禪門寶藏錄卷下
author:: 海東沙門　天頙　撰
other:: 
# 君臣崇信門三十九則 尼婆附
君臣崇信門三十九則　尼婆附
other:: 
## 君臣崇信門三十九則

西天異見王。輕毀三寶。
問波羅提尊者曰。
何者是佛。答見性是佛。
王曰。師見性否。曰我見佛性。
云性在何處。曰性在作用。
云是何作用。我今不見。
曰今現作用。王自不見。
云於我有否。曰王若作用。
無有不是。王若不用。
體亦難見。云若當用時幾處出現。
曰若出現時。當有其八。
云其八出現。當為我說。
波羅提即說偈曰。
在胎為身。處世名人。
在眼曰見。在耳曰聞。
在鼻辨香。在舌談論。
在手執捉。在足運奔。
遍現俱該。沙界収攝。
在一微塵。識者知是佛性。
不識喚作精魂。王聞偈已。
心即開悟。　傳燈錄 ^813c4

魏明帝問天竺三藏迦摩羅陀曰。
佛經之中。何經歸依。
君國有益。三藏答曰。
此地不是經法之處。
帝問。是何所由。藏曰。
不遠年間。我師般若多羅。
同學菩提達摩。降至此國。
傳佛心印之處。所以經法不行。
帝問。漢帝已來。大藏東流中。
寄十二部經之外。
何有佛心法印。藏曰。
本師釋迦王宮誕生。
長而十九。觀之藏中。
寄十二部經。未契祖師之宗。
遠至雪山。遊行十二年紀。
求尋祖院。傳得心印之法。
於後雪山成道。普光殿說。
及於七處八會。不及心印之法。
所以經律論別外之道。
昔時天子。遺經教法。
信受奉行。作小國王。
呼為八萬也。天子今時。
特行佛心禪法。合諸小國。
或作大朝天子。呼為十二國。
帝乃信受。　魏明帝所問諸經篇 ^813c24

梁武帝問達磨。朕即位已來。
造寺寫經度僧不可勝數。
有何功德。師曰。並無功德。
帝曰。何以無功德。
師曰。此但人天小果有漏之因。
如影隨形。雖有非實。
帝曰。如何是真功德。
師曰。淨智妙圓。體自空寂。
如是功德。不以世求。
帝後製達磨#CB15156;云。
見之不見。逢之不逢。
古之今之。悔之恨之。
　傳燈及達磨#CB15156; ^813c48

西竺中印度國王迦勝。
崇信外道。值難于第二十五祖婆舍斯多曰。
餘國素絕妖訛。師所傳者。
當是何宗。祖曰。王國昔來實無邪法。
我所得者。即是佛宗。
王曰。佛滅已千二百載。
師從誰得耶。祖曰。
飲光大士。親受佛印。
展轉至二十四世師子尊者。
我從彼得。王曰。師子比丘不能免於刑戮。
何能傳法後人。祖曰。
我師難未起時。密授我信衣法偈。
以現師承。王曰。其衣何在。
祖即於囊中。出衣示王。
王命焚之。五色相鮮。
薪盡如故。王即追悔致禮。
　傳燈錄 ^814a12

唐憲宗甞詔大義禪師入內。
師舉順宗問尸利禪師。
大地眾生。如何得見性成佛。
尸利云。佛性猶如水中月。
可見不可取。因謂帝云。
佛性非見必見。水中月如何攫取。
帝乃問。何者是佛性。
師對云。不離陛下所問。
帝默契真宗。益加欽重。
　傳燈錄 ^814a30

唐宣宗問弘辯禪師。
禪宗何有南北之名。
師對曰。昔如來以正法眼。
付大迦葉。展轉至二十八祖菩提達磨。
來遊此方。為初祖。
洎第五祖忍大師。
時有二弟子。一名惠能。
受衣法居嶺南。一名神秀。
在北揚化。其所得法雖一。
而開導發悟。有頓漸之異。
故曰南頓北漸。非禪宗本有南北之號也。
帝曰。何為佛心。師曰。
佛者西天之語。唐言覺。
謂人有智慧覺照。
為佛心。心者佛之別名。
有百千異號。體唯有一。
如陛下日應萬機。
即是陛下佛心。帝賜紫方袍。
號圓智禪師。　傳燈錄 ^814a40

同光帝問興化存獎禪師。
朕収中原獲一寶。
而未有人酬價。化云。
略借陛下寶看。帝乃以兩手引幞頭脚示之。
化云。君王之寶。誰敢酬價。
帝大悅。　傳燈錄 ^814b10

宋真宗皇帝。臨御已來。
探索祖教。曉然自得。
甞製偈曰。寂寂大虗空。
淡淡如秋水。拂拭本無塵。
不屬張王李。　普燈錄 ^814b16

宋仁宗皇帝。甞製修心頌曰。
初祖安禪在少林。
不傳經教但傳心。
後人若悟真如性。
密印由來妙理深普燈錄。 ^814b22

宋高宗皇帝。詔圓悟禪師至關下。
上曰。朕亦知師禪道高妙。
可得聞乎。勤云。陛下以仁孝理天下。
率土生靈咸被光澤。
雖草木昆虫。各得其所。
此佛祖所傳之心也。
此心之外。無別有心。
若別有心。非佛祖之心矣。
上大喜曰可。賜圓悟禪師號。
　普燈錄 ^814b28

宋孝宗皇帝詔僧惠遠。
住持靈隱禪寺。上舉不與萬法為侶者問遠。
是什麼人語。遠以龐居士奏之。
上曰。前日靜坐。忽思向所舉不與萬法為侶因緣。
朕從這裏。有箇見處。
遠曰。不與萬法為侶。
陛下作麼生會。上曰。
四海不為多。遠云。
一口吸盡西江水。
又且如何。上曰。亦未曾欠缺。
又賜佛照禪師。手詔曰。
今俗人乃以禪為虗空。
以語為戲論。其不知道也如此。
茲事至大。豈在筆下可窮。
聊敘所得耳。　普燈錄及寶鑑錄 ^814b38

高麗太祖神聖大王。
崇信禪法。自製與法王師#CB15156;云。
盖聞微言立教。始開鷲嶺之譚。
妙旨傳心。終入雞山之定。
雖云別行法眼。竊惟同稟玄精。
慶喜於是當仁。和脩以甚嗣位。
〔云云〕初聞圓覺。東入梁朝。
始見大彈。北遊魏室。
於是師資所契。付囑同風。
祖法相承。心燈不絕。
所以一花歘現。六葉重榮。
近自江西。流於海裔。
亦有鳳林家子章敬曾孫。
惟我大師。再揚吾道者焉。
〔云云〕世宗之遇摩騰。
梁武之逢寶誌。無以加也。
生生世世。永修香火之因。
子子孫孫。終表奉持之至。
所以重起其興法禪院。
以住持。〔云云〕因剏五百禪院。
　海東興法寺#CB15156; ^814c6

期城太守楊衒之。
問達磨大師。西天五印。
師承為祖。其道如何。
祖曰。明佛心宗。寸無差誤。
行解相應。名之曰祖。
又問。此外如何。祖曰。
須明他心。知其古今。
不猒有無。於法無取。
不賢不愚。無迷無悟。
若能是解。故稱為祖。
即說偈曰。亦不覩惡而生嫌。
亦不觀善而勤措。
亦不捨智而近愚。
亦不拋迷而就悟。
達大道兮過量。通佛心兮出度。
不與凡聖同躔。超然名之曰祖。
　傳燈錄 ^814c28

唐韓文公愈。為潮州刺使時。
問大顛和尚。弟子軍州事多。
省要處乞師一句。
師良久。文公罔措。
三平為侍者。乃敲床三下。
師云作麼。平云。先以定動。
後以智拔。公乃禮謝三平云。
和尚門風高峻。弟子於侍者邊。
得介入處。　傳燈錄 ^814c44

裴休相國。一日入開元寺。
見壁間#CB15148;相。
問院主云。壁間是什麼。
主云高僧。裴云。形儀可觀。
高僧在什麼處。主無語。
裴云。這裏莫有禪僧麼。
主云。有一希運上座。
頗似禪僧。裴遂召師來。
舉前話似之。師召相公。
公應喏。師云。在什麼處。
裴於言下領旨。　傳燈錄 ^815a6

朗州刺使李翱。問藥山和尚。
如何是道。師以手指上下曰。
會麼。云不會。師曰。
雲在青天水在瓶。
翱乃呈偈曰。鍊得身形似鶴形。
千株松下兩函經。
我來問道無餘說。
雲在青天水在瓶。
　傳燈錄 ^815a16

王常侍來參睦州。
州問曰。今日何故入院遲。
侍曰。看馬打毬。師曰。
人困麼。曰困。馬困麼。
曰困露柱。困麼。侍茫然無對。
歸至私第。中夜間忽然省得。
明日見師云。某會得昨日事也。
師曰。露柱困麼。侍曰困。
師遂許之。　傳燈錄 ^815a24

龐居士蘊。初參石頭。
忘言會旨。一日頭問曰。
子見老僧已來。日用事作麼生。
對曰。若問日用事。
即無開口處。復呈一偈云。
日用事無別。唯吾自偶諧。
頭頭非取捨。處處勿張乖。
朱紫誰為號。丘山絕點瑕。
神通并妙用。運水及般柴。
頭然之。後之江西。
參問馬祖云。不與萬法為侶者。
是什麼人。祖云。待汝一口吸盡西江水。
即向汝道。居士言下領旨。
有偈曰。有男不婚。
有女不嫁。大家團圝頭。
共說無生話。　傳燈錄 ^815a34

張拙秀才。因訪石霜。
霜問曰。公何姓。曰姓張。
曰何名。曰名拙。霜曰。
覓巧了不可得。拙自何來。
公於言下有省。乃述悟道頌曰。
光明寂照遍河沙。
凡聖含靈共我家。
一念不生全體現。
六根纔動被雲遮。
斷除煩惱重增病。
趣向菩提亦是邪。
隨順眾緣無#CB07724;礙。
涅槃生死是空花。
　祖庭錄 ^815b2

范文粹居士。久參南陽襲燈禪師。
未有悟入。一日聞漁笛。
忽悟。次日呈投機偈曰。
香嚴和尚大慈悲。
悟我真乘破宿疑。
寶藏金文五千軸。
夜來都向笛中吹五燈會元。 ^815b14

大史黃庭堅。往依晦堂心禪師。
乞指徑捷處。心曰。
仲尼道。二三子以我為隱乎。
吾無隱乎爾。大史如何理論。
公擬對。心曰。不是不是。
公迷悶不已。一日侍心山行。
巖桂盛放。心曰。聞木蘭花香麼。
公云聞。心云。吾無隱乎爾。
公遂釋然。即拜之云。
和尚得恁麼老婆心切。
心笑曰。只要公到家耳。
後晦堂訃音至。公拈香云。
海風吹落楞伽山。
四海禪流著眼看。
一把柳條収不得。
和風搭在玉欄干。
　普燈錄 ^815b22

內翰蘇軾。宿東林日。
與照覺總禪師。論無情話。
有省。黎明獻偈曰。
溪聲便是廣長舌。
山色豈非清淨身。
夜來四萬八千偈。
他日如何舉似人。
　普燈錄 ^815b38

張天覺無盡居士。
因兜率悅和尚。舉德山托鉢話。
令熟究之。公悵然不寐。
至五鼓。忽垂脚翻尿器。
猛省。翌旦投偈曰。
鼓寂鍾沈托鉢迴。
巖頭一拶語如雷。
果然只得三年活。
莫是遭他授記來。
悅首肯。　普燈錄 ^815b44

左丞范冲。謁圓通旻禪師曰。
某宿世作何福業。
今生墮在金紫囊中。
去此事稍遠。旻呼內翰。
公應喏。旻曰。何遠之有。
公躍然曰。再乞師指誨。
旻拊膝一下。公豁如。
　普燈錄 ^815c4

中丞盧航與旻禪師。
擁爐次。公問。直截一句。
請師指示。旻厲聲揖曰。
看火。公撥衣忽大悟。
謝曰。元來佛法無多子。
旻喝曰。放下著。公應喏喏。
　普燈錄 ^815c12

侍郎張九成。一日如廁。
以栢樹子話究之。
聞蛙鳴。釋然契入。
有偈曰。春天月夜一聲蛙。
撞破乾坤共一家。
正恁麼時誰會得。
嶺頭脚痛有玄沙。
　普燈錄 ^815c18

禮部侍郎楊傑。歷參諸名德。
晚從天衣遊。衣每引老龐機語。
研究深造。後奉祠泰山。
雞一鳴覩日如盤湧。
忽大悟。因以有男不婚有女不嫁之語。
別曰。男大須婚。女長須嫁。
討甚閑功夫。更說無生話。
辭世偈曰。無一可戀。
無一可捨。大虗空中。
之乎者也。將錯就錯。
西方極樂。　普燈錄 ^815c24

楊文公億。謁廣惠璉禪師。
夜語次。公問。兩個大虫。
相咬時如何。璉以手作曳鼻勢曰。
這畜生更#CB01387;跳在。
公於言下脫然無疑。
有偈曰。八角磨盤空裏走。
金毛師子變作狗。
擬欲藏身北斗中。
應須合掌南辰後。
　普燈錄 ^815c36

清獻公趙抃。甞典清州。
政事之暇。多宴坐。
忽大雷震驚。即契悟。
作頌曰。默坐公堂虗隱机。
心源不動湛如水。
一聲霹靂頂門開。
喚起從前自家底。
　普燈錄 ^815c46

歐陽脩。字永叔。號六一居士。
公慕韓退之。將排釋教。
文未成。一日謁浮山遠禪師。
心有異之。從而與客弈碁。
遠坐其傍。公遽収局。
請因碁說法。遠撾鼓升堂。
乃曰。若論此事。如兩家著碁相似。
何謂也。敵手知音。
當機不讓。若是綴五饒三。
又通一路始得。有一般底。
只解閉門作活。不解奪角充關。
硬節與虎口齊彰。
局破後徒勞運斡。
所以道肥邊易得。
瘦肚難尋。思行則往往失粘。
麤心而時時頭撞。
休誇國手。謾說神仙。
贏局輸籌即不問。
且道黑白未分時。
一著落在什麼處。
良久云。從前十九路。
迷悟幾多人。公嘉嘆久之。
從容謂同僚曰。脩初疑禪語為虗誕。
為記憶胷中以誘其流俗。
今見此老機緣所得所造。
非悟明於心地。安能有此妙旨哉。
公於禪宗。默有所契。
　禪苑聯芳 ^816a4

丞相王隨居士。甞謁首山省念禪師。
得言外之旨。自爾踐履益深。
竟明大法。至臨終日。
書偈曰。#CB15148;堂燈已滅。
彈指向誰說。去住本尋常。
春風掃殘雪。　禪苑聯芳 ^816a30

曾學士會。字同之。
幼與雪竇顯禪師同舍。
及冠異途。顯祝髮為僧。
公擢科第。一日會于景德寺。
公遂引中庸大學。
參以楞嚴。符宗門語句質顯。
顯曰。這个尚不與教乘合。
況中庸大學乎。學士要徑捷理會此事。
乃彈指一下。但恁麼薦取。
公於言下領旨。　禪苑聯芳 ^816a38

海東清平山真樂公。
李資玄居士。看雪峰語錄。
至曰盡乾坤是沙門一隻眼。
汝向什麼處蹲坐。
公於言下。豁然大悟。
　重修文殊院記
other:: 
## 尼婆三則
尼婆三則 ^816a48

無著道人尼妙總。
年三十許。厭世浮休。
脫去緣飾。咨參諸老。
已入正信。作夏徑山。
大惠升堂次。舉藥山初參石頭後見馬祖因緣。
總聞豁然省悟。惠復舉巖頭婆子話問之。
總答偈曰。一葉扁舟泛渺茫。
呈橈舞棹別宮商。
雲山海月都拋却。
贏得莊周媟夢長。
　普燈錄 ^816b8

范縣君夫人。號寂壽道人。
在城都參佛果。果教渠看不是心不是佛不是物是什麼。
不得下語。不得開口。
看來看去。無入頭。
便覺悽惶。乃問佛果云。
此外有何方便。令某甲會去。
果云。有个方便。不是心不是佛不是物。
壽於此有省。乃云。
元來得恁麼近。　宗門武庫 ^816b20

俞道婆金陵女也。
市油糍為業。常隨眾參問瑯瑘。
瑘以臨濟無位真人話示之。
一日聞丐者唱蓮華樂云。
不因柳毅傳書信。
何緣得到洞庭湖。
忽有省。以糍盤地投。
夫傍睨云。你顛耶。
婆掌曰。非汝境界。
往見瑯瑘。瑘望之。
知其造詣。問那个是無位真人。
婆應聲曰。有一無位人。
六臂三頭努力嗔。
一擘華山分兩路。
萬年流水不知春。
　普燈錄禪門寶藏錄卷下〔終〕
w::  ^816b30

嘉靖十年辛卯日慶尚道晉州地智異山鐵窟開刊以傳園興寺
xu:: 
#  No. 1276-B
No. 1276-B ^816c2

詳夫禪是佛心。教是佛語。
心傳而棒喝作。語漲而頓漸興。
然一大藏教。無非指月之指。
故利根者。師子咬人。
鈍根者。韓獹逐塊。
於噫咬人者寡。逐塊者眾。
遂成兩途。彼此相排。
斯乃在人。非關於法。
一宿覺云。從他謗任他非。
把火燒天徒自疲。
正謂此也。今內願堂鷰谷住老呆庵大禪翁。
悼禪風之將墜。悲人我之相高。
採摭古今對辨決疑之語。
與夫君臣崇而理國。
諸講伏而見性。許多則分為三門。
目之曰禪門寶藏。
鋟梓流傳。欲作將來之益。
則豈小補哉。其有有眼箇漢。
若能見月忘指。則此一卷文。
亦是眼中金屑。也無著處。
至元三十一年甲午三月日。
蒙菴居士奉翊大夫副知密直司事國學大司成文翰學士承旨李混#CB02494;。
 ^816c9
