古尊宿語錄卷第四十八
other:: 
# 佛照禪師奏對錄
佛照禪師奏對錄
宋淳熙三年十一月初三日。
孝宗皇帝召對便殿。
致恭三呼訖。賜坐。
師奏云。今春伏蒙聖旨。
令灑掃靈隱。三月三十日。
又准降香開堂。實增感激。
令蒙召對。獲覩清光。
千載一遇。　帝問師。
生何處。嗣法何人。
　師對曰。臣生長臨江軍。
禮南山光化禪院長老普吉為師。
荷陛下天地覆載之恩。
行脚參五十餘員善知識。
末後於大慧禪師宗杲處打徹。
遂法嗣之。　上曰。
朕惜不見大慧。　師云。
陛下既留心祖道。
時時與大慧於大光明藏把手共行。
豈在聚頭接耳為相見耶。
甞蒙賜語錄入藏。
作萬世光明種子。
非獨法門增輝。臣與天下衲子不勝榮幸。
　上曰。且喜得晴。
　師云。郊祀在。即乃陛下聖德所感。
　上曰。朕此心與佛心通。
　師云。直下更無第二人。
聞陛下萬機之暇。
留心祖道。游泳楞嚴．圓覺。
自古帝王未有如陛下篤信此道。
　上曰。自古帝王英雄者有之。
信此道者極少。如梁武帝亦未徹。
　師云。當面蹉過達磨。
　上曰。陷在泥坑裏。
　師云。只為#CB01665;柄不入手。
不得受用。　師云。
臣山野語言無倫。
恐瀆聖聰。　上曰。
這裏正要與長老忘懷論道。
　師云。陛下日應萬機。
直須向一切處著眼看。
是什麼道理。　上曰。
天下事來即應之。
　師云。可謂明鏡當臺。
物來斯照。　上曰。
步步踏著實地。　師云。
直須恁麼始得。　上曰。
臨濟因緣。可舉一二。
　師遂舉。臨濟在黃蘗。
因第一座勉令問黃蘗。
如何是佛法的的大意。
蘗遂與三十棒。如是三次問。
每蒙賜棒。所恨愚魯。
且往諸方去。第一座遂白黃蘗云。
義玄上座雖是後生。
却甚奇特。他日為一株大樹。
蔭覆天下人去在。
他若來辭和尚。願垂提誨。
濟明日力辭黃蘗。
蘗指往大愚處。必為汝說。
濟至大愚。愚問。甚處來。
濟云。黃蘗來。愚云。
黃蘗有何言句。濟遂舉前話。
復云。不知過在甚處。
愚云。黃蘗恁麼老婆心切。
為汝得徹困。猶覓過在。
濟於是大悟。乃云。
元來黃蘗佛法無多子。
愚云。尿床鬼子。適來道我不會。
而今道甚無多子。
是多少。扭住云。道。
道。濟便向大愚肋下築三拳。
愚托開云。汝師黃蘗。
非干我事。濟返黃蘗。
蘗問云。來來去去。
有甚了期。濟云。只為老婆心切。
遂舉前話。蘗云。這大愚老婆饒舌。
待見與打一頓。濟云。
說甚待見。即今便打。
遂與黃蘗一掌。蘗吟吟而笑云。
這風顛漢來這裏捋虎鬚。
濟便喝。蘗云。侍者。
引這風顛漢來。參堂去。
　上曰。悟了直是快活。
　師云。溈山問仰山云。
臨濟得大愚力。得黃蘗力。
仰云。非但捋虎鬚。
亦解坐虎頭。自此臨濟法道大興。
　上曰。源流好。　師云。
臣曾有頌。　上曰。
舉看。　師舉云。黃蘗山頭遭痛棒。
大愚肋下報冤讎。
當機一喝驚天地。
直得曹溪水逆流。
　又問。興化打克賓。
克賓如此答。興化如何便打。
　師云。不可放過。
臣有頌。　上曰。舉看。
　師舉云。罰錢出院揚家醜。
興化聱頭遇克賓。
父子不傳真秘訣。
棒頭敲出玉麒麟。
　師復云。昔翠巖可真禪師頌即心即佛。
非心非佛因緣。曰。
百萬雄兵出。將軍獵渭城。
不閑弓矢力。斜漢月初生。
令晦堂心禪師看。
後因答客問西來意有頌。
東吳幾度為閑客。
南越曾經作主人。
可笑年來身老大。
得同塵處且同塵。
真見之。云。子徹也。
且如即心即佛。非心非佛。
陛下如何會。　上云。
包含萬像。　師云。
包含萬像底是什麼。
　上曰。對面底是。
　師云。認著依前還不是。
上乃默契。　上曰。
長老且歸觀堂。　師云。
謹領聖旨。乃辭下殿。
　繼而遣中使賜御製頌一首曰。
大暑流金石。寒風結凍雲。
梅花香度遠。自有一枝春。
　師答山頌一首曰。
當陽一句子。平地步青雲。
踏翻關棙處。便是主家春。
　初四日復進即心即佛。
非心非佛一頌。即心即佛無蹊徑。
非佛非心有變通。
直下兩頭俱透脫。
新羅不在海門東。
　上復答師頌一首曰。
欲言心佛難分別。
俱是精微無礙通。
跳出千重縛不住。
天涯海角任西東。
　師再山頌云。一句截流心路絕。
千差萬別豁然通。
等閑更進竿頭步。
莫問西來及與東。
　復召對賜坐。師云。
夜來今日兩蒙宣示御頌。
神思粲發。夜來頌好。
不如今日頌語句尤痛快。
　上曰。夜來得長老開發。
乃有此頌。　師云。
陛下前後宣諸山尊宿論道如何。
　上曰。難得似長老直截。
　師云。聞陛下於心隨萬境轉。
轉處實能幽。隨流認得性。
無喜亦無憂處得個入頭。
但未曾遇人。　上曰。
真個如此。　師云。
如人學射。久久自然中的。
所以五祖演禪師云。
悟了須是遇人始得。
若不遇人。十個有五雙杜撰。
　上曰。須要遇人。
　師云。正是。遂舉。
羅山問石霜云。起滅不停時如何。
霜云。直須寒#CB01926;枯木去．
一念萬年去．函葢相應去．純清絕點去。
山不契。却往巖頭處問。
起滅不停時如何。
巖頭喝云。是誰起滅。
山於此大悟。　上曰。
長老意謂如何。　師云。
巖頭與他本分草料。
　上曰。長老見大慧幾年後打徹。
　師云。臣癸亥年有個發明了。
却被禪道佛法礙。
又做十五年工夫。
後到育王。一見大慧便打徹。
慧一日掛牌。臣入室。
慧舉。僧問趙州。如何是趙州。
州云。東門．西門．南門．北門。
你作麼生會。答云。
大小趙州坐在屎窖裏。
慧云。你甚處見趙州。
答云。莫瞌睡。慧打一竹篦云。
只恁麼做工夫。答云。
莫掩彩。慧乃喚侍者問。
這僧名什麼。答云。
不得名。慧云。你看這漆桶亂做。
答云。未為分外。便出。
又一日入室。慧問。
喚作竹篦則觸。不喚作竹篦則背。
如何。答云。請和尚放下竹篦。
與學人相見。慧擲下竹篦云。
如何相見。答云。伎倆已盡。
慧云。你看。這漢又來老僧頭上行。
答云。也是尋常行履處。
禮拜便出。又一日入室。
慧問。喚作竹篦則觸。
不喚作竹篦則背。
不得下語。不得無語。
不得意根下卜度。
不得向舉起處承當。
速道。速道。答云。杜撰長老。
如麻似粟。慧云。你是第幾個。
答云。今日捉敗這老賊。
慧深肯之。　上曰。
如此相投。　師云。
禪家當機不讓。遂舉。
靈雲見桃花悟道。
頌云。三十年來尋劒客。
幾回葉落又抽枝。
自從一見桃花後。
直至如今更不疑。
玄沙云。諦當。甚諦當。
敢保老兄未徹在。
每舉問禪和子。那裏是不疑處。
陛下且道那裏是不疑處。
　上擬議。師云。只就疑處看。
驀然看破不疑處。
便是陛下受用不盡底。
　上曰。長老且道那裏是不疑處。
　師云。紅爐上一點雪。
上乃點頭。　師云。
昔黑齒梵志得五神通。
常在雪山說法。得梵王．帝釋．閻羅王洎諸天神常來聽法。
日說法畢。閻羅王目視梵志而泣。
志曰。大王何得視吾而泣。
王曰。吾觀於汝。善能說法。
七日後命終。當來吾界受諸苦痛。
梵志惶怖。求免無門。
雪山諸天神謂梵志曰。
欲免斯難。唯有大覺世尊。
乃能為汝免得此難。
梵志曰。世尊者何人也。
天神曰。豈不聞淨飯王太子。
十九出家。三十成道。
為人天師。其名曰佛。
諸大菩薩．八部龍天。
常轉法輪。度一切眾生。
梵志聞已。復作思惟。
我去見佛。將何供養。
乃運神力。手執合歡．梧桐華兩株。
飛空向世尊前供養。
世尊召五通梵志。
志應諾。世尊云。放下著。
梵志棄左手華於世尊前。
世尊又云。放下著。
梵志又棄右手華於世尊。
又云。放下著。梵志云。
世尊。我祇擎兩株華。
一時放下了。我今空身無可放捨。
世尊云。五通梵志。
吾非教汝放捨其華。
汝當放捨內六根．外六塵．中六識。
一時捨却。到無可捨處。
是汝免生死處。梵志乃於言下悟無生法忍。
　上曰。只是人不向緊要處做工夫。
　師云。欲得徑捷。
須離却語言文字。
真實參究。所以古德道。
念得楞嚴．圓覺經。
猶如瀉水響泠泠。
有人問著西來意。
恰似蚊#CB01109;咬銕釘。
　上曰。直是難入。
　師云。正好著力。
　上曰。如長老者難得。
真可為人師。　師云。
陛下過褒。　初六日。
復召對。上曰。觀堂中穩便麼。
　師云。荷陛下聖眷極穩便。
　上曰。前日長老云直至如今更不疑處。
朕有一轉語。　師云。
那裏是不疑處。朕有一轉語。
　師云。那裏是不疑處。
　上曰。空手牽鐵牛。
　師云。如何見得。
　上擬議。師云。纔入思惟。
便成剩法。　上曰。
若問長老。如何祇對。
　師云。千聞不如一見。
　上喜曰。朕且做工夫。
　師云。陛下果位中承願力來。
示現帝王身。不被富貴聲色籠#CB00746;。
但念念扣己而參。
驀然一念相應。如桶底子脫相似。
直至成佛。永無退轉。
　師云。若論此事。
如兩陣對敵。進前則有活路。
若望崖而退。不是丈夫漢。
昔香嚴參溈山。溈山云。
我聞你在百丈處問一答十。
問十答百。是否。嚴云。
不敢。山云。試向父母未生已前道一句看。
嚴無語。乃云。請和尚為某甲道。
山云。我若為汝說破。
子他時後日眼開。
罵我去在。嚴遂檢尋平日看讀文字。
討一句祇對了不可得。
乃云。今生不學佛法也。
且作長行粥飯僧。
乃辭溈山。往南陽。
覩忠國師遺跡。遂憩止焉。
一日。芟除草木。以瓦礫擊竹作聲。
忽然大悟。遽歸。沐浴。
遙禮溈山云。和尚大慈。
恩踰父母。當時若為我說破。
何更有今日事。乃述一頌云。
一擊忘所知。更不假修持。
動容揚古路。不墮悄然機。
處處無踪跡。聲色外威儀。
諸方達道者。咸言上上機。
歸告溈山。溈山舉似仰山。
仰山云。待某甲勘過。
乃云。聞師弟有悟道頌。
試舉看。香嚴舉了。
仰山云。此是閑時計較得底。
香嚴再舉一頌云。
去年貧。未是貧。今年貧。
始是貧。去年貧。有卓錐之地。
今年貧。錐也無。仰山云。
只會得如來禪。未會祖師禪。
香嚴又舉一頌云。
吾有一機。瞬目視伊。
若也不會。別喚沙彌。
仰山云。且喜師弟會祖師禪。
　上曰。如來禪與祖師禪一般。
何故分別。　師云。
殺人活人不眨眼。
　上曰。莫便是昨日道諦當。
甚諦當。敢保老兄未徹麼。
　師云。陛下須具透關眼始得。
　上曰。如長老直截者。
難得想見。為衲子尤切。
　師云。臣不避誅。
昨以直言。　上曰。
正要如此。　師云。
先師大慧與溈山佛性泰禪師。
同參圓悟。一日。持論古今次。
泰曰。香嚴悟道頌云一擊忘所知。
只消此一句便了。
大慧云。五祖演和尚頌狗子無佛性話云趙州露刃劒。
一句便了。下面都是注脚。
悟了底人與悟了底人說話。
如兩鏡相照。直是明白。
如陛下道欲言心佛難分別。
一句便了。下面三句亦是注脚。
　上曰。適來道父母未生前一句子。
朕道得也。　師云。
如何是父母未生前一句。
　上曰。昨夜今朝又明日。
　師云。若如此。方得古今無間斷。
　上曰。何不挨拶。
　師云。拶著須是有出身之路。
　上曰。長老可謂循循然善誘人。
　聖訓謙沖。非臣敢當。
　師云。臣不敢久居觀堂。
乞歸靈隱。　上曰。
更要與長老說話在。
　師云。謹領聖旨。
却歸觀堂。　至初七日。
中使傳旨。且歸靈隱。
待賜禪號。師遂歸靈隱。
四年正月二十四日。
特賜佛照禪師號。
師領眾門迎勑黃歸寺。
次至法堂。捧勅黃示眾云。
天書親自日邊來。
一道神光徧九垓。
為瑞為祥恩力大。
直教枯木解花開。
舉起便知。不妨慶快。
苟或未然。重宣一徧。
遂陞座。拈香云。此一瓣香。
恭為祝延兩宮皇帝聖壽無疆。
乃斂衣就座。　僧問。
九重宣對。超過南陽忠國師。
五宿禁闈。提持聖諦第一義。
與二千年前釋迦老子出氣。
使後五百世比丘增長威光。
佛照禪師蒙特賜。
世間出世更無雙。
是什麼得恁麼奇特。
　師云。彼此一時皆盛事。
未必今人媿古人。
　進云。兵隨印轉。
將逐符行。　師云。
正令已行風凜凜。
斗間劒氣燭天光。
　進云。同光帝問興化。
朕收中原。獲得一寶。
至今未有人酧價。
興化云。略借陛下寶看。
帝引手舒幞頭脚示之。
意旨如何。　師云。
奇特中奇特。　進云。
龍袖拂開千聖眼。
金毛師子現全威。
　師云。點。　進云。
興化道。君王之寶。
誰敢酬價。又作麼生。
　師云。古今牓樣。
　進云。普光明殿裏。
撥轉上頭關。　師云。
虎頭虎尾一時收。
　進云。只如知恩報恩一句如何話會。
　師云。一雨普霑沙界潤。
羣生何處不承恩。
　進云。飛來峯頂瞻天闕。
選佛場中謝聖恩。
　師云。錦上鋪花。
僧禮拜。　又僧問。
直截根源到日邊。
帝恩降自九重天。
中興吾道超今古。
佛放毫光照大千。
既沐宸恩。請師祝聖。
　師云。萬年松在祝融峯。
　進云。一言已祝南山壽。
八表無私賀太平。
　師云。當頭道著。
　進云。直得九重城畔祥雲起。
七寶山前瑞氣生。
　師云。清風來未休。
　進云。君恩師已報。
祖意又如何。　師云。
一著高一著。一步闊一步。
　進云。王道與祖道相去多少。
　師云。不隔一絲毫。
　進云。靈雲見桃花悟道。
意旨如何。　師云。
更參三十年。　進云。
只如空手牽鐵牛。
意旨如何。　師云。
非子境界。　進云。
未審向什麼處見靈雲。
　師云。撞著額頭磕著鼻。
　進云。莫謂靈雲消息斷。
桃花依舊笑春風。
　師云。逢人不得錯舉。
僧禮拜。　師乃云。
當陽目擊。直下知歸。
左右逢原。七通八達。
著著有出身之路。
頭頭具透脫之機。
有時神出鬼沒。換斗移星。
有時八字打開。兩手分付。
恁麼也得。不恁麼也得。
恁麼不恁麼總得。
我為法王。於法自在。
放去收來。有何罣礙。
直得龍驤鳳翥鸞翔。
奇特中奇特。殊勝中殊勝。
正當恁麼時。且道知恩報恩一句作麼生道。
吾皇萬萬年。　復舉。
黃蘗和尚示眾云。
汝等諸人盡是不著便底。
恁麼行脚。何處有今日。
還知大唐國裏無禪師麼。
　師著語云。打草要蛇驚。
　時有僧出眾云。
只如諸方聚徒領眾。
又作麼生。蘗云。不道無禪。
只是無師。　師云。
黃蘗眼觀東南。意在西北。
點檢將來。未免面皮厚三寸。
且道靈隱恁麼批判。
意在什麼處。從前汗馬無人識。
只要重論葢代功。
下座。　師淳熙戊戌十月初二日。
召對便殿。引見致恭。
即日孟冬薄塞。恭惟　皇帝陛下聖躬萬福。
臣前冬#CB01990;奉清光。
繼蒙頒賜禪號。仰荷聖恩。
賜坐。師就坐。　上曰。
朕近看華嚴經。至善財入法界品。
思見善知識。如卿在前。
　師云。陛下今日召臣僧。
陛下是主。臣僧是伴。
主伴交參。機感相投。
便是入華嚴法界。
所以道。無邊剎境。
自他不隔於毫端。
十世古今。始終不離於當念。
此乃不出陛下一念。
　上曰。是。朕得暇常於損齋靜坐。
但日用事繁。不能純一。
　師云。陛下但正心術。
自然如明鏡當臺。
物來斯照。　上曰。
朕每見臣僚上殿。
開口便知他肺腑。
可與者即與。不可即不與。
　師云。世間事不出一個公字。
　上曰。是如此。朕每看方冊。
自古帝王無悟道者。
　師云。古今唯陛下一人。
更須退步體究。方得純一。
覺得省力處。便是得力處。
　上曰。秀才家多不信佛法。
　師云。佛者。覺也。
須是當人見性成佛。
昔有一官人。著無佛論呈仰山。
接得便問云。公所述論。
意謂本來有佛故論。
謂本來無佛故論。
官人無對。山又云。
若本來有。公爭得云無。
若本來無。今製此論。
豈不成有。官人又無對。
　上曰。好一拶。　師云。
三教聖人設教。只要整頓今人脚手。
且如孔子道二三子以我為隱乎。
吾無隱乎爾。此乃八字打開。
自是時人不會。　上曰。
孔子好。孟子辨不及孔子。
　師云。陛下聖明。
見得甚親切。昔德山和尚道。
凡有文字語言。盡是依草附木竹石精靈。
所以老僧從頭棒將出去。
待有獨脫底出來。
共伊商量。陛下須是獨脫始得。
　上曰。朕未甞放捨此事。
　師云。此事無有窮盡。
譬如入海轉深。　上曰。
是。宗門緊要因緣。
更舉一二。　師云。
昔興化和尚一日見同參來。
纔上法堂。化便喝。
僧亦喝。行三兩步。
化又喝。僧亦喝。須臾近前。
化拈棒。僧又喝。化云。
你看。這漢猶作主在。
僧擬。化便打。直打下法堂。
却歸方丈。侍僧問云。
適來僧有甚言句觸忤和尚。
化云。是他適來也有權。
也有實。也有照。也有用。
我將手向伊面前橫兩遭。
却去不得。似這般漢。
不打更待何時。　上曰。
如此作家。　師云。
只如興化道我將手向伊面前橫兩遭處。
這些子須是著眼向上看得透始得。
此是臨濟骨髓。　上曰。
山中想多有衲子理會得者。
　師云。做工夫者極多。
亦有受得鉗鎚者。
　上曰。聞說住持得甚好。
　師云。上感聖恩。
乃辭下殿。　師淳熙七年四月二十九日進劄乞歸老明州阿育王山廣利禪寺。
奉聖旨依准。至五月三十日。
召對便殿。賜坐。上曰。
禪師何遽思山林而去朕耶。
　師云。臣本是山林人。
今復山林去。理當然也。
既此心契合。雖千里對面。
又安能逃於至化也。
昔南泉和尚道。山僧自小牧得一頭水牯牛。
擬向溪東放。不免食他國王水草。
擬向溪西放。亦不免食他國王水草。
臣今雖歸林下。實不出陛下所統。
　上曰。然。但不得時復論道。
　師云。道不可說時有。
不說時無。且諸天天鼓常演苦空。
彌陀國上水鳥樹林皆悉念佛念法。
儻正念現前。喧寂不間。
則彈絲吹竹皆譚實相也。
　上曰。造次必於是。
　師云。直須如此。
　上曰。朕今心意釋然。
常自怡說。且如尋常所做工夫。
并所作偈頌語言。
透徹已否。　師云。
陛下乘夙願力下生。
以夙熏種智純熟。
聞舉便知落處。既知落處。
自然身心喜悅。此乃初心入道境界。
暫得如是。實未曾啐地折。
嚗地斷。百了千當。
如臣所見。陛下所得。
正住歡喜地耳。　上曰。
何謂歡喜地。　師云。
菩薩進修有十地。
歡喜乃初地。故經云。
若有菩薩深種善根。
善修諸行。善集助道。
乃至立廣大智。生廣大解。
慈悲現前。又云。菩薩始發如是心。
即得超凡夫地。入菩薩位。
生如來家。乃至決定當得無上菩提。
住如是法。名住歡喜地。
菩薩住此地。成就多歡喜。
今陛下心意釋然。
常自怡悅。正合此耳。
　上曰。餘九地可盡說。
　師云。辭繁恐浼聖聽。
容別具奏聞。　上曰。
古來悟得性燥者誰。
　師云。臨濟．水潦．德山．巖頭諸大老皆悟得性燥。
　上曰。說看。　師云。
臨濟因緣向來已曾舉了。
如水潦參江西馬大師。
當胷踏倒。忽然大悟。
起來撫掌大笑云。
百千三昧。無量妙義。
盡向一毫頭上識得根源去。
已後示眾每云。自從一喫馬師踏。
直至如今笑不休。
又呵呵大笑。　上曰。
悟後直得如此快活。
　師云。這個便是啐地折。
嚗地斷底樣子。　上曰。
德山．巖頭如何。　師云。
德山參龍潭。因侍立至夜深。
潭云。子且下去。山便珍重。
揭簾而出。却回。云。
外面昏黑。龍潭乃點紙燭度與德山。
山擬接。潭即吹滅。
山便禮拜。潭云。子見個什麼道理。
山云。某甲從今日去。
更不疑天下老和尚舌頭。
後來保寧勇和尚頌云。
一條瀑布巖前落。
半夜金烏掌上明。
大開口來張意氣。
與誰天下共橫行。
又巖頭參德山。纔跨門。
便問。是凡是聖。德山便喝。
巖頭便禮拜。洞山聞得。
乃云。若不是奯公。
也大難承當。巖頭云。
洞山老漢不識好惡。
我當時一手擡一手搦。
　上曰。祖師也是性燥。
俗人中還有如此者麼。
　師云。有。如本朝李附馬問石門聰和尚云。
弟子欲學禪。得否。
門云。此是大丈夫事。
非將相之所能為。
李於是契悟。乃述頌云。
學道須是鐵漢。著手心頭便判。
直趣無上菩提。一切是非莫管。
　上曰。俗人能如此也難得。
　師云。此事無僧無俗。
上至佛祖。下及蝡動。
皆悉具足。故古人有言。
悟則事同一家。不悟則萬別千差。
　上曰。至言。朕須到此田地方已。
　師云。佛法至妙。
無有窮已。如有窮已。
則成住著。纔成住著。
便有窠臼。如僧問石霜。
撥塵見佛時如何。
霜云。直須揮劒。若不揮劒。
漁父棲巢。望陛下卓起脊梁。
以金剛王寶劒揮除見刺。
自然一著高一著。
一步闊一步。佛祖亦奈何不得也。
　上曰。當如禪師之言。
今辭朕去。後幾時復來。
　師云。臣既歸林下。
不敢妄動。　上曰。
每遇朕生辰。可來一次。
　師云。謹領聖旨。
乃辭下殿。　上賜御製云。
禪師所陳菩薩十地。
乃是修行漸次。從凡入聖。
夫復何疑。方知脚踏實處。
十二時中曾無間斷。
以至圓熟。雜染純淨俱成障礙。
任作止滅脫此禪病。
當如禪師之言。常揮劒刃。
卓起脊梁。發心精進。
猶恐退墮。每思到此。
兢兢業業。未甞敢忽。
今俗人乃有以禪為虗空。
以語為戲論。其不知道也。
如此事至大。豈在筆下可窮也。
聊敘所得耳。　師淳熈九年十月十一日恭奉聖旨。
召對便殿。起居并進香畢。
師云。臣恭別聖顏三載。
荷陛下恩覆隆厚。
臣與徒眾日夕焚誦。
仰報萬一。　上曰。
聞安眾行道不易。
　師云。上感聖恩。
良久。賜坐。　上曰。
久思與禪師說話。
　師云。陛下聖明天縱。
道德日新。大圓鏡中。
初無間隔。　上曰。
做工夫如何得徹。
　師云。做工夫是有心。
打徹是無心。陛下但於日用應緣處常常提撕。
　上曰。朕於日用應緣甚覺得力。
　師云。只這得力。
便是受用處。陛下地位中人。
乘願力而來。示現帝王身。
但正心術。於富貴聲色中使得富貴聲色。
乃見力量。正如趙州道時人被十二時辰使。
老僧使得十二時辰底道理。
七月間。蒙賜問。以物見則惑。
以目見則著。臣甞對云。
見見之時。見非是見。
此語乃體聖意而對。
　上曰。善。　師有語云。
心不負人。面無慚色。
　上曰。好個心不負人。
面無慚色。如向來所答圓覺經中四病語。
亦愜朕意。且如經中道。
居一切時不起妄念。
於諸妄心亦不息滅。
住妄想境不加了知。
於無了知不辯真實。
大意如何。　師云。
這個境界。須是親證。
自然世出世間打成一片。
昔妙喜因讀至此。
甞有頌。　上曰。舉看。
　師云。荷葉團團團似鏡。
菱角尖尖尖似錐。
風吹柳絮毛毬走。
雨打梨花蛺蝶飛。
　上曰。好頌。別有甚因緣。
更舉一二。　師云。
昔興化．大覺會下每云。
我在南方二十年。
脚尖頭未甞踢著個會佛法底。
覺云。你據什麼道理。
化便喝。覺便打。化又喝。
覺又打。至明日。大覺在法堂上見興化。
乃云。我直下疑你昨日兩喝。
化便喝。覺便打。化又喝。
覺又打。化云。我在三聖處學得賓主句。
總被師兄折倒了也。
覺云。這漢來這裏納敗闕。
脫下衲衣痛打一頓。
化於是大悟。　上曰。
古人相見直是痛快。
　師云。臨濟不作用當如此。
　上曰。見禪師舉此。
#CB05577;次豁然。
　師云。又如俱胝住庵時。
有一尼戴笠子繞禪床一帀。
云。道得即放下笠子。
胝無對。尼拂袖便打。
胝云。何不且住。尼云。
道得即住。胝又無對。
尼去後。自歎云。我雖是丈夫漢。
無丈夫志氣。擬棄庵往諸方參學。
其夜。山神告曰。不須下山。
將有肉身大士來為和尚說法也。
果旬日。天龍舉起一指示之。
胝下大悟。後凡有問。
只舉一指。有一童子。
每見人問事。也舉指祗對。
有人謂胝曰。和尚。
這童子也會佛法。
凡有所問。也舉一指。
胝聞得。一日。潛袖刀子。
喚童子問云。聞你也會佛法。
是否。童子云。是。胝云。
如何是佛。童子舉起一指頭。
被胝一刀斫斷。童子叫喚走出。
胝遂喚童子。子回首。
胝云。如何是佛。童子將手起。
不見指頭。忽然大悟。
　上曰。俱胝為人如此切。
　師云。俱胝自謂。
我得天龍一指頭禪。
一生受用不盡。　上曰。
正如彈琴。初拘指法。
已後絃指俱忘。自然得妙。
　師云。又如惠超問法眼。
如何是佛。眼云。汝是惠超。
法眼與麼答。聖意以謂如何。
　上曰。昨夜三更月正明。
　師云。陛下多了這一句。
　上曰。曾有人頌麼。
　師云。有。雪竇頌云。
江國春風吹不起。
鷓鴣啼在深山裏。
三級浪高魚化龍。
癡人猶戽夜塘水。
又白雲頌云。一文大光錢。
買得個油糍。喫放肚裏了。
當下便不飢。　上曰。
古人製頌。大能顯理。
　師云。昔保寧甞作清淨行者不入涅槃。
破戒比丘不入地獄頌云。
平生疎散無拘檢。
酒肆茶坊任意游。
漢地不收秦不管。
又騎驢子下揚州。
　上曰。可謂雲無心而出岫。
鳥倦飛而知還。　師云。
陛下此語暗合孫吳。
昔佛果與妙喜俱愛前頌。
佛果云。我二人各說一頌。
要勝過他底。時有小兒子於窻外念。
壁上安燈盞。堂前置酒臺。
悶來喫三盞。何處得愁來。
妙喜云。某甲頌得了也。
適來兒子念便是。
圓悟大喜。乃云。我與你改一字。
可作悶來打三盞。
大底古人發揚先德因緣所有言句。
乃借路經過爾。其實縱橫妙用於言意之外。
初不在文飾。　上曰。
甚善。　復云。臣不敢久坐。
謝恩下殿。　師紹熈元年十一月初八日壽皇召對賜坐。
師云。陛下釋萬機。
燕御重華想。於此道日有新證。
　壽皇云。朕向來得禪師開發。
日用便覺省力。　師云。
省力處得無限力。
得力處省無限力。
　壽皇云。朕於一切事物亦不著。
　師云。陛下視天下如脫敝屣。
以寶位授聖子。俾太祖丕祚中興。
的的相承。綿億萬載。
若非得大自在受用三昧。
焉能如是。遂舉。喚作竹篦則觸。
不喚作竹篦則背。
陛下如何會。　壽皇云。
放下著。　師云。放下即不無。
著在什麼處。　壽皇云。
二邊不立。　師云。
如何行履。　壽皇云。
中道不安。　師云。
正坐在百尺竿頭。
陛下如何進步。　壽皇擬議。
師噁一聲。壽皇云。
謝禪師提撕。　壽皇云。
世法佛法不出這背觸兩字。
　師云。若能轉物。
即同如來。遂指御案淨瓶云。
只如淨瓶作麼生轉。
　壽皇云。去來自在。
　師云。去來自在底是什麼。
壽皇咳#CB04394;一聲。
　師云。更進一步始得。
　壽皇。朕直是要打徹。
　師云。但辦肯心。
必不相賺。　壽皇復云。
禪師所陳。直指因緣甚好。
其間亦有理會不得處。
　師云。陛下但扣己研窮。
自然七通八達。　壽皇云。
因緣更舉一二。　師舉。
夾山初住潤州鶴林時。
道吾到。遇上堂。有僧問。
如何是法身。云。無相。
如何是法眼。云。法眼無瑕。
吾不覺失笑。夾山便下座。
請道吾。問。某甲適來祗對僧話。
必有不是處。致令上座失笑。
望上座不吝慈悲。
吾云。和尚一等是出世。
未有師在。夾山云。
某甲甚處不是。望為說破。
吾云。某甲終不說。
請和尚却往秀州華亭船子處去。
夾山云。此人如何。
吾云。此人上無片瓦。
下無寸土。和尚若去。
須易服裝束。夾山乃散眾易服。
直造華亭。船子纔見。
便問。大德住什麼寺。
夾山云。寺即不住。
住即不似。船子云。
不似。又不似個什麼。
夾山云。不是目前法。
船子云。甚處學得來。
夾山云。非耳目之所到。
船子云。一句合頭語。
萬劫繫驢橛。船子又問。
垂絲千尺。意在深潭。
離鈎三寸。子何不道。
夾山擬開口。船子以篙打落水中。
纔上船。船子又云。
道。道。擬開口。又打。
夾山於此有省。乃點頭三下。
　壽皇云。他到此悟也。
　師云。可謂慶快平生。
　師又曰。船子云。
竿頭絲線從君弄。
不犯清波意自殊。
夾山遂問。拋綸擲釣。
師意如何。船子云。
絲懸淥水。浮定有無之意。
夾山云。語帶玄而無路。
話頭談而不談。船子云。
釣盡江波。金鱗始遇。
夾山乃掩耳。船子云。
如是。如是。遂囑云。
汝向去直須藏身處沒踪跡。
沒踪跡處莫藏身。
吾二十年在藥山。
單明斯事。汝今既得。
他後不得住城隍聚落。
但向深山裏钁頭邊。
接取一個半個接續。
無令斷絕。夾山乃辭行。
頻頻回顧。船子遂喚。
闍黎。闍黎。夾山回首。
船子舉起橈云。汝將謂別有。
乃覆船入水而逝。
　壽皇云。此公案好。
禪師曾頌否。　師云。
有頌。驀口一橈全殺活。
點頭三下鼻遼天。
至今千古風流在。
誰道華亭覆却船。
　壽皇云。好頌。　師云。
不敢。謝恩下殿。　師紹熙四年二月十九日壽皇聖帝。
召對於苑門宣引。
壽皇望見師曰。遠來不易。
　師云。即日仲春。
謹時恭惟至尊聖躬。
萬歲萬萬歲。至尊賜坐。
　師云。臣昨自庚子年蒙恩歸老育王。
今十四年矣。幸無曠敗。
藉陛下蔭覆。去年臘月十六日。
蒙聖恩移住徑山。
臣兩入奏告兩宮辭免。
　至尊云。此南內之意。
朕亦要與禪師說話。
遂教師速渡江相見。
　師云。今日再覩清光。
不勝榮幸。　至尊云。
朕意師十六七渡江。
　師云。臣十四渡江。
如履平地。　至尊云。
聞古有浮笠而渡者。
　師云。昔日黃蘗和尚路逢異僧同行。
乃一羅漢。至天台。
值江漲。不能濟。植杖久之。
異僧以笠當舟。登之浮去。
黃蘗指而罵曰。這自了漢。
我早知汝。定捶折其脛。
異僧乃歎曰。道人猛利。
非我所及。　至尊云。
可謂神通。　師云。
宗門下不貴神通。
只貴眼明。　至尊云。
須是如此始得。朕尋常不信幻怪等事。
　師云。陛下聖智洞明。
見得如此。　至尊云。
莫也寬住幾日。　師云。
臣已選二十五日入院。
　至尊云。師所至處緣熟。
　師云。上感聖恩。
　至尊云。朕每日常誦楞嚴．圓覺并儒書。
終日翛然無一事。
　師云。足見陛下聖學日新。
大抵看經教展卷時。
便與古人對偶。正不在多讀。
　至尊云。朕常念茲在茲。
　師云。陛下乃菩薩地位中來。
所以願力堅固。然一切語默動靜處。
直教正念現在。莫起第二念。
只如臣即今與陛下相對。
臣又安知陛下微細流注處。
只此微細流注處。
謂之偷心。偷心若無。
自然不起第二念。
　至尊云。朕得禪師提這一念。
不為無補。　師云。
昔日雪峯和尚出嶺參秀州精嚴靈光禪師。
值靈光遷化。雪峯問其徒曰。
靈光在日。如何指示學者。
其徒曰。但云莫起第二念。
　至尊云。這一則語。
可以指示人做工夫。
　師云。所謂棒打石人頭。
嚗嚗論實事。　至尊云。
有甚機緣。更舉一二則。
　師云。昔紙衣道者參曹山。
山云。如何是紙衣下事。
道者云。一裘纔挂體。
萬法悉皆如。山云。
如何是紙衣下用。
道者近前應諾。便脫去。
山云。汝只解恁麼去。
不解恁麼來。道者忽然開眼問云。
一靈真性。不假胞胎時如何。
山云。未是妙。道者云。
如何是妙。山云。不徣借。
道者珍重復脫去。
曹山乃有頌云。覺性圓明無相身。
莫將知見妄疎親。
念異便於玄體昧。
心差不與道相隣。
情分萬法沉前境。
識鑒多端喪本真。
如是句中全曉會。
了然無事昔時人。
　至尊云。參禪到這裏。
方始得受用。　師云。
古人念念無間。方得到此真實田地。
不敢久坐。聖躬。謝恩下殿。
　三月初五日。壽皇諭問札云。
朕每日止是塊坐。
別做得個什麼。煩師寫來。
　師答云。恭承至尊垂問。
每日止是塊坐。別做得個什麼。
陛下但於塊坐處提撕看是什麼。
若別有。即是剩法。
所以南臺和尚有頌云。
南臺靜坐一炷香。
終日凝然萬慮忘。
不是息心除妄想。
都緣無事可思量。
此是古德脚踏實地處。
陛下於此契證。非但塊坐。
向四威儀中總是現成受用安樂法也。
謹奏。　四月初六日。
壽皇論問。朕近頗悟佛法無多子。
一言以蔽之。但無妄念而已。
若起妄念。則有生滅。
未知此說是否。　師云。
恭承聖諭近頗悟佛法無多子。
足見聖心昭徹。陛下所謂一言以蔽之。
但無妄念而已。若起妄念。
則有生滅。誠如聖意。
更能到妄忘起滅處。
則乾坤獨露。應用縱橫。
方是受用三昧。謹奏。
古尊宿語錄卷第四十八〔終〕
 ^334c46
