
other:: 大佛頂如來密因修證了義諸菩薩萬行首楞嚴經截流卷之下
author:: 天台後學沙門　傳如　述
今文躡前密因，以起萬行，所謂全性起修，始為究竟堅固。
必須起行者，若秪譚名理，不#CB15081;修證，
縱得妙悟，但成狂慧。
故指菩提涅槃之尚遠，責多聞薰習之無功。
阿難領藏心全體，喻之如屋，求所入之門。
世尊指常心圓根，名決定二義，為創修之要。
然二義汎明全體，謂之慧覺圓通。
諸門獨選耳根，始是最初方便，至示攝心軌則，
安立道場，通為修道分。
今第一義門，令審因地不生滅心，而示之以可作之法，
皆從變滅見聞覺知五疊渾濁者，葢不知其滅，
無以復常，不知其濁，無以旋湛。
故令先擇生死根本，依不生滅圓湛性成，
以湛旋其虗妄滅生，復還元覺，得圓明覺無生滅性，
為因地心，然後圓成果地修證。
言不生滅心者，即初卷所謂常住真心，性淨明體也。
此之心體，既以喻之屋矣，而復答其所請之門者，
葢此一念發覺之心，諸惑由是而伏斷，
果位由是而超入，故得為門耳。
今第二義門，令擇不生滅根，乃先審煩惱根本者，
猶不知其結，欲解弗能也。
識能致塵，重喻賊媒降伏，即前發兵討除之意。
斥六為賊媒，無始纏縛，隨舉世為遷流，
界為方位者，將明流變三疊，顯凡夫現量功德，
密啟即結是解，庶可進修也。
言上下無位，中無定方者，此拂六存四，
以明流變三疊，成千二百之數也。
如器內有的方之體，始有四角之隅。
中無定方，則四隅無寄矣。
流變三疊，一十百千者。
初以三世四方，宛轉相涉，數成十二。
自十變百，百變千，本乎十二，故成千二百也。
葢眾生不離世界，故佛權依世數，用顯六根功德之量耳。
汝復於中克定優劣至汝今欲逆生死欲流，
當驗此等六受用根，誰合誰離等者。
此顯六根優劣，令擇圓根為發行之由也。
性循生死，決之而出，曰欲流。
性合涅槃，旋元自歸，曰法流。
聖凡雖異，流體不別。
故得於凡夫之根，通稱六湛圓明。
阿難言：云何深入一門，能令六根一時清淨？
問含二疑。葢既稱六湛圓明，不可謂逆流深入，然後稱淨。
其疑一也。若必欲逆流而後稱淨，則此六根織妄相背，又不可謂一入六淨。
其疑二也。言汝今已滅三界眾生世間見所斷惑，
然猶未知根中積生無始虗習，何況此中生住異滅分齊頭數者。
此釋初疑。由其有如是濁惑，務須逆流深入，然後為淨也。
言今汝且觀現前六根，為一為六至辯非一非六者。
此釋次疑。由其一六俱非，故得一入六淨也。
更觀太虗元非同異，則玅心豈定一多？
由粘湛以奔逸，是為濁流；不循塵而伏歸，遂發明耀。
故有證性不因六根可諭，合眼猶能一辯達。
聲銷而聞恒在，形寐而性不昏。
如是則斷滅之慮洒然，七常住果復何疑？
other:: 
# 五卷
五卷 ^679a33

阿難詢第二義結解之元。
世尊摩頂，佛光灌頂者，表諸佛之道，皆悉無上，今將開示也。
六種震動者，將解六結瑞兆也。
諸佛告以安樂妙常，輪轉生死，皆由六根，
更非他物者，葢離結無解故也。
言根塵同源，縛脫無二者，由塵發知，則知本是幻。
因根有相，則塵本是幻。
二種皆空，故喻交蘆。
是得同源，是得無二也。
根境既空，識本不有，故曰識性虗妄，猶如空花。
如是則本無知見，而知見立，即無明本。
了無知見，而知見亡，斯即涅槃。
涅槃之體，一切圓滿絕待，故曰無漏真淨。
云何是中更容他物？
偈云真性者，即涅槃之體也。
此體不同有為之空，故曰真性有為空。
緣生故如幻者，釋成空義也。
此體亦不同無為之無起滅，故曰無為無起滅。
不實如空花者，釋成無起滅也。
若以有為為妄，無為為真，是為言妄。
顯諸真妄，真同二妄，斯不得謂之無漏真淨之性。
今真妄雙遣，故曰猶非真非真。
知無為之真尚遣，況有為之妄乎？
故曰云何見所見。
見即根，所見即塵，根塵兩立而中虗，故喻之以交蘆。
識居二者之間，是曰交中性。
根塵兩非，識體何在？
聖人了此是為解，凡夫昧此是為結，故曰解結同所因，聖凡無二路也。
汝觀交中性者，舉喻重令審詳也。
知交中之性，未甞因交而始有，不交而後空，故曰空有二俱非。
言迷晦即無明，發明便解脫者，結成聖凡無二路，即知見立知等意也。
言解結因次第，六解一亦亡者，即應前一入六淨之義。
根選入圓通，入流成正覺者，應前誰為圓通，及逆生死欲流之義。
欲流逆歸，便合妙湛，故成正覺。
如觀音因入流相，成就菩提也。
偈指流之所自，故云：陀那微細識，習氣成瀑流。
陀那，此云執持，即賴耶所變之初相也。
由賴耶受薰而起，故曰習氣。
念念代謝，其相甚微，故曰瀑流。
後文云：由生滅等，於妙圓中，粘湛發知，
浮根四塵，流逸奔法者，本此。
或疑浮根奔逸，其相甚粗，焉稱微細？
經云：本自一精明，分為六和合。
葢從妙圓粘湛發流，但舉六識，而八識斯在矣。
此之識體，言真則外道計為神我，言妄則凡夫無從進修。
故言真非真，恐迷我常不開演也。
世間依正，全性轉變，本無能所，而強生計別，
是為自心取自心，非幻成幻法。
此頌知見立知，即無明本也。
不取無非幻，非幻尚不生，幻法云何立？
此頌知見無見，斯即涅槃也。
蓮華處染而常淨，華果以同時。
經譚結解同所因，聖凡無二路，故名妙蓮華。
金剛為堅利之寶，諸物莫攖其鋒。
今經真妄悉破，故名金剛王寶覺。
昔也由迷而結，是為生死垢濁。
今也由悟而解，是為涅槃真淨。
迷悟轉變，本於無住，故名如幻三摩提。
能一達此，則惑盡而真亦窮，故得彈指超無學。
如是無上之法，諸聖莫不由斯。
故曰：此阿毗達磨，十方薄伽梵，一路涅槃門。
阿難既曰祇夜伽陀，雜糅精瑩，偈及長行，固多出入耳。
阿難已知解結之因，而復欲知六解一亡，舒結倫次。
佛取劫波羅巾挽結詳問者，令審一巾無異，妄起六結倫次也。
初綰結成，名為第一，此倫次之相已定也。
吾今能將第六結名成第一否者，令知倫次不可亂名，
則知六根不相為用，故合法云畢竟同中成畢竟異。
汝必嫌此六結不成者，嫌前一不成六也。
既嫌乎彼，必樂乎此，故曰願樂一成。
一成者，一以成六也。
對前不成，故曰復云何得。
此結若存，是非蜂起，而彼此相非者，如前不可亂名也。
欲無彼此，莫如解除，故言若總解除，則無彼此，
以彼此俱無，故言尚不名一，六云何成。
此正答願樂一成之問也。
尚不名一，即一亡六，云何成即六解，故曰亦復如是。
言一切世間生死涅槃，皆即狂勞顛倒花相者，
妙淨體中，不獨計有為生死之為結，計無為涅槃亦即是結也。
後文云將欲復真，欲真已非真，真如性者，此爾。
解結當於結心者，真妄兩亡，中道觀智也。
我說佛法下，此杜阿難之情計，使知因根修證也。
杜計者，前云解結因次第，又云解結同所因，
是則因迷而結，緣悟而解，恐阿難計為世間之因緣，
故曰我說佛法從因緣生，非取世間和合粗相。
佛法者，佛種之法，眾生計世間因緣，是為凡夫之法，
今因入流而成正覺，是為出世佛法，惟得此法，
故於世出世法，知其本因，隨所緣出。
如是故應選擇六根，一門深入，而銷諸妄也。
已言此根初解，先得人空者，由逆欲流之功，
見思虗習，於是銷落，故曰人空。
見思雖落，塵沙尚存，是為法執。
進破此惑，故曰空性圓明，成法解脫。
塵沙雖亡，尚須中觀，對破無明。
無明若盡，觀智亦亡，故曰解脫法已，俱空不生。
從三摩地，得無生忍者，即以如幻三昧，
照破三惑，而真常之體，於是頓顯，即無得而得也。
既稱妙三摩地，此似次第者，未達三觀一體，
則圓亦歷別，了無一三，用在一時矣。
阿難大眾，已知六解一亡，故言慧覺圓通，得無疑惑。
未示一門深入，故言然猶未達圓通本根。
所得密言，還同本悟，則與未聞，無有差別者。
慧覺雖明，了無實證，故須別求祕嚴，乃可造修也。
祕嚴，即隱密義。阿難將謂別有祕嚴，故退藏密機，冀以冥授。
然不了前之所示，根根塵塵，無隱乎爾。
故世尊普告大眾，詢以最初發心，悟十八界，
誰為圓通，從何方便，入三摩地。
經自陳那至迦葉，悟六塵。
次那律至空生，悟六根。
自鶖子至目連，悟六識。
自烏蒭瑟摩至大勢至，悟七大。
當知諸聖之所陳，陳如來之所宣。
如來之所宣，宣諸聖之所證。
若別有秘嚴可授，非一路涅槃門矣。
至下觀音所證，未越乎此。
為施對冶悉檀，故廣演勝妙之相，非諸聖之所不能耳。
other:: 
# 六卷
六卷 ^679c28

觀音將陳所證，追敘於無量恒沙劫前之事者，密顯性本圓通且真常也。
有佛出世名觀世音者，所師為圓通之師，師資名同古今一道也。
觀即如幻金剛觀察，世音謂十界音聲，惟音可觀乃謂圓通。
從聞思修入三摩地者，稟師之教諦審損益，故得證入也。
當機固稱多聞，曾未及此，特以是啟之。
初於聞中入流亡所者，凡夫耳根發識為聞，
聞識奔境為流，今觀音觀聽反入，故曰入流。
能滅音圓聞，故曰亡所。
上所指聲塵，下所指入流，以流內伏外塵自銷，故曰所入即寂。
動靜二相了然不生，如是漸增。
聞所聞盡者，以獲妙妙聞心、心精遺聞，
故得曰盡，即前云此根初解先得人空也。
覺有盡聞之盡，是亦不盡，故曰盡聞不住。
覺所覺空，即空性圓明成法解脫也，空覺極圓。
空所空滅者，即空覺之空亦空，所謂俱空不生也。
生滅者，外塵內根及以識心諸有惑業，
皆名生滅之法，今悉空空，故曰既滅。
以既滅則不復更滅，故曰寂滅。
彌滅彌顯，是曰現前。
彌超彌同，故上合十方諸佛本妙覺心，
與佛如來同一慈力，以三十二應入諸國土；
下合十方一切六道眾生，與諸眾生同一悲仰，
施十四無畏，福被眾生，及現眾多玅容，
能說無邊神呪，斯皆亡所遺聞，朗徹廓照所致。
結云：佛問圓通，我從圓照三昧，緣心自在，
因入流相，得三摩地，成就菩提，斯為第一。
或疑三十二應菩薩却現佛身，十四無畏沈迷即離苦惱，
身心含廣莫之法界，作用現眾多之手眼，
皆為表法，曾無實證。
噫！斯非自生障礙，蔑彼圓通者耶？
當知觀音為正法明如來，何獨泥對揚之跡？
眾生能感應道交，奚難離幻妄之苦？
俛仰再撫於四海，且為緣慮之知；身心互徧於十方，始是遺聞之玅。
魚之成龍，頭角遂異；人之登聖，手眼固神。
毋自望洋拘墟，請事入流亡所，仍藉大悲光耀，
一示本來面目，始信聖言聖證，未之或欺也。
然諸聖既陳圓通，而釋尊五體放光，遠灌微塵如來，
微塵如來亦於五體同放寶光，來灌佛頂者，
葢表淨極光通，極果所同也。
彼界此土，菩薩羅漢，光亦灌頂者，表因果互融，
所陳所證，一一無上也。
林木池沼，皆演法音，寶光相羅，如寶絲網者，
信山河大地，無非如來藏，無非妙莊嚴也。
斯為希有之瑞，故令一切普獲金剛三昧。
金剛喻斷惑之速獲，即初住真因之位也。
以踐正位，故天亦以諸瑞應之。
真因智中，十界圓彰，則成百界，故天雨百寶蓮花。
青黃赤白，間雜紛糅者，住行向地，或超或次，#CB06171;#CB06171;涉入也。
十方虗空，成七寶色者，從寂滅體中，克七常住果也。
入圓通常門，習漏永除，依正不隔，是故娑婆山河，
俱時不現，微塵國土，合成一界也。
梵唄歌咏，自然敷奏者，表證入之人，無作法音，皆如是也。
圓通法門止此。於是佛告文殊師利：汝今觀此諸大菩薩及阿羅漢，
各說最初成道方便。
彼等修行，實無優劣前後差別者，聖性無不通也。
以無不通，故感諸瑞如此。
我今欲令阿難開悟二十五行，誰當其根？
兼我滅度此界眾生，入菩薩乘，何方便門，得易成就？
文殊奉勑，唯擇耳根者，所謂偏為當機也。
偈稱覺海性澄圓，圓澄覺元妙者，即前所云性覺妙明，本覺明玅是也。
將擇圓通之根，先標圓通之體，著一海字，便見入流之意。
下云旋流獲無妄，葢本於此。
元明照生所者，元明本妙覺明也。
從元明而妄發所照，故曰所立。
所照既立，真性遂晦，故曰照性。
亡照性者，起照之真性也。
迷妄有虗空，因空立世界者，即晦昧為空，
空晦暗中，結暗為色也。
想澄成國土，知覺乃眾生者，即色雜妄想，想相為身也。
葢一因所妄，依正斯分，則澄妙之體，莫得而圓，
莫得而通，即一迷為身，決定惑為色身之內也。
空生大覺中，如海一漚發，漚滅空本無，
況復諸三有者，此明覺體本周，一不循塵，
圓通之體，本無涯量，故淨極光通達，寂照含虗空。
行人得此，諸境咸妙，故却求觀世間，猶如夢中事，
將聞持佛佛，何不自聞聞者。
佛佛者，諸佛所談覺性也。
此之覺體，即吾真聞，不能聞聞，何知佛佛。
故#CB15081;云：大眾及阿難，
旋汝倒聞機，反聞聞自性。
阿難大眾，聞是開示，觀佛菩提，及大涅槃，
如遠遊人，未得歸還。
明了其家，所歸道路者，前示慧學圓通，
及辯圓通本根，但明起行之由，故曰知路而已。
若欲還家，必須俶裝，故請攝心軌則，安立道場，
至示五十五位真菩提路，正明萬行修證也。
戒定慧三通，稱無漏者，葢眾生覺海，本自圓澄，
以粘湛發識，流逸奔境名漏。
今依清淨律儀，制止身心，內瑩發光，三摩正定，
圓通妙慧，皆具於此。
佛以婬殺盜妄，一一宣其重過，劇稱決定明誨。
復言不如此說，即波旬說者，葢此戒相，
本是易知易解之法，為難受難持之行，
輪迴苦本，安樂妙常，莫不由斯觀佛，諄諄切切，寧弗愧死懼死。
other:: 
# 七卷
七卷 ^681a14

廣明菩薩行相，令持四種律儀，皎如氷霜，
自不能生一切枝葉者，葢萬行雖多，此為根本。
今人果能不緣色香味觸，魔事自銷。
奈何宿習所牽，朝則心齊於諸佛，莫則行歉乎下凡。
聞見愈多，惑業愈熾，非假神呪之功，畢竟無由解脫。
今明建壇誦呪能克聖果者，化佛為不思議佛，
呪為不思議法，壇為不思議境，淨戒諸侶為不思議人。
同如是人，發如是心，入如是境，行如是法，
獲如是果，決定無疑。
呪有勝益，故天龍八部、一切鬼神發願擁護，受持之者得無魔事。
末世捨呪心而談楞嚴者，徒益多聞耳。
行者勉之。以上理行既備，若不開聖位，其何以顯證果之相？
初卷云：心言直故，如是乃至終始地位，中間永無諸委曲相。
今須詳明，是故請云：云何名為乾慧之地？
四十四心至何漸次得修行目？
詣何方所名入地中？
云何名為等覺菩薩？
然問辭列漸次於諸位之中，葢先令知三漸次，以通含諸位故也。
佛將示諸聖位，次先示眾生世界二顛倒因者，
性顛倒故，轉菩提為煩惱，則成十二類生；
性不顛倒，轉生死為涅槃，則成六十聖位。
此為迷悟之源，不可不辯。
指要而言，性明元心瞥起，妄明能覆所覆，皆為無住。
本此無住，建立世界及諸眾生。
若了無住，則知妄本無依，真亦不有。
一欲復真，斯為顛倒之本，而十二類生肇焉。
是故世界因動有聲至六亂妄想，成業性故。
十二區分，由此輪轉者。
此明依正妄織，為十二類生生起之本也。
是故世間聲香味觸，窮十二變，為一旋復者。
重結依報之中，三世四方，和合相涉，能變有情，成十二之數也。
色聲香味為能變，即世界之本。
世界宛轉相涉，為十二數。
旋復即宛轉義。下云乘是輪轉，顛倒相故，是有世間卵生等。
如是則不可以窮十二變之能變為所變耳。
十二類生，各各具十二顛倒者。
以同一理性，彼彼互具也。
天台所明現起之一，名事造。
餘冥伏者，為理具。
具無所具，全一覺體。
若以六即收之，所謂理即事也。
由生類即佛，故可進修。
一聞理即，便為名字。
今三漸次中，自除其助因，刳其正性，此屬觀行相似二即。
文自父母肉身，不須天眼，自然觀見十方至宿命清淨，
得無艱險，此屬相似，即第三違其現業。
是又躡前觀行、相似二位，進明分證耳。
文云反流全一，六用不行者，即圓伏五住，同前觀行位也。
十方國土皎然清淨，至一切如來密圓淨妙皆現其中者，
此見思先斷，同前相似位也。
是人即獲無生法忍者，此從十信超入初住，
無明初破，為分證位也。
從是漸修，安立聖位，指分證位中當位昇進之相，非直接乾慧之位也。
以乾慧之文合前者，欲愛乾枯，根境不偶，
同前反流全一，六用不行之義；執心虗明，
純是智慧，慧性圓明，瑩十方界，同前十方國土皎然清淨等義。
若作未破見思，即屬觀行將成之相；若作見思已破，即同十信位中相似之相。
今乾慧既居十信之前，當直作觀行位釋。
然十卷有云從互用中能入菩薩金剛乾慧，
乃至云如是乃超十信、十住等者，斯是經文錯綜，
非謂六根互用，始入信前乾慧耳。
此後信、住、行、向，乃至等覺諸位，無不屬此金剛觀察之觀。
故後文云至等覺已，是覺始獲金剛心中初乾慧地。
不言妙覺之中獲者，圓滿菩提，歸無所得故也。
今自乾慧至妙覺，重以六即定之者，乾慧以前，
凡夫本具聖位是理即，從此得聞為名字即，
乾慧為觀行即，十信為相似即，十信至等覺為分證即，妙覺為究竟即也。
經始自乾慧，終至妙覺，為單複十二者，
逐位別開為單，每位具十曰複，故十信、
十住、十行、十向、十地為五複，乾慧、煖、頂、
忍、世第一、等、妙為七單，以單七複五，數為十二。
解如長水經云：是種種地，皆以金剛觀察十種深喻。
奢摩他中，用諸毗婆舍那清淨修證，漸次深入觀察，乃心之異名也。
更詳皆以二字，亦應曰至等覺已，是覺始獲金剛心中初信、
二信，乃至十地。今云是覺始獲金剛心中初乾慧地者，
猶云發心、究竟二不別，非等覺心中別有一乾慧也。
華嚴明善財童子始謁文殊，終會文殊者，旨不異此。
又云漸次深入，則知漸次通貫諸位，不可以三漸次直接乾慧地也。
如是皆以三增進故，善能成就五十五位真菩提路者，
以諸位之中，#CB06171;#CB06171;增進，
由觀行之相似，由相似之分證，由分證之究竟，又非截三漸次居乾慧之前耳。
單七複五，共五十七位。
今云五十位真菩提路者，乾慧非真，妙覺非路，止五十五。
解如吳興
other:: 
# 八卷
八卷 ^682a26

明五種經題，謂之結經分者，前開理解修證，
文義浩博，必須結撮綱要，乃便記憶。
故文殊師利言：當何名此經？
我及眾生云何受持？
是經名大佛頂悉怛多般怛囉無上寶印十方如來清淨海眼者，
此全從神呪得名，義兼體、宗、用也。
悉怛多般怛囉，乃神呪之總稱。
呪從大覺頂中所說，故曰無上。
能別魔外，故曰寶印。
三世諸佛，莫不由此破諸妄塵，徹照萬象，故曰清淨海眼。
海之一滴，即具百川，故但舉眼，全體斯在。
亦名救護親因度脫阿難，及此會中性比丘尼，
得菩提心，入徧知海者，文見四卷之中，
此用契宗、體以得名也。
亦名如來密因了義者，文雖分屬見道，
其體本徧初後，此兼宗、體、力、用，及以教相得名也。
亦名大方廣妙蓮華王十方佛母陀羅尼呪，
文見五卷之前，此兼體、用以得名也。
亦名灌頂章句諸菩薩萬行首楞嚴者，
此雖分屬修、證二分，亦徹於前，以用兼體、宗故也。
言灌頂者，西竺凡方等深經有密語者，通灌頂部攝。
若約當經，則諸佛放光，交灌其頂，及明菩薩受職，
智水灌頂，是故云也。
天台凡釋題，具有五重，所謂名、體、宗、用、教相。
名中復有七種，謂單三、複三，及具足一。
此經首題，人、法、喻三，悉皆具足。
大佛頂，兼化佛人也。
呪心，法也。寶印，喻也。
餘可例知。此經實相為體，經云：欲令汝等通達實相故。
微密觀照為宗，明妙奢摩他等，為十方諸佛成道之法，因果圓該故。
破妄顯真為用，經廣明諸法虗幻，斷諸惑業，
顯常住真心，故大乘生酥為教相。
經始於常心，終克極果，圓類法華。
其間漸次深入，廣顯性真，多談相妄。
且非維摩所談不二法門，明天魔勞侶皆為侍者等。
圓覺所談大光明藏，一切障礙即究竟覺，得念失念無非解脫等。
華嚴圓彰法界，婆須密女、無厭足王、勝熱婆羅門、
諸善知識，若逆若順，皆為法門等。
智者大師謂華嚴尚兼一別，此經判屬方等，
不及法華純一無雜，斯言當哉。
說是經題之後，阿難大眾得蒙如來開示密印。
般怛囉義之義者，無上寶印十方如來清淨海眼義，為佛頂神呪所表曰密。
經題非一，故曰兼聞。
了義名目，頓悟禪那，修進聖位，增上妙理者，此通結見修證三分之益。
斷除三界修心六品微細煩惱者，葢聞深證淺，
且思惑未盡，機教權實可知。
結經之後，將明助道，先舉寶蓮香比丘尼之婬、
瑠璃王之殺、善星之妄。
婬殺妄中，義兼於盜。
四種律儀，隨破一種，皆致泥犁之苦。
今示此者，務使末世多聞及諸博地因教，知非怖果絕因也。
眾生心念，循境下流，謂分內之情。
眾生志慮，逆情外慕，謂分外之想。
今寶蓮香等唯順惡業，故皆陷入地獄。
文舉十習六交種種苦報，具明地獄相也。
地獄報盡，還為餓鬼。
鬼報既盡，更為畜生。
畜生報盡，乃復為人。
所謂如汲井輪，無有暫已。
行者窮研佛語，不毛豎者，真一闡底迦也。
other:: 
# 九卷
九卷 ^683a26

躡前十仙，廣明天道，斯從勝想得昇，方乎三惡，
及以人倫，苦樂雖有不同，無非生死輪轉。
結云：此等眾生，不識本心，受此輪迴。
又云：精研七趣，無非昏沈諸有為相，使悟此有為，始獲無漏耳。
上之七趣，葢通明三世因果，今詳約當世進修，
明諸魔境，大要務在了達身心本空，魔佛一體，
行人於禪定中所發境界，不取則魔亦是佛，取著則佛亦是魔。
如色陰中云：斯但功用暫得如是，非為聖證，
不作聖心，名善境界，若作聖解，即受群邪。
此陰境之要旨也。
助道大分由初卷云：眾生無始種種顛倒，
業種自然，如惡叉聚，諸修行人，不能得成無上菩提，
乃至別成聲聞緣覺，及成外道諸天魔王，及魔眷屬。
故今杜此多岐，正道可階也。
other:: 
# 十卷
十卷 ^683c24

云：如是法門，先過去世恒沙劫中，微塵如來，
乘此心開，得無上道。
識陰若盡，則汝現前諸根互用。
從互用中，能入菩薩金剛乾慧。
圓明精心，於中發化，如淨瑠璃，內含寶月。
如是乃超十信、十住、十行、十迴向、四加行心。
菩薩所行金剛十地，等覺圓明，入於如來妙莊嚴海，
圓滿菩提，歸無所得。
知菩提尚不可得，何況他物？
能達斯旨，群魔自息矣。
言從互用能入菩薩金剛乾慧，此通指金剛之智，不獨指信。
前為乾慧，故言如是乃超十信等位。
又言菩薩所行金剛十地，細研超及行字，
則知乾慧通徹，諸位甚明。
前云經文錯綜者，以此魔境之後，重請修斷五陰諸相。
答文其要云：理須頓悟，乘悟併銷；事非頓除，因次第盡。
故佛責言：我已示汝劫波羅巾，何所不明？
再此詢問，汝應將此妄想根元，心得開通者，明自利也。
傳示將來末法之中，令識虗妄者，明利他也。
深厭自生，知有涅槃，不戀三界者，明功用也。
正宗止此，下惟廣明勝益，結勸弘持，為流通分耳。
是經始緣，阿難不了佛身非色，聲亦非聲，致登伽婬躬幻呪之所轉。
佛乃因其發心徵其心，因其見相辯其見，
以致四科七大，至於盡經重請，五陰盡相，曾未外此。
是故能了頂光化佛，色聲本幻。
如是則摩登在夢，受轉者其誰耶？
噫！大佛頂之為教也，亦至矣。
行人當於現量一體形教，乃及文言可也。
又悟象忘言，今截流意也。
卷之下〔終〕
w::  ^684a2

戊戌正月二十四日，瓦官僧舍校一卷至六卷。
二月初五日，衙齋名理軒對完，隨喜者汪仲嘉、
吳#CB17639;度、周彥雲。 ^684a48

夢禎題
 ^684b4
