大宗地玄文本論略註卷第二
other:: 馬鳴菩薩　造
other:: 陳　真諦三藏　譯
author:: 清　楊文會　略註
other:: 
# 大海部藏道路大決擇分第七
○大海部藏道路大決擇分第七
。 ^178b4

如是已說獨一山王摩訶山王大決擇分。
次當說大海部藏道路大決擇分。
其相云何。偈曰。
　　大海部藏中　總有十種法　謂五種非空
　　及五種無常 ^178b8

論曰。此大海部藏道路分中。
建立幾法為部藏量。
所謂建立十種法體。
以為大海部藏分故〔引經第十八〕。
摩訶衍地脩多羅中作如是說。
俱俱海藏履道分中。
唯有十法。無有餘法。
乃至廣說故。如偈大海部藏中。
總有十種法故。以何義故有十。
應知五種非空。五種無常。
各差別故。如偈謂五種非空。
及五種無常故。彼十種法。
其名字相。當如何耶。
偈曰。
　　離礙及有實　性火并今光　兼深里出興
　　地藏大龍王　如是五種名　非空不共稱
　　起持變壞品　與大力無名　如是五種名
　　無常不共稱　各有第一一　以請氣力故
　　立門實本攝　如法應觀察 ^178b16

論曰。云何名為五種非空決定住法。
一者離礙非空決定住法〔即空。
如來藏。依此建立一切諸法俱非位〕。
二者有實非空決定住法〔即不空如來藏。
依此建立一切諸法俱是位〕。
三者性火非空決定住法〔性具功能。
觸著即燒。依此建立無餘究竟總持位〕。
四者今光非空決定住法〔現前覺照。
念劫圓融。依此建立周徧圓滿廣大位〕。
五者深里出興決定住法〔破障騰空。
甘霖普潤。依此建立無超次第漸轉位〕。
是名為五。如偈離礙及有實。
性火并今光。兼深里出興。
地藏大龍王故。如是五名。
五種非空決定住法。
不共異轉差別名字。
如偈如是五種名。
非空不共稱故。云何名為五種無常虗假轉法。
一者動起無常虗假轉法。
二者止持無常虗假轉法。
三者易變無常虗假轉法。
四者散壞無常虗假轉法。
五者大力無常虗假轉法。
是名為五。如偈起持變壞品。
與大力無明故。如是五名。
五種無常虗假轉法。
不共異轉差別名字。
如偈如是五種名。
無常不共稱故。深里大力。
如是二法。氣力立門。
非取實體。應審觀察。
如偈各有第一一。
以請氣力故。立門實本攝。
如法應觀察故。 ^178b42

如是已說建立名字不同門。
次當說所詮義理差別門。
如是五種非空決定住法。
各有幾數。所謂各各有二種故。
云何名為二種離礙。
一者守身離礙。二者變轉離礙。
言守身離礙者。無障礙身常恒決定不失壞故。
言變轉離礙者。建立萬有令自在故。
是名為二〔守身者。
安住不動也。變轉者。
應機無滯也〕。云何名為二種有實。
一者守身有實。二者變轉有實。
言守身有實者。常平等身常恒決定不失壞故。
言變轉有實者。建立差別令安住故。
是名為二。云何名為二種性火。
一者守身性火。二者變轉性火。
言守身性火者。明德藏身常恒決定不失壞故。
言變轉性火者。塵累俱轉隨順成故。
是名為二。云何名為二種今光。
一者守身今光。二者變轉今光。
言守身今光者。始炎炎身決定常恒不失壞故。
言變轉今光者。隨順流轉無所礙故。
是名為二。云何名為二種深里。
一者守身深里。二者變轉深里。
言守身深里者。離絕中身常恒決定不失壞故。
言變轉深里者。諸無為中得自在故。
是名為二。如前所說五種無常業用差別。
各各如何。所謂如次出生一切。
無量無邊大過患海皆無餘故。
住持一切無量無邊大過患海皆無餘故。
變易一切無量無邊大功德海皆無餘故。
壞滅一切無量無邊大功德海皆無餘故。
覆障非德非患中身自在皆無餘故。
如是五法自體及品各各差別。
應審觀察。 ^178c30

如是已說所詮義理差別門。
次當說依位決定安立門。
如前所說五十一種真金剛位。
徧幾處耶。偈曰。
　　如是五十一　徧於五種處　大聰明行者
　　能善決擇知 ^179a26

論曰。如前所說五十一位。
徧離礙等五種處中。
無所不至。無所不通。
以此義故。大金剛位有五應知。
如偈如是五十一。
徧於五種處故。如是位地。
利根能知。非鈍者境。
所以者何。極甚深故。
極利了故。極祕密故〔此三句通讚一部論義。
非利根莫能知也〕。
如偈大聰明行者。
能善決擇知故。亦復處二故位亦二應知。
是故具集有十而已。
然今所說是變非身。
別建立位。總幾數有。
字身差別。其相云何。
偈曰。
　　別建立位數　總有十種焉　漸次及盡餘
　　不動與俱滅　一空一有位　智智斷智地
　　相值兼撥立　邊邊轉一會　具足此十位
　　門界量圓滿 ^179a36

論曰。別建立位總有十種。
云何為十。一者一向無超漸次位。
二者徧究竟盡不盡位。
三者一切中際不動位。
四者雙立諸法俱滅位。
五者若一空當一有位。
六者能斷所斷悉智位。
七者熏力相對相值位。
八者隨除障處立位位。
九者真妄得邊有無位。
十者諸法一種一會位。
是名為十。如偈別建立位數。
總有十種焉。漸次及盡餘。
不動與俱滅。一空一有位。
智智斷智地。相值兼撥立。
邊邊轉一會故。隨有一別建立彼總。
必當具足一切別位。
方得建立大總位耶〔問〕。
必當具別。總得成故〔答〕。
如偈具足此十位。
門界量圓滿故。如是十種別相之位。
徧於幾處〔上問下答〕。
徧五處故〔金剛五位〕。
所謂轉攝五種處中。
各具五十一金剛位。
經過諸位。亦有十種別相位故。
大總相位。總有幾數。
徧幾處耶。偈曰。
　　總位有三種　謂上中下故　唯徧五種處
　　非餘位應知 ^179b14

論曰。大性總地根本體位總有三種。
云何為三。一者趣高上上轉去位。
二者自然安住中中位。
三者向焉下下轉去位。
是名為三。如偈總位有三種。
謂上中下故故。如是三總。
隨別有有。唯徧轉五。
非所餘位。應審觀察。
如偈唯徧五種處。
非餘位應知故。 ^179b46

如是已說依位決定安立門。
次當說依位法數具闕門。
如前所說十種本法。
守轉二種金剛位中為盡不盡。
謂若守位中。唯具德五。
無所餘五。若轉位中。
十法具足。無所闕失。
以此義故。總別二門有無亦了。 ^179c6

如是已說依位法數具闕門。
次當說德患對量現宗門。
其相云何。偈曰。
　　起性止及今　變空壞并實　力龍如次對
　　有似而取多 ^179c14

論曰。治障照覆。對量形相。
如其次第。動絕無常〔以〕。
性火住法〔治之〕。止持無常〔以〕。
今光住法〔治之〕。易變無常〔以〕。
離礙住法〔治之〕。散壞無常〔以〕。
有實住法〔治之〕。大力無常〔以〕。
出興龍王〔治之〕。以之為量。
如偈起性止及今。
變空壞并實。力龍如次對故。
如是對量。一向轉耶。
俱量轉耶〔問〕。俱量應知〔答〕。
如偈有似而取多故。 ^179c26

如是已說德患對量現宗門。
次當說隨次別釋廣說門。
且離礙門。安布形相。
現示云何。主伴治障。
當如何耶。偈曰。
　　離礙身體中　有五十一位　五十一位中
　　有三種總相　三種總相中　有十種別相
　　初五十一中　一一皆各各　具足十本數
　　最初主後伴　次初主後伴　如次應觀察 ^179c38

論曰。就離礙中。有五十一種金剛位。
就此位中。有三種根本總相位。
就此總中。有十種分離別相位。
如偈離礙身體中。
有五十一位。五十一位中。
有三種總相。三種總相中。
有十種別相。故金剛諸位。
一一位中。皆具本數。
如偈初五十一中。
一一皆各各。具足十本數故。
主伴各二。云何二主。
一者主主。二者伴主。
云何二伴。一者伴伴。
二者主伴。言主主者。
是離礙故。言伴主者。
第二轉故〔有實〕。言伴伴者。
除五本法。餘眷屬故。
言主伴者。除其離礙。
餘四法故〔有實。性火。
今光。深里〕。如偈最初主後伴。
次初主後伴。如次應觀察故。
三種總相。金剛位中。
云何安立。謂初信心以為其始。
後#CB03199;陀地以為其終。
次第漸轉。是故建立趣高上上轉去位。
後#CB03199;陀地以為其始。
第一信心以為其終。
次第漸轉。是故建立向焉下下轉去位〔下轉門。
別本罕見〕。上下二門。
位位各各離邊中道決定安立。
是故建立自然安住中中位。
以此義故。十種別相。
唯有上下。不有中焉。
且依上門建立十位。
形相云何。偈曰。
　　信五事已經　至後後位故　一事究竟故
　　一味中轉故　治障一滅故　治障不俱故
　　一智斷智故　上下相照故　本無今有故
　　治障自辨故　無別一轉故　如次應觀察 ^180a4

論曰。依趣高上上轉去門。
見十別位形相如何。
謂以五種非空住法。
對治五種虗假轉法。
如其次第。無有超過。
漸漸轉故。建立一向無超漸次位。
如偈信五事已經。
至後後位故故。以五事治五事。
隨其所應一究竟故。
建立徧究竟盡不盡位。
如偈一事究竟故故。
以五事治五事。不增不減不大不小。
一味平等中道實相故。
建立一切中際不動位。
如偈一味中轉故故。
以五事治五事。隨障滅時。
其智慧體則便滅故。
建立雙立諸法俱滅位。
如偈治障一滅故故。
以五事治五事。治起無障。
障起無治。不能親近。
不能俱行。不能及達故。
建立若一空當一有位。
如偈治障不俱故故。
以五事治五事。治勝氣力變一切障為治眷屬。
亦以勝力斷眷屬故。
建立能斷所斷悉智位。
如偈以智斷智故故。
以五事治五事。隨其所應上位下位互相照達。
隨其所應斷除障故。
建立熏力相對相值位。
如偈上下相照故故。
以五事治五事。隨所斷障虗妄無本。
安立位地亦無本故。
建立隨除障處立位位。
如偈本無今有故故。
以五事治五事。治皆明淨。
障皆闇冥。彼治斷事悉已成辦。
此障覆用悉已具足故。
建立真妄得邊有無位。
如偈治障自辨故故。
以五事治五事。治障二法無二無別。
一味平等。一體一性一業一用故。
建立諸法一種一會位。
如偈無別一轉故故。
如是諸位。如偈釋說。
專心觀察。其理分明。
本趣具現。如偈如次應觀察故〔如偈釋說者。
十門詳示。釋偈中之義也。
專心觀察等。令人隨文見諦。
解行雙圓也〕。是名為依離礙門。
安立諸位總別現示上上差別。
次依下門建立十門。
形相云何。偈曰。
　　如前說十義　隨應當如如　壞得體歸空
　　漸次第轉故 ^180a46

論曰。依向焉下下轉去門。
見十別位形相如何。
謂如前所說十種義中。
隨其所應。順順如如。
壞其得體。歸空本存故。
如偈如前說十義。
隨應當如如。壞得體歸空故。
如是諸位。為一時轉。
前後轉耶〔問〕。以前後轉。
非一時故〔答〕。如偈漸次第轉故故。
於餘諸法。如是如是。
隨隨如如。說示造作。
應審觀察。其別轉相。
是本存故〔歸空本存〕。
是本主故〔主中主〕。
皆悉各各如是二轉。
一時前後有二義故。
云何為二。一者建立轉。
前後定故。二者本性轉。
無前後故。是名為二。
如前所說種種諸門。
同名異物。住思應觀。
other:: 
# 深里出興地藏大龍王大決擇分第八
○深里出興地藏大龍王大決擇分第八 ^180c10

。 ^180c32

如是已說大海部藏道路大決擇分。
次當說深里出興地藏大龍王大決擇分。
其相云何。偈曰。
　　地藏龍王中　總有二種義　所謂德藏義
　　并及患藏義 ^180c36

論曰。就深里出興地藏大龍王體中。
則有二義。云何為二。
一者功德本藏義。
二者過患本藏義。
言功德本藏義者。
此大龍王為四非空根本藏故言過患本藏義者。
此大龍王為四無常根本藏故。
如偈地藏龍王中。
總有二種義。所謂德藏義。
并及患藏義故。具二藏義。
地藏龍王居住何處。
其里幾量長短大小等諸形相。
當如何耶。偈曰。
　　處唵婆尸尼　里五十一量　長一千由旬
　　頭有婆多提　則出四種水　尾有舍伽必
　　則出四種風　色如玻瓈珠 ^180c44

論曰。今此偈中為明何義為欲現示舉事現理。
開演本法大海故。
此大龍王居於何處。
謂居唵婆尸尼中故。
如偈處唵婆尸尼故。
出水入地去隔幾量。
謂從水底向地下入五十一由旬之量故。
如偈里五十一量故。
彼大龍王身長幾量。
一千由旬無增減故。
如偈長一千由旬故。
彼大龍王。於其頭上有清白毫。
名曰婆多提。從此毫端出四種水。
云何為四。一者中空水。
其出水塵。空以為內。
有以為外。而出生故〔離礙〕。
二者方等水。其出水塵。
四角量等。無差違故〔有實〕。
三者常熱水。其出水塵。
於一切處。於一切時。
常恒煗故〔性火〕。四者耀明水。
其出水塵。光明清白。
常恒今故〔今光〕。是名為四。
如偈頭有婆多提。
則出四種水故。亦彼龍王。
於其尾末有一毛#CB03183;〔吹歲切〕。
名曰舍伽必。從此毛末出四種風。
云何為四。一者發塵風。
此風起時。經多中間。
發起無量無邊塵故〔動起〕。
二者持塵風。此風出時。
止住諸塵令安住故〔止持〕。
三者變珍風。此風出時。
經多中間。變諸金玉作砂石故〔易變〕。
四者壞珍風。此風出時。
經多中間。壞滅金玉作無有故〔散壞〕。
是名為四。如偈尾有舍伽必。
則出四種風故。彼龍身色。
譬如璃瓈。無有定色。
如偈色如玻瓈珠故。
處唵婆尸尼者。喻本性王無住本處。
里五十一量者。喻真金位定數量品。
長一千由旬者。喻本性王具千種德。
頭有婆多提者。喻本性王於諸淨品有作方便。
則出四種水者。喻四非空。
尾有舍伽必者。喻本性王於諸染品有作業用。
則出四種風者。喻四無常。
色如玻瓈珠者。喻本性王染淨不攝。
如其次第應審思擇。 ^181a28

復次住處大海水底。
相去中間。喻五十一種金剛位已具。
出現至大海時。喻雜類趣。
息海浪時。喻起善心時。
常起浪時。喻惡心興時。
亦復住心應審觀察。
本行上地一味平等妙法無邊業用具足大海寶輪妙嚴王子脩多羅中作如是說。
生四道法〔道品法〕。
不四道攝。離絕中心。
生四輪法〔輪回法〕。
不四輪攝。離絕中心。
而立名字說大力無明者。
隨所生法建立名故。
乃至廣說故。
other:: 
# 深里出興地藏大龍王道路大決擇分第九
○深里出興地藏大龍王道路大決擇分第九 ^181b34

。 ^181c2

如是已說深里出興地藏大龍王大決擇分。
次當說深里出興地藏大龍王道路大決擇分。
其相云何。偈曰。
　　龍王道路中　總有二十法　謂二本藏中
　　各有十法故 ^181c6

論曰。就深里出興地藏大龍王道路中。
總有二十中自在法。
所以者何。功德過患二種藏中各有十故。
如偈龍王道路中。
總有二十法。謂二本藏中。
各有十法故故。彼二十法。
名字形相。當如何耶。
偈曰。
　　功德本藏十　常壞俱及非　自他俱并非
　　無礙兼一全　過患本藏十　如一違無有
　　對利融上下　如次應觀察　如是二十法
　　一一皆各各　圓滿廣大故　與本存等量 ^181c16

論曰。就功德本藏之體中。
則有十法。能攝一切無量功德。
云何為十。一者本體自性決定常住。
不生不滅。遠離流轉功德品。
二者本體自性常恒移轉。
是生是滅。流轉俱行功德品。
三者決定常住。常恒無常。
一時俱轉。無前後違功德品。
四者出常無常二事不攝。
自體本性離脫亡行功德品。
五者十種自自攝一切法無有所餘。
獨一無二一種一行功德品。
六者無體無性。從因緣起。
亦有亦無。隨應變轉巧德品。
七者無餘究竟。俱轉俱行。
不相捨離功德品〔總持位〕。
八者非自非他。絕離有名。
住於非非。自性決定功德品〔俱非位〕。
九者於一切法隨應無礙。
自體自性法爾道理。
性造如是功德品〔圓滿位〕。
十者五根一一根。
五塵一一塵。一切諸法亦復如是功德品〔俱是位〕。
是名為十〔上來十種功德。
在對治門中開演。
以漸轉位統攝一切也〕。
如偈功德本藏十。
常壞俱及非。自他俱并非。
無礙兼一全故。 ^181c32

就過患本藏之體中。
亦有十法。能攝一切無量過患。
云何為十。一者於一切法隨順如如。
如作逆事過患品。
二者造作諸法同一業用。
一作逆事過患品。
三者治道起時無有定體。
違作逆事過患品。
四者染淨諸法皆無所有。
無作逆事過患品。
五者一切諸法皆總有有。
有作逆事過患品。
六者隨治同量如如現前。
對作逆事過患品。
七者由治道力自類增益。
利作逆事過患品。
八者由治道息發起自用。
融作逆事過患品。
九者待上轉者方得起用。
上作逆事過患品。
十者以隱藏時方得起用。
下作逆事過患品。
是名為十。如其次第。
住思止心。專心觀察。
其理攸明。如偈過患本藏十。
如一違無有。對利融上下。
如次應觀察故。 ^182a14

如是二十法。與彼本方等無差別。
是故有二十種本藏無相違過。
所以者何。其本藏中。
如是道理自然常有。
不從本藏長建立故。
何故處處皆存品字。
如前所說二十種法。
各各有百眷屬類故。
是故言品。例前應了。
如偈如是二十法。
一一皆各各。圓滿廣大故。
與本存等量故。 ^182a42

如是已說建立名字門。
次當說所詮義理門。
且治及障。對量差別。
當如何耶。偈曰。
　　如是二十法　一一皆各各　一德治諸過
　　諸過障一德　無有定次第　而數品類等
　　無失對量過　如理應觀察　如說本存法
　　說品類亦爾 ^182b6

論曰。如前所說二十種法。
一一各各。一德治一切障。
一切障障一德。無別對量。
如偈如是二十法。
一一皆各各。一德治諸過。
諸過障一德。無有定次第故。
若如是說。今此門中對量軌則混成雜亂〔上問下答〕。
雖無別對量。而有總對量。
是故無失。如偈而數品類等。
無失對量過。如理應觀察故。 ^182b18

如本品爾。例前應了。
如偈如說本存法。
說品類亦爾故。 ^182b28

如是已說治障對量差別門。
次當說安立金剛位地門。
其相云何。偈曰。
　　此本法門中　亦有金剛位　依位有三門
　　謂上中下門 ^182b30

論曰。就此本法門中。
亦有五十一金剛位。
如上所說二十種法。
依位安立。云何安立。
謂諸位中皆具二十。
無有前後。一時轉故。
然則此中有三種門。
云何為三。一者一向上轉門。
二者下向下轉門。
三者一向中轉門。
是名為三。如是三門。
各各一一位中。具足俱轉。
不待初後際故。如說本法。
品類亦爾。以此小門。
廣大迴持。應廣通達。
如偈此本法門中。
亦有金剛位。依位有三門。
謂上中下門故。
other:: 
# 大龍王重重廣海無盡大藏大決擇分第十
○大龍王重重廣海無盡大藏大決擇分第十 ^182b38

如是已說深里出興地藏大龍王道路大決擇分。
次當說大龍王重重廣海無盡大藏大決擇分。
其相云何。偈曰。
　　廣海大藏中　總有三種重　謂初中後重
　　初重有二十　二億十方界　量法門大海
　　二十種本藏　各生一萬量　各別百眷屬
　　各生一千故　是故數圓滿　住心應觀察
　　中後重倍此　應廣通達故 ^182c8

論曰。就大龍王重重廣海無盡大藏之自家中。
總有三重。能攝諸位。
云何為三。一者初。
第一有重。二者中。
安住居重。三者後。
建立轉重。是名為三。
就第一重中。則有二十二億十方世界之量種種勝妙法門大海。
此義云何。謂二十種本藏法中。
一一各各出生一萬法門大海。
各各別別百眷屬中。
一一各各出生一千法門海故。
以此義故。名字圓滿。
義理具足。如其次第。
安住其心。定止其思。
聰明觀察其數量理。
及所詮意。現了分明〔對治法門。
非止觀不為功。故兩分重言之〕。
如偈廣海大藏中。
總有三種重。謂初中後重。
初重有二十二億十方界量法門大海。
二十種本藏。各生一萬量。
各別百眷屬。各生一千故。
是故數圓滿。住心應觀察故。
次二種重。如其次第。
倍前普布。應廣通達。
如偈中後重倍此。
應廣通達故故。大摩尼寶藏陀羅尼修集脩多羅中作如是說。
龍龍地地大無盡海藏中。
有多十方之量法門軌則品類。
最初名為轉大法輪。
具足一海無極無盡引導光明現照地地。
本業本用出生增長軌則大海法門。
最後名為有性無性無我空理。
大利益。廣光明。亦離脫。
亦合轉。具足具足無邊摩訶行種地本藏法雨騰門。
出興上味品類法門。
唯取一界以為譬喻。
非取塵等。乃至廣說故 ^182c24

。
other:: 
# 無盡無窮塵塵數量道路大決擇分第十一
○無盡無窮塵塵數量道路大決擇分第十一 ^183a22

如是已說大龍王重重廣海無盡大藏大決擇分。
次當說無盡無窮塵塵數量道路大決擇分。
其相云何。偈曰。
　　塵塵道路中　如前所說量　亦有五十一
　　決定金剛位　依此位立相　則有十種重
　　以為道路量　二因一果等 ^183a38

論曰。就此門中有幾數位。
五十一種真金剛位。
具足圓滿無闕失故。
如偈塵塵道路中。
如前所說量。亦有五十一。
決定金剛位故。就此位中。
則有十種變對法門。
能攝門量。云何為十。
一者二因一果門。
二者一因一果門。
三者少因多果門。
四者因果一味門。
五者無因無果門。
六者自然安住門。
七者因果門。八者果因門。
九者言說門。十者言人門。
是名為十。如是十門以為門量。
如偈依此位立相。
則有十種重。以為道路量。
二因一果等故。 ^183b2

彼第一門形相如何。
偈曰。
　　以信心為初　如次率自類　取所餘位初
　　至於定心位　則取如來地　亦如其次第
　　不退心為初　率同品自類　取餘位第二
　　至於願心位　亦取如來地　修行位為初
　　如次率自類　取餘位第三　至於正心位
　　亦取如來地　不退位為初　如次率自類
　　取餘位第四　至灌頂住位　亦取如來地
　　離癡行為初　如次率自類　取餘位第五
　　至於無著行　亦取如來地　尊重行為初
　　如次率自類　取餘位第六　至於真實行
　　亦取如來地　隨順觀眾生　迴向以為初
　　如次率自類　取所餘四位　各數量契當
　　餘有如來地　以同地為伴　莊嚴一覺海
　　各因及果稱　配釋廣觀察　其理當分明 ^183b18

〔此偈四十二句。最難分配。
以下文長行觀之。
方能明了〕。
。 ^183c4

。 ^183c10

。 ^183c14

。 ^183c18

。 ^183c22

。 ^183c26

。 ^183c30

。 ^183c34

論曰。今此門中為明何義。
為欲現示五十一位皆為同量。
以二種因感得一果。
廣三寶海無窮盡故。
此義云何。所謂信心及發心地之二種因。
同一行相不相捨離。
俱行合轉住一所作。
起無量具生無邊德。
具足莊嚴一大覺海。
能生長因。名為最上第一出生增長決定真實本藏原母。
遠離繫縛。莊嚴無勝地種子海會。
所莊嚴果。名為具足真金剛。
圓滿大慈悲。法身虗空等無差別。
最初地地無上極海。
一盡大覺無二山王。
次念心地歡喜行地之二種法能長養因。
具足莊嚴一大覺海。
因名為安樂常明。
決定增長。無苦無妄。
自然照達一切法性。
無所障礙種子海會。
果名為常樂總明大虗空界。
甚深恒了無二山王。
次精進心地救護一切眾生迴向地之二種法能長養因。
具足莊嚴一大覺海。
因名為發起殊勝大悲光水。
遠離懈怠。常度常行本地自性。
具足通達種子海會。
果名為慈悲光明常恒達慧無二山王。
次慧心地逆流歡喜地之二種法能長養因。
具足莊嚴一大覺海。
因名為大真金剛日月光明。
自性離苦除斷闇品種子海會。
果名為極極重地無上一體。
自然窮了無二山王。
次定心地大極地地之二種法能長養因。
具足莊嚴一大覺海。
因名為決定安寂。
遠離散亂。照曜無窮水水火火種子海會。
果名為寂圓滿地。
明圓滿地。具足德藏無二山王。
如是諸佛皆悉各各作三大事。
云何為三。一者興化。
二者說法。三者勝進。
言興化者。出興一十方世界之塵量變化身故。
言說法者。宣說一十方世界之塵量發心信地法門海故。
言勝進者。向上上位如次入故。
是名為三。就變化中。
亦皆各各有此三事。
應廣通達。如是如是隨隨如如。
後後諸位例前應知。
如偈以信心為初。
如次率自類。取所餘位初。
至於定心位。則取如來地故。 ^183c44

如是已說二因一果門。
次當說一因一果門。
其相云何。偈曰。
　　五十一種位　各不待他力　獨住自家中
　　感得一果故　因及果名字　如其次第加
　　種子大覺故　配釋應了知　次第同前說
　　增減不同耳 ^184b6

論曰。今此偈中為明何義。
為欲現示因果二法。
數量契當莊嚴覺道。
三寶之海轉廣大故。
如偈五十一種位。
各不待他力。獨住自家中。
感得一果故故。因及果稱。
於本名字。加種子大覺之稱故。
如偈因及果名字。
如其次第加種子大覺故。
配釋應了知故。次第轉相與前所說。
等無差別。唯增數量減敬量別各不同耳。
如偈次第同前說。
增減不同耳故。如是諸佛。
皆悉各各作三大事。
名同前說。義有不同。
言興化者。出興十十方世界之塵量變化身故。
言說法者。宣說十十方世界之塵量各各因位法門海故。
言勝進者。向上上位如次入故。
就變化身中。亦有此三事。
應廣通達。 ^184b26

如是已說一因一果門。
次當說少因多果門。
其相云何。偈曰。
　　五十一位中　一一皆各各　感五十果位
　　名少因多果 ^184b46

論曰。今此門中為明何義。
為欲現示唯一種因感五十果。
無礙自在無所闕失。
三寶之海轉廣大故。
如偈五十一位中。
一一皆各各。感五十果位。
名少因多果故。如是諸佛。
皆悉各各作三大事。
名如前說。義有不同。
言興化者。出興百十方世界之塵量變化身故。
言說法者。宣說百十方世界之塵量各各因位法門海故。
言勝進者。向上上位如次入故。
就變化中。有此三事。
應廣通達。 ^184c8

如是已說少因多果門。
次當說因果一味門。
其相云何。偈曰。
　　五十一位中　一一皆各各　有五百果海
　　五百果海中　一一皆各各　有五百因海
　　如是平等故　名因果一味 ^184c22

論曰。今此門中為明何義。
為欲現示因果二法。
數量契當無有增減。
三寶之海轉廣大故。
如偈五十一位中。
一一皆各各。有五百果海。
五百果海中。一一皆各各。
有五百因海。如是平等故。
名因果一味故。如是諸佛。
所作三事。亦復同前。
唯義異耳。所謂千故。
變化身相。亦復如是。 ^184c32

如是已說因果一味門。
次當說無因無果門。
其相云何。偈曰。
　　五十一位法　非因亦非果　生千因果法
　　名無因無果 ^184c44

論曰。今此門中為明何義。
為欲現示五十一位。
因而不有果因。出生千因之大海。
果而不有因果。出生千果之大海。
三寶之海轉廣大故。
如偈五十一位法。
非因亦非果。生千因果法。
名無因無果故。如是諸佛。
所作三事。亦復同前。
唯義異耳。所謂萬故。 ^185a4

如是已說無因無果門。
次當說自然安住門。
其相云何。偈曰。
　　五十一位中　一一皆各各　經無量劫轉
　　不出自家故 ^185a16

論曰。今此門中為明何義。
為欲現示位位皆各經無量劫。
以修行成道等事轉。
無其分際。三寶之海轉廣大故。
如偈五十一位中。
一一皆各各。經無量劫轉。
不出自家故故。如是諸佛。
所作三事。亦復同前。
唯義異耳。所謂億故。 ^185a24

如是已說自然安住門。
次當說因果門。其相云何。
偈曰。
　　生五十一位　生五十一位　所生無盡故
　　名為因果門 ^185a34

論曰。今此門中為明何義。
為欲現示能生能生無有窮盡。
所生所生無有窮盡。
三寶之海轉廣大故。
如偈生五十一位。
生五十一位。所生無盡故。
名為因果門故。如是諸佛。
所作三事。亦復同前。
唯義異耳。謂十億故。 ^185a42

如是已說因果門。
次當說果因門。其相云何。
偈曰。
　　此義例前了　無別意趣耳　唯有數量增
　　住心應觀察 ^185b2

論曰。今此門中為明何義。
為欲現示五十一位亦因亦果。
各生無盡無盡因果大海法門。
三寶之海轉廣大故。
如偈唯有數量增故。
如是諸佛。所作三事。
亦復同前。唯義異耳。
謂百億故。 ^185b8

如是已說果因門。
次當說言說門。其相云何。
偈曰。
　　一切三寶海　皆悉起言說　無有窮盡故
　　名為言說門 ^185b14

論曰。今此門中為明何義。
為欲現示一切三寶。
皆悉各各宣說無盡僧海。
無盡法海。無盡覺海。
三寶之海轉廣大故。
如偈一切三寶海。
皆悉起言說。無有窮盡故。
名為言說門故。如是諸三寶。
所作三事。亦復同前。
唯義異耳。謂千億故。 ^185b22

如是已說言說門。
次當說言人門其相云何。
偈曰。
　　一切三寶說　如說量作人　無有窮盡故
　　名為言人門 ^185b32

論曰。今此偈中為明何義。
為欲現示如前所說諸三寶說。
如所說量造作行者無有窮盡。
三寶之海轉廣大故。
如偈一切三寶說。
如說量作人。無有窮盡故。
名為言人門故〔以言說門覺悟有情。
令得道果。輾轉相傳。
無有窮盡〕。如是諸人成道已訖。
所作三事。亦復同前。
唯義異耳。謂萬億故。
大明總持具足心地脩多羅中作如是說。
譬喻十方無際無本無始無終道行足履地地法藏中。
有十種殊勝。轉轉增長。
倍倍具足。圓滿廣大法門海會。
乃至廣說故。大宗地玄文本論略註卷第二
 ^185b40
