
xu:: 
#  No. 449-A 大般若經綱要序
No. 449-A 大般若經綱要序
西方聖人所說修多羅，浩汗洋溢，自非摩訶衍上士具聞持海，
不足以受，葢非世間尋常文字，乃出世第一義天也。
像法中有龍樹大士，以智辯威猛力，直詣大龍宮中，
窮所結集法藏，見華嚴經三本，上本之品偈，
皆以微塵數計，中本亦千餘品，約五十萬偈，
此二本謂非閻浮人心力所能持，遂卷而懷之，不傳於世。
今之流通震旦八十一卷者，葢小本而猶未全者也。
於戲！河伯望洋，鷽鳩控地，以此知佛演說海，
佛言詞海，非凡小之見可窺測矣。
大般若經六百卷，為一大藏之冠，然文有定品，
句有定數，凡有目有口，可捧可觀，可讀可誦，
然而禪叢講肆，展閱者良少，得非畏其繁重，不若八十卷之華嚴尚有諷誦者歟？
以此徵龍樹之言，能洞悉眾生方俗根解，非苟然也。
余年運既往，謝事宗社，從旦至暮，略披一二，
諸健苾芻見而笑曰：惡用是矻矻為？
君子三戒，血氣既衰，戒之在得，況在老尊宿數，
欲何所冀，而用是矻矻為？
余方捧經弗應，心知其惜我筋力，直未同我心志耳。
甚矣！深經之難聞，菩提之不易種也。
因作尊經遠邪論，以救末劫。
七空居士葛公毅調見之，喜而擊節焉。
葢葛公正以是經文句山積，浩難沙算，
矢志節略，以便持受，不期而合，緘書脩贄，持其錄本就正。
余歎曰：語有之：磁石吸鐵，芒針引線。
葢言流濕就燥，物從其類也。
余與葛公素昧平生，乃因此作合，葛公方獲余之心，
余亦能通葛公之志，往昔殆皆般若會中人也。
於是發經觀之，綱要條理，井井有序，約六百卷之文於五冊，
綱要在是，全經在是，其節繁去複，裁酌運筆，
大費精思，緣起六條，載諸卷端。
公葢幼希出世，長閱滄桑，書史之餘，雞鳴而起，
孳孳焉正如空山老衲諷是經為日課，誠所謂正信希有也。
古稱五度如盲，般若如導，此經宏詞妙辯，
層見疊出，其闡揚佛慧，深廣幽玄，殊為法門修習之要，此龍樹大論所由作也。
惜今緇流宿學，有白首若不聞見，況悉其義哉？
坐見黃口僧雛，每效呵佛，白衣廣額，咸易說禪，
將非魔作佛，惱亂我心者耶？
嗟嗟！有生疲薾世間，靈根自棄，髮雖短而心甚長，
葢皆長於攝生而不知所以生，或長於世智而不長於般若，
且不知經之與禪從一佛流出，佛外無禪，
經中有趣，初無文字之相，又何禪教之岐乎哉？
夫世相無常，上天難諶，蓬萊之水清淺幾回，
金銅仙人淚流一夢，苟能聞薰般若，承事空王，
馺娑館、尋香城可不作異觀，菩提場、缺陷界亦混成一相，
即祗桓梵唄、洙泗絃歌，究竟無非一音。
吾知葛公夙興夜寐，從事深經，其所得多矣。
塤吹箎應，人有同心，能不興起而想見靈山之法會焉？
是為序。 ^45a7

康熈十年辛亥四月望日古南樗叟通門牧雲氏書於懶齋之雨窗
xu:: 
#  No. 449-B 般若綱要小序
No. 449-B 般若綱要小序 ^45b48

夫般若者，離言說相，離心緣相，迥絕中邊，超諸限量。
烈#CB08504;寧容凑泊，迅雷不及思量。
鞠其根源，覓一字脚，了不可得。
乃大藏經中，究覽部類，至六百卷之多。
將母文字般若，與實相觀照之旨，固有大相徑庭者乎？
曰：何為其然也？自有祖以來，固曰不立文字矣，曰別傳直指矣。
然離教而參，離教而悟，則先德所不許也。
必以默然無言為極則事，謂纔開口，便落今時，大慧所訶為默照邪禪者也。
故雖有口，只堪挂壁，仍不礙橫說竪說。
雖戒人抄錄其語，而善說法要者，自一言半句，
以至遍界遍空，相續不斷，為無盡藏。
如或文字作文字解，無文字作無文字解，
非從葛藤中絆倒，即向黑山下躲跟，皆不免擔板之譏，
墮落兩頭，未識宗趣者矣。
曹谿大師示不識字，然亦從般若半偈，頓徹心源。
而忍祖嘗勸人誦金剛般若，今是經流轉最廣，
智愚咸習，則黃梅會中，為之發起也。
是故縮之則無住一言，該般若全部不為少；
展之則六百全經，用剖破微塵不為多。
乃至森羅萬象，義海炳然，雲行鳥飛，風動塵起，
種種現前，咸是第一波羅蜜多。
彼情存數量，計少計多，未達法源，徒成戲論。
茲藏本大般若部，凡六百卷，於世界海剎塵數修多羅中，僅毛頭許。
而我等心量昧劣，未免望洋，品目弗窺，況及義趣。
吾友復菴居士〔七空別號〕，剋究大法，既積歲年，
向上一機，忘言默契。
游泳之暇，彌更溫研，首尾紬繹者三載。
念部帙繁多，鮮能卒業，而其間義同文複，亦不可致詰。
雖大聖微言，或繁或簡，未易以常情臆測。
而流通無力，披覽多艱，接物之緣，將虞或闕。
敬殫心思，提綱舉要，約為十卷，略備大觀。
使一切獲覩是編者，登第一義天，而天光常發；
入法流漩澓海，而具足海味。
弘法之懷，勤且切矣。
倘增慢禪流，更掇拾緒言，謂我宗無語句，亦無一法與人。
敢問如是十卷玄文，為是語句，為非語句？
是有法與人，是無法與人？
請具眼者，試判斷看。 ^45c12

濟宗學人法同學弟張立廉拜述
xu:: 
#  No. 449-C 般若綱要緣起
No. 449-C 般若綱要緣起 ^46a32

一、提綱要。　般若者何？
般若部為三藏之首，大般若又為般若部之首，茲為大般若波羅蜜多經也。
經凡六百卷，字字談宗，其文浩博，茲提綱要以明宗旨也。
昔永明禪師輯述大藏為宗鏡，而不存經教之名，
則夫後之以經為教者，其見斥於師也明矣。
矧　大乘般若，諸經之最尊最上，假言說以顯無言無說，
晰名相以顯無相一相，而總銷歸於無所有不可得，此其所談者何事？
猶以教字活埋之解經，而不知經誠自障也。
後來祖師語句，如四句百非，有句無句，
皆謂祖師創建，為不立文字之宗，而不知一本大經，釋迦如來金口宣之矣。
葢如來所以為教，祖師所以為宗，無二無別也。
且如來聖中之聖，寧不知後此文字繁興，而早墮言詮以為之俑？
其不能離文字以為教，即其不能不離文字以為宗也。
特大經卷分六百，葉計萬千，名相析別，
宗旨立破，不為提綱舉要，觀者能勿望洋？
正使終帙猶難，何況思惟修證，徒成庋閣，流覽莫週。
如此大經，敬奉有餘，親聞不足，非所以助揚聖教，啟廸初心也。
即如經中增語二十卷，諸法不可得，增語亦不可得，
抉其指歸，僅綴三行，便得穩括。
又如清淨一百一十三卷，互融諸法，一多交注，
提綱五葉，亦已無疑。
全經提掇，悉皆倣此。
如是經文就簡，義無或遺，毋俟博稽，方窮玄旨也。 ^46a42

一、詳條理。　既提綱要，遂晰條理。
綱要所以明宗旨，條理所以通機緒。
經中有菩薩問而如來答，有如來詰而菩薩對，
有菩薩與菩薩問難而如來為之勸讚、
為之證記，亦間有請問當來慈氏菩薩而如來復為之證明者。
層次循置，機緒相宣，一本原文，各還起訖。
有一問一答，有數問數答，有數十問而數十答，
句有來源，義無斷續。 ^46b44

一、順經文，依經字。
　嘗讀慈恩法師傳，當日譯經文繁，將順眾意，除繁去重。
夜夢警誡，還依廣翻。
眾師啟請，毋假刪遺。
何況凡夫，敢效品節。
無如下士之流通念切，山野之行笈筋枯。
資微難獲弘經，時暫欣聞博義。
種種方便，遂決探珠。
既稟微誠，益矢謹恪。
經文無一字倒置，元脚無一字移改。
惟當節宣，慎循來脈。
閱者已堪灌溉靈苗，讀者仍捧寶函全誦。
是以品題起止，卷帙載詳。
簡首標宗，分段眉列。
如通鑑有目錄，而全史則具在。
令得按圖探索，數葉尋行。
如線之針引，似闇之炬導。
毋費窮翻，已到本所。 ^46c10

一、問答正反不並載，單行隻句毋遺忽。
　經文有問詳而答又複述者，有反說而正又複陳者。
叮嚀誥誡，反覆乃辭旨倍溫；權實兼施，正反而義趣洋溢。
雖屬重見，何病慇懃。
奈卷帙漸豐，則守約宜講。
問答毋取兩陳，正反僅開一道。
接機遠近，芥捷投針。
義融水乳，鐵逢磁吸。
至若單詞，乃復隻句。
來源暗度，語脈淵微。
探會真龍，靡傷斷鶴。 ^46c30

一、心經為般若體要。
　般若全文六百，心經二百餘字，繁簡不同，實為體要。
其間有建有破，波湧雲興，要歸無智無得，神珠澈映。
心經五蘊、六根、六塵、十八界說起，乃至菩提薩埵、
三世諸佛，般若並同。
第其中間，諸法名相，六度萬行，立破層翻，奚止數百。
而掃規却跡，弗留纖痕，神源寶珠，不踰無智無得兩義。
心經對待語句，只以生滅、垢淨、增減三義括之。
般若所載，若常若無常，若樂若苦等，廣說乃至若有若無，
若合若散，文非一指，各涵妙義。
而三對待，廣略雖殊，實已含攝。
心經言諸法空相，空中無色等，而般若疊舉無所有不可得。
心經遠離顛倒夢想，而般若窮辯菩薩魔事。
心經神呪作結，即密即顯，而般若以六波羅蜜分六會說，收歸全文。
葢真言為總持門，而六到彼岸，又為諸法總持，義正相等。
心經起文，照空五蘊，更不及餘法，即說度厄，
乃至結經除苦，真實不虗，照應完密。
般若始終洗發諸法，如幻如夢，乃至如尋香城，
而為有情撥轉靈源，弘開願海，成佛度生，其義如是。
夫以萬三千之弘文大部，提綱舉要，不踰數卷約矣。
心經以二百三十字攝之，所謂河沙妙德，總在心源也耶。
某於此二載間，舒之則般若六百，卷之則心經二百，
從多出少，從少出多。
每一誦持，輒標新義，不思議法，讚莫能窮。
是則綱要無多，全經宛爾已。
五百七十七卷，能斷金剛分，即流通金剛經文也。
喻指金剛，義標中道，般若骨髓，乃在兩經。
特以經題彰顯，不復論列。 ^46c44

一紀，年人　朽#CB17830;，
幼希出世，長遂硜拙，自申酉後，取家藏全史，
筆讀一過，閱歲歷時，裘葛四易，於終卷之夕，
喟然興慨曰：上下四千餘祀，興亡得喪，盡在是矣。
從此動厭世之想，謂幻起幻滅，無真實義，
吾道斷非興亡得喪間事，不覺由史入禪，
求一真實，信有此事，而氣矜猶隆，五情未淡，
雖多翻覽，徒徇文詞，縱切悔責，參差未一。
近星霜日改，而誦持亦日積，習惱漸爾輕安，
跧繫漸爾消解，頓念無常，歸心　般若，
乃思麤淨身口，方堪展卷受持，徘徊兩載，
至戊申春夏，綿歷聽講者半年，得輟葷血，
遂於己酉新正開經，迄今庚戌除月告竣，
其間病疽病脫，心則無輟，從事　大經，
恰得二年，而以夜分計之，實惟三載，此一時中，
更無雜想縈繞，亦止餘經兼進，因茲多病，
恒慮無常，誓欲澈通晝夜，袪除葢眠，當夏候曉，
露坐庭除，冷泉盥#CB04394;，
便復開卷，日射几席，乃移入戶。
冬夜熟睡一覺，吹燈起坐，雞聲月色，領納甚親。
或時紙窗色青，短檠發赤，投筆而起。
至於居恒鍵戶，以閾自限，惟二時粥飯，
間歇少頃，即二淨亦不遠左右。
後圃草色，室邇喁喁，疎散如客，親者疑訝。
已畢事之日，矻矻乍解，胸臆如釋去一物，
身心大休，頗為罄快。
是晚忽下停淤數升，而神思略無困倦。
自念大經六百卷，閱時亦不下六百日，
仗此智光，照矚無量積愆，消除無始宿障，
誠為多生慶幸，非假懺力奚從。
遂邀道侶，陳供全經，筌表如雲，#CB05418;修懺法，
能禮所禮，了不可得。
是後終以心血枯竭，脾疾繼作，欲書緣起，
又復蹉跎，共驚頭目。
沈沈自喜，返視了了，暫推藥裹，疾寫所懷，
為例引六則，繫經文之後。
蚍蜉撼樹，終哂綿劣；鷃鼠飲河，却已腹果。
後之君子，正其遺漏，直其拘牽，毋使稍病於經，
毋謂僅通乎教，宗風助起，實有望焉。 ^47a44

崑山葛#CB17830;謹述
other:: 
#  No. 449-D 般若綱要卷前
No. 449-D 般若綱要卷前大般若經緣起大般若經諸法要目大般若經關鍵
other:: 
## 大般若經緣起
○大般若經緣起〔載大智度論〕 ^47c4

佛以何因緣故，說摩訶般若波羅蜜經？
譬如須彌山王，不以無事及小因緣而動。 ^47c22

答：三藏中廣引諸喻，為聲聞說法，不說菩薩道；
中阿含經雖記彌勒作佛，亦不說種種菩薩行。
今欲為彌勒等廣說菩薩行故，說摩訶般若波羅蜜經。 ^47c24

復次，有菩薩修念佛三昧，佛欲令彼於此三昧得增益故，說般若波羅蜜經。 ^47c32

復次，菩薩念本所願大慈大悲故，初生時放大光明，
作獅子吼；出家修道，六年苦行；捨苦行處，
到菩提樹下，坐金剛處；降魔眾已，即得阿耨多羅三藐三菩提。
梵王、帝釋請轉法輪，佛受請說法。
諸法甚深者，般若波羅蜜是。
是故說摩訶般若波羅蜜經。 ^47c36

復次，有人疑佛不得一切智，佛自發誠言：
我是一切智人，欲斷一切眾生疑。
以是故，說摩訶般若波羅蜜經。 ^48a4

復次，有眾生應得度者，以佛大功德，智慧無量，
難知難解故，為惡師所惑，心沒邪法；佛以大悲手拔之，令入佛道。
欲宣示一切諸法實相，斷一切眾生疑結故，說摩訶般若波羅蜜經。 ^48a10

復次，有惡邪人懷嫉妬意，誹謗言：佛智慧不出於人。
斷彼貢高邪慢意故，於般若經中自說：
神德無量，三界特尊，為一切覆護。
若發一念惡，獲罪無量；發一淨信，受人天樂，必得涅槃。 ^48a18

復次，欲令人信受法故。 ^48a26

復次，欲令眾生歡喜故，說是般若波羅蜜經。
十力大師難可值見，汝今已遇；我隨時開發三十七品等諸深法藏，
恣汝採取。 ^48a28

復次，一切眾生為結使病所煩惱，自有生死以來，無人能治此病者。
我今出世為大醫王，是故說摩訶般若波羅蜜經。 ^48a34

復次，有人念言：佛與人同，亦有生死，實受飢渴、
寒熱、老病。佛欲斷彼意故，說是摩訶般若波羅蜜經，
示言：我身不可思議，梵天王等諸天祖父，
於恒河沙等劫中，欲量我身，尋究我聲，
不能測度，況我智慧三昧！ ^48a40

復次，有人應可度者，或以無智，但求身樂；
或有為道，修著苦行。
佛欲拔此二邊，令入中道故，說摩訶般若波羅蜜經。 ^48a48

復次，分別生身、法身供養果報故，說摩訶般若波羅蜜經〔見舍利塔品中說〕。 ^48b6

復次，欲說阿#CB16014;#CB02494;致及阿#CB16014;#CB02494;致相故。 ^48b10

復次，欲說魔幻、魔偽、魔事故。 ^48b12

復次，為當來世人供養般若波羅蜜因緣故，
又欲授三乘記莂故，說是般若波羅蜜經。 ^48b14

復次，佛欲說第一義悉檀故，說是般若波羅蜜經。 ^48b18

復次，欲令長爪梵志等大議論師於佛法中生信故，說是般若波羅蜜經。 ^48b22

復次，諸佛有二種說法：一者、觀人心隨可度，
二者、觀諸法相。今佛欲說諸法實相故，說摩訶般若波羅蜜經。 ^48b26

復次，有二種說法：一者、諍處，二者、不諍處。
諍處，餘經中已說；今欲說無諍處故，說般若波羅蜜經。 ^48b32

復次，餘經中多以三種門說法，所謂善門、
不善門、無記門。今欲說非善門、非不善門、
非無記門諸法相故，說摩訶般若波羅蜜經。 ^48b36

復次，餘經中隨聲聞法說四念處；今欲以異法門說四念處故，
說般若波羅蜜經。 ^48b42

復次，餘經中佛說五眾：無常、苦、空、無我相。
今欲以異法門說五眾故，說般若波羅蜜經。 ^48b46

如摩訶般若波羅蜜無量無邊，說摩訶般若波羅蜜因緣亦無量無邊，
是事廣故。今略說摩訶般若波羅蜜因緣竟。
other:: 
## 大般若經諸法要目
○大般若經諸法要目〔細目詳經本文〕 ^48c2

〔學般若菩薩所應知所應習此成佛法門〕。
世間法 ^48c10

有為法　有漏法。
出世間法 ^48c12

無為法、　無漏法。
五陰 ^48c14

〔色、受、想、行、識。〕六根 ^48c16

〔眼耳鼻舌身意。〕六塵 ^48c18

〔色、聲、香、味、觸、法。〕十二處 ^48c20

〔根塵。〕十八界 ^48c22

〔根、塵、識。〕四大 ^48c24

〔地水火風。〕四諦 ^48c26

〔苦集滅道。〕十二因緣 ^48c28

〔無明、　行、　識、　名色、　六入、　觸、　受、
　愛、　取、　有、　生、　死。〕
六波羅蜜 ^48c30

〔布施、　尸羅、　羼提、　精進、　禪定、　般若。〕
四念處 ^48c32

〔身、受、心、法，亦名四念住。〕
五根 ^48c34

〔信根　念根　精進根、　定根、　慧根〕。
五力 ^48c36

〔五根增長名五力。〕
四正勤 ^48c38

四如意足 ^48c40

〔正勤心小散，攝之以定。〕
七覺支 ^48c42

〔擇法覺分、　精進覺分、　喜覺分、　除覺分、
　定覺分、　捨覺分、　念覺分。〕
八正道 ^48c44

〔正見、　正思惟、　正方便、　正念、　正定、
　正語、　正業、　正命。〕
九想 ^48c46

八念 ^48c48

〔念佛，　念法，　念僧，　念戒，　念捨，　念天，
　念入出息，　念死。〕
十想 ^49a2

八背捨 ^49a4

八勝處 ^49a8

八解脫 ^49a12

十一切處 ^49a22

〔即上勝處，此則徧緣為異。〕
四禪 ^49a30

〔有漏、　無漏、　亦有亦無、　非有非無。〕
四無色定 ^49a32

〔空無邊處、　識無邊處、　無所有處、　非想非非想處。〕
九次第定 ^49a34

十六行 ^49a36

〔觀苦，四無常苦空無我。
觀苦因，四集因緣生。
觀苦盡，四盡滅妙出。
觀道，四道正行跡。〕
十地 ^49a40

四果 ^49a42

〔須陀洹、　斯陀含、　阿那含、　阿羅漢。〕
三乘 ^49a46

〔聲聞、　緣覺、　菩薩，　亦有獨覺，稱辟支佛。〕
四緣 ^49a48

〔因緣　次第緣、　緣緣、　增上緣。〕
十喻 ^49b2

十八空 ^49b4

三明 ^49b8

〔宿命明，　天眼明，　漏盡明。〕
五眼 ^49b12

〔肉眼　天眼　慧眼　法眼　佛眼。〕
六通 ^49b14

〔神境，　天耳，　他心，　宿命，　天眼，　漏盡。〕
四無量 ^49b16

〔慈　悲　喜　捨。〕
四攝法 ^49b18

〔布施、　愛語、　利行、　同事。〕
四無畏 ^49b20

〔正等覺無畏、　漏盡無畏、　障法無畏、　盡苦道無畏。〕
四無礙解 ^49b22

〔義無礙，　法無礙，　辭無礙，　樂說無礙。〕
十行 ^49b24

十忍 ^49b26

〔戒忍　知見忍、　定忍、　慧忍、　解脫忍、
　空忍、　無願忍、　無相忍、　無常忍、　無生忍。〕
十力 ^49b30

十八不共法 ^49b32

三十二相八十隨好一切智道相智一切相智一切相微妙智一切陀羅尼門一切三摩地門無忘失法恒住捨性真如法界法性不虗妄性不變異性平等性法定法住實際處空界不思議界十一智 ^49b38

三三昧 ^49c38

〔有覺有觀，　無覺有觀，　無覺無觀。〕
三根 ^49c42

三解脫門 ^49c44

〔空、　無相、　無願。〕
十六知見 ^49c46

三十七助道品 ^49c48

〔即四念處、　五根、　五力、　四正勤、　四如意足、
　七覺支、　八正道。〕
〔附見〕四悉檀 ^50a4

〔一、世界悉檀，　二、為人悉檀，　三、對治悉檀，
　四、第一義悉檀。〕 ^50a6

〔論曰：四悉檀中總攝一切十二部經八萬四千法藏。〕
三觀 ^50a8

〔空　假　中。〕 ^50a10

〔龍樹偈云：因緣所生法，我說即是空，亦名為假名，亦名中道義。〕
六相義 ^50a12

〔總　別　同　異　成　壞。〕
other:: 
## 大般若經關鍵
○大般若經關鍵 ^50a14

〔般若譬彼神丹，能點化世出世間法。〕
無生無著無住無二無捨無取無護無勤無思不垢不淨不增不減無縛無脫無別無斷不合不散空相離相寂滅相寂靜相無相無願無作無諍無所得但有名畢竟淨不可得無二為方便無生為方便無所得為方便 ^50a18

〔一法門如是，一切法門亦如是。〕
不著色有性，不著色無性不著色常，不著色無常不著色樂，
不著色苦 ^50a40

〔舉色而受、想、行、識皆然，一切法亦然。〕
修行般若波羅蜜時，不見若相應若不相應不著色寂靜不著色，
不寂靜色不與受合受不與想合想不與行合行不與識合過去世不與現在世合現在世不與未來世合薩婆若不與佛合佛不與薩婆若合佛不與菩提合菩提不與佛合修行般若波羅蜜多時，
不見諸法性差別故 ^50a48

前列世出世諸法，即次以般若關鍵者，
苟學人敏利知此，則世出世諸法，總皆融化為般若矣。
如曰無生，則法法皆無生。
如曰無二，則法法皆無二。
直至向後無縛無脫，不垢不淨等，類此推去，
六百卷般若，思過半矣。 ^50b20

古南沙門通門記般若綱要卷一
other:: 古南沙門　通門　閱正
author:: 七空居士　葛#CB17830;　提綱
other:: 
# 初會
○大般若經初會序。 ^50b28

大般若經者，乃希代之絕唱，曠劫之遐津，
光被人天，括囊真俗，誠入神之奧府，有國之靈鎮。
自非聖德遠覃，哲人孤出，則玄音罕#CB15243;，
圓教豈臻？所以帝敘金照，皇述瓊振，事邈千古，
理鏡三辰，#CB15106;矣斯文，備乎茲日。
然則部分四二，昔徒掌其半珠；會兼十六，今乃握其全寶。
竊案諸會別起，每比一部，輙復本以殊迹，各申一序。
至如靈峯始集，宏韻首馳，控蕩身源，敷弘心要。
何者？夫五蘊為有情之封，二我為有封之宅。
宅我而舉，則逐欿之水方深；封蘊以居，則尋香之堞彌峻。
焉識夫我之所根者想，想妄而我不存；
蘊之所繫者名，名假而蘊無託。
故即空之談啟，亡言之理暢，閱紛俗於非動，
置蠢徒於不生，齊谷響於百名，儔鏡姿於萬象。
筌宰失寄，而後真宰獨融；規准莫施，而後冲規妙立。
慮途千泯，言術四窮，使夫淺躁投機，拘攣解桎，
#CB15356;司南之有在，同拱北以知歸，
義既天悠，詞仍海溢。
且為諸分之本，又是前古未傳，凡勒成四百卷八十五品矣。
或謂權之方土，理宜裁譯。
竊應之曰：一言可蔽，而雅頌之作聯章；
二字可題，而涅槃之音積軸。
優柔闡緩，其慈誨乎？
若譯而可削，恐貽患於傷手；今傳而必本，庶無譏於溢言。
況搦扎之辰，慨念增損，而魂交之夕，炯戒昭彰，
終始感貺，具如別錄。
其有大心茂器，久聞歷奉者，自致不驚不怖，爰諮爰度矣。 ^50c2

唐西明寺沙門玄則製 ^50c44

大般若波羅蜜多經初分　卷一〔緣起品〕
　卷二 ^50c48

如是我聞：一時，薄伽梵住王舍城鷲峰山頂，
與大苾芻眾千二百五十人俱，皆阿羅漢，
除阿難獨居學地得預流果，大迦葉波而為上首。
復有五百苾芻尼眾，皆阿羅漢，大勝生主而為上首。
復有無量鄔波索迦、鄔波斯迦。
復有無量無數菩薩摩訶薩眾，聲聞、獨覺不能測量，
其名曰：賢守菩薩、寶性菩薩、寶藏菩薩、
寶授菩薩、導師菩薩、仁授菩薩、星授菩薩、
神授菩薩、帝授菩薩、廣慧菩薩摩訶薩等，
皆法王子，堪紹佛位而為上首。
爾時，世尊於師子座上，自敷尼師壇，結跏趺坐，
入等持王妙三摩地，正知正念。
從等持王安詳而起，以淨天眼觀察十方殑伽沙等諸佛世界，
一一身分各放六十百千俱胝那庾多光，
此一一光各照三千大千世界，從此展轉徧照十方殑伽沙等諸佛世界，
其中有情遇斯光者，必得無上正等菩提。
爾時，世尊從其面門出廣長舌相，徧覆三千大千世界，
流出無量百千俱胝那庾多光，一一光中現寶蓮華，
諸華臺中皆有化佛，結跏趺坐，演妙法音，皆說般若波羅蜜多相應之法。
爾時，世尊不起本座，復入師子游戲等持，現神通力令此三千大千世界六種變動。
時，此三千大千世界所有地獄、傍生、鬼界及餘無暇險惡趣坑，
一切有情皆離苦難，從此捨命得生人中及六欲天，
皆憶宿住，歡喜踴躍同詣佛所，以殷淨心頂禮佛足。
時，此三千大千世界無量無數淨居諸天，
下至欲界四大王眾天，及餘一切人非人等，
皆見如來處師子座，威光顯曜如大金山，
各持種種無量天華，持詣佛所奉散佛上。
以世尊神通力故，各各見佛正坐其前獨為說法。
爾時，世尊不起于座熈怡微笑，從其面門放大光明，徧照三千大千佛土并餘十方殑伽沙等諸佛世界一切有情。
尋佛光明普見十方殑伽沙等諸佛世界一切如來、
應、正等覺，聲聞、菩薩眾會圍繞，及餘一切有情、
無情品類差別，亦見此土釋迦牟尼如來、
應、正等覺，聲聞、菩薩眾會圍繞，及餘一切有情、無情品類差別。
爾時，東方盡殑伽沙世界，最後世界名曰多寶，
佛號寶性，時現在彼安隱住持，為諸菩薩摩訶薩眾說大般若波羅蜜多。
彼有菩薩名曰普光，見此大光、大地變動及佛身相，
前詣佛所頂禮白言：何因何緣而有此瑞？
時，寶性佛告普光菩薩言：善男子！
從此西方盡殑伽沙等世界，最後世界名曰堪忍，
佛號釋迦牟尼，今現在彼安隱住持，將為菩薩摩訶薩眾說大般若波羅蜜多，
彼佛神力故現此瑞。
普光聞已，請往堪忍世界，觀禮供養釋迦牟尼如來。
寶性佛即以千莖金色蓮華，授普光菩薩而誨之言：汝持此華至釋迦牟尼佛所致問無量。
時，釋迦牟尼佛受此蓮華，還散東方殑伽沙等諸佛世界。
佛神力故，令此蓮華徧諸佛土，諸華臺中各有化佛結跏趺坐，
為諸菩薩說大般若波羅蜜多相應之法，有情聞者必得無上正等菩提。
是時，普光及諸眷屬供養恭敬佛菩薩已，退坐一面。
如是最後世界已前，所有東方一一佛土，
各有如來現為大眾宣說妙法，亦各有一上首菩薩，
向佛觀禮、供養恭敬，退坐一面。
爾時，南方盡殑伽沙等最後世界，名離一切憂，
佛號無憂德，彼有菩薩名曰離憂。
西方盡殑伽沙等世界最後世界，名近寂靜，
佛號寶#CB08504;，彼有菩薩名曰行慧。
北方盡殑伽沙世界最後世界，名曰最勝，
佛號勝帝，彼有菩薩名曰勝授。
東北方盡殑伽沙等世界最後世界，名定莊嚴，
佛號定象勝德，彼有菩薩名曰離塵勇猛。
東南方盡殑伽沙等世界最後世界，名妙覺莊嚴甚可愛樂，
佛號蓮華勝德，彼有菩薩名蓮華手。
西南方盡殑伽沙等世界最後世界，名離塵聚，
佛號日輪徧照勝德，彼有菩薩名日光明。
西北方盡殑伽沙等世界最後世界，名真自在，
佛號一寶葢勝，彼有菩薩名曰寶勝。
下方盡殑伽沙等世界最後世界，名曰蓮華，
佛號蓮華德，彼有菩薩名蓮華勝。
上方盡殑伽沙等世界最後世界，名曰歡喜，
佛號喜德，彼有菩薩名曰喜授。
見此大光、大地變動及佛身相，前詣佛所，
頂禮白言：何因何緣而有此瑞？
乃至請往堪忍世界，觀禮供養釋迦牟尼如來。
見已歡喜，退坐一面。
爾時，於此三千大千佛之世界，眾寶充滿，
種種妙華徧布其地，寶幢、幡葢處處行列，
周徧莊嚴甚可愛樂，如眾蓮華世界普華如來淨土，
妙吉祥菩薩、善住慧菩薩及餘無量大威神力菩薩摩訶薩本住其中
〔緣起品竟〕。 ^51a2

卷三〔學觀品〕 ^51c48

爾時，世尊知諸世界若天、魔、梵，若諸沙門乃至龍、
神，若諸菩薩住最後身紹尊位者，若餘一切於法有緣人非人等皆來集會，
便告舍利子言：若菩薩摩訶薩欲於一切法等覺一切相，當學般若波羅蜜多。
舍利子白佛言：云何菩薩欲於一切法等覺一切相，當學般若波羅蜜多？
佛告舍利子言：諸菩薩摩訶薩應以無住而為方便，
安住般若波羅蜜多，能住、所住不可得故；
應以無捨而為方便，圓滿布施波羅蜜多，
施者、受者及所施物不可得故；應以無護而為方便，
圓滿淨戒波羅蜜多，犯、無犯相不可得故；
應以無取而為方便，圓滿安忍波羅蜜多，
動、不動相不可得故；應以無勤而為方便，
圓滿精進波羅蜜多，身心勤、怠不可得故；
應以無思而為方便，圓滿靜慮波羅蜜多，
有味、無味不可得故；應以無著而為方便，
圓滿般若波羅蜜多，諸法性、相不可得故。 ^52a2

復次，舍利子！諸菩薩摩訶薩安住般若波羅蜜多，
以無所得而為方便，應圓滿一切法，如是諸法不可得故。 ^52a32

修行般若波羅蜜多，如實知六波羅蜜多得大果報。 ^52a38

以無所得而為方便，修行一波羅蜜多能滿五波羅蜜多。 ^52a40

諸菩薩摩訶薩欲得此等無量無數不可思議希有功德，
應學般若波羅蜜多〔此卷自舍利子發問起答應學義，直至卷末方竟〕。 ^52a44

卷四 ^52a48

爾時，舍利子白佛言：世尊！
云何菩薩摩訶薩應行般若波羅蜜多？
佛告具壽舍利子言：舍利子！
菩薩摩訶薩修行般若蜜多時，應如是觀：
實有菩薩不見有菩薩，不見菩薩名；不見般若波羅蜜多，
不見般若波羅蜜多名；不見行，不見不行。
何以故？舍利子！菩薩自性空，菩薩名空。
所以者何？色自性空，不由空故，色空非色，
色不離空，空不離色，色即是空，空即是色；
受、想、行、識自性空，不由空故，受、想、行、識空非受、
想、行、識，受、想、行、識不離空，空不離受、想、
行、識，受、想、行、識即是空，空即是受、想、行、識。
何以故？舍利子！此但有名謂為薩埵，此但有名謂為菩提薩埵，
此但有名謂之為空，此但有名謂之為色、
受、想、行、識。如是自性無生無滅、無染無淨，
菩薩摩訶薩如是行般若波羅蜜多，不見生、
不見滅、不見染、不見淨，由不見故不生執著。
復次，舍利子！諸菩薩摩訶薩修行般若波羅蜜多時，
應如是觀：菩薩但有名，佛但有名，般若波羅蜜多但有名；
色但有名，受、想、行、識但有名；眼處但有名，
耳、鼻、舌、身、意處但有名；色處但有名，聲、
香、味、觸、法處但有名；眼界但有名，耳、鼻、
舌、身、意界但有名；色界但有名，聲、香、味、
觸、法界但有名；眼識界但有名，耳、鼻、舌、
身、意識界但有名；眼觸但有名，耳、鼻、舌、
身、意觸但有名；眼觸為緣所生諸受但有名，
耳、鼻、舌、身、意觸為緣所生諸受但有名；
地界但有名，水、火、風、空、識界但有名；因緣但有名，
等無間緣、所緣緣、增上緣但有名，從緣所生諸法但有名；
無明但有名，行、識、名色、六處、觸、受、愛、取、
有、生、老死愁歎苦憂惱但有名；布施波羅蜜多但有名，
淨戒、安忍、精進、靜慮波羅蜜多但有名；
內空但有名，外空、內外空、空空、大空、勝義空、
有為空、無為空、畢竟空、無際空、散空、無變異空、
本性空、自相空、共相空、一切法空、不可得空、
無性空、自性空、無性自性空但有名；四念住但有名，
四正斷、四神足、五根、五力、七等覺支、八聖道支但有名；
空解脫門但有名，無相、無願解脫門但有名；
苦聖諦但有名，集、滅、道聖諦但有名；四靜慮但有名，
四無量、四無色定但有名；八解脫但有名，
八勝處、九次第定、十徧處但有名；陀羅尼門但有名，
三摩地門但有名；歡喜地但有名，離垢地、
發光地、#CB08504;慧地、極難勝地、
現前地、遠行地、不動地、善慧地、法雲地但有名；
正觀地但有名，種性地、第八地、見地、薄地、
離欲地、已辦地、獨覺地、菩薩地、如來地但有名；
五眼但有名，六神通但有名；如來十力但有名，
四無所畏、四無礙解、大慈、大悲、大喜、大捨、
十八佛不共法但有名；三十二大士相但有名，
八十隨好但有名；無忘失法但有名，恒住捨性但有名；
一切智但有名，道相智、一切相智但有名；
一切智智但有名，永拔煩惱習氣相續但有名；
預流果但有名，一來、不還、阿羅漢果但有名；
獨覺菩提但有名；世間法但有名，出世間法但有名；
有漏法但有名，無漏法但有名；有為法但有名，無為法但有名。
舍利子！如我但有名，謂之為我，實不可得；
如是有情、命者、生者、養者、士夫、補特伽羅、
意生、儒童、作者、使作者、起者、使起者、受者、
使受者、知者、見者亦但有名，謂為有情乃至見者。
以不可得空故，但隨世俗假立客名，諸法亦爾，不應執著。
是故菩薩摩訶薩修行般若波羅蜜多時，
不見有我乃至見者，亦不見有一切法性。
舍利子！諸菩薩摩訶薩如是修行甚深般若波羅蜜多，
除諸佛慧，一切聲聞、獨覺等位所不能及，以不可得空故。
所以者何？是菩薩摩訶薩於名、所名俱無所得，
以不觀見、無執著故。
舍利子！諸菩薩能如是修行般若波羅蜜多，名善修行般若波羅蜜多。 ^52b2

舍利子！假使汝及大目乾連充滿十方殑伽沙等諸佛世界，
如稻、麻、竹、葦、甘蔗林等所有智慧，比行般若波羅蜜多一菩薩摩訶薩智慧，
百分不及一，千分、百千分乃至鄔波尼殺曇分亦不及一。
何以故？菩薩智慧能使一切有情趣般涅槃，
一切聲聞、獨覺智慧不如是故。 ^53a24

菩薩常作是念：我當修行一切法，乃至我當永拔一切煩惱習氣，
證得無上正等菩提，方便安立無量、無數、無邊有情於無餘依涅槃界。
聲聞、獨覺無如是念。 ^53a36

菩薩摩訶薩常與一切聲聞、獨覺作真福田。
何以故？以依菩薩摩訶薩故，一切善法出現世間。 ^53a42

菩薩施諸有情無量無數無邊善法，為大施主，
不須復報諸施主恩〔學觀品竟〕。 ^53a46

卷四之十四葉〔相應品〕 ^53b2

舍利子白佛言：菩薩摩訶薩與何法相應故，當言與般若波羅蜜多相應？
佛告舍利子：與一切法空相應故，當言與般若波羅蜜多相應。
舍利子！與如是等空相應時，不見色乃至識若相應若不相應。
何以故？是菩薩摩訶薩不見色乃至識若是生法若是滅法、
若是染法若是淨法，不見色與受合、受與想合、
想與行合、行與識合。
何以故？無有少法與少法合，本性空故。
所以者何？諸色空，彼非色；諸受、想、行、識空，
彼非受、想、行、識。何以故？
諸色空，彼非變礙相；諸受空，彼非領納相；
諸想空，彼非取像相；諸行空，彼非造作相；
諸識空，彼非了別相。
何以故？舍利子！色不異空，空不異色，色即是空，
空即是色；受、想、行、識不異空，空不異受、
想、行、識，受、想、行、識即是空，空即是受、想、
行、識。何以故？舍利子！
是諸法空相不生不滅、不垢不淨、不增不減、非過去非未來非現在。
舍利子！如是空中無色，無受、想、行、識；無地界，
無水、火、風、空、識界；無眼處，無耳、鼻、舌、身、
意處；無色處，無聲、香、味、觸、法處；無眼界，
無耳、鼻、舌、身、意界；無色界，無聲、香、味、觸、
法界；無眼識界，無耳、鼻、舌、身、意識界；無眼觸，
無耳、鼻、舌、身、意觸；無眼觸為緣所生諸受，
無耳、鼻、舌、身、意觸為緣所生諸受；無無明生，
無無明滅，無行、識、名色、六處、觸、受、愛、取、
有、生、老死愁歎苦憂惱生，無行、識、名色乃至老死愁歎苦憂惱滅；
無苦聖諦，無集、滅、道聖諦；無得，無現觀；
無預流，無預流果；無一來，無一來果；無不還，
無不還果；無阿羅漢，無阿羅漢果；無獨覺，
無獨覺菩提；無菩薩，無菩薩行；無佛，無佛菩提。
舍利子！修行般若波羅蜜多菩薩，與如是等法相應故，當言與般若波羅蜜多相應。 ^53b4

卷五　卷六 ^53c10

舍利子！修行般若波羅蜜多，不見一切法若相應若不相應。 ^53c12

修行般若波羅蜜多，入一切法自相空已，
不觀色乃至識若相應若不相應，不觀色乃至識與前際、
後際、現在若相應若不相應。
何以故？不見前際、後際、現在故。 ^53c16

修行般若波羅蜜多，不觀一切智與一切法若相應若不相應。
何以故？尚不見有一切法，況觀一切智與一切法若相應若不相應！
不觀一切智與佛若相應若不相應。
何以故？尚不見有佛，況觀一切智與佛若相應若不相應！
不觀一切智與菩提若相應若不相應。
何以故？尚不見有菩提，況觀一切智與菩提若相應若不相應！
舍利子！一切智即是佛，佛即是一切智；
一切智即是菩提，菩提即是一切智故。 ^53c24

修行般若波羅蜜多，不著一切法有非有、
常無常、樂苦、我無我、寂靜不寂靜、空不空、
無相有相、無願有願〔五卷十六葉起至六卷末止〕。 ^53c40

卷七 ^53c46

不為一切法故修行般若波羅蜜多。
何以故？不見諸法性差別故。 ^53c48

菩薩摩訶薩不見少法能於法界現等覺修行般若波羅蜜多時，
不見有法離法界者，不見法界離諸法有，
不作是念：此法能證法界，此法不能證法界。
何以故？尚不見法，況見有法能證法界或不能證？ ^54a4

修行般若波羅蜜多，不見一切法與空相應，
不見空與一切法相應，若能如是與空相應是為第一。
與空相應諸相應中，與般若波羅蜜多相應為最第一。
何以故？此般若波羅蜜多相應，即是空相應，
即是無相相應，即是無願相應，由此因緣最為第一〔相應品竟〕。 ^54a12

卷七之十三葉〔轉生品〕 ^54a22

舍利子白佛言：安住般若波羅蜜多諸菩薩摩訶薩，從何處沒來生此間？
從此處沒當生何處？
佛告舍利子言：安住般若菩薩，有從他方佛土沒來生此間，
有從覩史多天沒來生此間，有從人中沒生此人中。
舍利子！若菩薩安住般若，從他方佛土沒來生此者，是菩薩速與般若波羅蜜多相應。
由與般若波羅蜜多相應故，轉生便得深妙法門疾現在前，
從此已後恒與般若波羅蜜多速得相應，
在所生處常得值佛，供養恭敬、尊重讚歎，能令般若波羅蜜多漸得圓滿。
舍利子！若菩薩安住般若，從覩史多天沒來生此者，
是菩薩多為一生所繫，布施、淨戒、安忍、
精進、靜慮、般若波羅蜜多自在現前常不忘失，
亦於一切陀羅尼門、三摩地門自在現前常不忘失。
舍利子！若菩薩安住般若，從人中沒生人中者，
是菩薩除不退轉，其根昧鈍，雖勤修般若波羅蜜多，
而不能速與般若波羅蜜多相應，又於一切陀羅尼門、三摩地門未得自在。 ^54a24

次答從此間沒當生何處？
者，舍利子！是菩薩由與般若波羅蜜多相應故，
從此處沒生餘佛土，從一佛國至一佛國，
在在生處常得值遇諸佛世尊，供養恭敬、
尊重讚歎，乃至無上正等菩提終不離佛。
舍利子！有菩薩無方便善巧故，入四靜慮亦能修行六波羅蜜多。
是菩薩得靜慮故生長壽天，隨彼壽盡來生人間，
值遇諸佛供養恭敬、尊重讚歎，雖行六種波羅蜜多，
而諸根昧鈍不甚明利，諸有所為非極善巧。
舍利子！有菩薩入四靜慮，亦能修行六波羅蜜多。
是菩薩無方便善巧故，捨諸靜慮而生欲界。
當知是菩薩亦諸根昧鈍不甚明利，諸有所為非極善巧。
舍利子！有菩薩入四靜慮、入四無量、入四無色定，
修行六波羅蜜多，安住內空乃至無性自性空，
安住真如，安住法界、法性乃至不思議界，
修行四念住、四正斷、四神足、五根、五力、
七等覺支、八聖道支，安住四聖諦，修行八解脫、
八勝處、九次第定、十徧處，修行三解脫門、
陀羅尼門、三摩地門，修行五眼、六神通，
修行佛十力、四無所畏、四無礙解、大悲、
大悲、大喜、大捨、十八佛不共法，修行無忘失法、
恒住捨性，修行一切智、道相智、一切相智。
是菩薩有方便善巧故，不隨靜慮、無量、
無色勢力而生，隨所生處常遇如來、應、
正等覺，供養恭敬、尊重讚歎，常不遠離甚深般若波羅蜜多。
當知是菩薩此賢劫中定得無上正等菩提。
舍利子！有菩薩入四靜慮、四無量、四無色定，
是菩薩有方便善巧故，不隨靜慮、無量、
無色勢力而生，還生欲界若剎帝利大族、
若婆羅門大族、若長者居士大族，為欲成熟有情故，不為貪染後有故生。
舍利子！有菩薩入四靜慮、四無量、四無色定，
是菩薩有方便善巧故，不隨靜慮、無量、
無色而生，或生四大王眾天，或生三十三天，
或生夜摩天，或生覩史多天，或生樂變化天，
或生他化自在天，為欲成熟諸有情故，
及為嚴淨諸佛土故，常值諸佛供養恭敬、尊重讚歎無空過者。
舍利子！有菩薩入四靜慮、四無量、四無色定，
是菩薩修行般若波羅蜜多有方便善巧故，
於此處沒生梵世中作大梵王，威德熾盛過餘梵眾多百千倍，
從自天處遊諸佛土，從一佛國至一佛國，
其中有菩薩未證菩提者勸證菩提，已證菩提未轉法輪者請轉法輪，
為欲利樂諸有情故。
舍利子！有菩薩一生所繫有方便善巧故，
入四靜慮、四無量、四無色定，修行六波羅蜜多，
安住內空乃至無性自性空；安住真如，
安住法界、法性乃至不思議界；修行四念住、
四正斷、四神足、五根、五力、七等覺支、八聖道支；
安住四聖諦，修行八解脫、八勝處、九次第定、
十徧處；修行三解脫門、一切陀羅尼門、
一切三摩地門；修行五眼、六神通；修行佛十力、
四無所畏、四無礙解、大慈、大悲、大喜、大捨、
十八法、不共法，修行無忘失法、恒住捨性，
修行一切智、道相智、一切相智。
是菩薩不隨靜慮、無量、無色勢力而生，
現前奉事親近供養現在如來、應、正等覺。
於是佛所勤修梵行，從此處沒生覩史多天，
盡彼壽量諸根無缺，具念正知，無量無數百千俱胝那庾多天眾圍繞導從，
遊戲神通來生人中，現修苦行證得無上正等菩提，轉妙法輪度無量眾。
舍利子！有菩薩得六神通，不生欲界，不生色界，
不生無色界，遊諸佛土，從一佛國至一佛國，
供養恭敬、尊重讚歎無量如來、應、正等覺，
修諸菩薩摩訶薩行，漸次證得所求無上正等菩提。
舍利子！有菩薩得六神通自在遊戲，從一佛國至一佛國，
所經佛土無有聲聞、獨覺等名，唯有一乘真梵行者。
是菩薩於諸佛土，供養恭敬、尊重讚歎無量如來、
應、正等覺，修行般若波羅蜜多，漸次圓滿嚴淨佛土、成熟有情常無懈廢。
舍利子！有菩薩得六神通自在遊戲，從一佛國至一佛國，所經佛土有情壽量不可數知。
是菩薩于諸佛土，供養恭敬、尊重讚歎無量如來、
應、正等覺，修行般若波羅蜜多，漸次圓滿嚴淨佛土、成熟有情曾無懈倦。
舍利子！有菩薩得六神通自在遊戲，從一世界至一世界，
有諸世界不聞佛名、法名、僧名，是菩薩往彼世界，
稱揚讚歎佛、法、僧寶，令諸有情深生淨信，由斯長夜利益安樂。
是菩薩於此命終生有佛界，修諸菩薩摩訶薩行，
漸次證得所求無上正等菩提，利益安樂諸有情類。
舍利子！有菩薩從初發心勇猛精進，得四靜慮，
得四無量，得四無色定；修行六波羅蜜多，
安住內空乃至無性自性空；安住真如，
安住法界、法性乃至不思議界；修行四念住、
四正斷、四神足、五根、五力、七等覺支、八聖道支；
安住四聖諦，修行八解脫、八勝處、九次第定、
十徧處；修行三解脫門、一切陀羅尼門、
一切三摩地門；修行極喜地乃至法雲地；
修行五眼、六神通；修行佛十力、四無所畏、
四無礙解、大慈、大悲、大喜、大捨、十八佛不共法；
修行無忘失法、恒住捨性；修行一切智、
道相智、一切相智。
是菩薩不生欲界，不生色界，不生無色界，
常生能益諸有情處，利益安樂一切有情。
舍利子！有菩薩先已修習六波羅蜜多，
初發心已便入菩薩正性離生，乃至證得不退轉地。
舍利子！有菩薩先已修習六波羅蜜多及餘無量無邊佛法，
初發心已便能展轉證得無上正等菩提，
轉妙法輪度無量眾，於無餘依大涅槃界而般涅槃。
般涅槃後所說正法，住世一劫或一劫餘，利樂無邊諸有情類。
舍利子！有菩薩先已修習六波羅蜜多及餘菩薩摩訶薩行，
初發心已便與般若波羅蜜多相應，與無量無數菩薩前後圍繞遊諸佛土，
從一佛國至一佛國，供養恭敬、尊重讚歎諸佛世尊，
成熟有情、嚴淨佛土。 ^54b8

卷八　卷九 ^55b44

舍利子！有菩薩修行般若波羅蜜多，得四靜慮及四無量、
四無色定，於九等至次第超越、順逆入出、
自在遊戲，非諸聲聞、獨覺等境。
是菩薩於諸等至方便善巧，次第超越、
自在遊戲，然於其中無染無著。 ^55b46

有菩薩雖住六波羅蜜多，而以一波羅蜜多常為上首具足修習，
勸諸有情亦令修習。 ^55c6

有菩薩修行般若波羅蜜多，方便善巧化身如佛，
徧入地獄、傍生、鬼界、若人、若天，隨其類音為說正法，令獲殊勝利益安樂。 ^55c10

有菩薩安住六波羅蜜多，化身如佛，徧至十方殑伽沙等諸佛世界，
為諸有情宣說正法，於諸佛所聽聞正法、
嚴淨佛土，周覽十方最勝佛土微妙淨相，
而便自起最極莊嚴清淨佛土，於中安處一生所繫諸大菩薩，
令速證得所求無上正等菩提。 ^55c16

有菩薩安住六波羅蜜多，常為邪見盲冥有情作法照明，
亦持此明常以自照，乃至無上正等菩提，此法照明曾不捨離。
是菩薩由此因緣，於諸佛法常得現起。
是故，舍利子！修行般若波羅蜜多，於身、
語、意三有罪業無容暫起。 ^55c26

有菩薩安住般若波羅蜜多能成勝智，
由此智故，雖行一切法而不得一切法，
雖能圓滿一切佛法而於諸法無執無取，以一切法自性空故。 ^55c36

有菩薩修行六波羅蜜多得淨五眼，如是六種波羅蜜多總攝一切清淨善法，
謂聲聞善法、獨覺善法、菩薩善法、如來善法。
舍利子！若正問言：何法能攝一切善法？
應正答言：甚深般若波羅蜜多。
何以故？能生六種波羅蜜多及五眼等無量無邊不可思議勝功德故。
能學如是清淨五眼，定得無上正等菩提。
〔卷八〕 ^55c42

有菩薩修行般若波羅蜜多時，能引發六神通波羅蜜多：
一者、神境智證通；二者、天耳智證通；三者、
他心智證通；四者、宿住智證通；五者、天眼智證通；
六者、漏盡智證通。
舍利子言：云何神境智證通？
佛言：菩薩神境智證通，起無量種大神變事，
所謂震動十方各如殑伽沙界大地等物，
變一為多、變多為一，或顯或隱迅速無礙，
山崖墻壁直過如空，凌虗往來猶如飛鳥，
地中出沒如出沒水，水上經行如經行地，
身出烟焰如燎高原，體注眾流如銷雪嶺，
日月神德威勢難當，以手捫摩光明隱蔽，
乃至淨居轉身自在，如斯神變無量無邊。
是菩薩雖具如是神境智用，而於其中俱無所著，
不作是念：我今引發神境智通，為自娛樂、為娛樂他？
唯除為得一切智智。
舍利子言：云何天耳智證通？
佛言：菩薩天耳智證通，最勝清淨過人天耳，
能如實聞十方各如殑伽沙界情非情類種種音聲，
所謂徧聞地獄聲、傍生聲、鬼界聲、人聲、
天聲、聲聞聲、獨覺聲、菩薩聲、如來聲、訶毀生死聲、
讚歎涅槃聲、棄背有為聲、趣向菩提聲、
厭惡有漏聲、欣樂無漏聲、稱揚三寶聲、
摧伏異道聲、論議決擇聲、諷誦經典聲、
勸斷諸惡聲、教修眾善聲、拔濟苦難聲、
慶慰歡樂聲，如是等聲若大若小皆能徧聞無障無礙。
是菩薩雖具如是天耳作用，而於其中俱無所著，
不作是念：我今引發天耳智通，為自娛樂、為娛樂他？
唯除為得一切智智。
舍利子言：云何他心智證通？
佛言：菩薩他心智證通，能如實知十方各如殑伽沙界他有情類心、
心所法，所謂徧知他有情類貪心、離貪心，
嗔心、離瞋心，癡心、離癡心，愛心、離愛心，
取心、離取心，聚心、散心，小心、大心，舉心、
下心，寂靜心、不寂靜心，掉心、不掉心，定心、
不定心，解脫心、不解脫心，有漏心、無漏心，
有舋心、無舋心，有上心、無上心。
菩薩雖具如是他心智用，而於其中俱無所著，
不作是念：我今引發他心智通，為自娛樂、為娛樂他？
唯除為得一切智智。
舍利子言：云何宿住隨念智證通？
佛言：菩薩宿住隨念智證通，能如實知十方各如殑伽沙界一切有情諸宿住事，
所謂隨念若自若他一心、十心、百心、千心、
多百千心諸宿住事，或復隨念一日、十日、
百日、千日、多百千日諸宿住事，或復隨念一月、
十月、百月、千月、多百千月諸宿住事，或復隨念一歲、
十歲、百歲、千歲、多百千歲諸宿住事，或復隨念一劫、
十劫、百劫、千劫、多百千劫乃至無量無數百千俱胝那庾多劫諸宿住事，
或復隨念前際所有諸宿住事，謂如是時、
如是處、如是名、如是姓、如是類、如是食、
如是久住、如是壽限、如是長壽、如是受樂、
如是受苦、彼沒生此、此沒生彼、如是狀貌、
如是言說，若略若廣、若自若他諸宿住事皆能隨念。
菩薩雖具如是宿住智用，而於其中俱無所著，
不作是念：我今引發宿住智通，為自娛樂、為娛樂他？
唯除為得一切智智。
舍利子言：云何天眼智證通？
佛言：菩薩天眼智證通，最勝清淨過人天眼，
能如實見十方各如殑伽沙界情、非情類種種色像，
所謂普見有情類生時、死時，妙色、粗色，
若勝、若劣，善趣、惡趣，諸如是等種種色像。
因此復知諸有情類隨業力用受生差別：
如是有情成就身妙行、語妙行、意妙行，
讚美賢聖正見因緣，身壞身終當昇善趣，
天上、人中受諸妙樂；如是有情成就身惡行、
語惡行、意惡行，謗毀賢聖邪見因緣，身壞命終當墮惡趣，
或生地獄、傍生、鬼界，或生邊地下賤穢惡有情類中受諸劇苦。
如是種種受果差別。
菩薩雖具如是天眼作用，而於其中俱無所著，
不作是念：我今引發天眼智通，為自娛樂、為娛樂他？
唯除為得一切智智。
舍利子言：云何漏盡智證通？
佛言：菩薩漏盡智證通，能如實知十方各如殑伽沙界一切有情，
若自、若他漏盡、不盡。
此通依止金剛喻定，斷諸障習方得圓滿，
得不退轉菩薩地時，於一切漏亦名為盡，畢竟不起現在前故。
菩薩雖得此漏盡通，不墮聲聞及獨覺地，
唯趣無上正等菩提，不復希求餘義利故。
菩薩雖具如是漏盡智用，而於其中俱無所著，
不作是念：我今引發漏盡智證通，為自娛樂、為娛樂他？
唯除為得一切智智。 ^56a6

有菩薩修行般若波羅蜜多時，安住六種波羅蜜多，
嚴淨一切智、一切相智道，由畢竟空無去來故，
無布施、無慳貪，唯假施設故；無淨戒、無犯戒，
唯假施設故；無安忍、無忿恚，唯假施設故；
無精進、無懈怠，唯假施設故；無靜慮、無散亂，
唯假施設故；無般若、無愚癡，唯假施設故。
是菩薩不著趣入，不著不趣入；不著己度，
不著非己度；不著布施，不著慳貪；不著淨戒，
不著犯戒；不著安忍，不著忿恚；不著精進，
不著懈怠；不著靜慮，不著散亂；不著般若，不著愚癡。
當於爾時，於著不著亦無所著。
何以故？達一切法畢竟空故。 ^56c44

佛說般若波羅蜜多勝功德時，會中無量大苾芻眾，皆發阿耨多羅三藐三菩提心。
世尊面門出種種色光，告阿難陀言：此從座起無量苾芻，
從是以後六十一劫星喻劫中，當得作佛皆同一號，謂大幢相如來十號具足。
是諸苾芻從此歿已，當生東方不動佛國，於彼佛所勤修梵行。
復有六十百千諸天子眾，聞佛所說甚深般若波羅蜜多功德勝利，
皆發無上正等覺心。
世尊記彼當於慈氏如來法中，淨信出家勤修梵行，慈氏如來皆為授記。
爾時，此間一切眾會，以佛神力皆見十方各千佛土諸佛世尊，
及彼佛土功德莊嚴微妙殊勝。
時，此眾會無量諸有情類各發願言：以我所修諸純淨業，願當往生彼彼佛土。
世尊面門又放種種色光，謂阿難陀言：
是諸有情從此壽盡，隨彼願力各得往生彼彼佛土，
於諸佛所修菩薩行，乃至無上正等菩提，
在所生處當不離佛，精勤修習一切法及餘菩薩摩訶薩行，
得圓滿已俱時成佛皆同一號，謂莊嚴王如來十號具足〔轉生品竟〕。 ^57a16

卷十〔讚勝德品〕 ^57b2

舍利子、大目連、大飲光、善現等眾，合掌白佛讚說般若波羅蜜多。
世尊！修行般若波羅蜜多諸菩薩，最尊最勝、
最上最妙、具大勢力，能修行無等等諸法，
能圓滿無等等諸法，能具足無等等諸法；
能得無等等自體，所謂無邊殊勝相好妙莊嚴身；
能證無等等妙法，所謂無上正等菩提。
世尊！如來亦由修行般若波羅蜜多，能修行、
安住、圓滿、具足種種功德故，得無等等色，
得無等等受、想、行、識，證無等等菩提，轉無等等法輪，
度脫無量諸有情類，令獲殊勝利益安樂。
佛言：如是！如是！如汝所說。 ^57b4

卷十之十一葉〔現舌相品〕 ^57b24

爾時，世尊現廣長舌相，徧覆三千大千世界，
復從舌相出種種色光，普照十方殑伽沙等諸佛世界。
是時，十方殑伽沙等諸佛土中，各有無量無數菩薩各詣其佛：
何緣而有此瑞？佛告菩薩：堪忍世界有釋迦牟尼如來說大般若波羅蜜多，
今所見光即是彼佛舌相所現。
時諸菩薩歡喜踴躍，欲往觀禮、供養并聽般若波羅蜜多，經須臾間至此佛所。
爾時，世尊微笑，復出種種色光，告阿難言：
是從座起多眾，已於諸法悟無生忍，於當來世經六十八俱胝大劫修菩薩行，
華積劫中當得作佛，皆同一號，謂覺分華如來，十號具足。 ^57b26

卷十一〔教誡教授品〕至卷三十六 ^57b46

佛告善現：汝以辯才，當為菩薩眾宣說般若波羅蜜多相應之法，
教誡教授令修學究竟。
時，菩薩眾及大聲聞、天、龍、藥叉、人非人等咸作是念：尊者善現為以自慧辯才之力？
為當承佛威神力耶？
善現知諸所念，便告舍利子言：諸佛弟子所說法教，當知皆承佛威神力。
何以故？諸佛宣說法要，彼承佛教情勤修學，
便能證得諸法實性，由是有所宣說，皆與法性能不相違，故佛所言如燈傳照。
我當承佛威、佛加被，為諸菩薩宣說般若波羅蜜多相應之法，
非以自慧辯才之力。
所以者何？甚深般若波羅蜜多相應之法，
非諸聲聞、獨覺境界。
爾時，善現白佛言：此中何法名為菩薩摩訶薩？
復有何法名為般若波羅蜜多？
世尊！我不見有法可名菩薩摩訶薩，亦不見有法可名般若波羅蜜多，
如是二名亦不見有，云何令我為諸菩薩宣說？
佛言：善現！菩薩摩訶薩但有名謂為菩薩摩訶薩，
般若波羅蜜多亦但有名謂為般若波羅蜜多，
此之二名不生不滅，唯有想等想施設言說，
如是假名不在內不在外不在兩間，不可得故。
諸菩薩修行般若波羅蜜多時，於一切法名假、法假及教授假應正修學。 ^57b48

修行般若波羅蜜多時，不應觀一切法若常若無常、
若樂若苦、若淨若不淨、若空若不空、若有相若無相、
若有願若無願、若寂靜若不寂靜、若遠離若不遠離、
若有為若無為、若有漏若無漏、若生若滅、
若善若非善、若有罪若無罪、若煩惱若無煩惱、
若世間若出世間、若雜染若清淨、若屬生死若屬涅槃、
若在內若在外若住兩間、若可得若不可得。 ^57c38

菩薩、般若二名，不見在有為界中，亦不見在無為界中。
何以故？菩薩修行般若波羅蜜多時，於一切法不起分別、
無異分別，住無分別修一切法，唯正勤求一切智智。 ^58a4

佛告善現：如汝所說色等法不可得故，
菩薩摩訶薩亦不可得，菩薩摩訶薩不可得故，所行般若波羅蜜多亦不可得。
菩薩修行般若波羅蜜多時，應如是學
〔卷十五之十起、卷十七之七止〕。 ^58a12

佛告善現：如汝所說色等法及色等常無常等法不可得故，
色等法增語及色等常無常等法增語亦不可得；
法及增語不可得故，菩薩摩訶薩亦不可得；
菩薩摩訶薩不可得故，般若波羅蜜多亦不可得。
菩薩修行般若波羅蜜多時，應如是學〔卷十七之八葉起至卷三十六之四葉止〕。 ^58a20

復次，善現！汝先所言我不見有法可名菩薩摩訶薩者，如是！
如是！如汝所說。善現！
諸法不見諸法，諸法不見法界，法界不見諸法，法界不見法界。
菩薩修行般若波羅蜜多時，於一切法都無所見，
無所見時其心不驚不恐不怖，於一切法心不沈沒亦不憂悔。
所以者何？是菩薩不見色、受、想、行、識，乃至不見諸佛無上正等菩提。
善現言：世尊！何因緣故，於一切法心不沈沒亦不憂悔？
佛言：是菩薩於一切心、心所法不得不見，由此於一切法心不沈沒亦不憂悔。
善現言：云何其心不驚不恐不怖？
佛言：是菩薩普於一切意界、意識界不得不見，於一切法不驚不恐不怖。
善現！修行般若波羅蜜多時，於一切處不得般若波羅蜜多，
不得般若波羅蜜多名，不得菩薩，不得菩薩名，
不得菩薩心，應如是教誡教授諸菩薩，
令於般若波羅蜜多修學究竟〔教誡教授品竟〕。 ^58a30

卷三十六之七葉〔勸學品〕 ^58b12

舍利子答善現言：若菩薩無方便善巧而行六波羅蜜多，
住三解脫門，墮于聲聞或獨覺地，不入菩薩正性離生，
如是名為菩薩頂墮，即此頂墮亦名為生。
舍利子言：何緣名生？
善現答言：生謂法愛，若諸菩薩順道法愛說名為生。
何謂菩薩順道法愛？
善現言：修行般若波羅蜜多時，住一切法而生想著，
是為菩薩順道法愛，如是法愛說名為生，如宿食生能為過患。
云何菩薩入正性離生？
善現言。修行般若波羅蜜多時，不見內空。
不待內空。而觀外空。
不見外空。不待外空。
而觀內空。乃至不見自性空。
不待自性空。而觀無性空。
不待自性空。而觀無性自性空。
不見無性自性空。
不待無性自性空。
而觀自性空。若作是觀。
名入菩薩正性離生。 ^58b14

修行般若波羅蜜多時。
菩提心不應著，菩提心名不應著；無等等心不應著，
無等等心名不應著；廣大心不應著，廣大心名不應著。
何以故？是心非心本性淨故。
舍利子問善現言：是心云何本性清淨？
善現答言：是心本性非貪相應非不相應，
非瞋相應非不相應，非癡相應非不相應，
非諸纏、結、隨眠相應非不相應，非諸見趣、
漏、暴流、軛、取等相應非不相應，非諸聲聞、
獨覺等相應非不相應，是心如是本性清淨。
舍利子言：是心為有心非心性不？
善現答言：非心性中有性無性為可得不？
舍利子言：不也！善現！
善現答言：非心性中有性無性既不可得，如何可言是心為有心非心性不？
舍利子言：何等名為心非心性？
善現答言：於一切法無變異、無分別，是名心非心性。
舍利子言：如心無變異、無分別，色亦無變異、無分別耶？
受、想、行、識亦無變異、無分別耶？
乃至無上正等菩提亦無變異、無分別耶？
答言：如是！舍利子讚善現言：善哉！
善哉！應如是學，應知已住不退轉地。
善現！如是般若波羅蜜多中，廣說開示三乘法。
若菩薩學般若波羅蜜多，則為徧學三乘，亦於三乘法皆得善巧。
〔勸學品竟〕 ^58b40

卷三十六之十八葉〔無住品〕　卷三十七 ^58c30

善現白佛言：世尊！
我於諸法不得不見若集若散，云何可言此是諸法？
是諸法名皆無所住亦非不住。
何以故？諸法名義既無所有故，諸法名皆無所住亦非不住。
世尊！若菩薩摩訶薩聞以如是相、狀說般若波羅蜜多時，
心不沈沒亦不憂悔，其心不驚不恐不怖，
當知已住不退轉地，以無所住方便而住。 ^58c32

善現復白佛言：修行般若波羅蜜多菩薩，
不應住色，不應住受、想、行、識。
何以故？色色性空，受、想、行、識受、想、行、識性空。
世尊！是色非色空，是色空非色，色不離空，
空不離色，色即是空，空即是色，受、想、行、
識亦復如是；乃至不應住一切陀羅尼門，一切三摩地門亦復如是。
若菩薩無方便善巧修行般若波羅蜜多時，
我、我所執所纏擾故，心便住色，心便住受、
想、行、識；由此住故，於色作加行，於受、想、
行、識作加行；由加行故，不能攝受般若波羅蜜多，
不能修行般若波羅蜜多，不能圓滿般若波羅蜜多，不能成辦一切相智。
所以者何？本性空故。
菩薩應以本性空觀一切法，作此觀時，
於一切法心無行處，是名菩薩無所攝受三摩地。
此三摩地微妙殊勝廣大無量，能集無邊無礙作用，
不共一切聲聞、獨覺，其所成辦一切相智亦不應攝受。
所以者何？一切相智非取相修得，諸取相者皆是煩惱。
何等為相？所謂色相、受、想、行、識相，乃至一切陀羅尼門相、一切三摩地門相。
於此諸相而取著者，名為煩惱。
所以者何？以一切法本性皆空不可取故。
〔無住品竟〕。 ^58c44

卷三十八〔般若行相品〕　卷三十九　卷四十　卷四十一 ^59a32

復次，世尊！菩薩審諦觀察，若法無所有不可得是為般若波羅蜜多，
於無所有不可得中何所徵責？
時，舍利子問善現言：此中何法為無所有不可得耶？
善現答言：謂般若波羅蜜多法無所有不可得，一切法無所有不可得。
所以者何？內空故乃至無性自性空故。
如是審諦觀察，能於般若波羅蜜多常不捨離。
舍利子問善現言：何緣故能常不捨離？
善現言：如實知般若波羅蜜多離般若波羅蜜多自性，如實知一切法離一切法自性故。
舍利子問言：何者是般若波羅蜜多自性？
乃至何者是一切法自性？
善現答言：無性是般若波羅蜜多自性，無性是一切法自性。
舍利子！般若波羅蜜多離般若波羅蜜多相，
一切法離一切法相，自性亦離自性，相亦離相，
自性亦離相，相亦離自性，自性相亦離相自性，
相自性亦離自性相，若菩薩於此中學，則能成辦一切智智。
何以故？知一切法無生無成辦故。
舍利子言：何因緣故，一切無生無成辦？
善現言：色空故，色生成辦不可得；受、想、
行、識空故，受、想、行、識生成辦不可得；乃至善、
不善、無記乃至在內、在外、在兩間法空故，
善、不善、無記乃至在內、在外、在兩間法生成辦不可得。
若菩薩作如是學，便近一切相智，是菩薩得身、
語、意清淨，不生貪、瞋、癡俱行心，不生慢、
諂、誑、慳貪俱行心，不生一切見取俱行心。
由不生故，畢竟不墮女人胎中常受化生，
亦永不生諸險惡趣，除為利樂有情因緣。 ^59a34

善現白佛言：若菩薩無方便善巧修行般若波羅蜜多時，
若行色，若行色相，非行般若波羅蜜多；
若行受、想、行、識，若行受、想、行、識相，非行般若波羅蜜多；
乃至若作是念：彼是菩薩摩訶薩。
是有所得行相，非行般若波羅蜜多；修行般若波羅蜜多，
是有所得行相，非行般若波羅蜜多。 ^59b34

善現語舍利子言：若菩薩無方便善巧修行般若波羅蜜多時，
若於色住想勝解，便於色作加行；若於受、
想、行、識住想勝解，便於受、想、行、識作加行。
由加行故，不能解脫生老病死及當來苦。
乃至若於聲聞、獨覺、菩薩、如來及於彼法住想勝解，
便於聲聞、獨覺、菩薩、如來及於彼法作加行。
由加行故，不能解脫生老病死及當來苦。
時，舍利子問善現言：云何菩薩有方便善巧修行般若波羅蜜多？
善現答言：若菩薩有方便善巧修行般若波羅蜜多時，
不行色，不行色相，是行般若波羅蜜多；
不行受、想、行、識，不行受、想、行、識相，是行般若波羅蜜多；
乃至不行四無所畏、四無礙解、大慈、大悲、
大喜、大捨、十八佛不共法、一切智、道相智、
一切相智，不行四無所畏乃至一切相智，是行般若波羅蜜多。
如是有方便善巧修行般若波羅蜜多，能得無上正等菩提。
舍利子！是菩薩修行般若波羅蜜多時，
於一切法不取有、不取非有、不取亦有亦非有、
不取非有非非有，於不取亦不取〔三十九卷之十七葉起，四十一卷之七葉止〕。 ^59b46

菩薩於一切法及般若波羅蜜多都無所取、
無所執著，是名菩薩無所取著三摩地。
此三摩地微妙殊勝廣大無量，能集無邊無礙作用，
不共一切聲聞、獨覺，更有諸餘三摩地恒住不捨，速證無上正等菩提。
當知住如是等諸三摩地者，已為過去諸佛之所授記，亦為現在十方諸佛之所受記。
是菩薩雖住如是諸三摩地，而不見此諸三摩地，亦不著此諸三摩地。
舍利子問善現言：為別實有菩薩住如是等諸三摩地，
已為過去、現在諸佛所授記耶？
善現答言：不也！舍利子！
般若波羅蜜多不異諸三摩地，諸三摩地不異般若波羅蜜多，
菩薩摩訶薩不異般若波羅蜜多及三摩地，般若波羅蜜多及三摩地不異菩薩摩訶薩。
所以者何？以一切法性平等故。
舍利子言：若一切法性平等者，此三摩地可示現不？
善現答言：不可示現。
舍利子言：是菩薩於此三摩地有想解不？
善現答言：彼無想解。
何故無想解？善現答言：彼無分別故。
彼何故無分別？善現答言：一切法性都無所有故，於彼定不起分別。
何以故？以一切法及三摩地俱無所有，無所有中分別想解無由起故。
時，薄伽梵讚善現言：菩薩欲學般若波羅蜜多應如是學，乃至欲學一切相智應如是學。
時，舍利子白佛言：世尊！
菩薩作如是學，為正學般若波羅蜜多，乃至為正學一切相智耶？
佛告舍利子：為正學般若波羅蜜多，以無所得為方便故，
乃至為正學一切相智，以無所得為方便故。
舍利子言：無所得者為何等法不可得耶？
佛言：我乃至知者、見者不可得，畢竟淨故；
色、受、想、行、識不可得，畢竟淨故；乃至菩薩、
如來不可得，畢竟淨故。
舍利子言：畢竟淨者是何等義？
佛言：諸法不出不生、不沒不盡、無染無淨、
無得無為，如是名為畢竟淨義。
爾時，舍利子白佛言：如是學時為學何法？
佛告舍利子：於一切法都無所學。
何以故？非一切法如是而有，諸愚夫異生所執可於中學。
舍利子言：若爾，諸法如何而有？
佛言：諸法如無所有如是而有，若於如是無所有法不能了達說名無明。
舍利子言：何等法無所有，若不了達說名無明？
佛言：色無所有，受、想、行、識無所有，以內空故乃至無性自性空故，
乃至一切智、道相智、一切相智無所有，以內空故乃至無性自性空故。
舍利子！彼由無明及愛勢力，分別執著斷、
常二邊，由此不知不見諸法無所有性分別諸法，
由分別故便執著色、受、想、行、識，乃至執著一切相智，
由執著故分別諸法無所有性，由於此法不知不見。
舍利子言：於何等法不知不見？
佛言：於色、受、想、行、識不知不見，乃至於一切相智不知不見，
墮於愚夫異生數中不能出離。
舍利子言：彼於何處不能出離？
佛言：彼於欲界不能出離，於色界不能出離，
於無色界不能出離，由不能出離，於聲聞法、
獨覺法不能成辦，於菩薩法、如來法不能成辦；
由不成辦，不能信受。
舍利子言：彼於何法不能信受？
佛言：彼於色、受、想、行、識空不能信受，乃至於一切相智空不能信受，
由不信受則不能住。
舍利子言：於何等法彼不能住？
佛言：謂不能住四念住，不能住四正斷、
四神足、五根、五力、七等覺支、八聖道支，
不能住六波羅蜜多，不能住不退轉地，
不能住五眼、六神通，不能住佛十力，不能住四無所畏、
四無礙解、大慈、大悲、大喜、大捨、十八佛不共法、
一切智、道相智、一切相智，由此故名愚夫異生，以於諸法執著有性。
舍利子言：彼於何法執著有性？
佛言：彼於色執著有性，彼於受、想、行、識執著有性，
乃至彼於一切智、道相智、一切相智執著有性，
於諸法空不能信受；由不信故，不能成辦聲聞、
獨覺、菩薩、如來所有聖法故，於聖法不能安住。
舍利子言：何緣有菩薩作如是學，非學般若波羅蜜多，不能成辦一切智智？
佛言：若菩薩無方便善巧，於般若波羅蜜多分別執著，
於靜慮乃至布施分別執著，作如是學，
非學般若波羅蜜多，不能成辦一切智智；
乃至於一切智、道相智、一切相智分別執著，
作如是學，非學般若波羅蜜多，不能成辦一切智智。
若菩薩修行般若波羅蜜多時，不見般若波羅蜜多，
乃至不見一切相智，是學般若波羅蜜多，則能成辦一切智智。
何以故？以無所得為方便故。
〔般若行相品竟〕 ^59c32

卷四十二〔譬喻品〕　卷四十三　卷四十四　卷四十五 ^60c24

善現白佛言：世尊！
若有問言：幻士能學般若波羅蜜多，能成辦一切智智不？
乃至幻士能學一切智、道相智、一切相智，能成辦一切智智不？
我得此問當云何答？
佛告善現：我還問汝：色與幻有異不？
受、想、行、識與幻有異不？
善現答言：不也！世尊！
何以故？色不異幻，幻不異色，色即是幻，
幻即是色，受、想、行、識亦復如是，乃至無上正等菩提與幻有異不？
善現答言：不也！世尊！
無上正等菩提不異幻，幻不異無上正等菩提，
無上正等菩提即是幻，幻即是無上正等菩提。
佛告善現：幻有雜染有清淨不？
不也！世尊！幻有生有滅不？
不也！世尊！若法無雜染無清淨、無生無滅，
是法能學般若波羅蜜多乃至一切相智，能成辦一切智智不？
不也！世尊！佛告善現：若菩薩能以如是無所得為方便，
學般若波羅蜜多乃至一切相智，當知是菩薩能成辦一切智智。
爾時，善現白佛言：世尊！
若菩薩欲證無上正等菩提，修學般若波羅蜜多時，
當如幻士修學般若波羅蜜多，於一切事無所分別。
何以故？當知幻士即五蘊等，五蘊等即幻士故。
佛告善現：如幻五蘊等能學般若波羅蜜多成辦一切智智不？
善現答言：不也！世尊！
何以故？是如幻五蘊等以無性為自性，無性自性不可得故。
善現！是如幻等五蘊等法各有異不？
善現答言：不也！世尊！
是如幻等色、受、想、行、識即是如夢等色、
受、想、行、識，是如幻等五蘊即是如幻等六根等，
皆由內空不可得故，乃至皆由無性自性空不可得故。
善現白佛言：如是甚深般若波羅蜜多，何等菩薩聞說其心不驚不恐不怖？
佛告善現：若菩薩以應一切智智心，觀色常無常相不可得，
觀受、想、行、識常無常相不可得，乃至觀一切相智常無常相乃至遠離、
不遠離相不可得，是菩薩修行般若波羅蜜多時，
有方便善巧故，聞說甚深般若波羅蜜多，
其心不驚不恐不怖〔至四十三卷之五葉止〕。 ^60c26

復次，善現！若菩薩作此觀時，復興是念：
我當以無所得為方便，為諸有情說一切法常無常相不可得，
乃至遠離不遠離相不可得。
是為菩薩修行般若波羅蜜多時，無所著布施乃至般若波羅蜜多。
由此有方便善巧故，聞說如是甚深般若波羅蜜多，其心不驚不恐不怖。
善現！菩薩不以應聲聞、獨覺心，觀一切法常無常相不可得，
乃至遠離不遠離相不可得，以無得為方便故。 ^61a40

以無所得為方便，說一切法常、無常相不可得，
乃至遠離、不遠離相不可得，及勸依此法勤修善根，
不令迴向聲聞、獨覺，唯令證得一切智智，是為菩薩善友。
修行般若波羅蜜多時，為此善友之所攝受，
聞說甚深般若，其心不驚、不恐、不怖〔至四十四卷之八葉止〕。 ^61b8

若菩薩離應一切智智心，修行般若波羅蜜多，
有所得、有所恃，無方便善巧，聞說甚深般若，其心有驚有恐有怖。 ^61b18

次問：菩薩惡友以有所得為方便，說一切法常無常相可得，
乃至遠離不遠離相可得，為此惡友攝受聞甚深般若波羅蜜多，
其心有驚有恐有怖〔譬喻品竟〕。 ^61b24

卷四十五之十七葉〔菩薩品〕　卷四十六 ^61b30

善現白佛言：所言菩薩是何句義？
佛言：無句義是菩薩句義。
所以者何？菩提不生、薩埵非有故，無句義是菩薩句義。
如空中鳥跡句義無所有不可得，菩薩句義無所有不可得亦如是；
如幻事句義無所有不可得，菩薩句義無所有不可得亦如是；
如幻士色、受、想、行、識句義無所有不可得，
乃至幻士一切相智相句義無所有不可得，菩薩觀菩薩句義無所有不可得亦如是。
如有為界中無為界句義無所有不可得，
無為界中有為界句義無所有不可得；
如無生無滅、無作無為、無得無取、無染無淨句義皆無所有不可得，
菩薩觀菩薩句義無所有不可得亦如是。
善現白佛言：何法無生無滅乃至無染無淨句義無所有不可得？
佛告善現：色無生無滅乃至無染無淨句義無所有不可得，
受、想、行、識無生無滅乃至無染無淨句義無所有不可得，
乃至一切智、道相智、一切相智無生無滅乃至無染無淨句義無所有不可得，
菩薩修行般若波羅蜜多時，觀菩薩句義無所有不可得亦復如是，
乃至一切法畢竟淨相句義無所有不可得亦如是。
善現！如我畢竟淨相句義無所有不可得，
我非有故，有情乃至見者畢竟淨相句義無所有不可得，
有情乃至見者非有故，菩薩句義無所有不可得亦如是。
善現！如日出時闇冥句義無所有不可得，
如劫燒盡時諸行句義無所有不可得，
如如來、應、正等覺戒蘊中破戒句義無所有不可得，
慧蘊中愚癡句義無所有不可得，解脫蘊中非解脫句義無所有不可得，
解脫知見蘊中非解脫知見句義無所有不可得，菩薩句義無所有不可得亦如是。
何以故？善現！若菩提、若薩埵、若菩薩句義，
如是一切皆非相應非不相應、無色、無見、
無對、一相，所謂無相。
諸菩薩於一切法皆無所有、無礙、無著、
應學、應知。爾時，善現白佛言：何者是一切法，
而勸諸菩薩於此皆無所有、無礙、無著、
應學、應知？佛言：一切法者，謂善法、非善法，
有記法、無記法，世間法、出世間法，有漏法、
無漏法，有為法、無為法，共法、不共法，是名一切法。
善現白佛言：云何善法？
佛告善現：謂孝順父母，供養沙門、婆羅門，
敬事師長，施性福業事、戒性福業事、修性福業事，
供侍病者俱行福、方便善巧俱行福；十善業道，
所謂離斷生命、離不與取、離欲邪行、離虗誑語、
離離間語、離粗惡語、離雜穢語、無貪、無瞋、
正見；有十種想，所謂膖脹想、膿爛想、異赤想、
青瘀想、破壞想、啄噉想、離散想、骸骨想、
焚燒想、一切世間不可保想；四靜慮、四無量、
四無色定；有十隨念，所謂佛隨念、法隨念、
僧隨念、戒隨念、捨隨念、天隨念、入出息隨念、
寂靜隨念、死隨念、身隨念，此等名為善法。
云何不善法？佛告善現：謂十不善業道，
即斷生命、不與取乃至邪見，及忿、恨、覆、
惱、諂、誑、矯、害、嫉、慳、慢等，此等名不善法。
云何有記法？佛告善現：即諸善法及不善法，名有記法。
云何無記法？佛告善現：謂無記身業、無記語業、
無記意業、無記四大種、無記五根、無記六處、
無記無色法、無記五蘊、無記十二處、無記十八界、
無記異熟法，此等名無記法。
云何世間法？佛告善現：謂世間五蘊、十二處、
十八界、十業道、四靜慮、四無量、四無色定、
十二支緣起法，此等名世間法。
云何出世間法？佛告善現：謂出世間四念住、
四正斷、四神足、五根、五力、七等覺支、八聖道支、
空解脫門、無相解脫門、無願解脫門、未知根、
當知根、已知根、具知根、有尋有伺三摩地、
無尋唯伺三摩地、無尋無伺三摩地、明、
解脫、念、正知、如理作意。
有八解脫，謂內有色觀諸色，是初解脫；
內無色想觀外色，是第二解脫；淨勝解脫身作證，
是第三解脫；超一切色想，滅有對想，不思惟種種想，
入無邊空，空無邊處具足住，是第四解脫；
超一切空無邊處，入無邊識，識無邊處具足住，
是第五解脫；超一切識無邊處，入無所有，
無所有處具足住，是第六解脫；超一切無所有處，
入非想非非想處具足住，是第七解脫；
超一切非想非非想處，入滅想受定具足住，是第八解脫。
有九次第定，謂離欲惡不善法，有尋有伺，
離生喜樂，入初靜慮具足住，是初定；尋伺寂靜，
內等靜，心一趣性，無尋無伺，定生喜樂，
入第二靜慮具足住，是第二定；離喜住捨，
具念正知，身受樂，聖說住捨，具念樂住，
入第三靜慮具足住，是第三定；斷樂斷苦，
先喜憂沒，不苦不樂，捨念清淨，入第四靜慮具足住，
是第四定；超一切色想，滅有對想，不思惟種種想，
入無邊空，空無邊處具足住，是第五定；
超一切空無邊處，入無邊識，識無邊處具足住，
是第六定；超一切識無邊處，入無所有，
無所有處具足住，是第七定；超一切無所有處，
入非想非非想處具足住，是第八定；超一切非想非非想處，
入滅想受定具足住，是第九定。
內空、外空乃至無性自性空、六到彼岸、
五眼、六神通、佛十力、四無所畏、四無礙解、
大慈、大悲、大喜、大捨、十八佛不共法、一切智、
道相智、一切相智，此等名出世間法。
云何有漏法？佛告善現：世間五蘊、十二處、
十八界、四靜慮、四無量、四無色定，所有一切墮三界法，是名有漏法。
云何無漏法？佛告善現：謂出世間四靜慮、
四無量、四無色定、四念住、四正斷、四神足、
五根、五力、七等覺支、八聖道支、三解脫門、
六到彼岸、五眼、六神通、佛十力、四無所畏、
四無礙解、大慈、大悲、大喜、大捨、十八佛不共法，
一切智、道相智、一切相智，此等名無漏法。
云何有為法？佛告善現：謂欲界繫法、色界繫法、
無色界繫法，五蘊、四靜慮、四無量、四無色定，
四念住、四正斷、四神足、五根、五力、七等覺支、
八聖道支，三解脫門、六到彼岸，五眼、六神通，
佛十力、四無所畏、四無礙解、大慈、大悲、
大喜、大捨、十八佛不共法，一切智、道相智、
一切相智，所有一切有生、有住、有異、有滅法，是名有為法。
云何無為法？佛告善現：若法無生、無住、
無異、無滅可得，所謂貪盡、瞋盡、癡盡，真如、
法界、法性、法住、法定、不虗妄性、不變異性、
離生性、平等性、實際，此等名無為法。
云何共法？佛告善現：謂世間四靜慮、四無量、
四無色定、五神通，此等名共法。
何以故？共異生故。
云何不共法？佛告善現：謂無漏四靜慮、
四無量、四無色定，四念住、四正斷、四神足、
五根、五力、七等覺支、八聖道支，三解脫門、
六到彼岸，五眼、六神通，佛十力、四無所畏、
四無礙解、大慈、大悲、大喜、大捨、十八佛不共法，
一切智、道相智、一切相智，此等名不共法。
何以故？不共異生故。
菩薩摩訶薩修行般若波羅蜜多時，於如是等自相空法不應執著。
何以故？以諸法自相不可分別故。
應以無二為方便覺一切法。
何以故？以一切法無動相故。
善現！於一切無二、無動是菩薩句義，以是故，無句義是菩薩句義。
〔菩薩品竟〕 ^61b32

卷四十七〔摩訶薩品〕　卷四十八　卷四十九 ^63a8

善現白佛言：何緣菩薩復名摩訶薩？
佛告善現：菩薩於大有情眾中定當為上首，以是緣故復名摩訶薩。
此菩薩發金剛喻心決不退壞：我當擐堅固鎧，
於無邊生死大曠野中，摧破無量煩惱怨敵。
我當枯竭無邊甚深生死大海。
我當棄捨內外所重一切身財。
我當於一切有情等作大義利。
我當以三乘法拔濟一切有情，皆令於無餘依涅槃界而般涅槃。
我當雖以三乘法滅度一切有情，而實不見有情得滅度者。
我當於一切法如實覺了無生無滅。
我當鈍以一切智智心，修行六波羅蜜多。
我當修學於一切法，通達究竟徧入妙智。
我當通達一切法相，乃至通達無邊理趣門妙智。
我當引發三十七菩提分法，乃至一切相智門。
一切地獄、傍生、鬼界、人、天趣中，諸有情類所受苦惱，
我當代受令彼安樂，一一各以無數方便，教化令證無餘涅槃。
作是事已自植善根，復經無量百千俱胝那庾多大劫，
圓滿修集菩提資糧，然後趣證阿耨多羅三藐三菩提。
如是名為金剛喻心，是故菩薩復名摩訶薩。 ^63a10

舍利子！亦樂說菩薩由此義故復名摩訶薩。 ^63a46

以要言之，由諸菩薩能為有情，以無所得而為方便，
說斷一切見法故，此菩薩復名摩訶薩。
若菩薩無方便善巧，以有所得而為方便，
便起色見、受想行識見，乃至便起佛陀見、
轉法輪見，不能為諸有情說斷諸見法。 ^63a48

善現！亦樂說菩薩由此義故復名摩訶薩。
白佛言：由諸菩薩為一切智智，發菩提心、
無等等心、不共一切聲聞獨覺心，於如是心亦不取著。
何以故？彼一切智智心是真無漏不墮三界，
求一切智智心亦是無漏不墮三界，於如是心不應取著故，
此菩薩亦名摩訶薩。 ^63b10

時，舍利子問善現言：若一切智智心是真無漏不墮三界者，
則一切愚夫、異生、聲聞、獨覺等心，亦應是真無漏不墮三界。
何以故？如是諸心亦本性空故。
所以者何？以本性空法是真無漏不墮三界。
色亦應是真無漏不墮三界，受、想、行、識亦應是真無漏不墮三界，
乃至一切相智亦應是真無漏不墮三界。
何以故？以色、受、想、行、識乃至一切相智皆本性空故。
所以者何？以本性空法是真無漏不墮三界。
善現答言：如是！如是！
誠如所說。時，舍利子問善現言：若心色等法無心色等性故，
咸不應取著者，則一切法應皆平等無有差別，云何如來說心色等法有種種差別？
若一切愚夫、異生、聲聞、獨覺、菩薩、如來心色等法皆本性空故，
是真無漏不墮三界者，則聖者、異生及一切智與非一切智，
應皆平等無有差別，云何如來說諸凡聖有種種差別？
善現答言：如來隨世俗言說，施設有此種種差別，非由實義。
菩薩修行般若波羅蜜多時，以無所得為方便故，
於所發菩提心、無等等心、不共一切聲聞獨覺心不恃不著，
於一切法亦無取執，由此義故名摩訶薩。 ^63b22

滿慈子！亦樂說菩薩由此義故復名摩訶薩，
白佛言：由諸菩薩為欲利樂一切有情，
擐大功德鎧故發趣大乘，乘大乘故復名摩訶薩〔四十七卷止〕。 ^63c12

菩薩修行一波羅蜜多時，具擐六種波羅蜜多大功德鎧〔十三葉止〕。 ^63c18

發趣大乘〔四十八卷〕。 ^63c22

乘於大乘，　為遣修故修一切法，如實觀察一切法但有假名施設言說
〔摩訶薩品竟〕。般若綱要卷一
 ^63c24
