
other:: 勝鬘經疏義私鈔卷之四
commentary:: 
【疏】從何以故以下，別會二乘果中，第四、
舉二種煩惱，以釋第三段二死兼除、不除之意。
就中開為二：第一、直舉二種煩惱為釋；
第二、從煩惱有二種以下，出煩惱體相。
標疑云：
orig::  ^953a41

何以故？
commentary::  ^953b4

【疏】何以如來能除二死，二乘未除耶？
orig::  ^953b6

有煩惱，是阿羅漢、辟支佛所不能斷。
commentary::  ^953b8

【疏】釋曰：煩惱有二種：一、四住地煩惱；二、無明住地煩惱。
如來已盡二種煩惱，故二死兼除；二乘唯盡四住地煩惱，故但除分段生死。 ^953b10

【鈔】直舉二種煩惱者，文中但舉無明，其所斷者，
即是四住，故疏文中雙釋二種也。
無名云：何以故？有煩惱者，所以歸依，由於怖畏之來，
緣生死不盡，不盡之本乎煩惱，是以歷明至於此也。 ^953b16

【疏】就第二、出煩惱體相，又分為四：第一、
正出二種煩惱體相；第二、從此四住地力，
一切上煩惱以下，校量二種煩惱功用勝負；
第三、從又如取緣以下，明其潤業不同；
第四、從世尊！如是有愛住地以下，明斷除之義。
就第一、正出體相中，又自有二：第一、釋四住地惑。
orig::  ^953b24

煩惱有二種。何等為二？
謂住地煩惱及起煩惱。
住地有四種。何等為四？
謂見一處住地、欲愛住地、色愛住地、有愛住地。
此四種住地生一切起煩惱，起者剎那心剎那相應。
commentary::  ^953b36

【疏】剎那心者，謂識心。
相應者，謂受、想、行等。
第二、從世尊心不相應以下，釋無明住地惑。
orig::  ^953b44

世尊！心不相應無始無明住地。
commentary::  ^953b48

【疏】心不相應者，根本並無，四心相應。
無始者，無始。
orig::  ^953c2

於己。
commentary::  ^953c4

【鈔】根本並無四心相應者，無明不與識等四心相應也。
無名云：心不相應有二義：一、明心相本淨，
非煩惱所染，是性不相應也；二、明三界重累，
是心識所起，故與心相應。
無明住地微結，障於二乘淨智，故非心相應也。
是以四住地者，名為心也，漏也；無明住地者，
名為智也，無漏也。
故瓔珞上卷云：無明者，名不了一切法，迷法界而起三界業果。
是故我言：從無明藏起十三煩惱，所謂邪見、
我見、常見、斷見、戒盜見、果盜見、疑見、七見。
見一切處求，故說見。
從見復起六著心：貪、愛、瞋、癡、欲、慢，於法界中一切時起。
一切煩惱以十三為本，無明與十三作本，是以就法界中別為三界報也。
何以驗之？夫神根初動，要從無入有，自精至麤，
但勢極必反，窮則思通，故復從麤至精，自有還無耳。
彼眾生者，發軫於無明住地，終淪乎阿鼻泥犁，
又從無染而逈駕，還入泥洹之妙界，靡測無明之始，
莫識泥洹之終，豈非從無入有，自有還無？
是故此經以無色界為有愛住地，餘典以非想為第一有，斯有無色之終也。
無名釋五住云：各安其分曰住，能有所生曰地，從彼而生名為起也。
見雖遍三界，而為惑出於迷理，迷則四方易位，
悟則廓然無遺，是故諸見雖眾，共為一地也。
愛之為患，根深難拔。
何者？三界既殊，行報亦異，而愛水潛潤，
津染幽固，隨地所生，堅著不捨，是以三界之愛各為一地。 ^953c6

【疏】從此四住地力以下，出體相中之第二校量功用。
就中又分為五：第一、明四住地劣。
orig::  ^954a6

世尊！此四住地力，一切上煩惱依種比無明住地，笇數譬喻所不能及。
commentary::  ^954a10

【疏】一切上煩惱者，恒沙上煩惱從無明住地上生，
亦鄣眾生行之上故，謂之上煩惱。
依種者，別相煩惱依通相而有，謂之為依；
通相煩惱能生別相，稱之為種。
依取五住地家起煩惱，種取四住地根本取相。
次舉無明住地，正明劣。 ^954a14

【鈔】依種者，恒沙是別相，四住地為通相；
通則通障一切，別則別障行及別相知見。 ^954a24

依取五住地家起煩惱者，謂恒沙惑也。
以界內外俱有恒沙從五住起，並障內外諸行及知見故，此取能依。 ^954a26

種取四住等者，四住為恒沙根本，此取能生取相，是四住之異名。 ^954a30

【疏】第二、從世尊！如是無明住地以下，明無明住地勝。
orig::  ^954a36

世尊！如是無明住地力，於有愛數四住地，無明住地其力最大。
commentary::  ^954a40

【疏】從世尊以下，第二、明無明住地勝，與前反覆為二。
於有愛數四住地者，有愛謂無色惑，又數色，
反數取下色愛、欲愛及見一處，足為四住地。 ^954a44

【鈔】與前反覆為二者，前先舉劣，後明勝；
今先明勝，後舉劣。 ^954b2

【疏】第三、從譬如惡魔以下，舉比明勝。
orig::  ^954b6

譬如惡魔波旬，於他化自在天，色、力、壽命、
眷屬、眾具，自在殊勝；如是無明住地力，
於有愛數四住地，其力最勝。
commentary::  ^954b8

【疏】第三、舉比明勝，即有開合，可見。 ^954b14

【鈔】舉比明勝者，無名云：波旬為眾魔之主，
故居上上而臨下；無明為塵勞之元，故處本以統終也。 ^954b16

【疏】第四、從恒沙等數以下，釋無明住地勝。
orig::  ^954b20

恒沙等數上煩惱依，亦令四種煩惱久住，
阿羅漢、辟支佛智所不能斷，唯有如來菩提智之所能斷。
commentary::  ^954b22

【疏】從恒沙等數以下，第四、釋勝。
久住者，遠作根本也。
此就生明勝。二乘不能斷，唯佛菩提智能斷者，就斷明勝。
菩提智，謂空解也。
此未明斷，借斷明力。
一云：金剛心斷惑已盡，名為學佛，故云如來菩提智斷。 ^954b26

【鈔】疏釋勝中。體惑本空，故云空解。
無名云：三界上煩惱，猶可以恒沙為數。
重冥幽昏，非螢燭之所照也。
非佛不斷，可稱為大。 ^954b36

【疏】第五，從如是世尊以下，結勝。
orig::  ^954b42

如是，世尊！無明住地最為大力。
commentary::  ^954b44

【疏】從如是以下，第五、結勝，可見。
從又如取緣以下，出煩惱體相中之第三，明其潤業不同。
又分為四：第一、明四住地惑潤有漏業而生三有。
orig::  ^954b46

世尊！又如取緣有漏業因而生三有。
commentary::  ^954c4

【疏】緣者，謂四住地惑，言此惑能助業取果，為果之緣也。
有漏業因者，通言善惡諸業。 ^954c6

【鈔】三、有者，欲、色、無色有也。
智論第四云：欲有者，欲界繫業取因緣，
後世能生，亦是業報。
色有、無色有亦如是。 ^954c10

【疏】第二、從如是以下，明無明住地惑潤無漏業受變易生。
orig::  ^954c16

如是無明住地，緣無漏業因，生阿羅漢、
辟支佛、大力菩薩三種意生身。
commentary::  ^954c20

【疏】第三、從此三地以下，明無明住地，通潤一切業受生。
orig::  ^954c24

此三地，彼三種：意生、身生及無漏業生。
依無明住地，有緣非無緣。
commentary::  ^954c28

【疏】此三地者，此三界地。
彼三種者，彼三乘人。
意生者，變易生。身生者，分段生也。
及無漏業生者，即謂業生。
一云：上言意生，直談變易果生故；此言無漏業，為因而生。
又上雖言三地，未明有色、無色，故更重舉二生以顯之也。
依無明住地者，明無明住地通潤一切業物，
謂無明住地但為變易作緣，不緣分段，故云有緣非無緣。 ^954c32

從是故以下，第四、結無明住地，潤無漏業受變易生。
orig::  ^954c44

是故三種意生身，及無漏業緣無明住地。
commentary::  ^954c48

【疏】從世尊！如是以下，出煩惱體相中之第四，
明斷除之義，又分為三：第一、現二種住地業不同，可見。
orig::  ^955a2

世尊！如是有愛住地數四住地，不與無明住地業同，無明住地異離四住地。
commentary::  ^955a6

【鈔】經異離四住地者，無名云：二乘已離四住地，
而無明猶存，所以為異也。 ^955a10

【疏】第二、正明斷除。
orig::  ^955a14

佛地所斷，佛菩提智所斷。
commentary::  ^955a16

【疏】佛地所斷者，通言佛地一切功德。
佛菩提智所斷者，偏舉斷結空解。 ^955a18

【鈔】佛地一切功德者，瓔珞釋下地中，通言地者二義：
能生義、持義。今取持義，言一切功德也。 ^955a22

【疏】第三，釋標疑。
orig::  ^955a26

何以故？
commentary::  ^955a28

【疏】何以言唯佛地能斷，二乘不斷歟？
釋曰：
orig::  ^955a30

阿羅漢、辟支佛斷四種住地，無漏不盡，
不得自在力，亦不作證。
無漏不盡者，即是無明住地。
commentary::  ^955a32

【疏】二乘唯除四住地，亦無漏不盡。
無漏不盡者，謂未盡證無漏也。
不得自在力者，謂未盡證無漏故，不得自在力也。
明既未證未自在故，不得斷無明住地也。
亦不作證無漏不盡者，即是無明住地者，
明由未斷無明住地故，應證不證也。
應證者，無斷可證也。
一云：無漏不盡者，應無之漏不盡也。
應無之漏者，謂無明住地故，即下云無漏不盡者，即是無明住地而生。
此中釋作標疑為佛能斷，正釋以二乘不斷，葢互通為釋也。 ^955a36

【鈔】無漏不盡者，無名云：是未斷無明住地，
既為無明所縛，安得自在？
無明不盡，以何為證？ ^955b6

【疏】從世尊、阿羅漢、辟支以下，別會二乘果中之第五，歷結前四重。
上來四段，但承上事即釋，而不悉明其之相，故此更簡而結也。
即分為四：第一、從初訖名向涅槃界，結上第一段，
奪四智及涅槃不滿；第二、從若知一切苦以下，
結上第二段，明究竟唯在於佛，非是二乘；
第三、從世尊於此起煩惱以下，結上第四，
舉二種煩惱以釋第三二死兼除、不除；
第四、從世界不受後有智有二種以下，
結上第三段，舉二種生死以釋第二究竟、不究竟。
本義云：從此下，結前第二唯如來究竟，二乘不究竟。
就中分為四：第一、結二乘不究竟；第二、
從若知一切苦以下，結如來究竟；第三、
從世尊若無明住地不斷以下，釋結二乘不究竟；
第四、從世尊於此起煩惱以下，釋結如來究竟。
若爾，只結第一、第二，不結第三、第四而已。
且已結更釋，釋結則無窮，此少不宜，故不須也。
第一、結上第一四智及涅槃不滿，上直言不滿故，今結七德不滿故奪也。 ^955b10

【鈔】第五、歷結前四中，云但承上事即釋等者，
上來將欲會二乘果，且先奪四智及涅槃，
果未究竟，承此奪文，便釋與奪之意。
何故與奪？即舉二死以釋之。
復由二種煩惱，故有二死不同。
然雖如此，未及廣簡，是故今文先舉七德不滿，
結上四智及涅槃不滿；第二、廣舉七德滿足，
以對二乘七德不滿，結上與奪之意；第三、
舉二種煩惱，以結上第四意；第四、舉二死，結上第三意。
一一皆廣於前文也。
至下釋中，文相自顯。 ^955b44

【疏】七德不滿者：一、智慧不滿。
orig::  ^955c14

世尊！阿羅漢、辟支佛、最後身菩薩，為無明住地之所覆障故，
於彼彼法不知不覺。
commentary::  ^955c16

【鈔】七德之中，一、智慧不滿者，無名云：統論生分不盡，則言大力菩薩。
大力菩薩者，通八住已上三地也。
今窮無明住地之所覆，故偏取最後身。
最後身者，一變則成佛，而微障未盡，障微則難遣，
故於彼彼法，不得一切種智以知之，無上正覺以覺之也。 ^955c20

【疏】二、斷不足從，以不知見故以下是。
orig::  ^955c30

以不知見故，所應斷者不斷不究竟。
commentary::  ^955c32

【鈔】見，猶覺也。知覺則斷，斷則究竟。
言不斷者，將頭斷也。 ^955c34

【疏】三、解脫未滿，從以不斷故以下是。
orig::  ^955c38

以不斷故，名有餘過解脫，非斷一切過解脫。
commentary::  ^955c40

【鈔】三、解脫未滿者。
無名云：自此以下，更舉有餘之說，以明如來真實四智無餘功德。
四智有餘，四諦不盡，因果不盡，故以有餘為少，分於無餘為向也。 ^955c42

【疏】四、清淨未圓，從名有餘清淨以下是。
orig::  ^955c48

名有餘清淨，非一切清淨。
commentary::  ^956a2

【疏】五、功德未滿，從名成就以下是。
orig::  ^956a4

名成就有餘功德，非成就一切功德。
commentary::  ^956a6

【疏】六、智境不周，從以成就有餘以下是。
orig::  ^956a8

以成就有餘解脫、有餘清淨、有餘功德故，
知有餘苦，斷有餘集，證有餘滅，修有餘道。
commentary::  ^956a10

【疏】此前六，結奪四智。
七、涅槃未極，從是名以下是。
orig::  ^956a14

是名得少分涅槃。
得少分涅槃者，名向涅槃界。
commentary::  ^956a18

【疏】此結奪涅槃果。
而所以第六事牒前第三、四、五事者，第二已牒第一，
第三已牒第二，而第四不牒第三，第五不牒第四，所以此六中併牒也。 ^956a20

【鈔】言牒前第三、四、五事者，第二言以不知見故，
是牒第一；第三言以不斷故，是牒第二；
第四但言名有餘清淨故，不牒第三；第五但言名成就有餘功德故，
不牒第四。故於第六中，總牒第三、第四及第五也。 ^956a26

【疏】從若知一切苦以下，結上第二，明究竟在佛，非在二乘。
就中即分為二：第一、先結佛究竟；第二、從世尊！
若無明住地以下，結二乘非究竟。
上直言究竟，唯在佛故；今結七德滿足，
故云究竟，以對二乘七德不滿。
分文為八：一、以初四一切作折，別明智境滿足，以對上第六智境不周。
orig::  ^956a36

若知一切苦，斷一切集，證一切滅，修一切道。
commentary::  ^956a48

【鈔】一、以初四一切明智境等者，四諦為境，知為智也。
一切是無作，有餘是有作。 ^956b2

【疏】二、以二無常明涅槃滿足，以對上第七涅槃不滿。
orig::  ^956b6

於無常壞世間、無常病世間，得常住涅槃界。
commentary::  ^956b10

【疏】無常壞，謂分段生死，有身壞命也。
無常病，謂變易生死，雖無身壞命，猶有念念遷移，義自病也。 ^956b12

三、以無覆護無依明依歸德滿足。
orig::  ^956b16

於無覆護世間無依，無間為護、為依。
commentary::  ^956b18

【疏】比不對上，上無蔭蓋為無覆，傍無力授為無護。
無依者，謂變易眾生無依，亦輕於無覆護也。 ^956b20

【鈔】明依歸德等者，如來有歸依覆護之德，已滿之也。
界內眾生，未有出世善法覆護，變易二乘，
更須歸依如來，以無無作道滅故。
無名云為依者，以道度人曰護，以滅安物曰依。 ^956b24

【疏】四、舉法身等，以釋涅槃滿足。
初、舉法身。
orig::  ^956b32

何以故？法無優劣，故得涅槃。
commentary::  ^956b34

【疏】亦不對上此何以故通下三德為標。
法無優劣者，本義云：諸佛法身無優劣也。
波若、解脫、清淨釋等亦同此。
而今釋是對小乘涅槃三過。
昔日小乘有餘、無餘二種涅槃，通有三過：
一、不俱，二、不滿，三、不等。
三德優劣故不等。 ^956b36

【鈔】小乘三過：一、優劣者。
諸小乘師說：佛菩提樹下初成道時，種智已圓，
果縛尚在，解脫未具，身猶雜食，又帶無常。
此乃一優二劣，譬之橫川走火。
釋曰：三十四心、八忍、八智、九無礙、九解脫，
斷見思惑之時，已有般若，名為種智已圓；
父母生身猶未滅度，名為果縛尚在。
雖斷通惑，未有法身，身是無常，猶資段食，
食非一，故云雜食，以小乘教主同凡報故。
一優，謂般若、種智已圓；二劣，謂解脫未具，身猶雜食。
此二雖劣，已有少分，具在不大，義當一時。
譬之橫川及以烈火，並一盡長，餘盡短也。
三德雖則一時，優劣不等，故云也。 ^956b46

【疏】三德不共，故不俱。 ^956c20

【鈔】二、不俱者。前取義具，攝後歸前；且言一時，
據現灼然，前後而得，故云不共也。 ^956c22

【疏】三、德未究竟，故不滿。 ^956c26

【鈔】三、德未究竟者。
法身只是五分法身，般若只是一無漏智，解脫只是已除四住。
豈同大乘平等法身，遮那妙體，一切種智，五住圓除者耶？ ^956c28

【疏】所以名少分，今日涅槃無此三過，皆是一等，故云常住涅槃界。 ^956c34

【鈔】今日涅槃無此三過者，此三德義，出在大經，是彼經中宗極之義。
如來出世，安置眾生祕密藏中，我亦不久自住其中。
祕密藏者，即是涅槃，涅槃即是三德。
此經雖略，意亦同之。
須引彼經之廣文，用演今經之略說。
先且引經文，次解其義。
故哀難品云：我今當令一切眾生及我諸子、
四部之眾，悉皆安住祕密藏中。
我亦復當安住是中，入於涅槃。
何等名為秘密之藏？
猶如伊字，三點若並，則不成伊；縱亦不成，
如摩醯首羅面上三目，乃得成伊；三點若別，亦不得成。
我亦如是，解脫之法亦非涅槃，如來之身亦非涅槃，
摩訶般若亦非涅槃，三法各異亦非涅槃。
我今安住如是三法，為眾生故，名入涅槃。
如世伊字。釋曰：言如世伊字者，外國有新舊兩伊，
舊伊橫豎，斷絕相離。
借此況彼，橫如烈火，豎如點水，各不相續。
不橫不同烈火，不豎不同點水。
應如此土草下字相，細畫相連，是新伊相。
舊伊可譬昔教三德法身本有，波若修成，
入無餘已，方是解脫，無復身智。
此則如豎點水，縱而相離，三法各異，如橫烈火，各不相關。
此乃昔教大乘中縱橫之義。
疏文一往對小不滿以釋，應知通斥大小也。
新伊字可喻今教三德法身即照，亦即自在，名為三。
三無別體，是故不橫；非前非後，故是非縱。
一即三，如大點；三即一，如細畫。
三而一，一而三，不可一三思，故名不可思議。
不可思議者，即非三非一，名秘密藏，如世伊字。
此句是彼經之根本。
為顯此義，廣立問答，致二十五品洋洋無盡。
若失此意，令迷根本，將何指歸？
深會此義，銷釋今經，妙無不盡。
彼經言三目者，摩醯首羅居色界頂一，
統領大千，一面三目，三目一面，不可言一三縱橫，
若並若別，能嚴天顏，作世界主，徹照三千。
若不縱橫，嚴主照世，一切皆成。
三德亦爾，縱橫並別，祕藏不成；不縱不橫，祕藏則成。 ^956c38

【疏】次舉波若以對上第一智慧不滿。
orig::  ^957b6

智慧等故得涅槃。
commentary::  ^957b8

【疏】次舉解脫，以對上第三解脫不滿。
orig::  ^957b10

解脫等故得涅槃。
commentary::  ^957b12

【疏】次舉清淨，以對上第四清淨不滿。
orig::  ^957b14

清淨等故得涅槃。
commentary::  ^957b16

【疏】次舉三點，以結七德滿足。
orig::  ^957b18

是故涅槃，一味等味，謂解脫味。
commentary::  ^957b20

【疏】是故涅槃一味等味，謂解脫味者，一味謂波若，
等味謂法身，言此涅槃通名三德也。
涅槃無翻家義，即明涅槃含眾義也。
亦可昔日涅槃不即三德常住，今日涅槃即三德常住，故云即是一味等味也。
前結二乘不滿，不明歸依與法身；此結如來究竟，
不明斷與功德，葢互舉為明也。 ^957b22

【鈔】涅槃無翻等者，言涅槃一名，含於多義，故不可翻也。
如先陀婆，一名四實。
然雖如此寂義以為准則，所以自古諸德，
或云有翻，或云無翻。
有無雖則不同，然亦不出寂滅之義。
故莊嚴大斌翻為寂滅，引文云：諸行無常，
是生滅法；生滅滅已，寂滅為樂。
竺道生翻為滅定，林柔翻為無累解脫，
梁帝翻為不生，肇云無為開善，藏光宅雲同用滅度。
如是等諸師，釋雖不同，多分不出寂義者也。 ^957b34

【疏】從世尊以下，第二、結二乘不究竟。
就中又分為四：第一、正明二乘未斷無明住地故，
不得三昧，所以不究竟也。
orig::  ^957c2

世尊！若無明住地不斷、不究竟者，不得一味、
等味，謂明、解脫味。
commentary::  ^957c8

【疏】第一，可見。
第二、從何以故以下，釋不斷無明住地不得一味。
就第二釋中即有二：第一、明應斷不斷。
orig::  ^957c12

何以故？無明住地不斷不究竟者，過恒沙等所應斷法不斷不究竟。
commentary::  ^957c18

【疏】應斷者，謂別相無知。
第二，明應得不得。
orig::  ^957c22

過恒沙等所應斷法不斷故，過恒沙等法應得不得、應證不證。
commentary::  ^957c24

【疏】應得者，謂諸行及別相知見。
應證者，謂無知之斷也。 ^957c28

【鈔】諸行及別相知見者，恒沙萬行及照俗參差之智。 ^957c32

【疏】第三、從是故無名住地以下，仍明無明住地為眾惑之本。
orig::  ^957c36

是故無明住地積聚，生一切修道斷煩惱、
上煩惱，彼生心上煩惱、止上煩惱、觀上煩惱、
禪上煩惱、正受上煩惱、方便上煩惱、智上煩惱、
果上煩惱、得上煩惱、力上煩惱、無畏上煩惱。
commentary::  ^957c40

【疏】從是故以下，明無明住地為眾惑之本。
略舉十二，以明其相。
積聚生一切修道斷煩惱者，明修道應斷者，皆由無明住地為生。
此一句總明下十一句，明映障諸境上煩惱，皆從無明住地而生。
彼者，彼無明住地能生心上煩惱。
一云：彼者，即謂彼心。 ^957c48

【鈔】經是故無明住地等者，無名云：以能生為煩惱，所生為上。
煩惱心者，總說三界心也。
四住地結，障於心識；無明住地，障彼淨智。
淨智者，又二種：一、障二乘，二、障菩薩。
今釋無明住地，皆生此眾結也。
將修禪定，先習止觀，此別解欲界煩惱。
禪上，色界也；正受上，無色界說心止，盡於此也；
方便上，無漏方便也；智上，智所知聞也；
果上，有為未盡；得上，無為未極也。
此是二乘知障也。
力上、無畏上，此是菩薩智障也。 ^958a10

【疏】第四、從如是過恒沙以下，結無明住地為眾惑之本。
orig::  ^958a28

如是過恒沙等上煩惱，如來菩提智所斷，一切皆依無明住地之所建立。
一切上煩惱起，皆因無明住地、緣無明住地。
commentary::  ^958a32

【疏】從如是過恒沙以下，第四、結無明住地為眾惑之本。
皆因無明住地者，恒沙本無，而因住地為生，故云皆因。
恒沙亦有可生之義，即住地助發，故云皆緣。 ^958a38

【鈔】皆因無明住地等者，無名云：但以無知為性，
故名為因；雖智猶迷，謂之緣也。 ^958a46

【疏】從世尊！於此起煩惱以下，第三、結。
上第四、舉二種煩惱，釋第三、二死兼除、不除。
所以在第三處為結者，上結二乘不究竟，
以不斷無明住地為結，故逐便遂結也。 ^958b2

【鈔】故逐便遂結也者，上結文分四：第一文，
經云：世尊！若無明住地，乃至無明為眾惑。
本云緣無明住地，承此便故。
今將第四煩惱文來，第二中結之。
第二方明結前第三。
二死可見。 ^958b10

【疏】上第四、舉二種煩惱，釋二死兼除、不除中，
本有四：第一、出煩惱體相，第二、明校量力用，
第三、明潤業不同，第四、明斷除。
今但略不結，第三、潤業不同，餘三皆結。
從初訖無始無明住地，結第一、出煩惱體相。
orig::  ^958b18

世尊！於此起煩惱，剎那心剎那相應。
世尊！心不相應無始無明住地。
commentary::  ^958b28

【疏】於此起煩惱剎那心，剎那相應，舉四住地。
世尊，心不相應無始無明住地，舉無明住地。 ^958b32

從世尊若復過於以下，結上第二校量力用。
orig::  ^958b34

世尊！若復過於恒沙如來菩提智所應斷法，一切皆是無明住地所持所建立。
譬如一切種子皆依地生建立增長，若地壞者彼亦隨壞。
如是過恒沙等如來菩提智所應斷法，
一切皆依無明住地生建立增長，若無明住地斷者，過恒沙等如來菩提智所應斷法皆亦隨斷。
commentary::  ^958b38

【疏】上第二、校量力用本有二：一、四住地劣，
二、無明住地勝。今但結無明住地勝，即而四住地劣。
自去上中即有法說比喻，今結中亦有法說比喻，可見。
上直言無明住地力勝故，此明諸煩惱成壞，皆以無明住地為本而結也。 ^958c2

【鈔】經所持建立者，無名云：始起是為持，終成為建立。
生死由彼，滅豈容異？ ^958c12

【疏】如是一切以下，結上第四斷除。
orig::  ^958c16

如是一切煩惱上煩惱斷，過恒沙等如來所得一切諸法，
通達無礙一切知見，離一切過惡，得一切功德，
法王法主而得自在，證一切法自在之地。
如來、應、等正覺正師子吼：我生已盡，梵行已立，
所作已辦，不受後有。
是故世尊以師子吼，依於了義一向記說。
commentary::  ^958c18

【疏】如是一切以下，結上第四斷除。
上直言佛地所斷，佛菩提智所斷故；此明如來因果既滿，故能斷而結。
就中即有三：第一、明因滿故能斷；第二、
從法王、法主而以下，明果滿故能斷；第三、
從是故以下，結皆可見。
一切煩惱，謂根本通相煩惱；上煩惱，謂支條別相煩惱。
然置位為論，所作已辦，梵行已立，本在金剛以還，而今以照佛果法身為梵行智。
所作已辦，葢就通門為明。 ^958c28

【鈔】經一切知見下，別稱云：一切種智備於此，
眾惡永盡，諸善普會，超出眾聖，故稱主。
於諸法自在，謂之王。
入涅槃界，得究竟樂，名證自在地。
如斯之人者，始可應十號之德，發無畏之言也。
言不隱理，謂之了義。
所說無餘，是一向記說也。
然置位為論等者，此以大比小說也。
小乘四智滿足，稱有餘涅槃。
准此，大乘合在等覺。
此就別門明義，通門明義，義通果位故也。
無名云：如是一切者，謂所應斷法悉斷也。 ^958c44

過恒沙者，謂應得者得，應證者證也。 ^959a12

【疏】從世尊！不受後有以下，第四、結上第三，
舉二種生死以釋第二究竟、不究竟。
上直言如來二死兼除，二乘但除其一，故今簡結。
如來既伏四魔，是故言二死皆除；二乘不能伏四魔，是故但除其一。
本義云：從此以下，結收入一。
就中即有二：第一、先結如來二死兼除；
第二、從世尊！阿羅漢以下，結二乘但除其一。
就第一、先結如來二死兼除中亦有二：
第一、正結如來既伏四魔，是故二死兼除。
orig::  ^959a14

世尊！不受後有智有二種，謂如來以無上調御降伏四魔，
出一切世間，為一切眾生之所瞻仰。
commentary::  ^959a30

【疏】不受後有智有二種者，將欲結二死兼除、
不除故，先以此不受後有智為首。
二種者：一、如來不受後有智；二、二乘不受後有智。
降伏四魔者，天魔是惡緣，煩惱魔是惡因，
陰魔、死魔是惡果，明如來既伏此四魔，故二死皆兼除。
出一切世間者，謂分段、變易二世間。
為一切眾生之所瞻仰者，明既伏四魔，
超出二世間，故為一切眾生仰慕。
然則二死兼除，明也。 ^959a34

第二、從得不思議以下，舉萬德證二死兼除。
orig::  ^959a48

得不思議法身於一切爾炎地，得無礙法自在於上更無所作無所得地，
十力勇猛昇於第一無上無畏之地，一切爾炎無礙智觀不由於他，
不受後有智師子吼。
commentary::  ^959b4

【疏】從得不思議以下，第二、舉果上諸德，以證二死兼除。
明既有如是尊德，寧復未免二死？ ^959b12

【鈔】經：十力勇猛者：一、處非處力，二、業力，
三、定力，四、根力，五、欲力，六、性力，七、處道力，
八、宿命力，九、天眼力，十、漏盡力。
此十通稱力者，即諸佛所得如實智用，
通達一切，了了分明，無能得，無能勝，故名力也。 ^959b16

一、處非處力者，佛知一切諸法因緣、果報定相，
從是因緣生如是果報，從是因緣不生如是果報。
如惡業得受善報，無有是處；惡業尚不能得世間，何況出世間樂！
惡行亦然，五蓋覆心散亂，雖修七覺而得涅槃，
無有是處；五蓋覆心，修七覺尚不得聲聞道，
心無覆蓋，佛道可得，況聲聞道！
如是等種種，是處、不是處，佛悉遍知，無能壞、
無能勝，是初力也。 ^959b24

二、業力者，佛知一切眾生過去、未來、現在諸業諸受，
知造業處，知因緣，知報，皆悉遍知。
已下如初力文，下去爾耳。 ^959b38

三定力者，佛知一切諸禪、解脫、三昧定垢淨分別相，如實遍知。 ^959b42

四根力者，佛知他眾生諸根上下。 ^959b44

五欲力者，佛知眾生種種欲。 ^959b46

六性力者，佛知世間種種無種性。
七、至處道力者，佛知一切道至處。 ^959b48

八、宿命力者，佛知一切種種共相、共因緣，
一世、二世乃至百千世劫初盡，我在彼眾生中，
如是姓名、飲食、苦樂、壽命長短，彼中死是間、
生是間、死還生是此間，此間姓名乃至長短。 ^959c2

九、天眼力者，佛天眼淨，過諸天人眼，見眾生死時、
生時，端正、醜陋，若大、若小，若墮惡道、若墮善道，如是業因緣受報。
是諸眾生惡身、口、意成就，不謗毀聖人，
正見、正業成就；是因緣故，身壞死時，入善道，生天上等。 ^959c10

十漏盡力者，佛諸漏盡故，無漏心解脫、
無漏慧解脫，在現在法中自識知：我生已盡，
持戒已立，不作後有，盡如實知。 ^959c18

【疏】從世尊！阿羅漢以下，第二、結二乘但除其一。
就中亦分為二：第一、明二乘但除分段因，謂已離生死。
orig::  ^959c24

世尊，阿羅漢、辟支佛度生死畏，次第得解脫樂，
作是念：我離生死恐怖，不受生死苦。
commentary::  ^959c30

【疏】度生死畏者，謂畏度分段生死也。
次第得解脫樂者，明以次第斷三界惑，
無惑理自可樂，故解脫樂也。
作是念者，明因此謂已離生死怖畏，不受生死苦也。
此即二種不受，後智中亦一種智，結云是故二乘但除其一。 ^959c34

【鈔】次第斷三界惑等者，先斷三界見，得初果；
次斷欲界六品思，得斯陀含；次進斷九品，
得阿那含；次從初禪初品，乃至非想非非想第九品，盡名阿羅漢果故也。
若細分袟，明家家一種子等，非此可盡，毗曇廣明。 ^959c44

【疏】第二、從世尊以下，亦明但因除分段，
自謂已得第一果，是故但除其一。
orig::  ^960a6

世尊！阿羅漢、辟支佛觀察時，得不受後有，觀第一蘇息處涅槃地。
commentary::  ^960a10

【疏】從世尊以下，第二、明亦因此，謂已得第一處。
觀察時者，謂照四諦時。
一云：照四諦時，自能推理仰觀第一應得處。 ^960a14

從世尊！彼先所得地以下，別會二乘果中之第六結入一乘。
本義云：此前料簡佛出非是一乘，収結三乘以為一乘。
就中即有四：第一明二乘在因時自知未究竟。
orig::  ^960a18

世尊！彼先所得地，不愚於法、不由於他，
亦自知得有餘地，必當得阿耨多羅三藐三菩提。
commentary::  ^960a26

【疏】彼者，彼二乘人。
先者，謂得五方便、三果、四向。
不愚於法者，不迷常住之理。
不由於他者，不待他教。 ^960a30

【鈔】五方便者，總相、別相、念處為一，四善根之為五也。 ^960a34

【疏】第二、從何以故以下，釋自知。
orig::  ^960a38

何以故？聲聞、緣覺乘皆入大乘，大乘者即是佛乘。
commentary::  ^960a40

【疏】第二，釋何以自知。
釋曰：就實為論，理無三故也。 ^960a42

【鈔】就實為論，理無三故也者，二乘之理，
化城權設；就實為論，其理實無。
故法華云：唯有一佛乘息處故說二今為汝說實汝所得非滅。 ^960a44

【疏】第三、從是故以下，正結入一乘。
orig::  ^960b2

是故三乘即是一乘。
commentary::  ^960b4

【疏】是故三乘即是一乘，正結入一。
第四、從得一乘者以下，仍明一乘所得果義；
第四、明果義。因一既竟，宜明所得果相，故仍明之也。
就中有二：第一、直明所得菩提果。
orig::  ^960b6

得一乘者，得阿耨多羅三藐三菩提。
commentary::  ^960b14

【疏】第二、舉菩提、涅槃、法身三德，明相即義。
orig::  ^960b16

阿耨多羅三藐三菩提者，即是涅槃界。
涅槃界者，即是如來法身。
得究竟法身者，則究竟一乘。
無異如來、無異法身，如來即是法身。
得究竟法身者，則究竟一乘。
究竟者，即是無邊不斷。
commentary::  ^960b18

【疏】所以明此相即者，物聞得菩提，便謂一乘只得菩提，
不得餘德，故須此相即也。
得究竟法身者，則究竟一乘，明由究竟因而得也。
法身是法，如來是行者，其義似別，所以更舉相明即也。
隨果再舉，因亦再明也。
法身是萬德之正體，一乘為法身之正因，所以偏舉法身以明因究竟也。 ^960b26

【鈔】明由究竟因而得也者，明此法身之果，由前一乘因得故也。
隨此明果之文，更舉其因，則一乘因義，亦轉明故也。 ^960b38

【疏】從世尊！如來無有限際時住以下章中，
第二、舉一體三寶以成因一。
言所感之果既是一體，則因一可證。
就中，初開為二：第一、從初訖是有限依，
將欲明今日一體最極，故先明別體非是究竟；
第二、從若有眾生以下，正明今日一體最極。
就第一、先明別體中亦開為二：第一、從初訖作無盡歸依，先歎別體中一佛寶。
何則？雖復別體不如一體至極，但一佛寶即是一種，
理無可下，所以先歎別體中一佛寶是歸依之本也。
第二、從常住歸依者以下，正明別體法、僧二寶非究竟。
昔日別體既是方便，今日別體正是實說，
雖實不實，皆不如今日一體最極，故云非究竟也。
就第一、先歎中即有五：一、明是常住 ^960b44

【鈔】即是一種理者，佛寶常住，亦是一體中佛寶理也。 ^960c22

昔日別體既是等者，昔日別體可見，今日此經一乘之教為法寶，
三忍真子為僧寶，所論法身為佛寶也，皆不如此經所詮法身身理自具三寶為最極也。
orig::  ^960c24

世尊！如來無有限齊時住，如來、應、等正覺後際等住。
commentary::  ^960c32

【疏】後際，謂眾生盡作佛。
而眾生無盡作佛，則如來常住明矣。 ^960c34

二、明是大悲。
orig::  ^960c36

如來無限齊大悲，亦無限齊安慰世間，
無限大悲，無限安慰世間。
commentary::  ^960c38

【疏】三、勸說大悲。
orig::  ^960c42

作是說者，是名善說如來。
commentary::  ^960c44

【疏】四、勸說常住。
orig::  ^960c46

若復說言無盡法、常住法，一切世間之所歸依者，亦名善說如來。
commentary::  ^960c48

【疏】五、結。
orig::  ^961a4

是故於未度世間、無依世間與後際等，作無盡歸依。
commentary::  ^961a6

【疏】皆可見。
就第二正明法僧二寶非究竟中有四：第一先列。
orig::  ^961a8

常住歸依者，謂如來、應、等正覺也。
法者，即是說一乘道。
僧者，是三乘眾。
commentary::  ^961a12

【疏】本義云：從初訖，謂如來、應、等正覺也。
明今日一體為歸依之本，而今不須梯橙三寶。
即所說經教，不別大小，皆為法寶；學教之人，
亦不別大小，皆為僧寶。
而今舉勝兼劣，故唯稱一乘教三乘人也。
而昔日雖說大乘，未明一乘，以一乘為法寶，唯今此經也。 ^961a16

第二、從此二歸依以下，正明二依非究竟。
orig::  ^961a26

此二歸依，非究竟歸依，名少分歸依。
commentary::  ^961a28

【疏】第三、從何以故以下，釋二依非究竟。
orig::  ^961a30

何以故？說一乘道法能得究竟法身，於上更無說一乘法事。
commentary::  ^961a32

【疏】說一乘道，乃得法身，法身上更無說一乘法事。
然則法寶之極，唯在法身，故云說一乘非究竟法寶也。
orig::  ^961a36

三乘眾者有恐怖，歸依如來求出脩學，向阿耨多羅三藐三菩提。
commentary::  ^961a42

【疏】釋僧非究竟可見。
第四、從是故以下，結非究竟。
orig::  ^961a46

是故二依非究竟依，是有限依。
commentary::  ^961b2

【疏】第四、結亦可見。
從若有眾生以下，第二、正明今日一體至極。
就中有五：一、明依今日一體法僧，即是歸依如來。
orig::  ^961b4

若有眾生如來調伏，歸依如來得法津澤，
生信樂心歸依法、僧，是二歸依非此二歸依，是歸依如來。
歸依第一義者，是歸依如來。
此二歸依第一義，是究竟歸依如來。
commentary::  ^961b10

【疏】是二歸依者，謂一體法、僧二依為是。
非此二歸依者，別體二依非可為比也。
是歸依如來者，今日一體法、僧即是如來故。
又解：言因調伏發心歸依法、僧者，謂依別體法、僧是。
二歸依非者，謂別體二依為非。
上已非別體法、僧非究竟，而此更舉者，欲以非明是也。
此二歸依者，謂今日一體二依是。
歸依如來者，亦明一體故。
所以知從此下，明一體法、僧者，上已結別體故也。
歸依第一義者，是歸依如來者，第一義謂三德、四義。
本義云：此二句偏明一體佛寶最勝。
然則別體亦可，而一體何別最勝？
此二歸依第一義，是究竟歸依如來者，
明依一體法、僧及三德、四義，即是究竟歸依如來也。
本義云：從此二歸依以下，結一體三歸依同是究竟。 ^961b18

【鈔】一、體三寶中。又解下，古人取句稍別，
釋義又殊；今家存而不破，經意難定故也。 ^961b44

從歸依第一義者下，今家自釋第四句。
三德如前四義，謂四波羅蜜：常、樂、我、淨、涅槃。
亦名四德，如下經文。 ^961b46

然則體亦可等者，別體則容佛寶勝、二寶劣，一體則三無優劣。
古人若言一體中佛寶勝，與別體何別？
故云皆最勝。 ^961c2

【疏】二、從何以故以下，釋何故依法。
僧即歸依如來。
orig::  ^961c10

何以故？無異如來，無異二歸依，如來即三歸依。
commentary::  ^961c12

【疏】第二、釋何故依法僧即歸依如來。
曰：三依即是一體故。
本義云：何故同是究竟？
即一體故。 ^961c14

第三、從何以故以下，亦釋何以是一體。
orig::  ^961c16

何以故說一乘道？
commentary::  ^961c20

【疏】第三，釋何以是一體。
以一乘而得，故是一體也。 ^961c22

【鈔】以一乘而得者，由一乘道而得法身，
法身之體，自具三寶也。 ^961c24

【疏】第四、引佛為證。
orig::  ^961c28

如來四無所畏成就師子吼說。
commentary::  ^961c30

【疏】第四、誰其如是說，引佛為證。
然別體三寶，則其名體各異，故理自可別。
但一體何以為別？
釋曰：常住法身為佛寶，此法身能為物軌則，自為法寶。
又此法身則能與理和合，亦為僧寶。
若辨歸依，為其習解斷惑，則別體可先；
但不迷旨歸，必一體為要。
今勝鬘唯欲以旨歸為本，故非昔梯橙，唯欲今日一體也。 ^961c32

【鈔】則其名、體各異等者，佛、法、僧名異，法身三乘教、三乘人體無異。
一體之中，常住法身，靈覺智性為佛寶，
軌生物解為法寶，理、智和合為僧寶。 ^961c46

若辨歸依等者，若依三乘人馮教修習生解斷惑，可先別體也。
若為不迷教下旨趣，必一體為要也。 ^962a2

經四無畏成就等者，一、一切智無畏；二、
漏盡無畏；三、說障道無畏；四、說盡苦道無畏。
此四通名無畏者，於眾中廣說自他智斷，
既決定無失，則無微恐懼之相也。
一切智無畏者，佛作誠言：我是一切智人，
若有沙門、婆羅門，若天、若魔、若梵、若復餘眾，
如實言：是法不知，乃至不見微畏相。
以是故，我得安隱、得無所畏，安住聖主處，
如牛王在大眾中師子吼，能轉梵輪也。
諸沙門、婆羅門，若天、若魔、若梵、若復餘眾，
如實不能轉，一無畏也。
二、漏盡無畏者，佛作誠言：我一切漏盡。
若有已下同前。如實言：是漏不盡，乃至無微畏相。
已下文同前。三、說障道無畏者，佛作誠言：我說障法。
已下同前。如實言：是障法、不障道法。
已下文同前。四、說苦盡無畏者，佛作誠言：
我所說聖道能出世間，隨是行能盡苦，乃至餘眾實不能轉。 ^962a6

【疏】第五、從若如來以下，明昔日不說一乘之意。
orig::  ^962a38

若如來隨彼所欲而方便說，即是大乘，無有二乘。
二乘者入於一乘，一乘者即是第一義乘。
commentary::  ^962a40

【疏】第五、明昔日不明一乘之意。
理既如是，何故昔猶明三耶？
故云此是如來隨眾生機方便而說。
就實為論，即是一乘，無有二乘。
本義云從若如來以下，明一體三寶中，
遂結入一乘第一義者，經云說一乘是說第一義諦，說三乘是說世諦義也。
勝鬘經疏義私鈔卷之四
 ^962a44
