
other:: 大佛頂如來密因修證了義諸菩薩萬行首楞嚴經合轍卷第六
author:: 明　二楞菴釋　通潤　述
orig:: 
爾時，觀世音菩薩即從座起，頂禮佛足而白佛言：世尊！
憶念我昔無數恒河沙劫，於時有佛出現於世，
名：觀世音。我於彼佛發菩提心，彼佛教我從聞、
思、修入三摩地。
commentary::  ^357b39

此陳耳根圓通也。
若依次第，當次那律，由二十四聖總是圓通，
皆不當此方之機，唯此一門，機教合宜，
圓通義廣，慶贊相連，故此別說。
言觀音者，眼聲耳色之名，人以耳聞，此以眼觀，
故所師之佛，亦名觀音者，證法有所授，以源遠流長故。
從聞思修入三摩地者，此方教體，唯在音聞，
從聞根入，故此聞字，即指擊鐘所騐，不生不滅之聞性也。
思者，非徧行思，亦非思善思惡之思，以思善思惡，
皆屬邪思，故下文云：阿難雖強記，不免落邪思。
此即善惡都莫思量之思。
以百不思是正思者，謂行人用此百不思之正思，
專注聞性，專究此根從何所來，令彼顛倒聞機，
脫黏內伏，為拔根之利器，除結之先鋒，
向下入流亡，所以至寂滅現前，皆仗此一思而得深入。
楞伽所謂：唯心直進，觀察流注。
前文所謂：若欲除結，當於結心。
皆仗此思之力也。
羅山云：聲前一思，大家共知。
溈山云：以思無思之玅，反思靈燄之無窮，
思盡還源，性相常住，事理不二，即如如佛。
故曰：思之思之，鬼神將通之。
修者，亦非造作種種功行之謂。
但達諸法如幻，了無根本，不生取著，則諸微細塵垢，
自然銷落，覺性現前，是名正修。
以思是知，修是離。
故圓覺云：知幻即離，離幻即覺是也。
入者，和身已到之謂。
三摩地者，即前大陀羅尼門。
謂拔此一根，便得和身入此大陀羅尼門矣。
問：初卷已斥思惟是妄，何故此中復用此思？
答：前之所以斥者，以阿難一向認此思惟為真，
不肯放捨，是認賊為子，故須斥破，欲其識賊而求真子也。
今復用此思者，是知其為賊，是借賊以殺賊，轉禍為功也。
若認賊為子，是自劫家寶。
若借賊殺賊，則賊為功臣。
且二十四聖所修門雖不同，要其用心觀察，皆用此思。
若無此思，無下手處。
故即二十四聖下手功夫，皆在觀音一門顯發。
譬如油蠟作燈燭，不以火點終不明。
若謂不假思惟，直下離心意識參究，則此一門，似是單為上上根說。
既違古觀音之教，復違下文淺深同說法之旨。
且念佛一門，最為簡易。
猶然簡之者，則知此門較念佛為尤易也。
奈何以最難行之事解之，何異招其入門而卒拒之也？
故知一聞此法，直下承當，不落思惟者，是上上根。
其或根器稍鈍，不免借思而入。
若下根人，既得聞思，又必盡力於修，方能得入。
故知上根不用思惟，直下便見；中下之根，必用思修。
是則聞思修為淺深同說法，豈不彰彰明矣？
但不可用亂思邪思，若用邪思亂思，決不能入。
故曰：知根雜亂思，湛了終無見。
又云：阿難縱強記，不免落邪思。
故用百不思之正思觀察，自然得入矣。
問：既參禪可用百不思之正思，則念佛亦可用百不念之正念，
何故下文亦揀之耶？
答：若用百不思之正思，思無相之真心，
與用百不念之正念，念無相之真佛，則參禪即念佛，
念佛即參禪，正合是心作佛，是心是佛之旨，惡用簡？
若口必誦如來之名，心必憶如來之像，
則是有念之念，便落參禪一著，故揀之也。
且參禪以心心放下為主，念佛以念念提起為宗。
放下則立地見佛，故易；提起則心心無間，
至隔世而來迎，故難。
此則參禪尤易於念佛，其簡之也宜矣。
orig::  ^357c2

初於聞中入流亡所，所入既寂，動靜二相了然不生。
如是漸增，聞所聞盡，盡聞不住，覺所覺空，
空覺極圓，空所空滅，生滅既滅，寂滅現前。
commentary::  ^358b12

此敘入觀始終也。
初於聞中者，即指聞性中也。
謂我最初以聞性為所觀之境，終以聞性為所入之門也。
入流者，隨流曰出，返流曰入。
金剛經云：不入色聲香味觸法，名為入流。
行人最初下手工夫，仗此入流之力，為拔根之具。
然逆流之法，須仗百不思之正思也。
灌頂經云：禪思比丘，無他想念，唯守一法，然後見真。
良由動靜二塵，黏湛發聽，聽精暎聲，卷聲成根。
所以根塵交結，而不能解。
今欲解之，必先用此百不思之正思，觀察此聞，從何而有。
是從動來，是從靜出。
如是觀察，則能逆彼顛倒聞機，令其不外隨聲塵，而內注聞性。
久之則生處漸熟，熟處漸生。
自然與彼所結之塵，不相黏著。
故曰亡所。葢入流是注根，亡所是忘塵。
永嘉所謂念非忘塵而不息，塵非息念而不忘。
塵忘則息念而忘，念息則忘塵而息之意。
所入既寂，動靜二相，了然不生者，能入是根，所入是塵。
以能入之根逆流，故所入之塵得寂。
斯則不唯動相不生，即靜相亦不生矣。
此將聞性與塵分開，不令織妄相成。
是見山不是山，見水不是水。
脫黏內伏時，正當起信，斷滅相無明，以斷分別我執故。
然有根中積生虗習未盡，故復加功行，次盡內根也。
○如是漸增，聞所聞盡者，聞即聞機。
由前根塵交結，故將顛倒聞機，反聞自性，不與塵交。
今外塵雖脫，聞機雖伏，未得盡淨，故次盡內根。
此當起信，斷異相無明，以斷俱生我執故。
所謂此根初解，先得人空也。
人執雖空，尚有空執之智在，而聞性未圓，故次復空其智也。
○盡聞不住，覺所覺空者，覺即是智。
言雖盡聞根空我執，若智相不捨，即為智礙，
為法障，故併覺所之覺亦空也。
此當起信，斷住相無明，即分別、俱生二種法執，
所謂空性圓明，成法解脫也。
智相雖空，空相猶在，故下復斷空相也。
○空覺極圓，空所空滅者，言覺智既空，已到空性圓明至極之地。
然空相未亡，猶有空在，空即是病，故復空其空，所謂空病亦空也。
此當起信，斷生相無明，即是空二空之空，
所謂解脫法已，俱空不生也。
○生滅既滅，寂滅現前者，言初入流亡，
所塵空矣，尚有根在，根即是所；根空矣，
有空根之智在，智即是所；智空矣，有空智之空在，空即是所。
塵也、根也、智也、空也，皆所也，皆不離生滅業識也。
今二執既除，二空亦遣，則業識一分動相亦滅，
而不生不滅，清淨本然，周遍法界，圓融三觀之真體，逈然獨露。
此即觀音一根初拔時，入三摩地時，以果地覺為因地心時也。
orig::  ^358b18

忽然超越世出世間十方圓明，獲二殊勝：
一者、上合十方諸佛本玅覺心，與佛如來同一慈力；
二者、下合十方一切六道眾生，與諸眾生同一悲仰。
commentary::  ^359a6

言正當頓斷無明，頓證真理時，則世出世間，
忽然超越，即得二種殊勝功德。
故起信云：若斷無明證法身，自然而有不思議業用是也。
上合十方諸佛者，謂十方如來，傳此玅心，
元一圓融，清淨寶覺。
故證此心者，即與如來同一慈力也。
下合十方眾生者，謂此菩薩之所證，即是眾生之同秉。
故證此理者，即能與眾生同憂患，曲成而不遺也。
法集經云：觀世音白佛言：菩薩若受持一法，
一切諸佛法，自然如在掌中。
何者是一法？所謂大悲。
釋曰：此同體大悲也。
以此大悲性，遍一切眾生界，故能一雨普滋，
蘭艾齊榮，一念全收，邪正俱濟。
問：既能超越世出世間，而又上同下合者，何故？
答：唯超唯越，是以能同能合。
亦唯非聖非凡，是以能聖能凡。
譬如月處虗空，然後能分光散影於江河溝瀆之間，郊原林藪之上耳。
此中若約位次，應同初發心住。
雖曰分斷無明，分證真理，然一斷一切斷，
一證一切證，而四十二地功德，隱然具在。
故前云：有三摩提，具足萬行。
○前由因明立所，遂起三種相續。
此由入流亡所，遂獲二種殊勝。
立所是迷根，亡所是悟本。
立所是約最初一念迷根為最細，亡所是約最初下手工夫為最麤。
以迷時從細至麤，悟時從麤入細。
迷悟轉換之機，不出立亡二字。
然此所字，尤為難除。
故世尊自初卷心目所在為發端，其後展轉所破者，只一所字。
至富樓那章，因明立所，說明所之生起。
至論修斷，則曰亡所，曰聞所，曰覺所，曰空所。
以出一所，即入一所。
所之一字，真貼體難刮之垢，實微細我法二執之根也。
直至圓滿菩提，歸無所得，而所相方盡。
故法華經云：眾生處處著，引之令得出。
處即所也。
orig::  ^359a12

世尊，由我供養觀音如來，蒙彼如來授我如幻聞熏聞修金剛三昧，
與佛如來同慈力故，令我身成三十二應入國土身。
commentary::  ^359b22

此釋成上與諸佛同一慈力也。
授我者，雖是歸功於師，亦顯自有德本也。
如幻聞熏，聞修金剛三昧者，謂此聞性雖是業識，
亦由本覺內熏，發起清淨種子，斷彼無明，然後方得金剛堅固不壞之體。
由得此體，故能上合佛心，同一慈力，隨機感應，無剎不現也。
入諸國土者，即十身中國土身也。
此國土身，由轉彼器界，成法性土，故有不思議業用。
華嚴云：清淨玅法身，湛然應一切。
今言三十二者，亦約對機分限量耳。
若約菩薩現十法界身，圓應羣機，則無類不入，豈止三十二應哉？
然三十二應，亦能攝盡羣類。
orig::  ^359b28

世尊！若諸菩薩入三摩地，進修無漏，勝解現圓，
我現佛身而為說法，令其解脫。
若諸有學寂靜玅明，勝玅現圓，我於彼前現獨覺身而為說法，
令其解脫。若諸有學斷十二緣，緣斷勝性，
勝玅現圓，我於彼前現緣覺身而為說法，令其解脫。
若諸有學得四諦空，修道入滅，勝性現圓，
我於彼前現聲聞身而為說法，令其解脫。
commentary::  ^359c2

此現四聖身也。言勝解者，若約唯識，於決定境印持為性，
不可引轉為業，此中則指所修因行已極，所起證悟之智也。
現圓者，即智證將徹未徹，將圓未圓，菩薩則現身說法，
亦機教相投，啐啄同時也。
孤山曰：指別圓機也。
若菩薩入相似三摩地，進修中道無漏，
則分真勝解現圓，乃至若進修金剛無漏，
則究竟勝解現圓，大士皆現佛身，為說頓法，令得分真究竟解脫。
問：菩薩何能現佛身耶？
答：心性理顯，高下無殊，如鏡已明，形對像現。
臣家之鏡，王苟臨之，豈無王像？
王家之鏡，臣苟臨之，豈無臣像？
當知人有高下，鏡無貴賤，然亦不妨明有優劣。
問：等覺菩薩，豈假初住現身說法耶？
答：聞法得解，何必求人？
復假勝身，彌增內慧。
且天魔現為佛像，麴多尚乃致禮，況初住菩薩，
玅理所現，等覺雖尊，焉敢不仰？
溫陵曰：出無佛世，觀物變易，自覺無生，故名獨覺。
樂獨善寂，求自然慧，故曰寂靜玅明。
稟佛之教，觀緣悟道，故曰緣覺。
知迷勝性，由十二緣，緣斷性顯，故曰緣斷勝性。
勝性即無生性也。
#CB05860;李曰：三果已前，
賢位聖位，俱屬有學，見道一十六心，斷四諦下惑，
證生空理，故曰得四諦空。
初果後進，斷三界八十一品俱生，品品皆證一分，
擇滅無為，故云修道入滅。
orig::  ^359c16

若諸眾生欲心明悟，不犯欲塵，欲身清淨，
我於彼前現梵王身而為說法，令其解脫。
若諸眾生欲為天主，統領諸天，我於彼前現帝釋身而為說法，
令其成就。若諸眾生欲身自在，遊行十方，
我於彼前現自在天身而為說法，令其成就。
若諸眾生欲身自在，飛行虗空，我於彼前現大自在天身而為說法，
令其成就。若諸眾生愛統鬼神，救護國土，
我於彼前現天大將軍身而為說法，令其成就。
若諸眾生愛統世界，保護眾生，我於彼前現四天王身而為說法，
令其成就。若諸眾生愛生天宮，驅使鬼神，
我於彼前現四天王國太子身而為說法，令其成就。
commentary::  ^360a12

此現相天中說法也。
欲心、欲身二欲字，皆是樂欲之欲，謂樂欲心明悟而身清淨，
以有欲塵則障塞悟門，心不明了身亦穢濁，故樂不犯欲塵。
此欲塵不獨指人間麤弊之色，即他化之樂亦所不樂者也。
梵王即色界天主，亦三界主說法者。
金光明經云：大梵天王說出欲論解脫者，令其離欲塵而生梵世也。
帝釋即欲界第二天主，彼天橫有三十二天，
而帝釋統之說法，謂十善也。
金光明云：釋提桓因種種善論是也。
言成就者，應其希求而滿其願也。
自在天是欲界頂天，梵語婆舍#CB02494;提，
此云他化自在，假他所作以成己樂，即魔王天，欲界天主也。
或云：第六天上別有魔王居處，亦自在天攝。
大自在即色頂摩醯首羅天，大論云：三目八臂，
騎白牛，執白拂。又云：過淨居天有十住菩薩，
號大自在，大千教主是也。
天大將軍，帝釋所管將也，分住三十二天，各領鬼神鎮護四方。
四天王者，上昇之元首，下界之初天，於須彌山各居一埵，
臣於帝釋，分統四洲者也。
四王太子，即那吒之類，跨握鬼物，護世益人者也。
四王當次帝釋後，天將軍似是四天所統。
orig::  ^360a34

若諸眾生樂為人主，我於彼前現人王身而為說法，令其成就。
若諸眾生愛主族姓，世間推讓，我於彼前現長者身而為說法，
令其成就。若諸眾生愛談名言，清淨自居，
我於彼前現居士身而為說法，令其成就。
若諸眾生愛治國土，剖斷#CB15131;邑，
我於彼前現宰官身而為說法，令其成就。
若諸眾生愛諸數術，攝衛自居，我於彼前現婆羅門身而為說法，
令其成就。若有男子好學出家，持諸戒律，
我於彼前現比丘身而為說法，令其成就。
若有女人好學出家，持諸禁戒，我於彼前現比丘尼身而為說法，
令其成就。若有男子樂持五戒，我於彼前現優婆塞身而為說法，
令其成就。若有女子五戒自居，我於彼前現優婆夷身而為說法，
令其成就。若有女人內政立身，以修家國，
我於彼前現女主身及國夫人、命婦、大家而為說法，令其成就。
若有眾生不壞男根，我於彼前現童男身而為說法，令其成就。
若有處女愛樂處身，不求侵暴，我於彼前現童女身而為說法，
令其成就。
commentary::  ^360b26

此現相人中說法也。
所謂在天而天，在人而人，在在稱尊也。
王，往也，人皆歸往故。
自金輪至粟散，皆是人王所攝。
粟散者，如#CB15131;國小王，
散於天下，如粟之多故也。
長者具十德，謂姓貴、位高、大富、威猛、智深、
年耆、行淨、禮備、上歎、下歸，以德位俱隆，故世間推讓也。
居士者，不求仕宦，不樂名聞，博聞強識，以道自娛者也。
愛治國土，如立綱常，正風化之類。
剖斷#CB15131;邑，如片言折獄，一語解紛之類。
三台輔相，州牧縣長，各有所司，皆號宰官。
愛諸術數者，即和合占相，推步盈虗之類。
攝衛自居者，如調護自心，延年益壽之類。
婆羅門，此云淨行，四姓之一也。
諸律者，自十戒進具，至二百五十戒。
諸戒者，亦自五戒進具，至五百戒也。
優婆塞云近事男，優婆夷云近事女，皆以五戒自守，堪任近侍比丘比丘尼者也。
女正位乎內，故曰內政。
如貴而能勤，富而能儉，情欲之感，無介容儀，
厭昵之私，不形動靜，故曰立身。
家通大夫以下，國通諸侯以上，女主天子之后，
國夫人#CB15131;君之妻，命婦妻因夫榮之稱。
大家者，如後漢扶風曹世叔妻，同郡班彪之女，
名昭字惠姬，和帝數召入宮，令皇后貴人師事焉，號曰大家。
不壞男根，即終身不犯女色者。
處女，未嫁之女，愛樂處身，不求侵暴者。
願為處女，而無慕夫之心，即有強施聘幣，矢志不從者也。
此皆菩薩調而應，偶而會，竿木隨身，逢場作戲，所謂同事攝也。
orig::  ^360c12

若有諸天樂出天倫，我現天身而為說法，
令其成就；若有諸龍樂出龍倫，我現龍身而為說法，
令其成就；若有藥叉樂度本倫，我於彼前現藥叉身而為說法，
令其成就；若乾闥婆樂脫其倫，我於彼前現乾闥婆身而為說法，
令其成就；若阿修羅樂脫其倫，我於彼前現阿修羅身而為說法，
令其成就；若緊那羅樂脫其倫，我於彼前現緊那羅身而為說法，
令其成就；若摩呼羅伽樂脫其倫，我於彼前現摩呼羅伽身而為說法，
令其成就；若諸眾生樂人修人，我現人身而為說法，
令其成就；若諸非人、有形無形、有想無想樂度其倫，
我於彼前皆現其身而為說法，令其成就。
commentary::  ^361a12

此現八部身相也。
上樂入故令其成就，此樂出故亦令成就也。
諸天樂出者，謂諸天愛樂，有不願受天樂欲出天界者，即就其所好說法而出之也。
現龍身者，如龍樹化五百龍眾俱受具戒之類。
藥叉，此云輕捷，有三種：一在地，二在虗空，三天夜叉也。
地夜叉但以財施故不能飛空，天夜叉以車馬施故能飛行。
佛轉法輪時，地夜叉唱空夜叉聞，空夜叉唱四天王聞，如是乃至梵天也。
又云伺察，以守護天門城池故。
菩薩亦現身者，以菩薩面夜叉心不隔一線故。
乾闥婆云香陰，亦云尋香行，帝釋樂神也。
帝釋欲作樂燒沉水，此神體上有相出，即尋香而往故。
阿修羅云無端正，以女美男醜從男彰名。
亦云非天，以詐諂無天行故。
菩薩亦現身者，以瞋化瞋也。
緊那羅形似人而頭有角，人見之言：人耶？
非人耶？因呼為疑神。
天帝，絲竹樂神也。
小劣乾闥婆，乾闥婆奏世間樂，此奏出世樂也。
摩呼羅伽云大蟒神，如迦毗尊者為蟒受三歸，聽訖現老人素服而去。
足顯菩薩龍蛇混雜，無定名亦無定相也。
樂人修人者，謂在人中願世世不脫人身而進修不怠者，為說人倫成就之也。
長水云：有形如休咎精明等，無形如空散銷沉等，
有想如神鬼精靈等，無想如精神化為土本金石等，皆非人也。
orig::  ^361a34

是名玅淨。三十二應入國土身，皆以三昧聞熏聞修，無作玅力自在成就。
commentary::  ^361b30

此結名也。應現即不無，染汙即不得，曰玅淨。
若朝曦散彩，明鏡現形，不勞精力，不費心思，曰無作玅力。
逐浪隨波，汎應曲當，曰自在成就。
orig::  ^361b34

世尊！我復以此聞熏聞修金剛三昧無作玅力，
與諸十方三世六道一切眾生同悲仰故，令諸眾生於我身心獲十四種無畏功德。
commentary::  ^361b40

此釋成下與眾生同一悲仰也。
由菩薩證得眾生同體大悲，故眾生悲苦仰樂，而菩薩即拔苦與樂也。
於我身心者，如一人有慶兆民賴之之謂。
無畏功德者，謂眾生遭苦難處怖畏，而一稱其名即蒙救脫，
不生怖畏即獲功德也。
orig::  ^361b46

一者、由我不自觀音，以觀觀者，令彼十方苦惱眾生，
觀其音聲，即得解脫。
二者、知見旋復，令諸眾生，設入大火，火不能燒。
三者、觀聽旋復，令諸眾生，大水所漂，水不能溺。
四者、斷滅妄想，心無殺害，令諸眾生，入諸鬼國，鬼不能害。
五者、熏聞成聞，六根銷復，同於聲聽，能令眾生，
臨當被害，刀段段壞，使其兵戈，猶如割水，
亦如吹光，性無搖動。
六者、聞熏精明，明徧法界，則諸幽暗，性不能全，
能令眾生，藥叉、羅剎、鳩槃茶鬼，及毗舍遮、
富單那等，雖近其傍，目不能視。
七者、音性圓銷，觀聽返入，離諸塵妄，能令眾生，
禁繫枷鎖，所不能著。
八者、滅音圓聞，徧生慈力，能令眾生，經過險路，賊不能劫。
commentary::  ^361c8

此令眾生得八難無畏也。
言我不但自觀音聲，自得解脫，又能觀能念觀音之人，
而以慈力加被，故令苦惱眾生觀其音聲者，即得解脫也。
葢至人無已，靡所不已，故眾生悲苦，菩薩則拔苦，
眾生仰樂，菩薩則與樂，是自己解縛，而又解人之縛也。
若曰眾生自觀其音，即得解脫，則與菩薩無干，
而曰於我身心獲無畏功德，不亦左乎？
知見是火因，觀聽是水因，菩薩二因旋復，
故令火燒水溺者，一稱其名，火水皆不能燒溺也。
問：菩薩見聞旋復，與眾生何預，而令彼稱名者，
即脫水火，何耶？答：昔蔡順之母嚙指，而順心痛，豈非母子同體而相通乎？
且凡夫尚能如此，況證同體大悲者，疑其不能如是耶？
若曰不燒由己，不溺由己，俱無關於菩薩，則菩薩何以稱同體大悲乎？
心無殺害者，殺害是鬼因，而菩薩斷鬼因，故令稱名。
眾生入鬼國，而鬼不能害，此亦仗菩薩加被力也。
熏聞成聞者，謂菩薩以本覺內熏，顛倒聞機，
成真聞性，故令六根銷復皆同耳。
根，所謂一根反而六根銷也。
刀段段壞，言能斫之刀。
割水吹光，言所斫之體，有身可以受刃。
今六根既銷，無受刃處，故兵無所措刃也。
聞熏精明者，言菩薩聞熏功極，內瑩發光，
光徧法界，故無明性皆不能全也。
羅剎云可畏鬼，鳩槃茶即魘魅鬼，毗舍遮即噉精氣鬼，富單那即熱病鬼。
雖近其傍，目不能視者，如土地不見洞山，
鬼使不見主事僧，則知惡鬼尚不能視，況加害乎？
以明能破暗，近自銷殞故。
音性圓銷者，塵空也。
觀聽反入者，根空也。
由菩薩根塵兩銷，則內無所繫，外無所縛，故離諸塵妄。
以此玅力加被眾生，能令枷鎖不能羈繫。
若瞥爾生情，則萬劫羈鎖，惡能脫哉？
滅音圓聞者，謂菩薩音塵已盡，聞性已圓，
內外融通，同為一體，故一切處徧生慈力。
以此慈力加被眾生，能令磣心毒人化為慈悲眷屬，
無復惡心相向，故令眾生經險路，而賊不能劫也。
orig::  ^361c32

九者熏聞離塵，色所不劫，能令一切多婬眾生遠離貪欲。
十者純音無塵，根境圓融，無對所對，能令一切忿恨眾生離諸瞋恚。
十一者銷塵旋明，法界身心猶如瑠璃，
朗徹無礙，能令一切昏鈍性障諸阿顛迦永離痴暗。
commentary::  ^362b2

此令眾生得三毒無畏也。
旋聞脫塵，則不與物交，故能隨色現色，
而色不能劫，如水現影，如鏡現像，影像安能劫水鏡哉？
以此無貪玅力加被眾生，故令多婬眾生離貪欲也。
瞋恚生於鬪心，發於相忤，今菩薩純一圓音，
了無外相，既無接搆，又絕是非，何恚之有？
以此無瞋玅力加被眾生，能令眾生離瞋恚也。
銷昏翳之妄塵，旋精明之玅覺，故外而法界，
內而身心，朗徹無礙，如淨琉璃。
以此無痴玅力加被眾生，能令具縛諸阿顛迦永離癡暗。
阿顛迦，此云無善心，即極癡人也。
orig::  ^362b12

十二者、融形復聞，不動道場，涉入世間，
不壞世界，能徧十方供養微塵諸佛如來，
各各佛邊為法王子，能令法界無子眾生欲求男者，誕生福德智慧之男。
十三者、六根圓通，明照無二，含十方界，
立大圓鏡空如來藏，承順十方微塵如來秘密法門，
受領無失，能令法界無子眾生欲求女者，
誕生端正福德、柔順眾人、愛敬有相之女。
commentary::  ^362b32

此令眾生得二求無畏也。
融形復聞者，形舉一身而言，謂渾身成一圓融清淨寶覺。
若身相不融，則此身非彼，彼身非此，安得不起而昇，如月印千江乎？
由身相既融，故能不動道場，遍一切處，
各各佛邊，為法王子。
雖為佛子，不失眾生，故又為法界無子眾生作子也。
由菩薩福慧兩足，具男子德，故能以福慧之男，應其求也。
明照無二者，謂眼如耳，耳如鼻，皆可互用故。
含十方界者，含育如來玅寶王剎故。
由圓鏡智，明照無二，故立大圓鏡，以顯無像不現。
由平等空，含十方界，故立空如來藏，以明無物不容。
唯含故，能承順法門；唯明照故，能受領無失。
由菩薩含容承順，具女子德，故能以柔順愛敬之女，應其求也。
orig::  ^362b46

十四者、此三千大千世界百億日月現住世間諸法王子，
有六十二恒河沙數，修法垂範、教化眾生、
隨順眾生，方便智慧各各不同，由我所得圓通本根發玅耳門，
然後身心微玅含容周遍法界，能令眾生持我名號，
與彼共持六十二億恒河沙諸法王子，二人福德正等無異。
世尊！我一名號與彼眾多名號無異，由我修習得真圓通，是名十四施無畏力福備眾生。
commentary::  ^362c24

此令眾生稱名無畏也。
六十二億菩薩，雖自利利他法門，各各差別，
然我所得圓通本根，只在耳根一門發玅，
能令一身應無量身，一心應無量心，含容周遍，
自在無礙，則知六十二億恒沙菩薩所證，
皆不離我法界海慧，故持我一名功德，
與持眾名功德，等無有異。
孤山曰：法華亦有此較量，及觀此經，方知彼意。
葢此方眾生，耳根利故，受道者多，所以觀音化勝；
餘根鈍故，受道者少，所以諸聖化劣。
是知行位雖齊，對機有異，總彼？
河沙菩薩，止敵觀音一人，故使持名二福正等。
據此所說，已自密簡耳根圓通，為未曉者，更俟文殊詳擇耳。
orig::  ^362c38

世尊！我又獲是圓通修證無上道故，又能善獲四不思議無作玅德。
commentary::  ^363a12

此明四不思議，融前二觀也。
前雖顯明上同下合，皆是隨機，猶有限量，猶可心思言議。
此更充其圓極之量，則不容擬議矣。
觀修證無上道一語，自是等覺所證，故溫陵以等覺釋之。
orig::  ^363a16

一者、由我初獲玅玅聞心，心精遺聞，見聞覺知不能分隔，
成一圓融清淨寶覺，故我能現眾多玅容，能說無邊秘密神呪。
其中或現一首、三首、五首、七首、九首、十一首，
如是乃至一百八首、千首、萬首、八萬四千爍迦羅首；
二臂、四臂、六臂、八臂、十臂、十二臂、十四、
十六、十八、二十至二十四，如是乃至一百八臂、
千臂、萬臂、八萬四千母陀羅臂；二目、三目、
四目、九目，如是乃至一百八目、千目、萬目、八萬四千清淨寶目。
或慈、或威、或定、或慧，救護眾生，得大自在。
commentary::  ^363a24

此明一身多身不思議也。
言二十四聖所證圓通，一一皆玅，而我所證耳根圓通，
是一切圓通根本，為玅中玅，故曰玅玅。
聞心下，復釋云：即此聞心知玅玅者，由彼一拔聞根，
令其六根一時俱拔，故令見聞覺知不能分隔，
復還一真法界之體，故於一身現眾多身，於眾多身說無邊呪也。
爍迦羅，云堅固母。
陀羅，云印清淨寶。
目，即金剛正眼。首，為六用之總。
臂，表提接之悲。目，表照了之智。
對眾生八萬四千塵勞，以顯八萬四千手眼。
但眾生渾身手眼，迷而不知，俱成業用。
菩薩得之，如春入律，如月行空，信手拈來，俱成玅用。
或施慈以攝善人之心，或彰威以折邪魔之膽，
定以杜散動之門，慧以破無明之窟，故能汎應塵勞，
曲施誘廸，無不如心，故曰得大自在。
orig::  ^363a42

二者、由我聞思脫出六塵，如聲度垣不能為礙，
故我玅能現一一形、誦一一呪，其形其呪能以無畏施諸眾生，
是故十方微塵國土皆名我為施無畏者。
commentary::  ^363b22

此明各身各形不思議也。
由眾生機器不同故，對機現形亦不同。
由眾生習氣不同故，對機說呪亦不同。
其一一身一一呪，皆以無畏施諸眾生，
而令微塵國土眾生，悉皆稱為施無畏者。
orig::  ^363b28

三者、由我修習本玅圓通，清淨本根，所遊世界，
皆令眾生捨身珍寶，求我哀愍。
commentary::  ^363b36

此明過化不思議也。
由我已得清淨本根，於六塵境毫無戀著，
悉能捨施，故所遊世界皆過化存神，亦捨所珍求我哀受，故知唯我不取而人則與。
orig::  ^363b40

四者、我得佛心證於究竟，能以珍寶種種供養十方如來，
旁及法界六道眾生，求妻得妻，求子得子，
求三昧得三昧，求長壽得長壽，如是乃至求大涅槃得大涅槃。
commentary::  ^363b46

此明供養不思議也。
我得佛心者，謂初獲如來藏心也。
證於究竟者，畢獲如來藏心也。
由始終得此如來藏心故，能運出家珍廣作佛事，
既以種種法寶供佛，復以種種財法無畏等施眾生。
以菩薩觀法界眾生全是佛體故，妻子長壽是世間樂，三昧涅槃是出世樂。
orig::  ^363c6

佛問圓通：我從耳門圓照三昧，緣心自在，
因入流相，得三摩提，成就菩提，斯為第一。
世尊！彼佛如來歎我善得圓通法門，於大會中授記我為觀世音號，
由我觀聽十方圓明，故觀音名徧十方界。
commentary::  ^363c18

此結圓通也。言我從耳根一門深入，彼六知根應拔圓脫，
故得上同諸佛，下合眾生，隨緣施設，無不自在。
故法集經云：能知一切唯是一心，名心自在。
能於掌中出諸珍寶，亦以虗空而為庫藏，名物自在。
一切身口意業以智為本，名智自在。
因入流相得三摩提者，結因心也。
成就菩提者，結果覺也。
世尊下，兼明得記得名，皆由此門也。
由菩薩以十方耳目為觀聽，故十方觀聽皆是菩薩耳目。
尚書云：天視自我民視，天聽自我民聽。
近之。
orig::  ^363c26

爾時，世尊於師子座，從其五體同放寶光，遠灌十方微塵如來及法王子諸菩薩頂。
彼諸如來亦於五體同放寶光，從微塵方來灌佛頂，并灌會中諸大菩薩及阿羅漢。
林木池沼皆演法音，交光相羅如寶絲網。
是諸大眾得未曾有，一切普獲金剛三昧。
即時天雨百寶蓮華，青黃赤白間錯紛糅，十方虗空成七寶色。
此娑婆界大地山河俱時不現，唯見十方微塵國土合成一界，
梵唄咏歌自然敷奏。
commentary::  ^363c44

此如來圓證諸聖圓通也。
五體同放寶光者，以顯渾身是大光明藏也。
諸佛交會灌頂者，以顯十方如來同證頂法也。
併灌菩薩羅漢者，即其所證圓通本無優劣，皆是如來一光所攝也。
林木演音交光相羅者，以顯根塵既銷音光交羅，非若織妄相成世界相涉也。
一切普獲金剛三昧者，以顯首楞嚴王即是金剛寶覺平等法界也。
十方國土合成一界者，以顯數量銷滅通為一佛國土也。
梵唄咏歌自然敷奏者，以顯圓通法樂無乎不在也。
orig::  ^364a12

於是如來告文殊師利法王子：汝今觀此二十五無學諸大菩薩及阿羅漢，
各說最初成道方便，皆言修習真實圓通，彼等修行實無優劣前後差別。
我今欲令阿難開悟二十五行，誰當其根？
兼我滅後，此界眾生入菩薩乘求無上道，何方便門得易成就？
commentary::  ^364a30

此勅文殊選擇圓通也。
修行實無優劣者，正如一火因然得草火木火種種之號，
一水就用成或羮或酒多多之名，非水火有異也。
誰當其根者，雖知諸聖證入皆同，不知誰可對阿難之機也。
何方便門得易成就者，言不但當現在一人之機，
即滅度後諸修行者必從何門而入，易得成就也。
orig::  ^364a40

文殊師利法王子奉佛慈旨，即從座起，
頂禮佛足，承佛威神，說偈對佛：覺海性澄圓，圓澄覺元玅。
元明照生所，所立照性亡。
迷妄有虗空，依空立世界。
想澄成國土，知覺乃眾生。
空生大覺中，如海一漚發。
有漏微塵國，皆依空所生。
漚滅空本無，況復諸三有。
歸元性無二，方便有多門。
聖性無不通，順逆皆方便。
初心入三昧，遲速不同倫。
commentary::  ^364b4

此明從真起妄，故有返妄歸真。
由返妄歸真，路有遲速，故須選根也。
言玅覺性海，本來澄清圓滿。
而圓澄覺性，本來自玅，不假作為，亦無方所。
良由元明性體，忽起照用，遂落方所。
所既妄立，而照用之本性遂亡，此即依本覺而成業識也。
既迷性覺而成業識，遂迷性空而成頑空。
由是空晦暗中，結暗為色，復立無情有情二種世界，
以取一分浮虗亂想凝結而無知者成器界，
一分浮虗妄想凝結而有知者成根身，此即依無明業識生起相見二分也。
殊不知虗空生乎大覺性中，不異一漚之發大海。
空尚如此，況有漏微塵國土，悉依虗空建立者，其眇小可知矣。
若了漚滅，則空亦本無，況從虗空所生三有而獨存耶？
故知若得歸元覺性，固無有二。
但欲入此無二覺性，則方便固有多門，不止一途。
若是聖人全證此性，則法法圓融，事事無礙。
故或憎或愛，或苦或樂，無非皆是入理之門，不須揀擇。
若初發心人，欲入三昧，而得圓根與不圓根，
日劫相倍，則定有遲速，故必用選根也。
言遲速者，謂聞法有一念便得無心者，有至十地乃得無心者。
orig::  ^364b18

色想結成塵，精了不能徹，如何不明徹？
於是獲圓通。音聲雜語言，但伊名句味，
一非含一切，云何獲圓通？
香以合中知，離則元無有，不恒其所覺，云何獲圓通？
味性非本然，要以味時有，其覺不恒一，云何獲圓通？
觸以所觸明，無所不明觸，合離性非定，云何獲圓通？
法稱為內塵，憑塵必有所，能所非徧涉，云何獲圓通？
commentary::  ^364c8

此揀六塵，非圓通也。
前云彼等修行，實無優劣。
但對此方之機，有遲有速。
故令文殊向無優劣處，強分優劣。
無差別處，強分差別。
於是將二十四聖，掂斤播兩，一一品題，皆不當此方圓通之本末。
後獨選耳根一門，為最勝焉。
沙陀雖觀色性空而悟入，但此色性，是雜妄想而結成質礙之物。
既雜妄想而生，則精了性不能明徹。
豈有不明不徹，昏昏擾擾之物，初心依之而欲證圓通耶。
陳如雖聞法音而悟入，但此聲一落言詮，即屬名句。
以名詮自性，句詮差別。
文即是字，為二所依。
古以文為味者，字能顯二，如味能顯食中之鹹淡也。
且理圓言徧，一言不能徧攝一切，云何依之而欲證圓通耶。
香嚴雖齅香塵而悟入，然香塵合鼻則有知，
離鼻則無知，既此香有合有離，則此知亦或有或無，
是則覺知之性尚不能恒，誰曰因此而欲證入圓通耶？
藥王雖因味塵而悟入，但此味性亦非本來常然之體，
亦因味合而有，既不能令味性恒一，云何因此而欲證圓通耶？
#CB02494;陀雖因觸塵而悟入，
然此觸塵必以身為能觸，物為所觸，能所兩合，
方有中間冷、暖、澁、滑之觸相，若無所觸與能觸合，
則觸相不顯，況此觸相或合或離，性非有定，云何依此而欲證圓通耶？
迦葉雖因法塵而悟入，然法塵是前五塵落謝影子，
稱為內塵，若此意根既憑內塵而有，則此內塵必有方所，
既有能所，則不能徧涉初心之人，云何因此而欲證圓通耶？
orig::  ^364c20

見性雖洞然，明前不明後，四維虧一半，云何獲圓通？
鼻息出入通，現前無交氣，支離匪涉入，云何獲圓通？
舌非入無端，因味生覺了，味亡了無有，云何獲圓通？
身與所觸同，各非圓覺觀，涯量不冥會，云何獲圓通？
知根雜亂思，湛了終無見，想念不可脫，云何獲圓通？
commentary::  ^365a22

此揀五根非圓通也。
律陀因見性而悟入，然見性雖是洞然明白，
但能見前三方二隅，向後一方二隅即不能見，云何依此不圓之根而欲證圓通耶？
槃特因鼻根悟入，但鼻根出則取香，入則聞香，
而缺中交，既缺中交，則支離間斷，不相涉入，云何依此支離之物而欲證圓通耶？
鉢提因舌根而悟入，然此舌根不是入於無端而顯，
必因味及方生覺了，若味一亡，則此覺了亦不可得，云何依此而欲證圓通耶？
畢陵因身根而悟入，然此身根要與所觸相同而後了，
以觸非身而不知，身非觸而不顯，既有能所，
則各有邊際，不能冥會，云何依此有量之物而欲證圓通耶？
須菩提因意根而悟入，然此知根雜於意識亂思，
已成渾濁，則湛了性終不能見，正如非想天人入非想定，
微細研窮，猶不能見，報盡還墜，是則久修之人尚不能脫想念，
云何初心乃欲依此證圓通耶？
orig::  ^365a32

識見雜三和，詰本稱非相，自體先無定，云何獲圓通？
心聞洞十方，生於大因力，初心不能入，云何獲圓通？
鼻想本權機，秪令攝心住，住成心所住，云何獲圓通？
說法弄音文，開悟先成者，名句非無漏，云何獲圓通？
持犯但束身，非身無所束，元非徧一切，云何獲圓通？
神通本宿因，何關法分別？
念緣非離物，云何獲圓通？
commentary::  ^365b16

此揀六識非圓通也。
舍利弗！因眼識而悟入，雖此識因根塵和合而生，
若詰其本，則無定相。
體既無定，云何依此而欲證圓通乎？
普賢！因耳識而悟入，雖此心開，洞徹十方，
皆由修普賢大行所致，非初心小機所能得入，云何於此而欲證圓通耶？
孫陀羅！因鼻識而悟入，然此鼻觀元是權機，
令彼收攝散心而得暫住，實非無住真心。
若使心既有住，則定有所住之處，云何依有住心而欲證圓通耶？
富樓那！因舌識而悟入，然說法者雖由舌識調弄語言文字，
亦是滿慈曠劫已來宿因成熟，具辨才力，
故得開悟，非由一時舌識所能。
況名句是不相應行，元屬有為，非無漏法，云何於此而欲證圓通耶？
波離！因身識而悟入，然此持戒但能檢束身識，
除身識外，更無所束，以束此不能束彼。
既不能徧束一切，則所遺尚多，云何依此而欲證圓通耶？
目連！因意識而悟入，然意識是法塵分別之性，
神通是曠劫宿因之力，了無關涉。
即使神通因意識有，而此意識念念攀緣，
不能離物，云何依此而欲證圓通耶？
orig::  ^365b28

若以地性觀，堅礙非通達，有為非聖性，云何獲圓通？
若以水性觀，想念非真實，如如非覺觀，云何獲圓通？
若以火性觀，厭有非真離，非初心方便，云何獲圓通？
若以風性觀，動寂非無對，對非無上覺，云何獲圓通？
若以空性觀，昏鈍先非覺，無覺異菩提，云何獲圓通？
若以識性觀，觀識非常住，存心乃虗妄，云何獲圓通？
諸行是無常，念性元生滅，因果今殊感，云何獲圓通？
commentary::  ^365c18

此揀七大非圓通也。
持地因地大而悟入，然此地性是堅固質礙之物，
不能四通八達，抑且平填要物多屬有為功行，
遇佛平心方得聖性，今初心人全涉有為，云何依此有為而欲證圓通耶？
月光因水大而悟入，且此水觀正由繫想所成，
非真實性，況如如不動之體，非生滅覺觀之心，云何依此分別覺觀而欲證圓通耶？
烏芻因火大而悟入，且彼遍觀火性亦是厭而求離，
非真實本離之法，亦非初心一定之方，云何於此而欲證圓通耶？
琉璃光因風大而悟入，但彼遍觀四大身心皆是風力所轉，
則是有動有靜，是對待法，既有對待非無上覺，云何於此而欲證圓通乎？
虗空藏以空大而悟入，且此空性是晦昧所成頑鈍之物，
非有知覺，既無知覺即非靈明智體，云何於此而欲證圓通乎？
彌勒因識大而悟入，然此識性念念生滅，
非常住性，元屬虗妄，云何於此而欲證圓通耶？
大勢至以六根念佛而悟入，凡有動作皆屬行陰，
既屬行陰定是無常，今念性既屬生滅因，
必不能證不生滅果，云何於此而欲證圓通耶？
orig::  ^365c32

我今白世尊，佛出娑婆界，此方真教體，
清淨在音聞，欲取三摩提，實以聞中入。
commentary::  ^366a22

此下獨選耳根為圓通也。
溫陵云：聖人設教，隨方不同。
或有佛土，以佛光明為佛事。
或有佛土，以佛菩提樹為佛事。
乃至或以園林臺觀，或以虗空，或以寂無說示。
如香積佛國，無文字說，但以眾香，令諸天人得入律行。
而此方教體，全藉音聞。
欲取正定，必由聞入者，以各隨機緣故也。
正脉云：此方二句，意謂此方耳根偏利，皆由聞性徧達無量差別事理。
故佛對此一方機宜，而以音聲施作佛事，所以逗彼聞根之利。
是則合音與聞，乃為此方清淨教體。
雖常途但取音聲為教，似不兼聞。
不知離彼聽者之聞根，則音聲泯然無托，教體奚得而存耶。
故知教體雖在音聞，而欲入正定者，豈可捨教體而別取，應從耳根聞性而入也。
良以聲教但為弄引，聞性實為妙心。
故領悟雖是雙托音聞，而修定但宜單取聞性。
故曰：須以聞中入也。
是則從選根已來，惟此一句，方是決定分明指出耳根為圓通本根至妙之法門矣。
orig::  ^366a26

離苦得解脫，良哉觀世音。
於恒沙劫中，入微塵佛國，得大自在力，無畏施眾生。
妙音觀世音，梵音海潮音，救世悉安寧，出世獲常住。
commentary::  ^366b12

此讚能證人自利利他之德也。
離苦者，離二死苦。
得解脫者，得人法二種解脫。
言從聞性而得離繫自在者，唯觀音為能也。
舉沙劫，則時為極長。
舉塵剎，則處為極廣。
得大自在力者，嘆三十二應，隨緣說法也。
無畏施眾生者，嘆十四無畏，尋聲救苦也。
三十二應，隨類說法，而不失其本音，曰妙音。
三塗八難，齊觀並救，而以無畏施眾生，曰觀世音。
本根清淨，而無染著，曰梵音。
徧赴其求，而不失時，曰海潮音。
具此四音，故救世間在苦難者，悉得安寧。
復令出世者，亦得常住之果也。
orig::  ^366b18

我今啟如來，如觀音所說。
譬如人靜居，十方俱擊鼓，十處一時聞，此則圓真實。
目非觀障外，口鼻亦復然，身以合方知，心念紛無緒。
隔垣聽音響，遐邇俱可聞，五根所不齊，是則通真實。
音聲性動靜，聞中為有無？
無聲號無聞，非實聞無性。
聲無既無滅，聲有亦非生，生滅二圓離，是則常真實。
縱令在夢想，不為不思無，覺觀出思惟，身心不能及。
commentary::  ^366b38

此顯耳根功德之勝也。
俱擊俱聞，顯其圓也；逈異五根，顯其通也；
生滅遠離，寤寐恒一，顯其常也。
以聞性徧一切處，十方聲塵應時而有，
無有前後，同時週徧。
以聲處全聞，聞處無法，即是本性自具，非待證聖方有斯事。
故高城和尚云：應耳時，若幽谷，大小音聲無不足，
十方鐘皷一時鳴，靈光運運常相續。
所謂圓真實也。目非觀障外者，如隔紙膜不見外邊，隔皮膚不見五臟是也。
身以合方知，口鼻亦復然者，以此三根皆合中知，略離尺寸便不知故。
意根雖通，而散亂不常。
若耳根者，隔垣皆聽，非若眼根隔紙膚而不見；
遐邇俱聞，非若三根離尺寸而不知；無思常靜，非若意根之常思而散動。
此五根之所不齊，而耳根為最，所謂通真實也。
且音聲有動靜，在聞性中或有或無而顛倒者，
乃以寂然無聲惑為無聞，然非聞性實無，以此聞性不隨聲生聲滅故。
即使在夢想中，正當獨頭意識用事之時，
似乎聞性暫斷，然猶聞舂擣聲惑為鼓響，則知不為不思而滅。
是則聞性之體用出於思惟之外，此身心之所不及，所謂常真實也。
此三種真實，皆是凡夫現具，不待證而後有。
若就此更修，是順風行船，因風吹火，何難之有？
orig::  ^366c4

今此娑婆國，聲論得宣明。
眾生迷本聞，循聲故流轉。
阿難縱強記，不免落邪思。
豈非隨所淪，旋流獲無妄。
commentary::  ^366c46

此明耳根最便初心也。
言此方之機，耳根明利，必須語言，方得明了。
故對此方偏利之根，廣宣一切經論。
而經論所詮，無非發明圓湛妙性。
而圓湛妙性，不離能聞之根性。
因當借聲論，而反聞自性。
若因指而見月，而眾生不達如來本意，
反迷自己本有聞性，循聲逐響，不顧本聞，
所以便隨語脉流轉，何異執指為月哉。
抑且不獨眾生循聲流轉，即阿難縱能強記十方如來十二部經，
清淨妙理，如恒河沙，尚不免落於邪思，
溺於婬舍，不得自由。
豈非隨彼聲塵，不能自反，而被淪溺者耶。
若知循聲流轉，則知旋流必獲無妄矣。
是則耳根與此方根機，藥病相投，一切初心，無不可用。
所謂瘥病不假驢 #CB00501;藥也。
orig::  ^367a2

阿難汝諦聽，我承佛威力，宣說金剛王，
如幻不思議，佛母真三昧。
汝聞微塵佛，一切秘密門，欲漏不先除，畜聞成過誤。
將聞持佛佛，何不自聞聞？
commentary::  ^367a28

此專囑當機，必依此門而修也。
言我今日選根，皆是承佛威力，亦非自專自用，故為低昂。
然此所說者，即前金剛王寶覺，如幻三摩提，
十方薄伽梵，一路涅槃門也。
汝聞下，出其循聲流轉之過。
言汝記持佛法已為極多，然唯樂多聞不除欲漏，
故所畜愈多而愛根愈深，無益於道徒增過誤，是以不免摩登之難。
故先德云：祖師言句如破草鞋，寧可赤脚不著最好。
將聞二句，正激其反聞也。
言汝將此聞機以記持佛，佛法何不旋此聞機而自聞其聞性乎？
且如來設教無非欲人自悟本性，今乃棄本性而務馳言教，
豈如來設教之意哉？
葢多聞則心放而難收，反聞則神凝而易入，故令其一反聞而即得無妄矣。
此二句實對多聞之妙藥也。
昔宋孝宗問天竺僧曰：觀音手中持數珠念甚麼？
曰：念觀音。又問：自念己號作麼？
曰：求人不如求自己。
正此意也。
orig::  ^367a34

聞非自然生，因聲有名字。
旋聞與聲脫，能脫欲誰名。
一根既返源，六根成解脫。
見聞如幻翳，三界若空華。
聞復翳根除，塵消覺圓淨。
淨極光通達，寂照含虗空。
却來觀世間，猶如夢中事。
摩登伽在夢，誰能留汝形。
commentary::  ^367b18

此下極顯反聞之益也。
言此顛倒聞機，非是自然生起，特因聲塵動靜相擊，
粘湛發聽，故聽精映聲，遂卷聲而成結，於是即有耳根之名。
既知聲卷而成結，應知脫聲而成解，故欲解者必旋聞而與聲脫也。
若所脫之塵既銷，能脫之根亦盡，豈復有耳根之名乎？
所謂塵既不緣，根無所偶也。
若此一根既脫，彼五根者應時圓脫矣。
故知見聞猶如幻翳，器界亦似空華。
若見聞一復，則幻翳即除；器界一銷，則覺體圓淨。
是則根塵結則同結，解則同解，故根拔而器界自然超越也。
然至根塵銷到淨極之地，即是明相精純之時，
此常寂光通達法界，即虗空雖大，而寂照光明周遍含裹，
不翅如大海之含一漚，況依虗空所立器界根身耶？
若果能到此境界，却來反觀世界種種諸事真如在夢，
以在迷時未曾證此如幻境界，認以為實，覺而後知為夢也。
如此即摩登伽當時以邪呪力攝入婬席，
亦是在夢，又安能以夢事而繫汝身？
由汝見聞未除幻翳，故為空華所眩，認以為實，為彼流轉耳。
orig::  ^367b26

如世巧幻師，幻作諸男女，雖見諸根動，
要以一機抽，息機歸寂然，諸幻成無性。
六根亦如是，元依一精明，分成六和合，
一處成休復，六用皆不成。
塵垢應念銷，成圓明淨妙，餘塵尚諸學，明極即如來。
commentary::  ^367c14

此喻一根解而六根拔也。
幻師喻真性，有隨緣義，故名為巧。
幻法喻無明，真妄和合，變成六根，正如幻作諸男女也。
一機抽，即幻人手中所提線索，喻一精明。
由幻師手中線索動，故幻人口眼亦動。
故曰，雖見諸根動，要以一機抽。
若線索不動，則幻人口眼亦不動。
故曰，息機歸寂然，諸幻成無性。
六根下，法合一精明，即識精元明陀那微細識也。
六根為能依，一精明為所依。
由一精明而攬塵成結，各各不同，遂分為六。
於是在眼名見，在耳名聽等。
故曰，元依一精明，分成六和合。
若一根休復，則六根應拔圓脫矣。
塵垢者，即前想相為塵，識情為垢，是指業識中微細無明也。
良以六解之後，聞所聞盡，已證人空。
若從此進而頓空法執，則塵垢亦應念皆銷，而識精轉為圓融清淨寶覺。
若塵垢有餘而未盡者，尚居學位，未得畢功。
若明相精純，到至極處，即是如來所證圓成極果。
是則法門既妙，成佛無難。
固當選此一根，為初心入門之路也。
orig::  ^367c22

大眾及阿難，旋汝倒聞機，反聞聞自性。
性成無上道，圓通實如是，此是微塵佛，一路涅槃門。
過去諸如來，斯門已成就；現在諸菩薩，
今各入圓明；未來修學人，當依如是法，
我亦從中證，非唯觀世音。
commentary::  ^368a8

此復廣舉所證，以發其欣慕之心，普勸進修也。
言返聞之功，效驗之速如此，汝等即當旋汝顛倒聞機，不循外而循內。
若果能反汝聞如來祕密法門之聞，而聞自己本有之聞性，
得此性為因地心，立可成無上覺道。
故圓通之門，雖有多種，若真實圓通，可當此方之機，
治多聞之病者，唯此一門。
以此一門，是微塵佛到菩提家一條大路，入涅槃海一重大門。
所以過去諸佛，由此而入，現在菩薩，亦由此入。
是則已有許多榜樣在前，故未來學人，必當依此法門而入也。
抑且不唯諸佛菩薩從此門入，即我亦從此門而入，豈特觀音為然哉。
又若推廣此門，不但諸佛菩薩從此門入，
即二十四聖，皆從此門入。
不唯二十四聖，即孔老二氏，亦從此門入也。
故仲尼云，朝聞道，夕死可矣。
蒙莊云，我所謂聞者，非謂其聞彼也，自聞而已矣。
故知反聞二字，實此方對病之良藥，三教之所共用，但所證有淺深不同耳。
所謂淺深同說法者，葢如此。
問，念佛法門，三根普被，何故亦揀之耶。
答，念佛雖被淺深之根，亦須先從耳根流入阿彌陀佛名號，
然後意根始得念念不忘。
是則念佛法門，亦必因於耳根，故即念佛亦揀之也。
orig::  ^368a16

誠如佛世尊，詢我諸方便，以救諸末劫，求出世間人。
成就涅槃心，觀世音為最，自餘諸方便，皆是佛威神。
即事捨塵勞，非是長修學，淺深同說法。
commentary::  ^368b10

此報復尊勅也。誠如佛世尊，詢我諸方便，牒前所問二十四聖誰當其根也。
以救諸末劫者，牒前兼我滅度後此界眾生也。
求出世間人者，牒前入菩薩乘也。
成就涅槃心者，牒前成無上道也。
觀世音為最者，言前所問四種全順者，唯觀音耳根一門為第一也。
自餘二十四聖所入之門，皆是佛之威神加被，
偶觸一事而捨塵勞，非是通長可修，亦非上中下根同說之法。
如那律之失明，畢陵之觸刺，人不皆然，豈尋常一槩可入乎。
如普賢之大因，滿慈之宿辯，善吉之解空，
鶖子之淨見，皆局深心，豈初機可入乎。
沙陀之貪婬，周利之闕誦，但局淺心，豈大心之所入乎。
既各有所局，則定有所偏，豈淺深同說之法哉。
反顯通長可修，淺深可說者，唯觀音反聞一門而已，極欲其專修也。
orig::  ^368b16

頂禮如來藏，無漏不思議，願加被未來，於此門無惑。
方便易成就，堪以教阿難，及末劫沉淪，但以此根修。
圓通超餘者，真實心如是。
commentary::  ^368b44

此頂禮求加也。謂此耳根一門，即是前所說三如來藏，
即前所說無漏業，即前所說如幻不思議佛母真三昧也。
願諸佛以神力加被未來進修者，皆從此門單刀直入，更不令彼一念生疑。
若將此法門為最初方便，則易成就，故堪以此法教阿難，亦可以此法度末劫沉淪也。
然但用此一門而不用餘門者，以依此一門進修，
可超二十四聖之圓通，以真實心唯此一事，更無他法故也。
此經文殊凡四見，皆有深旨。
初勅文殊將呪往護者，非大智人不堪持此呪心故。
次問色空是非二義者，非大智不能為人排難解紛故。
三勅揀選圓通者，非大智不具正眼，非正眼不能選根，必鵞王而後能擇水中之乳故。
四請問經名者，以一會之法始終皆歸於本智故。
orig::  ^368c2

於是阿難及諸大眾，身心了然得大開示，
觀佛菩提及大涅槃，猶如有人因事遠遊未得還歸，明了其家所歸道路。
普會大眾、天龍八部、有學二乘及諸一切新發心菩薩，
其數凢有十恒河沙，皆得本心，遠塵離垢，獲法眼淨。
性比丘尼聞說偈已，成阿羅漢。
無量眾生皆發無等等阿耨多羅三藐三菩提心。
commentary::  ^368c30

此敘悟也。前五卷云身心皎然者，是知身心結解之次第，然未知何門得入。
今已確知從耳門入，更無疑惑，故身心皆了然也。
菩提涅槃，皆指極果，故喻之如家。
耳根，喻如道路。意謂久為窮子，逃逝他鄉，
即欲歸家，路頭不識。
今日指出一條還家道路，雖未即得還家，
若使直往向前，決不復遭枝岐矣。
前曰路曰門，至此則曰家者，謂了悟耳根，
是到菩提家之路，入菩提家之門也。
最初方便，至此方結。
普會下，大眾獲益，皆得本心者，即初信所得因心也。
遠離塵垢者，即所斷之惑也。
得法眼淨者，即徹證圓通，以果地覺為因地心，即十住初心也。
發菩提心者，即初入信心也。
般若云十善菩薩發大心，長別三界苦輪海是也。
orig::  ^368c42

阿難整衣服，於大眾中合掌頂禮，心迹圓明悲欣交集，
欲益未來諸眾生故，稽首白佛：大悲世尊！
我今已悟成佛法門，是中修行得無疑惑。
常聞如來說如是言：自未得度先度人者，
菩薩發心；自覺已圓能覺他者，如來應世。
我雖未度，願度末劫一切眾生。
世尊！此諸眾生去佛漸遠，邪師說法如恒河沙，
欲攝其心入三摩地，云何令其安立道場遠諸魔事，於菩提心得無退屈？
commentary::  ^369a20

此請安立道場，為末世攝心之軌則也。
心跡圓明者，謂先悟不生滅心，即是大佛頂首楞嚴王，心圓明也。
又悟得耳根，是入不生滅之門路，跡圓明也。
悲謂悲曠劫之沉迷，欣謂欣今日之頓悟，
因久迷而忽悟，故悲欣交集也。
欲益未來者，是自疾既除，復愍他疾也。
是中修行得無疑惑者，已悟成佛法門，決定從耳根入而無疑也。
常聞下，引佛言以自勵。
自未度而思度人者為菩薩，自度已畢而專於度生者為如來，
雖諸佛菩薩皆以度生為事，而我所急者，則願學菩薩也。
世尊下，正請言。我遇佛說法，已知修行之路從聞中入，
但恐末世眾生去佛漸遠，而邪師說法岐路復多，
既邪正混淆，令修進者心無適從，欲攝其心入三摩提，
云何令彼安立入道之場地，則邪說不得傾動，於菩提心方得無退屈乎？
orig::  ^369a36

爾時，世尊於大眾中稱讚阿難：善哉！
善哉！如汝所問，安立道場，救護眾生末劫沉溺。
汝今諦聽，當為汝說。
阿難大眾唯然奉教。
佛告阿難：汝常聞我毗奈耶中宣說修行三決定義，
所謂攝心為戒，因戒生定，因定發慧，是則名為三無漏學。
commentary::  ^369b18

此下為說四種清淨明誨，而為末世修行之定式也。
毗奈耶，律藏也。三決定義者，言決定依此三種，為修行根本也。
攝心為戒者，言不止束身，正不容有毫釐繫念也。
因戒生定者，經云：尸羅不清淨，三昧不現前。
因定發慧者，經云：無礙清淨慧，皆依禪定生。
故知戒為定慧之前茅，戒根不淨，則定慧無由而生。
故六祖云：心性無非自性戒，心性無亂自性定，心性無礙自性慧。
三種具足，毫無滲漏，名無漏學。
問：何故下文但說四戒，而不說定慧？
答：前文忘前塵、盡內根等，皆是發揮定慧，
但未曾說戒，故特明之耳。
問：前云逆流、返流、旋流、不循、不隨等，皆是攝心之法，豈非是戒？
答：逆流等是令其違現業，四戒是令其刳正性。
若能先刳正性，則現業易違。
故明定慧之後，而繼之以戒也。
以此四戒，是斷發潤之基，入定慧之本。
譬如造宅，先固其基。
若無基址，徒架虗空，必不成就故也。
orig::  ^369b28

阿難！云何攝心我名為戒？
若諸世界六道眾生其心不婬，則不隨其生死相續。
汝修三昧本出塵勞，婬心不除塵不可出。
縱有多智禪定現前，如不斷婬必落魔道，
上品魔王、中品魔民、下品魔女。
彼等諸魔亦有徒眾，各各自謂成無上道。
我滅度後末法之中，多此魔民熾盛世間，
廣行貪婬為善知識，令諸眾生落愛見坑失菩提路。
汝教世人修三摩地先斷心婬，是名如來先佛世尊第一決定清淨明誨。
commentary::  ^369c12

此先說婬戒也。一切眾生皆以婬欲而正性命，故纏縛生死。
今欲絕其源，故以斷婬為首也。
其心不婬者，言不止於身，不犯而已。
但舉一念婬心，即名破戒。
故祖師云：內心不出，外境不入。
心如墻壁，可以入道。
則不隨其生死相續者，以婬心不起，即是逆生死欲流也。
三昧即指耳根圓通，塵勞即指見思二惑。
若婬心不除，則見思決不能斷，生死亦不能出。
縱使定慧現前，於禪定中不捨婬根，或有思惟，
則欲境隨現，如火遇薪，安有不燒者哉？
故必墮魔道。以魔之惑人，不越於此。
故廣行貪婬為善知識者，謂以行婬為佛事，而婬婬相傳也。
落愛見坑者，即見思也。
謂欲出見思，反墮見思坑中而不能出。
如#CB15106;頭藍弗得非想定，
纔觸女手，遂生愛心，便失神通是也。
溫陵曰：諸經殺戒居首，謂設化以慈悲為本。
此經以婬戒居首，謂真修以離欲為本。
葢欲氣粗濁，染汙妙明，欲習狂迷，易失正受。
續生死，喪真常，莫甚於此。
故須首戒而為清淨第一明誨也。
觀阿難起教，示遭邪染，而厥初發心，先厭欲濁，
至於三漸次中，一一首懲，然後身心圓明，得大安隱。
十信初心，由欲愛乾枯，而慧性圓明，遂階等妙。
諸世間人，由心不流逸，而澄瑩生明，漸乎六天。
是故真修內攝，必先離欲也。
orig::  ^369c28

是故，阿難！若不斷婬修禪定者，如蒸砂石欲其成飯，經百千劫秪名熱砂。
何以故？此非飯本，砂石成故。
汝以婬身求佛妙果，縱得妙悟皆是婬根，
根本成婬，輪轉三塗必不能出，如來涅槃何路修證？
必使婬機身心俱斷，斷性亦無，於佛菩提斯可希冀。
如我此說名為佛說，不如此說即波旬說。
commentary::  ^370a24

此下，斷定不婬方得成菩提也。
如蒸下，喻明。汝以下，合蒸砂作飯。
縱得下，合經劫名砂，所謂苦瓠連根苦也。
既知婬是生死之根，則知不婬為菩提之本矣。
機者，發動之由，喻如弩牙。
婬機者，即五徧行作意心所也。
由彼一作意而婬心始動，心一動而身隨動，
故必杜其幾，而身心二婬之根俱斷矣。
昔五天有僧達磨達者，有辯慧，師事師子尊者。
師子尊者知其悟解，對眾稱之。
至傳法嗣祖，則以婆舍斯多當之。
達磨達心恨之曰：尊者知我之深，至嗣祖位，
不以見授，豈有說乎？
久之，一日獨行渡水，有女子浣露其足，
達磨達念曰：此脛乃爾白晳耶？
師子尊者忽在其旁曰：汝每念我，不以祖位付汝，今日之心可授祖位乎？
達磨達於是攝念禮足求哀曰：微細誤犯，如是之難敵乎？
此所謂婬機也。若終極而論，雖身心俱斷，
斷性若存，猶存緣影，未得勦淨，猶是生死根本。
必使斷性亦無，方是菩提根本。
既得其根，則菩提之果可希冀矣。
如我下，結定正邪說法之式。
良以阿難啟請，正為末世邪說混淆，人心易惑，
故求如來說就定式，使邪說不能傾動。
如來說此四根本戒，只一不字，便是不隨不循，逆流旋流之意。
言末世說法，如我所說，即是如來正說。
若不如此說，而別言行婬不礙者，便是魔說矣。
orig::  ^370a36

阿難！又諸世界六道眾生，其心不殺，則不隨其生死相續。
汝修三昧，本出塵勞，殺心不除，塵不可出。
縱有多智禪定現前，如不斷殺，必落神道。
上品之人為大力鬼，中品則為飛行夜叉、
諸鬼帥等，下品當為地行羅剎。
彼諸鬼神亦有徒眾，各各自謂成無上道。
我滅度後，末法之中，多此鬼神熾盛世間，自言食肉得菩提路。
阿難！我令比丘食五淨肉，此肉皆我神力化生，本無命根。
汝婆羅門，地多蒸溼，加以砂石，草菜不生。
我以大悲神力所加，因大慈悲，假名為肉，汝得其味。
奈何如來滅度之後，食眾生肉，名為釋子。
汝等當知，是食肉人，縱得心開似三摩地，
皆大羅剎，報終必沉生死苦海，非佛弟子。
如是之人，相殺、相吞、相食未已，云何是人得出三界？
汝教世人修三摩地，次斷殺生，是名如來先佛世尊第二決定清淨明誨。
commentary::  ^370b32

此明殺戒也。必落神道者，如世間血肉之神大力鬼，
即天行羅剎，今人奉之為帝為天者。
各各自謂成無上道者，認己是而不知其非，如鴞虎不知暴也。
自言食肉得菩提路者，如言酒肉不礙菩提路之類。
五淨肉者，不見不聞不疑，加自死鳥殘也。
假名為肉者，如魚米肉山之類，皆是大悲權化，豈真有生命哉？
奈何食眾生肉名為釋子者，經云設得餘食，
當如饑世食子肉想，何況食噉眾生血肉者，乃稱釋子耶？
命終必沉生死苦海者，經云為利殺眾生，
以財網諸肉，二俱是惡業，死墮呌呼獄是也。
相殺相吞等者，正言惡業俱生，詶償冤對，無由解脫也。
orig::  ^370c12

是故，阿難！若不斷殺修禪定者，譬如有人自塞其耳，
高聲大呌求人不聞，此等名為欲隱彌露。
清淨比丘及諸菩薩，於岐路行不蹋生草，況以手拔？
云何大悲取諸眾生血肉充食？
若諸眾生不服東方絲綿絹帛，及是此土靴履裘毳乳酪醍醐，
如是比丘於世真脫，酬還宿債不遊三界。
何以故？服其身分皆為彼緣。
如人食其地中百穀足不離地，必使身心於諸眾生，
若身身分身心二塗不服不食，我說是人真解脫者。
如我此說名為佛說，不如此說即波旬說。
commentary::  ^370c36

此斷定不殺，方得真解脫也。
欲隱彌露者，喻欲出生死，而反入生死也。
不蹋不拔，是仁及草木，況禽獸乎？
服其身分，皆為彼緣者，或寢其皮，或用其毛，
皆是彼身有分之物，即與成緣，況取眾生血肉充食哉？
語云：小人不可與作緣，況生死乎？
足不離地者，溫陵云：劫初之人，體有飛光，
足若躡雲，由食地肥，#CB01493;香稻，
故其體堅重，而足不離地。
身謂血肉骨髓等，身分謂乳酪裘毳等。
身心二塗，不服食者，謂不但身不服食，
而心亦不許有一毫思念服食，故二塗須并斷也。
orig::  ^371a6

阿難！又復世界六道眾生其心不偷，則不隨其生死相續。
汝修三昧本出塵勞，偷心不除塵不可出，
縱有多智禪定現前，如不斷偷必落邪道，
上品精靈、中品妖魅、下品邪人諸魅所著，
彼等羣邪亦有徒眾，各各自謂成無上道。
我滅度後末法之中，多此妖邪熾盛世間，
潛匿姦欺稱善知識，各自謂己得上人法，
詃惑無識恐令失心，所過之處其家耗散，
我教比丘循方乞食，令其捨貪成菩提道。
諸比丘等不自熟食，寄於殘生旅泊三界，
示一往還去已無返，云何賊人假我衣服，
裨販如來造種種業，皆言佛法却非出家，
具戒比丘為小乘道，由是疑誤無量眾生墮無間獄。
若我滅後，其有比丘發心決定修三摩提，
能於如來形像之前，身然一燈燒一指節，
及於身上爇一香炷，我說是人無始宿債一時酬畢，
長揖世間永脫諸漏，雖未即明無上覺路，是人於法已決定心。
若不為此捨身微因，縱成無為必還生人酬其宿債，如我馬麥正等無異。
汝教世人修三摩地後斷偷盜，是名如來先佛世尊第三決定清淨明誨。
commentary::  ^371a26

此明盜戒也。偷者，不惟偷人之財而已，
謂假設形儀，邀人恭敬利養者，皆是也。
其心不偷者，謂此貪得之心，一念不容生起，
方得生死永斷，反顯偷心不除，生死決不能出也。
必落邪道者，謂存心不正大光明，假粧模樣，
誑惑無知，故墮邪類。
精靈，如山精水怪具。
邪通者，妖魅現。妖通而魅人者，邪人，謂諸魅所著妖言惑眾之人也。
各各自謂成無上道者，邪魔入其肺腑，不自知其過也。
潛匿奸欺者，藏匿瑕疵，詐稱得道知識，
復以妖言恐人，令彼改心易志，敬如神明，
於是盡命傾財以奉之，故所過之處，其家耗散也。
我教下，明其甚違佛語，以見是妖也。
循方乞食者，謂我弟子令持應器，乞食支身，正欲令其捨貪心而成覺道。
且我尚不許自炊，以恣口腹，故令日中一食，
樹下一宿，令此殘生如旅泊，三界如客舍，示此一度往還而已。
自此一往更不復來，豈欲令其戀戀人間作地獄滓耶？
云何賊人竊我衣服，假我僧儀，以如來為取利之媒，
廣行販賣，造三塗業因者，一例謂之佛法乎？
彼且不唯不自知其非，而反指行正道者為小乘，
而以己所為者稱大乘，是以盲引盲，相率而墮於火坑，永不復出矣。
且人之至寶惜者，莫如此身，故楊子一毛不拔，儒者不敢毀傷。
我教世人修三摩地，先於如來像前作捨身微因，令彼詶償宿生負債。
能行此行，雖未能即登大菩提路，是人決定能信大菩提法矣。
若不行此行，縱得菩提，還來人間詶償宿債，如我曾於毘蘭邑王馬廐食馬麥三月是也。
由我先世詬罵比丘可食馬麥，故償此報。
且我出一惡言尚爾詶償，況宿生逋負有不償者哉？
今時顛倒眾生若有利處，即龍淵虎窟尚不知顧，是愛身不如愛物也。
即然一指，亦恐不能償宿債矣。
orig::  ^371b14

是故，阿難！若不斷偷修禪定者，譬如有人水灌漏巵欲求其滿，
縱經塵劫終無平復。
若諸比丘衣鉢之餘分寸不畜，乞食餘分施餓眾生，
於大集會合掌禮眾，有人捶詈同於稱讚，
必使身心二俱捐捨，身肉骨血與眾生共，
不將如來不了義說，迴為己解以誤初學，佛印是人得真三昧。
如我所說名為佛說，不如此說即波旬說。
commentary::  ^371c26

此斷定不偷，方得真三昧也。
漏巵，言非法器也。
衣鉢之外不畜者，止貪也。
餘分施餓眾生者，止悋也。
合掌禮眾者，不慢也。
捶罵同讚者，無我相也。
身心俱捨者，無繫戀也。
身肉骨血與眾生共者，捨頭目髓腦如棄涕唾也。
比丘之行如此，豈可以偷心曲取以自奉耶。
不了義教，如薩婆多論，許百物各可畜一，但禁餘二。
又布施不及身分等，迴為己解者，謂己不能行大乘事，
而反曲引權乘所行，以為是果能念念清淨，
心不希求，不萌一念利養之心，佛許是人必得真三昧矣。
故晦堂曰，今之學者，未脫生死，在甚麼處，在偷心未死耳。
orig::  ^371c40

阿難！如是世界六道眾生，雖則身心無殺盜婬，
三行已圓，若大妄語，即三摩地不得清淨，
成愛見魔失如來種，所謂未得謂得、未證言證。
或求世間尊勝第一，謂前人言：我今已得須陀洹果、
斯陀含果、阿那含果、阿羅漢道、辟支佛乘。
十地地前諸位菩薩，求彼禮懺貪其供養，是一顛迦銷滅佛種。
如人以刀斷多羅木，佛記是人永殞善根無復知見，沉三苦海不成三昧。
我滅度後，勑諸菩薩及阿難漢，應身生彼末法之中，
作種種形度諸輪轉，或作沙門白衣居士、
人王宰官童男童女，如是乃至婬女寡婦姦偷屠販，
與其同事稱讚佛乘，令其身心入三摩地，
終不自言我真菩薩真阿羅漢，洩佛密因輕言未學，唯除命終陰有遺付。
云何是人惑亂眾生成大妄語？
汝教世人修三摩地，後復斷除諸大妄語。
是名如來先佛世尊第四決定清淨明誨。
commentary::  ^372a14

此明不妄語戒也。
若言行不相顧，君子所恥，況佛弟子貪求供養，
而指空說有者，云何得成三昧耶？
我滅下，甚言如來不妄語也。
言我勑諸菩薩羅漢度生，與彼和光同塵，
為同事攝，稱揚佛乘，誘彼入道，尚不許自稱是真菩薩，
是真羅漢，泄漏密機，於初學人前，唯除命終時，
略露消息，令人生敬信耳。
如法華志言，和尚將化，謂人曰：吾從無量劫來，
成就逝多國土，分身揚化，今南歸矣。
以住則不泄，泄則不住，若泄言仍住，決是要求恭敬利養之邪人矣。
orig::  ^372a44

是故，阿難，若不斷其大妄語者，如刻人冀為栴檀形欲求香氣，
無有是處。我教比丘直心道場，於四威儀一切行中尚無虗假，
云何自稱得上人法？
譬如窮人妄號帝王自取誅滅，況復法王如何妄竊？
因地不直果招紆曲，求佛菩提如噬臍人，欲誰成就？
若諸比丘心如直弦一切真實，入三摩地永無魔事，我印是人成就菩薩無上知覺。
如我所說名為佛說，不如此說即波旬說。
commentary::  ^372b16

此下斷定不妄語，方得成正覺也。
刻冀求香者，聽其言則是，考其行則非，所謂羊質而虎皮者也。
經云：直心是道場，無虗假故。
我教比丘，一行一止，皆要直心直言，不容一念虗假。
云何妄稱得上人法？
是何異一介之人，妄號帝王，自取喪身失命而已。
且一國小王，尚不容妄竊尊號，況巍巍堂堂，
為出世之極尊，而欲竊其名位耶？
以如是因，求如是果，如人噬臍，決不可及。
必欲成就菩提，當以直心直言為本。
所以云：學道從不妄語始。
大佛頂如來密因修證了義諸菩薩萬行首楞嚴經合轍卷第六
 ^372b32
