五燈嚴統卷第十五
other:: 
# 雲門宗
雲門宗
other:: 
## 南嶽下六世
南嶽下六世
other:: 
### 雪峰存禪師法嗣
雪峰存禪師法嗣
other:: 
#### 韶州雲門山光奉院文偃禪師
韶州雲門山光奉院文偃禪師
嘉興人也。姓張氏。
幼依空王寺志澄律師出家。
敏質生知。慧辯天縱。
及長落髮。稟具於毗陵壇。
侍澄數年。探窮律部。
以己事未明。往參睦州。
州纔見來。便閉却門。
師乃扣門。州曰誰。
師曰某甲。州曰。作甚麼。
師曰。己事未明。乞師指示。
州開門一見。便閉却。
師如是連三日扣門。
至第三日。州開門。
師乃拶入。州便擒住曰。
道道。師擬議。州便推出曰。
秦時#CB01323;轢鑽。
遂掩門。損師一足。
師從此悟入。州指見雪峰。
師到雪峰莊。見一僧。
廼問。上座今日上山去那。
僧曰是。師曰。寄一則因緣。
問堂頭和尚。祇是不得道是別人語。
僧曰得。師曰。上座到山中。
見和尚上堂眾纔集。
便出握腕立地曰。
這老漢。項上鐵枷何不脫却。
其僧一依師教。雪峰見這僧與麼道。
便下座。攔胷把住曰。
速道速道。僧無對。
峰拓開曰。不是汝語。
僧曰。是某甲語。峰曰。
侍者將繩棒來。僧曰。
不是某語。是莊上一浙中上座教某甲來道。
峰曰。大眾去莊上。
迎取五百人善知識來。
師次日上雪峰。峰纔見便曰。
因甚麼得到與麼地。
師乃低頭。從茲契合。
溫研積稔。密以宗印授焉。
師出嶺徧謁諸方。
覈窮殊軌。鋒辯險絕。
世所盛聞。後抵靈樹。
冥符知聖禪師接首座之說。
初知聖住靈樹。二十年不請首座。
常云。我首座生也。
我首座牧牛也。我首座行脚也。
一日令擊鐘三門外接首座。
眾出迓。師果至。直請入首座寮解包。
〔人天眼目見靈樹章〕後廣主命師出世靈樹。
開堂日。主親臨曰。
弟子請益。師曰。目前無異路。
〔法眼別云。不可無益於人〕師乃曰。
莫道今日謾諸人好。
抑不得已。向諸人前作一場狼籍。
忽遇明眼人。見成一場笑具。
如今避不得也。且問你諸人。
從上來有甚事。欠少甚麼。
向你道無事。已是相埋沒也。
雖然如是。也須到這田地始得。
亦莫趂口快亂問。
自己心裏黑漫漫地。
明朝後日大有事在。
你若根思遲回。且向古人建化門庭。
東#CB15111;西#CB15111;看。
是箇甚麼道理。你欲得會麼。
都緣是你自家無量劫來妄想濃厚。
一期聞人說著。便生疑心。
問佛問法。問向上向下。
求覓解會轉沒交涉。
擬心即差。況復有言有句。
莫是不擬心是麼。
莫錯會好。更有甚麼事。
珍重。上堂。我事不獲已。
向你諸人道。直下無事。
早是相埋沒了也。
更欲踏步向前。尋言逐句。
求覓解會。千差萬別。
廣設問難。贏得一場口滑。
去道轉遠。有甚麼休歇時。
此事若在言語上三乘十二分教。
豈是無言語。因甚麼更道教外別傳。
若從學解機智得。
祇如十地聖人。說法如雲如雨。
猶被呵責。見性如隔羅縠。
以此故知。一切有心。
天地懸殊。雖然如此。
若是得底人。道火不能燒口。
終日說事。未甞挂著唇齒。
未甞道著一字。終日著衣喫飯。
未甞觸著一粒米。
挂一縷絲。雖然如此。
猶是門庭之說也。
須是實得恁麼始得。
若約衲僧門下。句裏呈機。
徒勞佇思。直饒一句下承當得。
猶是瞌睡漢。時有僧問。
如何是一句。師曰舉。
上堂。三乘十二分教。
橫說竪說。天下老和尚。
縱橫十字說。與我拈針鋒許說底道理來看。
恁麼道。早是作死馬醫。
雖然如此。且有幾箇到此境界。
不敢望汝言中有響。
句裏藏鋒。瞬目千差。
風恬浪靜。伏惟尚饗。
僧來參。師乃拈起袈裟曰。
汝若道得。落我袈裟圈#CB04901;裏。
汝若道不得。又在鬼窟裏坐。
作麼生。自代曰。某甲無氣力。
師一日打椎曰。妙喜世界百雜碎。
拓鉢向湖南城裏。
喫粥飯去來。上堂。
諸兄弟。盡是諸方參尋知識。
決擇生死。到處豈無尊宿垂慈方便之詞。
還有透不得底句麼。
出來舉看。待老漢與你大家商量。
有麼有麼。時有僧出擬伸問次。
師曰。去去西天路。
迢迢十萬餘。便下座。
舉。世尊。初生下。一手指天。
一手指地。周行七步。
目顧四方云。天上天下。
唯我獨尊。師曰。我當時若見。
一棒打殺。與狗子喫却。
貴圖天下太平。師在文德殿赴齋。
有鞠常侍問。靈樹果子熟也未。
師曰。甚麼年中得信道生。
僧問。如何是西來意。
師曰。山河大地。曰向上更有事也無。
師曰有。曰如何是向上事。
師曰。釋迦老子在西天。
文殊菩薩居東土。
問如何是雲門山。
師曰。庚峯定穴。問如何是大修行人。
師曰。一榼在手。上堂。
因聞鐘聲。乃曰。世界與麼廣濶。
為甚麼鐘聲披七條。
問一生積惡不知善。
一生積善不知惡。
此意如何。師曰燭。
問如何是和尚非時為人一句。
師曰。早朝牽犂。晚間拽杷。
舉雪峯云。三世諸佛。
向火#CB08504;上轉大法輪。
師曰。火#CB08504;為三世諸佛說法。
三世諸佛立地聽。
上堂。舉一則語。教汝直下承當。
早是撒屎著汝頭上也。
直饒拈一毫頭。盡大地一時明得。
也是剜肉作瘡。雖然如此。
汝亦須是實到這箇田地始得。
若未切。不得掠虗。
却須退步。向自己根脚下推尋看。
是箇甚麼道理。實無絲毫許。
與汝作解會。與汝作疑惑。
況汝等各各當人。
有一段事。大用現前。
更不煩汝一毫頭氣力。
便與祖佛無別。自是汝諸人。
信根淺薄。惡業濃厚。
突然起得許多頭角。
擔鉢囊千鄉萬里。
受屈作麼。且汝諸人。
有甚麼不足處。大丈夫漢。
阿誰無分。獨自承當得。
猶不著便。不可受人欺謾。
取人處分。纔見老和尚開口。
便好把特石驀口塞。
便是屎上青蠅。相似鬬唼將去。
三箇五箇。聚頭商量。
苦屈兄弟。古德一期。
為汝諸人不奈何。
所以方便。垂一言半句。
通汝入路。知是般事。
拈放一邊。自著些子筋骨。
豈不是有少許相親處。
快與快與。時不待人。
出息不保入息。更有甚麼身心。
別處閑用。切須在意。
珍重。上堂。盡乾坤。
一時將來。著汝眼睫上。
你諸人聞恁麼道。
不敢望你出來性燥。
把老漢打一摑。且緩緩子細看。
是有是無。是箇甚麼道理。
直饒你向這裏明得。
若遇衲僧門下。好槌折脚。
若是箇人。聞說道。
甚麼處有老宿出世。
便好驀面唾。污我耳目。
汝若不是箇手脚。
纔聞人舉。便承當得。
早落第二機也。汝不看。
他德山和尚。纔見僧入門。
拽杖便趂。睦州和尚。
纔見僧入門來。便云。
見成公案。放汝三十棒。
自餘之輩。合作麼生。
若是一般掠虗漢。
食人涎唾。記得一堆一擔骨董。
到處馳騁。驢唇馬觜。
誇我解問十轉五轉話。
饒你從朝問到夜。
論劫恁麼。還曾夢見麼。
甚麼處是與人著力處。
似這般底。有人屈衲僧齋也。
道得飯喫。有甚堪共語處。
他日閻羅王面前。
不取汝口解說。諸兄弟。
若是得底人。他家依眾遣日。
若也未得。切莫容易過時。
大須子細。古人大有葛藤相為處。
祇如雪峯道。盡大地是汝自己。
夾山道。百草頭上。
薦取老僧。閙市裏。
識取天子。洛浦云。
一塵纔起。大地全收。
一毛頭師子全身。
總是汝。把取翻覆思量看。
日久歲深。自然有箇入路。
此事無汝替代處。
莫非各在當人分上。
老和尚出世。祇為汝證明。
汝若有少許來由。
亦昧汝不得。若實未得方便。
撥汝即不可。兄弟一等是踏破草鞋。
拋却師長父母行脚。
直須著些子精彩始得。
若未有箇入頭處。
遇著本色齩猪狗手脚。
不惜性命。入泥入水。
相為有可齩嚼。眨上眉毛。
高挂鉢囊。抝折拄杖。
十年二十年辦取徹頭莫愁不成辦。
直是今生不得徹頭。
來生亦不失人身。
向此門中亦乃省力。
不虗孤負平生。亦不孤負師長父母。
十方施主。直須在意。
莫空遊州獵縣。橫擔拄杖。
一千里二千里走。
這邊經冬。那邊過夏。
好山好水堪取性。
多齋供。易得衣鉢。
苦屈苦屈。圖他一粒米。
失却半年糧。如此行脚。
有甚麼利益。信心檀越。
把菜粒米作麼生消得。
直須自看。無人替代。
時不待人。忽然一日眼光落地。
到前頭將甚麼抵擬。
莫一似落湯螃蠏。
手脚忙亂。無汝掠虗說大話處。
莫將等閑空過時光。
一失人身。萬劫不復。
不是小事。莫據目前。
俗人尚道。朝聞道夕死可矣。
況我沙門合履踐箇甚麼事。
大須努力。珍重。僧問靈樹。
如何是祖師西來意。
樹默然。遷化後。門人立行狀碑。
欲入此語。問師曰。
先師默然處。如何上碑。
師對曰師。上堂。佛法也太煞有。
祇是舌頭短良久曰。
長也。普請般柴次。
師遂拈一片拋下曰。
一大藏教祇說這箇。
見僧量米次。問米籮裏有多少達磨眼睛。
僧無對。師代曰。斗量不盡。
上堂。人人自有光明在。
看時不見暗昏昏。
作麼生是諸人自己光明。
自代曰。厨庫三門。
又曰。好事不如無。
示眾。古德道。藥病相治。
盡大地是藥。那箇是你自己。
乃曰。遇賤即貴。僧曰。
乞師指示。師拍手一下。
拈拄杖曰。接取拄杖子。
僧接得拗作兩橛。
師曰。直饒恁麼。也好與三十棒。
上堂。一言纔舉。千車同轍。
該括微塵。猶是化門之說。
若是衲僧合作麼生。
若將佛意祖意這裏商量。
曹谿一路平沈。還有人道得麼。
道得底出來。僧問。
如何是超佛越祖之談。
師曰。餬餅。曰這裏有甚麼交涉。
師曰。灼然有甚麼交涉。
乃曰。汝等諸人沒可作了。
見人道著祖意。便問。
超佛越祖之談。汝且喚甚麼作佛。
喚甚麼作祖。且說超佛越祖底道理看。
問箇出三界。汝把將三界來看。
有甚麼見聞覺知隔礙著汝。
有甚麼聲塵色法與汝可了。
了箇甚麼椀。以那箇為差殊之見。
他古聖不奈何。橫身為物。
道箇舉體全真。物物覿體不可得。
我向汝道。直下有甚麼事。
早是相埋沒了也。
汝若實未有入頭處。
且獨自參詳。除却著衣喫飯屙屎送尿。
更有甚麼事。無端起得如許多般妄想作甚麼。
更有一般底。如等閑相似。
聚頭學得箇古人話路。
識性記持妄想卜度道。
我會佛法了也。祇管說葛藤取性過時。
更嫌不稱意。千鄉萬里。
拋却父母師長。作這去就。
這般打野榸漢有甚麼死急。
行脚去。以拄杖趂下。
上堂。故知時運澆漓。
代干像季。近日師僧北去。
言禮文殊。南去謂遊衡嶽。
恁麼行脚。名字比丘。
徒消信施。苦哉苦哉。
問著黑漆相似。祇管取性過時。
設有三箇兩箇。狂學多聞記持。
話路到處覓相似語句。
印可老宿。輕忽上流作薄福業。
他日閻羅王釘釘之時。
莫道無人向你說。
若是初心後學。直須擺動精神。
莫空記人說處。多虗不如少實。
向後祇道自賺。有甚麼事近前。
上堂。眾集。師以拄杖指面前曰。
乾坤大地微塵諸佛。
總在裏許。爭佛法覓勝負。
還有人諫得麼。若無人諫得。
待老漢與你諫看。
僧曰。請和尚諫。師曰。
這野狐精。上堂。拈拄杖曰。
天親菩薩無端變作一條楖栗杖。
乃畫一畫曰。塵沙諸佛盡在這裏葛藤。
便下座。上堂。我看汝諸人。
二三機中尚不能搆得。
空披衲衣何益。汝還會麼。
我與汝註破。久後到諸方。
若見老宿。舉一指。
竪一拂子云。是禪。
是道。拽拄杖打破頭便行。
若不如此。盡落天魔眷屬。
壞滅吾宗。汝若實不會。
且向葛藤社裏看。
我尋常向汝道。微塵剎土中三世諸佛。
西天二十八祖。唐土六祖。
盡在拄杖頭上說法。
神通變現。聲應十方。
一任縱橫。汝還會麼。
若不會。且莫掠虗。
然雖如此。且諦當實見也未。
直饒到此田地。也未夢見衲僧沙彌在。
三家村裏不逢一人。
驀拈拄杖畫一畫曰。
總在這裏。又畫一畫曰。
總從這裏出去也。
珍重。師一日以手入木師子口。
呌曰。齩殺我也相救。
〔歸宗柔代云。和尚出手太殺〕上堂。
聞聲悟道。見色明心。
遂舉起手曰。觀世音菩薩將錢買餬餅。
放下手曰。元來祇是饅頭。
上堂。乾坤之內。宇宙之間。
中有一寶。秘在形山。
拈燈籠向佛殿裏。
將三門來燈籠上。
作麼生。自代曰。逐物意移。
又曰。雲起雷興。示眾曰。
十五日已前不問汝。
十五日已後。道將一句來。
眾無對。自代曰。日日是好日。
上堂。拈拄杖曰。凡夫實謂之有。
二乘析謂之無。緣覺謂之幻有。
菩薩當體即空。衲僧家見拄杖。
便喚作拄杖。行但行。
坐但坐。不得動著。
僧問。如何是佛法大意。
師曰。春來草自青。
問新到。甚處人。曰新羅。
師曰。將甚麼過海。
曰草賊大敗。師引手曰。
為甚麼在我這裏。
曰恰是。師曰。一任#CB01387;跳。
僧無對。問牛頭未見四祖時如何。
師曰。家家觀世音。
曰見後如何。師曰。
火裏蝍蟟吞大蟲。
問如何是雲門一曲。
師曰。臘月二十五。
曰唱者如何。師曰。
且緩緩。問如何是雪嶺泥牛吼。
師曰。山河走。曰如何是雲門木馬嘶。
師曰。天地黑。問從上來事請師提綱。
師曰。朝看東南。暮看西北。
曰便恁麼會時如何。
師曰。東家點燈。西家暗坐。
問十二時中如何即得不空過。
師曰。向甚麼處著此一問。
曰學人不會。請師舉。
師曰。將筆硯來。僧乃取筆硯來。
師作一頌曰。舉不顧。
即差互。擬思量。何劫悟。
問如何是學人自己。
師曰。遊山翫水。曰如何是和尚自己。
師曰。賴遇維那不在。
問一口吞盡時如何。
師曰。我在你肚裏。
曰和尚為甚麼在學人肚裏。
師曰。還我話頭來。
問如何是道。師曰去。
曰學人不會。請師道。
師曰。闍黎公驗分明。
何在重判。問生死到來如何排遣。
師展手曰。還我生死來。
問父母不聽不得出家。
如何得出家。師曰。
淺。曰學人不會。師曰深。
問如何是學人自己。
師曰。怕我不知。問萬機喪盡時如何。
師曰。與我拈佛殿來。
與汝商量。曰豈關他事。
師喝曰。這掠虗漢。
問樹凋葉落時如何。
師曰。體露金風。問如何是佛。
師曰。乾屎橛。問如何是諸佛出身處。
師曰。東山水上行。
問古人面壁意旨如何。
師曰念七。問如何是祖師西來意。
師曰。日裏看山。師問僧。
近離甚麼處。曰南嶽。
師曰。我不曾與人葛藤。
近前來。僧近前。師曰去。
僧問。如何是和尚家風。
師曰。有讀書人來報。
問如何是透法身句。
師曰。北斗裏藏身。
問如何是西來意。
師曰。久雨不晴。又曰。
粥飯氣。問承古有言。
牛頭橫說竪說。猶未知有向上關棙子。
如何是向上關棙子。
師曰。東山西嶺青。
問如何是端坐念實相。
師曰。河裏失錢河裏摝。
上堂。函葢乾坤。目機銖兩。
不涉世緣。作麼生承當。
眾無對。自代曰。一鏃破三關。
僧問。如何是雲門劒。
師曰祖。問如何是玄中的。
師曰#CB05218;。
問如何是吹毛劒。
師曰骼。又曰胔。問如何是正法眼。
師曰普。問如何是啐#CB10437;機。
師曰響。問如何是雲門一路。
師曰親。問殺父殺母。
向佛前懺悔。殺佛殺祖。
向甚麼處懺悔。師曰露。
問鑿壁偷光時如何。
師曰恰。問三身中那身說法。
師曰要。問承古有言。
了即業障本來空。
未了應須償宿債。
未審二祖是了未了。
師曰確。師垂語曰。
會佛法如河沙。百草頭上道將一句來。
自代云俱。僧問。如何是一代時教。
師曰。對一說。問不是目前機。
亦非目前事時如何。
師曰。倒一說。問如何是法身向上事。
師曰。向上與汝道即不難。
作麼生會法身。曰請和尚鑒。
師曰。鑒即且置。作麼生會法身。
曰與麼與麼。師曰。
這箇是長連牀上學得底。
我且問你。法身還解喫飯麼。
僧無對。師問嶺中順維那。
古人竪起拂子。放下拂子。
意旨如何。順曰。拂前見拂後見。
師曰。如是如是。師後却舉問僧。
汝道。當初諾伊。不諾伊。
僧無對。師曰。可知禮也。
問僧。甚處來。曰禮塔來。
師曰謔我。曰實禮塔來。
師曰。五戒也不持。
師甞舉。馬大師道。
一切語言。是提婆宗。
以這箇為主。乃曰。
好語。祇是無人問我。
時有僧問。如何是提婆宗。
師曰。西天九十六種。
你是最下種。問僧。
近離甚處。曰西禪。
師曰。西禪近日有何言句。
僧展兩手。師打一掌。
僧曰。某甲話在。師却展兩手。
僧無語。師又打。師舉臨濟三句語。
問塔主。祇如塔中和尚。
得第幾句。主無對。
師曰。你問我。主便問。
師曰。不快即道。主曰。
作麼生是不快即道。
師曰。一不成二不是。
問直歲。甚處去來。
曰刈茆來。師曰。刈得幾箇祖師。
曰三百箇。師曰。朝打三千。
暮打八百。東家杓柄長。
西家杓柄短。又作麼生。
歲無語。師便打。僧問。
秋初夏末。前程若有人問。
作麼生祇對。師曰。
大眾退後。曰未審過在甚麼處。
師曰。還我九十日飯錢來。
有講僧參。經時乃曰。
未到雲門時。恰似初生月。
及乎到後。曲彎彎地。
師得知。乃召問。是你道否。
曰是。師曰。甚好。吾問汝。
作麼生是初生月。
僧乃斫額作望月勢。
師曰。你如此。已後夫却目在。
僧經旬日復來。師又問。
你還會也未。曰未會。
師曰。你問我。僧便問。
如何是初生月。師曰。
曲彎彎地。僧罔措。
後果然失目。上堂。
諸和尚子莫妄想。
天是天。地是地。山是山。
水是水。僧是僧。俗是俗。
良久曰。與我拈案山來。
僧便問。學人見山是山。
水是水時如何。師曰。
三門為甚麼騎佛殿從這裏過。
曰恁麼則不妄想去也。
師曰。還我話頭來。
上堂。你若不相當。
且覓箇入頭處。微塵諸佛在你舌頭上。
三藏聖教在你脚跟底。
不如悟去好。還有悟得底麼。
出來對眾道看。示眾。
盡十方世界。乾坤大地。
以拄杖畫云。百雜碎。
三乘十二分教。達磨西來。
放過即不可。若不放過。
不消一喝。示眾。真空不壞有。
真空不異色。僧便問。
作麼生是真空。師曰。
還聞鐘聲麼。曰此是鏡聲。
師曰。驢年夢見麼。
上堂。平地上死人無數。
過得荊棘林者是好手。
時有僧出曰。與麼則堂中第一座有長處也。
師曰。蘇嚕蘇嚕。#CB05287;長老舉菩薩手中赤幡問。
師作麼生。師曰。你是無禮漢。
#CB05287;曰。
作麼生無禮。師曰。
是你外道奴也作不得。
僧問。佛法如水中月。
是否。師曰。清波無透路。
曰和尚從何得。師曰。
再問復何來。曰正與麼時如何。
師曰。重疊關山路。
上堂。拈拄杖曰。拄杖子化為龍。
吞却乾坤了也。山河大地甚處得來。
師有偈曰。不露風骨句。
未語先分付。進步口喃喃。
知君大罔措。示眾。
大用現前。不存軌則。
時有僧問。如何是大用現前。
師拈起拄杖高聲唱曰。
釋迦老子來也。上堂。
要識祖師麼。以拄杖指曰。
祖師在你頭上 #CB01387;跳。
要識祖師眼睛麼。
在你脚跟下。又曰。
這箇是祭鬼神茶飯。
雖然如此。鬼神也無厭足。
示眾。一人因說得悟。
一人因喚得悟。一人聞舉便回去。
你道便回去意作麼生。
復曰。也好與三十棒。
上堂。光不透脫。有兩般病。
一切處不明。面前有物。
是一。又透得一切法空。
隱隱地似有箇物相似。
亦是光不透脫。又法身亦有兩般病。
得到法身。為法執不忘。
己見猶存。坐在法身邊。
是一。直饒透得法身去。
放過即不可。子細點檢將來。
有甚麼氣息。亦是病。
問僧。光明寂照遍河沙。
豈不是張拙秀才語。
曰是。師曰。話墮也。
僧問。如何是法身。
師曰。六不收。問不起一念。
還有過也無。師曰。
須彌山。問如何是清淨法身。
師曰。花藥欄。曰便恁麼去時如何。
師曰。金毛師子。問如何是塵塵三昧。
師曰。鉢裏飯。桶裏水。
問一言道盡時如何。
師曰。裂破。問如何是佛法大意。
師曰。面南看北斗。
問一切智通無障礙時如何。
師曰。掃地潑水相公來。
師到天童。童曰。你還定當得麼。
師曰。和尚道甚麼。
童曰。不會則目前包裹。
師曰。會則目前包裹。
師到曹山。見示眾云。
諸方盡把格則。何不與他道。
却令他不疑去。師問。
密密處。為甚麼不知有。
山曰。祇為密密。所以不知有。
師曰。此人如何親近。
山曰。莫向密密處親近。
師曰。不向密密處親近時如何。
山曰。始解親近。師應喏喏。
師到鵝湖。聞上堂曰。
莫道未了底人。長時浮逼逼地。
設使了得底。明明得知有去處。
尚乃浮逼逼地。師下問首座。
適來和尚意作麼生。
曰浮逼逼地。師曰。
首座久在此住。頭白齒黃。
作這箇語話。曰上座又作麼生。
師曰。要道即得。見即便見。
若不見莫亂道。曰祇如道浮逼逼地又作麼生。
師曰。頭上著枷。脚下著杻。
曰與麼則無佛法也。
師曰。此是文殊普賢大人境界。
僧舉灌溪上堂曰。
十方無壁落。四面亦無門。
淨躶躶。赤灑灑。沒可把。
師曰。舉即易。出也大難。
曰上座不肯和尚與麼道那。
師曰。你適來與麼舉那。
曰是。師曰。你驢年夢見灌溪。
曰某甲話在。師曰。
我問你。十方無壁落。
四面亦無門。你道。
大梵天王與帝釋天商量甚處事。
曰豈干他事。師喝曰。
逐隊喫飯漢。師到江州。
有陳尚書者。請齋。
纔見便問。儒書中即不問。
三乘十二分教。自有座主。
作麼生是衲僧行脚事。
師曰。曾問幾人來。
書曰。即今問上座。
師曰。即今且置。作麼生是教意。
書曰。黃卷赤軸。師曰。
這箇是文字語言。
作麼生是教意。書曰。
口欲談而辭喪。心欲緣而慮忘。
師曰。口欲談而辭喪。
為對有言。心欲緣而慮忘。
為對妄想。作麼生是教意。
書無語。師曰。見說尚書看法華經。
是否。書曰是。師曰。
經中道。一切治生產業。
皆與實相不相違背。
且道非非想天。有幾人退位。
書無語。師曰。尚書且莫草草。
三經五論師僧拋却。
特入叢林。十年二十年。
尚不奈何。尚書又爭得會。
書禮拜曰。某甲罪過。
師唱道靈樹雲門凡三十載。
機緣語句備載廣錄。
以乾和七年己酉四月十日順寂。
塔全身於方丈後。
十七載示夢阮紹莊曰。
與吾寄語秀華宮使特進李托。
奏請開塔。遂致奉勑迎請內庭。
供養逾月方還。因改寺為大覺。
諡大慈雲#CB05084;真弘明禪師。
other:: 
## 南嶽下七世
南嶽下七世
other:: 
### 雲門偃禪師法嗣
雲門偃禪師法嗣
other:: 
#### 韶州白雲子祥實性大師
韶州白雲子祥實性大師 ^109a13

初住慈光院。廣主召入府說法。
時有僧問。覺華纔綻。
正遇明時。不昧宗風。
乞師方便。師曰。我王有令。
問祖意教意是同是別。
師曰。不別。曰恁麼則同也。
師曰。不妨領話。問諸佛出世。
普徧大千。白雲一會。
如何舉揚。師曰。賺却幾人來。
曰恁麼則四眾何依。
師曰。沒交涉。問即心即佛。
示誨之辭。不涉前言。
如何指教。師曰。東西且置。
南北作麼生。問如何是和尚家風。
師曰。石橋那畔有。
這邊無。會麼。曰不會。
師曰。且作丁公吟。
問衣到六祖為甚麼不傳。
師曰。海晏河清。問從上宗乘如何舉揚。
師曰。今日未喫茶上堂。
諸人會麼。但向街頭市尾。
屠兒魁劊。地獄鑊湯處會取。
若恁麼會得。堪與人天為師。
若向衲僧門下。天地懸殊。
更有一般底。祇向長連牀上。
作好人去。汝道此兩般人。
那箇有長處。無事珍重。
問僧。甚麼處來。曰雲門來。
師曰。裏許有多少水牛。
曰一箇兩箇。師曰。
好水牛。問僧。不壞假名而談實相。
作麼生。僧指倚子曰。
這箇是倚子。師以手撥倚曰。
與我將鞋袋來。僧無對。
師曰。這虗頭漢。〔雲門聞乃云。
須是我祥兄始得〕師將示滅。
白眾曰。某甲雖提祖印。
未盡其中事。諸仁者且道。
其中事作麼生。莫是無邊中間內外已否。
若如是會。即大地如鋪沙。
良久曰。去此即他方相見。
言訖而寂。
other:: 
#### 鼎州德山緣密圓明禪師
鼎州德山緣密圓明禪師 ^113b40

上堂。僧堂前事時人知有。
佛殿後事作麼生。
上堂。我有三句語。
示汝諸人。一句函葢乾坤。
一句截斷眾流。一句隨波逐浪。
作麼生辯。若辯得出。
有參學分。若辯不出。
長安路上輥輥地。
僧問。如何是透法身句。
師曰。三尺杖子攪黃河。
問百花未發時如何。
師曰。黃河渾底流。
曰發後如何。師曰。
幡竿頭指天。問不犯辭鋒時如何。
師曰。天台南嶽。曰便恁麼去時如何。
師曰。江西湖南。問佛未出世時如何。
師曰。河裏盡是木頭船。
曰出世後如何。師曰。
這頭蹋著那頭掀。
上堂。與麼來者。現成公案。
不與麼來者。垛生招箭。
總不與麼來者徐六擔板。
迅速鋒鋩。猶是鈍漢。
萬里無雲。青天猶在。
上堂。但參活句。莫參死句。
活句下薦得。永劫無滯。
一塵一佛國。一葉一釋迦。
是死句。揚眉瞬目。
舉指竪拂。是死句。
山河大地。更無誵訛。
是死句。時有僧問。
如何是活句。師曰。
波斯仰面看。曰恁麼則不謬去也。
師便打。上堂。舉臨濟示眾曰。
恁麼來者。恰似失却。
不恁麼來者。無繩自縛。
十二時中。莫亂斟酌。
會與不會。都盧是錯。
分明與麼道。一任天下人貶剝。
師曰。古鏡濶一丈。
屋梁長三尺。是汝鉢盂鐼子濶多少。
上堂。俱胝和尚凡有扣問祇竪一指。
寒則普天寒。熱則普天熱。
僧問。己事未明。如何辯得。
師曰。須彌山頂上。
曰便恁麼去時如何。
師曰。脚下水淺深。
問達磨未來時如何。
師曰。千年松倒挂。
曰來後如何。師曰。
金剛努起拳。問師未出世時如何。
師曰。佛殿正南開。
曰出世後如何。師曰。
白雲山上起。曰出與未出。
還分不分。師曰。靜處薩婆訶。
問如何是和尚家風。
師曰。南山起雲。北山下雨。
問如何是應用之機。
師喝。僧曰。祇這箇為復別有。
師便打。問大用現前不存軌則時如何。
師曰。黑地打破甕。
僧退步。師便打。問佛未出世時如何。
師曰。猢猻繫露柱。
曰出世後如何。師曰。
猢猻入布袋。問文殊與維摩對談何事。
師曰。并汝三人無繩自縛。
問如何是佛。師曰。
滿日荒榛。曰學人不會。
師曰。勞而無功。問盡大地致一問不得時如何。
師曰。話墮也。曰大眾總見。
師便打。問無蹤無跡。
是甚麼人行履。師曰。
偷牛賊。問#CB15036;羊未挂角時如何。
師曰。獵屎狗。曰挂後如何。
師曰。獵屎狗。問牛頭未見四祖時如何。
師曰。秋來黃葉落。
曰見後如何。師曰。
春來草自青。
other:: 
#### 岳州巴陵新開院顥鑒禪師
岳州巴陵新開院顥鑒禪師 ^113c34

初到雲門。門曰。雪峯和尚道。
開却門達磨來也。
我問你。作麼生。師曰。
築著和尚鼻孔。門曰。
地神惡發。把須彌山一摑。
#CB01387;跳上梵天。
拶破帝釋鼻孔。你為甚麼向日本國裏藏身。
師曰。和尚莫瞞人好。
門曰。築著老僧鼻孔。
又作麼生。師無語。
門曰。將知你祇是學語之流。
師住後。更不作法嗣書。
祇將三轉語上雲門。
僧問。如何是道。師曰。
明眼人落井。問如何是吹毛劒。
師曰。珊瑚枝枝撑著月。
問如何是提婆宗。
師曰。銀椀裏盛雪。
門曰。他後老僧忌日。
祇消舉此三轉語。
足以報恩。自後忌辰果如所囑。
僧問。祖意教意是同是別。
師曰。鷄寒上樹。鴨寒下水。
問三乘十二分教。
即不疑。如何是宗門中事。
師曰。不是衲僧分上事。
曰如何是衲僧分上事。
師曰。貪觀白浪。失却手橈。
問僧。遊山來。為佛法來。
曰清平世界說甚麼佛法。
師曰。好箇無事禪客。
曰早是多事了也。
師曰。上座去年在此過夏了。
曰不曾。師曰。與麼則先來不相識。
下去。師將拂子遺僧。
僧曰。本來清淨。用拂子作甚麼。
師曰。既知清淨。切勿忘却〔梁山觀別云。
也須排却〕。
other:: 
#### 隨州雙泉山師寬明教禪師
隨州雙泉山師寬明教禪師 ^114b12

上堂。舉拂子曰。這箇接中下之人。
時有僧問。上上人來時如何。
師曰。打鼓為三軍。
問向上宗乘如何舉唱。
師曰。不敢。曰恁麼則含生有望。
師曰。脚下水深淺。
問凡有言句盡落有無。
不落有無時如何。
師曰。東弗于逮。曰這箇猶落有無。
師曰。支過雪山西。
僧問洞山初和尚。
如何是佛。山曰。麻三斤。
師聞之乃曰。向南有竹。
向北有木。問不可以智知。
不可以識識時如何。
師曰。不入這箇野狐群隊。
問如何是定。師曰。
鰕跳不出斗。曰如何出得去。
師曰。南山起雲。北山下雨。
問北斗裏藏身。意旨如何。
師曰。鷄寒上樹。鴨寒下水。
問竪起杖子意旨如何。
師曰。一葉落知天下秋。
師遊山回。首座同眾出接。
座曰。和尚遊山巇嶮不易。
師提起拄杖曰。全得這箇力。
座乃奪却。師放身便倒。
大眾皆進前扶起。
師拈拄杖一時趂散。
回顧侍者曰。向道全得這箇力。
師一日訪白兆。兆曰。
老僧有箇木魚頌。
師曰。請舉看。兆曰。
伏惟爛木一橛。佛與眾生不別。
若以杖子擊著。直得聖凡路絕。
師曰。此頌有成褫。
無成褫。兆曰。無成褫。
師曰。佛與眾生不別。
聻。侍僧救曰。有成褫。
師曰。直得聖凡路絕。
聻。當時白兆一眾失色。
僧問。新年頭還有佛法也無。
師曰無。曰日日是好日。
年年是好年。為甚却無。
師曰。張公喫酒李公醉。
僧曰。老老大大。龍頭蛇尾。
師曰。明教今日失利。
other:: 
#### 益州青城香林院澄遠禪師
益州青城香林院澄遠禪師 ^114b48

漢州綿竹人。姓上官。
在眾日普請鉏草次。
有一僧曰。看俗家失火。
師曰。那裏火。曰不見那。
師曰。不見。曰這瞎漢。
是時一眾皆言遠上座敗闕。
後明教寬聞舉歎曰。
須是我遠兄始得。
住後僧問。美味醍醐。
為甚麼變成毒藥。
師曰。導江紙貴。問見色便見心時如何。
師曰。適來甚麼處去來。
曰心境俱忘時如何。
師曰。開眼坐睡。問北斗裏藏身。
意旨如何。師曰。月似彎弓少雨多風。
問如何是諸師心。
師曰。清則始終清。
曰如何領會。師曰。
莫受人謾好。問如何是祖師西來意。
師曰。踏步者誰。問如何是和尚妙藥。
師曰。不離眾味。曰喫者如何。
師曰。唼#CB01493;看。
問如何是室內一盌燈。
師曰。三人證龜成鼈。
問如何是衲衣下事。
師曰。臘月火燒山。
問大眾雲集。請師施設。
師曰。三不待兩。問如何是學人時中事。
師曰。恰恰。問如何是玄。
師曰。今日來。明日去。
曰如何是玄中玄。
師曰。長連牀上。問如何是香林一脉泉。
師曰。念無間斷。曰飲者如何。
師曰。隨方斗秤。問如何是衲僧正眼。
師曰。不分別。曰照用事如何。
師曰。行路人失脚。
問萬機俱泯迹。方識本來人。
時如何。師曰。清機自顯。
曰恁麼則不別人。
師曰。方見本來人。
問魚遊陸地時如何。
師曰。發言必有後救。
曰却下碧潭時如何。
師曰。頭重尾輕。問但有言句盡是賓。
如何是主。師曰。長安城裏。
曰如何領會。師曰。
千家萬戶。問如何是西來的的意。
師曰。坐久成勞。曰便回轉時如何。
師曰。墮落深坑。問如何是無縫塔。
師曰。合掌當胷。曰如何是塔中人。
師曰。露也。問教法未來時如何。
師曰。閻羅天子。曰來後如何。
師曰。大宋國裏。問一子出家。
九族解脫。目連為甚麼母入地獄。
師曰。確。問如何是平常心。
師曰。早朝不審。晚後珍重。
上堂。是汝諸人。盡是擔鉢囊向外行脚。
還識得性也未。若識得。
試出來道看。若識不得。
祇是被人熱謾將去。
且問。汝諸人。是汝參學日久用心。
掃地煎茶。遊山翫水。
汝且釘釘。喚甚麼作自性。
諸人且道。始終不變不異。
無高無下。無好無醜。
不生不滅。究竟歸於何處。
諸人還知得下落所在也未。
若於這裏知得所在。
是諸佛解脫法門。
悟道見性。始終不疑不慮。
一任橫行。一切人不奈汝何。
出言吐氣。實有來處。
如人買田。須是收得元本契書。
若不得他元本契書。
終是不穩。遮莫經官判狀亦是不得。
其奈不收得元本契書。
終是被人奪却。汝等諸人。
參禪學道亦復如是。
還有人收得元本契書麼。
試拈出看。汝且喚甚麼作元本契書。
諸人試道看。若是靈利底。
纔聞與麼說著。便知去處。
若不知去處。向外邊學得千般巧妙記持解會。
口似傾河。終不究竟。
與汝自己天地差殊。
且去衣鉢下體當尋覓看。
若有箇見處。上來這裏道看。
老僧與汝證明。若覓不得。
且依行隊去。將示寂。
辭知府宋公璫曰。
老僧行脚去。通判曰。
這僧風狂。八十歲行脚去那裏。
宋曰。大善知識去住自由。
師謂眾曰。老僧四十年方打成一片。
言訖而逝。塔于本山。
other:: 
#### 襄州洞山守初宗慧禪師
襄州洞山守初宗慧禪師 ^114c46

初參雲門。門問。近離甚處。
師曰。查渡。門曰。夏在甚處。
師曰。湖南報慈。曰幾時離彼。
師曰。八月二十五。
門曰。放汝三頓棒。
師至明日却上問訊。
昨日蒙和尚放三頓棒。
不知過在甚麼處。
門曰。飯袋子。江西湖南便恁麼去。
師於言下大悟。遂曰。
他後向無人煙處。
不蓄一粒米。不種一莖菜。
接待十方往來。盡與伊抽釘拔楔。
拈却炙脂帽子。脫却鶻臭布衫。
教伊洒洒地。作個無事衲僧。
豈不快哉。門曰。你身如椰子大。
開得如許大口。師便禮拜。
住後上堂。言無展事。
語不投機。承言者喪。
滯句者迷。還得麼。
你衲僧分上。到這裏須具擇法眼始得。
祇如洞山恁麼道。
也有一場過。且道過在甚麼處。
僧問。迢迢一路時如何。
師曰。天晴不肯去。
直待雨淋頭。曰諸聖作麼生。
師曰。入泥入水。問心未生時。
法在甚麼處。師曰。
風吹荷葉動。決定有魚行。
問師登師子座。請師唱道情。
師曰。晴乾開水道。
無事設曹司。曰恁麼則謝師指示。
師曰。賣鞋老婆脚#CB06372;
〔郎擊切〕趚。〔七亦切〕問如何是三寶。
師曰。商量不下。問如何是無縫塔。
師曰。十字街頭石師子。
問僧。甚處來。曰汝州。
師曰。此去多少。曰七百里。
師曰。踏破幾緉草鞋。
曰三緉。師曰。甚處得錢買。
曰打笠子。師曰。參堂去。
僧應喏。問如何是免得生死底法。
師曰。見之不取。思之三年。
僧問。離却心機意識。
請師一句。師曰。道士著黃甕裏坐。
問非時親覲。請師一句。
師曰。對眾怎生舉。
曰據現定舉。師曰。
放汝三十棒。曰過在甚麼處。
師曰。罪不重科。問如何是佛。
師曰。麻三斤。問蓮華未出水時如何。
師曰。楚山頭倒卓。
曰出水後如何。師曰。
漢水正東流。問如何是吹毛劒。
師曰。金州客。曰用者如何。
師曰。伏惟尚饗。問車住牛不住時如何。
師曰。用駕車漢作麼。
問如何是衲僧分上事。
師曰。雲裹楚山頭。
決定多風雨。問海竭人亡時如何。
師曰。難得。曰便恁麼去時如何。
師曰。雲在青天。水在瓶。
問文殊普賢來參時如何。
師曰。趂向水牯牛欄裏著。
曰和尚入地獄如箭射。
師曰。全憑子力。問如何是正法眼。
師曰。紙撚無油。問牛頭未見四祖時如何。
師曰。楖栗木拄杖。
曰見後如何。師曰。
竇八布衫。問如何是佛。
師曰。灼然諦當。問萬緣俱息。
意旨如何。師曰。甕裏石人賣棗圈。
問如何是洞山劒。
師曰。作麼。曰學人要知。
師曰。罪過。問乾坤休著意。
宇宙不留心。學人祇恁麼。
師又作麼生。師曰。
峴山亭起霧。灘峻不留船。
問大眾雲臻。請師撮其樞要。
略舉大綱。師曰。水上浮漚呈五色。
海底蝦蟇呌月明。
問正當恁麼時。文殊普賢在甚麼處。
師曰。長者八十一。
其樹不生耳。曰意旨如何。
師曰。一則不成。二則不是。
other:: 
#### 洪州泐潭道謙禪師
洪州泐潭道謙禪師 ^115b46

僧問。如何是泐潭家風。
師曰。闍黎到來幾日也。
問但有纖毫即是塵。
不有時作麼生。師以手掩兩目。
問當陽舉唱。誰是聞者。
師曰。老僧不患耳聾。
問悟本無門。如何得入。
師曰。阿誰教汝恁麼問。
other:: 
#### 金陵奉先深禪師
金陵奉先深禪師 ^116a36

江南主請開堂。纔升座。
維那白槌曰。法筵龍象眾。
當觀第一義。師便曰。
果然不識。鈍置殺人。
時有僧出問。如何是第一義。
師曰。賴遇適來道了也。
曰如何領會。師曰。
速禮三拜。復曰。大眾且道。
鈍置落在阿誰分上。
師同明和尚在眾時。
聞僧問法眼。如何是色。
眼竪起拂子。或曰。
鷄冠花。或曰。貼肉汗衫。
三人特往請益。問曰。
承聞和尚有三種色語。
是否。眼曰是。師曰。
#CB15143;子過新羅。
便歸眾。時李王在座下不肯。
乃白法眼曰。寡人來日致茶筵。
請二人重新問話。
明日茶罷。備綵一箱劒一口。
謂二師曰。上座若問話得是。
奉賞雜綵一箱。若問不是。
祇賜一劒。法眼陞座。
師復出問。今日奉敕問話。
師還許也無。眼曰許。
曰#CB15143;子過新羅。
捧綵便行。大眾一時散去。
時法燈作維那。乃鳴鐘集眾。
僧堂前勘師。眾集。
燈問。承聞二上座久在雲門。
有甚奇特因緣。舉一兩則來商量看。
師曰。古人道。白鷺下田千點雪。
黃鸎上樹一枝花。
維那作麼生商量。
燈擬議。師打一座具。
便歸眾。師同明和尚到淮河。
見人牽網。有魚從網透出。
師曰。明兄俊哉。一似箇衲僧相似。
明曰。雖然如此。爭如當初不撞入網羅好。
師曰。明兄你欠悟在。
明至中夜方省。
other:: 
#### 隨州雙泉郁禪師
隨州雙泉郁禪師 ^116a46

僧問。如何是第一句。
師曰。回頭終不顧。
曰如何是第二句。
師曰。未語先分付。
曰如何是第三句。
師曰。連根猶帶苦。
上堂。初祖不虗傳。
二祖不虗受。彼彼大丈夫。
因甚麼到恁麼地。
便下座。後住舒州海會。
僧問。如何是舒州境。
師曰。浣水逆流山露骨。
曰如何是境中人。
師曰。地有毒蛇沙有虱。
other:: 
#### 韶州披雲智寂禪師
韶州披雲智寂禪師 ^116b38

僧問。如何是披雲境。
師曰。白日沒閑人。
問如何是不遷義。
師曰。山高不礙白雲飛。
問以字不成。八字不是。
未審是甚麼字。師曰。
聽老僧一偈。以字不是八不成。
森羅萬象此中明。
直饒巧說千般妙。
不是謳阿不是經。
問如何是色空。師曰。
拾取落花生舊枝。
問如何是一塵。師曰。
滿目是青山。問如何是毗盧藏中有大經卷。
師曰。拈不得。曰為甚拈不得。
師曰。特地却成愁。
other:: 
#### 韶州舜峯義韶禪師
韶州舜峯義韶禪師 ^116c2

僧問。正法無言時如何。
師曰。言。曰學人不會。
乞師端的。師曰。兩重公案。
曰豈無方便。師曰。
無禮難容。問祖意教意。
是同是別。師曰。日出東方月落西。
僧正到方丈曰。方丈得恁麼黑。
師曰。老鼠窟。正曰。
放猫兒入好。師曰。
試放看。正無對。師拊掌笑。
師與老宿渡江次。
師取錢與渡子。宿曰。
囊中若有青銅片。
師揖曰。長老莫笑。
other:: 
#### 南嶽般若寺啟柔禪師
南嶽般若寺啟柔禪師 ^116c18

僧問。西天以蠟人為驗。
此士如何。師曰。新羅人草鞋。
問如何是千聖同歸底道理。
師曰。未達苦空境。
無人不歎嗟。上堂。
眾聞板聲集。師因示偈曰。
妙哉三下板。知識盡來參。
既善分時節。吾今不再三。
便下座。
other:: 
#### 潞府妙勝臻禪師
潞府妙勝臻禪師 ^116c32

僧問。金粟如來為甚麼却降釋迦會裏。
師曰。香山南。雪山北。
曰南贍部洲事又作麼生。
師曰。黃河水急浪花麤。
問如何是向上一路。
師曰。一條濟水貫新羅。
other:: 
#### 清凉智明禪師
清凉智明禪師 ^116c42

江南主請上堂。僧問。
凡有言句。盡落方便。
不落方便。請師速道。
師曰。國主在此。不敢無禮。
other:: 
#### 潭州南臺道遵法雲禪師
潭州南臺道遵法雲禪師 ^117a2

上堂。從上宗乘。合作麼生提綱。
合作麼生言論。佛法兩字當得麼。
真如解脫當得麼。
雖然如是。細不通風。
大通車馬。若約理化門中。
一言纔啟。震動乾坤。
山河大地。海晏河清。
三世諸佛。說法現前。
於此明得。古佛殿前。
同登彼岸。無事珍重。
問。如何是祖師西來意。
師曰。下坡不走。問牛頭未見四祖時如何。
師曰。著衣喫飯。曰見後如何。
師曰。鉢盂挂壁上。
問如何是真如舍一切。
師曰分明。曰為甚麼有利鈍。
師曰。四天打鼓。樓上擊鐘。
問如何是南臺境。
師曰。金剛手指天。
問如何是色空。師曰。
道士著真紅。問十二時中。
時時不離時如何。
師曰。諦。
other:: 
#### 韶州雙峰竟欽禪師
韶州雙峰竟欽禪師 ^117a6

益州人也。開堂日。
雲門和尚躬臨證明。
僧問。如何是佛法大意。
師曰。日出方知天下朗。
無油那點佛前燈。
問如何是雙峯境。
師曰。夜聽水流庵後竹。
晝看雲起面前山。
問如何是和尚為人一句。
師曰。因風吹火。上堂。
進一步則迷理。退一步則失事。
饒你一向兀然去。
又同無情。僧問。如何得不同無情去。
師曰。動轉施為。曰如何得不迷理失事去。
師曰。進一步。退一步。
僧作禮。師曰。向來有人恁麼會。
老僧不肯伊。曰請師直指。
師便打出。問如何是正法眼。
師曰。山河大地。問如何是法王劒。
師曰。鉛刀徒逞。不若龍泉。
曰用者如何。師曰。
藏鋒猶不許。露刃更何堪。
問賓頭盧應供四天下。
還得徧也無。師曰。
如月入水。問如何是用而不雜。
師曰。明月堂前垂玉露。
水晶殿裏璨真珠。
有行者問。某甲遇賊來時。
若殺即違佛教。不殺又違王敕。
未審師意如何。師曰。
官不容針。私通車馬。
廣主甞親問法要。
錫慧真廣悟號。將示寂。
告門人曰。吾不久去世。
汝可就山頂預修墳塔。
洎工畢以聞。師曰。
後日子時行矣。及期會雲門爽和尚等七人夜話。
侍者報三更也。師索香焚之。
合掌而逝。
other:: 
#### 韶州資福詮禪師
韶州資福詮禪師 ^117a28

僧問。不問宗乘。請師心印。
師曰。不答這話。曰為甚麼不答。
師曰。不副前言。問覿面難逢處。
如何顧鑒咦。乞師垂半偈。
免使後人疑。師曰。
鋒前一句超調御。
擬問如何歷劫違。
曰恁麼則東山西嶺時人知有。
未審資福庭前誰家風月。
師曰。且領前話。
other:: 
#### 廣州黃雲元禪師
廣州黃雲元禪師 ^117b18

初開堂日。以手拊繩牀曰。
諸人還識廣大須彌之座也無。
若不識。老僧陞座去也。
師便坐。僧問。如何是大漢國境。
師曰。歌謠滿路。上堂。
古人道。觸目未曾無。
臨機何不道。山僧即不然。
觸目未曾無。臨機道甚麼。
珍重。
other:: 
#### 廣州龍境倫禪師
廣州龍境倫禪師 ^117b28

開堂陞座。提起拂子曰。
還會麼。若會。頭上更增頭。
若不會。斷頭取活。
僧問。如何是龍境家風。
師曰。豺狼虎豹。問如何是佛。
師曰。勤耕田。曰學人不會。
師曰。早收禾。問僧。
甚麼處來。曰黃雲來。
師曰。作麼生是黃雲郎當。
媚癡抹躂。為人一句。
僧無對。示眾曰。作麼生是長連牀上取性。
一句道將來。
other:: 
#### 韶州雲門山爽禪師
韶州雲門山爽禪師 ^117b38

上堂。僧問。如何是佛。
師曰。聖躬萬歲。問如何是透法身句。
師曰。銀香臺上生蘿蔔。
other:: 
#### 韶州白雲聞禪師
韶州白雲聞禪師 ^117c2

上堂。良久。僧出問。
白雲一路全因今日。
師曰。不是不是。曰和尚又如何。
師曰。白雲一路草深一丈。
便下座。問擬伸一問。
師還答否。師曰。皂莢樹頭懸。
風吹曲不成。問受施主供養。
將何報答。師曰。作牛作馬。
other:: 
#### 韶州淨法禪想章禪師
韶州淨法禪想章禪師 ^117c6

廣主問。如何是禪。
師乃良久。主罔測。
因署其號。僧問。日月重明時如何。
師曰。日月雖明。不鑒覆盆之下。
問既是金山。為甚麼鑿石。
師曰。金山鑿石。問如何是道。
師曰。迢迢十萬餘。
other:: 
#### 韶州溫門山滿禪師
韶州溫門山滿禪師 ^117c16

僧問。如何是佛。師曰。
#CB05577;題卍字。
曰如何是祖。師曰。
不遊西土。有人指壁上畫問。
既是千尺松。為甚麼却在屋下。
師曰。芥子納須彌作麼生。
問隔墻見角便知是牛時如何。
師便打。問如何是和尚家風。
師曰。汝曾讀書麼。
問太子初生。為甚麼不識父母。
師曰。迥然尊貴。
other:: 
#### 英州大容諲禪師
英州大容諲禪師 ^117c24

僧問。如何是大容水。
師曰。還我一滴來。
問當來彌勒下生時如何。
師曰。慈氏宮中三春草。
問如何是真空。師曰。
拈却拒陽著。曰如何是妙用。
師乃握拳。僧曰。真空妙用相去幾何。
師以手撥之。問長蛇偃月即不問。
匹馬單槍時如何。
師曰。麻江橋下。會麼。
曰不會。師曰。聖壽寺前。
問既是大容。為甚麼趂出僧。
師曰。大海不容塵。
小溪多搕#CB05329;。
問如何是古佛一路。
師指地。僧曰。不問這箇。
師曰去。師與一老宿相期他往。
偶因事不去。宿曰。
佛無二言。師曰。法無一向。
other:: 
#### 廣州羅山崇禪師
廣州羅山崇禪師 ^117c36

僧問。如何是大漢國境。
師曰。玉狗吠時天未曉。
金鷄啼處五更初。
問丹霞訪居士。女子不#CB06078;籃時如何。
師曰。也要到這裏一轉。
問如何是羅山境。
師曰。布水千尋。
other:: 
#### 韶州雲門常寶禪師
韶州雲門常寶禪師 ^118a6

上堂。至道無難。唯嫌揀擇。
還有揀擇者麼。時有僧問。
十方國土中。唯有一乘法。
如何是一乘法。師曰。
日月分明。曰學人不會。
師曰。清風滿路。
other:: 
#### 郢州林谿竟脫禪師
郢州林谿竟脫禪師 ^118a14

僧問。如何是法身。
師曰。四海五湖賓。
曰如何是透法身句。
師曰。明眼人笑汝。
問如何是本來人。
師曰。風吹滿面塵。
問牛頭未見四祖時如何。
師曰。富貴多賓客。
曰見後如何。師曰。
貧窮絕往還。問如何是佛。
師曰。十字路頭。曰如何是法。
師曰。三家村裏。曰佛之與法。
是一是二。師曰。露柱渡三江。
猶懷感恨長。問如何是無縫塔。
師曰。復州城。曰如何是塔中人。
師曰。龍興寺。
other:: 
#### 韶州廣悟禪師
韶州廣悟禪師 ^118a22

僧問。如何是和尚為人一句。
師曰。因風吹火。
other:: 
#### 廣州華嚴慧禪師
廣州華嚴慧禪師 ^118a38

僧問。承古有言。妄心無處即菩提。
正當妄時。還有菩提也無。
師曰。來音已照。曰不會。
師曰。妄心無處即菩提。
other:: 
#### 韶州長樂山政禪師
韶州長樂山政禪師 ^118a42

僧問。祖師心印何人提掇。
師曰。石人妙手在。
曰學人還有分也無。
師曰。木人整不齊。
other:: 
#### 英州觀音和尚
英州觀音和尚 ^118a48

因穿井次。僧問。井深多少。
師曰。沒汝鼻孔。問牛頭未見四祖時如何。
師曰。英州觀音。曰見後如何。
師曰。英州觀音。問如何是觀音妙智力。
師曰。風射破牕鳴。
other:: 
#### 韶州林泉和尚
韶州林泉和尚 ^118b4

僧問。如何是林泉主。
師曰。巖下白石。曰如何是林泉家風。
師曰。迎賓待客。問如何是道。
師曰。迢迢。曰便恁麼領會時如何。
師曰。久久忘緣者。
寧懷去住情。
other:: 
#### 韶州雲門煦禪師
韶州雲門煦禪師 ^118b12

僧問。如何是祖師西來意。
師曰。即今是甚麼意。
僧曰。恰是。師便喝。
other:: 
#### 瑞州黃檗法濟禪師
瑞州黃檗法濟禪師 ^118b20

僧問。如何是和尚家風。
師曰。與天下人作牓樣。
問如何是佛。師曰。
眉麤眼大。上堂。良久曰。
若識得黃檗帳子。
平生行脚事畢。珍重。
other:: 
#### 信州康國耀禪師
信州康國耀禪師 ^118b24

僧問。文殊與維摩對談何事。
師曰。汝向髑髏後會始得。
曰古人道。髑髏裏薦取。
又如何。師曰。汝還薦得麼。
曰恁麼則。遠人得遇於師去也。
師曰。莫謾語。
other:: 
#### 潭州谷山豐禪師
潭州谷山豐禪師 ^118b30

僧問。師唱誰家曲。
宗風嗣阿誰。師曰。
雪嶺梅花綻。雲洞老僧驚。
上堂。駿馬機前異。
遊人肘後懸。既參雲外客。
試為老僧看。時有僧。
纔出。師便打曰。何不早出頭來。
便下座。
other:: 
#### 頴州羅漢#CB05084;果禪師
頴州羅漢#CB05084;果禪師 ^118b38

僧問。如何是吹毛劒。
師曰。了。問和尚百年後。
忽有人問向甚麼處去。
如何詶對。師曰。久後遇作家。
分明舉似。曰誰是知音者。
師曰。知音者即不恁麼問。
問鑿壁偷光時如何。
師曰。錯。曰爭奈苦志專心。
師曰。錯錯。
other:: 
#### 鼎州滄谿璘禪師
鼎州滄谿璘禪師 ^118b46

僧問。是法住法位。
世間相常住。雲門和尚向甚麼處去也。
師曰。見麼。曰錯。師曰。
錯錯。問如何是西來意。
師曰。不錯。師因事示頌曰。
天地之前徑。時人莫彊移。
箇中生解會。眉上更安眉。
other:: 
#### 瑞州洞山清稟禪師
瑞州洞山清稟禪師 ^118c8

泉州李氏子。參雲門。
門問。今日離甚處。
曰慧林。門舉拄杖曰。
慧林大師恁麼去。
汝見麼。曰深領此問。
門顧左右微笑而已。
師自此入室印悟。
金陵主。請居光睦。
未幾命入澄心堂。
集諸方語要。經十稔。
迎住洞山。開堂日。
維那白槌曰。法筵龍象眾。
當觀第一義。師曰。
好箇消息。祇恐錯會。
時有僧問。雲門一曲師親唱。
今日新豐事若何。
師曰。也要道却。
other:: 
#### 蘄州北禪悟通寂禪師
蘄州北禪悟通寂禪師 ^118c16

上堂。拈拄杖曰。過去。
未來。現在。三世諸佛。
微塵菩薩。一時在拄杖頭上。
轉大法輪。盡向諸人鼻孔裏過。
還見麼。若見。與我拈將來。
若不見。大似立地死漢。
良久曰。風恬浪靜。
不如歸堂。問僧。甚處來。
曰黃州。師曰。夏在甚處。
曰資福。師曰。福將何資。
曰兩重公案。師曰。
爭奈在北禪手裏。
曰在手裏即收取。
師便打。僧不甘。師隨後趂出。
問如何是佛。師曰。
對面千里。
other:: 
#### 廬州南天王永平禪師
廬州南天王永平禪師 ^118c30

僧問。如何是西來意。
師曰。不撒沙。問如何是南天王境。
師曰。一任觀看。曰如何是境中人。
師曰。且領前話。問久戰沙場。
為甚麼功名不就。
師曰。祇為眠雪臥霜深。
曰恁麼則罷息干戈。
束手歸朝去也。師曰。
指揮使未到你在。
other:: 
#### 湖南永安朗禪師
湖南永安朗禪師 ^118c46

僧問。如何是洞陽家風。
師曰。入門便見。曰如何是入門便見。
師曰。客是主人相師。
問如何是至極之談。
師曰。愛別離苦。
other:: 
#### 湖南湘潭明照禪師
湖南湘潭明照禪師 ^119a8

僧問。如何是湘潭境。
師曰。山連大嶽。水接瀟湘。
曰如何是境中人。
師曰。便合知時。問如何是佛法大意。
師曰。百惑謾勞神。
other:: 
#### 西川青城大面山乘禪師
西川青城大面山乘禪師 ^119a14

僧問。如何是相輪峯。
師曰。直聳煙嵐際。
曰向上事如何。師曰。
入地三尺五。問如何是佛法大意。
師曰。興義門前鼕鼕鼓。
曰學人不會。師曰。
朝打三千。暮打八百。
other:: 
#### 興元府普通封禪師
興元府普通封禪師 ^119a20

僧問。今日一會何似靈山。
師曰。震動乾坤。問如何是普通境。
師曰。庭前有竹三冬秀。
戶內無燈午夜明。
other:: 
#### 韶州燈峰淨源真禪師
韶州燈峰淨源真禪師 ^119a28

上堂。古人道。山河大地普真如。
大眾若得真如。即隱却山河大地。
若不得。即違古人至言。
眾中道得者。出來道看。
若道不得。不如各自歸堂。
珍重。僧問。達磨未來時如何。
師曰。三家村裏兩兩三三。
曰來後如何。師曰。
千斜不如一直。問諸法寂滅相即不問。
如何是世間相。師曰。
真不掩假。問如何是和尚為人一句。
師曰。不著力。
other:: 
#### 韶州大梵圓禪師
韶州大梵圓禪師 ^119a34

因見聖僧乃問僧。
此箇聖僧年多少。
僧曰。恰共和尚同年。
師喝曰。這竭斗不易道得。
other:: 
#### 澧州藥山圓光禪師
澧州藥山圓光禪師 ^119a48

僧問。藥嶠燈聯。師當第幾。
師曰。相逢盡道休官去。
林下何曾見一人。
問水陸不涉者。師還接否。
師曰。蘇嚕蘇嚕。師問新到。
南來北來。曰北來。
師曰。不落言詮。速道速道。
曰某甲是福建道人。
善會鄉談。師曰。參眾去。
僧曰。灼然。師曰。更#CB01387;跳。
便打。問如何是祖師西來意。
師曰。道甚麼。
other:: 
#### 信州鵝湖雲震禪師
信州鵝湖雲震禪師 ^119b4

僧問。如何是佛。師曰。
闍黎不是。問僧。近離甚處。
曰兩浙。師曰。還將得吹毛劒來否。
僧展兩手。師曰。將謂是箇爛柯仙。
元來却是樗蒲漢。
問如何是鵝湖家風。
師曰。客是主人相師。
曰恁麼則謝師周旋去也。
師曰。難下陳蕃之榻。
other:: 
#### 廬山開先清耀禪師
廬山開先清耀禪師 ^119b16

僧問。如何是燈燈不絕。
師曰。青楊飜遞植。
曰學人不會。師曰。
無根樹下唱虗名。
問披雲一句師親唱。
長慶今朝事若何。
師曰。家家觀世音。
問如何是披雲境。
師曰。一缾淥水安牕下。
便當生涯度幾秋。
曰如何是長慶境。
師曰。堂裏老僧頭雪白。
曰二境同歸。應當別理。
師曰。在處得人疑。
問古#CB00589;寒泉誰人能到。
師曰。乾。曰恁麼則到也。
師曰。深多少。
other:: 
#### 襄州奉國清海禪師
襄州奉國清海禪師 ^119b26

僧問。青青翠竹。盡是真如。
如何是真如。師曰。
點鐵成金客。聞名不見形。
曰恁麼則禮謝去也。
師曰。昔時妄想。至今猶存。
問承古有云。見月休觀指。
歸家罷問程。如何是家。
師曰。試舉話頭看。
問放過即東道西說。
不放過怎生道。師曰。
二年同一春。
other:: 
#### 韶州慈光禪師
韶州慈光禪師 ^119b40

僧問。即心即佛。誘誨之言。
不涉前蹤。如何指教。
師曰。東西且置。南北事作麼生。
曰恁麼則學人罔測去也。
師曰。龍頭蛇尾。
other:: 
#### 韶州雙峯慧真禪師
韶州雙峯慧真禪師 ^119c2

僧問。如何是和尚非時為人一句。
師曰。喫棒得也未。
僧禮拜。師便打。
other:: 
#### 潭州保安師密禪師
潭州保安師密禪師 ^119c8

僧問。輥芥投針時如何。
師曰。落在甚麼處。
〔梁山云。落在汝眼裏〕問不犯詞鋒時如何。
師曰。天台南嶽。曰便恁麼去時如何。
師曰。江西湖南。
other:: 
#### 韶州雲門法球禪師
韶州雲門法球禪師 ^119c12

僧問。如何是西來大道。
師曰。當時妄想。至今不絕。
問如何是雲門劒。
師曰。長空不匣鋒鋩色。
曰用者又如何。師曰。
四海唯清日月明。
問如何是道。師曰。
頭上脚下。曰如何是道中人。
師曰。一任東西。問如何是隨色摩尼珠。
師曰。色即不無。作麼生是珠。
曰學人不會。特伸請益。
師曰。雲有出山勢。
水無投#CB00589;聲。
問牛頭未見四祖時如何。
師曰。香風吹萎花。
曰見後如何。師曰。
更雨新好者。
other:: 
#### 韶州佛陀山遠禪師
韶州佛陀山遠禪師 ^119c18

僧問。如何是佛。師曰。
銅頭鐵額。曰意旨如何。
師曰。簸土颺塵。
other:: 
#### 連州慈雲山深禪師
連州慈雲山深禪師 ^119c34

僧問。寶鏡當軒時如何。
師曰。天地皆失色。
問如何是教外別傳一句。
師曰。扣牙恐驚齒。
other:: 
#### 廬山化城鑒禪師
廬山化城鑒禪師 ^119c38

僧問。如何是和尚正法眼。
師曰。新羅人迷路。
上堂。十方薄伽梵。
一路涅槃門。諸禪德且作麼生是涅槃門。
莫是山僧這裏聚會少時。
便為涅槃門麼。莫錯會好。
諸禪德總不恁麼會。
莫別有商量底麼。
山僧這裏。早是事不獲已。
向諸人恁麼道。已是相鈍置了也。
更擬踏步向前。有何所益。
諸禪德。但自無事。
自然安樂。任運天真。
隨緣自在。莫用巡他門戶。
求覓解會。記憶在心。
被他繫縛。不得自在。
便被生死之所拘。
何時得出頭。可惜光陰倐忽。
便是來生。速須努力。
時有僧問。生死到來如何免得。
師曰。柴鳴竹爆驚人耳。
曰學人不會。請師直指。
師曰。家犬聲獰夜不休。
問如何是菩提路。
師曰。月照舊房深。
問如何是和尚家風。
師曰。不欲說似人。
曰為甚麼却如此。
師曰。家醜不外揚。
問如何是和尚尋常為人底句。
師曰。量才補職。曰恁麼則學人無分也。
師曰。心不負人。問佛法畢竟成得甚麼邊事。
師曰。好箇問頭。無人答得。
曰和尚豈無方便。
師曰。雲有出山勢。
水無投#CB00589;聲。
問如何是向上關棙子。
師曰。#CB15072;劒攪龍門。
other:: 
#### 廬山護國和尚
廬山護國和尚 ^119c44

上堂。曰有解問話者麼。
出來對眾問看。時有僧出禮拜。
師曰。來朝更獻楚王看。
便歸方丈。上堂。實際理地。
不受一塵。佛事門中。
不捨一法。又曰。一法若有。
毗盧墮在凡夫。萬法若無。
普賢失其境界。諸上座作麼生理論。
朝夕恁麼上來。向諸上座。
說箇甚麼即得。若說三乘十二分教。
自有座主律師。若說世諦因緣。
又非僧家之所議。
若論佛法。從上祖宗。
多少佛法。可與評量。
總不如是。須知各各當人分上事。
作麼生是諸上座分上事。
知有底。對眾吐露箇消息。
以表平生行脚。參善知識。
具爍迦羅目。不被人謾。
豈不快哉。還有麼。
良久云。若無人出頭。
買賣不當價。徒勞更商量。
珍重。僧問。佛未出世時如何。
師曰。雲遮海門樹。
曰出世後如何。師曰。
擘破鐵圍山。
other:: 
#### 廬州天王徽禪師
廬州天王徽禪師 ^120a32

僧問。如何是一大藏教。
師曰。高座不曾登。
曰登後如何。師曰。
三段不同。今當第一。
向下文長。付在來日。
東家籬。西家壁。自己分上。
又作麼生。僧無對。
師便打。問如何是從天降下。
師曰。風雨順時。曰。
如何是從地湧出。
師曰。稻麻竹葦。
other:: 
#### 廬州慶雲和尚
廬州慶雲和尚 ^120b10

僧問。三乘十二分教即不問。
如何是直截根源。
師曰。十進九退。曰如何即是。
師曰。何日得休時。
問一言道斷時如何。
師曰。未是極則處。
曰如何是極則處。
師曰。冬後一陽生。
問諸法實相義。和尚如何說。
師曰。口挂東壁上。
問佛令祖令今已委。
向上機鋒事若何。
師曰。令。曰學人不曉。
如何指示。師曰。收。
other:: 
#### 岳州永福院朗禪師
岳州永福院朗禪師 ^120b20

問僧。汝是甚處人。
曰荊南人。師曰。還過公安渡也無。
曰過公安渡。師曰。
汝何不判公驗。曰和尚何得特地。
師曰。爭奈岳陽關頭何。
僧無語。師便打。
other:: 
#### 郢州芭蕉山弘義禪師
郢州芭蕉山弘義禪師 ^120b32

僧問。如何是最初一句。
師曰。舉起分明。曰如何受持。
師曰。蘇嚕悉哩。問學人非時上來。
乞師一接。師曰。汝是甚處人。
曰河北人。師曰。不易過黃河。
other:: 
#### 郢州趙橫山和尚
郢州趙橫山和尚 ^120b40

僧問。十二時中。如何用心。
師曰。長連牀上喫粥喫飯。
問如何是諸佛師。
師曰。平地看高。
other:: 
#### 信州西禪欽禪師
信州西禪欽禪師 ^120b48

僧問。如何是函蓋乾坤句。
師曰。天上有星皆拱北。
曰如何是截斷眾流句。
師曰。大地坦然平。
曰如何是。隨波逐浪句。
師曰。春生夏長。問古殿重興時如何。
師曰。一回春到一回新。
other:: 
#### 廬州南天王海禪師
廬州南天王海禪師 ^120c4

僧問。如何是一體真如。
師曰。五郎手裏鐵彈子。
問十度發言九度休時如何。
師曰。口邊生荊棘。
曰如何免得此過。
師曰。半路好抽身。
other:: 
#### 桂州覺華普照禪師
桂州覺華普照禪師 ^120c12

僧問。大千世界。為甚麼轉身不得。
師曰。誰礙闍黎。曰爭奈轉不得。
師曰。無用處。問聲色二字如何透得。
師曰。虗空無變易。
日月自紛拏。問如何是真如涅槃。
師曰。秋風聲颯颯。
#CB00589;水響潺潺。
上堂。總似今日。老胡有望。
然燈佛不如闍黎。
總似今日。老胡絕望。
闍黎不如然燈佛。
於此明得。大地微塵諸佛。
西天二十八祖。唐土六祖。
天下老宿。一時拈來山僧拄杖頭上。
轉妙法輪。於此明不得。
百千諸佛。穿你鼻孔。
西天二十八祖。透過你髑髏。
還知麼。若不知。山僧與你指出。
良久曰。山河大地有甚麼過。
久立珍重。
other:: 
#### 益州鐵幢覺禪師
益州鐵幢覺禪師 ^120c18

僧問。十二時中如何履踐。
師曰。光剃頭。淨洗鉢。
問如何是道。師曰。
踏著。曰如何是道中人。
師曰。退後三步。問諸佛出世。
當為何事。師曰。截耳臥街。
other:: 
#### 新州延長山和尚
新州延長山和尚〔後住龍景山。真身現在〕 ^120c38

僧問。如何是和尚家風。
師曰。醜拙不可當。
曰客來如何祇待。
師曰。瓦盌竹筯。問從上古聖向甚麼處去。
師曰。不在山間。即居樹下。
曰未審成得箇甚麼。
師曰。汝還知落處麼。
僧無語。師便打。
other:: 
#### 眉州福化充禪師
眉州福化充禪師 ^120c46

僧問。如何是大人相。
師曰。山僧這裏。不曾容易對闍黎。
曰如何得相承去。
師曰。白雲雖有影。
綠竹且無陰。問天皇也恁麼道。
龍潭也恁麼道。未審和尚作麼生道。
師曰。汝試道看。曰比來請益。
豈無方便。師曰。將謂是海東舶主。
元來是北地番人。
問如何是佛法大意。
師曰。十字路頭華表柱。
曰學人不會。乞師再指。
師曰。君自行東我向西。
other:: 
#### 眉州黃龍贊禪師
眉州黃龍贊禪師 ^121a8

僧問。如何是和尚關棙子。
師曰。少人踏得著。
曰忽踏得著時如何。
師曰。汝試進前看。
僧便喝。師便打。問僧。
近離甚處。曰香林。
師曰。在彼多少時。
曰六年。師曰。世尊在雪山六年。
證無上菩提。汝在香林六年。
成得箇甚麼。僧無語。
師曰。移厨喫飯漢。
other:: 
#### 衡州大聖院守賢禪師
衡州大聖院守賢禪師 ^121a22

僧問。如何是古佛道場。
師曰。五通廟裏沒香爐。
問如何是佛法大意。
師曰。南斗七。北斗八。
other:: 
#### 舒州天柱山和尚
舒州天柱山和尚 ^121a32

上堂。曰莫有作家戰將麼。
試出來與山僧相見。
時有僧出禮拜。師曰。
山僧打退鼓。曰和尚是甚麼心行。
師曰。敗將不戰。問北斗藏身意旨如何。
師曰。闍黎豈不是荊南人。
曰是。師曰。祇見波瀾起。
不測洞庭深。
other:: 
#### 韶州雲門山朗上座
韶州雲門山朗上座 ^121a38

自幼肄業講肆。聞僧問雲門。
如何是透法身句。
門曰。北斗裏藏身。
師罔測微旨。遂造雲門。
門纔見便把住曰。
道道。師擬議。門拓開。
乃示頌曰。雲門聳峻白雲低。
水急遊魚不敢棲。
入戶已知來見解。
何勞再舉轢中泥。
師因斯大悟。即便禮拜。
自此依雲門為上座。
僧問。如何是解脫。
師曰。穿靴水上行。
問。如何是透脫一路。
師曰。南贍部州。北鬱單越。
曰學人不會。意旨如何。
師曰。朝遊羅浮。暮歸檀特。
other:: 
#### 郢州纂子山菴主
郢州纂子山菴主 ^121a48

僧問。如何是透法身句。
師曰。朝看南東。暮看西北。
other:: 
## 南嶽下八世
南嶽下八世
other:: 
### 白雲祥禪師法嗣
白雲祥禪師法嗣
other:: 
#### 韶州大歷和尚
韶州大歷和尚 ^121b16

初參白雲。雲舉拳曰。
我近來不恁麼也。
師領旨禮拜。自此入室。
住後。僧問。如何是西來意。
師曰。破草鞋。問如何是無為。
師乃擺手。問施主供養將何報答。
師以手撚髭曰。有髭即撚。
無髭又如何。師曰。
非公境界。
other:: 
#### 連州寶華和尚
連州寶華和尚 ^121b24

上堂。看天看地。新羅國裏和南。
不審日銷萬兩黃金。
雖然如此。猶是少分。
又曰。盡十方世界。
是箇木羅漢。幡竿頭上道將一句來。
又曰。天上龍飛鳳走。
山間虎嘯猿啼。拈向鼻孔道將一句來。
問僧。甚處來。曰大容來。
師曰。大容近日作麼生。
曰近來合得一甕醬。
師喚沙彌將一椀水來。
與這僧照影。因有僧。
問大容曰。天賜六銖披挂後。
將何報答我皇恩。
容曰。來披三事衲。
歸挂六銖衣。師聞之乃曰。
這老凍齈。作恁麼語話。
容聞令人傳語曰。
何似奴緣不斷。師曰。
比為拋甎。祇圖引玉。
師見一僧從法堂堦下過。
師乃敲繩牀。僧曰。
若是這箇。不請拈出。
師喜下地詰之。僧無語。
師便打。師有時戴冠子。
謂眾曰。若道是俗。
且身披袈裟。若道是僧。
又頭戴冠子。眾無對。
other:: 
#### 韶州月華山月禪師
韶州月華山月禪師 ^121b34

初謁白雲。雲問。業箇甚麼。
曰念孔#CB15179;經。
雲曰。好箇人家男女。
隨鳥#CB15179;後走。
師聞語驚異。遂依附。
久之乃契旨。尋住月華。
僧問。如何是月華家風。
師曰。若問家風。即答家風。
曰學人問家風。師曰。
金銅羅漢。上堂。舉一句語。
徧大千界。還有人會得這箇時節麼。
試出來道看。要知親切。
良久曰。不出頭是好手。
久立珍重。僧問。如何是祖師西來意。
師曰。梁王不識。曰意旨如何。
師曰。隻履西歸。師入京。
上堂。有一官人。出禮拜起。
低頭良久。師曰。掣電之機徒勞佇思。
有一老宿。上法堂。
東西顧視曰。好箇法堂。
要且無主。師聞乃召曰。
且坐喫茶。宿問曰。
玄中最的猶是龜毛兔角。
不向二諦中修。如何密用。
師曰。測。宿曰。恁麼則抝折拄杖。
割斷草鞋去也。師曰。
細而詳之。
other:: 
#### 南雄州地藏和尚
南雄州地藏和尚 ^121c12

上堂。僧問。今日供養地藏。
地藏還來否。師曰。
打開佛殿門裝香換水。
師與大容和尚。在白雲開火路。
容曰。三道寶堦。何似箇火路。
師曰。甚麼處不是。
other:: 
#### 英州樂淨含匡禪師
英州樂淨含匡禪師 ^121c38

上堂。良久曰。摩竭提國。
親行此令。去却擔簦。
截流相見。僧問。如何是西來意。
師曰。側耳無功。問如何是樂淨家風。
師曰。天地養人。問如何是樂淨境。
師曰。有工貪種竹。
無暇不栽松。曰忽遇客來。
將何供養。師曰。滿園秋果熟。
要者近前甞。問龍門有意。
透者如何。師曰。灘下接取。
曰學人不會。師曰。
喚行頭來。問但得本莫愁末。
如何是本。師曰。不要問人。
曰。如何是末。師乃竪指。
問如何是樂淨境。
師曰。滿月團圓菩薩面。
庭前椶樹夜叉頭。
僧辭。師問甚處去。
曰大容去。師曰。大容若問樂淨有何言教。
汝作麼生祇對。僧無語。
師代云。但道樂淨近日不肯大容。
因普請打籬次。僧問。
古人種種開方便門。
和尚為甚麼却攔截。
師曰。牢下橛著。
other:: 
#### 韶州後白雲和尚
韶州後白雲和尚 ^121c46

僧問。古琴絕韻請師彈。
師曰。伯牙雖妙手。
時人聽者希。曰恁麼則再遇子期也。
師曰。笑發驚絃斷。
寧知調不同。問昔日靈山一會。
梵王為主。未審白雲。
甚麼人為主。師曰。
有常侍在。曰恁麼則。
法雨霶#CB05505;。
群生有賴。師曰。汝莫這裏賣梔子。
other:: 
#### 韶州白雲福禪師
韶州白雲福禪師 ^122a24

僧問。如何是佛法的的之意。
師曰。直。曰學人不會。
意旨如何。師曰。崖州路上問知音。
other:: 
### 德山密禪師法嗣
德山密禪師法嗣
other:: 
#### 鼎州文殊應真禪師
鼎州文殊應真禪師 ^122a34

上堂。直鉤釣獰龍。
曲鉤釣蝦蟆蚯蚓。
還有龍麼。良久曰。
勞而無功。僧問。寶劒未出匣時如何。
師曰。在甚麼處。曰出匣後如何。
師曰。臂長衫袖短。
問古人拊掌意旨如何。
師曰。家無小使。不成君子。
other:: 
#### 南嶽南臺勤禪師
南嶽南臺勤禪師 ^122a40

僧問。如何是祖師西來意。
師曰。一寸龜毛重七斤。
other:: 
#### 鼎州德山紹晏禪師
鼎州德山紹晏禪師 ^122b2

僧問。如何是祖師西來意。
師曰。桃源水遶白雲亭。
上堂。一塵纔起。大地全收。
一毛頭上。師子全身。
且道。一塵纔起。大地全收。
須彌山重多少。一毛頭上。
師子全身。大海水有幾滴。
有人道得。與汝拄杖子天下橫行。
若道不得。須彌山葢却汝頭。
大海水溺却汝身。
other:: 
#### 潭州鹿苑文襲禪師
潭州鹿苑文襲禪師 ^122b6

僧問。遠遠投師。請師一接。
師曰。五門巷裏無消息。
僧良久。師曰。會麼。
曰不會。師曰。長樂坡頭信不通。
other:: 
#### 澧州藥山可瓊禪師
澧州藥山可瓊禪師 ^122b18

上堂。僧出曰。請師答話。
師曰。好。曰。還當得也無。
師曰。更問。問巨嶽不曾乏寸土。
師今苦口為何人。
師曰。延壽也要道過。
曰不伸此問。焉辯我師。
師便喝。僧禮拜。師便打。
other:: 
#### 巴陵乾明院普禪師
巴陵乾明院普禪師 ^122b24

僧問。萬行齊修。古人不許。
不落功勳。還許也無。
師曰。一。曰學人未曉。
乞師再指。師曰。三十年後。
other:: 
#### 興元府中梁山崇禪師
興元府中梁山崇禪師 ^122b32

僧問。垂絲千尺。意在深潭。
時如何。師曰。紅鱗掌上躍。
other:: 
#### 鄂州黃龍志愿禪師
鄂州黃龍志愿禪師 ^122b38

僧問。迦葉上行衣。
何人合得披。師曰。
一片燒痕地。春入又逢青。
other:: 
#### 益州東禪秀禪師
益州東禪秀禪師 ^122b42

僧問。既是善神。為甚麼却被雷打。
師曰。世亂奴欺主。
年衰鬼弄人。問如何是一代時教。
師曰。多年故紙。
other:: 
#### 鼎州普安道禪師
鼎州普安道禪師 ^122b46

三句頌。函葢乾坤曰。
乾坤并萬象。地獄及天堂。
物物皆真見。頭頭用不傷。
截斷眾流曰。堆山積嶽來。
一一盡塵埃。更擬論玄妙。
冰消瓦解摧。隨波逐浪曰。
辯口利舌問。高低總不虧。
還如應病藥。診候在臨時。
三句外曰。當人如舉唱。
三句豈能該。有問如何事。
南嶽與天台。擡薦商量曰。
相見不揚眉。君東我亦西。
紅霞穿碧落。白日繞須彌。
other:: 
### 巴陵鑒禪師法嗣
巴陵鑒禪師法嗣
other:: 
#### 泐潭靈澄散聖
泐潭靈澄散聖 ^122c4

因智門寬禪師問曰。
甚麼來。師曰。水清月現。
門曰。好好借問。師曰。
褊衫不染皂。門曰。
喫茶去。師有西來意頌曰。
因僧問我西來意。
我話居山七八年。
草履祇栽三箇耳。
麻衣曾補兩番肩。
東菴每見西菴雪。
下#CB00589;長流上#CB00589;泉。
半夜白雲消散後。
一輪明月到牀前。
other:: 
#### 襄州興化院興順禪師
襄州興化院興順禪師 ^122c20

僧問。如何是和尚深深處。
師曰。舉即易。答即難。
曰為甚麼如此。師曰。
過去。問如何是百千妙門。
同歸方寸。師曰。水底看夜市。
問如何是向上事。
師曰。楚山頭指天。
other:: 
### 雙泉寬禪師法嗣
雙泉寬禪師法嗣
other:: 
#### 蘄州五祖師戒禪師
蘄州五祖師戒禪師 ^122c32

僧問。如何是佛。師曰。
鼻孔長三尺。曰學人不會。
師曰。真不掩偽。曲不藏直。
問如何是道。師曰。
點。曰點後如何。師曰。
荊三汴四。問寶劒未出匣時如何。
師曰。看。曰出匣後如何。
師曰。收。問如何是隨色摩尼珠。
師曰。隨。曰隨後如何。
師曰。一箇婆婆兩箇癭。
問得船便渡時如何。
師曰。棹在誰人手。
僧擬議。師曰。雲有出山勢。
水無投#CB00589;聲。
上堂。佛病祖病。一時與諸禪德。
拈向三門外。諸禪德。
還拈得山僧病也無。
若拈得山僧病。不妨見得佛病祖病。
珍重。問如何是祖師西來意。
師曰。擔不起。曰為甚麼擔不起。
師曰。祖師西來意。
問牛頭未見四祖時如何。
師曰。高問低對。曰見後如何。
師曰。風蕭蕭雨颯颯。
上堂。僧問。名喧宇宙知師久。
雪嶺家風略借看。
師曰。未在更道。僧展兩手。
師便打。僧禮拜。師竪起拄杖曰。
大眾會麼。言不再舉。
令不重行。便下座。
問僧。近離甚處。曰東京。
師曰。還見天子也無。
曰常年一度出金明池。
師曰。有禮可恕。無禮難容。
出去。智門問曰。暑往寒來即不問。
林下相逢事若何。
師曰。五鳳樓前聽玉漏。
門曰。爭奈主山高案山低。
師曰。須彌頂上擊金鐘。
other:: 
#### 江陵府福昌院重善禪師
江陵府福昌院重善禪師 ^122c42

僧問。如何是正法眼。
師曰。夜觀乾象。曰學人不會。
意旨如何。師曰。日裏看山。
問如何是佛法的的大意。
師曰。東方甲乙木。
曰恁麼則粉骨碎身也。
師曰。易開終始口。
難保歲寒心。問浩浩塵中如何辯主。
師曰。長安天子。塞外將軍。
曰恁麼則權握在手。
師曰。不斬無罪人。
問如何是不遷底法。
師曰。死人不坐禪。
曰學人不會。意旨如何。
師曰。那伽常在定。
問離却咽喉唇吻。
請師速道。師曰。福昌口門窄。
曰。和尚為甚麼口門窄。
師曰。還我話來。問如何是離筌蹄底句。
師曰。頭大帽子小。
曰意旨如何。師曰。
側脚反穿靴。問金烏東涌。
玉兔西沉時如何。
師曰。措大不騎驢。
曰恁麼則謝師指南。
師曰。更須子細。問牛頭未見四祖時如何。
師曰。槵子數珠。曰見後如何。
師曰。鐵磬行者。問未施武藝。
便入戰場時如何。
師曰。老僧打退鼓。
曰恁麼則。展陣開旗去也。
師曰。伏惟向饗。上堂。
盡乾坤大地微塵諸佛。
總在福昌這裏。拈拄杖畫一畫曰。
說佛說法。諸禪德若也會得。
出來與汝證據。若也不會。
花須連夜發。莫待曉風吹。
便下座。
other:: 
#### 蘄州四祖志諲禪師
蘄州四祖志諲禪師 ^123a32

僧問。如何是透法身句。
師曰。多年松樹老#CB05523;皴。
問葉落歸根時如何。
師曰。一歲一枯榮。
other:: 
#### 襄州興化奉能禪師
襄州興化奉能禪師 ^123b20

僧問。如何是佛。師曰。
髮長僧貌醜。
other:: 
#### 唐州天睦山慧滿禪師
唐州天睦山慧滿禪師 ^123b26

僧問。如何是佛。師曰。
多年桃核。曰意旨如何。
師曰。打破裏頭人。
問如何是祖師西來意。
師曰。三年逢一閏。
曰合談何事。師曰。
九日是重陽。
other:: 
#### 鄂州建福智同禪師
鄂州建福智同禪師 ^123b30

僧問。如何是透法身句。
師曰。鸚鵡慕西秦。
僧禮拜。師曰。聽取一頌。
雲門透法身。法身何許人。
鴈回沙塞北。鸚鵡慕西秦。
other:: 
#### 襄州延慶宗本禪師
襄州延慶宗本禪師 ^123b38

僧問。魚未跳龍門時如何。
師曰。擺手入長安。
曰跳過後如何。師曰。
長安雖樂。
other:: 
#### 鼎州大龍山炳賢禪師
鼎州大龍山炳賢禪師 ^123b44

僧問。昔日先師語。
如何透法身。師曰。
萬仞峯前句。不與白雲齊。
問如何是動乾坤句。
師曰。透出龍宮飜大海。
掌開日月倒須彌。
問如何是出家人。
師曰。深。曰如何是出家法。
師曰。苦。
other:: 
#### 自巖上座
自巖上座 ^123b48

僧問。如何是無縫塔。
師曰。甎瓦泥土。曰如何是塔中人。
師曰。含齒戴髮。問如何是大人相。
師曰。不曾作模樣。
曰如何是老人相。
師曰。無力把拄杖。
問洞山麻三斤。意旨如何。
師曰。八十婆婆不粧梳。
other:: 
### 香林遠禪師法嗣
香林遠禪師法嗣
other:: 
#### 隨州智門光祥禪師
隨州智門光祥禪師〔先住北塔〕 ^123c8

僧問。如何是佛。師曰。
踏破草鞋赤脚走。
曰如何是佛向上事。
師曰。拄杖頭上挑日月。
問如何是祖師西來意。
師曰。眼不見鼻。曰便恁麼領會時如何。
師曰。鼻孔裏呷羹。
問曹谿路上還有俗談也無。
師曰。六祖是盧行者。
問一切智智清淨。
還有地獄也無。師曰。
閻羅王是鬼做。上堂。
一法若有。毗盧墮在凡夫。
萬法若無。普賢失其境界。
正當恁麼時。文殊向甚麼處出頭。
若也出頭不得。金毛師子腰折。
幸好一盤飯。莫待糝椒薑。
上堂。山僧記得。在母胎中有一則語。
今日舉似大眾。諸人不得作道理商量。
還有人商識得麼。
若商量不得。三十年後不得錯舉。
問如何是清淨法身。
師曰。滿眼是埃塵。
問古鏡未磨時如何。
師曰。也祇是箇銅片。
曰磨後如何。師曰。
且收取。問如何是般若體。
師曰。蚌含明月。曰如何是般若用。
師曰。兔子懷胎。問金剛眼中著得箇甚麼。
師曰。一把沙。曰為甚麼如此。
師曰。非公境界。問如何是無縫塔。
師曰。四稜著地。曰如何是塔中人。
師曰。鼻孔三斤秤不起。
問蓮花未出水時如何。
師曰。蓮花。曰出水後如何。
師曰。荷葉。上堂。汝等諸人橫擔拄杖。
出一叢林入一叢林。
你道叢林有幾種。
或有旃檀叢林。旃檀圍繞。
或有荊棘叢林。荊棘圍繞。
或有荊棘叢林。旃檀圍繞。
或有旃檀叢林。荊棘圍繞。
祇如四種叢林。是汝諸人在阿那箇叢林裏。
安身立命。若無安身立命處。
虗踏破草鞋。閻羅王徵你草鞋錢有日在。
上堂。雪峰輥毬。羅漢書字。
歸宗斬蛇。大隨燒番。
且道明甚麼邊事。
還有人明得麼。試道看。
若明不得。所以道。
斬蛇須是斬蛇手。
燒畬須是燒畬人。
瞥起情塵生妄見。
眼裏無筋一世貧。
上堂。赫日裏我人。
雲霧裏慈悲。霜雪裏假褐。
雹子裏藏身。還藏得身麼。
若藏不得。却被雹子打破髑髏。
上堂。東家李四婆。
西家來乞火。門外立少時。
嗔他停滯我。惡發走歸家。
虗心屋裏坐。可憐羣小兒。
終日受饑餓。有眼不點睛。
空鏁髑髏破。
other:: 
#### 灌州羅漢和尚
灌州羅漢和尚 ^123c18

僧問。如何是佛。師曰。
牛頭阿旁。曰如何是法。
師曰。劒樹刀山。問如何是佛法大意。
師曰。井中紅#CB08504;。
日裏浮漚。曰如何領會。
師曰。遙指扶桑日那邊。
問如何是本來心。
師曰。蹉過了也。
other:: 
#### 灌州青城香林信禪師
灌州青城香林信禪師 ^124a34

僧問。覿面相呈時如何。
師曰。築著鼻孔。
other:: 
### 洞山初禪師法嗣
洞山初禪師法嗣
other:: 
#### 潭州福嚴良雅禪師
潭州福嚴良雅禪師 ^124a42

居洞山第一座。山參次。
僧出問。如何是佛。
山答曰。麻三斤。參罷。
山至寮謂師曰。我今日答這僧話得麼。
曰恰值某淨髮。山曰。
你元來作這去就。
拂袖便出。師曰。這老漢。
將謂我明他這話頭不得。
因作偈呈曰。五彩畫牛頭。
黃金為點額。春晴二月初。
農人皆取則。寒食賀新正。
鐵錢三五百。山見深肯之。
住福嚴日。僧問。如何是和尚家風。
師曰。入門便見。
other:: 
#### 荊南府開福德賢禪師
荊南府開福德賢禪師 ^124a48

僧問。去離不得時如何。
師曰。子承父業。問如何是衲僧活計。
師曰。耳裏種田。上堂。
不用思而知。不用慮而解。
知解俱泯。合談何事。
良久曰。一葉落天下秋。
問承和尚有言。隔江招手。
意旨如何。師曰。被裏張帆。
曰恁麼則南山起雲。
北山下雨去也。師曰。
踏不著。
other:: 
#### 潭州報慈嵩禪師
潭州報慈嵩禪師 ^124b14

僧問。北斗藏身意旨如何。
師曰。百歲老人入漆甕。
other:: 
#### 岳州乾明睦禪師
岳州乾明睦禪師 ^124b26

問洞山。停機罷賞時如何。
山曰。水底弄傀儡。
師曰。誰是看翫者。
山曰。停機罷賞者。
師曰。恁麼則知音不和也。
山曰。知音底事作麼生。
師曰。大盡三十日。
山曰。未在更道。師曰。
某甲合喫和尚手中痛棒。
山休去。問昔日靈山記。
今朝嗣阿誰。師曰。
楚山突兀。漢水東流。
曰恁麼則洞山的嗣也。
師曰。聽事不真。喚鐘作甕。
other:: 
#### 鄧州廣濟院同禪師
鄧州廣濟院同禪師 ^124b30

僧問。萬緣息盡時如何。
師曰。三脚蝦蟇飛上天。
問如何是透法身句。
師曰。華嶽三峯小。
曰此意如何。師曰。
黃河輥底流。
other:: 
#### 韶州東平山洪教禪師
韶州東平山洪教禪師 ^124b44

僧問。如何是向上關。
師竪起拂子。僧曰。
學人未嘵。乞師再指。
師曰。非公境界。曰和尚豈無方便。
師曰。再犯不容。
other:: 
### 泐潭謙禪師法嗣
泐潭謙禪師法嗣
other:: 
#### 虔州丫山宗盛禪師
虔州丫山宗盛禪師 ^124c2

上堂。鐘聲清鼓聲響。
早晚相聞休妄想。
薦得徒勞別問津。
莫道山僧無伎倆。
咄。
other:: 
### 奉先深禪師法嗣
奉先深禪師法嗣
other:: 
#### 天台蓮華峯祥菴主
天台蓮華峯祥菴主 ^124c10

僧問。如何是雪嶺泥牛吼。
師曰。聽。曰如何是雲門木馬嘶。
師曰。響。示寂日。拈拄杖示眾曰。
古人到這裏。為甚麼不肯住。
眾無對。師乃曰。為他途路不得力。
復曰。畢竟如何。以杖橫肩曰。
楖栗橫擔不顧人。
直入千峯萬峯去。
言畢而逝。
other:: 
#### 江州崇聖御禪師
江州崇聖御禪師 ^124c16

僧問。如何是學人受用三昧。
師曰。橫擔拄杖。曰意旨如何。
師曰。步步踏實。
other:: 
### 雙泉郁禪師法嗣
雙泉郁禪師法嗣
other:: 
#### 鼎州德山慧遠禪師
鼎州德山慧遠禪師 ^124c26

開堂。示眾曰。無量法門悉已具足。
然雖如是。且須委悉始得。
其除方便。昔時聖人互出。
乃曰。傳燈爾後賢者差肩。
故云繼祖。是以心心相傳。
法法相印。且作麼生傳。
作麼生印。舉起拂子曰。
此乃人天同證。若如是也。
遞相證明。其或未曉之徒。
請垂下問。僧問。如何是祖師西來意。
師曰。鐵門路險。解夏上堂僧問。
九旬禁足今也滿。
自恣之儀事若何。
師曰。猢猻趂蛺蝶。
九步作一歇。曰意旨如何。
師示頌曰。兩箇童兒舁木鼓。
左邊打了右邊舞。
剎那變現百千般。
分明示君君記取。
問亡僧遷化向甚麼處去。
師曰。烏龜鑽破壁。
上堂。枕石漱流。任運天真。
不見古者道。撥霞掃雪和雲母。
掘石移松得茯苓。
當恁麼時復何言哉。
諸禪德要會麼。聽取一頌。
雪霽長空。迥野飛鴻。
段雲片片。向西向東。
other:: 
#### 襄州含珠山彬禪師
襄州含珠山彬禪師 ^124c32

僧問。如何是正法眼。
師曰。瞎。問如何是和尚關棙子。
師竪起拂子。僧便喝。
師便打。問如何是三乘教。
師曰。上大人。曰意旨如何。
師曰。化三千。
other:: 
### 披雲寂禪師法嗣
披雲寂禪師法嗣
other:: 
#### 廬山開先照禪師
廬山開先照禪師 ^125a12

僧問。向上宗乘乞師垂示。
師曰。白雲斷處見明月。
曰猶是學人疑處。
師曰。黃葉落時聞擣衣。
問如何是和尚家風。
師曰。一條寒#CB00589;木。
得力勝兒孫。曰用者如何。
師曰。百雜碎。上堂。
叢林規矩。古佛家風。
一參一請。一粥一飯。
且道。明得箇甚麼。
祇如諸人。心心不停。
念念不住。若能不停處停。
念處無念。自合無生之理。
與麼說話。笑破他人口。
參。
other:: 
#### 金陵天寶和尚
金陵天寶和尚 ^125a22

僧問。白雲抱幽石時如何。
師曰。非公境界。問如何是和尚家風。
師曰。列半作三。曰學人未曉。
師曰。鼻孔針筒。
other:: 
### 舜峯韶禪師法嗣
舜峯韶禪師法嗣
other:: 
#### 磁州桃園山曦朗禪師
磁州桃園山曦朗禪師 ^125a36

僧問。如何是祖師西來意。
師曰。西來若有意。
斬下老僧頭。曰為甚却如此。
師曰。不見道。為法喪軀。
other:: 
#### 安州法雲智善禪師
安州法雲智善禪師 ^125a44

僧問。如何是古佛道場。
師曰。山青水綠。
other:: 
### 般若柔禪師法嗣
般若柔禪師法嗣
other:: 
#### 藍田縣真禪師
藍田縣真禪師 ^125b2

僧問。如何是大定門。
師曰。拈柴擇菜。上堂。
成山假就於始簣。
脩途託至於初步。
上座適來從地爐邊來。
還與初步同別。若言同。
即不會不遷。若言別。
亦不會不遷。上座作麼生會。
還會麼。這裏不是那裏。
那裏不是這裏。且道。
是一處兩處。是遷不遷。
是來去。不是來去。
若於此顯明得。便乃古今一如。
初終自爾。念念無常。
心心永滅。所以道。
觀方知彼去。去者不至方。
上座適來恁麼來。
却請恁麼去。參。
other:: 
### 妙勝臻禪師法嗣
妙勝臻禪師法嗣
other:: 
#### 西川雪峯欽山主
西川雪峯欽山主 ^125b8

上堂。昨日一。今日二。
不用思量。快須瞥地。
不瞥地蹉過平生。
沒巴鼻。咄。
other:: 
### 清涼明禪師法嗣
清涼明禪師法嗣
other:: 
#### 吉州西峯雲豁禪師
吉州西峯雲豁禪師 ^125b26

郡之曾氏子。早扣諸方。
晚見清涼。問佛未出世時如何。
涼曰。雲遮海門樹。
曰出世後如何。涼曰。
擘破鐵圍山。師於言下大悟。
涼印可之。歸住寶龍。
雲侶併集。真宗皇帝遣使。
召至訪問宗要。留上苑。
經時冥坐不食。上嘉異。
賜號圓淨。辭歸。珍錫甚隆。
皆不受。以詩寵其行。
改寶龍曰祥符。旌師之居也。
嘗有問易中要旨者。
師曰。夫神生於無形。
而成於有形。從有以至於無。
然後能合乎妙圓正覺之道。
故自四十九。衍以至於萬有一千五百二十。
以窮天下之理。以盡天下之性。
不異吾聖人之教也。
示寂日。為眾曰。天不高地不厚。
自是時人覷不透。
但看月臘二十五。
依舊面南看北斗。
瞑然而逝。茶毗獲設利建塔。
other:: 
## 南嶽下九世
南嶽下九世
other:: 
### 文殊真禪師法嗣
文殊真禪師法嗣
other:: 
#### 瑞州洞山曉聰禪師
瑞州洞山曉聰禪師 ^125b32

遊方時。在雲居作燈頭。
見僧說泗州大聖近在揚州出現。
有設問曰。既是泗州大聖。
為甚麼却向揚州出現。
師曰。君子愛財。取之以道。
後僧舉似蓮華峯祥庵主。
主大驚曰。雲門兒孫猶在。
中夜望雲居拜之。
住後僧問。達磨未傳心地印。
釋迦未解髻中珠。
此時若問西來意。
還有西來意也無。
師曰。六月雨淋淋。
寬其萬姓心。曰恁麼則。
雲散家家月。春來處處花。
師曰。脚跟下到金剛水際是多少。
僧無語。師曰。祖師西來特唱此事。
自是上座不薦。所以從門入者。
不是家珍。認影迷頭。
豈非大錯。既是祖師西來特唱此事。
又何必更對眾忉忉。
珍重。問無根樹子向甚麼處栽。
師曰。千年常住一朝僧。
問如何是離聲色句。
師曰。南贍部洲。北鬱單越。
曰恁麼則學人知恩不昧也。
師曰。四大海深多少。
問古鏡未磨時如何。
師曰。此去漢陽不遠。
曰磨後如何。師曰。
黃鶴樓前鸚鵡洲。
問如何是佛。師曰。
理長即就。上堂。教山僧道甚麼即得。
古即是今。今即是古。
所以楞嚴經道。松直棘曲。
鵠白烏玄。還知得麼。
雖然如是。未必是松一向直。
棘一向曲。鵠便白。
烏便玄。洞山道。這裏也有曲底松。
也有直底棘。也有玄底鵠。
也有白底烏。久立。
上堂。僧問。學人進又不得。
退又不得時如何。
師曰。抱首哭蒼天。
僧無語。師曰。汝還知鉢盂鐼子落處麼。
汝若知得落處。也從汝問。
三十年後驀然問著也不定。
上堂。舉。寒山云。井底生紅塵。
高峯起白浪。石女生石兒。
龜毛寸寸長。若要學菩提。
但看此模樣。良久曰。
還知落處也無。若也不知落處。
看看。菩提入僧堂裏去也。
久立。上堂。春寒凝沍。
夜來好雪。還見麼。
大地雪漫漫。春風依舊寒。
說禪說道易。成佛成祖難。
珍重。上堂。晨鷄報曉靈。
粥後僧天明。燈籠猶瞌睡。
露柱却惺惺。復曰。
惺惺直言惺惺。歷歷直言歷歷。
明朝後日莫認奴作郎。
珍重。因事示眾。天晴葢却屋。
乘乾刈却禾。早輸王稅了。
鼓腹唱巴歌。問德山入門便棒。
猶是起模畫樣。臨濟入門便喝。
未免揑目生花。離此二途。
未審洞山如何為人。
師曰。天晴久無雨。
近日有雲騰。曰他日若有人問洞山宗旨。
教學人如何舉似。
師曰。園蔬枯槁甚。
擔水潑菠稜。師一日不安。
上堂辭眾。述法身頌曰。
參禪學道莫茫茫。
問透法身北斗藏。
余今老倒尫羸甚。
見人無力得商量。
唯有钁頭知我意。
栽松時復上金剛。
言訖而寂。塔于金剛嶺。
other:: 
### 南臺勤禪師法嗣
南臺勤禪師法嗣
other:: 
#### 汝州高陽法廣禪師
汝州高陽法廣禪師 ^125c12

僧問。如何是大悲千手眼。
師曰。墮坑落壍。
other:: 
#### 潭州石霜節誠禪師
潭州石霜節誠禪師 ^126a44

僧問。古者道。捲簾當白晝。
移榻對青山。如何是捲簾當白晝。
師曰。過淨瓶來。曰如何是移榻對青山。
師曰。却安舊處著。
上堂。心外無法。法外無心。
隨緣蕩蕩。更莫沉吟。
你等諸人纔上堦道便好回去。
更要待第二杓惡水潑作甚麼。
other:: 
### 德山晏禪師法嗣
德山晏禪師法嗣
other:: 
#### 鼎州德山志先禪師
鼎州德山志先禪師 ^126a48

僧問。見色便見心時如何。
師曰。角弓彎似月。
寶劒利如霜。曰如何領會。
師曰。金甲似魚鱗。
朱旗如火#CB08504;。
問遠遠投師。乞師一接。
師曰。不接曰恁麼則。
虗伸一問。師曰。少逢穿耳客。
多遇刻舟人。問大通智勝佛。
十劫坐道場。為甚麼不得成佛道。
師曰。貪觀天上月。
失却掌中珠。問軍期急速時如何。
師曰。十字街頭滿面塵。
曰為甚麼如此。師曰。
知而故犯。問如何是無為之談。
師曰。石羊石虎喃喃語。
曰是何言教。師曰。
長行書不盡。短偈絕人聞。
問如何是一稱南無佛。
師曰。皆以成佛道。
other:: 
### 黑水璟禪師法嗣
黑水璟禪師法嗣
other:: 
#### 峩#CB15342;黑水義欽禪師
峩#CB15342;黑水義欽禪師 ^126b12

上堂。僧出禮拜。師曰。
大地百雜碎。便下座。
other:: 
### 五祖戒禪師法嗣
五祖戒禪師法嗣
other:: 
#### 洪州泐潭懷澄禪師
洪州泐潭懷澄禪師 ^126b34

僧問。見者是色。聞者是聲。
離此二途。請師別道。
師曰。古寺新牌額。
問不與萬法為侶者。
是甚麼人。師曰。觀世音菩薩。
師一日見僧披衲。
師曰。得恁麼好針線。
曰祇要牢固。師曰。
打草驚蛇作甚麼。
曰客來須看。師曰。
祇有這箇。更別有。
曰雲生嶺上。師曰。
未在更道。曰水滴巖間。
問如何是佛法大意。
師曰。文殊自文殊。
解脫自解脫。
other:: 
#### 瑞州洞山自寶禪師
瑞州洞山自寶禪師 ^126b40

上堂。總恁麼。風恬浪靜。
那裏得來。忽遇洪波浩渺。
白浪滔天。當恁麼時。
覓箇水手也難得。
眾中莫有把柂者麼。
眾無對。師曰。賺殺一船人。
僧問。如何是佛。師曰。
腰長脚短。
other:: 
#### 復州北塔思廣禪師
復州北塔思廣禪師 ^126c6

僧問。如何是衲僧變通之事。
師曰。東涌西沒。曰變通後如何。
師曰。地肥茄子嫩。
問如何是和尚家風。
師曰。左手書右字。
曰學人不會。師曰。
歐頭柳脚。
other:: 
#### 蘄州四祖端禪師
蘄州四祖端禪師 ^126c14

法身頌曰。燈心刺著石人脚。
火急去請周醫博。
路逢龐公相借問。
六月日乾頭曬却。
other:: 
#### 潭州雲葢志顒禪師
潭州雲葢志顒禪師 ^126c22

僧問。如何是祖師西來意。
師曰。古寺碑難讀。
曰意旨如何。師曰。
讀者盡攢眉。
other:: 
#### 舒州海會通禪師
舒州海會通禪師 ^126c26

僧問。如何是佛法大意。
師曰。柿桶葢椶笠。
曰學人不曉。師曰。
行時頭頂戴。坐則挂高壁。
other:: 
#### 瑞州洞山妙圓禪師
瑞州洞山妙圓禪師 ^126c30

僧問。如何是佛。師曰。
頭腦相似。
other:: 
#### 蘄州義臺子祥禪師
蘄州義臺子祥禪師 ^126c34

僧問。如何是義臺境。
師曰。路不拾遺。曰如何是境中人。
師曰。桀犬吠堯。
other:: 
#### 明州天童懷清禪師
明州天童懷清禪師 ^126c36

僧問。如何是祖師西來意。
師曰。眼裏不著沙。
曰如何領會。師曰。
耳裏不著水。曰恁麼則禮拜也。
師曰。東家點燈。西家暗坐。
other:: 
#### 越州寶嚴叔芝禪師
越州寶嚴叔芝禪師 ^126c40

僧問。如何是佛。師曰。
土身木骨。曰意旨如何。
師曰。五彩金裝。曰恁麼則頂禮去也。
師曰。天台楖栗。
other:: 
#### 蘄州五祖山秀禪師
蘄州五祖山秀禪師 ^126c46

僧問。無法可說。是名說法。
既是無法可說。又將何說。
師曰。霜寒地凍。曰空生不解巖中坐。
惹得天花動地來。
師曰。日出冰消。僧擬議。
師曰。何不進語。僧又無語。
師曰。車不橫推。理無曲斷。
other:: 
#### 襄州白馬辯禪師
襄州白馬辯禪師 ^127a4

僧問。如何是佛。師曰。
水來河漲。曰如何是法。
師曰。風來樹動。
other:: 
#### 隨州水南智昱禪師
隨州水南智昱禪師 ^127a12

上堂。欲識解脫道。
鷄鳴天已曉。趙州庭前栢。
打落青州棗。咄。
other:: 
### 福昌善禪師法嗣
福昌善禪師法嗣
other:: 
#### 安吉州上方齊岳禪師
安吉州上方齊岳禪師 ^127a16

僧問。如何是菩提。
師曰。甎頭瓦子。曰意旨如何。
師曰。苦。上堂。旋收黃葉燒青煙。
竹榻和衣半夜眠。
粥後放參三下鼓。
孰能更話祖師禪。
便下座。
other:: 
#### 明州育王常坦禪師
明州育王常坦禪師 ^127a22

僧問。如何是有中有。
師曰。金河峯上。曰如何是無中無。
師曰。般若堂前。上堂。
千花競發。百鳥啼春。
是向上句。諸佛出世。
知識興慈。是向下句。
作麼生是不涉二途句。
若識得。頂門上出氣。
若識不得。土牛耕石田。
擊禪牀下座。
other:: 
#### 潤州金山瑞新禪師
潤州金山瑞新禪師 ^127a30

僧問。吾有大患。為吾有身。
父母未生。未審此身在甚麼處。
師曰。曠大劫來無處所。
若論生滅盡成非。
曰恁麼則。周徧十方心。
不在一切處。師曰。
泥裏撼樁。上堂。世間所貴者。
和氏之璧。隋侯之珠。
金山喚作驢屎馬糞。
出世間所貴者。真如解脫。
菩提涅槃。金山喚作#CB05163;沸碗鳴。
且道。恁麼說話落在甚麼處。
故不是取舍心重。
信邪倒見。諸人要知麼。
猛虎不顧几上肉。
洪爐豈鑄囊中錐。
other:: 
### 乾明信禪師法嗣
乾明信禪師法嗣
other:: 
#### 澧州藥山#CB02351;肅禪師
澧州藥山#CB02351;肅禪師 ^127a40

僧問。佛未出世時如何。
師曰。大樹大皮裹。
曰出世後如何。師曰。
小樹小皮纏。問如何是不動尊。
師曰。四王擡不起。
other:: 
### 智門祚禪師法嗣
智門祚禪師法嗣
other:: 
#### 明州雪竇重顯禪師
明州雪竇重顯禪師 ^127b10

遂寧府李氏子。依普安院仁銑上人出家。
受具之後。橫經講席。
究理窮玄。詰問鋒馳。
機辯無敵。咸知法器。
僉指南遊。首造智門。
即伸問曰。不起一念云何有過。
門召師近前。師纔近前。
門以拂子驀口打。
師擬開口。門又打。
師豁然開悟。出住翠峯。
後遷雪竇。開堂日。
於法座前。顧視大眾曰。
若論本分相見。不必高陞法座。
遂以手畫一畫曰。
諸人隨山僧手看。
無量諸佛國土一時現前。
各各子細觀瞻。其或涯際未知。
不免拖泥帶水。便陞座。
上首白椎罷。有僧方出。
師約住曰。如來正法眼藏。
委在今日。放行則瓦礫生光。
把住則真金失色。
權柄在手。殺活臨時。
其有作者。共相證據。
僧出問。遠離翠峰祖席。
已臨雪竇道場。未審是一是二。
師曰。馬無千里謾追風。
曰恁麼則雲散家家月。
師曰。龍頭蛇尾漢。
問德山臨濟棒喝已彰。
和尚如何為人。師曰。
放過一著。僧擬議。
師便喝。僧曰。未審祇恁麼。
別有在。師曰。射虎不真。
徒勞沒羽。問吹大法螺。
擊大法鼓。朝宰臨筵。
如何即是。師曰。清風來未休。
曰恁麼則得遇於師也。
師曰。一言已出。駟馬難追。
僧禮拜師曰。放過一著。
乃普觀大眾曰。人天普集。
合發明箇甚麼事。
焉可互分賓主。馳騁問答。
便當宗乘去。廣大門風。
威德自在。輝騰今古。
把定乾坤。千聖祇言。
自知五乘。莫能建立。
所以聲前悟旨。猶迷顧鑒之端。
言下知宗。尚昧識情之表。
諸人要知真實相為麼。
但以上無攀仰。下絕己躬。
自然常光現前。箇箇壁立千仞。
還辯明得也無。未辯辯取。
未明明取。既辯明得。
能截生死流。同據佛祖位。
妙圓超悟。正在此時。
堪報不報之恩。以助無為之化。
問如何是佛法大意。
師曰。祥雲五色。曰學人不會。
師曰。頭上漫漫。問達磨未來時如何。
師曰。猿啼古木。曰來後如何。
師曰。鶴唳青霄。曰即今事作麼生。
師曰。一不成二不是。
問和尚未見智門時如何。
師曰。爾鼻孔在我手裏。
曰見後如何。師曰。
穿過髑髏。有僧出禮拜起曰。
請師答話。師便棒。
僧曰。豈無方便。師曰。
罪不重科。復有一僧。
出禮拜起曰。請師答話。
師曰。兩重公案。曰請師不答話。
師亦棒。問古人道北斗裏藏身。
意旨如何。師曰。千聞不如一見。
曰此話大行。師曰。
老鼠銜鐵。問古人道。
皎皎地絕一絲頭。
祇如山河大地又且如何。
師曰。面赤不如語直。
曰學人未曉。師曰。
徧問諸方。問如何是學人自己。
師曰。乘槎斫額。曰莫祇這便是。
師曰。浪死虗生。問如何是緣生義。
師曰。金剛鑄鐵券。
曰學人不會。師曰。
閙市裏牌。曰恁麼則行到水窮處。
坐看雲起時。師曰。
列下。問四十九年說不盡底。
請師說。師曰。爭之不足。
曰謝師答話。師曰。
鐵棒自看。問如何是把定乾坤眼。
師曰。拈却鼻孔。曰學人不會。
師曰。一喜一悲。僧擬議。
師曰。苦。問如何是脫珍御服著弊垢衣。
師曰。垂手不垂手。
曰乞師方便。師曰。
左眼挑筋。右眼抉肉。
問龍門爭進舉。那箇是登科。
師曰。重遭點額。曰學人不會。
師曰。退水藏鱗。問寂寂忘言。
誰是得者。師曰。卸帽穿雲去。
曰如何領會。師曰。
披簑帶雨歸。曰三十年後此話大行。
師曰。一場酸澁。問坐斷毗盧底人。
師還接否。師曰。殷勤送別瀟湘岸。
曰恁麼則學人罪過也。
師曰。天寬地窄太愁人。
僧禮拜。師曰。苦屈之詞。
不妨難吐。問生死到來如何回避。
師曰。定花板上。曰莫便是他安身立命處也無。
師曰。符到奉行。上堂。
僧問。如何是吹毛劒。
師曰。苦。曰還許學人用也無。
師噓一噓。乃曰。大眾前共相酬唱。
也須是箇漢始得。
若也未有奔流度刃底眼。
不勞拈出。所以道。
如大火聚。近著即燎却面門。
亦如按太阿寶劒。
衝前即喪身失命。
乃曰。大阿橫按祖堂寒。
千里應須息萬端。
莫待冷光輕閃爍。
復云。看看。便下座。
上堂。僧問。如何是維摩一默。
師曰。寒山訪拾得。
曰恁麼則入不二之門。
師噓一噓。復曰。維摩大士去何從。
千古令人望莫窮。
不二法門休更問。
夜來明月上孤峯。
上堂。春山疊亂青。
春水漾虗碧。寥寥天地間。
獨立望何極。便下座。
却顧謂侍者曰。適來有人看方丈麼。
者曰。有。師曰。作賊人心虗。
上堂。十方無壁落。
四面亦無門。古人向甚麼處見客。
或若道得接手句。
許你天上天下。上堂。
田地穩密底。佛祖不敢近。
為甚麼擡脚不起。
神通游戲底。鬼神不能測。
為甚麼下脚不得。
直饒十字縱橫。朝打三千。
暮打八百。上堂。大眾這一片田地。
分付來多時也。爾諸人四至界畔猶未識在。
若要中心樹子。我也不惜。
問如何是諸佛本源。
師曰。千峯寒色。曰未委向上更有也無。
師曰。雨滴巖花。上堂。
僧問。雪覆蘆花時如何。
師曰。點。曰恁麼則為祥為瑞去也。
師曰。兩重公案。乃曰。
雪覆蘆花欲暮天。
謝家人不在漁船。
白牛放却無尋處。
空把山童贈鐵鞭。
師一日遊山。四顧周覧。
謂侍者曰。何日復來於此。
侍者哀乞遺偈。師曰。
平生唯患語之多矣。
翌日出杖屨衣盂。
散及徒眾。乃曰。七月七日復相見耳。
至期盥沐攝衣。北首而逝。
塔全身於寺之西塢。
賜明覺大師。
other:: 
#### 襄州延慶山子榮禪師
襄州延慶山子榮禪師 ^127b18

僧問。如何是隨色摩尼珠。
師曰。三箇童兒弄花毬。
曰恁麼則終朝盡日也。
師曰。頭白齒落。上堂。
僧問。靈光隱隱。月照寒牕。
善法堂前。請師舉唱。
師曰。聽。曰此猶是這邊事。
那邊事作麼生。師曰。
脚下毛生。問如何是佛。
師曰。橫身彰十號。
入槨示雙趺。曰將何供養。
師曰。合掌當#CB05577;。
問如何是祖師西來意。
師曰。穿耳胡僧不著鞋。
other:: 
#### 洪州百丈智映寶月禪師
洪州百丈智映寶月禪師 ^128b34

僧問。師唱誰家曲。
宗風嗣阿誰。師曰。
窣堵那吒掌上擎。
曰恁麼則。北塔的子。
韶石兒孫也。師曰。
斫額望新羅。
other:: 
#### 韶州南華寶緣慈濟禪師
韶州南華寶緣慈濟禪師 ^128b48

僧問。如何是祖師西來意。
師曰。青山綠水。曰未來時還有意也無。
師曰。高者高。低者低。
other:: 
#### 黃州護國院壽禪師
黃州護國院壽禪師 ^128c6

僧問。如何是一路涅槃門。
師曰。寒松青有千年色。
一徑風飄四季香。
問如何是靈山一會。
師曰。如來纔一顧。
迦葉便低眉。
other:: 
#### 瑞州九峯勤禪師
瑞州九峯勤禪師 ^128c12

僧問。方便門中請師垂示。
師曰。佛不奪眾生願。
曰恁麼則謝師方便。
師曰。却須喫棒。上堂。
口羅舌沸。千喚萬喚。
露柱因甚麼不回頭。
良久曰。美食不中飽人喫。
便下座。
other:: 
#### 潭州雲葢繼鵬禪師
潭州雲葢繼鵬禪師 ^128c18

初謁雙泉雅禪師。
泉令充侍者。示以芭蕉拄杖話。
經久無省發。一日泉向火次。
師侍立。泉忽問。拄杖子話試舉來。
與子商量。師擬舉。
泉拈火筯便#CB05530;。
師豁然大悟。住後。
僧問。如何是佛法大意。
師曰。舌頭無骨。問如何是祖師西來意。
師曰。湯瓶火裏煨。
問佛未出世時如何。
師曰。天。曰出世後如何。
師曰。地。上堂。高不在絕頂。
富不在福嚴。樂不在天堂。
苦不在地獄。良久曰。
相識滿天下。知心能幾人。
other:: 
#### 鄂州黃龍海禪師
鄂州黃龍海禪師 ^128c26

僧問。如何是黃龍家風。
師曰。看。曰忽遇客來如何祇待。
師以拄杖點之。問如何是最初一句。
師曰。掘地討天。
other:: 
#### 鼎州彰法澄泗禪師
鼎州彰法澄泗禪師 ^128c42

僧問。如何是佛法大意。
師曰。多少人摸索不著。
曰忽然摸著又作麼生。
師曰。堪作甚麼。
other:: 
#### 泉州雲臺因禪師
泉州雲臺因禪師 ^128c48

僧問。如何是和尚家風。
師曰。嗔拳不打笑面。
曰如何施設。師曰。
天台則有。南嶽則無。
問如何是佛。師曰。
月不破五。曰意旨如何。
師曰。初三十一。問如何是佛法大意。
師曰。今日好曬麥。
曰意旨如何。師曰。
問取磨頭。上堂。菩薩子。
不在內。不在外。不在中間。
且道落在甚麼處。
良久曰。南贍部洲。
北鬱單越。
other:: 
### 福嚴雅禪師法嗣
福嚴雅禪師法嗣
other:: 
#### 潭州北禪智賢禪師
潭州北禪智賢禪師 ^129a6

僧問。如何是佛。師曰。
匙挑不上。曰。如何是道。
師曰。險路架橋。歲夜小參曰。
年窮歲盡。無可與諸人分歲。
老僧烹一頭露地白牛。
炊黍米飯。煑野菜羹。
燒榾柮火。大家喫了。
唱村田樂。何故。免見倚他門戶傍他墻。
剛被時人喚作郎。
便下座。歸方丈。至夜深維那入方丈問訊曰。
縣裏有公人到勾和尚。
師曰。作甚麼那。曰道和尚宰牛不納皮角。
師遂捋下頭帽擲在地上。
那便拾去。師跳下禪牀。
攔胸擒住呌曰。賊賊。
那將帽子覆師頂曰。
天寒且還和尚。師呵呵大笑。
那便出去。時法昌為侍者。
師顧昌曰。這公案作麼生。
昌曰。潭州紙貴。一狀領過。
other:: 
#### 南嶽衡嶽寺振禪師
南嶽衡嶽寺振禪師 ^129a20

山居頌曰。阿呵呵。
瘦松寒竹鎻清波。
有時獨坐磐陀上。
無人共唱太平歌。
朝看白雲生洞口。
暮觀明月照娑婆。
有人問我居山事。
三尺杖子攪黃河。
other:: 
### 開福賢禪師法嗣
開福賢禪師法嗣
other:: 
#### 日芳上座
日芳上座 ^129a42

僧問。如何是函葢乾坤句。
師竪起拄杖。僧曰。
如何是截斷眾流句。
師橫按拄杖。僧曰。
如何是隨波逐浪句。
師擲下拄杖。僧曰。
三句外請師道。師便起去。
師贊開福真曰。清儀瘦兮。
可瞻可仰。仰之非親。
妙筆圖兮。可擬可像。
像之非真。非親非真。
秋月盈輪。有言無味兮的中的。
既往如在兮覓焉覓。
當機隱顯兮絲髮誵訛。
金烏卓午兮迅風霹靂。
other:: 
### 報慈嵩禪師法嗣
報慈嵩禪師法嗣
other:: 
#### 郢州興陽山遜禪師
郢州興陽山遜禪師 ^129b4

僧問。如何是佛。師曰。
髮白面皺。曰。如何是法。
師曰。暑往寒來。問如何是三界外事。
師曰。洛陽千里餘。
不得舊時書。
other:: 
### 德山遠禪師法嗣
德山遠禪師法嗣
other:: 
#### 廬山開先善暹禪師
廬山開先善暹禪師 ^129b20

臨江軍人也。操行清苦。
徧游師席。以明悟為志。
參德山。見山上堂。
顧視大眾曰。師子嚬呻象王回顧。
師忽有省。入室陳所解。
山曰。子作麼生會。
師回顧曰。後園驢喫草。
山然之。後至雪竇。
竇與語喜其超邁。
目曰海上橫行暹道者。
遂命分座。四方英衲敬畏之。
他日竇舉師出世金鵝。
師聞潛書二偈于壁而去。
曰不是無心繼祖燈。
道慙未廁嶺南能。
三更月下離巖竇。
眷眷無言戀碧層。
二十餘年四海間。
尋師擇友未甞閑。
今朝得到無心地。
却被無心趂出山。
晚年眾請滋甚。遂開法開先。
以慰道俗之望。開堂日。
上首白椎罷。師曰。
千聖出來也祇是稽首讚歎。
諸代祖師提挈不起。
是故始從迦葉。迄至山僧。
二千餘年。月燭慧燈。
星排道樹。人天普照。
凡聖齊榮。且道。承甚麼人恩力。
老胡也祇道。明星出現時。
我與大地有情同時成道。
如是則。彼既丈夫我亦爾。
孰為不可。良由諸人不肯承當。
自生退屈。所以便推排一人半箇先達出來。
#CB06171;相開發。
也祇是與諸人作箇證明。
今日人天會上。莫有久遊赤水。
夙在荊山。懷袖有珍。
頂門有眼。到處踐踏覺場底衲僧麼。
却請為新出世長老作箇證明。
還有麼。時有僧出。
師曰。象駕崢嶸謾進途。
誰信螳螂能拒轍。
問一棒一喝猶是葛藤。
瞬目揚眉拖泥帶水。
如何是直截根源。
師曰。速。曰恁麼則祖師正宗和尚把定。
師曰。野渡無人舟自橫。
問如何是露地白牛。
師曰。瞎。問妙峯頂上即不問。
半山相見事如何。
師曰。把手過江來。
曰高步出長安。師曰。
脚下一句作麼生道。
僧便喝。師曰。山腰裏走。
問一雨所潤。為甚麼萬木不同。
師曰。羊羹雖美。眾口難調。
問年窮歲盡時如何。
師曰。依舊孟春猶寒。
問更深夜靜時如何。
師曰。老鼠入燈籠。
問瞥瞋瞥喜時如何。
師曰。適來菩薩面。
如今夜叉頭。上堂。
一若是。二即非。東西南北人不知。
休話指天并指地。
青山白雲徒爾為。
以拄杖擊香臺下座。
問雨雪連天。為甚麼孤峯露頂。
師曰。有甚遮掩處。
上堂。僧問。如何是祖師西來意。
師曰。洛陽城古。曰。
學人不會。師曰。少室山高。
僧禮拜。師廼曰。佛種從緣起。
遂舉。拄杖曰。拄杖子是緣。
且作麼生說箇起底道理。
良久曰。金屑雖貴。
落眼成翳。卓拄杖。
下座。
other:: 
#### 吉州禾山楚材禪智禪師
吉州禾山楚材禪智禪師 ^129b28

臨江軍人也。僧問。
佛令祖令諸方並行。
未審和尚如何。師曰。
山僧退後。曰恁麼則諸方不別也。
師曰。伏惟伏惟。問如何是離凡聖底句。
師曰。山河安掌上。
曰恁麼則迥超今古外。
師曰。展縮在當人。
問一毫未發時如何。
師曰。海晏河清。曰發後如何。
師曰。徧界無知己。
問如何是和尚說法底口。
師曰。放一線道。問抱璞投師。
請師雕琢。師曰。不雕琢。
曰。為甚麼不雕琢。
師曰。弄巧翻成拙。
other:: 
#### 秀州資聖院盛勤禪師
秀州資聖院盛勤禪師 ^130a4

僧問。如何是正法眼。
師曰。山青水綠。問四威儀中如何履踐。
師曰。鷺鷥立雪。曰恁麼則聞鐘持鉢日上欄干。
師曰。魚躍千江水。
龍騰萬里雲。曰畢竟如何。
師曰。山中逢猛虎。
天上見文星。上堂。
多生覺悟非干衲。
一點分明不在燈。
拈拄杖曰。拄杖頭上祖師。
燈籠脚下彌勒。須彌山腰鼓細即不問你。
作麼生是分明一點。
你若道得無邊剎境。
總在你眉毛上。你若道不得。
作麼生過得羅剎橋。
良久曰。水流千派月。
山鎻一溪雲。卓拄杖。
下座。
other:: 
#### 潭州鹿苑圭禪師
潭州鹿苑圭禪師 ^130a20

桂州人也。僧問。如何是道。
師曰。吳頭楚尾。曰如何是道中人。
師曰。騎馬踏鐙。不如步行。
問。如何是第一義諦。
師曰。胡人讀漢書。
上堂。凡有因緣。須曉其宗。
若曉其宗。無是無不是。
用則波騰海沸。全真體以運行。
體則鏡淨水沉。舉隨緣而會寂。
且道。兜率天宮。幾人行。
幾人坐。若向這裏辯得緇素。
許你諸人東西南北如雲似鶴。
於此不明。踏破草鞋未有了日在。
參。
other:: 
## 南嶽下十世
南嶽下十世上
other:: 
### 洞山聰禪師法嗣
洞山聰禪師法嗣
other:: 
#### 南康軍雲居曉舜禪師
南康軍雲居曉舜禪師 ^130a38

瑞州人也。少年粗猛。
忽悟浮幻。投師出家。
乃細修行。參洞山。
一日如武昌行乞。
首謁劉公居士家。
士高行為時所敬。
意所與奪。莫不從之。
師時年少。不知其飽參。
頗易之。士曰。老漢有一問。
若相契。即開疏。如不契。
即請還山。遂問。古鏡未磨時如何。
師曰。黑似漆。士曰。
磨後如何。師曰。照天照地。
士長揖曰。且請上人還山。
拂袖入宅。師懡#CB01334;即還洞山。
山問其故。師具言其事。
山曰。你問我。我與你道。
師理前問。山曰。此去漢陽不遠。
師進後語。山曰。黃鶴樓前鸚鵡洲。
師於言下大悟。機鋒不可觸。
住後僧問。承師有言。
不談玄。不談妙。去此二途如何指示。
師曰。蝦蟇趕#CB15143;子。
曰全因此問也。師曰。
老鼠弄猢猻。上堂。
唯一堅密身。一切塵中現。
蝦蟇蚯蚓各有窟穴。
烏鵲鳩鴿亦有窠巢。
正當與麼時。為甚麼人說法。
良久云。方以類聚。
物以群分。上堂。三峽道無別。
朝朝祇麼說。僧繇會寫真。
鎮府出鑌銕。上堂。
不長不短。不小不大。
此個道理。是誰境界。
咄。上堂。聞說佛法兩字。
早是污我耳目。諸人未跨雲居門。
脚跟下好與三十棒。
雖然如是。也是為眾竭力。
上堂。舉夾山道。閙市門頭識取天子。
百草頭上薦取老僧。
雲居即不然。婦搖機軋軋。
兒弄口#CB15009;#CB15009;。
上堂。諸方有弄蛇頭。
撥虎尾。跳大海。劒刃裏藏身。
雲居這裏。寒天熱水洗脚。
夜間脫韈打睡。早朝旋打行纏。
風吹籬倒。喚人夫劈篾縛起。
上堂。雲居不會禪。
洗脚上牀眠。冬瓜直儱侗。
瓠子曲彎彎。
other:: 
#### 潭州大溈懷宥禪師
潭州大溈懷宥禪師 ^130b10

僧問。人將語試。金將火試。
未審衲僧將甚麼試。
師曰。拄杖子。曰畢竟如何。
師曰。退後著。僧應喏。
師便打曰。教休不肯休。
直待雨淋頭。
other:: 
#### 杭州佛日契嵩禪師
杭州佛日契嵩禪師 ^130c10

藤州鐔津李氏子。
七歲出家。十三得度。
十九遊方。徧參知識。
得法于洞山。師夜則頂戴觀音像。
而誦其號。必滿十萬乃寢。
以為常。自是世間經書章句。
不學而能。作原教論十餘萬言。
明儒釋之道一貫。
以抗宗韓排佛之說。
讀之者畏服。後居永安蘭若。
著禪門定祖圖傳法正宗記輔教編上進。
仁宗皇帝覧之加歎。
付傳法院編次入藏下詔褒寵。
賜號明教。宰相韓琦。
大參歐陽脩。皆延見而尊禮之。
洎東還。熈寧四年六月四日。
晨興寫偈曰。後夜月初明。
吾今喜獨行。不學大梅老。
貪隨鼯鼠聲。至中夜而化。
闍維不壞者五。曰頂。
曰耳。曰舌。曰童真。
曰數珠。其頂骨出舍利。
紅白晶潔。道俗合諸不壞。
塟於故居永安之左。
後住淨慈。北磵居簡甞著五種不壞贊。
師有文集二十卷。
目曰鐔津。盛行于世。
other:: 
#### 洪州大守許式
洪州大守許式 ^130c16

參洞山得正法眼。
一日與泐潭澄上藍溥坐次。
潭問。聞郎中道。夜坐連雲石。
春栽帶雨松。當時答洞山甚麼話。
公曰。今日放衙早。
潭曰。聞答泗州大聖在揚州出現底。
是否。公曰。別點茶來。
潭曰。名不虗傳。公曰。
和尚早晚回山。潭曰。
今日被上藍#CB15111;破。
藍便喝。潭曰。須是你始得。
公曰。不奈船何。打破戽斗。
other:: 
### 泐潭澄禪師法嗣
泐潭澄禪師法嗣
other:: 
#### 明州育王山懷璉大覺禪師
明州育王山懷璉大覺禪師 ^130c44

漳州龍溪陳氏子。
誕生之夕。夢僧伽降室。
因小字泗州。既有異兆。
僉知祥應。齠齓出家。
丱角圓項。篤志道學。
寢食無廢。一日洗面。
潑水于地。微有省發。
即慕參尋。遠造泐潭法席。
投機印可。師事之十餘年。
去遊廬山。掌記於圓通訥禪師所。
皇祐中。仁廟有詔。
住淨因禪院。召對化成殿。
問佛法大意。奏對稱旨。
賜號大覺禪師。後遣中使問曰。
才去竪拂。人立難當。
師即以頌回進曰。
有節非干竹。三星偃月宮。
一人居日下。弗與眾人同。
帝覧大悅。又詔入對便殿。
賜羅扇一把。題元寂頌於其上。
與師問答詩頌。書以賜之。
凡十有七篇。至中和乞歸老山中。
乃進頌曰。六載皇都唱祖機。
兩曾金殿奉天威。
青山隱去欣何得。
滿篋唯將御頌歸。
帝和頌不允。仍宣諭曰。
山即如如體。也將安歸乎。
再住京國。且興佛法。
師再進頌謝曰。中使宣傳出禁圍。
再令臣住此禪扉。
青山未許藏千拙。
白髮將何補萬幾。
霄露恩輝方湛湛。
林泉情味苦依依。
堯仁況是如天濶。
應任孤雲自在飛。
既而遣使賜龍腦鉢。
師謝恩罷。捧鉢曰。
吾法以壞色衣。以瓦鐵食。
此鉢非法。遂焚之。
中使回奏。上加歎不已。
治平中上疏丐歸。
仍進頌曰。千簇雲山萬壑流。
閑身歸老此峯頭。
餘生願祝無疆壽。
一炷清香滿石樓。
英廟依所乞賜手詔曰。
大覺禪師懷璉。受先帝聖眷。
累錫宸章。屢貢誠懇。
乞歸林下。今從所請。
俾遂閑心。凡經過小可菴院。
任性住持。或十方禪林。
不得抑逼堅請。師既渡江。
少留金山。西湖四明郡守。
以育王虗席迎致。
九峯韶公作疏勸請。
四明之人相與出力建大閣。
藏所賜詩頌。榜之曰宸奎。
翰林蘇公軾知杭時。
以書問師曰。承要作宸奎閣碑。
謹已撰成。衰朽廢學。
不知堪上石否。見參寥說。
禪師出京日。英廟賜手詔。
其略云。任性住持者。
不知果有否。如有。
切請錄示全文。欲添入此一節。
師終藏而不出。逮委順後獲於篋笥。
開堂日。僧問。諸佛出世。
利濟群生。猊座師登。
將何拯濟。師曰。山高水闊。
曰華發無根樹。魚跳萬仞峯。
師曰。新羅國裏。曰慈舟不棹清波上。
劒峽徒勞放木鵝。
師曰。脫却衣裳臥荊棘。
曰人將語試。師曰。
慣得其便。僧拊掌。
師曰。更#CB01387;跳。
問聖君御頌親頒賜。
和尚將何報此恩。
師曰。兩手拓地。曰恁麼則。
一人有慶兆民賴之。
師曰。半尋拄杖攪黃河。
問艣棹不停時如何。
師曰。清波箭急。曰恁麼則。
移舟諳水勢。舉棹別波瀾。
師曰。濟水過新羅。
曰古佛位中留不住。
夜來依舊宿蘆花。
師曰。兒童不識十字街。
問坐斷毗盧頂。不稟釋迦文。
猶未是學人行業。
如何是學人行業。
師曰。斫額望明月。
僧以手便拂。師曰。
作甚麼。僧茫然。師曰。
賺却一船人。師曰。
若論佛法兩字。是加增之辭。
廉纖之說。諸人向這裏承當得。
盡是二頭三首。譬如金屑雖貴。
眼裏著不得。若是本分衲僧。
纔聞舉著。一擺擺斷。
不受纖塵。獨脫自在。
最為親的。然後便能在天同天。
在人同人。在僧同僧。
在俗同俗。在凡同凡。
在聖同聖。一切處出沒自在。
並拘檢他不得。名邈他不得。
何也。為渠能建立一切法。
故一切法。要且不是渠。
渠既無背面。第一不用妄與安排。
但知。十二時中。平常飲#CB10437;。
快樂無憂。祇此相期。
更無別事。所以古人云。
放曠長如癡兀人。
他家目有通人愛。
上堂。文殊寶劒。得者為尊。
乃拈拄杖曰。淨因今日恁麼。
直得千聖路絕。雖然如是。
猶是矛盾相攻。不犯鋒鋩如何運用。
良久曰。野蒿自發空臨水。
江燕初歸不見人。
參。上堂。太陽東昇。
爍破大千之暗。諸人若向明中立。
猶是影響相馳。若向暗中立。
也是藏頭露影漢。
到這裏作麼生吐露。
良久曰。逢人祇可三分語。
未可全拋一片心。
參。上堂。世法裏面。
迷却多少人。佛法裏面。
醉却多少人。祇如不迷不醉。
是甚麼人分上事。
上堂。言鋒纔擊。義海交深。
若用徑截一路。各請歸堂。
上堂。應物現形。如水中月。
遂拈起拄杖曰。這箇不是物。
即今現形也。且道。
月在甚麼處。良久曰。
長空有路還須透。
潭底無蹤不用尋。
擊香臺下座。上堂。
白日東上。白日西落。
急如投壺閃寥廓。
神龍一舉透無邊。
纖鱗猶向泥中躍。
靈#CB08504;中休湊泊。
三歲孩童髽四角。
參。上堂。良久。舉起拳頭曰。
握拳則五嶽倒卓。
展手則五指參差。
有時把定佛祖關。
有時拓開千聖宅。
今日這裏相呈。且道。
作何使用。拍禪牀曰。
向下文長。付在來日。
other:: 
#### 臨安府靈隱雲知慈覺禪師
臨安府靈隱雲知慈覺禪師 ^131a10

僧問。一佛出世。各坐一華。
和尚出世。有何祥瑞。
師曰。白雲橫谷口。
曰光前絕後去也。
師曰。錯。曰大眾證明。
學人禮謝。師曰。點。
問如何是道。師曰。
甚麼道。曰大道。師曰。
欲行千里。一步為初。
曰如何是道中人。
師曰。西天駐泊此地都監。
僧禮拜。師乃吽吽。
上堂。日月雲霞為天標。
山川草木為地標。
招賢納士為德標。
閑居趣寂為道標。
拈拄杖曰。且道這箇是甚麼標。
會麼。拈起則有文有彩。
放下則糲糲磕磕。
直得不拈不放。又作麼生。
良久曰。扶過斷橋水。
伴歸無月村。卓一下下座。
上堂。秋風起庭梧墜。
衲子紛紛看祥瑞。
張三李四賣囂虗。
拾得寒山爭賤貴。
覿面相逢。更無難易。
四衢道中。棚欄瓦市。
畐塞虗空。普天帀地。
任是臨濟赤肉團上。
雪峰南山鼈鼻。玄沙見虎。
俱胝舉指。一時拈來當面布施更若擬議。
千山萬水。復曰過。
other:: 
#### 婺州承天惟簡禪師
婺州承天惟簡禪師 ^132a6

僧問。佛與眾生。是一是二。
師曰。花開滿樹紅。
花落萬枝空。曰畢竟是一是二。
師曰。唯餘一朵在。
明日恐隨風。問如何是吹毛劒。
師曰。星多不當月。
曰用者如何。師曰。
落。曰落後如何。師曰。
觀世音菩薩。問如何是和尚家風。
師曰。理長即就。曰如何領會。
師曰。繪雉不成鷄。
問開口即失。閉口即喪。
未審如何說。師曰。
舌頭無骨。僧曰。不會。
師曰。對牛彈琴。上堂。
夫遮那之境界。眾妙之玄門。
知識說之而莫窮。
善財酌之而不竭。
文殊體之而寂寂。
普賢證之以重重。
若也隨其法性如雲收。
碧漢本無一物。若也隨其智用如花開。
春谷應用無邊。雖說徧恒沙。
乃同遵一道。且問諸人。
作麼生是一道。良久曰。
白雲斷處見明月。
黃葉落時聞擣衣。
參。上堂。莫離葢纏。
莫求佛祖。去此二途。
以何依怙。江淹夢筆。
天龍見虎。古老相傳。
月不跨五。參。上堂。
一刀兩段。埋沒宗風。
師子飜身。拖泥帶水。
直饒坐斷十方不通凡聖。
脚跟下好與三十。
上堂。拈一放一。妙用縱橫。
去解除玄。收凡破聖。
若望本分草料。大似磨甎作鏡。
衲僧家合作麼生。
良久曰。寔。
other:: 
#### 明州九峯鑒韶禪師
明州九峯鑒韶禪師 ^132a36

僧問。承聞。和尚是泐潭嫡子。
是否。師曰。是。曰還記得當時得力句否。
師曰。記得。曰請舉看。
師曰。左手握拳右手把筆。
上堂。山僧說禪。如蚝蜢吐油。
揑著便出。若不揑著一點也無。
何故。祇為不曾看讀古今因緣。
及預先排疊勝妙見知。
等候陞堂。便磨唇捋觜。
將粥飯氣。熏炙諸人。
凡有一問一答。葢不得已。
豈獨山僧。看他大通智勝如來。
默坐十劫無開口處。
後因諸天梵天。及十六王子再三勸請。
方始說之。却不是秘惜。
祇為不敢埋沒諸人。
山僧既不埋沒諸人。
不得道。山僧會陞座。
參。
other:: 
#### 婺州西塔顯殊禪師
婺州西塔顯殊禪師 ^132b24

上堂。黃梅席上數如麻。
句裏呈機事可嗟。
直是本來無一物。
青天白日被雲遮。
參。
other:: 
#### 天台崇善寺用良禪師
天台崇善寺用良禪師 ^132b44

僧問。三門與自己是同是別。
師曰。八兩移來作半斤。
曰恁麼則秋水泛漁舟去也。
師曰。東家點燈。西家為甚麼却覓油。
曰山高月上遲。師曰。
道甚麼。曰莫瞌睡。
師曰。入水見長人。
other:: 
#### 臨江軍慧力有文禪師
臨江軍慧力有文禪師 ^132b48

上堂。建山寂寞。坐倚城郭。
無味之談。七零八落。
以拄杖敲香臺下座。
other:: 
#### 福州雪峯象敦禪師
福州雪峯象敦禪師 ^132c8

僧問。如何是佛。師曰。
把火照魚行。曰如何是法。
師曰。唐人譯不出。
曰。佛法已蒙師指示。
未審畢竟事如何。
師曰。臘月三十日。
other:: 
#### 南康軍雲居守億禪師
南康軍雲居守億禪師 ^132c12

上堂。馬祖纔陞堂。
雄峰便卷席。春風一陣來。
滿地花狼籍。便下座。
other:: 
#### 瑞州洞山永孚禪師
瑞州洞山永孚禪師 ^132c18

上堂。棒頭挑日月。
木馬夜嘶鳴。拈拄杖曰。
雲門大師來也。卓一下曰。
炊沙作飯。看井作袴。
參。
other:: 
#### 令滔首座
令滔首座 ^132c22

久參泐潭。潭因問。
祖師西來。單傳心印。
直指人心。見性成佛。
子作麼生會。師曰。
某甲不會。潭曰。子未出家時。
作箇甚麼。師曰。牧牛。
潭曰。作麼生牧。師曰。
早朝騎出去。晚後復騎歸。
潭曰。子大好不會。
師於言下大悟。遂成頌曰。
放却牛繩便出家剃除鬚髮著袈裟。
有人問我西來意。
拄杖橫挑囉哩囉。
other:: 
### 洞山寶禪師法嗣
洞山寶禪師法嗣
other:: 
#### 瑞州洞山清辯禪師
瑞州洞山清辯禪師 ^132c28

僧問。百丈得大機。
黃檗得大用。未審和尚得箇甚麼。
師便喝。僧亦喝。師便打。
僧曰。爭奈大眾眼何。
便歸眾。師噓兩噓。
other:: 
### 北塔廣禪師法嗣
北塔廣禪師法嗣
other:: 
#### 荊門軍玉泉承皓禪師
荊門軍玉泉承皓禪師 ^132c42

姓王氏。眉州丹稜人也。
依大力院出家。登具。
後遊方參北塔。發明心要。
得大自在三昧。製犢鼻裩。
書歷代祖師名字。
乃曰。唯有文殊普賢較些子。
且書於帶上。故叢林目為皓布裩。
元豐間。首眾於襄陽谷隱。
有鄉僧亦効之。師見而詬曰。
汝具何道理。敢以為戲事耶。
嘔血無及耳。尋於鹿門。
如所言而逝。張無盡奉使京西南路。
就謁之。致開法於郢州大陽。
時谷隱主者私為之喜。
師受請陞座曰。某在谷隱十年。
不曾飲谷隱一滴水。
嚼谷隱一粒米。汝若不會。
來大陽為汝說破。
携拄杖下座。傲然而去。
尋遷玉泉。有示眾曰。
一夜雨霶烹。打倒蒲萄棚。
知事頭首。行者人力。
拄底拄。撐底撐。撐撐拄拄到天明。
依舊可憐生。自贊粥稀後。
坐牀窄先臥。耳聵愛高聲。
眼昏宜字大。冬至示眾曰。
#CB15092;運推移。
布裩赫赤。莫怪不洗。
無來換替。僧入室次。
狗子在室中。師叱一聲。
狗便出去。師曰。狗却會。
你却不會。師示寂。
門人圍繞。師笑曰。
吾年八十一。老死舁屍出。
兒郎齊著力。一年三百六十日。
言畢而逝。
other:: 
### 四祖瑞禪師法嗣
四祖瑞禪師法嗣
other:: 
#### 福州廣明常委禪師
福州廣明常委禪師 ^133a2

僧問。知師久蘊囊中寶。
今日當場略借看。
師曰。看。曰恁麼則謝師指示。
師曰。等閑垂一釣。
容易上鉤來。
other:: 
### 雲葢顒禪師法嗣
雲葢顒禪師法嗣
other:: 
#### 南康軍雲居文慶海印禪師
南康軍雲居文慶海印禪師 ^133a40

僧問。如何是函葢乾坤句。
師曰。合。曰如何是隨波逐浪句。
師曰。闊。曰如何是截斷眾流句。
師曰。窄。上堂。道本無為。
法非延促。一念萬年。
千古在日。月白風恬。
山青水綠。法法現前。
頭頭具足。祖意教意。
非直非曲。要識廬陵米價。
會取山前麥熟。以拂子擊禪牀下座。
other:: 
### 上方岳禪師法嗣
上方岳禪師法嗣
other:: 
#### 越州東山國慶順宗禪師
越州東山國慶順宗禪師 ^133a48

上堂。心生則種種法生。
心滅則種種法滅。
拈起拄杖曰。此箇是法。
那箇是滅底心。若人道得。
許你頂門上具眼。
其或未然。雲暗不知天早晚。
雪深難辯路高低。
參。
other:: 
### 金山新禪師法嗣
金山新禪師法嗣
other:: 
#### 安吉州天聖守道禪師
安吉州天聖守道禪師 ^133b14

上堂。日月遶須彌。
人間分晝夜。南閻浮提人。
祇被明暗色空留礙。
且道。不落明暗一句作麼生道。
良久曰。柳色黃金嫰。
梨花白雪香。參。上堂。
不從一地至一地。
寂滅性中寧有位。
釋迦稽首問然燈。
仁者何名為受記。
便下座。五燈嚴統卷第十五
 ^133b24
