
other:: 
# 慈雲匡真弘明雲門偃禪師

xu:: 
## 御製序
御製序
顧著曰鑒。擬問即咦。
揚眉眨眼。敗闕如斯。
又道古來老宿為慈悲之故。
有落草之談。如是鑒咦。
落草也未。大慈大悲。
那顧喪身失命。祇這註破。
即今早已落草了也。
佛印元曰。雲門說法如雲雨。
絕不喜人記錄。見必罵逐曰。
汝口不用。反記吾語。
今室中對機錄。皆香林明教以紙為衣。
隨即書之。朕今刊錄。
刪輯雲門言句。且道與雲門意旨是同是別。
雲門古德豈畏落草。
朕亦大丈夫。豈問與雲門是同是別者哉。
雖然超情絕解。直指自心。
如雲門者。實為奇特。
垂示後世。雲門與朕實是大慈大悲。
設使燈籠露柱向前致問。
還慈悲個什麼。答曰。
鑒。進云。落草了也。
答曰。咦。 ^527c15

雍正十一年癸丑六月朔日
 ^527c37
