
undefined:: 貞元新譯華嚴經卷第四〔從第四經六紙至第六經九紙〕
author:: 敕太原府大崇福寺沙門澄觀述
 ^92c9

△自下第三、時福城人下，攝善財會。
先啟十門：一、總彰大意，二、修入眾殊，三、
示方不同，四、趣求有異，五、見處差別，六、
教遣不同，七、歎不歎別，八、推不推別，九、
結不結異，十、去住不同。 ^92c13

▲今初。夫如來垂迹，遇盡宿緣，海會塵沙，大器非少。
善財偏舉，其故何耶？
釋有多意，一舉一例餘，以警未悟。
佛在童子，少而老成，勉乎行人，白首自媿。
彼既能爾，我安自欺？
故下偈云：信樂堅進力，善財成此行。
若有敬慕心，亦當如是學。
又學如魚子，成者如魚，以勵行人有始有卒。
故下經云：既發心已，又能如是，如救頭然等。
日月發輝，螢燭無彩，大士現迹，道掩餘乘。
故經云：餘諸菩薩於無量劫方能淨修菩薩行願。
今此童子一生皆辦，化不在多，一便當終；
行不在久，得意頓超。
況久積淨因，何不速證？
靡論凡聖，意在放修。 ^92c19

▲二、修入眾殊者，唯初信內三會四眾，
欲令普信，意顯通收入、住已去；善財一身，
顯行、在已，入位希故。 ^92c39

▲三、示方不同者。
大位有三：初、地前知識多在南方，地上無方，地後兼二。
然云南者，古有五義：一、舉一例諸。
一方善友已自無量，況餘九方？
此一約事，餘四約表。
二者明義，表捨闇向智。
南方之明，萬物相見。
聖人南面，蓋取於此。
三者中義，表離邪僻。
東西二邊，契會中正，一實道故。
四者生義，南主其陽，發生萬物，表於善財增長行故。
北主其陰，顯是滅義，背於趣寂而滅惑故。
世尊涅槃，金棺北首，正取歸滅。
五、隨順義，背左向右，右即為順。
西域土風、城邑、園宅，皆悉東向。
自東之南，順日月轉，彰於善財順教理故。
地上正證，離於證相，不以南表。
地後業用，有無無#CB01002;。
文殊有示而無方者，表於般若加行有修，正證無二。
普賢無方亦無示者，表真法界德普周故。
有人唯取隨順一義，非前諸釋，以正明義出此方故。
寧知西域，南非明等？
況通方教，言有多含，貴在虗求，何必執定？ ^92c43

▲四、趣求有異者，略有三別：最初、文殊自往福城，
根尚微故，未發心故，大悲深故；二、德雲下，
善財往求，根漸勝故，已發心故，彰重法故；
三者、普賢知識不就善財，不往法界，位滿無來去故。 ^93a28

▲五、見處差別者。
三賢未證，散在諸處。
地上證真，生在佛家，多居佛會。
地後起用，亦散隨緣。
普賢因圓，必尅滿果，還居佛所。 ^93a34

▲六、遣不遣者。初之文殊，若約事說，前無友故。
若約表者，表信內熏，託理而起，前更無遣。
見後文殊般若照極，自見普賢一真法界，故亦無遣。
中間諸友顯大緣起，萬行相資，方得圓滿，故皆教遣。
教遣之義，下當廣明。 ^93a38

▲七、歎不歎者，初文殊中未發心前所以不歎，教發心已方乃歎之。
後二不歎，表位滿故、離心相故，中間諸友皆應有歎。
其不歎者，略有二緣：一、正在定，如海幢等。
二、行逆化，如勝熱等。
歎違逆化，亦誡初心莫取詭異，為真道故。
過此二緣，餘無者略。 ^93a48

▲八、推不推者。諸友皆悉謙己知一，推勝知多。
初一後三，闕斯二事，為顯人尊德已備故。
而有遣者，令其增修無厭足故，亦表所主法門異故。
不推佛者，顯於果海離修相故。
又佛屬本會，普賢讚德，義當推故。 ^93b8

▲九、結不結者，唯有普賢結通十方，塵剎成益，
彰位已滿，法界理周。
餘皆反此。 ^93b16

▲十、去不去者，末後二位無有辭去。
文殊無身，彰離相故。
普賢位極，周法界故。
餘皆辭去，學無常師，勝進故。 ^93b20

○次正釋文，文分四別：第一四部雲奔，
第二三業調化，第三上根隨逐，第四大聖重教。 ^93b26

△今初，分二：先總明；後有優婆塞下，別顯四眾，即為四別。
二眾中，文皆有三：初標主屬；次所謂下，
列別名；後如是等下，結威儀住。
今初，第一、優婆塞者，此云近事男，親近比丘而承事故；
二、優婆夷，此云近事女，近比丘尼而承事故。
此二並由受五戒故，立近事名。
三、童男、四童，其間別名，各有本緣，可以思准。
皆五百者，五位證入，通四眾故；共成二千，普賢行故。 ^93b30

△第二、爾時，文殊師利童子知福城下，三業調化。
於中二：先身、意調機，二、當根授法。
前中亦二：先總調大眾，後別觀善財。
今初，身示威光，意流慈智，為說方便，是故經云起說法心。
二、復於是時下，別觀善財。
知其不群，特迴聖眷。
善財會名，因此而立。
雖有五百，非偏為故。
於中分二：一、標以徵起。
二、知此童子下，別觀因緣。
於中亦二：一、觀外緣，二、觀內因。
前中復二：先別明；後以此事下，總結。
財多屬依，善通依、正。
生而財現，是其善相，稱曰善財。
小聖尊空，生而空室；大士貴德，生多法財。
二、又知此童子下，觀其內因。
據此觀因，亦非聊爾。
但未入位，福智所資，亦似布衣，深蘊德行。
又此稱善，對上為財。
又解心順理曰善，積德無盡曰財。
文有十句：初二宿因；信解已去，通其過、現。
舊經末句云迴向菩提，無有障#CB01002;，今經略無。
第二、爾時，文殊師利菩薩如是觀察下，當根授法。
於中三：一、結前生後。
法有所付，所以熈怡；令自寶持，故須安慰。
二、廣為下，正授法門。
初總；所謂下，別。別有十句：初一因法，謂積集萬行；
次八果法；後一通因、通果、通理、通事。
三、爾時，文殊師利為善財下，結說勸進中，
結前所說，普及無偏。
指前因法，勸令修進；令發大心，求前佛果；
令憶宿善，使不自輕。
餘非此機，隨宜更演。 ^93b44

△第三、爾時，善財下，上根隨逐。
同飡妙旨，獨頴聚流，重法隨師，說偈求度。
文中二：先、序說因，二、正陳偈頌。 ^93c38

今初。已發心故，此菩提心為當何位？
善財童子為聖為凡？
古有多釋。一云：即地上菩薩。
言發心者，證發心也。
一云：此是地前實報凡夫，但有宿善信根現熟。
有云：古不足依，自引安住。
地神文云：此人已生法王種中。
斯文可定，自為二解：一謂智契法性生在佛家，
名法王種，即已入地。
二謂據多聞熏習勝解真性成就佛種，
名生法王種中，即三賢內種性菩薩。
然此師解，依於前義不異初師，依於後義未殊次解，何足異焉？
又法王種證為定者，慈氏經文復云何通？
彼云：餘諸菩薩經無量劫，今比童子一生之中淨菩薩行。
又見普賢等於諸佛成於智度，復是何位？
無執一文自相鉾楯。
賢首釋云：應是善趣信行中人。
依圓教宗，有其三位：一、見聞位，即是善財次前生身，
見聞如是普賢法故，成解脫分善根，如前歎德中辨。
二、是解行位，頓修如此五位行法，即如善財此生所成，至普賢位是也。
三、證入位，即因位窮終，沒同果海，善財來生，是此位也。
若爾，定是何位？謂在信是信位，在住是住位，
一身歷五位，隨在即彼収，以遍一切故，如普賢位。
此之一解，甚順經宗。
意云：下寄五位，即是所證。
更有一理，歷位而修，得見普賢一時頓具，
地獄天子尚一生內三重頓圓，何以善財尅定初地？
寧可知推，凡聖難測。
二、正陳偈詞，昔是五言，今是七字，舊經三十四，
今成三十七，加第一偈及三十五六，大分為三：
初一偈標讚求度，次三十二偈別讚求度，後四偈結讚請說。 ^93c42

▲今初，前半讚文殊德：上句自利，下句利他。
後半求度：上句標有大心，下句請聽後說。 ^94a42

▲第二、三十二偈別讚求度中二：前四偈傷己沉溺，
自勉不能；餘偈仰德依人，請垂拔濟。
前中通明迷於苦集，失於滅道，造因趣果，
生死長淪，具業、惑、苦十二有支。
且分為二：先二偈明迷苦集故，煩惱為因而受苦果；
後二偈明失滅道故，以業為因而受苦報。
今初八句：初二句潤業煩惱，第五、六句發業煩惱。
即六地經云：無明所覆，受水為潤，我慢溉灌。
初地經云：無明覆翳，立驕慢高幢，入渴愛網中。
又此三類，謝往過去，總名無明。
十地論名根本無明，迷法義過。
謂癡闇無明常所覆者，即迷法過。
法謂心體，由迷心體第一義故，而造諸業。
揀餘發業，通稱無明，故文特云癡闇無明。
六地經云：不了第一義諦，故名無明。
然諸煩惱皆悉發業，故下句云：貪恚熾盛火，恒燒具三毒矣。
而發業位，無明力增，故諸經論多說無明而能發業。
其初二句即迷義過。
第二句迷內無我，染自陵他，生於驕慢，
長流生死，高而難踰，故喻垣墻。
六地經云：三界受生，皆由著我。
第一句即迷外過，妄謂我所及外境界而生愛染，
非愛不生，愛著不出，故比池壍。
三、四兩句即是苦果，既發既潤，集因已成，
故六趣門中出入不息，三界城內戀著不離。
第七句起惑之緣，苦果之主，故曰魔王。
第八句起惑之者，受苦之人以上因緣長淪苦果，豈非愚童？
後二偈明失滅道，以業為因而受苦果，即由前無明而起行也。
於中末後三句所起苦果，前之五句以惑造業。
於中其惑亂戲及恒行險趣諸邪道，正明起業，餘即別說業俱煩惱。
由前迷執我、我所故，以我對所而生三過：
一、於未得處而生諂誑，二、於不可得處便生嫉忌，
三、於己得者便生慳恡。
由嗔造業故生忿恨，結怨於心，此思之始；
其惑亂戲，即思之終。
初地經云：以忿恨風吹心識火，識然不息，
熾然不息，即惑亂戲。
由惑起業，無定無實，名為亂戲。
故楞伽云：譬如技兒，變現自在。
即是所吹心識火也。
貪欲所纏如羂索者，由貪造業也。
為有造業，豈有出期？
疑惑所蔽若生盲者，由癡造業也。
六地經云：不正思惟，起於妄行。
疑惑即是不正思惟，不正思惟是無明因，亦無明攝。
故若生盲，迷於異熟及勝義諦，竟無所見。
恒行險趣諸邪道者，正明失道造業之過。
恒行險趣，就人彰過；諸邪道者，就法彰過。
道即業因，謂福等三。
橫集曰諸，常集為恒。
不動善業，惑俱亦邪，況行十惡外道邪行？
故初地云：凡所作業，皆顛倒相應。
末後三句所起果中，初句惡果，次句通善惡。
由不覺知即是無明，故有後句恒受苦過。
故涅槃說：一切眾生因無明生，亦因而死。
意顯有智則無生死。
由上四偈通敘眾生，故下濟我便為兼濟。
第二、滅惑大悲下二十八偈，仰德依人，請垂拔濟。
於中二：前十三偈讚人求法，後十五偈讚法求乘。
前中各上三句讚文殊德，末後一句正求運濟。
於中亦二：先有六偈對迷苦、集，希垂拔濟，
可知；後有七偈對失滅、道，冀成行果。
於中四：初一偈總求真道，謂三界、九地、
六趣苦果、煩惱集因，仁皆已滅，必有滅因以為真道。
二、有二偈求涅槃道：前偈滅十惡行，求對治道；
後偈滅四倒因，求智照道。
三、有二偈求菩提道：前偈求根本智，以見法原；
後偈求後得智，成諸功德。
四、有二偈求見道緣，對上魔緣，願依諸佛。
第二、大悲為轂下，歎法求乘，帶喻說法。
謂前失正道，常行邪道，猶如步驟；今修萬行，
常行正道，同彼安車。
此十五偈總說一車體用莊嚴，而偈偈有結，
顯隨一行皆是一乘，或事或理，或因或果，
總合為一不思議乘，一運便能一切皆運。
文且分三：初、四偈求萬行利他普濟乘；
二、有三偈求十度自利圓滿乘；三、有八偈求二利滅障廣大乘。
若依行布，此之三段：初一地前，次一地上，後一地後。
而諸位互融，合為一乘，圓修無#CB01002;，
如離輪、轂、輻、輞等外，更無別車；離萬行外，無別乘體。
因果交徹，事理該融，不同餘宗，體嚴各異。
今初利他中四偈有十三事。
初偈有五：一、一切佛法皆依大悲，如以眾輻湊於一轂；
二、行、願相扶，運至菩提，如有兩輪，方能致遠；
三、深信入法，如轄貫定；四、堅忍不動，如軸居心輪等依轉；
五、淨德居前，如轅為引。
依斯五義可證菩提，是故結云菩提乘也。
下結例然，皆取釋中本意立名。
次偈三義：一、總持攝法，如箱攝物；二、慈蔭清涼，
如張幰蓋；三、四辯演暢，如鳴鑾鈴。
具此三行乃為最勝。
次偈三義：一、淨戒嚴潔，如淨茵蓐；二、三昧適神，
如侍婇女；三、法音警物，如擊皷聲。
具此三法稱為大乘。
後偈二義：一、四攝蘊德，如藏含寶；四、攝悅物，如瓔周垂。
二、牛有覊鞅可以引車，人有慚愧方能導行。
慚者自不作惡，愧者不令他作，故云自他慚愧。
又依唯識，依顧自法崇重賢善即名為漸，
依顧世間輕拒暴惡即名為愧，故云他具上慚愧，以用莊嚴為無上乘。
略舉十三以為體式，類顯萬行皆能利他。
二、有三偈十度自利圓滿乘者，十行十地皆此成故。
初偈三度：一、車既寶成，故有光等；三、施圓滿，
悅物如光；二、掩破戒垢，令法身潔如塗香也；
三、內忍貪瞋則外違順，不能傷害為滅瘡疣。
此於車上是不破義、是無損義，故梵本云瘡疣已滅如金剛。
此之三度成大財體及多眷屬增上生道，故為最勝。
次偈四度：一、三業摧障圓滿名輪，不退為勒如車速進；
二、善守根門六處常寂，如箱持物。
然前段中總持為箱，今何重出？
此依舊經。若梵本云堪用禪中勝三昧意，
取禪能空心，如車中虗有車之用。
三、四般若方便二度合明，謂上轅為功德，
今軛在轅端，明智慧方便為眾德首，方便成事般若成度，
事理相望如軛二頭，權實交徹如唯一軛，牛能引此何行不前？
然進伏煩惱、定熟有情、慧成佛法，此三已名決定勝道，況慧有權實故為妙法。
後偈三度：一、牛若有御隨心能到，行若有願無事不成，能向眾生菩提實際。
二、車能有載寔由堅持，法若不散在總持力。
三、御者有智能隨水曲，願行有智迴轉普周，具此後三正覺疾滿。
三、交絡普賢下八偈，二利滅障廣大乘中，斯即地後義兼果乘。
初偈三義：一、普賢行，即是總句普賢位故，
以網交絡遍於一車，以普賢行籠一乘體。
二、悲故廣運，無緣名徐。
三、不疾而速故行無畏，不畏眾生難可化故。
舊經梵本並無安庠，梵云寂靜行中勇猛修，
舊經云所向皆無性，明是無緣能速進義。
第二偈三義：一、以無垢智如車堅淨。
二、幻智隨意如車巧成，梵云幻智妙作妙成就。
三、已斷二障如車無#CB01002;，舊云一切無障#CB01002;。
言含法喻，具上三義故為速疾。
第三偈經文闕喻唯有法合，初句取淨義，
二取安樂，三取廣博如空，梵云法界廣博能普照，結句合云無上乘。
第四偈亦唯有法，一取免塵，二取代步，三取輪摧。
餘之四偈亦唯有法，或略不說喻，或不喻車，顯車事少法門多故。
據上法喻無德不備，依此而修必能速運，故願令賜冀得親乘。 ^94a44

▲第三、四偈結讚，請說可知。 ^95c22

△第四、爾時文殊師利菩薩如象王下，大聖重教。
文中四別：一、略讚略教，二、廣問廣答，三、
指示後友，四、念恩辭去。 ^95c26

初中，先讚，後教。今初，一、讚發菩提心，在於偈前；
二、復欲親近下，讚其近友問行，即前偈內；後善男子！
親近供養下，教也。
謂教往近友，起無厭心。
云何近友？是種智初因。
初有二義：一、勝上義，故涅槃二十云：無上菩提近因緣者，莫先善友。
二、為本義，法無人說，雖慧莫知，故說近友為全梵行。
下德生中廣顯其相。
然靡不有初，鮮克有終，歷事多時，故宜勿懈。 ^95c32

第二、善財白言下，廣問廣答。
先問後答。今初，有十三句。
望前偈中，文有二勢：一、前別此總，謂前明悲、
智度等別故，今於悲等總修學故。
二、前橫此竪，前悲、智等位位同修，此修、學等從始至終有前後故。
文中，初二為總，餘句為別。
總謂學解、學行，始修、終修皆名修學，唯因圓無學，果滿無修。
又學攝於解，修攝於行，二句已収，解、行盡故。
下諸友中多但此二。
餘句別中，一、始起趣向，二、即事造修，三、令心遍滿。
故梵本云：云何菩薩行中普遍滿？
舊無此句。四、治障離過，五、轉劣向勝，舊亦闕此。
六、證達分明，七、出生未得，八、觀察性相，
九、增廣令多，十、具足獲得，十一、究竟圓滿。
若竪配者，十住發起二十行正行。
三者，十向廣大遍滿。
四、五、六句並是初地，初淨二障，次轉成出世，後證入真如。
七謂二、三、四地，世、出世行皆出生故。
八謂五、六、二地，世與出世四諦緣起般若現前皆觀察故。
九謂七地，功用行滿，得增廣故。
十謂八、九、十地，無功用行任運成故。
十一、十地，勝進等覺位中普賢大行皆圓滿故。
橫竪無#CB01002;，是此問意。
二、爾時，文殊下，答中分二：先以偈頌教其求行，
後以長行教其近友，二處皆讚發菩提心。
今初，十偈分五：初、有二偈讚其發心；二、
有一偈略教無厭；三、有一偈讚發心德；
四、有五偈具答廣教；五、有一偈結其成益。
今初，初二句總讚善來，餘六句出讚所以。
以發心故，初句大悲下，化；次句大智上，
求；次二句，釋。初大悲，後二句大願為主。
又此亦是四弘誓願。
二、有一偈略教無厭者，謂了性無取，即寂起悲，
則眾魔為侍，不溺實際，故魔小莫壞。
三、一偈讚發心德者，為物發心，德不可量，故偏讚福。
有智之福暎蔽餘福，為福威光遍法性空，
如列星宿，能生諸福，深廣如海。
四、有五偈具答廣教，含答上問，且約通說：
一、近佛聽法；二、立願淨障；三、入方便海；
四、遍一切剎；五、經一切時。
此五無疲，則普賢行滿，得如來地。
大聖！此中總教諸法，顯十信中總相信故。
下諸善友各別示行，顯入位後別修證故。
五、一偈結益，可知。
第二、長行教其近友中二：先讚；後善男子！
汝今下，教。謂但能求友離過，則前問皆圓。
於中二：先案定，後誡勸。
今初，上令求友，不得不決。
言善知識者，未知善法能令人知，未識惡法能令人識。
或二並通，識約明解，知約決了。
瑜伽四十四成就八支為善友相：一、戒，
二、聞，三、證，四、悲愍，五、無畏，六、堪忍，七、無倦，
八、善語具。今云真者，為揀似故。
具上八義，可得名真。
又諸知識總有五種：一、知識世間善惡因果而令修斷，
二、厭世樂而求涅槃，三、有悲心而相心修度，
四、以無相慧令物修行，五、無障#CB01002;修滿普賢行。
此五前前望於後後，皆非是真。
真唯第五人能行此，是人善友。
究竟善友唯是如來，直就五法名法善友，
統而遍収教、理、行、果，皆善友也。
淨名道品為善知識，行善友也。
離世間品有十善友，恐繁不引。
後善男子！求善知識下，誡勸。
隨順是勸，餘悉是誡。
設有實過，尚忘非取法，至聖堯舜其猶病諸，自除如來孰能無過？
以人廢道，翻是自欺，況權實多端，生熟難測。 ^95c46

第三善男子！於此南方下指示後友。
於中二：先舉友依正，後勸往教問。
今初勝樂國者，次下知識寄當初住，勝過前位信所樂故。
山名妙峯者，山有二義：一寂靜不動，二高出周覽。
以況初住解心創立，依定發慧寂然不動，
智鑒無遺徹見果原，下觀萬類山以表之，
登此心頂便成正覺，故曰妙峯。
友名吉祥雲，雲有四義：一普遍義，二潤澤義，
三蔭覆義，四霔雨義。
故次四德謂定、福、悲、智，具此四義稱曰吉祥。
又創入住位為吉祥故，創出外凡故託比丘教問。
云乃至者，譯人從簡非當時略，梵本具牒前段問詞。 ^96c2

第四、時善財下，念恩辭去。
慶問後友，故歡喜踊躍；悵辭德音，故悲泣流淚。
下諸善友皆准此知。
然後二段義雖屬後，文在此會，此會說故。
問：大聖有智能演，善財有機堪受，何不頓示而指他人歷事諸友？
下諸善友例此為疑。
答：有十意：一、總相而明，為於後學作軌範故，
謂善財求法不懈，善友說法無恡。
二、顯行緣勝故，謂真善友是全梵行，如闍王之遇耆域，淨藏之化妙嚴等。
三、破愚執故，令不師愚心虗己遍求。
四、破見慢故，謂令不觀種姓，不耻下問，須遍敬事。
五、破偏空執故，謂不唯無求，無求之中吾故求之。
六、令即事即行故，寧可少聞便能證入，不在多聞不行不證。
七、破說法者攝屬心故，我徒我資，彼此見滅。
八、為顯寄位漸修入故，若不推後，位位中住，無有勝進。
九、為顯佛法甚深廣故，遍事諸友，不窮其原。
真實善友尚皆推勝，凡夫劣智安能遍知？
十、顯善財與諸善友成緣起，善財有力引發友教，
善友有力令善財證，互相交徹，能所莫二。
無善友之外，善財則一即一切，明善財歷位；
無善財之外，善友則一切即一，多位成就皆是善財，由是卷舒自在無#CB01002;。
上之十義，初一通於師資，次五多約資說，
第七約師，後三約教。 ^96c22

 #CB17479;大文第二：爾時善財童子漸次南行下，
有十善友，寄十住位。
謂始入空界，慧住空性，得位不退，故名為住。
住義多種，寄圓說十，以菩提心而為其體。
直心偏增，名入空界，語其相也。
與於法界、虗空界等十住不同，即為十段。
然下諸友，古德判文，從一至十，今略敘一二。
辯公分三：初、聞名求覓，是加行位；二、受其所說，
是正證位；後、仰推勝進，是後得位。
有開五分：一、舉法勸修，二、依教趣入，三、
見已請敬，四、正示法界，五、仰推勝進。
然上二義，並約位說，於義甚善，在文不便。
以後友名，義雖屬後，前會說故。
今依意公及五臺論，約會科之，分為六分，
而名小異：一、依教趣求，二、見敬諮問，三、
稱讚授法，四、謙己推勝，五、指示後友，六、戀德禮辭。
而諸文多具，故總科之，小有增減。
至文當辯，更有多分。
但六中別義，又多不具，故不顯之。 ^97a14

●今此吉祥雲比丘，寄發心住。
謂緣佛十力，而發志求，起大悲心。
下化含識，悲智相導，種智相應，名發心住。
文具六段。 ^97a42

今初。依教趣求中，准後諸友，多分為二：
一、念前友教，二、趣求後友。
今略無初義，或前未入位，故不說耳。
唯說趣求，皆言漸次。
南行者，總顯加行。
見心陟位，故曰登山。
智鑒位行，為遍觀察。
情懷得旨，名為尋求。
七覺助道云：經七曰：法無所得，為竟不見。
要須忘懷，為絕諸想。
寂不失照，為正觀察。
希離輕毛，心安不動。
然先德釋經，通有四例：一、隨相消文，二、
以教揀別，三、本迹融會，四、觀心虗求。
一文一義，罔不皆爾。
今通用之，隨便取捨。
寬文用初義，義含用第二，意濫用第三，本意用第四。
第四一義，似濫師心。
得此一門，非數他寶。
託事顯法，經文甚多。
輕此一門，解脫逾遠。
故下釋友。依正等法，多用此門。
若約事相，相多易了。 ^97a48

第二過七日已下見敬諮問，即分為三：
初見，次敬，後諮問。
下多例此。今初離七覺相為過七日，忘所住位方為得旨，故見在別山。
見即定慧雙流，為經行徐步。
徐即是止不住亂想，行即是觀不住靜心。
若約事相，即正修習般舟三昧。
二即前往詣下明設敬儀，重人法故。
三白言聖者下諮問法要，是本意故。
於中三：初自陳發心明有法器，次而未知下正陳所問顯為法來。
問中略者，翻譯略耳。
若善財略，友云何知？
下友不應遍牒前問。
後我聞聖者下歎德請說希垂拔濟，謂有智善能、
有慈無恡，故應為說。
誘謂誘喻，即是教授以成前解。
誨謂誨示，即是教誡以成前行。
下皆准知。前雖廣問但至因圓，此中結請期於果滿，雙結發心問行意故。 ^97b24

第三、時吉祥雲下，稱讚授法，即正入法界。
於中，先讚美法器，後正示法界。 ^97c2

△今初。所以讚者，令自寶固，欣聞勝法。
文中二：先標二難；後所謂下，別牒前問，是釋後難。
文有十句，小有開合。
案：次牒前。初一牒前。
總中二句，若學若修，皆菩薩道。
餘九牒別。一、勤求菩薩境界者，即是前文起菩薩行，發起趣向菩薩境故。
二、勤求菩薩廣博淨行者，攝前三句，謂行攝前行菩薩行，
廣博攝前遍滿菩薩行，淨即攝前淨菩薩行。
舊經具三：一、是出離道，即是前行，行即出故；
二、清淨道，即是前淨；三、清淨廣大心，即前遍滿。
唯此句合，餘皆一句，以牒一問。
三、即前轉，菩薩行亦轉變故。
四、即深入，深入廣大解脫門故。
五、即出生，種種作業方能生故。
六、即觀察，觀察眾生心行異故。
七、即增廣，行無住道方增廣故。
舊經云求生死、涅槃門，謂不住涅槃即生死門，不住生死即涅槃門。
二、俱不住，即是出義。
由俱不住，方能俱住，即是入義。
不住而住，故名示現。
八、即成就，於為、無為，心無所著，何行不成？
故世尊說盡、無盡法，不盡有為，不住無為。
於有為界示無為法，於無為界示有為法，何所著哉？
九、即圓滿，能除眾生微細過失，方圓滿故。 ^97c4

△第二、善男子！我得下，正示法界，即念佛三昧。
推勝之內，方舉其名。
今正示中，唯彰體、用。
文中二：先明體、相，後辨勝、用。
今初，文有五句，具含名、義。
下結名云：我唯得此憶念諸佛平等境界，無#CB01002;智慧普見法門故。
文中初句為總，謂自在、決定、解力。
自在有二義：一、觀境自在，欲觀不觀，若一若多，
皆自在故；二、作用自在，欲去欲住，隨心成故。
決定亦二義：一、智決斷故，二、信無惑故。
解即勝解，亦有二義：一、為信因，於境忍可故；
二、為作用因，於境印持，遠處為近，若大若小，隨心變故。
信、智相資，他境不動，故名為力，即三昧義。
餘四句別釋上總句。
一、信眼清淨，釋上信決定義。
謂欲修念佛三昧，先當正信，信與解俱，
故名為眼，則了見分明。
由有信、智，於實德能深忍樂，欲令心等淨，故名清淨。
二、智光照曜，釋上智決斷義。
文殊般若意云：欲入一行三昧，先聞般若，
如說修學，然後能入。
言一行者，一法界行亦無一故。
故彼經云：法界一相，繫緣法界。
即是此中決定解義，又顯諸佛等無二故。
若約表位，此中正是發心住體，以本解性，
聞熏之力，令開發故，名決定解。
三、普眼明徹者，釋觀境自在義。
無境不觀，故云普眼。
以如為佛，無法不如，則無非佛矣。
以覺為佛，無心非覺，心皆佛矣。
以虗心之覺，契唯如之境，則不動法界，
窮乎寂照之原，則心境皆佛，能所俱泯，豈非普哉？
如此真眼，方為明徹。
四、具清淨行，釋前力義。
非唯淨信，若沉若舉，諸蓋諸取，諸三昧障，
皆悉不生，故云清淨。
心造真境，故名為行，即一行也。
第二、慧眼遍觀下，辯其勝用。
前明即用之體，一行三昧；今明即體之用，用無不窮。
略有二用：一者、內用，二者、外用。
今初，二句而有三用：慧眼遍觀一切境界，
是普眼用；善巧方便，是智光照曜用；離一切障，是清淨行用。
二、以清淨身下，明其外用。
勝解印持，隨心去住。
於中三：初、明不動而往；二、以信解力下，
不念而持；三、以智慧眼下，不往而見。
於中三：初標；次所謂下，別顯數多；後隨其所見，
一一方中下，明所見事別。
並顯，可知。 ^97c42

第四、善男子！我唯得下，謙己推勝。
於中二：先謙己知一，即結自分；後推勝知多，即增勝進。 ^98b12

△今初。即結示其名。
一切諸佛平等境界者，即是所觀。
橫該十方，竪窮三際，義貫十身，故云一切。
即上普觀一行三昧，觀其法身。
十方諸佛亦通餘身，真應無#CB01002;，
十身圓融，皆是所念。
平等有二：一、約事等，一切諸佛利樂、意樂、
受用、變化、一切作業，悉皆同故；二者、理等，
十方如來同一法身，三際諸佛無二體故。
故般若云：若一佛出世，一切皆出；一佛涅槃，一切涅槃。
何以故？諸佛法性無二相故。
不如是知，非真念佛。
故上經云：若生如是想，此佛此最勝，顛倒非實義，不能見正覺。
無#CB01002;智慧者，結其能觀。
即上智光照曜，見佛取相，滯於方便，知佛空寂，真慧所沉。
念無念者，不#CB01002;事而恒真；
無念念者，不動真而恒用。
動寂無#CB01002;，方念真佛。
普見法門者，即總収前二，以結其名。
即前普眼明徹也。
即此後句，可為總名。
問：法門無量，何以初友便教念佛？
答：略有十義：一、念佛三昧，眾行先故。
智度論云：菩薩以般若波羅蜜為母，般舟三昧為父故。
二、依佛方能成勝行故。
三、功高易就，以獎物故。
四、觀通深淺，能遍攝故。
五、消滅重障，為勝緣故。
六、雙兼人法，易加護故。
七、十地菩薩皆念佛故。
八、三寶吉祥，經初說故。
初此念佛，海雲說法，妙住依僧，為次第故。
九、即心即佛，易一境故。
十、為表初住，緣佛發心，樂供養故。 ^98b14

△二、如諸菩薩下，推勝知多。
於中三：初總標，次別顯，後總結。 ^98c10

▲今初。凡諸推勝，總有二意：一者、通指諸菩薩行，
謂菩薩勝行無量無邊，我唯知一，即標中云而諸菩薩無量智慧具足圓滿等；
二者、就一行中唯知少分，如一念佛即有多門，
我但知一，餘不能知，如下別中二十一門皆約念佛。
下諸推勝，例此可知。
而言門者，隨其二入佛境故，隨一一境智遊履故。 ^98c12

▲二、所謂下，別有二十一門，各先標名，
後釋相用，並從業用以受其名。
准晉經中，一一皆有三昧之言，今略無耳。
古德分二：前十念佛勝德圓備，後十念佛妙用自在。
今釋有異，略為三門：一、明所念差別，二者、
會釋經文，三、以能念収束。 ^98c22

今初，謂十身、三身為觀不同，略為十種。
前八三身，後二束上以成十身。
謂念三身佛，則為三觀，各分依、正，便為六門。
就報、化中，分於內、外，以成其八。
九謂性相無#CB01002;，十謂融攝重重。
言十種者：一、若作是觀，佛以法為身，清淨如虗空，
無念念者，則念真如，是念法身。
二、華藏世界海，法界無差別，依真而住，
不依國土，是念性土。
三、十蓮華藏微塵數相，此等皆是念報身相。
四、有無盡德，一一難思，念報內德。
故上經云：一切威儀中，常念佛功德，晝夜無暫斷，如是業應作。
五、觀華藏剎無量寶嚴，量周法界，是念報土。
六、或觀佛相具三十二，若總若別，若逆若順，
丈六千尺，此等皆是念化身相。
七、十力、無畏、十八不共，此等皆是念化身德。
八、餘方淨土，水、鳥、樹林，此等皆是念化身依。
九、前二是性，後六是相，相外無性，性外無相，
性相交徹，真佛真土，是念第九性相無#CB01002;。
十、以性融相，相隨性融，令前九門合為一揆，
故德德無盡，相相無窮，塵塵剎滿，猶如帝網，是第十念重重融攝。
得後二門，前皆真實，經隨別說，義必該融。 ^98c34

第二、會釋經文者，今念十身是後二門，
故二十一門，前二十門各以二門念於一佛，
以成十身，為十見佛。
後一總融成第十門，謂初二門即是願佛，亦名願身。
論釋願身，願生兜率，初門宮殿即天宮等，
後門意樂正是願體，故梵本中名上昇門。
理實如來願周法界，隨樂令見，是出生義，故十見佛名出生見。
三、四二門即本性佛，名為智身。
佛以智慧為本性故，前門十力智，後門無#CB01002;智，
智則明了為見。五、六二門是法界佛，名為法身。
前門一切界中無有差別，後門入不可見，
微細難知，並法身相，為普至見。
七、八二門是住持佛，名力持身。
前門多劫，後門多時，並自力持，常令物見，為隨順見。
九、十二門即隨樂佛，名意生身。
隨眾生樂，如意生故，前門遍一切剎，顯生身多，
後門遍一切世，釋隨心樂，隨心皆見，為普受見。
十一、十二即涅槃佛，名為化身。
前門化身，後門涅槃。
化即有滅，故說涅槃。
須知性寂，為深入見。
十三、十四即三昧佛，名威勢身。
前門從住處出，是三昧用；後門加趺遍坐，是三昧相。
一日之中見一切佛，是無量義；從此往化，是無依義。
故云三昧佛無量無依見。
既加趺坐，身滿法界，豈非威勢？
十五、十六即正覺佛，名菩提身。
前門一毛頓現，是處微細；後門住剎那際，顯時甚深。
如斯成佛，不著一切，為無著見。
十七、十八即是心佛，名福德身。
前門心所住法，後門標自在心。
故經心佛令安住見，隨心轉法，為福德身。
十九、二十即業報佛，名相好莊嚴身。
前門應現業報，後門為真業報。
坐華藏剎，即相海莊嚴。
若真若應，皆令物信，為深信見。
末後一門，總該十身，故曰身雲等虗空界。
則十佛、十身皆等虗空，並合法性，為莊嚴法界、虗空界也。
是則隨門說異，舉一圓収，如是方為華嚴念佛。
上來略辯隨所念異，成此多門。
若別對十觀，恐繁不敘。 ^99a22

第三、能念収束，略有五種：一、緣境正觀念佛門：
若真若應，若依若正，皆是境故，稱名屬口，
非真念故，略而不言。
二、攝境唯心念佛門：是心是佛，是心作佛，
諸佛正遍知海從心想生，況心、佛、眾生三無差別。
三、心境俱泯念佛門：心即是佛，心則非心，
佛即是心，佛亦非佛，非心非佛，遠離一切，
故無所念，方為真念。
四、心境無#CB01002;念佛門：
雙照事理，存亡無#CB01002;，
等真門之寂寂，何佛何心？
鑒事理之明明，常心常佛，雙亡正入，寂照雙流。
五、重重無盡念佛門：理既無盡，以理融事，
事亦無盡，故隨一門攝一切門，融斯五門以為一致，
即是此中能念之心與前所念十佛境合，
非合非散，涉入重重難思境也。
此初善友推勝之中全具諸門，下諸善友或有別用，
解脫長者用唯心門，普德淨光觀德相等，皆是此中諸門別義。
將此五門對會經文，可以意得。
念佛一門，諸教欣讚，理致深遠，世多共行，
故復略敘，無厭繁說。 ^99b34

▲三、如是等下，總結，可知。 ^99c16

第五、善男子！南力有國下，指示後友。
於中二：先正示善友，後歎友成益。
今初，即治地住。善友海門國者，彼國正當南海口故，表觀心海為治心地深廣門故。
比丘海雲者，海為法門，普眼法雲深廣覆潤諸眾生故，表治地中觀察眾生起於十種深廣悲故。
後海雲比丘善能分別下，歎友成益。
文有十句：初總，餘別。
句各一義，即懸指後友所成益事：一、即見竟得益，
二、即聞華宿因，三、即歎發大心，四、即聞受持法，
五、六及七皆普眼所詮，八、聞依正莊嚴，
九、即發心之相。至文當知。 ^99c18

第六、時善財下，戀德禮辭，如前已辯〔下第五經〕。 ^99c36

●第二、海雲比丘，寄治地住。
謂常隨空心，淨治八萬四千法門，清淨潔白，
練治心地，故名治地。
文具六段。第一、依教趣求中二：先依教正觀，此明溫故。
後趣求後友，意欲知新。
又前學而能思，後即思而能學。
然思前猶屬前會，謂上來親近善友，次聽聞正法。
今正念思惟，及如說修行，即是涅槃二十五中四近因緣。
今以前義屬後進趣，後義屬於前友。
指來互為鈎鏁，主伴交參，故從會判，屬於後耳。
下皆准此。今初念前中，有十一句：初句為總，
謂聞善友教，一心正念。
後隨順思惟下，十句為別。
舊經十句，皆云正念觀察，謂不沉不舉，寂照雙流。
今乃含在總句之中。
其別句內，隨順則通。
其思惟等，隨當句中，所宜各異。
謂智光明，宜言思惟；其解脫門，須通達等。
言隨順者，隨順事理，皆無違故。
一即思前觀境自在等；二即達前作用解脫；
三即持前一行三昧，亦推勝中諸三昧門；
四即敬前聞佛說法；五即觀前所見諸佛；
六即樂前十方住處；七即了前壽命神通等；
八即見前佛成正覺；九即入前所詮法界，
謂一行三昧所觀之佛，同法界故；十通住前諸佛境界。
後漸次下，趣求後友，可知。 ^99c38

第二詣海雲下見敬諮問，文中二：先見敬，後白言下諮問。
於中二：先自陳發心，後而未知下正問法要。
其中言生死輪者，如汲井輪循環無已故。
大願輪者，盡眾生界窮無際故。
眾生界盡大願方終，故對生死以立輪稱。
餘所問義在相可知。
雖含義理，經文浩博不可繁說。 ^100a28

第三時海雲下，稱讚授法。
文中分二：先讚法器，後授法要。 ^100a40

△前中三：初友本問，以發心者難可得故；
若不發心，非法器故。
次善財下，答非虗妄。
後海雲告言下，正讚發心。
於中二：先標讚；後善男子！
若諸眾生下，釋讚。
於中亦二：一、因緣難具，故發者為希；二、
發心相勝，故發者難得。
今初，亦二：先反說；後是故菩薩要得下，順說。
有十一句，近友為緣，餘皆是因。
初句為總，即宿植普賢無#CB01002;法門，成種性故。
二、要得真實下，別。
初得真如三昧智光，了心實性，不住了相，名巧方便。
知心含藏一切功德，故稱為藏。
是為直心，故云正道。
得此光明，能真發心。
餘可思准。二、發菩提心者，所謂下，發心相勝故，
即正顯示菩提心相，亦當教其發菩提心。
於中二：先別，後結。
今初，有十一句，亦是三心，亦四弘心：初五誓度眾生；
次一誓斷煩惱，謂捨執著故；次二誓學法門；
後三誓成佛道：一、成色身，二、寂諸障，三、成種智。
此中諸句，皆順梵本。
若順此，方合云發大悲心，拔濟苦惱諸眾生故。
十句例然。又此十心多同治地，恐繁不會。
後發如是下，總結。 ^100a42

△第二、善男子！我初止住下，正授法要，
謂觀法海，覩佛聞法。
次前念佛明聽法者，法為良藥，勸物弘傳。
故有偈云：假使頂戴經塵劫身為床座滿三千若不傳法利眾生畢竟無能申報者。
又表此位勝進之中，誦習、多聞等是所尚故。
於中二：一、正明修觀，二、觀成利益。 ^100b28

前中三：一、總標時分，二、順顯觀修，三、反以結歎。
今初，言十二年者，一紀已周過十千劫，已入第二治地住故。
二、所謂下，別顯觀修。
然海有法海、智海、悲海、生死海等種種不同。
准十地經，大海十義即佛智海，十表十地各有所以。
今次不同，復有開合及有無異。
故依當文大悲海釋，即彼住中發十種心：
一、利益心，利益寬廣故。
二、大悲心，大悲甚深無能測故。
三、安樂心，梵本、舊經俱是漸次深廣，始於世樂種種與故。
今云同一醎味，譯人之意。
四、安住心，謂惡行眾生令住善行，善行即是眾寶莊嚴。
五、憐愍心，悉包納故。
六、攝受心，種種外道攝令正信，如多色水同在海中。
七、守護心，已發心者皆守護故，是為無量眾生所依。
八、同己心，謂攝菩提大願眾生取如己身，有菩提願為大身故。
九、即師心，謂於大乘道集進趣者推之如師，師必諮受如受大雨。
十、導師心，謂具功德者敬之如佛，故湛無增減。
以此十心對斯十喻，有如符契，不應妄故。
三、善男子！我復下，反以結歎，世無過故。
前託事顯詮，今亡詮求旨，離海更求。
故梵本、舊經皆唯四句，云：頗有廣博過此海不？
頗有無量過此海不？
頗有甚深過此海不？
頗有殊特過此海不？
一、廣，二、多，三、深，四、勝。
初二是前第一開出，三即第二，四即第六。
故梵本云：頗有種種色者過此海不？
以餘六句不出深廣。
又餘處容有，故更不牒。
撮成四義，結以稱歎。 ^100b38

第二、善男子！我作如是思惟之時下，觀成利益。
由前忘詮，今此得旨，便覩華開，真佛顯現。
文中二：先見佛，後聞法。
前中亦二：先見依，後見正。
前中有三：初、標體相。
以上深觀心海、悲海，則心華、行華自然敷榮，
無漏性德一時顯現；二、百萬欲天下，外相為嚴；
三、此大蓮華所有莊嚴下，舉因顯勝。
第二、善男子！我時於此下，見正報。
謂心行既敷，本覺如來忽然出現。
第二、善男子！時彼如來下，聞法。
所以海中說者，大悲性海所流演故。
於中三：初、演說，二、受持，三、轉授。
今初，有二：先總標，後別釋。
今初，言普眼者，略有五義：一、詮普法故；
二、普詮諸法故；三、得此法者，一法之中見一切故；
四、唯是十眼之所見故；五、非唯十眼圓明方見，
能、所不異方能見故。
是義云何？謂諸緣發見，緣各為根；因沒果中，緣皆號眼。
故全色為眼，恒見色而非緣；全眼為色，恒稱見而非我。
非我離於情識，非緣遠於尋求。
収萬像於目前，全十方於眼際。
是以緣義無盡，隨見見而不窮；物性叵思，應法法而難准。
故法普即眼普，義通乃見通。
體之而寂寂，照之乃重重。
斯眼所見，為普眼法門也。
後、顯發一切下，別釋普眼之用。
謂無行不開，無境不照，無德不具，無用不周，故為普耳。
二、我從彼佛下，明受持。
於中二：先顯所持法多，以是一多互相即入無盡法故。
後善男子！我於彼下，別顯持多之相。
於中二：先標長時，千二百歲同十二年。
後於日日下，別彰能所持相有十種持。
於中二：先標；後所謂下，列。
初一、聞持，餘皆義持。
二、契本寂智，方能入故。
三、旋轉無量，方能普入。
云何旋轉？謂如字輪旋轉布列，一字之中轉出多義，展轉遞出名之為旋。
智者禪師云：從空入假，從假出中，互觀出入，皆旋轉義。
又旋是旋澓，顯是深義。
四、地地義殊，一時普照，方能分別相用得果。
五、普攝在懷，方有威用。
若約所詮而明攝者，即以威力攝諸眾生，同九地中威德總持。
六、如華引果，開發於教，引行果故。
又華開見實，菡萏芬敷以為莊嚴，開發言教，
旨趣昭著，文義相隨，故名引發。
七、音聲總持。八、如空包含，名虗空藏，見性空理，諸相歷然。
九、以多智光積而高顯，方能增廣，如聚光明以成山岳。
十、如海無心，含容萬類，亦能印現，故名為藏。
法合，可知。依此而持，豈離言詮別求解脫？
此十即是彼位勝進、誦習、多聞、虗閑、寂靜十句之相，但有開合及廣略耳。
第三、善男子！是時十方下，轉授，可知。 ^100c36

第四、善男子！我唯下，謙己推勝。
先謙已結前，後如諸下，推勝進後。
略舉十海，以顯無盡。
我唯一海，豈得同年？ ^101b18

第五、善男子！從此南行下，指示後友。
六十由旬者，修六度行，淨六根故。
聚落名海岸者，楞伽道次，南海北岸故。
楞伽梵音，此云難往。
居南海中，四面無門，非得通者，莫能往故。
表於真心，本離四句，得宗通者，方可會故。
然有無等，得意成門，入佛法故；失意成謗，增益等故。
以門為門，則為言說，故曰無門。
即門無門，是宗通矣。
故曰難往，非不往也。
今居此者，表修行住，是入智海，真心絕相之正道故。
比丘妙住者，身住虗空，無住相故。
表此住中，觀一切法，如虗空等，無有處所，離分別故。
亦比丘者，入道未久，宜依僧故。
前法此僧，義次第故。 ^101b24

第六，時善財下，戀德禮辭。 ^101b44

●第三、妙住比丘，寄修行住。
謂巧觀空有，增修正行故。
餘如前說，文亦具六。 ^101b46

第一、依教趣求中二：先念前友教。
文中十句：初二句總；後專念如來下，別。
別中，初三句思前觀成利益：初句見佛，
次句聞法，後句受持；次二句思前觀海；
後三句通明證理治障，攝法觀修；後如是作意下，趣求後位。 ^101c2

第二、見彼比丘下，見敬諮問。
於中三：初見；次善財童子見此下，設敬；
後合掌白言下，諮問法要。
於中二：先自陳發心；後而未知下，正陳請問。
於中三：初、總問。於法起行，故云佛法，通於教、
理、行、果等法，梵本舊經佛、法二字皆居其末。
二、我聞下，結前生後。
三、菩薩云何恒見下，別問起行勝用，有十一句所行各別：
初三、不離三寶行，次三、不捨二利行，次二、
攝佛依正行，次一、悲智無住行，後二、攝法證入行。
皆以上恒字貫下不離，無暫捨也。 ^101c12

第三、爾時，妙住下，稱讚授法。
於中二：先讚，後授。
今初，先讚發心勝，後讚問法勝。
二經皆有總句云佛法，佛法通於教、理、
行、果，一切智法別明果法，及自覺法通理、
行、果，自覺聖智通此三故。
後善男子！汝能下，授法。
於中二：先讚問誡聽；後善男子！
我得下，正授法要。
於中三：一、總標名體；二、修習得法；三、辨法功用。
今初，此名是下，謙己中名，從用以立。
梵本此云我得無著解脫門，舊云無#CB01002;，
今此總名。後得法中，二、常於此門下，修習得法。
由四威儀順法思修，故能獲得。
言無#CB01002;者，略有二義：
一者、智慧於境無#CB01002;，
由證無#CB01002;真法界故，
故云智慧光明；二者、神通作用無#CB01002;，
由內證故，不#CB01002;於境，
供佛化生，不空所作，如前名中。
三、由得如是下，彰法功用。
於中具十通用，文分為三：初總明通智之用，
次總相徵釋，後別明通變之用。
今初，有十二句，具十通智，小有開合：初一、
他心通智；二、三皆宿住通智，前句本生，
後句本事；四、即未來際劫通智；五、天眼通智，
經說天眼見現在故；六、具二通智：一、天耳通，
約聞一切音聲；二、分別一切眾生言音通智，
約聞言詞，今經之中言當言詞，音當音聲，
故梵本云種種祕密語言音聲，以同一天耳，
開之成二，故今合之；七、八及九並一切法通智：
一、斷疑智，二、知根智，三、知時智，此三並是化生之智。
十及十一並一切法滅盡通智：前句知剎那盡，後句長時流轉盡。
十二即無體性神通及無量色身莊嚴通智：此二俱是神境開出。
下復廣說，故此合耳。
十通文顯唯時分智，今當略說。
時分總名該於長短，時之極促名曰剎那，
百二十剎那名怛剎那，六十怛剎那為一臘縛，
三十臘縛為一牟呼栗多，三十牟呼栗多為一晝夜，餘時可知。
然仁王經一剎那中九百生滅，今不說者，
一、以剎那之中更有生滅，唯佛智知，故略不說；
二、顯於剎那，剎那生滅即無生滅，是性寂滅，稱滅盡智。
得此性滅，不#CB01002;起用，異乎二乘盡滅之滅。
若約表者，此位菩薩觀察地、水、火、風等界，故成智慧作用自在。
二、何以故下，總相徵釋。
然有二意：一、徵釋前十。
所以前十得無#CB01002;者，皆由無住等通力故。
以無住故，無所不住；以無作故，作用無邊；
以無行故，用而常寂。
若約表義，即修行菩薩觀一切法空、無我等，得此自在。
二者、別相徵釋。最後一句所以得身遍十方者，
無體性通，無作、無行力所成故。
故此一段是結前生後。
然其十通但開於六，以成圓數，謂：一、以天眼約見、
現、未分成二相，天眼見、現加未來劫；二、
天耳約聞音聲、言詞分為二相，今文合之；
三、以神足約於業用及現色身分成二相，今文亦合。
四、以漏盡約盡定、慧二種障故，分為二相。
定即滅盡智通，慧即一切法智通。
上四各二，故成八種。
他心、宿住，此二不分，故有十耳。
十智皆通，故判為智。
第三、善男子！我以得此下，別明通變之用。
初句牒前，即牒最後。
於虗空下，正顯用相。
謂十八變，文具有之：一、於虗空中至種種威儀，
即所作自在；二、隱；三、顯。
舊經梵本云：或隱或顯，知二相別。
今云隱顯自在，乃合二變以為一句。
四、或以一身分為多身，是舒。
五、或以多身合為一身，即卷。
六、或以其身往來下，明往來。
七、遍身下，熾然。八、或時震動，一切大地即是震動。
九、或時以手下，制他神通，以超自在過梵王故。
十、或以神力轉變自在者，轉變。
十一、或現寶焰雲下，流布。
十二、或現變化雲下，同類往趣。
十三、或現光網雲下，放大光明。
十四、或現其身於一念頃下，示現。
十五、於一一身普雨一切諸佛剎海下，眾像入身。
文雖言出，必能入故。
故最後云：以一切身持諸供具。
十六、一一如來所轉法輪下，施他辯才，以能憶持佛所說故。
十七、善男子！如是一切下，施他安樂，謂見身聞名，
令無散亂，身心輕安，乃至菩提覺法樂故。
十八、彼諸世界一切眾生下，施他憶念，憶念善友此法門故。
餘如瑜伽三十七說。 ^101c30

第四、善男子！我唯下，謙己推勝。
先謙已知一，一念遍往，故云速疾現形益物為不空等。
後如諸菩薩下，推勝知多。
而皆明戒者，彰知所得無#CB01002;解脫，由持如來別解脫戒為依地故。
前吉祥雲法門是定，海雲是慧。
此中明戒具足三學，如天三光，如鼎三足，闕一不可入菩薩道。
先此三故，非戒不能修心行故。
有二十戒，即第十迴向二十梵行。
但彼約於自能清淨，方能淨他，故先護重。
首明不破不缺等行，此彰菩薩本為利他，
故先大悲，後顯無垢。
名或小異，今當略會：一、大悲戒，即彼二十無恚梵行，
恚是悲障，有悲故無。
二、波羅蜜戒，是第十一三世諸佛所行梵行，佛之道故。
三、住大乘戒，即第十七無比梵行，餘乘無對故。
四、不離菩薩道戒，即十八無動梵行，不動二利故。
五、不著一切法戒，即十三無著梵行，由見真如成聖道故。
六、不捨菩提心戒，即十六安住梵行，心詣理故。
七、不墮二乘地戒，即十五無滅梵行，順理而行則常不滅，不同二乘起心持戒有滅盡故。
八、常以佛法為所緣戒，即十四無諍梵行，
事理具足無非佛法，何所諍哉？
則常緣矣。九、心常憶念一切智戒，即第七諸佛所讚梵行，
稱理持戒動契聖心，是緣佛智，佛何不讚？
十、所發志樂等虗空戒，即第九無所得梵行，不得能所自在持故。
十一、一切世間無所依戒，即第八無所依梵行，
不依現世名聞利養，不求當世人天果故。
十二、不缺漏戒，即第二不缺梵行，不犯十三等無殘缺故。
十三、不濁亂戒，即十九無亂梵行，定共相應故。
十四、無遺失戒，即第五無失梵行，定心持戒吉羅不犯故。
十五、不雜染戒，即第三不雜梵行，不念破戒種種因緣，聞環釧聲亦不染故。
十六、不追悔戒，即十二無#CB01002;梵行，犯罪追悔是障#CB01002;故。
十七、無厭怠戒，即第六無能蔽梵行，當持無厭緣不能蔽，鵝珠草繫持不壞故。
十八、清淨戒，即第十增益菩薩清淨梵行，不同小乘唯事淨故。
十九、離塵戒，即第四無點梵行，不犯墮罪無塵點故。
二十、無垢戒，即第一不破梵行，若犯四重十重，
猶如破器無所復用，最垢重故。
略為此釋，似有憑據，亦順智論十種戒文，恐繁不會。 ^102c10

第五、善男子！從此下，指示後友即生貴住。
善友國名達邏比吒者，唐言持富饒，從聖教等之所生故為貴為富。
城名金剛層者，積集三世佛金剛句重重高故。
大士名彌伽者，新云宜〔上聲〕伽〔上聲〕，俱譯為雲，
演輪字門含潤雨法故，修學三世佛法教雲雨一切故。 ^103a32

第六、時善財下，禮辭，可知。 ^103a40

●第四，彌伽長者寄生貴住。
生佛法家，種姓尊貴，故文亦具六。 ^103a44

第一、依教趣求中二：先念前友。
教有十五句：初總，餘別；後如是觀察下，趣求後位。 ^103a48

第二乃見下見敬諮問，於中三：初見，次善財下敬，後白言下諮問。
於中二：先自陳發心，後而未下問法。
有十三句：初二句總，次十句別，後一句結請。
別中釋通橫竪，橫釋可知，竪約十地：一證發心故常不忘失，
二不悞犯故堅求佛法，三忍度增故清淨謙下，
四進度增故不憚劬勞，五入俗化物故總持普門，
六般若現前故智光離翳，七方便增上故得妙辯才，
權實雙行決擇深義，八無功無生為正念力，
一念所作超前多倍，故憶持佛法，九居法師位演一切法，十智度滿故名普遍智。
此十地相文亦顯然。
唯願下結請。 ^103b4

第三、爾時，彌伽下，稱讚授法。
於中二：一、讚法器，二、授法門。
前中三： ^103b24

△初審問；次善財下，奉答；後彌伽遽即下，敬讚。
於中二：一、敬，二、讚。
今初，師禮資者，以菩提心是佛因故，能廣出生諸功德故。
發心功德品云：發心功德不可量，眾智共說無能盡。
故如下，慈氏，廣讚勝德。
法界無差別論云：禮菩提心者，如人禮白分初月，
不禮滿月，以希現故，滿月由此故。
故涅槃三十八云：發心畢竟二不別，如是二心先心難，
自未得度先度他，是故我禮初發心。
況未說法，未定師資，後授己法，方昇本座，不違重法。
前三皆僧，敬俗非儀，故不爾也。
二、然後合掌下，讚。
於中二：先總；後善男子下，別。
於中三：一、讚發心勝德，二、讚發人難遇，
三、結讚成益。初中三：初明因果深廣德。
斯德終成，功歸初發。
而汝能發，決定當成。
況初後圓融，此心頓具。
故上經云：一切功德皆在最初菩提心中住也。
次則為十方一切如來下，十王敬護德，以內有勝德故。
後則令一切眾生界下，外益眾生德。
並顯，可知。二、善男子！
如是菩薩下，讚發人難遇。
人能具德，故難逢遇。
於中二：先總讚；後何以故下，徵釋。
先徵意云：何以難遇？
釋云：發心菩薩能與眾生成勝益故。
以喻對法，文並可知。
三、爾時彌伽廣為下，結讚成益，益時會故。
此段舊經所無。 ^103b26

△第二、是時彌伽還昇本座下，授己法門。
於中二：先現通益物，令其目覩；後正授法要，令其聽聞。
今初，昇座二經，並在現通之後。
授己法初，面門即口，顯教道流通，亦表總持須口密故。
輪字句品莊嚴法門者，古德引日照三藏三解：
一、約字相，楞伽經中云：字輪圓滿，猶如象跡。
二、約所詮，盡理圓備，如輪滿足。
三、約勝用，謂妙音陀羅尼有轉授義及滅惑義，
如法輪等，即輪字教法詮示莊嚴。
此釋已具。今更依毗盧遮那經以廣其相。
彼經第五有字輪品，經云：是遍一切處法門。
謂菩薩若住此字輪法門，始從初發妙菩提心，
乃至成佛，於其中間所有一切自利、利他種種事業，皆得成就。
如初阿〔上聲〕字，是菩提心。
若觀此字而與相應，即同毗盧遮那法身之體。
謂此阿〔上聲〕字輪，如孔#CB15179;尾，
輪相光明，圍遶行者而住其中，即是住於佛位。
如有偈云：八葉白蓮一時開，炳現阿字素光色。
又阿〔長呼〕、婆、嚩三字，總攝三部：阿〔長呼〕
字，如來部；婆字，蓮華部；嚩字，金剛部。
隨一部中，皆有五字。
所謂字輪者，從此輪轉而生諸字，輪是生義。
如從阿〔上聲〕菩提字，即生四字，謂：一、阿
〔長呼〕字，是修行輪。
既已發心，必修諸行。
二、暗字，是成菩提輪。
既修行已，必證菩提。
三、噁字，是大寂涅槃輪，即菩提所至；四、
惡〔長呼〕字，是方便輪，謂涅槃大用。
而阿〔上聲〕字當中，四字繞之，從下次第右旋如輪。
舉一為例，餘字准之。
若修行者如是了達，則能入於陀羅尼門，
旋轉無#CB01002;，名字輪品。
種種布列員位之相，故名莊嚴。
又阿〔上聲〕等五字，前之四字，如次即是法華經中開、
示、悟、入。第五一字，法華經無，含在入中。
餘如字輪品說。其字下深義，至眾藝處，當廣分別。
所以次前而辨斯者，入俗化物，須存有無，以字表義。
故毗盧遮那經云：甚深相無相，劣慧所不堪，
為化彼等故，兼存有無說。
如初阿字，是無生義，以顯性空。
布列字相，不失於有，故云兼存。
又為總持，令不失故。
既為醫人，亦以字輪銷伏障故，聖教中生，宜持字故。
第二、所應作已下，正授法要，令其聽聞。
於中二：先標名體，後辯業用。
今初，言妙音陀羅尼光明法門者，即前字輪法門。
然字即字相，謂四十二字；音即音聲，即十四音，
謂#CB17485;、阿等。
以音入字，出字無盡。
一一字下，出多意義。
若善妙音，窮於聲明，解萬類語言，故音字互舉。
意欲相成，智慧為體，故云光明。
二、於一念中下，辯其業用。
此廣舊經，非唯知言，亦了心念祕密法等。 ^103c18

第四、善男子！我唯下，謙己推勝。
先謙己知一；後如諸下，推勝知多。
有十五句，皆妙音持差別勝相。
於中二：先有四句隨俗言音：一、即言因，
以想取像，起尋伺行而為因故；同時心所，名為眷屬。
二、隨方施設，所用不同。
三、名字。四、言音。後普能隨入一切諸下十一句，說諸佛法句。
從所詮別：一、詮於理、智，即事而真，為深、
為密，猶如三德祕密之藏；又密意三密，亦名祕密。
二、詮菩提、涅槃下，皆即一之多，總顯甚深。
於中：三、廣。四、勝。五、無上。
六、差別。七、調伏界。
八、呪持。九、別明妙音。
十、輪字圓滿。十一、輪字出生。
上皆深、廣，故並云海；後三約窮事、理，故並云際。 ^104a48

第五、善男子下，指示後友。
聚落名住林者，方便具足住，德行建立故；
年耆德艾，故稱長者；於其身內現多佛境，
定用自在，故名解脫。
表此住位所修善根，皆為度脫一切眾生，乃至令證大涅槃故。 ^104b22

第六、時善則下，戀德禮辭〔下第六經〕。 ^104b28

●第五、解脫長者，寄具足方便住，帶真隨俗，
習無量善巧，化無住故。
文亦具六。 ^104b32

第一、依教趣求中二：一、修證前法，二、趣求後友。
前中亦二：先明思修，後彰修益。
今初，有十一句：初總，餘別。
總中，微妙辯才即前妙音陀羅尼，二本皆有陀羅尼言。
莊嚴法門即輪字法門。
於此二門隨順義理，心無異緣，故云一心。
餘句別中，以總該別，皆著一心。
專念之言，二經並無。
而十句中各有修相，謂：一、深入語言，二、
憶念方便，三、觀察解脫，四、成就善根，五、
淨治善巧，六、明利攝智，七、堅彼大力，八、
不退志樂，九、廣彼功德。
其最後無#CB01002;，義加總結。
後如是思惟下，彰修之益，益堅誓等諸法門故。 ^104b36

二、漸次下，趣求後友。
十二年者，大同海雲。
昔人表法云自分勝進，各修六度，故云十二。
今更一解，六根對境，十二入中，內外無著，方解脫故。
故淨名云：諸佛解脫，當於眾生心行中求。
賢首品云：於眼根中入正定，於色塵中三昧起，
由此便成眼陀羅尼、自在佛等。
故十二年方見解脫。 ^104c6

第二、既得見已下，見敬諮問。
於中二：先見敬，自敘欣慶者，希望多年故。
後聖者！我已下，諮問，中二：先自陳發心，後諮問法要。
前中三：初總，次別，後結請。
今初，可知。二、為欲下，別陳發心之相。
總有三相：初欲上窮佛境；次為欲聽聞下，
欲罄盡法原；後為欲與一切菩薩下，欲齊菩薩行。
三、聖者！我今下，結請。
謂結前發心之相，便為請問之端，故云以如是心至聖者所。 ^104c18

第二我聞聖者下諮問法要。
於中二：先讚能誘誨亦為問端，如云能開佛境界則為請開，
餘例此知。後唯願慈哀下請說所疑。 ^104c30

第三、時解脫長者下，正示法界。
於中二：先入定嘿示，後出定言答。 ^104c38

△前中所以定中示者，依六度說。
此位定增，即定起用，方便始具。
此位增修，方得後位心定不動。
文中三：初、彰入定因緣。
宿善為因，表自修故。
後三為緣：一、主佛威力，表本覺故；二、文殊念力，
具信智故，已彰善財因文殊故；三、諸菩薩主伴力故。
二、即入下，舉定名體。
謂普攝諸剎在於身中，由唯心智稱性總持，
令如體用旋轉無#CB01002;，故以為名。
三、入三昧已下，明定業用。
於中三：初、總明普攝，二、別彰多相，三、令機見聞。
初中分二：先明所現分量差別；後如是一切下，
結能、所現自在之相。
分明顯現者，身如明鏡，現色像故。
無有障#CB01002;者，此是總句，
略有四義：一、身中所現，若依若正，互不相#CB01002;，
故云一一差別，不相雜亂。
二、身與彼剎無有障#CB01002;，
以含剎之身入身中之剎，無不充遍，是為內外一多無#CB01002;，
故云身與佛剎互相涉入，不相障#CB01002;。
即此便有重重之義，謂含剎之身入身中之剎，
身中剎內之身亦能容剎，所容之剎亦有能容之身，
身身無窮，剎剎不盡。
如鏡銅為像，對於明鏡，鏡入像中，如剎居身內，
像入明鏡，如身遍剎中，則互現重重，歷然可覩。
三、本末無#CB01002;。
若促大剎入於一身，或張身令大以容諸剎，非不思議。
互入重重，本相如故，為不思議，故云種種色像而無來往。
華藏品云：以一剎種入一切，一切入一亦無餘，
體相如本無差別，無等無量悉周遍。
四、長者智持明了無#CB01002;。
如下廣說。得不思議解脫用故，故名解脫。
二、所謂種種佛剎下，別示多相。
三、彼諸如來所說法下，令機見聞。 ^104c40

△第二、爾時解脫下，出定言告。
於中四：一、明起定，所作事辦故，說法時至故。
二、告善財下，示定名體。
無#CB01002;如前。
莊嚴有二：一、所現依正皆悉莊嚴；二、顯現自在以為莊嚴；
三、善男子！我住下，說定業用，即普攝義；
四、善男子！我見如是下，彰定體相，即無來去，唯心觀故。
所以次前明此定者，上已總彰三學，今明定慧之要，
唯有二觀：一、唯心觀，二、真如觀。
今此正辯唯心，即心無心，便入真如，故次明也。
亦顯此位知眾生界無量無邊皆心所現，
知眾生空、無作、無性，即入如實。
於中二：先、結前所現體無往來；二、善男子！
我若欲見安樂下，廣顯隨心見佛體相。
於中四：一、明隨心念佛，諸佛現前；二、正顯唯心念佛觀體；
三、以唯心觀遍該萬法；四、結勸修學，令證唯心。 ^105a42

 #CB16540;今初。
既了唯心，了心即佛，故隨所念，無非佛矣，何難見哉？
況志一不撓，精研造微，佛應克誠，于何不見？
文中二：先橫辨十方，隨心現前；後善男子，
我若欲見，盡過去下，竪窮三際，隨心現前。
並結無來去。無來去相，次下當釋。 ^105b20

 #CB16540;第二、善男子！
我能了知下，正顯唯心觀體。
於中二：先總明相無往來，則體性寂然；
後所以者何下，徵釋所由。
先徵意云：何以普見，復無來往？
後釋意云：了彼相虗，唯心現故。
以我即寂之唯心，叩彼即體之妙用，能念、
所念，何動、寂之相干？
於中二：先別以喻顯，後結成唯心。
今初，文有四喻，意含通、別。
通顯唯心喻無往來，別喻兼明不入、出等。
一、如夢喻，文自有二：初總喻，但取不實無來去義，
則心、佛皆夢；後如夢所見，從分別生下，
別喻，則佛喻夢境，能念之心喻其夢因。
故上二句喻，下二句合。
覺時起想，睡後夢生，觀想分別，定中見佛。
既從想現，明是唯心。
故觀經云：是心是佛，是心作佛，諸佛正遍知海從心想生。
既從想生，緣生非實，故所見佛空無往來。
般舟三昧經云：如夢見七寶，親屬歡喜，
覺已追念，不知在何處，如是念佛。
又夢雖虗，異乎不夢，唯心見佛，佛亦非無。
故般舟云：覺已念之，彼不來，我不往，而其事宛然，當如是念佛。
會上二文，非空非有，是為中道唯心念佛觀也。
二、水影喻，唯有別喻。
器喻淨身，水喻自心，影喻見佛。
但是水月，皆可為喻。
若月滿秋空，隨水而現，澄波皎淨，則月影圓明，
水濁波騰，則光昏影散。
有水月現，曾何入來？
無水影空，未曾出去。
雖水中見月，誰能執持？
雖不可持，非謂無月。
心有定散、染淨不同，見佛一多、勝劣等別。
佛既如影，故無一多、勝劣、去來、入出等相，
非空非有，中道觀成。
若水喻心性，則佛之月影皆是眾生真心中物，
心佛交徹，真唯心也。
三、如幻喻，亦唯別喻。
有能幻法，方有幻事，無能念心，無所念佛。
從心如幻，佛無所依，幻相不無，即唯心觀力。
有無雙離，中道顯然。
四、如響喻，則有通、別。
通則但取緣成無，性則心、佛、菩薩並喻響、空。
後譬如谷響下，別喻。
則聲喻心念，谷喻法身，響喻見佛及與聞法。
聲擊空谷，響似本聲，念叩法身，隨心聞見，故聲與響非合非散。
空、有、中道，准前可思。
上之四喻，皆具四觀：一、正是唯心，二、唯心故空，
三、唯心故假，四、唯心故中。
融而無#CB01002;，即華嚴意。
若皆具四，何用四喻？
一、欲廣唯心無性等故。
二、從增勝說，四義不同，謂夢喻不來不去，
影喻不出不入，幻喻非有非無，響喻非合非散。
又夢喻散心，意言分別故；水喻定心，同靜水故；
幻喻起用，心如幻術故；響喻勝劣，心隨念見故。
又前三喻見身，後一兼喻聞法。
三中，夢喻法身，但有想見，竟無見故；影喻報身，
相明靜故；幻喻化身，隨意成故。
又影喻是心是佛，幻喻是心作佛，夢喻諸佛正遍知海從心想生，
響喻隨心勝劣，見佛有異。
具上諸意，四喻不同。
後我如是下，結成唯心，明是心是佛。
般舟經云：自念佛從何所來，我亦無所至。
我所念即見心作佛，心自見心是佛，心是如來心，是我心見佛。
此上攝境歸心。下又拂云：心不自知心，
心不自見心，心有想為癡，無想即泥洹。
是法無可示者，皆念所為。
設有念，亦了無所有，空耳。
此即彼經之玄也。
若此中意，三觀齊駈，以性融相，則入重重念佛之境，
已見德雲 ^105b30

 #CB16540;第三、善男子！
當知菩薩下，心該萬法。
謂非但念佛由於自心，菩薩萬行、諸佛體用、
凡聖等境，並不離心。
如有偈云：諸佛從心得解脫心者無垢名清淨五道鮮潔不受色有解此者成大道。
佛尚心現，況復凡夫？
夜摩偈云：心如工畫師能畫諸世間五蘊悉從生無法而不造。
如心佛亦爾如佛眾生然應知佛與心體性皆無盡等。
即斯義也。文中三：初明佛法唯心，次通辨染淨由心，後結成佛法唯心。 ^106a32

▲今初，即淨分依他。
故上經云：若人欲了知，三世一切佛，應觀法界性，一切唯心造。
晉經云：心造諸如來。 ^106a46

▲第二、善男子！諸業虗妄積集名心下，通辨染淨由心。
此段十五行，舊經所無。
文分四別：一、總舉八識為迷悟依，二、彰由迷悟成十法界，
三、結成迷執過患因緣，四、雙明迷悟二相差別。 ^106b2

 #CB17476;今初。
八識皆具，文有四節：一、諸業虗妄積集名心者。
此是總句。若通相說，明八識心皆是積集。
末那已下，總中分別，彰餘七相。
故楞伽云：心能積集業，意能廣積集。
而總含別義，即當第八。
故云：若集起以解心，第八獨名心，集諸種子起現行故。
故今雖總，即當第八。
諸業虗妄是心之因。
唯識論說：諸業習氣與二取俱，熏識成種，前滅後現。
皆由不了真實義諦，執我、我所，方習成種，故云虗妄。
若楞伽意不思議熏、不思議變，是現識因；
取種種塵及無始妄想熏，是分別事識因，故云諸業虗妄。
由有虗妄覆彼真識，成末那等七識波浪。
二、末那思量是第七識。
末那標名，此方云意。
思量即是第七性相。
恒審思量，第八賴耶為內我故，依第八轉，
還緣第八，故次明之。
三、意識分別即第六識。
末那名意，意即是識。
今此第六是意之識，依第七故。
然了別以解識，八識俱名識，今取能了種種差別名為分別。
四、眼等五識了境不同者，隨所依根用差別故。
楞伽經云：心能積集業，意能廣積集，了別故名識，對現境說五。
即上四節也。依唯識論，束上四節為三能變，後二為一。
依楞伽經，收上四節為三種識，謂真識、
現識、分別事識。古人亦將此之三識配三能變，
觀彼經文意有不同，謂真識即是如來藏性，
體無生滅，與生滅俱非一非異，名阿賴耶以為現識，故此一識含在總句。
下佛菩薩覺於此相便同本覺，故十卷、
七卷入楞伽經皆云：略則唯二，謂現識、分別事識。
以其真識含在現識，故不應言七識為現。
此中意云：由此諸識互相熏習生死流轉，
若能了達則不流轉，故說八識為迷悟因，非如常說獨依真如有迷悟也。
故問明云：眼耳鼻舌身，心意諸情根，以此常流轉，而無能轉者。
迷悟之相次下當說。 ^106b12

 #CB17476;第二、愚癡凡夫不能覺知下，彰由迷悟成十法界。
十法界中，二人為悟，謂佛、菩薩；八人皆迷，
謂六道、二乘。文中分二：先明迷人，後彰悟人。
今即初也。初二句即是六道。
不知識體即是苦果，不知熏習以為集因，
故常流轉，怖老病死，求入涅槃，即是二乘。
上迷勝義，為不覺知；今悟四諦，故求滅苦集。
生死、涅槃二俱不識下，結成上過。
此句總標六道。凡夫不識苦集，安知涅槃？
二乘不了生空本是涅槃妙有，故求永滅。
凡小俱迷生死、涅槃其性平等，為俱不識。
於一切境妄起分別下，別明不識之相。
此句通明但妄分別，謂生死可滅，涅槃可證。
入楞伽云：不知世間、涅槃無差別故，分別一切法與非法。
又由未來諸根、五塵境界斷滅，凡夫、愚人以為涅槃者，
此別明不識涅槃之相，以小乘滅為涅槃故。
謂未來根塵麤相斷滅，凡夫及與愚法二乘，
並謂涅槃以為真實，而不能知。
但離虗妄，未實滅度，躭三昧酒，妄謂涅槃。
不取塵境，謂為有餘；根塵都滅，謂為無餘。
寧知微紬業相未滅，況復能知本來清淨？
二、諸佛菩薩自證悟時，轉阿賴耶得本覺智者，彰其悟人。
菩薩是因，諸佛是果，自證悟時，義通因果。
轉阿賴耶得本覺智，即菩薩地盡成佛之時，
破和合識相，滅相續心相，顯現法身，智純淨故，名轉阿賴耶得本覺智。
然本覺本有，名顯法身，即合言證。
始覺菩提，今日始成，可稱為得。
今云得者，得始覺智，契於本覺，始本無二，
名究竟覺，故名為得。
斯即了達生死、涅槃二俱平等。 ^106c22

 #CB17476;第三、善男子！
一切凡愚下，結成迷執過患因緣。
於中，初二句辨執。
不知如來隨機說法，對二乘故，說有三乘；
破於二乘，復說於一。
故彼經偈云：三乘與一乘，非乘我所說。
則非三乘，亦非一矣。
然迷佛方便，義則有之。
梵本但云：不悟此理，執有三乘。
斯則牒上，謂不悟上來生死、涅槃平等之理，
見上迷悟，謂有三乘。
言不了三界由心所起者，此句辨迷。
六地經云：三界所有，皆一心作。
七卷經云：彼愚癡人，執有三乘，不說唯心，無有境界。
不知三世一切佛法自心現量者，釋上不了三界所以，以不能知唯心教故。
七卷經云：彼人不知去、來、現在諸佛所說自心境界。
言自心現量者，不同三量，真現量也。
謂不了萬境皆自心現，如心分量。
故楞伽云：自心現見，應當除滅，見外五塵，執為實有。
下示不了知心現量義。
不知心現，謂有實故，同於翳眼取外空華。
若知唯心，三一俱遣。
下彰過患。由不覺知生死循環，轉無窮已。 ^107a24

 #CB17476;第四、善男子！
佛說諸法無生無滅，亦無三世下，雙明迷、悟二相差別。
於中二：先明悟相，後顯迷相。
今初，謂悟真實唯識性故。
於中亦二：先二句總標。
佛說諸法無生無滅者，橫說心性。
亦無三世者，竪說心性。
後何以故下，徵釋。
先徵意云：現見諸法有生滅等，佛教亦說，何得言無？
釋云：由心現故，以心為因而現生等。
既從緣生，即無生等。
故梵本云：因如是故，知一切法本性無生。
問：明品云：法性本無生示現而有生此中無能現亦無所現物。
有無諸法本不生者，從無之有曰生，自有還無稱滅。
無本自無，何能生耶？
有若已有，復云何生？
有法從緣，自、他、共中求生叵得。
無法無因，何得名生？
無法若生，龜毛、兔角悉應名生。
有不生無，無不生有。
無若生有，空華應生乳、酪等法；有若生無，
龜、兔應常生毛、生角。
是知有無本自不生，猶如駝、驢、兔、馬等類，決定無角。
故忉利偈云：一切法無來是故無有生以生無有故滅亦不可得。
心法遷流假說三世，色心之體無生性空，三世之名依何而立？
如兔無角，豈問此角為昔為今？
聖者自悟境界如是者，結示也。
上約教道，佛說無生；今約證道，唯佛菩薩自證無生，非無因矣。
斯即名為自覺聖智。
自覺聖智者，楞伽經云：一切法無所繫著，得如幻三昧。
由如是知，故得上來成本覺智。
二、善男子！愚癡凡夫下，顯其迷相。
對上二義說二種迷：一、對有無本不生，
故云無中執有、有中執無。
此有多意：一、境從心現空而謂有，三界唯心有而說無。
二、生死本空執為我法，涅槃不空執為滅無。
三、世無常等執有常等，出世常等執無常等。
四、諸法性空翻執為有，無性真理却執為無。
若楞伽中有四種無，有有建立並無中執有：
一、無相建立相，即蘊、界、入本空無相執有法相。
二、無有見建立見，謂於蘊、界、處起我、人見。
三、無有因建立因，謂最初識緣生無性而計有因。
四、非有性建立性，即三無為離有無性而執定實。
此上四義既無而執有，則顯二空有而執無，
故諸聖者離有無見便了識性，成種種身教化眾生。
二取阿賴耶種種行相者，對上覺自心現，今明不覺故有執取。
言種種行相者，謂執受根身頓變器界，生滅遷流不生不滅如是等相。
墮於生滅二種見中者，謂識恒轉，前滅後生因亡果現。
又見七識生，不知即是如來藏性，隨緣所生執為定生，即是生見。
見轉識滅，不知但是業相滅故謂賴耶滅，不異外道斷滅戲論。
若准梵本，墮生住滅二種見中，與楞伽同，
謂生住為有、滅即是無，亦即是上有無二見。
不了自心而起分別者，就人結過，謂不了自心性無生滅，起心分別是有是無。
故楞伽云：云何外道惡見？
謂不知境界自心分別現於自性第一義，見有見無而起言說。
即其義也。問：明偈云：眼耳鼻舌身，心意諸情根，
一切空無性，妄心分別有。
若能依上悟人境界，即如理而觀察，一切皆無性，法眼不思議。
此見非顛倒為可依也。 ^107b8

▲第三、善男子！當知自心下，結成佛法。
一切唯心以上諸義，則知心為佛法根本。
略舉二句，梵本具牒前文十句。 ^108a8

 #CB16540;第四、是故善男子！
應以下，結勸修學，令證唯心。
現知萬法不離自心，但修自心，萬行斯備。
其猶欲得淨土，當淨其心，亦遣妄解。
謂有計云：萬法皆心，即心即佛，駈馳萬行，豈不唐勞？
故今廣明心雖即佛，久翳塵勞，故萬行增修，令其瑩徹。
又佛但說萬行由心，不說不修萬行為是。
又萬行即心，修何#CB01002;心？
文有十句：一、如彼病人，非杖不起，煩惱病重，假善相資。
二、若無法雨，法芽不生。
三、對境忘心，斯為妙法，則六塵不染。
故梵本云：於一切法，當念捨離。
四、離身心相，心則堅固。
五、忍辱謙光，自然卑下。
六、寂照內澄，皎然無瑕。
七、鑒達不遺，觸境穿徹。
八、恒沙佛德，蘊在我心，望齊至尊，故須發起。
九、與佛同性，法界普周。
十、以十力、無畏，自他明鑒。 ^108a14

第四、善男子！我唯下，謙己推勝無涅槃際，
至下當釋，餘文相顯。 ^108a40

第五、善男子！從此下，指示後友。
閻浮提畔者，此洲南際，表將隣不退，亦得般若六度後邊入智海故。
住處名遍無垢者，心定不動，何有垢哉？
又了無相，無所分別，尤無垢也。
比丘！海幢者，定智業用，深廣如海，高出名幢；
正心不動，如海湛然，眾毒雜惡不能撓亂，
摧不正說，所以名幢。 ^108a44

禮辭可知。貞元新譯華嚴經疏卷第四
w::  ^108b6

壽昌元年乙亥歲，高麗國大興王寺奉宣雕造
 ^108b14
