
xu:: 
#  No. 533-A 重刊三註心經序
No. 533-A 重刊三註心經序
三、註心經者，伏四魔之利劒，破諸昏之法炬。
皇和雖既刊焉，蓋為兵燹奪與泯焉。
久之，師靜欲然死#CB01926;而繼光輝，誘化諸子以壽梓焉。
一任他具眼底，咲殺瞿曇不潔。
三、師逐臭，餘臭再薰扶桑。 ^796c10

維旹寬政三年歲舍辛亥春芙蓉遠孫師靜焚香稽首譔於湖東玉川山常德禪寺
xu:: 
#  No. 533-B 般若波羅蜜多心經序
No. 533-B 般若波羅蜜多心經序
author:: 唐南陽國師　慧忠　著 ^796c16

夫法性無邊，豈藉心之所度？
真如非相，詎假言之所詮？
是故眾生浩浩無窮，法海茫茫何極？
若也廣尋文義，猶如鏡裏求形；更及息念觀空，又似日中逃影。
茲經喻如大地，何物不從地之所生？
諸佛唯指一心，何法不因心之所立？
但了心地，故號總持；悟法無生，名為玅覺。
一念超越，豈在繁論者爾。
other:: 
# 三註般若波羅蜜多心經
三註般若波羅蜜多心經
author:: 唐　南陽國師慧忠
author:: 本朝　芙蓉禪師道楷　慈受禪師懷深
orig::  ^796c29

摩訶般若波羅蜜多心經
commentary::  ^797a15

忠云：將釋經題，都有五句，以明眾生本心。
第一、摩訶是梵語，此翻為大。
為破凡夫妄執塵境，心著世間，故為隔礙，名之為小。
欲令眾生攝諸妄念，不染世間，悟心境空，
洞然含受十方世界，故名摩訶也。
第二、般若是梵語，此名智慧。
為破凡夫背心取境，堅執我見，墮在愚癡。
欲令眾生背境觀心，本來無我，故名般若。
第三、波羅是梵語，此云清淨。
為破凡夫不悟自心，認六根覺，唯覽六塵，
隨塵雜亂，墮於不淨。
欲令眾生背境合覺，覺本清淨，故名波羅也。
第四、蜜多是梵語，亦名和多，此云諸法。
為破凡夫妄心求法，執著名相差別不同，
欲令反照自心本含萬法，和合無二，本來具足，
為所欠少，故名蜜多也。
第五、心經是梵語，此名大道。
為破凡夫不識本心，唯覺多聞，分別名相，
心隨境轉，輪迴六道，墮於邪見。
欲令眾生反照心源本來空寂，實無少法可得，
無所分別，即皈大道，故名為心經。
已上經題本意，只令自悟心源廣大，智慧清淨，
和合無二，本來具足，無所分別也。 ^797a17

深云：梵語摩訶，此云廣大；梵語波羅蜜多，此云到彼岸。
況般若者，乃智空之妙慧，波羅蜜多是出世之真修，
包含萬像而無體，眾生日用而不知，雖欲真修而不可得也。
真修非漸修也，欲令一切眾生悟真空妙慧，
不從人得，言下成佛，皆由般若而得度也。
大般若經總六百卷，文多義廣，撮樞要於此經，故曰心經。
orig::  ^797b12

觀自在菩薩。
commentary::  ^797b26

忠云：此破凡夫塵劫背心，唯觀諸法，被法所拘，不得自在。
大意只令眾生背境觀心，悟心無法可得。
何以故？且如色法因心而起，反觀起心，
無有處所，實不可得。
心尚自無，色從何有？
猶如夢幻，不念不著，方知於色法得自在，
乃至一切法不可得，亦不被一切法所攝，於一切處得自在。
如是之人，悟心無心，了境無境，心境兩忘，
無了可了，坦然無礙，故名自在。
善之言了，薩之言見，了見諸法本來空寂，故名菩薩也。 ^797b28

楷云：菩薩之人，以般若妙慧，照了前境，了無凝滯。
所以觀空之時，不礙萬象燦然；涉有之時，自然一道清淨。
心境融通，理智無二，故曰觀自在也。
凡夫妙慧不明，六塵覩對，翳障心光，物物頭頭，
皆成障礙，故名不自在也。
orig::  ^797b46

行深般若波羅蜜多時。
commentary::  ^797c8

忠云：此重舉經題，意為破小乘心外求法。
小乘之人不悟自心本來具足，妄求言教以為智慧，名為般若。
息諸妄念以為清淨，故名波羅。
所見本空，合成一體，名之為蜜。
通達諸法，懷念記持，名之為多。
此是背心求法，妄有修證，墮在聲聞，名淺般若。
今更舉行深般若以明大乘，對破前病。
菩薩了見諸法本來空寂，實無生滅，故名深般若。
心本清淨，內外圓明，故名波羅。
心外無法，法外無心，心法不二，故名為蜜。
性含萬法，不假修證，故名為多。
如是悟者，名大乘，故名行深般若波羅蜜多。
時者，過、現、未來心俱不可得，故名時。 ^797c10

深云：是大乘行深般若之時，非小乘淺般若之時。
一切諸法本無所行，亦無所住，利生不勌。
譬如幻師作種種幻事，欲令眾生如幻即覺，故云行深般若波羅蜜多也。
orig::  ^797c32

照見五蘊皆空，度一切苦厄。
commentary::  ^797c40

忠云：五蘊者，色、受、想、行、識是也。
違背精明，因常觀境，故名為色。
貪求諸法，希望修證，故名為受。
攀緣諸法，流出不息，故名為想。
精持禁戒，行頭陀行，故名為行。
種種分別，隨法流轉，故名為識。
凡夫之人，被此五法所障，不悟本心，故名曰陰。
不出三界，輪迴不停，故名為苦厄。
菩薩反照，了自心源，本來清淨，觀前五法，
並無生處，本來空寂，實無纖毫可得，故云照見五蘊皆空，度一切苦厄。 ^797c42

楷云：行深般若波羅蜜多時，乃至度一切苦厄者，
菩薩行觀照般若智慧時無身見，然後諸苦厄無可託，即苦厄自度。 ^798a10

深云：五蘊者，色、受、想、行、識也。
蘊者，能蘊藏其真性，令不顯現。
妙慧已明，自性空寂，不待蘊謝方空，只於蘊上便見空也。
已於蘊上見空，方會幻化。
orig::  ^798a16

舍利子！
commentary::  ^798a22

忠云：此是身心二相，更有苦厄也。
空身即法身，何二相？
亦是重明五陰之法。
舍者是色，利子是心，受、想、行、識，此是五蘊。
又舍者人，利子者亦是法，人法二相多義，不可具宣。
以要言之，此都是萬法之根本，今欲明萬法不離身心，故名舍利子也。 ^798a24

楷云：佛喚舍利子，如金剛經稱須菩提。 ^798a34

深云：舍利二字是母名，子之一字是尊者，
乃舍利女之子，其母因懷，因懷尊者，自然聰辨無敵，故立名連母之稱。
orig::  ^798a36

色不異空。
commentary::  ^798a42

忠云：凡夫妄執自心，更於心外見色，不知色因心有，
推心本無，色因何立？
故云色不異空。
orig::  ^798a44

空不異色。
commentary::  ^798a48

忠云：凡夫背心取法，將謂心外有空，不知空因心生，
但悟自心無空可得，空色不異，故云空不異色。 ^798b2

深云：色不異空，空不異色者，幻有之色，
故不異空；空本隨緣，故不異色。
凡夫迷此色空之理，所以見空為斷空，見色為實色。
今欲明一切諸法與真空之理其體本同，
遂先舉色之一法為首，餘四蘊可以例諸。
orig::  ^798b6

色即是空。
commentary::  ^798b16

忠云：心起故即色，心不可得故即空，故色即是空。
orig::  ^798b18

空即是色。
commentary::  ^798b20

忠云：前云心起故即色，心不可得故即空，猶是空色因心所生。
今即不然，心正有之時即是空，心正無之時即是有。
何以故？且如眾生之心，正生之時，實無生處，
即是即色即空；心正無之時，現能應用，即是即空即色。
先舉身心，一切萬法例皆如是，故云空即是色也。 ^798b22

楷云：色不異空，乃至空即是色者，色空二字，
包一切法，混同一體，真不二法門。 ^798b34

深云色即是空，空即是色者，色已當體是空，空亦當體是色。
即色之空，所曰真空；即空之色，故曰真色。
真色無形，處處華紅柳綠；真空絕跡，頭頭水濶山高。
orig::  ^798b38

受、想、行、識亦復如是。
舍利子，是諸法空相。
commentary::  ^798b46

忠云：非唯五蘊，但了心空，諸法自空，故云是諸法空相也。 ^798b48

楷云：受、想、行、識亦復如是者，與色空不異。
前說心經大意，至下文詳說。
老婆心如此。 ^798c4

深云受想行識亦復如是者，不獨色之一法，以至受想行識咸皈真空之理。
舍利子！是諸法空相者，再呼舍利子者，
欲明不獨五蘊之法，以至生滅垢淨咸皈真空之理。
orig::  ^798c8

不生不滅，不垢不淨，不增不減，
commentary::  ^798c16

忠云：諸法是心，心無體段，有何生滅、垢淨、增減？ ^798c18

楷云舍利子乃至不增不減者，此再喚舍利子，
明本圓自性同大虗，無所從來，生箇甚麼？
亦無所去，滅箇甚麼？
淨亦不主，垢從何來？
垢本無依，淨從何立？
增著即頭上安頭，滅著即斬頭覓活，所謂萬法不修元具足也。 ^798c20

深云：不生不滅者，諸法從緣生，真空不生；
諸法從緣滅，真空不滅。
佛云：一切法不生，一切法不滅。
若能如是解，是名真見性也。
凡夫迷此空寂之體，內為筋骸所桎，外為山河所眩，故見有生滅也。
不垢不淨者，生滅已乃不真，垢淨安可得耶？
不增不減者，譬如有人於虗空中畫作種種色相，
反作種種音聲，然彼虗空終無受入變動之體。
未畫之時，虗空體未嘗滅；已畫之後，虗空之體未曾增，故名不增不減也。
orig::  ^798c30

是故空中無色，無受、想、行、識。
commentary::  ^798c48

忠云：法性本空，故云空中。
求色不可得，故云無色。
推心不可得，故云無受、想、行、識。 ^799a2

楷云：無五蘊。 ^799a6

深云：是故空中者，是真空之中也。
到者裏，生滅垢淨增減之法，纖塵盡淨。
無色無受想行識者，生滅等之法已不可得，五蘊之法故不可知也。
orig::  ^799a8

無眼、耳、鼻、舌、身、意。
commentary::  ^799a14

忠云：此名六根，凡夫確執，妄繫為實，種種惡業，
因茲而生，故名為根。
一一根中，積業潤生，恒沙罪障，無有休息。
此六知根，以心為本，心若休伏，根境俱空，
自然明徹，故云無眼、耳、鼻、舌、身、意也。 ^799a16

楷云：無六根。 ^799a24

深云：凡夫不了自心，心外求法，遂成流浪。
若能一根已反源，六用成休復，然後在眼曰見，
在耳曰聞，在鼻嚊香，在舌知味，在身覺觸，
在意攀緣，又豈在閉智塞聰，然後為無者哉？
orig::  ^799a26

無色、聲、香、味、觸、法。
commentary::  ^799a34

忠云：此名六塵。因根所覽，引起成勞，坌污真智，故名為塵。
但能反推一根，無有主宰，六根無主，塵境自亡，
故名為無色、聲、香、味、觸、法。 ^799a36

楷云：無六塵。 ^799a42

深云：六根已清，六塵自清。
orig::  ^799a44

無眼界乃至無意識界。
commentary::  ^799a46

忠云：此名十八界經。
略舉眼界即諸界，可知。
因六根生六塵，因六塵生六識，為三六十八，故名十八界。
流出分別，各各不同，名之為界。
從無量劫妄計造業，隨逐色聲，不覺不知，
隨念流轉，不悟眾生性元無異，但能想念不生，
塵根識心應時消落，故名為乃至無意識界。 ^799a48

楷云：無十八界，到此凡夫法，盡入聖位。 ^799b12

深云：六根、六塵、六識為十八界，以隔礙為義，
已了諸法本空，又豈有眼界？
眼界已空，餘界可知也。
orig::  ^799b14

無無明。
commentary::  ^799b18

忠云：迷人執有五蘊、十八界，障覆本性，
不覩光明，故名無明。
性達本心，根塵本空，意識無用，有何障礙？
故名無無明。 ^799b20

深云：謂無真知之明，故曰無明。
今斯照徹，萬法一如，靈光現前，明明不昧，安有無明？
故曰無無明。
orig::  ^799b26

亦無無明盡。
commentary::  ^799b30

忠云：塵境是有，即有可盡；本來是無，將何可盡？ ^799b32

深云：此句重釋上句也。
無明體本來無有，為貪深故因妄侶有，
恐凡夫疑聖人便而後無，殊不知無明本來自無，豈有無明可盡？
故曰亦無無明盡。
orig::  ^799b34

乃至無老死。
commentary::  ^799b40

忠云：從無明至老死，並是十二因緣。
今但舉一緣，以用例諸。
無明若是有，老死即不虗。
無明從來無，故云無老死也。
orig::  ^799b42

亦無老死盡。
commentary::  ^799b48

忠云：盡者，滅也。十二因緣若生，即有生死可盡；
因緣本無生，即無老死盡。 ^799c2

楷云：無無明乃至亦無老死盡者，無緣覺法。 ^799c6

深云：乃至無老死，亦無老死盡者，從無明至老死，謂之十二因緣生法也。
何名無明？為闇心無知，如人夜行曠野，
失於正道，故云無明。
貪染世法，故名為行。
虗妄知見，故名曰識。
神入胎，向受生處，與不淨合，故名名色。
現陰成根，通識去來，故名六入。
根塵相對，故曰觸。
法作違順，愛惡事成，故曰受。
於順情中，生於貪染，故云愛。
愛之不捨，故名曰取。
取已屬身，成有漏業，故名為有。
有業已定，感後果報，故名為生。
生命不住，故名為老死。
老死復生，終而復始，千生萬劫，捨身受身，故名輪迴。
若知無明體空，又豈有老死？
老死已不可得，更有何法可盡？
故云亦無老死盡。
此空破十二因緣之見也。
orig::  ^799c8

無苦、集、滅、道。
commentary::  ^799c32

忠云：此明四諦。心有所求，繫著於法，故名為諦；
精勤修證，心無間歇，名為苦諦；廣尋經論，
貪求妙理，名為集諦；斷諸妄念，至求常寂，
名為滅諦；遠離煩亂，精研佛理，名為道諦。
今更明四聖諦，名之為藥，對破前病。
心本清靈，不假修證，名為苦諦；性含萬法，
豈藉尋求，名為集諦；妄念無生，本自常寂，
名為滅諦；寂常無二，邪正不昧，名為道諦。
此對病說也。若了無心，四諦何有？
故云無苦、集、滅、道。 ^799c34

楷云：無聲聞法。 ^800a2

深云：苦、集、滅、道，四諦也。
一切凡夫，因集業相纏，受於苦惱；大乘之人，
因修其道，能證寂滅之理。
又曰：一念染心生，名苦諦；念念相續，名集諦；
了念無生，名滅諦；了滅無滅，名道諦。
然而一切諸法，本自空寂，四諦從何而有？
故云：無苦、集、滅、道。
此破聲聞四諦之見也。
orig::  ^800a4

無知亦無得。
commentary::  ^800a16

忠云：推照諸法，了無所得，名之為智。
諸法本空，何假推照？
故云無智。自性清靈，實無一法可得，故云亦無得也。 ^800a18

楷云：無菩薩法。 ^800a24

深云：智之一字，是諸佛知空之智，非但空中無凡夫五蘊、
十八界、緣覺十二因緣、聲聞四諦之道，以至諸佛知空之智亦忘。
智已忘，得亦安在？
orig::  ^800a26

以無所得故，菩提薩埵。
commentary::  ^800a32

忠云：悟諸心不可得，故是菩提；了諸法不可得，
故名為薩埵；心法一如，並無所得，故名菩提薩埵。 ^800a34

楷曰：以無所得故者，無佛法。 ^800a38

深云以無所得故者，以者，由也。
再明無所得義。或云：五蘊、十八界、十二因緣、
四諦諸法皆空，所照之智亦忘，莫成斷滅否？
畢竟有何所證？答曰：無得之得，無證之證，是名真得也。
金剛經云：若有法如來得阿耨多羅三藐三菩提者，然燈佛則不與我授記。
以實無有法得阿耨多羅三藐三菩提，
是故然燈佛與我授記：汝於來世當得作佛，號釋迦牟尼。
故云以無所得故。
orig::  ^800a40

依般若波羅蜜多故，心無罣礙。
commentary::  ^800b8

忠云：此是梵語，經題具釋。
只眾生智慧清淨，亦無清淨可得，反照自心離諸塵，故云依般若波羅蜜多。
微有小法，即有罣礙，心境自空，誰念誰著？
逈然無事，有何罣礙也？ ^800b10

楷云：菩提薩埵依般若波羅蜜多故者，
六凡四聖一齊皆空，無可分別。
圓覺經云：成道亦無得，本性圓滿故。 ^800b18

深云菩提薩埵依般若波羅蜜多者，此句明所證之人也。
故者，連前起後之辭。
梵語菩提薩埵，此云覺有情。
覺者，所求果；情者，所度之境也。
心無罣礙者，涅槃經云：無罣礙處，名為虗空。
如來得阿耨多羅三藐三菩提，於一切法無有罣礙。
orig::  ^800b24

無罣礙故，無有恐怖。
commentary::  ^800b34

忠云：心無所著，有何所求？
心不可得，恐怖誰生？
故云無有恐怖。 ^800b36

深云：凡夫迷失本心，如人夜行險徑，常懷惶怖。
今斯照徹，恐怖何來？
orig::  ^800b40

遠離一切顛倒夢想。
commentary::  ^800b44

忠云：心外求法為顛，心內觀空名之為倒，
無中計有名之為夢，心之所緣名之為想。
忽悟心源，了無所得，故云遠離一切顛倒夢想。 ^800b46

楷云：心無罣礙，乃至遠離一切顛倒夢想者，此皆凡夫十八界事。
判此諸聖且無，何況凡夫也。 ^800c4

深云：顛倒夢想者，皆虗妄之法也。
凡夫因迷此心，認無作有，如癡猿捉月，似狂犬吠雷。
聖人已證妙慧，皆能遠離也。
orig::  ^800c8

究竟涅槃。
commentary::  ^800c14

忠云：心若有生，即有可滅；心本無生，實無可滅。
無生無滅，名為涅槃。
究者，窮也；竟者，盡也。
三世塵勞妄念，本無生滅，故云究竟涅槃。
orig::  ^800c16

楷云：體如虗空，不受裝點。
commentary::  ^800c22

深曰：梵語涅槃，此云圓寂。
德無不備曰圓，障無不盡曰寂。
不同小乘之人化城權立，今則一得永得，故云究竟也。
orig::  ^800c24

三世諸佛依般若波羅蜜多故，得阿耨多羅三藐三菩提。
commentary::  ^800c30

忠云：過去、現在、未來，煩惱、無明、塵勞、妄念，
本來清淨，故云三世諸佛。
自達本智，無所染著，故云依般若波羅蜜多故。
得阿耨多羅三藐三菩提者，此梵語，唐言阿之言。
無耨多羅者，上三藐言正，三菩提言真，此云無上正真之道。
若信自心本來是佛，故云得阿耨多羅三藐三菩提也。 ^800c34

楷云：三世諸佛盡處不為家，空處不為座，向無心道上成等正覺。 ^800c46

深曰：梵語阿耨多羅三藐三菩提，此云無上正遍知覺，是聖人所證之極果也。
三世諸佛，莫不皆依般若而成正覺也。
orig::  ^801a2

故知般若波羅蜜多是大神呪，是大明呪，
是無上呪，是無等等呪。
commentary::  ^801a8

忠云：呪者，契也。如來密印，心行俱契，故名為呪。
又呪者，定也。自達本心，無有動靜。
又呪者，無也。無心見心，故名為呪。
此有多義，不可具宣。
眾生本心，無有邊際，往反無礙，實不動搖，故名為大神呪。
心本清淨，湛然常住，圓照法界，應現無窮，是大明呪。
一切萬法，不出於心，無能超者，是無上呪。
心之一字，不屬有無，罔測邊際，無能比者，是無等等呪也。 ^801a12

深云：呪者，是諸佛菩薩秘語也。
能破諸累，故云大神呪；鑑照不昧，故曰大明呪；
更無過者，故曰無上；超越絕倫，故曰無等等。
orig::  ^801a26

能除一切苦，真實不虗。
commentary::  ^801a32

忠云：一切諸佛依此呪心，獨超三界，不受輪迴，故云能除一切苦。
直指本心決定是佛，不假修證，故云真實。
心無變體，離諸狂惑，坦然常住，故云不虗矣。 ^801a34

楷云：故知般若波羅蜜多，乃至能除一切苦者呪者，
不可言說，言語道斷，諸苦諸樂，一時解脫。
三祖云：一心不生，萬法無咎，真實不虗，唯此一事實。 ^801a42

深云：能除一切苦者，不了自心，向外馳求，皆名為苦。
謂此呪心，悉能除之。
真實不虗者，佛語真實，決無虗妄。
orig::  ^801a48

故說般若波羅蜜多呪。
commentary::  ^801b6

忠云：呪者，只是眾生本心，以言指心，故云般若波羅蜜多呪也。
orig::  ^801b8

即說呪曰：
commentary::  ^801b12

忠云：發言詮性，故云即說。
呪曰： ^801b14

深云：故說般若波羅蜜多呪。
即說呪曰者，欲使一切眾生諦聞神呪，故曰即說。
orig::  ^801b16

揭諦揭諦
commentary::  ^801b20

忠云：繫著名諦。揭者，除也。
塵勞妄念，智慧蕩除，故云揭諦。
又揭諦者，了心空，悟身空寂，了悟身心空寂，
無有二法，故云揭諦揭諦。
orig::  ^801b22

波羅揭諦
commentary::  ^801b28

忠云：心已清淨，有何妄念可除？
故云波羅揭諦。
orig::  ^801b30

波羅僧揭諦
commentary::  ^801b32

忠云：清淨而對塵勞得名，塵勞本無，清淨不立，故云波羅僧揭諦。
orig::  ^801b34

菩提娑婆訶
commentary::  ^801b38

忠云：菩提是道，薩婆訶是行，悟達本性，即是道行。
菩提言了，薩婆訶言見，了見本心，實無生處，故云薩婆訶。
菩提是心，薩婆訶是法，一切法本來是心，故云薩婆訶。
如是神呪，直指本心無動靜，不可起心求心；
心無生滅，不可將心滅心；無內、外、中間求心；
心非一切處，不可向一切處求心。
心不可得故，即知無一切心；以無一切心故，
即一切魔境攝不動；以不動故，即是際一切魔。
經曰：降魔是道場，不傾動故。
切見時人，不了自心，以治佗病，心外見法，魔境現前。
自心屬魔，云何救彼？
經云：自病不能救，何救他疾？
縱令治得業繫幻身，即是不出魔境界，
怕怖生死，未免輪迴，捨生趣生，互為冤對。
如來出世，為度沈迷，令悟本心，號為神呪。
不起妄念，名曰受持；了本不生，故名持念。
恒沙妙教，只為息攀緣，一念不生，諸緣頓息，
無邊病本，隨念消除，歷劫罪山，一時摧倒。
如是功德，不可思議，拯拔群迷，頓超佛位，
密傳斯法，故號大悲。
智者心行，愚人口誦，經文具載，理甚分明，
學者審詳，無差謬矣。 ^801b40

楷云：故說般若波羅蜜多呪，乃至菩提娑婆訶者，呪不譯者也。
如鈴鐸聲，有聲不說，以明菩提離言說。
諸佛固知無法可法，然寂默成誑，言說成謗，
不誑不謗，向上有事。
在此呪者，說時默也。
判此結集經意，一大藏教，一齊掃盡，只留此經，故曰心經。 ^801c28

深云：揭諦揭諦，乃至菩提娑婆訶者，諸佛菩薩所說神呪，
不許解說，唯許受持，自有靈驗。
如來顯說密談，蓋有妙旨。
或有解云：揭諦自利，再言利他也。
婆羅者，彼岸也，僧眾也。
菩提者，處也。薩婆訶者，無所處，無菩提可證也。
輙以存之。三注般若波羅蜜多心經〔終〕
 ^801c38
