
pin:: 大方廣佛新華嚴經合論卷第九十九
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 入法界品第三十九之十二
commentary:: 
【論】第八、妙光城大光王主難得行。
orig::  ^658c33

【經】爾時，善財童子一心正念彼王所得幻智法門，
思惟彼王如幻解脫，觀察彼王如幻法性，
發如幻願，淨如幻法，普於一切如幻三世起於種種如幻變化。
如是思惟，漸次遊行，或至人間城邑、聚落，
或經曠野、巖谷、險難，無有疲懈，未曾休息。
然後乃至妙光大城，而問人言：妙光大城在於何所？
人咸報言：妙光城者，今此城是，是大光王之所住處。
時，善財童子歡喜踊躍，作如是念：我善知識在此城中，
我今必當親得奉見，聞諸菩薩所行之行，
聞諸菩薩出要之門，聞諸菩薩所證之法，
聞諸菩薩不思議功德，聞諸菩薩不思議自在，
聞諸菩薩不思議平等，聞諸菩薩不思議勇猛，聞諸菩薩不思議境界廣大清淨。
作是念已，入妙光城。
見此大城，以金、銀、瑠璃、頗棃、真珠、硨磲、
瑪瑙七寶所成，七寶深壍七重圍遶，八功德水盈滿其中，
底布金沙，優鉢羅華、波頭摩華、拘物頭華、
芬陀利華徧布其上，寶多羅樹七重行列，
七種金剛以為其垣，各各圍遶，所謂：師子光明金剛垣、
無能超勝金剛垣、不可沮壞金剛垣、不可毀缺金剛垣、
堅固無礙金剛垣、勝妙網藏金剛垣、離塵清淨金剛垣，
悉以無數摩尼妙寶間錯莊嚴，種種眾寶而為埤堄。
其城縱廣一十由旬，周迴八方，面開八門，
皆以七寶周徧嚴飾，毗瑠璃寶以為其地，種種莊嚴甚可愛樂。
其城之內十億衢道，一一道間皆有無量萬億眾生於中止住。
有無數閻浮檀金樓閣，毗瑠璃摩尼網羅覆其上；
無數銀樓閣，赤真珠摩尼網羅覆其上；
無數毗瑠璃樓閣，妙藏摩尼網羅覆其上；
無數頗棃樓閣，無垢藏摩尼王網羅覆其上；
無數光照世間摩尼寶樓閣，日藏摩尼王網羅覆其上；
無數帝青摩尼寶樓閣，妙光摩尼王網羅覆其上；
無數眾生海摩尼王樓閣，#CB08504;光明摩尼王網羅覆其上；
無數金剛寶樓閣，無能勝幢摩尼王網羅覆其上；
無數黑栴檀樓閣，天曼陀羅華網羅覆其上；
無數無等香王樓閣，種種華網羅覆其上。
其城復有無數摩尼網、無數寶鈴網、無數天香網、
無數天華網、無數寶形像網、無數寶衣帳、
無數寶蓋帳、無數寶樓閣帳、無數寶華鬘帳之所彌覆，
處處建立寶蓋、幢幡。
當此城中，有一樓閣，名：正法藏，阿僧祇寶以為莊嚴，
光明赫弈，最勝無比，眾生見者心無厭足；彼大光王常處其中。
爾時，善財童子於此一切珍寶妙物，乃至男女六塵境界，
皆無愛著，但正思惟究竟之法，一心願樂見善知識。
漸次遊行，見大光王去於所住樓閣不遠四衢道中，
坐如意摩尼寶蓮華藏廣大莊嚴師子之座，
紺瑠璃寶以為其足，金繒為帳，眾寶為網，上妙天衣以為茵蓐。
其王於上結跏趺坐，二十八種大人之相、
八十隨好而以嚴身；如真金山，光色熾盛；
如淨空日，威光赫弈；如盛滿月，見者清涼；
如梵天王，處於梵眾；亦如大海，功德法寶無有邊際；
亦如雪山，相好樹林以為嚴飾；亦如大雲，
能震法雷，啟悟羣品；亦如虗空，顯現種種法門星像；
如須彌山，四色普現眾生心海；亦如寶洲，種種智寶充滿其中。
於王座前，有金、銀、瑠璃、摩尼、真珠、珊瑚、
琥珀、珂貝、璧玉諸珍寶聚，衣服、纓絡及諸飲食無量無邊種種充滿。
復見無量百千萬億上妙寶車、百千萬億諸天妓樂、
百千萬億天諸妙香、百千萬億病緣湯藥資生之具，如是一切悉皆珍好。
無量乳牛，蹄角金色；無量千億端正女人，
上妙栴檀以塗其體；天衣、纓絡種種莊嚴，
六十四能靡不該練；世情禮則悉皆善解，隨眾生心而以給施。
城邑、聚落、四衢道側，悉置一切資生之具；
一一道傍皆有二十億菩薩，以此諸物給施眾生。
為欲普攝眾生故，為令眾生歡喜故，為令眾生踊躍故，
為令眾生心淨故，為令眾生清涼故，為滅眾生煩惱故，
為令眾生知一切義理故，為令眾生入一切智道故，
為令眾生捨怨敵心故，為令眾生離身、
語惡故，為令眾生拔諸邪見故，為令眾生淨諸業道故。
時，善財童子五體投地，頂禮其足，恭敬右遶，
經無量帀，合掌而住，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
時，王告言：善男子！
我淨修菩薩大慈幢行，我滿足菩薩大慈幢行。
善男子！我於無量百千萬億乃至不可說不可說佛所，
問難此法，思惟觀察，修習莊嚴。
善男子！我以此法為王，以此法教敕，以此法攝受，
以此法隨逐世間，以此法引導眾生，以此法令眾生修行，
以此法令眾生趣入，以此法與眾生方便，
以此法令眾生熏習，以此法令眾生起行，
以此法令眾生安住思惟諸法自性，以此法令眾生安住慈心，
以慈為主，具足慈力；如是，令住利益心、
安樂心、哀愍心、攝受心、守護眾生不捨離心、#CB15072;眾生苦無休息心。
我以此法令一切眾生畢竟快樂，恒自悅豫，
身無諸苦，心得清涼，斷生死愛，樂正法樂，
滌煩惱垢，破惡業障，絕生死流，入真法海，
斷諸有趣，求一切智，淨諸心海，生不壞信。
善男子！我已住此大慈幢行，能以正法教化世間。
善男子！我國土中一切眾生，皆於我所無有恐怖。
善男子！若有眾生貧窮困乏，來至我所而有求索，
我開庫藏，恣其所取而語之言：莫造諸惡，
莫害眾生，莫起諸見，莫生執著。
汝等貧乏，若有所須，當來我所及四衢道，
一切諸物種種具足，隨意而取，勿生疑難。
善男子！此妙光城所住眾生，皆是菩薩發大乘意，
隨心所欲，所見不同。
或見此城其量狹小，或見此城其量廣大，
或見土沙以為其地，或見眾寶而以莊嚴，
或見聚土以為垣牆，或見寶牆周帀圍遶，
或見其地多諸瓦石高下不平，或見無量大摩尼寶間錯莊嚴平垣如掌，
或見屋宅土木所成，或見殿堂及諸樓閣、
階墀、窻闥、軒檻、戶牖，如是一切無非妙寶。
善男子！若有眾生其心清淨，曾種善根供養諸佛，
發心趣向一切智道，以一切智為究竟處，
及我昔時修菩薩行曾所攝受，則見此城眾寶嚴淨，餘皆見穢。
善男子！此國土中一切眾生，五濁世時樂作諸惡，
我心哀愍而欲救護，入於菩薩大慈為首隨順世間三昧之門。
入此三昧時，彼諸眾生所有怖畏心、惱害心、
怨敵心、諍論心，如是諸心悉自消滅。
何以故？入於菩薩大慈為首順世三昧，法如是故。
善男子！且待須臾，自當現見。
時，大光王即入此定。
其城內外六種震動，諸寶地、寶牆、寶堂、
寶殿、臺觀、樓閣、階砌、戶牗，如是一切咸出妙音，悉向於王曲躬敬禮。
妙光城內所有居人，靡不同時歡喜踊躍，俱向王所舉身投地。
村營、城邑一切人眾，咸來見王，歡喜敬禮。
近王所住，鳥獸之屬互相瞻視，起慈悲心，咸向王前恭敬禮拜。
一切山原及諸草樹，莫不迴轉向王敬禮。
陂池、泉井及以河海，悉皆騰溢，流注王前。
十千龍王起大香雲，激電震雷，注微細雨。
有十千天王，所謂：忉利天王、夜摩天王、
兜率陀天王、善變化天王、他化自在天王，
如是等而為上首，於虗空中作眾妓樂。
無數天女歌詠讚歎，雨無數華雲、無數香雲、
無數寶鬘雲、無數寶衣雲、無數寶蓋雲、
無數寶幢雲、無數寶幡雲，於虗空中而為莊嚴，供養其王。
伊羅婆拏大象王，以自在力，於虗空中敷布無數大寶蓮華，
垂無數寶纓絡、無數寶繒帶、無數寶鬘、
無數寶嚴具、無數寶華、無數寶香，種種奇妙以為嚴飾，無數婇女種種歌讚。
閻浮提內，復有無量百千萬億諸羅剎王、
諸夜叉王、鳩槃荼王、毗舍闍王，或住大海，
或居陸地，飲血噉肉，殘害眾生；皆起慈心，
願行利益，明識後世，不造諸惡，恭敬合掌，頂禮於王。
如閻浮提，餘三天下，乃至三千大千世界，
乃至十方百千萬億那由他世界中，所有一切毒惡眾生，悉亦如是。
時，大光王從三昧起，告善財言：善男子！
我唯知此菩薩大慈為首隨順世間三昧門。
如諸菩薩摩訶薩為高蓋，慈心普蔭諸眾生故；
為修行，下、中、上行悉等行故；為大地，能以慈心任持一切諸眾生故；
為滿月，福德光明於世間中平等現故；
為淨日，以智光明照耀一切所知境故；
為明燈，能破一切眾生心中諸黑闇故；
為水清珠，能清一切眾生心中諂誑濁故；
為如意寶，悉能滿足一切眾生心所願故；
為大風，速令眾生修習三昧入一切智大城中故。
而我云何能知其行，能說其德，能稱量彼福德大山，
能瞻仰彼功德眾星，能觀察彼大願風輪，
能趣入彼甚深法門，能顯示彼莊嚴大海，
能闡明彼普賢行門，能開示彼諸三昧窟，能讚歎彼大慈悲雲？
善男子！於此南方，有一王都，名曰：安住；
有優婆夷，名曰：不動。
汝詣彼問：菩薩云何學菩薩行、修菩薩道？
時，善財童子頂禮王足，遶無數帀，殷勤瞻仰，辭退而去。
commentary::  ^658c35

【論】第一、正入當位法門中，從爾時，善財童子已下，至我唯知此菩薩大慈為首隨順世間三昧門。
於此一段經，約分為十五門：一、念善知識教，
思惟昇進；二、漸次遊行人間城邑；三、然後乃至妙光大城；
四、問人求覓所居，人咸報言：今此城是；
五、善財得聞城所居住處，歡喜踊躍；六、
明善財入妙光大城，所見依果報境，眾寶莊嚴；
七、明善財見如上妙境，及男女諸六塵境界，
皆無愛著，但一心思惟究竟之法；八、漸次遊行，
見大光王所住之處；九、見王依、正二報，
身座莊嚴；十、善財五體投地，頂禮其足；
十一、正申所求；十二、王告善財所行之行，
名菩薩大慈幢行；十三、妙光城隨心所見，
淨穢不同；十四、王入大慈為首隨順世間三昧門時，
所有報嚴寶地宮殿，皆六震動，樹林低首，
泉涌歸王，萬姓、天、人、龍、神恭敬，夜叉、羅剎咸起慈心，
八部諸王無不頂敬，皆生歡喜，發起善根。
以此大慈為首三昧之力，法如是故。
十五、推德令善財昇進。
隨文釋義者，漸次遊行，或至人間城邑、
聚落、曠野、巖谷，然後乃至妙光大城者，
明周巡觀照，治前位中智劣大悲，不圓滿習治，
令智悲均平，智悲自在，方至第八無功妙用之行城故。
問眾人言：妙光城今在何處者，明以觀照之力，
智悲齊等，猶不自識，是故須問舊住之人，表無功之位智悲難會。
眾人咸報言妙光城者，今此城是。
是大光王之所住處者，明善財契會智悲自在如王之門。
善財歡喜者，入法樂也。
作如是念已下，自念必當更聞勝法菩薩所行。
作如是十種念已入妙光城，明以前第七行中修世間慈悲之行，
入第八無功智之城，名入妙光城，為明達智朗然。
大慈增廣已下，入城所見寶嚴地樹宮閣臺觀池沼等，
皆明入此行門約智悲報生一不虗來，
皆以慈宮智殿、悲觀樓、種種智閣、法性行華、
七菩提壍、八正道水、隨菩提行樹，防護一切眾生身口意業以為垣牆。
一如十迴向初配當埤堄者，是垣上傾看之孔也。
皆以寶嚴此七重，以七菩提行之所報成。
舉七數倣此。其城縱廣一十由旬。
由旬者，若約佛本行集經第十二云：以七微塵成一窻牖塵，
七窻牖塵成一兔毫頭塵，七兔毫頭塵成一羊毛頭塵，
七羊毛頭塵成一牛毛頭塵，七牛毛頭塵成一蟣，
七蟣成一虱，七虱成一芥子，七芥子成一大麥，
七大麥成一指節，七指節成半尺，二半尺成一肘，
四肘成一弓，五弓成一丈，二十丈名一息，
八十息成一俱盧舍，八俱盧舍成一由旬。
計此方尺量二里餘，八十步當一俱盧舍，
八俱盧舍為一由旬，一由旬合有一十七里。
其城一十由旬者，合東西南北一百七十里。
若准其城內有十億衢道，一一道間皆有無量萬億眾生於中止住者，
即非是此世間小由旬量之所能容，即是以根本智為大城，
一即十，故體用徹也。
差別智為衢道，十智之中，一中有一億同別之用，乃至無盡。
八正道為八門，四八三十二，明十波羅蜜、
七覺分、八正道分，共為進修十住、十行、
十迴向，和合圓融智悲二行，令使自在，號根本智曰大光之王。
隨諸眾生根品上中下見，名妙光大城，
廣狹不同，淨穢差別。
所有眾寶莊嚴城及地樹宮殿，總約智悲報生，如文自具。
此城有一樓閣，名正法藏，大光王常處其中者，
此是差別智之報境，根本智自在王常處其中。
善財見大光王去所住樓閣不遠。
於四衢道中，坐如意摩尼寶蓮華藏廣大莊嚴師子之座者，
此明四智、四無量、四攝法，引接眾生為四衢。
以南北東西通過大道，名為四衢。
此一四衢攝多道路，乃至百千，總以此一四衢收故。
以隨意接生，皆令無垢，故以如意離垢寶以為其座。
以行無染，故號蓮華。
瑠璃為座足者，明智隨萬行，明淨無障。
金繒為帳，表智隨慈，含育眾生。
寶網，以約妙說，教網報生也。
天衣以為茵蓐者，以智無依為座體。
茵蓐者，有文綵蓐也。
以智無依，具足四無礙辯之文章，引接眾生故。
其王於上結跏趺坐者，智悲二業，交徹自在。
二十八種大人之相者，明此十住、十行二位，
智悲已修，猶有十迴向未滿。
以此未具三十二相，明以三賢位極，方成轉輪王之三十二相故。
此約智境不動念，而和會諸位同異總別之義也。
必不得作如情延促量也，即全虧經意。
設此經教金輪王，即如隨好光明功德品中所說金網轉輪王。
此轉輪王，於百千億那由他佛剎微塵數世界中，教化眾生。
此王放摩尼髻中清淨光明，若有眾生遇斯光者，
皆得菩薩十地位，成無量智慧光明，得十種清淨眼、十種清淨意。
八十隨好者，以隨好上界梵天王，同得是世間好故，
非同三賢位滿三十二相、八十種好。
如頂生王等，是轉輪王，以凌帝釋，便失神通，仍居退墜。
此是三乘中一四天下小金輪王也。
亦有三十二相、八十種好，皆具福相，就中不同。
如此十行中大光王，是人王，攝化境界，
周滿十方百千萬億那由他世界，悉皆化現，普資引接故。
如三乘中金輪王，但化四天下人，不及諸天。
此十行中第八難得行，為人王，攝化十方無邊境界，
及上界天王，人天六道，無不徧攝故，以得佛智故。
已下歎王福智二業，如文具明。
經云亦如虗空顯現種種法門星象者，
明主方神以方隅成法，即八卦九宮是也。
上方乾象，其中二十八宿及十二時支干及日月五星諸列宿等，
皆有法則。其世人王法之以施德，令佛以取之，用表說法。
自餘如文自具。其王座前種種珍寶周滿衢路者，
是王所施之物，如經廣明。
其王身如金山者，應真色也。
以淨智內明行慈祐物之所感也。
端正女人皆具六十四能，未詳。
我淨修菩薩大慈幢行者，明從十行之初至第六行，修行出世智慧之門。
從第七行至此第八行，前修處世慈悲起智之行。
至此第八行，處世無功用智現前，常以大慈悲為首，
智隨破惑，名之為幢。
從此已去至於第十行中，徧行外道，以大慈悲行乃至九十六種外道身，
我皆為之接諸邪見，是一終行滿。
故淨名經云：彼外道六師所墮，汝亦隨墮，乃可取食。
王言我於無量百千佛所問難此法，思惟觀察修習莊嚴者，
意斷善財疑也。前十住中第八童真住，見毗目多羅仙人亦五體投地。
於此第八行中見大光王亦五體投地者，何也？
意明此位修悲至智，總五位通該，以表智悲普徧，故以此表之。
但五位中第八位皆明菩薩行圓，從此第八位已去皆修如來十種力用自在，
以五位中第十位皆是智波羅蜜為主，餘九為伴故。
從此已去後位任運自成。
其大光王入菩薩大慈為首三昧，顯所行慈心業用饒益自在，
令後學者倣之，以明無依之智入等眾生心，
與之同體無有別性，有情無情皆悉同體。
入此三昧所感業故，令一切眾生及以樹林涌泉悉皆歸流、
悉皆低枝、悉皆稽首，夜叉羅剎悉皆息惡，
以明智隨一切眾生，皆與同其業用一性無二。
如世間帝王有慈悲於人，龍神順伏鳳集鱗翔，何況人焉而不歸仰？
況此大光王智徹真源行齊法界，慈心為首神會含靈，
與眾物而同光、為萬有之根本，如摩尼寶與物同色而本色不違，
如聖智無心以萬物心為心而物無違也。
明同體大慈悲心與物同用，對現色身而令發明，
故山原及諸草樹無不迴轉向王禮敬，
陂池泉井及以河海悉皆騰溢流注王前者，以智境大慈法合如此。
若眾生情識所變之境，即眾生不能為之，
如蓮華藏世界中境界盡作佛事，以是智境非情所為故。
聖者以智歸情，令有情眾生報得無情，
草木山泉河海悉皆隨智迴轉，以末為本故。
如世間有至孝於心，冰池涌魚冬竹抽筍尚自如斯，況真智從慈者歟？
此第八行中明智從悲行用故。
以是列眾之中先標十千龍王以為眾首者，
表智恒遊空垂慈雨法，以龍遊空興雲注雨表之。
次如天王自在已下諸眾，皆明以大慈為首，
三昧業用所招之眾，如文具明。
從頂禮於王已下，有四行半經，明攝化廣狹及推德善財昇進。
此是第八難得行善知識，以願波羅蜜為主，餘九為伴。
約智門中，諸位通治；約位門中，治第八行中智悲不自在障，
令得自在。大慈為首，智為先導，已前以慈修智，
已後第九、第十二位以智行悲。
前十住中亦如是，後十迴向、十地亦倣此意，
明以無功之智用成慈悲等，眾生之業用無自功可成，
如來十力、四無畏任運自至。
第二推德昇進中，從如諸菩薩已下，至辭退而去，
可有十六行經，約分五門：一、推德於先，
令善財昇進；二、示善知識方所；三、舉善知識所居城名是王所，
都名安住；四、舉善知識名有優婆夷，名為不動；
五、致敬辭退而去。
隨文釋義者，有一王都者，明此位是第九法王子菩薩所居，
故號王都。凡五位中，第九位皆是法王子位。
得說法自在優婆夷者，是清信士女也，
年已長大，二十已上不嫁自居，修德離俗無染清潔，號優婆夷。
名不動者，明此女人自發心來，經閻浮提微塵數劫所生之中，
於世五欲及以瞋恨更無所動，名為不動。 ^660c26

第九，安住王都不動優婆夷主善法行。
orig::  ^662c40

【經】爾時，善財童子出妙光城，遊行道路，
正念思惟大光王教，憶念菩薩大慈幢行門，
思惟菩薩隨順世間三昧光明門，增長彼不思議願福德自在力，
堅固彼不思議成熟眾生智，觀察彼不思議不共受用大威德，
憶念彼不思議差別相，思惟彼不思議清淨眷屬，
思惟彼不思議所作業；生歡喜心，生淨信心，
生猛利心，生欣悅心，生踊躍心，生慶幸心，
生無濁心，生清淨心，生堅固心，生廣大心，生無盡心。
如是思惟，悲泣流淚，念善知識寔為希有，
出生一切諸功德處，出生一切諸菩薩行，
出生一切菩薩淨念，出生一切陀羅尼輪，
出生一切三昧光明，出生一切諸佛知見，
普雨一切諸佛法雨，顯示一切菩薩願門，
出生難思智慧光明，增長一切菩薩根芽。
又作是念：善知識者，能普救護一切惡道，
能普演說諸平等法，能普顯示諸夷險道，
能普開闡大乘奧義，能普勸修普賢諸行，
能普引到一切智城，能普令入法界大海，
能普令見三世法海，能普授與眾聖道場，能普增長一切白法。
善財童子如是悲哀思念之時，彼常隨逐覺悟菩薩、
如來使天，於虗空中而告之言：善男子！
其有修行善知識教，諸佛世尊悉皆歡喜；
其有隨順善知識語，則得近於一切智地；
其有能於善知識語無疑惑者，則常值遇一切善友；
其有發心願常不離善知識者，則得具足一切義利。
善男子！汝可往詣安住王都，即當得見不動優婆夷大善知識。
時，善財童子從彼三昧智光明起，漸次遊行，
至安住城，周徧推求不動優婆夷今在何所？
無量人眾咸告之言：善男子！
不動優婆夷身是童女，在其家內，父母守護，與自親屬無量人眾演說妙法。
善財童子聞是語已，其心歡喜，如見父母，即詣不動優婆夷舍。
入其宅內，見彼堂宇，金色光明普皆照耀；
遇斯光者，身意清涼。
善財童子光明觸身，即時獲得五百三昧門，
所謂：了一切希有相三昧門、入寂靜三昧門、
遠離一切世間三昧門、普眼捨得三昧門、
如來藏三昧門，得如是等五百三昧門；
以此三昧門故，身心柔輭，如七日胎。
又聞妙香，非諸天、龍、乾闥婆等人與非人之所能有。
善財童子前詣其所，恭敬合掌，一心觀察，
見其形色端正殊妙，十方世界一切女人無有能及，況其過者！
唯除如來及以一切灌頂菩薩。
口出妙香，宮殿莊嚴，并其眷屬悉無與等，況復過者！
十方世界一切眾生，無有於此優婆夷所起染著心；
若得暫見，所有煩惱悉自消滅。
譬如百萬大梵天王，決定不生欲界煩惱；
其有見此優婆夷者，所有煩惱應知亦然。
十方眾生觀此女人皆無厭足，唯除具足大智慧者。
爾時，善財童子曲躬合掌，正念觀察，見此女人，
其身自在不可思議，色相顏容世無與等，
光明洞徹物無能障，普為眾生而作利益，
其身毛孔恒出妙香，眷屬無邊，宮殿第一，
功德深廣莫知涯際；心生歡喜，以頌讚曰：
　　守護清淨戒，修行廣大忍，精進不退轉，
　　光明照世間。 ^662c42

爾時，善財童子說此頌已，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
時，不動優婆夷以菩薩柔輭語、悅意語，
慰喻善財而告之言：善哉！
善哉！善男子！汝已能發阿耨多羅三藐三菩提心。
善男子！我得菩薩難摧伏智慧藏解脫門，
我得菩薩堅固受持行門，我得菩薩一切法平等地總持門，
我得菩薩照明一切法辯才門，我得菩薩求一切法無疲厭三昧門。
善財童子言：聖者！
菩薩難摧伏智慧藏解脫門，乃至求一切法無疲厭三昧門，
境界云何？童女言：善男子！
此處難知。善財白言：唯願聖者！
承佛神力，為我宣說。
我當因善知識，能信、能受、能知、能了，趣入觀察，
修習隨順，離諸分別，究竟平等。
優婆夷言：善男子！
過去世中，有劫名：離垢，佛號：脩臂。
時，有國王，名曰：電授，唯有一女，即我身是。
我於夜分廢音樂時，父母、兄弟悉已眠寢，五百童女亦皆昏寐。
我於樓上仰觀星宿，於虗空中見彼如來如寶山王，
無量無邊天龍八部、諸菩薩眾所共圍遶，
佛身普放大光明網，周徧十方無所障礙，佛身毛孔皆出妙香。
我聞是香，身體柔輭，心生歡喜，便從樓下至於地上，
合十指爪，頂禮於佛。
又觀彼佛，不見頂相；觀身左右，莫知邊際；
思惟彼佛，諸相隨好，無有厭足。
竊自念言：此佛世尊作何等業，獲於如是上妙之身，
相好圓滿，光明具足，眷屬成就，宮殿嚴好，
福德智慧悉皆清淨，總持三昧不可思議，
神通自在，辯才無礙？
善男子！爾時，如來知我心念，即告我言：
汝應發不可壞心，滅諸煩惱；應發無能勝心，
破諸取著；應發無退怯心，入深法門；應發能堪耐心，
救惡眾生；應發無迷惑心，普於一切諸趣受生；
應發無厭足心，求見諸佛無有休息；應發無知足心，
悉受一切如來法雨；應發正思惟心，普生一切佛法光明；
應發大住持心，普轉一切諸佛法輪；應發廣流通心，隨眾生欲施其法寶。
善男子！我於彼佛所聞如是法，求一切智、
求佛十力、求佛辯才、求佛光明、求佛色身、
求佛相好、求佛眾會、求佛國土、求佛威儀、
求佛壽命；發是心已，其心堅固猶如金剛，一切煩惱及以二乘悉不能壞。
善男子！我發是心已來，經閻浮提微塵數劫，
尚不生於念欲之心，況行其事！
爾所劫中，於自親屬不起瞋心，況他眾生！
爾所劫中，於其自身不生我見，況於眾具而計我所！
爾所劫中，死時、生時及住胎藏，未曾迷惑起眾生想及無記心，
況於餘時！爾所劫中，乃至夢中，隨見一佛未曾忘失，何況菩薩十眼所見！
爾所劫中，受持一切如來正法，未曾忘失一文一句，
乃至世俗所有言辭尚不忘失，何況如來金口所說！
爾所劫中，受持一切如來法海，一文一句，
無不思惟，無不觀察；乃至一切世俗之法，亦復如是。
爾所劫中，受持如是一切法海，未曾於一法中不得三昧；
乃至世間技術之法，一一法中，悉亦如是。
爾所劫中，住持一切如來法輪，隨所住持，
未曾廢捨一文一句；乃至不曾生於世智，唯除為欲調眾生故。
爾所劫中，見諸佛海，未曾於一佛所不得成就清淨大願；
乃至於諸化佛之所，悉亦如是。
爾所劫中，見諸菩薩修行妙行，無有一行我不成就。
爾所劫中，所有眾生，無一眾生我不勸發阿耨多羅三藐三菩提心，
未曾勸一眾生發於聲聞、辟支佛意。
爾所劫中，於一切佛法，乃至一文一句，
不生疑惑，不生二想，不生分別想，不生種種想，
不生執著想，不生勝劣想，不生愛憎想。
善男子！我從是來，常見諸佛，常見菩薩，
常見真寔善知識，常聞諸佛願，常聞菩薩行，
常聞菩薩波羅蜜門，常聞菩薩地智光明門，
常聞菩薩無盡藏門，常聞入無邊世界網門，
常聞出生無邊眾生界因門，常以清淨智慧光明除滅一切眾生煩惱，
常以智慧生長一切眾生善根，常隨一切眾生所樂示現其身，
常以清淨上妙言音開悟法界一切眾生。
善男子！我得菩薩求一切法無厭足莊嚴門，
我得一切法平等地總持門，現不思議自在神變，汝欲見不？
善財言：唯！我心願見。
爾時，不動優婆夷坐於龍藏師子之座，
入求一切法無厭足莊嚴三昧門、不空輪莊嚴三昧門、
十力智輪現前三昧門、佛種無盡藏三昧門，入如是等一萬三昧門。
入此三昧門時，十方各有不可說佛剎微塵數世界六種震動，
皆悉清淨瑠璃所成。
一一世界中，有百億四天下、百億如來，
或住兜率天乃至般涅槃；一一如來放光明網，
周徧法界道場眾會，清淨圍遶，轉妙法輪，開悟羣生。
時，不動優婆夷從三昧起，告善財言：善男子！
汝見此不？善財言：唯！
我皆已見。優婆夷言：善男子！
我唯得此求一切法無厭足三昧光明，
為一切眾生說微妙法，皆令歡喜。
如諸菩薩摩訶薩，如金翅鳥，遊行虗空，
無所障礙，能入一切眾生大海，見有善根已成熟者，
便即執取置菩提岸；又如商客，入大寶洲，
採求如來十力智寶；又如漁師，持正法網，
入生死海，於愛水中漉諸眾生；如阿脩羅王，
能徧 #CB00238;動三有大城諸煩惱海；
又如日輪，出現虗空，照愛水泥，令其乾竭；
又如滿月，出現虗空，令可化者心華開敷；
又如大地，普皆平等，無量眾生於中止住，
增長一切善法根芽；又如大風，所向無礙，
能拔一切諸見大樹；如轉輪王，遊行世間，以四攝事攝諸眾生。
而我云何能知、能說彼功德行？
善男子！於此南方，有一大城，名：無量都薩羅；
其中有一出家外道，名曰：徧行。
汝往彼問：菩薩云何學菩薩行、修菩薩道？
時，善財童子頂禮其足，遶無量帀，殷勤瞻仰，辭退而去。
大方廣佛新華嚴經合論卷第九十九
w:: 音切
note:: 埤 ^663b44

〔頻支切。〕堄
〔研禮切。〕噉
〔徒敢切。〕菟
〔他故切。〕虱
〔瑟音。〕蟣
〔居豈切。〕 #CB00238;

 ^664c37
