得遇龍華修證懺儀卷第三
author:: 天台山慈雲寺傳教觀沙門　如惺　撰
other:: 
# 第九三寶福田
○第九三寶福田
上教專誦法華。乃依普賢勸發品也。
今令廣修三寶福田。
乃依法住記也。二說既異。
須開二門。所謂輻輳並進。
莊嚴本有法身也。
又彌勒上生等經。
俱有廣修之義。彌陀經云。
福德因緣。得生彼國。
求生兜率。及與龍華。
不修萬行。可乎。法住記云。
若諸國王。大臣。長者。
居士男女。一切施主。
於今釋迦牟尼佛正法中。
能為佛事。自種善根。
或教他種。謂以七寶。
金。銀。真珠。璧玉。香材。
鍮石。銅。鐵木。石。坭土。
或以繒縷。或以彩畫。
作佛形像。及率堵波。
若大。若小。乃至最小。
如指節量。或以香花諸妙供具。
若多若少而為供養。
彼由如是善根力故。
至彌勒如來成正覺時。
善得人身。於彼佛第一會中。
以淨信心。捨俗出家。
淨除鬚髮。披着法服。
既預聖眾。隨宿願力。
便得涅槃。是名第一為佛事故。
種善根者。所得果報。
若諸國王。及以臣庶。
一切施主。於今釋迦牟尼佛正法中。
能為法事。自種善根。
或教他種。謂於大乘素怛纜藏。
所有甚深空性相應諸大乘經。
〔云云〕乃至有能於四句頌。
若自誦。若教他誦若自讀。
若教他讀。若自持。
若教他持。若自解說。
若教他解說。或於法師。
恭敬供養。或於經卷。
恭敬供養等。由如是等善根力故。
至彌勒如來成正覺時。
善得人身。於彼第二會中。
以淨信心。捨離家法。
出趣非家。淨除鬚髮。
披着法服。既預聖眾。
隨宿願力。便得涅槃。
是名第二為法事故。
種善根者。所得果報。
若諸國王。及臣庶等。
一切施主。於今釋迦牟尼佛正法中。
能為僧事。自種善根。
或教他種。謂諸苾蒭苾蒭尼眾。
或次第請。或隨緣請。
於月一日。或月八日。
或十五日。設齋供養。
或往寺中。若供養一。
若供養眾。或作給侍。
或有供養。修靜慮者。
或有供養。諸說法者。
或見有人。欲於正法。
學習流布。從師聽受。
不作留難。施其所安。
無令怯退。或設五年無遮施會。
或施四方僧。施寺舍。
及坐臥具。或施鐘罄。
園林等類。供養僧眾。
彼由如是善根力故。
至彌勒如來成正覺時。
善得人身。於彼佛第三會中。
以淨信心。捨離家法。
出趣非家。淨除鬚髮。
被着法服既預聖眾。
隨宿願力。便得涅槃。
是名第三為僧事故。
種善根者。所得果報。
又彌勒下生經云。
爾時彌勒佛。見諸大眾作是念言。
今諸人等。不以生天樂故。
亦復不為今世樂故。
來至我所。但為涅槃常樂因緣。
是諸人等。皆於佛法中種諸善根。
釋迦牟尼遣來付我。
是故今者皆至我所。
我今受之。是諸人等。
或以讀誦分別決定修妬路。
毗尼。阿毗曇藏。修諸功德。
來至我所。或以衣食施人。
持戒智慧。修此功德。
來至我所。或以旛蓋華香。
供養於佛。修此功德。
來至我所。或以布施持齋。
修習慈心。行此功德。
來至我所。或為苦惱眾生。
令其得樂。修此功德。
來至我所。或以持戒忍辱修清淨慈以此功德。
來至我所。或以施僧常食。
齋講設會。供養飯食。
修此功德。來至我所。
或以持戒多聞。修行禪定。
無漏智慧。以此功德。
來至我所。或有起塔供養舍利。
以此功德。來至我所。
善哉釋迦牟尼佛。
能善教化如是等。
百千萬億眾生。令至我所。
彌勒佛如是三稱讚釋迦牟尼佛。
然後說法。而作是言。
汝等眾生。能為難事。
於彼惡世。貪。欲。瞋恚。
愚癡。迷惑。短命人中。
能修持戒。作諸功德。
甚為希有。 ^607b13

。
other:: 
# 第十總觀兜率
○第十總觀兜率
other:: 
## 敘言
 ^608a24

彌勒上生經云。閻浮提歲數五十六億萬歲。
爾乃下生。是知人間壽短。
彌勒來遲。若不先生內院。
而竟托龍華者。所謂見卵而求時夜也。
況今值斯減劫。壽若蜉蝣。
圓教住前。尚多退轉。
如舍利弗。我等初心。
久處五濁。不致顛躓者耶。
是故當擔畢命為期。
一息尚存。須勉一息精進。
勤修此法。早願上生得覩眉毫。
證不退地。其於龍華。
彈指可遘。所謂五十六億萬歲者。
如轉燭矣。故知兜率為我化城。
不亦宜乎。又此南洲人壽固短。
多是大乘根器所聚。
若能砥礪進修。則三昧易成。
大事可辦。非若他方。
動經塵劫。始得心開。
故諸天子願言。我今持是無價寶珠天冠。
為供養大心眾生故。
此人來世。不久當成阿耨菩提。
既稱彌勒為大心眾生。
則知非大心者。不堪為其眷屬。
是故我等當廓幽襟於六合之外。
融法界於方寸之內。
以生死海為安宅。
秉煩惱障為燈明。
不見有涅槃可入。
亦不見有三界可出。
必如善財。先發廣大道心。
然後得見毗盧樓閣種種難思事也。
又行者。欲觀兜率。
應知彼天莊嚴等事。
雖是五百億天子。
及牢度神願力所化。
悉由十方諸佛如幻三摩提。
及彌勒菩薩惟心識定。
慈心三昧之所成就。
又況十方諸佛。彌勒菩薩。
與我能觀之心。同一實相。
故云心佛眾生。三無差別。
如是知已然後趺坐。
一一諦觀彼天勝妙莊嚴也。 ^608a36

○分四。初觀依報。
二觀正報。三觀上生。
四結稱名獲益。初於入定。
三種離觀。觀心若成。
三各互具。如鼎三足。
摩醯三眼。舉一即三。
非離非合。以法華如實相智照之。
一一全體法界。言如實相智者。
即圓頓三止觀也。
山家教觀十界色心。
皆依十乘觀法。第一觀不思議境。
謂觀現起一念妄心。
三千具足。即空。即假。
即中。二真正發菩提心。
依上妙境。發四弘誓也。
三善巧安心止觀。
謂照而常寂。名止。
寂而常照曰觀。依前妙境。
起斯止觀。還以妙觀。
照前境也。四破法徧。
破。即一心三觀。法。
是一念三惑。以圓觀照之。
無惑不破。五識通塞。
謂六蔽三惑為塞。
六度三觀為通。六道品調適。
於三十七無作道品。
調停而入也。七對治助開。
謂修正觀多障。圓理不開。
須別修事相助之。
如五停心。六度等是也。
八知位次。謂六即。
五十五菩提路等。
淺深了然。免增上慢也。
九能安忍。謂於逆順諸境。
安心不動。自五品位。
入六根清淨也。十無法愛。
謂諸行人。既入六根。
相似理顯。莫生愛着。
須直入初住。見實理也。
如是十法。為逗三根。
若上上根人。第一則足。
何須用九。今觀兜率若依。
若正。即不思議。故須一心三觀觀之。
other:: 
## 初觀依報
○初觀依報 ^608b32

又二。
other:: 
### 初正觀
初正觀 ^608c22

彌勒菩薩上生經云。
爾時兜率陀天上。
有五百億天子。一一天子。
皆修甚深檀波羅密。
為供養一生補處菩薩故。
以天福力。造作宮殿。
各各脫身旃檀摩尼寶冠。
長跪合掌。發是願言。
我今持是無價寶珠。
及以天冠。為供養大心眾生故。
此人來世。不久當成阿耨多羅三藐三菩提。
我於彼佛莊嚴國界。
得受記者。令我寶冠。
化成供具。如是諸天子等。
各各長跪。發弘誓願。
亦復如是。時諸天子。
作是願已。是諸寶冠。
化作五百萬億寶宮。
一一寶宮。有七重垣。
一一垣。七寶所成。
一一出五百億光明。
一一光明中。有五百億蓮華。
一一蓮華。化作五百億七寶行樹。
一一樹葉。有五百億寶色。
一一寶色。有五百億閻浮檀金光。
一一閻浮檀金光中。
出五百億諸天寶女。
一一寶女住立樹下。
執百億寶無數瓔珞。
出妙音樂。時音樂中。
演說不退轉法輪之行。
其樹生果。如玻瓈色。
一切眾色。入玻瓈色中。
是諸光明。右旋宛轉。
流出眾音。演說大慈大悲法。
一一垣墻。高六十二由旬。
厚十四由旬。五百億龍王。
圍繞此垣。一一龍王。
雨五百億七寶行樹。
莊嚴垣上。自然有風。
吹動此樹。樹相掁觸。
演說苦。空。無常。無我。
諸波羅蜜。 ^608c24

。 ^609a14

爾時此宮有一大神。
名牢度#CB02494;提。
即從座起。徧禮十方佛。
發弘誓願。若我福德。
應為彌勒菩薩造善法堂。
令我額上自然出珠。
既發願已。額上自然出百億寶珠。
瑠璃。玻瓈。一切眾色無不具足。
如紫紺摩尼。表裏暎徹。
此摩尼珠。迴旋空中。
化為四十九重微妙寶宮。
一一欄楯。萬億梵摩尼所共合成。
諸欄楯間。自然化生九億天子。
五百億天女。一一天子手中。
化生無量億萬七寶蓮華。
一一蓮華上。有無量億光。
其光明中。具諸樂器。
如是天樂。不鼓自鳴。
此聲出時。諸女自然執眾。
樂器。競起歌舞。所詠歌音。
演說十善。四弘擔願。
諸天聞者。皆發無上道心。
時諸垣中。有八色瑠璃渠。
一一渠。有五百億寶珠而用合成。
一一渠中。有八味水。
八色具足。其水上湧。
繞梁棟間。於四門外。
化生四華。水出華中。
如寶華流。一一華上。
有二十四天女。身色微妙。
如諸菩薩莊嚴身相。
手中自然化五百億寶器。
一一器中。天諸甘露。
自然盈滿。左肩荷佩無量瓔珞。
右肩復負無量。樂器。
如雲住空從水而出。
讚嘆菩薩六波羅蜜。 ^609a24

。 ^609b10

亦有七寶大師子座。
高四由旬。閻浮檀金。
無量眾寶。以為莊嚴。
座四角頭。生四蓮華。
一一蓮華。百寶所成。
一一寶。出百億光明。
其光微妙。化為五百億眾寶雜華。
莊嚴寶帳。時十方面。
百千梵王。各各持一梵天妙寶。
以為寶鈴。懸寶帳上。
時小梵王。持天眾寶。
以為羅網。彌覆帳上。
爾時百千無數天子。
天女眷屬。各持寶華。
以布座上。是諸蓮華。
自然皆出五百億寶女。
手執白拂。侍立帳內。
持宮四角。有四寶柱。
一一寶柱。有百千樓閣。
梵摩尼珠。以為交絡。
時諸閣間。有百千天女。
色妙無比。手執樂器。
其樂音中。演說苦。
空。無常。無我。諸波羅蜜。
如是天宮。有百億萬無量寶色。
一一諸女。亦同寶色。
爾時十方無量諸天命終。
皆願生兜率天宮。 ^609b24

。 ^609c2

時兜率天宮。有五大神。
第一大神。名曰寶幢。
身雨七寶。散宮墻內。
一一寶珠化成無量。
樂器。懸處空中。不鼓自鳴有無量音。
適眾生意。第二大神。
名曰華德。身雨眾華。
彌覆宮牆。化成寶蓋。
一一華蓋。百千幢旛。
以為導引。第三大神。
名曰香音。身毛孔中。
出微妙海此岸旃檀香。
其香如雲。作百寶色繞宮七匝。
第四大神。名曰喜樂。
雨如意珠。一一寶珠。
自然住在幢旛之上。
顯說無量歸佛。歸法。
歸僧。及說五戒。無量善法。
諸波羅蜜。饒益勸助菩提音者。
第五大神。名曰正音聲。
身諸毛孔。流出眾水。
一一水上有五百億華。
一一華上。有二十五玉女。
一一玉女身諸毛孔。
出一切音聲。勝天魔后所有音樂。 ^609c14

。
other:: 
### 二結顯
○二結顯 ^609c38

此名兜率陀天。十善報應。
勝妙福處。乃至若有比丘。
及一切大眾。不厭生死。
樂生天者。愛敬無上菩提心者。
欲為彌勒作弟子者。
當作是觀。一一思惟兜率陀天。
上妙快樂。作是觀者。
名為正觀。若他觀者。
名為邪觀。 ^610a6

。
other:: 
## 二觀正報
○二觀正報 ^610a14

。 ^610a34

時兜率陀天七寶臺內。
摩尼殿上師子床座。
忽然化生。於蓮華上。
結加趺坐。身如閻浮檀金色。
長十六由旬。三十二相。
八十種好。皆悉具足。
頂上肉髻。髮。紺瑠璃色。
釋迦毗楞伽摩尼。
百千萬億甄叔迦寶。
以嚴天冠。有百萬億色。
一一色中。有無量百千化佛。
諸化菩薩。以為侍者。
復有他方諸大菩薩作十八變。
隨意自在。住天冠中。
彌勒眉間白毫。相光流出眾光。
作百寶色。三十二相。
一一相中。五百億寶色。
一一好中。亦有五百億寶色。
一一相好。豓出八萬四千光明雲。
與諸天子。各坐華座。
晝夜六時。常說不退轉地法輪之行。
經一時中。成就五百億天子。
令不退轉於阿耨多羅三藐三菩提。
如是處兜率陀天。
晝夜恒說此不退轉法輪。
度諸天子。 ^610a46

。
other:: 
## 三觀上生
○三觀上生 ^610b24

〔此令觀他人上生內院之象。
起自信根。見賢思齊。
圓觀易發也。又二。
初觀他〕。 ^610c28

佛滅度後。我諸弟子。
若有精勤。修諸功德。
威儀不缺。掃塔塗地。
以眾名香。妙華供養。
行諸三昧。深入正受。
續誦經典。如是等人。
應當至心。雖不斷結。
如得六通。應當繫念。
念佛形像稱彌勒名。
如等是輩。若一念頃。
受八戒齋。修諸淨業。
發弘誓願。命終之後。
譬如壯士屈伸臂頃。
即得往生兜率陀天。
於蓮華上。結加趺坐。
百千天子。作天妓樂。
持天曼陀羅華。摩訶曼陀羅華。
以散其上。讚言。善哉。
善哉。善男子。汝於閻浮提。
廣修福業。來生此處。
此處名兜率陀天。
今此天主。名曰彌勒。
汝當歸依。應聲即禮。
禮已諦觀眉間白毫相光。
即得超越九十億劫生死之罪。
是時菩薩。隨其宿緣。
為說妙法。令其堅固不退轉於無上道心。
如是等眾生。若淨諸業。
行六事法。必定無疑。
當得生於兜率天上。
值遇彌勒。亦隨彌勒下閻浮提。
第一聞法。於未來世。
值遇賢劫一切諸佛。
於星宿劫。亦得值遇諸佛世尊。
於諸佛前。受菩提記。
佛滅度後。比丘。比丘尼。
優婆塞。優婆夷。天。
龍。夜叉。乾闥婆。阿修羅。
迦樓羅。緊那羅。摩睺羅伽等。
是諸大眾。若有得聞彌勒菩薩摩訶薩名者。
聞已。歡喜恭敬禮拜。
此人命終。如彈指頃。
即得往生。如前無異。
但得聞是彌勒名者。
命終亦不墮黑暗處。
邊地。邪見。諸惡律儀。
恒生正見。眷屬成就。
不謗三寶。若善男子。
善女人。犯諸禁戒。
造眾惡業。聞是菩薩大悲名字。
五體投地。誠心懺悔。
是諸惡業。速得清淨。
未來世中。諸眾生等。
聞是菩薩大悲名稱。
造立形像。香華。衣服。
繒蓋。幢旛。禮拜。繫念。
此人命欲終時。彌勒菩薩放眉間白毫大人相光。
與諸天子。雨曼陀羅華。
來迎此人。此人須臾。
即得往生值遇彌勒。
頭面禮敬。未舉頭頃。
便得聞法。即於無上道。
得不退轉。於未來世。
得值恒河沙等諸佛如來。
若有歸依彌勒菩薩。
當知是人。於無上道。
得不退轉。彌勒菩薩成多陀阿伽度。
阿羅訶。三藐三佛陀時。
如此行人。見佛光明。
即得受記。若有欲生兜率天者。
當作是觀。繫念思惟。
念兜率陀天。持佛禁戒。
一日至七日。思念十善。
行十善道。以此功德。
迴向願生彌勒前者。
當作是觀。作是觀者。
若見一天人。坐一蓮華。 ^610c30

。
other:: 
## 四稱名獲益
○四稱名獲益 ^611b2

若一念頃。稱彌勒名。
此人除却千二百劫生死之罪。
但聞彌勒名。合掌恭敬。
此人除却五十劫生死之罪。
若有禮敬彌勒者。
除却百億劫生死之罪。
設不生天。未來世中。
龍華菩提樹下。亦得值遇。
發無上道心。作是觀者。
名為正觀。若他觀者。
名為邪觀。得遇龍華修證懺儀卷第三
 ^611b10
