
other:: 
other:: 黔南會燈錄卷第五
collector:: 習安天龍　如純　輯
other:: 
### 貴陽西山宗風定禪師
貴陽西山宗風定禪師
思南任氏子。二十三歲。
在都勻觀音寺。禮峰池祝髮。
矢志遍參。至楚親溈山養拙和尚。
機緣未契。徑往江浙。
上天童參密祖。在行寮數年亦不契。
因病歸里。寓南望山住靜。
有嵩目法兄。訪之。
携覲語嵩和尚。隨住六年。
親承印證。後語嵩和尚。
往天童掃祖塔。囑師永住西山。
後圓寂。建塔於本山之西。 ^246a14

上堂。權衡在掌。殺活由人。
杲日麗天。澄澄光彩。
頭頭上露。法法上彰。
一處明。百處千處光輝。
一言通。千言萬言透脫。
所以無物不為妙用。
無法不是真乘。光揚佛日。
耀古騰今。即此現成。
即此受用。一言含眾相。
一句逗羣機。何用猛虎穴裏橫身。
萬仞峰頭側足。以拄杖卓一卓云。
是處是慈氏。無門無善財。 ^246a26

上堂。十五日已前。
掬水月在掌。十五日已後。
弄花香滿衣。正當十五日。
無風起浪。平地生波。
連累眾生。平空喫苦。
正是好肉上剜瘡。
乃大笑云。且道笑箇甚麼。
良久云。腦後見腮。
不與往來。擲拂子下座。 ^246a36

上堂。西來的的意。
教外直指傳。曹溪流正脉。
綿綿到破山。破山出馬度。
馬度出西山。全提臨濟令。
放出老德山。劈破三玄旨。
坐斷趙州關。勦絕天然黨。
狐窟盡掀翻。魔佛齊喪命。
金剛把眉攢。衲子跨門三十棒。
直教箇箇頭顱穿。
喝一喝下座。 ^246a44

上堂。昔睦州唆臨濟。
問黃檗的的大意。
濟三遭痛打。雖然不是好心。
君子有成人之美。
楊岐逼慈明晚參。
魯班手裏弄鑿斧。
趙州訪道吾。知他是何心行。
寶壽上堂。三聖推出一僧。
大似埋兵掉鬬。寶壽便打。
爛泥裏有刺。試問大眾。
即今還有為諸大老出氣者麼。
時有僧喝。師便打云。
定上座。也是為他閒事長無明。 ^246b10

上堂。即心即佛。釘樁搖櫓。
非心非佛。忍俊不禁。
不是心不是佛不是物。
泥裏洗土塊。西山今日。
一齊坐斷。外不見有大地山河。
森羅萬象。草木昆蟲。
一切境界。內不見有自心貪染。
愛惡喜怒。明暗色空。
我人眾生壽者。如天之高。
地之厚。水之深。空之濶。
正所謂神光獨耀。
萬古徽猷。體露真常。
即如如佛。大眾。作麼生是如如佛。
卓杖云。吃嘹舌頭三千里。
壺中日月自分明。
other:: 
### 貴筑三潮水知非禪院剖石鏡禪師
貴筑三潮水知非禪院剖石鏡禪師 ^246b22

上堂。知非洪開選佛場。
全提正令絕商量。
直教當下超方便。
莫把虗空較短長。
還有不較短長者麼。
東西十萬。南北八千。 ^246b36

上堂。不貴語清。只圖眼正。
妍醜高低難瞞。寶鏡少林罔測。
已輸機今日。禪流看性命。
到者裏。還有不顧危亡者麼。
若有。可謂長鯨吸乾海底波。
泥牛吼落天邊月。
苟或未然。河裏失錢河裏摝。 ^246b42

小參。卓杖云。今朝便是元宵節。
老漢當堂無法說。
露柱燈籠笑點頭。
誰能當下知休歇。
知休歇。溪聲盡是廣長舌。
不休歇。依舊三生六十劫。
other:: 
## 天吼廓禪師法嗣
天吼廓禪師法嗣
other:: 
### 習安玉丹語聖正禪師
習安玉丹語聖正禪師 ^246b48

蜀之敘州富順楊氏子。
母陳氏。因亂入黔。
至安順府大士閣。
禮覺旨老宿披剃。
依天台月峰和尚具足。
隱居丹山數載。有提臺李公。
率普城眾姓。請師重建大士閣。
適遇天吼和尚。見師氣槩超然履踐精確。
遂印可。師即開法普城。
掩關於後閣上三載。
復隱丹山休老。門弟子。
為師預建塔於寺側。 ^246c10

建大悲閣落成上堂。
大悲千隻眼。正眼惟是一隻。
大悲千隻手。正手亦是一隻。
以一隻眼。普觀三千大千世界。
以一隻手。等接微塵剎土眾生。
所以建法幢立規矩。
必須眼親手辦。豎瓊樓張玉殿。
自不帶水拖泥。正恁麼時。
只是不得將大法輪。
向微塵裏轉。以寶王剎。
向一毫頭上現。且道。
向甚麼處現。卓拄杖一下云。
三門對佛殿。 ^246c22

上堂。世尊為一大事因緣。
出現於世。堪歎無端勞攘。
達磨西來。直指人心見性成佛。
怎奈平地扯謊。歷代來尊宿。
全沒意智。各各承虗接響。
正上座見處。要且與諸人無別。
且道。那裏是無別處。
普定城內。有四十八條官街。
是那一條不許人行。
喝一喝下座。 ^246c34

說戒上堂。拈起香云。
戒香定香慧香解脫香。
無上法王親得受。
只如金不愽金。水不洗水。
且道。戒定慧解脫香。
無上法王。是一是二。
試分別看。若分別得出。
三際淨戒。不假言詮。
一時圓具。其或未然。
守護行持。皆犯波羅夷罪。
汝諸人還信得及麼。
若信不及。山僧抑只得隨類顛倒去也。
傳戒。下座。 ^246c44

住丹山上堂。山不在高。
有仙則名。水不在深。
有龍則靈。且道。靈在甚麼處。
驀拈拄杖云看看。
卓一卓下座。僧問。
賓頭盧尊者。日應四天下供。
此間還來否。師曰。
你將甚麼供養。僧無語。
師曰。聖僧前戲弄不得。 ^247a6

一日有僧。至關前問曰。
昔日彌勒彈指。樓閣門開。
令善財入。今日某甲到來。
無人彈指。也要入此樓閣。
與和尚相見。還得麼。
師云瞎。僧曰。恁麼則覿面相呈去也。
師云。新羅國在海南邊。
僧曰。某甲到者裏却又不會。
師便打云。老僧從不屈負人。
other:: 
### 習安獅山語賢英禪師
習安獅山語賢英禪師 ^247a14

蜀之鄷都隆氏子。
母范氏。因世變從戎入黔。
至安平天台山。禮恒修剃染。
隨恒剏闢獅山。恒寂後師繼守。
矢志行脚。參敏樹老人圓具。
後參天吼和尚印可。
仍開法獅山。有投老計。
門弟子預為建塔於本山之麓。 ^247a26

上堂。有一物。明歷歷黑漆漆。
常在動用中。動用中收不得。
既收不得。且道。喫飯穿衣。
屙屎放尿。迎賓待客。
施為動轉底。是箇甚麼。
山僧今日不惜眉毛。
八字打開。為你諸人。
露頭露面了也。汝等諸人。
還委悉麼。若委悉得。
果是當然明歷歷。
若委悉不得。依舊還他黑漆漆。
喝一喝下座。 ^247a34

上堂。孟夏漸熱。仲冬嚴寒。
熱則普天普地熱。
寒則普天普地寒。
若以世諦流布。墮地獄如箭射。
若作佛法商量。驢年也未夢見在。
畢竟合作麼生。卓拄杖云。
填溝塞壑無人會。
雨過夜塘秋水深。 ^247a44

上堂。大道洞然。孤明歷歷。
動則橫徧十虗。靜則銀山鐵壁。
所以道放之則彌六合。
卷之則退藏於密。
於中寬窄大小。長短方圓。
直得了無纖毫過患。
灼然一切自合其宜。
且作麼生是自合其宜一句。
紅霞穿碧落。白日遶須彌。 ^247b4

上堂。天得一以清。
地得一以寧。君王得一。
天下太平。羣臣得一。
助國祐民。百姓得一。
啟家營生。衲僧得一。
海眾雲臻。驀拈起拄杖云。
看看。拄杖子得一。
直切為人。且如何是直切處。
卓一卓云。一箭中紅心。 ^247b12

示眾。火就上水流下。
祖師西來無別話。
不將此語當宗乘。
萬劫千生病難拔。
若將此語當宗乘。
衲僧門下。只好勘過了打。
且道。衲僧門下。又有甚長處。
良久云。無影樹栽人不見。
根固時開智慧花。
other:: 
### 萬德語林弘先禪師
萬德語林弘先禪師 ^247b20

西蜀朱氏子。母駱氏。
因世亂入黔。寓安順水橋圓照菴。
禮體如披剃。遇一行脚老宿。
見師氣相不凡。便以父母未生前話示之。
師謹領密行。參究多載。
一日赴齋路行。忽值驢鳴。
豁然大悟。後遇敏樹老人過獅山。
師往親覲受具足。
參天吼和尚印證。
後住萬德。於康熈癸亥十二月十三日卯時。
集眾囑後事畢。遂坐化。
世壽五十二。僧臘不記。 ^247b30

上堂。擡頭見天。覰破娘生面孔。
低頭見地。踏翻向上關頭。
直饒到者裏。猶欠轉身一路在。
且如何是轉身一路。
良久曰。不許夜行。
投明須到。喝一喝下座。
other:: 
## 天隱崇禪師法嗣
天隱崇禪師法嗣
other:: 
### 定番九龍古源鑑禪師
定番九龍古源鑑禪師 ^247b42

城都余氏子。值亂寓滇之曲靖圓通寺。
禮滄海披剃。隱鷄山數載。
初參靈隱。次參靈藥。
皆不契。又參渠山。
偕渠至楚。復參靈隱。
亦不契。遂遊江南。
於金陵參大咸。充知藏。
復充維那。後參天隱和尚印證。
住楚之龍泉龍標迴龍。
闢建岑山。回黔闢九龍。
重興天龍。仍歸九龍示寂。
世壽六十七。僧臘五十。 ^247c4

上堂。揮拂子云。若論此事。
非口所宣。非心所測。
不可以智知。不可以識識。
一任開虗空口。掉江海舌。
到者裏。也不能措得一辭。
何況輕舉妄動。早是笑殺傍觀。 ^247c16

上堂。五千四十八經卷。
是閒故紙。三千七百則公案。
乃爛葛藤。直饒臨濟德山。
棒喝交馳。到者裏。
也只看即有分。何故。
良久云。三邊不用安戈甲。
萬里歌謠賀太平。 ^247c22

上堂。古人道。有一人。
長不喫飯。一生不道饑。
有一人。終日喫飯。
一生不道飽。諸仁者且道。
即今此人。在甚麼處。
若道現前便是。未免指鹿為馬。
若道不是。又是斬頭覔活。
正恁麼時。還的當得麼分明月在梅梢上。
看到梅梢早已遲。
喝一喝下座。 ^247c28

上堂。眉頭額底。眼橫鼻直。
上智下愚。阿誰無分。
到者裏。因甚麼十箇五雙。
不能領會得。且道。
他過在甚麼處。擊拂子云。
只為分明極。翻令所得遲。 ^247c36

上堂。山僧有箇千聖不奈何底句子。
要與諸人吐露。惟恐諸人不識好惡。
當面錯過。空起勞攘。
不自寧靜。所以不敢相報。
但未審諸人還有直下委悉得底麼。
若委悉得。便見山僧無事多事。
其或未能。莫道不疑好。 ^247c42

上堂。明珠在掌。隨物色以分輝。
寶月當空。臨水際而影現。
卓拄杖一下云。會麼。
釋迦老子降生也。
九龍吐水沐金軀。
地湧金蓮捧雙足。
晃然八萬四千毛孔。
孔孔說無生法忍。
獨露三百六十骨節。
節節放大寶光明。
光光照徹無邊世界。
微塵剎土。若草若木。
若凡若聖。若僧若俗。
若男若女。並有情無情。
無不盡皆覩其光彩。
於其光中。得大利益。
得大安樂。得大神通。
得大受用。正恁麼時。
還有恁麼者麼。有。
不妨捉敗釋迦老子。
將無盡三際淨戒。
不假文詞。一時受具。
如無。天雨四花呈瑞彩。
地搖六震起雲龍。
喝一喝下座。 ^248a2

上堂。祖師心印鐵牛機。
舉似現前大眾知。
不是見聞生滅法。
等閒慎勿別尋思。 ^248a22

上堂。天不言而四時行。
地不言而萬物生。
聖人不言而萬#CB15131;寧。
且道。衲僧不言。又作麼生。
東方日出卯。因緣時恰好。
虗空絕遮攔。大地光皎皎。
此事甚分明。切忌外邊討。 ^248a26

上堂。時臨冬正寒。
大地雪漫漫。鼻祖西來意。
分明無兩般。若與麼會。
十萬八千。不與麼會。
辜負現前。敢問諸禪德。
且畢竟如何體究。
得不辜負現前去。
還會麼。咄。雪消清#CB00589;水。
梅吐玉枝香。 ^248a32

上堂。天寒地凍。水滴氷生。
釋迦老子。夜覩明星。
摸著鼻孔。打失眼睛。
冤沉毒海。累及兒孫。
且道。累及箇甚麼。
良久云。細雨溼衣看不見。
閒花落地聽無聲。 ^248a40

上堂。朔風凜凜透疎籬。
寒威徹骨憶初時。
六年功畢遭塗炭直至而今幾得知。
且道。那裏是釋迦老子。
遭塗炭處。若也會得。
不妨出手共整頹綱。
堪報不報之恩。用作無為之化。
如或未然。直饒語透威音外。
眼底青黃天地懸。
喝一喝下座。 ^248a46

小參。若論箇事。人人本有。
箇箇不無。爭奈十二時中。
業識茫茫。致使當面錯過。
若是鼻吼端的底。
管取開眼合眼。時時明見。
脚跟點地底。一任東行西行。
自然步步踏著。所以道。
捨之不離。求之即錯。
錯錯。佛祖到頭難摸索。 ^248b6

小參。喝一喝云。天自高兮地自厚。
日月無私照林阜。
堪笑一等丈夫兒。
只管隨人背後走。
直饒足跡徧天涯。
到頭依舊還依舊。 ^248b14

頌女子出定話。夜冷霜寒明月天。
都來簾外打鞦韆。
更闌沽酒不知醉。
悞賺嬰癡入倒懸。 ^248b20

趙州訪二菴主。船到江干任放行。
高低深淺浪花生。
縱橫兩岸歌聲疾。
風葉滿蓬聽不真。
other:: 
### 思南太平大凡宗禪師
思南太平大凡宗禪師 ^248b24

蜀之謝氏子。禮我一披剃。
久親中華天隱和尚。
圓具。並承印可。住後上堂。
陰極陽回。百卉萠芽開萬境。
乾旋坤轉。羣芳吐艶遍三千。
分明漏洩無餘事。
天地同根體一然。
山僧恁麼告報。大似將濁物投於淨器。
撒沙向諸人眼裏。
於中還有忍俊不禁底麼。
出來為眾竭力。看看。
如無。山僧還有第二杓惡水。
潑汝諸人去也。卓拄杖。
喝一喝下座。
other:: 
### 石阡中華識竺海倫禪師
石阡中華識竺海倫禪師 ^248b28

蜀之夔州張氏子。
寓荊州禮天吼和尚披剃。
依敏樹老人具足。
久親天隱和尚。並輔隱闢中華。
又遊江南。歸志愈堅。
苦任監寺十餘載。
承隱印證。辭回蜀之遵義居靜。
後隱圓寂。中華虗癈。
眾挽師繼席焉。
other:: 
### 眉潭白筠以四教禪師
眉潭白筠以四教禪師 ^248b42

蜀之葛氏子。父避亂寓夜郎。
母彭氏。夢僧乞齋覺而生。
年十二。禮朝陽寺月如剃染。
廿五依天峰受具。
久參天隱和尚印記。
師有不出世之志。
故闢此山為常居。
other:: 
## 天湖印禪師法嗣
天湖印禪師法嗣
other:: 
### 都勻別南傳旨禪師
都勻別南傳旨禪師 ^248c4

蜀之牟氏子。久參天湖和尚印可。
性執傲。甞有不出世之說。
生平不交權貴。僻居勻城鼓樓山半之三元庵。
數十餘年。足不越閫。
太守扣門。竟不為禮。
學者求開示。惟默然而已。
勻郡諸山。欽重師道。
為建壽塔於城南十里吳家司山畔。
康熈庚辰仲冬。告眾曰。
吾於後月初六日辰時。
欲去世矣。眾以為戲。
師見眾不然。預於初四日。
發帖辭諸山。諸山雲集。
師復曰。衲僧家豈肯舁箇死屍過市。
吾欲自出。是時合郡僧俗翕然。
惟郡守疑而不信。
出示禁眾。以逆留之。
師聞叱曰。癡漢。正恁麼時。
莫道太守。直饒當今到來。
亦留吾不得在。言畢。
自趨入龕。竟坐逝矣。
太守聞之。立時親送。
舉火時。咸聞異香遍野。
火後收骨舍利。入塔藏焉。
世壽七十三。僧臘五十六。
other:: 
### 安平天台月峰琰禪師
安平天台月峰琰禪師 ^248c14

安籠凃氏子。母王氏。
禮本山幽玄薙染。
參雲腹和尚圓具。
雲示參萬法歸一話。
師侍雲。住普陽常壽永寧中和。
往來日久。後遇天湖和尚到山。
師堅留住。不時請益。
一日立於簷下。忽爾渾然無見。
從午至夕方甦。通身汗流。
自覺身心輕快。如卸百斤擔子。
遂作偈呈湖。湖即印證並囑。
住此山廿餘年。示寂。
塔於本山之後。世壽五十九。
僧臘四十三。 ^248c40

元旦上堂。昨日臘月三十。
今朝正月初一。寒巖枯壑回春。
積雪凝氷解釋。木人漫撫沒絃琴。
石女橫吹無孔笛。
且道。台山長老。又作麼生。
良久插香云。香焚寶鼎祝皇室。 ^249a6

上堂。世尊傳金襴袈裟與迦葉。
移花兼蝶至。吾師付大紅偏衫與性琰。
買石得雲饒。若是具眼衲僧。
何用覿面打開。當陽展示分明。
雞足山中。一場鈍置。
大庾嶺上。互相熱瞞。
還知麼。其或未知。
且看據款結案去也。
卓拄杖下座。 ^249a12

上堂。佛身充滿於法界。
普現一切羣生前。
隨緣赴感靡不周。
而恒處此菩提座。
且道。如何是菩提座。
遂以拂子打圓相云。
到者裏十箇有五雙。
若非覿面熱瞞。便是當頭蹉過。
即今還有不蹉過底麼。
且喚來。與老僧洗脚。 ^249a20

中秋小參。諸方佛法塞山海。
惟有天台一字無。
今日中秋佳節至。
陞堂默坐嘴盧都。
良久以拂子畫○云。
幸喜還有者箇。不然。
則辜負此箇時節去也。
未審者箇從甚處得來。
顧左右云。休從天上覔。
莫向水中尋。小參。
無明識性即佛性。
幻化空身即法身。
以拂子打圓相云。
者箇是無明。那箇是佛性。
又打圓相云。者箇是佛性。
那箇是無明。又打圓相云。
者箇是幻身。那箇是法身。
又打圓相云。者箇是法身。
那箇是幻身。諸昆眾。
山僧如此分析。爾諸人作麼生領會。
倘若會得。喚作無明也可。
不喚作無明也可。
喚作佛性也可。不喚作佛性也可。
喚作幻身也可。不喚作幻身也可。
喚作法身也可。不喚作法身也可。
所以恁麼也得。不恁麼也得。
雖然如是。山僧自喫三十拄杖始得。
何故。不見道。來說是非者。
便是是非人。 ^249a28

問。如何是諸佛出身處。
師云。梅花雪裏開。 ^249b8

問。如何是濟北家風。
師云。棒頭血滴滴。 ^249b10

問。不在內。不在外。
不在中間。在甚麼處。
師打云。且看在甚麼處。 ^249b12

問。如何是古佛心宗。
師云石頭。進云。如何是最上乘法。
師云籬笆。進云。學人不會。
師云。遮牛遮馬。
other:: 
## 天語懷禪師法嗣
天語懷禪師法嗣
other:: 
### 習安雲鷲頂相慕禪師
習安雲鷲頂相慕禪師 ^249b14

本境劉氏子。因父任滇之臨安。
師偕往。暇日遊鷄山。
隨喜勝峰寺。突然發心出家。
父令人勸之。不返。
遂依本寺和雅和尚披剃。
竝求具足。後誅茆於獅子林。
居靜數載。因念大事未明。
矢志行脚。至蜀之遵義白牛砂岡。
參天語和尚。發明印證。
歸里闢建雲鷲開法。
廿餘年。足不越閫。
時丁巳季秋。一日示微恙。
告眾而寂。塔於本山之麓。
世壽七十三。僧臘四十八。 ^249b22

上堂。經律論。戒定慧。
伸手抓頭。反手抓背。
火裏蝦蟆吞却月。
反覆看來又不會。
直饒會。也是瞎驢趁大隊。
喝一喝下座。 ^249b36

示眾。我本有一訣。
見為諸人說。擬更問如何。
拄杖劈頭楔。 ^249b40

師甞問僧曰。精進持淨戒。
猶如護明珠。上座明珠。
在甚麼處。僧擬開口。
師便打。往往未有契其機者。
other:: 
### 貴筑永興桂魄頂禪師
貴筑永興桂魄頂禪師 ^249b42

蜀之潼川母氏子。
於本境中和寺薙染。
入黔參天語和尚印證。
住萬壽。遷東山。後終於永興。 ^249b48

上堂。髑髏常干世界。
鼻孔摩觸家風。用則與八大龍王鬬富。
不用則半文不值。
到者裏。直得攪長河為酥酪。
變大地作黃金。且道。
得力在甚麼處。良久豎拂子云。
金鏃慣調曾百戰。
鐵鞭多力恨無讐。
喝一喝下座。 ^249c4

上堂。萬壽打開布袋口。
昂藏鼻孔金毛走。
一朝滿地化麒麟。
箇箇面南看北斗。
此四句中。內有一句。
能縱能奪。能殺能活。
若人檢點得出。不止一生參學事畢。
更與千聖同出手眼去也。
還得麼。卓拄杖云。
移舟諳水脈。舉棹別波瀾。 ^249c12

示眾。春風解凍。百草萌芽。
有一句子。#CB15111;著眼瞎。
於此薦得。許你具參學眼。
other:: 
### 普陽長壽桂鉉慧禪師
普陽長壽桂鉉慧禪師 ^249c20

蜀東長邑陳氏子。
因世變入黔。至普陽龍泉寺。
禮大光披剃。依雲腹和尚圓具。
後參天語和尚印可。 ^249c26

上堂。凝然湛寂。十方獨露。
一塵不動。萬象全彰。
本無言象之表。亦無淨染之名。
絕情絕見。明如杲日當空。
超聲超色。寬若太虗無際。
所以道。一處通處處通。
一處明處處明。頭頭不昧。
法法皆真。然雖如是。
卓拄杖一下云。不因漁父引。
怎得見波濤。 ^249c30

上堂。驀拈拄杖云。
這木上座。赤條條。
沒人情。硬赳赳。無回互。
不著佛。不著法。不著僧。
汝等諸人。總向者裏。
覔甚麼碗。良久云。
正所謂巧匠爐邊多純鐵。
良醫門首足病人。
一時打散。 ^249c40

上堂。斬釘截鐵。未是作家手段。
推山倒嶽。亦非向上鉗鎚。
何故聻。石虎吼時山谷響。
木人唱處鐵牛驚。
祇如當下恁麼得去。
又作麼生。良久云。
覔火和烟得。擔泉帶月歸。 ^249c46

示眾。參若不透。理即不圓。
悟若不深。智亦不濶。
參得透。理必圓。悟得深。
智必濶。若是出格人。
果不向窠窟裏作活計。
別具一段手眼。一#CB15111;便破。
山河大地。盡在一粒粟中。
三世諸佛。總歸一毫頭上。
華藏剎海。不離脚跟之下。
百億須彌。見在眉睫之間。
一任脫灑。隨方應物。
雖然如是。猶是化門邊事。
如何是頓超直截一句。
顧視大眾云。推倒須彌存日月。
放開布袋納虗空。
other:: 
## 聖符越禪師法嗣
聖符越禪師法嗣
other:: 
### 思南天慶福圓滿禪師
思南天慶福圓滿禪師 ^250a4

南直鳳陽楊氏子。
自幻出塵。年十九行脚。
至楚之靖州青雲山。
依願如律師受具。
後入黔江口之香山。
久親聖符和尚印可。
住九臺天慶禪院。 ^250a22

上堂。年年此夕慶元宵。
萬戶千門佳氣饒。
一盞無油燈自焰。
光明破暗不須挑。
大眾。曠大劫來。者盞無油燈。
爾等有眼。切莫錯過。
卓拄杖下座。 ^250a28

示眾。出家子切為何事。
方能辭親割愛。剃髮染衣。
身入空門。莫不是為生死一大事因緣心切。
故求受戒參禪。乞善知識決擇之。
生死既明。亦更不可有違初志。
錯過目前。目前若得端的。
自然不被一切污染。
何為污染。即今所說。
種種言辭。豈不是污染。
說心說性。亦是污染。
說玄說妙。亦是污染。
坐禪息定。亦是污染。
著意思惟。亦是污染。
只今恁麼形書紙筆。
亦是特地污染。除此之外。
且如何是潔白無染處。
良久云。金剛寶劍當頭截。
莫管人間是與非。
other:: 
### 石阡鳳凰衡嶽行規禪師
石阡鳳凰衡嶽行規禪師 ^250a32

楚南武攸蔣氏子。
在黔之侗仁江口香山寺。
禮聖符和尚剃染。
圓具。並以印可。住鳳凰。
而終塔於鎮遠#CB07049;陽迎仙寺後。
世壽四十九。僧臘十八。
other:: 
## 赤松領禪師法嗣
赤松領禪師法嗣
other:: 
### 眉潭鳳凰大拙淨霞禪師
眉潭鳳凰大拙淨霞禪師 ^250b4

上堂。轉得山河為自己。
天地同根物一體。
更於自己轉山河。
沙界全身不是他。
所以道。法身清淨等虗空。
應物現形水月同。
莫道他山芳草綠。
春來處處百花紅。
喝一喝下座。
other:: 
### 雲石明源禪師
雲石明源禪師 ^250b14

高安吳氏子。母胡氏。
在楚平溪紫氣山。
禮省念剃染。矢志行脚。
至常德翠微。依雪崘和尚圓具。
參赤松和尚印可。 ^250b22

上堂。一槌粉碎。徧界揚輝。
一句纔彰。十方慶讚。
物物龍驤虎驟。頭頭賓主交參。
正恁麼時。直得七星臺畔。
木人起舞。紫氣峰頭。
石女謳歌。還委悉麼。
卓拄杖一下云。鶴有九臯難翥翼。
馬無千里漫追風。
喝一喝下座。 ^250b26

晚參示眾。目前無法。
萬象森羅。意在目前。
十方坐斷。不是目前法。
瞞得阿誰。非耳目之所到。
走殺天下衲僧。即此四轉語內。
有一句。能縱能奪。
能殺能活。於此薦得分明。
也是秦時 #CB01323;轢。 ^250b34

頌高峰竹篦。三尺吹毛覿面酬。
半同引玉半垂鉤。
當陽若不明斯旨。
劒去徒勞苦刻舟。 ^250b42

離四句絕百非。藏頭白海頭黑。
明眼衲僧瞞不得。
若從箇裏辨端的。
直待當來問彌勒。
other:: 
## 鐵梅珍禪師法嗣
鐵梅珍禪師法嗣
other:: 
### 貴筑中興逈然月禪師
貴筑中興逈然月禪師 ^250b44

黃州曾氏子。在黔之寶臺山薙染。
依語嵩和尚圓具。
參鐵梅和尚印證。 ^250c4

上堂。拂面寒風吹。
得枝殘葉落。片片飛空。
西來祖意八字打開。
巍巍蕩蕩。無窮拈來且非文字。
四方八面皆通。且道。
通後如何。卓拄杖云。
渾身徹骨無回互。
脫體風流得自由。
other:: 
### 習安石佛浮月海禪師
習安石佛浮月海禪師 ^250c6

清鎮劉氏子。在城觀音閣。
禮智融披剃。依天湖具足。
參鐵梅和尚印可。
重闢石佛。有投老計。
門人預為師建塔於寺西。
師嘗咏牧牛歌曰。
人牛兩俱忘。無物堪比量。
本來原不動。動處却非常。 ^250c16

上堂。恁麼來者閙浩浩。
不恁麼來者靜悄悄。
閙浩浩靜悄悄。石佛拄杖子。
總未肯相饒。因甚如此。
卓拄杖云。萬派聲歸海上消。
other:: 
### 清鎮普化古月明濟禪師
清鎮普化古月明濟禪師 ^250c24

蜀之彭氏子。寓黔清鎮叢林寺。
禮慧融披剃。參鐵梅和尚印可。 ^250c30

住普化上堂。搖鈴舞鐸。
鼓弄後昆。翻觔打斗。
自揚家醜。濟上座到此。
總不與麼也。自邁古超今。
光前裕後。於中還有共相證據者麼。
莫教刺腦入膠盆。
喝一喝下座。黔南會燈錄卷第五
 ^250c32
