
other:: 宗鑑法林卷十六
editor:: 集雲堂　編
大鑒下四世
other:: 
## 福州長慶大安禪師
福州長慶大安禪師〔百丈海嗣〕 ^382c6

住溈山時號懶安。
室中每問僧。有句無句如藤倚樹。
意旨如何。疎山仁聞。
特入嶺請益。值師泥壁次。
便問有句無句如藤倚樹。
豈不是和尚語。師曰是。
曰忽遇樹倒藤枯句歸何處。
師放下泥盤。呵呵大笑歸方丈。
山隨後曰某甲三千里賣却布單。
特為此事而來。和尚何得相弄。
師喚侍者取錢二百與者上座去。
且囑曰。向後有獨眼龍為汝點破在。
山後到明招處。舉前話。
招曰。溈山可謂頭正尾正。
祇是不遇知音。山亦不契。
猶問樹倒藤枯句歸何處。
招曰却使溈山笑轉新。
山大悟乃曰。溈山元來笑裏有刀。
遙禮悔過。 ^382c8

瑯琊覺云。有句無句如藤倚樹。
樹倒藤枯。好一堆爛柴。
　開福寧舉有句無句語了。
良久云。會麼。深秋簾幙千家雨。
落日樓臺一笛風。
　天目禮云。有句無句如藤倚樹。
坐斷千差毒蛇當路。
樹倒藤枯句歸何處。
老僧直得五年分疎不下。
　高峰妙云。有句無句。
金烏吞玉兔。如藤倚樹。
癩馬繫枯樁。樹倒藤枯。
一冬燒不盡。句歸何處。
石虎當途踞。呵呵大笑。
龍頭蛇尾捺倒爛泥裏。
剛刀不斬無罪之人。
且道溈山過在甚處。
乃呵呵大笑下座。
　報恩秀云。當時若問萬松樹倒藤枯句歸何處。
但向道蒼天蒼天。
為什麼。不見道春行冬令。 ^382c30

樹倒藤枯。呵呵大笑。
不許夜行。投明須到。
遊子貪程去不歸。
及至歸來親已老。
親已老。不須嗟。猶勝當日未還家。
〔佛慧泉〕 ^383a4

樹倒藤枯伸一問。
呵呵大笑有來由。
#CB05201;羊挂角無尋處。
直至如今笑未休。
〔海印信〕 ^383a10

冷刃吹毛笑裏來。
爍迦羅眼不容栽。
一目金龍曾舉爪。
髑髏覺痛頂門開。
〔大洪預〕 ^383a14

江邊閒把直鉤垂。
也有金鱗上釣時。
三跳若能乘變化。
免教漁父皺雙眉。
〔枯木成〕 ^383a18

掀翻海嶽求知己。
雪刃橫身立太平。
野老不知堯舜力。
鼕鼕打鼓祭江神。
〔木菴永〕 ^383a22

若將此語定綱宗。
孤負明招獨眼龍。
笑裏忽分泥水路。
方知千里共同風。
〔徑山杲〕 ^383a26

樹倒藤枯笑未休。
箇中誰解辨宗由。
堂堂差路溈山老。
空去空來一肚愁。
〔楚方安〕 ^383a30

笑裏憑誰眼豁開。
龜毛須向火中栽。
脚跟有路雲泥隔。
千里區區謾往來。
〔湛堂深〕 ^383a34

轉得眼來十萬里。
千江帀帀寒波起。
若能借便使風帆。
無明海裏尋知己。
〔中菴空〕 ^383a38

領得溈山笑裏刀。
方知不枉到明招。
元來樹倒藤枯後。
了得三年五載燒。
〔石林鞏〕 ^383a42

白雲一片迷幽谷。
要把虗空尋面目。
逢人點破便知非。
翻身跳入野狐窟。
〔永覺賢〕 ^383a46

關心一語累胸頭。
廢月忘風是幾秋。
不為絕情人不忍。
焉知談笑有戈矛。
〔雪奇靜〕 ^383b2

芍藥花開滿院香。
佳人閒繡羅衣裳。
重重錦縫無人識。
別綫牽成雙鳳凰。
〔晦石琦〕 ^383b6

長慶因僧問。一切施為是法身用。
如何是法身。師曰一切施為是法身用。
曰離却五蘊如何是本來身。
師曰地水火風受想行識。
曰者箇是五蘊。師曰者箇異五蘊。 ^383b10

一亘晴空猶是翳。
千波競湧未為濤。
兩途拈却無情謂。
處處春風綻柳桃。
〔雪關誾〕
other:: 
## 洪州百丈涅槃禪師
洪州百丈涅槃禪師〔百丈海嗣〕 ^383b18

一日謂眾曰。汝等與我開田了。
我為汝說大義。僧開田了。
請和尚說大義。師展兩手示之。
〔據全書攷。柳#CB15156;為正〕 ^383b22

白雲端云。百丈說大義。
祇止於此。當時再參馬祖底。
向甚處去也。若言更有在。
未免與蛇畵足。且道作麼生見得百丈老人立地處。
乃云。客來無茶點。
蒿湯當禮儀。　溈山#CB15223;云。
百丈說大義。可謂今古罕聞。
光前絕後。大溈即不然。
但向道。開田勞力。
請歸堂歇。教他天下衲僧亡鋒結舌。
何故。鶴有九皐難翥翼。
馬無千里謾追風。
　天童華云。白雲要見百丈再參馬祖底。
直是好笑。笑須三十年。
又道作麼生得知百丈立地處。
也與笑三十年。客來無茶點。
蒿湯當禮儀。也與笑三十年。
三笑而九十年。為復笑白雲批判未當。
為復別有道理。諸人檢點得出。
山僧拄杖兩手分付。
苟或未然。幾度醉歸明月夜。
笙歌引出畵堂前。 ^383b28

展開兩手當時說。
大義流通滿世間。
莫謂入荒田不揀。
而今到處草漫漫。
〔牧菴忠〕 ^383c4

大義開田剏祖基。
分明書契示傳持。
兒孫不肯遺先業。
乞食年年#CB15845;路岐。
〔#CB01900;菴需〕 ^383c8

普請開田力已齊。
紛紛帶水又拕泥。
展開兩手人休問。
昨夜三更月落西。
〔此菴元〕 ^383c12

滯貨多年要脫身。
巧糚綺語說諸人。
及乎拈出當陽賣。
索價遼天誰敢親。
〔高峰妙〕 ^383c16

誅蓁破磧碎文章。
戴笠披蓑古道場。
大義自來無蓋覆。
何勞展手更商量。
〔石#CB00589;泐〕
other:: 
## 趙州觀音院從諗禪師
趙州觀音院從諗禪師〔南泉願嗣〕 ^383c20

初謁南泉。泉問汝是有主沙彌無主沙彌。
師曰有主沙彌。曰那箇是你主。
師近前躳身曰。仲冬嚴寒。
伏惟和尚尊候萬福。
泉器之。許其入室。 ^383c24

解把一莖野草。喚作丈六金身。
會得頭頭皆是道。
眼中瞳子面前人。
〔顏如如〕 ^383c32

試問如何是主人。
進前叉手敘寒溫。
但知北極羣星拱。
不見黃河徹底渾。
〔寶葉源〕 ^383c36

趙州一日問南泉如何是道。
泉曰平常心是道。
師曰還可趨向也無。
泉曰擬向即乖。師曰不擬爭知是道。
泉曰。道不屬知。不屬不知。
知是妄覺。不知是無記。
若真達不疑之道。
猶如太虗廓然蕩豁。
豈可強是非耶。師於言下悟理。 ^383c40

溈山果云。恁麼也不得。
不恁麼也不得。恁麼不恁麼時如何。
豎拂子云。鯨吞海水盡。
露出珊瑚枝。　靈隱嶽云。
青天白日。悟箇什麼。
咄咄。驪珠擊碎蒼龍窟。
　徑山琇云。古人將心肝五臟一時吐露了也。
摩霄俊鶻便合乘時。
止濼困魚徒勞激浪。
　獨立邁云。者般說話。
正是閙市裏颺#CB01800;甎相似。
直是著者方知。趙州既是打著。
當下如暗得燈。如貧得寶。
粉骨碎身未足酬。
一句了然超百億。 ^384a2

若謂平常心是道。
枝蔓向上更生枝。
貼肉汗衫如脫了。
喚來眼上與安眉。
〔鼓山珪〕 ^384a18

勸君不用苦勞神。
喚作平常轉不親。
冷淡全然沒滋味。
一回舉著一回新。
〔徑山杲〕 ^384a22

白日遲遲兮花菲菲。
白雲流水兮兩相依。
長安路上人跡稀。
南泉也落第二機。
〔慈受深〕 ^384a26

玄途不涉透離微。
道合平常發上機。
無影樹頭春色曉。
金鷄啼在不萌枝。
〔足菴鑒〕 ^384a30

悟得平常達本鄉。
時人多怕落平常。
青春祇有九十日。
爛醉都無一百場。
〔雪菴瑾〕 ^384a34

趙州因僧問如何是毗盧頂相。
師曰。老僧自小出家。
不曾眼花。 ^384a38

天童華云。大小趙州。
語上偏枯。若有問天童如何是毗盧頂相。
但向道大底大小底小。
　天童傑云。若向趙州語下見。
坐殺天下衲僧。若向應菴語下見。
走殺天下衲僧。山僧又且不然。
忽有問。祇向道#CB01800;甎。 ^384a42

趙州因僧問如何是清淨伽藍。
師曰丫角女子。曰如何是伽藍中人。
師曰丫角女子懷胎。 ^384b2

橫胸抱腹藏龍種。
剖膽披肝觸鳳胎。
勿謂此兒容易得。
須知出自痛腸來。
〔汾陽昭〕 ^384b6

丫角女子出天真。
清淨伽藍葢得人。
世俗不知林下意。
無錢難得買紅裙。
〔佛鑑懃〕 ^384b10

高空秋色有誰知。
畵閣佳人展笑眉。
自惜容顏人不見。
臨風頻把玉簫吹。
〔笠山寧〕 ^384b14

丹青下筆絕躊躇。
應手便成山水圖。
懸向堂前人盡看。
知他何處是工夫。
〔履巖斯〕 ^384b18

趙州因僧問。未有世界早有此性。
世界壞時此性不壞。
如何是不壞之性。
師曰四大五蘊。曰。
此猶是壞底。如何是不壞之性。
師曰四大五蘊。 ^384b22

昭覺勤云。千尺寒潭徹底清。 ^384b28

趙州因僧問。方外忽有人問趙州說什麼法。
如何抵對。師曰鹽貴米賤。 ^384b30

鹽貴米賤。諸事成現。
擬欲商量。腦後拔箭。
〔#CB01900;菴需〕 ^384b34

趙州因僧問如何是出家。
師曰。不履高名。不求苟得。 ^384b36

允藏顯云。者僧問。
極平常。趙州答。無奇特。
雖然如是。爛泥裡有刺。
切忌蹈著。 ^384b40

三途迥絕出家兒。
身不寒兮腹不饑。
竹杖敲殘山頂月。
倒吹鐵笛詠新詩。
〔無異來〕 ^384b44

趙州因僧辭。問甚處去。
曰諸方學佛法去。
師豎拂曰。有佛處不得住。
無佛處急走過。三千里外逢人。
不得錯舉。曰與麼則不去也。
師曰。摘楊花。摘楊花。 ^384b48

徑山杲云。有佛處不得住。
生鐵秤錘被蟲蛀。
無佛處急走過。撞著嵩山破竈墮。
三千里外逢人不得錯舉。
兩箇石人相耳語。
恁麼則不去也。此語已行徧天下。
摘楊花摘楊花。唵摩尼達哩吽#CB03308;吒。
　天童覺云。沉空滯跡。
犯手傷鋒。俱未是衲僧去就。
直須不入人行市。
不上他床榻。正不立玄。
偏不附物。方能把住放行有自由分。
　靈隱嶽舉徑山語畢云。
大慧老人盡力祇道得到者裏。
還知香山落處麼。
鐵山崩倒壓銀山。
盤走珠兮珠走盤。
密密鴛鴦閒繡出。
金鍼終不與人看。
　天寧琦云。妙喜老祖唱之於前。
天寧遠孫和之於後。
門前種萵苣。萵苣生火筯。
火筯開蓮華。蓮華結木瓜。
木瓜忽然顛落地。
撒出無限白芝蔴。
何也。祇要入拍。　寶壽新云。
斬新鐵蒺藜。直透兩重關。
欲透兩重關。嶺頭依舊月彎彎。
　法林音舉徑山語畢云。
徑山老人辜負他趙州不少。
法林不懼諸方檢責。
也隨摟搜。有佛處不得住。
火星入褲。無佛處急走過。
遭殃帶禍。三千里外莫錯舉。
十字街頭惡又聚。
恁麼則不去也。笑倒東村王大姐。
摘楊花摘楊花。古墓毒蛇頭帶角。
南山猛虎尾髦髿。
恁麼道祇是辜負他妙喜。
喝一喝云。徒將未歸意。
說與欲行人。 ^384c6

截斷三關過者稀。
臨鋒誰解振全威。
楊花摘處何人見。
風送滿天似雪飛。
〔佛慧泉〕 ^384c46

青山不異。白玉無瑕。
茫茫流水。擾擾黃花。
有佛處纖毫不立。
無佛處萬別千差。
長安路上未歸客。
尋溪猶自摘楊花。
〔天童覺〕 ^385a2

無奈雪霜苦。怕見楊花落。
打破趙州關。清風滿寥廓。
〔愚菴及〕 ^385a8

不行鳥道不居#CB04622;。
醉眼摩娑白晝眠。
謾道逢人不錯舉。
摘楊花是季春天。
〔博山來〕 ^385a12

長亭短亭。忉忉莫已。
不禁分手。詩吟連理。
〔寄菴鹵〕 ^385a16

趙州因僧問三身中那箇是本來身。
師曰缺一不可。 ^385a18

義山訥云。大小趙州被人一拶。
直得分疎不下。今日若有恁麼問。
山僧便起身叉手而立。
待它眼目定動。劈脊便打。 ^385a22

趙州因僧問。曾聞和尚親見南泉是否。
師曰鎮州出大蘿蔔頭。 ^385a28

東塔熹云。或有問東塔。
聞和尚親見龍池是否。
但向道。問話即得。
禮拜了退。　青龍操云。
趙州塞者僧口則得。
塞天下人口則難。 ^385a32

陶潛彭澤惟栽柳。
潘岳河陽祇種花。
何似晚來江上望。
數峰蒼翠屬漁家。
〔海印信〕 ^385a38

趙州古佛尚多言。
蘿蔔出生鎮府田。
天下衲僧多齩齧。
齒間蹉過老南泉。
〔文殊道〕 ^385a42

參見南泉王老師。
鎮州蘿蔔更無私。
拈來塞斷是非口。
雪曲陽春非楚詞。
〔徑山杲〕 ^385a46

鎮州出大蘿蔔頭。
師資道合有來由。
觀音寺裏有彌勒。
東院西邊有趙州。
〔鼓山珪〕 ^385b2

青出於藍。冰生於水。
寸步不通。白雲萬里。
〔或菴體〕 ^385b6

些兒活計口皮邊。
點著風馳與電旋。
謾說鎮州蘿蔔大。
何曾親見老南泉。
〔石菴玿〕 ^385b8

福州茘枝青州棗。
萬物無過出處好。
爐裏揀底不是精金。
綈箱蓄者非是至寶。
趙州本為定干戈。
惹得烽烟空嫋嫋。
〔三宜盂〕 ^385b12

趙州因秀才問佛不違眾生願是否。
師曰是。曰某甲欲覓和尚手中拄杖得否。
師曰君子不奪人所好。
曰某甲非君子。師曰我亦不是佛。 ^385b18

義山訥云。趙州古佛與奪自由。
自非過量人。未免向是非窠裏走却。
　海門涌云。趙州當時何不兩手授之。
待擬接。劈脊便打。
不惟使他慶快平生。
亦使後人知我衲僧家別有作用。 ^385b24

當機轉處不躊躇。
瑠璃盤內走明珠。
趙州老子村校書。
一條拄杖兩人舁。
〔石菴玿〕 ^385b32

奪鼓搴旗許趙州。
開疆展土尚虧謀。
不因病久知鍼穴。
難定炙焦瘢上頭。
〔松山補〕 ^385b36

趙州參百丈。丈問甚處來。
師曰南泉來。曰南泉近日有何言句示徒。
師曰無事之人祇須悄然去。
曰悄然一句且置。
茫然一句作麼生道。
師進前三步。丈便喝。
師作縮身勢。丈曰大好悄然。
師便出去。 ^385b40

瑯琊覺云。趙州老人向獅子窟中換得爪牙。
　昭覺勤云。作家相見。
彼此難搆。茫然悄然。
進前退後。揑不成。
塑不就。大路不行草裏走。
　平陽忞云。賊是小人。
智過君子。雖然。有一正賊。
有一草賊。 ^385b48

門裏有。門外有。不作君平犯牛斗。
獅子吼。野干鳴。摘出離婁眼裏睛。
一手縮。一手伸。重陽決定九月九。
掀翻海嶽訪知音。
赤骨律窮露雙肘。
〔瞎堂遠〕 ^385c8

趙州因官人問和尚還入地獄否。
師曰老僧末上入地獄。
曰大善知識為什麼却入地獄。
師曰。我若不入。阿誰教化你。 ^385c14

福嚴容云。趙州老漢。
手脚不同。不惟入水拕人。
且能面奪旗幟。雖然。
未免露柱勘破。 ^385c20

突出無孔一鐵鎚。
仙陀碧眼也攢眉。
他家自有通霄路。
逐氣尋聲那得知。
〔天谷照〕 ^385c24

趙州示眾。佛之一字。
吾不喜聞。 ^385c28

幻覺菴云。諸人切忌恁麼會。
既不恁麼會。又作麼生會。
乃頌。 ^385c30

佛之一字不喜聞。
去年依舊今年春。
今年春間降大雪。
陸墓烏盆變白盆。 ^385c34

碧天雲淡晚風寒。
醉把瑤琴月下彈。
將謂調高人不識。
誰知自被指頭瞞。
〔侶巖荷〕 ^385c38

趙州晚參。今夜答話去也。
有解問者出來。時有一僧便出禮拜。
師曰比來拋甎引玉。
却引得箇墼子。 ^385c42

覺鐵#CB01040;因法眼問。
先師意作麼生。覺云。
如國家拜將。乃問甚人去得。
或有人出云。某甲去得。
須云汝去不得。眼云我會也。
　長慶稜問覺鐵#CB01040;。
那僧纔出禮拜。為甚麼便將為墼子。
覺云適來那邊亦有人恁麼問。
慶云向伊道什麼。
覺云亦向伊恁麼道。
　寶壽沼云。射虎不真。
徒勞沒羽。　報慈遂云。
甚麼處却成墼子去。
藂林中道。纔出來便成墼子。
祇如每日出入行住坐臥。
不可總成墼子。且道者僧出來具眼不具眼。
　翠峰顯云。靈利漢聞舉便知落處。
然雖如是。放過覺鐵#CB01040;。
夫宗師語不虗發。
出來必是作家。因甚拋甎引玉。
要識趙州麼。從前汗馬無人識。
祇要重論葢代功。
　昭覺勤云。盡道趙州得逸羣之機。
一期施設不妨自在。
者僧要擊節扣關。
閃電光中卒。做手脚不辦。
覺鐵#CB01040;能近取譬不墜宗風。
法眼有通方鑑才便知落處。
敢問諸人。既是宗師。
為甚麼拋甎祇引得箇墼子。 ^385c46

探竿影草幾人知。
正似將軍一面旗。
斬將安營都在我。
倒騎鐵馬上須彌。
〔慈受深〕 ^386a28

千年田。八百主。誰當機。
辨來處。趙州要答話。
拋甎引墼子。覺老話端倪。
如拜將相似。去得去不得。
言下分緇素。箇裡高於萬仞峯。
不動纖毫擒佛祖。
〔圓悟勤〕 ^386a32

趙州問南泉。道非物外。
物外非道。如何是物外道。
泉便打。師捉住棒曰。
已後莫錯打人去。
泉曰。龍蛇易辨。衲子難瞞。 ^386a38

翠峰顯云。趙州如龍無角。
似蛇有足。當時不管。
盡法無民。直須喫棒了趁出。
　古南門云。南泉真箇憐兒不覺醜。
若是其人。何待人趁。
自須掩鼻便出。 ^386a44

軟纏藏鋒入陣來。
盡將擒下眼牚開。
死生一決英雄士。
文武雙行將相才。
〔保寧勇〕 ^386b2

要別真金火裏識。
棒頭有眼明如日。
賞罰明兮禮樂全。
作家父子誠難得。
〔梅谷悅〕 ^386b6

趙州因僧問如何是佛。
師曰殿裏底。曰殿裏底豈不是泥龕塐像。
師曰是。曰如何是佛。
師曰殿裏底。 ^386b10

酸甜滋味本天然。
帶葉連枝顆顆圓。
南贍部洲人未識。
庵摩羅果信虗傳。
〔保寧勇〕 ^386b14

不立孤危機本峻。
趙州老子玉無瑕。
當頭指出殿裏底。
剗盡茫茫眼裏花。
〔雪堂行〕 ^386b18

一尊殿裏佛。兩度放毫光。
準擬酬高價。無疑亂度量。
〔蒙庵聰〕 ^386b22

九九昨朝八十一。
夜夢不祥書門吉。
東村王老祭清明。
錯費鐵錢三五百。
〔漢關喻〕 ^386b26

趙州聞沙彌喝參。
向侍者曰教伊去。
侍者纔教去。沙彌便珍重。
師曰。沙彌得入門。
侍者在門外。 ^386b30

雲居錫云。什麼處是沙彌得入門。
侍者在門外。者裏會得。
便見趙州。法林音云。
者裏會得。辜負趙州。
　天植維云。青天白日。
霹靂驚羣。剖出五臟心肝。
與人解黏去縛。就中可惜。
當門栽荊棘。致令多少人進退不得。
還有出得底麼。喝一喝。 ^386b34

得入門。在門外。說向人。
人不會。更高聲。我耳背。
〔鼓山珪〕 ^386b44

瑟瑟風松。蕭蕭雨檜。
師子齩人。韓獹逐塊。
〔徑山杲〕 ^386b46

斑鳩黃鳥共春風。
花裏交嗁怨落紅。
鶴背仙人吹玉笛。
雙雙驚起碧雲東。
〔綠雨蕉〕 ^386b48

趙州因僧問狗子還有佛性也無。
師曰無。曰。上至諸佛。
下至螻蟻。皆有佛性。
狗子為甚麼却無。
師曰為伊有業識在。
又僧問狗子還有佛性也無。
師曰有。曰。既有。為甚麼入者皮袋裏來。
師曰知而故犯。 ^386c4

翠巖芝云。說有說無。
兩彩一賽。如今作麼生。
　資福觀因僧問狗子為什麼無佛性。
福云逢人便齩殺。
云因甚麼又道有佛性。
福云見主便搖尾。 ^386c12

言有業識在。誰云意不深。
海枯終見底。人死不知心。
〔真淨文〕 ^386c18

有無雙放復雙收。
趙老機關世莫儔。
試上海門高處望。
千江萬派盡東流。
〔普融平〕 ^386c22

佛性分明脫有無。
酢酸何用挂葫蘆。
薄霧輕烟留不住。
扁舟已過洞庭湖。
〔瞎堂遠〕 ^386c26

無。直路却縈紆。趙州東壁上。
依舊挂葫蘆。有。張公喫村酒。
李公醉不醒。面南看北斗。
〔石菴玿〕 ^386c30

狗子佛性無。斫額路上逢子湖。
業識性在遭一口。
大地全無碧眼胡。
狗子佛性有。春風吹動千株柳。
知而故犯可憐生。
一一面南看北斗。
〔無庵全〕 ^386c34

狗子佛性有。狗子佛性無。
直鉤原求負命魚。
逐氣尋香雲水客。
嘈嘈襍襍作分疎。
平展演。大舖舒。莫怪儂家不慎初。
指點瑕玼還趙璧。
秦王不識藺相如。
〔天童覺〕 ^386c40

狗子有。賣扇老婆日遮手。
狗子無。種瓜先得喫葫蘆。
天稟元來各不同。
盧仝不飲劉伶酒。
〔三宜盂〕 ^386c46

趙州因僧問狗子還有佛性也無。
師曰無。 ^387a2

趙州露刃劍。寒霜光#CB08504;#CB08504;。
更擬問如何。分身作兩段。
〔五祖演〕 ^387a4

力壯年高膽更雄。
清風隨虎雲從龍。
啀喍無限尋聲跡。
挂角#CB05201;羊不見蹤。
〔寶峰祥〕 ^387a8

趙州狗子無佛性。
萬疊青山藏古鏡。
赤脚波斯入大唐。
八臂那吒行正令。
〔稠巖贇〕 ^387a12

乙己大人丘。藂林為#CB02480;讎。
利牙如劍戟。生殺有來由。
〔南巖勝〕 ^387a16

連馬連人劈一刀。
虗空迸血湧波濤。
千千萬萬人爭看。
誰解分開蓋膽毛。
〔中菴空〕 ^387a20

狗子佛性無。老蚌吐明珠。
西川鳴杜宇。江南鳴鷓鴣。
〔文殊道〕 ^387a24

趙州狗子無佛性。
當空掘出秦時鏡。
光明渾不見星兒。
上下四維皆徹映。
〔誰菴演〕 ^387a28

大食波斯飲百杯。
停停把柁萬人魁。
逆風使過黃牛峽。
不問瞿塘灔澦堆。
〔東山空〕 ^387a32

狗子無佛性。羅睺星入命。
不是打殺人。被人打殺定。
〔南書記〕 ^387a36

二十四州鐵。鑄成一箇錯。
颺在大街頭。無人蹋得著。
〔朗菴然〕 ^387a40

無之一字。殺人無數。
多少英雄。橫屍當路。
〔銕山仁〕 ^387a44

二八佳人刺繡遲。
紫荊花下囀黃鸝。
可憐無限傷春意。
盡在停鍼不語時。
〔拗堂仁〕 ^387a46

趙州狗子佛性無。
十分春色播江湖。
幾多摘葉尋枝者。
空使雒陽花滿途。
〔高峰妙〕 ^387b2

長江一望渺寒烟。
極目中流四惘然。
可惜夜深明月下。
更無人問渡頭船。
〔憨山清〕 ^387b6

家家有幅遮羞布。
放下便能當雨露。
獨怪當年老趙州。
擲却頭巾頂却褲。
〔石雨方〕 ^387b10

何處秋風起。蕭蕭送鴈羣。
朝來入庭樹。孤客最先聞。
〔且拙訥〕 ^387b14

石梁橋背滑如苔。
一派銀河直下催。
今古遊鞵蹋未倦。
幾人摘取瀑花回。
〔鏡堂清〕 ^387b18

趙州上堂。金佛不度爐。
木佛不度火。泥佛不度水。
真佛屋裏坐。 ^387b22

徑山杲云。趙州和尚吐心吐膽。
恁麼告報了也。還有知恩報恩者麼。
　仰山欽云。揭示如來正體。
發明向上宗猷。趙州固是好手。
祇是不合強生節目。
山僧見處又且不然。
金佛度爐。木佛度火。
泥佛度水。真佛#CB03129;。
切忌話墮。忽有箇漢出來道。
你恁麼說正是強生節目。
拍膝一下云。將謂無人證明。 ^387b26

泥佛不度水。神光照天地。
立雪如未休。何人不雕偽。
〔翠峰顯三〕 ^387b38

金佛不度爐。人來訪子湖。
牌中數箇字。清風何處無。 ^387b42

木佛不度火。常思破竈墮。
杖子忽擊著。方知孤負我。 ^387b44

木佛不度火。甘露臺前逢達磨。
惆悵洛陽人未來。
面壁九年空冷坐。
〔三聖昌三〕 ^387b46

金佛不度爐。坐歎勞生走道途。
不向華山圖上看。
豈知潘閬倒騎驢。 ^387c2

泥佛不度水。一道靈光照天地。
堪羨玄沙老古錐。
不要南山要鱉鼻。 ^387c6

三佛形容總不真。
眼中瞳子目前人。
若能信得家中寶。
啼鳥山花一樣春。
〔冶父川〕 ^387c10

泥佛不度水。毗嵐風忽起。
大地黑漫漫。衲僧爭敢視。
〔高峰妙三〕 ^387c14

金佛不度爐。鐵裹夜明珠。
一槌俱粉碎。清光何處無。 ^387c18

木佛不度火。掣開金殿鎖。
內外絕遮攔。時人猶懡#CB01334;。 ^387c20

趙州因尼問如何是密密意。
師以手掐之。尼曰和尚猶有者箇在。
師曰却是你有者箇在。 ^387c22

法林音云。當時待他道和尚猶有者箇在。
何不便休去。且教他疑三十年。 ^387c26

密密深深意最長。
幾人冷地錯商量。
師姑若會趙州意。
鐵打心肝也斷腸〔慈受深〕 ^387c30

兜羅綿#CB15828;硬聱頭。
河北風流老趙州。
醎處著鹽淡添水。
軒渠一笑更無休。
〔正堂辨〕 ^387c34

猛虎深藏淺草窠。
幾回明月入烟蘿。
頂門縱有金剛眼。
未免當頭蹉過他。
〔高峰妙〕 ^387c38

趙州因僧問如何是道。
師曰牆外底。曰不問者箇道。
師曰甚麼道。曰大道。
師曰大道透長安。 ^387c42

烏石云。道。石溪則不然。
有人問如何是道。
但云昨日有人從四安來。
今朝出廣德去。且道與趙州是同是別。
良久云。看脚下。　天奇瑞云。
者僧祇解問路。不知當面蹉過。
趙州貪渡行人。那防失却船錢。
　大慈#CB15358;云。
今日有人問如何是道。
但云富春到天目一百二十里。
且道與古人是同是別。
乃噓一聲。 ^387c46

趙老家風不熱瞞。
問他大道答長安。
有誰平步歸家去。
多是區區自作難。
〔水菴一〕 ^388a10

大道透長安。言端語亦端。
臘盡雪消去。春來依舊寒。
〔松源岳〕 ^388a14

大道透長安。天晴莎艸乾。
秋凉更快便。去去有何難。
可惜者僧脚步短。
舉頭惟見黑漫漫。
〔百痴元〕宗鑑法林卷十六
 ^388a18
