
xu:: 
#  No. 1195-A 念佛起緣觀偈直解敘
No. 1195-A 念佛起緣觀偈直解敘
念佛一門。乃諸佛教網之宏綱。
主掌淨土之要門也。
初倡自靈山。接脉於震旦。
則自晉時廬山始。
至隋出有天台智者。
弘通念佛之一法。
於是宏綱揭。教網張。
而我佛廣長舌相。
遂即遍覆於震旦。
隋時之智者。即天台第一代祖也。
所作有十疑論。指歸淨土。
成就出世三不退地。
於末法眾生機緣易接處。
要功則仗在念佛。
一一論中。抉破羣疑。
發明玄奧。實主掌淨土之大宗匠也。
余思佛教之行。較難於儒。
其欲振季世之頹綱。
紹靈山之法脉。此一大事。
決非聖人不能任。
先賢以為天台第一代祖。
即釋迦再來身者。
洵屬可信。嗣是有繼天台而起者。
如唐之飛錫。則有寶王論。
宋之優曇有寶鑑。
元之天如有或問。
其餘若宗鏡若公據若合論。
歷代傳人。著作甚富。
余難盡述。迨到明時蕅益大師出自靈峰。
集有淨土十要一書。
#CB04676;可謂繼。
天台而集其大成。
第窮鄉委巷。老幼婦女。
但知習得八句觀偈。
未能達得大部全書。
是可慨也。甚至有怖冥司乏資。
直將念佛一句作錢抵者。
噫。是把明珠彈 #CB15179;耳。
不知念佛一門。乃橫截生死之慧劍。
徑出幽冥之快帆。
作佛度生。在此一念。
生蓮出劫。在此一念。
肯將此念作錢抵乎。
盖念無大小。要知圓解。
觀經云。諸佛如來。
是法界身。入一切眾生心想中。
故知佛面向於一切眾生。
念一句佛。則能摧敵一切眾生之業障。
念一句佛。則能震動一切眾生之慧芽。
業障摧。則土不期淨而自淨。
是以有淨土出生。
慧芽震。則華不期敷而自敷。
是以有蓮華托體。
世界廣無邊。則此一念之力亦無邊。
眾生出無盡。則此一念之力亦無盡。
當知能把佛號。但念一聲。
則菩提種子。永劫長栽。
巍巍功德。法界同量。
由是一柱香一瓣華供在佛前。
即能徧供一切眾生。
能令眾生熏此華香。
均獲未來作佛資糧。
借幻求實。無幻非真。
識是圓解。念佛方能得力。
噫。此一法門。功德誠難思議。
爾借八句觀偈。因所習而順導之。
亦欲其儕儕齊超淨土。
使信知有念佛一門也。
惟願有志斯道者。
閱吾是編。進以靈峰之十要。
則淨土之趣。直可當下自悟矣。 ^547a10

同治甲戌孟夏　剡南後學　張淵　謹識念佛起緣彌陀觀偈直解
author:: 剡南　張　淵潛室氏　述
collector:: 章夢仙鹿遊氏　輯
other:: 剡西　樓仁深靜山氏　趙洪文許齋氏　衲　戒肅蓮芳　同校
other:: 
# 念佛起緣彌陀觀偈直解

orig:: 
　　阿彌陀佛身金色
commentary::  ^547b36

佛地論。佛。覺也。覺一切種智。
復能覺有情。如睡夢覺。
故名為佛。又具一切智。
一切種智。出煩惱障。
及所知障。覺了一切諸法性相。
能自開覺。亦能開覺一切有情。
如睡夢覺。如蓮華開。
故稱為佛。又覺有三義。
自覺。覺他。覺滿。 ^547c19

。 ^547c29

阿彌陀。翻譯。釋云無量。
即觀經所稱無量壽佛也。
諸佛如來。智慧。功德。
慈悲。攝化。神通。方便。
及法身等。一切雖皆云無量。
惟壽命之脩短。則各隨本願。
彌陀住世願深。壽命亦稱無量。
故號之曰阿彌陀。
噫。有彌陀之住世。
則釋迦可滅度矣。
念佛者。應作本師替身觀〔百〕。 ^548a2

身金色。身有三義。
即法身報身應身也。
第法身一端。乃諸佛垂教之宗旨。
念佛者若解其義。
則根器自利。他日出生境界。
與中下二根不同。
此一要義。不可不詳。
余為一一述之。法身者。
即如來藏大涅槃體。
生滅心滅。真如心現。
即名法身。此身無土可來。
無土可去。本法界身。
周徧一切。何以故。
葢心體本寂。故曰真如。
取亦自心。離亦自心。
余有偈曰。心惟自心取。
即心成非相。非相宛轉生。
故起眾生界。世界悉幻法。
皆即自心造。離心心亦空。
幻法憑誰立。本無眾生相。
那有諸法生。諸法尚不生。
世界緣誰起。此即妙真如。
一路涅槃門。涅槃本如是。
是即如來藏。十方諸如來。
同此齊超越。同此證究竟。
當知此妙真如。即徧具徧造之本智。
一切如來平等之法身。
念佛者。若達其義。
則一念在佛。即成一念智。
念念在佛。即成念念智。
念到念無可念。念入無念。
忽然念到心空解脫。
萬境俱寂。當下瞥見彌陀現前。
故知即是本性彌陀。
淨土出生。故知即是唯心淨土。
悟自他分別之等非。
獲感應惟心之妙旨。
然但是凡地脩行。
一念甚微。若非仗彼果位之佛繫念。
則此一念之力。果能破得無明重障乎。
果能斷得歷劫煩惱乎。
惟既達得真如妙際。
繫念一佛。則彼果位之佛心。
亦非定是他心。因地之念心。
亦非定是我心。總之法身之圓滿也。
又按華嚴。釋迦成正覺時。
於其身中。普見一切眾生成正覺。
乃至普見一切眾生入涅槃。
皆於此身中普見。
此即法性徧體之義。
可證法身之充滿。
經云。佛身充滿於法界。
普現一切羣生前。
隨緣赴感靡不周。
而恒處此菩提座。
知釋迦之法身如是。
即知一切諸佛之法身。
亦知彌陀法身也。
經云。一切諸如來。
同共一法身。一心一智慧。
力無畏亦然。以上俱指法身言。
大約法身有三義。
一平等無分別義。
二寂體徧周義。三真如性無動壞。
一切能隨緣用義。
故此法身。廣之原是法界。
約之即是唯心。以法界心。
具法界身。而即造於法界不思議之緣。
故既法界緣顯。斯得法界身彰。
若具若造。俱莫思議。
不思議者。即是唯心。
智者觀門。知我一心。
具造法界。造亦唯心。
具亦唯心。本不思議。
以即空。即假。即中。
立不思議三觀。方是顯法界之真路。
達唯心之妙旨。然彼三觀。
即是圓觀。云不思議。
非是不可思議。直是不得思議。
良由寂滅真心。非以思議得入。
以不思議中。正是發觀智之真路處。
今不思議念門。與彼觀門。
無二無別。要須達得不思議。
則彌陀法身不現而現。
我念佛心。由本智顯。
是名真實念法身佛。
此一法身。惟佛與佛。
斯證究竟。報身者。
莊嚴功德所報之身。
此身本由攝受眾生願力而起。
故湧現為莊嚴功德之報身。
亦是應化菩薩之身。
所謂目廣如四大海。
毫廣如五須彌。一身之中。
各有八萬四千光明相好。
則身量亦屬無邊。
惟大菩薩。斯能見得。
即所謂尊特身也。
應身者。分身一切世界應化之身。
或現丈六身。或現八尺身。
其身惟隨眾生身量之大小而應之。
身具三十二相。八十種好。
項上圓光。及一身周圍之光。
所現廣狹。亦是不齊。
惟頂上肉髻所現一相。
更號之曰無見頂。
雖大菩薩。終莫窺其邊際。
豈不即應化身。亦即見於無邊。
此身四果弟子。及有宿緣眾生。
皆得見之。即所謂應化身也。
今此句中所指之身。
即是功德莊嚴之報身。
金色者。不壞之色。
orig:: 
　　相好光明無等倫
commentary::  ^548a14

觀經言佛報身。具有八萬四千相。
一一相中。各有八萬四千隨形好。
一一好中。復有八萬四千光明。
一一光明。徧照十方念佛眾生。
攝取不捨。乃至光中所現化佛。
不可具說。昔賢所謂人若念佛。
即有一化如來住頂者。
洵然慈悲大願。成就如是妙功德力。
巍巍如是。是為尊特。
倫。類也。言無復其類與等也。
三字一束。通透上下關節處。
其佛光明相好。各分八萬四千者。
葢在眾生。具有八萬四千塵勞。
身生八萬四千毛竅。
故到成佛。亦各分有八萬四千光明相好也。
又按觀經。彼佛圓光。
大如百億大千佛剎。
於圓光中。恒沙化佛。
乃至俱有無數化菩薩。
云何圓光若此其大。
當知彼大圓光。乃是顯報身佛之總光。
此相好中各現光明八萬四千者。
即是顯應身佛之別光。
若總若別。各各俱有化佛應現秘密妙門。
莊嚴如是功德性海。
豈容思議。
orig:: 
　　白毫宛轉五須彌
commentary::  ^548c34

須彌。山名。山在四大部洲之中。
起自大海衝過日月。
高出三百三十六萬里。
週圍之廣亦如之。
又山四面之中腰。
俱是天王宮殿。四大天王各據一面。
各鎮一洲。故此四洲。
分四天下。因此山之高廣。
分也。今報身佛。兩眉中間之白毫相。
右旋宛轉。大如五峙須彌。
一相尚然。況八萬四千之全相乎。
則其身之尊特何如。 ^549a18

按。釋迦應世之身。
其長丈六。眉間白毫。
八稜中空。白如珂雪。
長一丈五尺。週圍五寸。
右旋宛轉。如琉璃筒。
從此放光。徧照無際。
雖鐵圍山大幽暗處。
隨光所到。一切皆闢。
即此應身放光之毫相。
可悟法界之性。唯一智境。
知釋迦毫相如此之勝。
則知彌陀白毫。亦八萬四千中之勝相矣。
故經云。觀無量壽佛者。
從一相好入。但觀眉間白毫。
極令明了。見眉間白毫相者。
八萬四千相好。自然當現。
然在初心。可準釋迦毫相之大小。
先次現觀。則易成就。 ^549a32

按寶王論。釋迦報身佛。
所現眉間白毫一相。
向上右旋。圓濶三百六十萬里。
此則僅與一峙須彌。
相去無幾。彌陀毫相。
如彼其大。釋迦毫相。
如此其小。何釋迦之遜彼彌陀如是。
噫佛則是同。非相遜也。
特釋迦在娑婆。是穢土耳。
土穢。則佛之淨光易隱。
故身量之現。自不能大。
彌陀在極樂。是淨土耳。
土淨。則佛之淨光易顯。
故身量之現。自不至小。
今觀二佛毫相。則二土之優劣。
亦可曉然。
orig:: 
　　紺目澄清四大海
commentary::  ^549b2

紺即深青色之名。
海即在須彌山四面者是。
兩目長廣。如四大海之兩分。
是即其毫與目。俱無等倫處。
以上毫目二相。俱出十六觀經。 ^549b20

按目睛紺色而復澄清。
色相之美。不待言矣。
然佛清淨寶目。妙明智慧所報之目。
十方洞視。無復障礙。
雖在眾生心念中者。
佛眼悉見。則其色相之美何須論。
第從色相而言。亦是普利羣機處。
菩薩見是色相。即得道種智圓。
疾成功德報身。眾生或見丈六。
或見八尺二相。亦得諸根猛利。
成熟法器。疾證不退菩提道心。
當知見是色相。即見佛心。
orig:: 
　　光中化佛無數億
commentary::  ^549b26

化佛即分身世界之應身佛也。
並在八萬四千光明中流光滿界。
各現化佛。故曰光中。
又化有二義。一自化應身。
則曰化佛。二化他成佛。
亦曰化佛。彌陀在因地時。
已化三十六萬億一十一萬九千五百人同至成時。
何況到今成佛已久。
則分無數億應身化佛廣化世間。
其化更弘。而其化他。
甯有億數可量哉。 ^549b42

按此與下句二化字。
與度眾生三字相呼接。
又與末句咸令二字直貫。
宜重化他一邊。
orig:: 
　　化菩薩眾亦無邊
commentary::  ^549c8

亦字。承上光中來。
一化佛應身均各有。
化菩薩應身為隨侍。
故曰化菩薩。盖此菩薩。
雖即觀音勢至等所化應身。
然亦須知三聖應身。
俱同一體。何以故。
諸佛一法身中。原無分別相故。
亦惟三相既備。法體斯全。
何以故。仍即一佛三身義故。
又化有二義。同上。
orig:: 
　　四十八願度眾生
commentary::  ^549c14

彌陀在因地時。號曰法藏比丘。
誓有四十八願。謹出願文列后。
願諸同志。留意細參。 ^549c28

眾生。眾緣和合而生之謂。
盖眾生出生。本無自性。
所生之性。皆由緣會。
所會之緣。皆因業招。
在人有三業。身業。
口業。意業也。佛立四十八願。
攝授眾生。令結淨緣。
教以念佛見佛。謝彼塵業。
勝緣一值。直往無礙。
徑生淨土。徑入蓮胎。
故知念佛一門。非同小緣。
乃彌陀慈悲開度之大因緣也。
orig:: 
　　九品咸令登彼岸
commentary::  ^549c32

九品。先分上中下三品。
三品之中。又各分三品。
是謂蓮華九品也。
眾生出生其國。托胎蓮華之內。
謂之蓮胎。與此土之投入母胎者不同。
盖此則從愛染生。
彼則從法化生。昔賢有願云。
願生西方淨土中。
九品蓮華為父母。
華開見佛悟無生。
不退菩薩為伴侶。
願中上二句。即是托胎蓮華之意。
但第三句無生二字意甚奧。
余按之。即是菩薩通達無我法門也。
盖眾生之生。本無自性。
既無自性生。亦無自性死。
出生入死。皆由諸緣為聚散。
若離諸緣。畢竟無生。
故圓覺云。知幻即離。
不作方便。離幻即覺。
亦非漸次。此中當有一大悟處。
若在此土修證未悟者。
一到見佛。未有不悟。
第彼土蓮開有遲速。
則見佛非無早晚也。
大抵上品之蓮。其開最速。
中品次之。下品則遲矣。
何以故。盖因此土眾生。
有根器利鈍之不同。
有功力淺深之不一。
亦有生前從未念佛。
迨到臨終苦逼。經善知識指點。
方始憶念者。勇猛以疾亦得生蓮。
是以蓮華之生則同。
蓮華之開則不同也。
若論往生一節。生時亦非無據。
臨終必有瑞相現前。
或見金蓮擁足。或見彌陀來迎。
或滿眼光明。遍照無極。
淨土聖境。一時俱現。
或聞天樂。或聞妙香。
此時定知決生淨土。
乃至復有生前造罪。
到臨終時。地獄惡相。
顯現在前。猛火燄#CB08504;。
乘虗來襲。忽化一陣清涼風。
而送歸淨土者。此由悔罪猛利。
一念心疾。能抵百年悠悠業力。
觀經下品往生之輩#CB15269;如此。
但到此時靠著念佛。
定須立起如山願力堅牢不動。
決志求生。必令佛光從我照見。
必令寶華從我擁起。
則感應道交。自然瞥見本性彌陀。
自淨土來。自淨土去。
我於爾時。隨從佛後。
乘寶蓮華。逕生其國。
此即九品蓮華托胎之始。
但在此時見佛。要知即是本性彌陀。
何以故。一切眾生悉各具有如是自性功德故。
雖非現成所有。亦非假緣作合。
特不蒙彼佛感應。
則不顯。當知自性功德。
靡不徧造。靡不徧具。
念佛即是造此功德性。
見佛即是具此功德性也。
又見彼佛真身。必華開后方見。
見則未有不悟。此則但是感應道交。
故性佛顯。譬如鴻爪印泥。
鴻杳而印在泥。若知自性由印而顯。
則一時佛現在前。
非同假緣。故知即是自性佛迎自性眾生也。 ^549c46

咸令二字甚直截。
佛以真如性海功德之力。
成就如是九品蓮華。
正為一切有情。令得咸生也。
但得眾生。信有淨土。
立願求生。加以念佛功力。
助彼信力願力。無論根器利鈍。
無論造有十惡五逆一切極重罪業。
皆得帶業往生。何以故。
一到見佛。則未有不開悟故。
況能至心向佛。即是悔心猛利故。
所以不能害其往生信願也。
要知彼九品蓮。上攝利根上器。
乃至一切菩薩。旁攝中下二根一切眾生。
直是普利羣機處。
蓮華九品。出十六觀經。 ^550b26

彼岸。即指淨土。亦名極樂。
蓮有九品。攝念佛者所登之地。
彼對此言。岸對海言。
此土娑婆。是退地。
出生入死。輪迴不息。
一切悉苦。故又別名為苦海。
眾生沉溺其際。愛河浩浩。
慾浪滾滾。那時復有出劫之期。
彼土極樂。是不退地。
無生死。無輪迴。無諸男女愛染情慾。
一切眾生。純以化生。
衣食資具。均以法化。
寶樓寶閣。園林池沼。
一切俱是法性莊嚴之功德。
因是法性。敷演法樂。
念念具足法喜禪悅樂。
增道損生樂。如是乃至第一義諦樂。
非復此土所受人天諸樂。
極樂如彼。娑婆如此。
正是濟此苦海眾生所登之岸。
眾生何不求生。又況生彼國已。
雖復回轉生死界內。
出入輪迴苦趣。開度娑婆一切情緣眷屬。
亦永不退。是則所謂不退菩薩之乘權開化也。
當此之時。或出娑婆。
或回淨土。所願隨心。
豈不快哉。噫彌陀出世。
實關一切眾生無窮無盡不可思議之福量。
眾生不信極樂。不信彌陀。
則曷不信自性功德中之福量哉。
中峰懷淨土詩云。
六方佛出廣長舌。
俱讚娑婆念佛人。
須信九品蓮世界。
無時不散劫壺春。
又云。塵沙劫又塵沙劫。
數盡塵沙劫未休。
當念只因情未瞥。
無邊生死自覊留。
又云。念佛須期念到頭。
到頭和念一齊收。
娑婆苦海風濤靜。
穩泛蓮#CB15131;般若舟。
願諸同志。勉旃勉旃。
orig::  ^550b44

南無西方極樂世界接引導師大慈大悲阿彌陀佛。
commentary::  ^550c40

南無。亦翻曩謨。亦翻那摩。
亦翻皈依。亦翻歸命。
釋有三義。一求自度。
二為他求度。三普為一切有情求圓度。
發此圓度之心。即菩提心。
依菩提心。稱南無佛。
是今釋法。華嚴所謂最初一念發心之時。
便成正覺。即是此意。 ^550c42

西方極樂世界。義已略出彼岸節。
又彌陀經云。從是西方過十萬億佛土。
有世界。國名極樂。
極樂去此十萬億。
所隔甚遙。觀經云。
到在彈指。又云。如一念頃。
即生彼國。良以心無涯際。
離遠近相。離去來相。
一念即生。是即生於吾心所具之土也。
故既託彼勝緣。得蒙感應。
有何不到○按此土娑婆。
具有四土。一凡聖同居土。
二方便有餘土。三實報莊嚴無障礙土。
四常寂光淨土。又地獄餓鬼畜生阿脩羅人天六趣為凡。
聲聞緣覺菩薩佛四趣為聖。
凡濁聖淨。一隱一顯。
受分段身。與聖同居。
故曰凡聖同居。此土即是六趣眾生之界。
證方便道。斷煩惱障。
受法性身。尚餘無明一障未破。
故曰方便有餘。此土即是聲聞緣覺等羅漢所居。
受功德莊嚴法性報身。
色心交澈。根塵互融。
身土不二。無復障礙。
即華嚴所謂因陀羅網世界也。
此土圓位菩薩所居。
故曰實報莊嚴無障礙土。
離身無土。離土無身。
身土一如。湛然常寂。
是名常寂光淨土。
此土惟佛所居。大抵析分則濁。
圓融則淨。菩薩發菩提心。
平等開度。已入圓位。
佛則圓極。如上四土。
極樂亦同。第凡聖同居一土。
惟極樂為獨淨。所以淨者。
他方佛土。六趣具足。
彼國極樂同居一土。
惟有天人二趣。地獄。
餓鬼。畜生。脩羅。四趣則無。
且一佛攝化。又無邪魔外道壞亂佛法。
所以天人二趣。俱發菩提道心。
純以蓮華化生。一一交接。
悉是大乘清淨良伴。
又天人二趣。交通往來。
凡聖二途。聖應時現。
與此娑婆佛惟曠劫一出世者。
相去懸殊矣。又況彼土眾生。
功德。智慧。二莊嚴相。
同佛菩薩。是謂同居一土淨。
則以上三土。益可曉矣。 ^551a4

導師。謂引導眾生。
入佛知見。故佛稱導師。
佛居西方淨土。接引此方濁土眾生。
故復稱為接引導師。 ^551b12

與一切樂。名大慈心。
#CB15072;一切苦。
名大悲心。慈悲徧攝。
與#CB15072;同時。
名大慈大悲心。經云。
阿彌陀佛。慈悲光明。
徧照法界。普作覆護。
不令墜墮。慈悲願力。
徧周法界。普作攝受。
不令漏失。陰入界身。
徧同法界。普令了悟。
不令退轉。念佛者。
發圓度之心。念樂土之佛。
則功德巍巍。莊嚴可徧法界矣。
安有娑婆世界。不即打開淨土。
安有願生淨土。而不即往覲彌陀也哉。
噫因果一向頓圓。
總不離乎當念。但在因地發此大心。
實是廣己福量。而在果位證此大心。
方是普利羣機。當念一著。
宜防失足。戒之哉。
一登極樂。入無生忍。
即是眾生果圓之位。
普願斯人。回頭猛省。
 ^551b16
