
xu:: 
#  No. 706-A
No. 706-A
上諭朕惟三教之覺民於海內也。
理同出於一原。道並行而不悖。
人惟不能豁然貫通。
於是人各異心。心各異見。
慕道者謂佛不如道之尊。
向佛者謂道不如佛之大。
而儒者又兼闢二氏以為異端。
懷挾私心。紛爭角勝而不相下。
朕以持三教之論。
亦惟得其平而已矣。
能得其平。則外略形迹之異內證性理之同。
而知三教初無異旨。
無非欲人同歸於善。
夫佛氏之五戒十善。
導人於善也。吾儒之五常百行。
誘掖獎勸。有一不引人為善者哉。
昔宋文帝。問侍中何尚之曰。
六經本是濟俗。若性靈真要。
則以佛經為指南。
如率土之民。皆湻此化。
則吾坐致太平矣。
何尚之對曰。百家之鄉十人持五戒。
則十人湻謹。千室之邑。
百人持十善。則百人和睦。
持此風教。以周寰區。
則編戶億千。仁人百萬。
而能行一善。則去一惡。
去一惡。則息一刑。
一刑息於家。萬刑息於國。
洵乎可以垂拱坐致太平矣。
斯言也。蓋以勸善者。
治天下之要道也。
而佛教之化貪吝。
誘賢良。其旨亦本於此。
苟信而從之。洵可以型方訓俗。
而為致君澤民之大助。
其任意詆毀。妄揑為楊墨之道之論者。
皆未見顏色。失乎之瞽說也。
特諭。 ^260a5

雍正十一年二月十五日
other:: 
# 十善業道經節要
十善業道經節要〔附說十惡果報〕
editor:: 沙門　蕅益　編訂 ^260a43

戒殺生。得成十種離惱法。
一於諸眾生普施無畏。
二常於眾生。起大慈心。
三永斷一切瞋恚習氣。
四身常無病。五壽命長遠。
六恒為非人之所守護。
七常無惡夢。寢覺快樂。
八滅除怨結眾怨自解。
九無惡道怖。十命終生天。 ^260b9

犯殺生。得成十種惱法。
一於諸眾生普施有畏。
二常於眾生。起大害心。
三難斷一切瞋恚習氣。
四身常有病。五壽命短促。
六恒為非人之所惱害。
七常有惡夢。寢覺不樂。
八難除怨結眾恐不解。
九有惡道怖。十命終惡趣。 ^260b19

戒偷盜。得成十種可保信法。
一資財盈積。王賊水火及非愛子。
不能散滅。二多人愛念。
三人不欺負。四十方讚美。
五不憂損害。六善名流布。
七處眾無畏。八財命色力安樂。
辯才具足無缺。九常懷施意。
十命終生天。 ^260b29

犯偷盜。得成十種不可保信法。
一資財縱盈積。王賊水火。
及非愛子。皆能散滅。
二多人不愛念。三人能欺負。
四十方毀謗。五常憂損害。
六惡名流布。七處眾有畏。
八財命色力不安樂。
辯才不足有缺。九不懷施意。
十命終惡趣。 ^260b39

戒邪婬。得四種智人所讚法。
一諸根調順。二永離喧掉。
三世所稱歎。四妻莫能侵。 ^260c4

犯邪婬。得四種智人不讚法。
一諸根不調順。二不離喧掉。
三世所厭惡。四妻常能侵。 ^260c8

戒妄語。得八種人天所讚法。
一口常清淨。舌根優鉢花香。
二為諸世間之所信服。
三發言誠證。人天敬重。
四常以愛語。安慰眾生。
五得勝意樂。三業清淨。
六言無誤失。心常歡喜。
七發言尊重人天奉行。
八智慧乃殊勝。無能制伏。 ^260c12

犯妄語。得八種人天不讚法。
一口常不淨。舌根臭穢薰蒸。
二為諸世間之所不服。
三發言不誠證。人天不敬重。
四常以惡語。惱害眾生。
五得劣意業。三業不淨。
六言常誤失。心常憂愁。
七發言輕浮。人天不奉行。
八智慧乃下劣。人能制伏。 ^260c22

戒兩舌。得五種不可壞法。
一得不壞身。無能害故。
二得不壞眷屬。無能破故。
三得不境信。順本業故。
四得不壞法行。所修堅固故。
五得不壞善知識。
不誑惑故。 ^260c32

犯兩舌。得五種可壞法。
一得能壞身。有能害故。
二得能壞眷屬。有能破故。
三得能壞信。違本業故。
四得能壞法行。所修不堅固故。
五得能壞善知識。
常誑惑故。 ^260c40

戒惡口。得成就八種淨業。
一言不乖度。二言皆利益三言必契理。
四言詞美妙。五言可承領。
六言則信用。七言無可譏。
八言盡愛樂。 ^260c48

犯惡口。不成就八種淨業。
一言常乖度。二言不利益。
三言不契理。四言詞粗獷。
五言難承領。六言不信用。
七言多可譏。八言盡不樂。 ^261a6

戒綺語。得成就三種決定。
一定為智人所愛。
二定能以智。如實答問。
三定於人天威德最勝。
無有虗妄。 ^261a12

犯綺語。不成就三種決定。
一定為智人所訶。
二定難以智。如實答問。
三定於人天威德。
難最勝。定有虗妄。
w::  ^261a16

附四分律酒戒一條 ^261a22

戒酒。得成就十種無過失法。
一顏色不惡。二不少力。
三眼視明。四現無瞋恚相。
五不壞田業資生法。
六不致疾病。七不益鬬訟。
八無名稱惡名流布。
九智慧不減少。十身壞命終。
不墮三惡道。 ^261a24

犯酒。得成就十種過失法。
一顏色惡。二少力。
三眼視不明。四現瞋恚相。
五能壞田業資生法。
六增致疾病。七能益鬬訟。
八名稱惡名流布。
九智慧減少。十身壞命終。
墮三惡道。 ^261a32

戒貪欲。得成就五種自在。
一三業自在。諸根具足。
二財物自在。一切怨賊不奪。
三福德自在。隨欲物備。
四王位自在。珍奇皆奉。
五所獲勝物。過本所求。 ^261a40

犯貪欲。不成就五種自在。
一三業不淨。諸根不足。
二財物不自在。一切怨賊能奪。
三福德不自在。隨欲難物備。
四王位不自在。珍奇難皆奉。
五所獲劣物。非本所求。 ^261a46

戒瞋恚。得八種喜悅心法。
一無損惱心。二無瞋恚心。
三無諍訟心。四柔和質直心。
五得聖慈心。六常作利益安眾生心。
七身相端嚴。眾共尊敬。
八以和忍故。速生梵世。 ^261b6

犯瞋恚。不得八種喜悅心法。
一有損惱心。二有瞋恚心。
三有諍訟心。四粗獷諂曲心。
五得凡害心。六不作利益安眾生心。
七身相不端嚴。眾共不敬。
八以粗獷故。速生惡趣。 ^261b14

戒邪癡見。得成就十功德法。
一得真善意樂。真善等侶。
二深信因果。寧損身命。
終不作惡。三惟歸依佛。
非餘天等。四直心正見。
永離一切吉凶疑網。
五常生人天。不更惡道。
六無量福慧轉轉增勝。
七永離邪道。行於聖道。
八不起身見。捨諸惡業。
九住無礙見。十不墮諸難。 ^261b22

犯邪癡見。不成就十功德法。
一失真善意樂。真善等侶。
二不信因果。寧損身命終作惡。
三惟歸依外道餘天等。
四曲心邪見。難離一切吉凶疑網。
五常生惡趣。不更善道。
六無量邪慧。轉轉增勝。
七永離正道行於非道。
八常起身見。捨諸善業。
九住有礙見。十常墮諸難。
other:: 
# 善惡十界業道品
善惡十界業道品
editor:: 沙門　蕅益　編訂
other:: 
## 上品十惡
上品十惡 ^261b34

若念念之間。計著我人。
專為名利。益己損他。
不思反復。身口意業。
純隨妄習。不信三寶。
毀諸事戒。錯悞因果。
殺害所尊。是名地獄業道。
other:: 
## 中品十惡
中品十惡 ^261c11

若念念之間。計著我人。
專恣情欲。不知慚愧。
盲無所曉。癡暗昏愚。
多諸怨結。是名畜生業道。
other:: 
## 下品十惡
下品十惡 ^261c19

若念念之間。計著我人。
慳貪嫉妬。不知植福。
但積罪根。是名餓鬼業道。
other:: 
## 下品十善
下品十善 ^261c25

若念念之間。存諂誑心。
無質直意。外施仁義。
內計我人。種種所作。
情存勝負。是名修羅業道。
other:: 
## 中品十善
中品十善 ^261c31

若念念之間。畏我墮苦。
節制五欲。秉心歸戒。
希求後有。是名人趣業道。
other:: 
## 有漏上品十善
有漏上品十善 ^261c37

若念念之間。願我未來。
恒受勝樂。廣作眾福。
制止諸罪。乃至攝散入禪。
訶色入空。是名天趣業道。
other:: 
## 無漏上品十善
無漏上品十善 ^261c43

若念念之間。觀察三界苦空無常無我。
依四念處。深信緣起。
永斷希求後有之心。
唯志寂滅無為之樂。
是名二乘〔兼攝聲聞〕業道。
other:: 
## 亦漏無漏上品十善
亦漏無漏上品十善 ^262a4

若念念之間。緣於苦集二諦而起大悲。
緣於道滅二諦而起大慈。
深觀我法二空。愍物昏迷。
種種方便令其覺悟。
徧十方界。無有分劑。
盡未來時。無有疲厭。
不求恩報。不圖名稱。
不冀他知。不見能所。
是名菩薩業道。
other:: 
## 非漏非無漏上上品十善
非漏非無漏上上品十善 ^262a12

若念念之間。觀於諸法實相。
即權而實。理事平等。
即實而權。千如差別。
寂而常用。萬行雲興。
用而常寂。一際無際。
不作一想。不作一切想。
而能了知一即一切。
一切即一。微塵剎土。
不隔毫端。十世古今。
不離當念。身徧十方。
而無合散。智入三世。
而無往來。是名佛界業道。
 ^262a24
