
other:: 宗門拈古彚集卷第二十三
collector:: 古杭白巖嗣祖沙門　淨符　彚集
△青四
other:: 
## 潭州漸源仲興禪師
潭州漸源仲興禪師〔青四道吾智嗣〕 ^132b21

侍道吾至檀越家弔慰。
源拊棺問生耶死耶。
吾曰。生也不道。死也不道。
曰為什麼不道。吾曰不道不道。
回至中路。源曰。和尚今日須與某甲道。
若不道。打和尚去也。
吾曰。打即任打。道即不道。
源便打。歸院。吾令去。
後有省。值吾化去。
乃造石霜舉此話請益。
霜曰。不見道生也不道死也不道。
源大悟。 ^132b23

雲居元云。石霜矢上加尖。
喚醒千個漸源也無用處。
當初待伊舉了。痛棒打出。
非唯作天下宗師。
亦乃為道吾雪屈。 ^132b37

五祖演云。白雲今日憤氣不平。
須要斷這公案。道吾第一不解為身作主。
第二不能隨機入俗。
當時待伊問生耶死耶。
但向道等歸院裏向你道。
若著得此語。伶俐漢一踏踏著。
大小道吾和尚也免一頓拳頭。 ^132b43

昭覺勤云。道吾橫身為物。
指出生死根源。漸源親到寶山當面蹉過。
若不是金剛正性夙植根深。
爭得向平田淺草驀地回光。
見得道吾著力相為處。
且作麼生是道吾著力相為處。
試道看。 ^132c8

徑山杲云。生也不道死也不道。
兩重公案一狀領到。
露刃吹毛截斷綱要。
脫却鶻臭衫。拈却炙脂帽。
大坐當軒氣浩浩。
喝一喝。 ^132c16

天寧琦云。生耶死耶。
動念即乖。不道不道。
何處尋討。拽脫鼻孔。
打破髑髏。腰纏十萬貫。
騎鶴上揚州。有意氣時添意氣。
不風流處也風流。 ^132c22

妙雲雄云。道吾入水求人。
尀耐杖頭太短。致侍者重重蹉過。
者裏若有問生耶死耶。
驀喚云闍黎。待應諾。
却問云生耶死耶。
他擬開口。便與劈面掌。
要使伊當下知恩。 ^132c28

漸源因寶葢約姪來訪。
源乃捲簾在方丈內坐。
葢一見乃下却簾便歸客位。
源令侍者傳語曰。
長老遠涉不易。猶隔津在。
葢遂擒住侍者與一掌。
者曰。有堂頭和尚在。
莫打某甲。葢曰。為有堂頭老漢。
所以打你。者回舉似源。
源曰猶隔津在。 ^132c36

昭覺勤云。老漢一舒一卷賓主歷然。
隔津通津彼此相照。
侍者親蒙賜掌。恩大難酬。
寶葢到處垂慈。費盡腕頭氣力。 ^132c46

天童覺云。灼然猶隔津在。
然則各各彼彼自是一家。
且作麼生得同生同死共命連枝去。
暗裏抽橫骨。明中坐舌頭。 ^133a4

鼓山賢云。漸源見寶葢。
寶葢未見漸源。 ^133a10

寶壽新云。既謂賓主合歡。
因甚各立疆界。莫有奇特處麼。
拍手一下云。相逢不下馬。
各自奔前程。 ^133a12

漸源一日持鍬到石霜。
於法堂上從東過西從西過東。
霜曰作麼。源曰覓先師靈骨。
霜曰洪波浩渺白浪滔天。
覓甚先師靈骨。曰正好著力。
霜曰者裏針劄不入著什麼力。
源持鍬肩上便出。 ^133a16

太原孚別源云。先師靈骨猶在。 ^133a24

明招謙云。莫道作麼。
別下得什麼語。代云鸕#CB02887;語鶴。
又代漸源。便擲却鍬子云淺水無魚。 ^133a26

青龍斯云。二老可謂同條共貫收放臨時。
仔細看來猶未勦絕。
要得勦絕麼。先師靈骨謾勞尋。
溢目烟光亘古今。
堪笑持鍬徒著力。
何如撫掌共披襟。 ^133a30

漸源在帳內坐。有僧來撥開帳曰不審。
源以目視之。良久曰會麼。
曰不會。源曰七佛已前事。
為甚麼不會。僧舉似石霜。
霜曰。如人解射。箭不虗發。 ^133a36

東林總云。漸源道七佛已前事則且從。
未審石霜喚什麼作箭。
良久云。漸源頭白。
石霜頭黑。七佛已前曾漏洩。
既漏洩。掩不得。南海波斯生白澤。 ^133a42

鼓山永云。漸源夢中說夢。
石霜接響承虗。要且二俱不了。
other:: 
## 淥清和尚
淥清和尚〔青四道吾智嗣〕 ^133a48

因僧問。不落道吾機。
請師道。清曰。庭前紅莧樹。
生葉不生華。僧良久。
清曰會麼。曰不會。
清曰。正是道吾機。
為什麼不會。僧禮拜。
清便打曰。須是老僧打你始得。 ^133b4

昭覺勤云。來源既正。
只貴轉身。者僧眼既#CB05190; #CB02274;。
淥清遂因風放火。
當時若是個漢。待他道庭前紅莧樹生葉不生華。
便與掀倒禪牀。直饒道吾親來也須與他平展。
還委悉麼。棋逢敵手難藏倖。
詩到重吟始見工。
other:: 
## 鼎州德山宣鑑禪師
鼎州德山宣鑑禪師〔青四龍潭信嗣〕 ^133b12

示眾。今夜不答話。
問話者三十棒。時有僧出禮拜。
山便打。僧曰。某甲話也未問。
因甚麼便打。山曰你是甚處人。
曰新羅人。山曰未跨船舷好與三十棒。 ^133b22

法眼益云。大小德山話作兩橛。 ^133b30

報慈遂云。叢林中喚作隔下語。
且從。祇如德山道問話者三十棒。
意作麼生。 ^133b32

德山密云。大小德山龍頭蛇尾。 ^133b36

雪竇顯云。此二老宿雖善裁長補短舍重從輕。
要見德山老漢亦未可在。
何故。殊不知德山握閫外威權。
有當斷不斷不招其亂底劒。
諸人還識新羅僧麼。
只是個撞著露柱的瞎漢。 ^133b38

瑯瑘覺云。德山何似履春氷。
雖然如是。如猫弄鼠。 ^133b46

溈山喆云。德山大似清平世界鋥甲磨鎗。
者僧不惜性命身挨白刃。
法眼道話作兩橛。
大似藥病相治。圓明道龍頭蛇尾。
也是金鍮不辨。雪竇道撞著露柱底瞎漢。
截斷眾流。如今還有人為新羅僧作主麼。
出來與大溈相見。
乃豎拂云。去去西天路。
迢迢十萬餘。 ^133b48

翠巖芝云。時人盡道德山作家。
用得好。若與麼會。
還曾夢見麼。山僧道德山被者僧一推直得瓦解氷消。 ^133c12

黃龍清云。雖則雪竇高提祖印。
坐斷寰區。只解瞻前不能顧後。
者僧堂堂出來。什麼處是撞著露柱處。
還有人辨得麼。若也辨得。
不唯與新羅僧雪屈。
亦見當人眼目分明。
若辨不得。非唯新羅僧撞著露柱。
盡大地衲僧個個出來撞著露柱。 ^133c18

南堂靜云。德山老人寂寂惺惺。
法眼圓明精精靈靈。
六韜三略武緯文經。
新羅衲子有丙無丁。 ^133c28

丹霞淳云。諸方盡道者僧纔出德山便打。
末後却道未跨船舷好與三十棒。
是話作兩橛處。龍頭蛇尾處。
若與麼會。大似盲人摸象。
非惟不曾夢見德山。
自己亦乃未有參學眼在。
何故。殊不知德山韜略雙全文武兼備。
放開則大野風行。
把住則碧天星落。
然則貪扶正宗步步登高。
仔細觀來。一向只顧他非。
不能自省己過。者僧當時若是個作家。
直饒德山通身手眼也須放下拄杖子。
豈不見道大丈夫捋虎鬚未為分外。
者僧既無奪驪龍珠的手段。
致使德山令行一半。
如今眾中莫有為新羅僧雪屈者麼。
便請掀倒禪牀喝散大眾。
丹霞者裏不學德山倚勢欺人。
却分半院與伊住。
為甚如此。深嗟季運一將難求。
若無實說。異獸藏頭角。
靈禽惜羽毛。 ^133c32

昭覺勤云。德山大似金輪聖主寰中獨據。
四方八表無不順從。
等閒布一勑施一令。
直得風行草偃。若不是者僧。
爭見殺活擒縱威權自在法眼圓明。
雪竇雖則直截單提各能扶樹德山。
要且只扶得末後句。
未扶得最初句。且作麼生是德山最初句。
大鵬一展摩霄翅。
誰顧奔騰六合雲。 ^134a12

護國元云。忒煞倚勢欺人。
山僧見處也要諸人共知。
者僧當時若是個漢。
待他道你是甚處人。
便與掀倒禪牀。撩起便行。
直饒德山牙如劒樹口似血盆。
也須倒退三千里。
何故。識法者懼。 ^134a24

淨慈一云。者僧以赤肉挨他白刃。
也不易抵當。當時若是個漢。
纔見道今夜不答話問話者三十棒。
便好震聲一喝。奪德山棒到行正令去。
直饒德山全機。也須退後三千里。 ^134a32

薦福璨云。大小德山可惜龍頭蛇尾。
却引者僧向草窠裏頭出頭沒。
當時待他道某甲話也未問因甚打某甲。
脚跟下痛與三十。
何故。為人須為徹。 ^134a40

浮山□云。德山門下草偃風行。
其奈法眼圓明猶不放過。
雪竇雖則縱奪可觀抑揚有準。
要見二老宿亦未可。
拈拄杖畫一畫云。
到江吳地盡。隔岸越山多。 ^134a46

瑞巖慍云。德山以強凌弱。
者僧有理難伸。法眼圓明固是見義勇為。
怎奈死而不弔。浮山云雪竇雖則縱奪可觀抑揚有準要見二老宿亦未可。
圖他一粒米。失却半年糧。 ^134b6

南堂欲云。總謂德山勾賊破家。
者僧把髻投衙。法眼圓明據欵結案。
雪竇扶強抑弱逐惡隨邪。
如斯理論要契他古人。
直是白雲萬里。當時者僧見道今夜不答話。
珍重便行。非唯坐斷德山。
亦且光揚宗眼。 ^134b14

雲居莊云。諸方老宿只能扶強不能扶弱。
徑山今夜要斷不平。
牙如劒樹口似磉盆還他德山老漢。
若是辨衲僧眼。猶欠悟在。
者僧當時才出。直云某甲今夜不問話只與和尚相見。
他若行棒便與接住一推。
非唯坐斷德山。且免雪竇檢罰。
豈不是個俊快衲僧。
拈拄杖卓一卓云。
鶴有九皐難翥翼。
馬無千里謾追風。 ^134b24

松隱然云。且道者僧合喫棒不合喫棒。
若道合喫棒。者僧過在甚麼處。
若道不合喫棒。怎奈德山令不虗行。
要會麼。良久云。不是李將軍。
徒勞射石虎。 ^134b38

大巍倫云。我若作新羅僧。
見德山纔開口。呵呵大笑便出。 ^134b44

福嚴容云。德山埋兵挑鬬要#CB15281;作家。
者僧只知貪程不覺錯路。
若是山僧。見道今夜不答話問話者三十棒。
便對云。和尚今夜不著便。
他若動靜。但云夜深請和尚尊重。 ^134b48

開先金云。德山懸羊賣狗。
雪竇欺胡罔漢。不因法眼圓明怎得從公判斷。
開先挈領振綱。也只救取一半。
敢問諸人。因甚不與全救。
分付無眼村翁。打鼓普請自看。 ^134c8

崆峒慈云。德山雖別肘後符懸縱橫自在。
要且陣脚不穩。者僧雖然奮勇當前危亡不顧。
惜無先見之機。何故。
當時待道今夜不答話。
便與掀倒禪牀。德山縱有通天作用。
管教氷消瓦解。 ^134c16

棲霞成云。從上古德各出手眼。
雖則互有所長。要且斷者話不倒。
不知德山布箇萬里長陣。
擬窺天下英奇。無端走出個驢前馬後漢來。
德山為之氣索。未跨船舷好與三十棒。
亦不得已。豈德山心之所欲哉。 ^134c24

大慈璸云。一往看來。
者僧大似個孟八郎漢。
不識利害。猛虎腮邊捋鬚。
不幾喪身失命。殊不知德山老漢被者僧暗地裏把條斷貫索穿却鼻孔了也。
諸人還委悉麼。山僧不是扶弱鋤強。
也要指諸人個入處。
卓拄杖云。月黑霜濃毛骨冷。
鶴翅千尺一聲鴉。
喝一喝。 ^134c34

東塔熹云。德山干將在握殺活自由。
怎奈一席兩令未見好手。
若是長溪。見者僧出禮拜。
便歸方丈。不惟使者僧結舌有分。
且免得彼此遞相鈍置。 ^134c46

廣胤標云。德山尋常一條脊梁骨硬似鐵抝不折。
及乎遇著者僧。盡平生氣力都使不去。
未審者僧有甚長處。
不見道。放過一著。
縛手縛脚。 ^135a4

德山到溈山挾複子上法堂。
從西過東從東過西。
顧視方丈曰。有麼有麼。
溈坐次殊不顧盻。
山曰無無。便出。至門首乃曰。
雖然。也不得草草。
遂具威儀再入相見。
纔跨門提起坐具曰和尚。
溈擬取拂子。山便喝。
拂袖而出。溈至晚問首座。
今日新到在否。座曰當時背却法堂著草鞋去也。
溈曰。此子已後向孤峰頂上盤結草菴。
呵佛罵祖去在。 ^135a10

雪竇顯於無無便出及拂袖而出兩處皆著語云。
勘破了也。又於呵佛罵祖去在處著語云。
雪上加霜。 ^135a24

五祖戒云。德山大似作賊人心虗。
溈山也是賊過後張弓。 ^135a30

昭覺勤云。雪竇兩處俱道勘破。
且道是勘破德山勘破溈山。 ^135a34

徑山杲云。二尊宿恁麼相見。
每人失却一隻眼。 ^135a38

城山洽云。二尊宿一出一入。
各各胸藏韜略力舉千鈞。
多少鹵莽的盡謂溈山不及德山。
有甚麼交涉。祇如溈山道此子已後向孤峰頂上盤結草菴呵佛罵祖去在。
是何意旨。澤廣藏山。
理能伏豹。 ^135a40

德山因一僧相看。
乃近前作相撲勢。
山曰與麼無禮合喫山僧手裏棒。
僧拂袖便行。山曰。
饒你如是。也只得一半。
僧轉身便喝。山打曰須是我打你始得。
曰諸方有明眼人在。
山曰天然有眼。僧擘開眼曰猫便出。
山曰黃河三千年一度清。 ^135a48

天童華云。者僧是透關底漢。
若非德山本分鉗錘。
幾乎死在句下。只如德山道黃河三千年一度清。
又作麼生。嶺梅殘雪裏。
雲#CB15150;未梳時。 ^135b10

龍池微云。者僧雖久經行陣。
到德山面前未免納誠降欵。
德山只欲坐致太平。
被者僧鎗旗一展。
直得伎倆俱露。總未免旁觀者哂。
且道誰是旁觀者。
若也識得。龍池與伊三十拄杖。 ^135b16

報恩琇云。咸謂德山舉鼎#CB15072;山氣吞寰宇。
誰知揖讓升降折旋中禮有如此。
夫語云。臨事而懼。
好謀而成。德山其謂歟。 ^135b24

德山凡見僧入門便棒。
臨濟凡見僧入門便喝。 ^135b30

龍泉濌云。閉門打睡。
接上上機。須還他過量丈夫始得。
若夫二老漢與麼做處。
未免旁觀者哂。何故聻。
黃金自有黃金價。
何必和沙賣與人。 ^135b32

德山上堂。我先祖見處即不然。
者裏無佛無祖。達磨是老臊胡。
釋迦是乾屎橛。文殊普賢是擔屎漢。
等覺妙覺是破執凡夫。
菩提涅槃是繫驢橛。
十二分教是鬼神簿拭瘡疣紙。
四果三賢初心十地是守古塚鬼。
自救不了。 ^135b38

雲門偃云。讚佛讚祖須是德山老人始得。 ^135b48

瑯瑘覺云。諸方若與麼會。
入地獄如箭射。只如雲門與麼道。
也須入地獄如箭射。 ^135c2

德山因臨濟侍立次。
山曰今日困。濟曰者老漢寐語作麼。
山便打。濟便掀倒禪牀。
山休去。 ^135c6

雪竇顯云。二員作者具啐#CB10437;同時眼。
有啐#CB10437;同時用。
雪竇擬向饑鷹爪下奪肉。
猛虎口裏爭餐。敢謂德山臨濟俱是瞎漢。
有人辨得。天下橫行。 ^135c10

雲峰悅云。奇怪。諸德看此二員作家一拶一捺。
略露風規。大似把手上高山。
雖然如是。未免旁觀者哂。
且道誰是旁觀者。
喝一喝下座。 ^135c16

徑山杲云。雲峰與麼批判。
大似普州人。徑山若見。
縛作一束送在河裏。
不見道蚌鷸相持俱落漁人之手。 ^135c22

西堂顯云。然則德山門下草偃風行。
怎奈臨濟當機不讓。
雖然如是。未出葛藤窠裏。 ^135c28

護國元云。二老忒煞旁若無人。
真如若見。每人各與二十痛棒。
且道利害在什麼處。
有人明辨得。許你親見臨濟德山。 ^135c32

天寧琦云。眾中道德山臨濟好手手中呈好手。
紅心心裏中紅心。
殊不知用盡自己心。
笑破他人口。 ^135c38

天童悟云。臨濟拽倒禪牀。
大似不奈船何打破戽斗。
當時若作今時。拽倒驀面擲。
豈不得人一牛還人一馬。 ^135c42

古南門云。二老漢當時恁麼相見。
可謂旁若無人。豈料千古之下咽#CB15287;被雪竇把定。
大眾還辨得麼。若辨不得。
古南今日放一線道。
乃擊禪牀云。長安風月貫今昔。
那個男兒摸壁行。 ^135c48

城山洽云。德山無事生事。
臨濟慣捋虎鬚。且置勿論。
敢問當時臨濟掀倒禪牀德山便爾休去。
意作麼生。 ^136a8

天目律云。饒你恁麼也是鼓粥飯氣。
復云。噁。 ^136a14

雪竇正云。德山向水稜上行船。
臨濟於針鋒尖走馬。
實為今古罕覯。雪竇為什麼却道二俱瞎漢。
試定當看。 ^136a16

白巖符云。者兩個漢一挨一拶。
技藝都來可觀。就中一個更毒。
若人委悉得。許你親見臨濟德山。
不然。總是瞎漢。 ^136a22

踈山順云。者兩個漢踈山當時若見。
將一條蔴繩縛作一束送在大洋海裏。
何故。太平無象日。
何必待以干戈。 ^136a28

德山上堂。問即有過不問猶乖。
有僧出禮拜。山便打。
僧曰某甲纔禮拜為甚便打。
山曰待汝開口堪作什麼。 ^136a34

雲居莊云。德山權衡在握殺活臨時。
者僧久經行陣奮不顧身。
然雖如是。未免二俱不了。
還有緇素得出者麼。
真金自有真金價。
終不和沙賣與人。 ^136a40

寶壽新云。者僧興兵只為德山討戰。
觀其勢似有得失。
察其原本無輸贏。
是以饒你殺得北斗歸南。
終不能使天下立地太平。
如何得立地太平去。
君王嬾問朝堂事。
卿相何由奏帝基。 ^136a46

白巖符云。德山據令未到手酸棒折。
為甚麼便爾放過。
者裏也有些子誵訛。
當時我若作者僧。
待道待汝開口堪作什麼。
好與云恁麼則和尚却須喫棒。 ^136b6

德山因雪峰問。從上宗乘。
學人還有分也無。
山打一棒曰道什麼。
峰曰不會。明日復上請益。
山曰我宗無語句。
實無一法與人。峰於此有省。 ^136b14

巖頭奯云。德山老人一條脊梁骨硬似鐵。
雖然如是。於唱教門中猶較些子。 ^136b20

長慶稜因保福問。
只如巖頭出世。有何言教過於德山便與麼道。
慶云。汝不見伊道。
如人學射久久自中。
福云中後如何。慶云展闍黎莫不識痛癢。
福云和尚今日非唯舉話。
慶云展闍黎是什麼心行。
明招謙云大。小長慶錯下名言。 ^136b24

丹霞淳云。德山恁麼說話。
祇知入草求人。不覺通身泥水。
仔細看來。祇具一隻眼。
丹霞則不然。我宗有語句。
金刀剪不開。深深玄妙旨。
玉女夜懷胎。 ^136b34

德山因龍牙問。學人仗鏌耶劒。
擬取師頭時如何。
山引頸近前曰#CB01403;。
牙曰頭落也。山呵呵大笑。
牙後到洞山舉前話。
洞曰德山道什麼。
牙曰德山無語。洞曰。
莫道無語。且將德山落底頭呈似老僧看。
牙方省。便懺謝。有僧舉似德山。
山曰。洞山老人不識好惡。
者漢死來多少時。
救得有甚麼用處。 ^136b40

保福展云。龍牙只知進前不知失步。 ^136c4

翠巖芝云。龍牙當斷不斷。
如今作麼生斷。 ^136c6

法華舉云。諸上座莫是德山無機鋒麼。
為當別有道理。良久云。
#CB01403;。 ^136c8

東禪觀云。龍牙抱劒傷身。
自招過咎。德山為頭作主。
幸好機籌忽被洞山指蹤。
不覺尾巴露出。 ^136c12

白巖符云。遁公輕敵去死十分。
無足與論。德山做處暗陷於菟。
是稱好手。然為新豐白澤一照。
則又手忙脚亂。好在什麼處。 ^136c16

德山一日飯遲自托鉢至法堂前。
時雪峰作飯頭。見曰。
者老漢。鐘未鳴鼓未響。
托鉢向甚麼處去。
山便低頭歸方丈。
峰舉似巖頭。頭曰大小德山未會末後句在。
山聞令侍者喚巖頭問曰。
你不肯老僧那。巖密啟其意。
山乃休。至明日陞堂。
果與尋常不同。巖至僧堂前撫掌大笑曰。
且喜老漢會末後句也。
他後天下人不奈伊何。
雖然如是。也只得三年活。 ^136c22

雪竇顯舉明招謙代德山語云。
咄咄沒處去沒處去。
云。曾聞說個獨眼龍。
元來只在者裏。殊不知德山是個無齒大虫。
若不是巖頭識破。
怎得今日與昨日不同。
諸人要會末後句麼。
只許老胡知。不許老胡會。 ^136c36

溈山#CB15223;云。
巖頭大似高崖石裂。
直得百里走獸潛蹤。
若非德山度量深明。
怎得昨日與今日不同。 ^136c46

溈山果云。古今無異路。
達者共同途。透出威音外。
須明肘後符。且道那裏是巖頭識破德山處。
若檢點得出。非但參學眼明。
亦乃領過雪峰。其或緇素不辨邪正未分。
路遠夜長休把火。
大家吹滅暗中行。 ^137a2

高峰妙云。佛祖機緣古今公案。
其中誵訛無出於此。
或謂巖頭智過於師。
故有密啟其意。殊不知犯彌天之咎萬劫遭殃。
且道利害在什麼處。
撫掌大笑云。侍者分明記取。
三十年後有人證明。 ^137a12

雲門信云。密啟其意。
壁上貼門神。低頭歸方丈。
慚惶殺人。果與尋常不同。
毫釐有差天地懸隔。 ^137a20

愚菴盂云。一個在高高峰頂立。
一個在深深海底行。
一個山上行船。一個巖前走馬。
直得花飛錦上月到上林。
然雖如是。禾黍不陽#CB08504;。
競栽桃李春。翻令力耕者。
半作賣花人。 ^137a24

古南門云。字經三寫烏焉成馬。
諸人若於鐘未鳴鼓未響時會去。
不惟穿却德山明招鼻孔。
亦乃坐斷巖頭雪竇舌頭。
不然碗子撲落地。
碟子成七片。要會末後句。
且緩緩。 ^137a32

報恩琇云。承虗接響者蹉過德山。
抑強扶弱者埋沒巖頭。
山僧老實告報道。
師勝資強還他德山父子。
喝一喝云。好手手中呈好手。
知音知外有誰知。 ^137a40

崆峒慈云。大小雪峰龍頭蛇尾。
當時待低頭歸方丈。
何不以手拊其背云。
者老漢做賊人心虗。
不惟使父兄做伎倆不成。
亦免後人向末後句裏著倒。
諸方要識末後句麼。
良久云。星沉水底光千點。
鴈過空中字幾行。 ^137a46

百丈泐云。其父攘羊而子證之。
直則直矣。天下不奈伊何。
父為子隱子為父隱。
美則美矣。天下不肯伊何。
縱饒見得分明。要識巖頭則易。
識德山則難。何故。
便歸方丈閉却門。 ^137b8

寶壽新云。德山雖則無事生事。
檢點將來亦未為分外。
怎奈遇著個無下落漢。
便乃當頭一拶。非特使伊暗裏藏刀。
亦要知你做處若何。
不料折脚波斯驀頭跳出。
復來劒刃上弄險。
怎教伊不高懸戰鼓密布鎗旂。
他見你鋒頭稍硬。
也只得抽身便轉別露囊錐以為得志。
那知伊冷地退敗是個兵行偽計。
所以剛到臨崖之際。
便欲放出辣手攔腮一拶。
豈期宗門不幸重遭一上扭揑。
直得鎗頭卓朔。無可奈何。
祇如臨末稍頭一場露布。
又作麼生好。還有人遮掩得麼。
殊不知德山父子性命已落在新長老手裏。 ^137b16

棲霞成云。德山父子雖善簧鼓其道。
怎奈不善臨風別調韻出青霄。
大家暗地搖脣。未免自揚家醜。
然不因一事不長一智。
且道伊畢還會末後句也無。
禹力不到處。河聲流向西。 ^137b38

雪竇正云。明招只知向前不知退後。
雪竇漝麼批判不妨難會。
祇如末後句畢竟作麼生會。
乃喝一喝。 ^137b46

東塔熹云。德山藏身露影。
似個無齒大虫。雪峰暗得便宜。
不覺通身著賊。若非多口阿師。
怎得今日不同昨日。
雖然。且道末後句如何委悉。
也是胡餅裏討汁。 ^137c4

枝山選云。者老漢尋常逞盡英俊。
剛被雪峰一問。直得分踈不下。
若無巖頭密啟。洎乎埋沒生平。
雖然。且道末後句子既會得。
因甚只得三年活。 ^137c12

踈山順云。德山被雪峰一拶。
直得去死十分。若無巖頭一貼返魂藥。
何處有德山眾兄弟。
要會末後句麼。逢人但恁麼舉。 ^137c18

智者林云。德山作賊心虗。
被雪峯一拶懡#CB01334;而回。
雪峯見伊低頭。若能云者賊。
則德山伎倆窮矣。 ^137c24

友可玄云。潛師夜戰者固不見德山。
略地曉攻者是又豈知巖頭。
殊不知將軍日挑戰。
都護夜巡營。還他德山父子。
雖然。燕山猶有石。
須勒幾人名。宗門拈古彚集卷第二十三
 ^137c28
