
other:: 大佛頂如來密因修證了義諸菩薩萬行首楞嚴經纂註卷第三
other:: 唐　天竺沙門　般剌密諦　譯
other:: 唐　烏萇國沙門彌伽釋迦譯語
other:: 唐菩薩戒弟子前正議大夫同中書門下平章事清河房融筆受
author:: 明　檇李沙門　真界　纂註
orig:: 
復次，阿難！云何六入本如來藏妙真如性？
commentary::  ^158b31

此六入之文，乃各指一易解妄事，以明三相虗妄。
色等六塵同境界相，眼等六入同能見相，六入之勞同喻業相。
然雖三相皆妄，而正意在破六入也。
orig::  ^158b33

阿難！即彼目睛瞪發勞者〔至〕同是菩提瞪發勞相。
commentary::  ^158b39

此指前瞪目視空。
眼根勞故，於空見華。
前喻色境，此通喻三相，故云兼目與勞，同是菩提瞪發勞相。
蓋業轉現相，同迷性起，如瞪目勞，故發空華相也。
orig::  ^158b41

因於明暗二種妄塵〔至〕本非因緣非自然性。
commentary::  ^158c2

因塵發見，由根吸塵，故名眼入。
然離塵無體，足知虗妄。
乃至云非明暗來，非根出等。
既無所從，則非因緣自然本如來藏妙真如性矣。
據上經文，應分三節：即彼目睛下，依真起妄；
因於明暗下，辯妄無實；是故當知下，了妄即真。
蓋謂妄無自性，全體即真也。
餘五例此。
orig::  ^158c4

阿難！譬如有人以兩手指〔至〕本非因緣非自然性。
commentary::  ^158c16

此六入之文，皆云瞪發勞者，以空華之喻，
非惟單喻眼入，亦乃通喻六根，故例稱瞪發也。
orig::  ^158c18

阿難！譬如有人急畜其鼻〔至〕本非因緣非自然性。
commentary::  ^158c22

畜，縮氣也。機者，弩牙也。
根有發聞之義，故取喻之。
orig::  ^158c24

阿難！譬如有人以舌#CB02549;吻
〔至〕本非因緣非自然性。
commentary::  ^158c26

以舌取物曰#CB02549;。
吻，口角也。
orig::  ^158c28

阿難！譬如有人以一冷手〔至〕本非因緣非自然性。
commentary::  ^158c30

手不自觸因合覺觸，故曰合覺之觸。
合不自合因離知合，故曰顯於離知。
涉勢若成等者，謂冷熱相涉使二相相成，
因觸久成勞妄生斯相，故云因於勞觸。
orig::  ^158c32

阿難！譬如有人勞倦則眠〔至〕同是菩提瞪發勞相。
commentary::  ^158c40

意不緣時，本無寤寐。
緣慮時久，意勞形倦，始有眠寐。
睡久勞解，即便醒寤。
故云勞倦則眠，睡熟便寤。
覽塵斯憶，謂醒寤時，緣塵思慮，覧憶即生。
失憶為忘，謂昏寐時，無所緣慮，失忘即滅。
而住異處中，迷妄而有，故云顛倒。
吸，取也。習，緣慮也。
中，歸法塵也。不相踰越，即四相也。
此即吸取所緣法塵，四相稱意。
知根同下，吸撮內塵生滅，名覺知性也。
妄不離真，故寤寐意勞，同是菩提瞪發勞相。
orig::  ^158c42

因於生滅二種妄塵〔至〕本非因緣非自然性。
commentary::  ^159a10

前舉四相，此惟二者，以生攝住，以滅收異，
而意知居中，即吸撮此法塵生滅，名覺知性內塵法塵也。
見聞逆流者，宗鏡云：眼等取外塵境，剎那流入意地，
從外入內，名為逆流。
斯則意有所緣即是寤，則覧塵斯憶為生也。
流不及地者，謂昏寐時根不緣塵，則無外塵流及意地，
而意亦無所緣即是寐，則失憶而忘為滅也。
覺知覧此寤寐生滅二塵為體，故離彼二塵畢竟無體。
寤寐二相隨身開合者，列子云：其寤也形開，其寐也形交。
交即合也。蓋言開則覧塵斯憶為生，合則不緣法塵名滅。
汝覺知性離此寤寐生滅，畢竟無體，故同空華也。
orig::  ^159a12

復次，阿難！云何十二處本如來藏妙真如性？
commentary::  ^159a34

前六入破六根，雖以塵對辨，而正意在根。
今十二處，雖根塵互破，正破在塵。
後十八界，雖根境識三相對推破，而正意惟在六識也。
orig::  ^159a36

阿難！汝且觀此祇陀樹林〔至〕本非因緣非自然性。
commentary::  ^159a42

眼能生色，則眼為色性。
然見空之時，即非色相，則色性應銷。
能生之色性既銷，銷則從根顯發之一切色相都無矣。
且色空二法，對待而顯。
色相既無，何以顯空？
故曰誰明空質。然則計眼生色處者，妄也。
空亦如是者，因色例空，亦無定處也。
若復色塵下，謂色能生見，則觀空之時，
見無所生，故曰銷亡。
亡則色塵與見都無，誰明空色？
然則計色生眼處者，妄也。
是故下，結明虗妄，會歸藏性。
orig::  ^159a44

阿難！汝更聽此祇陀園中〔至〕本非因緣非自然性。
commentary::  ^159b12

如我入城祇林無我，喻聲來耳邊則餘處無聲，然千眾皆聞則聲處無實矣。
若復汝耳下，謂如我歸林城中無我，喻耳往聲處則餘處無耳，
然異音皆聞則耳處無實矣。
若無來往下，謂聲不來耳、耳不往聲，聞義不立。
orig::  ^159b14

阿難！汝又齅此罏中旃檀〔至〕本非因緣非自然性。
commentary::  ^159b24

鼻非旃檀，非鼻生也。
藉熱而有，非空生也。
若生於木下，破木生也。
此約煙相麤顯而破，不論其氣。
若以煙表，實謂未通，故云其煙騰空，未及遙遠也。
且煙猶在近，聞已遠通，故知其香不從木發。
既非鼻、非空、非木，則香處無實矣。
orig::  ^159b26

阿難！汝常二時眾中持鉢〔至〕本非因緣非自然性。
commentary::  ^159b36

味生於舌下，破根生也。
謂味因舌生，舌本一體，應不別多味。
若不別多味，又不名知味。
若別多味，則味不生於舌矣。
石蜜，沙糖也。堅如沙石，故云石蜜。
若生於食下，謂食不自知，因舌知味。
縱食能知，則知不在汝，便同他食。
汝無所預，味非汝知。
理既不然，則味不生於食矣。
若生於空下，謂虗空無味，則味不生於空矣。
orig::  ^159b38

阿難！汝常晨朝以手摩頭〔至〕本非因緣非自然性。
commentary::  ^159c4

觸因能所相感，故在手在頭皆不成觸。
若各各有則應有二身，若一觸所生當為一體。
觸則無成者，謂觸須二物，一則不成。
非所非能等，謂在一處不能成觸，故云不應虗空與汝成觸。
orig::  ^159c6

阿難！汝常意中所緣善惡〔至〕非心所緣云何成處。
commentary::  ^159c14

生成法，則即法塵也。
蓋謂意緣不出善、惡、無記所生法塵。
此法下，雙徵。阿難下，先釋即心無法塵也。
謂法若即心，則不屬塵，既非所緣，何成法處？
orig::  ^159c16

若離於心別有方所〔至〕本非因緣非自然性。
commentary::  ^159c22

此明離心無法塵也。
謂法塵既離心別有，則法塵自性為知耶？
為非知耶？知則屬心，然體異於汝，又且非塵，故同他心量。
即汝即心者，防轉計也。
云何下。難破。汝心惟一，云何有二？
根塵俱知，是二心矣。
設若非知，然此法塵既非色等，處當何在？
而色空之內無所表顯，不應存於色空之外，況空又非有外也。
法塵既無，則心無所緣，處從誰立？
然則心緣意處終無實矣。
orig::  ^159c24

復次，阿難！云何十八界本如來藏妙真如性？
commentary::  ^159c40

根、塵、識三各六，分內、外、中為界。
又界者，因也，種族也。
以根、塵、識三互為因故，類各別故。
orig::  ^159c42

阿難！如汝所明，眼色為緣〔至〕因色所生，以色為界。
commentary::  ^159c46

如汝所明者，即指初卷所明。
又小乘所解因緣生法，皆是實有，不了即空。
今據彼詰之，用破其執也。
他皆倣此。
orig::  ^159c48

阿難！若因眼生既無色空〔至〕本非因緣非自然性。
commentary::  ^160a6

若獨因眼，不有色空，則識無所緣，見無所表，
界無所立，非因眼矣。
若因色生，當隨色滅，色滅空現，當不知空。
既識知空，則不隨色滅，顯非色生矣。
若色變時，汝亦識其色相遷變，汝識不遷。
色既變矣，則此不遷之識，從何所立者？
若從色變，識則變矣，故界相自無，不變則恒。
既從色生，空現色亡，識應隨滅，應不識空。
理又不然，非從色生矣。
若眼色兼合，共生識界，當半有知半無知，故曰中離。
若中離者，半合根，半合境，故曰兩合。
兩合若成，有雜亂過，故不成識界也。
orig::  ^160a8

阿難！又汝所明耳聲為緣〔至〕則耳識界復從誰立。
commentary::  ^160a28

若因耳生下，此就勝義根破。
謂根無前境，根自無知。
若實無知，根尚不成，更何有識？
若取耳聞下，此就浮塵根破。
設取浮塵之耳容有聞者，若無動靜亦不成聞。
云何下，明無知之根不能生有知之識界。
則耳下，謂識既不從根生，復從誰立耶？
orig::  ^160a30

若生於聲識因聲有〔至〕本非因緣非自然性。
commentary::  ^160a40

聲能生識，何假於聞？
若無於聞，聲亦不有。
縱謂識從聲生，又許因根有相，則聞聲時即是聞識。
若不聞識，則無識界。
若聞於識，識則同聲。
既能了之識，作所聞之境，誰為能知知此聞識？
若無能知知聞識者，終如草木矣，亦無有識也。
不應聲聞等，謂依根依境。
單論既非，不應二者合成識界而為中位。
中位既無，邊界何立？
orig::  ^160a42

阿難！又汝所明鼻香為緣〔至〕鼻尚無名，云何立界？
commentary::  ^160b8

若取肉形下，破浮塵根也。
名身則非鼻，名觸則屬身根所對之塵，故曰鼻尚無名也。
orig::  ^160b10

若取齅知，又汝心中〔至〕二性不有，界從誰立。
commentary::  ^160b14

此破勝義根也。以肉形雙爪為知屬身，故曰元觸非鼻。
以空為知屬空，故曰肉應非覺。
以香為知屬香，何干汝鼻？
故曰何預於汝。若香下，牒計以破，正破香臭不從根生。
從二物不來下，以根從境破，則墮兩鼻之失；
以境從根破，則無境可得。
何者？以二性既其不有，則香臭之性不可得矣，識界從何所立哉？
斯則言雖破其香臭不從根生，意顯香臭互奪雙亡不能生識，
故知無香臭則識不能生也。
orig::  ^160b16

若因香生識因香有〔至〕本非因緣非自然性。
commentary::  ^160b32

見性因眼而有，不能見眼；鼻識因香而有，應不知香。
若曰能知，即非香生；若曰不知，則不名識，皆不可也。
又香不因知，則不成香界；識不知香，則識界不從香立矣。
此計識因香生者，妄也。
orig::  ^160b34

阿難！又汝所明舌味為緣〔至〕味自不生云何立界。
commentary::  ^160b42

甘蔗等，舉五味也。
若識因舌生，世間諸物都無味時，則應嘗舌矣。
何者？謂識因了別，方顯今世味既無，必須嘗舌，故教汝自嘗舌為甜為苦也。
若舌本苦，則無能嘗者，且舌不自嘗，孰為能知覺此苦舌？
若舌本淡，則味無所生，無味與對，從何立界？
此計識因舌生者妄也。
orig::  ^160b44

若因味生識自為味〔至〕本非因緣非自然性。
commentary::  ^160c8

識自為味，謂識即味也。
同於舌根，謂味不自嘗味也。
既不自嘗，云何知味？
若不知味，則無識矣。
又識因味生，味多識亦應多，識一味亦應一。
體必味生者，牒定識因味生也。
鹹淡甘辛同為一味者，結成識一味亦應一也。
異味既同，則無分別，無別則非識，非識則無界。
此計識因味生者，妄也。
不應下，明非生於空也。
舌味和合下，謂識若因根境和合而生，
則元無自性，云何識生鹹淡甘辛？
略舉四味，詳則有六，更加苦酢。
言和合者，眾味共成也。
俱生，本性不易也。
變異，燒煑異本也。
orig::  ^160c10

阿難！又汝所明身觸為緣〔至〕誰有非身知合離者。
commentary::  ^160c30

覺觀即身識，而以合離二境為緣，若無緣則無識，計根生者妄也。
若因觸生，觸若無身，則不知合離，誰有無身知合離者？
是則無身則無觸，計觸生者亦妄也。
orig::  ^160c32

阿難！物不觸知身知有觸〔至〕本非因緣非自然性。
commentary::  ^160c40

物不觸知身知有觸者，謂物不自知其觸，因身方知有觸。
知身即觸知觸即身者，謂身不自知即觸方知，觸不自知即身方知。
如是則身觸相即，相即則互奪雙亡，故無處所。
觸合身即為身自體性，故無觸位。
觸離身即是虗空等相，故無觸用。
斯則內外不成，中云何立？
此計身觸合生識界者，妄也。
orig::  ^160c42

阿難！又汝所明意法為緣〔至〕離緣無形，識將何用。
commentary::  ^161a6

此約離塵無體破也。
蓋意根發於所思，生於法塵。
若離法塵，則根無形，識無用。
計根生者，妄也。
orig::  ^161a8

又汝識心與諸思量〔至〕二性無成，界云何立。
commentary::  ^161a12

此約同異無生破也。
識心即意識，思量了別即意根。
同則無復所生，異則應無所識。
苟無所識，云何是意根生？
苟有所識，云何識與意異？
二既無異，亦無識矣。
惟同下。雙結不成識界也。
orig::  ^161a14

若因法生世間諸法〔至〕相狀不有界云何生。
commentary::  ^161a22

以五塵之法各配五根，皆非意攝。
汝識下。令推法塵之相也。
法法者，法塵之法也。
色空動靜通塞，即色聲香三塵也。
合離即味觸兩塵，生滅即法塵。
然生滅但是五塵通相，離五無體，故云生則諸法生，滅則諸法滅也。
所因者，法塵也。所因之法自無實狀，則因之生識復作何狀耶？
狀不有則界亦亡矣。
orig::  ^161a24

是故當知意法為緣〔至〕本非因緣非自然性。
commentary::  ^161a36

既非因緣自然，是謂妙真如性也。
前依陰、入、處、界四科，以明本非因緣自然，
而阿難未悟，故下復以四大和合因緣而問如來，
復就地、水、火、風、空、見、識七大，以明本非和合及不和合，
融會萬法，歸如來藏，使有生之見及與法執當下俱消，無生實相全體現前也。
謂之大者，以性圓周徧，含裹十方為義。
所以有七者，萬法生成，不離四大，而依空建立，
因見有覺，因識有知故也。
前五無情所具，後二有情兼之，今舉其七，則萬法該矣。
然彼大性，先非水火，亦非空識，全一如來藏體，循業發現而已。
七大既爾，萬法皆然。
凡我依正，先非根身，亦非器界，皆即循業之相，
性真圓融，初無生滅。
所以阿難蒙佛開示，身心蕩然，得無罣礙，
了知世間諸所有物，皆即妙心含裹十方，
反觀幻身起滅無從，了然自知獲本妙心，常住不滅。
orig::  ^161a38

阿難白佛言世尊〔至〕中道了義無戲論法。
commentary::  ^161b20

此舉如來常說和合因緣，以對因緣自然二俱排 #CB11462;。
請示中道了義者，意謂昔說因緣是有，
今之排擯是空，既非中道，皆戲論法，故復求開示無戲論法也。
orig::  ^161b22

爾時世尊告阿難言〔至〕阿難默然承佛聖旨。
commentary::  ^161b30

因前啟請中道了義，故許開示令通達實相也。
汝先厭離下，指初卷恨無始來一向多聞等文。
故我下，謂因求覺道故示第一義，既聞此法名真藥現前，通達實相令達第一義諦也。
orig::  ^161b32

阿難！如汝所言。四大和合〔至〕如旋火輪未有休息。
commentary::  ^161b40

因疑四大和合，此先推大性非和不和也。
蓋彼大性果非和合，則如虗空不和諸色，殆不然也。
若果和合，則同彼萬變，相成相續，展轉虗妄，又不然也。
旋火之輪，無有實體，喻虗妄相成相續之相也。
orig::  ^161b42

阿難，如水成冰，冰還成水。
commentary::  ^161c2

直示大性非和不和之理，而起後文，故復召告也。
如水成冰，非非和也。
冰還成水，非和合也。
orig::  ^161c4

汝觀地性麤為大地〔至〕色猶可析，空云何合。
commentary::  ^161c8

令觀色可析，而空非可合，以顯地性非和合也。
塵之細者曰微，細之又細曰極微，微之又微曰鄰虗。
極微之塵，猶有微色，故名色邊際相。
析極微為七分，則微色殆虗，故名鄰虗。
更析鄰虗，即成空性。
析色既能成空，虗空應生色相。
今合色不能成空，合空又不能成色，色從何生？
故知此色本無自性，非和合矣。
orig::  ^161c10

汝元不知如來藏中〔至〕但有言說都無實義。
commentary::  ^161c24

如來藏性，萬法一如，而循發似異，遂有七大之名，特性相異稱耳。
以相即無相，故曰性色真空。
無相即相，故曰性空真色。
無相不相，曰清淨。
非和不和，曰本然。
無乎不在，曰周徧。
既非相與非相，合與非合，而能成七大萬法者，
但隨心應量，循業發現而已。
後云：汝以空明，則有空現。
地水火風，各各發明，則各各現。
此隨心應量之事也。
背覺合塵，故發塵勞。
滅塵合覺，故發真如。
此循業發現之事也。
至於十界依正之相，萬形纖悉之理，莫非隨應循發者也。
然此觀相元妄，無可指陳。
觀性元真，惟妙覺明。
理絕情謂，不容妄度。
故但有言說，都無實義。
所以第一義諦，擬心即差，動念即乖。
惟居一切時，不起妄念，不用識心，分別計度，然後相應也。
餘亦同此。
orig::  ^161c26

阿難火性無我寄於諸緣〔至〕但有言說都無實義。
commentary::  ^162a4

火無自體，寓物成形，故曰無我。
眾名和合，詰之各有根本，真和合也。
火名和合，詰之各無根本，非和合矣。
優樓頻螺云木瓜，林迦葉波云龜氏。
瞿曇，星名，從星立姓，至於後代，改姓釋迦。
陽燧者，崔豹古今註云：以銅為之，如鏡之狀，
照物則影倒，向日則火出。
紆者，屈也。
orig::  ^162a6

阿難！水性不定流息無恒〔至〕空中自有為從月來。
commentary::  ^162a18

求則流，否則息，所謂流息無恒也。
迦毗羅等四，皆外道，善幻術。
太陰精，月中之水也。
月望前曰白，亭午曰晝。
方諸，取水之珠也。
orig::  ^162a20

阿難若從月來尚能遠方〔至〕但有言說都無實義。
commentary::  ^162a26

林木既不吐流，明知此水非從月降。
水非月來，又非珠出，不從空生，則本然周徧，非和合矣。
orig::  ^162a28

阿難風性無體動靜不常〔至〕但有言說都無實義。
commentary::  ^162a32

拂衣則動，垂衣則靜，所謂動靜不常也。
倒拂者，己面生風，還拂自面，是為倒拂。
既非倒拂，則非生於面矣。
汝審下，謂三性不參，二性相隔，求風所從，杳莫可究。
既非衣出，又非空生，非生彼面，了無所從，非和合矣。
謂本然周徧，循業發現，得不信哉。
orig::  ^162a34

阿難！空性無形因色顯發〔至〕因鑿所有無因自生。
commentary::  ^162a44

鑿土得空，所謂因色顯發也。
西天貴賤，族分四姓。
如此方四民，剎帝利王族，婆羅門淨志，
亦云淨行，以守道居正，潔白其操也。
毗舍，商賈也。首陀，農夫也。
是謂四姓。頗羅墮，此翻捷疾，亦利根也。
旃陀羅魁膾，此云嚴幟，惡業自嚴，行持標幟，
謂搖鈴持竹，此又智愚之族也。
orig::  ^162a46

阿難，若復此空無因自生〔至〕不應虗空無從自出。
commentary::  ^162b10

若因土出下，謂虗空若因土出，則鑿土出井之時，應見虗空入井。
既無空入，豈因土出？
若虗空無有出入，而虗空元因土出，則應空土元無異因，
無異則同，則土出井時，何不見空從井出耶？
若因鑿下，明即因不可，離因不可。
汝更下，令詳察其非因緣自然也。
鑿空虗實，謂鑿實空虗也。
上諸巧辨，皆遣識心妄計，而顯圓融真體也。
orig::  ^162b12

若此虗空性圓周徧〔至〕皆如來藏本無生滅。
commentary::  ^162b26

會上義而通前文也。
由上所明非因緣和合，則知空性圓徧，非生滅法。
一大既爾，餘大皆然，故皆無生滅。
然此明空大而兼會前四者，令知色空雖異，其性皆同故也。
orig::  ^162b28

阿難！汝心昏迷不悟四大〔至〕為出、為入、為非出入。
commentary::  ^162b36

若悟虗空性圓周徧，本無出入與非出入，
即悟四大性真圓融，本無生滅也。
orig::  ^162b38

汝全不知如來藏中〔至〕但有言說都無實義。
commentary::  ^162b42

此會空大，與前四大異。
前則先言相即無相，此則先言無相即相。
又譯人將恐真空濫於頑空，故易真空為真實也。
orig::  ^162b44

阿難！見覺無知因色空有〔至〕或同非同、或異非異。
commentary::  ^162c2

此問四句：一、同，二、異，三、亦同亦異，四、非同非異。
但經文分兩同兩異，各成一句，故云或同非同，或異非異。
orig::  ^162c4

阿難！此見若復與明與暗〔至〕不應見精無從自出。
commentary::  ^162c10

阿難下，辨非一體。
若此見精下，辨非異體。
明暗相背下，辨非或同非同，或異非異。
汝更下，令詳察其性真圓融，不涉諸妄也。
orig::  ^162c12

若見聞知性圓周徧〔至〕為非生滅為非同異。
commentary::  ^162c18

若見聞知者，前於六根廣破眼見，餘根並略。
今類通顯，示其性皆徧。
聞即耳根，覺即鼻舌身根，知即意根。
不言覺者，略也。為生為滅等者，以見聞覺知元是如來藏性，
本非生滅同異等故。
此令諦觀，欲其通達實相本無諸相也。
orig::  ^162c20

汝曾不知如來藏中〔至〕但有言說都無實義。
commentary::  ^162c30

性見覺明者，謂即性之見，全是覺明真體。
覺精明見者，謂見乃覺精明見，故清淨本然，周徧法界也。
如一下，例餘根。嘗觸即舌根，以味合方覺，故亦名觸覺。
觸覺，知身意根也。
orig::  ^162c32

阿難！識性無源因於六種〔至〕為無所因突然而出。
commentary::  ^162c40

根但照境，故如鏡鑑物；識有了別，故能標指。
orig::  ^162c42

阿難！若汝識性生於見中〔至〕何不日中別識明月。
commentary::  ^162c44

此明識性非生於相見，亦非生於空也。
若生於空，則非是相，亦非是見。
非見則無辨，非相則無緣。
既無見相，識從何立？
又處此非相非見之間，識體若空，則同龜毛；
識體若有，非同物象。
縱於虗空，能發汝識？
既無相見，亦無用也。
若無下，謂日中無月。
既無見月之識，應知非無因而有也。
orig::  ^162c46

汝更細詳，微細詳審〔至〕不應識緣無從自出。
commentary::  ^163a10

此復令審觀識性所從出也。
見託根，相託境，有狀成有，無相成無。
如是識緣，因何所出者？
為從見相出耶？有無出耶？
求其識性，了無所從。
汝言和合，識有分別名動，見無分別名澄。
識動見澄，非和非合。
聞知亦然，皆非和合，又非自然。
是則性真圓融，不涉諸妄矣。
orig::  ^163a12

若此識心本無所從〔至〕為非同異、為非空有。
commentary::  ^163a24

若此識心，即指識大。
了別見聞覺知，即會上見大。
兼彼空等，總會七大，旁通萬法也。
既本無所從，則湛然圓徧。
地等既爾，世界眾生，物物皆爾。
不惟地等名大，草芥塵毛，皆可名大。
性真圓融，本無生滅矣。
前文詳辨，意皆萃此。
故自根境萬法，總會而旁通也。
為同為異等者，以諸識心，元是如來藏性，本非同異空有等故。
令微細沈思，觀得其真，則悟本如來藏。
orig::  ^163a26

汝元不知如來藏中〔至〕但有言說都無實義。
commentary::  ^163a42

性識明知者，謂即性之識，全是明知真體。
覺明真識者，謂識乃覺明真識，詎可謂之因緣自然耶。
而世人無知惑為因緣自然，皆無實義。
orig::  ^163a44

爾時阿難及諸大眾〔至〕於如來前說偈讚佛。
commentary::  ^163b2

因前開示，獲本妙心，故說偈讚佛也。
自初決擇真妄，終至陰入七大，多方發明，
使悟器界萬法，當體全真，本如來藏，是謂微妙開示。
既悟萬法性真圓融，故身心蕩然，得無罣礙。
悟妙覺湛然，周徧法界，故各各自知，心徧十方。
覺湛周徧，含吐十虗，故見十方空，如手中葉。
萬法性真，本如來藏，故一切所有，皆即妙心也。
悟本心量，廣大如此，故反觀妄身，其微如塵，
其幻如漚，忽無所有，而本妙常心，了了悟獲。
於是深慶，說偈讚謝也。
orig::  ^163b4

妙湛總持不動尊，首楞嚴王世希有。
commentary::  ^163b22

妙湛總持，即澄圓妙性，如來藏體。
前之屢稱妙覺湛然，不動周圓，含吐十虗者，此也。
阿難既自造悟，遂知佛之所以為佛者，特此而已。
故以是稱讚也。覺海圓澄，物不能汩，曰妙湛。
藏心徧圓，含裹十方，曰總持。
體寂如空，常住不滅，曰不動。
具此而獨尊三界也。
首楞嚴王世希有者，即讚法也。
雖教行理三，悉號楞嚴。
今正舉能詮以歎，迥超諸教，喻之以王。
如來在世所說經中，最為殊勝，故曰世希有也。
orig::  ^163b24

銷我億劫顛倒想，不歷僧祇獲法身。
commentary::  ^163b40

無始迷真，妄認緣影，及起因緣自然等見，即億劫顛倒想也。
一蒙開示，倒想銷亡，而了獲本心，即不歷僧祇，獲法身也。
據上經文，既屬見道，且敘了悟。
如云：各各自知，心徧十方。
知即悟也。又據下富樓那云：如阿難輩，
雖則開悟，習漏未除。
故知是了悟矣。若論其證，但證初果耳。
舊有多說，皆非正意。
orig::  ^163b42

願今得果成寶王〔至〕終不於此取泥洹。
commentary::  ^163c6

既悟自性，深感發明之恩，故願有所成。
弘道利生，稱佛心而上報也。
願得聖果，智心也。
還度多眾，悲心也。
智悲雙運，廣大無盡，即所謂深心。
誓入五濁，不取涅槃，即深心之效也。
憑此報恩，故請佛為證。
orig::  ^163c8

大雄大力大慈悲〔至〕爍迦羅心無動轉。
commentary::  ^163c16

既讚謝已，重請後法，庶盡斷惑障，成就果願也。
然此既銷倒想，頓獲法身，疑己得果，且又願求，而更除細惑者。
佛果有七，曰：菩提、涅槃、真如、佛性、菴摩羅識、
空如來藏、大圓鏡智。
所謂獲法身者，則方悟菩提，自見佛性而已。
見性之後，必須審除細惑，使生滅滅生俱寂，
以合乎涅槃真如；白淨純凝，以合乎菴摩羅識；
廓然圓照，以合乎空如來藏、大圓鏡智。
七果圓備，乃所謂登無上覺也。
今之學者，纔得其二，頓亡餘五，輕捐教法，
不復修斷，則生滅何時而寂？
雜染何時而淨？交交擾擾，何時而廓然？
昏昏昧昧，何時而圓照？
縱雖見性有為，習漏不免復生，吾知其倒想依然，
將又倍於億劫，為可歎惜矣！
聞此首楞嚴畢竟之教，快宜勉進，疾使一切畢竟也。
舜若多，此云空。爍迦羅，云堅固。
謂空性無體，尚可銷亡，我心堅固，終無動轉。
此依首楞嚴力，結前願心，自誓究竟畢無退墮。
願心如此，然後聖果可期，佛恩可報也。
大佛頂如來密因修證了義諸菩薩萬行首楞嚴經纂註卷第三
 ^163c18
