居士傳二十三
other:: 
# 張平叔傳
張平叔傳
張平叔。初名伯端。
後改名用誠。號紫陽。
天台人也。熈寧中遊蜀。
遇劉海蟾授以丹法。
久之洞徹法源。作悟真內外篇。
序云。人之生也。皆緣妄情而有其身。
有其身則有患。若無身。
患從何有。夫欲免夫患者。
莫若體夫至道。欲體夫至道。
莫若明夫本心。故心者道之體也。
道者心之用也。人能察心觀性。
則圓明之體自現。
無為之用自成。不假施功。
頓超彼岸。此非心境朗然神珠廓明。
則何以使諸相頓離纖塵不染。
心源自在決定無生者哉。
然使明心體道之士。
身不能累其性。境不能亂其真。
則刀兵烏能傷。虎兕烏能害。
巨焚大浸烏足為虞。
達人心若明鏡。鑑而不納。
隨機應物。和而不唱。
故能勝物而無傷也。
此所謂無上至真之妙道也。
原其道本無名。聖人強名。
道本無言。聖人強言耳。
然名言若寂。則時流無以識其體而歸其真。
是以聖人設教立言以顯其道。
奈何此道至妙至微。
世人根性迷鈍。執有其身而惡死悅生。
故卒難了悟。黃老悲其貪著。
乃以修生之術。順其所欲。
漸次導之。以修生之要在金丹。
金丹之要在神水華池。
故道德．陰符之教得盛行於世矣。
然其言隱而理奧。
學者雖諷其文而莫曉其義。
若不遇至人授之口訣。
縱揣量百種終莫能著其功而成其事。
余向己酉歲於成都遇師授丹法。
自後三傳於人。三遭禍患。
皆不逾兩旬。乃省前過。
自今以往常箝口結舌。
無敢復言矣。此悟真篇中所歌咏大丹藥物火候細微之旨。
無不備悉。好事者夙有仙骨觀之。
則智慮自明。此乃天之所賜。
非余之輙傳也。如其篇末歌頌談見性之法。
即上之所謂無為妙覺之道也。
然無為之道。齊物為心。
雖顯秘要。終無過咎。
奈何凡夫緣業有厚薄。
性根有利鈍。縱聞一音紛成異見。
若有根性猛利之士見聞此篇。
則知余得達摩諸祖最上一乘之妙旨。
可因一言而悟萬法也。
如其習氣尚餘。則歸中小之見。
亦非余之咎矣。外篇偈頌三十三首。
文多不錄。錄其無心頌云。
堪笑我心。如頑如鄙。
兀兀騰騰。任物安委。
不解修行。亦不造罪。
不曾利人。亦不私己。
不持戒律。不拘忌諱。
不知禮樂。不行仁義。
人間所能。百無一會。
飢來喫飯。渴來飲水。
困則打睡。覺則行履。
熱則單衣。寒則盖被。
無思無慮。何憂何喜。
不悔不謀。無念無意。
此生榮辱。逆旅而已。
林木棲鳥。亦可為比。
來亦不禁。去亦不止。
不避不求。無讚無毀。
不厭醜惡。不羨善美。
不棲靜室。不遠閙市。
不說人非。不誇己是。
不厚尊官。不薄賤稚。
親愛冤讐。大小內外。
哀樂得喪。欽侮險易。
心無兩覩。坦然一揆。
不為福先。不為禍始。
感而後應。迫而後起。
不畏鋒刃。焉怕虎兕。
隨物稱呼。豈拘名字。
眼不就色。聲不來耳。
凡所有相。皆屬妄偽。
男女形聲。悉非定體。
體相無心。不染不礙。
自在逍遙。物莫能累。
妙覺光圓。映徹表裏。
包褁六極。無有遐邇。
光兮非光。如月在水。
取捨既難。復何比擬。
了茲妙用。迥然超彼。
或問所宗。此而已矣。
年九十一坐趺而化。
用茶毗法。得舍利千百。
大者如芡實。色皆紺碧。
至淳熈中甞一還家。
踞上席與家人語化後事甚悉。
時其孫不在。及歸則已遠去矣。
其弟子有王#CB15131;叔者。
從平叔九年。不知入道之要。
一日至羅浮觀。平叔問曰。
子從我久矣。而不求道何也。
曰非敢然也。自揣愚昧。
恐無分耳。平叔曰。
噫。道在我心。人人有之。
賢者不加多。愚者不加少。
如子言。是自蔽其明也。
可哀也哉。#CB15131;叔涕泗交頤。
拜不能起。平叔曰。
子姑退而深思之。
有所覺急來告我。
#CB15131;叔辭去。
入室靜思。至夜。平叔往省之。
#CB15131;叔啟戶出。
平叔笑曰。吾一尋汝便見頭面。
汝固有之物尋之不得。
何也。遂滅所執燭而去。
#CB15131;叔大窘。
坐至五更大悟。通體汗流。
待旦呈頌曰。月照長江風浪息。
魚龍遁跡水天平。
箇中誰唱真仙子。
聲滿虗空萬籟清。
平叔覧之問曰。誰唱誰聽。
#CB15131;叔再頌曰。
莫問誰。莫問誰。一聲高了一聲低。
阿誰唱。阿誰聽。橫竪大千說不盡。
先生有意度迷津。
急撞靈臺安寶鏡。
鏡明澄靜萬緣空。
百萬絲條處處通。
斗轉星移人睡定。
覺來紅日正當中。
平叔遂出金丹圖授之。
止於羅浮。後三十年坐逝〔天台志．悟真篇．青華祕文〕。 ^223b8

知歸子曰。世之學仙者往往執幻為真。
從空覓有。迷失真常。
歷諸塵劫。首楞嚴經呵之切矣。
平叔雖志慕金丹。
其所論撰往往契西來大意。
於老氏之徒可謂具正知見者。
予故表而出之。 ^224a44

汪大紳云。予甞略觀其書。
盖在佛老門中能真實踐履者。
然以明眼人觀之。
得毋坐在閨閤中做功課者乎。
 ^224b4
