
other:: 建中靖國續燈錄卷第七　　　〔宋刻〕
collector:: 東京法雲禪寺住持傳法佛國禪師〔臣〕惟白集
對機門
other:: 
## 南嶽懷讓禪師第十二世
南嶽懷讓禪師第十二世
other:: 
### 潭州興化禪院慈明禪師法嗣
潭州興化禪院慈明禪師法嗣
other:: 
#### 洪州黃龍山崇恩惠南禪師
洪州黃龍山崇恩惠南禪師 ^678c25

姓章氏。信州玉山縣人也。
生而神異。童稚不群。
道蘊夙機。發言駭眾。
長依懷玉寺出家受具。
徧歷叢林。皆推上首。
雲徒仰慕。領眾遊方。
晚造慈明禪師法席。
投誠入室。明拒之三四。
方諾咨參。遂問。十二時中喫粥喫飯即不問汝。
拈匙把筯一句作麼生道。
師即語對。不契其旨。
明遂喝出。師擬跨門。
豁然大悟。尋以趙州勘婆子因緣成頌呈明。
明為印證。益契玄旨。
請住同安．歸宗．黃蘗．黃龍。
臨濟宗枝大盛。 ^678c31

開堂日。上首白槌罷。
師云。噫。好箇第一義。
幸自完金剛。被維那打作兩橛。
有人接得麼。顧視大眾云。
若接不得。山僧拈頭作尾。
切須著眼。 ^679a2

問。寶座已登於鳳嶺。
宗風演唱嗣何人。
師畫一圓相。 ^679a6

僧曰。石霜一派。流入江西。 ^679a8

師云。杲日當天。盲人摸地。
問。如何是同安境。
師云。看不得。 ^679a10

僧曰。如何是境中人。
師云。無面目。
問。作家不啐#CB10437;。
啐#CB10437;不作家。
大眾臨筵。請師作家相見。
師垂一足。 ^679a12

僧曰。燄裏尋冰雪。
水下火燒天。師乃收足。
僧曰。大眾證明。真善知識。 ^679a16

師云。同安不著便。
闍梨不著便。 ^679a18

僧曰。此猶是兩家共用。
掣鼓奪旗事作麼生。
師擲下拂子。 ^679a20

僧曰。同安今日瓦解冰消。
師呵呵大笑云。有輸有贏。 ^679a22

問。如何是佛。
師云。向汝道。汝不信。
僧曰。請師指示。 ^679a24

師云。合取狗口。
問。不求諸聖。不重己靈。
未是衲僧分上事。
如何是衲僧分上事。 ^679a26

師云。三十年來罕逢此問。 ^679a28

僧曰。孤負諸聖去也。
師云。話也未答。何言孤負。
僧拊掌一下。 ^679a30

師吽。放過即不可。
問。儂家自有同風事。
如何是同風事。師良久。 ^679a32

僧曰。恁麼則起動和尚去也。
師云。刢利人難得。 ^679a34

有僧纔出禮拜。師云。
未得問話。其僧乃退。
師云。將謂是打陳將軍。
元來是行間小卒。
不見儞過。好好問來。 ^679a38

問。無為無事人。猶是金鎻難。
未審有什麼過。
師云。一字入公門。
九牛拔不出。 ^679a42

僧曰。學人未曉。乞師方便。
師云。大庾嶺頭。笑却成哭。 ^679a44

問。滴水滴凍時如何。
師云。未是衲僧分上事。 ^679a46

僧曰。如何是衲僧分上事。
師云。滴水滴凍。 ^679a48

問。牛頭未見四祖時。
為甚百鳥銜花献。
師云。釘根桑樹。闊角水牛。 ^679b2

僧曰。見後為甚麼不銜花。
師云。裩無襠。袴無口。 ^679b4

師云。未登此座。一事也無。
纔登此座。便有許多問答。
敢問大眾。一問一答。
還當宗乘也無。答言當去。
一大藏教豈無問答。
為什麼教外別行。
傳上根輩。若言不當。
適來許多問答。圖箇什麼。
行脚人當自開眼。
勿使後悔。若論此事。
非神通修證之能到。
非多聞智慧之所談。
三世諸佛秖言自知。
一大藏教詮註不及。
是故靈山百千萬眾。
獨許迦葉親聞。黃梅七百高僧。
衣鉢分付行者。豈是汝等貪淫愚執勝負為能。
夫出家者。須秉丈夫決烈之志。
截斷兩頭。歸家穩坐。
大開門戶。運出自己家財。
接待往來。賑濟孤露。
方有少分報佛恩德。
若不然者。無有是處。
以拂子擊禪牀。下座。 ^679b8

上堂云。橫吞巨海。
倒卓須彌。衲僧面前也是尋常茶飯。
行脚人須是荊棘林內坐大道場。
向和泥合水處認取本來面目。
且作麼生見得。遂拈拄杖云。
直饒見得。未免山僧拄杖。 ^679b30

上堂云。擬心即差。
動念即乖。不擬不動。
土木無殊。行脚人須得轉身一路。
遂拈拂子云。遮箇是山僧拂子。
汝等諸人作麼生轉。
若也轉得。一為無量。
無量為一。若轉不得。
布袋裏老鴉。雖活如死。 ^679b38

上堂云。未到鷲峯。
一事全無。洎到鷲峯。
便有進前捋虎鬚之客。
退後把虎尾之人。
殊不曉未行已行之令。
故大覺禪師唯得徧行一著。
臨濟．德山秖是互用二機。
便云法道周流。大似拗曲作直。
所謂棒喝截斷。猶若以金愽鍮。
直饒東注要流。南唱北和。
亘古亘今。且未有當頭道著。
作麼生是當頭一句。
良久。云。劄。 ^679b46

上堂云。山僧有時正路行。
或時草裏走。汝等諸人莫見錐頭利。
失却鑿頭方。不見古者道。
開不能遮。勾賊破家。
當斷不斷。返遭其亂。 ^679c10

上堂云。聖凡情盡。
體露真常。拈起拂子云。
拂子#CB01387;跳上三十三天。
扭脫帝釋鼻孔。驢脣先生拊掌大笑道。
盡十方世界覓箇識好惡底人。
萬中無一。擊禪牀一下。 ^679c16

上堂云。山僧今日在汝諸人眉毛上坐。
轉大法輪。還有人見麼。
見與不見。是什麼說話。
好好參堂去。莫築著露柱。 ^679c24

上堂。拈拄杖云。橫拈倒用。
撥開彌勒眼睛。明去暗來。
敲落祖師鼻孔。當是時也。
目連．鶖子飲氣吞聲。
臨濟．德山呵呵大笑。
且道笑箇什麼。咄。 ^679c30

上堂云。洪波浩渺。
白浪滔天。截流到岸之人。
端然忘慮。短棹孤舟之客。
進退攢眉。且道風恬浪靜一句作麼生道。
還有人道得麼。若無人道得。
山僧布施儞諸人。
良久。云。漁人閑自唱。
樵者獨高歌。 ^679c36

上堂。眾集。乃喝一喝。
良久。云。一事也無。
喝箇什麼。又喝一喝。
云。一喝兩喝後作麼生。
以拂子向空書一畫。
云。百丈耳聾猶自可。
三聖瞎驢愁殺人。
擊拂子一下師室中常問僧出家所以．鄉關來歷。
復扣云。人人盡有生緣處。
那箇是上座生緣處。
又復當機問答。正馳鋒辯。
却復伸手云。我手何似佛手。
又問諸方參請宗師所得。
却復垂脚云。我脚何似驢脚。
三十餘年示此三問。
往往學者多不湊機。
叢林共目為三關。 ^679c44

師於凞寧二年己酉二月十六日上堂辭眾。
云。山僧才輕德薄。
豈堪人師。蓋不昧本心。
不欺諸聖。未免生死。
今免生死。未出輪回。
今出輪回。未得解脫。
今得解脫。未得自在。
今得自在。所以大覺世尊於然燈佛所無一法可得。
六祖夜半於黃梅又傳箇什麼。
乃示偈曰。 ^680a12

得不得。傳不傳。歸根得旨復何言。
憶得首山曾漏泄。
新婦騎驢阿家牽。 ^680a22

至十七日午時。端坐示寂。
闍維。得五色舍利。
以石塔窆之。
other:: 
#### 洪州翠巖廣化可真禪師
洪州翠巖廣化可真禪師 ^680a24

在歸宗南禪師堂中為座元。
南問。首座常將女子出定話為人。
是否。 ^680a28

真云。無。
南云。奢而不儉。儉而不奢。
為甚道無。 ^680a30

真云。若是本分衲僧。
也少鹽醬不得。 ^680a32

南喚侍者。報典座。
來日祗煑白粥。 ^680a34

問。我寧不說法。疾入於涅槃。
朝宰臨筵。師說何法。
師云。雲卷長空千里靜。
日輪當午八方明。 ^680a36

僧曰。大眾霑恩也。 ^680a38

師云。知心能幾人。
問。學人上來。請師一接。
師云。花甎藥草。 ^680a40

僧曰。若不上來伸此問。
焉知明月照乾坤。 ^680a42

師云。不謾道。僧擬議。
師便喝。
問。如何是佛。
師云。同坑無異土。 ^680a44

問。如何是祖師西來意。
師云。深耕淺種。
問。如何是佛法大意。 ^680a46

師云。五通賢聖。
僧曰。學人不會。
師云。舌至梵天。 ^680a48

問。如何是學人轉身處。
師云。一堵牆。百堵調。 ^680b2

僧曰。如何是學人著力處。
師云。千日斫柴一日燒。 ^680b4

僧曰。如何是學人親切處。
師云。渾家送上渡頭船。
問。機鋒纔展。四海來投。
向上宗乘。請師舉唱。 ^680b6

師曰。西天此土。 ^680b8

僧曰。學人未曉。
師云。儞著甚來由。
僧曰。花發山前路。
鳥過北巖棲。 ^680b10

師云。脚跟下看。
問。利人一句。請師垂示。 ^680b12

師云。兩脚蝦 #CB03157;飛上天。
僧曰。前村深雪裏。
昨夜一枝開。 ^680b14

師云。飢逢王饍不能餐。
問。如何是道。
師云。出門便見。 ^680b16

僧曰。如何是道中人。
師云。擔枷過狀。
師云。先德道。此事如爆龜文。
#CB15090;即成兆。
不#CB15090;成鈍。
#CB15090;與不#CB15090;。
直下便揑。上藍即不然。
無固無必。虗空走馬。
旱地行船。南山起雲。
北山下雨。遂拈拄杖云。
拄杖子變作天大將軍。
巡歷四天下。有守節不守節。
有戒行無戒行。一時奏與天帝釋。
乃喝一喝。云。丈夫自有衝天氣。
莫向如來行處行。
卓一下。 ^680b18

上堂云。捫空無迹。
追響無聞。釋迦．達磨謫向他方。
文殊．普賢權為小使。
汝等諸人向甚麼處安身立命。
所以道。也有權。也有要。
也有明。也有暗。也有照。
也有用。也有賓。也有主。
放過一著。何不道取。
乃喝一喝。卓拄杖一下。 ^680b32

上堂云。臨陣抗敵。
不懼生死者。將軍之勇也。
入山不懼兕虎者。
獵人之勇也。入水不懼蛟龍者。
漁人之勇也。作麼生是衲僧勇。
拈拄杖云。遮箇是拄杖子。
拈得．把得．動得。觀音．勢至一時搖動。
若拈不得．把不得．動不得。
文殊自文殊。解脫自解脫。
參。
other:: 
#### 袁州楊岐山普通禪院方會禪師
袁州楊岐山普通禪院方會禪師 ^680b42

袁州宜春人。姓冷氏。
落髮於潭州瀏陽道吾山。
參慈明禪師。頓悟祖意。
出世楊岐。次遷雲蓋。
大振臨濟宗風。 ^680c4

切授法衣。乃拈起示眾云。
會麼。若也未會。今日無端走入水牯牛隊裏去也。
還知麼。筠陽九岫。
萍實楊岐。便陞座。 ^680c8

時有僧出。師云。漁翁未擲釣。
錦鱗衝浪來。僧便喝。 ^680c12

師云。不信道。僧拊掌歸眾。 ^680c14

師云。消得龍王多少風。 ^680c16

開堂日。上首白槌罷。
師云。大眾落二落三了也。
諸人何不負丈夫志氣。
若不然者。有疑請問。 ^680c18

問。如何是佛。 ^680c20

師云。三脚驢子弄蹄行。
僧曰。莫祇遮便是。
師云。湖南長老。 ^680c22

問。師唱誰家曲。宗風嗣阿誰。
師云。隔江打皷不曾聞。 ^680c24

僧曰。興化嫡子。臨濟兒孫。
師云。因齋慶讚。
問。欲免心中閙。應須看古教。
如何是古教。 ^680c26

師云。乾坤月明。碧海波澄。 ^680c28

僧曰。未審作麼生看。
師云。脚跟下。
僧曰。忽遇洪波浩渺時如何。 ^680c30

師云。十字縱橫。僧便喝。
拊掌一下。 ^680c32

師云。看遮一員禪客。
僧曰。打草蛇驚。
師云。也要大家知。 ^680c34

問。人法俱遣。未是衲僧極則。
佛祖雙亡。猶是學人疑處。
未審和尚如何為人。 ^680c36

師云。秖要勘破新長老。 ^680c38

僧曰。恁麼則旋斫生柴帶葉燒。
師云。七九六十三。
問。古人面壁。意旨如何。 ^680c40

師云。西天人不會唐言。
問。如何是祖師西來意。 ^680c42

師云。人心隔肚。鉢口向天。 ^680c44

上堂云。霧罩長空。
風生大野。百草枯木作師子吼。
演說摩訶大般若。
三世諸佛在儞諸人脚跟下轉大法輪。
若也會得。功不浪施。
若也不會。莫道楊岐山勢險。
前頭更有最高峯。 ^680c46

上堂云。春雨普潤。
滴滴不落別處。拈拄杖。
卓一下。云。會麼。九年空面壁。
年老轉心孤。 ^681a4

上堂云。不見一法是大過患。
遂拈拄杖云。穿却釋迦老子鼻孔。
作麼生道得脫身一句。
良久。云。向道莫行山下路。
果聞猿呌斷膓聲。 ^681a6

上堂云。舉古人一轉公案布施大眾。
良久云。口秖堪喫飯。 ^681a12

上堂云。拍禪牀一下。
云。秖箇心心是佛。
十方世界最靈物。
釋迦老子說夢。三世諸佛說夢。
天下老和尚說夢。
且問諸人還曾作夢麼。
若也作夢。向半夜裏道將一句來。
良久。云。人間縱有真消息。
偷向楊岐說夢看。 ^681a16

上堂云。阿呵呵。是甚麼。
僧堂裏喫茶去。
上堂云。踏著稱鎚硬似鐵。
啞子得夢向誰說。
須彌頂上浪滔天。
大洋海裏遭火爇。
參。 ^681a24

上堂云。楊岐一要。
千聖同妙。布施大眾。
拍禪牀一下。云。果然失照。
參。 ^681a28

上堂云。楊岐一言。
隨方就圓。若也擬議。
十萬八千。 ^681a30

上堂云。楊岐一語。
呵佛叱祖。明眼人前。
不得錯舉。 ^681a32

上堂云。楊岐一句。
急著眼#CB15111;。
長連牀上。拈匙把筯。 ^681a34

上堂云。楊岐無旨的。
種田愽飯喫。說夢老瞿曇。
何處覓蹤跡。喝一喝。
拍禪牀一下。
other:: 
#### 潭州道吾山興化悟真禪師
潭州道吾山興化悟真禪師 ^681a36

問。如何是佛。
師云。洞庭無蓋。 ^681a42

問。如何是祖師西來意。
師云。夜行人更多。
僧曰。未審意旨如何。 ^681a44

師云。天曉路旁邊。
師云。山前麥熟。廬陵米價。
鎮州蘿蔔。更有一般。
良久。云。時挑野菜和根煑。
旋斫生柴帶葉燒。
other:: 
#### 明州天童山清遂禪師
明州天童山清遂禪師 ^681a46

問。叢林振譽。久仰師名。
祖裔西來。何人門下。 ^681b4

師云。霜花披石秀。
僧曰。昔日霜峯。今朝鳳嶺。 ^681b6

師云。別是一家春。
僧曰。謝師指示。
師云。一言已出。
other:: 
#### 金陵蔣山太平興國寺保心禪師
金陵蔣山太平興國寺保心禪師 ^681b8

問。月未圓時如何。 ^681b12

師云。順數將去。
僧曰。圓後如何。
師云。倒數將來。
問。如何是吹毛劒。 ^681b14

師云。黑漆露柱。
問。聲色兩字如何透得。 ^681b16

師云。一手吹。一手拍。
問。如何是道。
師云。穿山驀嶺。
問。如何是密室。 ^681b18

師云。四通八達。
僧曰。如何是密室中人。 ^681b20

師云。南來北往。
上堂云。夫鐘阜名墟。
龍蟠勝槩。平川一帶。
游客尚迷。絕壑千尋。
時人罕到。若也到得去。
坐斷毗盧頂。不稟釋迦文。
若也未到。一任儞天台．南嶽。
空腹高心。喝一喝。
下座。 ^681b22

上堂云。火裏蓮生。
海中塵起。維摩默然。
文殊歡喜。惹得天花徧地來。
空生淨虗彈指。卓拄杖一下。
other:: 
#### 金陵蔣山覺海禪師
金陵蔣山覺海禪師 ^681b28

諱贊元。婺州義烏縣傅氏子。
乃傅大士之裔也。
夙修種智。隨願示生。
父母感祥。閭里稱異。
頂角受具。冠歲遊方。
遠造石霜。陞於丈室。
慈明一見。云。好好著槽廠。
師遂作驢鳴。 ^681b34

慈明曰。真法器耳。 ^681b40

俾為侍者。二十年中。
運水般柴。不憚寒暑。
悉己躬親。求道事師。
少有如此。 ^681b42

後出世蘇臺．天峯．龍華．白雲。
府帥請居志公道場。
提綱宗要。機鋒迅敏。
解行相應。諸方推伏。
大丞相王公安石重師德望。
特奏章服．師名。及有俸餘。
悉置物產。供給禪眾。
公又堅辭鼎席。樂遊鍾山。
約師蕭散林下。清談終日。
此亦明世希有事也。
坐滅本山。 ^681b44

問。大事顯揚於此日。
師將何物報　君恩。 ^681c6

師云。玉樹果香千載端。
金輪光燭萬年輝。
僧曰。不虗出世也。 ^681c8

師云。青山饒得白雲多。
問。如何是道。
師云。南通州。北入縣。 ^681c10

僧曰。如何是道中人。
師云。驢前馬後。
問。如何是佛。 ^681c12

師云。眼皮拖地。
僧曰。如何是諸佛出身處。 ^681c14

師云。驢胎馬腹。
問。離却咽喉脣吻。
請師道。
師云。波斯鼻孔不通風。 ^681c16

問。魯祖面壁。意旨如何。
師云。住持事繁。 ^681c18

問。路逢達道人。不將語默對。
未審將什麼對。
師云。前三後四。 ^681c20

問。如何是大善知識。
師云。屠牛剝羊。
僧曰。為甚麼如此。 ^681c22

師云。業在其中。
問。如何是和尚家風。
師云。東壁打西壁。 ^681c24

僧曰。客來如何祗待。
師云。山上樵。井中水。 ^681c26

問。摩騰西來即不問。
少林面壁意如何。
師云。火中巢翡翠。
水上畫丹青。 ^681c28

僧曰。還有向上事也無。
師云。萬年松色轉宜霜。 ^681c30

上堂云。雲鎻千岑。
樵子迷出身之路。
風颺四海。漁人尋回棹之津。
鴈過昊天。遠人來信。
猿啼巴峽。遊侶何傷。
而今勿謂行路難。
雪上加霜君好看。
咄。 ^681c34

上堂云。久默斯要。
不務速說。釋迦老子不惜手脚。
山僧擬欲說破。筭來家配不可外揚。 ^681c40

上堂云。般若玄妙。
本自無生。大用現前。
不論時節。昨夜露柱現三頭六臂。
拈了須彌。踏翻大海。
四天門王走向諸人眼睫裏藏身。
還知麼。若也知去。
正是瞌睡知解。若也不知。
拄杖子平生熱肺腸。
為儞點開不睡底眼。
卓一下。 ^681c44

上堂云。瑠璃殿上。
唱出彌高。碼碯堦前。
和來彌寡。豈免舟橫野水。
棹發孤煙。雲月古今共同。
溪山南北各異。是知雲門．臨濟．法眼．洞山。
放去。疆界皎然。收來。
絕無矛楯。頂門之眼。
切莫遲遲。差之毫釐。
龍華會裏。喝一喝。 ^682a6

上堂云。遮箇若是。
如虎戴角。遮箇若不是。
喚作什麼。良久。云。
餧驢餧馬。珍重。 ^682a14

上堂云。風息浪平。
雨餘山翠。樵歌越嶺。
漁唱湘灣。聲聲互答韻清閑。
一曲中含千古意。
拍手一下。 ^682a18

大丞相荊國公讚師真。
賢哉人也。行厲而容寂。
知言而能默。譽榮弗喜。
辱毀弗戚。弗矜弗克。
人自稱德。有緇有白。
來自南北。弗勾弗逆。
弗抗弗抑。弗觀汝華。
唯食己實。孰其嗣之。
我有遺則。
other:: 
#### 婺州大平興國禪寺載休禪師
婺州大平興國禪寺載休禪師 ^682a20

問。師唱誰家曲。宗風嗣阿誰。 ^682a30

師云。理長即就。
僧曰。恁麼則石霜嫡子。
師云。且低聲。 ^682a32

問。如何是祖師西來意。
師云。一人傳虗。萬人傳實。 ^682a34

問。如何是道。
師云。朝看東南。暮看西北。
僧曰。如何是道中人。 ^682a36

師云。兩兩三三。
other:: 
#### 筠州武泉山政禪師
筠州武泉山政禪師 ^682a38

問。如何是佛。
師云。槍刺不入。
僧曰。如何是佛法大意。 ^682a40

師云。衣成人。水成田。
問。如何是前照後用。
師便喝。 ^682a42

僧曰。如何是前用後照。
師亦喝。
僧曰。如何是照用同時。
師又喝。 ^682a44

僧曰。如何是照用不同時。
師隨後便打。 ^682a46

師云。黃梅席上。海眾千人。
付法傳衣。碓坊行者。
是則紅日西昇。非則月輪東上。
參。
other:: 
#### 明州香山蘊良禪師
明州香山蘊良禪師 ^682a48

問。馬祖陞堂。百丈捲席。
意旨如何。 ^682b4

師云。蚊子上鉄牛。
僧曰。畢竟如何。
師云。烏龜倒上樹。 ^682b6

僧曰。古之。今之。
師云。放儞三十棒。
問。如何是佛。
師云。面赤不如語直。 ^682b8

問。如何是透法身句。
師云。剎竿頭上舞三臺。 ^682b10

僧曰。如何是接初機句。
師云。上大人。
僧曰。如何是末後句。 ^682b12

師云。雙林樹下。
問。垂絲千尺。意在深潭。
離鈎三寸。請師速道。 ^682b14

師云。我道不得。
僧曰。為甚麼道不得。 ^682b16

師云。謝子證明。
僧曰。早知今日事。
悔不慎當初。 ^682b18

師云。龍生龍子。
問。百年暗室。一燈能破時如何。 ^682b20

師云。撞牆撞壁。
僧曰。豈無方便。
師云。透七透八。
問。兩陣交鋒時如何。 ^682b22

師云。一得一失。
問。如何是學人轉身處。 ^682b24

師云。磨坊裏。
師云。曹溪浩渺。魚龍無處優游。
多子峰高。鳥獸不能棲泊。
且向江西路上兩兩三三。
韶石門前出口入耳。
不免分張遐邇。適莫親疎。
可其旨者。麟角猶稀。
乖其事者。稻麻非眾。
到遮裏。便是氣衝牛斗。
眼放電光。也是秦時#CB01323;轢鑽。
咄。 ^682b26

上堂。良久。呵呵大笑云。
笑箇甚麼。笑佗鴻鵠沖天飛。
烏龜水底逐魚兒。
三箇老婆六隻嬭。
金剛背上爛如泥。
阿呵呵。知不知。東村陳大耆。
參。 ^682b34

上堂云。清淨法身無定度。
走入蘆花深處去。
箇中遇著王老師。
無問無答亦無據。
參。
other:: 
#### 蘇州南峰惟廣禪師
蘇州南峰惟廣禪師 ^682b40

問。如何是南峰境。
師云。嵯峨出群嶽。 ^682b44

僧曰。如何是境中人。
師云。分明領話。
僧曰。便是為人處也無。 ^682b46

師云。弄潮須是弄潮人。
師云。一問一答。如鐘含響。
似谷應聲。蓋為事不獲已。
且於建化門中放一線道。
若據衲僧門下。天地懸殊。
且道衲僧有甚麼長處。
良久。云。盡日覓不得。
有時還自來。咄。
other:: 
#### 湖州報本澄說禪師
湖州報本澄說禪師 ^682b48

問。師唱誰家曲。宗風嗣阿誰。
師云。石鼓振時天地響。 ^682c8

僧曰。英靈之者。已曉師機。
昧識之流。如何領會。 ^682c10

師云。玉峰危聳碧霄間。
僧曰。恁麼則霜溪嫡子。
汾陽玄孫。 ^682c12

師云。人無遠慮。必有近憂。
問。如何是佛。 ^682c14

師云。寶殿豁開全體現。
僧曰。如何領會。
師云。玉爐香起大家看。
other:: 
#### 杭州淨慈志堅禪師
杭州淨慈志堅禪師 ^682c16

問。如何是佛。
師云。慧日峯高。
問。向上一路。千聖不傳。
達磨西來。當為何事。 ^682c20

師云。為不會者。 ^682c22

僧曰。恁麼則今日小出大遇。
師云。果然。
other:: 
#### 潭州南嶽雙峯寺省回禪師
潭州南嶽雙峯寺省回禪師 ^682c24

問。如何是和尚家風。
師云。鳥道人歸後。
雲生雨過時。 ^682c26

僧曰。今日親見雙峰。
師云。特地一場愁。
僧退身。拍一拍。 ^682c28

師云。記取話頭。
師云。青山疊疊。綠水滔滔。
入理深談。如何話會。
良久。云。伯牙雖會彈。
須是子期聽。拍一拍。 ^682c30

上堂云。寒山把糞箕。
拾得拈掃#CB00416;。
寺主不知機。豐干笑破口。
大眾還會麼。見月休觀指。
歸家罷問程。拍禪牀。
下座。 ^682c34

上堂云。南番人泛船。
塞北人搖艣。波斯入大唐。
須彌山作舞。是甚麼說話。 ^682c38

師元豐六年九月十七日。
沐浴淨髮。辭眾寫偈云。 ^682c42

九十二光陰。分明對眾說。
遠洞散寒雲。幽#CB00551;度殘月。 ^682c44

言訖坐逝。焚化。齒．頂皆不壞。
上有五色異光。
other:: 
#### 洪州兜率道寬禪師
洪州兜率道寬禪師 ^682c46

問。平常心是道。如何是平常心師云。
左出右入。 ^682c48

僧曰。為什麼人人不曉。
師云。旋風千帀。尚有不周。 ^683a2

僧曰。周遍本然。為什麼不周。
師云。日月雖明。不照覆盆之下。 ^683a4

問。如何是前三三。
後三三。
師云。數九不到九。 ^683a6

問。如何是佛法大意。
師云。點茶須是百沸湯。 ^683a8

僧曰。意旨如何。
師云。喫盡莫留滓。
問。一塵纔起。大地全收。
如何是一塵。 ^683a10

師云。水不洗水。
問。眾生本來成佛。
為什麼有煩惱菩提。 ^683a12

師云。甘草甜。黃連苦。
僧曰。却成兩段。 ^683a14

師云。不妨會得好。
問。既是一真法界。
為什麼有千差萬別。 ^683a16

師云。根深葉盛。
僧打圓相。云。出得遮箇也無。 ^683a18

師云。弄巧成拙。
問。有相身中無相身。
如何是無相身。 ^683a20

師云。舌不出口。
問。如何是無明路上無生路。 ^683a22

師云。閙市裏打磬。
僧曰。教中為什麼道永斷無明。
方成佛道。 ^683a24

師云。方入圓。圓入方。
師云。向上提綱。盡轉無盡。
向下舉唱。事屬多端。
覿面相呈。何人知有。
若向遮裏透得。七通八達。
自在遨遊。若透不得。
滿目青山。自生障礙。
喝一喝。 ^683a26

上堂云。少林妙訣。
古佛家風。應用隨機。
卷舒自在。如拳作掌。
開合有時。似水成漚。
起滅無定。動靜俱顯。
語默全彰。萬用自然。
不勞心力。到遮裏。
喚作順水放船。且道逆風舉棹。
誰是好手。良久。云。
弄潮須是弄潮人。
喝一喝。云。珍重。 ^683a34

上堂云。法不可說。
言語道斷。有念乖真。
用心失本。倚天神劒。
光爍四方。日月讓明。
雲霞散彩。正當與麼時。
祖佛出來。也須乞命。
良久。喝一喝。 ^683a42

上堂云。山高水冷。
松老雲閑。枕石漱流。
隈巖養性。塵機自盡。
佛事長新。彌勒釋迦。
時時出現。大眾且道什麼處出現。
良久云。石頭大底大。
小底小。喝一喝。
other:: 
#### 福州古田資福善禪師
福州古田資福善禪師 ^683a46

問。如何是佛。
師云。脚踏實地。 ^683b6

僧曰。意旨如何。
師云。仰面看天。
other:: 
#### 潭州大溈山密印寺德乾禪師
潭州大溈山密印寺德乾禪師 ^683b8

問。如何是祖師西來意。 ^683b10

師云。水從山上出。
僧曰。意旨如何。
師云。溪#CB00589;豈能留。 ^683b12

問。如何是佛。
師云。身長丈六。
僧曰。意旨如何。
師云。足襯雙蓮。 ^683b14

師云。山花似錦。文殊撞著眼睛。
幽鳥綿蠻。觀音塞却耳際。
諸仁者。更思量箇甚麼。
昨夜三更睡不著。
翻身捉得普賢。貶向無生國裏。
一覺直至天明。今朝又得與諸人相見說夢。
噫。是甚麼說話。以拄杖卓一下。
other:: 
#### 全州靈山本言禪師
全州靈山本言禪師 ^683b16

問。如何是佛。
師云。誰教儞恁麼問。 ^683b26

僧曰。今日起動和尚也。
師云。謝訪及。
師云。不用愛聖。聖是虗名。
不用厭凡。凡是妄立。
若得聖凡情盡。便乃大智現前。
即如如佛。還信得及麼。
若信得及去。與釋迦不別。
若信不及。且止宿草庵。
三十年後。鼻孔遼天。
不得錯怪人。拂子擊禪牀一下。
other:: 
#### 湖州羅漢居奉禪師
湖州羅漢居奉禪師 ^683b28

問。如何是最初一句。
師云。未問已前。 ^683b38

僧曰。如何是末後一句。
師云。一言已出。
師云。最初末後句。
衲僧皆罔措。更擬問如何。
嚴冬發和氣。卓拄杖。
other:: 
#### 澧州壽聖院景韶禪師
澧州壽聖院景韶禪師 ^683b40

問。師登丈室。如何指南。
師云。上來下去。 ^683b46

僧曰。流通於世也。
師喝一喝。僧禮拜。
師云。靜處薩婆訶。 ^683b48

上堂云。法本無涯際。
毫端現十方。直饒玄會得。
未免雪加霜。喝一喝。
other:: 
#### 澧州藥山義銑禪師
澧州藥山義銑禪師 ^683c2

問。擬心即差。動念即乖。
如何即是。 ^683c6

師云。兵隨印轉。將逐符行。
問。文殊問疾。維摩默然。
意旨如何。 ^683c8

師云。鼻孔遼天。
問。八風吹不動底人是何境界。 ^683c10

師云。須彌山。
上堂云。山僧活計。
日日一般。雲橫碧岫。
松柏崢嶸。清風滿戶。
明月盈堂。有眼者辨取。
無眼者顢頇。且道不落見聞一句作麼生道。
良久。云。木人夜半穿鞾去。
石女天明戴帽歸。
咄。
other:: 
#### 湖州廣法禪院源禪師
湖州廣法禪院源禪師 ^683c12

問。如何是祖師西來意。
師云。甎頭瓦片。 ^683c20

問。如何是佛。
師云。火#CB08504;裏出頭。
僧曰。意旨如何。 ^683c22

師云。頭紅面赤。
問。行脚不逢人時如何。
師云。千年桃核。 ^683c24

僧曰。逢人時如何。
師云。根生土長。
問。如何是無縫塔。 ^683c26

師云。掘不得。
僧曰。如何是塔中人。
師云。無面目。 ^683c28

問。閙市取靜時如何。
師云。冤不可結。
僧曰。如何是吹毛劒。 ^683c30

師云。竹片。
問。師子未出窟時如何。
師云。事持牙爪。 ^683c32

僧曰。出後如何。
師云。抖擻衣毛。
僧曰。謝師答話。 ^683c34

師云。撥不轉。
問。塵中如何辨主。
師云。短簷帽子。長脚幞頭。 ^683c36

問。如何是正法眼。
師云。眉毛下。
僧曰。便與麼會時如何。 ^683c38

師云。瞳兒笑點頭。
問。如何是向上事。
師云。日月星辰。 ^683c40

僧曰。如何是向下事。
師云。地獄鑊湯。
問。如何是究竟事。 ^683c42

師云。秋風黃葉落。
僧曰。莫便是和尚見處。 ^683c44

師云。春來依舊生。
問。萬里無雲時如何。
師云。猢猻忍餓。 ^683c46

僧曰。乞師拯濟。
師云。什麼火色。
問。古人拈槌舉拂。
意旨如何。 ^683c48

師云。白日無閑人。
僧曰。如何承當。
師云。如風過耳。 ^684a2

問。握劒當胷時如何。
師云。老鴉成隊。
僧曰。正是和尚見處。 ^684a4

師云。蛇穿鼻孔。僧拂袖便出。
師云。大眾相送。 ^684a6

問。從上諸聖向什麼處行履。
師云。十字街頭。
僧曰。與麼則敗闕也。 ^684a8

師云。知儞不到遮田地。
僧曰。到後如何。 ^684a10

師云。家常茶飲。
問。祖意教意。是同是別。
師云。乾薑附子。 ^684a12

僧曰。與麼則不同也。
師云。冰片雲團。 ^684a14

上堂云。春雨微微。
簷頭水滴。聞聲不悟。
歸堂面壁。
上堂云。若論大道。
直教杼山無開口處。
儞諸人試開口看。 ^684a16

僧便問。如何是大道。
師云。擔不起。
僧曰。為什麼擔不起。 ^684a20

師云。大道。
師云。若論此事。切莫道著。
道著即頭角生。 ^684a22

有僧出眾云。頭角生也。
師云。禍事。
僧曰。某甲罪過。 ^684a24

師云。龍頭蛇尾。伏惟珍重。
師壽八十一歲。元豐八年十月十二日晚。
無疾。淨髮沐浴。書偈云。 ^684a26

雪#CB15150;霜髭九九年。
半肩毳衲書諸緣。 ^684a28

廓然笑指浮雲散。
玉兔流光照大千。 ^684a30

擲筆。趺坐而逝。
other:: 
#### 洪州百文惟政禪師
洪州百文惟政禪師 ^684a32

開堂日。陞座拈香云。
大眾會麼。南源嶺上石筍抽條。
枯木堂前霜花吐蘂。
非常之事。豈敢囊藏。
學無常師。理長即就。
遂趺坐。 ^684a34

問。師唱誰家曲。宗風嗣阿誰。 ^684a38

師云。已在言前。
僧曰。恁麼則臨濟兒孫。
石霜嫡子。 ^684a40

師云。莫亂卜度。
僧曰。爭柰石筍抽條。
霜花吐蘃。 ^684a42

師云。一任流通。
other:: 
#### 南嶽谷泉大道
南嶽谷泉大道 ^684a44

師參慈明。纔至寢堂。
慈明問曰。白雲橫谷口。
遊人何處來。 ^684a46

師顧視左右云。夜來何處火。
燒出古人墳。 ^684a48

慈明曰。未在。更道。
師作虎聲。慈明打一坐具。
師接住。推向禪牀上。
慈明却作虎聲。師呵呵大笑。 ^684b2

慈明揖云。且坐喫茶。
師乃云。吾參七十一員善知識。
唯師有巴鼻。臨濟一宗。
在師行矣。
other:: 
### 滁州瑯瑘山惠覺廣照禪師法嗣
滁州瑯瑘山惠覺廣照禪師法嗣
other:: 
#### 洪州泐潭山曉月禪師
洪州泐潭山曉月禪師 ^684b6

豫章人也。性若天資。
聰如神授。六經百子．三藏五乘。
凡一舒卷。洞明淵奧。
參瑯瑘廣照。密傳心印。
五百雲眾。推為上首。
後出世四十餘年。
每日三時發揮宗教。
略無少怠。其訓學徒若此。
坐滅道濟庵。 ^684b12

問。師唱誰家曲。宗風嗣阿誰。
師云。望月臺前雲羃羃。
白龍泉畔水潺潺。 ^684b20

僧曰。與麼則瑯瑘嫡子。
臨濟兒孫。 ^684b22

師云。聽事不真。喚鍾作甕。
問。修多羅教如標月指。
未審指箇什麼。 ^684b24

師云。請高著眼。
僧曰。曙色未分人盡望。
及乎天曉也尋常。 ^684b26

師云。年衰鬼弄人。
other:: 
#### 蘇州永安定慧院起信海印禪師
蘇州永安定慧院起信海印禪師 ^684b28

問。如何是佛法的的大意。 ^684b30

師云。湘源斑竹杖。
僧曰。不會。
師云。枝枝帶淚痕。 ^684b32

問。如何是平常句。
師云。三脚蝦 #CB03157;背巨鼇。
僧曰。如何是玄妙無私句。 ^684b34

師云。白雲覆青山。
僧曰。如何是體明無盡句。 ^684b36

師云。須彌頂上浪滔天。
僧曰。三句外。還有向上事也無。 ^684b38

師云。天台．南嶽。
問。覿面相呈時如何。
師云。好箇問頭。 ^684b40

僧曰。何不領話。
師云。我不識儞話頭。
問。如何是第一句。 ^684b42

師云。那吒忿怒。
僧曰。如何是第二句。 ^684b44

師云。衲僧罔措。
僧曰。如何是第三句。
師云。西天此土。 ^684b46

上堂云。摩竭掩室。
計校未成。毗耶杜詞。
伎倆俱盡。一棒一喝。
未稱衲僧。舉拂揚眉。
殘羹餿飯。諸仁者。
山僧與麼說話。為佗閑事長無明。
且道不傷物義句作麼生道。
良久。云。常愛嶺南深臘裏。
雪中初綻一枝梅。 ^684b48

上堂云。春風乍回。
春景相催。枯夢欲發未發。
柳眼似開不開。堪羨漁家江上景。
數峯如#CB15148;碧崔嵬。
諸仁者。且道於佛法中是何時節。
良久。云。欲得不招無間業。
莫謗如來正法輪。 ^684c8

上堂云。泥蛇齩石鼇。
露柱啾啾呌。須彌打一棒。
閻老呵呵笑。參。 ^684c16

上堂云。若識般若。
即被般若縛。若不識般若。
亦是般若縛。識與不識。
拈放一邊。却問諸人。
如何是般若體。參堂去。 ^684c18

上堂云。有時一喝。
壁立千仞。有時一喝。
四楞搭地。遂喝一喝。
云。且道落在什麼處。
儞若辨得。也好與一喝。
拍禪牀一下。 ^684c22

上堂云。鶯聲闌。蟬聲急。
入水烏龜頭不濕。
鷺#CB02887;飛入蘆花叢。
雪月交輝俱不及。
咄。
other:: 
#### 福州白鹿山顯端禪師
福州白鹿山顯端禪師 ^684c26

姓周氏。本州閩清縣人也。
受具之後。遊歷江淮。
始到廬山祖印林禪師法席。
迨餘一紀。未息疑情。
晚扣滁陽廣照禪師之室。
一見動容。即悟其旨。
後歸止甌閩。命住地藏。
道行大播。知府密學蔡侯聞師德譽。
遷居白鹿。兩住大剎四十六年。
壽八十四。 ^684c32

元豐七載七月十二日。
集眾說偈云。
來說生兮去說滅。
二人證龜成一鼈。 ^684c42

悟心禪客若為論。
水裏銀蟾天上月。 ^684c44

言畢而逝。 ^684c46

問。佛佛授手。祖祖相傳。
傳得底事。請師指示。
師云。家有千金之#CB00416;。
不自知非。 ^684c48

僧曰。也知師得親承旨。
還許學人授也無。 ^685a2

師云。車無一尺之輪。
焉能到遠。
問。如何是教意。 ^685a4

師云。楞伽會上。
僧曰。如何是祖意。
師云。熊耳山前。 ^685a6

僧曰。祖意教意。相去幾何。
師云。寒松連翠竹。
秋水對紅蓮。 ^685a8

問。如何是不動尊。
師云。長安路上。來往憧憧。 ^685a10

僧曰。猶是動底。
師云。徒消人食。浪費人衣。
問。魯祖面壁。意旨如何。 ^685a12

師云。睡不著。
問。如何是道。
師云。九州百越。 ^685a14

僧曰。如何是道中人。
師云。乘肥衣錦。
問。如何是大善知識。 ^685a16

師云。持刀按劒。
僧曰。為什麼如此。
師云。禮防君子。 ^685a18

問。如何是異類。
師云。鴉巢生鳳。
問。寒暑到來。如何回避。 ^685a20

師云。千株松下。
僧曰。意旨何如。
師云。倒臥橫眠。 ^685a22

問。如何是佛。
師云。商州客。
問。如何是祖。
師云。嶺南僧。 ^685a24

僧曰。如何是法。
師云。村歌社舞。
僧曰。如何是學人行履處。 ^685a26

師云。左脚踏衡山。
右脚踏北海。
上堂云。摩騰入漢。
肉上剜瘡。僧會來吳。
眼中添屑。達磨九年面壁。
鬼魅之由。二祖立雪求心。
翻成不肖。汝等諸人到遮裏。
如何吐露。若也道得。
海上橫行。若道不得。
林間獨臥。以拄杖擊禪牀一下。
other:: 
#### 越州姜山方禪師
越州姜山方禪師 ^685a28

問。師唱誰家曲。宗風嗣阿誰。
師云。鐵牛背上書千字。 ^685a38

僧曰。瑯瑘嫡子也。
師云。彌勒堂中 #CB15148;普賢。 ^685a40

僧曰。三十年後此話盛行。
師云。馬到江邊。船行千里。 ^685a42

問。如何是佛。
師云。留髭表丈夫。
上堂云。金苞乍吐籬邊菊。
玉露初垂葉上珠。
秖此明明箇消息。
不須南北問真虗。
良久云。好。
other:: 
#### 杭州天竺智月禪師
杭州天竺智月禪師 ^685a44

問。摩竭陀國。水泄不通。
鹿野苑中。如何垂示。 ^685b2

師云。棒打石人開鐵眼。
僧曰。一句流通也。 ^685b4

師云。劒揮牛斗動金星。
僧曰。謝師方便。
師云。晴乾不肯去。
other:: 
#### 證聖禪院良禪師
證聖禪院良禪師 ^685b6

問。寶座既登。將何指示。
師云。嶺上梅方拆。 ^685b10

僧曰。恁麼則徧天徧地。
師云。堤邊柳漸榮。
上堂云。若論此事。
如鴻鍾待扣。聲應長空。
若寶鑑當臺。影臨萬象。
天不能蓋。地不能載。
賢愚共處。聖凡同之。
不得與麼道。大有人笑去在。
佗笑我笑。誰知此竅。
三十年後。更笑一笑。
other:: 
#### 滁州瑯瑘山開化智遷禪師
滁州瑯瑘山開化智遷禪師 ^685b12

問。如何是瑯瑘境。
師云。松因有限蕭疎老。
花為無情取次開。 ^685b22

僧曰。如何是境中人。 ^685b24

師云。髮長僧貌醜。
問。如何是和尚為人句。
師云。眼前三尺雪。 ^685b26

僧曰。莫便是也無。
師云。腦後一枝花。
上堂云。慧山屹屹高。
則有頂難量。法海滔滔深。
則無涯莫測。故我祖師西邁。
禪祖東流。一燈始耀於曹溪。
六葉徧芳於蘭若。
撮其樞要。直了心源。
出沒卷舒。縱橫妙用。
備均奧旨。頓見如來。
達境智以雙亡。了是非而俱泯。
所以前不接後。後不別前。
前後續斷。中間自孤。
當體湛然。應時消滅。
既如是矣。亦有何事。
隨時應用。野老謳歌。
四海晏清。八方無事　堯風遠扇。
舜日高明。且道恁時上將軍在什麼處。
良久。云。不許將軍見太平。
other:: 
#### 廬山圓通崇勝志珂禪師
廬山圓通崇勝志珂禪師 ^685b28

問。德山棒．臨濟喝。
未審崇勝如何。 ^685b48

師云。五老雲開。千峯聳翠。
僧曰。還許學人通一線道也無。 ^685c2

師云。作麼生。僧便喝。
師云。作家。僧擬議。
師却喝。 ^685c4

上堂云。上不在天。
下不在地。中不在人。
不在外。不在中間。
二邊俱不立。中道不須安。
三箇合頭語。聞者自家看。
山僧今日和泥合水。
且恁麼。三十年後莫顢頇。
喝一喝。
other:: 
#### 滁州瑯瑘山開化院繼詮海月禪師
滁州瑯瑘山開化院繼詮海月禪師 ^685c6

問。知師久蘊囊中寶。
今日當筵略借看。 ^685c14

師云。志公剪刀。
僧曰。巖花爭競發。
#CB00589;水淥如藍。 ^685c16

師云。黃蘗拂子。
問。拈槌舉拂即不問。
瞬目揚眉事若何。 ^685c18

師云。海枯終見底。
人死不知心。 ^685c20

僧曰。學人不會。
師云。大海雖然闊。
不宿死人屍。
僧曰。畢竟如何。 ^685c22

師云。禮拜了去。
上堂云。瑯瑘峯上。
嵯峨山色如藍。庶子泉中。
#CB06327;灔水澄如鏡。
遂使汾陽慧炬炟赫而橫徧十方。
臨濟玄風壁立而上窮三際。
泥中哮吼。木馬嘶鳴。
大用現前。徒勞佇思。
箭穿黃葉。誰敢當鋒。
有不惜身命者。試出來看。
良久。云。三十年弄馬騎。
今日却被驢子撲。
other:: 
#### 荊門軍玉泉山務本悟空禪師
荊門軍玉泉山務本悟空禪師 ^685c24

問。如何是玉泉境。
師云。前臨紫蓋。後枕清溪。 ^685c36

僧曰。如何是境中人。
師云。脚踏海眼。身坐覆船。 ^685c38

僧曰。學人今日得遇於師。
師云。去。
other:: 
#### 袁州崇勝文捷禪師
袁州崇勝文捷禪師 ^685c40

問。如何是諸佛出身處。
師云。長連牀上。 ^685c42

僧曰。未審如何履踐。
師云。飢餐渴飲。
問。和尚見瑯瑘時得箇甚麼。 ^685c44

師云。不欠少。
僧曰。不藉師承去也。 ^685c46

師云。老僧今年七十。
上堂云。因來即睡飯來餐。
貴賤賢愚總一般。
要會祖師端的旨。
寒山拾得禮豐干。
諸仁者。千般求法。
莫若求心。萬種多知。
不知禁口。百不知。
百不會。誰知自得真三昧。
一任傍人笑道癡。
却笑傍人無見解。
山僧今日漏泄。拖泥帶水。
總為說了也。還委悉麼。
良久。喝一喝。
other:: 
#### 江陵公安萬壽子和禪師
江陵公安萬壽子和禪師 ^685c48

問。如何是佛。
師云。燒香瞻仰。 ^686a12

上堂云。將領雄兵出塞行。
匣中寶劒迴光生。
有人若問家風事。
荊水滔滔已太平。 ^686a14

師忽一日召眾喫茶。
眾未散。端然示化。
茶毗。獲五色舍利千餘粒。
other:: 
#### 安州九嵕山圓明仁益禪師
安州九嵕山圓明仁益禪師 ^686a16

問。如何是佛。
師云。秖儞是。 ^686a20

僧曰。不會。
師云。會取不會底。
上堂云。若論此事。
如鍾含響。扣即發聲。
似谷藏音。呼之必應。
向微塵裏坐大道場。
於一毛頭演無量義。
十二時中無一絲毫間隔。
言談戲論。行住坐臥。
於此會得。不妨省力。
然雖如是。未免為蛇#CB15148;足。
且作麼生得脫灑去。
良久。云。前村深雪裏。
昨夜一枝開。
other:: 
#### 泉州涼峯山洞淵禪師
泉州涼峯山洞淵禪師 ^686a22

問。如何是涅槃。
師云。刀斫斧劈。 ^686a34

僧曰。如何是解脫。
師云。衫長袴短。
問。諸聖不到處。師還知也無。 ^686a36

師云。老來無力下禪牀。
問。離四句。絕百非時如何。 ^686a38

師云。柴門草自深。
問。狗子還有佛性也無。 ^686a40

師云。松直棘曲。
問。如何是佛。
師云。金沙照影。
問。如何是道。 ^686a42

師云。玉女拋梭。
僧曰。佛與道相去幾何。
師云。龜毛長一丈。
兔角長八尺。 ^686a44

問。如何是露地白牛。
師云。水草不曾虧。 ^686a46

僧曰。還守護也無。
師咄云。阿誰守護汝。
問。如何是真實相。 ^686a48

師云。石不藏玉。
僧曰。如何是方便門。 ^686b2

師云。泥裏洗土。
僧曰。謝師方便。
師云。迴頭看不見。
問。心生種種法生。
心滅種種法滅。如何是心。 ^686b4

師云。古渡無人過。
孤舟終日橫。 ^686b6

僧曰。如何是種種法。
師云。汝適來問箇什麼。 ^686b8

上堂云。幸自非言。
何須劄#CB14277;。
若是鑽天 #CB15154;子。
身帶網羅。若是透網金鱗。
眼看波浪。裁長補短。
未稱衲僧。平高就低。
未是好手。到遮裏。
作麼生。涼峯今日不可壓良為賤。
以拄杖卓一下。
other:: 
#### 真州定山方禪師
真州定山方禪師 ^686b10

參瑯瑘廣照禪師。
唯看栢樹子話。每入室陳其所見。
不容措詞。常被喝出。
忽一日大悟。直入方丈云。
我會也。 ^686b18

廣照曰。汝作麼生會。
云。夜來牀薦暖。一覺到天明。
廣照可之。由是道望傳播諸方。 ^686b22

上堂云。今日與眾評章。
共立叢林保社。入門須辨主賓。
起坐常存高下。寮舍語笑低聲。
佗家筆硯莫把。點茶喫了添湯。
田地污須掃灑。萬事一切尋常。
不用彊生苟且。吾門無種不有。
切莫傳歸俗舍。是非長短誰無。
信士聞以為差。如來大藏教言。
好向人前說打。待伊懽喜上心。
萬種千般肯捨。得了修造供僧。
福利全歸施者。輒莫別作閑緣。
果報牽犂拽把。三塗地獄辛酸。
莫待臨時懼怕。此乃略說大綱。
看者莫生驚訝。不信但看古伽藍。
堂堂粉壁分明#CB15148;。
other:: 
### 湖州景清院居素明照禪師法嗣
湖州景清院居素明照禪師法嗣
other:: 
#### 湖州何山日儉禪師
湖州何山日儉禪師 ^686b24

問。達磨西來人盡委。
未審向上事如何。 ^686b46

師云。空中種竹猶自可。
石上栽蓮物外鮮。
僧曰。恁麼則謝師指示。 ^686b48

師云。汝道我意如何。
僧曰。白雲綻處瑞花開。 ^686c2

師云。靜處薩婆訶。
other:: 
#### 杭州承天#CB05883;岑禪師
杭州承天#CB05883;岑禪師 ^686c4

問。鳳凰山逈秀。摘出一枝新。
不問三玄旨。得法嗣何人。 ^686c6

師云。雲藏巖竇窄。
水闊玉峯低。 ^686c8

僧曰。恁麼則鎮府宗枝。
師云。一任鑽龜打瓦。
問。如何是道。 ^686c10

師云。稱尺斗量。
僧曰。如何是道中人。
師云。蘆葦花邊。蓼叢岸下。
other:: 
#### 興化軍翠峯子淵禪師
興化軍翠峯子淵禪師 ^686c12

問。師唱誰家曲。宗風嗣阿誰。 ^686c16

師云。海雲生嶽面。
山月落堦前。
僧曰。恁麼則承天嫡子。 ^686c18

師云。孫賓恰在市。
other:: 
#### 杭州承天自能禪師
杭州承天自能禪師 ^686c20

問。倚天長劒即不問。
袖裏藏鋒事若何。 ^686c22

師云。看。
僧以手畫一畫云。
遮裏作麼生。
師云。收。僧拊掌。師彈指一下。
建中靖國續燈錄卷第七
 ^686c24
