
other:: 
other:: 大方廣佛華嚴經綱要卷第五十五
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
other:: 
commentary:: 
上答前三十句問十行竟，下二十九門答二十九句問十迴向位中行。
other:: 離世間品第三十八之三
orig::  ^93c45

佛子！菩薩摩訶薩於阿耨多羅三藐三菩提，有十種如寶住。
何等為十？佛子！菩薩摩訶薩悉能往詣無數世界諸如來所，
瞻覲頂禮，承事供養，是為第一如寶住。
於不思議諸如來所，聽聞正法，受持憶念，
不令忘失，分別思惟，覺慧增長，如是所作充滿十方，是為第二如寶住。
於此剎歿，餘處現生，而於佛法無所迷惑，是為第三如寶住。
知從一法出一切法，而能各各分別演說，
以一切法種種義究竟皆是一義故，是為第四如寶住。
知厭離煩惱，知止息煩惱，知防護煩惱，
知除斷煩惱，修菩薩行不證實際，究竟到於實際彼岸，
方便善巧善學所學，令往昔願行皆得成滿，
身不疲倦，是為第五如寶住。
知一切眾生心所分別皆無處所，而亦說有種種方處，
雖無分別、無別造作，為欲調伏一切眾生而有修行、
而有所作，是為第六如寶住。
知一切法皆同一性，所謂：無性、無種種性、
無無量性、無可算數性、無可稱量性，無色、
無相，若一若多皆不可得，而決定了知此是諸佛法、
此是菩薩法、此是獨覺法、此是聲聞法、
此是凡夫法、此是善法、此是不善法、此是世間法、
此是出世間法、此是過失法、此是無過失法、
此是有漏法、此是無漏法、乃至此是有為法、
此是無為法，是為第七如寶住。
菩薩摩訶薩求佛不可得，求菩薩不可得，
求法不可得，求眾生不可得，而亦不捨調伏眾生，令於諸法成正覺願。
何以故？菩薩摩訶薩善巧觀察，知一切眾生分別，
知一切眾生境界，方便化導，令得涅槃；
為欲滿足化眾生願，熾然修行菩薩行故。
是為第八如寶住。
菩薩摩訶薩知善巧說法，示現涅槃，為度眾生所有方便，
一切皆是心想建立，非是顛倒，亦非虗誑。
何以故？菩薩了知一切諸法，三世平等，
如如不動，實際無住，不見有一眾生已受化、
今受化、當受化；亦自了知無所修行，無有少法若生、
若滅而可得者，而依於一切法令所願不空。
是為第九如寶住。
菩薩摩訶薩於不思議無量諸佛，一一佛所聞不可說不可說授記法，
名號各異，劫數不同；從於一劫乃至不可說不可說劫，
當如是聞，聞已修行，不驚不怖，不迷不惑；
知如來智不思議故，如來授記言無二故，
自身行願殊勝力故，隨應受化令成阿耨多羅三藐三菩提滿等法界一切願故。
是為第十如寶住。
佛子！是為菩薩摩訶薩於阿耨多羅三藐三菩提十種如寶住。
若諸菩薩安住此法，則得諸佛無上大智慧寶。
佛子！菩薩摩訶薩發十種如金剛大乘誓願心。
何等為十？佛子！菩薩摩訶薩作如是念：
一切諸法無有邊際，不可窮盡。
我當以盡三世智，普皆覺了，無有遺餘。
是為第一如金剛大乘誓願心。
菩薩摩訶薩又作是念：於一毛端處有無量無邊眾生，何況一切法界！
我當皆以無上涅槃而滅度之。
是為第二如金剛大乘誓願心。
菩薩摩訶薩又作是念：十方世界無量無邊，
無有齊限，不可窮盡。
我當以諸佛國土最上莊嚴，莊嚴如是一切世界，所有莊嚴皆悉真實。
是為第三如金剛大乘誓願心。
菩薩摩訶薩又作是念：一切眾生無量無邊，
無有齊限，不可窮盡。
我當以一切善根迴向於彼，無上智光照耀於彼。
是為第四如金剛大乘誓願心。
菩薩摩訶薩又作是念：一切諸佛無量無邊，
無有齊限，不可窮盡。
我當以所種善根迴向供養，悉令周徧，
無所闕少，然後我當成阿耨多羅三藐三菩提。
是為第五如金剛大乘誓願心。
佛子！菩薩摩訶薩見一切佛，聞所說法生大歡喜，
不著自身，不著佛身，解如來身非實非虗、
非有非無、非性非無性、非色非無色、非相非無相、
非生非滅，實無所有，亦不壞有。
何以故？不可以一切性相而取著故。
是為第六如金剛大乘誓願心。
佛子！菩薩摩訶薩或被眾生訶罵毀呰、
撾打楚撻，或截手足，或割耳鼻，或挑其目，
或級其頭，如是一切皆能忍受，終不因此生恚害心；
於不可說不可說無央數劫修菩薩行，攝受眾生恒無廢捨。
何以故？菩薩摩訶薩已善觀察一切諸法無有二相，
心不動亂，能捨自身，忍其苦故。
是為第七如金剛大乘誓願心。
佛子！菩薩摩訶薩又作是念：未來世劫，
無量無邊，無有齊限，不可窮盡。
我當盡彼劫，於一世界行菩薩道教化眾生；
如一世界，盡法界、虗空界、一切世界悉亦如是，
而心不驚、不怖、不畏。
何以故？為菩薩道法應如是，為一切眾生而修行故。
是為第八如金剛大乘誓願心。
佛子！菩薩摩訶薩又作是念：阿耨多羅三藐三菩提以心為本，
心若清淨則能圓滿一切善根，於佛菩提必得自在，欲成阿耨多羅三藐三菩提隨意即成。
若欲除斷一切取緣，住一向道，我亦能得，
而我不斷；為欲究竟佛菩提故，亦不即證無上菩提。
何以故？為滿本願，盡一切世界行菩薩行化眾生故。
是為第九如金剛大乘誓願心。
佛子！菩薩摩訶薩知佛不可得、菩提不可得、
菩薩不可得、一切法不可得、眾生不可得、
心不可得、行不可得、過去不可得、未來不可得、
現在不可得、一切世間不可得、有為無為不可得。
菩薩如是寂靜住、甚深住、寂滅住、無諍住、
無言住、無二住、無等住、自性住、如理住、
解脫住、涅槃住、實際住，而亦不捨一切大願，
不捨薩婆若心，不捨菩薩行，不捨教化眾生，
不捨諸波羅蜜，不捨調伏眾生，不捨承事諸佛，
不捨演說諸法，不捨莊嚴世界。
何以故？菩薩摩訶薩發大願故，雖復了達一切法相，
大慈悲心轉更增長，無量功德皆具修行，於諸眾生心不捨離。
何以故？一切諸法皆無所有，凡夫愚迷不知不覺，
我當令彼悉得開悟，於諸法性分明照了。
何以故？一切諸佛安住寂滅，而以大悲心於諸世間說法教化曾無休息，
我今云何而捨大悲？
又，我先發廣大誓願心，發決定利益一切眾生心，
發積集一切善根心，發安住善巧迴向心，
發出生甚深智慧心，發含受一切眾生心，
發於一切眾生平等心，作真實語、不虗誑語：
願與一切眾生無上大法，願不斷一切諸佛種性。
今一切眾生未得解脫、未成正覺、未具佛法、
大願未滿，云何而欲捨離大悲？
是為第十如金剛大乘誓願心。
佛子！是為菩薩摩訶薩發十種如金剛大乘誓願心。
若諸菩薩安住此法，則得如來金剛性無上大神通智。
佛子！菩薩摩訶薩有十種大發起。
何等為十？佛子！菩薩摩訶薩作如是念：我當供養恭敬一切諸佛。
是為第一大發起。
又作是念：我當長養一切菩薩所有善根。
是為第二大發起。
又作是念：我當於一切如來般涅槃後，
莊嚴佛塔，以一切華、一切鬘、一切香、一切塗香、
一切末香、一切衣、一切蓋、一切幢、一切旛而供養之，受持守護彼佛正法。
是為第三大發起。
又作是念：我當教化調伏一切眾生，令得阿耨多羅三藐三菩提。
是為第四大發起。
又作是念：我當以諸佛國土無上莊嚴，而以莊嚴一切世界。
是為第五大發起。
又作是念：我當發大悲心，為一眾生，於一切世界，
一一各盡未來際劫行菩薩行；如為一眾生，
為一切眾生悉亦如是，皆令得佛無上菩提，乃至不生一念疲懈。
是為第六大發起。
又作是念：彼諸如來無量無邊，我當於一如來所，
經不思議劫恭敬供養；如於一如來，於一切如來悉亦如是。
是為第七大發起。
菩薩摩訶薩又作是念：彼諸如來滅度之後，
我當為一一如來所有舍利各起寶塔，
其量高廣與不可說諸世界等；造佛形像亦復如是，
於不可思議劫，以一切寶幢、旛蓋、香華、
衣服而為供養，不生一念厭倦之心。
為成就佛法故，為供養諸佛故，為教化眾生故，為護持正法開示演說故。
是為第八大發起。
菩薩摩訶薩又作是念：我當以此善根成無上菩提，
得入一切諸如來地，與一切如來體性平等。
是為第九大發起。
菩薩摩訶薩復作是念：我當成正覺已，
於一切世界不可說劫演說正法，示現不可思議自在神通，
身、語及意不生疲倦，不離正法；以佛力所持故，
為一切眾生勤行大願故，大慈為首故，
大悲究竟故，達無相法故，住真實語故，
證一切法皆寂滅故，知一切眾生悉不可得而亦不違諸業所作故，
與三世佛同一體故，周徧法界、虗空界故，
通達諸法無相故，成就不生不滅故，具足一切佛法故，
以大願力調伏眾生、作大佛事無有休息。
是為第十大發起。
佛子！是為菩薩摩訶薩十種大發起。
若諸菩薩安住此法，則不斷菩薩行，具足如來無上大智。
佛子！菩薩摩訶薩有十種究竟大事。
何等為十？所謂：恭敬供養一切如來究竟大事；
隨所念眾生悉能救護究竟大事；專求一切佛法究竟大事；
積集一切善根究竟大事；思惟一切佛法究竟大事；
滿足一切誓願究竟大事；成就一切菩薩行究竟大事；
奉事一切善知識究竟大事；往詣一切世界諸如來所究竟大事；
聞持一切諸佛正法究竟大事。
是為十。若諸菩薩安住此法，則得阿耨多羅三藐三菩提大智慧究竟事。
佛子！菩薩摩訶薩有十種不壞信。
何等為十？所謂：於一切佛不壞信；於一切佛法不壞信；
於一切聖僧不壞信；於一切菩薩不壞信；
於一切善知識不壞信；於一切眾生不壞信；
於一切菩薩大願不壞信；於一切菩薩行不壞信；
於恭敬供養一切諸佛不壞信；於菩薩巧密方便教化調伏一切眾生不壞信。
是為十。若諸菩薩安住此法，則得諸佛無上大智慧不壞信。
佛子！菩薩摩訶薩有十種得授記。
何等為十？所謂：內有甚深解得授記；能隨順起菩薩諸善根得授記；
修廣大行得授記；現前得授記；不現前得授記；
因自心證菩提得授記；成就忍得授記；
教化調伏眾生得授記；究竟一切劫數得授記；一切菩薩行自在得授記。
是為十。若諸菩薩安住此法，則於一切諸佛所而得授記。
佛子！菩薩摩訶薩有十種善根迴向，菩薩由此能以一切善根悉皆迴向。
何等為十？所謂：以我善根同善知識願，
如是成就，莫別成就；以我善根同善知識心，
如是成就，莫別成就；以我善根同善知識行，
如是成就，莫別成就；以我善根同善知識善根，
如是成就，莫別成就；以我善根同善知識平等，
如是成就，莫別成就；以我善根同善知識念，
如是成就，莫別成就；以我善根同善知識清淨，
如是成就，莫別成就；以我善根同善知識所住，
如是成就，莫別成就；以我善根同善知識成滿，
如是成就，莫別成就；以我善根同善知識不壞，
如是成就，莫別成就。
是為十。若諸菩薩安住此法，則得無上善根迴向。
佛子！菩薩摩訶薩有十種得智慧。
何等為十？所謂：於施自在得智慧；深解一切佛法得智慧；
入如來無邊智得智慧；於一切問答中能斷疑得智慧；
入於智者義得智慧；深解一切如來，於一切佛法中言音善巧得智慧；
深解於諸佛所種少善根，必能滿足一切白淨法，
獲如來無量智得智慧；成就菩薩不思議住得智慧；
於一念中悉能往詣不可說佛剎得智慧；
覺一切佛菩提，入一切法界，聞持一切佛所說法，深入一切如來種種莊嚴言音得智慧。
是為十。若諸菩薩安住此法，則得一切諸佛無上現證智。
佛子！菩薩摩訶薩有十種發無量無邊廣大心。
何等為十？所謂：於一切諸佛所，發無量無邊廣大心；
觀一切眾生界，發無量無邊廣大心；觀一切剎、
一切世、一切法界，發無量無邊廣大心；
觀察一切法皆如虗空，發無量無邊廣大心；
觀察一切菩薩廣大行，發無量無邊廣大心；
正念三世一切諸佛，發無量無邊廣大心；
觀不思議諸業果報，發無量無邊廣大心；
嚴淨一切佛剎，發無量無邊廣大心；徧入一切諸佛大會，
發無量無邊廣大心；觀察一切如來妙音，發無量無邊廣大心。
是為十。若諸菩薩安住此心，則得一切佛法無量無邊廣大智慧海。
佛子！菩薩摩訶薩有十種伏藏。
何等為十？所謂：知一切法是起功德行藏；
知一切法是正思惟藏；知一切法是陀羅尼照明藏；
知一切法是辯才開演藏；知一切法是不可說善覺真實藏；
知一切佛自在神通是觀察示現藏；知一切法是善巧出生平等藏；
知一切法是常見一切諸佛藏；知一切不思議劫是善了皆如幻住藏；
知一切諸佛菩薩是發生歡喜淨信藏。
是為十。若諸菩薩安住此法，則得一切諸佛無上智慧法藏，
悉能調伏一切眾生。
佛子！菩薩摩訶薩有十種律儀。
何等為十？所謂：於一切佛法不生誹謗律儀；
於一切佛所信樂心不可壞律儀；於一切菩薩所起尊重恭敬律儀；
於一切善知識所終不捨愛樂心律儀；
於一切聲聞、獨覺不生憶念心律儀；遠離一切退菩薩道律儀；
不起一切損害眾生心律儀；修一切善根皆令究竟律儀；
於一切魔悉能降伏律儀；於一切波羅蜜皆令滿足律儀。
是為十。若諸菩薩安住此法，則得無上大智律儀。
佛子！菩薩摩訶薩有十種自在。
何等為十？所謂：命自在，於不可說劫住壽命故；
心自在，智慧能入阿僧祗諸三昧故；資具自在，
能以無量莊嚴莊嚴一切世界故；業自在，
隨時受報故；受生自在，於一切世界示現受生故；
解自在，於一切世界見佛充滿故；願自在，
隨欲、隨時於諸剎中成正覺故；神力自在，
示現一切大神變故；法自在，示現無邊諸法門故；
智自在，於念念中示現如來十力、無畏、成正覺故。
是為十。若諸菩薩安住此法，則得圓滿一切諸佛諸波羅蜜、
智慧、神力、菩提自在。
佛子！菩薩摩訶薩有十種無礙用。
何等為十？所謂：眾生無礙用；國土無礙用；
法無礙用；身無礙用；願無礙用；境界無礙用；
智無礙用；神通無礙用；神力無礙用；力無礙用。
佛子！云何為菩薩摩訶薩眾生等無礙用？
佛子！菩薩摩訶薩有十種眾生無礙用。
何者為十？所謂：知一切眾生無眾生無礙用；
知一切眾生但想所持無礙用；為一切眾生說法未曾失時無礙用；
普化現一切眾生界無礙用；置一切眾生於一毛孔中而不迫隘無礙用；
為一切眾生示現他方一切世界令其悉見無礙用；
為一切眾生示現釋、梵、護世諸天身無礙用；
為一切眾生示現聲聞、辟支佛寂靜威儀無礙用；
為一切眾生示現菩薩行無礙用；為一切眾生示現諸佛色身相好、
一切智力、成等正覺無礙用。
是為十。佛子！菩薩摩訶薩有十種國土無礙用。
何等為十？所謂：一切剎作一剎無礙用；
一切剎入一毛孔無礙用；知一切剎無有盡無礙用；
一身結跏坐充滿一切剎無礙用；一身中現一切剎無礙用；
震動一切剎不令眾生恐怖無礙用；以一切剎莊嚴具莊嚴一剎無礙用；
以一剎莊嚴具莊嚴一切剎無礙用；以一如來一眾會徧一切佛剎示現眾生無礙用；
一切小剎、中剎、大剎、廣剎、深剎、仰剎、覆剎、
側剎、正剎，徧諸方網無量差別，以此普示一切眾生無礙用。
是為十。佛子！菩薩摩訶薩有十種法無礙用。
何等為十？所謂：知一切法入一法、一法入一切法，
而亦不違眾生心解無礙用；從般若波羅蜜出生一切法，
為他解說悉令開悟無礙用；知一切法離文字，
而令眾生皆得悟入無礙用；知一切法入一相，
而能演說無量法相無礙用；知一切法離言說，
能為他說無邊法門無礙用；於一切法善轉普門字輪無礙用；
以一切法入一法門而不相違，於不可說劫說不窮盡無礙用；
以一切法悉入佛法，令諸眾生皆得悟解無礙用；
知一切法無有邊際無礙用；知一切法無障礙際，
猶如幻網無量差別，於無量劫為眾生說不可窮盡無礙用。
是為十。佛子！菩薩摩訶薩有十種身無礙用。
何等為十？所謂：以一切眾生身入己身無礙用；
以己身入一切眾生身無礙用；一切佛身入一佛身無礙用；
一佛身入一切佛身無礙用；一切剎入己身無礙用；
以一身充滿一切三世法示現眾生無礙用；
於一身示現無邊身入三昧無礙用；於一身示現眾生數等身成正覺無礙用；
於一切眾生身現一眾生身、於一眾生身現一切眾生身無礙用；
於一切眾生身示現法身、於法身示現一切眾生身無礙用。
是為十。佛子！菩薩摩訶薩有十種願無礙用。
何等為十？所謂：以一切菩薩願作自願無礙用；
以一切佛成菩提願力示現自在成正覺無礙用；
隨所化眾生自成阿耨多羅三藐三菩提無礙用；
於一切無邊際劫大願不斷無礙用；遠離識身，
不著智身，以自在願現一切身無礙用；
捨棄自身成滿他願無礙用；普教化一切眾生而不捨大願無礙用；
於一切劫行菩薩行而大願不斷無礙用；
於一毛孔現成正覺，以願力故充徧一切諸佛國土，
於不可說不可說世界為一一眾生如是示現無礙用；
說一句法徧一切法界，興大正法雲，耀解脫電光，
震實法雷音，雨甘露味雨，以大願力充洽一切諸眾生界無礙用。
是為十。佛子！菩薩摩訶薩有十種境界無礙用。
何等為十？所謂：在法界境界而不捨眾生境界無礙用；
在佛境界而不捨魔境界無礙用；在涅槃境界而不捨生死境界無礙用；
入一切智境界而不斷菩薩種性境界無礙用；
住寂靜境界而不捨散亂境界無礙用；
住無去、無來、無戲論、無相狀、無體性、無言說、
如虗空境界而不捨一切眾生戲論境界無礙用；
住諸力解脫境界而不捨一切諸方所境界無礙用；
入無眾生際境界而不捨教化一切眾生無礙用；
住禪定、解脫、神通、明智、寂靜境界而於一切世界示現受生無礙用；
住如來一切行莊嚴成正覺境界而現一切聲聞、辟支佛寂靜威儀無礙用。
是為十。佛子！菩薩摩訶薩有十種智無礙用。
何等為十？所謂：無盡辯才無礙用；一切總持無有忘失無礙用；
能決定知、決定說一切眾生諸根無礙用；
於一念中以無礙智知一切眾生心之所行無礙用；
知一切眾生欲樂、隨眠、習氣、煩惱病，隨應授藥無礙用；
一念能入如來十力無礙用；以無礙智知三世一切劫及其中眾生無礙用；
於念念中現成正覺，示現眾生無有斷絕無礙用；
於一眾生想知一切眾生業無礙用；於一眾生音解一切眾生語無礙用。
是為十。佛子！菩薩摩訶薩有十種神通無礙用。
何等為十？所謂：於一身示現一切世界身無礙用；
於一佛眾會聽受一切佛眾會中所說法無礙用；
於一眾生心念中成就不可說無上菩提，
開悟一切眾生心無礙用；以一音現一切世界差別言音，
令諸眾生各得解了無礙用；一念中現盡前際一切劫所有業果種種差別，
令諸眾生悉得知見無礙用；一微塵出現廣大佛剎無量莊嚴無礙用；
令一切世界具足莊嚴無礙用；普入一切三世無礙用；
放大法光明現一切諸佛菩提、眾生行願無礙用；
善守護一切天、龍、夜叉、乾闥婆、阿修羅、
迦樓羅、緊那羅、摩睺羅伽、釋、梵、護世、聲聞、
獨覺、菩薩所有如來十力、菩薩善根無礙用。
是為十。若諸菩薩得此無礙用，則能普入一切佛法。
佛子！菩薩摩訶薩有十種神力無礙用。
何等為十？所謂：以不可說世界置一塵中無礙用；
於一塵中現等法界一切佛剎無礙用；
以一切大海水置一毛孔，周旋往返十方世界，
而於眾生無所觸嬈無礙用；以不可說世界內自身中，
示現一切神通所作無礙用；以一毛繫不可數金剛圍山，
持以遊行一切世界，不令眾生生恐怖心無礙用；
以不可說劫作一劫，一劫作不可說劫，
於中示現成、壞差別，不令眾生心有恐怖無礙用；
於一切世界現水、火、風災種種變壞而不惱眾生無礙用；
一切世界三災壞時，悉能護持一切眾生資生之具不令損缺無礙用；
以一手持不思議世界，擲不可說世界之外，
不令眾生有驚怖想無礙用；說一切剎同於虗空，令諸眾生悉得悟解無礙用。
是為十。佛子！菩薩摩訶薩有十種力無礙用。
何等為十？所謂：眾生力無礙用，教化調伏不捨離故；
剎力無礙用，示現不可說莊嚴而莊嚴故；
法力無礙用，令一切身入無身故；劫力無礙用，
修行不斷故；佛力無礙用，覺悟睡眠故；
行力無礙用，攝取一切菩薩行故；如來力無礙用，
度脫一切眾生故；無師力無礙用，自覺一切諸法故；
一切智力無礙用，以一切智成正覺故；
大悲力無礙用，不捨一切眾生故。
是為十。佛子！如是名為：菩薩摩訶薩十種無礙用。
若有得此十無礙用者，於阿耨多羅三藐三菩提欲成、
不成隨意無違，雖成正覺而亦不斷行菩薩行。
何以故？菩薩摩訶薩發大誓願，入無邊無礙用門，善巧示現故。
佛子！菩薩摩訶薩有十種遊戲。
何等為十？所謂：以眾生身作剎身，而亦不壞眾生身，
是菩薩遊戲；以剎身作眾生身，而亦不壞於剎身，
是菩薩遊戲；於佛身示現聲聞、獨覺身，
而不損減如來身，是菩薩遊戲；於聲聞、
獨覺身示現如來身，而不增長聲聞、獨覺身，
是菩薩遊戲；於菩薩行身示現成正覺身，
而亦不斷菩薩行身，是菩薩遊戲；於成正覺身示現修菩薩行身，
而亦不減成菩提身，是菩薩遊戲；於涅槃界示現生死身，
而不著生死，是菩薩遊戲；於生死界示現涅槃，
亦不究竟入於涅槃，是菩薩遊戲；入於三昧而示現行、
住、坐、臥一切業，亦不捨三昧正受，是菩薩遊戲；
在一佛所聞法受持其身不動，而以三昧力於不可說諸佛會中各各現身，
亦不分身，亦不起定，而聞法受持相續不斷，
如是念念於一一三昧身各出生不可說不可說三昧身，
如是次第一切諸劫猶可窮盡，而菩薩三昧身不可窮盡，是菩薩遊戲。
是為十。若諸菩薩安住此法，則得如來無上大智遊戲。
佛子！菩薩摩訶薩有十種境界。
何等為十？所謂：示現無邊法界門，令眾生得入，
是菩薩境界；示現一切世界無量妙莊嚴，
令眾生得入，是菩薩境界；化往一切眾生界，
悉方便開悟，是菩薩境界；於如來身出菩薩身，
於菩薩身出如來身，是菩薩境界；於虗空界現世界，
於世界現虗空界，是菩薩境界；於生死界現涅槃界，
於涅槃界現生死界，是菩薩境界；於一眾生語言中，
出生一切佛法語言，是菩薩境界；以無邊身現作一身，
一身作一切差別身，是菩薩境界；以一身充滿一切法界，
是菩薩境界；於一念中令一切眾生發菩提心，
各現無量身成等正覺，是菩薩境界。
是為十。若諸菩薩安住此法，則得如來無上大智慧境界。
佛子！菩薩摩訶薩有十種力。
何等為十？所謂：深心力，不雜一切世情故；
增上深心力，不捨一切佛法故；方便力，
諸有所作究竟故；智力，了知一切心行故；
願力，一切所求令滿故；行力，盡未來際不斷故；
乘力，能出生一切乘而不捨大乘故；神變力，
於一一毛孔中各各示現一切清淨世界，
一切如來出興世故；菩提力，令一切眾生發心成佛無斷絕故；
轉法輪力，說一句法悉稱一切眾生諸根性欲故。
是為十。若諸菩薩安住此法，則得諸佛無上一切智十力。
佛子！菩薩摩訶薩有十種無畏。
何等為十？佛子！菩薩摩訶薩悉能聞持一切言說，
作如是念：設有眾生無量無邊從十方來，
以百千大法而問於我，我於彼問不見微少難可答相；
以不見故，心得無畏，究竟到彼大無畏岸，
隨其所問悉能酬對，斷其疑惑無有怯弱。
是為菩薩第一無畏。
佛子！菩薩摩訶薩得如來灌頂無礙辯才，
到於一切文字言音開示祕密究竟彼岸，
作如是念：設有眾生無量無邊從十方來，
以無量法而問於我，我於彼問不見微少難可答相；
以不見故，心得無畏，究竟到彼大無畏岸，
隨其所問悉能酬對，斷其疑惑無有恐懼。
是為菩薩第二無畏。
佛子！菩薩摩訶薩知一切法空，離我、離我所，
無作、無作者，無知者、無命者，無養育者、
無補伽羅，離蘊、界、處，永出諸見，心如虗空，
作如是念：不見眾生有微少相能損惱我身、
語、意業。何以故？菩薩遠離我、我所故，不見諸法有少性相；
以不見故，心得無畏，究竟到彼大無畏岸，堅固勇猛不可沮壞。
是為菩薩第三無畏。
佛子！菩薩摩訶薩佛力所護、佛力所持，
住佛威儀，所行真實，無有變易，作如是念：我不見有少分威儀令諸眾生生訶責相。
以不見故，心得無畏，於大眾中安隱說法，是為菩薩第四無畏。
佛子！菩薩摩訶薩身、語、意業皆悉清淨，
鮮白柔和，遠離眾惡，作如是念：我不自見身、
語、意業而有少分可訶責相。
以不見故，心得無畏，能令眾生住於佛法，是為菩薩第五無畏。
佛子！菩薩摩訶薩，金剛力士、天、龍、夜叉、
乾闥婆、阿修羅、帝釋、梵王、四天王等常隨侍衛，一切如來護念不捨。
菩薩摩訶薩作如是念：我不見有眾魔外道有見眾生能來障我行菩薩道少分之相。
以不見故，心得無畏，究竟到彼大無畏岸，
發歡喜心，行菩薩行，是為菩薩第六無畏。
佛子！菩薩摩訶薩已得成就第一念根，
心無忘失佛所悅可，作如是念：如來所說成菩提道文字句法，
我不於中見有少分忘失之相。
以不見故，心得無畏，受持一切如來正法，
行菩薩行，是為菩薩第七無畏。
佛子！菩薩摩訶薩智慧方便悉已通達，
菩薩諸力皆得究竟，常勤教化一切眾生，
恒以願心繫佛菩提；而為悲愍眾生故，
成就眾生故，於煩惱濁世示現受生、種族尊貴、
眷屬圓滿、所欲從心、歡悞快樂，而作是念：
我雖與此眷屬聚會，不見少相而可貪著，
廢我修行禪定、解脫及諸三昧、總持、辯才、菩薩道法。
何以故？菩薩摩訶薩於一切法已得自在，
到於彼岸，修菩薩行，誓不斷絕，不見世間有一境界而能惑亂菩薩道者。
以不見故，心得無畏，究竟到彼大無畏岸，
以大願力於一切世界示現受生，是為菩薩第八無畏。
佛子！菩薩摩訶薩恒不忘失薩婆若心，
乘於大乘，行菩薩行，以一切智大心勢力，
示現一切聲聞、獨覺寂靜威儀，作如是念：我不自見當於二乘而取出離少分之相。
以不見故，心得無畏，到彼無上大無畏岸，
普能示現一切乘道，究竟滿足平等大乘，是為菩薩第九無畏。
佛子！菩薩摩訶薩成就一切諸白淨法，
具足善根，圓滿神通，究竟住於諸佛菩提，
滿足一切諸菩薩行，於諸佛所受一切智灌頂之記，
而常化眾生行菩薩道，作如是念：我不自見有一眾生應可成熟，
而不能現諸佛自在而成熟相。
以不見故，心得無畏，究竟到彼大無畏岸，
不斷菩薩行，不捨菩薩願，隨所應化一切眾生現佛境界而化度之，
是為菩薩第十無畏。
佛子！是為菩薩摩訶薩十種無畏。
若諸菩薩安住此法，則得諸佛無上大無畏，而亦不捨菩薩無畏。
佛子！菩薩摩訶薩有十種不共法。
何等為十？佛子！菩薩摩訶薩不由他教，
自然修行六波羅蜜；常樂大施，不生慳悋；
恒持淨戒，無所毀犯；具足忍辱，心不動搖；
有大精進，未曾退轉；善入諸禪，永無散亂；
巧修智慧，悉除惡見。
是為第一不由他教隨順波羅蜜道修六度不共法。
佛子！菩薩摩訶薩普能攝受一切眾生，
所謂：以財及法而行惠施，正念現前，和顏愛語，
其心歡喜，示如實義，令得悟解諸佛菩提，
無有憎嫌，平等利益。
是為第二不由他教順四攝道勤攝眾生不共法。
佛子！菩薩摩訶薩善巧迴向，所謂：不求果報迴向、
順佛菩提迴向、不著一切世間禪定三昧迴向、
為利益一切眾生迴向、為不斷如來智慧迴向。
是為第三不由他教為諸眾生發起善根求佛智慧不共法。
佛子！菩薩摩訶薩到善巧方便究竟彼岸，
心恒顧復一切眾生，不厭世俗凡愚境界，
不樂二乘出離之道，不著己樂，唯勤化度，
善能入出禪定解脫，於諸三昧悉得自在，
往來生死如遊園觀，未曾暫起疲厭之心；
或住魔宮，或為釋天、梵王、世主，一切生處靡不於中而現其身；
或於外道眾中出家，而恒遠離一切邪見，
一切世間文詞、呪術、字印、算數，乃至遊戲、
歌舞之法，悉皆示現，無不精巧；或時示作端正婦人，
智慧才能世中第一；於諸世間、出世間法，
能問能說，問答斷疑，皆得究竟；一切世間、
出世間事，亦悉通達，到於彼岸，一切眾生恒來瞻仰；
雖現聲聞、辟支佛威儀，而不失大乘心；
雖念念中示成正覺，而不斷菩薩行。
是為第四不由他教方便善巧究竟彼岸不共法。
佛子！菩薩摩訶薩善知權、實雙行道，智慧自在，到於究竟。
所謂：住於涅槃而示現生死，知無眾生而勤行教化，
究竟寂滅而現起煩惱，住一堅密智慧法身而普現無量諸眾生身，
常入深禪定而示受欲樂，常遠離三界而不捨眾生，
常樂法樂而現有婇女歌詠嬉戲，雖以眾相好莊嚴其身而示受醜陋貧賤之形，
常積集眾善無諸過惡而現生地獄、畜生、
餓鬼，雖已到於佛智彼岸而亦不捨菩薩智身。
菩薩摩訶薩成就如是無量智慧，聲聞、
獨覺尚不能知，何況一切童蒙眾生！
是為第五不由他教權、實雙行不共法。
佛子！菩薩摩訶薩身、口、意業，隨智慧行，皆悉清淨。
所謂：具足大慈，永離殺心，乃至具足正解，無有邪見。
是為第六不由他教身、口、意業，隨智慧行不共法。
佛子！菩薩摩訶薩具足大悲，不捨眾生，代一切眾生而受諸苦。
所謂：地獄苦、畜生苦、餓鬼苦。
為利益故，不生勞倦，唯專度脫一切眾生，
未曾耽染五欲境界，常為精勤滅除眾苦，是為第七不由他教常起大悲不共法。
佛子！菩薩摩訶薩常為眾生之所樂見，
梵王、帝釋、四天王等一切眾生見無厭足。
何以故？菩薩摩訶薩久遠世來，行業清淨，
無有過失，是故眾生見者無厭，是為第八不由他教一切眾生皆悉樂見不共法。
佛子！菩薩摩訶薩於薩婆若大誓莊嚴，
志樂堅固，雖處凡夫、聲聞、獨覺險難之處，終不退失一切智心明淨妙寶。
佛子！如有寶珠，名：淨莊嚴，置泥潦中，光色不改，能令濁水悉皆澄淨。
菩薩摩訶薩亦復如是，雖在凡愚雜濁等處，
終不失壞求一切智清淨寶心，而能令彼諸惡眾生遠離妄見、
煩惱、穢濁，得求一切智清淨心寶，是為第九不由他教在眾難處不失一切智心寶不共法。
佛子！菩薩摩訶薩成就自覺境界智，無師自悟，
究竟自在，到於彼岸，離垢法繒以冠其首，
而於善友不捨親近，於諸如來常樂尊重，是為第十不由他教得最上法不離善知識不捨尊重佛不共法。
佛子！是為菩薩摩訶薩十種不共法。
若諸菩薩安住其中，則得如來無上廣大不共法。
佛子！菩薩摩訶薩有十種業。
何等為十？所謂：一切世界業，悉同嚴淨故；
一切諸佛業，悉能供養故；一切菩薩業，
同種善根故；一切眾生業，悉能教化故；
一切未來業，淨未來際攝取故；一切神力業，
不離一世界徧至一切世界故；一切光明業，
放無量色光明，一一光中有蓮華座，各有菩薩結跏趺坐而顯現故；
一切三寶種不斷業，諸佛滅後守護住持諸佛法故；
一切變化業，於一切世界說法教化諸眾生故；
一切加持業，於一念中隨諸眾生心之所欲皆為示現，令一切願悉成滿故。
是為十。若諸菩薩安住此法，則得如來無上廣大業。
佛子！菩薩摩訶薩有十種身。
何等為十？所謂：不來身，於一切世間不受生故；
不去身，於一切世間求不得故；不實身，
一切世間如實得故；不虗身，以如實理示世間故；
不盡身，盡未來際無斷絕故；堅固身，一切眾魔不能壞故；
不動身，眾魔外道不能動故；具相身，示現清淨百福相故；
無相身，法相究竟悉無相故；普至身，與三世佛同一身故。
是為十。若諸菩薩安住此法，則得如來無上無盡之身。
commentary::  ^94a6

大文第四、如寶住下二十九門，答二十九句十迴向位中行問。
於中，初迴向有四門，二、三迴向各有二門，
四、五、六、七各一門，第八迴向即十無礙十門，
九迴向有三門，第十迴向有四門。
言迴向者，即將前所修十波羅蜜行一一迴向三處，
謂迴向眾生，以捨眾生則菩薩無修行處；
次迴向菩提，以願眾生皆至無上菩提故；
三、迴向實際，謂若不究竟歸於法界，究竟、
實際皆未離相，則屬有為，非菩薩稱法界之行故。
以眾生無眾生相即是菩提，菩提無得即歸究竟法界。
此乃以願攝行，令行不虗，有歸趣故。
若約行布，則十住入理為空，十行出俗利生為假，此迴向會歸一心為中道。
今此圓宗不然，總不離法界體用，故此迴向之大意也。
今十位中一一融攝。
今初、救護眾生離眾生相，迴向四門：一、
如寶心，明所迴善根可貴圓滿；二、如金剛大乘心，
即大願救護；三、普發起，即迴向所為；四、
究竟大事，即所化成滿。
已上四門總明第一迴向。
第二、不壞信下二門，明第二、不壞迴向。
初門正明不壞；次門授記，即迴向行成。
第三、十種善根下二門，明等一切佛善根迴向中行。
初門正明等佛，以佛為真善知識等者，
同佛無二故，以悲、智二心等同佛故；次門得十種智慧，即迴向行成。
第四、廣大心一門，明至一切處迴向中行，
以智慧如海，無量無邊故，無不至故。
第五、十種伏藏一門，明無盡功德藏迴向中行，
謂於一切法蘊斯十義，故名為藏；惑者不見，故名為伏。
一切各十，是為無盡功德。
第六、十種律儀一門，即隨順堅固一切善根迴向中行，
謂三聚戒皆順平等法界，故通一切善根。
戒根堅固為行本故，故云一切善根皆令究竟，究竟即堅固也。
第七、十自在一門，即平等隨順一切眾生迴向中行，
以一一善根皆至究竟堅固之地，故隨順眾生得大自在。
第八、十無礙用十門，明真如相迴向中行，謂一一行如真如無障礙故。
故位果云：住於此位，得一切剎平等平等。
此十門中，通顯身、土、自、他，若智若境，一一融通，
無障無礙，是其總相，以顯即法界體起大用故。
廣有多義，略寄十門，以顯無盡。
九、十種遊戲下，三門明無縛無著迴向中行。
以無縛無著成就普賢自在智用：初門顯任志行成遊賞自在，
謂於十法界自在現身，出入往來，遊戲無礙；
次門顯於一境界難量不可思議；後門顯用幹能以稱法界智，
照徹窮源，染淨融通，唯隨智轉，故無縛無脫。
十、十種無畏下，四門明入法界無量迴向中行。
由上無縛無著故，普入法界，隨類現身說法，
自利利他，皆得無畏。
所以然者，以得法界聞持故，故得無礙辯才；
出入二空，示現威儀，三業清淨，故得十王外護；
內具正念，外多方便，具一切智，故所行無畏。
以此說法，自利利他，一一所作，皆稱法界，故得十不共法。
謂不與二乘共，皆依性起，亦不與他共故，
權實雙行，故所成德，體用具足。
以此一一行門，皆悉迴向，故成普賢行法無上莊嚴之身。
以成迴向之行，已得其體，即依此身，謂入地行故，初地即依此身以起行故。
大方廣佛華嚴經綱要卷第五十五
 ^100c34
