入眾日用〔無量壽禪師日用小清規〕
undefined:: 
出塵離俗。圓頂方袍。
大率經歷叢林。切要洞明規矩。
舉措未諳法度。動止不合律儀。
雖是善友良朋。詎肯深錐痛劄。
循襲成弊。改革固難。
致令叢席荒凉。轉使人心懈怠。
屢見尋常目前過患。
遂集百丈。見成楷模。
原始要終。從朝至暮。
要免頭頭敗闕。直須一一遵行。
然後敢言究己明心。
了生達死。世間法即是出世間法。
行脚人可貽。未行脚人庶幾不負出家身心。
亦抑同報佛祖恩德。
謹具于后。 ^556b12

入眾之法　睡不在人前。
起不落人後。須是五更鐘未鳴。
輕輕擡身先起。將枕子安脚下。
未用摺。恐響驚鄰單。
抖擻精神將被裹身端坐。
不得扇風令人動念。
覺得困來。却將被推脚下。
轉身將手巾下床。
手巾搭左手。想念偈云。
　　從朝寅旦直至暮　一切眾生自回互
　　若於脚下喪身形　願汝即時生淨土 ^556b28

輕手揭簾出後架。
不得拖鞋。不得咳嗽作聲。
古云。輕手取桶洗面。
水不宜多。使齒藥時。
右手點一次揩左邊。
左手點一次揩右邊。
不得兩手再蘸。恐有牙宣口氣過人。
嗽口吐水時須低頭。
以手引下。不得直腰吐水濺鄰桶。
不得洗頭。有四件自他不利。
一污桶。二污手巾。
是他人不利。三枯髮。
四損眼。是自己不利。
不得鼻孔內作聲。
不得高聲嘔吐。古云。
五更洗面本為修行。
嘔吐拖盆喧堂聒眾。
拭面歸堂。若在上間。
左脚先入。若在下間。
右脚先入。歸被位。
將眠單收一半坐定。
若換直裰。須將新者先覆身上。
不得露白。不得扇風。
燒香禮拜宜於鐘未鳴時。
披袈裟。先合掌頂戴。
念偈云。
　　善哉解脫服　無相福田衣　我今頂戴受
　　世世常得披 ^556b42

摺袈裟。先摺搭手處。
後解環。不得以口#CB14169;袈裟。
不得以頷勾袈裟。
摺了亦當問訊而去。
如堂殿禮拜。不得占中央。
妨住持人來。不得出聲念佛。
不得行人頭邊過。
須行後面空處。五更鐘鳴。
住持并首座坐堂。
不得從前門出入。
開小靜方摺被拗枕子。
摺被之法。先尋兩角以手理。
伸向前面。先摺一半。
次摺身前一半。不得橫占鄰單處所。
不得抖擻作聲。不得以被扇風。
或歸眾寮喫湯藥或茶堂。
經行次第歸鉢位。
以上肩順轉。不得背入〔上肩乃左肩也〕。
若前門。從南頰入。
不得行北頰并中央。
盖尊住持人也。木魚響不得入堂。
或令行者取鉢堂外坐。
或歸眾寮。入堂歸鉢位。
低躬問訊上中下座。
若已先坐。上中下座來須合掌。
古云。不敬上中下座。
婆羅門聚會無殊。
聞長板鳴。下鉢擡身。
正起立定。然後轉身。
亦要須上肩合掌取鉢。
一手托鉢。一手解鈎。
左手提。轉身令正。
蹲身放鉢。免將腰背撞人。
堂前鐘鳴。下床問訊。
但是迎住持人。不須將手左右搖拽。
下床時。須近前問訊。
莫令袈裟搭床弦上。
仍須低細。上床不得頓身。
取鉢安坐前。聞槌聲。
合掌想念。偈云。
　　佛生迦毗羅　成道摩竭陀　說法波羅奈
　　入滅俱絺羅 ^556c28

展鉢之法　先合掌想念偈。
　　如來應量器　我今得敷展　願共一切眾
　　等三輪空寂 ^557a22

然後解複帕。展淨巾覆膝。
帕子摺轉。三角向下。
莫令出單外。先展鉢單仰左手取鉢安單上。
以兩手頭指拼取鐼子。
從小次第展之。不得敲磕作聲。
仍護第四指第五指為觸指。
不得用鉢。拭摺令小。
并匙筯袋。近身橫放。
入則先匙。出則先筯。
手把處為淨頭。向上肩鉢刷。
安第二鐼縫中。出半寸許。
盛生飯不得以匙筯。
出生飯不過七粒。
太少為慳食。維那念佛時合掌。
手指不得參差。須當#CB05577;。
高低得所。不得以手托口邊。
古云。參差合掌不當#CB05577;。
十指交加插鼻中。
拖履揭簾無款細。
嘔聲泄氣逞英雄。
兩手捧鉢受食。想念偈云。
　　若受食時　當願眾生　禪悅為食　法喜充滿 ^557a28

或多或少。即以右手起止之。
聞遍食槌。看上下肩。
以面相朝。挹食不得正面以手搖兩邊。
挹罷作五觀想云。
　　一計工多少量彼來處　二忖己德行全缺應供
　　三防心離過貪等為宗　四正似良藥為療形枯
　　五為成道業應受此食 ^557b2

出生偈云。
　　汝等鬼神眾　我今施汝供　此食遍十方
　　一切鬼神共 ^557b14

喫食之法　將食就口。
不得將口就食。取鉢放鉢并匙筯。
不得有聲。不得咳嗽。
不得搐鼻涕。若噴嚏當以衣袖掩鼻。
不得抓頭。恐風屑落隣鉢中。
不得以手挑牙。不得嚼食啜羮作聲。
不得鉢中央挑飯。
不得大團食。不得張口待食。
不得遺落飯食。不得手把散飯食。
如有菜滓安鉢後屏處。
不得以風扇鄰位。
如自己怕風。即白維那於堂外坐。
不得以手枕膝上。
隨量受食。不得請折。
不得將頭鉢盛濕食。
不得將羮汁頭鉢內淘飯。
不得挑菜。頭鉢內和飯喫食時。
須看上下。不得太緩。
未再請不得刷鉢盂。
不得吮鉢刷作聲。
食未至不得生煩惱。
古云。獃獃內顧起悲嗔。
念食吞津咳嗽頻。
漉粥啜羮包滿口。
開單展鉢響諸隣。
洗鉢以頭鉢盛水。
次第洗鐼子。不得於頭鉢內洗匙筯并鐼子。
仍屈第四第五指。
不得灌漱作聲。不得吐水鉢中。
不得先盛熟水。洗鉢未折水。
不得先收盖膝巾。
不得以膝巾拭汗。
不煎以餘水瀝地上。
想念折水偈。
　　我此洗鉢水　如天甘露味　施汝諸鬼眾
　　悉令得飽滿　唵摩休羅細娑訶 ^557b20

收鉢以兩手頭指拼定次第而入。
複畢合掌想念。食畢偈云。
　　飯食訖已色力充　威震十方三世雄
　　迴因轉果不在念　一切眾生獲神通 ^557c8

寮前板鳴。歸寮問訊。
不歸謂輕侮大眾。
入門歸位如僧堂中法。
立定候寮主燒香畢。
問訊上下。若有茶。
就坐不得垂衣。不得聚頭語笑。
不得隻手挹人。不得包藏茶末。
古云。登床宴坐不可垂衣。
隻手挹人是何道理。
私藏茶末取笑傍觀。
時中鄰案道人切忌交頭接耳。
茶罷或看經。不得長展經。
謂二面也。不得手把經寮中行。
不得垂經帶。不得出聲。
不得背靠板頭看經。
古云。出聲持誦吵噪稠人。
靠背板頭輕欺大眾。
預先出寮。莫待打坐禪板。
若抽脫。古例被五條以淨巾搭左手解絛繫笐竿上。
脫挂子直裰令齊整。
以手巾繫定。仍懸手巾尺許作記認。
不得語笑。不得在外催促。
右手提水。入廁換鞋。
不得參差。安淨桶。
在前鳴指三下。警噉糞鬼。
蹲身須正。不得努氣作聲。
不得涕唾。不得隔壁共人語話。
古云戶扄只合輕彈指。
人擁那堪亂作聲。
入處用籌分觸淨。
出時須水忌縱橫。
不得以水澆兩邊。
左手洗淨。護大指第二指第三指。
不得多使籌子。古云。
浴湯少使籌子休拈有者使了以水洗之安側邊空處。
人多妨眾不宜長久。
淨桶安舊處。以乾手安內衣入袴。
古以乾手開門。以右手提桶出。
不得以濕手拏門扇并門頰上。
右手挑#CB01926;。
後挑土。不得以濕手拏#CB01926;土。
不得吐唾和泥土洗手。
然後用皂角洗至肘前。
須一一念入廁真言。
用水盟漱。律中小遺亦洗淨。
仍嚼楊枝歸堂坐禪。
火板未鳴不得先歸寮。
齋前不得洗衣。粥前齋前放參後不得開函櫃。
如有急切白主事人。
寮中白寮主。堂中白聖僧侍者。
齋罷僧堂內不得聚頭說話。
不得在僧堂內看經看冊子。
不得上下間行道。
不得穿堂直過。不得蓆上穿錢。
不得床前垂脚坐。
床前一尺為三淨地。
　一展鉢。　二安袈。
裟　三頭所向。　不得床上行。
不得跪膝開函櫃。
不得脚踏床緣下地。
草履五條游山。不得經行佛殿法堂。
古云。衩衣登殿。草履游山。
莫踐法堂。回互耆宿。
不得赤脚著僧鞋。
不得把手共行說世諦是非。
古云。別了雙親棄本師。
訪尋知識擬何為。
不曾說著宗門事。
白首無成過在誰。
不得殿前倚靠襴干。
不得猖狂急走。古云。
行須緩步。習馬勝之威儀。
語要低聲。學波離之軌範。
不得佛殿閑行。古云。
無事不須登寶殿。
等閑莫向塔中行。
不因掃地添香水。
縱有河沙福也傾。
齋後漿洗衣服。不得衩袒。
不得傾湯瓶泡衣。
竹竿熨斗使了安元處。
洗脚板響。不得爭奪脚桶。
有瘡疥即隨後泡洗。
或將桶於屏處洗。
免眾動念。莫待打坐堂板。
次第歸堂坐禪。放參以眠單半展寮前。
板響即時轉身向外。
須當及時。赴眾小板鳴。
不得入堂。不得於堂外立。
住持首座出堂。開單下床問訊。
歸寮藥石各就案位。
不得先起盛食。不得高聲呼索粥飯鹽醋之類。
食罷出寮。不得出三門。
不得入小寮。不得衩衣歸僧堂并廊下行。
不得候打板出寮。
昏鐘鳴。即合掌念偈云。
　　聞鐘聲　煩惱輕　智慧長　菩提生
　　離地獄　出火坑　願成佛　度眾生 ^557c16

須先歸單位坐禪。
不得床上抓頭。不得床上弄數珠作聲。
不得與鄰單床上語話。
鄰單生疎當以善言誘諭。
不得生嫌惡心。未打定鐘。
不得於前門出入。
首座枕不若響火鈴過時方許開燒香。
禮拜須待更深。眾人未睡不得先睡。
眾人未起須當先起。
起坐不得驚動鄰單。
睡須右脇。不得仰臥。
仰為屍睡。覆為婬睡。
多惡夢。以被巾裹袈裟安枕前。
今人多安脚下。於理不便。
如遇入浴。浴具携右手。
入下間門閫內問訊。
歸空處。挹左右人畢。
先以五條手巾掛笐竿上。
展浴複取出浴具。
放一邊。解上衣不。
可便卸却直裰。先脫下面衣裳。
以脚巾圍身繫浴裙。
將裩袴捲#CB16384;安複內。
次脫直裰五條作一處。
將手巾繫於竿上。
無手巾以絛繫。古云。
三通浴鼓入堂時。
觸淨須分上下衣。
却脫其餘衣服作一複覆轉放。
不得赤脚趍浴。須著屐子。
於下間空處舀水。
不得占頭首老宿坐處。
謂上間也。不得以湯水濺人身上。
不得將桶地上泡脚。
不得浴室內小遺并洗僻處。
不得將脚閣桶上。
不得語笑。不得槽上揩脚。
不得戽水。不得起身掇桶澆身。
恐水濺左右前後人。
須當遮護。渾身不得多用浴湯。
脚巾不得離身。有脚巾不入桶者。
或有瘡或洗灸瘡或使疥藥。
宜隨後入浴。不得以兩邊公界手巾拭頭面。
浴室手巾係著衣後淨手披挂子。
出浴挹左右。先著上分衣并直裰。
都遮即著下分衣。
解浴裙以脚巾展裙內。
恐濕浴複。手巾携左手。
不得以濕脚巾搭手上。
揖左右出。看設浴施主名字。
隨意課誦經呪回向。
寒月向火。先坐爐上。
然後轉身入爐。問訊方坐。
有虔脫鞋在外。不得弄香匙火筯。
不得撥火。不得聚頭說話。
不得煨點心等物。
不得炙鞋臭。焙脚絣衣裳等皆不許。
不得攬起直裰露袴口。
不得吐唾并彈垢膩於火爐中。 ^558b18

如前所集。一日事件。
眾中威儀。非敢聞於老成。
聊以誘於初學。升堂．入室．小參．諷經．念誦．
巡寮．解結．人事．裝包．頂笠．送亡．唱衣應係微細軌則。
清規既已具載。尊宿各有明文。
不再備陳徒為贅語。
己巳嘉定二年佛生日集。
千龜峯首座寮比丘宗壽謹識。
〔終〕
 ^558c28
