
pin:: 大方廣佛新華嚴經合論卷第四十四
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 十迴向品第二十五之三
commentary:: 
【論】第三、等一切佛迴向，以忍波羅蜜為體，餘九為伴。
表法中，以善財童子所見可樂城東大莊嚴幢，無憂林中無上勝長者是也。
為城名可樂，依主所行之行，立其名故。
為明得法成忍，人見可樂，住城東者。
為明忍為覺行之首，為表東方角、亢、氐、
房之位，主眾善之首，房為青龍，主吉慶位故。
以東方為陽，為生萬物之首，明忍為萬行之首，
生眾福故，故居城東也。
大莊嚴幢者，忍隨違境不動也，是幢義。
無憂林者，明忍成行滿，如林廣蔭也。
號無上勝者，眾行之中不勝忍也，眾行之中無忍不成行故。
餘廣如經說。二義如前。
第一、長科當段經意者，從此一段經中，約科為十段。
orig::  ^300a45

【經】佛子！云何為菩薩摩訶薩等一切佛迴向？
佛子！此菩薩摩訶薩隨順修學去、來、現在諸佛世尊迴向之道。
如是修學迴向道時，見一切色乃至觸法，
若美、若惡，不生愛憎，心得自在，無諸過失，
廣大清淨，歡喜悅樂，離諸憂惱，心意柔耎，諸根清涼。
commentary::  ^300b24

【論】一、佛子！云何菩薩摩訶薩等一切佛迴向已下，
至諸根清涼，有五行半經，明學佛迴向，心得自在清涼分。
orig::  ^300b34

【經】佛子！菩薩摩訶薩獲得如是安樂之時，
復更發心迴向諸佛，作如是念：願以我今所種善根，令諸佛樂轉更增勝。
所謂：不可思議佛所住樂、無有等比佛三昧樂、
不可限量大慈悲樂、一切諸佛解脫之樂、
無有邊際大神通樂、最極尊重大自在樂、
廣大究竟無量力樂、離諸知覺寂靜之樂、
住無礙住恒正定樂、行無二行不變異樂。
commentary::  ^300b40

【論】二、佛子已下，至不變異樂，有七行半經，是菩薩迴向佛樂分。
orig::  ^300c6

【經】佛子！菩薩摩訶薩以諸善根迴向佛已，復以此善迴向菩薩。
所謂：願未滿者，令得圓滿；心未淨者，令得清淨；
諸波羅蜜未滿足者，令得滿足。
安住金剛菩提之心，於一切智得不退轉，
不捨大精進，守護菩提門一切善根；能令眾生捨離我慢，
發菩提心，所願成滿；安住一切菩薩所住，
獲得菩薩明利諸根，修習善根，證薩婆若。
commentary::  ^300c10

【論】三、佛子已下，至證薩婆若，有七行。
經明迴向菩薩行願分。
薩婆若，此云一切智。
orig::  ^300c24

【經】佛子！菩薩摩訶薩以諸善根如是迴向菩薩已，
復以迴向一切眾生：願一切眾生所有善根，
乃至極少一彈指頃，見佛聞法，恭敬聖僧。
彼諸善根皆離障礙，念佛圓滿，念法方便，
念僧尊重，不離見佛，心得清淨，獲諸佛法，
集無量德，淨諸神通，捨法疑念，依教而住。
如為眾生如是迴向，為聲聞、辟支佛迴向，亦復如是。
又願一切眾生永離地獄、餓鬼、畜生、閻羅王等一切惡處，
增長無上菩提之心，專意勤求一切種智，
永不毀謗諸佛正法，得佛安樂，身心清淨，證一切智。
commentary::  ^300c28

【論】四、佛子已下，至證一切智，有十行經，
明迴向一切眾生，令得離苦分。
orig::  ^300c46

【經】佛子！菩薩摩訶薩所有善根，皆以大願發起、
正發起，積集、正積集，增長、正增長，悉令廣大具足充滿。
commentary::  ^301a2

【論】五、佛子已下，至具足充滿，有兩行。
經明菩薩行由願廣大充滿分。
orig::  ^301a6

【經】佛子！菩薩摩訶薩在家宅中與妻子俱，
未曾暫捨菩提之心，正念思惟薩婆若境，
自度度彼，令得究竟；以善方便化己眷屬，
令入菩薩智，令成熟解脫；雖與同止，心無所著；
以本大悲處於居家，以慈心故隨順妻子，於菩薩清淨道無所障礙。
菩薩摩訶薩雖在居家作諸事業，未曾暫捨一切智心。
所謂：若著衣裳，若噉滋味，若服湯藥，澡漱塗摩，
迴旋顧視，行、住、坐、臥，身、語、意業，若睡，若寤，
如是一切諸有所作，心常迴向薩婆若道，
繫念思惟，無時捨離；為欲饒益一切眾生，
安住菩提無量大願，攝取無數廣大善根，
勤修諸善，普救一切，永離一切憍慢放逸，
決定趣於一切智地，終不發意向於餘道；
常觀一切諸佛菩提，永捨一切諸雜染法，
修行一切菩薩所學，於一切智道無所障礙；
住於智地，愛樂誦習，以無量智集諸善根，
心不戀樂一切世間，亦不染著所行之行，專心受持諸佛教法。
菩薩如是處在居家，普攝善根，令其增長，迴向諸佛無上菩提。
commentary::  ^301a10

【論】六、佛子已下，至迴向諸佛無上菩提，
有十八行半經，明菩薩以本大悲處俗無染著分。
orig::  ^301a44

【經】佛子！菩薩爾時乃至施與畜生之食一摶一粒，
咸作是願：當令此等捨畜生道，利益安樂，
究竟解脫，永度苦海，永滅苦受，永除苦蘊，
永斷苦覺、苦聚、苦行、苦因、苦本及諸苦處，願彼眾生皆得捨離。
菩薩如是專心繫念一切眾生，以彼善根而為上首，為其迴向一切種智。
菩薩初發菩提之心，普攝眾生，修諸善根，
悉以迴向；欲令永離生死曠野，得諸如來無礙快樂；
出煩惱海，修佛法道；慈心徧滿，悲力廣大，
普使一切得清淨樂；守護善根，親近佛法；
出魔境界，入佛境界；斷世間種，植如來種，住於三世平等法中。
菩薩摩訶薩如是所有已集、當集、現集善根，悉以迴向。
復作是念：如過去諸佛菩薩所行，恭敬供養一切諸佛，
度諸眾生令永出離，勤加修習一切善根，悉以迴向而無所著。
所謂：不依色，不著受，無倒想，不作行，不取識；
捨離六處，不住世法，樂出世間；知一切法皆如虗空，
無所從來，不生不滅，無有真實，無所染著；
遠離一切諸分別見，不動不轉，不失不壞；
住於實際，無相離相，唯是一相。
如是深入一切法性，常樂習行普門善根，悉見一切諸佛眾會。
如彼過去一切如來善根迴向，我亦如是而為迴向；
解如是法，證如是法，依如是法，發心修習，
不違法相；知所修行如幻如影，如水中月，
如鏡中像，因緣和合之所顯現，乃至如來究竟之地。
commentary::  ^301a48

【論】七、佛子已下，至如來究竟之地，有二十五行半經，
明施與畜生食，願永離眾苦，得樂分。
orig::  ^301b44

【經】佛子！菩薩摩訶薩復作是念：如過去諸佛修菩薩行時，
以諸善根如是迴向；未來、現在，悉亦如是。
我今亦應如彼諸佛如是發心，以諸善根而為迴向：
第一迴向、勝迴向、最勝迴向、上迴向、無上迴向、
無等迴向、無等等迴向、無比迴向、無對迴向、
尊迴向、妙迴向、平等迴向、正直迴向、大功德迴向、
廣大迴向、善迴向、清淨迴向、離惡迴向、不隨惡迴向。
菩薩如是以諸善根正迴向已，成就清淨身、
語、意業，住菩薩住，無諸過失；修習善業，
離身、語惡，心無瑕穢；修一切智，住廣大心，
知一切法無有所作；住出世法，世法不染，
分別了知無量諸業；成就迴向善巧方便，永拔一切取著根本。
佛子！是為菩薩摩訶薩第三等一切佛迴向。
commentary::  ^301b48

【論】八、佛子已下，至第三等一切佛迴向，
有十四行經，明菩薩等一切諸佛迴向分。
orig::  ^301c24

【經】菩薩摩訶薩住此迴向，深入一切諸如來業，
趣向如來勝妙功德；入深清淨智慧境界，
不離一切諸菩薩業，善能分別巧妙方便；
入深法界，善知菩薩修行次第；入佛種性，
以巧方便分別了知無量無邊一切諸法；
雖復現身於世中生，而於世法心無所著。
commentary::  ^301c28

【論】九、菩薩摩訶薩已下，至心無所著，有六行經，
明菩薩入佛功德，深入法界，善知菩薩修行次第分。
orig::  ^301c38

【經】爾時，金剛幢菩薩承佛神力，普觀十方，
即說頌言：
commentary::  ^301c42

【論】十、爾時已下，一行經明金剛幢菩薩觀眾說頌分。
orig::  ^301c44

【經】
　　彼諸菩薩摩訶薩，修過去佛迴向法，
　　亦學未來現在世，一切導師之所行。
　　於諸境界得安樂，諸佛如來所稱讚。
　　廣大光明清淨眼，悉以迴向大聰哲。
　　菩薩身根種種樂，眼耳鼻舌亦復然，
　　如是無量上妙樂，悉以迴向諸最勝。
　　一切世間眾善法，及諸如來所成就，
　　於彼悉攝無有餘，盡以隨喜益眾生。
　　世間隨喜無量種，令此迴向為眾生。
　　人中師子所有樂，願使羣萌悉圓滿。
　　一切國土諸如來，凡所知見種種樂，
　　願令眾生皆悉得，而為照世大明燈。
　　菩薩所得勝妙樂，悉以迴向諸羣生，
　　雖為羣生故迴向，而於迴向無所著。
　　菩薩修行此迴向，興起無量大悲心，
　　如佛所修迴向德，願我修行悉成滿。
　　如諸最勝所成就，一切智乘微妙樂，
　　及我在世之所行，諸菩薩行無量樂。
　　示入眾趣安隱樂，恒守諸根寂靜樂，
　　悉以迴向諸羣生，普使修成無上智。
　　非身語意即是業，亦不離此而別有。
　　但以方便滅癡冥，如是修成無上智。
　　菩薩所修諸行業，積集無量勝功德，
　　隨順如來生佛家，寂然不亂正迴向。
　　十方一切諸世界，所有眾生咸攝受，
　　悉以善根迴向彼，願令具足安隱樂。
　　不為自身求利益，欲令一切悉安樂。
　　未曾暫起戲論心，但觀諸法空無我。
　　十方無量諸最勝，所見一切真佛子，
　　悉以善根迴向彼，願使速成無上覺。
　　一切世間含識類，等心攝取無有餘，
　　以我所行諸善業，令彼眾生速成佛。
　　無量無邊諸大願，無上導師所演說，
　　願諸佛子皆清淨，隨其心樂悉成滿，
　　普觀十方諸世界，悉以功德施於彼。
　　願令皆具妙莊嚴，菩薩如是學迴向。
　　心不稱量諸二法，但恒了達法無二，
　　諸法若二若不二，於中畢竟無所著，
　　十方一切諸世間，悉是眾生想分別，
　　於想非想無所得，如是了達於諸想。
　　彼諸菩薩身淨已，則意清淨無瑕穢，
　　語業已淨無諸過，當知意淨無所著。
　　一心正念過去佛，亦憶未來諸導師，
　　及以現在天人尊，悉學於其所說法。
　　三世一切諸如來，智慧明達心無礙，
　　為欲利益眾生故，迴向菩提集眾業。
　　彼第一慧廣大慧，不虗妄慧無倒慧，
　　平等實慧清淨慧，最勝慧者如是說。
commentary::  ^301c48

【論】已上有四十八行，頌兩行。
一頌所頌前法，如文具明，不煩更解。
第二、隨文釋義者，何故名為等一切佛迴向？
為此第三迴向成其忍門，明無貪、瞋、癡三業如佛，
佛所行願皆悉願為，故云等一切佛迴向，
令願、行一如佛故。
又前云不壞迴向，以次等一切諸佛迴向，明次第合然。 ^302b48

第四至一切處迴向者，以精進波羅蜜為體，餘九為伴。
以善財所見比丘尼，名師子嚬伸，住輸那國，
此曰勇猛，城名迦陵迦林，此云鬬諍時也。
明此比丘尼能和斷鬬諍，此表第四迴向行精進業利物之相。
表比丘者，明離染清潔。
尼者慈音，明此精進行門離染慈悲以為行體。
號師子頻伸者，明已得四無礙智，已得四種無畏故。
師子者，明智無畏也。
頻伸者，卷舒自在也。
明以清淨大智勇猛自在卷舒說法利生，善和斷鬬諍皆悉從伏。
無量諸眾生見聞不同，廣如經說。
意表此第四迴向中行精進之行，表智悲之相故。
無染慈悲說法自在，表悲常隨苦流、智常無染，是摩尼義。
四無礙智者，一義無礙智、二法無礙智、
三辭無礙智、四樂說無礙智。
四無畏者，一一切智無畏、二漏盡無畏、
三說障道無畏、四說盡苦道無畏。
二義如前第一長科。
此一段經意義為八段。
orig::  ^302c12

【經】佛子！云何為菩薩摩訶薩至一切處迴向？
佛子！此菩薩摩訶薩修習一切諸善根時，
作是念言：願此善根功德之力至一切處。
譬如實際，無處不至，至一切物，至一切世間，
至一切眾生，至一切國土，至一切法，至一切虗空，
至一切三世，至一切有為、無為，至一切語言、音聲。
願此善根亦復如是，徧至一切諸如來所，
供養三世一切諸佛；過去諸佛所願悉滿，
未來諸佛具足莊嚴，現在諸佛及其國土、
道場、眾會，徧滿一切虗空法界。
願以信解大威力故，廣大智慧無障礙故，
一切善根悉迴向故，以如諸天諸供養具而為供養，充滿無量無邊世界。
commentary::  ^302c44

【論】一、佛子！云何為菩薩摩訶薩至一切處迴向已下，
至無邊世界，有十二行？
經明菩薩所修善根如實際徧三世供養分。
orig::  ^303a18

【經】佛子！菩薩摩訶薩復作是念：諸佛世尊普徧一切虗空法界，
種種業所起，十方不可說一切世界種世界、
不可說佛國土佛境界種種世界、無量世界、
無分齊世界、轉世界、側世界、仰世界、覆世界，
如是一切諸世界中，現住於壽，示現種種神通變化。
彼有菩薩以勝解力，為諸眾生堪受化者，
於彼一切諸世界中，現為如來出興於世，
以至一切處智，普徧開示如來無量自在神力，
法身徧住無有差別，平等普入一切法界，
如來藏身不生不滅，善巧方便普現世間，
證法實性超一切故，得不退轉無礙力故，生於如來無障礙見廣大威德種性中故。
commentary::  ^303a24

【論】二、佛子已下，至廣大威德種性中，故有十二行經，
明諸佛興世，如法身徧往，無有差別。
廣大利益分釋義云：如世界種，即如華藏世界種是也。
約先德云：數三千大千世界至一恒河沙數，
為一世界海；又數世界海至一恒河沙，
為一世界性；又數世界性至一恒河沙，為一世界種。
云種種世界，云眾生雜多也。
如轉世界者，或圓形轉，或流轉，如江河是，
如日月亦是，皆無住止名轉。
側世界，如四天王天在須彌山側。
仰世界，可知。覆世界，如胡蜂窠等是。
亦如世界成就品說。
已下如經自具。
orig::  ^303a46

【經】佛子！菩薩摩訶薩以其所種一切善根，
願於如是諸如來所，以眾妙華及眾妙香、
鬘蓋、幢幡、衣服、燈燭，及餘一切諸莊嚴具以為供養；
若佛形像，若佛塔廟，悉亦如是。
以此善根如是迴向，所謂：不亂迴向、一心迴向、
自意迴向、尊敬迴向、不動迴向、無住迴向、
無依迴向、無眾生心迴向、無躁競心迴向、寂靜心迴向。
復作是念：盡法界、虗空界，去、來、現在一切劫中，
諸佛世尊得一切智、成菩提道，無量名字各各差別，
於種種時現成正覺，悉皆住壽；盡未來際，
一一各以法界莊嚴而嚴其身，道場眾會周徧法界，一切國土隨時出興而作佛事。
如是一切諸佛如來，我以善根普皆迴向，
願以無數香蓋、無數香幢、無數香幡、無數香帳、
無數香網、無數香像、無數香光、無數香#CB08504;、
無數香雲、無數香座、無數香經行地、無數香所住處、
無數香世界、無數香山、無數香海、無數香河、
無數香樹、無數香衣服、無數香蓮華、無數香宮殿；
無量華蓋，廣說乃至，無量華宮殿；無邊鬘蓋，
廣說乃至，無邊鬘宮殿；無等塗香蓋，廣說乃至，
無等塗香宮殿；不可數粖香蓋，廣說乃至，
不可數粖香宮殿；不可稱衣蓋，廣說乃至，
不可稱衣宮殿；不可思寶蓋，廣說乃至，
不可思寶宮殿；不可量燈光明蓋，廣說乃至，
不可量燈光明宮殿；不可說莊嚴具蓋，
廣說乃至，不可說莊嚴具宮殿；不可說不可說摩尼寶蓋，
不可說不可說摩尼寶幢，如是摩尼寶幡、
摩尼寶帳、摩尼寶網、摩尼寶像、摩尼寶光、
摩尼寶#CB08504;、摩尼寶雲、
摩尼寶座、摩尼寶經行地、摩尼寶所住處、
摩尼寶剎、摩尼寶山、摩尼寶海、摩尼寶河、
摩尼寶樹、摩尼寶衣服、摩尼寶蓮華、摩尼寶宮殿，皆不可說不可說。
如是一一諸境界中，各有無數欄楯、無數宮殿、
無數樓閣、無數門闥、無數半月、無數却敵、
無數窻牖、無數清淨寶、無數莊嚴具，以如是等諸供養物，恭敬供養如上所說諸佛世尊。
願令一切世間皆得清淨，一切眾生咸得出離，
住十力地，於一切法中得無礙法明，令一切眾生具足善根悉得調伏，
其心無量等虗空界，往一切剎而無所至，
入一切土施諸善法，常得見佛植諸善根，
成就大乘不著諸法，具足眾善立無量行，
普入無邊一切法界，成就諸佛神通之力，得於如來一切智智。
譬如無我，普攝諸法。
我諸善根亦復如是，普攝一切諸佛如來，
咸悉供養無有餘故；普攝一切無量諸法，
悉能悟入無障礙故；普攝一切諸菩薩眾，
究竟皆與同善根故；普攝一切諸菩薩行，
以本願力皆圓滿故；普攝一切菩薩法明，
了達諸法皆無礙故；普攝諸佛大神通力，
成就無量諸善根故；普攝諸佛力、無所畏，
發無量心滿一切故；普攝菩薩三昧辯才陀羅尼門，
善能照了無二法故；普攝諸佛善巧方便，
示現如來大神力故；普攝三世一切諸佛降生成道、
轉正法輪、調伏眾生、入般涅槃，恭敬供養悉周徧故；
普攝十方一切世界，嚴淨佛剎咸究竟故；
普攝一切諸廣大劫，於中出現修菩薩行無斷絕故；
普攝一切所有趣生，悉於其中現受生故；
普攝一切諸眾生界，具足普賢菩薩行故；
普攝一切諸惑習氣，悉以方便令清淨故；
普攝一切眾生諸根，無量差別咸了知故；
普攝一切眾生解欲，令離雜染得清淨故；
普攝一切化眾生行，隨其所應為現身故；
普攝一切應眾生道，悉入一切眾生界故；
普攝一切如來智性，護持一切諸佛教故。
commentary::  ^303b18

【論】三、佛子已下，至護持一切諸佛教故，有六十四行。
經明菩薩以眾多無盡如法性供養，雲：
供養如法性無邊眾多如來，普攝諸善根分。
orig::  ^304a32

【經】佛子！菩薩摩訶薩以諸善根如是迴向時，
用無所得而為方便，不於業中分別報，
不於報中分別業；雖無分別而普入法界，
雖無所作而恒住善根，雖無所起而勤修勝法；
不信諸法而能深入，不有於法而悉知見；
若作、不作皆不可得，知諸法性恒不自在；
雖悉見諸法而無所見，普知一切而無所知。
菩薩如是了達境界，知一切法因緣為本，
見於一切諸佛法身，至一切法離染實際，
解了世間皆如變化，明達眾生唯是一法、
無有二性，不捨業境善巧方便；於有為界示無為法，
而不滅壞有為之相；於無為界示有為法，而不分別無為之相。
菩薩如是觀一切法畢竟寂滅，成就一切清淨善根，
而起救護眾生之心；智慧明達一切法海，
常樂修行離愚癡法；已具成就出世功德，
不更修學世間之法；得淨智眼，離諸癡翳，以善方便修迴向道。
commentary::  ^304a38

【論】四、佛子已下，至以善方便修迴向道，有十六行半。
經明菩薩修迴向，以無所得而為方便，修一切善根分。
orig::  ^304b20

【經】佛子！菩薩摩訶薩以諸善根如是迴向，
稱可一切諸佛之心，嚴淨一切諸佛國土，
教化成就一切眾生，具足受持一切佛法，
作一切眾生最上福田，為一切商人智慧導師，
作一切世間清淨日輪；一一善根充徧法界，
悉能救護一切眾生，皆令清淨具足功德。
commentary::  ^304b26

【論】五、佛子已下，至具足一切功德，有六行經，總結已上供養功德分。
orig::  ^304b36

【經】佛子！菩薩摩訶薩如是迴向時，能護持一切佛種，
能成熟一切眾生，能嚴淨一切國土，能不壞一切諸業，
能了知一切諸法，能等觀諸法無二，能徧往十方世界，
能了達離欲實際，能成就清淨信解，能具足明利諸根。
佛子！是為菩薩摩訶薩第四至一切處迴向。
commentary::  ^304b40

【論】六、佛子已下，至第四，至一切處迴向，有六行。
經明都結已上，徧一切處迴向所作，令佛種不斷，廣嚴淨佛剎分。
orig::  ^304c2

【經】菩薩摩訶薩住此迴向時，得至一切處身業，
普能應現一切世界故；得至一切處語業，
於一切世界中演說法故；得至一切處意業，
受持一切佛所說法故；得至一切處神足通，
隨眾生心悉往應故；得至一切處隨證智，
普能了達一切法故；得至一切處總持辯才，
隨眾生心令歡喜故；得至一切處入法界，
於一毛孔中普入一切世界故；得至一切處徧入身，
於一眾生身普入一切眾生身故；得至一切處普見劫，
一一劫中常見一切諸如來故；得至一切處普見念，一一念中一切諸佛悉現前故。
佛子！菩薩摩訶薩得至一切處迴向，能以善根如是迴向。
commentary::  ^304c8

【論】七、菩薩摩訶薩已下，至能以善根如是迴向，有十二行半。
經明住此迴向時，得身、語、意業，徧十方一切處分。
orig::  ^304c30

【經】爾時，金剛幢菩薩承佛威力，普觀十方而說頌言：
commentary::  ^304c36

【論】八、爾時已下，一行經明金剛幢菩薩觀眾說頌分。
orig::  ^304c38

【經】
　　內外一切諸世間，菩薩悉皆無所著，
　　不捨饒益眾生業，大士修行如是智。
　　十方所有諸國土，一切無依無所住，
　　不取活命等眾法，亦不妄起諸分別，
　　普攝十方世界中，一切眾生無有餘。
　　觀其體性無所有，至一切處善迴向。
　　普攝有為無為法，不於其中起妄念。
　　如於世間法亦然，照世燈明如是覺。
　　菩薩所修諸業行，上中下品各差別，
　　悉以善根迴向彼，十方一切諸如來。
　　菩薩迴向到彼岸，隨如來學悉成就。
　　恒以妙智善思惟，具足人中最勝法。
　　清淨善根普迴向，利益羣迷恒不捨。
　　悉令一切諸眾生，得成無上照世燈。
　　未曾分別取眾生，亦不妄想念諸法，
　　雖於世間無染著，亦復不捨諸含識，
　　菩薩常樂寂滅法，隨順得至涅槃境，
　　亦不捨離眾生道，獲如是等微妙智。
　　菩薩未曾分別業，亦不取著諸果報，
　　一切世間從緣生，不離因緣見諸法，
　　深入如是諸境界，不於其中起分別。
　　一切眾生調御師，於此明了善迴向。
commentary::  ^304c42

【論】已上有二十二行頌，兩行一頌，如文自具。
第二、隨文釋義者，云何至一切處迴向？
約位有十一：一、法身至一切處；二、智身至一切處；
三、大願至一切處；四、供養諸佛至一切處；
五、見聞聽受諸法至一切處；六、徧現色身至一切處；
七、開悟眾生至一切處；八、不出毛孔至一切處；
九、徧滿十方，等于法界而無去來，至一切處；
十、入一眾生身心，等一切眾生身心，至一切處；
十一、入一佛身毛孔，等一切佛身毛孔，至一切處迴向。
又迴向者，有十法：一、以無作法迴向有作法；
二、以有作法迴向無作法；三、以一法迴向多法；
四、以多法迴向一法；五、於諸有法迴向無法；
六、於無法迴向有法；七、以世間法迴向出世間法；
八、以出世間法迴向世間法；九、以一切自性無迴向以為方便有迴向法；
十、以一切有迴向法以為自性無迴向法。
為令滯有無者得自在故，生死涅槃無障礙故，
得大神通無法拘留故，供養諸佛、教化眾生一多同別皆得自在故，
以誠實心起大願雲周覆法界、虗空界，
興種種供具供養三世一切諸佛，皆願自他福德圓滿故，是故名為至一切處迴向。
大意以修得十住、十行之中法身理智，
即依此法起大願大悲，依無作理智起神通行，
使不滯染淨，不為染淨二法心所拘留，
入神通自在門，不著神通，不著自在，為神通諸法性自離故。 ^305a38

第五、無盡功德藏迴向者，以禪波羅蜜為體，以善財童子所見婆須蜜女以為所行。
行之人所住國土，名為險難，城名寶莊嚴。
以歎德中心無分別，普知諸法，一身端坐，
充滿法界，於自身現一切剎所，明禪體徧周自在，
為明禪與智悲會無二，體用自在故。
以國名險難者，以真智會俗；城名寶莊嚴者，會俗體自真。
明定亂兩融，智悲不礙，隨塵不染，故號城名寶莊嚴。
婆須蜜女者，此云世友，能與世人為師友故；
亦曰天友，能與諸天作師友；或曰易寶；
或以此女善巧方便，易取眾生一切智寶。
此女身金色，目髮紺青，若聞說法，若暫見，
若執手，若坐其座，總得三昧，為明禪體徧周，與智會故。
道合見者，總皆是禪體智悲相會之流。
若也別見之流，常對面不覩其容也。
但為定與智會，智與悲冥，隨根接俗，號之為女，非即但為女也。
十住中第五主禪門，即俗士長者號為解脫，
明俗體本真，眾生身本來佛國，故長者身含佛國，
明眾生身亦然，但禪觀相應即見。
十行中即以寶髻長者以明禪門，以本自居宅十層之閣，
宅有八門，市上接俗，引來宅內，即明以智為禪體，
就俗引生，故云市上，引入智境，名歸宅內。
今十迴向之內，以婆須蜜女以為禪門，
即明十迴向以智悲為禪體，以女表之，
以致其像，用之表法，即以所行俗事，用彰智隨悲行，處世染而不汙。
若也未悟俗塵，為業所留，要須戒定慧，志求出世之智。
若也達智業亡，要須處纏不汙，方便利生，皆令解脫。
切須知根接引，不得惑亂眾生，要須依根受藥。
二義如前。一、長科當段經意者，於此段長科為十三段：
orig::  ^305b38

【經】佛子！云何為菩薩摩訶薩無盡功德藏迴向？
佛子！此菩薩摩訶薩以懺除一切諸業重障所起善根；
禮敬三世一切諸佛所起善根；勸請一切諸佛說法所起善根；
聞佛說法，精勤修習，悟不思議廣大境界所起善根；
於去、來、今一切諸佛、一切眾生所有善根，
皆生隨喜所起善根；去、來、今世一切諸佛善根無盡，
諸菩薩眾精勤修習所得善根；三世諸佛成等正覺、
轉正法輪、調伏眾生，菩薩悉知，發隨喜心所生善根；
三世諸佛從初發心、修菩薩行、成最正覺，
乃至示現入般涅槃，般涅槃已，正法住世，
乃至滅盡，於如是等皆生隨喜所有善根。
菩薩如是念不可說諸佛境界及自境界，
乃至菩提無障礙境，如是廣大無量差別一切善根，
凡所積集、凡所信解、凡所隨喜、凡所圓滿、
凡所成就、凡所修行、凡所獲得、凡所知覺、
凡所攝持、凡所增長，悉以迴向莊嚴一切諸佛國土。
如過去世無邊際劫，一切世界、一切如來所行之處，
所謂：無量無數佛世界種，佛智所知，菩薩所識，
大心所受，莊嚴佛剎清淨業行所流、所引，
應眾生起，如來神力之所示現，諸佛出世淨業所成，
普賢菩薩妙行所興，一切諸佛於中成道，示現種種自在神力。
盡未來際，所有如來、應、正等覺徧法界住，
當成佛道，當得一切清淨莊嚴功德佛土。
盡法界、虗空界，無邊無際，無斷無盡，皆從如來智慧所生，無量妙寶之所莊嚴。
所謂：一切香莊嚴、一切華莊嚴、一切衣莊嚴、
一切功德藏莊嚴、一切諸佛力莊嚴、一切佛國土莊嚴。
如來所都不可思議，同行宿緣諸清淨眾於中止住，
未來世中當成正覺，一切諸佛之所成就，
非世所覩，菩薩淨眼乃能照見。
此諸菩薩具大威德，宿植善根，知一切法如幻如化，
普行菩薩諸清淨業，入不思議自在三昧，
善巧方便能作佛事，放佛光明普照世間無有限極；
現在一切諸佛世尊，悉亦如是莊嚴世界。
無量形相、無量光色，悉是功德之所成就。
無量香、無量寶、無量樹、無數莊嚴、無數宮殿、
無數音聲，隨順宿緣諸善知識，示現一切功德莊嚴，無有窮盡。
所謂：一切香莊嚴、一切鬘莊嚴、一切粖香莊嚴、
一切寶莊嚴、一切幡莊嚴、一切寶繒綵莊嚴、
一切寶欄楯莊嚴、阿僧祇金網莊嚴、阿僧祇？
河莊嚴、阿僧祇雲雨莊嚴、阿僧祇音樂奏微妙音。
如是等無量無數莊嚴之具，莊嚴一切盡法界、
虗空界十方無量種種業起佛所了知、佛所宣說一切世界。
其中所有一切佛土，所謂：莊嚴佛土、清淨佛土、
平等佛土、妙好佛土、威德佛土、廣大佛土、
安樂佛土、不可壞佛土、無盡佛土、無量佛土、
無動佛土、無畏佛土、光明佛土、無違逆佛土、
可愛樂佛土、普照明佛土、嚴好佛土、精麗佛土、
妙巧佛土、第一佛土、勝佛土、殊勝佛土、
最勝佛土、極勝佛土、上佛土、無上佛土、
無等佛土、無比佛土、無譬喻佛土。
如是過去、未來、現在一切佛土所有莊嚴，
菩薩摩訶薩以己善根發心迴向：願以如是去、
來、現在一切諸佛所有國土清淨莊嚴，悉以莊嚴於一世界。
如彼一切諸佛國土所有莊嚴，皆悉成就，
皆悉清淨，皆悉聚集，皆悉顯現，皆悉嚴好，
皆悉住持；如一世界，如是盡法界、虗空界一切世界悉亦如是，
三世一切諸佛國土種種莊嚴皆悉具足。
commentary::  ^305c46

【論】一、佛子已下，至皆悉具足，有六十一行經，
明菩薩凡所隨喜迴向，悉皆具足圓滿分。
orig::  ^306c6

【經】佛子！菩薩摩訶薩復以善根如是迴向：
願我所修一切佛剎，諸大菩薩皆悉充滿。
其諸菩薩，體性真實，智慧通達，善能分別一切世界及眾生界，
深入法界及虗空界；捨離愚癡，成就念佛；
念法真實，不可思議；念僧無量，普皆周徧；
亦念於捨，法日圓滿；智光普照，見無所礙；
從無得生，生諸佛法；為眾勝上善根之主，
發生無上菩提之心；住如來力，趣薩婆若；
破諸魔業，淨眾生界；深入法性，永離顛倒；
善根大願，皆悉不空。
如是菩薩充滿其土，生如是處，有如是德，
常作佛事，得佛菩提清淨光明；具法界智，
現神通力，一身充滿一切法界；得大智慧，
入一切智所行之境，善能分別無量無邊法界句義；
於一切剎皆無所著，而能普現一切佛土；
心如虗空無有所依，而能分別一切法界；
善能入出不可思議甚深三昧，趣薩婆若，
住諸佛剎，得諸佛力，開示演說阿僧祇法而無所畏；
隨順三世諸佛善根，普照一切如來法界，
悉能受持一切佛法；知阿僧祇諸語言法，
善能演出不可思議差別音聲；入於無上佛自在地，
普遊十方一切世界而無障礙；行於無諍、
無所依法，無所分別，修習增廣菩提之心；
得善巧智，善知句義，能隨次第開示演說。
願令如是諸大菩薩莊嚴其國，充滿分布，
隨順安住，熏修、極熏修，純淨、極純淨，恬然宴寂。
於一佛剎，隨一方所，皆有如是無數、無量、
無邊、無等、不可數、不可稱、不可思、不可量、
不可說、不可說不可說諸大菩薩周徧充滿。
如一方所，一切方所亦復如是；如一佛剎，
盡虗空徧法界，一切佛剎悉亦如是。
commentary::  ^306c10

【論】二、佛子已下，至一切佛剎，悉亦如是，
有三十行經，明菩薩以大願，願菩薩眾海圓滿十方莊嚴國剎分。
orig::  ^307a14

【經】佛子！菩薩摩訶薩以諸善根，方便迴向一切佛剎，
方便迴向一切菩薩，方便迴向一切如來，
方便迴向一切佛菩提，方便迴向一切廣大願，
方便迴向一切出要道，方便迴向淨一切眾生界，
方便迴向於一切世界常見諸佛出興於世，
方便迴向常見如來壽命無量，方便迴向常見諸佛徧周法界轉無障礙不退法輪。
commentary::  ^307a20

【論】三、佛子已下，至轉無障礙不退法輪，
有七行經，明方便迴向分。
orig::  ^307a34

【經】佛子！菩薩摩訶薩以諸善根如是迴向時，
普入一切佛國土故，一切佛剎皆悉清淨；
普至一切眾生界故，一切菩薩皆悉清淨；
普願一切諸佛國土佛出興故，一切法界、一切佛土諸如來身超然出現。
commentary::  ^307a38

【論】四、佛子已下，至超然出現，有四行半經，明願清淨佛剎至一切眾剎佛常超然出現分。
orig::  ^307a46

【經】佛子！菩薩摩訶薩以如是等無比迴向趣薩婆若，
其心廣大，猶如虗空，無有限量；入不思議，
知一切業及以果報皆悉寂滅；心常平等，
無有邊際，普能徧入一切法界。
commentary::  ^307b2

【論】五、佛子已下，至入一切法界，有三行半經，
明菩薩達一切智，知業果寂滅分。
大方廣佛新華嚴經合論卷第四十四
w:: 音切
note:: 噉 ^307b10

〔徒敢切。〕澡
〔子老切。〕漱
〔蘇奏切。〕裳
〔辰羊切。〕顧
〔古悟切。〕彈
〔徒干切。〕頃 ^307b21

〔去穎切。〕寤
〔悟音。〕睡
〔是為切。〕戀
〔力轉切。〕摶
〔度官切。〕粒
〔立音。〕蘊
〔於問切。〕瑕 ^307b23

〔胡加切。〕哲
〔陟列切。〕萌
〔莫耕切。〕劑
〔才細切。〕躁
〔則到切。〕競
〔渠敬切。〕亢
氐 ^307b25

〔都兮切。〕蜂
〔夫容切。〕窠
〔苦和切。〕 #CB07325;
〔尸羊切。〕
 ^307b27
