居士傳十三
other:: 
# 李師政梁敬之斐公美傳
李師政梁敬之斐公美傳
other:: 
## 李師政
李師政者
上黨人也。唐初官門下典儀。
武德中太史令傅奕七上書。
請除佛法。僕射蕭瑀爭之力。
事雖不行。然猶下沙汰僧道之令。
議者率謂三王無佛而年永。
二石有僧而政虐。
損化由於奉佛。益國在於廢僧。
師政駁之曰。亡秦者胡亥。
時無佛而土崩。興佛者漢明。
世有僧而國治。周除佛寺而天元之祚不永。
隋宏釋教而開皇之令無虐。
盛衰由布政。治亂在庶官。
歸咎佛僧。實非通論。
且佛唯宏善。不長惡於臣民。
戒本防非。何損害於家國。
若人人守善。家家奉戒。
則刑罰何得而廣。
禍亂無由而作。項籍喪師非范增之無筭。
石氏興虐豈浮圖之不仁。
但為違之而暴亂。
未有遵之而凶虐者也。
於是著論三篇。辨惑第一。
明邪正之通蔽。通命第二。
辨殃慶之倚伏。空有第三。
破斷常之執見。其空有一篇最為精造。
辭曰。或有惡取於空以生斷見。
無所慚懼自謂大乘。
此正法所深戒也。
其斷見者曰。經以法喻泡影生同幻化。
又云。罪福不二。業報非有。
故知殖因収果之談。
天堂地獄之說。無異相如述上林之橘樹。
孟德指前路之梅園。
權誘愚蒙。假稱珍怪。
有其語焉。無其實矣。
至如冉疾顏夭。彭壽聃存。
貴賤自然而殊。苦樂偶其所遇。
譬諸草木區以別矣。
若乃異臭殊味。千品萬形。
何業而見重。何因而被輕。
何由而速斃。何功而久生。
人之殊命盖亦如是。
然則無是無非大乘之深理。
明善明惡小乘之淺教。
何為捨惡趣善而起分別之心乎。
論曰。若夫如夢如幻如響如泡。
無一法而不爾。總萬像而俱包。
上士觀之以至聖。
至聖體之而獨超。
大浸稽天而不溺。
大風偃岳而無飄。
具六通而自在。越三界而逍遙。
然理不自了。正觀以昭。
心不自寂。靜攝斯調。
障不自遣。對治方消。
德不自備。勤修乃饒。
六蔽既除。則真如可顯。
三障未滅。則菩提極遙。
故真諦離垢淨之相。
俗諦立是非之條。
指事必假於分別。
論法豈宜於混淆。
六度不可為墜苦之業。
三毒不可為出世之橋。
投谷難以無墜。赴火何由不燒。
何得同因果於兔角。
匹罪福於龜毛乎。
雖引大乘之玅言。
不得妙之真致。說之於口。
若同用之於心。則異正法以空去其貪邪。
說以空資其愛。智者觀空以除恚。
惑者論空而肆害。
達者行空而慧解。
迷者取空以狂悖。
大士體空而進德。
小人說空而善退。
其殊若此。豈同致乎。
良由反用正言以生邪執矣。
夫妙道之元致。即群有以明空。
既觸實而知假。亦就殊而照同。
譬如對明鏡而旁觀。
臨碧池而俯映。眾像粲而在目。
可見而無實性。緣生有而成形。
有離緣而表質。水遇寒而氷壯。
氷涉溫而堅失。凡從緣而為有。
雖大有。其何實。故天與我皆虗。
我與萬物為一。菩提不得謂為有。
何況群生與眾術。
故察於物而非物。
取諸身而非身。善惡殊途而不二。
聖凡異等而常均。
尋夫經論之大旨也。
從緣以明非有。緣起以辨非無。
事有而無。妙實義空。
而非太虗。道智了空而絕縛。
俗情滯有以常拘。
人與業報而非有。
業報隨人而不無。
何乃取空言而背旨。
援卉木而比諸。獨謂鄙行空而不戒。
善法空而不遵。三惑應捨而未悛。
五德應修而反棄。
不觀空以遣累。但取空而廢善。
此豈淨名不二之深致。
莊周齊物之元旨乎。
大矣哉至人之體空也。
證萬物之本寂。知四大之為假。
視西施如行廁。比南金於碎瓦。
五欲不能亂其心。
四魔無以變其雅。
智日明而德富。惑日除而過寡。
截手足而無憾。乞頭目而能捨。
八法不生二相。萬物觀如一馬。
故能證無上智為薩婆若。
得其理也。解脫如此。
失其旨者。過患如彼。
何得為非而不懼崇邪。
以為是夫見舟見水皆非真諦。
而將涉大川非舟不濟。
病體藥性均是空虗。
而人由病隕。病因藥除。
罪福之性平等不二。
而福以善臻。禍因惡致。
善惡諸法等空無相。
而善法助道。惡法生障。
故知萬法真性同一如矣。
因緣法中有萬殊矣。
空有二門不相違矣。
真俗二諦同所歸矣。
若謂小乘有罪福之言。
大乘無是非之語。
似胡越之殊趣。若矛盾之相拒。
童子尚羞翻覆。聖人豈為首鼠。
良以道聽而塗說。
遂使謬量而惡取。
若博考而深思。必疑釋而迷愈矣。
若夫方等一乘波若八部。
聖慧之極。大乘之首。
莫不廣述受持之利。
深陳毀謗之咎。經又云。
深信因果。不謗大乘。
何謂大乘之理都無因果乎。
夫取相而為善。則善而未精。
見相而斷惡。則斷已復生。
若悟善性寂而無作。
了惡體空而何斷。
乃令三障水消而寂滅。
萬德雲集以彌滿。
智慧如海。不可酌之以一蠡。
道邁人天。豈得闚之以寸管。
夫說空而恣情者。
不能無所苦也。疾痛惱之則寢不安矣。
刀鋸傷之則體不完矣。
終日不食則受其飢矣。
無裘禦冬則苦其寒矣。
然則致苦之業豈可輕而不避乎。
千品萬端皆業為主。
三界六趣隨業而處。
百卉無情故美惡非關於業報。
四生有命則因緣不同於草莽。
斤斧伐木不驚。刀杖加人則懼。
比有情於無知。何非倫而引喻。
三世因果。佛不我欺。
十方勸戒。聞當不疑。
勸之者應修。戒之者宜遠。
抑凡情之所耽。行聖智之所願。
何得違經論之所明。
以胸臆而為斷。而謂善惡都空無損益乎。
夫法眼明了。無法不悉。
舌相廣長。言無不實。
其析有也。則一毫為萬。
其等空也。則萬象皆一。
防斷常之死生。兼空有以除疾。
彼菩提之妙理。實甚深而微密。
厭塵勞而求解慧。
當謹慎而無放佚。
非聖者必凶。順道者終吉。
勿謂不信。有如皎日〔廣宏明集．大唐內典錄〕。
other:: 
## 梁敬之
梁敬之 ^205c33

名肅。安定人。建中朝官翰林學士守右補闕侍皇太子。
學天台教於荊溪法師。
深得心要。以止觀文義宏博。
覽者費日。乃削定為六卷。
撰統例云。夫止觀何為也。
導萬法之理而復於實際者也。
實際者何也。性之本也。
物之所以不能復者。
昏與動使之然也。
照昏者謂之明。駐動者謂之靜。
明與靜。止觀之體也。
在因謂之止觀。在果謂之智定。
因謂之行。果謂之成。
行者行此者也。成者證此者也。
原夫聖人有以見惑足以喪志。
動足以失方。於是乎止而觀之。
靜而明之。使其動而能靜。
靜而能明。因相待以成法。
即絕待以照本。立大車以御正。
乘大事而總權。消息乎不二之場。
鼓舞於說三之域。
至微以盡性。至#CB04435;以體神。
語其近則一毫之善可通也。
語其遠則重元之門可闚也。
用至圓以圓之。物無偏也。
用至實以實之。物無妄也。
聖人舉其言所以示也。
廣其目所以告也。
優而柔之使自求之。
擬而議之使自至之。
此止觀所由作也。
夫三諦者何也。一之謂也。
空假中者何也。一之目也。
空假者相對之義。
中道者得一之名。
此思議之說。非至一之旨也。
至一即三。至三即一。
非相含而然也。非相生而然也。
非數義也。非強名也。
自然之理也。言而傳之者迹也。
理謂之本。迹謂之末。
本也者聖人所至之地也。
末也者聖人所示之教也。
由本以垂迹。則為小為大。
為通為別。為頓為漸。
為顯為秘。為權為實。
為定為不定。循迹以返本。
則為一為大。為圓為實。
為無住為中。為妙為第一義。
是三一之蘊也。所謂空也者。
通萬法而為言者也。
假也者。立萬法而為言者也。
中也者。妙萬物而為言者也。
破一切惑莫盛乎空。
建一切法莫盛乎假。
究竟一切性莫大乎中。
舉中則無法非中。
目假則何法非假。
舉空則無法非空。
成之謂之三德。修之謂之三觀。
舉其要。則聖人極深研幾窮理盡性之說乎。
昧者使明。塞者使通。
通則悟。悟則至。至則常。
常則盡矣。明則照。
照則化。化則成。成則一矣。
聖人有以彌綸萬法而不差。
旁礴萬劫而不遺。
燾載恒沙而不有。
復歸無物而不無。
寓名之曰佛。強號之曰覺。
究其旨。其解脫自在。
莫大極妙之德乎。
夫三觀成功者如此。
所謂圓頓者非漸次。
非不定。指論十章之義也。
七章者#CB15210;演始末。
通道之關也。五略者。
舉其宏綱截流之津也。
十境者。發動之機立觀之諦也。
十乘者。妙用所修發行之門也。
止於正觀而終於見境者。
義備故也。闕其餘者。
非修之要也。乘者何也。
載萬物而運者也。
十者何也。成載之事者也。
如其境之妙。不行而至者。
德之上也。乘一而已矣。
豈籍夫九哉。九者非他相生之說。
未至者之所踐也。
故發心者發無所發。
安心者安無所安。
破徧者破無所破。
爰至餘乘。皆不得已而說也。
至於別其義例。判為章目。
推而廣之。不為繁統。
而簡之不為少。如連環不可解也。
如貫珠不可雜也。
如懸鏡不可掩也。
如通川不可遏也。
義家多門。非諍論也。
按經證義。非虗說也。
辨四教淺深。事有源也。
成一事因緣。理無遺也。
噫。止觀其救世明道之書乎。
非夫聖智超絕卓爾獨立。
其孰能為乎。非夫聰明深達得意忘象。
其孰能知乎。或稱不思議境。
與不思議事。皆極聖之域。
等覺至人猶所未盡。
若凡夫生滅心行。
三惑浩然。於言說之中。
推上妙之理。是猶醯雞而說大鵬。
夏蟲之議層氷。其不可見明矣。
今止觀之說。文字萬數。
廣論果地。無益初學。
豈如暗然。自修功至自至。
何必以早計為事乎。
是大不然。凡所為上聖之域。
豈隔闊遼敻與凡境杳絕歟。
是唯一性而已。得之為悟。
失之為迷。一理而已。
迷而為凡。悟而為聖。
迷者自隔。理不隔也。
失者自失。性不失也。
止觀之作所以離異同而究聖神。
使羣生正性而順理者也。
正性順理所以行覺路也。
至妙境也。不知此教者。
則學何所入。功何所施。
智何所發。譬如無目。
昧於日月之光。行於重險之處。
顛踣墮落。可勝既乎。
噫。去聖久遠。賢人不出。
庸昏之徒。含識而已。
致使魔邪詭惑。諸黨並熾空有云云。
為沉為穽。有膠於文句不敢動者。
有流於漭浪不能住者。
有太遠而甘心不至者。
有太近而我身即是者。
有枯木而稱定者。
有竅號而稱慧者。
有奔走非道而言權者。
有假於鬼而言通者。
有放心而言廣者。
有罕言而為密者。
有齒舌潛傳而為口訣者。
凡此之類。自立為祖。
繼祖為家。反經非聖。
昧者不覺。仲尼有言。
道之不明也。我知之矣。
由物累也。悲夫。隋開皇十八年智者大師去世。
至皇朝建中垂二百年。
以斯文相傳。凡五家師。
其始曰灌頂。其次曰晉雲威。
又其次曰東陽小威。
又其次曰左溪朗公。
其五曰荊溪然公。
頂於同門中慧解第一。
能奉師訓。集成此書。
盖不以文辭為本故也。
或失則煩。或得則野。
當二威之際。緘授而已。
其道不行。天寶中。
左溪始弘解說。而知者盖寡。
荊溪廣以傳記數十萬言。
網羅遺法勤矣備矣。
荊溪滅後。知其說者適三四人。
學者內病於蔽。外役於煩。
以不能喻之師教。
不領之弟子。止觀所以未光大於時也。
予常戚戚。於是整其宏綱。
提其機要。其理之所存。
教之所急。或易置之。
或引伸之。其義之迂。
其辭之鄙。或薙除之。
或潤色之。大凡浮踈之患十愈其九。
廣略之宜三存其一。
是祛鄙滯道蒙童。
貽諸他人。則吾豈敢。
若同見同行。且不以止觀罪我。
亦無隱乎爾。建中上元甲子首事筆削三歲。
歲在析木之津。功畢云爾。
卒贈禮部郎中。時吏部郎中李華亦從荊溪學止觀。
荊溪為述止觀大意一篇。
散騎常待崔恭．諫議大夫田敦。
皆其同學云〔佛祖統紀．柳河東集〕。
other:: 
## 裴公美
裴公美 ^207a18

名休。河東聞喜人也。
兒時與兄弟居家塾讀書。
有饋鹿脯者共薦之。
公美不食曰。疏食猶不足。
今一啖肉。後將何繼。
家世奉佛。至公美益精進。
有異僧自清涼來。
貽舍利三顆並一簡。
簡有梵書。莫能識已。
得譯者。辨其文曰。
大士涉俗。小士居真。
欲求佛道。豈離紅塵。
長慶中擢進士第。
舉賢良方正異等更內外任官新安太守。
屬希運禪師初自黃檗山捨眾。
入大安精舍混迹勞侶。
公美入寺。觀壁間畵。
問是何圖相。主事者曰高僧真儀。
公美曰。真儀可觀。
高僧何在。主事不能對。
公美曰。此間有禪人否。
主事曰。近有一僧投寺執役。
頗似禪者。乃請運至。
公美舉前問。運朗聲曰裴休。
公美應諾。運曰在甚麼處。
公美當下知旨。如獲髻珠。
遂延入府署執弟子禮。
復請住黃檗山。後遷宣城。
復創精舍請運居之。
公美既徹法源。復博綜教相。
與宗密法師往來甚親。
宗密有所著述。輙序而行之。
其大方廣圓覺了義經略疏序曰。
夫血氣之屬必有知。
凡有知者必同體。
所謂真淨明妙虗徹靈通。
卓然而獨存者也。
是眾生之本源。故曰心地。
是諸佛之所得。故曰菩提。
交徹融攝。故曰法界。
寂靜常樂。故曰涅槃。
不濁不漏。故曰清淨。
不妄不變。故曰真如。
離過絕非。故曰佛性。
護善遮惡。故曰總持。
隱覆含攝。故曰如來藏。
超越玄閟。故曰密嚴國。
統眾德而大備。爍群昏而獨照。
故曰圓覺。其實皆一心也。
背之則凡。順之則聖。
迷之則生死始。悟之則輪廻息。
親而求之則止觀定慧。
推而廣之則六度萬。
行引而為智。然後為正智。
依而為因。然後為正因。
其實皆一法也。終日圓覺而未甞圓覺者。
凡夫也。欲證圓覺而未極圓覺者。
菩薩也。具足圓覺而住持圓覺者。
如來也。離圓覺無六道。
捨圓覺無三乘。非圓覺無如來。
泯圓覺無真法。其實皆一道也。
三世諸佛之所證。
蓋證此也。如來為一大事出現。
盖為此也。三藏十二部一切修多羅盖詮此也。
然如來垂教。指法有顯密。
立義有廣略。乘時有先後。
當機有深淺。非上根圓智其孰能大通之。
故如來於光明藏與十二大士密說而顯演。
潛通而廣被。以印定其法。
為一切經之宗也。
圭峯禪師得法於荷澤嫡孫南印上足道圓和尚。
一日隨眾僧齋於州民。
任灌家。居下位。以次受經。
遇圓覺了義。卷未終軸。
感悟流涕。歸以所悟告其師。
師撫之曰。汝當大弘圓頓之教。
此經諸佛授汝耳。
禪師既佩南宗密印。
受圓覺懸記。於是閱大藏經律。
通唯識．起信等論。
然後頓轡於華嚴法界。
宴坐於圓覺妙場。
究一雨之所霑。窮五教之殊致。
乃為之疏解。凡大疏三卷。
大鈔十三卷。略疏兩卷。
小鈔六卷。道塲修證儀一十八卷。
並行於世。其序教也圓。
其見法也徹。其釋義也端。
知析薪其入觀也明若秉燭。
其辭也極於理而已。
不虗騁。其文也扶於教而已。
不苟飾。不以其所長病人。
故無排斥之說。不以其未至盖人。
故無胸臆之論。蕩蕩然實十二部經之眼目。
三十五祖之骨髓。
生靈之大本。三世之達道。
後世雖有作者。不能過矣。
其四依之一乎。或淨土之親聞乎。
何盡其義味如此也。
或曰。道無形。視者莫能覩。
道無方。行者莫能至。
況文字乎。在性之而已。
豈區區數萬言而可詮之哉。
對曰。噫。是不足以語道也。
前不云乎。統眾德而大備。
爍群昏而獨照者。
圓覺也。盖圓覺能出一切法。
一切法未甞離圓覺。
今夫經律論三藏之文傳於中國者五千餘卷。
其所詮者何也。戒定慧而已。
修戒定慧而求者何也。
圓覺而已。圓覺一法也。
張萬行而求之者。
何眾生之根器異也。
然則大藏皆圓覺之經。
此疏乃大藏之疏也。
羅五千軸之文。而以數卷之疏通之。
豈不至簡哉。何言其繁也。
及其斷言語之道。
息思想之心。忘能所。
滅影像。然後為得也。
固不在詮表耳。嗚呼。
生靈之所以往來者六道也。
鬼神沈幽愁之苦。
鳥獸懷獝狘之悲。
修羅方瞋諸天正樂。
可以整心慮趣菩提。
唯人道能之耳。人而不為。
吾末如之何也。已矣。
休甞遊禪師之閫域。
受禪師之顯訣。無以自効。
輙直讚其法而普告大眾耳。
公美居官操守嚴正。
不為皦察之行。而吏民畏信。
大中初官戶部侍郎。
領諸道鹽鐵轉運使。
革除姦弊。責所在令。
長兼董漕運。賞勤而紏惰。
舟無廢滯。又立稅茶十二法人以為便。
六年同平章事。又五年罷歷諸州軍節度觀察等使。
咸通初卒。年七十四。
公美自中年後斷肉食。
屏嗜慾。齋居焚香誦經。
習歌唄為樂。甞著勸發菩提心文云。
大眾從無始來。常認為我身者。
是地水火風假合之身。
旋聚旋滅。屬無常法。
非我身也。大眾從無始來。
常認為我心者。是緣慮客塵虗妄之心。
乍起乍滅。屬無常法。
非我心也。我有真身。
圓滿空寂者是也。
我有真心。廣大靈知者是也。
空寂靈知。神用自在。
性含萬德。體絕百非。
如淨月輪。圓滿無缺。
惑雲所覆。不自覺知。
妄惑既除。真心本淨。
十方諸佛。一切眾生。
與我此心。三無差別。
此即菩提心體。捨此不認。
而認臭身妄念。隨死隨。
生與禽畜雜類比肩受苦。
為丈夫者不亦羞哉。
居常自言能不為俗染。
可以說法度人。常著毳衲於歌妓院。
持鉢乞食。復發願世為國王宏護佛教。
後于闐國王生太子。
掌有文曰裴休。聞於中朝。
公美子#CB16705;通書欲奉迎。
不可乃止。
undefined::  ^208b4

知歸子曰。唐世士大夫善說法要者。
李梁裴三君子而已。
典儀之論禪病。何其痛哉。
梁之於荊溪。裴之於圭峯。
皆能洪其教者。獨怪公美撰圭峯#CB15156;。
謂六祖之道傳於荷澤稱七祖。
而南岳馬祖為別系。
夫公美既得法於黃檗矣。
扶教而抑宗。此予所不解也。 ^209b32

汪大紳曰。空有篇句句字字說透汪大紳凡夫病種。
大紳凡夫病是久矣。
偶讀六度經。見有大弟子欲以神通免難者。
佛說有形之罪可免。
其如無形之罪乎。
瞿然而起曰。善哉言乎。
曾思周程發聖人之蘊。
於此可悟入焉。曰戒慎乎其所不覩。
恐懼乎其所不聞。
曰慎獨。曰正心誠意。
曰靜虗動直。曰擴然大公。
皆於無形之中纖塵不立。
纖塵纔立便是放肆。
便是偏著虗偽。便是擾擾。
便是私曲。無形之中罪惡如山。
在儒則斥之曰小人曰異端。
在釋則斥之曰魔曰外道。
學聖學佛到得纖塵不立境界。
曰誠曰明曰一真法界曰圓覺於是出焉。
乃大紳凡夫於無形之中好色好名好勝。
藏垢納汙海深山積。
兀自大言不慙談空說妙宣揚孔佛。
咄。安得有無形之中罪惡如山而能空者乎。
咄。安得有無形之中罪惡如山而能妙者乎。
咄。安得有無形之中罪惡如山埋却聖種而能宣揚孔者乎。
咄。安得有無形之中罪惡如山埋却佛種而能宣揚佛者乎。
兀自無耻狂心歇息不下。
扯那性本無生當體本空話頭。
做箇安心丸喫將去。
好色過了喫一丸兒者。
好名過了喫一丸兒者。
好勝過了喫一丸兒者。
咄。你道一切本無生。
一切本空。那水性本空本無生。
你何不入水去。火性本空本無生。
你何不入火去。毒性本空本無生。
你何不喫砒礵去。
你這裏來不得。可知是假。
你這凡夫。何不體究真空纖塵不立。
去到那入水入火喫砒礵時。
只是纖塵不立。再開口談空說妙也未遲耳。
你這凡夫原有些熱腸。
原有些血性。你若到這地位。
色心歇絕轉為大寶#CB08504;。
名心歇絕逾於須彌山。
勝心歇絕升為不動尊。
你這熱腸血性發作時。
原是大豪傑大羅漢大菩薩。
決定能忠爾忘身。
公爾忘私。國爾忘家。
比不得那一班儒門酸子禪門禿驢。
連那好名好色好勝念頭動動時。
還要滿面正經。便教他做正經人。
有甚用頭。你若肯正經時候。
如上所說。把這萬劫熱膓潑天血性放出來時。
了不得也。如何了不得。
李師政來參。你便坐在萬仞崖巔大棒子劈頭打下萬仞崖邊去也。
管教這漢一條窮性命絲毫不留。
倘若這漢乖巧道是義學門徒。
將那所講用紅格兒謄清做著時文樣子。
打聽得汪大紳處舘時恭恭敬敬送上求政。
你便用著敗毛大筆頭判將去曰。
真實做工夫人。一句也背他不得。
一賞一罸多少分明。
你這熱腸血性用得何等諦當。
你何苦為好色好名好勝用却做了凡夫。
惹李老先生出你的醜。
大紳現身說法竟。
一切凡夫們聽者。 ^209b42

又曰。止觀之法非獨為台教綱宗。
抑亦孔佛大總持也。
堯舜禹相傳曰。惟精惟一允執厥中。
惟精觀也。惟一止也。
允執厥中止觀等也。
湯曰聖敬日躋。聖觀也。
敬止也。合言之止觀等也。
文曰於緝熈敬止。
於緝熈觀也。敬止止也。
合言之止觀等也。
孔顏相傳曰。有不善未甞不知。
知之未甞復行。知觀也。
未甞復行止也。合言之止觀等也。
曾思孟相傳張皇孔氏之學。
曰正心誠意。止也。
曰致知格物。觀也。
曰明善。觀也。曰誠身。
止也。曰誠者。止也。
曰思誠者。觀也。合言之止觀等也。
濂洛關閩諸大儒之學以此推之無不合矣。
予所見佛書甚少。
所及憶者尤少。所及見所及憶者如金剛經言。
云何降伏其心。觀也。
云何住。止也。曰無所住而生其心。
無所住。止也。生其心。
觀也。合言之。止觀等也。
圓覺經言之備矣。
而楞嚴經從聞思修入三摩地。
心經觀自在由觀而止層層深入。
總不出止觀法門也。
以是推之。千經萬典自無不合。
予以是知台宗甚大。
然予於台宗書。自永嘉頌外實未之寓目也。
予何從而得之。予讀朱子書得之也。
朱子言存養。止也。
言省察。觀也。言存養省察交致互發。
止觀等也。重提主敬。
觀自在菩薩也。痛下格物窮理功夫。
從聞思修入三摩地也。
萬法總持歸一誠字。
無上正等正覺也。
予讀朱子書。句句字字為孔門金針。
且為釋迦氏金針。
予讀釋迦氏書。句句字字為孔門心印。
即句句字字為朱子心印。
與孔朱異者迹而已矣。
後儒議朱子格物之學者多矣。
由其說得無釋迦氏所呵為窮空不盡者乎。
釋迦之為釋迦。窮空極盡而已矣。
吾孔氏之為孔氏。
窮理盡性以至於命而已矣。
先儒有言。顏子與聖人未達一間。
還為那心粗。然則餘塵尚諸學亦心粗而已矣。
嗚呼。止觀之為大總持也。
而觀法尤要。未有不深於觀而能止者也。
不觀而止。饒他八萬劫。
終是落空亡。可不慎與。
所以儒門之學格物為要。
佛門之學觀法為要。
朱子精於格物。觀音大士精於觀法。
所以為儒佛之選也。
嗚呼。予之為是言也。
一以為怪談。一以為曠論。
皆非予之心也。予之心盖欲一切人天究竟實義。
無取中途之樂而已矣。 ^210a32

又曰。日用而不知者凡夫也。
知至至之知終終之菩薩也。
通乎晝夜而知者如來也。
文中子曰。元亨利貞運行不匱者智之功也。
其於易也幾乎。公美之於圓覺。
文中之於易。皆見得端緒。 ^210c10

又曰。之三君子者。
佛門中之文質彬彬者也。
 ^210c18
