大方廣圓覺脩多羅了義經夾頌集解講義
other:: 
# 流通分

other:: 
## 賢善首菩薩章
賢善首菩薩章
commentary:: 
四、明聰講師曰：肇論云：以名求物，物無當名之實；
以物求名，名無得物之功。
物無當名之實，非物也；名無得物之功，非名也。
賢善首因十一位大士各問深義，雖釋尊開示圓覺，
廼談性具圓覺，然未的指，是故亦問，立其名字。
所以問名者，蓋有名物之功，物有應名之得，圓覺即名也。
陀羅尼即體，體即物也。
此則名體相副，故云陀羅尼門流出圓覺。
既存名體，必須奉持。
奉即取也，持即心也。
以取圓覺，持之於心，則眾生若身若心，
念念圓覺，常以寂照止觀，如護身符，即心純是法，與法相應。
裴相國云：血氣之屬必有知，凡有知者必同體。
一經旨意，無出於斯。
orig::  ^370a2

於是賢善首菩薩，在大眾中即從座起，
頂禮佛足右繞三匝，長跪叉手而白佛言：
commentary::  ^370a26

西蜀復菴暉禪師曰：賢則亞聖，謂地前三賢，
位次十聖，位地上菩薩也。
善則順理，首是頭首。
然欲使萬善齊興，俱順真理，成因正位，
亞次聖果者，必藉經教流通。
經教流通，是賢善之首。
故流通分中，當此菩薩請問也。
orig::  ^370a30

大悲世尊廣為我等及末世眾生，開悟如是不思議事。
commentary::  ^370a40

讚佛於前十一章，演說圓覺妙義，開悟眾生，
皆是不可思惟，不可擬議之事。 ^370a44

復菴暉禪師曰：不思議事者，近慶道場，遠慶一部也。
謂一部經內，世尊為上根人開示二空觀，
為中根人開示三觀諸輪，為下根人開示道場加行。
如是種種法門，離於精粗之域，出於形質之外，
脫於言意之表，故云不可思議之事。
而儒典尚云：夫子之道，上有出乎天之高，
下有入乎地之深，瞻之在前，忽然在後，
不可以形皃求，不可以聰明得。
與此不思議同意也。
orig::  ^370a48

世尊！此大乘教。
commentary::  ^370b16

謂此圓覺大乘經教。
orig::  ^370b18

名字何等？
commentary::  ^370b20

請問此等教法是何名字？
orig::  ^370b22

云何奉持？
commentary::  ^370b24

請問眾生教法如何受持？
orig::  ^370b26

眾生脩習得何功德？
commentary::  ^370b28

請問眾生修此教法獲何利益？
orig::  ^370b30

云何使我護持經人？
commentary::  ^370b32

請問如何使我衛護受持此經之人？
orig::  ^370b34

流布此教，至於何地？
commentary::  ^370b36

請問此圓覺經教，流轉分布，至於何處？
orig::  ^370b38

作是語已，五體投地，如是三請，終而復始。
commentary::  ^370b40

西蜀復菴暉禪師曰：然正宗分中但問所詮法義，
法義雖已圓備，凡心難可任持，聞時領會分明，
過後恐還遺忘，事須持教貫穿，文既不遺隨文解義，
依義起觀方成正修，故此問經名字也。
云何奉持者，前雖已說即持法也，今此所問者即持教也，謂自遵奉行為人持說也。
流布此教者，此行十法行也，謂若人一向於此了義經教，
供養寫施聽受讀誦說釋思修，如是分布流傳末代，未審此人智慧功德畢竟至於何地？
然地有菩薩地有佛地也。 ^370b42

四、明聰講師曰：名字雖是假名，無名則物無定名。
如筌蹄之取魚兔，非筌蹄則魚兔無所獲。
故欲魚必用筌，欲兔必用蹄也。
猿鶴之類，誰與安名？
麒麟鳳凰，孰為作字？
耕田鑿井，皆無名中立名。
劫初萬物，無名無字，皆聖人依真以立名。
如理能通。聖人開疏為道，如理能該羅，依真以作網。
故伏犧畫八卦，神農甞草藥，后稷播百#CB01919;，
伯益鑿井，貨狄造舡，奚仲作車，#CB07416;尤制五兵，
黃帝造冠冕，以至倉頡制字，#CB12528;首筭數，
蒙恬筆，蔡倫紙，如此之類，皆聖賢軌真理造之，濟萬民也。
一大藏教，百千三昧，皆立名目。
又如經卷，不以首題，何以區分？
故祖師云：假名中具三千法門，是故名有召物之功也。
名字既立，奉持脩習，神物護持，至於流通他方世界，脩之直至佛地。
如斯五問，利益愽哉。
orig::  ^370c12

爾時，世尊告賢善首菩薩言：善哉，善哉！
善男子！汝等乃能為諸菩薩及末世眾生，問於如來如是經教功德名字。
汝今諦聽，當為汝說。
時，賢善首菩薩奉教歡喜，及諸大眾默然而聽。
善男子！是經百千萬億恒河沙諸佛所說。
commentary::  ^370c40

佛謂此圓覺經教，無數諸佛悉皆如是宣說。
orig::  ^371a2

三世如來，之所守護。
commentary::  ^371a4

佛謂過去、現在、未來三世諸佛，悉皆守護此經。
orig::  ^371a6

十方菩薩，之所歸依。
commentary::  ^371a8

佛謂法界諸菩薩等，無不敬信此經。
orig::  ^371a10

十二部經清淨眼目。
commentary::  ^371a12

佛謂此經清淨明了，為十二部經之眼目也。
十二部經者，一名修多羅，二名祇夜，三名授記，
四名伽陀，五名優陀那，六名尼陀那，七名阿波陀那，
八名伊帝目多伽，九名闍陀伽，十名毗佛略，
十一名阿浮陀達磨，十二名優波提舍。 ^371a14

西蜀復菴暉禪師曰：說此經佛既是真身，
真身無礙，塵沙同體，故一說即一切說，
三世一時說，無說無不說。
如華嚴云：我不見有佛國土，不說此經。
若不知了義教者，則隨方有說不說也。
三世如來之所守護者，如華嚴云：我等諸佛護持此法，
令未來世一切菩薩未曾聞者，皆悉得聞。
十方菩薩之所歸依者，謂因行之中，無不從此法而成佛。
十二部經清淨眼目者，良以推窮迷本，
照徹覺源，是以理貫群經，義無不盡。
於此若解，則諸教煥然可見，如指諸掌。
云眼目者，如人有眼，一切境界歷歷可見也。
十二部經者，亦謂之十二分教：一、契經；
二、應頌；三、授記；四、諷誦；五、因緣；六、自說；
七、本事；八、本生；九、方廣；十、未曾有；十一、
譬喻；十二、論議。此謂之十二部經也。
今此經即屬契經及方廣二分所攝也。
前諸佛所說如來守護、菩薩歸依者，此印、定圓覺之法也。
十二部經眼目者，此印、定為一切經之宗也。
所以序云：以印、定其法為一切經之宗也。
即指此文也。問：此經對三時、五時之教否？
答：頓教不論先後處所，但遇頓機即說，
故不對三時、五時之教也。
又難云：既不對教者，法華經云：是法華經諸佛神力之所護。
此又何如分耶？答：法華諸佛神力守護者，即屬正宗也。
此經諸佛守護者，即屬流通分也。
若彼經守護在流通分者，即許不可揀之。
彼既居正宗分，是知不同也。
orig::  ^371a24

是經名大方廣圓覺陀羅尼，亦名修多羅了義，
亦名祕密王三昧，亦名如來夫定境界，
亦名如來藏自性差別，汝當奉持。
commentary::  ^371b24

佛謂此經有此五名，汝等菩薩應當奉持。 ^371b30

西蜀復菴暉禪師曰：前問此大乘教，名字何等？
云何奉持？此答之有五名也。
然此經題者，乃佛自立也。
且諸經得名，有其多種。
或以人為目，或以法為名。
人有請說等殊，法有法喻等別。
或體或用，或果或因，或能詮所詮，或真或妄，
或境或智，乍複乍單不因。
今經五名，已含多種。
大者，體也。方廣者，用也。
圓覺者，果也。祕密者，因也。
王者，喻也。三昧者，法也。
修多羅了義者，是歎能詮也。
餘皆所詮，如來是能證人也。
決定境界者，即所證境也。
如來藏者，即屬總，乃在纏之名，則真妄和合也。
又自性即空，如來藏也。
差別即不空，如來藏也。
斯則人法總彰，法喻皆舉。
具體具用，有果有因。
詮旨雙題，真妄俱顯。
方諸經目，莫備於斯。
了義之名，昭然顯矣。
而世尊遂勑令依此名法而持。
謂已悟明心地者，文字性離，即是解脫，不妨滿紙放光而持法也。
若未悟明心地者，迷一切諸法真實之性，
向心外取法，而起文字之見。
今還將文字對治，示其本來之性。
如以聲止聲，以楔出楔，以機奪機，以毒攻毒，
無離文字，如說修行而持義也。 ^371b32

四明聰講師曰：法華云：一切治生產業，皆與實相不相違背。
縱非今佛所說，亦是過去諸佛曾說，何況今之圓覺是如來藏性？
故云恒沙諸佛所說也。
金剛經所謂有佛性種子，人感諸佛之所護念。
此圓覺本元是如來成佛真體，佛體真實，安得不能守護？
故云三世如來之所守護。
十二部經，亦云十二分教。
教能詮理為義，部者部類為義。
一修多羅〔此云契經，直說法相，即長行云散花也〕，
二祇夜〔此云重頌，亦應頌，即貫花也〕，三和伽那
〔此云授記，即授記人天作佛也〕，四伽陀
〔此云孤起，不重頌者名也，亦曰諷頌〕，五優陀那
〔此云無問自說，亦云無我〕，六尼陀那〔此云因緣，
說一切因起事〕，七阿波陀那〔此云譬喻，
用扇譬月也〕，八伊帝目多伽〔此云本事，
此說他人之事〕，九闇陀伽〔此云本生，此說菩薩行因本所行事〕，
十毗佛略〔此云方廣，談理無礙〕，十一阿浮達摩
〔此云未曾有，佛現種種神通，又云未有〕，
十二優婆提舍〔此云逐分，別所說義，又云論義〕。
法華經云：我此九部法，隨順眾生說。
小乘曰九部，大乘十二部也。
其實大小相通。此十二部經，非獨為清淨眼目。
語其旨趣，則四種悉檀。
理妙域中，固非名號所及。
化擅繫表，又非情智所尋。
致於遣累忘筌，淘神盡照。
近超生死，遠證涅槃。
播闡五乘，接群機之深淺。
該明六道，辨善惡之升沈。
敻〔林正反〕期出世，而法無不週。
邇比王化，而事無不盡。
能博能要，不質不文。
自非天下之至慮，孰能與於斯教哉。
清淨眼目，理出於此。
經有五名，一名大方廣圓覺陀羅尼。
大方廣，即所立法也。
大方是體，廣即用也。
此是空如來藏，具不空如來藏之用。
又可常遍曰大，執持曰方，包博曰廣。
亦可配法身般若解脫，亦如來藏之三德也。
圓即寂，覺即照，亦是止觀。
寂，止也。照，觀也。陀羅尼，庶惡持善。
圓覺，是從定立名。
楞嚴亦是大定。二名修多羅了義。
翻契經，圓融定慧，非偏小所知。
了義，究竟顯說，指權歸實。
約開顯說，一切諸法，皆是實相。
亦有不了義經，方圓不相入者。
今即權是實，一念三千。
三名祕密王三昧。
如來祕要之藏，定善慧之異名。
祕密王亦是能說之人。
楞嚴云：妙蓮華王，十方佛母。
以密王三昧為人，即正心行處。
淨覺亦以蓮華王為人解。
四名如來決定境界。
即堅固為義。大涅槃更無能過者，即不變義也。
五名如來藏自性差別。
圓覺妙性，性不自守，隨緣作種種名。
或云常住真心，或云性淨明體，或云空如來藏，
或云涅槃妙心，曰諸法實相，曰王三昧，
曰真如，曰法界，曰第一義諦，曰無生妙理。
此圓覺亦能入惡，隨惡受名。
為性惡，為性善，為理毒害，為諸阿顛迦，
為昏鈍性障，為生老病死，為成住壞空，
為钁湯爐炭，皆是圓覺隨惡受稱。
其實圓覺非聖非凡，非善非惡，非生死非涅槃，
非色非心，非天堂非地獄，非佛非眾生，則凡所有相皆是虗妄。
若見諸相非相，即名圓覺。
如是則終日圓覺，未嘗圓覺也。
汝當奉持者，此五種名，名雖差別，其實是佛一路涅槃門。
過去諸佛悉已成就，現在諸菩薩今皆入圓覺，未來修學當依如是法。
此是如來藏無漏不思議法。
如人因事遠出，未得還家。
今日明了歸家之路，父子相見團圓，寧不欣樂奉持耶？
orig::  ^371c22

善男子！是經惟顯如來境界，惟佛如來能盡宣說。
commentary::  ^372b28

此經獨能顯示佛境，惟佛宣說，曲盡其妙。 ^372b30

西蜀復菴暉禪師曰：前云是諸眾生清淨覺地，
又說無明貪愛四相四病，今云唯顯如來境界者，
既云唯顯佛之妙覺不思議境界，獨佛方能盡其所說。
其所說者何耶？謂說眾生無明皆無所有，止是佛境。
佛境若不顯現，眾生豈得皆空？
生若不空，豈徹覺地？
故華嚴信位即佛境，皆是此意也。
然後代淺識劣解之人，以謂佛法止此者，請觀是說也。 ^372b32

四、明聰講師曰：此圓覺即如來藏妙明心，
元離一切相，即一切相。
但世間眾生、聲聞、緣覺，欲以所知心測度如來圓覺境界，
用世語言入佛知見，猶如藕絲懸須彌山，終不能舉。
此言果人所證之法深妙，非小乘凡夫之所能及。
又此經非世間語言三昧，亦非雕蟲篆刻之辭，
非是外道典籍，非聲聞諸小乘偏圓權實之法，此是圓頓圓覺妙心。
此法如火聚，四邊不可取，若能取者，唯佛一人。
到究竟即佛，如十五夜月，蟾光桂影，圓滿無虧，
出三惑，破二死，百千三昧、無量行門一時顯現，
如百千燈光照一室，其光圓無際。
故一切世間種種諸病，惟佛能醫，故云惟佛能盡宣說。
orig::  ^372b46

若諸菩薩及末世眾生依此修行，漸次增進至於佛地。
commentary::  ^372c22

若依此經修行，漸漸增進心至佛之地位。 ^372c26

西蜀復菴暉禪師曰：前問流布此教至於何地，
今答云：良由此經惟顯佛境，故修十法行之者必至佛地，佛地即妙覺位也。
所謂不住化城，便躋寶所，在禪家謂之不動凡夫，便登佛位。 ^372c28

四、明聰講師曰：今言菩薩，乃因人凡夫末世，
依上所立法制，用寂照止心，寂念專一，
便不頓修，亦可漸次。
只要道心堅固，加功進行，何患不成佛？
其間有聞而不修，修而不證者，此人有障，
更須禮佛懺悔，終久至於佛地。
此非妙覺佛，乃登圓初住。
菩薩名佛，亦百世界作佛，故云佛地。
orig::  ^372c36

善男子！是經名為頓教大乘。
commentary::  ^372c48

此經名為頓悟之教，大乘之法。
orig::  ^373a2

頓機眾生，從此開悟。
commentary::  ^373a4

利根眾生有圓頓之機者，皆因此經而得開悟。
orig::  ^373a6

亦攝漸修，一切群品。
commentary::  ^373a8

鈍根眾生須假漸脩，而此經教無不圓攝。 ^373a10

西蜀復菴暉禪師曰：賢首國師以一大藏教深淺之義，判為五教。
五教者：一、小乘教，即四阿含經是；二、大乘始教，
即八部般若是；三、大乘終教，即楞嚴、涅槃、
寶積等是；四、大乘頓教，即圓覺、楞伽等是；
五、大乘圓教，即華嚴是。
令經乃屬頓教，獨被頓機。
眾生於頓機中，又分為上中下三根也。
疏云：宗門是頓教，事具漸門。
既頓漸俱收，則遲速皆益。
會與不會，入與不入，皆可留心。
所以脩山主云：會得甚奇特，不會也相許。 ^373a12

四、明聰講師曰：此大乘教本妙覺明，與如來心不增不減，無漸無頓。
今云頓漸者，為修學人根有利鈍，障有重輕，
雖精進而開悟有遲速，立行有漸頓，非教體有遲速，
迷悟有機緣，名頓教漸脩。
楞嚴云：佛告富樓那言：譬如迷人於一聚落惑南為北，此迷為復因迷而有？
因悟所出？富樓那言：如是迷人亦不因迷，又不因悟。
何以故？迷本無根，云何因迷？
悟非生迷，云何因悟？
佛言：彼之迷人正在迷時，倐有悟人指示令悟。
富樓那！於意云何？
此人縱迷，於此聚落更生迷不？
不也。世尊！佛言：十方如來亦復如是，此迷無本，性畢竟空。
昔本無迷，似有迷覺，覺迷迷滅，覺不生迷。
亦如翳人見空中華，翳病若除，華於空滅。
忽有愚人於彼空華所滅空地，待華更生。
汝觀是人為愚為慧？
富樓那言：空華無華，妄見生滅，見華滅空，
已是顛倒，敕令更出，斯實狂癡。
今此圓覺亦復如是，本無頓漸，但上機先悟，漸機次悟。
若是圓覺之性本無利鈍漸頓，今云亦攝漸脩者，非小乘之漸。
今脩圓者，同緣實相皆用止觀寂照之法，
機有利鈍，悟有遲速，為漸也。
orig::  ^373a30

譬如大海，不讓小流。
commentary::  ^373b20

大海者，諭頓教大乘不讓。
小流者，論能攝一切漸證。
orig::  ^373b22

乃至蚊蝱。
commentary::  ^373b26

此諭漸脩眾生也。
orig::  ^373b28

及阿脩羅。
commentary::  ^373b30

此諭頓機眾生也。
orig::  ^373b32

飲其水者，皆得充滿。
commentary::  ^373b34

此諭頓漸之徒，脩此經教，悉皆圓滿。 ^373b36

西蜀復菴暉禪師曰：此舉諭也。
大海諭頓教，小流諭漸教。
蚊#CB01109;喻二乘，阿脩羅喻菩薩。
飲其水等者，諭三乘之人受持此經者，皆得悟入。
疏云：大海有無量之水而飲之者，則量腹多少；
圓覺有無邊之法門而受持之者，隨器頓漸。 ^373b38

四、明聰講師曰：阿脩羅，此翻無酒。
初欲採四天下華，釀海水為酒。
魚龍之業，釀之不成，誓不飲酒，故云無酒。
用手掌遮月，人間謂之月蝕。
有大力用飲海水不竭，何況蚊蝱。
此大乘教，亦攝小乘，漸脩人
orig::  ^373b48

善男子！假使有人純以七寶積滿三千大千世界以用布施，
不如有人聞此經名及一句義。
commentary::  ^373c8

以至七寶布施者，其福報有盡；聞此經義而脩證者，其智慧無窮。 ^373c12

西蜀復菴暉禪師曰：此顯福也。
法會既終，所談上中下三根，及談因果法義，
復恐後代眾生，不信脩如是因，感如是果，
遂於此流通分中，一道較量功德，欲使後人生信忻樂也。
如金剛經中，兩重因果，三番較量之意。
梵語檀波羅蜜，此云布施。
謂運心寬廣曰布，輟己惠人曰施。
此布施一度，眾行皆攝。
華嚴經說有十度：一布施，謂財法無畏，無不皆捨。
二持戒，謂防非止惡，內外無瑕。
三忍辱，謂違順不干，諦察忍可。
四精進，謂離身心相，萬法增脩。
五禪定，謂念慮皆忘，安心理境。
六般若，謂心無分別，善達心空。
七方便，謂涉有常空，施為無礙。
八願度，謂上求下化，窮盡未來。
九力度，謂思脩成功，萬境不動。
十智度，謂決斷無惑，證法#CB02823;神。
今以布施一度，以較量經福也一句義者，此顯勝七寶也。
意謂雖以金銀琉璃赤珠等寶，不為自己求安樂之故，
普施與一切眾生者，是有為有漏之因，感得人天果報。
譬如仰箭射虗空，勢力盡，箭還墜，招得來生不如意。
今若聞此經一句合宜之義，如說脩行，
斷障遣疑，是無漏最上之因，便能超夢幻，
出輪迴，直趣無上佛果菩提。
所以此功德，勝前七寶布施功德也。
疏曰：世珍盈剎，能為漏果之資；妙法一言，必獲菩提之報。
禪家亦云：識得一句，一生參學事畢。
在教家亦云：教典千，一心能貫之。
在書云：詩三百，一言以蔽之。
在記云：通於一，萬事畢。
在語云：吾道一以貫之。
古詩云：學雖不多，可齊上聖。
如是則歸同反一，一處既通，千處萬處，一時透脫。
所以道：一葉落，天下秋；一塵起，大地收；
一花開，天下春；一事寂，萬法真。
與此一句，義同意也。 ^373c16

四、明聰講師曰：七寶者，金、銀及琉璃、玻瓈、
硨磲、瑪瑙、真珠，三千大千，可為眾多，盡以布施。
比聞經一句，福皆不及。
盖慧能趣菩提，施福不趣菩提也。
orig::  ^374a24

善男子！假使有人教百恒河沙眾生得阿漢果。
commentary::  ^374a30

西蜀復菴暉禪師曰：此顯劣智也。
梵語阿羅漢，此有三義，謂不生、應供、無賊也。
恒河者，方四十里，其沙細如麵。
假饒教得一百箇恒河中許多沙數之人，
剋獲成就小果聖人者，其福非是究竟，故乃劣也。
orig::  ^374a32

不如有人，宣說此經，分別半偈。
commentary::  ^374a42

阿羅漢果蓋是小乘之法，此經與偈乃是大乘之教。 ^374a44

西蜀復菴暉禪師曰：上文舉劣，此顯勝也。
意謂設使教百恒沙眾生得阿羅漢果，
所得功德，不如有人代佛宣揚此經半偈之功德也。
疏云：凡全偈者，所謂四句。
句有二種：一文句，二義句。
若約文句，即兩句為半偈；若約義句，即說一切法本來空寂，
是半偈也；顯相空體不空，是全偈也。 ^374a48

四、明聰講師曰：藥王菩薩為法焚身，雪山童子捨全身求得半偈。
光明經云：滿城盛火，應從中過。
乃為法亡軀也。波#CB03280;打骨取髓，為求法故。
世尊因地剜身作千盌燈，求得半偈。
今云勝阿羅漢，羅漢是小乘，今是大乘頓機。
眾生可聞法，一超入如來地，如龍女一生便往南方成佛，
不比小乘時長行遠，此如靈丹點銕可成金也。
orig::  ^374b12

善男子，若復有人聞此經名，信心不惑。
commentary::  ^374b26

西蜀復菴暉禪師曰：此明聞信也，不惑即不疑惑也。
然大乘教法，無量劫來，難見難聞，或時聞已，
不信不順，不悟不入者有之矣。
所以論語云：人而無信，不知其可也。
夫圓覺深旨，一心妙門，非大智而不能觀，非大根而不能信。
觀即舉佛智也，信之即入圓覺。
但懇志無疑，決取成辦也。
orig::  ^374b28

當知是人非於一佛、二佛種諸福慧，如是乃至盡恒河沙一切佛所種諸善根，
聞此經教。
commentary::  ^374b40

聞此經名，深信不疑者，蓋曾於無數佛處，
種諸福慧，及諸善根，方得聞爾。 ^374b44

西蜀復菴暉禪師曰：比驗宿因也。
如金剛經云：當知是人，不於一佛二佛三四五佛而種善根，
已於無量千萬佛所種諸善根。
聞是章句，乃至一念生淨信者。
諸善根者，不過是斷貪瞋癡三毒，發聞思修三慧也。
然此經宗信者，必是即解之信。
信該果海，不是小緣。
故驗其宿因，曾積信種。 ^374b48

四、明聰講師曰：起信論說未入正定聚眾生故，
說脩行信心：一、信樂念真如法故，真如法諸佛所師，
眾行之源；二、信佛有無量功德，常念親近供養，
發起善根，求一切智故；三、信法有大利益，
常念脩行諸波羅蜜；四、信僧能正脩行自利利他，
常樂親近諸菩薩眾，求學如實行故。
如高僧傳中，高僧有十科，世之難學，雖有破群者，無麤不擇細。
如韓昌黎始未信佛法時，上論佛骨表，
因此貶潮，參大顛，顛云：公雖過人，世智辨聦，是世間有之。
汝勝晉時佛圖澄否？
韓曰：不及。汝比姚秦時鳩摩羅什否？
曰：不如。汝尚不如此賢，況佛是大聖，天人之師，又安可破之？
後於大顛有以發明。
張無盡初年時，遊僧寺，見佛書梵夾嚴整，
怫然怒曰：吾孔聖人，反不如胡人，人所仰重！
欲造無佛論毀之。
在書院中思惟，深夜不睡，其妻云：如何不睡？
張云：欲造無佛論。
妻向氏云：既是無佛，何論之有？
當須著有佛論也。
無盡疑其言，遂閣筆。
後因訪一同列，見佛龕前有維摩詰經，
信手開卷，見云：此病非地大，亦不離地大。
乃歎曰：胡人之語，亦能爾耶？
遂問：有幾卷？曰：有三卷，借歸看。
其妻問曰：讀者何書？
曰：維摩詰經。向日熟讀，此可造無佛論否？
無盡疎果其言，於是歸心佛乘。
後參兜率悅，大有發明。
此皆宿下緣種，今日契悟。
起信云：復有五門，能成信心：一、施門，二、
戒門，三、忍門，四、進門，五、止觀門。
彼文稍廣，今錄止觀門。
止者，謂止一切境界，息諸外塵念。
以圓覺寂照，照諸塵勞，息諸攀緣，故云止。
今之隨順奢摩他，體真止也。
觀者，謂分別因緣生滅相。
隨順毗婆舍那，此云觀，昏即觀之。
以此二義，漸漸脩習，不相捨離。
又云：若脩止者，端坐正意，不依氣息，不依形色，
不依空，不依地、水、火、風，乃至見、聞、覺、知，
一切諸想，隨念皆除，亦遣除想。
以一切法，本來無想，念念不生，念念不滅。
亦不得隨心外念境界後，以心除心。
心若馳散，即當攝來，住於正念。
是正念者，當知惟心，無外境界。
即復此心，亦自無相，念念不可得。
若四威儀中，有所施作，於一切時，常念方便，
隨順觀察，久習淳熟，其心得住。
如此脩行，聞經之人，非於一佛、二佛下種，
乃至恒河沙佛所，以是無種不植。
此經又安得不聞？
orig::  ^374c12

汝善男子！當護末世是脩行者。
commentary::  ^375a40

佛令菩薩，衛護將來，如是信心，脩行之人。
orig::  ^375a42

無令惡魔及諸外道惱其身心，令生退屈。
commentary::  ^375a44

障礙覺性之事皆為惡魔，非其同志之人皆為外道。
今菩薩護持此脩行者，不可令此二害惱彼身心使之退轉。 ^375a46

西蜀復菴暉禪師曰：前問云何護持，今答云但莫令惡魔外道惱其身心者，
即是護持也。近有人撰其偈詞，添入經中，
蓋不知此是流通分，故閱者幸勿疑焉。 ^375b4

四、明聰講師曰：起信云：莫令此心墮於邪網。
若眾生無善根力，則為諸魔、外道、鬼神之所惑亂。
若於坐中現形恐怖，或現端正男女等相，
當念惟心，境界則滅，終不為惱。
龍樹云：除諸法實相外，餘皆魔事。
逢此境界，當勤正念，不取不著，則能遠是諸業障。
應知外道所有三昧，皆不離見、愛、我慢之心，貪著世間名聞利養。
正脩行人善為分別，此吾佛最後教誨。
至此流通意竟。
orig::  ^375b12

爾時，世尊欲重宣此義，而說偈言：
　　賢善首當知，是經諸佛說，如來等護持，
　　十二部眼目，名為大方廣，圓覺陀羅尼，
　　增進至佛地，如海納百川，飲者皆充滿。
　　假使施七寶，積滿三千界，不如聞此經。
　　若化河沙眾，皆得阿羅漢，不如聞半偈。
　　汝等於來世，護是宣持者，無令生退屈。
commentary::  ^375b28

唐圭峯定慧禪師宗密，頌賢善首菩薩章曰：
　　善首流通正法門，五名於是為區分。
　　十二部經真了義，百千諸佛共談論。
　　佛境佛地已開演，頓教頓機令得聞。
　　儻解百川歸大海，何妨一法備多根
orig::  ^375b42

爾時，會中有火首金剛、摧碎金剛、尼藍婆金剛等八萬金剛并其眷屬，
即從座起頂禮佛足，右繞三匝而白佛言：世尊！
若後末世一切眾生，有能持此決定大乘，我當守護如護眼目。
commentary::  ^375c4

此諸金剛欲守護受持此經之人也。
決定大乘者，謂此大乘經教乃決定成佛之義。
orig::  ^375c12

乃至道場所修行處，我等金剛自領徒眾，晨夕守護令不退轉。
commentary::  ^375c16

金剛！又欲守護道場內修行此等大乘法處，令修行者無退轉心。
orig::  ^375c20

其家乃至永無災障，疫病銷滅。
commentary::  ^375c24

金剛又欲守護其家令無災害。
orig::  ^375c26

財寶豐足，常不乏少。
commentary::  ^375c28

辦道資糧，常令不闕。 ^375c30

西蜀復菴暉禪師曰：此下稟命加衛，外護流通也。
火首者，此神頭有火焰，手中執金剛杵也。 ^375c32

四明聰講師曰：金剛，梵語#CB02494;闍羅波膩，
此云金剛手〔波膩翻手〕，謂手執金杵以立名。
正法念經云：昔有國王有二夫人，一生千子，
欲試千子當來成佛次第，故俱留孫。
探得第一籌釋迦，第四籌乃至樓，至第千籌。
第二夫人生二子，一願為梵王請千兄轉法輪，次願為密跡金剛神護千兄教法。
依經，僧寺三門只合一身金剛、一身梵王，
今為對故塑二金剛，非也。
楞嚴云：十恒河沙金剛密跡，此八萬亦未為多。
火首摧碎等，未詳所譯。
orig::  ^375c36

爾時大梵王。
commentary::  ^376a6

圓覺疏曰：即初禪天王也。
orig::  ^376a8

二十八天王。
commentary::  ^376a10

欲界、色界、無色界，共有二十八天，每天各有一王，
其號曰：四大天王、忉利天王、夜摩天王、
兜率天王、化樂天王、他化自在天王、梵眾天王、
梵輔天王、大梵天王、少光天王、無量光天王、
光音天王、少淨天王、無量淨天王、徧淨天王、
福生天王、福受天王、廣果天王、無想天王、
無煩天王、無熱天王、善見天王、善現天王、
色究竟天王、無邊空處天王、無邊識處天王、
無所有處天王、非非想處天王。
orig::  ^376a12

并須彌山王、護國天王等，即從座起頂禮佛足，
右繞三匝而白佛言：世尊，我亦守護是持經者，常令安隱心不退轉。
commentary::  ^376a28

大梵王等皆欲守護受持此經之人。 ^376a34

西蜀復菴暉禪師曰：大梵王者，即初禪天王也。
二十八天王者，即三界主也。
須彌山王者，即帝釋也。
護國天王者，即別指四天王也。 ^376a36

四明聰講師曰：梵語迦夷，此言淨身，居色界禪天。
梵是西語，此云離欲，因中脩梵行，不行婬穢也。
今為天主，統娑婆三千大千世界，皆屬號令有言語覺觀。
世間雖脩梵行者多，唯加脩四無量心
〔慈悲喜捨〕，故得為天主也。
二十八天王者，欲界六天，色界十八天，
無色界四天，總二十八天也。
護國天王等，即護世四天王。
光明云：護國四鎮，即帝釋天神將，常領八部鬼神，
護弘持人，心不退轉。
orig::  ^376a42

爾時，有大力鬼王名吉槃荼。
commentary::  ^376b10

圓覺疏曰：吉槃荼者，亦云鳩槃荼。
食人之精血，其疾如風，變化稍多，住於林野。
orig::  ^376b12

與十萬鬼王即從座起，頂禮佛足，右繞三匝而白佛言：世尊！
我亦守護是持經人，朝夕侍衛令不退屈。
commentary::  ^376b16

諸鬼王等，亦欲守護受持此經之人。
orig::  ^376b20

其人所居，一由旬內。
commentary::  ^376b22

藏經曰：一由旬者，四十里也。
orig::  ^376b24

若有鬼神侵其境界，我當使其碎如微塵。
commentary::  ^376b26

為護法故，盡其威力。 ^376b28

西蜀復菴暉禪師曰：吉槃荼者，亦鳴槃荼。
此鬼食人精氣，其疾如風，管林野諸鬼眾。
一由旬者，即四十里也。 ^376b30

四明聰講師曰：鄭玄云：聖人精氣謂之神，賢人精氣謂之鬼。
又有云：天神曰靈，坤神曰祇，人神曰鬼。
鬼者，畏也，虗祛多畏。
又有威，能令人畏。
或云：希求名餓鬼，從人求食，以活性命。
光明疏云：神者，能也。
大力者，能移山填海。
劣者，能隱顯變化。
肇云：神受善惡雜報，現形勝人，劣於天，其身輕微難見。
鬼類眾多，不能盡釋。
今言吉槃荼，亦名鳩槃荼，亦名俱槃荼，
此翻甕形，舊云冬瓜。
此神陰如冬瓜，行至肩上，坐便踞之，即厭魅鬼也。
〔梵語烏蘇慢，此云厭。〕
厭眠內不祥。〔本只作厭字，後人厭下加鬼。〕
圭峯云：食人精血，其疾如風。
變化稍多，住林野間，管諸鬼眾，是號為王。
故云：大力鬼王與十萬鬼王，護持經人，不令鬼神侵惱。
orig::  ^376b36

佛說此經已，一切菩薩、天龍鬼神、八部眷屬。
commentary::  ^376c12

八部者，一天神、二龍神、三夜叉、四乾闥婆、
五阿脩羅、六迦樓羅、七緊那羅、八摩睺羅。
orig::  ^376c14

及諸天王、梵王等一切大眾，聞佛所說，
皆大歡喜，信受奉行。
commentary::  ^376c18

西蜀復菴暉禪師曰：疏云：良由文殊所問經說，
有三種義，歡喜奉行：一、能說者清淨，不取著名利所染故；
二、所說法清淨，以如實知法體故；三、得果清淨，即說益也。
問：經首信成就，與此信是同是別耶？
答：前信淺，此信深。
何以知之？大智論云：如是我聞，生信也；
信受奉行，生智也。
信為能入，智為能度。
又云：信為入法之初機，智為究竟之至要。
雖深淺之不同，在智信一貫，則無別也。 ^376c22

四、明聰講師曰：佛說經通該凡聖，既聞圓覺妙心，
實相常住，解圓即徧，同服醍醐，咸霑妙益，是故歡喜奉行也。
此經後有加重說偈者，非也。
圭峯不著，諸家不留，況世尊說經當機之人，故有重頌。
今法會將散，唯是天龍鬼神各言護持流通，不須重說。
又重頌被晚來未至者，至此時安有晚來也？
大方廣圓覺修多羅了義經夾頌集解講義
〔終〕
xu:: 
#  No. 253-C 前住持靈隱禪寺癡絕老人跋
No. 253-C 前住持靈隱禪寺癡絕老人跋 ^376c38

大光明藏，情與無情咸處其中；無上法王，世間出世悉歸所統。
一時薄伽婆無說而說，十二大菩薩不聞而聞，
況此經不涉言詮，諸講師如何註解？
略通線路，隨世刊行，據令而行，合投諸火。 ^377a11

淳祐丙午佛成道日，　金陵玉山庵主
〔道冲〕書
xu:: 
#  No. 253-D 徑山長老圓照老人#CB02494;
No. 253-D 徑山長老圓照老人#CB02494; ^377a19

喚作圓，虧缺了也。
道箇覺，迷昧了也。
黃面瞿曇，十二大士，密說顯演，已是註解。
其餘經師論師，於注解下，又添解注。
且正文畢竟在甚處？
恁麼問，好與三十柱杖。 ^377a27

覺如居士倘能下手，徑山甘受不辭。 ^377a35

淳祐丁未二月三日，　　無準叟〔師範〕
敬書
xu:: 
#  No. 253-E 靈隱長老石溪老人#CB02494;
No. 253-E 靈隱長老石溪老人#CB02494; ^377a37

知而無知是第二頭，不知而知落第三首。
請居士不得動著，還我圓覺覺如底第一籌來。 ^377b8

丁未仲春旦日，石溪老僧〔心月〕書于靈鷲一峯
xu:: 
#  No. 253-F 慶元府雪竇長老偃溪老人#CB02494;
No. 253-F 慶元府雪竇長老偃溪老人#CB02494; ^377b12

諸經各標時處，惟圓覺一經不標時處，何耶？
淳祐丁未夏，覺如居士書來，乞圓覺講義#CB02494;。
是日，千丈巖主方與湖海宿衲作安居佛事，未暇也。
友上人歸日，試問居士所集講義已到第幾菩薩？ ^377b20

千丈岩主〔廣聞〕書于叢竹小軒。
xu:: 
#  No. 253-G 慶元府雪竇長老偃谿老人#CB02494;
No. 253-G 慶元府雪竇長老偃谿老人#CB02494; ^377b28

鈔解疏，疏解經，經解什麼？
覺如居士窮諸家疏鈔，掇而拾之，且道此經從何而出？
忽若一語不玄，謗斯經故。 ^377b36

四明千丈嵓主〔廣聞〕，題
 ^377c4
