
other:: 教外別傳卷十二〔雲門宗〕
other:: 
## 南嶽下六世（雲門宗）
南嶽下六世
other:: 
### 雲門文偃禪師
雲門文偃禪師〔雪峯存法嗣〕
韶州雲門山光奉院文偃禪師。
嘉興人也。敏質生知。
慧辯天縱。及長落髮。
稟具於毗陵壇。侍志澄數年。
探窮律部。以己事未明。
往參睦州。睦州纔見來。
便閉却門。師乃扣門。
睦州曰誰。師曰某甲。
睦州曰。作甚麼。師曰。
己事未明。乞師指示。
睦州開門。一見便閉却。
師如是連三日扣門。
至第三日。睦州開門。
師乃拶入。睦州便擒住曰。
道道。師擬議。睦州便推出曰。
秦時#CB01323;轢鑽。
遂掩門。損師一足。
師從此悟入。睦州指見雪峰。
師到雪峰莊。見一僧廼問。
上座今日上山去那。
僧曰是。師曰。寄一則因緣。
問堂頭和尚。祇是不得道是別人語。
僧曰得。師曰。上座到山中。
見和尚上堂。眾纔集。
便出握腕立地曰。
這老漢。項上鐵枷。
何不脫却。其僧一依師教。
雪峰見這僧與麼道。
便下座攔胷把住曰。
速道速道。僧無對。
雪峰拓開曰。不是汝語。
僧曰。是某甲語。雪峰曰。
侍者將繩棒來。僧曰。
不是某語。是莊上一浙中上座。
教某甲來道。雪峰曰。
大眾去莊上。迎取五百人善知識來。
師次日上雪峰。雪峰纔見。
便曰。因甚麼得到與麼地。
師乃低頭。從茲契合。
溫研積稔。密以宗印授焉○師出嶺。
徧謁諸方。覈窮殊軌。
鋒辯險絕。世所盛聞。
後抵靈樹。冥符知聖禪師接首座之說。
初知聖。住靈樹二十年。
不請首座。常曰。我首座生也。
我首座牧牛也。我首座行脚也。
一日令擊鐘。三門外接首座。
眾出迓。師果至。直請入首座寮解包〔人天眼目見靈樹章〕○後廣主。
命師出世靈樹。開堂日。
廣主親臨曰。弟子請益。
師曰。目前無異路〔法眼益別云。
不可無益於人〕○舉世尊初生下。
一手指天。一手指地。
周行七步。目顧四方云。
天上天下。唯我獨尊。
師曰。我當時若見。
一棒打殺。與狗子喫却。
貴圖天下太平○師在文德殿赴齋。
有鞠常侍問。靈樹果子熟也未。
師曰。甚麼年中。得信道生○舉雪峯云。
三世諸佛。向火#CB08504;上。
轉大法輪。師曰。火燄為三世諸佛說法。
三世諸佛立地聽○僧問靈樹。
如何是祖師西來意。
靈樹默然。遷化後。
門人立行狀#CB15156;。
欲入此語。問師曰。
先師默然處。如何上#CB15156;。
師對曰。師。上堂。佛法也太煞有。
祇是舌頭短。良久曰。
長也○普請搬柴次。
師遂拈一片拋下曰。
一大藏教。祇說這箇○見僧量米次。
問米籮裏有多少達磨眼睛。
僧無對。師代曰。斗量不盡○師一日。
以手入木師子口呌曰。
齩殺我也。相救○上堂。
聞聲悟道。見色明心。
遂舉起手曰。觀世音菩薩。
將錢買餬餅。放下手曰。
元來祇是饅頭○上堂。
乾坤之內。宇宙之間。
中有一寶秘在形山。
拈燈籠向佛殿裏。
將三門來燈籠上。
作麼生。自代曰。逐物意移。
又曰。雲起雷興○示眾曰。
十五日已前。不問汝。
十五日已後。道將一句來。
眾無對自代曰。日日是好日　○上堂。
拈拄杖曰。凡夫實謂之有。
二乘析謂之無。緣覺謂之幻有。
菩薩當體即空。衲僧家。
見拄杖。便喚作拄杖。
行但行。坐但坐。不得動著○問父母不聽。
不得出家。如何得出家。
師曰淺。曰學人不會。
師曰深○問樹凋葉落時如何。
師曰。體露金風○問如何是佛。
師曰乾屎橛○問如何是諸佛出身處。
師曰。東山水上行○僧問。
如何是和尚家風。
師曰。有讀書人來報○問如何是透法身句。
師曰。北斗裏藏身○問僧。
甚處來。曰禮塔來。
師曰謔我。曰實禮塔來。
師曰。五戒也不持〔保福展云。
智不責愚汾陽昭云。
彼此相鈍置〕○問如何是法身向上事。
師曰。向上與汝道即不難。
作麼生會法身。曰請和尚鑒。
師曰。鑒即且置。作麼生會法身。
曰與麼與麼。師曰。
這箇是長連牀上學得底。
我且問你。法身還解喫飯麼。
僧無對○師甞舉馬大師道。
一切語言。是提婆宗。
以這箇為主。乃曰好語。
祇是無人問我。時有僧問。
如何是提婆宗。師曰。
西天九十六種。你是最下種○問僧。
近離甚處。曰西禪。
師曰。西禪近日有何言句。
僧展兩手。師打一掌。
僧曰。某甲話在。師却展兩手。
僧無語。師又打○問如何是端坐念實相。
師曰。河裏失錢河裏摝○上堂。
函葢乾坤。目機銖兩。
不涉世緣。作麼生承當。
眾無對。自代曰。一鏃破三關○僧問。
如何是雲門劒。師曰祖○問如何是玄中的。
師曰#CB05218;○問如何是吹毛劒。
師曰骼。又曰胔○問如何是正法眼。
師曰普○問如何是啐#CB10437;機。
師曰響○問如何是雲門一路。
師曰親○問殺父殺母。
向佛前懺悔。殺佛殺祖。
向甚麼處懺悔。師曰露○問鑿壁偷光時如何。
師曰恰○問三身中那身說法。
師曰要○問承古有言。
了即業障本來空。
未了應須償宿債。
未審二祖是了未了。
師曰。確○師垂語曰。
會佛法如河沙。百草頭上。
道將一句來。自代曰俱○問直歲。
甚處去來。曰刈茆來。
師曰。刈得幾箇祖師。
曰三百箇。師曰。朝打三千。
暮打八百。東家杓柄長。
西家杓柄短。又作麼生。
直歲無語。師便打○僧問。
秋初夏末。前程若有人問。
作麼生祗對。師曰。
大眾退後。曰未審過在甚麼處。
師曰。還我。九十日飯錢來○有講僧參。
經時乃曰。未到雲門時。
恰似初生月。及乎到後。
曲彎彎地。師得知。
乃召問。是你道否。
曰是。師曰甚好。吾問汝。
作麼生是初生月。
僧乃斫額作望月勢。
師曰。你如此。已後失却目在。
僧經旬日復來。師又問。
你還會也未。曰未會。
師曰。你問我。僧便問。
如何是初生月。師曰。
曲彎彎地。僧罔措。
後果然失目○上堂。
你若不相當。且覓箇入頭處。
微塵諸佛。在你舌頭上。
三藏聖教。在你脚跟底。
不如悟去好。還有悟得底麼。
出來對眾道看○示眾。
盡十方世界。乾坤大地。
以拄杖畫曰。百雜碎。
又曰。三乘十二分教。
達磨西來。放過即不可。
若不放過。不消一喝〔雪竇顯舉了。
隨後喝一喝云。大眾。
好喝。落在甚處。若要鼻孔遼天。
辯取這一喝〕○上堂。
平地上死人無數。
過得荊棘林者是好手。
時有僧出曰。與麼則堂中第一座。
有長處也。師曰。蘇嚕蘇嚕○#CB05287;長老。
舉菩薩手中赤幡問師。
作麼生。師曰。你是無禮漢。
 #CB05287;曰。
作麼生無禮。師曰。
是你外道奴。也作不得○上堂。
要識祖師麼。以拄杖指曰。
祖師在你頭上#CB01387;跳。
要識祖師眼睛麼。
在你脚跟下。又曰。
這箇是祭鬼神茶飯。
雖然如此。鬼神也無厭足○上堂。
光不透脫。有兩般病。
一切處不明。面前有物。
是一。又透得一切法空。
隱隱地似有箇物相似。
亦是光不透脫。又法身亦有兩般病。
得到法身。為法執不忘。
己見猶存。坐在法身邊。
是一。直饒透得法身去。
放過即不可。子細點檢將來。
有甚麼氣息。亦是病○上堂。
眼睫橫亘十方。眉毛上透乾坤。
下透黃泉。須彌塞却汝咽喉。
還有人會得麼。若有人會得。
拽取占波。共新羅闘額○一日拈起拂子曰。
這裏得箇人處去。
揑恠也。日木國裏說禪。
三十三天有箇人。
出來喚曰。吽吽。特舍兒擔枷過狀○示眾曰。
燈籠是你自己。把鉢盂噇飯。
飯不是自己。有僧便問。
飯是自己時如何。
師曰。這野狐精。三家村裏漢。
復曰。來來。不是你道飯是自己。
僧曰是。師曰。驢年夢見。
三家村裏漢○問僧。
甚處來。僧曰江西。
師曰江西一隊老漢。
寐語住也未。僧無語○問僧。
光明寂照遍河沙。
豈不是張拙秀才語。
曰是。師曰。話墮也○問不起一念。
還有過也無。師曰。
須彌山○問一切智通無障礙時如何。
師曰。掃地潑水相公來○師到天童。
天童曰。你還定當得麼。
師曰。和尚道甚麼。
天童曰。不會則目前包裹。
師曰。會則目前包裹〔徑山杲云。
十字街頭石敢當〕○師到曹山。
見示眾曰。諸方盡把格則。
何不與他道却令他不疑去。
師問。密密處為甚麼不知有。
曹山曰。祇為密密。
所以不知有。師曰。
此人如何親近。曹山曰。
莫向密密處親近。
師曰。不向密密處親近時如何。
曹山曰。始解親近。
師應喏喏〔徑山杲云。
濁油更着濕燈心楚石琦云。
雪山南面三千里〕○師到鵝湖。
聞上堂曰。莫道未了底人。
長時浮逼逼地。設使了得底。
明明得知有去處。
尚乃逼浮逼地。師下問首座。
適來和尚意作麼生。
曰浮逼逼地。師曰。
首座久在此住。頭白齒黃。
作這箇語話。曰上座又作麼生。
師曰。要道即得。見即便見。
若不見。莫亂道。曰祇如道浮逼逼地。
又作麼生。師曰。頭上著枷。
脚下著杻。曰與麼則無佛法也。
師曰此是文殊普賢大人境界○僧舉灌溪上堂曰。
十方無壁落。四面亦無門。
淨躶躶。赤灑灑。沒可把。
師曰。舉即易。出也大難。
曰上座不肯和尚與麼道那。
師曰。你適來與麼舉那。
曰是。師曰。你驢年夢見灌溪。
曰某甲話在。師曰。
我問你。十方無壁落。
四面亦無門。你道。
大梵天王與帝釋天。
商量甚麼事。曰豈干他事。
師喝曰。逐隊喫飯漢○師到江州。
有陳尚書者。請齋。
纔見便問。儒書中即不問。
三乘十二分教。自有座主。
作麼生是衲僧行脚事。
師曰。曾問幾人來。
陳曰。即今問上座。
師曰。即今且置。作麼生是教意。
陳曰。黃卷赤軸。師曰。
這箇是文字語言。
作麼生是教意。陳曰。
口欲談而辭喪。心欲緣而慮忘。
師曰。口欲談而辭喪。
為對有言。心欲緣而慮忘。
為對妄想。作麼生是教意。
陳無語。師曰。見說尚書看法華經。
是否。陳曰是。師曰。
經中道。一切治生產業。
皆與實相不相違背。
且道非非想天。有幾人退位。
陳無語。師曰。尚書且莫草草。
三經五論。師僧拋却。
特入叢林。十年二十年。
尚不奈何。尚書又爭得會。
陳禮拜曰。某甲罪過。
other:: 
## 南嶽下七世（雲門宗）
南嶽下七世
other:: 
### 巴陵顥鑒禪師
巴陵顥鑒禪師〔雲門偃法嗣〕 ^303c33

岳州巴陵新開院顥鑒禪師。
初到雲門。雲門曰。
雪峯和尚道。開却門達磨來也。
我問你作麼生。師曰。
築著和尚鼻孔。雲門曰。
地神惡發。把須彌山一摑。
#CB01387;跳上梵天。
拶破帝釋鼻孔。你為甚麼向日本國裏藏身。
師曰。和尚莫瞞人好。
雲門曰。築著老僧鼻孔。
又作麼生。師無語。
雲門曰。將知你祇是學語之流○住後更不作法嗣書。
祇將三轉語上雲門。
僧問。如何是道。師曰。
明眼人落井。問如何是吹毛劒。
師曰。珊瑚枝枝撑著月。
問如何是提婆宗。
師曰。銀椀裏盛雪。
雲門見曰。他後老僧忌日。
祇消舉此三轉語。
足以報恩。自後忌辰。
果如所囑。
other:: 
### 雙泉師寬禪師
雙泉師寬禪師〔雲門偃法嗣〕 ^306c6

隨州雙泉山師寬明教禪師。
僧問洞山初和尚。
如何是佛。初曰。麻三斤。
師聞之乃曰。向南有竹。
向北有木○師遊山回。
首座同眾出接。首座曰。
和尚遊山。#CB06595;嶮不易。
師提起拄杖曰。全得這箇力。
首座乃奪却。師放身便倒。
大眾皆進前扶起。
師拈拄杖。一時趂散。
回顧侍者曰。向道全得這箇力〔黃龍南云。
明教雖然會起會倒。
不覺弄巧成拙〕○師一日訪白兆。
白兆曰。老僧有箇木魚頌。
師曰。請舉看。白兆曰。
伏惟爛木一橛。佛與眾生不別。
若以杖子擊著。直得聖凡路絕。
師曰。此頌有成褫無成褫。
白兆曰。無成褫。師曰。
佛與眾生不別聻。
侍僧救曰。有成褫。
師曰。直得聖凡路絕聻。
當時白兆一眾失色。
other:: 
### 香林澄遠禪師
香林澄遠禪師〔雲門偃法嗣〕 ^306c38

益州青城香林院澄遠禪師。
漢州綿竹人。在眾日。
普請鉏草次。有一僧曰。
看俗家失火。師曰。
那裏火。曰不見那。
師曰不見。曰這瞎漢。
是時一眾皆言。遠上座敗闕。
後明教寬聞舉歎曰。
須是我遠兄始得○師將示寂。
辭知府宋公璫曰。
老僧行脚去。通判曰。
這僧風狂。八十歲行脚去那裏。
宋曰。大善知識。去住自由。
師謂眾曰。老僧四十年。
方打成一片。言訖而逝。
other:: 
### 洞山守初禪師
洞山守初禪師〔雲門偃法嗣〕 ^307a14

襄州洞山守初宗慧禪師。
初參雲門。雲門問。
近離甚處。師曰查渡。
雲門曰。夏在甚處。
師曰。湖南報慈。曰幾時離彼。
師曰。八月二十五。
雲門曰。放汝三頓棒。
師至明日。却上問訊。
昨日蒙和尚放三頓棒。
不知過在甚麼處。
雲門曰。飯袋子。江西湖南便恁麼去。
師於言下大悟。遂曰。
他後向無人煙處。
不蓄一粒米。不種一莖菜。
接待十方往來。盡與伊抽釘#CB15072;楔。
拈却炙脂帽子。脫却鶻臭布衫。
教伊洒洒地。作個無事衲僧。
豈不快哉。雲門曰。
你身如椰子大。開得如許大口。
師便禮拜○都監太保問。
眼處入正受。諸塵三昧起。
此意如何。師曰。洞山茶碗裏有太保。
太保茶碗裏有洞山。
太保無語。却將此語問谷隱。
谷隱曰。不落無言說。
又問延慶。延慶曰。
喚甚麼作三昧。
other:: 
### 奉先深禪師
奉先深禪師〔雲門偃法嗣〕 ^307a34

金陵奉先深禪師。
同明和尚在眾時。
聞僧問法眼。如何是色。
法眼竪起拂子。或曰鷄冠老。
或曰貼肉汗衫。三人特往請益。
問曰。承聞和尚有三種色語。
是否。法眼曰是。師曰。
#CB15143;子過新羅。
便歸眾。時李王在座下不肯。
乃白法眼曰。寡人來日致茶筵。
請二人重新問話。
明日茶罷。備綵一箱劒一口。
謂二師曰。上座若問話得是。
奉賞雜綵一箱。若問不是。
祇賜一劒。法眼陞座。
師復出問。今日奉敕問話。
師還許也無。法眼曰許。
曰 #CB15143;子過新羅。
捧綵便行。大眾一時散去。
時法燈作維那。乃鳴鐘集眾僧堂前。
勘師眾集。法燈問。
承聞二上座。久在雲門。
有甚奇特因緣。舉一兩則來商量看。
師曰。古人道。白鷺下田千點雪。
黃鸎上樹一枝花。
維那作麼生商量。
法燈擬議。師打一座具。
便歸眾○師同明和尚到淮河。
見人牽網。有魚從網透出。
師曰。明兄俊哉。一似箇衲僧相似。
明曰。雖然如此。爭如當初。
不撞入網羅好。師曰。
明兄你欠悟在。明至中夜方省。
other:: 
### 洞山清稟禪師
洞山清稟禪師〔雲門偃法嗣〕 ^307b32

瑞州洞山清稟禪師。
泉州李氏子。參雲門。
雲門問。今日離甚處。
曰慧林。雲門舉拄杖曰。
慧林大師。恁麼去汝見麼。
曰深領此問。雲門顧左右。
微笑而已。師自此入室印悟。
other:: 
### 雲門朗上座
雲門朗上座〔雲門偃法嗣〕 ^307c18

韶州雲門山朗上座。
自幼肄業講肆。聞僧問雲門。
如何是透法身句。
雲門曰。北斗裏藏身。
師罔測微旨。遂造雲門。
雲門纔見。便把住曰。
道道。師擬議。雲門拓開。
乃示頌曰。雲門聳峻白雲低。
水急遊魚不敢棲。
入戶已知來見解。
何勞再舉轢中泥。
師因斯大悟。即便禮拜。
自此依雲門為上座。
other:: 
## 南嶽下八世（雲門宗）
南嶽下八世
other:: 
### 韶州大歷和尚
韶州大歷和尚〔白雲祥法嗣〕 ^307c28

韶州大歷和尚。初參白雲。
白雲舉拳曰。我近來不恁麼也。
師領旨禮拜。自此入室。
other:: 
### 連州寶華和尚
連州寶華和尚〔白雲祥法嗣〕 ^307c44

連州寶華和尚。因有僧問大容曰。
天賜六銖披挂後。
將何報答我皇恩。
大容曰。來披三事衲。
歸挂六銖衣。師聞之乃曰。
這老凍齈。作恁麼語話。
大容聞令人傳語曰。
何似奴緣不斷。師曰。
比為拋甎。祇圖引玉○師有時戴冠子。
謂眾曰。若道是俗。
且身披袈裟。若道是僧。
又頭戴冠子。眾無對。
other:: 
### 月華山月禪師
月華山月禪師〔白雲祥法嗣〕 ^308a2

韶州月華山月禪師。
初謁白雲。白雲問。
業箇甚麼。曰念孔#CB15179;經。
白雲曰。好箇人家男女。
隨鳥#CB15179;後走。
師聞語驚異。遂依附久之。
乃契旨。
other:: 
### 泐潭靈澄散聖
泐潭靈澄散聖〔巴陵鑒法嗣〕 ^308a16

泐潭靈澄散聖。因智門寬禪師。
問曰。甚處來。師曰。
水清月現。智門曰。
好好借問。師曰。褊衫不染皂。
智門曰。喫茶去○師有西來意頌曰。
因僧問我西來意。
我話居山七八年。
草履祇栽三箇耳。
麻衣曾補兩番肩。
東菴每見西菴雪。
下#CB00589;長流上#CB00589;泉。
半夜白雲消散後。
一輪明月到牀前。
other:: 
### 福嚴良雅禪師
福嚴良雅禪師〔洞山初法嗣〕 ^308a24

潭州福嚴良雅禪師。
居洞山第一座。洞山參次僧出問。
如何是佛。洞山答曰。
麻三斤。參罷洞山至寮。
謂師曰。我今日答這僧話得麼。
曰恰值某淨髮。洞山曰。
你元來作這去就。
拂袖便出。師曰。這老漢將謂我明。
他這話頭不得。因作偈呈曰。
五彩畫牛頭。黃金為點額。
春晴二月初。農人皆取則。
寒食賀新正。鐵錢三五百。
洞山見深肯之。
other:: 
### 乾明睦禪師
乾明睦禪師〔洞山初法嗣〕 ^308a38

岳州乾明睦禪師。
問洞山。停機罷賞時如何。
洞山曰。水底弄傀儡。
師曰。誰是看翫者。
洞山曰。停機罷賞者。
師曰。恁麼則知音不和也。
洞山曰。知音底事作麼生。
師曰。大盡三十日。
洞山曰。未在更道。
師曰。某甲合喫。和尚手中痛棒。
洞山休去。
other:: 
### 西峯雲豁禪師
西峯雲豁禪師〔清涼明法嗣〕 ^308b6

吉州西峯雲豁禪師。
郡之曾氏子。早扣諸方。
晚見清涼問。佛未出世時如何。
清涼曰。雲遮海門樹。
曰出世後如何。清涼曰。
擘破鐵圍山。師於言下大悟。
清涼印可之。
other:: 
## 南嶽下九世（雲門宗）
南嶽下九世
other:: 
### 洞山曉聰禪師
洞山曉聰禪師〔文殊真法嗣〕 ^308b18

瑞州洞山曉聰禪師。
遊方時在雲居。作燈頭見僧說。
四州大聖。近在揚州。
出現有設。問曰。既是泗州大聖為甚麼。
却向揚州出現。師曰。
君子愛財取之以道。
後僧舉似蓮華峯祥庵主。
庵主大驚曰。雲門兒孫猶在。
中夜望雲居拜之○師嘗負柴上山。
路逢一僧問。山上有柴。
何故向山下擔柴。
師放柴於地曰。會麼。
曰不會。師曰。我要燒○師手植萬松於東嶺。
而恒誦金剛般若經。
山中人。因名其嶺曰金剛。
方植松而寶禪師至。
時親自五祖來。師問。
上嶺一句作麼生道。
寶曰。氣急殺人。師拄钁。
呵曰。從何得此。隨語生解阿。
師見問上嶺便言氣急。
佛法却成流布。寶請代語。
師曰。氣喘殺人○師一日不安。
上堂辭眾。述法身頌曰。
參禪學道莫茫茫。
問透法身北斗藏。
余今老倒尫羸甚。
見人無力得商量。
唯有钁頭知我意。
栽松時復上金剛。
言訖而寂。
other:: 
### 雪竇重顯禪師
雪竇重顯禪師〔智門祚法嗣〕 ^308b30

明州雪竇重顯禪師。
遂寧府李氏子。橫經講席。
究理窮玄。詰問鋒馳。
機辯無敵。咸知法器。
僉指南遊。首造智門。
即伸問曰。不起一念。
云何有過。智門召師近前。
師纔近前。智門以拂子驀口打。
師擬開口。智門又打。
師豁然開悟○洞山聰禪師。
每新到參便問。溈山水牯牛意作麼生。
對者多不契洞山旨。
師到亦如前問。師曰。
作後人標榜。洞山擬道。
師以坐具。拂一下便行。
洞山曰。且來上座。
師曰。未參堂○師到大龍。
為知客。一日問曰。
語者默者不是。非語非默更非。
總是總不是。拈却大用現前。
時人知有。未審大龍如何。
大龍曰。子有如是見解。
師曰。這老漢瓦解冰消。
大龍曰。放你三十棒。
師禮拜歸眾。大龍却喚適來。
問話底僧來。師便出。
大龍曰。老僧因甚麼瓦解冰消。
師曰。轉見敗闕。大龍作色曰。
尀耐尀耐。師休去。
後舉似南嶽雅和尚。
雅曰。大龍何不與本分草料。
師曰。和尚更須行脚○寶華侍者來看師。
師問。寶華多少眾。
侍者曰。不勞和尚如此。
師曰。我好好問。爾#CB01387;跳作甚麼。
侍者曰。也不得放過。
師曰。真師子兒。喫茶了。
師把住曰。適來得恁麼無禮。
侍者擬議。被師一掌曰。
歸去分明。舉似寶華○宗首座到。
方擬人事。師約住曰。
既知信之。韜略便須拱手歸降。
宗曰。今日敗闕。師曰。
劒刃未施。賊身已露。
宗曰。氣急殺人。師曰。
敗將不斬。宗曰是。
師曰。禮拜著。宗曰。
三十年後。有人舉在。
師曰。已放你過○修撰曾會居士。
天禧間。守池州。一日會于景德寺。
引中庸大學參。以楞嚴符宗門語句質師。
師曰。這箇尚不與教乘。
合況中庸大學。邪學士要徑捷理會此事。
乃彈指一下曰。但恁麼薦取。
曾於言下領旨。天聖初。
曾守四明。以書幣迎。
師補雪竇既至。曾曰。
某近與清長老。商量趙州勘婆子話。
未審端的有勘破處也無。
師曰。清長老道箇甚麼。
曾曰。又與麼去也。
師曰。清長老。且放過一著。
學士還知天下。衲僧出這婆子。
圈#CB04901;不得麼。
曾曰。這裏別有箇道處。
趙州若不勘破。婆子一生受屈。
師曰。勘破了也。曾大笑。
other:: 
### 雲葢繼鵬禪師
雲葢繼鵬禪師〔智門祚法嗣〕 ^308c14

潭州雲葢繼鵬禪師。
初謁雙泉雅禪師。
雅令克侍者。示以芭蕉拄杖話。
經久無省發。一日雅向火次。
師侍立。雅忽問。拄杖子話。
試舉來。與子商量。
師擬舉。雅拈火筯便#CB05530;。
師豁然大悟。
other:: 
### 北禪智賢禪師
北禪智賢禪師〔福嚴雅法嗣〕 ^309a34

潭州北禪智賢禪師。
歲夜小參曰。年窮歲盡無可與。
諸人分歲老僧烹。
一頭露地白牛。炊黍米飯。
煑野菜羹。燒榾柮火。
大家喫了。唱村田樂。
何故免見倚他門戶。
傍地墻剛。被時人喚作郎。
便下座。歸方丈。至夜深。
維那入方丈。問訊曰。
縣裏有公人。到勾和尚。
師曰。作甚麼維那。
曰道和尚宰牛。不納皮角。
師遂捋下頭帽。擲在地上。
維那便拾去。師跳下禪牀。
攔胸擒住呌曰。賊賊。
維那將帽子。覆師頂曰。
天寒且還和尚。師呵呵大笑。
維那便出去。時法昌為侍者。
師顧法昌曰。這公案作麼生。
法昌曰。潭州紙貴。
一狀領過。
other:: 
### 開先善暹禪師
開先善暹禪師〔德山遠法嗣〕 ^309a44

廬山開先善暹禪師。
臨江軍人也。參德山見。
德山上堂。顧視大眾曰。
師子嚬呻。象王回顧。
師忽有省。入室陳所解。
德山曰。子作麼生會。
師回顧曰。後園驢喫草。
德山然之。後至雪竇。
雪竇與語。喜其超暹目曰。
海上橫行暹道者。
other:: 
## 南嶽下十世（雲門宗）
南嶽下十世
other:: 
### 雲居曉舜禪師
雲居曉舜禪師〔洞山聰法嗣〕 ^309b18

南康軍雲居曉舜禪師。
瑞州人也。參洞山。
一日如武昌行乞。
首謁劉居士。師時年少。
不知其飽參。頗易之。
居士曰。老漢有一問。
若相契即開#CB00562;。
如不契即請還山。
遂問。古鏡未磨時如何。
師曰。黑似漆。居士曰。
磨後如何。師曰。照天照地。
居士長揖曰。且請上人還山。
拂袖入宅。師懡#CB01334;即還洞山。
洞山問其故。師具言其事。
洞山曰。你問我。我與你道。
師理前問。洞山曰。
此去漢陽不遠。師進後語。
洞山曰。黃鶴樓前鸚鵡洲。
師於言下大悟○上堂。
諸方有弄蛇頭。撥虎尾跳大海。
劒刃裏藏身。雲居這裏。
寒天熱水洗脚。夜間脫韈打睡。
早朝旋打行纏。風吹籬倒。
喚人夫。劈篾縛起○翠巖真點胷。
常罵師說無事禪。
石霜永和尚。令人傳語曰。
舜在洞山。悟古鏡因緣。
豈是說無事禪。你罵他自失却一隻眼。
師聞之作頌曰。雲居不會禪。
洗脚上牀眠。冬瓜直儱侗。
瓠子曲彎彎。永和尚。
亦作頌曰。石霜不會禪。
洗脚上牀眠。枕子撲落地。
打破常住磚。
other:: 
### 佛日契嵩禪師
佛日契嵩禪師〔洞山聰法嗣〕 ^309b32

杭州佛日契嵩禪師。
藤州鐔津李氏子。
十九遊方。徧參知識。
得法于洞山。師夜則頂戴觀音像。
而誦其號。必滿十萬乃寢。
作原教論十餘萬言。
後居永安蘭若。著禪門定祖圖傳法正宗記輔教編上進。
仁宗覽之加歎。付傳法院編次入藏。
下詔褒寵。賜號明教。
宰相韓琦。大參歐陽脩。
皆延見而尊禮之。
洎東還熈寧四年六月四日。
晨興寫偈曰。後夜月初明。
吾今喜獨行。不學大梅老。
貪隨鼯鼠聲。至中夜而化。
other:: 
### 太守許式
太守許式〔洞山聰法嗣〕 ^309c18

洪州太守許式。參洞山。
得正法眼。一日與泐潭澄。
上藍溥坐次。澄問。
聞郎中道。夜坐連雲石。
春栽帶雨松。當時答洞山甚麼話。
公曰。今日放衙早。
澄曰。聞答泗州大聖。
在揚州出現底是否。
公曰。別點茶來。澄曰。
名不虗傳。公曰。和尚早晚回山。
澄曰。今日被上藍#CB15111;破溥。
便喝。澄曰。須是你始得。
公曰。不奈船何打破戽斗。
other:: 
### 育王懷璉禪師
育王懷璉禪師〔泐潭澄法嗣〕 ^309c36

明州育王山懷璉大覺禪師。
漳州龍溪陳氏子。
一日洗面。潑水于地。
微有省發。即慕參尋。
遠造泐潭法席。投機印可。
師事之十餘年○皇祐中。
仁廟召對化成殿。
問佛法大意。賜號大覺禪師。
後遣中使。問曰。才去竪拂人立難當。
師即以頌回進曰。
有節非干竹。三星偃月宮。
一人居日下。弗與眾人同。
帝覧大悅。既而遣使。
賜龍腦鉢。師謝恩罷捧鉢曰。
吾法以壞色衣以瓦鐵食此鉢非法。
遂焚之。中使回奏。
上加歎不已。
other:: 
### 令滔首座
令滔首座〔泐潭澄法嗣〕 ^310a2

令滔首座。久參泐潭。
泐潭因問。祖師西來。
單傳心印。直指人心。
見性成佛。子作麼生會。
師曰。某甲不會。泐潭曰。
子未出家時。作箇甚麼。
師曰牧牛。泐潭曰。
作麼生牧。師曰。早朝騎出去。
晚後復騎歸。泐潭曰。
子大好不會。師於言下。
大悟遂成。頌曰。放却牛繩便出家。
剃除鬚髮著袈裟。
有人問。我西來意。
拄杖橫挑。囉哩囉。
other:: 
### 玉泉承皓禪師
玉泉承皓禪師〔北塔廣法嗣〕 ^310a20

荊門軍玉泉承皓禪師。
眉州丹稜人也。遊方參北塔。
發明心要。得大自在三昧。
製犢鼻裩書。歷代祖師名字。
乃曰。唯有文殊普賢較些子。
且書於帶上。故叢林目為皓布裩。
有鄉僧亦効之。師見而詬曰。
汝具何道理。敢以為戲事耶。
嘔血無及耳。尋於鹿門。
如所言而逝○張無盡。
奉使京西南路。就謁之。
致開法於郢州大陽。
時谷隱主者。私為之喜。
師受請陞座曰。某在谷隱十年。
不曾飲谷隱一滴水。
嚼谷隱一粒米。汝若不會來大陽。
為汝說破。携拄杖下座。
傲然而去○師示法身頌曰。
一夜雨霶烹。打倒蒲萄棚。
知事頭首。行者人力。
拄底拄撐底。撐撐撐拄拄。
到天明依舊可憐生。
other:: 
### 天衣義懷禪師
天衣義懷禪師〔雪竇顯法嗣〕 ^310a34

越州天衣義懷禪師。
永嘉樂清陳氏子也。
天聖中。試經得度。
謁金鑾善葉。縣省皆蒙印可。
遂由洛抵龍門。復至都下。
忽遇言法華拊。師背曰雲門。
臨濟去。及至姑蘇。
禮明覺於翠峰。明覺問。
汝名甚麼。曰義懷。
明覺曰。何不名懷義曰。
當時致得。明覺曰。
誰為汝立名。曰受戒來十年。
矣明覺曰。汝行脚費却多少草鞋。
曰和尚莫瞞人好。
明覺曰。我也沒量罪過。
汝也沒量罪過。你作麼生。
師無語。明覺打曰。
脫空謾語漢。出去入室次。
明覺曰。恁麼也不得。
不恁麼也不得。恁麼不恁麼總不得。
師擬議。明覺又打出。
如是者數四。尋為水頭因汲水折擔。
忽悟作投機偈曰。
一二三四五六七。
萬仞峰頭獨足立。
驪龍頷下奪明珠。
一言勘破維摩詰。
明覺聞。拊几稱善後。
七坐道場。化行海內。
嗣法者甚眾○上堂。
鴈過長空。影沉寒水。
鴈無遺蹤之意。水無留影之心。
若能如是。方解向異類中。
行不用續。鳬截鶴夷嶽盈壑。
放行也百醜千拙。
收來也攣攣拳拳。
用之則敢與八大龍王鬬富。
不用都來不直半分錢參○室中問。
僧無手人能行拳。
無舌人解言語。忽然無手人打。
無舌人無舌人。道箇甚麼。
又曰。蜀魄連宵呌。
鵽鳭終夜啼。圓通門大啟。
何事隔雲泥。
other:: 
### 水月惠金典座
水月惠金典座〔雪竇顯法嗣〕 ^310b10

平江府水月寺惠金典座。
依明覺於雪竇。聞舉須彌山話默有契。
一日欲往訊遇之殿軒。
明覺問。汝名甚麼。
曰惠金。明覺曰。阿誰惠汝金。
曰容少間去方丈致謝。
明覺曰。即今聻。曰這裏容和尚不得。
other:: 
### 法昌倚遇禪師
法昌倚遇禪師〔北禪賢法嗣〕 ^310c4

洪州法昌倚遇禪師。
漳州林氏子。自受具游方名著叢席。
浮山遠和尚。甞指謂人曰。
此後學行脚樣子也參北禪。
北禪問。近離甚處。
師曰福嚴。北禪曰。
思大鼻孔長多少。
師曰。與和尚當時見底一般。
北禪曰。汝道我見時長多少。
師曰。和尚大似不曾到福嚴。
北禪曰。學語之流。
又問。來時馬大師安樂否。
師曰安樂。北禪曰。
向汝道甚麼。師曰。
教和尚莫亂統。北禪曰。
念汝新到不能打得你。
師曰。某甲亦放和尚過茶罷。
北禪問。鄉里甚處。
師曰漳州。北禪曰。
三平在彼作甚麼。
師曰。說禪說道。北禪曰。
年多少。師曰。與露柱齊年。
北禪曰。有露柱且從。
無露柱年多少。師曰。
無露柱一年也不少。
北禪曰。夜半放烏鷄。
師留北禪最久。於是師資敲唱。
妙出一時。晚至西山睠雙嶺。
深邃棲息三年○師在雙嶺。
受法昌請。與英勝二首座。
相別曰。三年聚首。
無事不知。檢點將來。
不無滲漏。以拄杖畫一畫曰。
這箇即且止宗門事作麼生。
英曰。須彌安鼻孔。
師曰。恁麼則臨崖看滸眼。
特地一場愁。英曰。
深沙努眼睛。師曰。
爭奈聖凡無異路。
方便有多門。英曰。
鐵蛇鑽不入。師曰。
這般漢有甚共語處。
英曰。自緣根力淺。
莫怨太陽春。却畫一畫曰。
宗門事且止這箇事作麼生。
師便掌。英曰。這漳州子。
莫無去就。師曰。你這般見解不打。
更待何時又打。英曰。
也是老僧招得○上堂。
法昌今日開爐。行脚僧無一箇。
唯有十八高人。緘口圍爐打坐。
不是規矩嚴難。免見諸人話墮。
直饒口似秤鎚。未免燈籠勘破。
不知道絕功勳。妄自修因證果。
喝曰。但能一念回光。
定脫三乘羈鎖○師與感首座。
歲夜喫湯次。感曰。
昔日北禪分歲。曾烹露地白牛。
和尚今夜分歲。有何施設。
師曰。臘雪連山白。
春風透戶寒。感曰。
大眾喫箇甚麼。師曰。
莫嫌冷淡無滋味。
一飽能消萬劫飢。
感曰。未審是甚麼人置辦。
師曰。無慚愧漢。來處也不知○英勝二首座。
到山相訪。英曰。和尚尋常。
愛點檢諸方。今日因甚麼。
却來古廟裏。作活計。
師曰。打草祇要蛇驚師。
曰莫塗糊人好。師曰。
你又刺頭入膠盆作甚麼。
英曰。古人道。我見兩個泥牛鬬入海。
所以住此山。未審和尚見箇甚麼。
師曰。你他時異日。
有把茆葢頭人。或問。
你作麼生祇對。英曰。
山頭不如嶺尾。師曰。
你且道。還當得住山事也無。
英曰。使钁不及拖犂。
師曰。還曾夢見古人麼。
英曰。和尚作麼生。
師展兩手。英曰。鰕跳不出斗。
師曰。休將三寸燭。
擬比太陽輝。英曰。
爭奈公案見在。師曰。
亂統禪和。如麻似粟○師栽松次。
黃龍南禪師至。南曰。
小院子栽許多松作麼。
師曰。臨濟道底。曰栽得多少。
師曰。但見猿啼鶴宿。
聳漢侵雲。南指石曰。
這裏何不栽。師曰。
功不浪施。曰也知無下手處。
師指石上松曰。從何處得來。
南大笑曰。蒼天蒼天。
乃作偈曰。頭戴華巾離少室。
手携席帽出長安。
鷲峯峯下重相見。
鼻孔原來總一般。
又畵此[fg_../figures/X/X84p0311_01.gif]相示師。
師和曰。葫蘆棚上掛冬瓜。
麥浪堆中釣得蝦。
誰在畵樓沽酒處。
相要來喫趙州茶。
又畵此[fg_../figures/X/X84p0311_02.gif]相答之。
南又作偈曰。鐵牛對對黃金角。
木馬雙雙白玉蹄。
為愛雪山香草細。
夜深乘月過前谿。
又畵此#CB15231;相示師。
師復和偈曰。玉麟帶月離霄漢。
金鳳銜花下彩樓。
野老不嫌公子醉。
相將携手御街遊。
復畵此○相答之○大寧寬禪師至。
師畵地作此[fg_../figures/X/X84p0311_03.gif]相。
便曳钁出。翌日未陞座。
謂寬曰。昨日公案如何。
寬畵此#CB05149;相。
即抹撒之。師曰。寬禪頭名下無虗人。
乃陞座曰。忽地晴天霹靂聲。
禹門三級浪崢嶸。
幾多頭角為龍去。
蝦蟹依然努眼睛○龍圖徐公禧。
布衣時。與師往來。
為法喜之游。師將化前一日。
作偈遺之曰。今年七十七。
出行須擇日。昨夜問龜哥。
報道明朝吉。徐覧偈。
聳然邀靈源。清禪師同往。
師方坐寢室。以院務誡知事曰。
吾住此山。二十三年。
護惜常住。每自蒞之。
今行矣。言畢舉拄杖曰。
且道這箇分付阿誰。
徐與靈源皆屏息。
遂擲杖投牀。枕臂而化。
other:: 
### 雲居了元禪師
雲居了元禪師〔開先暹法嗣〕 ^310c14

南康軍雲居山了元佛印禪師。
饒州浮梁林氏子。
感悟夙習。即徧參。
尋投機於開先法席。
出為宗匠。九坐道場。
四眾傾向○一日與學徒入室次。
適東坡居士。到面前。
師曰。此間無坐榻。
居士來此作甚麼。
居士曰。暫借佛印。
四大為坐榻。師曰。
山僧有一問。居士若道得。
即請坐道。不得即輸腰下玉帶子。
居士欣然曰。便請。
師曰。居士適來道。
暫借山僧四大為坐榻。
祇如山僧四大本空。
五陰非有。居士向甚麼處坐。
居士不能答。遂留玉帶。
師却贈以雲山衲衣。
居士乃作偈曰。百千燈作一燈光。
盡是恒沙妙法王。
是故東坡不敢惜。
借君四大作禪牀。
病骨難堪玉帶圍。
鈍根仍落箭鋒機。
會當乞食歌姬院。
奪得雲山舊衲衣。
此帶閱人如傳舍。
流傳到我亦悠哉。
錦袍錯落猶相稱。
乞與佯狂老萬回。
other:: 
## 南嶽下十一世（雲門宗）
南嶽下十一世
other:: 
### 大梅法英禪師
大梅法英禪師〔九峯韶法嗣〕 ^311b46

明州大梅法英祖鏡禪師。
本郡張氏子。參九峯。
九峯見器之。與語若久在叢席。
因痛劄之。師領旨○宣和初。
敕天下僧尼。為德士。
師肆筆解老子詣進。
上覽謂近臣曰。法英道德經解。
言簡理詣。於古未有。
宜賜入道藏流行。
明年秋詔復天下僧尼。
師獨無改志。至紹興初。
晨起戴樺皮。冠披鶴氅。
執象簡穿朱履。使擊鼓集眾陞座。
召大眾曰。蘭芳春谷菊秋籬。
物必榮枯各有時。
昔毀僧尼專奉道。
後平道侫復僧尼。
且道。僧尼形相作麼生。
復取冠示眾曰。吾頂從來似月圓。
雖冠其髮不成仙。
今朝拋下無遮障。
放出神光透碧天。
擲之于地。隨易僧服。
提鶴氅曰。如來昔日貿皮衣。
數載慚將鶴氅披。
還我丈夫調御服。
須知此物不相宜。
擲之。舉象簡曰。為嫌禪板太無端。
豈料遭他象簡瞞。
今日因何怱放下。
普天致仕老仙官。
擲之。提朱履曰。達磨擕將一隻歸。
兒孫從此赤脚走。
借他朱履代麻鞋。
休道時難事掣肘。
化鵬未遇不如鵾。
畵虎不成反類狗。
擲之。橫拄杖曰。今朝拄杖化為龍。
分破華山千萬重。
復倚肩曰。珍重佛心真聖主。
好將堯德振吾宗。
擲下拄杖。斂目而逝。
other:: 
### 慧林圓照禪師
慧林圓照禪師〔天衣懷法嗣〕 ^311c30

東京慧林宗本圓照禪師。
常州無錫管氏子。
遊方至池陽。謁振宗。
振宗舉。天親從彌勒內宮而下。
無著問云。人間四百年。
彼天為一晝夜。彌勒於一時中。
成就五百億天子證無生法忍。
未審說甚麼法。天親曰。
祇說這箇法。如何是這箇法。
師久而開悟。一日室中問師。
即心即佛時如何。
曰殺人放火。有甚麼難。
於是名播寰宇○元豐五年。
神宗召師。為慧林第一祖。
對延和殿。問道賜坐。
師即跏趺。帝問。卿受業何寺。
奏曰。蘇州承天永安。
帝大悅賜茶。師即舉盞長吸。
又蕩而撼之。帝曰。
禪宗方興。宜善開導。
師奏曰。陛下知有此道。
如日照臨。臣豈敢自怠即辭退。
帝目送之。謂左右曰。
真福慧僧也。
other:: 
### 法雲法秀禪師
法雲法秀禪師〔天衣懷法嗣〕 ^312a22

東京法雲寺法秀圓通禪師。
秦州隴城辛氏子。
先是麥積山老僧。
與應乾寺魯和尚者善。
甞欲從魯游方。魯老之既去。
緒語曰。他日當尋我竹鋪坡前鐵場嶺下。
魯後聞其所俄有兒生。
即往觀焉。兒為一笑。
三歲願隨魯歸。遂從魯姓。
因聞無為軍鐵佛寺懷禪師法席之盛。
徑往參謁。懷問曰。
座主講甚麼經。師曰華嚴。
曰華嚴以何為宗。
師曰。法界為宗。曰法界以何為宗。
師曰。以心為宗。曰心以何為宗。
師無對。懷曰。毫#CB12530;有差。
天地懸隔。汝當自看。
必有發明。後聞僧舉。
白兆參報慈。情未生時如何。
報慈曰隔。師忽大悟。
直詣方丈。陳其所證。
懷曰。汝真法器。吾宗異日。
在汝行矣。
other:: 
### 侍郎楊傑居士
侍郎楊傑居士〔天衣懷法嗣〕 ^312a48

禮部楊傑居士。字次公。
號無為。歷參諸名宿。
晚從天衣遊。天衣每引老龐機語。
令研究深造。後奉祠泰山一日鷄一鳴。
睹日如盤湧。忽大悟。
乃別有男不婚有女不嫁之偈曰。
男大須婚。女長須嫁。
討甚閑工夫。更說無生話。
書以寄天衣。天衣稱善○會芙蓉楷禪師。
公曰。與師相別幾年。
芙蓉曰。七年。公曰。
學道來。參禪來。芙蓉曰。
不打這鼓笛。公曰。
恁麼則空遊山水百無所能也。
芙蓉曰。別來未久善能高鑒。
公大笑○公有辭世偈曰。
無一可戀。無一可捨。
大虗空中之乎者也。
將錯就錯。西方極樂。
other:: 
### 法明上座
法明上座〔報本蘭法嗣〕 ^312b24

荊州開元法明上座。
依報本。未久深得法忍。
後歸里。事落魄。多嗜酒。
呼盧每大醉。唱柳詞數闋日。
以為常。鄉民侮之。
召齋則拒。召飲則從。
如是者十餘年。咸指曰醉和尚。
一日謂寺眾曰。吾明旦當行。
汝等無他往。眾竊笑之。
翌晨攝衣就座。大呼曰。
吾去矣。聽吾一偈。
眾聞奔視。師乃曰。
平生醉裏。顛蹶醉裏。
却有分別。今宵酒醒。
何處楊柳岸。曉風殘月。
言訖寂然。撼之已委蛻矣。
other:: 
### 簽判劉經臣居士
簽判劉經臣居士〔智海逸法嗣〕 ^312b46

簽判劉經臣居士。
字興朝。少以逸才登仕。
版於佛法。未之信。
年三十二。會東林照覺總禪師。
與語啟廸之。乃敬服。
因醉心祖道。既而抵京師。
謁慧林冲禪師。於僧問。
雪竇如何是諸佛本源。
答曰。千峯寒色。語下有省。
歲餘官雒幕。就參韶山杲禪師。
將去任辭韶山。韶山囑曰。
公如此用心。何愁不悟。
爾後或有非常境界。
無量歡喜。宜急收拾。
若收拾得去。便成法器。
若收拾不得。則有不寧之疾。
成失心之患矣。未幾復至京師。
趨智海。依正覺逸禪師。
請問因緣。智海曰。
古人道。平常心是道。
你十二時中。放光動地。
不自覺知。向外馳求。
轉疎轉遠。公益疑不解。
一夕入室。智海舉。
傳燈所載香至。國王問波羅提尊者。
何者是佛。尊者曰。
見性是佛之語。問之公不能對。
疑甚。遂歸就寢熟睡。
至五鼓覺。來方追念。
間見種種異相。表裏通徹。
六根震動。天地回旋。
如雲開月。現喜不自勝。
忽憶韶山臨別所囑之言。
姑抑之。逗明趨智海。
悉以所得。告智海。
為證據。且曰。更須用得始得。
公曰。莫要踐履否。
智海厲聲曰。這箇是甚麼事。
却說踐履。公默契。
乃作發明心地頌八首。
及著明道諭儒篇。
以警世。
other:: 
## 南嶽下十二世（雲門宗）
南嶽下十二世
other:: 
### 清獻趙忭居士
清獻趙忭居士〔蔣山泉法嗣〕 ^312c16

清獻公趙抃居士。
字悅道。年四十餘。
擯去聲色。系心宗教。
會佛慧來。居衢之南禪。
公日親之。佛慧未甞容措一詞。
後典青州。政事之餘多宴坐。
忽大雷震。驚即契悟。
作偈曰。默坐公堂虗隱几。
心源不動湛如水。
一聲霹#CB15439;頂門開。
喚起從前自家底。
佛慧聞笑曰。趙悅道撞彩耳。
公年七十有二。以太子少保致仕。
而歸作高齋以自適。
題偈見意曰。腰佩黃金已退藏。
箇中消息也尋常。
世人欲識高齋老。
祇是柯村趙四郎。
復曰。切忌錯認。
other:: 
## 南嶽下十三世（雲門宗）
南嶽下十三世
other:: 
### 寶林果昌禪師
寶林果昌禪師〔法雲本法嗣〕 ^313a10

婺州寶林果昌寶覺禪師。
安州時氏子。師與提刑楊次公。
入山同遊山次。楊拈起。
大士飯石問。既是飯石。
為甚麼齩不破。師曰。
祗為太硬。楊曰。猶涉繁詞。
師曰未審。提刑作麼生。
楊曰硬。師曰。也是第二月。
楊為寫七佛殿額。
乃問。七佛重出世時如何。
師曰。一回相見一回新。
other:: 
### 天竺從諫講師
天竺從諫講師〔法雲本法嗣〕 ^313a32

臨安府上天竺從諫慈辯講師。
處之松陽人也。於止觀深有所契。
甞以道力扣大通。
大通一日作書寄之。
師發緘。睹黑白二圓相。
乃悟。
other:: 
### 天台如庵主
天台如庵主〔本覺一法嗣〕 ^313a46

台州天台如庵主。
久依法真。因看雲門東山水上行語。
發明己見。歸隱故山。
猿鹿為伍。郡守聞其風。
遣使逼令住持。師作偈曰。
三十年來住此山。
郡符何事到林間。
休將瑣瑣塵寰事。
換我一生閑又閑。
遂焚其廬。竟不知所止。
other:: 
### 丞相富弼居士
丞相富弼居士〔投子顒法嗣〕 ^313b6

丞相富弼居士。字彥國。
由清獻公。警勵之後。
不舍晝夜。力進此道。
聞顒禪師主投子法席冠淮甸。
往質所疑。會顒為眾登座。
見其顧視如象王回旋。
公微有得。因執弟子禮。
趨函丈命侍者。請為入室。
顒見即曰。相公已入來。
富弼猶在外。公聞汗流浹背。
即大悟。
other:: 
### 慧林懷深禪師
慧林懷深禪師〔長蘆信法嗣〕 ^313b18

東京慧林懷深慈受禪師。
壽春府夏氏子。訪道方外。
依淨照於嘉禾資聖。
淨照舉良遂見麻谷因緣。
問曰。如何是良遂知處。
師即洞明。出住資福。
屨滿戶外。蔣山佛鑑懃禪師。
行化至茶退。師引巡寮。
至千人街坊。懃問。
既是千人街坊。為甚麼祇有一人。
師曰。多虗不如少實。
懃曰。恁麼那。師赧然。
偶朝廷。以資福為神霄宮。
因棄往蔣山。留西庵。
陳請益。懃曰。資福知是般事便休。
師曰。某實未穩。望和尚不外。
懃舉倩女離魂話。
反覆窮之。大豁疑礙。
呈偈曰。祇是舊時行履處。
等閑舉著便誵訛。
夜來一陣狂風起。
吹落桃花知幾多。
懃拊几曰。這底豈不是活祖師意。
other:: 
### 萬壽如璝禪師
萬壽如璝禪師〔長蘆信法嗣〕 ^313b30

平江府萬壽如璝證悟禪師。
凡見僧必問。近日如何。
僧擬對。即拊其背曰。
不可思議。將示寂。
眾集。復曰。不可思議。
乃合掌而終。
other:: 
### 廣福惟尚禪師
廣福惟尚禪師〔保寧英法嗣〕 ^313c6

臨安府廣福院惟尚禪師。
初參覺印。問曰。南泉斬貓兒。
意旨如何。覺印曰。
須是南泉始得。覺印以前語詰之。
師不能對。至僧堂忽大悟曰。
古人道。從今日去。
更不疑天下老和尚舌頭。
信有之矣。述偈呈覺印曰。
須是南泉第一機。
不知不覺驀頭錐。
覿面若無青白眼。
還如#CB05229;#CB05229;守空池。
舉未絕。覺印竪拳曰。
正當恁麼時作麼生。
師掀倒禪牀。覺印遂喝。
師曰。賊過後張弓。
便出。
other:: 
### 衛州王大夫
衛州王大夫〔元豐滿法嗣〕 ^313c14

衛州王大夫。遺其名。
以喪偶。猒世相。遂參元豐。
於言下知歸。元豐一日謂曰。
子乃今之陸亘也。
公便掩耳。既而回壇山之陽。
縛茅自處者三載。
偶歌曰。壇山裏。日何長。
青松嶺。白雲鄉。吟鳥啼猿作道場。
散髮采薇歌又笑。
從教人道野夫狂。
教外別傳卷十二
 ^313c32
