金剛經口訣
author:: 六祖大鑒禪師說
undefined:: 
法性圓寂，本無生滅。
因有生念，遂有生緣。
故天得命之以生，是故謂之命。
天命既立，真空不有。
前日生念，轉而為意識。
意識之用，散而為六根。
六根各有分別，中有所總持者，是故謂之心。
心者，念慮之所在也，神識之所舍也，真妄之所共處者也，當凡夫聖賢機會之地也。
一切眾生，自無始來，不能離生滅者，皆為此心所累。
故諸佛惟教人了此心，此心了即見自性，見自性則是菩提也。
此在性時，皆自空寂而湛然若無，緣有生念而後有者也。
有生則有形。形者，地水火風之聚沫也。
以血氣為體，有生者之所託也。
血氣足則精足，精足則生神，神足生妙用。
然則妙用者，即在吾圓寂時之真我也。
因形之遇物，故見之於作為而已。
但凡夫迷而逐物，聖賢明而應物。
逐物者自彼，應物者自我。
自彼者，著於所見，故受輪迴。
自我者，當體常空，萬劫如一。
合而觀之，皆心之妙用也。
是故當其未生之時，所謂性者，圓滿具足，
空然無物，湛乎自然，其廣大與虗空等，
往來變化，一切自由。
天雖欲命我以生，其可得乎？
天猶不能命我以生，況於四大乎？
況於五行乎？既有生念，又有生緣，故天得以生命我，
四大得以氣形我，五行得以數約我，此有生者之所以有滅也。
然乎生滅則一，在凡夫聖賢之所以生滅則殊。
凡夫之人，生緣念有，識隨業變，習氣薰染，因生愈甚。
故既生之後，心著諸妄，妄認四大以為我身，
妄認六親以為我有，妄認聲色以為快樂，
妄認塵勞以為富貴，心目知見，無所不妄。
諸妄既起，煩惱萬差，妄念奪真，真性遂隱。
人我為主，真識為客，三業前引，百業後隨，
流浪生死，無有涯際。
生盡則滅，滅盡復生，生滅相尋，至墮諸趣，
轉轉不知，愈恣無明，造諸業#CB05320;，
遂至塵沙劫盡，不復人身。
聖賢則不然，聖賢生不因念，應迹而生，
欲生則生，不待彼命。
故既生之後，圓寂之性，依舊湛然，無體相，
無罣礙，其照萬法，如青天白日，無毫髮隱滯。
故能建立一切善法，遍於沙界，不見其少；
攝受一切眾生，歸於寂滅，不以為多。
驅之不能來，逐之不能去，雖托四大為形，
五行為養，皆我所假，未嘗妄認。
我緣苟盡，我迹當滅，委而去之，如來去耳，於我何與哉？
是故凡夫有生則有滅，滅者不能不生；
賢聖有生亦有滅，滅者歸於真空。
是故凡夫生滅，如身中影，出入相隨，無有盡時；
聖賢生滅，如空中雷，自發自止，不累於物。
世人不知生滅之如此，而以生滅為煩惱大患，盖不自覺也。
覺則見生滅如身上塵，當一振奮耳，何能累我性哉？
昔我如來，以大慈悲心，憫一切眾生，迷錯顛倒，
流浪生死之如此；又見一切眾生，本有快樂自在性，皆可修證成佛。
欲一切眾生，盡為聖賢生滅，不為凡夫生滅。
猶慮一切眾生，無始以來，流浪日久，其種性已差，未能以一法速悟。
故為說八萬四千法門，門門可入，皆可到真如之地。
每說一法門，莫非丁寧實語。
欲使一切眾生，各隨所見法門，入自心地，
到自心地，見自佛性，證自身佛，即同如來。
是故如來於諸經，說有者，欲使一切眾生，覩相生善。
說無者，欲使一切眾生，離相見性。
所說色空，亦復如是。
然而眾生執著，見有非真有，見無非真無。
其見色見空，皆如是執著。
復起斷常二見，轉為生死根蒂，不示以無二法門。
又將迷錯顛倒，流浪生死，甚於前日。
故如來又為說大般若法，破斷常二見。
使一切眾生，知真有真無，真色真空，本來無二。
亦不遠人，湛然寂靜，只在自己性中。
但以自己性智慧，照破諸妄，則曉然自見。
是故大般若經六百卷，皆如來為菩薩果人說佛性。
然而其間，猶有為頓漸者說。
惟金剛經，為發大乘者說，為發最上乘者說。
是故其經，先說四生四相。
次云：凡所有相，皆是虗妄。
若見諸相非相，即見如來。
盖顯一切法，至無所住，是為真諦。
故如來於此經，凡說涉有，即破之以非。
直取實相，以示眾生。
盖恐眾生不解佛所說，其心反有所住故也。
如所謂佛法，即非佛法之類是也。
金剛經口訣〔終〕
w::  ^534b30

金剛經疏論纂要二卷
author:: 唐　宗密述
w::  ^535b32

金剛經疏論纂要刊定記四卷
author:: 宋　子璿記

 ^535b35
