
other:: 閑居編第四十二
author:: 宋孤山沙門　智圓　著
other:: 
## 自箴
自箴
　　心語無外　汝聽吾誨　詐偽勿行　仁義勿背
　　苟為詐偽　終其禍對　苟為仁義　終與福會
　　汝無沽名　怪誕任情　汝無附勢　容媚罔制
　　己能勿矜　他賢勿蔽　讚汝無喜　毀汝無怒
　　過勿憚改　惟道是務　亦莫愛死　亦莫貪生
　　樂善修心　時至則行　身乎身乎　吾與汝盟
other:: 
## 七箴(并序)
七箴〔并序〕
中庸子永懷有所感激遂為七箴俾夫口之談身之為心之思足之履手之執眼之視耳之聽而不失其正也雖曰自誡豈無意於訓世邪。
other:: 
## 口箴
口箴
　　口兮莫語　口兮莫默　語或有益　萬人是則
　　語或無益　自讒自賊　為益莫語　有益莫默
　　口兮無惑
other:: 
## 身箴
身箴
　　執爾之容　謹爾之躬
　　勿羨狐貉之溫　勿恥弊縕之窮
　　勿夸毗兮苟順　勿滔天兮象恭
　　成仁兮可殺　非義兮莫從
　　身乎身乎　道在其中
other:: 
## 心箴
心箴
　　善也爾性　稟之天命　七情交亂　遂失其正
　　苟性其情　聖道則明　無感物而變
　　無隨勢而傾　作為斯箴　心焉是程
other:: 
## 足箴
足箴
　　莫踐春冰　莫履權門　春冰易陷　權門易失
　　足爾慎乎　無喪我軀
other:: 
## 手箴
手箴
　　無學曹沫之非禮兮執刃劫桓公
　　當學朱雲之正諫兮折檻示英雄
　　抱義兮忌失　敺邪兮務疾　手乎日慎一日
other:: 
## 眼箴
眼箴
　　勿視秋毫　恐損汝睛　勿觀五色　恐喪汝明
　　宜視道之邪正　宜觀事之虗盈
　　眼乎斯守　無背吾盟
other:: 
## 耳箴
耳箴
　　聞正道兮宜乎聰　聞邪說兮宜乎聾
　　既聰既聾時乃功　耳兮勉之　去斯就斯
other:: 
## 寄題梵天聖果二寺兼簡昭梧二上人(并序)
寄題梵天聖果二寺兼簡昭梧二上人〔并序〕 ^926c25

梵天聖果二剎相望而高軒虗閣盡得江山之勝槩因誦謝宣城天際識歸舟雲中辯江樹之句頗類彼景乃以為韻成詩十章用寄梵天昭師聖果梧師二開士雖不足發揮騷雅庶寫乎相懷之心爾。
　　江色杳無極　渺渺接遙天　歸帆帶夕陽
　　去鳥沈寒煙　幽景不同觀　遐想成斯篇
　　樓閣聳岧嶤　參差極雲際　高牕曉色先
　　晚景餘霞麗　寥寥羣動息　冥心遠塵世
　　冷淡杳難羣　幽趣唯吾識　高情薄雲漢
　　清談潤金石　不學浮世人　奔名競雕飾
　　性靜百慮忘　軒閑萬象歸　空江答夜鐘
　　高嶠留殘暉　幽砌絕塵蹤　孤雲自依依
　　顧惡如探湯　觸物類虗舟　他人莫己知
　　此道本吾求　獨坐時相懷　斜陽照危樓
　　崔嵬高山側　觸石生片雲　自將風雨期
　　不與塵土羣　杳杳遊太虗　對此幾思君
　　高跡將誰親　幽棲白雲中　閑堦吐蒼苔
　　古木生清風　時將西竺書　講義訓來蒙
　　靜躁各所好　是非安能辨　聲利如我仇
　　雲泉若相勉　寂寂深林中　芳蘭自堪搴
　　群峰聳危碧　倒影沈空江　清景生晚晴
　　冷色涵虗牕　消搖縱吟賞　能使吾心降
　　海日照吟軒　江風動庭樹　此景樂閑情
　　何人識高趣　登樓獨南望　杳杳空煙霧
other:: 
## 湖西雜感詩(并序)
湖西雜感詩〔并序〕 ^927a44

湖西雜感詩者中庸子居西湖之西孤山之墟傷風俗之浮薄而作也雖山謳野詠而善善惡惡頌焉刺焉亦風人之旨也興致不一故曰雜感凡二十章。
　　湖波冷淡絕纖塵　滿目雲山是四隣
　　一徑草深人不到　竹牀蒲扇養天真
　　看雲靜放支公鶴　臨水閑觀惠子魚
　　牕下寂寥何所有　竺乾經卷仲尼書
　　閑庭庭畔植梧桐　上有新蟬噪晚風
　　咽咽清音正堪聽　無端驚斷彼兒童
　　移得煙溪竹數竿　閑庭栽處綠陰寒
　　虗心高節真堪愛　不放常人暫入看
　　鳳為時瑞世傳名　及現郊村眾盡驚
　　喚作怪禽宜彈殺　始知流俗重虗聲
　　直木風摧秋敗蘭　閑觀庭際可長歎
　　屈原溺水伍員死　孤潔由來獨立難
　　尼父立言敦禮樂　能仁埀訓勵慈悲
　　堪嗟世路營營者　狡#CB02439;貪殘都不知
　　不省浮生大患身　諂求終日走紅塵
　　一朝死至名隨沒　滿屋黃金屬別人
　　猛虎磨牙踞蔭林　幽幽一路晚煙深
　　行行君子休疑懼　此物由來食獸心
　　留心儉讓唐虞道　恣意貪求桀跖徒
　　閑坐思量茆屋下　夜深秋月照平湖
　　蘭在深林亦自馨　豈因風雨阻雞鳴
　　由來君子須謀道　不為時人有重輕
　　白犬宵行似有情　為防暴客到天明
　　近來守禦無功績　不吠人形只吠聲
　　伯陽道德釋迦心　夫子文章盡可尋
　　飽食暖衣都不顧　可憐容易過光陰
　　雪晴山院景堪躋　王樹瓊樓照碧溪
　　日暮忽驚銷爍盡　百年豪富事還齊
　　月照閑軒虧復盈　吉凶消長勢相傾
　　須知人事同天道　寵辱由來盡可驚
　　草堂閑坐念編民　多尚浮虗少尚真
　　禮讓不修難致福　唯知燒紙祭淫神
　　陰陽家說惑常民　孝道從茲盡失倫
　　廬墓三年誰肯也　競談岡勢益生人
　　福善禍淫言可信　吉凶由己語堪陳
　　乖仁背義都無恥　只記臨行揀日辰
　　靜思塵世事茫茫　筞杖閑吟出草堂
　　欲喻浮生那遠覔　芭蕉昨夜已經霜
　　鑿得新泉古砌頭　煑茶滋味異常流
　　夜來閑看澄明性　天上無雲月正秋
閑居編第四十二
 ^927b46
