
other:: 宗門拈古彚集卷第二十九
collector:: 古杭白巖嗣祖沙門　淨符　彚集
△青五 ^166b21

雪峰上堂。盡大地撮來如粟米粒大。
拋向面前。漆桶不會。
打鼓普請看。 ^166b23

長慶稜問雲門云。
雪峰與麼道。還有出頭不得處麼。
門云有。稜云作麼生。
門云不可總作野狐精見解。
又云狼藉不少。 ^166b27

雲峰悅云。疋上不足。
我更與你葛藤。驀拈拄杖云。
還見雪峰麼。咄。近來王令稍嚴。
不許攙行奪市。 ^166b33

溈山喆云。我更為諸人土上加泥。
舉拄杖云。看看。雪峰老人向你面前放屙。
咄。為甚麼屎臭氣也不知。 ^166b37

智海逸云。慙媿雪峰老。
一等是弄精魂。就中弄得好。
雖然如是。好事不如無。 ^166b43

昭覺勤云。絕天維。
立地紀。未足稱奇。
擘太華。逗黃河。亦非敏手。
若向者裏覰得透。
便可以撒驪龍窟明珠。
噴旃檀林香氣。豈不快哉。
山僧今日不避泥水放一線道。
乃拈拄杖云。還見雪峰麼。
遂卓一卓云。劄。 ^166c2

靈隱嶽云。陝府鐵牛不覺膽顫。
嘉州大象通身汗流。
且道象骨老人面皮厚多少。 ^166c12

烏石道云。大小雪峰拋三放兩。
有甚了期。興國則不然。
盡大地撮來在諸人眉毛眼睫上。
眠也同眠。起也同起。
行也同行。坐也同坐。
還見得親切麼。擊拂云。
蚯蚓吸乾四大海。
藕絲牽動五須彌。 ^166c16

雪峰因三聖問。透網金鱗以何為食。
峰曰待汝出得網來即向汝道。
聖曰。一千五百人善知識。
話頭也不識。峰曰老僧住持事繁。 ^166c24

保寧展云。爭不足。
讓有餘。 ^166c30

雪竇顯云。可惜放過。
好與三十棒。一棒也饒不得。
直是罕遇作家。 ^166c32

承天宗云。布縵天網須是雪峰。
深入虎穴還他三聖。
有般漢道雪峰在網內。
三聖在網外。苦哉苦哉。
深屈古人。若非此二員作家。
不能橫行天下。 ^166c36

溈山#CB15223;云。
三聖可謂龍門萬仞。
慣曾作客。雪峰大似孟甞門啟。
豈懼高賓。 ^166c42

寶峰文云。俊哉俊哉。
快活快活。恰似一隻#CB15143;子。
莫驚著。報寧即不然。
透網金鱗以何為食。
待汝出得網來即向汝道。
一千五百人善知識話頭也不識。
便拽拄杖打出三門。
復云。也好快活。恰似一隻虎。
莫動著。諸禪德且道。
報寧快活何似三聖快活。
莫有快活底漢麼。
出來定當看。良久云。
把手拽不入。 ^166c46

徑山杲云。一人麤似丘山。
一人細如米粖。雖然麤細不同。
秤來輕重恰好。徑山今日真實告報。
汝等諸人切忌鑽龜打瓦。 ^167a10

天寶樞云。三聖大似毒龍攪海白浪滔天。
若不是雪峰慣入洪波。
爭得驪珠在握。擊拂子一下。 ^167a16

報恩秀云。三聖置個問頭。
不妨向荊棘林中掇出個膠盆子。
爭奈雪峰老漢先在三十步外。
看你自黏自惹。直饒解別行一路。
終難逃雪峰法網。 ^167a20

海舟慈云。我若作雪峰。
見三聖道透網金鱗以何為食。
劈面便掌云。以此為食。 ^167a26

笑巖寶云。雪峰老漢龍頭蛇尾。
一千五百人善知識話頭也不識。
但向道與麼則不虗為臨濟兒孫。
待伊眼目定動。劈脊便毆。 ^167a30

博山來云。捶打不開。
屏折不下。各各具有隱身之術。
大似埋兵索戰。然雖如是。
透網金鱗畢竟以何為食。
問取高郵定和尚。 ^167a36

古南門云。雪峰老漢慣得其便。
雪竇好三十棒只是下手太遲。
有問古南透網金鱗以何為食。
和聲便打云。一棒打殺。
縱饒作家。又向甚處#CB01493;#CB10437;。 ^167a42

愚菴盂云。三聖是將門之子。
用處固有家法。雪峰是卜商之後。
善於方人。一個是海青慣打天鵞。
一個是大鵬金翅擘海直取龍吞。
雖然。作雪峰則易。
作三聖則難。他要從刀鎗林裏過不損一毛。
百華叢中來不沾一瓣。
始是作家。 ^167a48

棲霞成云。雪峰雖是縱奪可觀。
要且無大人相。若有問攝山。
透網金鱗以何為食。
但向道死猫頭。他更道一千五百人善知識話頭也不識。
向道莫怪空疎伏惟尚饗。
且道與古人相去多少。 ^167b10

寶掌白云。草頭出沒不費光彩。
雪峰固是作家。兀目昂頭。
揚鬐鼓#CB15168;。
三聖詎非好手。山僧又且不然。
透網金鱗以何為食。
和聲便打。若更動靜。
連棒打出。直饒三聖氣勢騰天。
也只得曝腮有分。 ^167b18

佛日晳云。三聖出處不凡。
雪峰慣得其便。一挨一拶機用當行。
一放一收箭鋒中的。
龍騰滄海鶴舞丹霄。
雖各展謀略。檢點將來。
也是平地栽荊棘。
叢林中到今猶自剗削不盡。
如今莫有下手剗削得者麼。
三聖雪峰在汝脚底。
如無。莫道透網金鱗。
泥裏鰍也做不得在。 ^167b26

檀度依云。因行棹臂。
風正帆張。自是衲僧行逕。
豈古廟裏鐘磬邊縮脚老摩訶。
對泥神土佛而壁立萬仞耶。
一千五百癩狗囓枯樁。
一個半個俊鷹環狡兔。
然而豹載威而幽可據。
龍得雲而變可神。
善知識遇恁般漢。
不知聲應氣求。而終日對長連牀畔黃口沙彌行棒行喝。
將鶴唳為鶯啼。斯亦志士大痛矣哉。
然雖如是。山僧尚有三十拄杖要打三聖。
何故。吾輩饑當從謝仁祖索食。
不須陶胡奴米。 ^167b38

雪峰因一僧禮拜次。
峰乃打五棒。僧曰過在甚麼處。
峰又打五棒喝出。 ^167c6

雪竇顯云。我不曾與人葛藤。
前五棒日照天臨。
後五棒雲騰致雨。
汝若得。也好與五棒。 ^167c10

溈山秀云。者僧腦門著地過犯彌天。
雪峰輕恕。猶自不知罪名。
再犯不容。更道日照天臨雲騰致雨惑亂後人。
何謂。曾被雪霜苦。
楊花落也驚。 ^167c14

東禪觀云。性空自來性直。
不似雪竇瞞人。雪峰前五棒打者僧禮拜。
後五棒打者僧無過。
諸人且道是不是。
若道是。要你眼作甚麼。 ^167c20

保寧茂云。前是殺人刀。
後是活人劍。無奈者僧不悟。
若悟。雪峰喫拳有分。 ^167c26

雪峰塔銘云。兄弟橫十字。
同心著一儀。土主曰松山。
卵塔號難提。更有胡家曲。
汝等切須知。我唱泥牛吼。
汝和木馬嘶。但看五六月。
冰片滿長街。薪盡火滅後。
密室爛如泥。 ^167c30

翠巖芝云。然寰中天子勅。
塞外將軍令。雪峰前不至村後不遘店。
若是翠巖。和泥合水且與麼。
三十年後莫顢頇。 ^167c38

雪峰因僧問。古#CB00589;寒泉時如何。
峰曰瞪目不見底。
曰飲者如何。峰曰不從口入。
僧舉似趙州。州曰不可從鼻孔裏入。
僧却問。古#CB00589;寒泉時如何。
州曰苦。飲者如何。
州曰死。峰聞乃曰趙州古佛。
遂遙禮。從此不答話。 ^167c44

雪竇顯云。眾中總道雪峰不出者僧問頭。
所以趙州不肯。如斯話會。
深屈古人。雪竇即不然。
斬釘截鐵本分宗師。
就下平高難為作者。 ^168a4

薦福懷云。諸仁者。
作麼生會不答話底道理。
讚歎趙州即不無。
還知趙州一片玉瑕生麼。
若人檢點得出。相如不誑於秦主。 ^168a10

天童覺云。扶豎宗乘須還大匠。
雪峰辦一千五百人善知識身心。
趙州用一百五十歲手段。
不妨奇怪。如今眾中隨言定旨。
亂作褒貶。深屈古人。
然則相席打令自有知音。
鏤骨銘心罕逢明鑒。 ^168a16

徑山杲云。雪峰不答話。
疑殺天下人。趙州道苦。
面赤不如語直。若是妙喜則不然。
古#CB00589;寒泉時如何。
到江扶櫓棹。出嶽濟民田。
飲者如何。清凉肺腑。
此語有兩負門。若人辨得。
許你有參學眼。 ^168a24

浮山□云。趙州不因者僧。
爭得與雪峰相見。
雪峰不得趙州。爭能圓得此話。
大小雪竇刺腦入膠盆。 ^168a32

育王權云。一人隨波逐浪。
一人截斷眾流。檢點將來。
總欠會在。今日有問育王。
古#CB00589;寒泉時如何。
須是親見雪峰。飲者如何。
問取趙州。 ^168a36

瑞巖慍云。者僧當面錯過。
累他雪峰趙州輥入草窠裏。
雪竇浮山可謂入理深談。
互相擎展。要且只能委曲不能直截。
今日有問古#CB00589;寒泉時如何。
蟻子擎天柱。飲者如何。
藕絲挂須彌。且道與古人是同是別。 ^168a42

南堂欲云。雪峰一期答話。
不知爬著趙州癢處。
趙州忍俊不禁。不覺劄著雪峰痛處。
痛處癢。癢處痛。一時移在雪竇身上。
且道者僧還曾夢見也無。 ^168b4

烏石道云。雪峰有活人劍無殺人刀。
趙州有殺人刀無活人劍。
帶累者僧。活又活不得。
死又死不得。石溪則不然。
忽有問古#CB00589;寒泉時如何。
但道萬里碧雲收。
一輪明月皎。飲者如何。
鯨吞海水盡。露出 #CB07713;瑚枝。 ^168b10

古南門云。雪峰不答話。
欽哉。不恃己長。趙州道個苦死。
盡美而未盡善。古南則不然。
古#CB00589;寒泉時如何。
闍黎從什麼處得者消息來。
待擬更問。連棒打出。
不惟使者僧不向古#CB00589;寒泉處軃跟。
且令向去別有通天活計。 ^168b20

通玄奇云。者僧擔枷帶杻罪犯彌天。
只得泥首求救。二老雖與敲枷打鎖雪罪釋刑。
苐恐情理難容。還有識他雪峰不答話底麼。
堪笑堪悲。 ^168b30

天童忞云。山僧即不然。
有問古#CB00589;寒泉時如何。
浸爛鼻孔。飲者如何。
穿過髑髏。設若有個知氣息底問道。
與龍池水是同是別。
向伊道溪#CB00589;豈能留得住。
終歸大海作波濤。
拍一拍。 ^168b36

寶壽新云。雪峰具頂門眼。
照破蹄涔。趙州出通天手。
導歸江海。俾天下衲僧盡棄浮漚悉悟真源。
非法門大匠不可得而知也。
祇如雪峰從此不答話。
又作麼生。莫把是非來辨我。
浮生穿鑿不相干。 ^168b44

寶掌白云。打動氈拍板。
吹起無孔笛。雪峰趙州不妨奇特。
山僧又且不然。古#CB00589;寒泉時如何。
好歸江海裏。長負濟川舟。
飲者如何。清風生兩腋。
爽氣透乾坤且。道與古人同別。 ^168c4

雪峰示眾。盡大地是個解脫門。
把手拽不入。時有僧出曰。
和尚怪某甲不得。
又一僧曰。用入作麼。
峰便打。 ^168c12

雪竇顯云。三個中有一人受救在。
忽若總不辨明。平地上有甚數。 ^168c16

龍池傳云。即如二僧也俱會。
到者裏因甚有喫棒有不喫棒。
且道誵訛在甚麼處。 ^168c20

疎山順云。既是盡十方世界總是個解脫門。
且道正屋在什麼處。 ^168c24

雪峰上堂。要會此事。
如明鏡當臺。胡來胡現。
漢來漢現。玄沙出眾曰。
忽遇明鏡來時如何。
峰曰胡漢俱隱。沙曰老和尚脚跟猶未點地在。 ^168c28

玄沙備別云。我即不與麼。
若有問忽遇明鏡來時如何。
向道百雜碎。 ^168c34

明招謙云。當與麼時。
莫道胡漢俱隱。別作麼生道。
玄沙云破。明招云喪也。 ^168c38

瑯瑘覺云。驗人端的處。
下口便知音。 ^168c42

龍池傳云。山僧則不然。
忽遇明鏡來時如何。
但道收起收起。為什麼。
若不收起。有甚合殺。 ^168c44

雪峰上堂舉拂子曰。
者個為中下根人。
僧便問。忽遇上上人來時如何。
峰亦舉拂子。僧曰者個為中下。
峰便打。 ^168c48

雲門偃云。我不似雪峰擒葛藤乃拈拄杖云。
者個為中下根人。
忽遇上上人來時如何。
便打。 ^169a6

護國元云。宗師家有擒有縱有殺有活。
若是蛇頭上揩癢又且不然。
驀拈拄杖云。者個為中下根人。
有問忽遇上上根人來時如何。
只向道我不似雲門打葛藤。 ^169a10

車溪冲云。雪峰雲門雖則殺活縱橫甚生意氣。
檢點將來。猶是節外生枝。
若據車溪見處。遂豎拂子云。
祇將者個普為諸人。
無論上中下。若要擎展一任擎展。
若要承當一任承當。
處處把斷要津。個個壁立萬仞。
且道忽遇其中人來時如何。
萬國醉心甞大鼎。
相將携手上高臺。 ^169a18

古南門驀拈拄杖云。
山僧者個為一切人。
不敢分上中下。何故。
祇為諸人共有。你若信得及。
便與釋迦老子同鼻孔出氣。
還會麼。須知鷲嶺當年事。
一念回光尚宛然。 ^169a30

圓照森云。雪峰拈起拂子。
雲門問著便打。慈翁即不然。
忽遇上上人來時如何。
但云。去。汝非其人。 ^169a38

白巖符云。者兩個老古錐打葛藤不少。
者裏則不然。拈拄杖云。
者個為中下。忽遇上上根人來時如何。
乃擿下拄杖歸方丈。 ^169a42

雪峰山下有一住菴僧。
多年不剃頭。有問如何是西來意。
僧曰溪深杓柄長。
峰聞乃袖刀躳訪。
纔見便問。道得即不剃你頭。
僧便洗頭跪峰前。
峰乃剃之。 ^169a48

昭覺勤云。菴主雖生鐵鑄就。
爭奈雪峰是本分鉗錘。
當初若只顢頇。那顯驚天動地。
還委悉麼。金鏃慣調曾百戰。
鐵鞭多力恨無讐。 ^169b6

南#CB00589;問云。
菴主要得便宜。末後却輸雪峰一籌。 ^169b12

勝法法云。雪峰愛討便宜。
始終被菴主看破。 ^169b14

雪峰在洞山時。山問作甚麼來。
峰曰斫槽來。山曰幾斧斫成。
峰曰一斧斫成。山曰。
此是者邊事。那邊事作麼生。
峰曰直得無下手處。
山曰。猶是者邊事。
那邊事作麼生。峰休去。 ^169b16

汾陽昭代峰云。某甲早困也。 ^169b24

雲溪挺云。洞山飛電閃晴空。
雪峰擔雲入巖壑。
雖則兩兩作家。者裏還欠一著。
且道是那一著。待枯木糝花即向你道。 ^169b26

白巖符云。洞山驗人不怕骨出。
苟非雪峰是個點頭知尾底漢。
幾成鈍置。然在一期探索。
展拓可觀。若是那邊事。
三生六十劫。 ^169b32

雪峰問僧什麼處去。
曰普請去。峰曰去。 ^169b38

雲門偃云。隨語識人。 ^169b40

天童覺云。莫動著。
動著三十棒。雲門云。
隨語識人。又是為蛇#CB15148;足。 ^169b42

寶壽方云。雪峰老漢多是事因叮囑起。
已往莫究。直饒天童與麼。
又何止揚聲止響。
三十棒却須自領始得。 ^169b46

寶壽新云。出草入草切莫動著。
一毫動著。打折你驢腰。 ^169c4

雪峰普請搬柴次。
路逢一僧。乃擿下一段柴曰。
一大藏教只說者個。 ^169c8

真如喆云。一大藏教不說者個。 ^169c12

天寧琦云。只者個。
是什麼。說與不說且置。
諸人向什麼處見二大老。 ^169c14

中嶽能豎起拂子云。
提起則如是我聞。
放下則信受奉行。 ^169c18

雪峰問僧甚處來。
僧曰浙中來。峰曰船來陸來。
曰二途俱不涉。峰曰爭得到者裏。
曰有甚麼隔礙。峰便打趂出。
僧後十年再來。峰問甚處來。
曰湖南。峰曰湖南與此間相去多少。
曰不隔。峰舉拂曰還隔者個麼。
曰若隔怎得到者裏。
峰又打趁出。僧住後每見人必詬罵雪峰。
同行聞。特去訪問。
你因甚罵雪峰。者僧舉前兩段因緣。
同行乃痛罵與伊點破。
者僧遂悲泣。乃每于中夜焚香望雪峰禮拜。 ^169c22

高峰妙云。者個公案頗類德山托鉢話。
諸方商量者極多。
錯會者不少。俱眼底但於德山低頭處見得。
便會雪峰打意。於巖頭不肯處見得。
便會者僧罵意。又於巖頭密啟處見得。
便會同行點破意。
於巖頭撫掌處見得。
便會者僧悲泣意。
又於巖頭受記處見得。
便會者僧遙禮意。
西峰今日將二老父父子子縛作一束。
拋在諸人面前了也。
諸人要見二老則易。
要見西峰則難。何故。
有眼無耳朵。六月火邊坐。 ^169c38

雪峰因僧請益臨濟四喝意旨。
峰曰。我當初行脚時便過河北。
已值大師遷化。不得見他。
所以至今不知。你要理會四喝意旨。
可往見他直下兒孫。
僧乃往見南院。院曰那裏來。
僧曰雪峰。院曰雪峰有何言句。
僧具陳前意。院乃展具遙禮雪峰曰。
天下古佛。 ^170a8

中峰本云。言不在口。
語不在舌。端的有來由。
特地無交涉。臨濟四喝豈但雪峰不知。
縱是他直下兒孫也未夢見在。
不知且置。只如南院遙禮雪峰。
是有來由耶。無交涉耶。
者裏定當得下。要見臨濟也不難。 ^170a18

雲菴悅云。雪峰蜜裏藏砒。
南院恭而無禮。幸賴者僧不善觀光。
免却二大老一場禍事。 ^170a28

雪峰夾籬笆次。玄沙曰。
正當恁麼時。還有佛法也無。
峰曰有。沙曰作麼生是夾籬處佛法。
峰撼籬笆一下。沙曰某甲不然。
峰曰汝作麼生。沙曰穿過篾頭來。 ^170a32

廣潤融云。雪峰父子眼目人天則不無。
料揀將來。未免笆塹不堅。
以至兒孫冷落。今日若問廣潤。
正當恁麼時還有佛法也無。
曰有。作麼生有。向他道內不放出。
外不放入。 ^170a38

雪峰普請次。路逢一獼猴。
峰曰人人有一面古鏡。
者個獼猴亦有一面古鏡。
三聖曰。曠劫無名。
何以彰為古鏡。峰曰瑕生。
也聖曰者老漢著甚麼死急。
話頭也不識。峰曰老僧住持事繁。 ^170a46

雪竇顯云。好與二十棒。
復云。者棒放過也好。
免見將錯就錯。 ^170b6

天童覺云。當時若見雪峰道瑕生也。
但近前云諾諾。且道何故如此。
爭之不足。讓之有餘。 ^170b10

報恩秀云。三聖神鋒頴利。
每當點勘太難為人。
其如雪峰大方海涵天覆。
直饒浪激千層。爭奈龍王不顧。
雖然。也須知他爛泥裏有刺。 ^170b14

古南門云。雪峰放去較危。
收來太速。三聖雖則當仁不讓。
要且自己話頭也不識。
檢點將來。總被者獼猴換却眼睛。 ^170b20

愚菴盂云。好一面古鏡。
被二老擊得粉碎。
直至如今要個完全的也難得。
僧曰老漢又恁麼去也。
余曰老僧罪過。 ^170b26

雪峰示眾。飯籮邊坐。
餓死人無數。海水邊坐。
渴死人無數。 ^170b32

玄沙備云。飯籮裏坐。
餓死人無數。海水沒頭。
渴死人無數。 ^170b36

雲門偃云。通身是飯。
通身是水。 ^170b40

天童覺云。我則不然。
飯籮裏坐。脹殺人無數。
海水沒頭。浸殺人無數。
以前傷乎不吞。以後失乎不吐。
祇如雲門通身是飯。
通身是水。到者裏無你吞吐處。
又作麼生。 ^170b42

寶壽新云。雪峰門下開得口。
玄沙手裏出得氣。
也是去死十分。唯除雲門一關略較些子。
若是寶壽又且不然。
饒你通身是飯。不消一踢。
通身是水。不消一踏。
也是平地起風波。 ^170c2

青原然云。者數大老為諸人說也盡情說了。
註也盡情註了。然子細看來。
一隊不唧#CB00070;漢。
好人不肯做。徧向屎裏臥。
者裏則不然。通身是飯。
切忌飽殺。也須屙得出。
通身是水。切忌淹殺。
也須尿得出。何故聻。
酥酪醍醐世所珍。
飲食不消成毒藥。 ^170c10

代雲鰲云。盡大地是飯。
盡大地是海水。直饒你吞得下吐得出。
鰲上座敢曰未在。
何故。若是鳳凰兒。
豈向那邊討。 ^170c20

雪峰一日普請。自負一束藤。
路逢一僧。峰便拋下。
僧擬取。峰便踏倒。
歸舉似長生曰。我今日踏者僧快。
生曰和尚替者僧入涅槃堂始得。
峰便休去。 ^170c26

雪竇顯云。長生大似東家人死。
西家人助哀。也好與一踏。 ^170c32

白雲端云。雪峰外面贏得五百。
家中失却一貫。 ^170c36

浮山口云。者僧喫雪峰一踏。
小出大遇。長生喫雪竇一踏。
禍出私門。檢點將來。
總是涅槃堂裏漢。 ^170c38

瑞巖慍云。者僧喫雪峰一踏。
白日見鬼。長生喫雪竇一踏。
平地成仙。大小浮山蹉過不少。 ^170c42

南堂欲云。雪峰是則下坡不走。
快便難逢。若不是長生。
未免勞而無功。雖然。
且雪峰一踏何似雪竇一踏。 ^170c46

開先金云。大小白雲錯會不少。
殊不知雪峰外面失了五百。
家中拾得一貫。 ^171a4

古南門云。者僧當時踏倒。
如今起得也未。若也起得。
東家人死。西家人助哀。
不妨快暢。若未起得。
你者一隊漢生淹在涅槃堂裏。
幾時得個轉身。拈拄杖一時趁下。 ^171a8

報恩琇於峰便拋下處代僧便就藤邊臥。
又於便踏倒下代僧云。
好心不得好報。 ^171a16

雪峰指火云。三世諸佛向火#CB08504;裏轉大法輪。
玄沙云近日王令稍嚴。
峰曰作麼生。沙曰不許攙行奪市。 ^171a20

雲門偃云。火#CB08504;為三世諸佛說法。
三世諸佛立地聽。 ^171a24

黃龍新云。雪峰雲門交互爭輝。
忽若薪盡火滅。三世諸佛向什麼處聽。
乃云。莫戀白雲深處坐。
切忌寒#CB01926;燒殺人。 ^171a28

天童忞云。雪峰雲門只知錐頭利。
黃龍新老但見鑿頭方。
山僧要問諸人。薪盡火滅。
三世諸佛畢竟向什麼處聽。
良久云。鯨吞海水露珊瑚。
大家依舊嘴都盧。 ^171a34

廣潤融云。二老提唱綱宗。
猶欠勦絕。一則勞三世諸佛搖脣鼓舌。
一則勞一世諸佛立在地聽。
至今移步不得。融上座則不然。
火#CB08504;轉大法輪了也。
並不曾說著一字。
起身云。久立眾慈。
伏惟珍重。 ^171a42

雪峰訪瓦棺茶話次。
問當時在德山斫木因緣作麼生。
棺曰先師當日肯我。
峰曰和尚離師太早。
時面前有一盌水。
峰曰將水來。棺度與。
峰接得便潑却。 ^171b2

雲門偃云。莫壓良為賤。 ^171b8

廣潤融云。今時叢林批判者多。
有云待舉斫木話。
便將一盌水潑却。
或云祇消道個不會不會。
管取雪峰舌斷。與麼批判。
不但離師太早。正未遇師在。
山僧若作瓦棺。不妨亦道個先師肯我。
待至雪峰潑水處。
便命侍者裝香遙禮德山云。
今日若非雪峰師兄。
何由得見先師大機大用。
非但據虎頭亦且收虎尾。 ^171b10

雪峰住後。僧問和尚見德山得個甚麼便休去。
峰曰我當時空手去空手歸。 ^171b24

五祖演云。如今說與透未過者。
有兩人從東京來。
問伊近離何處。却云蘇州。
便問蘇州事如何。
伊云一切尋常。雖然。
瞞山僧不過。何故。
只為語音不同。畢竟如何。
蘇州菱。邵伯藕。 ^171b28

保寧茂云。從門入者不是家珍。
自己流出還同瓦礫。
老東山依模脫墼。
殊不知二大老正是食飽傷心。
雖然。既是東京來。
因甚却說蘇州話。 ^171b36

雪峰因閩王封柑橘各一顆。
遣使柬問曰。既是一般顏色。
為什麼名字不同。
峰將柑橘依舊封回。
閩王復遣問玄沙。
沙遂將一張紙葢却。 ^171b42

谷隱啟云。雪峰玄沙二大老脚跟欠點地。
被兩枚柑橘惑亂。
俱未免為閩王所晒。 ^171b48

雪峰因僧問。學人大事未明乞師指示。
峰曰是什麼。僧于言下大悟。 ^171c4

鳳日玥徵云。且道雪峰有指示無指示。
若道有。雪峰向伊道什麼。
若道無。者僧為什麼便悟去。
other:: 
## 襄州高亭簡禪師
襄州高亭簡禪師〔青五德山鑒嗣〕 ^171c8

參德山。隔江纔見便曰不審。
山乃搖扇招之。簡忽開悟。
乃橫趨而去更不回顧。 ^171c12

徑山杲云。高亭橫趨而去。
許伊是個伶俐師僧。
若要法嗣德山則未可。
何故。猶與德山隔江在。 ^171c16

天目禮云。諸方盡道水雲一照啐#CB10437;同時。
有甚交涉。要見德山高亭麼。
便下座。 ^171c20

天寧琦云。眾中商量道。
高亭見德山。不與他說話便去。
所以妙喜道猶隔江在。
還曾夢見高亭麼。
拈拄杖云。便好喚回與一頓。
且道是賞伊罰伊。 ^171c24

磬山修云。徑山一擡一捺。
要且賊過後張弓。
今人在知識門下三二十年。
既不隔江。合作麼生。
路遙知馬力。歲久見人心。 ^171c30

白巖符云。德山隔江招手。
殊費鹽醬。高亭橫趨便去。
已涉途程。直饒你向父母胞胎未出已前薦得。
到山僧者裏。拄杖子正未肯放過你在。 ^171c36

廣胤標云。高亭纔擬見德山。
脚跟下好與三十。
便饒橫趨而去。更賣草鞋始得。 ^171c42

枝山選云。高亭橫趨而去。
未免承虗接響。德山隔江招手。
也是因風吹火。若到枝山者裏。
未輕易放過在。 ^171c46

河渚謙云。德山隔江招手。
且作死馬醫。高亭橫趨而去。
藥發狂亂。莫有不出戶庭坐享太平者麼。
喚來與山僧洗脚。 ^172a4

高亭因夾山會下一僧到。
纔禮拜亭便打。僧曰特來禮拜何得便打某甲。
亭又打趁出。僧回舉似夾山。
山曰會麼。僧曰不會。
山曰。賴汝不會。汝若會即夾山口瘂。 ^172a10

天童華云。高亭一期忍俊不禁。
爭奈拄杖放行太速。
者僧當時若是個漢。
莫道高亭夾山。便是達磨大師出來也斬為三段。
何故。家肥生孝子。
國霸有謀臣。 ^172a18

淨慈明云。高亭夾山門庭施設各得其宜。
但中間一人較些子。
應菴與麼道。也是鞏縣茶瓶。 ^172a26

廣胤標云。才難不其然乎。
高亭不合倚勢欺人。
夾山那堪壓良為賤。
者僧一等是為魅所著。
木菴到者裏路見不平。
未免拔刀相助。何故聻。
執其兩端用其中於民。
宗門拈古彚集卷第二十九
 ^172a30
