
other:: 禪宗頌古聯珠通集卷第十二
collector:: 宋池州報恩光孝禪寺沙門法應　集元紹興天衣萬壽禪寺沙門普會續集
祖師機緣
other:: 
## 六祖下第三世之三(南嶽下第二世之三)
六祖下第三世之三〔南嶽下第二世之三〕 ^541b17

【增收】明州大梅法常禪師。
〔嗣馬祖〕住山後。馬祖令一僧到問曰。
和尚見馬祖得箇什麼便住此山。
師曰。馬祖向我道即心是佛。
我便向這裏住。曰馬祖近日佛法又別。
師曰。作麼生別。曰近日又道非心非佛。
師曰。這老漢惑亂人未有了日。
任汝非心非佛。我只管即心即佛。
僧回舉似馬祖。祖曰。
大眾梅子熟也。　頌曰。 ^541b21

只將馬祖鉛刀子。
裂破漫天鐵網羅。
碧沼夜敲荷葉雨。
至今貧恨一身多。
〔一關溥〕。 ^541b35

荷衣松食住深雲。
蓋是當年錯見人。
埋沒一生心即佛。
萬年千載不成塵。
〔野雲南〕。 ^541b39

郎心葉薄妾冰清。
郎說黃金妾不譍。
假使偶然通一笑。
半生誰信守孤燈。
〔簡翁敬〕。 ^541b43

【增收】大梅因龐居士問。
久嚮大梅。未審梅子熟也未。
師曰。你向甚處下口。
曰百雜碎。師曰。還我核子來。
　頌曰。 ^541c2

大梅梅子熟。龐老已先知。
正眼驗真要。相逢拍手歸。
〔松源岳〕。 ^541c8

龐公親到竪降旗。
一劒當香斬萬機。
不是從前生咬破。
為他梅子熟多時。
〔辛菴儔〕。 ^541c12

【增收】大梅因夾山與定山同行。
定山曰。生死中無佛即無生死。
夾山曰。生死中有佛即不迷生死。
二人互相不肯。同上大梅。
夾山乃問曰。不知那箇親那箇疎。
師曰。一親一疎。夾山曰。
未審那箇親。師曰。
且去明日來。夾山來日上方丈再問。
師曰。親者不問。問者不親。
夾山住院後曰。我當初在大梅。
失却一隻眼　雲峯悅云。
夾山只知失却一隻眼。
殊不知換得一隻眼　圓悟云。
是則兩口金剛王寶劒。
要且拂掠虗空。金山則不然。
生死為諸佛根基。
諸佛乃生死爐鞴。
若解險絕承當。即證六通八解。
乃頌曰。 ^541c16

有佛不迷。無佛則無。
大梅頂門正眼。劃時已驗親疎。
家抱荊山璞。人握靈蛇珠。
失却與換得。同歸故殊途。
作家金鎚當面擲。
臨機俊#CB15143;趂不及。
將謂赤鬚胡。更有胡鬚赤。 ^541c38

未曾拈出定盤星。
多少行家怨不平。
待得權衡來就手。
方知斤兩自分明。
〔心聞賁〕。 ^541c46

生死有無佛。虗名如電拂。
俊#CB15143;博天飛。
不打籬邊鶻。無欠無餘若太虗。
不知誰解強名模。
〔冶父川〕。 ^542a2

同行自古不相肯。
峯頂老人何足論。
山凹落盡桃花片。
流水依前繞竹門。
〔#CB01900;菴樞〕。 ^542a6

竹籬茆舍酒旗斜。
一箇葫蘆敗兩家。
酒後不知天與地。
歸來滿地是桃花。
〔雪菴瑾〕。 ^542a10

苦瓠連根苦。甜瓜徹蒂甜。
兩般滋味惡。終後入黃泉。
〔應菴華〕。 ^542a14

佛之一字強安排。
有無生死一坑埋。
大梅老子舌無骨。
臘月蓮花火裏栽。
〔雲巢巖〕。 ^542a18

青天白日。切忌尋覔。
更問如何。抱贓呌屈。
〔無門開〕。 ^542a22

【增收】大梅因僧問。
如何是祖師西來意。
師曰。西來無意。鹽官聞之乃曰。
一箇棺材。兩箇死漢　玄沙云。
鹽官是作家　雪竇云。
三箇也有。　頌曰。 ^542a24

活中死眼。無作有用。
方寸不移。十方獨弄。
巧拙不到處。鹽官有出身。
親言出親口。雞犬閙比鄰。
〔月堂昌〕。 ^542a30

因事長智。認渠遭累。
反身曉行。全家富貴。
競頭擡薦自埋沒。
逆順是非誰可出。
提起是令放得行。
兩手扶犂水過膝。 ^542a34

【增收】婺州五洩山靈默禪師。
〔嗣馬祖〕遠謁石頭便問。
一言相契即住。不契即去。
頭據坐。師便行。頭隨後召曰。
闍棃。師回首。頭曰。
從生至死祇是這箇。
回頭轉腦作麼。師言下大悟。
乃抝折拄杖棲止焉　洞山云。
當時若不是五洩先師。
大難承當。然雖如此。
猶涉在途　長慶云。
險　玄覺云。那箇是涉在途處。
有僧云。為伊三寸途中薦得。
所以在途。覺云。為復薦得自己。
為復薦得三寸。若是自己。
為甚麼成三寸。若是三寸。
為甚麼悟去。且道。
洞山意作麼生。莫亂說子細好。
　頌曰。 ^542a40

石頭據坐。五洩便去。
石頭喚回。却成多事。
〔翠巖芝〕。 ^542b12

在途在舍若為酬。
莫把先師一例求。
雄雄宇宙如王者。
未免半邊無髑髏。
〔龍門遠〕。 ^542b14

欲去高聲喚得回。
當時心眼一齊開。
要知不假修持力。
生死悠悠任往來。
〔成枯木〕。 ^542b18

幽州槃山寶積禪師。
〔嗣馬祖〕初參馬祖作街坊。
一日出門。見人舁喪歌郎振鈴云。
紅輪決定沉西去。
未委魂靈往那方。
幕下孝子哭云哀哀。
師覩之忽然省悟。
舉似馬祖。祖印可之。
　頌曰。 ^542b22

歌聲繚繞哭聲悲。
笑殺槃山老古錐。
歷劫無明昏暗處。
一時頓覺發光輝。
〔文殊道〕。 ^542b30

紅輪決定沉西去。
未委魂靈往那方。
踏得故鄉田地穩。
本來面目露堂堂。
人只在不曾亡。率陀天上非人世。
須知別有好商量。
〔佛燈珣〕。 ^542b34

哀哀相應便承當。
畢竟魂靈往那方。
踊躍自然全體露。
始知徧界不曾藏。
〔海印信〕。 ^542b40

【續收】未審魂靈往那方。
無棲泊處露堂堂。
水向石邊流出冷。
風從花裏過來香。
〔月林觀〕。 ^542b44

紅輪決定沉西去。
未委魂靈往那方。
孝子盡情宣說了。
槃山無處可遮藏。
藏不得。堪與人天為軌則。。 ^542b48

忽聞幕下哭哀哀。
頓使天台對五臺。
風月一天今古在。
通身是口也難開。
〔誰菴演〕。 ^542c6

薤歌聲咽些聲長。
聽得哀哀忽斷腸。
依舊紅輪西畔沒。
大千無地著凄涼。
〔天目禮〕。 ^542c10

薤露凄涼亦可憐。
白楊丹旐去翩翩。
哀哀聲裏無消息。
打著南邊動北遵。
〔北磵簡〕。 ^542c14

紅輪決定沉西去。
未審魂靈往那方。
哭慟一聲無處避。
擡頭親見本爺娘。
〔無凖範〕。 ^542c18

槃山又一日於街市見人在肉肆買肉云。
精底割一斤來。屠兒放下刀叉手云。
長史。那箇不是精底。
師聞之忽然大悟。
歸以所悟告馬祖。
祖印可之。　頌曰。 ^542c22

箇事分明不覆藏。
頭頭物物自相當。
千言萬語無人會。
又逐流鶯過短墻。
〔南華昺〕。 ^542c30

【續收】江邊送客上扁舟。
相對漁翁暗擲鈎。
一掣錦鱗隨手上。
遠山疊疊水悠悠。
〔妙峯善〕。 ^542c34

槃山示眾曰。三界無法。
何處求心。四大本空。
佛依何住。#CB04636;璣不動寂爾無言。
覿面相呈更無餘事。
珍重。　頌曰。 ^542c38

三界無法。何處求心。
白雲為蓋。流泉作琴。
一曲兩曲無人會。
雨過夜塘秋水深。
〔雪竇顯〕。 ^542c44

青青入座當軒竹。
黯黯遮門對面山。
更有一般堪羨處。
夜深流水響潺潺。
〔佛鑑懃〕。 ^542c48

三界無法。何處求心。
山容雨過。松韻風吟。
橫眠倒臥無餘事。
一任莓苔滿地侵。
〔佛性泰〕。 ^543a4

【續收】三界無法。何處求心。
月明夜暗。山高水深。
三界本因心所現。
無心三界自平沉。
〔本覺一〕。 ^543a8

三界無法。何處求心。
山花似錦。綠葉成陰。
杜宇一聲歸去也。
獃郎猶自守園林。
〔塗毒#CB15081;〕。 ^543a12

三界無法。何處求心。
驚蛇入草。飛鳥出林。
雨過山堂秋夜靜。
市聲終不到孤岑。
〔善權智〕。 ^543a16

春眠不覺曉。處處聞啼鳥。
夜來風雨聲。花落知多少。
〔或菴體〕。 ^543a20

山舍無塵分外清。
石榴花發透簾明。
槐陰滿地日卓午。
夢覺流鶯時一聲。
〔掩室開〕。 ^543a24

依依楊柳欲藏鴉。
社後東風捲落花。
理#CB15081;邀朋何處好。
山南山北看桑麻。
〔愚谷困〕。 ^543a28

【增收】槃山示眾曰。
心月孤圓。光吞萬象。
光非照境。境亦非存。
光境俱忘復是何物　洞山曰。
光境未忘復是何物。
　頌曰。 ^543a32

光非照境境非存。
光境俱忘復是痕。
百鳥不來春已老。
落花流水遶江村。
〔月堂昌〕。 ^543a38

光非照境境非存。
光境俱忘復是痕。
滿地落花風掃盡。
依前流水繞孤村。
〔肯堂充〕。 ^543a42

描不成兮畫不成。
臥龍長怖碧潭清。
擬心湊泊終難會。
達者應須暗裏驚。
〔松源岳〕。 ^543a46

【增收】槃山示眾曰。
禪德。可中學道似地擎山。
不知山之孤峻。如石含玉。
不知玉之無瑕。若如此者。
是名出家。　頌曰。 ^543b2

山既孤峻。遊人罕至。
玉既無瑕。莫辨真偽。
〔死心新〕。 ^543b8

地厚山高孰使然。
中藏巨璞不知年。
若人念念常如是。
堪作人間火裏蓮。
〔本覺一〕。 ^543b10

山忘孤峻玉忘瑕。
到處仙源是我家。
堪笑葛洪曾未悟。
遠從勾漏問丹砂。
〔天目禮〕。 ^543b14

【增收】槃山曰。向上一路千聖不傳　慈明云。
向上一路千聖不然　楊歧云。
口上著。　頌曰。 ^543b18

槃山向上路何言。
罕見行人耳有穿。
口上著來無咬處。
方知千聖不能傳。
〔白雲端〕。 ^543b22

不傳不然。海口難宣。
須彌頂上。駕起鐵船。
〔徑山杲〕。 ^543b26

千聖不傳到今日。
口上著來無等匹。
洞庭山脚太湖心。
行人路上空啾唧。
〔松源岳〕。 ^543b28

【增收】槃山將順世。
告眾曰。有人邈得吾真否。
眾將所寫真呈。皆不契師意。
普化出曰。某甲邈得。
師曰。何不呈似老僧。
化乃打筋斗而出。
師曰。這漢向後掣風狂去在。
　頌曰。 ^543b32

師真醜拙不堪呈。
用盡身心笑殺人。
彼中莫覔絲頭意。
白鼻崑崙賀新正。
〔龍門遠〕。 ^543b40

徹底冰壺無影像。
倒翻筋斗摸難成。
千峯雨歇黃梅後。
桂魄還從海上生。
〔雪菴瑾〕。 ^543b44

清奇古怪娘生面。
妙筆丹青作麼施。
者廝十分傳得似。
依然畫虎只成狸。
〔寶葉源〕。 ^543b48

水潦和尚〔嗣馬祖〕來參馬祖。
禮拜起欲伸問次。
祖一踏踏倒。師忽然大悟。
起來呵呵大笑曰。
也大奇也大奇。百千三昧無量妙義。
只向一毫頭上識得根源去。
　頌曰。 ^543c4

馬駒一踏。驢兒倒地。
大笑起來。羊鳴犬吠。
〔野軒遵〕。 ^543c12

一踏倒時堪大笑。
從前伎倆盡徒勞。
蛇頭却要重揩痒。
萬萬千千出一毫。
〔白雲端〕。 ^543c14

水潦承機徹祖意。
馬駒一踏曉根源。
虗空撲落無閑地。
却向滄溟駕鐵船。
〔照覺總〕。 ^543c18

海上追奔天馬駒。
偶來騰踏露全軀。
百千妙義毫端現。
拊掌呵呵笑識渠。
〔旻古佛〕。 ^543c22

【續收】筠管釀來應已熟。
不辭醉裏帽欹斜。
酴醾浪有幽香在。
是酒元來不是花。
〔#CB01900;菴樞〕。 ^543c26

無量妙義皆周帀。
旋乾轉坤為一合。
當陽橫按笑中刀。
猶欠頂門上一踏。
〔南巖勝〕。 ^543c30

說道春來好。狂風太放顛。
吹花隨水去。翻却釣魚船。
〔雪菴瑾〕。 ^543c34

【增收】水潦因僧到。
乃畫圓相放師肩上。
師撥三下。却畫圓相指其僧。
僧禮拜。師打曰。這掠虗漢　保寧勇。
別僧拜處。但唾之而去。
復頌曰。 ^543c38

趯去拳來乃是常。
如何得不見參商。
依公定奪無偏黨。
短自短兮長自長。 ^543c44

蒲州麻谷寶徹禪師。
〔嗣馬祖〕持錫到章敬。
繞禪牀三帀。振錫一下。
卓然而立。敬曰。是是。
又持錫到南泉亦如是。
泉曰。不是不是。師曰。
章敬道是。和尚為甚道不是。
曰章敬是是。汝不是。
此是風力所轉。終成敗壞　雪竇拈兩處云。
錯。又頌曰。 ^543c48

此錯彼錯。切忌拈却。
四海浪平。百川潮落。
古#CB15081;風高十二門。
門門有路空蕭索。
非蕭索。作者好求無病藥。 ^544a10

章敬南泉路不殊。
明明道理話親疎。
多人不用磨金鏡。
漢自漢兮胡自胡。
指月迷津迷自指。
示君持錫却如無。
〔汾陽昭〕。 ^544a14

顏色規模却似真。
人前拈弄越光新。
及乎入火重烹試。
到了終歸是假銀。
〔保寧勇〕。 ^544a20

如是不是。去却藥忌。
擬犯封疆。全軍失利。
杖頭突出古菱花。
舉世風流出當家。
〔圓悟勤〕。 ^544a24

曉日出都門。忽逢二商旅。
一指我南行。一指我北去。
南行有官船過渡。
北去有車馬大路。
雖然南北不通途。
都在中華一國土。
〔佛鑑懃〕。 ^544a28

【續收】振錫通風似章敬。
章敬無私驀頭釘。
其僧尋討到南泉。
深深一杓更酩酊。
〔般若柔〕。 ^544a34

是與不是。全彰妙義。
章敬南泉。一場失利。
〔草堂清〕。 ^544a38

是兩頭語。未出泥水。
非兩頭語。依前自死。
振錫卓然。白日青天。
風力還他敗壞時。
漫天大網生光輝。。 ^544a40

章敬道是南泉非。
逆水之波透者誰。
可憐箇漢皮無血。
駕與青龍不解騎。
〔南堂興〕。 ^544a46

是是。放出南山真鼈鼻。
不是不是。勒回千里追風驥。
終成敗壞可憐生。
塞斷咽喉無出氣。
無出氣有巴鼻。趙州東壁掛葫蘆。
堪笑維摩談不二。
〔窮谷璉〕。 ^544b2

妙轉之機掣電飛。
目前生殺盡交馳。
明珠自有明珠價。
休向籬邊彈#CB15179;兒。
〔木菴永〕。 ^544b8

麻谷問臨濟。大悲千手眼。
那箇是正眼。濟曰。
大悲千手眼。那箇是正眼。
速道速道。師近前拽臨濟下禪牀却坐。
濟近前曰。不審。師擬議。
濟便喝。拽下禪牀却坐。
師便出去。　頌曰。 ^544b12

大悲正眼問來端。
互換之機仔細看。
會得不得亦瞞頇。
也似鮎魚上竹竿。
〔海印信〕。 ^544b20

正眼英雄逢正眼。
勝劣短長徒用揀。
那吒現出本來身。
且非父母能生產。
〔覺海元〕。 ^544b24

多年塞上只聞名。
今日陣前親見面。
疋馬單槍戰數場。
好是見機開一箭。
〔保寧勇〕。 ^544b28

相逢狹路轉身難。
一陣交鋒瞬息間。
旗鼓縱橫渾莫辨。
試問何人得勝還。
〔普融平〕。 ^544b32

【續收】胡鬚赤赤鬚胡。
珠走盤兮盤走珠。
狹路相逢誇好手。
兩邊雪刃血模糊。
〔石田薰〕。 ^544b36

賊隊相逢午夜時。
攙旗奪鼓討便宜。
驀然天曉重相見。
滿面羞慚各自歸。
〔別山智〕。 ^544b40

麻谷因良遂座主來參。
師見來閉却門。將鋤頭去削草。
遂又來扣門。師曰誰。
曰某甲。師曰。鈍根阿師下去。
凡數四如是。遂忽然有省。
再去扣門曰。和尚莫謾良遂。
良遂若不來禮拜。
洎被十二本經賺過一生。
師乃開門令通悟。
由印可之。遂返都城講肆散席。
告諸徒曰。諸人知處。
良遂總知。良遂知處諸人不知。
　頌曰。 ^544b44

逆順之機不易當。
大根良遂解思量。
若非久積同風事。
爭肯回頭見法王。
〔汾陽昭〕。 ^544c10

禪林深邃乍遊盤。
鋤草關門豈易看。
莫謂老師渾不是。
得相謾處且相謾。
〔正覺逸〕。 ^544c14

閉戶携鋤理最幽。
豁然大悟話元由。
從來學業空勞力。
始信黃河輥底流。
〔海印信〕。 ^544c18

閉戶携鋤已太賒。
更來當面受糊塗。
光中自覺遭謾久。
方信無人共出家。
〔白雲端〕。 ^544c22

韶石汾陽肯諾他。
便知回首逆風波。
不登麻谷玄關路。
十二本經休得麼。
〔照覺總〕。 ^544c26

平生心膽向人傾。
到此門中有幾人。
別後都城舊知己。
暖煙斜日又黃昏。
〔龍門遠〕。 ^544c30

閉戶敲門向誰道。
遂公言下便知歸。
從前活計都拋下。
爭奈時人會者稀。
〔楚安方〕。 ^544c34

【續收】尋言逐句謾多端。
只為從前被眼謾。
撒手便能歸故國。
暗思歧路幾多般。
〔丹霞淳〕。 ^544c38

親到桃源景物幽。
一壺明月湛如秋。
反思洞口春殘日。
無數紅英逐水流。
〔成枯木〕。 ^544c42

麻谷高聲問阿誰。
一言駟馬卒難追。
遂公打破精靈窟。
現出金毛師子兒。
〔真淨文〕。 ^544c46

閉門入圃已周遮。
一喚回頭便到家。
良遂知時人不委。
海山空暎夕陽斜。
〔#CB01900;菴需〕。 ^545a2

為人為徹。咬著生鐵。
逆水之波。虗空釘橛。
〔松源岳〕。 ^545a6

諸人知處良遂知。
良遂知處人不知。
王維已死無人盡。
留得青山對落暉。
〔破菴先〕。 ^545a8

閉戶復携鋤。雲深路更迂。
須知形影外。肝膽向人輸。
〔虛堂愚〕。 ^545a12

携鋤不顧。便好回去。
誰人敢道。你是座主。
〔月坡明〕。 ^545a16

【增收】麻谷一日在紙帳內坐。
以手巾蓋却頭。披雲和尚入見。
便作哭聲。良久出去法堂。
遶禪牀一帀。却入撥開帳見。
師去却手巾而坐。
乃曰。死中得活。萬中無一。
師便下牀就位。作抽坐具勢。
雲近前把住曰。前死後活。
你還甘麼。師曰。甘即甘。
師堪作什麼。雲推開曰。
知道你前言不副後語。
　頌曰。 ^545a18

五十笑他先百步。
何如騎馬勝騎牛。
不須重較多和少。
歸到家山即便休。
〔虛堂愚〕。 ^545a32

【增收】湖南東寺如會禪師。
〔嗣馬祖〕甞患門徒以即心即佛之談誦憶不已。
且謂佛於何住。而曰即心。
心如畫師。而曰即佛。
遂示眾曰。心不是佛。
智不是道。劒去久矣。
汝方刻舟。　頌曰。 ^545a36

心不是佛。智不是道。
舉得十分。未敢相保。
携條拄杖閑行。切忌回頭轉腦。
〔照堂一〕。 ^545a44

心不是佛。智不是道。
青山白雲。落花芳草。
若是伶俐阿師。終不回頭轉腦。
〔鼓山珪〕。 ^545a48

雨散雲收後。崔嵬數十峯。
倚#CB15046;頻顧望。
回首與誰同。〔徑山杲〕。 ^545b4

太平時節歲豐登。
旅不齎粮戶不扃。
官路無人夜無月。
唱歌歸去恰三更。
〔開善謙〕。 ^545b8

青山不青。白雲不白。
針鋒太寬。宇宙太窄。
寥寥獨坐有誰知。
流水涓涓花片飛。
浩浩風光人不會。
滿園春色鷓鴣啼。
〔妙峯善〕。 ^545b12

昨日因過竹院西。
隣家稚子隔溪啼。
山寒水肅半黃落。
無數歸鴉卜樹棲。
〔虛堂愚〕。 ^545b18

天晴日頭出。雨下地上濕。
盡情都說了。只恐信不及。
〔無門開〕。 ^545b22

心不是佛。智不是道。
飛鳥出林。驚虵入草。
無縫罅難尋討。笑倒嵩山破竈墮。
〔南叟茙〕。 ^545b26

【增收】東寺問仰山。
甚處人。山曰。廣南人。
師曰。我聞廣南有鎮海明珠。
是否。曰是。師曰。此珠如何。
曰白月即隱黑月即現。
師曰。將得來否。曰將得來。
師曰。何不呈似老僧。
曰某甲昨到溈山被索此珠。
直得無言可對無理可伸。
師曰。真師子兒善能哮吼。
　頌曰。 ^545b30

鎮海明珠到處晶。
從來一顆自圓明。
仰山東寺曾遭索。
叉手還將取次呈。
〔本覺一〕。 ^545b42

善撫太阿鋏。決無傷手阨。
慣編猛虎鬚。必有全身#CB15081;。
鎮海珠巧呈。似離色離聲離名字。
旃檀林裏爇旃檀。
師子窟中吼師子。
〔圓悟勤〕。 ^545b46

師子窟中師子兒。
逸羣遊翫海珠璣。
溈山呼索渾無竅。
有理難伸穿得奇。
〔南巖勝〕。 ^545c4

無言可對口纔開。
已是和光吐出來。
東寺不知何意志。
深深一丈掘坑埋。
〔雲衲慶〕。 ^545c8

【增收】#CB05418;州西堂智藏禪師
〔嗣馬祖〕僧問。有問有答即且置。
無問無答時如何。
師曰。怕爛却那。百丈曰。
從來疑著老兄。僧問丈曰。
請和尚道。丈曰。一合相不可得。
後有僧問長慶。慶云。
相逢盡道休官去。
林下何曾見一人。
　頌曰。 ^545c12

終日論文不記年。
禪心淡泊契幽玄。
白雲繚繞青山在。
一法無私萬古傳。
〔大溈智〕。 ^545c22

【增收】越州大珠慧海禪師〔嗣馬祖〕因僧問。
如何是佛。師曰。清談對面非佛而誰。
眾皆茫然　法眼曰。
是即沒交涉。　頌曰。 ^545c26

偃蹇蒼髯十萬本。
參差翠玉數千竿。
風敲月戶三秋冷。
雨打茅堂六月寒。
〔石溪月〕。 ^545c32

【增收】大珠示眾曰。
身口意清淨是名佛出世。
身口意不淨是名佛滅度　黃龍南云。
也好箇消息。古人一期方便。
與你諸人討箇。入路既得箇入路。
又須得箇出路。登山須到頂。
入海須到底。登山不到頂。
不知宇宙之寬廣。
入海不到底。不知滄溟之淺深。
既知寬廣又知淺深。
乃頌曰。 ^545c36

一踏踏翻四大海。
一摑摑倒須彌山。
撒手到家人不識。
鵲噪鴉鳴栢樹間。 ^545c48

【增收】大珠問座主。
蘊何經論。曰講金剛經。
師曰。若言如來有所說。
則為謗佛。若言不是佛說。
又是謗經。除此之外。
試與老僧說看。主無對。
　頌曰。 ^546a4

百非四句都拈了。
敢問云何會此經。
却是虗空能講得。
熾然常說有誰聽。
〔本覺一〕。 ^546a10

洪州百丈山惟政禪師〔嗣馬祖〕師問。
南泉。諸方善知識還有不說似人底法也無。
曰有。師曰。作麼生。
曰不是心不是佛不是物。
師曰。恁麼則說似人了也。
曰某甲即恁麼。和尚作麼生。
師曰。我又不是善知識。
爭知有說不說底法。
曰某甲不會。請和尚說。
師曰。我太煞與汝說了也。
　頌曰。 ^546a14

祖佛從來不為人。
衲僧今古競頭走。
明鏡當臺列象殊。
一一面南看北斗。
斗柄垂無處討。拈得鼻孔失却口。
〔雪竇顯〕。 ^546a26

涅槃老子順風吹。
囉哩哩囉爭得知。
隔嶺幾多人錯聽。
一時喚作鷓鴣詞。
〔白雲端〕。 ^546a32

不會誰不會。相逢且喫茶。
不尋雲水路。爭得到僧家。
〔長靈卓〕。 ^546a36

誰謂宗師有妙旨。
切切為人須到底。
手按瑤琴徹曉彈。
其來不入聾人耳。
〔佛鑑懃〕。 ^546a40

倒腹傾腸說向君。
不知何故尚沈吟。
而今便好猛提取。
付與世間無事人。
〔徑山杲〕。 ^546a44

【續收】百丈南泉論古今。
龍生龍子老婆心。
若人要識二禪老。
綉出鴛鴦須是針。
〔慈受深〕。 ^546a48

鸞膠續斷絃。猊血化驢乳。
從來不為人。今古參佛祖。
箭既離絃無返回。
將欲奪之必固與。
語時默默時語。人從陳州來。
却往許州去。〔圓悟勤〕。 ^546b4

百丈政示眾曰。汝等為我開田。
我為汝說大義。普請開田了。
眾請和尚說大義。
師展兩手示之。　頌曰。 ^546b10

常憐百丈解開田。
今古行人手裏傳。
誰道舌頭曾不動。
五音六律太周旋。
〔白雲端〕。 ^546b16

大義由來不可陳。
休於言下覔疎親。
而今欲識大雄老。
金毛生得玉麒麟。
〔佛迹昱〕。 ^546b20

開口說大義。後人莫容易。
百丈總持門。淡而還有味。
〔龍門遠〕。 ^546b24

百丈開田說大義。
理事圓融無不備。
梵音清徹十方聞。
草樹鋤鍬皆聳起。
末後雙拳再展開。
拖泥帶水為癡獃。
船流到岸五千里。
刻舟求劒徒悠哉。
〔佛性泰〕。 ^546b28

【續收】展開兩手當時說。
大義流通滿世間。
莫謂入荒田不揀。
而今到處草漫漫。
〔牧菴忠〕。 ^546b34

大義開田創祖基。
分明書契示傳持。
兒孫不肯遺先業。
乞食年年役路歧。
〔#CB01900;菴需〕。 ^546b38

普請開田力已齊。
紛紛帶水又拖泥。
展開兩手人休問。
昨夜三更月落西。
〔此菴淨〕。 ^546b42

百丈說大義。全然沒巴鼻。
通身是水泥。溺死在平地。
〔無際派〕。 ^546b46

【增收】洪州泐潭法會禪師〔嗣馬祖〕問馬祖。
如何是西。 ^546c2

來祖師意。祖曰。低聲近前來。
師近前。祖打一摑曰。
六耳不同謀。來日來。
師至來日猶入法堂曰。
請和尚道。祖曰。且去待老漢上堂時出來與汝證明。
師乃悟曰。謝大眾證明。
繞法堂一帀便去。
　頌曰。 ^546c4

雞聲茅店月華明。
客夢沉迷尚未醒。
開得眼來天大曉。
髼頭垢面便奔程。
〔絕象鑒〕。 ^546c14

十八佳人嫁未酬。
每憑媒妁善搜求。
一從嫁却潘郎後。
便解人前不識羞。
〔竹屋簡〕。 ^546c18

【增收】池州杉山智堅禪師〔嗣馬祖〕與歸宗南泉路次逢虎。
各從邊過了。泉問歸宗。
適來見虎。似箇甚麼。
宗曰。似箇猫兒。復問師。
師曰。似箇狗子。師却問泉。
泉曰似箇大蟲　大溈智曰。
三箇老漢。聚頭寐語。
若要徹一時參取這大蟲始得。
復頌曰。 ^546c22

一虎三人見不同。
高低各自立宗風。
為伊途路不得力。
空過浮生一夢中。 ^546c32

一物兩名也大奇。
三人那箇可為師。
頂門未具金剛眼。
透出縱橫孰辨伊。
〔開先瑛〕。 ^546c36

五五二十五。大蟲元是虎。
狗子與猫兒。豈可同時語。
夜閉門早開戶。須信利牙爪可怖。
家家門首透長安。
盡是舉子朝天路。
〔佛鑑懃〕。 ^546c40

撫州石鞏山慧藏禪師〔嗣馬祖〕初為獵人射鹿。
因遇馬祖。令自射無下手處。
省悟投出家。既得法住山。
後常張弓架箭。凡見僧來便曰。
看箭。一日三平到。
師曰。看箭。平乃披襟當之曰。
此是殺人箭。活人箭又作麼生。
師彈弓絃三下。平乃禮拜。
師曰。三十年張弓架箭。
只射得半箇聖人。
遂抝折弓箭。平後到大顛處舉前話。
顛曰。既是活人箭。
為甚麼向弓絃上辨。
平無對。遂再參。既悟為顛之嗣。
　頌曰。 ^546c46

張弓架箭喚君回。
不省宗師特意來。
箇箇盡隨迷醉走。
句中認影影難開。
三平猶未全提得。
霹靂雷聲徧九垓。
〔汾陽昭〕。 ^547a16

三十年來事一弓。
一弓弓擬定寰中。
寧知半聖雖投欵。
納璧牽羊信不通。
〔正覺逸〕。 ^547a22

架箭張弓用得深。
平生猶喜中紅心。
後來半箇人雖得猛火方成百煉金。
〔佛印元〕。 ^547a26

張弓架箭豈徒然。
中的雖多命不全。
半聖投機無別意。
功高何必畫凌烟。
〔佛慧泉〕。 ^547a30

張弓架箭三十年。
射得三平半不全。
爭似萬人齊指處。
斜陽一鴈落秋天。
〔佛國白〕。 ^547a34

三十年來握箭弓。
三平纔到擘開胷。
半箇聖人今日得。
大顛弦外幾時逢。
〔崇勝珙〕。 ^547a38

【續收】古有石鞏師。
架弓箭而坐。如斯三十年。
知音無一箇。三平中的去。
父子相投和。子細返思量。
元伊是箭垛。〔法燈欽〕。 ^547a42

解擘當#CB05577;箭。
因何只半人。為從途路曉。
所以不全身。〔灌州靈巖安〕。 ^547a48

認得斑斑急上弦。
吼風一鏃去驚天。
近前子細來觀 #CB15111;。
誰把藍田石射穿。
〔心聞賁〕。 ^547b4

張弓架箭幾何年。
接得三平機不全。
若使當時能羿射。
免教落節向弓弦。
〔水菴一〕。 ^547b8

朗州中邑和尚。〔嗣馬祖〕每見僧拍手鼓唇曰。
嗚 #CB01223;嗚#CB01223;。
仰山到參。從東過西立。
師曰。子甚處學得此三昧。
山曰。從曹溪脫印學來。
師曰。如是如是。山却問。
和尚甚處得此三昧。
師曰。吾從章敬處得來。
　頌曰。 ^547b12

鼓唇拍手口嗚#CB01223;。
直引來人辨正邪。
千萬往來都不薦。
仰山纔見便同家。
〔汾陽昭〕。 ^547b22

曹溪脫印傳來錯。
章敬師承受處麤。
將謂胡鬚天下赤。
元來更有赤鬚胡。
〔正覺逸〕。 ^547b26

仰山善問。中邑善應。
覆去翻來。拍拍是令。
〔慈受深〕。 ^547b30

【增收】中邑因仰山問。
如何得見性去。師曰。
譬如一室有六窻。
內其一獼猴。外有獼猴從東邊喚狌狌。
獼猴即應。如是六窻俱喚俱應。
山作禮曰。適來蒙和尚譬喻無不了知。
更有一事。只如內獼猴瞌睡。
外獼猴欲相見時如何。
師下繩牀捉山手作舞曰。
狌狌。我與汝相見了也。
　頌曰。 ^547b32

六窻一一喚獼猴。
睡著如何解應酬。
只與加鞭令醒悟。
當時中邑謾悠悠。
〔本覺一〕。 ^547b44

凍眠雪屋夜摧頹。
窈窕籬門夜不開。
寒槁園林看變態。
春風吹起律筒#CB01926;。
〔天童覺〕。 ^547b48

人人有箇老獼猴。
暮四朝三卒未休。
喚著便能知落處。
八花磚上輥金毬。
〔慈受深〕。 ^547c4

一室虗涵對六窻。
獼猴留在更無雙。
忘懷絕慮獼猴死。
一國安寧六國降。
〔南堂興〕。 ^547c8

一室蕭然六窻廓。
爾中邑仰山自作自起。
拈弄一箇猢猻作出千般舉止。
浣盆浣盆我識得你。
〔皖山凝〕。禪宗頌古聯珠通集卷第十二
 ^547c12
