
other:: 大方廣佛華嚴經疏演義鈔卷第四
author:: 清涼山大華嚴寺沙門澄觀撰述
orig:: 
▲第二、明教攝者，教有二種：
▲一者、通相十二分教，亦分大小，至下十藏品辨。 ^734a27

▲二者、諸宗立教不同，今當略釋。
commentary::  ^734a29

二者、諸宗立教等者，由前經藏有權實等，故有此門。
於中三：一、標舉將說，二、總辨深玄，三、開章別解。
今初，可知。
orig::  ^734a33

▲夫教海沖深，法雲彌漫，智光無際，妙辯叵窮。
commentary::  ^734a39

夫教海沖深下，二、總辯深玄，有標、釋、結。
今初，教海總含深廣，文略語深，法雲、智光略明其廣。
下經云：一切諸佛雲雨說法，唯十地菩薩能安、
能受、能攝、能持佛剎微塵法門海，故雲雨說法。
故夜摩偈讚品勝林菩薩云：譬如孟夏月，
空淨無雲曀，赫日揚光輝，十方靡不充。
其光無限量，無有能測知，有目斯尚然，何況盲冥者。
諸佛亦如是，功德無邊際，不可思議劫，莫能分別知。
故云智光無際。妙辯叵窮者，法華云：諸法寂滅相，
不可以言宣，是法不可示，言辭相寂滅。
故四辯、八音不能談其狀也。
orig::  ^734a41

▲以無言之言，詮言絕之理；以無變之變，應無窮之機。
commentary::  ^734b16

以無言等者，二、釋即出叵窮所以。
全依體上起大用故，非是無言，非在言故。
然能說之妙，謂無言之言；所說之深，謂言絕之理。
故經云：了法不在言，善入無言際，而能示言說，如響徧世間。
法華云：以方便力故，為五比丘說等。
以無變之變者，能說多端。
故下經云：一法門中無量門，無量千劫如是說，
所演法門廣大義，普運光天之所了等。
應無窮之機者，所感非一故。
故九地云：如是乃至不可說世界所有眾生，
一剎那間，一一皆以無量言音而興問難，
一一問難，各各不同。
菩薩於一念頃，悉能領受，亦以一音普為解釋，
各隨心樂，令得歡喜等。
菩薩尚爾，何況如來？
出現品云：如來音聲亦復如是，普入一切處、
一切眾生、一切法、一切業、一切報中，而無所住者，即無變之變也。
又云：佛子！如來隨一切眾生心行欲樂無量差別，
出若干音聲而轉法輪者，即應無窮之機也。
廣如下說。是知如來教法，能深能廣，能高能遠，
其猶大海周天，雖涉而難越；孤峰四絕，可仰而叵昇也。
orig::  ^734b20

▲極位所承，凡情難挹。
commentary::  ^734c8

極位所承等者，三、結成難思。
唯十地菩薩位極能承，故十地經云：譬如娑伽羅龍王所霔大雨，
唯除大海，餘一切處皆不能安、不能受、
不能攝、不能持。如來祕密藏大法明、大法照、
大法雨亦復如是，唯除第十地菩薩，餘一切眾生、
聲聞、獨覺乃至第九地菩薩皆不能安、
不能受、不能攝、不能持。
第五經云：佛子眾會廣無限，欲共測量諸佛地，
諸佛法門無有邊，能悉了知甚為難。
唯精進力夜神云：諸佛法海無有邊，我悉一時能普飲等。
證上可知。
orig::  ^734c10

▲今乘理教之力，略啟四門：一、大意離合，
二、古今違順，三、分宗立教，四、總相會通。
commentary::  ^734c28

今乘理教下，第三、開章別解也。
於中先標、後釋。今初。
應有難云：既極位方知，何以凡情輙窺大教？
故云依憑教理，聖教許故。
故涅槃經云：具縛凡夫能知如來祕密之藏。
毗盧遮那品云：如因日光照，還見於日輪，
我以佛智光，見佛所行道。
即因佛教能了教也，即仰推之智信解而知耳。
orig::  ^734c32

▲今初。且西域、東夏弘闡之流，於一代聖言，
或開宗分教，或直釋經文，以皆含得失故耳。
commentary::  ^734c44

今初。且西域下，釋第一門。
於中三：初雙標開合，次且不分下雙釋開合，後以斯多義下雙結開合。
今初也。西域開合者，如龍樹之釋大品，
無著之解金剛等，皆合而不分也。
智光、戒賢各分三時，皆開而不合也。
東夏開不開者，如僧肇之解淨名，僧叡之釋思益等，皆合而不分也。
生公之立四輪，智者之分四教等，皆開而不合也。
故諸德見開有失則合，見合有失則開，不應局執也。
orig::  ^734c48

▲且不分之意，略有五焉。 ^735a16

▲一則理本一味，殊途同歸，故不可分也。
二、一音普應，一雨普滋故。
三、原聖本意，為一事故。
四、隨一一文，眾解不同故。
五、多種說法，成枝流故。
commentary::  ^735a18

殊途同歸者，周易云：天下殊途而同歸，百慮而一致。
謂若千逕九逵，王城不二；九流百氏，大道寧差？
今疏借用，乃通三義：一、約教，始隨機異，
故殊途；終歸顯實，故一致。
二、約機，則異；就理，常一。
三、體外無權，權即是實，故殊途同致也。
二、一音普應，一雨普滋者，一音即是淨名，一雨即法華？
藥草喻品。謂三草、二木不同，同承一雨之潤；
五性、三乘不一，法雨一味無差。
故彼經云：如來知是一相一味之法，所謂解脫相、
離相、滅相、究竟涅槃常寂滅相，終歸於空等。
三、原聖本意，為一事故者，亦是法華中意。
故彼經云：過去諸佛以無量無數方便、
種種因緣、譬喻、言詞而為眾生演說諸法，是法皆為一佛乘故等。
又云：我此九部法隨順眾生說入大乘為本以故說是經皆為一事也。
四、隨一一文，眾解不同者，此是通明諸經。
如經說一無常，或有解者：以生、滅代謝，故云無常。
或云：無彼常故，名為無常。
或云：不生不滅，名為無常。
或即無法可常也。
或云：真如一法，隨染、淨緣，轉變不常，故名無常。
或聞無常，便知對常以說無常，非常非無常以為中道等。
明知隨人解不同也。
又苦、集、滅、道，四名則同；隨機解殊，乃有四種。
又涅槃云：十二因緣：下智觀者，得聲聞菩提；
中智觀者，得緣覺菩提；上智觀者，得菩薩菩提；
上上智觀者，得佛菩提。
又如中論偈云：因緣所生法我說即是空亦為是假名亦是中道義。
即有多人解不同也。
或云：既言因緣所生，那得即是空？
要須析因緣盡，方乃會空，呼十方空為即空。
亦為是假名者，有為虗弱，勢不獨立，假眾緣成，
賴緣故假，非施權之假。
亦是中道義者，離斷常故，名為中道，非佛性中道。
若作此解者，雖三句皆空，尚不成即空，況即假即中？
此生滅四諦中義也。
或云：因緣所生法，不須破滅，體即是空，而不得即假即中。
設作假中，皆順入空。
何者？諸法皆即空，無主我故；假亦即空，
假施設故；中亦即空，離斷常二邊故。
此三翻語異，俱順入空。
退非二乘析法，進非別圓，乃是三獸渡河之意耳。
或謂：即空、即假、即中，三種迆邐，各各有異。
三種皆空者，無主故空，虗設故空，無邊故空；
三種皆假者，同有名字故假；三種皆中者，
中真、中機、中實故。
謂空名中者，約真諦故；假名中者，就機設化，
不住化不化故；中名中者，約一實諦之中道故。
此得別失圓。或謂：即空、即假、即中，雖三而一，
雖一而三，不相妨礙。
三種皆空者，言思道斷故；三種皆假者，
但有名字故；三種皆中者，即是實相故。
但以空為名，即具假中，悟空即悟假中，餘亦如是。
是知隨聞一法，起種種解。
圓機受教，無教不圓；偏機受教，圓亦偏矣。
既隨一文異解，何須分判不同？
五、多種說法成枝流者，上義亦傍該諸經，今正引當經立理。
法界品云：法欲滅時，有千部異、千種說法等。
何不尋條以得根，便欲派本而為末，混淳源之一味，成澆薄之枝流？
orig::  ^735a24

▲以斯五義，故不可分，分之乃令情構異端，
是非競作，故以不分為得。
commentary::  ^735c26

以斯五義下，三、總結也。
夫子云：攻乎異端，斯害也已。
何得執異述同，是非競作？
orig::  ^735c30

▲其分教者，亦有多義。
一、理雖一味，詮有淺深，故須分之，使知權實。
commentary::  ^735c34

其分教者下，釋分教中乃有十意：前五對前五義，後五顯過於前。
今初。一理雖一味等者，謂今欲分教非欲分理，迷於權實寧契佛心？
orig::  ^735c38

二、約佛雖則一音，就機差而教別。
commentary::  ^735c44

二中一音但是教本，非即是教。
教乃在機，隨機不同。
今分彼教，故淨名云：佛以一音演說法，眾生各各隨所解。
今分隨所解耳。其猶長風是一，百竅異吹，
豈以一風不殊，便謂百竅齊響？
一雨亦就佛說，三草即就機殊。
今分三草教殊，非析一雨令異。
故經云：雖一地所生，一雨所潤，而諸草木各有差別。
以一音一雨義相不異，故但說一音。
orig::  ^735c46

三、本意未申，隨他意語而有異故。
commentary::  ^736a12

三中本意未申者，如佛本為一事出現於世，
四十餘年未顯真實，今分一代時教，豈妨判有淺深？
言隨他意語者，佛有三語：一、隨自意語，
說自所證一實等故；二、隨他意語，一向方便引眾生故；
三、隨自他意語，半稱自證半隨機故。
今分後之二語，不分初一隨自意也。
orig::  ^736a14

四、言有通別，就顯說故。
commentary::  ^736a26

四中言有通別者，如前所引，此通隨聞異解；
有不通者，就此分之。
如說人空法有，斯即小乘，不可名大；若說二空，
此可名大，不得名小。
說有五性，非是一性；說一性處，非是說五。
如是等文，無容異解，故須分之。
orig::  ^736a28

五、雖分權實，須善會佛意，有開顯故。
commentary::  ^736a38

五中有二義故，雖分權實，不成枝流：一、
善會佛意，所說權教乃是隨宜，所說實者稱理究竟。
二、有開顯者，說彼權教是方便門，說於實教是真實相。
不隨方便為真實，則方便門開；知實理之普周，則真實相顯。
故法華經云：此經開方便門，示真實相。
今就開顯，故不滯枝流；約佛施張，故須分權實。
orig::  ^736a40

▲又王之密語所為別故，不識權實。
以深為淺，失於大利。
以淺為深，虗其功故。
莊嚴聖教，令深廣故。
諸聖教中，自有分故。
諸大菩薩，亦開教故。
commentary::  ^736b4

又王之密語下有五意，顯過前不分。
此初一也。涅槃第九說先陀婆一名四實：
一者鹽，二者器，三者水，四者馬。
釋中一水，二鹽，三器，四馬。
故彼文云：如是四種皆同此名，有智之臣善知此名。
若王洗時索先陀婆，即便奉水；若王食時索先陀婆，
即便奉鹽；若王食已將欲飲漿索先陀婆，
即便奉器；若王欲遊索先陀婆，即便奉馬。
如是智臣善解大王四種密語。
是大乘經亦復如是，有四無常，大乘智臣應當善知。
若佛出世為眾生說如來涅槃，智臣當知，
此是如來為計常者說無常相，欲令比丘修無常相。
或復說言：正法當滅。
智臣應知，此是如來為計樂者說於苦相，欲令比丘多修苦想。
或復說言：我今病苦，眾僧破壞。
智臣當知，此是如來為計我者說無我相，欲令比丘修無我想。
或復說言：所謂空者是正解脫。
智臣當知，此是如來說正解脫無二十五有，欲令比丘修學空想。
以是義故，是正解脫則名為空，亦名不動。
謂不動者，是解脫中無有苦故，是故不動。
是正解脫為無有相，謂無相者，無有色聲香味觸等，故名無相。
是正解脫常不變易，是解脫中無有無常熱惱變易，
是故解脫名曰常住、不變、清涼。
或復說言：一切眾生有如來性。
智臣當知，此是如來說於常法，欲令比丘修正常法。
是諸比丘若能如是隨順學者，當知是人真我弟子。
然彼經疏不釋不次，所以但案次配釋，
而云：前四彰權隱實，後一彰實隱權。
今謂前別瑜中，即無常、苦、空、無我而為其次，
以水方圓任器，是無常故；鹽是味故；苦器是當其空，
有器之用故；馬由人策，不自在故。
合中，無常、苦、無我是三修法，屬生死故；
四、合空者，是正解脫故，而解脫中空、無我、
苦、不淨及無常即是常故。
故一空中明有四義，並以器喻，而最後佛性彰其妙有，即合前馬。
然空中四義遮無常等，佛性一義顯是真常，
亦應具說我、樂、淨等含在正解脫中。
不動是樂，無相是淨，無變、熱惱即是常義，馬又我義。
是則此中具彰八行，由於生死無常等中密顯常等，故為密語。
又初標中，鹽在初者，亦是苦、空、無常、無我而為其次，如常所明故。
此釋不同古師之義。
然引此文意，令隨所說言須善得意，豈可混然不分權、實？
言不識權、實，以深為淺等者，第二意也。
如言初發心時便成正覺，而謂但是如來方便說者，是以深為淺也。
不能正修高推聖境，即不能速證無上菩提，故云失於大利。
離世間品云修此法者少作功力疾得菩提等。
言以淺為深虗其功者，由如世尊為止亂想令數息看心，
為厭苦者令出三界，眾生不了耽味為真，
勤苦不已多用功力所獲至微，不得涅槃一日之價，
故云虗其功故，即虗廢功力也。
言莊嚴聖教令廣深故者，第三意也。
謂分析權實、空有、取捨、偏圓、遲速，方知佛法微妙深玄無不包攝，
譬猶不泛大海豈識邊涯？
不識木石安知真寶？
故智論釋法施云：依隨經論廣作義理，為立名字皆名法施。
又若不分權實則謂三教大同，今明大乘尚有權實，何況小耶？
小乘比大猶若螢光方於日照，故小是佛教尚被斥訶，況於儒道？
比之佛法則天地懸隔矣。
以此重重揀之，方知佛法深奧。
言諸聖教中自有分故者，第四意也。
如解深密立三時不同，解節金光明立三輪之異，
涅槃自分半滿，又約五味之差皆佛自分也。
言諸大菩薩亦開教故者，第五意也。
若無著之扶五性及與三時，龍樹之判四門共與不共，皆揀權實有取捨也。
orig::  ^736b10

▲以斯多義，開則得多而失少，合則得少而失多。
但能虗己求宗，不可分而分之，亦何爽於大旨？
故今分之。
commentary::  ^737a32

以斯多義下，第三、雙結離合而捨合從離。
orig::  ^737a38

▲第二、古今違順，曲分為二：先敘此方，後明西域。
今初，諸釋雖眾，略敘數家，勒為五門。
commentary::  ^737a40

第二、古今違順中，一一師中多分為二：
先敘昔義，後辨順違。
orig::  ^737a44

▲一、立一音教。謂如來一代之教，不離一音。
然有二師：一、後魏菩提流支云：如來一音，
同時報萬，大小並陳。
二、姚秦羅什法師云：佛一圓音，平等無二，
無思普應，機聞自殊，非謂言音本陳大小。
故維摩經云：佛以一音演說法，眾生各各隨所解。 ^737a48

▲上之二師，初則佛音具異，後則異自在機，
各得圓音一義，然並為教本不分之意耳。
commentary::  ^737b10

一音中，疏上之二師下，辨順、違。
先出彼意。言各得圓音一義者，言含縱、奪。
縱之，則順。下出現品明如來圓音有其十義，十義之後復六句融通。
今但得十義中之一耳。
初師即順善口天女一聲之中與百千種樂而共相應，則佛一音之中有多音也。
後師即順如水一味，隨器成異，則如來本無多音。
故云各得一義耳。
又此二義若不會釋，敵體相違，互不相許，
則齊、楚俱失，並應奪之。
若取各自所宗，故各得一義而與之耳。
然並為教本下，又都奪耳。
orig::  ^737b14

▲第二、立二種教，自有四家：一、西秦曇牟讖三藏立半滿教，
即聲聞藏為半字教，菩薩藏為滿字教。
隋遠法師亦同此立。
commentary::  ^737b32

隋遠法師亦同此立者，彼涅槃疏初云：
聖教雖眾，略有二種：一、聲聞藏，二、菩薩藏是也。
orig::  ^737b38

▲斯則文據涅槃，蓋是對小顯大通相之意，
未於大中顯有權實，亦含半滿。
commentary::  ^737b42

斯則下。順違。先明其順，順於至教。
涅槃半滿前已廣引。
言蓋是對小下。辨違。
上言順者，但順通相之意，未知佛之深旨。
半滿之言顯在小大密意，復有以機為半、
以實為滿，則大乘中有半滿矣。
亦猶緣覺聲聞開之有異則成二乘，合之有同總稱為小。
權實亦爾，開之有異權可稱半，合之大同故並稱滿。
是則實教唯滿、小教唯半，權大乘者亦半亦滿也。
orig::  ^737b46

▲二、隋延法師立漸、頓二教。
謂約漸悟機，大由小起，所設具有三乘，故名為漸。
若約頓機，直往於大，不由於小，名之為頓。 ^737c14

▲此雖約機說有漸頓，而所說法不出半滿。
commentary::  ^737c18

此雖約機下，辨順違。
直出立意不離半滿，半滿順違即此順違也。
言不出半滿者，頓即前滿，漸具半滿，以具有三乘，
二乘是半，大乘是滿故。
以機就教，有直有曲，故分漸頓耳。
orig::  ^737c22

▲三、唐初，印法師亦立二教。 ^737c30

▲一、屈曲教，謂釋迦經，以逐機性隨計破著故，如涅槃等。
二、平道教，謂舍那經，以逐法性自在說故，如華嚴經。 ^737c32

▲又此二教略有四異：一、主異，謂釋迦化身與盧舍那十身異故。
二、處異，謂娑婆界木樹、草座與華藏界中寶樹、寶座等異故。
三、眾異，謂為聲聞及菩薩說與唯菩薩及極位同說異故。
四、說異，謂局處之說與該通十方之說異故。
commentary::  ^737c38

三、唐初印法師下，第三、師。
先敘昔義中有三：初、總標；二、一、屈曲下，
正立；三、又此下，揀異。
orig::  ^737c48

▲此約化儀以判。
commentary::  ^738a4

此約化儀以判下，辨順違。
先順後違。順中三：初一句總出立意，第二遮破釋成，第三結成昔義。
今初，第一半滿結所說法立，第二漸頓約機以立。
今此一師約化儀立，謂佛以法化生有曲直，故即化法儀式不同耳。
orig::  ^738a6

▲然華嚴雖有隨諸眾生各別調伏，皆是稱性善巧，一時頓演。
涅槃等雖說一極，或對權顯實，或會異歸同，
一切如來或說不說，故云屈曲。
commentary::  ^738a16

然華嚴下，第二、遮破釋成。
謂刊定記不許此師立義：先破總名，後破四異。
今為昔通，則遮其破耳。
文即分二：先救總名，後救四異。
今初至故云屈曲，此是救其破於總名。
彼疏破中，先牒義竟，云：若爾，涅槃、法華、
維摩、楞伽、密嚴、勝鬘、佛藏經等，皆釋迦說，
應不明於如來藏性、實相、法界等。
〔此破屈曲，以有平道故。〕
華嚴、梵網既舍那說，何故華嚴說於四諦？
普賢行等品中，皆云：隨諸眾生所應調伏，作如是說。
又問：明淨行、梵行、三賢、十地、離世間、入法界等諸品之中，不應皆說對治行法等。
〔此破平道，以有屈曲故。〕
今疏云：雖有隨諸眾生各別調伏，此牒其破平等教中有屈曲之文。
言皆是稱性，一時頓演者，釋成是平道之義。
以稱性之巧，無邊差別，皆是平道。
又一時頓演，不同屈曲。
說權之時不說實，說實之時不說權。
說四諦唯為小乘，說六度唯被菩薩。
故一切並陳，尤顯平道。
又說隨眾生者，說於世尊，餘處隨機，非此經中是隨機說。
言涅槃等雖說一極者，此牒其破屈曲教中有平道之文。
或對權顯實下，釋成是屈曲之義。
言屈曲者，非是有真如法性即非屈曲，但取隨機隱顯為屈曲耳。
此上一句是約法華明是屈曲，昔權今實破三顯一，
明權則未說實，說實必廢於權，不同華嚴權實齊顯一時頓用，
故名屈曲。或會異歸同下，約涅槃經以明屈曲。
涅槃會昔有餘之義同歸一味，涅槃先異後同亦成屈曲，不同華嚴若同若異空不空等一時頓演。
又云一切如來或說不說者，古德共云：
如日月燈明佛，晨且說法華，中夜便滅度。
則法華之外非是別時更說涅槃，謂人根利故聞法華竟不復須說涅槃，
則涅槃或說不說。
或有國土唯說三乘究竟不破，或有國土唯說一乘無三可破，
則知法華亦有說不說，不同華嚴我不見有一佛國土，
其中如來不說此法，明是平道。
orig::  ^738a22

▲約釋迦為主，則未顯十身；十身為主，必具釋迦。
commentary::  ^738b38

約釋迦為主下，第二、救破四異。
彼疏破云：又四異中眾、處兩異，皆違經說，七處並是娑婆界故。
〔上破處異。〕又云：出現品云：十方諸佛讚普賢言：能說此法。
今此會中有佛剎微塵數眾生發菩提心，故發心品中亦同此說。
準此，故知有地前器。
〔上破眾異。〕是故此師所立多違教理，甚難依也。
〔此結破也。〕彼破二異。
今疏通二異：後一是救刊定破處異，初一是遮有餘師破其主異。
謂恐有破云：下經既云或名釋迦牟尼，
或名毗盧遮那，明知二主不異。
何言主異？故今通云：釋迦為主，但是三身中化身；
遮那為主，則十身具顯。
化身乃是十身之一，故云必具釋迦。
是則總、別異也。何言不異？
orig::  ^738b40

▲娑婆之處，未融華藏；華藏之處，必融娑婆。
commentary::  ^738c16

娑婆之處未融華藏，華藏之處必融娑婆者，
此通刊定、破處異也。
餘處王城、舍衛，未言即是華藏、娑婆。
今云七處，自有二義，故同華藏：一、約本、
末分歧，七處即是華藏界中第十三重之內；
二、約淨、穢該徹，則摩竭提國其地金剛說初品時，華藏世界六種震動。
彼疏序云：剎該淨、穢，娑婆震而華藏動。
豈不華藏之處融耶？
故知破其處異，自違己說也。
所以不救、破眾異者，由刊定、破最不當故。
彼眾異中，但云釋迦經中通被三乘，遮那經中唯被菩薩，
則通、局之殊。而破彼義，乃引凡夫發心，豈非菩薩之器？
況此經發心又甚深，故其說異一種；他又不破，故此不救。
orig::  ^738c18

▲略云四異，異實有多，誠如所判。
commentary::  ^738c42

略云四異下，第三、結成昔義。
言異實有多者，更舉十條：一、教門儀式異，
於中復有多義，謂全依海印曾無出入，
一時頓演與前後次第不同，放光集眾一多通局。
請答言念現相等殊，道場莊嚴勝劣不等，故云教門儀式異也。
二、所詮理致異，圓融歷別多義不同，十十法門有多差別，如義分齊中。
三、成佛遲速異，謂或唯一念或無量劫，
念劫圓融長短自在，不局三祇及應化故。
四、見佛通局異，無論凡聖許見十身，不局地前地上之別故。
五、說教時分異，始成即說時有十重，念劫圓融不局三七等故。
六、化境寬狹異，地獄天子六千比丘，肉眼遠徹周法界見，不局三千有分限故。
七、因果行位異，具足圓融行布性相交徹故。
八、立乘多少異，或說一乘或無量乘，不局三乘五乘定故。
九、利益勝劣異，地獄天子三重頓圓，塵塵剎剎無盡利益故。
十、流通付囑異，盡未來際長流不斷，諸佛親護非小乘故。
歷別細求過此更有，故云異實有多。
誠如所判者，結成昔義也。
orig::  ^738c44

▲但於屈曲之內，未顯法之權實耳。
commentary::  ^739a32

但於下，第二、辨違。
既不判屈曲之淺深，便令多法混同無別，
不能令人善識權實，故不依之。
orig::  ^739a34

▲四、齊朝隱士劉虬亦立漸、頓二教，謂華嚴經名為頓教，餘皆名漸。
始自鹿苑，終於雙林，從小之大故。
commentary::  ^739a38

四、齊朝隱士等者，於正立中，約於化儀及時以立。
漸說、頓說，即是化儀。
頓在始成，漸有五時，即約時說。
orig::  ^739a42

▲然此經如日初出，先照高山，即是頓義；
慈龍降雨，以證漸義。
於理可然。 ^739a48

▲漸約五時，次下當辨。
commentary::  ^739b4

然此經下。辨順違。
先順後違。順中由依化儀故成順理，便引當經為其證成。
所引二喻並出現品文，前來已引。
漸約下。辨違。以約時局教有諸妨難，故成違理，指在後破。
orig::  ^739b6

▲第三、立三種教，亦有三家：
commentary::  ^739b14

第三立三教中二：先總標。
orig::  ^739b16

▲一、南中諸法師同立三教，謂於前漸、
頓、加不定教。
commentary::  ^739b18

後一南中下，別說三師。
初即諸師同立。於敘昔中二：先總明，後別明漸義。
前中分三：初正立。
orig::  ^739b20

▲由漸中先小後大，而央崛經六年之內，
即說為遮此難，故立不定。
commentary::  ^739b24

次由漸中，先小下，立三之意。
orig::  ^739b28

▲謂別有一經，雖非頓攝，而明佛性常住，
即勝鬘、金光明等，是為偏方不定教也。
commentary::  ^739b30

後謂別有下，出不定相。
言偏方者，謂大體而言漸中，先小後大，而不妨說小之時亦有說大。
如人十年弘律，不妨私房時說大乘，故曰徧方。
不定指經。云如勝鬘、金光明者，勝鬘經初云：波斯匿王末利夫人信法未久。
既言未久，明是初說。
金光明經既非第一頓教，又非第二漸中，
末後而明常住，明是不定。
言佛性常住者，勝鬘經說二種如來藏，即佛性也。
又歎佛三身，即今梵音之文云：一切法常住，是故我歸依。
即常住義也。金光明經三身品中廣說法身常住故。
orig::  ^739b34

▲漸中開合諸師不同。
commentary::  ^739c6

漸中開合下，第二、別明漸義。
開漸成別自有四重，從二至五。
orig::  ^739c8

▲或但分為二，即是半滿。 ^739c12

▲或分為三，即武丘山岌法師。
謂十二年前，見有得道，名有相教。
十二年後，齊至法華，見空得道，名無相教。
最後雙照一切眾生佛性，闡提作佛，名常住教。
commentary::  ^739c14

於分三中，自有三師：初一師正立。
orig::  ^739c20

▲此與唐三藏三時之教大同。
至敘西域中說：
commentary::  ^739c22

後二師指同，即唐三藏及真諦三藏。
初云武丘，即蘇州山寺。
orig::  ^739c24

▲真諦三藏依金光明立轉照持三輪之教，亦大同此。
commentary::  ^739c28

於第三師中二：先指同初師。
orig::  ^739c32

▲而時節小異。謂七年前說四諦，名轉法輪。
七年後說般若，具轉、照二輪，以空照有故。
三十年後具轉、照、持，以雙照空、有，持前二故。
commentary::  ^739c34

後而時節下，指異別立。
疏文稍略。彼云：謂佛二月八日成道，四月八日於波羅奈鹿野苑中為聲聞眾轉四諦法輪。
後於成道第七年中，在舍衛國去祇園五里智慧江邊為諸菩薩及二乘眾說般若等經。
此時具二，謂轉照法輪。
又於成道三十年後，未涅槃前，在毗舍離國鬼王法堂為真常菩薩說解節等經。
此時具有轉照及持三種法輪也。
orig::  ^739c40

▲或分為四。 ^740a6

▲即宋朝岌法師，謂於前三時無相之後，
常住之前，指法華經為同歸教，以會三歸一，萬善悉向菩提故。
commentary::  ^740a8

宋朝岌者，第三分四中，疏家不欲繁文，
故但於前師之外，加其異名，應具列之。
orig::  ^740a12

▲或開為五，然有二家： ^740a16

▲一、道場慧觀等於無相之後、同歸之前，
指淨名、思益等為抑揚教。 ^740a18

▲二者，即前劉公不開抑揚而有教之初取提，謂經為人天教。
commentary::  ^740a22

道場慧觀者，即上元道場寺僧。
言五教者，一有相教，二無相教，三抑揚教，
四同歸教，五常住教。
言抑揚者，謂抑挫聲聞，褒揚菩薩故。
劉公五者，一人天教，二有相教，三無相教，
四同歸教，五常住教。
orig::  ^740a26

▲上來諸師，皆於漸中約時開異。
若不加不定之教，則招難尤多。
以初有大故，雖加不定，猶有妨難。
略顯五時之妨，餘可例知。
commentary::  ^740a34

上來諸師下，第二、辨順違。
於中三：第一、總明順違；第二、別破違理；
第三、結成違順。初中以上來諸師從二至五皆先小後大，故不加不定招初有大乘之難。
雖加不定猶有妨者，加不定免初有大乘之難，而於所立名義之中皆有難也。
言略顯五時之妨者，從後破之。
既破五時，四、三、二時皆已破竟，故云餘可例知。
orig::  ^740a40

▲初、明十二年前為有相者自違成論。
成論云：我今正明三藏中實義，實義即空。
commentary::  ^740b6

初、明十二年等者，第二、別破。
別破二家五時，即為二別。
今初、破道場五時，即分為五。
言成論云我今正明三藏中實義，實義即空者，
破第一時，引其三文，此即第一、引小乘論。
以成實論意云我今成立小乘中實義，
故云成實，以三藏即小乘教故。
既言實義即空，明小乘已說空竟，何言見有得道？
不可不見實義而得道也。
orig::  ^740b10

▲又阿含中云：無是老死，即法空也。
無誰老死，即生空也。
commentary::  ^740b24

又阿含中云下，第二、引小乘經。
然經文相續云：無是老死，無誰老死？
此即明十二因緣人、法空義。
是老死者，指老死法體。
誰者，即人也。故無是老死，即老死法空；
無誰老死，即主老死我、人空也。
然諸經論多明小乘但有人空，未明法空者，
有二義故：一、從多分、少分說，小乘多分但明人空；
二、從顯了、不顯了說，雖說法空，未全顯了，故言不說法空耳。
若從不顯了說及少分說，則亦明法空。
今從此義。
orig::  ^740b28

▲又智論云：三藏中明法空為大空，摩訶衍中明十方空為大空。
commentary::  ^740b44

三藏中明法空為大空等者，第三、引大乘論。
彼釋十八空揀二宗大空之異，今但取三藏明法空之言，三藏亦小乘教耳。
orig::  ^740b48

▲皆顯小乘已有二空。
commentary::  ^740c6

皆顯以下，結上三文。
orig::  ^740c8

▲若云第二時說空者，十二年後方制廣戒，豈唯說空？
commentary::  ^740c10

若云第二時下，破第二時。
於中三：一、破說空，二、破不明常住，三、結立正義。
初中又二：第一、引制戒，明十二年後說有。
故戒經云：善護於口言，自淨其志意，身莫作諸惡，
此三業道淨，能得如是行，是大仙人道。
此是釋迦如來於十二年中為無事僧說是戒經，從是已後廣分別說。
明知十二年後始制廣戒，廣戒即是明有。
orig::  ^740c14

▲又智論云：從得道夜乃至涅槃，常說般若。
豈前不說空？
commentary::  ^740c28

又智論云：從初得道下，第二、引論通說般若。
明十二年前已說於空，非局十二年後般若明性空之智故。
orig::  ^740c32

▲若云第二時中未顯常住者，實相般若豈無常耶？
commentary::  ^740c38

若云第二時中下，第二、破不明常住。
於中文四：初、反質破實，相即常故。
orig::  ^740c40

▲涅槃亦說佛性，亦名般若。
commentary::  ^740c44

涅槃亦說下，第二、顯正破。
上即理量，此即聖言量。
般若既即佛性，佛性是常、般若常矣。
orig::  ^740c46

▲是知實相般若即是正因，佛性觀照即為了因。
commentary::  ^741a2

是知下，第三、會義破。
謂會釋二經，使第二時同第五時，以義同故。
謂二種般若即二佛性，在名則異、在義不殊。
言實相為正因者，即第一義空名為佛性，第一義空即實相異名。
觀照為了因，如燈了物。
orig::  ^741a4

▲又般若離四句，何曾存空？
般若不壞四句，豈無妙有？
commentary::  ^741a12

又般若離四句下，第四、縱奪破。
先奪則拂迹入玄，理絕百非，言亡四句。
若但以空為般若者，非真般若也。
故經云：般若非有相非無相，亦非有無相，亦非非有無相。
離一切諸相，何得存空？
故中論云：諸佛說空法，為離於有見，若復見有空，諸佛所不化。
言般若不壞四句，豈無妙有者，此即縱也。
縱其是空，亦須是有，尚是四句，何況有耶？
故般若經云：般若不壞色，不壞受、想、行、
識，即不壞有也。餘文可知。
故智論云：一切實非實，亦實亦非實，非實非非實，是名諸佛法。
則四句皆實。又因緣所生法，即空即假，
即中即中，有遮有表，即下二句。
是知失意則四句便成四謗，得旨則四句即是四德。
下說正義，躡此而起。
orig::  ^741a16

▲是知小大各有四門，而但言初有、次空者，各得一門之意。
commentary::  ^741a42

是知小大下，第三、結立正義也。
此則縱而奪之。縱其初有次空，則各得一門之意；
奪其不識四門之意，則初有次空之旨全乖。
言四門者，小乘以阿毗曇明有門，毗曇即今之俱舍，遵一切有部故。
成實即是空門，實義是空，故毗勒論即亦有亦空門。
其非有非空門，未見論文，即惡口車匿見此入道。
有云：犢子部亦計我非有非無。
恐未指定。大乘四門者，如涅槃云：一切眾生皆有佛性，如乳有酪性等。
斯即有門也。又云：石無金性，乳無酪性，
眾生佛性猶如虗空，迦毗羅城空，大涅槃空。
即空門也。又云：眾生佛性亦有亦無。
何以為有？一切眾生悉同有故。
何以為無？從善方便而得見故。
即亦有亦無門。又云：眾生佛性即是中道，
非有如虗空，非無如兔角，百非斯遣。
斯即非有非無門也。
若取經論，唯識多明有門，掌珍多說空門，
辨中、邊論多顯亦有亦空門，中論多辨非有非空門。
orig::  ^741a46

▲若云第三時中，但名抑揚，亦非常者。
commentary::  ^741b30

若云第三時中下，破第三時。
文二：先雙標。
orig::  ^741b32

▲淨名云：佛身無為，不墮諸數。
如觀身實相，觀佛亦然，豈無常耶？
commentary::  ^741b34

後淨名云下，雙破。
先破第三時中不明常義，可知。
orig::  ^741b38

▲般若亦云：二乘智慧，猶如螢火。
菩薩一日學智，如日之照，豈非抑揚？
commentary::  ^741b40

後般若亦云下，破獨得抑揚之名，以第二時中亦抑揚故。
二乘螢光抑也，菩薩如日揚也。
orig::  ^741b44

▲若云第四時中但顯同歸，亦未明常者，
壽量品云常住不滅，又方便品云世間相常住等，豈無常耶？
commentary::  ^741b48

若云第四時下，第四、破第四時，但破不明常住，不破同歸之義。
orig::  ^741c4

▲五、以涅槃為常住者，當教可爾。
而涅槃之時亦有小乘之見，如阿含中說如來涅槃之相故。
commentary::  ^741c8

五以涅槃為常下，破第五時許其涅槃是常住義，
責其涅槃無有小乘，以至涅槃皆有大小故。
如阿含中說如來涅槃之相者，彼說如來於純陀家乞食，
食旃檀木耳美，後患脊痛，於拘尸那城娑羅雙樹間逆順出入超越三昧，
於第四禪中入火光三昧燒身滅度，唯留舍利為人天福田，
身智俱滅入無餘涅槃是也。
orig::  ^741c12

▲若以人天為初者，提胃雖說戒善得道，皆通三乘。
故彼經云：提胃得不起法忍。
又違密迹經中第二七日說三乘故。
commentary::  ^741c26

若以人天為初下，破第二家，即劉公之義。
言提胃雖說戒善等者，彼說如來在樹王下成道，
於七日中無人知佛得阿耨多羅三藐三菩提，
唯提胃、波利此二居士明究陰陽，鑽龜易卜，
知佛成道，名為樹神。
提胃獻#CB00595;，四天王奉鉢，
如來受已，始為提胃說世間因果。
此約小乘相，不妨為大。
謂彼經又云：五百賈人得受五戒，先自懺悔五逆、
十惡、謗法等罪，得四大本淨、五蘊本淨、
六塵本淨、五根本淨。
提胃長者得不起法忍，三百賈人得柔順忍，
二百賈人得須陀洹果，四天王得柔順忍，
三百龍王得不起法忍，自餘天等無量眾生發無上菩提心。
又普曜經云：第二七日，提胃等五百賈人施佛#CB00595;蜜，
佛與授記：汝於來世當得作佛。
皆同一字，名曰齊成。
明知非獨人天也。
然提胃塔現在土火羅國，上所引經皆明初時已說大也。
言又違密迹經中第二七日說三乘故者，
既第二七日已說三乘，那言最初唯人天教？
此經即大寶積密迹力士會第三卷，當第八，是初竺法護譯。
orig::  ^741c32

▲然上五時等，皆以約時剋定，則有所乖。
揀去不定，從多分說，亦有理在。
commentary::  ^742a20

然上五時等者，第三、結成違順也。
上結前違而言等者，等取四、三二時也。
言揀去不定從多分說亦有理在者，結成順也。
有二義故故得順理：一、揀去不定則無剋定之失，
不違密跡等經；二、從多分說不違自所立義，故有理在。
orig::  ^742a24

▲二、後魏光統律師承習佛陀三藏。
commentary::  ^742a34

二、後魏光統等者，第二、師先正立中二：
先明所承，後顯立義。
今初，言承習佛陀三藏者，佛陀是西域人，
同學五人，四皆得道，思欲亡身求之。
友曰：道須緣會，不可強也。
汝與東土有緣，彼有二弟子，汝若度得，必當得道。
佛陀初至於此，當後魏孝文始在雲州，
投之見重，初於一康家供養，夜見火光云云。
及移都洛陽，陀亦隨之，彼為立少林寺，
知後為則天所取，遂指水令西山透隴而流。
其二弟子，一是稠禪師得道，二是光統，
故云稠公解虎於東谷，佛陀指水而西流也。
orig::  ^742a36

▲亦立三教，謂漸、頓、圓。
初為根未熟者，先說無常，後方說常，先空後不空等，
如是漸次，故名為漸。
二為根熟之輩，於一法門具足演說常、
無常、空、不空等，一切具說，更無由漸，故名為頓。
三為於上達分階佛境之者，說於如來無礙解脫究竟果德圓極祕密自在法門，
故名為圓。
commentary::  ^742b8

亦立三教下，顯立義也。
於中漸約不具，頓約具說，不同延公大小相望成頓漸也。
言具說者，即如涅槃說空者所謂生死，不空者所謂大般涅槃等。
又云若空不空，若常無常等，皆令廣開，即是頓也。
三圓教者，即是華嚴。
orig::  ^742b20

▲此亦約化儀說，有前後耳。
commentary::  ^742b30

此亦約化儀下，辨順違。
此師所立義多順理，故不辨違。
於中先出立意，後解妨難。
今初此亦約化儀說有前後者，頓中化法無異漸中，
別時說空不空即名為漸，同時說空不空即名為頓，故是化儀。
其第三亦約化法揀異前二，從多分說，故云此亦約化儀。
orig::  ^742b32

▲意明今時堪受頓者，必昔曾受化，故云根熟。
上達之言，義兼地前，分階佛境，即謂地上，於理亦通。
commentary::  ^742b44

意明今時下，二、解妨難也。
謂刊定記主有其二難：一、合難漸頓；二、別難於圓。
第一難云：若漸根生熟俱漸，頓根生熟俱頓，則漸頓可分。
既云未熟名漸，已熟名頓，則此於一漸根但生熟為異，無別頓義。
或應彼一有漸頓二根，生必至熟，熟必從生故；
或應一切皆是漸根，無有不從生至熟故。
釋曰：此第一難，其漸頓自有三難：第一、
漸頓不分難；第二、一根具二難；第三、無有頓根難。
初一是總，後二是別。
今為此一通，三難皆遣，如第一難。
刊定以根定於漸頓，則有此難。
今不以根定於漸頓，何有此難？
謂為其根生漸說法門，名之為漸；為於根熟頓說法門，則以為頓。
何得以生熟俱頓難耶？
則第一難過矣。既不約根，何得以生必至熟，熟必從生等難耶？
則第二、第三難過矣。
又為此難違下自所立義，彼立四教云：
第三教當初心菩薩，第四教義當終心識如來藏者。
又自通云：言初終者，約機勝劣名其初終，非約修行初終時位。
汝既以根勝劣為初終，何妨此師亦以根勝劣為生熟耶？
故為此難失古意也。
上達之言義兼地前等者，通彼第二難於圓教。
彼難云：既云分階佛境，則地前無有堪聞此經，則違出現品佛剎塵數眾生發菩提心。
釋曰：彼以上達、分階佛境合為一義，故有此難。
今為此通，則上達為地前，分階佛境為地上，
故不違出現品文，亦不失於大理。
況初發心時便成正覺，豈非分階佛境之人？
orig::  ^742b48

▲三、隋末唐初，吉藏法師依法華第五立三種法輪：
一、始見我身，聞我所說，即皆信受，入如來慧，即根本法輪。
二、除先修習學小乘者，即枝末法輪。
三、我今亦令得聞是經，入於佛慧，即攝末歸本法輪。
commentary::  ^743a2

三、隋末唐初下，第三師。
先正立中，依法華經第五，即從地踊出品，
以彼中踊出菩薩問訊云：世尊！
少病少惱，安樂行不？
所應度者受化易不？
不令世尊生疲勞耶？
故佛答云：如是，如是。
諸善男子！如來安樂，少病少惱，諸眾生等易可化度，無有疲勞。
所以者何？是諸眾生世世已來常受我化，
亦於過去諸佛供養、尊重，種諸善根。
此諸眾生始見我身，聞我所說，即皆信受，
入如來慧，除先修習學小乘者。
如是之人，我今亦令得聞是經，入於佛慧。
今疏引經，便以義隔，成於三輪。
此師以根本法輪是華嚴經始成正覺頓宣說故，
其枝末法輪是以根本化之不得，便於一佛乘分別說三為枝末，
即指華嚴已後、法華已前皆為枝末。
三即法華以為攝末。
orig::  ^743a10

▲此判全約化儀，據法但有大小。
然法華為於一類開顯本末，若將定判，一代聖教収義不盡。
以法華之前亦有大故，豈般若等皆為枝末？
又無量義云：佛一切時說大小故。
commentary::  ^743a36

此判全約等者，第二、辨順違。
於中此句出彼立教所依，依化儀立，非是約法及約根等。
而言全者，對前光統。
光統三教：一、約化儀；二、約化法；三、皆對根。
今此師立唯約化儀。
據法但有大小下，正辨順違。
唯有大小則無殊半滿，亦攝義不周。
然法華為於一類開顯本末者，此段會通經意以釋妨難。
恐有難言：依於法華立義，乃是一極之說，如何不依？
故今釋云：自是立教之人不得法華之意，
法華別為一類滯小之人，故為此說。
謂執三疑一、執小疑大，故為開方便門顯真實相。
真實相者唯是佛慧，執小乘者是方便門，非欲會通一代聖教。
若以法華之前皆為枝末法輪，則般若淨名勝鬘等經皆在法華之前並為枝末，
則抑諸大乘。又經但云除先修習學小乘者，明知經意不指般若等為枝末也。
又無量義下，上引法華破之，今引他經破之。
既云一切時中皆有大小，則先後非獨大、中間非獨小也。
此皆直破而不收之者，下開宗立教之中收於此義，故此略無。
又先出經意已是収竟。
orig::  ^743a44

▲第四、立四教者，略有四家： ^743b32

▲一、梁朝光宅法師依法華第二立四乘教，
謂臨門、三車即是權教三乘，四衢等賜即實教大乘。
commentary::  ^743b34

第四立四教有四，第一光宅中二：先敘昔，後順違。
前中三：初正立，二出所以，三結成。
初中四衢即四諦，餘可知。
orig::  ^743b38

▲以臨門牛車，亦同羊鹿，俱不得故，並無體故，諸子皆索故。
commentary::  ^743b44

以臨門牛車下，二、出所以。
有三所以故，三乘是權，而義勢連環一同。
羊鹿俱不得故者，羊鹿是虗指，出門不上車；
牛車若是實，出門即合上；牛車亦不上，明三皆虗指。
約法而說者，昔指三乘三界門外，二乘出三界，
無有真實證；菩薩出三界，豈有真實證？
俱無實證，名不上車，明知三乘皆是權設。
二並無體故者，既不得車，明皆無體，以無可得故。
長者虗指三車實無，界外三乘明是方便，
盡智、無生智是二乘車體，丈六權智是牛車體。
二乘之智既非真實，丈六權智豈有實耶？
然上不得約人就法，今明無體，直就法明。
三、諸子皆索故者，復成上義。
向若有體，即不合索；諸子皆索，明皆無體。
不見羊鹿，故索羊鹿；今索牛車，明無牛可見。
故彼經云：爾時諸子各白父言：父先所許玩好之具，
羊車、鹿車、牛車，願時賜與。
既索牛車，明同無體，故牒索耳。
索車是喻，約法云何？
古有多釋，略要有二：一者、機索，二者、口索。
言機索者，三乘之人以佛教門出三界苦，
謂為究竟，不解索乘已被陶練。
一乘機發，機宜叩聖，義言索耳。
佛知機熟，靈山集會，為說法華一極之旨，即是各賜諸子等一大車。
二口索者，已集靈山三乘三根皆悉啟言求法求記，即是索車。
為說與記令其修證，即是等賜。
彌勒序品陳四眾疑徵佛定因，已是索義。
文殊云：諸求三乘人，若有疑悔者，佛當為除斷，令盡無有餘。
已許等賜。方便品初：告諸聲聞眾，及求緣覺乘，
我令脫苦縛，逮得涅槃者，佛以方便力，
示以三乘教，眾生處處著，引之令得出。
已是開權。又云：舍利弗當知，諸佛語無異，
於佛所說法，當生大信力，世尊法久後，要當說真實。
即是顯實。開權顯實已是略賜，亦是許與。
身子三請法說索車，譬喻品初騰疑白佛請說喻車，
踊出品中彌勒陳疑請說果車，開示知見說佛壽量等，即是等賜。
三根求記即是索車，佛皆與記即是等賜。
菩薩聞是法，疑網皆已除，即是歡喜。
千二百羅漢悉亦當作佛，皆是賜義。
故合喻云：令諸子等日夜劫數常得遊戲，與諸菩薩及聲聞眾乘是寶乘直至道場。
由是故知三乘皆索、三乘皆賜。
orig::  ^743b48

▲是知三皆虗指以為方便。
commentary::  ^744a24

是知等者，三、結成上義也。
由上三段展轉相成，以證三乘皆是方便無有實體。
故古人云：虗指三車而群子競馳，火難既夷乃無有二，
豈合有三實以為一，又非殊途而異獲哉？
故經云：如彼長者初以三車誘引諸子，
然後但與大車寶物莊嚴安穩第一，然彼長者無虗妄之咎。
如來亦復如是，無有虗妄，初說三乘引導眾生，然後但以大乘而度脫之。
何以故？如來有無量智慧、力、無所畏諸法之藏，
能與一切眾生大乘之法，但不盡能受。
以是因緣，當知諸佛方便力故，於一佛乘分別說三，明三皆虗指也。
由皆虗指即無體故，後得大車並非本望。
若昔大是實，今得牛車何非望耶？
orig::  ^744a26

▲此則前三是三乘，後一是一乘，無乖教理。
commentary::  ^744b2

此則前三下，辨順違。
於中有四：一、總辨順理；二、明其有違；三、
會通教旨，顯違順之由；四、結成昔義，四乘無失。
今初，可知。
orig::  ^744b4

▲若唯說法華為實，則抑諸般若及諸大乘了義之經。
commentary::  ^744b10

若唯說法華下，第二、明其有違。
所以違者，以抑昔大乘了義之經皆成權故。
orig::  ^744b14

▲是知昔大亦有權實。
法華但會昔權，故說三皆。
虗指昔實，不滯方便，故不會之。
commentary::  ^744b18

是知下。會通教旨。
於中文三：一、明會不會昔之意，二、明會二會三之意，
三、明取昔廢昔之意。
上三段展轉通難，謂初有難云：既許昔三皆權，何言抑諸聖教？
故今釋云：非不許其四乘，但昔大不分權實，故成抑諸實教耳。
orig::  ^744b22

▲若約會權歸實，即是會三為一；若破小顯大，即是會二歸一。
commentary::  ^744b32

若約會權下，第二、會二會三之意。
謂有問言：若爾，為是會三？
為是會二？設爾何失？
二俱有過。若會三歸一，昔應無實；若會二歸一，昔應無權。
無權則四乘之義不成，無實乃不抑昔時聖教，此是光宅之意。
若作此宗難者，應云：昔既有實，會二歸一義則明矣。
故為釋云：會二會三二俱有理，昔之權實二義亦存，故云爾耳。
orig::  ^744b36

▲若開權顯實，則三是一，更無別一。
commentary::  ^744c2

若開權顯實下，第三、明取昔廢昔之意。
謂有問言：若會三歸一者，為會昔三而為一耶？
為會昔三歸今一耶？
故今釋之，明具上二義：先明會三為一，
則會取昔三；後明會於昔三歸今之一，以廢昔三立今一故。
故約會取，昔小亦取，況昔大耶？
以其理不可分，行是佛因故。
若約廢昔，則昔大亦廢，況於小耶？
以其約教虗設，果亦虗指，故並廢也。
然開、廢等言，有通有局。
若約局者，約教，則廢三立一，三教虗設故；
約理，則開三顯一，言有三理覆於一極，
開無三理，一極自彰故；約行，則會三為一，
三乘之行皆佛因故；約果，則會三歸一，
三乘之因同歸一乘故，三乘之果非究竟故。
若約通者，唯廢一種。
則約於教，開、會等言，並通四種。
今疏從此。言若開三顯一，則三即是一者，
若約理者，昔說三理，謂各別證；今示法身是同，更無異味。
昔言有三，是方便門，則閉於一實；今云無三，則一理自顯。
故云此經開方便門，示真實相。
若約行者，昔說三乘之行，行各不同，諦、
緣、度等，隨修各異；今並得為佛因。
謂三行別，則方便之門閉於一實；今會為一，
則方便門開，一實顯矣。
故云汝等所行是菩薩道。
若約果者，昔說三果不同，是方便門閉於一實；
今云三果虗設，唯有極果無上菩提，心生歡喜，
自知作佛，則實相顯矣。
今疏先明會三為一。
於中二：先正明
orig::  ^744c4

▲故彼經云：汝等所行是菩薩道，先所出內是子所知。
commentary::  ^745a2

後故彼經云下，引證。
引二文證：一、引藥草喻品，證小行即是佛因；
二、引信解品，證大行是其所有。
良以小乘昔有二下劣心：一、謂自行不成佛，
故法華云：我等同入法性，云何如來以小乘法而見濟度？
又云：金色三十、二十力、諸解脫，同共一法中，而不得此事。
皆明小行不得佛也，故今引藥草以會之。
二、謂大行非己分，故淨名云：一切菩薩聞此法者，
應大欣慶；一切聲聞皆應號泣，聲振三千。
又云：我等何為永絕其根？
於此大乘已如敗種。
皆明大行非己分也，故今引信解以示之。
今初，引藥草喻中文云：迦葉當知！
以諸因緣、種種譬喻開示佛道，是我方便，諸佛亦然。
今為汝等說最實事，諸聲聞眾皆非滅度，
汝等所行是菩薩道，漸漸修學悉當成佛。
釋曰：諸聲聞等皆非滅度者，是廢小果；
漸漸修學悉當成佛者，是歸實義。
今但引汝等所行是菩薩道會行之言者，欲明三即是一之義。
若約果者，三果皆成佛因而非佛果，不得云三即是一。
又皆非滅度是下，廢權之意耳。
言先所出內，是子所知者，即第二、引信解品文。
文云：復經少時，父知子意漸已通泰，成就大志，自鄙先心。
臨欲終時，而命其子並會親族、國王、大臣、
剎利、居士，皆悉已集，即自宣言：諸君當知！
此是我子，我之所生，於某城中捨吾逃走，竛竮辛苦五十餘年。
其本字某，我名某甲。
昔在本城，懷憂推覓，忽於此間遇會得之。
此實我子，我實其父。
今我所有一切財物，皆是子有；先所出內，是子所知。
釋曰：此上即委付家業，當說法華經也。
一切財物，即萬行功德。
先所出內者，指於前文：我今多有金、銀、
珍寶、倉庫盈溢，其中多少所應取與，汝悉知之。
此即喻慧命須菩提說般若。
取與，即是出內。以法外化，名之為出；化功歸己，故稱為內。
即自利、利化之行，皆如般若等中。
今法華中但示如來知見是其所有，不廣諸行。
今疏欲會三因為一因，故引二文，皆明會行。
餘略不引。
orig::  ^745a6

▲若廢權立實，義說為四，如攬三點以成一伊，
點別非伊，伊具三點。
昔三既別，實不兼權，今一全兼，成四無爽。
commentary::  ^745b24

若廢權立實下，第二、明會於昔三歸全之一。
於中二：先、會昔成今，二、彰今異昔。
前中有法、喻、合。法云義說為四者，以但廢昔三教言三是權一實，
便顯三外無別一實之法，故云義說為四。
但三為別，一為總耳。
如攬三點下，喻。即借涅槃第二三點成伊喻。
彼喻三德以成涅槃，闕一不可。
故彼經云：摩訶般若亦非涅槃，解脫之法亦非涅槃，
如來法身亦非涅槃，三法若異亦非涅槃。
如世伊字，此喻至出現品當廣分別。
今借其喻不取其法，謂以三點喻於三乘，
以成一伊喻為一乘，別說三乘三皆是權，
合三為一故得稱實，非三點外更有一伊。
合云昔三既別實不兼權，此合上點別非伊。
縱昔日有實，實亦不兼於權。
今一全兼者，合上伊具三點。
成四無爽者，結成正義。
三別有三總合為一，故成四也，豈差通途？
三虗既廢故成一實，故經云：唯此一事實，餘二則非真。
十方佛土中，唯有一乘法，無二亦無三，除佛方便說。
又云：吾從成佛以來，種種因緣、種種譬喻廣演言教，無數方便引導眾生令離諸著。
明昔皆方便也。
orig::  ^745b30

▲若依昔未顯說，一切具有如來知見根敗之種，
今並說成，則今昔有異。
commentary::  ^745c20

若依昔未顯說下，第二、彰今異昔。
前但合三為一，一無別法以成四乘，今辨一乘別有法門則四義昭著，
是為昔所未說而今說之，聞所未聞未曾有法也。
謂昔日雖有大乘，亦說如來藏性涅槃法身真常之理，
未曾顯說一切眾生皆悉具有如來知見，
唯為一事出現於世不為於餘，則一乘三乘昔權今實於理昭著。
故叡公云：至如般若諸經深無不極，故道者以之而歸；
大無不包，故乘者以之而運。
然其大略皆以適化為本、應動之門，不得不以善權為用、
權之為化，悟物雖弘於實體不定，皆屬法華固其宜矣。
言根敗之種今並說成者，引淨名經證大迦葉自責云：
譬如根敗之士其於五欲不能復利，如是聲聞諸結斷者於佛法中無所復益。
斯則二乘自知不成佛也，豈非不兼權耶？
又云：我等何為永絕其根，於此大乘已如敗種。
此顯煩惱已斷不能生也。
佛名經云：我等今者猶如敗種，雖逢春陽無希秋實。
並是聲聞不作佛義。
今法華三根聲聞皆與授記，一切聲聞不在此會，
令轉宣說一切眾生皆是吾子，則唯實非權，
故言今並說成，則今昔有異。
上云根敗之種乃有二意：一、即根敗兩字收淨名根敗之士；
二、即敗種二字雙收淨名及佛名二經敗種之義。
orig::  ^745c24

▲於文有據，義亦極成。
commentary::  ^746a20

於文有據下，第四、結歸昔義也。
orig::  ^746a22

▲二、陳隋二代。天台智者承，南嶽思大師。
commentary::  ^746a24

二、陳隋下，天台四教中二：先敘昔，後順違。
前中亦二：先師宗，後立教。
師宗言陳隋者，故天台傳云：陳隋二代，三帝門師。
謂陳朝一帝，即是後主。
隋有二帝，即文帝、煬帝。
煬帝為晉王，即請為菩薩戒師，終於煬帝之時，故云陳隋二代。
天台，山名，舉處辨人。
僧名智顗，而言智者者，帝為立號，美其德也。
承南嶽者，故韋虗舟傳云：自佛教東流，
祕密斯闡，思大師之所證，智者大師之所弘。
故思大師一見便云：昔日靈山同聽法華，
宿緣所追，今復來矣。
又入道場呈心云：非汝不證，非我不識。
師資傳芳，故並敘耳。
orig::  ^746a26

▲立四教云：一、三藏教。
commentary::  ^746a48

立四教云下，立教中二：先正立四教，後通相料揀。
前中四教即為四別，每教皆有三節：一、
立名；二、所詮；三、所被。
其四教所詮即四種四諦：一、生滅四諦；
二、無生四諦；三、無量四諦；四、無作四諦。
廣如四諦品。今初，一、三藏教者，立名，至下當釋。
orig::  ^746b2

▲此教明因緣生滅四真諦理。
commentary::  ^746b12

此教明因緣下，辨所詮理。
其因緣之言通於四教，因緣故、生滅因緣故、
即空因緣故、假名因緣故、中道因緣為主，故四教皆帶之。
言生滅四真諦理者，苦以逼迫為義，集以增長生死為事，
道以除患為功，滅以累盡為名。
有苦可知，有集可斷，有滅可證，有道可修。
迷則苦集生而真道滅，悟則苦集滅而正道生。
有可生滅，故云生滅四諦。
苦定是苦等，故得名真。
orig::  ^746b14

▲正教小乘傍化菩薩。
commentary::  ^746b30

正教下。明所被。鹿苑初轉法輪，俱隣五人見諦成道等，
但有小乘得道，未有大乘得道，故名正教小乘。
言傍化菩薩者，智度論云：佛於阿含中雖為彌勒授記，
亦不說種種菩薩行，故菩薩為傍也。
orig::  ^746b32

▲二者、通教。通者，同也，三乘同稟故。
commentary::  ^746b40

二者、通教等者，文分為三：初、正立；二、引證；
三、解妨。初中亦有三段：初、名即以同釋通，
故法華云：我等同入法性。
肇公云：三乘同觀性空而得道也。
即三獸渡河，一水無二義耳。
orig::  ^746b42

▲此教明因緣即空無生，四真諦理是摩訶衍之初門。
commentary::  ^746c2

此教下，辨所詮。從緣生法，無性即空，非色敗空，
不要析破，故云即空。
若約中論偈四句，初教即因緣所生法，
此教即我說即是空，第三亦為是假名，
第四亦是中道義，故此云因緣即空。
言無生四真諦者，第二、重四諦也。
謂解苦、無苦，名為苦諦；解集、無和合，名為集諦；
解滅、無滅；解道、無道。
四諦性空，本無生滅，不同初教有可生滅。
言是摩訶衍初門者，揀非深極。
言初門者，以空遣有，未彰妙有，中道義故。
orig::  ^746c6

▲正為菩薩傍通二乘。
commentary::  ^746c24

正為菩薩下，所被機雙明二空，故云正為菩薩。
言傍通二乘者，初以空門遣蕩小乘執心令漸通泰，故云傍通。
orig::  ^746c26

▲大品云：欲得聲聞乘，當學般若波羅蜜等。
commentary::  ^746c32

大品云下。引證。此雙證名及所被機。
既三乘當學，故是通教三同稟也。
二乘既學，即傍為也。
云何欲得三乘，當學般若？
如云了法無生名般若者，聲聞學無生，
便云一切諸法皆悉空寂，無生無滅，無大無小，
無漏無為，如是思惟，於嚴土利他不生喜樂，
但欲趣寂，故成聲聞乘。
若聞無生，知從緣生故無生，從緣滅故無滅，
無生無滅因緣之理，如是學者，成緣覺乘。
若聞無生，便知一切諸法本自不生，今則無滅，
即生滅而無生滅，故不礙於生滅，滅惡生善，
悲智兼濟，成菩薩乘。
同學一無生而成三乘，故若欲成自乘，當學無生般若。
又如無所得是般若，羅漢得之，實無有法名阿羅漢；
緣覺得之，不得緣相；菩薩得之，心無罣礙。
以無所得能得菩提，故言三乘同稟般若。
以此義推，則二乘人同學二空也。
而云等者，具云欲得緣覺乘，當學般若波羅蜜；
欲得菩薩乘，當學般若波羅蜜。
此明般若能成一切道果也。
orig::  ^746c34

▲然教理、智斷、行位、因果皆通，淺深不同於共，般若唯共於淺。
commentary::  ^747a20

然教理智斷下。解妨難。
謂有難云：此通別教名，依智論共般若、
不共般若以立，何不二名共教、三名不共教，而云通別耶？
故今釋云：通則上通別圓，下通二乘遠近俱通，
共但共小得近無遠，故名通耳。
別有二義不名不共，次下當釋。
又言皆通者，上之八字字各一義，一教通、二理通等。
一教通者，三乘同稟因緣即空之教。
二理通者，同見偏真之理。
三智通者，同得巧度一切智。
四斷通者，菩薩界內惑斷見修同也。
五行通者，見修無漏行同也。
六位通者，從乾慧地乃至辟支佛地位法同也。
七因通者，九無礙同也。
八果通者，九解脫二種涅槃果同也。
義通雖八因教方知，故名通教。
餘教例可知。
orig::  ^747a24

▲三、別教。別即不共，不共二乘人說故。
commentary::  ^747a48

三別教下，文中分二：先正釋，後不名下通妨難。
初中亦三，立名可知。
orig::  ^747b2

▲此教正明因緣假名無量四真諦理。
commentary::  ^747b6

此教下。明所詮因緣假名。
當中論第三句無量四真諦理，即第三四諦。
言無量者，苦有無量相，非諸聲聞、緣覺所知；
集、滅、道各有無量相等。
orig::  ^747b8

▲的化菩薩，不涉二乘，故聲聞在座，如聾如盲。
commentary::  ^747b14

的化菩薩下，明所被機，即華嚴法界品意。
orig::  ^747b16

▲不名不共而云別者，兼欲揀非圓故。
以一因逈出，一果不融，歷別而修，不得因果圓融故。
commentary::  ^747b18

不名不共下，二、通妨難。
初、牒疑情。謂有難言：既言別即不共，便是智論不共般若，何不名為不共教耶？
兼欲下，解釋。以別有二義：一、不共二乘，
義如上說；二、歷別不融，故名為別。
若云不共，不兼後義，故云兼欲，揀非圓故。
以一因下，出非圓之相。
一因逈出者，對他顯別，不同通教三乘通修。
今一道出離，逈超二乘，亦離二邊以顯中道故。
一果不融下，當法明別。
一果不融者，果別謂三德、三身各不融故，
不能一德、一切德等故。
歷別而修者，當體以明因別，修布施時非戒等故，初地不知二地功德等故。
不得因果圓融者，因果互望不融，不能因該果海、果徹因源故。
orig::  ^747b22

▲四、圓教。圓以不偏為義。
commentary::  ^747b46

四圓教下，文中亦二：先正立，後對前結成。
前中又二：先釋義，後引證。
前中亦三節，釋名可知。
orig::  ^747b48

▲此教正明不思議因緣，二諦中道，事理具足，不偏不別。
commentary::  ^747c4

此教下，辨所詮，略無無作四諦之言。
言不思議因緣二諦中道者，即中論第四句，亦是中道義。
而言不思議者，佛性中道故。
又因緣即空故，不可作因緣；思即假故，
不可作空；思即中故，不可作二；思即一而三，
即三而一，為不思議因緣。
二諦即真俗二諦，中道即中道第一義諦，三諦義也。
又融二諦即是中道，不似通教多約真諦，別教多約俗諦。
言事理具足者，通多約理，別多約事。
圓中舉事乃是即理之事，舉理乃是即事之理，
無理不明，無事不具。
言不偏不別者，不偏者，謂非偏真，又不滯一邊故。
不別者，謂不歷別，必須融攝故。
餘義如前大意合離中辨。
orig::  ^747c8

▲但化最上利根之人，故名為圓。
commentary::  ^747c32

但化下。三、所被根也。
最上利根即圓融之機。
orig::  ^747c34

▲華嚴經云：顯現自在力，為說圓滿經，
無量諸眾生，悉受菩提記等。
commentary::  ^747c36

華嚴經云下。引證。
即晉經，今當七十三。
經云：佛為說修多羅，名圓滿因輪。
偈中云：彼佛知眾根將熟，而來此會化群生，
顯現神變大莊嚴，靡不親近而恭敬。
佛以一音方便說，法燈普照修多羅，無量眾生意柔軟，悉蒙與授菩提記。
義則大同，名有小異耳。
orig::  ^747c40

▲別則教理等皆別，圓則教理等皆圓。
commentary::  ^748a4

別則教理等者，對前結成，謂別圓各有教等八事。
別教八者，一教別，謂恒沙佛法別教菩薩不通二乘。
二理別者，藏識有恒沙俗諦之理也。
三智別者，道種智也。
四斷別者，塵沙無知界外見修無明斷也。
五行別者，歷劫修諸波羅蜜自行化他之行也。
六位別者，謂三十心伏無明是賢位，十地發真斷無明是聖位，
是位別也。七因別者，無礙金剛之因別也。
八果別者，解脫涅槃四德異二乘也。
圓教八義者，一教圓者，正說中道言教不偏也。
二理圓者，中道即一切佛法也。
三智圓者，一切種智也。
四斷圓者，不斷而斷無明惑斷也。
五行圓者，一行一切行也。
六位圓者，從初住一地具足諸地功德也。
七因圓者，雙照二諦自然流入也。
八果圓者，妙覺不思議三德之果，不縱不橫不並不別也。
故云圓則教等皆圓。
orig::  ^748a6

▲又此四教由三觀起，從假入空，析體異故，有初二教。
從空入假，從假入中，有別教起。
三觀一心中得，有圓教起。
commentary::  ^748a36

又此四教下，第二、通相料揀。
於中三：一、立教所因，二、彰其所釋，三、用，
四、儀式。今初。然依中論三觀之偈而用此偈，
有三重不同：一、則一教之中各成三觀，
如前太意離合中辨；二、四句各配一教，
如向立教中明；三、離合用之以成四教，如今文是。
如云：從假人空義同，因緣所生法，我說即是空。
從空入假者，義同亦為是假名，以連第二空句故；
從假入中者，義同亦是中道義，以連上假名句故。
今合初二句成初二教，通用四句為別、圓兩教。
言從假入空折體異故者，謂觀因緣假有之法皆悉空寂。
云何知空？若云色者，唯五根、五境及無表，
此十一色合成色蘊，故色蘊空。
又於此中一一推徵，謂一眼色從八微生，
假合成色，析至極微都無實色，故曰色空，此名析法成藏教也。
若云因緣所生即無自性，舉體即空不須析破，
故淨名云：色性自空，非色滅空。
體達此色有來即空，故云體法，明空有通教起也。
言從空入假等者，即三觀迆邐故成別教。
謂先觀真諦本來空寂，出觀入俗涉有化生淨佛國土等，
故云從空入假，由入俗故又多流散。
次觀中道動寂無二，遠離空有動寂二邊，
三觀不在一時，故名別教。
言三觀一心中得有圓教起者，即空、即假、
即中，即一而三、即三而一，非先非後、非一非三，亦如前大意離合中第四義說。
orig::  ^748a42

▲又此四教不局定一部，一部之中容有多故。
commentary::  ^748b40

又此四教不局下，第二、彰其所釋揀異餘師。
餘師或云：般若是空教、法華是中道教、
涅槃是常住教，此是圓教、此是偏教，局定一經。
今則不爾，故云一部之中容有多故。
而言容有者，不必具多，或一、或二、或三、或四。
故彼師云：三藏但謂但明小故，方等對謂呼淨名等為方等教對小說大，
般若帶謂帶小說大，華嚴兼謂兼別說圓，法華無復兼但對帶唯說圓教。
但者唯一教，對則具四。
如淨名云諸仁者！
是身無常、無強、無力、無堅，速朽之法不可信也等，即藏教也。
迦旃延章云不生不滅是無常義等，即通教也。
富樓那章云無以穢食置於寶器、無以瑠璃同彼水精，
大非小分，即別教也。
如須菩提章云不斷婬怒癡亦不與俱、
不壞於身而隨一相、不滅癡愛起於明脫等，
皆即圓教，故具四也。
般若部中唯有三教，無前藏教，已被訶破不為彼故。
華嚴兼者，以寄位修行行布羅列兼斯一分故。
法華唯此一事實故更無餘教，而涅槃十僊果證羅漢者具於四教。
若爾，寧異方等？雖有四教而皆知常住，
故得異前垂入涅槃，意欲普收故得具四。
如文思之。
orig::  ^748b42

▲又更以四種化儀收之，謂頓、漸、不定、祕密。
頓、漸同前，岌公後二，謂一音異解，若互相知名為不定，互不相知即名祕密。
commentary::  ^748c34

又更以四種化儀，第三用四儀式復成八教，
謂一頓教、二漸教、三不定教、四祕密教。
初即華嚴經初成頓說故，二即始從鹿苑終至雙林，三乘一乘竝稱為漸。
若約化法，頓教攝二謂圓及別，漸教具四謂藏通別圓。
然此二教本是劉虬所立，以南中諸師加於不定，
三教漸中初開有三，即是岌公，故云漸頓加岌公。
後二即於不定教中開出，而與前不定不同，謂從一音異解中分成此二。
寶積云：佛以一音演說法，眾生各各隨所解，
普得受行獲其利，斯則神力不共法。
釋曰：各聞不同即所說不定，謂聞大者知彼聞小，
聞說小者知彼聞大，即名不定，故云若互相知名為不定。
若聞小乘不知彼人聞大，聞大乘者不知此人聞小，
即名祕密，故云互不相知。
謂聞大不知彼聞小，小即於聞大者為祕密；
聞小不知彼聞大，大即於聞小者為祕密。
此之二教所說化法，俱通藏通別圓，故頓中唯二化法，
餘三具四教法，是故以化儀取法。
華嚴之圓是頓中之圓，法華之圓是漸中之圓，
漸頓之義二經則異，圓教化法二經不殊，大師本意判教如是。
又詺圓教亦名為頓，故云圓頓止觀。
由此亦謂華嚴名為頓頓，法華名為漸頓，
以是頓儀中圓頓、漸儀中圓頓故。
orig::  ^748c40

▲此師立義，理致圓備。 ^749a36

▲但三藏教名義似小濫，以餘三教亦有三故。
commentary::  ^749a38

此師立義下，第二、辨順違。
於中復二：初、總明順違，後、別為會釋。
今初，先順；後但三藏教下，辨違，以名濫故。
靜法與作四種過：一、濫涉大乘失，以大乘亦有三藏，
應名三藏教故；二、大無三藏失，以彼不名三藏故；
三、特違至教失，彼云不得親近小乘三藏學者，
有小乘言揀異大乘故，明知三藏不唯屬小；
四、有不定失，以小乘諸部有不立三故，
如經量部但立經律二藏故，有立五藏成實三外立於雜藏及菩薩藏故。
以有此四失故，總許其破，故云名似小濫。
正許初失，然下皆為通之。
orig::  ^749a40

▲所以爾者，良以智論之中多詺小乘為三藏故，
成實論中亦自說云：我今欲說三藏中實義故。
commentary::  ^749b12

所以爾者下別為會釋。
於中三：初別釋藏教難，次總通四教難，後重通圓別定其去取。
今初文有四節以通五難，謂上四失之外第五云何不立小乘難。
言四節者：一出三藏名之所據，二立三藏所以，
三明後三不名三藏所以，四明不名小乘所以。
今初出其所據通違至教之失及濫涉大乘失，
謂大小乘論同立此名，故濫涉之失不在於己。
若有難言：智論之內小乘之名隨自宗語，
三藏之稱隨他宗言，非共名也。
故今釋云：智論是隨他名成論，小乘云何亦名三藏？
豈隨他宗耶？即由上義不違至教，以羅什譯經多依智論，
小乘三藏為欲成文，二言雙舉小乘之過不在三藏，
但責其小心耳，故訶小乘不責所詮三藏。
orig::  ^749b16

▲初對舊醫戒、定、慧故，立此三事，迢然不同，異後三教。
commentary::  ^749b42

初、對舊醫下，第二、明立三藏所以。
以四教之初敵對舊醫之三，故須特立三藏；
三又迢然不同，故無濫涉大乘，所以偏從立號。
亦猶五塵皆色，而色獨得總名，故三藏雖通標總名，便為小乘別教。
言舊醫者，即涅槃第二、新醫舊醫之喻。
舊醫即喻外道。外道戒、定、慧者，然各有二：
一、邪，二、正。舊醫邪戒者，謂狗、牛等；正戒者，謂十善道。
舊定邪者，九十五種所說鬼神之法，或能知世吉凶，
現神變相也；正者，即四禪、四無量、四無色，發五通是也。
舊慧邪者，因身邊見心，發諸邪智，撥無因果，
食糞、裸形等也；正者，即是因身邊見，發諸世智，說有因果諸善法也。
今佛說三藏教所明戒、定、慧，即是新醫從遠方來，曉八種術。
如來所說：一、戒者，即五種得戒，發一切律儀，
無作、有作，如五部毗尼是也。
二、定者，即依八背捨，入九次第定等，發六神通是也。
三、慧者，即是生滅四諦，破身邊二見、六十二見，
發真無漏，成十一智、三無漏根是也。
此戒、定、慧，一切外道尚不聞名，況有其分？
故云初、對舊醫等。
言三、事迢然不同者，上對舊醫，下對通、
別、圓教，由不同故，立三藏名。
即由此義，諸部多名三藏，從多立名，非不定失。
orig::  ^749b46

▲通教意融三故，別教依一法性而顯三故，圓教三一無障礙故。
commentary::  ^749c38

通教意融三故下，第三、明後三不名三藏所以，即正通大無三藏失。
謂大乘雖有三藏，各有融拂等義，故不立名，非無其體。
言通教意融三者，融至空寂故。
故法句經云：戒相如虗空，持者為迷倒。
若學諸三昧，是動非坐禪。
心隨境界流，云何名為定？
無智無得方名真智，般若無知如智雙寂等，皆是意融三也。
言別教依一法性而顯三者，以一法性統之，
亦不得迢然有別，一一法門不離法性。
故論云：以知法性離五欲過故，隨順修行尸波羅蜜；
以知法性無亂想故，隨順修行禪波羅蜜；
以知法性本有智慧光明無癡暗故，隨順修行般若波羅蜜等。
言圓教三一無障礙者，即三而一、即一而三，
非惟一體統之，一學之中攝三皆盡，一行尚具一切，何況三耶？
orig::  ^749c42

▲所以不名小乘教者，此教亦有大乘六度菩薩三十四心，
斷結成真佛故。
commentary::  ^750a22

所以不名小乘下，第四、明不名小乘所以，通第五難。
謂有難言：何以不名小乘？
強立三藏而招多失，故今通云以有大乘故不得名小。
彼教之中亦有菩薩謂是大乘，大乘之中望之皆稱三藏小乘。
言六度菩薩者，謂三僧企耶別修六度各有滿時，
皆是有漏未入見道，以無常狠伏貪愛羊，
令煩惱脂消功德身肥，直至菩提樹下，
三十四心一時斷結，以見諦十六心八忍八智及非想一地修惑分為九品，
各有九無間九解脫，成其十八故有三十四耳，廣如俱舍等。
言成真佛者，大乘說此斷惑成佛乃是八相化身，
小乘謂為實成故屬小教，故涅槃中詺執此實以為二乘，
曲見
orig::  ^750a26

▲故藏、通、別、圓之義，四教互有。
而覈其定實，餘三不成，唯成當教中義耳。
commentary::  ^750b2

故藏通別圓之義下，第二、總通四教難。
謂有難言：藏教亦有通別圓義，乃至圓教亦有藏通別義，何以不得互名而局定耶？
故今答云：四教雖皆四義互有，餘三義傍不成本義。
如三學大德禪師雖有戒慧但成禪義，
以禪長故、餘但兼故、不盡妙故，不名律法。
餘二亦然。言互有者，三藏教中亦有無常，
三乘同稟，亦別為菩薩說四弘六度，亦為菩薩說一切種智故，
故藏教有三矣。通教有三者，亦說三藏故應名三藏，
亦說道種智故應名別教，亦說一切種智應名為圓。
別教具三者，亦說三藏故，亦說無生空理故，亦說中道一切種智故。
圓教亦說三藏故，亦說真空之理故，亦說歷劫階位修行故，
亦應得餘三名。故總答云：雖則四教各傍，兼有覈定不成。
云何不成？初、藏教通等不成者，雖有同稟無常，
二乘一生得發真斷結，菩薩三祇不證，故通義不成。
雖為菩薩別說四弘六度，不詮別理、不斷別惑，
由約生滅四諦而起於見，豈得稱別？
雖說一切種智，菩薩因中不得即具種智。
又此種智唯照二諦，不照中道，豈得稱圓？
是則覈後三義不成，但成當教三藏義耳。
通教三不成者，雖說三藏，一相無相故，又已得故。
雖說道種智，只照界內俗，非照如來藏恒沙功德故。
雖說一切種智，只照二諦，非照中道不思議二諦故。
故覈三教之義不成，但成通教義耳。
別教三不成者，雖說三藏，恒沙佛法無量戒定慧異生滅三故。
雖說無生空，理是不可得空，非是但空，二乘同見故。
雖說中道一切種智，非初住發心即具一切種智故。
故藏、通、圓三義皆不成，但成別義耳。
圓教三不成者，雖說三藏，皆約真如實相佛性涅槃故。
雖有真空之理，即佛性真空，二乘不知，何況得入？
雖說歷別階位法門，無不與實相相應，一攝一切故。
是則藏、通、別三義皆不成，但成圓教義耳。
故云覈其定實，餘三不成，但成當教中義耳。
orig::  ^750b6

▲但判華嚴兼於圓、別，以就登地已上，
約寄位行布為別義，故名異義同，亦無大過。
commentary::  ^750c24

但判華嚴下，第三、重通圓別二教定其去取。
以彼判諸經云華嚴兼謂兼別教，是則迷其行布謂為別教，
但取圓融以為圓教，雖成二教各失一邊，合而融通方成了義。
順華嚴宗，由行布、圓融二互相攝故，如前行位中辨。
若與之者則名異義同，故無大過；若奪之者則失華嚴本意，
故今不取。是故此段名定其去取。
餘義廣在四教，要略已備。
orig::  ^750c28

▲三、唐初，海東元曉法師亦立四教：一、
三乘別教，如四諦、緣起經等。
二、三乘通教，如般若、深密經等。
三、一乘分教，如梵網經等。
四、一乘滿教，如華嚴經等。
commentary::  ^750c42

三、唐初海東下，二：先正立，後順違。
前中二：先正立。
orig::  ^750c48

▲然三乘共學，名三乘教。
於中未明法空，名別相教。
說諸法空，是為通教。
不共二乘，名一乘教。
於中未顯普法，名隨分教。
具明普法，名圓滿教。
commentary::  ^751a2

後然三乘共學下，解釋。
是則未明法空成別，非四諦、十二因緣等別具明二空為通，
不取三乘共學，故前二依天台而小異，
以不共釋一乘，非合三為一。
orig::  ^751a8

▲然此師大同天台，但合別、圓加一乘分耳。 ^751a16

▲自言且依乘門略立四種，非謂此四遍攝一切，故無有失。
commentary::  ^751a18

然此師下辨順違。
先出本義。自言下正辨順違。
良以自謙非攝一切，故得無失。
若有別理，推在攝不盡中故。
orig::  ^751a22

▲四、賢首弟子苑公依寶性論立四種教： ^751a28

▲論云：有四種眾生不識如來藏，如生盲人：
一者、凡夫，二者、聲聞，三者、辟支佛，四者、初心菩薩。 ^751a30

▲言四教者：一、迷真異執教，當彼凡夫；
二、真一分半教，當彼二乘；三、真一分滿教，
當彼初心菩薩；四、真具分滿教，即當彼識如來藏者。 ^751a34

▲初、教，謂諸外道迷於真理，廣起異計。
二、謂小乘於真如隨緣、不變二分義中，
唯說生空所顯之理，故名為半，如涅槃半字。
三、謂但得不變，不得隨緣，故名一分。
而雙辨二空，故名為滿。
四、由具隨緣、不變二義，故名具分。 ^751a40

▲廣如彼說。
commentary::  ^751b2

賢首弟子下，亦二：先正立，後順、違。
前中五：一、總以標舉；二、論云下，引論為據；
三、言四教下，正明所立；四、初教謂下，別示其相；
五、廣如下，結廣從略。
彼疏又明此所立教，依所詮法性以顯能詮：
初教法性全隱，次一法性分顯，三即分隱，四即全顯。
法性雖一，顯有不同，故成四耳。
若約乘收，其第二教即是小乘，三即三乘中大乘，四即一乘。
此亦多同光宅四乘。
orig::  ^751b4

▲然今判聖教，那參邪說？
若對教主，應如此方先立三教，或如西域分內外及六師等。
commentary::  ^751b20

然今下辨順違中，先別破，後結非。
前中又二：先破初一，後破後三。
今初有邪正混雜過。
若對教主下遮救，謂恐有救言：若不識邪安能知正？
邪正對辨則皂白分明。
今故遮云：若欲爾者應總分邪正，然後於邪正中方可分其大小等耳。
故為立式。應如此方先分三教，於儒教中方辨九流七經，
於道教中方論道德之別，於佛教中方說大小權實，則無混濫。
不然，即如西域先分內外，外中方分六師或十宗等。
等者，等取內教之中分大小等。
言六師者，淨名有名：一富蘭那〔名也〕迦葉
〔姓也〕，二末伽梨〔名也〕俱奢梨〔母名〕子，三刪闍夜
〔名也〕毗羅胝〔母名〕子，四阿耆多〔名也〕翅舍欽婆羅
〔弊衣名也〕，五迦羅鳩#CB00501;
〔名也〕迦旋延〔姓也〕，六尼揵陀〔名也〕若提
〔母名〕子。此六各起一見，如第六地引。
orig::  ^751b24

▲又依涅槃為半滿者，後二既滿，不應復有一分之言。
既但得不變一分，豈名為滿？
又涅槃半滿，豈唯約二空？
豈彼不說妙有而訶空耶？
commentary::  ^751c2

又依涅槃為半滿下，破後三教。
然彼師意以真如有二分：具說二分為具分，
唯說不變為一分；但明生空為半，具顯二空為滿。
今難半滿乃有二義：一、若約第二義已稱為滿，不合唯得一分。
若滿中有一分義者，涅槃滿字亦唯一分，
則亦未滿，故云不應復有一分之言。
一分之言意在第三教也。
二、有救言：涅槃但約二空論半滿，不約真如等者，則違涅槃。
涅槃既云空者所謂生死，不空者所謂大般涅槃，何得言唯約二空論半滿？
是知二空猶是涅槃半字，雙照空、不空方為滿耳。
故彼經云：聲聞之人但見於空，不見不空；菩薩見空及與不空。
故疏云：彼豈不說妙有而訶空耶？
orig::  ^751c8

▲故其所立，未為允當。
commentary::  ^751c32

故其所立下。結非也。
orig::  ^751c34

▲第五、立五教，略有二家： ^751c36

▲一、波頗三藏立：一、四諦教，謂阿含等。
二、無相教，謂諸般若。
三、觀行教，謂華嚴經。
四、安樂教，謂涅槃經，說常樂故。
五、守護教，謂大集經，說守說正法事故。
commentary::  ^751c38

一、波頗三藏者，案般若燈論序云：中天竺國三藏法師波頗密多羅，
唐言明友。學兼半滿，博綜群詮，喪我怡神，
搜玄養性，遊方在念，利物為懷。
故能附材傳身，舉煙召伴，冐氷雪而越#CB06398;嶺，
犯風熱而度沙河。
時積五年，途經四萬，以大唐貞觀元年歲次娵觜十一月二十日，
頂戴梵文，至止京輦。
昔秦徵童壽，苦用戒兵；漢請摩騰，遠勞蕃使。
詎可方茲感應，道契冥符，家國休祥，德人爰降？
有司奏見，殊悅帝心。
其年有敕安置大興善寺，仍請譯出寶星陀羅尼經、
般若燈論、莊嚴論等云云。
言阿含者，具云阿笈摩，此云教也。
orig::  ^751c44

▲此釋名局，以觀行等皆互有故。
commentary::  ^752a18

此釋名局，下辨順違。
以上立義各指一經，一經之中各有四諦，觀行等故。
如華嚴、涅槃皆有四聖諦品廣顯其相，大集等經非無觀行等故。
orig::  ^752a20

▲二、賢首所立五教，至下當知。
commentary::  ^752a26

二賢首所立等者，以下文依之，故今略指。
然昔來更有耆闍法師立六種教：一因緣宗教；
二假名宗教；三不真宗教，謂說諸法如幻化理；
四真宗教，謂說諸法真空理故；五常宗教，
謂說真理恒沙功德常恒等故；六圓宗教，如前諸師。
今不敘者，前四名即衍公四宗，義在立宗之初，
第五同第五時，第六同諸師圓教，故略不引。
又真宗說真空理，常宗說真理恒沙功德常恒，
既真空理非常，宗應同無常。
又三與四但法喻之別，故並不引。
上來此方立教竟。
大方廣佛華嚴經疏演義鈔卷第四
 ^752a28
