無量壽經起信論卷中
author:: 菩薩戒弟子　彭際清　述
other:: 
# 四別釋經文
四別釋經文
other:: 
## 釋題名

commentary:: 
別釋經文，略開四分：一釋題名，二釋序分，
三釋正宗，四釋流通分。
orig::  ^121c8

佛說無量壽經卷上
commentary::  ^121c12

一、釋題名者，梵語阿彌陀，此翻無量。
以佛名經者，一切依正莊嚴皆從佛出，
纔舉佛名攝無不盡，故無量壽佛又有十二號，見於經文。
今獨名無量壽者，表不生不滅之體，兼約化儀而言，於十方佛中壽極無量故。
此經先後共有五譯：一名無量清淨平等覺經，
後漢婁迦讖譯；一名阿彌陀過度人道經，
吳支謙譯；一名無量壽如來會見寶積經，
唐菩提流志譯；一名無量壽莊嚴經，趙宋法賢譯；
今名無量壽者，曹魏康僧鎧譯。
鎧，外國人，以嘉平末至洛陽，譯經四部，此其一也。
宋龍舒王氏日休會通諸譯，別出一本，
名大阿彌陀經，唯除寶積，彼所未見。
從上諸譯，漢、吳、宋三本文理未精，王氏本較為暢達，近世通行。
然有可議者，如序分中遊步十方以下，
廣明菩薩行願，為令行者發起大心，積集德本，
究竟成佛，乃是此經開章要領，而王氏刪之。
至往生上下兩輩，一刪去發菩提心，一云不發胎生一節，
刪去疑惑佛智乃至勝智，前則乖成佛之正因，後則失往生之正智。
他如敘次願文，後先舛錯，皆當考正。
寶積本義旨圓淨，而詳贍爾雅，不如康本又刪去勸進往生以不之文，
不見如來激勸之旨，故雲棲獨將康本刊行，且為第其分次。
今略仍舊第，有當合者合之。
經中義句，間有繁複，謹參他本，重加審定，
但去其繁複，不敢更有增易。
其四十八願先後數目，依雲棲本增入，
庶幾盡善盡美，不使後人少留餘憾，讀者詳之。
other:: 
## 聞經時處第一
聞經時處第一
orig::  ^121c14

我聞如是：一時，佛住王舍城耆闍崛山中。
other:: 
## 聲聞眾第二
聲聞眾第二
orig::  ^122a18

與大比丘眾萬二千人俱，一切大聖神通已達，
其名曰：尊者了本際、尊者正願、尊者正語、
尊者大號、尊者仁賢、尊者離垢、尊者名聞、
尊者善實、尊者具足、尊者牛王、尊者優樓頻螺迦葉、
尊者伽耶迦葉、尊者那提迦葉、尊者摩訶迦葉、
尊者舍利弗、尊者大目犍連、尊者劫賓那、
尊者大住、尊者大淨志、尊者摩訶周那、
尊者滿願子、尊者離鄣、尊者流灌、尊者堅伏、
尊者面王、尊者異乘、尊者仁性、尊者嘉樂、
尊者善來、尊者羅云、尊者阿難，皆如斯等上首者也。
other:: 
## 菩薩眾等第三
菩薩眾等第三
orig::  ^122a22

又與大乘眾菩薩俱，普賢菩薩、妙德菩薩、
慈氏菩薩等，此賢劫中一切菩薩。
又賢護等十六正士，善思議菩薩、信慧菩薩、
空無菩薩、神通華菩薩、光英菩薩、慧上菩薩、
智幢菩薩、寂根菩薩、願慧菩薩、香象菩薩、
寶英菩薩、中住菩薩、制行菩薩、解脫菩薩，
皆導普賢大士之德，具諸菩薩無量行願，
安住一切功德之法，遊步十方行權方便，
入佛法藏究竟彼岸，願於無量世界現成等覺，
處兜術天弘宣正法，捨彼天宮降神母胎，
從右脇生現行七步，光明顯耀普照十方，
無量佛土六種震動，舉聲自稱：吾當於世為無上尊。
釋梵奉侍天人歸仰，示現算計文藝射御，
博綜道術貫練羣籍，遊于後園講武試藝，
現處宮中色味之間，見老病死悟世非常，
棄國財位入山學道，服乘白馬寶冠纓珞遣之令還，
捨珍妙衣而著法服，薙除鬚髮端坐樹下，
勤苦六年行如所應，現五濁剎，隨順羣生，
示有塵垢，沐浴金流，天案樹枝，得攀出池，
靈禽翼從，往詣道場，吉祥感徵，表章功祚，
哀受施草，敷佛樹下，跏趺而坐，奮大光明，
使魔知之，魔率官屬，而來逼試，制以智力，
皆令降伏，得微妙法，成最正覺，釋梵祈勸，
請轉法輪，以佛遊步，佛吼而吼，扣法鼓，
吹法螺，執法劒，建法幢，震法雷，曜法電，
樹法雨，演法施，常以法音，覺諸世間，光明普照，
無量佛土，一切世界，六種震動，總攝魔界，
動魔宮殿，眾魔慴怖，莫不歸伏，摑裂邪網，
消滅諸見，散諸塵勞，壞諸欲塹，洗濯垢汙，
顯明清白，以諸法藥，救療三苦，授菩薩記，
成等正覺，示現滅度，拯濟無極，消除諸漏，
植眾德本，具足功德，微妙難量，遊諸佛國，
普現道教，其所修行，清淨無畏，譬如幻師，
現眾異像，為男為女，無所不變，本學明了，
在意所為，此諸菩薩，亦復如是，學一切法，
貫綜縷練，無數佛土，皆悉普現，名稱普至，
道御十方，無量諸佛，咸共護念，佛所住者，
皆已得住，大聖所立，而皆已立，如來道化，
各能宣布，為諸菩薩，而作大師，以甚深禪慧開導眾生，
通諸法性達眾生相，明了諸國供養諸佛，
化現其身猶如電光，善學無畏之網，曉了幻化之法，
壞裂魔網解諸纏縛，超越聲聞緣覺之地，
得空無相無願三昧，善立方便顯示三乘，
於此化終而現滅度，亦無所作亦無所有，
不起不滅得平等法，具足成就無量總持百千三昧，
諸根智慧廣普寂定，深入菩薩法藏，得佛華嚴三昧，
宣揚演說一切經典，住深定門，悉覩現在無量諸佛，
一念之頃無不周徧，分別顯示真實之際，
得諸如來辨才之智，入眾言音開化一切，
超過世間諸所有法，心常諦住度世之道，
於一切萬物而隨意自在，荷負羣生為之重擔，
護佛種性常使不絕，興大悲愍眾生，演慈辨授法眼，
杜三趣開善門，以不請之法施諸黎庶，
如純孝之子愛敬父母，於諸眾生視若自己，
一切善本皆度彼岸，悉護諸佛無量功德，
智慧聖明不可思議，如是之等菩薩大士，不可稱計一時來會。
commentary::  ^122a42

二、釋序分者，自我聞如是至一時來會，總名序分。
序中時、處及聽法眾等，諸經疏廣明，不須更釋。
特準經文，略標別義。
他經次諸菩薩，或先文殊，或先普賢。
先文殊者，為表智故；先普賢者，為表行故。
此經圓教所攝，以果起因，故先普賢。
自導普賢大士之德以下，至不可思議，
廣明菩薩隨順如來，修學普賢行願，所謂行權方便，
入佛法藏，究竟彼岸。
三句義中，全攝淨土法門。
菩薩一切所行，不離方便；以方便故，取於淨土，
得常見佛；以見佛故，聞法修行，入佛法藏，
圓滿覺心，究竟彼岸。
若無方便，無量行門終不成就。
如大般若經云：是菩薩由與般若波羅蜜多相應故，
從此處沒，生餘佛土，從一佛國至一佛國，
在在生處，常得值遇諸佛世尊，供養、恭敬、
尊重、讚歎，乃至無上正等菩提，終不離佛。
當知欲不離佛，須以念佛為因，如華嚴、
十地，始終不離念佛。
故知此經非二乘、聲聞所能擔荷，為令大心凡夫依教修行，
生如來家，滿普賢願故。
處兜術天至拯濟無極，約本師化儀，以顯諸菩薩成佛度生，
願王無盡；獨舉本師，以概十方諸佛，以一即一切故。
次妙德，即文殊。不度文殊智海，難入普賢行門。
以不能了知自心一念頓圓平等正性，
凡聖共有，一際無差。
以不了故，所有願行悉不具足。
何以故？心外起修，即成有漏。
以無邊功德不外自心，隨順真如，修一切法，
則能具足無邊功德，消除諸漏。
以下俱謂以文殊智圓普賢行，故言譬如幻師現眾異像，
為男為女，無所不變。
又言亦無所作，亦無所有，不起不滅，得平等法。
世人聞說淨土，即計著於土；聞說往生，即計著於生。
其或不然，又計著無生，撥置淨土。
是等皆以生滅為因，終不能契不生滅性。
殊不知如來藏中，妙明周圓，含裹十方一切國土，
求於生死去來，了無所得。
以無所得故，生滅一如，去來無礙，斯能入無畏之網，
了幻化之法，悉見無量諸佛，嚴淨十方一切國土。
次慈氏者，即彌勒。
為欲此經久住世間，廣度羣品，非補處菩薩不堪付囑，具如後文所說。
是三菩薩普現十方，教化眾生，而亦常在極樂世界，
攝諸眾生，歸於淨土，如行願品。
言諸往生者，即見阿彌陀佛、文殊師利菩薩、
普賢菩薩、觀自在菩薩、彌勒菩薩等所共圍繞。
餘諸菩薩，例此可知。
何以故？皆導普賢大士之德，是與普賢同一願故。
other:: 
## 大教緣起第四
大教緣起第四
orig::  ^122c40

爾時，世尊諸根悅豫，姿色清淨光顏巍巍。
尊者阿難承佛聖旨，即從座起偏袒右肩，
長跪合掌而白佛言：今日世界諸根悅豫，
姿色清淨光顏巍巍，如明鏡淨影暢表裏，威容顯耀超絕無量。
唯然，大聖！我心念言：今日世尊住奇特之法，
今日世雄住諸佛所住，今日世眼住導師之行，
今日世英住最勝之道，去來現在佛佛相念，得無今佛念諸佛耶？
何故威神光光乃爾？
於是，世尊告阿難曰：云何，阿難！
諸天教汝來問佛耶？
阿難白佛：無有諸天來教我者，自以所見問斯義耳。
佛言：善哉，阿難！所問甚快。
如來以無盡大悲矜哀三界，所以出興於世光闡道教，
欲拯濟羣萌惠以真實之利，無量億劫難值難見，猶靈瑞華時時乃出。
今所問者多所饒益，開化一切諸天人民。
阿難當知，如來正覺其智難量，多所導御慧見無礙，
以一飱之力能住壽命億百千劫，無數無量復過於此，
諸根悅豫不以毀損，姿色不變光顏無異。
所以者何？如來定慧究暢無極，於一切法而得自在。
阿難！諦聽，今為汝說。
對曰：唯然，願樂欲聞。
commentary::  ^123b26

三、釋正宗者，自此至第三十三分，總名正宗分，
將開殊勝法門特示顯耀，復明如來出世之因、
起教之本，為令聞者生希有想、生難遭想，斷疑起信故勸生極樂。
不獨此經，特準本文更標勝義：一、首明法藏廣大誓願，
為令行者生擔荷心，發起悲智具普賢願故；
一、次明法藏廣大功德，為令行者生真實心，
廣行方便滿普賢行故；一、次明極樂依正種種莊嚴，
為令行者生決定心，至誠迴向入佛境界不墮疑城故；
一、次明往生正因及世間果報，為令行者生精進心，一念念佛成就三昧決生彼國故。
問：圓頓諸經具說本師放光表相，此經何獨不爾？
答：此經以無量壽為主、本師為伴，後文無量壽放光普照一切諸佛世界，
本師特與十方諸佛讚歎證明不復放光者，為令眾生一心歸敬故。
other:: 
## 古佛出興第五
古佛出興第五
orig::  ^123c14

佛告阿難：乃往過去久遠無量不可思議無央數劫，
錠光如來興出於世，教化度脫無量眾生，皆令得道乃取滅度。
次有如來名曰光遠，次名月光，次名栴檀香，
次名善山王，次名須彌天冠，次名須彌等曜，
次名月色，次名正念，次名離垢，次名無著，
次名龍天，次名夜光，次名安明頂，次名不動地，
次名琉璃妙華，次名琉璃金色，次名金藏，
次名炎光，次名炎根，次名地種，次名月像，
次名日意，次名解脫華，次名莊嚴光明，
次名海覺神通，次名水光，次名大香，次名離塵垢，
次名捨厭意，次名寶炎，次名妙頂，次名勇立，
次名功德持慧，次名蔽日月光，次名日月琉璃光，
次名無上琉璃光，次名最上首，次名菩提華，
次名月明，次名日光，次色華色王，次名水月光，
次名除癡冥，次名度葢行，次名淨信，次名善宿，
次名威神，次名法慧，次名鸞音，次名獅子音，
次名龍音，次名處世，如此諸佛皆悉已過。
爾時，次有佛名世自在王如來、應供、等正覺、
明行足、善逝、世間解、無上士、調御丈夫、
天人師、佛、世尊。
commentary::  ^123c44

將明法藏成佛本因，特為推原從上諸佛。
寶積本從錠光上溯往世，過五十三佛，
方至世自在王，俱用逆數，於此全異。
然他譯本多從順數，未知寶積別有據否。
other:: 
## 法藏因地第六
法藏因地第六
orig::  ^124a30

時有國王，聞佛說法心懷悅豫，尋發無上正真道意，
棄國捐王行作沙門，號曰法藏，高才勇哲與世超異，
詣世自在王如來所，稽首佛足右繞三匝，
長跪合掌以頌讚曰：
　　光顏巍巍，威神無極，如是炎明，無與等者。
　　日月摩尼，珠光#CB08504;耀，
皆悉隱蔽，猶如聚墨。
　　如來顏容，超世無比，正覺大音，響流十方。
　　戒聞精進，三昧智通，威德無侶，殊勝希有。
　　深諦善念，諸佛法海，窮深盡奧，究其涯底。
　　無明欲怒，世尊永無。
　人雄師子，神德無量。
　　功勳廣大，智慧深妙，光明威相，震動大千。
　　願我作佛，齊聖法王，過度生死，靡不解脫。
　　布施、調意、戒、忍、精進，如是三昧，智慧為上。
　　吾誓得佛，普行此願，一切恐懼，為作大安。
　　假令有佛，百千億萬，無量大聖，數如恒沙，
　　供養一切，斯等諸佛，不如求道，堅正不却。
　　如是精進，威神難量，令我作佛，國土第一。
　　其眾奇妙，道場超絕，國如泥洹，而無等雙。
　　我當愍哀，度脫一切，十方來生，心悅清淨。
　　已至我國，快樂安隱，幸佛明信，是我真證。
　　發願於彼，力精所欲，十方世尊，智慧無礙。
　　常令此尊，知我心行。
　假使身止，諸苦毒中，
　　我行精進，忍終不悔。 ^124a40

佛告阿難：法藏比丘說此頌已，而白佛言：
唯然，世尊！我發無上正覺之心，願佛為我廣宣經法，
我當修行攝取佛國清淨莊嚴無量妙土，
令我於世速成正覺，拔諸生死勤苦之本。
時世自在王佛語法藏比丘：如所修行莊嚴佛土，汝自當知。
比丘白佛：斯義弘深，非我境界。
惟願世尊！廣為敷演諸佛如來淨土之行。
我聞此已，當如說修行，成滿所願。
爾時世自在王佛知其高明，志願深廣，
即為法藏比丘而說經言：譬如大海，一人斗量，
經歷劫數，尚可窮底得其妙寶。
人有至心精進，求道不止，會當尅果，何願不得？
於是世自在王佛即為廣說二百一十億諸佛剎土，
天人之善惡，國土之麤妙，應其心願，悉現與之。
時彼比丘聞佛所說嚴淨國土，皆悉覩見，
起發無上殊勝之願，其心寂靜，志無所著，
一切世間無能及者，具足五劫，思惟攝取莊嚴佛國清淨之行。
阿難白佛：彼佛國土壽量幾何？
佛言：其佛壽命四十二劫。
commentary::  ^124b38

右明法藏發心，亦從機感而入。
我等今日聞是經已，至心迴向無量壽佛，
求生彼國，即與法藏比丘爾日發心無二無別。
無量壽佛決定遙為授記，如世自在王所說，真實不虗。
故法藏云：我發無上正覺之心。
當知無上正覺，一切願王從此出生，一切淨土從此建立。
纔發此心，極樂莊嚴一時具足。
故曰：至心求道，精進不止，會當尅果，何願不得。
所以者何？一切法不離自心。
故下云：其心寂靜，志無所著。
纔有所著，便有分齊，便成狹小，不得名為殊勝之願。
惟隨順覺心，攝諸佛國，一念圓明，十方清淨。
此是一切眾生入道榜樣，決當隨學，莫生退屈。
other:: 
## 佛前發願第七
佛前發願第七
orig::  ^124c22

時法藏比丘，攝取二百一十億諸佛妙土清淨之行。
如是修已，詣彼佛所，稽首禮足，遶佛三匝，
合掌而住，白佛言：世尊！
我已攝取莊嚴佛土清淨之行。
佛告比丘：汝今可說，宜知是時，發起悅可一切大眾。
菩薩聞已，修行此法，緣致滿足無量大願。
比丘白佛：唯垂聽察，如我所願，當具說之。
第一願：設我得佛，國有地獄、餓鬼、畜生者，不取正覺。
第二願：設我得佛，國中天人，壽終之後，
復更三惡道者，不取正覺。
第三願：設我得佛，國中天人，不悉真金色者，不取正覺。
第四願：設我得佛，國中天人，形色不同，
有好醜者，不取正覺。
第五願：設我得佛，國中天人，不識宿命，
下至知百千億那由他諸劫事者，不取正覺。
第六願：設我得佛，國中天人，不得天眼，
下至見百千億那由他諸佛國者，不取正覺。
第七願：設我得佛，國中天人，不得天耳，
下至聞百千億那由他諸佛所說，不悉受持者，不取正覺。
第八願：設我得佛，國中天人，不得見他心智，
下至知百千億那由他諸佛國中眾生心念者，不取正覺。
第九願：設我得佛，國中天人，不得神足，
於一念頃，下至不能超過百千億那由他諸佛國者，不取正覺。
第十願：設我得佛，國中天人，若起想念，
貪計身者，不取正覺。
第十一願，設我得佛，國中天人不住定聚必滅度者，不取正覺。
第十二願，設我得佛，光明有限量，下至不照百千億那由他諸佛國者，
不取正覺。第十三願，設我得佛，壽命有限量，
下至百千億那由他劫者，不取正覺。
第十四願，設我得佛，國中聲聞有能計量，
乃至三千大千世界眾生悉成緣覺，於百千劫悉共計校知其數者，
不取正覺。第十五願，設我得佛，國中天人壽命無能限量，
除其本願修短自在，若不爾者，不取正覺。
第十六願，設我得佛，國中天人乃至聞有不善名者，不取正覺。
第十七願，設我得佛，十方世界無量諸佛不悉咨嗟稱我名者，
不取正覺。第十八願，設我得佛，十方眾生至心信樂欲生我國，
乃至十念，若不生者，不取正覺，唯除五逆、誹謗正法。
第十九願，設我得佛，十方眾生發菩提心修諸功德，
至心發願欲生我國，臨壽終時，假令不與大眾圍遶現其人前者，
不取正覺。第二十願，設我得佛，十方眾生聞我名號，
繫念我國植眾德本，至心迴向欲生我國，
不果遂者，不取正覺。
第二十一願，設我得佛，國中天人不悉成滿三十二大人相者，
不取正覺。第二十二願，設我得佛，他方佛土諸菩薩眾來生我國，
究竟必至一生補處，除其本願自在所化，
為眾生故被弘誓鎧，積累德本度脫一切，
遊諸佛國修菩薩行，供養十方諸佛如來，
開化恒沙無量眾生，使立無上正真之道，
超出常倫諸地之行，現前修習普賢之德。
若不爾者，不取正覺。
第二十三願：設我得佛，國中菩薩，承佛神力供養諸佛，一食之頃不能徧至無數無量億那由他諸佛國者。
不取正覺。第二十四願：設我得佛，國中菩薩，
在諸佛前現其德本，諸所求欲供養之具若不如意者。
不取正覺。第二十五願：設我得佛，國中菩薩，不能演說一切智者。
不取正覺。第二十六願：設我得佛，國中菩薩，不得金剛那羅延身者。
不取正覺。第二十七願：設我得佛，國中天人一切萬物，
嚴淨光麗形色殊特，窮微極妙無能稱量，
其諸眾生乃至逮得天眼，有能明了辨其名數者。
不取正覺。第二十八願：設我得佛，國中菩薩，
乃至少功德者，不能知見其道場樹無量光色高四百萬里者。
不取正覺。第二十九願：設我得佛，國中菩薩，
若受讀經法諷誦持說，而不得辨才智慧者。
不取正覺。第三十願：設我得佛，國中菩薩，智慧辨才若可限量者。
不取正覺。第三十一願：設我得佛，國土清淨，
皆悉照見十方一切無量無數不可思議諸佛世界，猶如明鏡覩其面像。
若不爾者，不取正覺。
第三十二願：設我得佛，自地以上至於虗空，
宮殿、樓觀、池流、華樹、國土所有一切萬物，
皆以無量雜寶、百千種香而共合成，嚴飾奇妙超諸天人，
其香普熏十方世界，菩薩聞者皆修佛行。
若不如是，不取正覺。
第三十三願：設我得佛，十方無量不可思議諸佛世界眾生之類，
蒙我光明觸其身者，身心柔輭超過天人。
若不爾者，不取正覺。
第三十四願：設我得佛，十方無量不可思議諸佛世界眾生之類，
聞我名字，不得菩薩無生法忍諸深總持者。
不取正覺。第三十五願：設我得佛，十方無量不可思議諸佛世界，
其有女人聞我名字，歡喜信樂發菩提心，
厭惡女身，壽終之後復為女像者。
不取正覺。第三十六願：設我得佛，十方無量不可思議諸佛世界諸菩薩眾，
聞我名字，壽終之後常修梵行至成佛道。
若不爾者，不取正覺。
第三十七願：設我得佛，十方無量不可思議諸佛世界諸天人民，
聞我名字，五體投地稽首作禮，歡喜信樂修菩薩行，諸天世人莫不致敬。
若不爾者，不取正覺。
第三十八願：設我得佛，國中天人欲得衣服隨念即至，
如佛所讚應法妙服自然在身，有求裁縫、
擣染、浣濯者。不取正覺。
第三十九願：設我得佛，國中天人所受快樂不如漏盡比丘者。
不取正覺。第四十願：設我得佛，國中菩薩隨意欲見十方無量嚴淨佛土，
應時如願於寶樹中悉皆照見，猶如明鏡覩見面像。
若不爾者，不取正覺。
第四十一願：設我得佛，他方國土諸菩薩眾聞我名字，
至於得佛諸根缺陋不具足者，不取正覺。
第四十二願：設我得佛，他方國土諸菩薩眾聞我名字，
皆悉逮得清淨解脫三昧，住是三昧一發意頃，供養無量不可思議諸佛世尊而不失定意。
若不爾者，不取正覺。
第四十三願：設我得佛，他方國土諸菩薩眾聞我名字，壽終之後生尊貴家。
若不爾者，不取正覺。
第四十四願：設我得佛，他方國土諸菩薩眾聞我名字，歡喜踊躍修菩薩行具足德本。
若不爾者，不取正覺。
第四十五願：設我得佛，他方國土諸菩薩眾聞我名字，
皆悉逮得普等三昧，住是三昧至於成佛，常見無量不可思議一切諸佛。
若不爾者，不取正覺。
第四十六願：設我得佛，國中菩薩隨其志願，所欲聞法自然得聞。
若不爾者，不取正覺。
第四十七願：設我得佛，他方國土諸菩薩眾聞我名字，
不即得至不退轉者，不取正覺。
第四十八願：設我得佛，他方國土諸菩薩眾聞我名字，
不即得至第一忍、第二、第三法忍，於諸佛法不能即得不退轉者，
不取正覺。佛告阿難：爾時，法藏比丘說此願已，
以偈頌曰：
　　我建超世願，必至無上道，斯願不滿足。
　　誓不成等覺。　我於無量劫，不為大施主，
　　普濟諸窮苦，誓不成等覺。
　我至成佛道，
　　名聲超十方，究竟有不聞，誓不成等覺。
　　離欲深正念，淨慧修梵行，志求無上尊。
　　為諸天人師，神力演大光，普照無際土。
　　消除三垢冥，明濟眾厄難，開彼智慧眼。
　　滅此昏盲暗，閉塞諸惡道，通達善趣門。
　　功祚成滿足，威耀朗十方。
　日月戢重輝。
　　天光隱不現，為眾開法藏，廣施功德寶。
　　常於大眾中，說法獅子吼，供養一切佛。
　　具足眾德本，願慧悉成滿，得為三界雄。
　　如佛無礙智，通達靡不照。
　願我功德力，
　　等此最勝尊，斯願若尅果，大千應感動。
　　虗空諸天神，當雨珍妙華。 ^124c46

佛語阿難：法藏比丘說此頌已，應時普地六種震動，
天雨妙華以散其上，自然音樂空中讚言：決定必成無上正覺。
於是法藏比丘，具足脩滿如是大願，誠諦不虗，超出世間深樂寂滅。
commentary::  ^126b42

右明法藏為一切眾生而建大願。
當知諸佛國土，不離眾生一念清淨心而得成立。
一切眾生，性本清淨，本無生死，本來常住，無餘涅槃。
祇因瞥爾情生，遂成流浪，頭出頭沒，無有了期。
菩薩憫之，發斯宏誓，為諸眾生，破除妄執，
昭廓心量，現自在力，顯大威光。
法性如然，非從外得。
何以故？自性空寂，離諸惡趣，當知菩薩順空寂心而嚴佛土。
自性妙圓，具諸相好，當知菩薩順妙圓心而嚴佛土。
自性無礙，現六神通，當知菩薩順無礙心而嚴佛土。
自性無住，不可斷滅，當知菩薩順無住心而嚴佛土。
自性無作，無有限量，當知菩薩順無作心而嚴佛土。
自性無外，譬如春風廣被萬物，當知菩薩順無外心而嚴佛土。
自性無內，譬如水鏡悉現眾像，當知菩薩順無內心而嚴佛土。
自性光明，如日普照，當知菩薩順光明心而嚴佛土。
自性平等，如香普熏，當知菩薩順平等心而嚴佛土。
故知四十八願，無一願而非眾生本具之心。
即以自心還嚴自土，如水赴海，如響應聲。
故法藏曰：若不爾者，不取正覺。
空中即讚言：決定必成無上正覺。
以不可思議之因，起不可思議之果。
當知不可思議之因，即不可思議之果。
有志淨土者，須從此信入。
other:: 
## 積植德行第八
積植德行第八
orig::  ^126c2

阿難！法藏比丘於其佛所，諸天魔梵龍神八部大眾之中，發斯宏誓。
建此願已，一向專志莊嚴妙土，所修佛國開廓廣大超勝獨妙，
建立常然無衰無變，於不可思議兆載永劫，
積植菩薩無量德行，不生欲覺瞋覺害覺，
不起欲想瞋想害想，不著色聲香味觸法，
忍力成就不計眾苦，少欲知足無染恚癡，
三昧常寂智慧無礙，無有虗偽諂曲之心，
和顏愛語先意承問，勇猛精進志願無倦，
專求清白之法以慧利羣生，恭敬三寶奉事師長，
以大莊嚴具足眾行，令諸眾生功德成就，
住空無相無願之法，無作無起觀法如化，
遠離麤言自害害彼彼此俱害，修習善語自利利人人我兼利，
棄國捐王絕去財色，自行六波羅蜜教人令行，
無央數劫積功累德，隨其生處在意所欲，
無量寶藏自然發應，教化安立無數眾生，
住於無上正真之道，或為長者居士豪姓尊貴，
或為剎利國君轉輪聖帝，或為六欲天主乃至梵王，
常以四事供養恭敬一切諸佛，如是功德不可稱說。
口氣香潔如優#CB00647;羅華，
身諸毛孔出栴檀香，其香普熏無量世界，
容色端正相好殊妙，其手常出無盡之寶，
衣服飲食珍妙華香，繒葢幢幡莊嚴之具，
如是等事超諸天人，於一切法而得自在。
commentary::  ^126c46

右明法藏以無量心，發無量願，起無量行，無不一一稱真如法界。
眾生無量，國土無量，菩薩隨順眾生，經不可說不可說那由他劫，
入不可說不可說恒河沙佛土，悉以無量行海而嚴淨之。
所以者何？以法界本無量故。
如是嚴淨無量佛土，度脫無量眾生，而實無佛土可嚴，亦無眾生可度。
所以者何？以法界即非法界故。
故云：以大莊嚴具足眾行。
又云：住空、無相、無願之法，無作無起，觀法如化。
斯則悲智雙融，理事無礙，故能於一切法而得自在。
一向出生菩薩經：佛言：我念過去廣大無量無邊阿僧祇劫，
有佛號寶功德威宿劫王。
彼佛將入涅槃，為眾廣說法本陀羅尼。
時有輪王，名曰持火。
王有太子，名曰不思議勝功德。
生年十六，從彼如來聞是法本，即於七萬歲中精勤修習，
未曾睡眠，亦不偃側，端坐一處，不貪財寶及以王位，
不樂自身得值九十億百千那由他佛，
諸佛說法盡能聞持修習，厭家薙髮而作沙門。
作已，復於九萬歲中修習此陀羅尼，復為眾生分別顯示，
一生之中力精教化，令八十億百千那由他眾生得發道心，
積功累德至不退地。
爾時不思議勝功德比丘豈異人乎？
即阿彌陀如來是也。
此明法藏所修本行，足與經文互證。
一生尚爾，多生可知；一劫尚爾，多劫可知。
other:: 
## 法藏成佛第九
法藏成佛第九
orig::  ^127a40

阿難白佛：法藏菩薩，為已成佛，而取滅度？
為未成佛？為今現在？
佛告阿難：法藏菩薩，今已成佛，現在西方，
去此十萬億剎，其佛世界，名曰安樂。
阿難又問：其佛成道以來，為經幾時？
佛言：成佛以來，凡歷十劫。
commentary::  ^127b38

右明成佛時處。曰現在西方者，不惟爾時名為現在，
乃至於今以及後後無盡，同名現在，以佛壽無量故。
other:: 
## 國土寶嚴第十
國土寶嚴第十
orig::  ^127b46

其佛國土自然七寶，金、銀、琉璃、珊瑚、琥珀、
硨磲、瑪瑙合成為地，恢廓廣蕩不可限極，
悉相襍次轉相間入，光赫煜爍微妙奇麗清淨莊嚴，
超踰十方一切世界眾寶中精，其寶猶如第六天寶。
又其國土無須彌山及金剛圍一切諸山，
亦無大海小海溪渠井谷，佛神力故欲見則見，
亦無地獄、餓鬼、畜生諸難之趣，亦無四時春夏秋冬，不寒不熱常和調適。
爾時阿難白佛言：世尊！
若彼國土無須彌山，其四天王及忉利天依何而住？
佛語阿難：第三炎天乃至色究竟天皆依何住？
阿難白佛：行業果報不可思議。
佛語阿難：行業果報不可思議，諸佛世界亦不可思議，
其諸眾生功德善力住行業之地，故能爾耳。
阿難白佛：我不疑此法，但為將來眾生欲除其疑惑，故問斯義。
commentary::  ^127c6

右明國土殊勝，即前文無三惡道及國土嚴淨等願所攝。
other:: 
## 光明無量第十一
光明無量第十一
orig::  ^127c32

佛告阿難：無量壽佛威神光明最尊第一，
諸佛光明所不能及，或照百佛世界，或千佛世界。
取要言之，乃照東方恒沙佛剎，南、西、北方，
四維、上、下，亦復如是。
或有佛光照於七尺，或一由旬，二、三、四、
五由旬，如是轉倍，乃至照一切佛剎。
是故，無量壽佛號無量光佛、無邊光佛、
無礙光佛、無對光佛、炎王光佛、清淨光佛、
歡喜光佛、智慧光佛、不斷光佛、難思光佛、
無稱光佛、超日月光佛。
其有眾生遇斯光者，三垢消滅，身意柔輭，
歡喜踊躍，善心生焉。
若在三塗極苦之處，見此光明，皆得休息，
無復苦惱，壽終之後，皆蒙解脫。
無量壽佛光明顯赫，照耀十方諸佛國土，莫不聞焉。
不但我今稱其光明，一切諸佛、聲聞、緣覺，
諸菩薩眾，咸共歎譽，亦復如是。
若有眾生聞其光明威神功德，日夜稱說，
至心不斷，隨意所願，得生其國，為諸菩薩、
聲聞之眾所共歎譽，稱其功德，至其最後得佛道時，
普為十方諸佛、菩薩歎其光明，亦如今也。
我說無量壽佛光明威神巍巍殊妙，晝夜一劫尚未能盡。
commentary::  ^127c38

右明光明殊勝，即前文光明有限量，蒙我光明等願所攝。
other:: 
## 壽命無量第十二
壽命無量第十二
orig::  ^128a24

佛語阿難：又無量壽佛壽命長久不可稱計，汝寧知乎？
假使十方世界無量眾生皆得人身，悉令成就聲聞緣覺，
都共集會禪思一心竭其智力，於百千萬劫悉共推算，
計其壽命長遠之數，不能窮盡知其限極。
聲聞菩薩天人之眾，壽命長短亦復如是，非算數譬喻所能知也。
commentary::  ^128a30

右明壽命長久，即前文壽命有限量及壽命無能限量等願所攝。
other:: 
## 聖眾無量第十三
聖眾無量第十三
orig::  ^128a42

又聲聞菩薩，其數難量不可稱說，神智洞達威力自在，能於掌中持一切世界。
彼佛初會，聲聞眾數不可稱計，菩薩亦然。
如大目犍連，百千萬億無量無數，於阿僧祇那由他劫，
乃至滅度悉共計校，不能究了多少之數。
譬如大海深廣無量，假使有人析其一毛以為百分，以一分毛沾取一滴。
於意云何？其所滴者，於彼大海何所為多？
阿難白佛：彼所滴水，比於大海多少之量，非巧歷算數言辭譬類所能知也。
佛語阿難：如目連等，於百千萬億那由他劫，
計彼初會聲聞菩薩，所知數者猶如一滴，其所不知如大海水。
commentary::  ^128a48

右明聖眾無量，即前文國中聲聞有能計量等願所攝。
other:: 
## 七寶諸樹第十四
七寶諸樹第十四
orig::  ^128b20

又其國土七寶諸樹周滿世界，金樹、銀樹、
琉璃樹、玻瓈樹、珊瑚樹、瑪瑙樹、硨磲之樹，
或有二寶、三寶乃至七寶轉共合成。
或有金樹，銀葉華果；或有銀樹，金葉華果；
或琉璃樹，玻瓈為葉，華果亦然；或水晶樹，
瑠璃為葉，華果亦然；或珊瑚樹，瑪瑙為葉，
華果亦然；或瑪碯樹，瑠璃為葉，華果亦然；
或硨磲樹，眾寶為葉，華果亦然。
或有寶樹，紫金為本，白銀為莖，瑠璃為枝，
水晶為條，珊瑚為葉，瑪瑙為華，硨磲為實。
或有寶樹，白銀為本，瑠璃為莖，水晶為枝，
珊瑚為條，瑪瑙為葉，硨磲為華，紫金為實。
或有寶樹，瑠璃為本，水晶為莖，珊瑚為枝，
瑪瑙為條，硨磲為葉，紫金為華，白銀為實。
或有寶樹，水晶為本，珊瑚為莖，瑪瑙為枝，
硨磲為條，紫金為葉，白銀為華，瑠璃為實。
或有寶樹，珊瑚為本，瑪瑙為莖，硨磲為枝，
紫金為條，白銀為葉，瑠璃為華，水晶為實。
或有寶樹，瑪瑙為本，硨磲為莖，紫金為枝，
白銀為條，瑠璃為葉，水晶為華，珊瑚為實。
或有寶樹，硨磲為本，紫金為莖，白銀為枝，
瑠璃為條，水晶為葉，珊瑚為華，瑪瑙為實。
行行相值，莖莖相望，枝枝相準，葉葉相向，
華華相順，實實相當，榮色光曜不可勝視，
清風時發出五音聲，微妙宮商自然相和。
other:: 
## 道場寶樹第十五
道場寶樹第十五
orig::  ^128b26

又無量壽佛，其道場樹高四百萬里，其本周圍五千由旬，
枝葉四布二十萬里，一切眾寶自然合成，
以月光摩尼持海輪寶眾寶之王而莊嚴之，
周匝條間垂寶瓔珞，百千萬色種種異變，
無量光炎照曜無極，珍妙寶網羅覆其上，
一切莊嚴隨應而現，微風徐動吹諸寶樹，
演出無量妙法音聲，其聲流布徧諸佛國，
聞其音者得深法忍，住不退轉至成佛道，
耳根清徹不遭苦患；目覩其色，鼻知其香，
口嘗其味，身觸其光，心以法緣，皆得甚深法忍，
住不退轉至成佛道，六根清徹無諸惱患。
阿難！若彼國土天人見此樹者，得三法忍：
一者、音響忍；二者、柔順忍；三者、無生法忍。
此皆無量壽佛威神力故、本願力故、滿足願故、
明了願故、堅固願故、究竟願故。
佛告阿難：世間帝王有百千音樂，自轉輪聖王乃至第六天上伎樂音聲，
輾轉相勝千億萬倍；第六天上萬種樂音，不如無量壽國諸七寶樹一種音聲千億倍也。
亦有自然萬種伎樂，又其樂聲無非法音，
清暢哀亮微妙和雅，十方世界音聲之中最為第一。
other:: 
## 堂舍樓觀第十六
堂舍樓觀第十六
orig::  ^128c20

其講堂、精舍、宮殿、樓觀，皆七寶莊嚴自然化成，
復以真珠、明月、摩尼眾寶以為交絡覆葢其上。
other:: 
## 七寶浴池第十七
七寶浴池第十七
orig::  ^129a10

內外左右有諸浴池，或十由旬、或二十、
三十乃至百千由旬，縱廣深淺皆各一等，
八功德水湛然盈滿，清淨香潔味如甘露。
黃金池者底白銀沙，白銀池者底黃金沙；
水精池者底瑠璃沙，瑠璃池者底水精沙；
珊瑚池者底琥珀沙，琥珀池者底珊瑚沙；
硨磲池者底瑪瑙沙，瑪瑙池者底硨磲沙；
白玉池者底紫金沙，紫金池者底白玉沙；
或有二寶、三寶乃至七寶轉共合成。
其池岸上有旃檀樹，華葉垂布香氣普熏，
天優#CB00647;羅華、#CB00647;曇摩華、
拘牟頭華、芬陀利華，襍色光茂彌覆水上。
彼諸菩薩及聲聞眾若入寶池，意欲令水沒足水即沒足，
欲令至膝即至於膝，欲令至腰水即至腰，
欲令至頸水即至頸，欲令灌身自然灌身，
欲令還復水輙還復，調和冷煖自然隨意，
開神悅體蕩除心垢，清明澄潔淨若無形，
寶沙映徹無深不照，微瀾迴流轉相灌注，
安詳徐逝不遲不疾，波揚無量自然妙聲，隨其所應莫不聞者。
或聞佛聲，或聞法聲，或聞僧聲，或寂靜聲、
空無我聲、大慈悲聲、波羅蜜聲，或十力無畏不共法聲、
諸通慧聲、無所作聲、不起滅聲、無生忍聲，
乃至甘露灌頂眾妙法聲，如是等聲稱其所聞歡喜無量。
隨順清淨離欲寂滅真實之義，隨順三寶力無所畏不共之法，
隨順通慧菩薩聲聞所行之道，無有三塗苦難之名，
但有自然快樂之音，是故其國名曰安樂。
阿難！彼佛國土諸往生者，具足如是清淨色身諸妙音聲神通功德。
commentary::  ^129a16

石第十四分至此，明寶樹、音聲、宮觀、浴池種種莊嚴，
諸見聞者種種法樂，即前文不聞不善之名，
人物嚴淨悉見十力，宮殿池流無量嚴飾等願所攝。
other:: 
## 衣食自然第十八
衣食自然第十八
orig::  ^129b16

所處宮殿、衣服、飲食、眾妙華香莊嚴之具，猶第六天自然之物。
若欲食時，七寶#CB00647;器自然在前，
金、銀、琉璃、硨磲、瑪瑙、珊瑚、琥珀、明月真珠，
如是諸盋隨意而至，百味飲食自然盈滿。
雖有此食，實無食者，但見色聞香，意以為食，
自然飽足，身心柔輭，無所味著。
事已化去，時至復現。
彼佛國土清淨安隱，微妙快樂，次於無為泥洹之道。
commentary::  ^129b24

右明衣食諸具隨心化現，即前文衣服隨念所受，快樂等願所攝。
other:: 
## 顏貌端正第十九
顏貌端正第十九
orig::  ^129b38

其諸聲聞、菩薩、天、人，智慧高明神通洞達，
咸同一類形無異狀，但因順餘方故有天、
人之名，顏貌端正超世希有，容色微妙非天非人，
皆受自然虗無之身、無極之體。
佛告阿難：譬如世間貧窮乞人在帝王邊，形貌容狀寧可類乎？
阿難白佛：假令此人在帝王邊，羸陋醜惡無以為喻，百千萬億不可計倍。
佛告阿難：汝言是也。
計如帝王，雖人中尊貴形色端正，比之轉輪聖王甚為鄙陋，
猶彼乞人在帝王邊也。
轉輪聖王威相殊妙天下第一，比之忉利天王又復醜惡，不得相喻萬億倍也。
假令天帝比第六天王，百千億倍不相類也。
設第六天王比無量壽佛國菩薩、聲聞，
光顏容色不相及逮，百千萬億不可計倍。
commentary::  ^129b44

右明色身殊妙，即前文悉真金色，無有好醜等願所攝。
other:: 
## 總讚莊嚴第二十
總讚莊嚴第二十
orig::  ^129c20

佛告阿難：無量壽國，其諸天人衣服、飲食、
華香、瓔珞、繒葢、幢幡、微妙音聲，所居舍宅、
宮殿、樓閣，稱其形色高下大小，或一寶、
二寶乃至無量眾寶，隨意所欲應念即至。
又以眾寶妙衣徧布其地，一切天人踐之而行。
無量寶網彌覆佛土，皆以金縷、真珠、百千雜寶、
奇妙珍異莊嚴校飾，周匝四面垂以寶鈴，
光色晃曜盡極嚴麗，自然得風徐起微動。
其風調和不寒不暑，溫涼柔輭不遲不疾，
吹諸羅網及眾寶樹，演發無量微妙法音，流布萬種溫雅德香。
其有聞者，塵勞垢習自然不起，風觸其身皆得快樂，譬如比丘得滅盡三昧。
又風吹散華徧滿佛土，隨色次第而不雜亂，
柔輭光澤馨香芬烈，足履其上蹈下四寸，隨舉足已還復如故。
華用已訖地輙開裂，以次化沒清淨無遺，
隨其時節風吹散華，如是六反。
commentary::  ^129c26

右復廣明依報，又諸法樂以盡前意。
other:: 
## 華光出佛第二十一
華光出佛第二十一
orig::  ^130a6

又眾寶蓮華周滿世界，一一寶華百千億葉，
其華光明無量種色，青色青光，白色白光，
玄、黃、朱、紫光色赫然，煒燁煥爛，明曜日月。
一一華中出三十六百千億光，一一光中出三十六百千億佛，
身色紫金，相好殊特。
一一諸佛又放百千光明，普為十方說微妙法。
如是諸佛，各各安立無量眾生於佛正道。
commentary::  ^130a10

右明佛身普現一切，隨方接引，為後文往生緣起。
如上種種莊嚴，種種佛事，無所從來，亦無所去，
如空中雲，如水中月，如畫所現像，如幻所化人，
皆以佛神力故，隨眾生心而出現故。
當知一切眾生所有神力，本與如來無二無別，
特無大願大行發起勝因，不覺不知，沈淪永劫。
若能一念回光，方知家業具在。
如入寶山，取之無盡；如游香國，觸處蒙熏。
要須親到方休，慎勿半塗而廢。
無量壽經起信論卷中
 ^130a22
