
xu:: 
#  No. 1447-A 前序
No. 1447-A 前序
author:: 靈源叟　惟清
禪師。即所謂古塔主者也。
淨行無垢。孤風絕攀。
名重當年。誠非虗得。
垂機接物。深指悟中。
語直標宗。世多參究。
然判兩篇自已。列三要三玄。
類聚因緣。品題緇素。
與夫不見雲門。而公稱嫡嗣。
情猜之士。或致譏評。
是猶循器定空。刻舟尋劒。
親逢大藥。反益沉痾。
儻善退思。歷然神會。
則知彼上人者。豈徒然哉。
禪者道宣。竦聞。通辯。
請將其錄鏤板流傳。
仍乞斯言。為之冠引。
實紹聖四年中秋日也。
xu:: 
#  No. 1447-B
No. 1447-B
author:: 雲門村叟妙喜　宗 ^42c12

禪無傳授。可傳授者。
教乘文字。先德語言而已。
非心之至妙也。其至妙之心。
貴不越一念而契證。
苟如實契證。則教乘文字。
先德語言。無少無剩。
皆此心之妙用。如柝旃檀。
片片匪異。故曰。教外別傳。
不立文字。直指人心。
見性成佛。此萬世不易之論。
近日叢林。誑妄說法之流。
不信有妙悟。而專事教乘文字。
先德語言。尋章摘句。
狐媚學者。傳襲以為家寶。
或以隻履西歸之話。
為末後大事。或以五位功勳。
偏正回互為箕裘。
各立門戶。各秉師承。
謂之宗旨。觀斯之說。
何異群虱之處裩中。
逃乎深縫。匿乎壞絮。
自以為吉宅。炎丘火流。
燋邑滅都。群虱裩中不能出。
此之謂也。臨際曰。
有一種不識好惡。
向教乘中。取意度商量。
成於句義。如把屎塊子。
口中味了。却吐過與人。
三復斯言。未嘗不喟然嘆息也。
嗚呼。安得此老復出。
為後進針膏肓起癈疾乎。
古禪師語錄
editor:: 豫章參學門人　文智　編
other:: 
# 上堂語錄
 ^42c33

皇宋景祐四年丁丑歲。
十月初三日。知郡待制范公。
躬率四眾。就芝山迎師歸本院。
師陞堂。據座不語。
安國長老。乃白眾云。
當觀法王法。法王法如是。
眾猶不退　師云。
安國和尚。適來已是郎當不少。
老僧不可向土上加泥。
大眾。更莫久立。便下座。 ^43a34

是日晚參。僧問。法不孤起。
仗境方生。學人上來。
請師垂示　師云。
金剛草鞋。進云。恁麼則退後三步　師云。
酌然千萬里。問。人天交集。
四眾臻臨。如何是和尚為人底句　師云。
淥水泛清波。學云點　師云過。
學人撫掌　師云退。
問。一喝分賓主。照用一時行。
此意如何　師云。
乾柴濕#CB16226;。
學人便喝　師云。
紅焰炎天。復云。衲僧相見。
不涉言詮。爭奈俗士在筵。
又須開一線道。然雖如是。
且作麼生辨明。直饒見得諦當分明。
在俗士分上即得。
衲僧分上天地懸殊。
大眾。作麼生是衲僧分上事。
試道看。莫道錢是足陌。
莫道地肥茄子嬾。
若作此見解。與俗何殊。
若不然者。且作麼生是衲僧分上事。
久參先德。不在言之。
後學初機。直須子細。
不勞久立。珍重。 ^43b2

檀越請晚參。僧問。
青青翠竹。盡是真如。
#CB15106;#CB15106;黃花。
無非般若。如何是般若　師云。
黃泉無老少　進云。
春來草自青　師云。
聲名不朽。進云。若然者。
碧眼胡僧也皺眉　師云。
退後三步　學云苦　師云吽吽　問。
人天普集。佇聽雷音。
學人上來。請師垂下　師云。
光陰似箭　進云。
一言纔剖人皆委。
香煙起處盡沾恩　師云。
古人有言。學人便喝　師云瞎　學云。
放過一著　師云。
人天大眾前。放你三十棒　師乃云。
自從行脚以來。未曾似今歲被人逼令住院開堂作長老。
此是衲僧第一不著便處。
從今以去。被人喚作長老。
或喚作善知識。大似被他劈面唾相似。
又被俗士請令晚參。
不免為佗說佛說法。
或則毀佛謗法。可謂剜肉作瘡。
笑破衲僧口。諸多俗士。
也須抖擻精神。莫受塗糊指註。
日晚。各請歸家。珍重。 ^43b28

上堂。僧問。一人探頭。
一人下喝。此二人相去幾何　師云。
三更半夜　進云。
龍歸滄海。鳳反丹山　師云。
北斗下燒香　問。
臨濟竪拂。學人起拳。
是同是別　師云。
訛言亂眾　進云。
恁麼則據令而行也　師云。
天涯海角　學人便喝　師云吽吽　問。
曲調已成。還許學人斷和也無　師云。
官不容針　進云。
果是伯牙才　師云。
自家看取　學人撫掌三下　師云。
三十棒　師云。衲僧面前。
難為啟口。假饒發一言。
直得天雨四花。地搖六震。
須彌倒卓。海水沸騰。
猶是野狐精業。然雖如是。
也須見到始得。若也於此不明。
便見物類千差。自佗能所。
愛憎嗔喜。生死遷流。
所以古德云。努力今生須了却。
莫教永劫受餘殃。 ^43c8

至初九日開堂。范公自作請疏云。 ^43c32

伏以。無心為宗。非一毫之可立。
有言即病。徒萬法之強名。
然則病非醫而曷求。
宗因師而乃證。 ^43c34

古師和尚。淨行無垢。
孤風絕攀。法皷一鳴。
有聞皆聳。神珠四照。
無隱不彰。群願斯歸。
正乘可示。大眾瞻仰。
即同如來。謹疏。 ^43c38

龍圖閣待制知饒州軍州事范仲淹疏。 ^43c44

讀疏畢。師告眾云。
山僧蒙郡侯堅命。
此日可謂脫珍御服。
著弊垢衣。大似國家兵器。
不得已而用之。便陞座。
拈香云。且道。這一瓣香。
為甚麼人。山僧初行脚時。
先參見大光敬玄和尚。
這和尚。坐在荒艸裏。
後參見南岳福嚴寺良雅和尚。
這和尚。又只是箇脫灑底衲僧。
這一瓣香。不為大光和尚。
亦不為福嚴和尚。
大眾記取。唯有韶州雲門山匡真大師。
稍較#CB15875;子。
這一瓣香。且為雲門山匡真大師燒也。
於是趺坐。維那白槌云。
法筵龍象眾。當觀第一義　師云。
大眾。維那如是咨白。
大眾還甘也無。何以。
若據大眾分上。假饒諸佛出世。
猶是自謾。祖師西來。
誑惑庸小。自餘之輩不在形言。
若也談玄說要。大似含血噀人。
問答往還。如同魔嬈。
禪德。大眾面前。作麼生下口。
然雖如是。事無一向。
理出百途。曲為下機。
有疑請問　僧問。
猿抱子歸青嶂後。
鳥#CB03340;花落碧岩前。
此是夾山境。那个是薦福境　師云莫　進云。
如何是境中人　師云莫　問。
知師久蘊囊中寶。
今日當筵略借看　師云莫　進云。
豈無方便　師云莫　問。
大善知識出世。將何為人　師云莫　進云。
恁麼則有問有答去也　師云莫　有僧纔擬伸問　師云。
問話且止。直饒問得答得。
與道懸殊。大眾。似此問話數箇闍黎。
總未有箇出家眼目在。
若有出家眼目。一萬里外。
聞有善知識出世。
洗耳攢眉。拂袖遠去。
爭肯來這裡。五體投地。
問箇如何若何。仁者還知道。
大眾各各自己分上。
是箇甚麼門風。是箇甚麼體格。
直得諸佛仰望不及。
天下祖師鎖口有分。
若能如是明見得。
佛之與祖。如同夢幻空花。
聞甚深法門。也似風聲谷響。
自己頴脫獨拔。猶閑法界有情齊成正覺。
豈不是大丈夫漢。
豈不是真出家兒。
是事且置。以某累德不高。
向道非遠。雲山遁迹。
歲月隳顏。伏承知郡待制。
　提點度支。諸位官僚。
寵錫文疏。令開堂演法。
所生均祉。上祝今聖皇帝。
山嶽為壽。日月齊明。
文武官僚。高登祿位。
諸院尊宿。僧正名員。
洎諸檀信。元相輔會。
敢緩敷宣。久抑尊官。
伏惟珍重。 ^43c46

上堂。自從入院。諸多俗士。
請令晚參。只可隨時施設。
俯就機緣。若據山僧見處。
自是一家。何以。為早歲遊方。
參見第一等尊宿。
或則舉經舉論。說色說空。
三界唯心。萬法唯識。
乃得天地同根。萬法一體。
卷舒萬象。縱奪森羅。
諸事摐然。一切成現。
或說向上關棙。透過法身。
言無展事。語不投機。
承言者喪。滯句者迷。
於斯明得。便是箇灑灑地衲僧。
不依倚一切。純說乾嚗嚗地禪。
凡有問來。更不答話。
或說全體作用。法令雙行。
主賓縱奪。照用縱橫。
三年內一時被老僧參得。
以為祖道真規。後來自家#CB15111;破。
總是鬼解螢光。上祖門中以為毒藥。
如今四海大行。所以祖席荒凉。
道流閴爾。仁者直須著忖。
莫受塗糊。但據當人事。
是何道理。珍重。 ^44b20

上堂。口是招禍之門。
舌是伐身之斧。若有衲僧出來。
將老僧拕下禪床。
爛毆一頓。豈不是與眾雪耻。
也許你具一隻眼。
如今擬在這裡。叉手立地。
#CB06171;相鈍置。
有甚麼了期。珍重。 ^44b46

眾會齋上堂。如來正法眼藏。
涅槃妙心。祖祖相傳。
佛佛授手。凡聖平等。
不假外求。萬德圓明。
豈勞修證。山僧此日覿面相呈。
悟之便登佛地。不歷階梯。
迷之背覺合塵。枉入諸趣。
迷悟自有差殊。此法本無增減。
久參達士。同共證明。
後學初機。有疑請問　僧問。
承和尚有言。覿面相呈。
如何是覿面相呈事　師云。
莫　進云喏　師云莫　進云喏喏　師云莫莫　有僧纔擬伸問　師云。
問話且止。與道懸殊。
若據諸人分上。具無礙辯。
尚沒奈何。擬心則差。
豈況更形言語。眾生流轉不息。
葢為有心。若得一念心不生。
與佛齊肩定矣。天上天下。
絕是最尊。巍巍堂堂。
十方獨步。隨機赴感。
靡所不周。故號無緣之慈。
亦云不請之友。未得如此。
墮在邪途。珍重。 ^44c6

上堂。皷聲纔動。大眾已集。
却令山僧無下口處。
莫怪古人道。十度擬發言。
九度却休去。何以。
假饒說得擲地作金聲。
在諸人分上。了無交涉。
大眾。欲得親切麼。
自家道取。諸人作麼生道。
未開口以前。却較#CB15875;子。
纔開口皆是自謾。
莫見恁麼說了。便出頭來禮三拜。
或揚眉瞬目。拂袖出去。
或則下棒下喝。轉沒交涉。
除此外。作麼生道。
這裡若道得。亦不虗出家行脚。
方能紹隆三寶。若道不得。
直須出家。珍重。 ^44c32

師早參示眾云。大眾。
霜寒不勞久立。珍重。 ^44c48

結夏日上堂。止持作犯為初機。
禁足規繩則可知。
若是吾曹門下客。
林間相見不揚眉。 ^45a2

上堂。大眾。雲門匡真大師。
如今現在。諸人還見麼。
若也見得。便是山僧同參。
見麼見麼。此事。直須諦當始得。
不可自謾。且如往古黃蘗。
聞百丈和尚舉馬大師下喝因緣。
佗因茲大省。百丈問。
子向後莫承嗣大師否。
黃蘗曰。某雖識大師。
要且不見大師。若承嗣大師。
恐喪我兒孫。大眾。
當時馬大師遷化。
未得五年。黃蘗自言不見。
當知黃蘗見處不圓。
要且只具一隻眼。
山僧即不然。識得雲門大師。
亦見得雲門大師。
方可承嗣雲門大師。
只如雲門入滅。已得一百餘年。
如今作麼生說箇親見底道理。
會麼。除是通人達士。
方可證明。眇劣之徒。
心生疑謗定矣。見得者不在言之。
未見者如今看取。
不請久立珍重。 ^45a6

上堂。大眾朝晚雖然聚集。
且無言句。教諸人領解。
亦無言句教諸人參。
亦無門風教諸人施設。
只是與諸人揀擇邪正。
免諸人取次承當。
未得謂得。緣祖道門中。
沒量大人容易領解。
且如往日親見雲門尊宿。
具大聲價。莫若德山密。
洞山初。智門寬。巴陵鑒。
佗雖親見雲門。只悟得雲門言教。
要且不悟道見性。
何以知之。且如僧問鑒和尚云。
如何是提婆宗。鑒云。
銀盌裡盛雪。又問如何是吹毛劒。
鑒云。珊瑚枝枝撑著月。
又問佛教祖教是同是別。
鑒云。雞寒上樹。鴨寒下水。
鑒和尚云。我下此三轉語。
已報雲門恩了也。
後來更不與雲門設忌齋。
大眾。雲門分明道。
此事若在言句。一大藏教。
豈無言句。又云。饒你問得答得。
只贏得口滑。去道轉遠。
作麼生下三轉語。
便道。我報雲門恩了也。
可謂埋沒上祖。錯指後人。
遂使兒孫承空接險。
從錯至錯。例皆稱提言句。
以為向上極則事。
大眾。若據言句中事。
如螢火之光。諸人分上如百千日月。
大眾。曾於言句中得入者。
快須吐却。於自己分上點撿看。
是何道理。珍重。 ^45a30

上堂云。瘥病不假驢駝藥。
便下座。 ^45b18

上堂。彼此出家人。
且作麼生是出家眼。
如未具出家眼。且依佛了義教。
莫依不了義教。如何是不了義教。
談因說果。有聖有凡。
福慧二嚴。闕一不可。
此為對盲俗說。為佗不知有出世之道。
且令修禪學慧。免佗失却人天二路。
若是我沙門釋子。
不可依從。被福慧繫在生死界中。
如長繩繫鳥足。無有脫期。
如何是了義教。福不可作。
慧不可修。只要諸人見性悟道。
若要見性悟道。一切佛法不可學。
三乘聖行不可修。
福不可作。慧不可學。
所以道。一切無心道合同自己一身解脫猶閑。
法界有情。齊成正覺。
亦能攪長河為酥酪。
變大地作黃金。乃至十方世界。
皆成珍寶也則不難。
何必勞神結緣作福。
莫怪說如此事。山僧早年行脚。
所見尊宿皆言。我不答話。
純說乾曝嚗地禪。
又云。福慧不可闕。
後來#CB15111;得破了。
洎合被佗賺過一生。
所以山僧在眾裡。
不教人學佛學法。
不教人作福結緣。
然雖如此。百千人中。
無一人肯信。為佗無出家眼。
根器淺薄。信之不及。
所以佛云。薄福尠德人。
不堪受是法。聞必不敬信。
若信得及。紹隆得三寶。
一切眾生。皆有解脫之期。
若信不及。永劫受殃。
莫言不道。珍重。 ^45b20

上堂。初心後學。還得出家也未。
若也未得出家。且須持取齋戒。
如何是持齋戒。擬心是破戒。
得味是破齋。剎那闕漏。
大難出家。珍重。 ^45c10

上堂。三世諸佛出現世間。
讚歎諸人不及。山僧若更開示指南。
大似壓良為賤。然雖恁麼道。
只如大眾有甚麼長處。
知得麼。撿點看。不請久立。
珍重。 ^45c16

上堂。行脚人面前。
說箇甚麼即得。何以。
十語九中。不如一默。
然雖恁麼道。大似斧斫了手摩抄。
若更待山僧開口。
可謂灸瘡瘢上。更著艾炷。
各自下去。 ^45c22

上堂。曹溪路上即不問。
且道。兜率內院慈氏如來。
共文殊對談何事。
還見麼。還聞麼。直饒親見親聞。
猶是兜率內院事。
且道。曹溪路上作麼生。
試道看。莫道是久雨蔞蒿長。
莫道春來草自生。
若據如此。正是鳥道羊腸。
未夢見曹溪路上在。
久參先德不在形言。
後學初機切須子細。
不請久立珍重。 ^45c28

施主設齋上堂。欲知佛性義。
當觀明節因緣。且如今日勝會。
是事摐然。一切成現。
且道成得箇甚麼邊事。
要會麼。法本不然。
豈其然乎。於斯了得。
便是海印發光。到此不明。
可謂塵勞先起。奈何法本無私。
見有差別。譬如諸天共寶器食。
隨其福德飯色有異。
仁者見之謂之仁。
智者見之謂之智。
出家人見之是箇甚麼。
儻明此理。乃可取食。
若昧斯宗。難為消受。
已得者不在言之。
未得者快須了取。
珍重。 ^45c40

上堂。大眾。諸人從無始以來。
至于今日。有箇甚麼事。
還知麼。三世諸佛。
向十方世界。覔諸人不得。
六道四生。亦覔諸人不得。
三乘聖位。尚亦覔諸人不得。
擬喚作一物又不堪。
說似一物又不得不禁何了道不可以智知不可以識識。
然雖如此。亦是名邈彫#CB15043;。
與諸人分上天地懸隔。
諸人既若此此。何用參請。
何假修行。當下便休。
猶是鈍漢。若是擬議。
□□自欺。珍重。 ^46a8

上堂。大凡參學。但且扣己而參。
體取本來無一物。
體取目前亦無一物。
一一體取了。表裏盡情。
己見亦亡。便謂之忘己之士。
所以古人道。而今天下忘心能幾人。
如此之人最難得。
千人萬人學。無一人兩人得。
未得如此。但且忘心息見。
如愚如癡。一二十年。
守取一悟。珍重。 ^46a22

上堂。出家人。論實不論虗。
所以佛云。既得出家。
如囚免獄。少欲知足。
勿貪世榮。忍飢耐渴志存無別事也。
珍重。 ^46a34

上堂。道泰不傳天子令。
時清休唱太平歌。
珍重。 ^46a40

上堂。去去西天路。
迢迢十萬餘。珍重上堂。
衲僧面前。有甚麼相瞞處。
直饒說得天花亂墜。
爭似靈龜未兆時。
設使釋迦掩室於摩竭。
葢為下根下器。淨名杜口於毗耶。
□□不肯。直饒不肯。
也是狐假虎威。下座。 ^46a42

上堂。大眾。山僧今日將三世諸佛所說之法。
一時舉似大眾了也。
更不欠少一字。不得嫌山僧急性。
葢緣俯為下機。直饒仁者於一言下得諦當分明。
說得如雲如雨。咄。
這喫野狐唌唾底餓鬼。
莫向衲僧門下過。
打公腰折。莫言不道。
下座。 ^46b4

上堂。諸仁者。一等參學。
且須辨取是非。若也取次承當。
便是一生虗過。近來行脚人。
例皆以天台華頂南嶽石橋。
將為向上一路。多少錯認。
此是暫時行履處。
非究竟安身立命之地。
又說徐州麥飯。鎮州大蘿蔔頭。
以為灑灑地衲僧。
千足萬足。莫錯承當。
此是非時之食。誘引童蒙止啼之義。
在衲僧分上。謂之雜毒食。
若也未得其趣。更莫沾唇。
若已得其趣快須盡底吐却。
儻有纖毫在心。便是虗生浪死珍重。 ^46b14

上堂。除非休去便休去。
若覔了期無了期參。 ^46b30

上堂。諸上座行脚。
當為何事。若要知見明白。
了達世出世法。多知解會問答。
與天地同根萬法一體。
認得法身法性。速往諸方學取。
若要透過法身。會得向上關棙。
言無展事。語不投機。
凡有問來更不答話。
做箇灑灑地衲僧。
不依倚一物。亦請速往諸方學取。
直饒一一見得。與諸人本分事。
了無交涉。所以老僧只以本分事接人。
若是諸方有語句文字教諸人用心學得。
若是山僧此間不立文字語句用心學不得。
無你捿泊處。四方學者望涯而退。
若要見本分事。便須一切佛法不用學。
一切言句不要參。
罷却學心。忘却知見。
如枯木石頭。有少相應之分。
若不如是。與道懸殊。
珍重。 ^46b32

上堂良久云。劒去遠矣。
徒勞刻舟。珍重。 ^46c8

上堂。三世諸佛。仰望不及。
天下祖師。結舌有分。
知有者善自保任。
未知有者。不休何待。
參。 ^46c10

上堂。丈夫各有冲天氣。
莫向如來行處行。
向甚麼處行即是。
諸仁者。出來對眾道看。
莫道是趙州南石橋北。
莫道是天台華頂。
華嶽三峯。莫道是人無遠慮。
必有近憂。若據如此見解。
大似猛虎入穽。俊#CB15143;投籠。
自取滅亡。非佗人咎。
且道。作麼生是衲僧行處。
珍重。 ^46c14

上堂。大眾。昨日施主齋會。
僧道威儀濟濟。俗士禮樂鎗鎗。
供養摐然。香花羅列。
如此一筵勝事。且道。
今日甚麼處去也。
若知得來處。即知去處。
方不被因果所拘。
於諸法中而得自在。
汝若向刀山。刀山自摧折。
汝若向火湯。火湯自消滅。
方能放蕩逍遙。有何罣礙。
若也未了。萬法所拘。
無由解脫。可謂業識忙忙。
觸途成滯。若遇惡境現前。
如何消遣。古人道努力今生須了却。
莫教永劫受餘殃。
珍重。 ^46c24

上堂。良久。大眾不散。
師云。做甚麼。不可須待惡水潑那。
下去。 ^46c40

上堂。舉百丈恒和尚有時上堂。
眾纔集。云喫茶便下座。
有時上堂。眾纔集。
云珍重便下座。有時上堂。
眾纔集。云歇。便下座。
往往常用此時節因緣。
眾人罔測津涯。後來恒和尚作一頌。
頌此三轉因緣云。
百丈有三訣。喫茶珍重歇。
直下便承當。敢保君未徹。
師云。大眾。只如恒和尚作此一頌。
且道見處如何。還知得失否。
要會麼。據它三度上堂時節。
恰似箇好人。後來作此一頌。
恰如面上雕兩行文字。
若是通人達士。舉起便知。
後學初機。難為揀辨。
老僧與汝從頭註出。
百丈有三訣。賊身已露。
喫茶珍重歇。贓物出來。
直下便承當。敢保君未徹。
大似抱贓判事。然雖如此。
諸仁者若具擇法眼。
方能證明。如或邪正不分。
可謂瞞頇佛性。更須博問賢良。
可惜虗生浪死。珍重。 ^46c44

因臻和尚大祥齋次上堂。
古人道。相識滿天下。
知心能幾人。知心且置。
還端的識得天下人也無。
如臻和尚遷化。已得二年。
我道如今現在。識得麼。
若也識得臻和尚。
非但天下。乃至三世諸佛。
一切賢聖。只向這裡。
一時識得見得。還見得麼。
直饒一時見得識得。
在衲僧分上。也只是螢火之光。
然雖如是。亦須是見到始得。
何以。若也不明此旨。
便有聚散離別之憂。
生滅斷常之見。珍重。 ^47a22

上堂。古人道。無邊剎境。
自佗不隔於毫端。
十世古今。始終不離於當念。
只如山僧恁麼道。
廬山五老峯。還聞也無。
趙州石橋。何不出來通箇消息。
直饒你出頭來。也是猢猻繫露柱。
不請久立。珍重。 ^47a38

上堂。三世諸佛亦如是。
一切聖賢亦如是。
大眾亦如是。山僧亦如是。
且道。是箇甚麼。只有照壁月。
更無吹葉風。珍重。 ^47a46

上堂。祖師門下。故是不容。
衲僧面前。是何道理。
然雖如是。知恩者少。
負恩者多。參。 ^47b4

上堂。大陽門下。不假然燈。
衲僧面前。那堪開口。
所以釋迦掩室。達磨緘言。
若到薦福門下。放過則不可。
扣禪床一下。參。 ^47b8

上堂。焉敢觸忤上流。
葢緣曲為下機。然雖如是。
圖佗一粒米。失却半年糧。
參。 ^47b14

上堂。虗空無內外。
心法亦復爾。若了虗空故。
是達真如理。此是上祖家風。
後來兒孫不能繼嗣。
葢緣易會難見。舉了便會了。
謂之隨語生解。亦謂之依通。
亦謂之#CB15143;子解會。
不是親證親悟。所以疑情不息。
葢為無本可據。業識忙忙自生異見云。
我不入這解脫深坑。
又云。向這法界走。
有甚麼了期。何不覔箇出路裏。
又云。自有向上一格事。
或云。自有透脫一路。
如何是透脫一路。
王字鑰匙賓鐵打。
或云。驢揀濕處尿或云。
春草綠濛濛。將上祖門風。
却稱提言教以為極則。
謂之輕心重教。弃本逐末。
如犬趂塊。百十年來。
例皆如此。雪峯和尚云。
祖師滅了也。被你而今人。
埋在荒草裡。若於上祖門風得入。
如百千日月。度盡法界一切眾生。
若於言教中得入。
如螢火之光自救不了。
何以。乾慧不免若轉。
諸仁者一等是學。
離却文字知見。參取自己事。
所以佛教祖教。如生冤家。
始有少許相應分。
且道。作麼生是相應底事。
珍重。 ^47b18

上堂。皷聲纔動。大眾皆集。
直得三世諸佛。異口同音。
為諸人演唱。可謂法無不周。
義無不備。事無不顯理。
無不彰。諸人還見麼還聞麼若見。
現在諸佛。若不見。
未來諸佛。則法有斷常。
佛有生滅。云何佛言。
一切法不生。一切法不滅。
若能如是解。諸佛常現前。
然雖如是。須是見到始得。
不取汝口頭辨。學之不成。
須是悟之於心。形之於言。
故云如證而說。一言一句。
是真語實語。如語不誑語不異語。
若也見不到。凡有所說。
是大虗妄。自誑誑佗。
爾後拔舌犂耕定矣。
此之法門。在祖師門下雖是淺近知見。
出家人若見不到。
謂之生盲生聾。華嚴會上判為餓鬼。
雖在河邊而不見水。
設有見者皆成猛火。
或為膿血。何以。是諸人分上事。
全在日用中。若也見得。
全同諸佛無漏智用。
若也不見。便是凡夫顛倒妄想。
故云。醍醐上味為世所珍。
遇斯等人飜成毒藥。
外為聲色所衒。內為見聞所惑。
可謂業識忙忙。如何報答四恩。
雖然學得佛邊事。
亦是行脚人錯用心。
豈況世間之法。一朝四大相違。
悔將何及。出家人受父母返拜。
人天瞻敬。不達出世道。
可謂虗沾信施。濫膺恭敬。
莫教閻老斷。自己意如何。
參。 ^47c2

上堂。行脚人面前。
難為啟口。說箇不於佛求。
不於法求。不於僧求。
俯為脫白行者。直饒毀於佛謗於法不入眾數。
猶是祖師門下掃灑之徒。
直饒坐斷世界。函葢十方。
身相圓容。互為主伴。
該羅萬有。周遍含容。
雖是圓宗極唱。祖師門下以為弄影之徒。
是故老僧云。三世諸佛仰望不及。
天下祖師結舌有分。
諸仁者若肯。未具行脚眼在。
若也不肯。亦未具行脚眼。
且道。作麼生是行脚眼。
參。 ^47c40

上堂。夫出家人。為無為法。
無為法中。無利益無功德。
近來出家人。貪著福慧。
與道全乖。若為福慧須至用心。
若要達道無汝用心。
所以常勸諸人。莫學佛法。
但自休心。利根者畫時解脫。
鈍根者或三五年。
遠不過十年。若不悟道。
老僧與你入拔舌地獄。
參。 ^48a8

上堂。大眾。夏將欲末。
空劫以前事。還得相應也未。
若也未得相應。爭奈永劫輪回。
何有甚麼心情。學佗佛法。
廣求知解。被知解風。
吹入生死海。若是知解。
諸人過去生中。總曾學來。
多知多解。說得慧辯過人。
機鋒迅速。只是心不息。
與空劫以前事不相應。
因茲惡道輪回。動經塵劫。
不復人身。如今生出頭來得箇人身。
在袈裟之下。依前廣求知解不能息心。
未免六趣輪回。動經塵劫。
何不休心去。如癡如迷去。
不語五七年去。以後。
佛也不奈你何。參。 ^48a18

上堂。佛佛授手。祖祖相傳。
善自護持。無令斷絕。
參。 ^48a36

上堂。此來法歲將滿。
且喜大眾安樂自慢院門寂寞。
更希以道為懷。然出家人。
終不以利養為務。
故云。出家弘聖道。
誓度一切人。古者為三緣故出家。
第一為自己輪回生死。
二為紹隆三寶。令佛法久住世間。
三為六道四生。皆令解脫。
所以割愛辭親。弃其榮貴。
乃至捨國城妻子。
象馬七珍。出家弘道。
此之三緣。是出家人重任。
出家人分上事。餘人不能成立。
看見近來出家人。
那箇憂著自家道力不充忘機息見。
那箇欲紹隆三寶如實而修。
那箇欲誓度有情不惜身命。
若不為此三緣出家無益。
可謂上負四恩。下辜三有。
設欲自利利佗。須會修行始得。
若也用心修行。或則墮在邪宗。
或入三乘聖位。皆非究竟。
所以常勸諸人。且於空劫以前。
體取當人。自會修行去。
若要體取空劫以前自己事。
直須休心。若得無心。
輪回永斷。若得無心即是佛。
佛即是法。法佛和合名為僧。
當體即是常住三寶。
虗空有變。此法常存。
故知無心。方能延得佛法壽命。
若得無心。照見法界眾生。
齊成正覺。度一切有情。
於修行門中。休心最為第一。
所以三世諸佛。皆於無心路上。
方得見性。任你經三無數劫。
修六度萬行。終不見性。
若得無心始得悟道。
故知無心。是三世諸佛所行徑路。
今時出家人。莫學佛法。
但學休心。即是行諸佛路。
參。 ^48a38

上堂。此來法歲已圓。
諸上座。若到諸方。
有人問薦福和尚如何。
上座作麼生通吐。
莫道庚午生人。今年七十一麼。
莫是道行時脚踏地。
坐時頭戴天麼。莫是道或則說佛說法。
或則毀佛謗法。或時為人解纏縛去粘膩。
成箇灑灑地衲僧。
不依倚一物麼。莫是道恁麼也不得。
不恁麼也不得。莫是無你下口處麼。
莫是道問聲未了。
欄腮硬掌。拂袖便行麼。
若如此通吐。總未見老僧在。
且作麼生通吐。若見得老僧。
對眾道看。良久云。
對眾若道不得。忽到諸方。
莫道見老僧來。珍重。
other:: 
# 小參語錄
小參語錄 ^48b34

師因入室次云。日來為兄弟說話次。
見佗說箇唯心底道理。
說得一一總是。真箇說得理構十分。
恰到問著佗方世界事。
總說不得。當知即是意會。
諸上座此箇事須是悟始得。
若是佗悟底人。吐露箇消息。
也自不同你。意會底人說話有甚麼交涉。
不見水潦和尚問馬大師云。
如何是祖師西來意。
馬大師欄胸一踏倒。
水潦從地起來。忽然大省云。
萬象森羅。百千妙義。
只向一毫端上。便識得根源體性去。
看佗悟底人吐露箇消息。
直是不同。諸上座有時見兄弟來說箇道理圓陀陀地。
及乎問伊佗方國土事並不知。
諸仁者古人分明向你道。
三界唯心。萬法唯識。
何得不會。又云。諸法所生。
唯心所現。乃至日月星辰。
森羅萬象。皆不出你自心。
諸仁者。何不將每日緣馳世間雜事底身心。
體究取這般事。諸上座此箇法門。
却許你用心體究得。
何以故此不是道。
最是箇淺近底法門。
多見兄弟見得這般事了便休去。
暨箇甚麼在。然雖如是。
出家人若此事不明去佗出家大遠在。
若覰得此事。身心也自然漸得停息。
何以。不被外境所惑。
若是得悟入底人。
說甚佗方世界事。
乃至三世諸佛。一切聖賢。
總向這裡識得見得。
三世諸佛所說之法。
總向這裡見得。未說之法亦向這裡見得。
見麼見麼。所以云門和尚云。
南有雪峯皷山。盤山和尚北有五臺文殊。
趙州和尚諸人要識麼。
只向這裡識取。見麼。
諸仁者是箇甚麼道理。
此事千經萬論。說得多少分明。
須是用心體究始得。
然雖如是。假饒悟得識得。
向衲僧分上。還得也無。
只作得箇祖師門下掃灑沙彌童行。
若望衲僧。天地懸殊。
所以雲門和尚云。
直饒捻一毫端。盡大地一時明得。
衲僧門下。天地懸殊。
諸仁者。且道衲僧具甚麼道理。
還委悉也未。所以有時常勸兄弟自己事如未明白。
且莫學佛法。不怕總不會去。
則恰好無你用心處。
無你強為處。況老僧這裡說得話。
且與你諸方不仝。
兼也淡泊無滋味。
無可齩嚼。至今難得兄弟。
千人萬人中。覔無一人肯。
若是見佗肯底人。
終不要人說。纔知有此事。
直下便休。更不與你打交涉。
心如鐵石去。此是本分衲僧。
不挂唇吻。那裡與你一問一答。
佗自知無益。任運如此。
終不強為。有時見參學兄弟。
皆言。為生死事大。
總擬學此事。那裡學得成。
學著轉遠去無非是息心。
若一念心息。更學甚麼道。
無心即是道。若擬用心學道。
有甚交涉。所以古人道。
忘機即佛道隆。分別即魔軍盛。
諸兄弟。若肯去但學休心。
別無學處。從上佛之與祖。
皆從息心而證出三界。
如今諸兄弟。若一念不忘。
六道輪回。動經塵劫。
總未保在。何以。無始以來。
至于今日。只為你這一念心不歇。
所以不與道相應。
諸兄弟。如今既得在袈裟之下。
快須努力自家著眼。
看是箇甚麼道理。
今時學者。例皆於言句曉夜用心。
與道相乖。如今諸兄弟。
但學休心。不取你口頭辨。
直須如愚如癡去。
似初從胞胎中出來相似。
第一莫記一箇字在心始得。
今時學人。不似佗古人纔知如是便恁麼去。
一向如寒#CB01926;死火枯木石頭去。
你如今人。並不以此為事。
如何得大事相應。
諸兄弟。若肯去。便恁麼行持。
若不肯。如今諸方禪道興盛。
急去學取抄取。我這裡無可與你把捉。
亦無一言半句與諸人作解會。
只是與諸人揀擇邪正。
免諸人墮在邪見中。
有時常苦口勸諸兄弟。
大事未辨。且莫錯用心。
且體取空劫以前事。
直須是休心去。如今教你諸人休歇去。
也是大難底事。此也須是上根上器底人始得。
如今若有一人。肯恁麼休歇去。
老僧堪伏事佗。只如千人萬人中。
無一人肯。諸上座。
若有一人肯恁麼去。
不消你五生七生。
便能度得法界一切有情。
亦能化身五億。同時於微塵剎土世界。
隨所化現。度脫一切眾生。
恁時也不消得你開這兩片皮為佗說法。
有情眾生。合聞法者自然聞法。
當時解脫豈不是出家人及事處。
然雖如是用心學不成。
皆是息心自然得底事。
如今若有一人。忘心息見去。
可以延得佛法壽命。
令佛法久住世間。
後人也有可依倚。
也令他學道人知有正因。
且如老僧自前在眾裡三四十年。
到處尊宿會下。例皆推窮言句。
或說照用縱橫。後來自家覰得破了。
如此之類。在衲僧分上。
謂之雜毒食。險被賺過一生。
所以老僧在眾裡。
不教兄弟學事。縱有知見解會。
到這裡切須淨吐却始得。
若有纖毫在心。便是虗生浪死。
諸仁者。一等是學。
更莫有疑。這裡說話必不相悞。
直如一息不來底人始得。
直如一塊頑石頭去始得。
諸上座。你見頑石頭麼。
有甚麼解會。出家人若不如此擬學佛法。
天地懸殊。如此出家。
有甚麼利益。自救不得。
爭能利益佗人。若據諸人自己本分事。
焉教老僧說得著。
生心動念。自乖法體。
各各本有底事。一切具足。
不少欠一法。又更來老僧這裡。
叉手立地。要和尚為我說。
佗古人那裡如此為人。
經冬過夏。無一兩度上堂。
是佗兄弟知有底。
亦不要佗人說。自會行持。
此謂之休心上士。
歇意高人。堪為佛種。
諸仁者。此非小緣。
莫非佗知有從上來底人方能如是。
傲慢之徒難為成立。
任你學得八萬法門。
百千三昧。總不濟事。
所以道。乾慧不免苦輪。
到這裡不取你口頭辦。
諸上座。更莫諸餘老僧勸你不如休歇去。
但十二時中。一切無心去。
如愚如癡去。諸仁者。
從佗人道你自辦大事。
莫管佗人長短是非。
一切時中東西不辨。
觸淨不分。甚後佛也不奈你何。
老僧雖然與諸人說。
多少自瞞。明眼人看見是甚麼道理。
然雖如是。未免拖泥涉水。
為諸人說路布。假饒你聞老僧一言便大省悟去。
還當諸人自己事也無。
總未識得情識意會在。
皆是言句中作活計。
與你自己本分事了無交涉。
如弃百千日月。以著螢火之光。
莫怪說如此事是為諸人。
諸人聞老僧如是說了。
合作麼生。還信得及麼。
若信去便恁麼行持。
所以古人道。此之一學最妙最玄。
但辦肯心必不相賺。
若不信去。光陰虗度浪死虗生。
葢為諸人根機淺薄。
信之不及。如今諸上座。
但且如是參。所以雲居和尚云。
若謀恁麼事。須是恁麼人。
既是恁麼人。何愁恁麼事。
珍重。 ^48c6

師入室。良久云。諸人如今便散去。
多少省徑。既不散去。
須要老僧這裡說。
既開口為諸人說著。
堪作甚麼。若據諸人分上。
更少欠箇甚麼。從無始以來。
常與諸佛齊肩。更擬學箇甚麼。
只為諸人強生異見。
自作艱難。被名相二字所惑。
聖凡名號。三世諸佛。
八萬法門。百千三昧。
有佛有眾生。總謂之名相。
若離却名相二字。
更有箇甚麼。本來無物可得。
只為諸人起心動念。
妄有生滅。妄有菩提涅槃。
便有出世間法。不出世間法。
妄起許多異見。弃却十方虗空。
却向鬼窟裡作活計。
本來是佛。不假你修行。
既然如此。更擬學箇甚麼去。
總要離却眾生修行覔佛。
佛在那裡。只諸人自己便是佛。
悟之即是佛。迷即是凡夫。
所以云。平等真法界。
無佛無眾生。然雖如是。
體究不得。修行不得。
此是修不得底事。
無過是諸聖經三無數劫修行。
直至十地滿心。說法如雲如雨。
尚不能得見性。忽爾無心。
方始見性。却觀以前三無數劫。
枉用工夫。虗受勤苦修行。
總無實事。當知不假你修行。
總無你用心學。到你用心學著。
無有是處。若多知多解。
能問能答。說得道得。
機鋒迅速。慧辯過人。
似這般事。諸人過去生中。
總曾學來。只是免輪回生死不得。
為箇甚麼。為你不曾見性悟道。
所以生死不斷。從生至老。
只是識得箇門頭戶口光影為身。
不知有本來自己。
不知有向上一路事。
却於文字語言上。
學問學答。有甚麼交涉。
三冊五冊。抄取記取。
到處尊宿會下。經冬過夏。
一一從頭請益。便說向上向下。
照用縱橫。做箇灑灑地衲僧。
不依倚一物。道我己事明白也。
蘊在胸襟以為極則。
遂乃欲人稱我是禪師。
為後人開眼目。多少埋沒上祖。
錯指後人。將這般事擬抵佗生死。
還得也無。縱你便得大省大悟。
說得如雲如雨去。
只是贏得一場口滑。
去道轉遠。喚作貪相婬底婦人。
所以德山和尚云。
一 #CB06171;一口婬得來滑喥喥地。
有箇甚麼益。亦喚作野狐精魅。
諸仁者。當知此事不在你擬議思量。
直下是箇出家人始得。
那裡教你容易行止取次身心學得。
從上諸聖具無礙智搆不及底事。
那裡在你一問一答。
直饒一言一句便得天花亂墜。
亦不干自己事。況你據見定有#CB15875;箇知見。
便為自己見解。參學事畢。
千足萬足。躭箇勝負身心。
到處覔人道我會禪會道。
騁智騁強。道我是祖師門下客。
似此之流。總喚作野狐涎唾。
餓鬼外道之輩。是甚麼學佛法人。
近來參學兄弟。便是一代不如一代。
並不知出家本分事。
總要學對口。又怕人問著無可祗對。
一向在言句中留心。
十年二十年。止在鬼窟裡作活計。
不知有本分事據他學解機智不妨也。
多知能解。解問解答。
了達得世間之法。
只是於生死門庭中總不得力。
行脚人學得這般事濟箇甚麼。
臘月三十日。不免被知見風吹入生死海裡。
有甚麼了期。諸仁者。
丈夫各負冲天氣。
作麼生却向這裡自埋自沒。
此事葢緣初心不正。
亂被人指示。教你恁麼是。
恁麼又不是。至竟未曾遇著好人。
你這一箇自己本性。
猶如空中無形無相。
作何面孔。你擬做箇甚麼見得佗。
那裡教人指示得著。
從上三世諸佛。具五眼六通。
尚見不得。不曾識伊面孔。
無始以來至于今日。
未曾生未曾滅。未曾有未曾無。
只為你迷來日久。
妄有生滅。妄有輪回。
便見法有斷常。諸人無始劫來。
未曾離此一念心。
還知麼。你許多時來。
這一念心還曾暫歇也無。
未甞有一時暫歇。
所以六道輪回。動經塵劫。
不復人身。只為這一念心不歇。
今生既得出頭來。
又得在袈裟之下。
多少省徑。不被業障所拘。
正好修行。如今教諸人修行。
作麼生修行。莫是教諸人用心學佛法麼。
莫是教諸人體究古今因緣。
下問下答麼。莫是教諸人作福結緣麼。
這裡也不要諸人辦事。
也不愛你諸人口快。
會問會答。總不如此。
何況諸人分上都無如此事。
大意只要諸人休歇去。
從前所有知見解會。
若不從息心得一時捨却。
必不是道賺汝諸人虗費身心。
究竟總不成事。勸你諸人不如休歇去。
無你用心處。但十二時中似一箇癡人去。
任運騰騰心如虗空相似。
亦無虗空之量。始得無明無暗。
年去年來。無有絲毫佛法身心始得。
若有一毫許事不忘。
便是一生虗過。所以道。
學得佛邊事。亦是錯用心。
直須是無事去始得一般去始得。
然雖如是。不妨難得人。
非但而今。自古以來也難得人。
豈況今時學事兄弟。
例皆被無知老禿奴引在荒草裡。
所以道。我眼本正。
因師故邪。後生兄弟總為生死事大。
利濟有情。是至千鄉萬里出來行脚。
參尋善知識。及其被無去著底長老指示。
教佗日夜用心學尋言逐句。
從錯至錯。直至如今子子孫孫。
例皆如此。如今你諸人得遇薦福出世。
為你諸人說如此事。
大須慶幸。如今天下更無說著此事底人。
不是大言。諸仁者。
你如今但只出得薦福門外。
便無人說著。況也不知有。
何以。老僧平生所見處。
如今天下人不知。
若更不開口。便成滅門去也。
諸人既到這裡。且不得容易過時。
自家著眼孔。莫教人謾。
見佛之與祖。如同生冤家始得。
到這裡合作麼生。
諸兄弟除是不學。
既若學大須精研。
不得取次承當。容易領解。
虗度光陰。無有實事。
要得知有此事。除是無心。
別無異路。直須是如愚如癡去始得。
諸仁者。從佗人道作愚癡沉空滯寂去。
但無事去。五七年久久。
何有不得者。到你得也這回無得之得去。
任是一切法。無有不會者。
喚作鼎新一處。萬法具足。
爭消得你學。然雖如此。
似今時覔一箇人如此即不可得。
諸仁者。除十二時中。
似一箇無孔銕鎚去始得。
直須三世諸佛一切聖賢。
覔你蹤跡不著始得。
但有一絲毫佛法異念。
鬼神便見得你。識得你。
不見往日雲居弘覺禪師。
參見洞山悟本大師。
後入山住菴。每月十五須回問訊洞山。
一日洞山問。庵主。
汝庵中置被煙火飯食如何。
庵主曰俱無。山云。
每日喫箇甚麼。庵主云。
每日常有賢聖送食來與某甲喫。
庵主不明被洞山喝云。
將謂汝是箇人。作麼生却如此。
庵主叉手進前云。
不知某甲有甚麼過。
山云。若無所作。因甚麼感賢聖送食來與汝喫。
庵主曰。某甲在庵中。
有時思量著和尚言句。
山云。可知是。庵主從此歸庵中。
自備茶食。於是賢聖又送食來。
即不見庵主。從此不送來。
諸上座。佗古人直待身心如是。
尚被鬼神見。豈況你今時人。
終日竟夜自瞞。龍神土地。
一一見得你手脚。
好之與惡。伊總識得。
為你這一念心不忘。
如今大意。只要諸人息却參學底心。
息却修行底心。如一塊頑石頭去。
如寒#CB01926;死火去。
若能如是。却得相應分。
若不如斯。縱你修行六度萬行。
乃至盡未來際修。
只得箇報化佛。不見云。
報化非真佛。亦非說法者。
當知不易得。如今諸人既到這裡。
且莫容易過時。且學休歇身心。
向後自不同去。若歇得這一念者。
稍有#CB15875;子出家分。
稍有學道分。別無用心處。
設有學得八萬法門。
百千三昧。說得滿龍宮盈海藏去。
於你分上總無是處。
所以佛云。如吹魚網欲氣滿。
無有是處。學佛法直下不是這箇道理。
所以祖師門下。只是說忘其言息其見。
及至達磨從西國來。
既到此土。九年面壁。
不措一詞。如今諸人擬作麼解會。
諸仁者除是息心。
別無你著力處。諸人若能無心去。
便與諸佛齊肩。佛即是箇無心底人。
若神通妙用。一切慧門。
一切行門。一切定門。
悉皆本來具足。不少欠一法。
不是你修行得底事。
皆是息心而證。諸人既未得如此。
且體取空劫以前自己事。
所以云。今時人須得大用現前。
且如諸人喚甚麼作大用。
莫是見恁麼問著。
便出來問訊了歸位立。
或則下棒下喝。喚作大用。
正是野狐精。諸人要識大用麼。
空劫以前底。便喚作大用。
若體得空劫以前事。
方得大用現前。及能於生死界中得其自在。
不被業障所拘。方是見性底人。
稍有#CB15875;子佛法身心也。
你看他得大用底人去住自由。
有紙衣道者到曹山。
曹山見便問。莫是紙衣道者否。
云不敢。山云。作麼生是紙衣下事。
對云。一毬挂體。萬法皆如。
山云。作麼生是紙衣下用。
紙衣近前。唱一聲喏。
便立脫去。時有僧舉到僧堂中。
有第二座聞得亦脫去。
良久紙衣却回來。
問曹山云。靈覺不托胎時如何。
山云。不得妙。紙衣云。
如何是妙。山云。不借借。
紙衣禮謝曹山畢。
却歸僧堂坐脫去。
諸仁者。此箇人始得大用現前。
只如諸人還得大用現前也無。
若未得大用現前。
直須是休歇去始得。
無你用心處。只有休心。
是名第一參學。若得一念無心。
三界內覔你不得。
天堂地獄。収攝你不得。
如虗空無有處所。
為甚如此。只為你忘却一念心去。
乃至三世諸佛。一切聖賢。
亦不知你去處。豈況六道四生。
應是覔你不著佗。
有底暫時息心便得相應去。
有底三年五年十年二十年始得相應。
看今時兄弟大難得大事相應。
雖則道我生死事大是乃行脚參學。
且如你諸兄弟十二時中。
在甚麼處行履。一片身心在那裡。
要學這箇事。也須是箇不拋弃身心學始得。
作麼生是身心不拋弃。
十二時中無一念心生。
喚作不拋弃道此人身心在。
似這箇人。千萬人中覔一人不可得。
所以道。如人常在家。
不愁家中事不辦。
然雖如此。且無一人肯。
如今若實有人肯恁麼去。
老僧與伊#CB06171;洗脚水。
所以古德云。四事供養敢辭勞。
萬兩黃金亦銷得。
諸仁者。莫道萬兩黃金。
你便日將四世界成金。
也即銷得你底。喚作最上之士。
所以古人道。若一人肯恁麼去。
天上人間最難得。
此人純一無雜。堪為法器。
今時參學兄弟。終不肯如此。
道落空去。只然向言句外馳求覔解會。
且要得解問解答。
又被諸方老禿好無所識了。
亂教壞人家男女。
引去婬坊裏口相婬道。
我指示後人。要人喚作長老覔出身處。
似這般徒黨。喚作婬婦人。
是甚麼出家人。當初祖師豈是不如你洎乎到此土。
並不弄著這一副當。
佗豈是無機無智無見解。
口裏無可說。只為無益後人。
所以九年只麼面壁坐。
殊不措一詞。據諸人分上更莫要別人說。
說著堪做什麼。須是自家回光返照。
看是什麼道理。老僧雖然為諸人說如此事。
也須是諸人心相委悉始得。
若不相委悉。任運難為湊泊。
兼也由你當人信得及始得。
此為難信之法。為甚麼難信。
這裡應無一言半句教諸人領解。
亦無一箇消息與諸人。
只要諸人扣己而參。
老僧這裡。若有纖毫佛法知見。
教諸人作解會。如穿諸人鼻孔繫著露柱。
須是具眼始得。若自眼明。
老僧瞞汝不得。須是自家著眼孔。
莫受人謾。學佛法究竟也別無事。
却須是自信得及始得。
到汝信得及也。一切萬法。
惑汝不動。身心自然堅實去。
喚作向去底心。三世諸佛也喚你不回去。
諸仁者事各在你當人。
老僧這裡所說亦不相賺。
可謂誠實之言。只恐信不及。
若信得及。但自休心去。
三年五年。只如諸人從無始以來。
六趣輪廻。動經塵劫。
尚自過得。如今教你息心五七年。
終是不肯。有甚麼救處。
如今天下覔一箇無心底人直是無。
莫道無心人。便休心者亦無。
起心動念學佛法者如沙。
無一人悟道見性。
當知是難得。一二百年來。
不聞人說著此事。
#CB15325;相引入邪路上去。
千生百生只恁麼虗過去。
若據諸人自己事。
本來無有欠少。只是諸人起心動念了。
自生間隔。自相違背。
似這箇事不在你功行得。
亦不在你息心得。
總不與麼。說箇一切成現。
亦是頭上安頭。豈說生心動念推求言句。
不見道。擬心即差。
動念即乖如今諸兄弟。
但學無心去。若得無心。
自然知有去。到你一念相應也。
三世諸佛覔你蹤跡不得去。
一切處安著你不得也。
這回佛也不知你。
祖亦不知你。有甚麼奈得你何。
所以道。這箇人如似大蟲極惡。
更插翅翼。有甚麼抵當處。
三世諸佛去佗前頭。
無出身之路。作麼敢向伊面前開口。
總踏祖佛頭上行。
喚作法身出纏。如師子王金鎖不繫。
為箇甚麼。為達出世之道。
便能證明得三世諸佛。
印可天下祖師。自家一身獨脫猶閑。
法界之內。有情無情齊成正覺。
這回一切眾生因你一人悟道力。
一切罪障悉皆消滅。
劃時解脫。從此永不入三塗。
長生人天受勝妙樂。
究竟成佛。你道把你諸人作用還如此得也無。
十地菩薩度人尚有分限。
若是佗悟道底人。
度人無數無有窮盡。
諸仁者。出家人各各有如此不可思議解脫力。
只是諸人力所搆不及了。
所以不知有。時常勸諸兄弟。
你若自己事未辦。
有甚麼心情學佗佛法。
有甚麼心情廣求知解。
且須體取空劫以前事。
到你體得空劫以前事了。
你自會修行去。自會保任去。
不消你把捉身心你自然與麼去。
所以云。但得其本。
其末自至。爭消得你勞神求覔解會。
汝諸人自己分上事。
覔不得捨不得。須是無取捨底身心始得。
直須是凡聖情盡。
己見亦忘始得。這箇喚作過量人。
知有從上事。應是不與你一問一答。
似這箇方有#CB15875;子佛法身心。
諸仁者。一等是出家。
一等是參學。莫虗度光陰。
時不待人。各自了取。
莫待揮霍怕怖慞惶未有去處。
恁時難為整理脚手自家著力。
作麼生著力。十二時中似一塊頑石去。
此便是諸人著力處。
搆取空劫以前事。
這裡無你做作處。
所以老僧如此即當與諸人說話葢為諸人信根淺劣。
所以不免東語西話。
佗古人那裡如此一一要別人說。
纔知如此便能休歇去。
更不能回#CB15164;。
如寒#CB01926;死火枯木石頭去。
僧堂裏展開單了忘却受飯。
受得飯來忘却喫。
所以髮長無心剃。
衣破無心補。一切時中直得東西不辨。
你我不分。此箇人始得有#CB15875;子出家氣息。
從上古人參學。不於言句中參悟。
諸仁者事在當人自己。
不在別人心裏。但離却一切文字語言。
於自己分上。撿點來看是甚麼道理。
若向這裏撿點得出去。
不被祖佛瞞。然雖如是。
也須親證始得。切須辨取是非。
第一不得取次承當。
如未相應。且休歇去。
每日起來衣食自在。
不著用心。有一切人供給你。
正好與麼去也。但一切無心去也。
不消得結緣作福。
總無實義。便是日供養得恒沙諸佛亦不消供養。
日造得恒沙寶塔亦不用造。
是甚麼閑事。為小因緣妨於大事。
直下便休。更莫思前慮後。
便恁麼去。以後佛也不奈你何去。
老僧雖然晨朝上堂。
晚間方丈裏小參。
苦口勸兄弟說話。
終無一言半句與諸人領解。
任你走上走下。終無一箇消息與人。
只要得諸人休去歇去。
所以佛云。息心達本。
悟無為法。諸仁者。
便是佛也只恁麼說也。
信得及去便恁麼行持。
信不及去。非但老僧。
三世諸佛亦救你不得。
珍重。 ^50a10

師入室云。夜來因為諸兄弟。
舉雲門和尚。廊下行次。
至三門下。見一頭水牯牛。
時有眾僧在彼。雲門云。
水牯牛年多少。彼時僧眾皆罔測。
雲門云。汝等但問老僧。
代為你道。時有僧出來問。
水牯牛年多少。門云。
六十三。次舉陳操尚書知睦州。
乃參睦州和尚。一日尚書去遲。
到彼乃云。今日為眾打毬。
所以來晚。州云。人打毬。
馬打毬。書云。馬打毬。
州云。人還困也無。
書云困州云馬還困也無。
書云困。州云露柱#CB15076;。
書無語。即便下去。
一夜坐臥不安。心忙腹熱。
三更忽然有箇入處。
即待天明便上方丈。
見和尚乃曰。夜來承和尚慈悲垂示一則語。
某甲于時無語祗對和尚。
如今有一則語也。
州乃云。人打毬。馬打毬。
書云馬打毬。州云人還困否。
書云困。州云馬還因否。
書云困。州云露柱#CB15893;。
書云困。州便休去。
諸上座。你道是甚麼道理。
夜來如是舉此兩般因緣。
教諸人體究來看。
今日恰見兄弟來吐消息。
若據如此總未是。
這裏也別是箇見處。
未合得雲門和尚問水牛意。
亦未合得睦州和尚打毬意在。
為甚麼如此。到了只是上座見不到這箇田地在。
未識得萬法元由在。
諸仁者。出家人若覰這般事不透。
時夕何安。即被燈籠露柱欺謾去也。
被僧堂佛殿籠#CB00746;去也。
然雖如是。直饒見得一一諦當分明。
在衲僧分上。猶總喚作癡狂外邊走。
總喚作影像邊事。
與你自己更無交涉。
阿你如今認得本源。
也是沒量大人。認得了莫以為事。
且拈向一邊著。須是體取空劫以前事始得。
若只恁麼便休去。
成得箇甚麼邊事在。
諸人若識得水牯牛。
非但水牯牛。乃至山河大地。
師資父母。三世諸佛一切聖賢。
一時識得。方得天地同根。
萬法一體。若不識得水牯牛。
乃至每日聚會師資父母一切聖賢。
總不識去。為箇甚麼。
為你見不到。未識得三界唯心。
萬法唯識。一切有為諸法。
總不識去。不識萬法元由去。
所以云。亦復不知何者是火。
何者為舍。云何為失。
但東西馳走。視父而已。
諸仁者。直須且學。
了取這般事。所以諸聖云。
欲證無生理當了現前因此事是麤淺底法門。
若見不到。成甚麼出家。
作麼生學佛法。何以。
為你不了目前諸法。
被外境所惑。從上古人亦多方便。
垂示後來。向你道心如工畵師。
能畵諸世間之法。
諸法所生。唯心所現。
無一法不從你心所現。
皆是汝心畵成。無有一法自然建立。
諸仁者。到這裏合作麼生。
等閑無事。將古人言句。
飜覆體究看是什麼道理。
此事甚許你用心學得。
日夜推窮將去。無有不會者。
得了莫將為事始得且是了得一般事。
若是祖師門下。猶隔一重關。
往日趙州和尚侍者報云。
大王來也。州起立祗揖云。
大王萬福。侍者云未在三門下也。
州云又道來也。諸仁者。
是箇甚麼道理。且道趙州和尚彼時還識趙王也無。
還見得麼。每日諸兄弟。
如此浩浩地上來這裏。
忽若問著佗繩床近日如何。
無箇兄弟向這裏下一轉語。
當知不易。諸仁者。
況此事是箇甚麼漸次在。
尚乃百十人中無一兩人見到。
雖則如此。假饒你一一見得了了分明去。
在諸仁者自己分上。
暨箇甚麼在。總喚作認影為頭。
與你自己了無交涉。
然雖如此。若能覰得破衲僧門下。
許你具一隻眼。參。
珍重。
other:: 
# 偈頌
偈頌
other:: 
## 知見謠
知見謠 ^53a40

莫莫莫。大丈夫何太錯。
無端咀嚼野狐涎。
滿肚知見無處著。
縱然成現夢還家。
物外超然謾斟酌。
重玄權要騁縱橫。
逆順機鋒過電爍。
恰如狂鬼亂心神。
又似良人中毒藥。
審須聽急吐却。熱病覺來方索索。
不論日本與西天。
說甚須彌頭倒卓。
徒將管見自欺瞞。
枉把禪流眼睛#CB16125;。
忠言逆耳為童蒙。
作者聞之任貶剝。
莫莫莫。開口向君早是錯。
又更問。莫莫莫。琉璃缾貯穢惡。
甘露味變毒藥。莫莫莫。
荊棘林裏野狐狸。
走出荒郊又被縛。
淨地上死屍橫路著。
天魔外道頭卓朔。
莫莫莫。三世諸佛鼻孔長。
六代祖師眼皮薄。
矢上加尖尖更尖。
一任嘍囉空戲謔。
十萬八千臾鄯那。
爭似儂家莫莫莫。
other:: 
## 師有頌與官人
師有頌與官人 ^54a4

一片白雲去復來。
兩片白雲來復去。
白雲來去幾千回。
豁達虗空無所住。
無所住。赴感隨緣還有據。
殷勤為報道中人。
佛與眾生無異路。
other:: 
## 牧牛歌
牧牛歌 ^54a30

起去來天欲曉。披蓑戴笠傍門闌。
騎得牯牛入荒草。
東西南北盡佗遊。
老嬾青黃一任齩。
日已高牛已飽。蘆笛橫吹歸去好。
麥飯酸漿恣意餐。
摩挱觜口和衣倒。
other:: 
## 回法嗣弟子
回法嗣弟子 ^54a38

若真師子兒。方能師子吼。
百獸盡潛蹤。象王亦奔走。
匝地布風霜。滿天麗星斗。
胡為何理耶。三目又益口。
other:: 
## 官人乞頌
官人乞頌 ^54a46

路僻遊人少。山高石像閑。
朝賢如借問。遙指白雲間。
other:: 
## 與范文正公
與范文正公 ^54b4

丈夫各負冲天氣。
莫認虗名汙自身。
撒手直須千聖外。
纖毫不盡眼中塵。
other:: 
## 辭世
辭世 ^54b8

天地本同根。鳥飛空有跡。
雪伴老僧行。須彌撼金錫。
乙酉冬至四。靈光一點赤。
珍重會中人。般若波羅蜜。
古禪師語錄〔終〕
xu:: 
#  No. 1447-C
No. 1447-C
other:: 
## 語要
 ^54b14

饒州薦福承古禪師。
操行高潔。稟性虗明參大光敬玄禪師。
乃曰。祇是箇草裏漢。
遂參福嚴雅和尚。
又曰。祇是箇脫灑衲僧。
由是終日默然。深究先德洪規。
一日覽雲門語。忽然發悟。
自此韜藏。不求名聞。
棲止雲居弘覺禪師塔所。
四方學者奔湊。因稱古塔主也。
景祐四年。范公仲淹出守鄱陽。
聞師道德。請居薦福。
開闡宗風。僧問。大善知識將何為人。
師曰。莫。曰恁麼則有問有答去也。
師曰莫。問青青翠竹盡是真如。
鬱鬱黃花無非般若。
如何是般若。師曰。
黃泉無老少。曰春來草自青。
師曰。聲名不朽。曰若然者碧眼胡僧也皺眉。
師曰。退後三步。僧曰苦。
師云吽吽。問。臨濟舉拂。
學人舉拳。是同是別。
師曰。訛言亂眾。曰恁麼則依令而行也。
師曰。天涯海角。問。
一喝分賓主。照用一時行。
此意如何。師曰。乾柴濕茭。
僧便喝。師曰。紅#CB08504;炎天。
上堂。夫出家者。為無為法。
無為法中。無利益。
無功德。近來出家人。
貪著福慧。與道全乖。
若為福慧。須至明心。
若要達道。無汝用心處。
所以常勸諸人。莫學佛法。
但自休心。利根者畫時解脫。
鈍根者或三五年。
遠不過十年。若不悟去。
老僧與你入拔舌地獄。
參〔五灯嚴統第十六卷〕。 ^54b25

昔有一老宿住菴。
於門上書心字。於牕上書心字。
於壁上書心字。 ^54c18

法眼云。門上但書門字。
牕上但書牕字。壁上但書壁字。
玄覺云。門上不要書門字。
牕上不要書牕字。
壁上不要書壁字。
何故。字義炳然〔五燈嚴統第十六卷未詳法嗣〕。
other:: 
## 題古塔主論三玄三要法門
題古塔主論三玄三要法門 ^54c22

古塔主著論呵諸方。
但解知見。未明道眼。
予初駭之。及觀其論三玄三要之義。
援引諸家證左甚明。
而曰豈特臨濟用此法門。
殆是三世如來之法式也。
僧輙問曰。師論三玄法門。
名既有三。其語亦異。
切不相離。而臨濟本曰。
一句中具三玄。一玄中具三要。
有玄有要。何以辯明之。
古氣索良久。引金剛般若經云。
一切諸佛。及諸佛阿耨多羅三藐三菩提法。
皆從此經出。又首楞嚴云。
於一毫端。現寶王剎。
坐微塵裡。轉大法輪等義對之。
曰理性無邊。事相無邊。
雜而不參。混而不一。
何疑一句之中不具三玄三要耶。
予獨不曉金剛般若首楞嚴等義。
非知見乎。且諸經之旨既具。
臨濟安得蹤跡之而建立哉。
古方呵知見。而自語相違。
可笑也。盤山寶積禪師曰。
道本無體。因道而求名。
道本無名。因名而立號。
若言即心即佛。今時未入玄微。
若言非心非佛。猶是指蹤之極。
則向上一路。千聖不傳。
學者勞形。如猿捉影。
盤山蓋形容三玄三要者。
雲居云。譬如獵犬尋香嗅迹而去。
忽若羚羊挂角時。
莫道迹。香亦無矣。
同安曰。涅槃城裡尚猶危。
陌路相逢勿定期。
權挂垢衣云是佛。
却裝珍御復名誰。
木人夜半穿靴去。
石女天明戴帽歸。
萬古碧潭空界月。
再三撈摝始應知。
又形容盤山之語。
而三玄三要之旨。
益微矣。古乃又引教乘。
以解釋之。吾無以徵其失。
將撼臨濟起。而使痛叱之。
乃快也。
other:: 
## 題古塔主兩種自己
題古塔主兩種自己 ^54c30

僧承古與施秘丞。
論自己有二。曰。有空劫時自己。
有今時日用自己。
學者以其有叢林時舉。
讀之疑怖。曰。豈一阿難而成兩佛耶。
余聞。世尊於首楞嚴會上。
謂阿難曰。譬如琴瑟箜篌琵琶。
雖有妙音。若無妙指。
終莫能發。寶覺真心。
各各圓滿。如我按指。
海印發光。汝暫舉心。
塵勞先起。其說不過以善用不善用為異。
不聞析而為兩種也。
而古公立二自己。
過矣。祖師之門。其論法方徵言語之際。
略滯疑似者。隨而救之。
如鳥飛空。弗住弗著。
如六祖謂永嘉曰。
汝甚得無生之意。
對曰。無生豈有意耶。
又問讓公。什麼物與麼來。
對曰。說似一物即不中。
自是觀之。古葢吾法中罪人。
而自以能嗣雲門。
其自欺欺人之狀。
不窮而自露也。
 ^55a30
