
other:: 
pin:: 續華嚴略疏刊定記卷第十一〔本末合〕〔盡第十地〕
第六現前地中二：先料簡，後釋文。 ^770c32

前中略顯二門：一、釋名；二、次第。
初釋名者，攝論云：由緣起智能令般若波羅蜜多現在前故，
名現前地。世親釋云：謂此地中住緣起智，
由此智力令無分別智而得現前，悟一切法無染無淨。
無性論師亦同此釋，謂由加行智觀察緣起，引根本智證無染淨法界現在前故。
解深密云：現前觀察諸行流轉。
又於無相多脩作意方得現前，地名現前。
莊嚴論云：不住生死涅槃觀慧現前，名現前地。
十住論云：除魔事已，菩薩道法皆現在前。
成唯識論同。攝大乘瑜伽同。
深密 ^770c34

二次第者，有三義：一前地寄聲聞，此地寄緣覺，約寄超前故。
二四地雖顯出世不能隨世，五地能隨而不能破染淨見，此地觀察無染淨法界破見故。
三無相觀者，成唯識云：前五地中有為觀多無相觀少，
第六地中無相觀多有相觀少，第七已去純無相，令此地中於無相觀進少入多故。
諸門分別廣如別章。 ^771a8

後釋文中，三分同前。 ^771a20

初讚請分中有九頌，分五：初一頌菩薩聞法歡喜雨華等供佛；
二、次有一頌天眾歡喜散寶等□□□□□□□□天王等以寶雲供佛；
四、次五頌天女歌樂讚佛說法益：初一頌除惑，
次一頌半顯法性，後二頌半明說法所為；
五、末後一頌結前請後。 ^771a22

第二、正說分中，論說三分：一、勝慢對治；
二、佛子！此菩薩摩訶薩如是觀已下，明不住道行勝；
三、佛子！菩薩摩訶薩以如是十種下，明彼果勝。
此與四地何別者，四地以趣地方便及初住地，同名勝慢對治。
此中，初住地入不住道行勝攝，以漸勝故。
論云：四地中說眾生我慢、解法慢對治，
五地中說身淨、分別慢對治，此六地說所染淨法、分別慢對治。
初、勝慢對治者，以前五地觀四諦法染淨相故，名取染得障。
是故，十平等通一切法平等。 ^771a32

文中三：初、牒前起後；二、何等唯正顯十門行；
三、菩薩如是下，結行入地。 ^771b2

就正顯中三：初八句約無破有，次一句約有破無，後一句有無雙破。
又初一句總，後九句別。
總云一切法無相者，論云：一切法謂十二入。
釋曰：入是識所依緣，今但言入，即已攝界及蘊，下皆准此。 ^771b6

言無相者，一切法自性無相平等故。
謂相是妄想所作，無別自性。
由此十二入差別之相即是無相，故云平等。
後中九句，論主立九種相對治以顯無相，故說相無。
然既想能現相，想應是有。
論破云：十二入自相想故。
謂十二入之相從自相起，無別自體故。 ^771b12

二、無生者，外轉立云：想從相起，可夫無體，
念別追憶，豈非有生？
破云：展轉行相故。
謂念因前想，後方得記，但是想之展轉行相，無別有生故。 ^771b22

三、無成去，外轉云：既念因前想後起，非有亦可者，
因集起之應不成，何故現見成就？
論破云：生展轉行相故。
謂苦是集果，集從念，念從想，如是展轉行相成故。 ^771b28

四、本來清淨者，外轉救云：若由展轉等乃至無成者，世俗因果豈斷壞耶？
論破云：淨相故，謂彼因果相本來性淨，非待斷懷說為不成故。
此文准論經是第六句。 ^771b34

五、無戲論者，外轉立者，雜染因果可從相想等無體本來，清淨因果應是實有。
論破云：分別相故。
謂清淨因果非分別相，由分別心取之為有，還非實有故。 ^771b40

六、無取捨者。外轉立云：若染淨名義皆空，何故菩薩捨染求淨？
論破云：出沒相故。
謂淨法可取名出，染法可捨名沒。
妄法即空，無可捨却；真性離念，不可取得，無捨求。
但約出沒相爾，理實無取捨。
故攝論云：於生死非捨非不捨，於涅槃非得非不得。
維摩云：若達生死性即是涅槃，於其中不取捨者，是為入不二法門中。
皆此義也。 ^771b46

七、寂靜者，此文准義，次第及論經應在第四句。
謂外轉立云：苦是所生，可說為空；集是能生，豈非是有？
論破云：染相故。謂惑、業與苦皆是妄法緣起，
無性本寂，非實有故。 ^771c10

八、如幻等者，前來於真妄法起有見故，以無破之。
今於二諦見竝非有，應無過失。
論破云：我非有相故，謂二諦因果離有，
眾生之我離無，我體亦爾，如幻夢。
若一向無，便是斷也。
問：此非有我，豈不正理？
何故以為所治相耶？
答：此我非有相。若即是我非無相，不一不異，則非所治。
由執一向非有，便為斷見，故是所謂。 ^771c18

九、有無不二者，外轉立云：前既有無各別，
不得今有無並立，應無過失。
論破云：成壞相故，謂成之與壞是相違法，不得同時。
有無亦爾，謂有是無之有，無是有之無，
有無無有，非一非異，故名不二平等。
問：法非一異，今云不二，非異何在？ ^771c30

答：但解非一，即解非異。
以將非一作非異，非異作非一故。
又有與無非一異，無與有非一異，相望無別，故云無二平等。 ^771c38

三結行入地中二：先總結入位，後自性下別結。
前總中牒前所觀十平等法觀。
後別中五：一自性淨者，遠離障垢故。
二隨順平等真如法故。
三無違等者，不生分別想違無生故。
四得明利者，微細慢對治故。
前四五二地同。此地得順忍，除障未細不名明利，
以四地解法慢最麤故得耎品忍，五地除身淨慢障中庸故得中品忍，
此地取染淨所分別慢故得上品忍，故名明利。
下品能治對上品所治，乃至上品能治對下品所治，障治相翻理必然故。
五隨順忍者，耎中忍故。
順者，隨順無生法忍故。
未得無生忍者，以七地已上是無生忍位，此非彼地故云未得。
然此順彼名為隨順，理實初地即得無生，
為寄五忍配諸地故、分滿異故。
謂仁王經說：三賢法中名伏忍，初二三地名信忍，
七八九地故名無生忍，十地及佛地名寂滅忍。
若瓔珞經，寂滅忍位亦有三聖，謂別前二加等覺故。
又於初地分得非滿，七地已上圓滿得故。
勝幔對治竟。 ^771c44

第二大段、不住道行勝中二：先、約初住地明不住行；
二、作是念下，就正住地以明不住。
前地劣故，唯正住地方名不住；此地勝故，初住地時即明不住。 ^772a28

就初住中二：初、牒前起；後二、大悲等，正顯不住。
於中四句：初三明能觀之心，後一明觀所觀生滅。
然此三以作六重釋：一、辨相者，愍心創起，故云悲首。
論意釋以殊勝大悲攝三世眾生故。
二、求果慇至稱為增上。
又上求佛果故，論意釋於所知緣起，令知淨智為佛果本故。
三、厭離有為心，論意釋觀一切種微細因緣以生厭離，
緣觀細極，故云滿足。
二、次第者，我前觀空，須念眾生虗妄所纏，
故先起悲；以悲念故，求佛果智以益眾生，以起增上。
佛智必由離果而成，是故末後起觀緣生，過患終極。
三、約二利者，初一利他，後二自利。
四、約二護者，前二護小乘：一、護狹心，二、
護小心；後一護煩惱。
五、約因果者，初後攝因，中一求果。
六、約不住者，初一不住涅槃，後一不住生死，中一俱無所住。
就所觀生滅中，十二緣生，順生逆滅，故云觀世間生滅。
此是總觀，亦以十門別觀彼法。 ^772a34

二、就正住地明不住中廣顯緣起，於中有二：
先以義分別，後依文正釋。 ^772b16

前中總有二十八門，於中前一十八門引餘教別說，後之十門隨當部文便釋。
前一十八門義具如別章。 ^772b18

後依文正釋中二：先料簡其文，後正釋文。 ^772b24

前中有三：一、就經本，二、依釋論，三、經論相對。
初中本經內二重：先別明十觀，後顯名重結。
前中十觀者，一有支相續、二一心所攝、
三自業差別、四不相捨離、五三道不斷、
六分別三際、七三苦分別、八因緣起、九生滅、十隨無所有盡觀。
於中各有順逆觀，以為不住行故。 ^772b26

二、依釋論者，論以三門：一、就有為門中釋此十番，
此即是前大悲滿足觀；二、就深念眾生心中釋此十番，
名大悲隨順觀，此即是前大悲為首觀；
三、約求佛心中釋此十番，名一切相智分別觀，此即是前大悲增上觀。
此與前三次第少異者，謂前約生心次第，
今據正行次第，謂先自利過，次念眾生，
後求大果，故與前別。
於此三門各觀十番成三十門，復各有逆順成六十門分別緣起觀。 ^772b36

三經論對攝者，有二門：一相對，二相攝。
前中論但取經初住地處三心分別十門緣起，
各各具逆順，成六十門。
若將下文彼果分中三解脫門觀因緣集，
歷前六十門，乃有一百八十門顯緣生觀。
論主更依初住地三心一一各通有此十觀，
是故經論合舉物為四，重釋此緣生，一一各十，即為四十門。
又各有逆順，即為八十門。
以三空觀之，總成二百四十門分別緣生法。
二相攝者，論初門內開為三段：一名成答相差別，
此攝經中初一有支相續觀；二名第一義差別，
此攝經中第二一心所攝中半門觀；三名世諦差別，此攝經中後八門半。
於此三中，初一顯於妄我非有、二真俗非無義理圓脩。
第二大悲隨順觀中攝十為四：一名觀眾生愚癡顛倒攝十中第一門，
二名餘處求解脫攝第二門，三名異道求解脫攝次後四門，
四名求異解脫攝後四門。
第三一切相智分別中攝十為九：一名染淨分別觀攝初半門，
二名依止觀攝初中後半門及第二門，
三名方便觀攝第三門，四名因緣相觀攝第四門，
五入諦觀攝第五門，六力無力入依觀攝第六門，
七增上慢非增上慢信入觀攝第七門，
八無始觀攝第八第九門，九種種觀攝第十門。
釋相可知。 ^772c2

後釋文中釋此十門即為十段，一一段中皆四門釋：
一、依經別釋，二、約論厭離有為釋，三、約大悲隨順釋，
四、約一切相起分別釋。
如是四重，依經及論收攝方盡了。 ^772c44

就第一段中四門之內，先約經文名有支相續觀者，此中正顯有支無我觀。
於中二：初明倒執有我妄起緣分；後佛子！
菩薩摩訶薩復作是念下，約迷諸諦理起緣次第。
前中三：一、明無我；二、復作是念下，成緣起；
三、菩薩如是結依位行。
初中二：先云世間受生皆由著我者，反舉惑情執我非理。
若理有我，則起我者，應得出世；既生世間，明知執我非理。
復云若離著我，則無生處者，此順舉若理有我，
則離我理，應生世間；既得出世，明理無我。
二、迷諦起緣者，迷於無我勝義，起彼有我。
於中二：先順觀緣起；後此因緣故集下，逆觀緣起。
前中，初云凡夫無知等者，此無明支體用，
謂無知即是無明體，餘是業用，求有無、愛斷常故。
二、不正思下，明行支。
謂不正思者，示無明因故；起妄行者，於解脫處不正行故；
行邪道者，示菩薩勝義故。
菩薩雖行於有，不名妄行。
由迷隨無明故，起罪行；由迷真實義無明故，
起福、不動行。謂感三惡道業及人天別報苦業，
皆是惡行；感欲界人天業，名福行；感色、
無色界業，名不動行。
三、積集下，明識支。
餘論說此識支有二種：一、是所引，本識中異熟識種子；
二、是能引，謂五果種所依本識，名為識支，即現行第八。
今此說後，不論其前，以行支為能引，引起識中五果種子，
令至有故，云積集增長，乃至復起後有順義。
此文應云：於諸行中植心種子，積集增長有漏、
有取，復起後有。謂隨三行種植識中五果種子，
積集漸增乃至令熟至有故，此是能引所引一對。
言有漏有取復起後有有生老死者，謂由愛取有故生生老死，
此是能生所生一對。
以五果是名言種子，通無漏位，今行所引明非無漏，故云有漏也。
無愛字者略故。四所謂下明識生名色等，
然有六緣，如世福田種植：一業為田者，望所生根為增上緣故。
二識為種者，五果種子為彼親因故如種子，
但以能依種子不離所依之識，故云識如種子。
此舉所依通取能依故也。
三無明闇覆者，謂受生時無明迷父母，
如世種植地中雖有種子，要上有土覆。
四愛水潤者，於父母起染愛心潤其受生，如種植雖有土要須濕潤。
五我慢溉灌者，計有己身能有所依，如雖濕潤須人溉灌。
六見網增長者，以我我所及慢我生不生等種種見網蓋覆，
夫無漏法不能侵損，如種子入土以網覆護，不令眾鳥侵奪。
五生名色身者，次上六緣了自下明識緣名色，
此即顯所生果隨識入胎時，五果種子為無明業引愛水潤故並熟生果，
雖同潤同熟，然現起則有前後，皆前引後起，故云名色增長生五根等。
此但增上，非謂名色是諸根親因，餘亦如是。
後六緣起及憂悲等，文易可知。
後逆觀中以因緣集即無集，故顯無我，
此非對治，性自滅故。
三結位所行相，顯後約迷諦理起緣次第中二：
先順觀，後如是但有下逆觀。
前中云於第一義諦不了故名無明者，
此有二義：一通舉第一義諦是十二有支所依之本，
明依真起妄顯有支無體，以無明最初故無明依起，餘支類皆依真起。
二別顯此是無明所迷，謂此無明由二諦造於三行，是故論經名諸諦第一義。
前段明所造三行，此中顯所迷二諦，文綺互爾。
由各為增上緣力所前起後，令相續成立故。
生四取蘊者，能引所引諸教四說：一此經以二支為能引，四蘊名色等五種為所引。
此約識支有二義故：一若賴耶為識支，
餘識即屬名色支中，名支者攝也。
若通第六識亦入識支者，即色受想行四蘊為名色支。
今依後義或同集論，故作是說。
二依成唯識說，能引二支謂無明行，所引五支謂五果種者，
以本識內親生五果名言種子是因緣性，為曾業種是增上緣故。
三集論所說三支能引、五支所引者，依本識中有二種說：
一以業種為識支故，二異熟識種是名色攝故。
四緣起經上卷云於諸分中無明與行及識一分名為能引，
後一分識及名色六處觸受名所引者，
此異所說通取二種為識支，非如集論偏取。
問：彼經亦用業種為識，如何種非名色攝？
論主為通此難故，出彼經意，說識是名色依，非名色攝故。
後逆觀中無作者是人空，無作事是法空，依經釋了。 ^773a4

第二、依論約相諦分別釋中三段內，初門名成答相差別。
於中，門別有四相，相從為三，要攝為二，總別為一。
四者：一、舉彼解惑，顯成無我門；二、論經愚痴下，
經本；凡夫無智下，責情顯理門；三、依論經無智下，
依經本；行邪道下，名辨相顯實門；四、不知第一義下，明依實辨相門。
二、相從為三者，四中，初一名成，謂釋成無我，
以二名答顯無我；後一名相，謂依諸諦理立緣生相。
要攝為二者，前之三門，宗顯無我，故一處舉釋；
後之一門，宗顯緣生，依真起相，故別舉別釋。
總為一者，謂第一成答相差別也。
論云：五道中所有生死等者，釋世間所有生處等。
下開三門。就初釋成中四句：一、總釋成無我；
二、一切世門下，牒舉經即無我義。
成者，但攝經即見，顯成無我義；三、若第一義下，即事顯成無我。
三義有二句：一、若實有我，不成凡夫過；
二、若我實有，不成聖人過。
何者？若第一義中實有我者，定其所取；
著我之心即為第一義智者，辨定能取也。
不應世間生者，正出過。
謂若第一義中實有我相者，凡應是聖，
此為立宗；以有能證第一義中實我智故，此出因。
如諸凡夫者，同法喻此，則凡同聖智過，應無凡夫。
現見不爾，明知無我。
又二聖應同凡立宗，以理實有我，聖證為無，
違理倒或非聖智，故出因。
如諸凡夫應生世間，舉同喻此，則聖同凡倒過，應無聖人。
理既不爾，明知無我。
此境失中，准前此文欠一句，應云：離著我心，即應非是第一義智。
無我既非第一義諦，離我之心豈可得名第一義智？
言應常生世間者，以理正徵。
謂若離我，以非勝義智，應不證涅槃，常生世間。
故別句中，凡者既有第一義智，屬道諦攝，
應得涅槃，不在世間。
此文顯於無我真理，顯然可見。
四、顯示下，舉經對顯。
第二、釋答中，謂難在文外，故云答也。
此有兩難、二答：初、執情徵理難。
情乖正理，答難云：若理實無我，云何著我？
既著於我，不著無我，明知有我。
如虗空無人，豈有計人立？
量亦可知。下答：以痴所盲故，於無我處而執為我。
如目有翳，空中見華，豈可空中實有華也？
比量可知。二、如是實無有我下，執相徵實難。
相不依我，答難云：若當有我，可令無明作緣行次第。
既云無我，我誰為次第？
乃至老死，此示現下，舉經正答。
由痴造業，業行起識，乃至老死，如世種植相生次第，何用我耶？
答意如此。於中，希常為有，求斷為無。
希求是愛，無知是癩。
煩惱雖廣，以此二種是有支根本，故偏舉爾。
次釋行中三句：一、釋邪念，二、邪道，三、妄行。
以菩薩行有不妄行，故以釋識支等。
先儀舉經文。是中下，釋。
以異熟賴耶正是報體，故云示生老死體。
又釋種子，識為彼因，故云體也。
又釋如來藏賴耶為生死性故，謂此識體復能隨順攝持餘支種子，
令得成就能所引生，故云隨順攝取等也。
罪福等業，為地遠釋云：以如是住者是色，
如是生心者是名色支，結所生名色也。
本疏云：今更釋如是住者是識種業地，如是生心者是癡覆愛潤。
此結上四文。又釋此物，標經中我心灌等，
謂作如是安住，生如是心。
我是我所等，謂見已為我。
如男子受生，見父精為己有，故為我所；
又見母為己妻，亦是我所。
女人反此。言我、我想是慢者，牒前我及我所二想為慢。
自見與父共競女色，謂己得勝，便起想、慢。
女人反此亦爾。言我生等，釋見網。
遠云：見己唯在此處生，不餘處生，故云我生、不生。
又云：見常為我生，見斷為不生。
本疏云：今釋見己正報以為我生，見所遊戲依報名為不生。
以受胎時，或見遊華林，或居殿堂等，異見非一，故云種種。
以見執難捨，如網網覆也。
下遊逆觀。以緣起法無性故滅，非是智力斷故名滅。
下結前生後。若緣無我，更依何法緣相得住？
下舉經對顯，明緣起相依真而空。
論中無明作業稱名色者，遠引婆沙云：
名色有二種：一、方便名色，二、報名色。
若言名色緣識，是方便名色；若說識緣名色，報名色。
今既說行以為名色，故知是彼方便名色。
言彼依止者，阿賴耶識是彼名色等所依止故。
此約依持門說。二、名色與識共生者，是相生義。
三、相依義，謂色由名色得起，名色由識得起。
下釋逆觀。作者、作事，人、法皆空，是名結前。
云何云彼證此真諦得解脫？
答：今舉緣生以辨彼觀故。 ^773c42

三、約論，大悲隨順四段之內，此名第一。
愚癡顛倒者，不解無我，名曰愚痴；謬執有我，稱為顛倒。
論中總釋，謂菩薩觀此第一門十二有支想是痴倒，
隨順菩薩大悲之心，故云此事觀也。
下別釋中，先解愚痴；後一切凡夫下，釋顛倒。
前中，先辨痴相，謂著我故生，離我故不生，
舉離不生，顯著是痴。
次釋痴名。云何，問也。
無明闇者，先無慧明，體是闇故，名為愚痴。
經帖可知。二、釋倒中，痴盲著我，如是倒者，
是取我之倒；有相支中，疑惑倒者，是取我所倒。
此釋經中無智求等，乃至盡此一門，皆是顛倒。
菩薩觀此，於諸眾生深起大悲。 ^774c34

四、約一切相智分別者，明此十二有支，
總是一切種智所知之法，攝十為九。
此初門中，前半名染淨分別觀，謂著我為染，離我為淨。
然此一文，具含多意，且舉四釋。
謂經中明是妄取我故，知此緣生次第之相。
二、論家初意，舉此解惑，以顯無我，成無我觀。
三、舉離我不生，顯我是痴，順成悲觀。
四、取此解惑，以為所知染淨之法。
下半門以是依真起故，屬彼依止觀攝。
釋初門竟。 ^775a6

第二就一心所攝中，亦四門同前。
初約經文釋，分為三段：初總標，二何以故徵，三隨事下釋。
總中二：先顯義，後如來於此下引說證義。
前中云三界所有唯是一心者，謂十二緣起是三界所有，此無別體唯是一心。
此一心言通有二種：一者同類一，謂八識心品同能積集熏變種子成因感果，
此則所變現境依能變心起，攝境從心名一心故。
二者一性一，謂即前所明八識心品及所變現三界所有，
總是生滅虗妄緣集，緣集無性即是一心，
此則會妄歸真，攝相從性名一心故。
若爾，世諦云何差別？
若無差別，一心亦無，要由俗諦得證真故。
論云：隨順觀世諦，即入第一義諦故。
云何隨順觀？觀世緣生故。
云何即入第一義諦？
觀世緣成時便顯無性故。
後引說中云如來於此者，於此緣生門中故。
皆依一心者，真心隨緣成有支故。
前云唯是一心，則約會事歸理；後云皆依一心，則為以理從事。
其義是一，言左右爾。
二徵意云：十二有支既作一心，則有支皆無自性。
既爾，何有前後相緣？
三、釋意云：一心不壞世諦，緣生相故。
論云：此是二諦差別一心雜和合因緣集觀。
謂二諦差別一心等者，是生滅與不生滅和合，
非一非異，為阿賴耶識，故云二諦雜和合因緣集也。
隨事者，隨其行業於何趣中，從中陰內起，
求生愛心，故云生欲心。
此心起時，與本識中識支種子同時起。
至生陰時，此求生心滅，唯本識託哥羅邏等，
如外種依牙生等，故云心是識。
論經云：貪欲心生者，謂第六識中求生時，貪欲共阿賴耶識同時起故。
於中陰末，貪惑心續，名為受生。
彼所造行，變為境界，謂殿堂等，名為誑心。
以不知故，雖取之為實，名曰無明。
此是受生無明，非發業無明。
此中大意，明受生時，行事是能引，欲心是能潤。
此二於識支前，故名誑心。
無明亦是能引，心誑故令取，亦是能潤。
此二居後，引潤本識中五果等種，生所生果，
現起分位，有次第故，說名色等。
是故十二有支皆唯是識。 ^775a22

二、約厭離有為，就相諦分別者，論釋此是染依止觀。
言二諦差別者，論主意將所依心體是真諦，
能依有支是俗諦，故此一文名為二諦。
此釋總標文也。言一心雜和合因緣集觀者，釋所以者何。
下文如別釋竟。 ^775b36

三、約大悲隨順分別者。
論名餘處求解脫。
是諸凡夫如是愚痴顛倒，常應於阿賴耶識及阿陀耶識中求解脫者，
此是舉正顯耶。言乃於餘處我、我所中求解脫者，此顯邪乖正。
以諸愚夫背正從邪，深為可愍故。
此對治下，舉經顯治，可知。 ^775b44

四、約一切智分別者，論名依止觀，謂分別有支。
依止有二種，謂真性及依止識。
此中二諦通為二緣，明是大智所了之法。 ^775c6

第三自業差別中，亦四門同前。
初約相用分別。此十二有支皆有二義：
一、明自行相；二、助成彼用。
謂令眾生迷於所緣故，是無明自相；與行作生死因，是助成業用。
論經名自業成。問：此十二支於四緣中具有幾緣？ ^775c12

答：成唯識第八云：諸支相望，增上定有。
所餘三緣，有無不定。
契經依定，唯說有一。
愛望於取，有望於生，有因緣義。
若說識支是業種者，行望於識，亦作因緣。
餘支相望，無因緣義。
而集論說：無明望行，有因緣者，依無明時，
業習氣說，無明俱故。
假說無明，實是行種。
瑜伽論說：諸支相望，無因緣者，依現愛、
取，唯業有說。無明望行，愛望於取，生望老死，有餘二緣。
有望於生，受望於愛，無等無間緣，有所緣緣。
餘支相望，二俱非有。
此中且依隣近順次，不相雜亂，實緣起說。
異此相望，為緣不定。
本疏解云：緣起經說：唯增上緣，一切定有。
因緣有四位，謂二是實：一、但增愛為取，
無別種故；二、有支中望五，果種望生，有親生義。
若說業以為有支，則無因緣。
二是假說，無明時行種，識為業種。
等無間緣四位，謂無明、行、愛、取、生、老死。
所緣緣有六位，於前四加，有望生，受望愛。
所餘六支，總無所緣及等無間。 ^775c20

二、約厭有為分別者，於染因觀內名他因觀，以前支望後異故名他。
前能起後與他為因，故云他因。
若辨行相顯他義，名能生後顯因義。
論釋死支，以不見知令相續者，此是無明，何故屬死？
釋：此是死時，無明因死而起故。 ^776a2

三約大悲分別中四門內，此當第三異道求解脫，於顛倒因中求解脫。
倒因三種中，此文治彼自性因，故云不應如是求。
何以故者，將欲廣釋故徵也。
謂我佛法中因前支起後支斷，前因故後果不生即得解脫。
汝說冥性為因，縱知之何由可脫？
故云不應。言因緣有支等者，總舉經文。 ^776a10

四、約一切相智分別中九門之內，此當第三名方便觀。
因緣有支二種業能起因緣事者，略釋顯，謂前巧起後名方便等。
餘文可知。 ^776a20

第四不相捨離觀中亦四門同前。
初約不相離者，謂前能起後離前無別，
後依前起離前無後，不相離故各無自性，
無性緣起如心現前，此為順觀逆成一真理平等觀。
經文可知。 ^776a28

二、約厭有為分別論，名自因觀無相等，
自生因觀緣事故者，謂無明生行是自生因。
問：無明、行異，云何名自？
答：以行賴無明，無自體故；緣力全攝，非是分故。
前明不即，故說他因；此顯不離，名為自因。
有人引此子果之文，證無明支有種子現行者，非此文意。
又遠法師以五義釋此文，明子時是前無明能生後無明，
令行不斷，與行別時；果時是後無明從前生，
助成行故，與行同時等。
本疏云：今尋此文意，只發行無明為子時，
所發之行為果時，以行是無明果，故說無明有二時。
問：無明望行，無親因義，云何說行即是無明果時？ ^776a34

答：無明是行增上緣故，名為子時；行是無明增上果故，名為果時。
文中有四：初、開義門；二、自因下，釋不相離義；
三、若不離下，釋不即義；四、自生下，總類結。
初中，先開；後是中下，釋。
言子時令行不斷者，以無明為行因故。
二種義緣事示現者，以子時為緣，果時為事故。
餘文二義，類此可知，故云餘因緣分等。
二、釋不相離義中，三句展轉釋成。
初、自因者，不相離故。
二、云何不離？以現見離前支無後支故。
此顯離子無果，故說果為子果。
三、云不離無明則成行者，此順釋不離子無明成果，故名離。
三、釋不即義中，無明二種過失，後引中論頌釋成。
言不即因，以是所生非能生故；不異因者，從於能生生所生故。
以果不即因故，果不斷，因不常；以不異因故，
果不常，因不斷。又以不即因果俱不斷，不異故因果俱不常。
又亦反此，思之。又以不離是不即故，即不常為不斷。
四、總類結，可知。 ^776b6

三、約大悲分別者，謂邪見眾生執顛倒因，
內自在天為眾生因，為可傷愍。
今此文中顯無明行等故，對治彼執，故為因觀。 ^776b36

四、約一切相智分別者，當第四因緣相觀。
有支無作故者，明此有支非直後依前故後無性，
亦乃前能作後前亦無作，故諸緣起是種智境界。 ^776b40

第五三道不斷中四門同前。
初約經為三道不斷者，此中煩惱有二，
謂能發、能潤。雖諸煩惱皆能發潤，然發業位無明力增，
潤業受生愛取力勝，是故偏說。
由元熏發立一無明，數數溉灌故分相顯名行。
業立生因，愛取已潤近生當果立名為有。
此約唯業有說。在名有二，謂在因及果。
識等五種唯是報因，生等二位但是報果，以就所引因位難去差別相故。
據當果位別顯立支，謂續生時因識相顯，
次根未滿名色相增，次根滿時六處明盛，
依斯發觸因觸起受，爾時乃名受果究竟。
依此位立因為五支。
果位易了差別相故，總立二支以顯三者，
然所生若在未來，為生厭故說生老死；
若至現在，為令了知分位相生說識等五。
具如成唯識第八卷顯。
又此惑業苦三為流轉之相，如淨意菩薩所造十二因緣論頌云：
煩惱初八九，業二及與十，餘七說為苦，三現十二法。
從三故生二，從二故生七，從七復生三，是故如輪轉。
一切世間法，唯因果無人，但從諸空法，遂生於空法。
此依三道顯二無我也。 ^776b48

二、約厭離有為分別者，論名攝過觀，所謂三道攝苦因、
苦果，深厭離故。 ^776c34

三、約大悲分別者，論名異道求解脫內對治苦行因，
謂邪苦行但是煩惱業妄想因故，非樂因故，如經無明愛等。 ^776c36

四、約大智分別者，觀名入諦，觀三道是苦、
集諦，故是大智所知法也。
瑜伽云：幾支苦諦攝，及現識為苦？
答二，謂生及老死。
問：幾支苦諦攝，當成為苦？
答五，謂識乃至受種子性。
問：幾支集諦攝？答：所餘支，謂餘五因、二果俱是苦諦，
惑、業五是集諦攝。
又成唯識第八云：皆苦諦攝，取蘊性故；
五集諦攝，業、煩惱性故。
此中苦通十二，以是取蘊性故，集唯攝五。 ^776c40

第六分別三際中亦四門同前。
初約經分別先後際者，此十二支，初二是能引，
次五是所引，次三是能生，後二是所生。
於中分別三際，諸聖教中略有三說：一依此經，
開能所引分先後中際，合能所生總為後際，
以行遠故開之、生近故合之。
二依成唯識論，開能所生合能所引，是故前十現在、
後二未來，以十因二果分二世故。
三生引俱開，如智度論，初二過去、次八現在、
後二未來，故成三世，如成唯識等，十因二果定不同世。
因中前七與次三或同或異，若二三七各定同世，
如是十二一重因果，足顯輪轉及離斷常。
又由此三際因果輪轉，人法二我永無所有。
問：何故此經不言生老死耶？
答：略故不說。 ^777a8

二約厭離有為者，論名護過觀。
謂外人與此緣道理出三種過：一一切身一時生者，列過名。
何以故者，外人自徵立過。
所以無異者，釋立過相。
以無我異同，何為不得五道之身一時竝生？
二中列釋名，徵立可知。
無作者故者，釋立過相。
若無我作業，誰受來報？
三中別徵可知。釋中既無有我，誰持是業令夫至果？
是故應知，前不受報據前望後說，此中失業據後望前說。
此三種下總牒顯護，謂過現因別名為異，
以此答前三種難，故名為答。
亦通取下句。未果異因，云何得有一時生過？
又差別因得差別報，云何乃言有不受報？
差別之報由異因生，云何得有生業之過？
下釋文中先釋過去，內無明緣行是見過去者，牒舉經文。
下釋中二句：初明過因能作現二果，由過因說現識等以為當來，
此中但從過去因即足，何須彼說現為其當？
欲以因果相屬防三過故。
即是見下釋已，總結過去是因義。
二釋現在中，言識乃至見現在者，牒經文。
釋中二句：初明現由過因；二復能下明過因得現果，
現在是彼過去之未來，故云得未來果。
三愛取下釋未來中，先牒文。
言後有生者，釋從愛取等起有生死名有生也。
問：前釋過現皆二世相對，今解未來何故不然？ ^777a30

答：以彼過、現經中自分為兩世，故須相屬以成護過。
經中自說愛、取、有三，從果為未來，不假論主相屬，故不論也。
言一往定，結別前文，以上來所說是一分三世，名一往現數。
如是稱為定下，釋展轉三世相生無盡，故云復有彼世生轉故也。
此說何義下，釋相護過，有三義：一、汎明業不得果，
二、舉經明得，三、雙結得不。
前中，先總舉。由三義故，令過去業不能得報：
一、或有未作者，就過去求愛所有等，爾時未作，
故於現在不得生、老、死果。
本疏云：問：觀此文意，以說過去無明未作業行，何因乃云愛等未作？ ^777b22

答：若無明未作業，何因乃言過去業？
三義故不得報。言式有已作未得報者，
就現以求愛取有等，雖已作竟以未熟故，現在不得生老死果。
或於此生若得聖果者，斷愛取故，今已熟業即便燋亡不得報。
二是中無明下舉經三義得報，謂過去既有無明緣行，故知已作不同愛等。
現在得識等五果，明知則是業已得果。
由現在愛取無聖道斷，令未來生死相續不絕。
三是故下雙結中，已作是行支、未作是有支、
已得果是識支、未得果是生支等，聖人已斷、凡夫未斷。
下正結護。業既有如是差，何容有一切身一時生過？
謂有作未作，何緣一時？
有得報未得，云何一時？
有斷未斷，如何一時？
若示下重牒顯示。
非一切當受者，是前已斷也。
亦非不受者，是前未斷。
亦非一時者，顯前作未作、得未得。
若自作下護第二不受報過，謂自作自受何不他受？
以他不作故。三離彼三事護第三失業過，
謂由離於三種不得，是故諸業無不得果，故無失業過。
下結可知。 ^777b42

三、約大悲分別者，菩薩見諸外道行異道，
求解脫中，計無因等，起大悲心，觀此緣生，救彼邪見執論。
言先、中際因者，過去二支是先際，與現在識等中際為因。
言及中、後際因者，中際愛、取、有，與未來後際為因。
言中際前、後二際故者，於中際內，識等五果分屬前果，愛等三因分屬後際。
既有此因，云何言無？
是故結云：若無如是同事，則種種眾生果事亦無也。 ^777c26

四、約大智分別者，名力、無力、信入。
依觀過去二支望現有力、望後無力，愛等三支望後有力、望前無力。
又釋過二有力、現五無力，現三有力、後二無力，
以皆能生為有力、所生為無力。
菩薩舉此化人令離入正，故云信入。
依菩薩智照，故云觀也。
言先、中、後化緣者，重釋成先、中、後是力、無力。
化緣是信入，謂照三際，以化眾生為種智故。 ^777c40

第七三者聚集中亦四門。
初約經明此有支皆是苦聚，將釋三苦因辨受俱分別。
瑜伽云：幾果受俱行？
謂除二所餘，即除受及老死，餘十有樂受，
以受不與受俱故，老死位中多無樂故。
幾苦受俱行？謂即彼及所除中一，即唯除受支，餘十一是苦受。
幾是捨受俱行？如樂受說，以老死位多無容捨故。
幾不與受俱行？謂所除中一即受支，以受不與受俱故。
成唯識中亦同此說。
次三苦分別有二門：一理實遍通門，如瑜伽中壞苦攝十支，
全及受支中一分，謂樂受，除受支中苦及老死支。
苦苦攝十一支，全及受中一分，謂苦受。
行苦、攝苦、攝苦皆是行苦。
或有十苦非二支所攝，謂不苦不樂受，是故行苦通攝十二。
成唯識第八同此。
二隨相增顯門，如此經說，謂初五支遷流相顯，故稱行苦。
觸、受二種觸對生苦，故云苦苦。
餘為壞苦者，但壞樂名壞苦。
老死支既無樂可壞，何故名壞者？
釋曰：壞有二種：一樂壞為苦，望所壞說；
二以壞即是苦，故名壞苦。
此老死支能壞生故，屬壞苦也。
餘文可知。 ^778a6

二、約厭離有為。論主！
世諦觀亦種種中，此當第五名不厭厭觀。
謂凡夫不厭，菩薩厭故，云不厭厭，此約麤苦。
又二乘不厭，菩薩能厭，此約細苦。
故云種種微苦，以分別此等皆苦故。
及厭種種麤苦者，二乘所厭，菩薩亦厭。
又亦得前細是行苦，此麤是彼餘二苦故。 ^778a38

三、約大悲隨順分別者，愍諸外道不達真理求異解脫。
真脫有四，舉正顯邪：一、離一切苦相者，
涅槃樂德也；二、無為相者，是是常德；三、
離流相者，是淨德；四、出世相者，是德。
涅槃云：於世間法自在遠離名為我。
言彼諸行苦下，辨邪異正。
於下四段經文各配一義，今此當初。
言苦事隨逐乃至無色有轉者，舉此三苦顯彼外道求非想等為涅槃者，
菩薩觀之皆是十二緣生三苦之法，何有涅槃樂德之義？
故順起悲。 ^778a48

四、約一切相智分別者，此當第七增上慢、非增上慢。
信入觀者，聲聞人不覺細者，自謂無苦，
名增上慢；然覺麤苦，名非增上慢。
舉此彼二乘信入大乘，緣生微細苦事，
菩薩照此，故名為觀。
不如實知下，釋成慢相。
此之一門，前約大悲以化外道，今就大智以攝二乘，
以文言多意，論重善取故也。 ^778b16

第八、因緣生行者，亦四門：初、約經文理，
實無明望行，無因緣義。
而言因緣生行者，有二義：一、自種為因，
無明為緣，合說故云因緣。
然隱彼親種，顯此勝緣，故云無明因緣。
二、但彼增上緣，望自增上果，還是親因，故說無明為引因緣。
餘亦如是。欲明果不自起，要從因，因緣形奪，
復各無性，是故言因緣生，乃顯無生。
此從順觀、逆觀，一泯非生，不生可知。 ^778b30

二、約厭離有為中，世諦觀六門內，此當第六，名深觀。
此深觀中攝後三門，合成四句：一、不自生，
二、不他生，三、不共生，四、不無因生。
釋此四句，諸論不同，略有三說：一、約破外道，
謂諸法非自性生，故云不自生；二、不從梵天、
自在天等生，故云不他；三、亦非劫初極微和合生，
故云不共；四、不無因生，離因緣外，無別果法，故云不無因生。
二、約因緣形奪，雜集云：自種有故，不從；
待眾緣故，非自作；無作用故，不共生；有功能，非無因。
凡諸緣起，但亡雙苦，已為甚深，況總亡四句，是故緣起最極甚深。
三、約緣起無碍門，但因緣生果，因緣相望，
各有二義：一、全有力，二、全無力。
謂因望於果，有全不生，緣必全生，故因不生，
緣生故；二、緣望果，亦全不生，因必全生，
故云緣不生，自因生故；三、二力不俱，故不共生；
四、二無力亦不俱，故不無因生。
言無明因緣生諸行者，論經云：無明緣行生也。
此彰因起果，明非他作。
言因緣能生行者，明果由因，顯非自作。
又以無明是行自因，故非他作；亦先無行體在無明中，
後還生行，故非自作。
餘亦如是。准思之，此門中論主開為不自、不他二句也。 ^778b42

三、約大悲分別者，明諸外道求異解脫中，
顯彼所求非想天等以為涅槃，觀之但是有支緣生法，
非是無為涅槃常德，是故菩薩隨起大悲也。 ^778c32

四、約一切相智分別者，於九門內，以第八、第九二門合為一無始。
觀遠法師云：是真諦觀，見法緣集，無本性故，名為無始。
本疏云：因緣起法，約無元本，依之始起，故云無始。
維摩中依無住本立一切法，同此也。
中際生故，後際生者，舉法釋成，謂此緣生即是不生，故名無始。
是謂大智所知之法。 ^778c36

第九生滅繫縛者，亦四門。
初約經無明緣行是生滅繫縛者，謂此十遞互相望，
順則相生，逆則相滅。
然生與滅不離有無之縛，若觀相生無生，
則滅亦無滅，方離於縛。
經意在此文中，先明順觀，後無滅下明逆觀，可知。 ^779a2

二、約厭離有為深觀四門中，此是第三不共作。
言非二作者，或因為自以緣為他，或果為自以因緣為他，此二自他俱不作故。
若自他俱不作，何得為緣生？
為釋此疑，故云但隨順生。
謂隨俗說生，理實無生。
言無知者，正由因緣互相待故，各無自能可以相共也。
豈無成辨果耶？正成辨時即無成辨，故云作時。 ^779a10

三順大悲分別者，謂諸外道求異解脫，
以非想等為涅槃，菩薩觀之但是有支非離染縛，
失於涅槃真淨三德，故生大悲，故云如是復染生縛也。 ^779a22

四、約一切相智分別門，無始觀中名隨順縛故，
謂生滅唯縛，隨順無本故。 ^779a26

第十無所有盡觀中亦四門。
初約經明此有支虗相既盡，隨順無所有緣至第一義。
此顯不壞俗而恒真，故云無明因緣諸法行生，是隨順無所有。
問：無明生行是順有，何故言順無所有耶？ ^779a32

答：乘諸行次第至此，顯無明正生行時，即順無生入理故。
問：順觀既爾，逆復云何？ ^779a38

答：生既性盡，則所有、無所有俱離，故云隨順無所有盡觀。
思之！ ^779a42

二、約厭離有為中，名第四、非無因作，隨順有故。
何故經中順無，論名順有？
釋：經意以緣歸理說，論意以性從相說，
各顯義別，不相違也。
又論中順有，意顯無生，是故與經意亦不別。
下別破無因中，一、縱破，謂應常生；二、奪破，
謂恒不生故；三、此非法下，呵詰破，謂說無因最大邪見。
若爾下，結非無因。
是名下，釋訖，總結。
言相諦者，相是前成答相也，諦是前二諦差別。 ^779a44

三、約順大悲分別者，謂諸外道求異解脫以為涅槃我德，
菩薩愍此，順起大悲。 ^779b10

四、約一切相智分別者，此是第九，名種種觀，
謂三有總別，各多類狀，云種種也。
隨順下，釋顯其相。
此是三有世俗之境，大智照此，故以為門。
上來別釋十門竟。
二、如是逆順下，總結十章。
既云逆順十種，明知前十門中皆有逆順。
前文中有無逆觀者，是略故也。
一、有別行別；二、攝歸一心；三、力用相生；
四、前後相屬；五、三道輪還；六、三際因果；
七、三苦過失；八、從因無性；九、似有若無；
十、泯同平等。配結前十，文皆可見。
釋不住道行竟。 ^779b12

第三大段、彼果勝中二：先明彼果勝；後佛子！
菩薩住此現前地已下，明位果。
前中論分為五：一、得治行及離障，是前勝慢對治果。
二、佛子！此菩薩摩訶薩大悲轉增下，得修行勝，是前不住道行果。
三、佛子！菩薩住此現前地，得入下，得三昧勝，
望前治勝以說果，謂前修三脫以說對治，彼治轉增故。
四、佛子！菩薩住此現前地，復更下，得不壞心勝，
望前離障以說果，由滅障故，三昧之心不可破壞。
五、佛子！菩薩以此心順佛菩提下，明得自在力勝，
謂望前修行心說果法，依前修行上進無礙，名自在力。
釋此五果，即為五段。 ^779b32

就初文中，二無明治勝，後菩薩如是下顯離障。
前中三解脫門義，五門分別：一辨體，二釋名，
三治障，四攝行，五差別。
初體者，以前壞中定教為性。
二釋名中二：先得名，後釋名。
前中初通後別。前通者，通名解脫，即出離涅槃。
門者方便之義，謂此定門是涅槃前方便故。
解脫之門依主立稱，若總言三解脫門，帶數釋也。
後別者，若依薩婆多宗，約四諦苦下空無我行名空門，
滅下四行名無相門，所餘十行名為無願。
依大乘中遍計所執生法無我名為空，緣此三摩地名空解脫門。
相謂十相，即色聲香味觸男女生老死等，
涅槃無此法相故名無相，緣此三摩地名無相解脫門。
願謂求願，觀三界苦無所願求故名無願，緣此三摩地名無願解脫門。
具如佛地論說。又智度第六云：知一切地實相畢竟空，
名空三昧；知是空已，不觀諸法若空不空、
若有若無等，名無作三昧；知一切無有相故，
於一切法不受不著，名無相三昧。
復次，十八空，名空三昧；於種種有中心不求，
名無作三昧；於一切法相知破壞不憶念，名無相三昧。
此中釋名，初從解脫行及壞為名，後二皆據無他受稱。
餘門分別，如別行章。
門中二：先總顯前十門有支皆有此三空觀門；
後知無我下，正顯。
顯中，先明空門，論分有三：初三句明生體空。
言知無我者，主寄無故。
無人者，人以現住為義，觀現住者不可得故。
無壽命者，壽以攝後為義，觀從此壽命與後壽命相攝者不可得。
二、次一句自性空者，此顯法體空。
三、後兩句無作者、受者者，此顯前生法上用空即得。
結名，可知。二、云滅此事下，明無相門，亦三義：
一、滅障者，觀彼有支自性滅，故云滅此事。
問：此與前無我何別？ ^779c4

答：前就諸法以明無我，此中欲遣能取相心，故不同也。
二、得對治者，論經云常解脫現前，經云在畢竟解脫也。
三、相念相不行者，見因緣處無少法相可生，故云餘不相續。
遠曰：此三中，初、滅障者，取性心亡；二、得理為治；
三、取相心滅，不見少法生，故離分別取相之心。
前滅取性，不同凡夫；今離取相，不同二乘。
三、知此下，明無願門，亦三：一、前二則是無願所依，
故云依止；二、受不樂有者，顯無願，故云體性；
三、唯大悲等，緣出二乘，故云勝。
二、明離障。初中，初、離彼我等，是空門所離也；
二、離有相者，是無相所離也；三、離無相者，
是無願所離，故云離有、無相。
以不取無相，故說無願；心無相故，無所願求。
論云：如是次第，於前五地下，舉劣顯勝。
初、舉五地，顯此空門離我之勝。
此文是倒。若正，應云以十平等深淨心故遠離，
即遠離四地身淨我慢，令以深空滅彼二我，故此勝也。
二、舉四地離障，此文中離作者、受者勝。
三、此六地等，舉此地初十平等處破有、
無等，顯今地滿無相、無願，破遣有、無一切蘊盡，故云勝故。 ^780a10

第二明修行勝中二：初正修行，後即得下明修行勝。
前中二：初明勇猛修行，後菩薩如是觀下明丈夫者修行。
言勇猛修行者，初修更絕故。
丈夫者修行者，果決修成故。
前中二：初修行心，謂以三空觀彼有支，
愍諸眾生處而不覺，故云悲心轉增。
由悲增進是利他心，未滿菩提等是自利心。
下明修行勝中二：先修智不著有為，後他眾生下修悲不住無為。
前中亦二：先知、後厭。
就知中煩惱業生合散具闕、有增有減，
二既知此法有是過患，即生厭離不應令合，故云我知有為等。
故論云知有為法多過，遠離生業煩惱等。
下修悲化生可知。
後文者，志修行中先智後悲。
智中論名厭對觀者，有為名對見。
多過觀者，重釋成也。
滅對者，明有為性滅，故云無性等。
後明修行勝中二：先勝相現前。
論云智及大悲勝隨順者，牒前二行中各有悲智能上順也。
依不住道無碍般若現前者，明依前悲智不住之道，
令佛地無礙智光現前，知有為與涅槃平等，解智悲不住。
所以不共住者，解不住義，謂智不共有為法住，故云而亦不住等。
又悲不共無為法住，故云亦不住。
其中等彼助道行不滿故者，釋不住所為，
為滿智助道不住有為，功德助道不住無為，故云欲具足等。 ^780a46

第三明三昧勝中二：先明空定，後顯餘二。
前中先舉十空上首，後結多門。
此中一萬，論經名百千萬也。
前十空中論攝為四：一觀是觀解。
二不放逸者，依解起行離過為名。
三得增上者，因修成德得上功德。
四因事者，依德起用，三昧是大用本故，故名因事。
初中除第四三昧，餘五名觀：一生空觀，
二法空觀，三合取二空名第一義。
四依本識觀二種，如來藏中是空如來藏，故云大空。
五觀七轉識不離如來藏，和合而起皆無自性，故云合空。
楞伽云：七識亦如是，以俱和合生。
又云：不壞相有八，無相亦無相是也。
二不放逸者，分別對修是自分也，修行無厭足勝進也，二修滿足故云究竟。
三得增上功德者，勝德依空生起現前，故云生空。
四因事去餘三三昧：一依此空定令智障淨，因是事故名如實離妄。
二依空起悲不捨眾生，是故論經名不捨空。
三依空三昧，願在三有遠離染著名離分別，然隨順有離不分別。
餘文可知。 ^780b40

等。四、得不壞心勝中，十句分二：初一、總深心者，深微難動。
論經：不壞心者，謂堅固不退。
餘九為別：一、於理信、觀二行堪受調；三、
於深祕密法心不驚怖；四、自分不失；五、
勝進無歇；六、不嫉他德，不破己戒，二行普淨，
故云廣心；七、慈普益生；八、求上地智；九、巧化眾生。 ^780c24

第五自在力緣中三：初標舉信行滿更起進之心，
次滿足下正顯，後佛子！
菩薩以此下總結。
標中云後更等者，修無厭倦故。
正顯中十心分二：初一總，餘九別。
總中開出故。一下伏力，二解力，三捨小力，
四信深力，五摧魔力，六治惑力，七遍治力，
八巧他力，九治障力，並如論顯。
三結可知。 ^780c34

自下第二明位果中三果同前。
初調柔中三：調柔行內聽受正法如說行者，
論經得三昧慧光釋，以得義持能如說行。
因事彼者，因彼義持事，是故說此依勝三昧。
得奢摩他是如實三昧，毗婆舍那是前智慧光明勝行。
行已憶持者，能持彼行故。
所練淨中云是人乃至明淨者，解脫彼障，釋所練淨證彼義故。
釋知佛法藏，釋喻中出世間智。
增上者，顯證智體淨。
光明勝者，亦現用勝以顯體。
以教智光勝，顯證智亦增上。
乃至以方便智等，釋合喻文。
無礙般若是佛智光明也，方便是前不住道智。
二釋教智淨中，前地取月輪喻故小，此地取月光喻寬大故勝。
前隨順四流是魔所引，故云魔道。
此名惡魔，是彼魔道。
三是名下結說相攝。
報願智准前可知。 ^780c46

自下第三大段重頌分中三十四頌，分五：
初二頌頌前十平等法勝慢對治；二、次有十一頌頌不住道行勝，
於中，初、有一頌頌初住地心總觀緣起，
二、有二頌頌初因緣分次第觀，三、有一頌頌一心所攝，
四、有一頌頌自業差別，五、有半頌頌不相捨離，
六、有半頌頌三道不斷，七、有一頌頌三苦差別，
八、有一頌頌三際差別，九、有半頌頌生滅轉觀，
十、有半頌却頌第八緣起觀，十一、有一頌頌隨順無所有盡觀，
十二、有一頌頌結十門名；三、次四頌頌彼果勝，
於中，初、二頌頌前對治勝，次、一頌頌修行勝，
次、半頌頌不壞心勝，次、半頌頌自在力勝；
四、次四頌位果，於中，初、二頌頌調柔果，
後、二頌頌攝報果，略不頌願起果；五、後一頌歎勝。
結說第六地竟。 ^781a24

第七遠行地中釋有二種：一料簡，二釋文。 ^781b2

前中略以二門分別：一、釋名，二、來意。
初、釋名者，略有三種：一、約功用盡故為名。
攝大乘云：至功用行最後邊故。
世親釋云：謂此地中於功用行得至究竟，
雖一切不動搖，而於無相猶名有行。
二、約二義。解深密云：能遠證入無缺無間無相作意，
與清淨地無相隣接，故名遠行。
本疏云：無缺無間遠於前六，隣接淨地近後第八。
三、約三義。成唯識云：至無相住功用後邊，
出過世間二我道故，故名遠行地。
同十地論釋。金光明云：無攝無間無相思惟解脫三昧，遠修行故。
是地清淨，無障無碍，名遠行地。
莊嚴論云：菩薩七地中近一乘道，名為遠行。
問：誰遠去？答：功用、方便、究竟，此遠能去。
由此遠去，故名遠行地。
十住論云：去三界遠，近法王位故。
身地仁王經名遠達地，於遠已達故。 ^781b4

二、來意者，今三義：一、前寄二乘，今顯菩薩漸次第故；
二、於無相觀前地未純，今此觀進入無相故；
三、前地功用未滿，今此滿故。
更有諸門分別，如別行章說。 ^781b28

後釋文中三分：一、讚請分；二、爾時，金剛藏下，
正說分；三、重頌分。 ^781b36

就初讚請中十二頌分四：初三頌明供讚。
於中，前二天眾供寶讚說法主，後一天王香光供佛。
二、有一頌天眾自慶讚得聞地法。
三、有六頌明佛力令天女樂中讚佛。
初一述讚所依，後五正顯讚詞。
詞中，初一頌明無住行三業；次一明無取行三業；
次一興供三業，梵本中云由得智慧自在故，
剎佛我想皆除滅也；次一二剎三業；後一離過三業。
四、有二頌明請法。
於中，前一結前供讚生後有欲，後一讚眾請說心得願說有想有欲。 ^781b40

第二正說分中二：先明地行。
論分為五：一、樂無作行對治分；二、佛子！
菩薩摩訶薩住此第七地已，入無量下，
彼障對治分；三、佛子！
此菩薩以深智下，發行分；四、爾時，解脫月問下，
前上地勝差別分；五、何以故？
菩薩從初地下，彼果差別分。
初云樂等者，前六地中愛著三空，名樂無作。
此地隨有不著於空，故名對治。
此是地皆修捨法也。
二、彼障等者，前加行中雖治前地樂空之心，
以其有量有功用故，即復是障。
是故初住地時，修無量無功用行以為對治，故以為名。
三、發行者，垢障既除，上觀俱運故。
四、前上等者，此地功用過前六地，勝後三地故。
五、彼果者，地滿足故。
前發行究竟，故名彼果。
自下廣釋。 ^781c10

就前初分內有三：初、結前舉後，勸修趣入；
二、何等下，正顯行相；三、菩薩以如是下，結行功能。 ^781c34

初中二：先總舉前地樂無作障；後當修下能治方便者，
不捨眾生法，無我智對治，攝取增上行，此治無作行中生樂心也。
修十種等者，此行修空不滯空，行有不著有，
由此能治一向住無作行，故名方便慧。
能成此地智，故云殊勝道因也。
又此行於前世出法中最勝，彼皆劣此，故云此勝。
即初二三地寄配世間，四五六地寄配出世故。 ^781c38

二、正顯中，先徵、後釋。
釋中十行，一一皆是權實發行法無我慧。
論中明四種功德，攝十行為四門，謂初三各別一德，後七合為一德。
此中初句云雖善修空等者，論經大同，但無量與助道稍異爾。
此初功德，謂財及身勝因事，隨所須、隨意取，得財及身勝因功德集故。
言財及身勝因事者，舉方便智，謂菩薩無盡財果、
無碍身根，由不滯寂福行所成，故說方便為彼勝因。
隨所須是財，隨意取是身，謂隨意受生故。
二、云雖得諸佛等者，論經云：入諸法無我、
無壽命、無眾生，而不捨起四無量故。
准論後釋，與此經異。
謂此文意，顯證得己身之佛平等三慧，然不碍樂常供佛。
論經乃是明護惡行因事，得勝無量修，於眾生中不起妄行。
言護惡行因事者，舉方便智，謂慈不惱眾生，
名為護惡；方便與此為因，故名也。
以即空而起悲，名不妄行。
此是有第二功德也。
三、入觀空等者，此中先空智，後集福德。
論經先起福德，後觀無所取。
文雖稍異，大意同也。
此是第三功德，謂護善根因事，得彼勝因增上故。
功德法增上行，以波羅蜜行，謂以方便智攝護善根，令得生長故。
以為因下，明發起勝行。
言得彼勝因增上者，牒前起後。
言功德增上等者，正顯勝相，故云廣集等。
論主判意，前三句自利行，後七句利他行，
故同名攝眾生因事，俱以方便智為攝生因。
七中，初一此云雖遠離等者，隨物受生；
次二他令離障下，四、攝令住善。
初中，願力受生，作彼上首，故云莊嚴三界。
論經云：莊嚴三界行故。
何故唯作首？以將眾生隨逐受化故。
二、畢竟下，令離煩惱障，說對治故。
去斷惑之智，必不見有惑可斷也，故畢竟寂滅諸煩惱焰也。
正此不見惑，正是斷之行相，故斷、不斷不相碍，故言雖也。
三、雖知諸法如幻等者，令離智障故。
四、雖知一切國土等，明為物嚴土，集起法會。
維摩云：雖知諸佛國，及以眾生空，而常修淨土，教化諸眾生。
同此說也。五、知諸佛法身等者，為物現正報三業。
先辨自業法離相。
何故現色者？為與眾生化生福五緣故：
一、見，二、聞，三、親近，四、供養，五、受法修行故。
六、知諸佛等者，語業，為生轉法輪故。
七、隨諸佛等者，意業，了差別多時，不離一念，
然不碍隨機，種種別說。 ^782a4

三、總結勝能，可知。
上來釋殊勝，下釋方便智。
論云此十發起勝行共對者，明共方便智對，
謂於空不著名方便智，即空之有名殊勝行。
今明釋方便智攝取對治者，明不碍空而起有行，
故此有行方能對治樂空之心，是為方便智所攝，故言攝取。
下略舉經初二句以對顯，餘皆等之也。 ^782b26

第二、明彼障對治分中二種相：一、修行無量種；
二、此無作是念下，明修行無功用行。 ^782b38

前中修行無量種者，前樂對治有量為障故，修無量為能治。
後修無功用行者，前樂對治作意修習功用為障故，修無功用為能治。
先明修無量中二十句攝為十對，一一對中皆先明所應境，
後明能隨行。准論十對修行，以六句攝。
皆云入者，隨也。謂能隨化者，業隨所所化之故，皆云入也。
初一對云眾生界諸佛教化等者，是隨所作利益何等眾生，
謂於無量眾生界中以無量業教化故。
此亦總句也。二、次一對云世界網諸佛淨土等者，
是眾生經何處，謂於無量世界中令依淨土行故。
三、次二對是以何等智慧，謂一云種種差別法諸佛現覺智、
二云劫數諸佛覺了三世智等，謂以無量種種法界智慧覺故，
無量劫數通達三世亦入智慧覺故。
四、次二對是以何等心，謂一云眾生差別信解諸佛樂現種種名色身、
二云眾生欲樂諸根等諸佛語言等，謂有眾生信種種天身，
以隨同行隨彼信說故，知過去心習耎中利根如應說法故。
五、次一對是以何等行，謂云眾生種種心行諸佛了知廣大智德，
隨眾生心說對治故。
此一或屬前三品心內利也。
六、次三對是置何等乘，謂一聲聞乘中信解諸佛智通令信解故、
二辟支佛中信解諸佛說甚深智慧門令入故、
三諸菩薩方便行諸佛說大乘集成事令菩薩入故，謂於三乘中各隨應運置故。 ^782b42

後無功用行中二：先明觀解方便，後佛子！
此菩薩下正顯修行。
前中亦二：先舉修行無量中諸佛無量境界可知，後我迷應下起趣求心。
於中云無分別者，論經云自然不以分別等，
論釋云：自然者，自性緣無分別故。
謂八地已上無功用心名自然等，以純任性能起善行故名自性，
依彼能起佛境勢力是故修習，以分別心不能亡緣等照法界不成，
要以無分別不取相故即無功用也。
後正修行中修習方便慧者，是前十種方便智。
何故前以為障今復為治？
謂治障有二種：一染為障、淨為治，二行生為障、行熟為治。
今約後說，以前是創修勵力而起功用故是障，
今此段修純熟故是治，此是修學無功用故不同八地也。
安住不動者，行堅不退，不同八地功用不動也。 ^782c38

第三、發行分中四：一、二行發無間；二、常不捨下，
是信勝；三、此菩薩於念念下，能作大義；
四、佛子！此十波羅下，明菩提分差別。
論主判此大義，結文入菩提分中，似錯。
所以者何？若此十度菩提分攝，大義亦應名菩提分，俱十度故。
雖然，且依論主，此四段中，初一自分，後三勝進。
初謂內證行熟，止、觀俱現，名二行發；外修常續，名無間。 ^783a16

前中三：初、一念等，明二行發現無礙故。
論云：一念中，奢摩他、毗婆舍那二行現前故。
二、行位等，明二行無間常起。
論云：一切行中，彼修行時，無間不斷、不息行故。
不斷者，不全停絕故；不息者，不暫休癈故。
三、乃至睡、夢等，明離惡住善。 ^783a30

二、信勝者，始起信心，於上決定名勝。
論云：彼無量智中，殊異義莊嚴相，現前專念故。
謂於隨佛所現應機境專注，故云常不捨於如是想念。 ^783a40

三能作大義者，依信起行，行有義利，義利勝名大，修稱作故。
於中二：先總標，後何以故下別釋。
別釋中先釋能具之智，後所有下釋所具十度。
前中二：先徵意云十度行廣，何故念念中能得具足？
後釋中以大悲為首者，救眾生也。
修行等者，求菩提也。
後別釋所求十度中，一念念捨己善根與生名檀度，
即此念中能息煩惱名戒，悲物不損名忍，
進求無厭不起異念，忍法無生巧起此行，
大願轉增異論不壞妙達所宜，是故一念起一施時即具十度，
餘念相續皆爾。雖前諸地皆欲修此，要到此地最勝成就，論釋後四度。
釋方便中云起無量智事者，釋方便體相。
以是下釋方便功能，謂以方便能起施等無量行時，能以願力具足攝故。
二起上上智者，釋願體相。
以是下釋願功能，謂以願功能能起上上智，
以此智能起彼施等，令上上行生皆攝取殊勝故。
三魔等不壞，顯力體相。
以是能離施等障者，是力功能。
四如實前法者，顯智體相。
以是下明智功能，謂由智力顯施等差別，以化眾生故也。 ^783a46

四菩提分差別中四：一依大乘行，謂十度自利故。
二依他眾生者，謂四攝攝生故。
上二明攝善行，下二明離過行。
三依煩惱障淨，謂住菩提分法，以般若觀修三解脫門，
照於障理、淨煩惱障、淨障苦果。
此淨煩惱障因緣，都名四家，亦名四持。
四別名者，謂般若二諦捨煩惱苦。
清淨家者，各住分位義故。
亦名持，住持自分不相離故。
四依智障清淨，謂依一切菩提分法，於念中具足修故。 ^783b34

第四明前上地勝差別分中二：初明六地，後明勝三地。 ^783c2

就前中二：先問、後答。
答中，先總、後別。總中，先標；次何以故下，釋。
謂既諸地齊具菩提分法，何故此地獨名為勝？
下釋中，以此地中功用行滿，故云功行具足，能入第八無功用道。
論經云得入智慧神通行，舊經入智慧神通道，
今此經云得入智慧自在行，行與道俱是因義，
自在與神通名用有殊，皆無違也。
智慧是八地證智，因行等名即是此地也。
下別釋勝相中，論主先總問起。
云何此地中方便行滿足者，方便行是功用行，
彼餘下更起殊勝行，舉此第七。
是故下，結勝劣。初地願力緣遍滿真如，
名為大法；二地戒除以惡；三地求於佛慧以益生，
名轉增得；四地智光，名得法明；四地入出世道；
五地還能隨世；六地入深緣起。
上六各是一行中具一切，今此地中一切中具一切，故過別也。
論中下地上等，是結前也。
云何下，生起後。彼修行下，略顯。
智方便是前方便慧，菩提分是前所起菩提分行，
於此地中功用行滿，總結滿也。 ^783c6

二何以故下正顯勝後地。
前中二：先明此勝過，後解脫月下因辨諸地染淨之義。
前中先徵。意云：既言此地菩提分勝故得名勝，此勝前後有何業用？
下釋中先法、次喻、後合。
初中慧所行道是發行之道。
以此力下正顯勝相，謂以此勢力令八地已上任運之行自然成，
更無加行。二世界者，無功用位如淨世界，
有功用位如染世界，隔位難超故以此喻。
又前六地喻染界，後三地喻淨剎，喻第七地名染淨位，
以能超染到此淨處，既染由此越、淨由此到，是故此地極為安勝。
合中云行雜道者是染淨道，故論經名染淨世界也。 ^783c38

後因辨諸地染淨義中，先問；後金剛藏言下，答。
答中二：先通明諸染淨之相；後佛子！
此第七地無超下，別明此地染淨相。
前中有法、喻、合。法中，先總標；次徵責云：
前言是流，今復云淨。
此有何義下，釋。以迴向菩提，名離煩惱業。
論中二句釋：一、向菩提大心，故名離染業；
二、隨道行如是深心，故名離煩惱。
喻中二：先舉輪王，喻於七地，未名純淨；
後舉梵王，喻後三地，乃名為淨。
合輪王中五句：一、菩薩亦如是，以合輪王；
二、始從等，合乘象；三、知法等，合知貧者；
四、不為等，合而不為等；五、然未名超煩惱行等，合然未名超過人等。
合梵王喻，准釋可知。
後別明此地染淨相中二：初明此地離障勝前，
故云過多貧等；後住此地下，明此形前望後，得名不定。
以不能常在純無漏觀，是故出觀求佛以為煩惱故。 ^784a10

第五、彼果分，亦名：發行果。
於中二：先明彼果分；後佛子！
菩薩成就如是智慧下，明位果。 ^784a38

前中，理實此果通前諸分，以彼發行是正地體，故名彼果。
於中，論分為四：一、業清淨，是前彼障對謂果；
二、佛子！菩薩住此地入下，明得勝三昧是發行果；
三、是菩薩得此三昧善治下，明過地是前上地勝果；
四、解脫月菩薩言：佛子！
菩薩從何地來下，明得勝行是前樂無作作對治果，以彼方便及起勝行滿足在此故。
初中四：一、戒淨，有二種：一、就具明戒，故言以深淨心等；
二、待行明戒，謂斷惡修善，故云所有一切不善等；
二、世間所有下，明世間智清淨勝；三、於三千下，明自身勝。
論云心、行二平等，無與等者者，謂深心及妙行為二也。
四、諸禪下，明得勝力。
得禪等現前勝者，略釋，謂等取、神通等。
禪是四禪，定是滅定，故云寂滅；等行，故云滅定。
三摩鉢底，此云等至，謂作意專注唯在定心，
不同等持通於五識，謂定位身、心安和平等名等，
此由定力令身、心至此等位。
又等義如前，由於加行伏沉、掉力，令身、
心至此等位，故名等至神通；依根本定起，故云等至神通也。 ^784a42

二、明得勝三昧中二：先別列十門，後總結多類。
前中，先五起解分別，後五成行分別。
前五中，一、依未之義，伏心令觀；二、依己之義，重更審思。
上二知理法；三、依義持力，一句無量義進益心慧；
四、由文持力，依一義說無量名，故能分別義也。
上二知教法；五、依通一切；五、明處智，此知事法，故云如實分別。
後五中，初一煩惱障淨，顯其行深；後四智障淨，顯其行廣。
初中，以真如觀堅固不壞，故治惑障。
後四謂智障中，一、勝功德障者，謂不能發起智通勝德，
故以為障，對治可知；二、不能具起無礙法界自在業行，
故以為障，依定起此，故以為治；三、前深上佛法怯弱障者，
謂如來所說深玄之法，情碍不入，故以為障，
對治可知；四、不住行障者，不能寂用無礙俱行，
故以為障，對治中皆二種生死向無住涅槃，故結可知。 ^784b28

三、明過地中三：初、行修善巧過；二、佛子！
菩薩住此地，善淨無量下，明作業廣大過；
二、佛子！菩薩住此第七地，得甚深下，明行修勝業過。
初中四句：一、巧智；二、深悲；三、過聲聞等，
對下彰出；四、趣佛智，對上彰入。
謂能入八地已上法流水中，止、觀俱現，
任運流注，入佛果海故。
二、作業廣大中二：先正顯過相；後解脫月下，彰過分齊。
前中亦二：先對下，彰出過二業故；後得無生下，對上明入。
前中，論云：無量三業無相行。
論云：入定遠離相。
無量聲聞、緣覺亦有淨業遠離相，然無量不能利益一切眾生故。
此釋過二乘後。次此無量勝餘下地者，此顯過於六地等。
後對下，明入。云得無生忍等者，得八地無生忍光明相，故能照明也。
後彰過分齊中，先問、後答。
問中，脫月將後，同前難；剛藏簡後，異前答。
答中，法、喻、合。法中二：先彼超過，是縱也；
後然但下，奪也。奪中，先簡非；後今第下，顯是。
論云方便行盡，念、觀住故者，方便慧及殊勝行滿足，
名盡；於上境界念、觀相應，名為位。
合中，求大法者，求佛身所得法；二乘無心求此，故超也。
三、行修勝入過中，云甚深名遠入故者，能上入故。
遠離名彼障滅者，離前障故。
無行者，彼餘出世間地不能行故。
言身、口等者，論云：聲聞、辟支佛雖離彼相，
業不如是，得少為足，不求上行故。
謂二乘雖亦離相，業用不如菩薩，以少為足，不求上故。
雖行實際等，是雙行果，過二乘地也。 ^784c8

四、明得勝行中二：先明三摩鉢底勝行，
謂在空不住故；後佛子！
此菩薩得如是下，明發起勝行，謂起殊勝行故。
前中，先問，後答。答中，從六地等，明得、法分齊；
生、住此地等，辨勝、過、劣。
於中，有法、喻、合。法中，先總明得而不證；
後此菩薩下，別顯。
以不捨眾生，即寂起用，故云成就不思心等。
喻、合知具釋滅定，如後十通品第十。
通中。 ^785a6

後發起勝行中十句分二：初一句明能發起緣，
為後九行所依，亦名為總。
後九行是所發起行，為其能依，亦名為別。
謂由定慧力而得善巧，於生死涅槃等真俗界俱無住著，故皆言雖。
雖者，即是非一向義，亦名權實發行義。
以此言之，十句共是一向一義也。
然論中攝此十句為八者，以後三句合為一故。
八種行共對治攝者，謂此八行皆共所治俱而不汙，
又障能治俱而常立，如示現生死而恒住涅槃等。
以能所治俱故，名共對治。
二門互收，故後云攝。
初中三昧智力是能發起，雖現下是所發起行。
二、既現世間，以何等身？
謂上首之身方攝生故。
三、既處世間，何得不染？
謂以願力取有故。
四、處世不染者，與世逈異作不染耶？
釋云：不爾。示有妻子名家不斷，在斯熾然而不為燒。
五、不唯同凡而行攝化，亦得能轉二乘上入佛智，故名入行。
六、示資生行，謂飲食資身、睡眠長養皆順生，是魔境界。
七、示有衰退老病死三，是魔所行。
上二轉魔行。八、轉行者，轉諸凡夫煩惱之行。
所轉煩惱不出三種，謂見、愛、無明，故有三句：
初、化轉見，謂外道著見名為見貪，化離名轉，轉亦滅義。
二、化轉無明，謂智不能達世及出世，名障碍化三令離為轉。
三、化轉貪結，菩薩現受勝妙樂具，過天龍等受而不著，
為令覺之生尊重以，即便令彼捨貪五欲，故名攝取轉彼貪心。
又此三亦是菩薩自行常正，欲明菩薩處邪恒正，
居碍不碍、在貪不貪，俱名轉也。 ^785a18

自下第二明位果中，三果科釋同前。
練行中云護持正法，論云：於三千界得為大師，故能護法。
次二句釋師義。方便行滿者，功用行終，
自行勝故守護上首，利他行勝故堪為師。
所練淨中云利益眾生法忍清淨者，法忍轉顯也。
此地釋名應知者，謂利生是有中殊勝行，
法忍是空中方便起，此二發行名善修無相行。
言善根勝者，修行功用盡至，故名遠行。
言盡至者，是功用畢極故。
喻中眾寶嚴金者，亦顯一切菩提分法方便行功用滿足故。
釋教起淨中日光如前地說者，前地取日光勝月輪，
今取日光不取輪，義同前地月光，故指彼也。
此地勝者，日勝月故。
餘文准釋。 ^785b18

第三大段重頌分中，此一頌分七：初四頌頌十妙行樂無作行對治。
於中第二頌雖等如來者，梵本云雖行平等勤供佛。
次云雖觀等者，梵本云雖了法空福無厭。
二、次二頌頌彼障對治分中無量行，略不頌無功用行。
三、次三頌頌發行無間分。
於中第二頌內斯字，梵本是為字，即字是是字。
四、次五頌頌上地勝分。
於中初頌云攀緣者，梵本云緣念。
五、次三頌半頌發行果。
於中第二頌云菩薩等者，准梵本應云：
智者住於第七地，超過聲聞緣覺行，昔願利物今智成，辨如王子力具足。
次頌云成就等者，梵本云得甚深法又進行。
六、次二頌半頌住果。
七、末後一頌歎勝結說。
第七地釋竟。 ^785b40

第八地中二：先義料簡，後正釋文。 ^785c16

前中略以二門分別：一、釋名，二、來意。
前中二：先得名，後釋名。
得名中三：一、攝論云：由一切相有功用行不能動，故名不動。
地無性釋云：第七地中行動相不動，今此地中行相俱不動。
世親同此。金光明云：無相正思惟修得自在，
諸煩惱行不能令動，故名不動。
成唯識云：無分別智任運相續，相用煩惱不能動故。
解深密云：由於無相得無功用，於諸相中不為現行煩惱所動，
故名不動。十住論云：若天、魔、梵、沙門、婆羅門無能動其願，故名不動。
後釋者，攝論有二義：一、無他受攝，無彼功用故；
二、有財釋，謂功用是所有，不為彼動故。
餘多同此。 ^785c18

二來意者，有三：一寄世出世，謂初三地直寄顯世間，
四五六地寄出世間，從彼此已去寄出出世間故。
二行用差別，謂前地雖純無相觀，然有功用作意現前，此地任運不待加行故。
三分段變易，有差別故。
若廣分別，如別行章。 ^785c38

後正釋文中有三分： ^785c48

初讚請分中有十二頌，分二：初三頌天王天眾慶法興供。
次九頌天女歌樂讚德供養，於中分四：初一頌經家標能所供讚。
次一頌佛力令樂音說法。
次六正顯法詞，於中一小處有多佛，二小中有多剎，
三小處有多眾生，四於前第二頌多剎中有佛為能化，
五於前多剎中有生為所化，六神力化。
末後一頌經家述眾聞樂音法已，嘿住欲聽後地。
後一頌上首讚眾請法。 ^786a2

第二正說分中二：先明地行，論分為七；後佛子！
菩薩住此不動已下，明位果。
前中七者：一、總明作集地分；二、入一切法本來無生下，
淨忍分；三、佛子！菩薩成就此忍下，得勝行分；
四、佛子！界住此第八地以大下，明淨佛國土三世間自在行分；
五、佛子！菩薩成就如是身智已得命下，
明自在分；六、此菩薩如是入已下，明大勝分；
七、佛子！此菩薩智地名下，明釋名分。
就七分中，初二是趣地方便，謂前是遠方便，
總前七地作起此地集成方便故；彼是近方便，前地所得無生忍光明至此修熟令深淨故。
第三是初住地行，依前淨忍發起勝修故。
第四是正住地初，依前勝行更起淨修佛國土行。
第五是正住地滿，由淨土行成德無礙。
第六是地滿行，此地望前通皆是勝，今復地滿足勝中之勝，
故云大勝。第七約德顯名，德通始終釋在地滿。
就初分中總攝七以為二相，諸地通行名為同相，諸地異修名為別相。
同中三句，妙行慧者是證道，謂二無我上上證故，
從初地來證二無我，轉勝至此故云上上。
二方便道淨者，是不住道清淨，謂悲智俱遊無偏住著。
三善集助道法者，彼方便智行攝滿足助菩提分法，
謂行是前證，方便智是前不住，彼二所攝助道之法。
下明別相，有七：一初地十大願能令心住。
二地中行十善等行，是佛力護也。
三地中厭得不退禪定等者，等取神通無量等，名自善根力也。
得通達故名得力也。
四地中所說十種法起教化眾生前者，論中名智障淨勝也。
念通達佛法者，釋此同彼，謂彼十法智此名佛法。
五地中十種深淨心平等，名直深心。
六地中前大悲為首及大悲增上也。
觀因緣集是大悲滿足，亦是舉成觀法成就福智，釋此同彼。
七地二句，初是前空中方便智有中殊勝行。
言不捨眾生者，釋彼同此，謂大悲等。
二以無量眾生界故入無量智道，是前十種無量也。
何故前六各唯一句，此第七地有二句耶？
釋云：以是近方便，或可但求於理，語言多少不煩問答。
問：何故於此總集前地？ ^786a18

答：聖教中其例有四種：一、十住初總集十信，
如本業經說，此約成位、不成位分際故；
二、初地加行總攝地前，如前迴向品說，
此據此證分際故；三、第八地初總集前七地功行，
如此義說，此就功用、無功用分際故；四、
第十地初總集前九，如下說，此約因位成滿，總攝前因分際故。
又初約十千劫滿，二約初祇滿，三約二祇滿，
四約三祇滿，故有此說。 ^786b34

第二淨忍分中，文有三：初十句正明無生忍，
次四句明眾生忍淨，後一句結忍入位。
論中但釋前二，攝為四種：一破相，二破性，
三因泯，四果離。又前二破相入如，後二證實捨相。
又約寄法，初一加行，次一在正體，後一在後得。
其數差別一種，通始終佛法。
論三性品云：如經中說，若人既得無生法忍，則不退墮。
此云何成立者，由三性故，則得成立。
如來為約分別性故，說本來無生忍；約依他性，
說自性無生忍；約真實性故，說垢苦本性無生忍。
就初事無生中，論攝為七：初四明不增，
後三明不減，即是無增減法界。
四中第一立七實，對治此實以顯無生。
一入一切法本來無生者，對治計淨分法中本有實，謂計自性住性為有為事物故。
二無起者，對治新新生實，謂斗習所成性為實故。
三無相者，治計前二性所生行相故。
四無成者，治計後際實，謂於佛果計後際出纏故，
無實纏可出，故無成佛也。
五無壞者，治計先際實，染分中煩惱故，
對佛果後際說佛凡夫時實有惑，本淨先壞。
故論經云：不失失壞，義不相違。
六無盡者，治盡諸眾生實向涅槃。
故般若云：如是滅度無量眾生，入無餘涅槃界，實無眾生得滅度者。
七、無轉者，治雜染實淨分中，謂修法中背染向淨，來實無來。
論經云不行，行與轉義不相違。
第二、自性無生中，云無性為性者，是法無我，自體無性。
故論經云非有有性，文異義同。
論云彼觀事故等者，明理不無，謂前諸地諸觀事故，亦是此地所忍法故。
不得言無下，明理不二，謂非事外故名不二，同上文有不二不盡。
第三、數差別無生中，云初、中、後際皆悉平等者，
謂於三時中染、淨法不增減故。
第四、作業差別無生中，云無分別如如智之所入處者，
謂於真如中淨、無淨分別佛智故。
如是下，總結十句，釋無生忍。
次釋四句。無生忍淨者：一、離一切心、意、
識分別想者，一切有二種：一、離報心境想分別，
故云現行遠離等；二、離方便心境想分別，故云攝受分別性相故。
想者，遠離障法想。
非無作法想者，簡無濫也。
彼治想，於下地中有三種勝事：一、無所取著者，
謂無功用自然行，故云無所取著，謂於上佛果不待起貪求，
任運起行故。二、遍一切法相者，顯能治廣，故云猶如虗空入一切法。
三、入真如不動自然行故者，顯治深也，故云入一切法如虗空性。
此入一切位四字，論通前後句，共用應知。 ^786c2

第三、明得勝行分中二：初、明深行勝，謂對別彰出；
二、佛子！此地菩薩下，明發起勝，謂對後障入。 ^787a32

前中二：先總明深行，謂此位行玄奧故。
下別有七相。從為三：初三一分，明此地中境分殊絕；
次二一分，明此地中正行廣大；後二一分，明此地中離障寂滅。
喻中有三，從後向前喻此三分。
七中一難入深，故名深行菩薩。
二同行深，諸淨地菩薩同故。
謂純無漏位名為淨地，與此位人同，故云難可知。
差別如麥，在麥聚中不測無差別，故論經名無能分別。
三境界深，能取可取不現前，故云離一切相等。
言護一切障想者，防護一切障法之想，
為簡持法想，故名離執著。
四修行深，自利利他廣大，故云無量無邊。
五不退深，謂彼二乘不能形奪壞其勝，故云一切聲聞等。
六離障深，謂離功用障，故云離法諠諍。
七對治現前，謂能治之常現在前，故云寂滅現前。
下釋三喻，喻前所說。
滅盡喻中示彼行寂滅故者，釋顯喻意。
釋喻中云無彼依止故者，謂滅盡定中心王不行，想等心數無所依故亦不行也。
此亦傍顯菩薩滅定與此差別。
以得無功用自然行者，釋勤方便三業行息滅故。
論經報行成有二釋：一約教道，故云得彼相違法；
二約證道，故云善住阿賴耶。
真如法中者，謂本識有二分，凡時住妄染分，今此住真淨分。
若至佛地唯住真如，不云梨耶真如。
今此為有變易報在，是故雙舉。
釋第二夢窹喻中示此行護彼過想有正智想者，
如從夢窹，雖無夢想而有窹想。
所喻如是，雖捨前地妄修過想，非無此地正智之想。
言此行寂滅者，顯此正智即用常寂故，不同別顯此深行故。
是中依下重分別依清淨。
世間涅槃二心不行者，此釋經中二行相行悉不現前，
謂夢中度河，此岸喻世間，彼岸喻涅槃。
既覺窹已，此彼已名依清淨，故云二行不現前。
釋第三生梵天喻中云如生梵世。
六結不行，下地心一向不行得報地故者，
對此彰得說離勝，結明喻意。
下重分中順行是世間心，不順行是出世間心，故名二分也。
心等者，舉心等取意之與識及憶想等，即是順行。
佛等者，舉佛等取菩提涅槃等，即是不順行也。
就不順行分中更開三門，經中但就大乘論主對辨大小。
一言差別者，非是大小不同，但是大小乘中生法兩異。
二言大小乘中眾生生法差別，非生法異名差別，
明此大小乘中生生行自異、法法自別。
三言無學學行差別者，就小乘中辨人差別，
非學無學不同，但學學不同，無學亦爾。
上開門竟。佛等涅槃差別說者，舉經對顯，
謂菩薩心是第一句，等取中間二句，涅槃是第四句應知。
何故世間行中而不開異，出世行中開此差別？
以出世是大人所求，恐有染取故委釋令離。
下釋顯中先釋順行，後釋不順行中。
言大小差別是總，舉下別中大小同佛，
菩薩是人、涅槃是法，小乘中涅槃是法、羅漢是人。
二釋人法各差別。
小乘羅漢者，如毗曇中六種不同，謂退、
思、護、住、勝進、不動。
成實有九，廣說如彼。 ^787a36

二、明發起勝中二：先明本願力住，諸佛勸發；
後若諸佛不與下，明勸利益。 ^787c32

前中二：初本願住；後諸佛世尊下，明勸發。 ^787c34

前中本願力故者，釋住地所由。
准論經云本願力住故，謂從前地來同求此地無生忍門名為本願，
得己心息故名為住。
然住義釋有二門：一顯義，二說意。
前中明諸菩薩住與不住，汎釋有四：一觀入分別，
謂初時不住終則樂住，從前地來求趣無生，
以未得故是以不住，今既得樂之故住。
二起用分別，謂初時樂住終則不住，今此地中初得無生樂寂故住，
後以佛勸發起勝行所以不住。
三就寂分別初終常住，謂佛菩薩隨所證入無暫時捨。
四起用分別，謂諸佛菩薩一切不住，常隨世間利益眾生。
今此文中約後二說。
二明說住意，亦有四義：一為漸悟菩薩有寂習，故云本願力住。
二為引定性二乘，明菩薩此地大寂滅處猶有觀起，況彼所得豈無究竟。
三為顯此地甚深玄奧難捨故住。
四但有此深奧法流之處，必有諸佛作七勸指，是故無有一人墜墮。 ^787c36

後明勸發中三：一、總勸；二、作如是下，別勸；
三、佛子！諸佛世尊下，結勸。 ^788a18

初中法流門中者，在無生忍不起功用，
任運起行趣於佛果，如大河水不待人力流趣大海。
何不前地與智？以得法未深故。
何不後地與？以依此勸發修不住故。
何故唯與智？理實通與餘行，以智是行主故。
何故在此位與？以此忍門攝德本故。
下文云：亦莫捨此忍門，依此力能成大行故。
何故與如來智？以約果說故。 ^788a20

後別勸中二：先歎所得。
第一是上法；後然善男下，明所未得，勸令修習。
於中七勸，攝為二：前六舉多未作，轉其住心；
後一明其少作能成，增其去心。
凡勸如是，前六中攝為三對：自利、利他。
初對中，一明自總未成，後一所成未出；
第二對中，一化願未滿，後一身得未勝；
第三對中，一明化業未廣，後一明自得法未窮。 ^788a34

初中，句別有三：初、舉力等，彰其未得；二、
為得，正勸修習，論云不得修，釋此句；三、
亦莫捨等，明起行所依，論云若不捨此等，
明反釋，可知。依彼有力能作者，順釋。 ^788a46

第二勸中云汝雖得此等，明自所得；然諸凡夫下，明他未出。
於中亦三：初、就凡夫總勸，名依彼眾生無利益事；
二、種種煩惱下，顯其過失，謂在家去，種種煩惱覺觀侵害，
恒現行故；三、汝當愍念等，結勸。 ^788b4

第三勸中二：初總、後別。
總云汝當憶念者，追憶明記本發誓願故。
別中顯本誓願有二種：一普大等，欲利益眾生是廣心願，
下化有情故；二皆令得等，令得不思議智是大心願，上求佛慧。
論中伏願化生釋上句，智行廣釋下句。
能轉者，依前二義勸持，名依名轉。 ^788b10

第四勸中三句：初此諸法法性等，舉所得理法爾常事，不令將為奇生於樂著。
二諸佛不以等，明上未得於佛，謂佛具大用非唯寂滅。
三一切二乘等者，明下同二乘，謂定性住寂捨離益生。
此為抑挫之言。論云不共義者，釋第二句。
功行疲者，釋第三句。
有此二過名為彼垢，依此勸轉名依名轉。 ^788b20

第五勸中二：初云汝觀等者，舉佛六種化業；
後汝今宜應下，結勸起修。
論中牒舉經文。彼佛法成就有力者，彼身等佛法修成之時，
明此有能化眾生力。
言示現依利益眾生者，辨定其行，謂其六法皆依利他而說。
次此利益眾生事下，廣釋六種皆為化生。
於中攝伏者，謂善者以光攝之，惡者以輪伏之，謂三輪也。
二、如來作無量下，釋結勸起修之文。 ^788b32

第六、勸中亦三：初云汝今適得等，明所得勸之令起。
論中三種，謂入、作、轉。
入是所入法門，作是法門業用，轉是業用不斷。
餘准知。 ^788b46

第七勸中明少所作在增其心。
於中三：初舉三種無量，次悉應下勸通達。
論云少作去望佛果不遠，故云少在。
隨所見等釋三無量也。
少觀即成釋如實通達，以此增其者心故云轉也。 ^788c2

後佛子！諸佛世尊下，結勸。
自下第二、明勸利益中二：先、對上本願住，彰不勸之損。
論釋即入涅槃者，又云與如是等無量無邊起智門等者，
此釋經意，謂舉此滅為顯佛與智故。
二、以諸佛下，對上佛勸，彰勸之益。
於中有法、喻、合。法中亦三：初、明佛與智者，
論釋彼行中攝功德因緣者，明與智所依。
謂彼發起行之無生法忍，攝功德同最勝，故佛與智也。
同作教授說者，正解與智，諸佛共勸，名同教授。
二、於一念下，明由勸故，起行速疾。
三、何以故下，問答辨釋。
謂向前二大阿僧祇所修，比此一念所起之行，不及者何？
下釋中，先以一身等，明知不及；今此無量者，辨過前問。
前初地百身、二地千身，何故言一？ ^788c12

答：實報唯一，變化百等，故非實也。
於中十一句：初無量身者，一切菩薩信解如自身故者，
勝解力故，以身身合同一切菩薩身故，是故一切所修是自修也。
此是同體智力。又釋：以勝解力令自身無量，如一切菩薩所量分齊等。
此豈非是變化耶？
釋：以此菩薩既不出觀，即攝法界而起身雲實德非化。
此是文意音聲等類身應知。
言此十句：一依化眾生者，十中初六利他；
二依助道者，次二句自利行；三依障淨者，明後二句德用淨。
應知十句有此三義，下別顯之。
隨身住者是無量身，謂隨住法當現彼身，如觀世音住大悲身等。
二隨說者是無量聲，謂隨所說法音聲亦多。
三隨依起，多隨所知故。
四隨所取生者，多生形類異，此是種類俱生無行作意生身也。
五隨何國土者，多得國。
六得教化眾生，多化眾生。
次釋二句明德用淨：一神通障淨；二無量大會明正覺障淨，
以於大會知根說法等故。
言此一切處隨順無量身口意業等，此釋結文。
無間不斷，釋不動義。
二釋喻中中船行疾應知。
因緣勝者，顯疾所因，以無生忍是行勝因令行疾。
三善集下釋合文。
善集等是前七地中所修行，助發於此故曰資糧。
餘文可知。 ^788c34

第四、淨佛國土分中有三自在行：一、器世間自在行；
二、佛子！此菩薩隨諸下，明眾生世間自在行；
三、佛子！此菩薩遠雖下，明智正覺世間自在行。
初是化處，二是所化，三是能化，具後二淨方、淨土。
於此三種知化無礙，故名自在。 ^789a26

就初中二：先總標舉；後所謂下，別顯。
前中云大方便善巧智者，是此地無功用智因也。
所起等者，此地智也。
觀者，智用也。等一切等者，即器等，是佛所行境故。 ^789a36

後別顯中，論分為五：第一、所謂觀世間成等，
是隨心所欲，彼能現及不現。
此有二義：一、於此世界隨自己心欲知即知，
二、隨眾生心欲知即知。
此是智自在也。彼能現及不現者，是通自在。
此亦二義：一、能現是成，不現是壞；二、能現是能壞，不現反上。
由此業下，明隨何欲，彼能現。
謂隨何業成及壞即知，能現同前。
業集故成，業盡故壞，智能彼知，故云業集盡智。
三、幾時成等下，明隨時欲，彼即時現故。
謂隨世間幾成、壞、成住、壞住，即能隨現及知。
智能隨知，故云皆如實知。
論釋名隨世間成、壞智。
四、又前地界下，明隨廣、狹，欲彼能現故者，
於中二：先明外四大差相；後隨何下，通顯內、外。
前、中、後二：先麤；後知微下，明細。
前中四相：初三名境界相，後一名起相。
前中，一、小相者，非定地故，謂欲界所知境狹故；
二、大相者，定地故，謂上二界所知境廣故；
三、無量相者，謂佛所知境無限量故。
上三俱約所緣分齊，同名境界。
知彼之智，名境界智。
後一、差別相者，謂自相、同相，互望別故。
自相者，謂四大色是變礙為相故。
同相者，諸有為法同一無常故、空相故。
同亦名共。知此相之智，名為相智。
後明細中，細是小相，差別同前。
餘二相略而不說，並准前知。
後通內外中三：初、總標；二、隨何下，別辨；
三、知眾生身下，逐難重釋。
初中云隨何者，通相之言，不定方所故。
於中二種：塵聚者，塵集成事物故；差別者，不集別住故。
二、別辨中三：一、顯知差別塵聚塵；二、顯內大塵；
三、顯前內外所依世界塵。
三、逐難重釋者，謂前略標眾生身言，今此廣顯故。
於中二：先顯大小身塵，後辨六趣塵數。
此中大身、小身者，論經名麤身、細身，此是三界差別。
論云：身麤細者，色麤、無色細。
色中，欲界麤、色界細，故云如是次第。
准此文，大乘宗無色界中亦有微塵，此乃定自在生色。
以知六道身微塵成者，以假想慧分折所成，顯塵無實性故。
第五、又知欲界下，明隨心幾許欲。
於中三：一知三界成壞，二知欲界下知大小等相，三佛子此菩薩後起下知眾生隨之現化。
初知成壞者，如俱舍？
世品中說可知。後二論釋云欲界等境界智相智者，
亦開二門，舉欲界等取上二界，於此三界知事分齊境界智、
知法分齊名相智。
知三界小相等者，謂欲界人境界名小相，天境界名大相。
色界初禪有覺有觀，中間禪唯覺無觀名小相，二禪已上無覺無觀名大相。
言無色界佛法中等者，為簡外道，彼將無想天報為得涅槃，
故云佛法中。凡夫境小相，聲聞菩薩大相，
一切三界是佛所知，境寬廣故云無量相。
差別相結，准前復可知。
三知眾生隨之現化中三：初眾生，二隨其所應下隨知現化，
三此菩薩下起化自在論釋。
初中先牒文，善知身不同總釋。
所知眾生方便等者，釋現化巧同彼生也。
異生同生差別應知者，是所現同類身也。
諸佛國土下彼處處去身體示現者，釋起化自在身遍三千界等。
法、喻、合可知。 ^789a42

第二、明眾生自在行中三：一、總明自；二、
所謂下，別顯自在；三、佛子！
如是下，總結自在。
論云彼調伏自在者，是總釋其相。
以此菩薩調眾生中得自在故，能作種種方便。
言彼行化眾生者，此釋經中隨眾生信解，
於大會現，皆往示現，名行化生。
言身自同事，釋別文同化同物。
身謂菩薩自身，隨眾生心，以自己身同形事故，云身心自同事也。
言身心等示現者，此釋經中化物，應以菩薩隨身、
隨眾生心，稱機而現，名為等分。
如云：等分煩惱稱境起故。
此中稱所化現，於世出形類，且略顯一十九種。
若盡菩薩化力分齊，其類無邊。
故下文云：此菩薩能放光明，照百萬佛剎微塵數世界，
令諸眾生滅煩惱火，而得清涼故。 ^789c40

第三、明智正覺世間自在行中有二：初明第一義諦智；後佛子！
此菩薩下，明世諦智。 ^790a16

前中遠離一切身想分別者，於身取相之分別悉遠離故。
住於平等者，顯得身平等，於自他身不見二故，
謂己身為自、十身為他，照同一性故不分別。
何故說此？欲顯法身相作所由故。
此不同二乘第一義諦智，以二乘第一義諦智不知無差別身即差別身、
差別身即無差別身，勝義世俗不一異故。
菩薩久修此觀，觀得成就三昧通明總持不思解脫，能以諸身相作無礙。 ^790a18

後明世諦智中三：一、列所知十身；二、此菩薩知下，
明法身相作；三、此菩薩知眾生業下，廣顯十身義。
初中十身內，初三是染分，次六是淨分，後一是不二分。
皆言分者，同一法界中分別為十故。
論重分別中，染分三身內云彼二生因、
業、煩惱者，是第三業報身，顯前二身生起之時因煩惱業，故名為報。
言是染分者，結其三身也。
次明淨分中云三乘淨者，聲聞乃至如來四身也。
此三乘隨何智者舉智身，隨何法者舉法身，是彼能知及所知法。
彼顯示者，結上六種是淨分，虗空非前二相，故名不二分。
二、諸身相作中，以十身及此地菩薩自身轉次互作，
計十一身，有十一翻，合起一百十一身。
今文家略示四翻，餘可思准。
四翻謂：一、以十中初身為首，作自身及作餘九；
二、以國土為首，作自及餘九；三、以業報身為首，
作身身及作餘九；四、越第十虗空身，以自身為首，作眾生身及作餘九。
其相作義，廣如懸談第九門顯義中說。
論云：以眾生身作自身者，彼自在中所作攝取行故。
種種示現者，謂起正覺中作攝他行。
法身相作，名種種示現，皆隨物心現也。
三、廣顯十身義中，初釋眾生身內五句：
一、業；二、生；三、煩惱，此三亦名雜染；四、色；
五、無色界差別。二、國土身有十相。
論云千等者，千是小千，等是等中大二界，即初三相。
謂小相、大相、無量，如次應知。
淨、不淨差別者，釋染、淨相。
廣等釋餘，指同初地。
然有異前，須此會釋。
謂云普入者，入是趣入，意彰入剎由路；
普是都言，欲顯諸剎趣入。
方網者，十方諸剎如因陀羅網故。
次四身假名差別者，論云：自相差別，假名分別，
無我、人故。謂諸身各各當體名自相，而假名義齊名同相。
若就人說假，佛身之處何不說耶？
以佛勝德超餘人故。
七、如來身自有十身：一、菩提身，示成正覺故；
二、願身者，願生兜率故；三、化身者，所有佛應化故；
四、力持者，自身舍利住持故；五、相好莊嚴身者，
所有實報身故；六、威勢身者，所有光明攝伏眾生故；
七、意生身者，所有同、不同世間、出世間心得自在解脫故。
謂隨意現生，示同世間，故名同；理實出世，故名不同。
次釋所由，云：以於出世自在解脫，故能現同；
以於世間自在解脫，能示不同。
八、福德身者，所有不共能作廣大利益因故。
謂福超凡、小，名不共；因此大福，廣現無量身、
財等相，廣攝眾生。
九、法身者，所有如來無漏果故。
謂諸佛斷德，名無漏界，即十佛中涅槃佛。
又是如來內證法身，名無漏界。
十、智身者，謂佛所有無障碍智故。
此智能作一切事，彼事差別皆悉能知，謂能作一切釋無障碍義。
彼事下，結能知。八智身者，論經有八，釋初二句。
三慧分別：一、思量者，聞、思慧；二、善如實觀相，
是修慧；三、果行所攝者，因果分別所得名，
彼因名行；四、世出世者，就位分別，道前名世，
見道已上名出世；五、三乘者，大小分別；
六、共不共者，麤細分別，麤則因修，細則唯大；
七、乘不乘者，種性分別，已習三乘種性名乘，
未習非乘；八、學無學者，約修分別，習求名學，果極無學。
第九法身者，有五句：一、平等相者，無量法門明等一法身故，
謂佛無量法明同一法身，故云平等，此是理法；
二、不壞相者，如聞取故，此是教法中實教，
稱理而聞，故云如聞；三、隨時隨俗假名差別相者，
謂隨所化根性相應時說差別故，隨彼世俗言音所宜差別說故；
四、眾生非眾生者，謂有根性堪可授法名眾生，
不堪授法同於木石名非眾生；五、知三寶者，
名知第一相，謂三寶殊勝故。
十虗空身，有六句：一、無量相者，廣大無限故；
二、周遍相者，周帀遍滿色法故；三、無形相者，
不可見故；四、無相者，一切處同故；五、無邊相者，
無初際後際故；六、顯現色身相者，能通容受相，
因色彼分別，謂因於色顯空，成此處彼處等差別故。 ^790a32

第五、自在分中二：先牒前，亦是顯得此自在所因；
後得命下，正明自在。
於中，十自在義，六門分別：一、釋名，二、辨體，
三、對治，四、行相，五、顯因，六、問答。
初中二：先總，後別。
總名十自在者，謂於命等十種隨應轉變之力，
在自不在於他，此即在之自故。
是依主釋，都云十自在，帶數釋也。
後別中，一、命者，謂隨悲願力住壽分位，
非隨業轉故，又能令壽隨所欲樂爾許時住故；
二、心者，證智定故，又隨所樂於諸三昧入出無礙故；
三、財者，資用無限故，又令淨土莊嚴及變化財寶隨應現故；
四、業者，造淨因故；五、生者，隨益物處受報故；
六、願者，隨所希求必稱遂故；七、解者，於所緣境得決定故，
又隨自勝解轉大地等為金銀等故；八、
如意者，隨心現通故，現神攝化有情皆遂故；
九、智者，隨應成正覺故。
又於法義，訓釋言詞，無滯辨說，圓滿究竟故。
十法者，隨宜宣教，無障#CB01002;故。
又以無量種名句文身，建立素怛纜等無上教法，隨其所應故。
上十種名，有其通別。
若直云命以等，即為別名，自在之目，是其通稱。
十中唯如意一名，是有財釋，謂如所意樂故，
所餘之名，皆一字故，非六釋攝。
若依通稱，皆依主釋，謂命之自在，乃至法之自在故。
依攝大乘，兩家釋論，竝云忍為勝解因，
精進為願因，即合解是第六，願是第七。
今此第八地中，經本乃願在第六，解在第七，此迴文者誤也。
又第九、第十，唯此第八地云第九是智，第十是法。
離世間品及十地論等，皆云第九是法，第十是智。
其因既同是般若，於義者無違也。
又解是勝解，廣略可知。
十地論名信解者，亦勝解也，以勝解是信深忍故。
又此第八自在名如意，餘處皆神力。
世親釋云：神力者，五通所攝，准無違。
餘門分別，具如別章。 ^791a10

第六、明大勝分中二：初牒前，亦是顯得大勝所因；
後則為下，正顯。於中三：一、智大；二、此菩薩如是下，
明業大；三、佛子！菩薩住此下，明彼所住功德大。
初中四句：初句總，謂於生死、涅槃俱不住故，
寂用難測，名不思議。
後別中三：一、修盡至不思議，證理甚深；
二、所知不思議，照境廣大；三、除障不思議，破取相極。
二、業大中二：先牒前；後畢竟下十二句，正顯業大。
於中，初三句明三業淨，是業大體；下九句約修辨業，
攝為四：一、起、能起，起同時者，謂前三業是所起，
智慧起彼是能起，彼業起竟，共慧相隨，
名曰同時，故名身業隋智行。
二、般若下，智攝不染作利眾生行等者，
明智、悲一對，故云般若增上大悲首等。
三、善起願下，因攝自行、他行因等者，此能感、
所感為一對，謂自起大願名自行，此自行與他佛行能加為因，
故名他行因等，故云善起願、善為佛護。
四常勸下作業所持者，謂三業行成不壞名持。
於中三句，初二利他成就：一說法益生，
二普住下淨土神通化，後一自行增。
三明彼二所住功德大中十三句，於中前十句正釋，後此菩薩下三句結成。
前中論攝為七：初四為一，是住德體，故名善住道功德；
後六各一，是約修辨德。
前中四句，初二自行：一淨心離障，二深心攝善不離道，
故名對治堅；後二利他，慈悲不捨救也。
後約修辨德中，一不忘德，是意業總持德；
二成就語業說德；三定以自在，是身業德，
依定發通故；四依願力起行；五修行成就者，
明行力集法；六與智者，行成證入佛境，名佛與智。
此後六及前一合七也。
後三句結定者，初智力者，牒前智大無增愛，不分別眾生有惱無惱故。
能現下牒前作業大，謂平等作業故。
無過咎者，是前彼二所住功德大，以得前七種功德故，法行事中無過矢也。 ^791b18

第七、釋名分中二：先顯地釋名，約法明位；後佛子！
菩薩成就下，辨智者釋名，約人彰得。 ^791c28

前中十句，論攝為六，謂第三、第八各為一，
餘八兩兩為一，故有六也。
一、初二句明染對治：一、下地功用，行小乘願諸魔業，
故名不動；二、謂煩惱習行，故名不轉。
二、次一句明能得難得：甚深無生，故名難得。
三、次二句明發行清淨：一、友淨，謂如童子無染欲之過，
純無漏慧，世莫能測。
故論經云：王子者，如王子生在王家，尊貴無有譏嫌卑門之過。
菩薩亦爾，得在此地，一切所作無功用失。
二、行得者，住生地，所欲事自在成就故。
四、次二句明世間、出世間有作淨勝：謂教道脩起名有作，
有作名成，福德名世間，慧名出世，出世之慧善決擇智障淨，
故名究竟。五、次有一句明彼二無作淨勝：
謂證道真理，非脩行作。
梵云無，與變化相似故。
二譯致異，由願非滯寂，故云變化。
六、以二句明菩薩地勝：謂位分過前故。
一、力持者，願力任持故。
論經名加地者，願力所持，如他力加故。
由先願護持，故他不能動；由先善起導行，今得無功用也。
此勝六地者，發起殊勝行故。
此顯過前也。他事念動，故彰前劣也。
此即六地觀空，以有為他，動其空觀。
今則不爾，故過前也。
二、先脩善名無功用地者：明勝七地有功用，
顯前劣此；此地善起等，彰此勝彼。
餘文可知。 ^791c30

後明智者，釋名中二：先總牒前所成能起前後，後入佛下正顯。
前中謂何故此菩薩得名不動？
有二義故：一一向不動，謂行修上順故；
二一體不動，謂與諸菩薩行同體故。
後正顯中二：先廣釋二種不動，後於無量下總結。
前中二：先明一向不動，後佛子！
菩薩如是入下顯一體不動。
前中十四句，先四句釋明一向義，後十句明不動義。
前中初云入佛境界者，論經名入佛性，
由梵云駄都，此云界，亦云性故。
二處譯異，然義無別，言此菩薩智契佛所證境界故。
滿足勝者，近同佛果故。
隨順因者，標後三句隨順佛因也。
二佛功德照者，名攝功德，善清淨義故，明觀解攝德。
三順佛威儀者，名為正行故，依解起脩。
四佛境現前者，近佛境故，佛即是境非佛之境。
後十句釋不動者，初一是總，常為等者上果下加故。
餘九是別，論攝為五，謂前四各一，後五為一。
前中一釋梵等者，是供養功德，明感天供養。
二金剛等守護功德，先來密護，從此現形護。
三恒不等依止功德，謂依定成德。
四能現等國土清淨功德，謂前淨土分中現身差別也。
次五句五：一者是化眾生功德，於中一於一一等，
是願取諸有中生，此身業化益。
二報德等，是報心便智，智力能知眾生諸根欲煩惱等，此意業化也。
三三昧自在者，是無量法力轉法輪故，此語業化。
依定證法，以此法力能轉法輪，故云語業。
四能受無量記者，是受力，謂堪能領受多佛記故。
此句論經有，今此脫〔勘梵本〕。
五隨有等者，是護力，謂示現成佛說法度人。
後明一體不動中十句，初一句總，餘九別。
別依總開出。總中云入大乘會者，謂此菩薩得預此無功用位菩薩大會眾數。
言入大乘眾數者，是不破義。
後別中九句：一獲大神通者，是智不壞，以內證法實故。
二數大等者，是說不壞，以依證起說故。
三入無礙等者，解脫不壞，以無礙法界業用自在。
四知世界等者，佛國土清淨不壞，以於諸佛大自在無碍，故曰善知。
五示現等者，入大乘不壞意業，入法能示現。
六隨意等者，神通不壞，是身業。
七善能等者，能解釋義不壞，是語業。
八普伏等者，坐道場不壞，謂降魔怨。
九深入等者，正覺不壞心，能現佛說法。
後總云心修行得不退轉無碍不斷絕故，名不動地菩薩。 ^792a22

第二明位果中三果同前。
就調柔法說中云受世界差別等者，等取眾生及智正覺二世故。
以依此三能無量淨土作用名為法明，故說所受為彼因相。
喻中依人顯勝，謂得清淨地身心勝故，即純淨無漏也。
善根光明更明淨示現者，釋教智淨。
攝報果中云能與聲聞辟支佛諸菩薩波羅蜜道者，
梵本中無諸字道字，餘准可知。 ^792b48

第三大段重頌分中二十二頌，分九：初一頌半頌前方便作業地分；
二、有一頌半頌淨忍分；三、有七頌頌勝行分，
於中，初二頌頌勝行，後五頌頌發起，即七勸等。
於中，初一頌第三句，梵本云：語言我等佛法力智廣，
謂佛法廣大、力廣大、智廣大；四、有六頌頌淨佛國土分，
於中，初二頌頌器世間，次二頌頌眾生世間，
後二頌頌智正覺世間；五、有半頌頌自在分；
六、有一頌頌大勝分；七、有一頌頌釋名分；
八、有二頌半頌位果分；九、末後一頌結說分齊。
釋不動地竟。 ^792c14

第九善慧地中二：先義料簡，後正釋文。 ^792c32

前中二門：一、釋名；二、來意。
前中亦二：先得名，後釋名。
前中七釋：一、攝大乘云：由得最勝無量智故，名善慧地。
世親釋云：由無#CB01002;解智，
說名為慧，此慧妙善，故名善慧。
無性釋云：謂得最勝四無礙解、無#CB01002;解智，
於諸智中最為殊勝，智即是慧，故名善慧。
二、莊嚴論云：於九地中，四無礙慧最為殊勝，
於一剎那，三千世界所有人天異類、異音、
異義、異問，此菩薩能以一音普答眾問，
遍翻眾疑，由此說言，名為善慧。
三、金光明云：說法自在，無患累故，增長智慧，
自在無礙，故名善慧。
四、解深蜜云：於一切種說法自在，獲得無罪廣大智慧，故名善慧。
五、瑜伽住品云：由此地中一切有情利益、
安樂、清淨，建得菩薩無#CB01002;解慧，
由此善能宣說正法，是故此地名善慧地。
六、十住論云：其慧轉明，調柔增上，名善慧地。
七、成唯識云：成就微妙四無礙解，能遍十方善說法故，名為善慧。 ^792c34

第二來意中三：一前地雖得無相中無功用行，
而未能以四無礙解隨機說法，今此進脩令彼證法。
二為知眾生三性等諸法行，隨其化故。
三為知眾生心業等諸稠林，隨應化故。
略說如是。若廣說者，乃至為無量因緣故，諸門分別具如別章。 ^793a14

後依文釋中，三分同前地。 ^793a26

初讚請分中有十三頌，分四：一、初二頌顯前地益；
二、有二頌明菩薩天王供養；三、有八頌半辨天女供讚。
於中，初二頌述天女喜樂音讚佛；次有三頌歎說法菩薩。
於中，初頌云寂靜等者，後半頌梵本云利益十方得自在，
心如行空演佛行；次有三頌歎說法菩薩應機巧說；
後有半頌結諸天女美讚佛；四、末後有半頌顯上首請說。 ^793a28

第二、正說分中二：先明地行論，分為四成就；後佛子！
菩薩住此第九地下，明位果。
前中四者：一、法師方便成就；二、佛子！
菩薩摩訶薩住此善慧地如實知下，明智成就；
三、此菩薩以如是智慧如實知眾生心下，
明入行成就；四、住此地已，了知眾生諸行差別下，明說成就。 ^793a42

初成就名者，此地能起辨才說法師地趣地行，立名方便成就。
文中二：先牒前起後，後欲更下正顯。
前中謂無量智者，是前八地深廣之智。
後正顯方便中依他利自利一一五三句示現者，
初一句利他，次一句自利，故云一一也。
次五句亦利他，後三句亦自利，故云五三示現也。
初云求轉勝寂滅解脫者，依無色得解脫根，
可化眾生作利益故，化彼令得真涅槃故。
二復脩等者，依未得究竟佛智自利益故，下五句亦明利他。
三入如來等者，化根熟菩薩令入深蜜。
四觀察等者，化耶念脩行，可化眾生令得正念之行。
五淨諸等者，化未知眾生轉法輪令得，謂總持定智皆是說法所依故。
大具廣等者，以大神通化耶歸依眾生令入正法。
七入差別等者，以通達世界。
八脩力無畏等者，欲得佛內證正覺大智等故。
九隨諸等者，欲得外化攝生法輪大智。
十不捨等者，欲得佛無住涅槃不捨悲願。
後入結可知。 ^793b6

第二智成就者，知法智成故。
文中二：先總標，後有漏下展轉別聞。
前中總知三性淨染不二，後轉別開中有三重：
一就前淨中開漏無漏，謂見道前善名有漏，
見道已上善名無漏，或我我所心脩善行名有漏，為此相違名無漏。
就無漏中復開世出世，謂依脩阿含行名世間，
正證真行名出世間，或加行所脩行名世間，
正體智證真行名出世間，後得智所脩行法名世出世間。
又若行法是可破壞墮虗妄中名為世間，與此相違名出世間。
二復就彼淨中開思不思，謂地前可思、
地上不可思，就可思中間定不定。
若大乘權教，十迴向已名定，已下名不定。
若依實教，十住已去名定，已下名不定。
故仁王受持品云：習忍已前行十善菩薩有退有進，譬如輕毛隨風東西。
乃至云是不定人。
三復就淨中開出三乘，謂四諦、緣生、六度等法行，故云彼復於三乘中也。
就三乘中開為無為，謂能證脩起名有為，所證真理名無為。
又若約教分別，大乘權教依事觀脩行名有為法行，依理觀脩行名無為法行。
若大乘實教，依即理之事觀脩行名有為法行，依即事之理觀脩行名無為法行。
若雙觀為無為非即離性而脩行，名有為無為非一異法行。
言依順行者，謂依三乘法各隨順行故。 ^793b38

第三、入行成就者，知所化器故。
文中三：初、略標十一章門；二、此菩薩如實知下，
依章廣釋；三、佛子！
菩薩隨順下，總結安住。 ^793c32

就初標章中，論釋有三：初、略解，二、別釋，
三、結釋名義。 ^793c38

初中，一、依共者，是心稠林，以是染淨所依，故名為共。
煩惱、業是次二也。
生是第九，以與煩惱、業是三雜染次第，故向前列也。
次言共者，是根、解、性、欲，此四根似，故名為共，共同故。
次云染者，是隨眠雜染種子。
次云煩惱染淨等者，是習氣，此即是前種子殘，
餘氣分未斷絕故，謂之根續。
次云依定不定等者，舉三聚稠林也。
二、別釋相似義。言根次第者，明依根起解等，故言次第。
何故依起？以相似故。
云何相似？謂宿習為根，依根生解，解必似根。
論經名信者，信之深忍是勝解故。
又即由深忍方起樂欲，即由樂欲數習成性，
由後後得起，必依前前故。
實相以信等後解欲性三故，後起必依於前，名定。
能依所依名字時分別故，名為不定，故云依定不定時。
三、結釋名義中，眾多釋林誰知釋調者，
應作四句，此是亦多亦難知句也。
行是不正信義者，遠云：法理證信能滅心根，
心根滅故，一切不行。
由無證信，心等集起，故名為行。
問：此行一字貫通十一章，如遠所云，則此菩薩但能了地前菩薩及凡小等心等諸法，
不能了知地上菩薩心等諸法。
所以者何？由彼地前無證信故。
又心集起既釋行義，根等既不名集起，應非是行。
又心章中清淨相，論云：自性不染故幻，
所作相是因相，諸菩薩願力生。
故知此二不是地上證信菩薩心耶？ ^793c40

今助一釋，謂此所有心等諸法，相是有為，
性即無為，由未究竟契會為無為非一異故，
是不正信，名之為行。
若反此者，一切契會，是離不正信，不名行也。 ^794a34

第二依章別釋中即為十一段： ^794a42

初、知心稠林中三：初、一句總標；二、所謂下，
別釋；三、如是下，總結。
標中云種種者，略顯則十種，廣辨則有百、
千、萬、億故。是中一一皆云相者，行相義也。
別中，論經有九，攝之為八，令有十句可攝為九，
謂前八各一，後二為一。
遠云八中，前四忘心，後四真心者，此判未定。
所以者何？謂三中不壞，非唯妄故。
四、無形覺，論云：第一義相故。
又論云：以自性清淨心故。
第六、第七染、不染故，心練故，此二句煩惱染示現；
第八句隨道故，生染示現。
釋曰：詳論所解，真妄明矣。
就九中，初云雜起者，雜相故，謂八識緣境各異名雜，
雜即差別，並頭生名起，故云心、意、識六種差別，謂心及意并六識故。
釋心、意、識異同，如常可知。
二、速轉是行相者，謂四相遷流，是行剎那生滅，
一滅已是遷速，況一剎那復有九百生滅，此速轉極也。
三、壞、不壞者，前句顯行心速轉，故名壞；
此句顯行心正為生等相轉時，能轉、所轉俱不可得，故名不壞。
此句論經元脫，全本與晉並有，故前科十句論攝為九，此與古說不同是也。
四無形質是第一義相者，觀彼心離心，心身不可得故。
五無邊是自相者，順行無量境界取故，
謂心隨境界無限而取，此唯心之所能，故云自也。
六清淨是自性不染者，謂本性清淨故。
七垢無垢是同煩惱不同煩惱者，在纏而不染故。
八縛不縛是同使不同使者，謂心與貪相應同緣愛境，
境縛心故名為同使，與此相違名不同使。
餘使餘縛准此應知。
下二句合為第九句。
言幻所作隨諸趣生同是因相者，謂菩薩以悲願受生，
餘眾生隨身業生，此二受生心俱是感當報之因故。
然菩薩不自為己求於生處，但有利樂眾生處願生其中，
生既不定方所隨緣而現，故云幻所作也。
餘眾生生皆隨自業，業不離繫，故云隨諸趣生。 ^794a44

第二知煩惱行稠林中，文三同前。
別釋中九句，論攝為三，謂初二各一，後七為一故。
初一久遠隨行者，謂遠入乃至有頂故。
小宗中說惑最後邊，是有頂地故。
依大乘宗，至金剛心但緣界說，非根地惑為最後邊。
大小通說，理亦無違。
二無邊引起者，修諸善根時，煩惱隨行難知故。
謂惑因脩善起，此惑細難知也。
自下七句分三：初三明煩惱深，次二約生顯煩惱，後二約業明煩惱妄根。
初三中一俱生不捨者，是隨所縛故。
謂所緣縛心不得自在，由貪等俱不相捨故。
二眠起一義者，是以何縛故？
謂隨眠與現起種現各別，惑性是一故。
此中現行是使，以有使故不得解脫。
言煩惱使一義者，舉經會釋。
謂此辨煩惱何故說使？
以是一義故。若一義者，何故下文復明使行？
使但有繫縛義及隨逐義。
此依前義，下約後義，故不相違。
三與心相應不相應者，是所縛事。
謂若心與惑不相應者，可得解脫；不爾，縛。
次二句約生明煩惱：一、隨趣受生而住。
二、三界差別者，論合釋云：謂身是生道界因故，
上句道生，下句生界。
後二句約業顯煩惱妄根：一、愛、見、癡、慢，
如箭深入過患者，於三分中，業因障解脫故。
謂愛是欲求，癡是有求，見是耶梵行求，俱障解脫。
其過如箭入木深難出，彼入惡道亦爾。
二、三業因緣不絕者，隨順世間身、口、意業故，不斷起因故。
謂憍慢、愚癡造重罪業，而煩惱是三業造罪因，故云是不斷起因也。
後總結中云八萬四千者，依賢劫經，世尊一代施化，總有三百五十度功德。
始從先輝光極度，終至分布舍利度，一一各以六度為用，則為二千一百。
以此對治四大、六衰、十種惱患，即成二萬一千。
四大是內報，六衰是外塵，衰損善法故。
以此二萬一千各化四種眾生：一、多貪；
二、多瞋；三、多癡；四、等分，總成八萬四千諸度法門。
能障之惑，即是八萬四千煩惱。
下業等諸門亦爾，並准知之。 ^794c6

第三知業稠林中，文三同前。
就別顯中十句，初善等者，道因差別故。
謂通說三性為六趣因，故云差別。
引業唯善惡，滿業通三性，名言熏習中表義唯無記，顯境三性故。
又准俱舍十七，以三性因對五種果，分別說有無記業。
故彼頌云：善等於善等，初有四二三，中有二三四，後二三三果。
五果謂異熟、等流、士用、增上、離繫也。
論曰：最後所說皆如次言，顯隨所應遍前門義。
且善、不善、無記一一為因，如其次弟對善、
不善、無記三法辨有果數，後例應知。
乃至釋第四句云：後無記業以善法為二果，
諸士用及增上以不善為三果，除異熟及離繫。
等流云何？謂有身見、邊執見品諸無記業，
以諸不善為等流故，以無記為三果，除異熟及離繫。
二有表示等者，自性差別故。
此有二種：一籌量時、二作業時。
籌量在意地，有審慮、決定二思；作業在身語，各唯動發思。
此中意顯三業業體皆思為性，故云自性別也。
又若通說三乘則唯身語，若唯菩薩則通在意地，表業如此。
又小宗身語二表即色處、聲處以為其性，
身語色聲即二業體，意相應思為意業體。
大乘不爾，色聲二處是身語表而非二業，以身語二業思為性故。
成唯識云：動身之思名為身業，發語之思名為語業，以身語色聲是無記故。
若廣分別，如餘處章。
三與心同生等者，方便差別故，謂心共生熏心不別生果故。
明此業思與意識共生，隨其善惡生已即熏本識，
成種種似能熏，故云不別生果。
此釋不離義也。四因自性剎那壞而次第集果不失者，
盡集果差別故，謂無始時業自然念念滅壞而集果不失故。
云有為作業者，釋自然滅壞，謂有為法必無常故。
因盡集者，顯功能不已釋集果次第，此念念滅因全能引果也。
五有報等者，已受果未受差別故，謂過去報業現在已受名為有報，
過去後報果現在未受名為無報。
非謂全無，約已未說故。
六受黑黑等眾報等者，對差別故，謂黑業對白業、
白業對黑業、不黑不白業對二業、二業對不黑不白業。
此中重言黑白者，各因果二故。
言對二業者，前單黑白業故。
雜集第八云：有四種業差別：一黑黑異熟業，
謂不善等，由染污故、不可愛異熟故。
二白白異熟業者，謂三界善業，不染污故、可愛異熟故。
二黑白黑白異熟業，謂欲界繫雜業，善、不善雜故。
如何一業亦善、不善？
此約意樂及方便故，總說一業，非據一剎那業，
即善、不善。謂或有業意樂黑、方便白，謂如有一為誑他故，
先現其相，令他信已，行於慧施。
方便黑、意樂白者，謂如有一欲令于門徒等遠危處安，
由憐愍故，現發種種身、語麤惡，遂於此時發生雜染。
四、非黑非白無異熟業者，謂無漏業故。
又俱舍第十六云：諸不善業一向名黑，
染污性故；異熟亦黑，不可意故。
色界善業一向白，不雜惡故；異熟亦白，是可意故。
契經中說：有處亦說：欲界善業名為黑、
白，惡所雜故；異熟亦黑、白，愛、非愛果雜故。
此黑、白名依相續立，非據自性，以無一業及一異熟是黑、
亦白，互相違故。七、如田無量者，因緣差別故，謂隨多因緣皆能起業故。
八、凡聖差別者，未集、已集差別故，謂出世業未集、世間業已集故。
九、現受、生受、後受者，定、不定報差別故，
謂現作、現受，名現報業；現作次來生受，
名生報業；現作至第二生已後受，名後報業。
於三種時，定、不定故。
十、乘、非乘，定、不定故。
乘者，三種乘，定、不定故。
非乘者，世間定、不定故，謂有退、不退故。
於非乘者，於世間中易度、難度，為定、不定故。
論經於乘、非乘各有定、不定樂。
下結八萬等，可知。 ^795a20

第四知根稠林中二：先別說，後略說下總結。
前中十句論主攝為九，謂五六兩句合為一句故。
一耎中勝者，說器差別故，謂說法時授法之器也。
耎下也，勝上也，非二中也。
亦名鈍中利，速受名利，遲受名鈍，非二名中也。
二先後際等者，根轉差別故。
前後根者，釋先後際根也。
前根下增平故者，釋別異不別異，謂前是能生後是所生，
所生若增前根則下，所生若下前根則增，根以則平。
三上中下者，三性差別，謂三乘性，上者菩薩乘，
中者獨覺乘，下者聲聞乘。
四煩惱等者，煩惱染差別故，謂喜樂等五受根隨煩惱習使染，
故云俱生，不相離故。
俱舍第三云：於雜染中樂等五受有增上用。
所以者何？由契經說：於樂受貪隨增，於苦受嗔隨增，於不苦不樂受無明隨增故。
釋曰：增上用是根義。
五乘非乘者，定不定相、淳調柔相者，定不定差別故。
於三乘中、於世間中者，釋乘非乘也。
定不定、熟不熟故者，總釋也。
謂大乘中熟者定，不熟者不定；小乘中熟中不定，轉向大故。
於三乘中各定者，各於自乘中解脫，故云一一乘等也。
報定者捨者，於世間中定，不可化令入道故。
捨者，蹔捨也。謂依三乘，各在自乘未發增進時說故。
六、隨根網輕轉懷者，有三種順行：一、依身順行，
遞共相轉，六入展轉故，此釋隨根轉也。
二、生滅順行，輕壞故，此釋易壞也。
三、觀行取相故者，此釋深取相相。
七、增上等者，聲聞淨差別，行增上障滅，
能成義故，望凡為行增，此釋初句。
次斷障行成，釋不可壞。
八、退不退差別者，菩薩淨差別，地前轉，地上不轉。
又前七名轉，八地已上名不轉。
九、遠隨等者，示一切根攝差別故，謂始行方便報熟根差別也。
即根與行俱，名為共生。
以行有始終，根亦隨爾。
後結可知。 ^795c38

第五知解稠林，解謂勝解，於所緣境使即持故。 ^796a48

第六知性稠林性，謂積習成性故。 ^796b2

第七知樂欲稠林，於所樂境起希望故。
此中三章皆各略顯。
耎中上一句即云略說等結者，論云如是性入故，
此釋不廣說所由，以根等四法性相順入故。
唯廣說根餘皆略者，以其相似無別義故也。 ^796b4

第八智隨眠稠林中二：先總標，後所謂下別顯。
前中晉本及論經皆名為使，彼依現行，此約種子故。
然按文意通取為勝。
使者從喻為名，如使逐賊得便繫縛，煩惱亦爾，隨逐眾生得便繫縛故。
隨眠者，謂二障種子，隨逐行者眠伏不起故，信等善種不名隨眠故。
瑜伽第二云：若信等善巧品所攝種子，不名麤重亦非隨眠。
何以故？此法生時所依自體有所堪能，非不堪能故。
後別顯中十二句，論攝為二，謂前六句名何處隨逐，後六句名以何隨逐。
前中初二句，論經合為一。
言與深心等者，報非報心故，此約心明所隨處，
謂報生心名深，以久遠來有故，脩行心新有不名深也。
今云此使常脩行心相違起故，故云心不離現事故。
二相應等者，欲色無色上中下差別故，
謂約界明所隨處，欲界下、色界中、無色界上。
言不離相者，唯與異界心相應故。
不相應者，不與異界心相應故。
又當界起心名相應，異界相望名不相應。
使仍不爾，一切相應，故云不離相也。
三久遠隨行者，隨順乃至有頂故，此約位明所隨處，謂非想地惑窮盡處已來故。
四無始不拔者，無邊世界唯智怖畏，如怨賊未曾有，
聞思脩智是故不滅，謂此使與三慧為留難，知常怖畏恒隨繫縛惱眾生故。
五與一切禪乃至相違等者，世間禪定等不能滅，心隨順行故。
此約行明所隨處，謂由此使故令禪解脫等不得出世。
禪等名義如五地中釋。
後明以何隨逐，六句中一三界等者，有不斷隨逐，以有不斷相似使作轉故。
謂以有使故能令三有相似相續，故云三界繫。
此約前處以明隨逐。
二令無邊心等者，遠時隨逐故。
謂無始來心雖無邊，然念念相續未曾間斷，
為使逐故所作共集，相續既起亦無間也。
三開諸處門者，諸處即內六處，論經名入，與此同也。
一身生隨逐者，使遍一身根識境故，眼等諸入門六種生集。
識同生隨逐者，依根生識所集與使同生故，及阿賴耶熏故。
隨遂者，依識緣塵熏本識成種時亦隨逐故。
四堅實難謂者，不實隨逐，對治實義故，謂不得其實以為對治也。
五地處成就等者，微細隨逐，於九地中六入處煩惱身隨逐故。
謂遍三界九地一切處隨逐難，除無想非想處不成就，此使行相微細難可知故。
六唯以聖道#CB15072;出者，
離苦隨逐，出世間行餘行不能離故。
謂此使最極微細，唯無分別智起對治出離，非六行等也。 ^796b12

第九知受生稠林中二：初總標，後所謂下別顯。
總中云種種者，受種種身形類異故。
別中八句，從前總中開出故，亦即顯前受種種生之所因。
一隨業者，由業種種身種種故。
二六趣等者，住處故，謂六道也。
三有色等者，色想上下種種故，謂約界上下有色無色也。
四有想等者，想無想上下故。
五業為田乃至後有身等者，同外色因種種故，
謂類同草木依地等生，故云業為因等。
六名色等者，自相種種故，謂名色共色生是報自體，故云名色共等。
七癡愛等者，本順生因種種故，謂順本生因從癡愛生，還順彼故云痴愛。
八欲愛等，此下兩句合是一義，集苦諦種種故，謂現在能集未來之苦。
三求眾生，集苦不同名種種。
言欲受者，樂貪共取受受求故，此是欲求眾生，以貪及取處處追取故。
欲生者，後有樂有眾生，愛自身他身心著相，
往來上下界取著故，此是有求眾生。
愛自他身者，自界他界也，由心著相上下往來也，無始樂著相等是。
耶梵行求眾生，謂大無量是，通顯貪求欲色無色界。
此中實無出離妄，謂有出無想相。
出有輪者，彼將無根是。
涅槃云三有輪轉，而實而諦展轉不離也。 ^796c42

第十知習氣稠林中，文二同前。
此中習氣者，非種子非無堪任，但是慣習故名爾。
別顯中十句：一行不行差別者，與果現在非現在差別故。
謂過去慣習，如恒河女惡口習，舍利弗蛇習故，
聞佛訶責食不平等所食吐出，大迦葉聞乾闥婆王皷瑠璃琴起舞習等。
此中云行不行者，謂雖有宿習，有現起不現起者故。
二隨趣熏習者，道熏差別故。
謂隨六道中後受生趣，有受前趣中習。
如人曾生地獄受苦，見同受罪者，雖不憶識，然見之不喜或怖畏。
若見曾同人天中受樂者，歡喜樂見，愛淨習不淨習，
臥樂仰覆等習，乃至廣說應知。
三隨眾生行者，親近眾生重故。
如人狎習，善人則善、狎惡則惡，唯上智下愚其性不易。
其中庸者，畜亦有之。
如說戰象，近寺安之即不復肯戰，近屠安之戰鬪如故。
四隨業煩惱者，功業煩惱重故。
謂內心放逸，或由富貴自恐，好行婬欲飲酒等。
言成就慣習，如涅槃云：如人好眠，眠則滋多。
貪婬、嗜酒，亦復如是。
五、善、不善等者，三性業重故。
謂凡所營業，不出三性。
營善業者，通漏、無漏；不善業及無記者，一向有漏。
此三性業人，乃至夢中亦營習其業。
六、隨入後有者，中陰重故。
謂在中陰時，有前本有習。
如人樂脩梵行，至中陰中，亦無欲染故。
七、次第重者，與果次第重故。
謂隨一慣習，於諸趣中次第受身，皆有彼習故。
八、不斷煩惱等者，離世間禪因重差別，
遠入重不斷煩惱、煩惱掌故。
差別下，釋上句。謂由禪中不斷煩惱、煩惱掌故，
生於上界，猶有彼習，故云遠入也。
九、實、非實等者，同法異外道行解脫重者，
謂以諸外道不同佛法，故名為異。
彼取無想以為解脫，於此邪、正各有習氣，
故云有實、不實。實是小乘，不實是外道。
十、見、聞等者，乘重差別故。
謂大小相對，三乘人、法，隨有見、聞、親近，皆有重習故。 ^797a32

第十一三聚稠林中，文二同前。
別中五：一約種性以分三聚，謂無涅槃法者是邪定，有涅槃法者是正定。
正定中三乘各別，一向各自定，離此二種是不定性。
論約位言非定五性，不會意者妄紛淨爾。
二約解惑以分三聚，謂正見是善行因，
三善根中正見一種定起善業名為正定，無貪無瞋不定起善名為不定。
邪見是惡行因，謂煩惱中邪見一種定起惡業名為邪定，餘名不定。
三約行業以分三聚，謂五逆中一一逆罪定招惡道名為邪定，
梵本中名五無間。
邪定相者，此但因果名義不相違，信等五根定感善趣名為正定，
與上相違名為不定。
四約邪正二位以分三聚，謂翻八正名為八邪，因此以立外道邪位名為邪定。
正性離生名為正位，因此以立聲聞正位名為正定。
五直約大乘菩薩得失以分三聚，言染著邪法邪定者，
論經妬恡惡行不轉邪定相，謂捨可化機名妬，不善施財名為壞波羅蜜。
相違者，此中六蔽障六度行故名相違，
謂妬障後三慧定，進恡障施行，惡行障於戒忍二行，由此障故令諸菩薩正行不成說為邪定。
正定不定准即可知。 ^797b44

第三、總結上三種成就，結善安住地，可知。 ^797c34

第四、明說成就中二：先總標；後佛子！
此菩薩善能下，別顯。 ^797c36

前中知眾生諸行者，牒前入行。
知法器令得解脫者，明稱根說法故。 ^797c38

後別顯中四：一、智成就；二、佛子！
菩薩住此善惡地作大下，亦智成就，亦口業成就；
三、以無量下，唯口業成就；四、佛子！
菩薩住第九地下，法師成就。 ^797c40

初中二：先明隨所知者，是所說法；後一切行處下，
明隨所依，是所逗器。
前中云善能演說聲聞乘等者，說解脫器得熟故，
謂說化法令眾生解脫器熟也，解脫體正度故。
解脫差別，以三乘法乃至令得佛果解脫故。
後隨所依中三：初、總明隨器說法；二、能隨下，
別顯所說；三、令生信解下，總結化益。
初中云一切處行者，隨所對器心等所行處故。
智隨行故者，謂就說者智，隨彼器者心等行處行故。
論云：何者隨所依說？
所法對器故，名釋隨根等。
言於隨應者，授對治法故者，釋論經隨使，謂隨使對治故。
上二句是化法。〔即此中總句是也。〕
言所說法器成者，明法器釋隨根等，以器成說法故。
隨根隨信而為說法，此義二句說者，此是末後結文。
二、別顯中，能隨眾生四字及後而為說法四字，遍配中間十句。
此文與前入行稠林大同，略無心行，與論經多少數異，名目有殊。
此經有十稱，論經有十三種：一、心者，論經有此經，
前文亦有，明此文無。
二、使者，此中云眠、縛。
三、根者，此彼同有。
四、信者，此云解，前已會釋。
五、境界差別種種行習氣者，此是樂欲，謂於可愛事起希望故。
差別者，與不希須境異故。
種種行者，境非一故。
六、隨順一切境界智者，此是報生智，通三性，
非聞、思、脩七性；八、生；九、煩惱；十、業；十一、
習氣；十二、三聚等。
六、此彼同有十三乘者，此無也。
論總科為六種器：一、初五名譬喻器，然後即引第五句證，
以前四若無樂欲，為器不成故。
所以者何？聞重聚集成教體中，只言隨墮樂欲聞者識，不云隨餘心所法故。
言譬喻器者，謂若化物令成器性，如稼穡法，
具五因緣，彼所種物成就堪用：一、種有心堪生者，
此喻心王；二、除生礙緣，喻治使；三、有根增益益生力，
喻信等根；四、是決定究竟生，喻勝解。
五種已後，根等運運，速能長進，此喻樂欲，故名譬喻器。
二、次一隨順一切境界智，名種種異行器者，
此是報生智，通有漏善等三性故。
三、次一隨順性行稠林，名乃至得成就器，
此是譬喻器家果，彼是此因，從因數習，
究竟成性，故云乃至成就。
四、次一隨生煩惱、業、習氣，名隨詞辦器者，
謂彼起生煩惱、業三障，與作同行功，辨化之重，成習令轉故。
五、次一隨聚差別，名定不定根轉器者，
謂隨其所宜，轉令勝進故。
六、後一隨乘信，名隨乘因能乘出器者，
各依自所乘，乘之出離故。
此文是今經木，總結前諸器隨自乘獲益也。
三、總結前諸器由隨順信解，增益智慧，各隨自乘解脫也。 ^797c48

二、亦智成就亦口業成就者，論中先微問口業，
結云智成，從前為智知說儀故，從後口業具二十種法師德故。
論中說者，是口業入深義也。
持者，是智成就，顯守護法也。
二十種法師，具如論說。 ^798b32

三、唯口業成中二：先明無#CB01002;智能起語言；
後何等下，正顯四無#CB01002;。 ^798b40

前中四：一明法師行，謂護法。
二以無量等者，名前所說為善巧智，以能起此四辨，故知菩薩四辨不依尋伺從淨覺起。
三用菩薩等者，言詞柔耎故。
四常隨等者，一切時所說不離無礙智故。
後廣分別中四無礙解，略以四門分別：
一釋名、二辨體、三所依、四漏無漏。
初釋名中二：先總、後別。
言無礙者，說法稱根自在成就，總名四無礙，帶數釋也。
別者，法、義、詞、辨。辨亦樂說，軌生物解及持自性名法，
教所詮顯名為義，剖折明白名為辨，亦說稱物根令其生喜名樂說。
四是所緣境，解是能緣智，謂即能緣教法之智，
於所緣一名句等中，能現一切能詮句故。
此法之無礙解，依主釋也。
餘三准知。餘門分別具如別章。 ^798b42

後正顯四無礙中，先略明，後廣釋。
前中二：先徵；後所謂下，釋。
釋中，先列四名；後此菩薩下，正顯。
此四無礙體，但一後得智。
就所緣境，分為四種：一、法體者，明法自體；
二、依境界體者，於法體上有差別義；三、
正得與眾生者，依自所得，說與眾生；四、
正求與無量門者，隨諸眾生正求差別，與無量門。
下重釋中，初、釋法無礙。
內遠離二邊，生所攝者，遮餘法故，名離二邊；
表自體故，名生法攝。
如色礙相，舉例顯示等餘一切。
二、釋義無#CB01002;中。
彼遠離等，牒舉前法。
如實智下，就法辨境。
菩薩住彼，約人辨境。
如色下，亦舉類顯。
虗妄分別，正顯差別之義。
若小乘說色有苦、無常等義，今約大乘說此色法但是妄情，
理實本無是色之言。
三、釋詞中。隨他所喜言，說正知者，解於他所樂之言，釋正智也。
隨他等，釋與也。四、釋樂說中。
先牒舉前詞無量，後約辨樂說無量種義。
語是詞中差別，釋無量門也。
隨知下，釋與也。亦名辨無礙解者，謂剖折分明，令他樂說故。 ^798c18

自下廣釋中，理、實此四，於一切法隨說皆具。
今約一周圓數之，則列其十門以顯無盡：
一、自相，二、同相，三、行相，四、說相，五、智相，
六、無我慢相，七、小乘、大乘相，八、菩薩地相，
九、如來地相，十、作住持相。
於中，初五汎知理、教，後五知三乘淨德。
前中，初四正就所知明無#CB01002;，後一約能知智。
前中，初三知義，後一知教。
前中，一、約知事、法，事、法緣別，各住不雜，
名為自相；二、知理、法，理、法遍通，名為同相，
此二當相明法；三、約時辨法，謂三世遷流，
故名行相；四、對機宣教，名為說相；五、約能知智，
分四無礙，非是知於智故，名為智相。
後五中，初一總知三乘離相淨證，名無我慢；
後四，前中一通知小、大，餘三別知大乘、
菩薩地因，後二知果。
一、體，二、用，可知。下次第釋中，釋此十章，即為十段。 ^799a4

就初自相中，法義是總別一對。
於緣生法，總知自相，別知差別。
詞及樂說，廣略一對。
少名顯法，名為詞。
眾多異名，堅固彼義，令他愛樂，名為樂說。
言想堅者，想是起言所依，是故餘論中，
或云想，或云聲，或云名，或云字，或云施設，皆是名之異稱。
以言名顯義，令義堅固，故名想堅。
想堅多種，名想差別。
重釋中，不壞牒詞，隨所覺明，自解此云，無錯謬說也。
隨彼等顯，應機說也。
次第不斷，名不息者，是常說也。
無量眾多等，於一一法，就以無量異名廣說也。
為堅彼義者，謂以異名多說，意成本義，故令堅固也。 ^799a30

第二下明同相，於中法義約二諦分，後二約廣略分。
初一切法同一無性，二有為法同無常相。
三假名同者，法同無俱假以說。
四假名假名同者，復以假名更重顯之。
下重分別。無常入無我者，釋義順法，謂觀無常即解無我，
是故第二門入初門智境，如第六地中云隨順觀世諦，即入第二義諦是也。
次牒詞文，於前假名法上復以餘假名隨應根說，故云不斷。
次不壞無邊者，牒樂說文，不壞前假名而能以餘異假名說，
謂異名雖說不乖前詞，故云不壞也。 ^799b2

第三明行相。了知一念緣生現行名法，
知過未緣生行名義，於前二法假設名字詞，即以此名宣說彼事。
名樂說下重釋中一一世現在故者，通論過未各有現在，
故云彼彼世間攝，是一一世中各有多門異說。
言見過未知現在者，釋義順法。
如是菩薩下結後成前，謂以後義成前。
法無礙境下釋樂說。
言事行相不出三世者，釋前所說事經中一一世皆不出三世。
言無邊法明者，異法明，異法明則是聞思慧照法故。 ^799b20

第四明說相中，就教本釋以分法義，約所隨心言分詞樂說，
謂隨物言音說，故云隨順說。
隨心異說，意義不殊，故云相似說。
餘文可知。 ^799b36

第五明智相中，法義約現比智以分，詞與樂說約淺深以分。
故論云：一現見智，二比智，三欲得方便智，四得智。
謂計智現前見法，謂四行相，境境非一，故差別也。
比智不現前見，比類知故。
餘如前說。然法比二智，諸宗說異。
菩薩婆多宗，最初證知諸法真理故名法，
後智境智與前相似名為類智，如俱舍二十三說。
若經部宗，知現在世名法智，知餘殘名比智，如成實論二十六說。
依大乘宗，法類差別自有三對：一三心法類，依別總緣於生法假故。
謂治二障各分二品：一內遣有情假緣智，
能除耎品分別隨眠；二內遣諸法假緣智，
能除中品分別隨眠；三遍遣有情諸法假緣智，能除一切分別隨眠。
前二是法智，是無間道；後一是類智，是解脫道。
除二障上品隨眠，如成唯識第九卷說。
二、二種十六心法類，約能取所取別故，
八觀真如、八觀正智故，亦如唯識及雜集第九說。
三、據觀現不現境辨法類異，謂欲界及上二界故，亦如唯識第九及瑜伽十六說。
此中法有二義：一、教故，二、所緣理法故。
類有一義，謂種類故。
今此論文通諸說，以現見之言即是緣現所取如境，亦緣欲界現在境故。
詞中云欲得方便者，謂詞說世諦與得第一義作方便故。
樂說中云得智者，說第一義令正證得故。
重釋中釋初法智云知諦差別者，是二諦不同。
又一義如前釋。言不異方便者，釋不壞方便，
謂見不異法名不壞法智等，舉經對顯。
釋比智云如此如實等，釋顯此義。
以現所知類餘知法，釋樂說中非顛倒異說者，稱理說故也。 ^799b42

第六、明無我相中真俗二觀以分法義，
謂觀真一相無我不壞故，觀俗蘊界等方便入無我故。
說中勝妙分詞樂說，謂令世歸敬故。
說法言詞愚智共識名易解了，音聲慈耎聞者皆欣名為美妙。
樂說中理漸深益轉多故下，重釋。
內釋初無礙中先順釋，謂無我不壞故下反顯，
謂取己能解名為我知，取己能得名為我證，如是壞則明不取名為不壞也。
陰等方便下釋義順法，謂觀陰等以為方便，得入真諦無我法故。
是故下結後成前，故是菩薩智境也。
一聚積下釋顯無我，謂迷陰故計聚積我，
以迷界故計異因我，以迷入故計欲著我，
以迷四諦緣生故計作者我，說此陰等對四我以顯無我。
雜集第一中廣顯蘊等所治之義云云。 ^799c46

第七明大乘相中，約權實以分法義，謂同觀唯是一乘。
約權異性說三差別，詞及樂說。
依總別以分，總說三乘令得解脫，名詞無礙。
隨物心念，於一一乘無量種說，名樂說。
下重釋中，文顯可知。 ^800a24

第八明菩薩地相中，約地體相以分法義，
詞與樂說同體義分，謂說地名為詞，詞中差別名樂說也。
智相是地體，說相是地相，謂隨相說十地故，
巧授十地名與方便，隨物心樂於一一地以無量門令具入也。
下重釋中釋菩薩行內法行智行示者，
以此二行合為菩薩行，謂證法成行名法行，
即智成行名智行，以此智行能入地故名隨智行。
言觀智說故者，釋所由，謂何故智行是菩薩行？
答：以說觀智為菩薩行故。
釋義無礙中云十地差別謂心者，此出地體，謂地別由心說為口言。
釋門中云不顛倒釋不壞說，教授釋隨順地道。 ^800a32

第九明如來地相中，約佛體用以分法義，依彼廣略以分詞樂。
初一念證得名法身相，二時處應現名色身相，
三謂前二身中智德差別名正覺相，四隨物樂廣顯佛德無量差別名為說相。
下重釋義中隨何等劫成何等佛者，釋事中言隨以何國是成道處也，
隨何等佛是現佛身。
釋相中云隨名所記可得見聞者，謂如名所記身土聲色可見聞故。
釋詞無礙中云隨正覺等者，以十佛中最初名為正覺佛，故云依說。 ^800b6

第十明作住持相中，依知佛說總別以分法義，
即說法義名詞，詞中差別名樂說。
初覺相者，是佛起說住持德。
二差別相者，是佛隨機現差別德。
三說相者，依前差別為眾生說。
四彼無量相者，隨物心樂異說故。
下重釋中佛語者，此本云如來語，謂能說故。
力是神力，破憍慢眾生故。
無畏降邪，不共異小。
悲能常說，智為說依。
轉法則是隨順正說。
此上皆是一切智攝。
釋義無礙中隨心性者，是種性差別，根欲可知。
言諸佛智行等者，釋樂說中智行名法身，此行利生不壞名圓滿。
隨彼信等，釋隨信說故。 ^800b22

第四大段，明法師成就中四：一、持成就，
蘊法在心；二、此菩薩得如是百萬下，說成就，
依持起從；三、佛子！
此菩薩假使下，問答成就，善答他問；四、佛子！
此菩薩後更下，受持成就，能更受勝法，為他宣說。 ^800b42

初中二：先牒前起後；後得義陀羅下，正顯總持。
於中，先略列十名，並依樂用；後如是下，牒略結廣。
謂初三起意：一、業知義，二、知教，三、知起化通。
次三起身業：一、身放光，性善耎者，慈光攝取；
二、性剛強者，以威巧攝；三、上供佛下，攝貧乏。
後四起口業：一、於大乘中狹劣眾生，示大乘教，
救拔威德，令捨劣歸，趣不難故；二、無間斷障礙，
常說故；三、無盡樂說；四、種種義樂說，廣說也。
後牒略結廣，可知。 ^800b48

第二明說成就中三：初明能受多法；二此菩薩得如是陀羅下，
明能隨樂廣說；三此菩薩受於法座欲以下，明能起說自在。
於中云初見於佛等者，梵本云：纔禮佛時，即於無限佛所得無量法門光明。
所得法門下同。次後云坐於法座而說於法，准梵本應云而演說法。 ^800c16

第三、問答成就中二：初明一世界答難；
後如是乃至下，明一切世界答難。 ^800c26

第四受持成就中二：先於一毛端處，後如一毛下類一切處。
領受可知。 ^800c28

自下第二、明位果。
三果同前，不煩重說。 ^800c34

第三大段重頌分中二十四頌，分六：初二頌頌法師方便，
二有二頌頌智成就，三有七頌頌入行成就。
於中初頌云若欲等者，梵本云：智者能入無邊識，
推求眾生心稠林，種種心行速疾轉，以微細意得是智。
第二頌初兩句云煩惱等者，梵本云：隨眠起作趣相續。
此速為一句也。 ^800c36

第四頌中第三句云與者等者，梵本云：
意樂隨眠同伴主，謂同伴及同生故。
第四句云常等者，梵云：與心相隨練不斷。
第五頌云但等者，梵本初句同下三云：
不住於心亦不離，雖難可了禪能退，除金剛道餘無斷。
第七頌第四句云惑溺等者，梵云：雖行智道溺諸見。
四有九頌頌說成就。
於中第八頌云十方等者，梵本云：十方所有諸眾生，
一切咸來同會坐，一念悉知其意樂，能以一音使充滿。
五有三頌頌地果。
六末後一頌歎深結說。
第九地釋了。 ^800c48

第十、法雲地二門分別，先以義料簡，後依文正釋。 ^801a18

前中略顯二門：一、釋名；二、來意。
前中略有六處：一、攝大乘說法雲地者，
大法智雲含眾德水，譬如大雲。
無性論師自有三釋：一、由得總緣一切法智，
總緣一切契經法等，不離真如。
此一切共相境智，譬如大雲；陀羅尼門、
三摩地門，譬如法水。
智能藏彼，如雲含水。
有能生彼勝功德故者，此通二釋。
若智雲含功德法水名法雲，是有財釋；
若依共相境智含德水名法雲，是依主釋。
前釋為勝。二、又如大雲蔽如空麤重，猶如大雲隱覆虗空。
如是總緣一切法智，隱覆如空廣大無邊惑智二障。
言隱覆者，斷義、隔義者，此總緣一切法智名法，
即此智法如雲，隔斷廣大二障虗空。
此法即智，故持業釋也。
三、又如大雲注清冷水充滿虗空。
如是總緣一切法智，出生無量殊勝功德充滿，所謂無依法身者。
若依總緣一切法智雲出功德法水，此即從所出名法雲，
是有財釋；若依所充滿法身名法雲，是依主釋。
後釋為勝。二、依成唯識第九，三釋同前，不煩重敘。
三、金光經云：法身如虗空，智慧如大雲，
遍覆一切，故名大雲。
真諦釋云：如虗空者，譬三如。
如虗空有三義：一、容受義，譬自性法身，
不礙生死故；二、無邊義，譬顯了法身，雖得顯了，猶未究竟。
如空有清淨處，有塵霧處，譬道中法身，
通解惑故；三、清淨無塵霧空，譬聖果法身也。
智慧如雲者，譬如如智有三道：一、道前性得，
二、道中脩得，三、道後至得者。
雖有三釋，經意本詮障盡智圓，證法身滿，名法雲。
此即智從所證得名，依主釋也。
四、莊嚴論第十三云：二門如雲，遍雨法雨，
名法雲者，菩薩第十地中，由三昧門及陀羅尼門，
攝一切聞熏習因，遍滿阿梨耶識中，譬如浮雲遍滿虗空。
能以此聞熏習雲，於一一剎那、一一相、
一一好、一一毛孔，雨無量無邊法雨，充足一切所化眾生。
由能如雲雨法雨故，名法雲地者，二門如雲，
能受佛法雨，復能與所化降法雨，此即法雨之雲，名為法雲。
通二釋：望受上法，是依主釋；望下降法雨，是有財釋。
五、解深密第四云：麤重之身，廣如虗空；
法身圓滿，譬如大雲；皆能遍覆，故名法雲。
依梁攝論，由二重障，不得圓滿法雲地：
一、六神通慧無明，二、入微細祕密佛法無明。
此二無明所感生死，名麤重身。
滅此障已，入第十地等者，此依斷障證法身，故名法雲。
即從所證得名，依主釋也。
六、十住論云：此菩薩於無佛世界，能雨法雨，
名法雲地者，此即能說者名雲，所說名法，有財釋也。
上來六處十釋中間，除唯識三釋，全同攝論。 ^801a20

二、來意者，略有五種：一、前地雖得巧辨廣說，
然未能證法身圓滿，為於此地圓證現前故；
二、為令地滿足故；三、欲令脩行智覺滿故；
四、為得受一切智勝職位等百萬阿僧祇三昧故；
五、為得受職位故來也。
略此二門料簡，更有諸門分別，如廣章辨。 ^801c4

後依文正釋中三分：一、讚請分；二、爾時，
金剛藏菩薩摩訶薩告解脫月菩薩言下，
明正說分；三、爾時，金剛藏菩薩觀察十方下，明重頌分。 ^801c14

初中十六頌分五：初一頌明淨居天眾供佛，
二、次一頌明菩薩眾燒香熏眾為供，三、
次頌自在天王及眾天衣供佛，四、次十一頌天女供佛。
讚佛於中四：初半頌明供佛，次八頌半讚佛，
次一頌勸脩利益，後一頌結讚嘿住。
初半可知。次讚佛中二：初半頌標讚詞所從，後正明讚。
讚中先八頌讚佛體用無礙德，於中分三：
初五法說以半喻況，後二半法合。
就法說中三：初一頌明一身即多身，次一頌讚毛孔光滅眾生惑，
後三頌讚佛以八相等應機。
於中云或現出家等一句，梵本云為諸世間現出家。
次半喻顯可知。後法合中四：初一頌明隨俗即真，
次半頌明於真現俗，次半頌明即俗依真，次半頌明真俗平等。
次觀脩及後結讚嘿住並可知。
結讚第三句云身心等者，梵本云心樂止息諸攀緣。
末後兩頌明上首請。 ^801c20

自下第二、正說分中，論科為八分：一、方便作滿足地分，
謂攝前九地所脩諸行，總為方便滿此地故。
二、佛子！菩薩摩訶薩以如是智慧下，明三昧滿足分，
謂初住地行行德無量，以此地受職必依三昧，故偏舉之。
三、此三昧現在前下，得受位分，謂正住地行依止勝定，能攝佛智故。
四、佛子！菩薩摩訶薩住此法雲地如實下，
入大盡分，謂此地望前諸地已是窮盡，
就此地中，此復是地滿之行，此既盡中之極，故名大盡也。
五、佛子！此菩薩摩訶薩通達如是下，地釋名分，
謂地學窮辨，德顯稱故。
六、佛子！此地菩薩智慧下，神通力無上有上分，
謂地滿足已，妙用不測，用過前地，名無上；
比如來神通力，故名有上也。
已下二分雖通十地，由將前攝後，故此地攝也。
七、佛子！此菩薩摩訶薩十地行相下，地影像分，
謂以喻顯法，如因像知質故。
八、佛子！此集一切種下，地利益分，謂彰說勝益，勸信趣入故。 ^801c48

就初分中二：先總標告，後以如是下正顯。
顯中二：初總說，後善滿下別辨。
前中云無量等是廣智，已善思惟等是深智。
前諸地中具起此二，通名善擇智業，即是從初地至九地妙慧使擇故。
後前辨中十句，論攝為七種相：一初三句名善脩行相，
謂於諸地皆同善脩證助不住，似前八地中同相也。
一善滿足白法者是證道，二集無邊等者是助道，
三增長等是不住道，不住無故。
論云此三句次第相釋者，謂何因得證？
由起助道故。何因成助？
由不住道故。二次一句廣行大悲者，是隨順自利利他相，
謂普遍釋廣，餘通釋大悲行，以自利亦為救眾生故。
此句攝前七地二利行相，第八地初已辨七地差別之行，故此總攝一句顯之爾。
三次一句知世界差別者，是合佛土淨相，謂此顯第八地脩淨佛國土行故。
自下四句別舉第九地中行，初一句自分行，後三句勝進行。
初句即是從前第四句入眾生界稠林者，
是教化眾生相，謂此顯第九地中自分化眾生行故。
五次二句入如來所行處等者，是善解相，
謂解佛所行真如境處，又順佛解證寂滅行故。
六次一句當觀等者，是無厭足相，謂當觀趣求力無畏不共法等故。
七次一句名為等者，是七地盡至入相，
謂十地位極名地盡，依行證名至入。
以此地中受佛智職，故云一切種一切智智受職位。 ^802a32

自下第二三昧分中二：初牒前起後，後即得下正顯所得。
所得中四：一別顯十種，二如是下通結百萬無數，
三菩薩於此下明於三昧乃入出及善知業用，四其最後下顯定名表位極故。
初中論意舉初等後，故云離垢等，舉後百萬等故。
方眷屬離煩惱，釋顯其相，以此位中是障盡極處故，不加功力任運相應故。
餘九是別，以六七二定共離垢一故。
離垢有八種：一入法界差別，是入密無垢，謂法界深奧名為密處。
二莊嚴道場，是近無垢，是行近佛果。
三一切種華光，謂身光業。
四海藏者，是口辨總持。
五海印者，是意業起通。
六虗空界廣大。七觀一切法自性者，二句俱顯。
淨土無量者，釋廣大也。
觀一切者，釋觀也。
上來明自利德。八知一切眾生心行者，
是化眾生，謂利他德。
上二利是自分行。
九一切佛等者，是正覺無垢，是勝進行。
上覺名正覺，謂將成菩提時一切諸佛遞共現前證知。
如此下文受職受說。
二通結可知。三巧入出等，善知定方便及所作故。
四定名表位極中，一切智智無分別者，釋前文一切種正體智也。
一切智智平等受位者，釋後得智受職位也。 ^802b28

第三、明受位分中六：一、隨何等座者，如世王子受職位時，
在閻浮金白象寶座；菩薩亦爾，受佛職時，在大寶蓮華王座。
二、何等身者，如輪王子玉女寶生，具足王相，
為得位身；菩薩亦爾，姝殊之形，為受職身。
三、隨何等眷屬者，如輪王子受位時，文武百僚咸共輔弼；
菩薩如是，受佛職時，諸大菩薩共所圍繞。
四、隨何等相者，如王子受位時，嚴治國內，
懸繒幡蓋，鳴鐘擊鼓，宣布遐邇；菩薩亦爾，
受佛職時，震動大地，惡道休息，光明普照，
世界嚴淨，以此為相。
五、隨何等出受者，如世王子受王位時，
告令宰臣，思赦天下，大施無畏，令脫苦厄，
賞錫群臣；菩薩如是，十受放光，休息惡道，菩薩增行。
六、隨何所得位者，如輪王子受國位時，
父王手執金鐘，盛四大海水，灌太子頂，
爾時得名灌頂輪王；菩薩如是，受佛職時，
十方諸佛於白毫放一切智光，入菩薩頂，此時名為受佛職位。
此六段中，前三論同處釋，次二亦同處釋，後一別釋。 ^802c18

就初座中有十相：一、華王是主相，以自在故；
二、周圍等是量相，以廣大故；三、眾寶等是勝相，
以具德故；四、超過等是地相，以是生處故；
五、出世等是因相，以從彼生故；六、知諸法等是成相，
以空慧所成故，如世蓮華種植成故；七、
恒放光等是第一義相，如世蓮華開敷；
四、照菩薩華座，善照法界；八、非諸等是功德相，
是所照所生果故；九、瑠璃等體相，以華等為體故；
十、其華常等是莊嚴相，以德脩故。 ^803a2

二、爾時下，明隨何等身，身相妙大，稱可華座。 ^803a18

三、無量下，明隨何眷屬，謂受座得定，心敬目瞻。 ^803a20

四、佛子！此大下，明隨何等相。
其相有九：一、光音充遍，二、動地，三、息苦，
四、嚴界，五、眾集，六、奏樂，七、益物，八、供佛，
九、佛現。 ^803a22

五、佛子！此下，明隨何等出處，以出光明故。
此總釋時出處也。
文中有三：一、十五處放光中間二二同者，
合名一光，總是十光；二、爾時，諸佛下，明因光明照諸佛、
菩薩咸覺知；三、佛子！
是時下，明由覺知故，下位菩薩俱來供養。
初中，此十光明，論攝為三：一、前九是利益業。
於中，初五是凡夫，次二益二乘，後二益菩薩。
又八、九、十，此三名發覺業，以第八能發覺初發心及乃至第九地者故，
第九能發覺第十地菩薩，第十光能發覺諸佛故。
又八、九二光名攝伏業光，謂第八光能攝九地已還菩薩，
令咸來供養；第九光名能伏業光，能使魔宮隱蔽。
就第十頂光中有四：初、照十方；二、成光細；
三、設供養；四、入佛足下。
初二可知。就供養中三：一、顯供勝；二、正供佛；
三、見知者益。言於阿耨菩提不退者，論二釋：
一、於地中決定義，謂於地決能證故；二、
後有異義，定不放逸，所作之事決定心故，謂定能離惡集善故。
言入佛足下者，遠法師三釋：一、就教相，
頂光入足顯深敬故；二、約相顯實，菩薩智光證入佛境，
從下趣入名入足下，故論名為平等智攝；
三、約實論，菩薩自己因行趣求果時，從下證入名入佛足。
第二、由光照佛，菩薩智覺中文易了。
第三、知己佛菩薩來中二：先下地菩薩來，
此與供；後常爾之時下，同位菩薩德光相助。
前中二：先供，後得益。
後相助中亦先光入德相，後明益。
此表示內德圓滿而外彰其相。
其相梵名室利#CB01998;瑳，此曰吉祥海雲。
眾德深廣利物如雲，海雲即吉祥，吉祥即海雲。
古人誤譯洛剎曩為惡剎攞，遂謂相為字。
又以相表利物深廣多故，稱之為萬。
理實此中無萬無字，唯云金剛莊嚴臆室利#CB01998;瑳相，
其萬字之言都為謬妄爾。 ^803a28

第六、明隨所得位。
中四：謂法、喻、合、結。
初中亦四：一、放光；二、入頂；三、得益；四、結位。
初中光有十業：一、名益智，是利益業；二、
眷屬，是因業；三、照示佛力，令他恭敬，名敬業；
四、開悟，是勸進等，名勸進業；五、十方等，
名震動業；六、滅除惡道苦，是止業；七、蔽魔宮，
是降伏業；八、示一切下，示現業；如是普照下，
卷舒業；十、示現下，論經有示大神通光明之言，
此本闕此，名變化業。
二、入頂者，事光入身頂，亦表法光入心頂，增位故爾。
論名如來光明。彼菩薩遞互智平等授者，
謂菩薩頂光入佛足，是上進故；佛光入菩薩頂者，下攝故。
因果遞合，故云平等；身光即知，故云智。
三、得益，可知。四、結位中，入佛境所證同於十力，
行德因故，隨在佛數；如纔出家，雖未受具，即墮僧數。
喻、合、結位，並可知。 ^803b36

第四、明大盡分中五：一、智大，依正覺實智義故；
二、佛子！菩薩摩訶薩住此地即得下，解脫大，
依心自在義故；三、如是乃至下，三昧大，
依發心即成就一切事義故；四、無量百千下，
陀羅尼大，依一切世間隨利益眾生義故；
五、無量百千下，神通大，依堪能度眾生義故。
前二自利：一、內知，二、外用。
後三利他：一、意業用，二、依發語用，三、身業變化用。 ^803c14

就初智大中七種智：一、集智大，謂智法緣集，智力斷疑。
二、佛子！此菩薩摩訶薩以是下，明應化智大，謂化智業用依身而起。
三、又如實知佛持下，明加持智大，謂化業住持，化用非一故。
重言如是常化不絕，名轉行力。
四、又如實知諸佛下，明入微細智，謂一法中現一切法，
是難知境界故；於示成佛八相中，一現一切故。
依彼應化等，牒前三智，依顯微細：一、化，
二、如，三、集。合此三智，名為不二；依此成佛，
故名為作，正是微細。
五、又入如來祕密處下，明密處智者，此是祕密隱顯門，
謂將獲初心，根未熟者，顯麤隱細，令彼不怖，依彼說此微細智也。
六、又知諸佛所有入劫下，明入劫智，謂善解諸劫互相涉入，
名入劫智；時劫相續，說為命；遷流，名行；
一攝一切，名曰加持；一入一切，名為捨癈；
己隨他故，劫隨心轉，名自在意。
七、又知如來下，明入道智，謂知諸世法堪為出世對治用，名為入道。 ^803c28

初集智大者，論釋云：因緣集智應知。
彼復隨所有分染或淨或滅者，此是總釋。
於中有六重：一或唯染，謂初三句及識集、
眾生集、一分世界集、諸見煩惱集。
二或唯淨，謂涅槃集及聲聞等集。
三或唯滅，謂虗空集。
四染淨合，謂世界集、有為界集及一分識集。
五通淨滅，謂無為及涅槃。
六通染淨及滅，謂法性集。
論經名法界，即不善法界名染，善法界名淨，無為法界名滅。
論別釋中，言隨所有三界處者，釋三句可知。
隨所有眾生者，釋眾生集可知。
隨所有染淨等心者，釋識集可知。
隨所有有為無為法無知知故者，釋有為有心故名為知，無為無心故名無知。
隨所有處虗空等者，釋虗空集，次是世界等所依處故。
隨所說正不正法者，釋法界集，即淨法名正，
染名不正，等取滅也。
隨所證不證等者，釋涅槃集，以聖人所證故。
隨所邪見下，明不證，即釋邪見等集。
謂何因不證？以邪見故。
是誰邪見？謂餘外道等，彼不能證故。
隨所有器世間成壞者，准釋可知。
隨所有二乘彼集差別者，釋聲聞等應知。
結文可知。 ^804a10

第二釋應化智中三：初標，次眾生下別顯，後如是下總結。
別中十句：初三句明眾生世間自在化，
謂化現眾生及所化業，化現貪等及示諸惡見故。
論云：應示煩惱染見作故，謂現起貪瞋等十使煩惱諸見等化，
令眾生見名見作。
次一句是器世間自在化。
法界化者，所說法行故，謂作法師處眾說十二分教等名法界化，
彼應化故。次四句是智正覺世間自在化，化現三乘皆有有覺義故。
末句結云一切分別等者，此有二釋：一云分別化者，
化作有情類故；無分別化者，化作非情類故。
一云作意現化名分別化，任運現化名無分別化。
雖有兩釋，前釋為勝。 ^804a46

第三明加持智中，文三同前。
別中十一句，初三是境界持，謂常化不絕名佛持，法僧亦爾。
後八是行持，初二是運行持，如觀佛三昧海經第七：
佛為化諸婬女現馬陰藏相，化作三男童子與婬女行欲令厭發心。
又為降伏外道令發心故，現馬陰藏相故。
煩惱持者，如罵調達為食小既故。
此皆加持所應度者故，皆示現故，如論應知。
王示瞋害相，婆須密多示貪欲相故，皆示煩惱相任持行故。
次五句是順行任持，謂多時積行名時持，
由願起行名願持，由於佛所供養福力成金剛種，任持究竟不毀滅故。
依行起行名行持，依說劫令樂脩，即此說為能持故。
一切智智名為智持，謂佛後得智緣俗化世，論云此智能作一切定故。 ^804b20

第四明入微細智者，謂知佛化用於一法現一切法，炳然顯現難知之境。
佛智能知彼微細境，名微細智。
於中文三同前。別中十句：初是示出家脩苦行故，
二示命有盡故，三示王宮生故。
乃至住壽命者，示八十闕一故。
般涅槃者，為隨所宜種戀佛善根法事故。
餘並可解。 ^804b44

第五、明入佛祕密處智，謂知佛所示祕密義等。
於中文三，同前別中，初三樂密者：一、身量密，
量即無量，在此即在彼故；二、語密，一言應一切言，
尋聲無邊際故；三、意密，如來心識無有所作，
然能成就隨時隨根不失其宜，如來所有施作佛事，
猶如化人無心想念而能成就，廣說如密跡力士經；
四、籌量根器生熟堪度未度時故，善根微故遠故，
劣智不測，故云祕密；五、授記密者，謂為誘進實聲聞人與變化者授記，
或恐有退非時與記等；六、攝眾生密者，
呵罵調達、愛語羅睺等；七、種種乘密者，
如法華云雖後說三乘但為化菩薩，此之謂也；
八、知根行密者，謂信等五根，或二十二中隨其所應，
或利鈍等差別多種，非下位能測，故名為密；
九、業所作密者，或過去所行遠難知故，
或於一事三性同造，或多業同時造異時熟，
或同時熟如是無量；十、得菩提行密者，
或逆順起故，或依法性相應所脩，非二乘凡夫等境界，故密也。 ^804c8

第六明入劫智中八句，論總相釋云：是中入者，平等解脫一切劫遞相入故。
謂知諸佛依業用門不思議解脫法力，
能以互差別時分彼此相入不異，名平等。
第二句云有數劫入無數劫者，有兩釋：
一云有數劫者是僧祇劫，即是阿僧祇品中第一百二數也；
無數劫者即是阿僧祇劫，是彼第一百五數也。
一云有數劫者，可以此剎中劫數量所及故；
無數劫者，是阿彌陀剎等已上諸剎中劫故。
第四句云劫入非劫非劫入者，此約劫時分與不至劫之時分說相入，
廣顯古釋順違并釋餘文，並如上發心功德品說。 ^804c40

第七明入道智者，善識眾生入道不入道方法故。
文三同前。別中十四句：一入毛道智者，
依凡夫地有微信心感道緣發，為說世間聞等三慧等法故。
二入微塵智者，為我慢眾生。
此有二釋：一云為恃異術起高慢眾生，
佛將彼入塵中，彼不知己所往，示之令知摧伏故。
一云為我慢者，令觀色蘊但是聚塵，破其慢故。
三入國土身智者，依信生天者，智現淨土令見，轉彼信天為勝之心故。
四五六入眾生身心行三種智者，依覺觀眾生，
謂煩惱亂心通名覺觀，隨說對治故。
七入隨順等者，謂眾生萬品對各異故，總言之一切處故。
八入示現遍行智者，眾生思覺心多，佛悉遍至彼心所至，先與同後說過斷故。
九順行等者，眾生造順世間行者，亦先同後斷故。
十逆行等者，無漏行能違生死，佛久脩滿今示脩故。
十一十二十三十四等，皆是為眾生故說同，
其事同世故思議，所作難測故名不思議。
餘准思釋。 ^805a12

自下第二明解脫。
大中三：初標，次略辨，後此十下結。
廣略辨中十句：一不思解脫者，謂依神轉變外事，妙用難測故。
二無礙者，以願智力能速至十方無量世界而無礙故。
三淨觀察者，淨智所知故。
淨行有三：一知世出世，約位分別；二知學無學，
約因果分別；三知聲聞等，隨人分別。
此是所知自在。前二是通，後一是智。
此知三乘根性有障無障，上知佛、下知二乘智優劣故，
並是淨境，故名淨智差別。
四普照明者，隨意轉事，謂隨眾生於一切色像門示現種種自在身故。
五如來藏者，是法陀羅尼，謂所知真性蘊恒沙德故。
六隨順等者，能破他言而不退故。
七通達等者，於三世劫隨意迴轉故。
八法界藏解脫。解脫者，梵本唯有一筒解脫，無重言也。
謂一切法、一切種因緣集智。
此中法者，世諦萬有，非唯一故，名一切法。
眾生所迷，多在世諦生著，不會真諦，要善達世諦因緣，
稱虗實而知，得名善化。
此同上集知。九光明輪者，光不離身而普照故。
十無餘境界者，依一切時知無量世界眾生心故。
後結可知。 ^805a44

第三、三昧大；第四、總持大；第五、神通大。
並准前解脫大中略廣標結等應知。
大盡分竟。 ^805b32

自下第五大段，釋名。
分中三：一、能受諸佛雲雨說法，故名：法雲地；
二、佛子！此菩薩以自願力下，明能注法雨，
滅眾生煩惱塵#CB08504;，
名：法雲地；三、佛子！
此地菩薩於一下，明能注法雨，生物善根，
名：法雲地。 ^805b36

初中，若從所受，應名法雨；若從能受，應名法海。
今但就彼受法之處，名法雲地。
是故論釋：一、雲法相似，以遍覆故。
此地中聞法相似者，此所聞法寬廣遍覆，是故名雲與法相似也。
言如虗空身遍覆故，明能聞法身，謂受雲出處，
其唯虗空，故說能受法身如空。
若隨對於佛，則佛身如雲，說法如雨。
此所受若雨，能受如海。
若對所說法如雲遍覆，則所受若雲，能受如空。
二、滅塵，三、度生，論顯可知。 ^805b44

就初中，先總明成就念力者，近說受持義；
二、於一念下，明能受法。
於中三：初、於佛所聽受多法；二、佛子！
譬如大海下，於多佛所聽受正法；三、解脫月下，
問答，顯前二分齊。 ^805c10

就初中，有法、喻、合。
論釋中二：先總釋，謂十方諸佛同時說名，說眾多故。
後別中三：一、釋初法說，內無量法明也；
二、入如來微密處，釋合中微密法雨；三、
速疾，釋一念須能受。
以此地中聞勝故，能多受法。
所受雖多，若是麤淺，不足為難，故復云密。
法雖多密，若積時漸受，亦不為難。
今復一念速疾能受，故是勝也。
論云：是中無量下，別釋前三：初二是所聞法，後一顯能聞之德。
先解所聞法，謂性故、作故，開為二相，謂三慧所知，
名法自性；說授眾生，名之為作。
別釋性中，大法明，是聞、思、智攝受故；大法照，
是脩、慧、智所攝受故。
云何作大法雨？如大雲與他法雨故。
下釋能聞。起信名受，領教名安，是文持；
取義名攝，是義持也。
攝受前文義不失，名持。
論經名安為堪，名攝為思。 ^805c16

第二、釋於多佛所受法中大海。
喻有四義，相顯可知。 ^805c42

第三問答辨分齊中二：先問後答。
答中亦二：先授量顯示所聞廣大，顯前初段；
二如一佛所下類多佛，顯前第二段也。
前中云三世法藏者，論釋於法界中三種事藏，
謂明、照、雨為三種蘊，在法界名為藏也。 ^805c44

第二釋名中二：初寄雲電等以顯菩薩能化之德，
後一念等下明化時促，於上等處明化處廣，餘是化益勝。
又雲雷電等，如論應知。 ^806a6

第三釋名中，八相現成，漸增物善，文易可知。 ^806a12

第六大段，明神通力無上。
有上分中，論開為六：一、依內者，通依內德。
此有四種，謂：一、不思解脫，二、三昧，三、起智總持，
四、神通。此亦是前大盡分中五種大，以智與陀羅尼大合說為四，
以並是此地德用故同說，此文略也。
二、隨其心念下，依外大，神通業用依外境起。
三、即前門中互相作力，名自相，謂轉變作用是神通相。
此後二門，經文是一，義開二釋，故為二門。
四、或隨心念相，一念中示現下，作住持相，常用不絕。
五、爾時，會中下，是令喜相，斷眾疑惱。
六、佛子！此菩薩摩訶薩已能安住下，是大勝相，超過前地。 ^806a14

就第二、依外通業用中，外事地等是所動剎，依報故也。
復有外事，自他身等是後現身等，即正報也。
何故身等說為外邪？
釋：以對前解脫大等是內得故，說此身等以為外事。 ^806a34

三自相亦二種：一轉外事等，云及他身俱名外等；二應化自身等。
此二亦攝此一段文也。
初轉外事有三：一是同類略廣轉，二垢淨異事轉，三塵容世界等是自在轉。
第三自相可知。 ^806a42

第四作持中三：初總標，次示現不可說下別，後佛子總結。
別顯中十：一者身語供讚，二八相應機，
三身現三世之事，四身內容剎，五毛孔出風，
六海華現佛，七身光遍照，八口噓地動，
九示起三灾，十身剎作相。
後結可知。 ^806b2

第五、令喜者，斷疑故。
此有二種：一、顯示自體通力以斷眾疑；
二、佛子！此菩薩住如是智慧下，明說法以斷眾疑。
前中有二：問、答。前問答顯神力無上，令眾歡喜；
後解脫月菩薩言：佛子！
若菩薩下，明後問答是神力有上，令眾歡喜。
前中亦二：先大眾疑，謂舉佛疑菩薩，非是疑佛也；
後解脫月領疑，為請剛藏。
答中四：一、人定斷疑；二、爾時，解脫月下，
顯定名字；三、又問下，業用分齊；四、佛子！
菩薩住法雲下，類顯廣多。
就初中亦四：一、法主入定；二、眾現入身；
三、身內見佛；四、攝用還本。
二、顯名中，先問、後答。
前入定時已顯其名，何故更問？
釋云：當時法主嘿然入定，後結集家取以安之。
既當時不顯，故此問也。
答中言佛國土體性者，入此三昧能現佛國故。
三、業用分齊中二：先問、後答。
答中非但如前現一切剎，其身乃能現過恒沙剎塵佛剎。
四、類顯廣中三：一、所得廣多，謂此地所得非一、
二故，故云得如是無量等。
二、故此下，明業用難測。
於中十二種，分二：先別說，後略說總結。
初三業，業具難測；二、神通，是前神通大；
三、觀三世，是三達智；四、三昧，是前三昧大；
五、智力，是前智大；六、遊戲解脫門，是解脫大；
七、變化等，是變化外事等。
及後結，並可知。 ^806b12

第二明有上問答中二：先問，後金剛藏下答。
前中舉菩薩疑與佛齊，問詞同上，疑意有准，答可知。
後正答中二：初總呵問非，後復次下別顯問非。
前中二：先喻況，後法。
喻中一塊土者，論經云二三豆土，餘並可知。
後顯中二：初總明佛不可以法雲德比，後佛子我今下方便顯其非比之相。
前中先喻後法。喻云如四天下取少許土者，此喻前來說法雲地德。
餘者無量者，此喻前說之外多未說者也。
後法中此法雲等者，即是合前餘未說者也。
況如來者，具說菩薩地德當無量劫，況今始說少說即欲比如來邪？
此中有三重：一豆許土，二四天下土，三無邊世界地土。
將四天下土比無邊世界土，當自不可，況以豆許土比邪？
以法雲具德當不比佛，況其少分比如來邪？
後方便顯非比中二：先總標，後佛子假使下正顯。
顯中二：初能比，後此一如來下所比。
前中三：一所依處多，諸十方各無邊剎數剎。
二能依人位高，謂得此地菩薩。
三彼位高者多，謂於前多剎中肩排相次住，如稻麻等。
四、彼多菩薩各是多時積行，謂百千億那由他劫。
後所比中二：初、明以多比少，謂多位高者，多劫之行比一如來故。
後百分下，明猶非其比，謂非直前多望一非其比，
亦乃相一佛德中百分之內比一分，乃至少相近分比亦不及。
後明說法斷疑中二：初、明調柔行；後、此地菩薩智慧下，教智淨。
上二文皆有法、喻、合，並准可知。
第六、大勝，二二：初、明說自在；後、佛子！
是名下，結其地相。
前中二：初、明神通勝；後、攝報中，若勒行下，算數勝。
以此二空勝前諸地，故名大勝。
前中二：先、牒前；後、諸佛下，正顯。
顯中六句：初五別，後一總結。
別中五句，論攝為三：初二各一，後三為一也。
一、三世智者，是斷疑行，以通三世為出世道，故名道義。
二、法界智者，是速疾神通行，聞說如來祕密法故。
三、下三句名等作助行，謂於眾生平等化益故。
於中，一、遍等者，作淨佛國，佛平等化眾生故。
二、照等等者，作法明平等，是教智化故。
三、慈念等者，作正覺平等，證智化故。
後一句總結，可知。 ^806c4

第七大段地影像分中四喻，喻地四德，
前三阿含，後一證也。
前中前一池喻脩行功德，謂諸地中起脩之行。
二山喻上勝功德，謂依前脩成德，德位高出。
三海喻難度能度大果功德，謂前脩所成德能至大果，度取到義。
四珠喻轉盡堅固功德，謂從初地進階法雲故名為轉，
位極障盡名為轉盡，證理終極名為堅固。
就初脩德中有法、喻、合。
法說中始從歡喜終至法雲名次第行，因成大果名趣一切智。
喻中阿耨達池此名無熱惱池，從龍王得名，此表地德離障惱故。
出四河者，勝鬘經出八河，阿含經云二十河，
下出現品中但云閻浮出二千五百河水流入大海，不言出處。
出四大河據根本說，故俱舍十一云：此瞻部洲從中向北三處各有三重黑山，
有大雪山在黑山北，大雪山北有香醉山，
雪北香雨有大池水名無熱惱，出四大河。
餘略同下十定品說，而十定最具，尋即可知。
其二十河者，大婆沙云：四河去池各四十里外，
復各分四，從池一帀各於本方流入大海。
是故并四根本成二十也。
〔檢〕法合中四攝利他合四河，滿足無盡至一切智增成自利得大菩提合入大海。
論云：依本願力脩行者，釋菩提心流出善根大願之水。
以四攝作利益他行者，釋彼四攝滿眾生自善等。
釋自利可知。 ^807a24

第二山喻上勝功德中三：一總舉法，二如因下喻顯，三佛子此十下總結。
初中十地因佛智故有差別者，謂由佛智為所依因超此十地，
此則佛智一味平等，為十地差別所依，如大地平等為高下山之所依。
論云：依一切智增上行故。
二喻顯中二：先列十山名，後佛子如雪山下一一別合。
前中云#CB16014;陀梨等諸山梵名，並如音義上卷中顯。
後別合中，初藥草者，喻初地聖智善五明故。
二諸香者，喻二地或香故。
上二不約慧為名，故以土山為喻。
餘八依慧立名，故皆取寶山為喻。
三地是定，以三慧為體，故亦慧攝，故云諸寶。
喻者，喻八種地。又厭地善清淨者，從三地已上八地是寶，此重顯也。
三一切眾寶者，彼以淨禪厭離煩惱，此禪與慧皆可貴故。
四五通神仙者，喻四地出過世間神仙，人間超勝故。
五夜叉神者，喻五地於真俗善巧難合能合通自在故。
六諸果者，因緣集觀寄聲聞果故。
七龍神者，喻七地空方便智寄獨覺果故。
又此上二地，前寄聲聞、菩薩超彼說彼，
果證問答不可窮盡故，彼山出果無盡喻此也；
後寄獨覺、菩薩超彼說彼，果證問答不可窮盡，彼山出大力龍神無盡喻此也。
八、諸自在眾者，喻八地不起功用，普應如水鏡像，得十自在故。
九、阿修羅者，喻九地菩薩巧攝生大力之相故。
十、諸天者，喻殊勝義，第十地於餘地中最勝故。
論云：復次，諸山下，釋諸山中所有物，謂神仙等是眾生數，藥寶等是非眾生數。
其藥等能資內報，名受用事；謂除病，名增損對治；
香果資身，名長養事；其寶體非是資身，
但可貯積以除貧乏，名守護等。
言依雪山等者，指定其處，謂初三及第六是非眾生數。
所依下，釋是眾生數。
於中治六種難：一、五通福田供以得富，
治貧難，喻四地菩薩行道品化，治身見貧窮，
益眾生故；二、夜叉威制眷屬，不令害眾生故，
治死難，喻五地菩薩行不住道，雖俱無住，
常在生死救苦故；三、龍降雨，治儉難，喻七地功用究竟，
行十度益生，治功用儉故；四、得自在眾，
治不調伏難，此喻八地菩薩有二義故：
一、得密跡金剛現形守護，剛強眾生見之受化故；
二、得十自在調眾生故；五、阿修羅說呪治惡業難，
喻九地菩薩得四十無礙辨才善說法，況治惑業故。
六、大威德諸天，論云自在四天王治怨敵難，經論說異名。
經云大威德，是顯帝釋等三十三天王能降阿脩羅怨敵故。
論云治四天王怨者，隣近釋故，喻第十地受佛位時得力、
無畏，降伏魔怨外道故。
論云此一切山集在其中者，如所從事能生一切物故，謂諸山中所有物也。
言集在其中諸不可窮盡者，順行不斷不休息故，
謂次第相續名順行，不永斷故名不斷，非蹔無故名不休息。
下釋山海相因名者，謂山因海故得高勝名，海因山故得深廣名。
前說依地今說依海者，由彼十山依此二處，故互舉爾。
釋法同喻，謂佛智如海，依起十地高深相顯，故云因果相顯。
此則一一山下皆有大海，一一地內悉有佛地，當知佛體遍在諸地。
若爾，佛身亦即遍在十地諸菩薩身，此依性相非一異義說。 ^807b18

第三、大海十相，顯難度、能度大果功德。
於中二：先喻顯；後菩薩行下，法合。
各有總、別。前中總云不可移、奪者，謂此十相同一大海，
不可移、易，奪其一味；地法亦爾，同一佛智，
義分為十，不可移、奪令異。
論云難度、能度大功德者，因果相順故。
十地如大海，能度、難度，得大菩提果故；
謂能度世海，得無價寶故。
下釋別中攝十為八，以六、七為一，以九、
十為一，故成八也。
一、易入功德，初地漸起大願故。
二、淨功德，二地不與破戒、死屍住故。
三、平等功德，三地諸世間假名數故。
四、護功德，四地護自一味，恒無失故。
五、利益功德，五地無量方便起，世間所作多利樂故。
六、不竭功德，六地觀甚深緣起集法故。
七地即空方便，廣大無量故。
七、住處功德，八地菩薩一念分身遍十方，
如船入海，因風濟故，得等眾生類身故。
具足十身，故名為大身。
此地如海，如此大身者，住處故。
八、護世間功德，九地菩薩應機說法不失時，
受佛說法無厭足；如海潮不過時，受百川水不厭足故。
第十地菩薩能受一切大雨，無厭足故。 ^808a22

第四寶珠十事喻轉盡堅固功德。
於中二：先喻；後佛子當知下合，各有總別。
喻中論先釋總。內轉盡堅固功德者，大摩尼寶喻過十寶性，
謂摩尼寶過毗瑠璃等。
以出故取者，此是經中初句，謂從大海出故取之為用，
放光是第九，示現是第十，越中取後故云乃至，攝十為八以合六七八故。
此八中初後二句喻顯法，餘但釋喻。
初出海益物故云功德，以善觀者顯法也。
謂初地聖智出煩惱海善觀察故，二體色明巧匠治故，
三形相圓妙故，四無垢穢故，五光淨明徹故，
六異相莊嚴名為起行三句合釋，七神力放光故，八隨王意雨寶是無護惜也。
能與一切眾生一切寶物正智受位故，一切眾生同善根藏故。
過十聖性者，過聲聞辟支佛等四向四果八種行性故，並可知。
影像分竟。第八明地利益分中三：初顯法利益，
二如此世界下結通十方，三爾時復以下他方來證。
若依論經，更有第四如來隨喜，第五結說究竟。
今且依此。初中有二：先明生信功德，後雨華等起供養功德。
前中二：初聞經益；後爾時下動地明起生信功德，謂以神通力動地令生信故。
前中二：初總舉法難聞，後問答。
顯益中二：先正顯，謂舉類法、舉法類聞；
後何以故下釋成，以得至一切智地，要由聞此法故釋十八相。
震動具如前說，及別行章結通證成等，亦並如前初會中釋。 ^808b10

自下第三大段重頌分中二：先長行明說偈意十種所為，釋同前會。
後正說頌中有四十二頌，分九：初十三頌半頌方便作滿足地分，
於中初三頌半總頌九種地中善擇智。
初頌第三句，梵本云：遠離諸垢住智道。
次一頌半別頌初地，次半頌頌二地，次半頌頌三地，
次一頌頌四地，次一頌頌五地，次一頌頌六地，次一頌頌七地。
梵本中第二句云：我體無受離有無。
次一頌頌八地，次二頌半頌九地，二有一頌半頌三昧分，
三有五頌半頌受位分，四有三頌半頌大盡分，
五有三頌頌釋名分，六有四頌頌神通力無上有上分。
初頌云神通等者，梵本云：大威德住此地，
現佛境界滿十方，神通無量億千數，世思其行皆迷惑。
次後云舉一足等者，准梵本中，此是前頌中於十方說佛神變。
七有二頌半頌調柔行等。
八有七頌半頌地影像分，於中三：初三頌半頌山喻。
初半頌云如是等者，梵本云：此具功德淨者地，常住佛智如山王。
次頌第二句，梵本云：三如毗陀多妙華。
次後頌初句，梵云：五如乾陀不思議。
次二頌頌海喻，後二頌頌珠喻，餘他及地利益等並略不頌也。
九末後一頌結說無盡。
第十地釋竟。續華嚴略疏刊定記卷第十一
 ^808c6
