
other:: 
other:: 大佛頂首楞嚴經寶鏡疏卷第七
author:: 大清　欽賜雲南法界寺講經廣陵沙門溥畹述
commentary:: 
△二、明誦呪除習〔二〕一、通結前文。
orig::  ^562b25

阿難汝問攝心我今先說〔至〕一切魔事云何發生。
commentary::  ^562b27

此通結前耳根正修，以及攝心為戒助修之文也。
意謂阿難，汝前問我，建立道場，云何攝心。
然我已說，入三摩地，初心修學，巧且妙者，唯此耳根一門而已。
然欲求其菩薩一乘，成佛大道，定要預先持此婬殺盜妄四種律儀，
清淨皎潔，猶如冰霜，則根本戒淨，而自不能妄生枝葉。
葢枝葉者，即餘一切微細戒法。
如十惡中貪嗔癡之心，三也。
妄言綺語兩舌惡罵之口，四也。
如十戒之後六，比丘之餘二百四十六條，
菩薩之後六重，及四十八輕等，皆枝葉也。
均依前四，而為根本。
故根本既斷，則其枝葉，雖欲妄生，必無因矣。
阿難，如是四種律儀之事，果能念念不懈，
刻刻精嚴，無有遺忘，任持不失，則此人之心，
尚不緣於色等六塵，又何有於魔事者哉。
以魔必托塵而發，既不緣塵，則諸魔事，自不發生。
是故定慧均修之者，必以戒為根本也。
前約破戒，壞其善根，喻如刀斷多羅，不復更活。
今約持戒，滅其惡本，則曰枝葉不生。
此前後經文，照應之妙也。 ^562b29

△二、正開後說。〔二〕一、略述受持。
〔二〕一、勸持顯益。〔二〕一、勸持。
orig::  ^562c18

若有宿習不能滅除〔至〕坐寶蓮華所說心呪。
commentary::  ^562c22

此正勸持呪以除宿習也。
葢前說定慧破煩惱障，復明戒學以破業障，
今勸持呪更除宿習，兼破報障也。
三障苟破，一心清淨，自可遠魔而入道矣。
意謂若此初心修學之者，設有過去多生習氣，
惑業種子不能除滅，所以好正固邪，欲潔偏染，
事不從心，隱微恍惚，似有驅#CB15081;之者，是皆宿習以使然也。
當是之時，欲入正定，豈不難哉。
然汝唯教如是之人，定要一心誦我所說大佛頂無畏光明摩訶薩怛多般怛羅云大白傘葢。
以此呪心，體無對待曰大，相絕塵染曰白，
用覆一切曰傘葢，即如來藏心也。
然此一心三大秘密無上不測神力藏心之呪，
斯是如來從無見頂相現無為心佛，且此心佛又從其頂放百寶光，
發輝照耀十恒沙界，此正心佛坐寶蓮華之所演說，乃無上心呪也。
則知此呪為尊中之尊，密中之密，故能除諸惑習，遠離魔事者也。 ^562c24

△二顯益。
orig::  ^563a8

且汝宿世與摩登伽〔至〕揚於順風有何艱險。
commentary::  ^563a10

此顯呪力利益也。
意謂且汝宿世與摩登伽，若論歷劫結髮因緣，
其恩情愛染，貪戀習氣，如魚似水者，已非一朝一夕，
一生一劫，其來遠矣，宜乎卒難除滅者也。
按登伽經云：阿難既反，女啼不止，續念阿難，隨至祇桓。
佛使追呼而問之曰：汝逐阿難，欲何所索？
女言：我聞阿難無婦，我又無夫。
佛言：阿難無髮，汝能剃頭否？
女歸白母，已許剃髮。
佛問：汝愛阿難何等？
答曰：我愛阿難眼耳口鼻，以至身形等。
佛言：阿難眼中但有淚，耳中但有垢，口中但有涎，
鼻中但有涕，身中但有屎尿。
有夫妻者，便有惡露，有惡露則生子，有子則有死，
既有死喪，便有啼哭，是身何益？
汝何所愛？女聞是語，便自正心，即得入道。
佛言：是女曾五百世為阿難婦，互相敬重，
彼此貪愛，故今相見，如兄如弟，難割捨也。
愛心永脫者，指初聞呪得三果也。
阿羅漢者，指前文殊選圓通，後證四果也。
良以先蒙呪力，銷除宿習，後藉法音，悟明聖果。
設非呪力除此宿習，安得婬心契無為法？
故仍歸功於呪力也。
且登伽習厚，尚屬淫女無心修行，但由神呪不測之力，
冥資之功，尚然速證無學果位，何況汝等在會聲聞，
惑習淺薄，且所求者，惟最上乘，決定自信成佛之道者乎？
須知宿習譬如塵埃，呪力却似順風，葢誦呪之除習，
猶順大風以揚輕塵，有何艱難險阻之事哉？ ^563a12

△二、精修感應。
orig::  ^563b10

若有末世欲坐道場〔至〕摩頂安慰令其開悟。
commentary::  ^563b12

此明精修律儀，持誦秘呪，依教行道，佛必感應也。
意謂設若末世，有修耳根圓通者，發心欲坐修道之場，
必須先持比丘根本四種律儀，清淨禁戒。
然於受戒之時，應當選擇授戒之師，須清淨者。
葢師乃學人模範，設模範回邪，而能依之成正器者鮮矣。
故欲得戒，必擇戒根第一清淨，以為其師。
梵語沙門，此云勤息。
謂勤修戒定慧，息滅貪嗔癡，識心達本源，故號為沙門。
此大僧之通稱也。
若其不遇真實清淨如是大僧，縱雖受戒，
不過虗名，然實無漏戒體，必定不能得成就也。
若遇真僧，戒方成就。
自此已後，隨家豐儉，稱力有無。
有新衣者，便著新衣。
無新衣者，則浣染成淨，而著淨衣，燃沉水香，閒居獨處。
此則表裏俱潔，內外皆淨也。
誦呪百八者，以除百八煩惱也。
以其戒違現業，呪除宿習，則魔障不生。
然後可以准諸密部，擇日結界，建立壇場。
既立壇場，便可修定。
仍恐宿障未除，不能發慧，故須仰求諸佛放光灌頂，助發智慧。
阿難！如是末世出家二眾，與夫白衣在家二眾，
雖則四眾同壇，然必各自為類，勿得混雜。
如優婆塞隨大僧後，優婆夷隨尼眾後，此一定之序也。
雖許同壇，然必其心滅除貪癡婬愛等念，
且要奉持諸佛清淨戒者，方為可耳。
設或不然，勿許濫從，以妨道業。
而於修道場中，須發菩薩四弘誓願。
其或出入圊廁之間，須當澡浴，以潔其身。
晝三夜三，此六時中，精勤無間，恒常行道。
如是不寐，排遣昏散，內攝其心。
經於三七二十一日，我必自己親現其身，
至行者前，摩頂攝受，安慰開導，令其行人自得開悟，徹見藏心。
葢佛現摩頂者，正應所求，乃感應道交，水澄月現也。
雖獲斯境，然而行者須念唯心，不得心外躭染，致招魔事。
慎之！慎之！ ^563b14

△二、廣顯義軌〔二〕一、正示儀軌〔二〕一、請問。
orig::  ^563c26

阿難白佛言：世尊！
我蒙如來〔至〕合佛世尊清淨軌則。
commentary::  ^563c28

此請末世修行結界建壇之軌則也。
當機若曰：我已蒙佛無上大悲，自從開會已來，
多方誘引，種種教誡，以至四種清淨。
明誨茲者，故得雲散長空，心同皎月，已獲開解而了悟矣。
自知依此耳根圓通，由如幻聞熏聞修，而證入如幻三摩地也。
則我無學之道，決定可成，更無疑矣。
但其末法初心修行者，必須建立修道之場。
未審云何結界，方合佛制，而不違於世尊所說清淨軌則耶？ ^563c30

△二、示答〔二〕一、別示〔二〕一、壇法〔二〕一、立壇方法
orig::  ^563c46

佛告阿難若末世人〔至〕方圓丈六為八角壇。
commentary::  ^563c48

此示壇場軌則也。
葢聖人施設，事必有理。
雖依理而彰事，實藉事以顯理也。
豈是徒設壇儀，以炫眼目哉。
事固如文可知，而理則非表不顯。
雪山者，表真如法性，不變理體也。
大力白牛，表自性清淨，根本正智也。
雪山有草，名曰忍辱。
牛若食者，即得醍醐。
草譬三慧，醍醐喻性。
表從三慧，得如來藏性也。
清水，表首楞嚴正定也。
以水草呞牛者，正如行人，定慧均修也。
其糞微細者，表因戒生定，因定發慧也。
糞和旃檀，以泥其地者，表三無漏學，能熏法身，成真因心也。
若非雪山，其牛臭穢，不堪塗地者，表生滅心，
為本修因，不能圓成果地修證也。
設無雪山白牛者，表無最上之機也。
別於平原者，表乏上根，且取中根也。
穿去地皮者，表蠲除外務，修返聞也。
五尺以下者，表從解結，破五陰也。
黃土者，黃色居中，表六根門頭，中道佛性也。
和十香者，表具十善。
所謂身無殺盜婬，口無妄言綺語兩舌惡罵，意無貪嗔癡也。
細羅為粉者，表十善融通，廣為萬行也。
合土成泥者，表萬行唯心也。
以塗場地者，表成真因也。
方圓丈六者，表八正道攝於八邪也。
八角則方而復圓，圓而復方，表體用不二，事理同歸也。
葢上白牛，正表最上根人，以能不隨分別，
即三緣頓斷，三因不生，狂性自歇，歇即菩提，喻如唯以牛糞可和旃檀也。
設或不能直下歇狂，須知修行二決定義，
就六根門頭破除五陰，得元明覺無生滅性為因，
地心更加四種律儀、五會神呪，方成妙修者，喻和黃土旃檀之外加九香也。
梵語旃檀，此翻與樂，即白檀香也。
竺法真云：出外國，羅山有白檀樹，此經用以塗地，非法華海岸旃檀六銖價值娑婆者也。
沉香異物志云：出日南，凡欲取者，斫樹著地，
積久朽爛，其心至堅者，入水則沉。
蘇合續漢書云：出大秦國，合諸香煎其汁，
謂之蘇合，或曰蘇合。
國人採花笮汁，#CB10563;以為膏，以賣買客。
熏陸南方草木狀云：出大秦國，海邊大樹生於沙中，
盛夏樹膠流涉沙上，性能止痛，採取賣之。
#CB15106;金：說文云：#CB15106;鬯，
乃百草之華，遠人所貢方物，#CB15106;人搗而煑之，
和酒以降神也。白膠：本草云：商雒間多有，
樹如白楊，實大如鳥卵，能除惡氣，去瘡#CB17547;，
即楓香脂也。青木：南州異物志云：是草根，
能寤魘寐，狀如甘草，出交州。
零陵：南越志云：一名燕草，又名熏草，出零陵郡山谷之間，
葉如羅勒，能止精明目也。
甘松：出涼州諸山，能和合眾香，可除腹脹，亦能下氣。
雞舌：異物志云：出薄洲，云是草萎，乃漢時尚書郎含之奏事者，
設或久服，則能令人身口皆香，即丁香也。
場地者，即密部所謂畫地為場也。
然欲修定，必須擇日結界建壇，修行既畢，
即解界撤壇，不得留至明相出時，此定制也。
古云：封土曰壇，除地曰墠。
除，埽也。國語云：壇之所除地曰場。
封土，即起土也。此中場地，可如其墠，今既名壇，
必須起土，故先除地為場，後別取黃土和香，
於其場上，以泥塗起，令成壇相，在室中央，此示楞嚴壇場之法式也。 ^564a2

△二、供養方法〔二〕一、壇中供物
orig::  ^564c6

壇心置一金銀銅木，〔至〕燒令煙盡，享佛菩薩。
commentary::  ^564c8

此明壇中所供之物也。
金銀銅木者，是令隨力為之，不必拘執也。
然壇心者，乃表中道因心真如本體也。
蓮華者，表因果同時染淨不二也。
所造者，表真如位中本無因果染淨，以能隨緣故成染淨因果也。
鉢名應器，表如來藏事理圓融，隨眾生心應所知量也。
八月露水，表中道純真首楞妙定也。
隨安華葉，表如幻聞熏聞修中道妙慧也。
八鏡安方者，表眾生本有八識大圓鏡智不離當處也。
圍繞華鉢者，表妙慧恒依藏心也。
鏡外建立蓮華香鑪者，表依慧發行從性起修也。
各須十六者，表慧華戒香自行八正化他八正也。
間華鋪設莊嚴香鑪者，表戒慧互嚴還修自性也。
純燒沉水無令見火者，表無相妙戒在惑業而不染惑業也。
白牛乳餅及餘七物者，表稱性所起禪悅法喜，所謂八正道味也。
各各十六圍繞華外者，表一一正道各具自行化他二種八正也。
以奉諸佛及大菩薩者，表以已證禪悅法喜正道之味，回因心而向果德也。
每以午食之時，若在中夜而獻享者，葢午為日中，
子為夜中，表諸聖位必須中中流入也。
蜜乃華之精，酥為乳之精，皆是味中上味，
表耳根圓通，妙妙聞心也。
半升中數，三合成數，表中道定心能融五濁會三空也。
壇前別安小火罏者，正表耳根一門從此深入也。
兜樓婆香，異物志云：出海邊國，如都梁香。
又翻譯云：出鬼神國。
此方無，故不翻。或翻香草，舊云白茅香。
以之煎水浴炭者，表戒根清淨，呪力除習，
則正助皆具，而發正定之真修也。
投酥罏內者，表從妙心修耳根三昧也。
燒令煙盡者，正表初於聞中以至空覺極圓，空所空滅也。
享佛菩薩者，乃表生滅既滅，寂滅現前，顯上同下合二種殊勝也。 ^564c10

△二壇外莊嚴。
orig::  ^565a22

令其四外徧懸幡華〔至〕使其形影重重相涉。
commentary::  ^565a24

此明壇外所供佛聖及莊嚴也。
令其四外者，表四種明誨之外，不妨諸行互嚴也。
葢幡表密呪，有摧邪輔正之力。
華表密因，為六度萬行之宗。
於壇室中四壁敷設者，表一真法界具四法界也。
十方如來者，表果覺也。
菩薩像者，表因心也。
梵語盧舍那，此云照，謂光明徧照也，為一真法界寂場真主，
乃報身智慧也。梵語釋迦牟尼，此云能仁，
寂默為三千大千娑婆教主，即應身慈悲也。
梵語梅怛利曳，此云慈氏，正當來之教主也。
梵語阿閦，此云不動，居東方羣動之首，表動中有不動智也。
梵語阿彌陀，此云無量壽，居西方極樂之#CB15131;，
表與樂乃無緣慈也。
諸大變化觀音像者，如前文所明眾首臂目等，此是顯教圓通之主。
金剛藏者，常領金剛護持呪人，伏魔除障，乃是密教圓通之主。
安其左右者，表顯密齊彰也。
帝釋云能作，即忉利主。
梵王不犯欲塵，即初禪主。
烏芻瑟摩，即火頭金剛。
藍地迦，即青面金剛。
軍茶利，亦金剛名。
毗俱胝，即毗盧神變經云右邊毗俱胝，
手垂數珠鬘，三目持髮髻，尊形猶皓素，圓光色無比者是也。
四天王者，即東南西北，所謂持國增長，廣目多聞也。
頻那，即猪頭使者。
夜迦，即象鼻使者。
自帝釋之下，此等外護，俱表摧邪顯正之功用也。
八鏡懸空者，表諸佛果位，轉八識成大圓鏡智，
從空如來藏，普照十方塵剎中也。
與壇鏡相對者，表生心即是佛心，佛心不異生心也。
使其形影重重相涉者，表生佛互融，聖凡無異，乃不可思議之境也。
葢空中人鏡，覆照壇鏡者，表果徹因源也。
壇中八鏡，仰照空鏡者，表因該果海也。
設或行人，二六時中，於此壇儀，苟一著眼，
了明斯理，則知心佛眾生，三無差別，而通身皆在事事無礙法界中矣。 ^565a26

△二修法
〔三〕一、示其行修；〔二〕一、七中助行。
orig::  ^565b38

於初七中至誠頂禮〔至〕鏡交光處承佛摩頂。
commentary::  ^565b40

此示三七之中，禮誦助修之軌則也。
凡所願求，必先歸敬三寶，為最初方便。
以故初七日中，至誠頂禮佛及菩薩羅漢號者，
所以仰仗佛聖不思議力，加庇助道也。
且要恒常於晝於夜，六時之中，持誦佛頂心呪，
圍繞壇場，以至誠心，修行佛道。
每於一時，繞壇常行一百八遍。
此初七之事也。第二七中，須要一向不雜餘念，
唯有專心發菩薩願，務使心心相續，念念無間，而不斷絕。
毗奈耶中，先有願教者，即梵網經中十大願王，以及四弘誓願也。
此二七之事也。第三七中，要於晝夜精勤勇猛，
十二時間，頃刻不懈，一向持佛般怛囉呪，
以至末後第七日終，則十方如來，一時出現於壇空諸鏡交光之處。
如斯行人，必承諸佛，親摩其頂。
此正水清月現，感應道交，轉凡心而成佛心者，此其時矣。 ^565b42

△二七、後正修
orig::  ^565c22

即於道場修三摩地〔至〕身心明淨猶如瑠璃。
commentary::  ^565c24

此明三七之後，壇儀既輟，場地仍存，即於室中行道之場，修習正定也。
能令如是末世眾生，於七後修學者，得大開悟，
身心明淨，猶如瑠璃，內外映徹，根境不礙，此正因定發慧。
故知顯修密持，所獲圓通，均無異也。
此中三摩地者，即首楞嚴王之耳根圓通也。
須知上來持戒誦呪二種助行，唯為助此正定真修。
設或正助旨趣，如不了然，則界場壇相，悉屬虗文。
故凡有志於正定者，宜細味焉。 ^565c26

△二簡其不成。
orig::  ^565c42

阿難！若此比丘本受戒師〔至〕如是道場多不成就。
commentary::  ^565c44

此明壇儀雖立，設或師友不淨，亦難成就也。
十比丘者，准方等陀羅尼云：行此法時，十人已還。
是約極多，不過如此。
經有明訓，欲修習者，不可違也。
設無同志，寧可獨行，不必強足人數，致有不淨，而令所修不成就也。
此中簡者，乃有二種：一、受戒不如法；二、同行不如法。
是二之中，但一不淨，則不能得尅期取證，故知師友亦不可不選擇也。 ^565c46

△三、明其獲益。
orig::  ^566a12

從三七後端坐安居〔至〕決定自知成佛不謬。
commentary::  ^566a14

此明道場縱雖不成，然能安居百日，亦獲益也。
葢修定之法，雖各不同，然有四種行法，則攝一切三昧。
一曰常坐，如文殊說：身開常坐，遮行住臥。
即一行三昧。二曰常行，出般舟經：唯專行旋，不坐不臥。
即佛立三昧。此二皆九十日為一期也。
三曰半行半坐，如方等云：旋二百一匝，却坐思惟。
故法華云：若行若立，讀誦此經；若坐，思惟此經。
四曰隨自意，如請觀音諸大乘經：非行非坐，實通行坐。
此二不立期限。今經所說楞嚴三昧者，
若依前云三七不寐，制令行也；今云端坐百日，制令坐也。
故知此法，乃半行半坐之三昧也。
利根者，謂惑障俱輕，福慧純厚者也。
須陀洹云：入流乃見道，位即圓初信。
如阿難圓悟藏性，頓獲法身也。
縱其身心俱生，細惑一時難斷，無學聖果未得即成，
然而決定自知成佛之事，不虗謬也。
所謂一信永信，信得自心是佛，自性即佛，更不再疑也。 ^566a16

△二、總結。
orig::  ^566a48

汝問道場建立如是。
commentary::  ^566b2

此總結答也。意謂汝問道場清淨軌則者，我已言之。
其建立之法，與夫修學之法，無非如上所說者是矣。 ^566b4

△二、重宣神呪〔三〕一、當機啟請
orig::  ^566b10

阿難頂禮佛足而白佛言〔至〕佇聞如來秘密章句。
commentary::  ^566b12

此請重說呪也。意謂自我棄俗出家已來，
尋常恃佛憍憐寵愛，唯求多聞，但得初果。
所以道力微弱，被魔所攝者，由其未得真修實證無為之理耳。
是以遭彼娑毗迦羅先梵天呪，邪術所禁。
然在彼時，心雖明了，其如道力輕微，聽其撫摩，不能自由。
賴遇文殊將呪往獲，令我彼時解脫婬難，始得歸來。
雖蒙神呪，然而文殊正是密誦破邪除婬，
而我但得冥獲其力，尚未親自顯然一聞。
惟願世尊大慈大悲，重為我等宣說一遍，
足見慈悲成始成終，救 #CB15072;恩矣。
庶使現預此會，與夫當來在輪迴者，均霑法利也。
以能仰承密呪音者，則遠魔離難，身得解脫，
破惑證真，意得解脫也。
作是請已，一切大眾普皆禮佛，願聞如來秘密神呪微妙章句焉。 ^566b14

△二、世尊正宣〔二〕一、化佛說呪〔二〕一、現化表顯。
orig::  ^566b40

爾時，世尊從肉髻中〔至〕放光如來宣說神呪。
commentary::  ^566b42

此明將重說呪，先現化佛，以表顯也。
肉髻者，准無上依經云：乃是頂骨涌起，
自然成髻，即大佛頂無見之相，表不動本體也。
從此放光者，表尊勝頂法，由無上妙智所發也。
百寶者，表百界也。
光中涌蓮者，表依妙智而發勝因也。
千葉者，表千如也。
有化佛坐華中者，表因果一契，百界千如，無非本如來藏妙真如性也。
自佛頂之佛頂，放寶光之寶光者，表尊中之尊，密中之密也。
由一頂髻，放十道光，具百寶色者，表如來藏一心，
流出十種法界，界各具十，成百法界也。
一一光明，遍十？河沙者，表一一法界，皆具如來藏性，
圓含十界，故其為體，清淨本然，周遍法界也。
金剛徧界者，表循業發現，生善滅惡，隨緣妙用也。
又此藏心，全體大用，猶如金剛，無能摧壞者也。
所以破十界生死，顯十界涅槃，以具折伏之威，
故令人仰觀而抱畏；復有攝受之慈，故令人俯思而懷愛。
正謂威神可畏，慈容可愛，二者兼具，而均令人不能去其懷抱也。
頂佛說呪者，正表無為心佛，無上心呪，
以顯藏心微妙，不可思議也。
呪者，祝願也。佛以此呪，祝願眾生，令其革凡成聖，而不自知。
如蜾#CB17647;之祝螟蛉曰：類我！
類我！久則肖之。而曰神者，以呪能摧邪輔正，
破惑證真，具諸不測之威靈也。
梵語散那，此云密主。
知佛三密功德，而為獲法之主，以示迹為神，故曰密迹。 ^566b44

△二、正說神呪。
orig::  ^566c42

南無薩怛他蘇他多耶阿羅訶帝三藐三菩陀寫印兔那麼麼寫
〔三十七〕〔誦者至此句稱弟子某受持〕　烏#CB00292;
〔三十八至〕印兔那麼麼寫〔七十八〕〔至此句準前稱名，
若俗人稱弟子某甲〕　囉闍婆夜〔七十九至〕
印兔那麼麼寫〔七十二〕〔至此依前稱弟子名〕
　婆伽梵〔七十三至〕麼麼印兔那麼麼寫
〔三十二〕〔至此依前稱弟子名〕　突瑟吒質多
〔三十三至〕娑婆訶〔二十七〕
commentary::  ^566c44

以上神呪，凡有五會，共四百二十七句，
計二千六百二十字，乃密詮大佛項法如來藏心也。
較前顯說利益無異，以有眾生應從顯說而獲益者，
亦有眾生應從密說而獲益者，雖顯密互陳，然皆發明大佛頂如來藏之不思議體用也。
葢諸經神呪，例皆不翻，自古人師，多有異說，
古德會之，不出四悉。
一云呪者，鬼神王名，稱其王名，部落敬主，
不敢為非，此世界悉檀歡喜義也。
二云呪者，如軍中密號，唱號相應，無所訶問，
不相應者，即執治之，此為人悉檀生善義也。
三云呪者，密默遮惡，餘無識者，如微賤人，
奔逃異國，詐稱王子，彼國因以公主妻之，
多瞋難事，有一明人，從其國來，公主往訴，
其人語曰：若當瞋時，應說偈云：無親往他國，
欺誑一切人，麤食是常食，何勞復作瞋。
說是偈時，默然瞋歇，此對治悉檀破惡義也。
四云呪者，諸佛密語，惟聖乃知，如王索仙陀婆，
一名而具四實，謂鹽水器馬也，羣下莫曉，
惟智臣解之，呪亦如是，祇一法語，徧有諸力，
所謂歡喜生善，滅惡入理，此第一義悉檀也。
以具四義，故存本音而不翻也。
葢譯經之法，有四例五不翻，後之從事者，不可不知。
四例者，一翻字不翻音，即諸呪語。
二翻音不翻字，如卍#CB15117;等是西字，
此方呼萬呼伊，非西音也；三、音字俱翻，
即諸經文；四、音字俱不翻，即是梵筴。
五不翻者：一、秘密不翻，即是諸呪；二、多含不翻，
如比丘三義、婆伽梵六義等；三、此方無不翻，
如閻浮樹等；四、順古不翻，如阿耨多羅三藐三菩提等；
五、尊重不翻，如般若尊重、智慧輕薄等。
此呪在四例之中，即翻字不翻音；於五不翻中，乃秘密不翻也。
然此秘呪，非但止是梵語，乃是諸佛心印秘密法也。
葢梵語，此方之人雖或不曉，然天竺之人未甞不知。
至於秘呪，非但天竺常人不知，即下位聖賢不達上位聖賢之呪，
故於顯部之外，另曰密部也。
然在西域，秘密部類分東西南北中，凡有五部，此呪正當中央毗盧遮那灌頂部也。
然諸佛設化，均有顯密二教，猶體之與用，
相資相濟，而不偏廢者也。
如世良醫療人之病，率有二途：一者、授方則顯說病源，
以至藥性及炮製之法，此猶諸佛之顯教也；
二者、唯授丸散湯劑，不為立方，亦不與說藥名湯頭，
但令服者病愈而已，不必求知何藥何治，此猶諸佛之密教也。
故今秘呪，正如授藥，不必求解，但誦持之，
自必遠魔脫難，斷惑證真，出生死而入涅槃，轉煩惱以證菩提也。 ^567a8

△二、述功勸持。〔二〕一、述果人自利化他功。
orig::  ^567b44

阿難是佛頂光聚〔至〕亦說此呪名如來頂。
commentary::  ^567b46

此述果位中人自利利他，皆此呪心之功用也。
以此呪體即如來藏心，故言呪心。
又從如來藏心流出斯呪，亦名心呪。
此則通指全呪為心，非謂悉怛多鉢怛囉六字為心也，以彼但是呪之名目耳。
須知此呪名標灌頂秘密部類伽陀之頌，
精微奧妙，不可思議，不可解釋。
然其五會分章四百二十七句，莫非密詮藏心，而與顯說無異。
但此一心而有三義：體無對待曰大，即如來藏妙明心元如實空不空義；
相絕塵染曰白，即如來藏本妙圓心如實空義；
用覆一切曰傘葢，即如來藏元明心妙如實不空義。
由具此三，故能生成天地，養育聖凡。
所以十方一切諸佛，莫不由此以出，從是而生。
則知諸佛出身之路，生成之德，皆此秘密呪心之功用也。
不唯出生，即是十方如來所以得成無上菩提，
稱為正徧知覺者，莫不因此秘密呪心不生不滅，
為本修因，以為密因，然後圓成果地覺道也。
則知諸佛因心果覺，始終無二，皆此秘呪所詮如來藏心也。
不唯因果，即是十方如來能降一切五陰諸魔，
制伏斷常諸見外道者，莫不執此秘密呪心金剛王劍為降魔制外之利器也。
則知諸佛降魔制外，皆此呪心之功用也。
不特如此，即是十方如來普現身雲，坐寶蓮華，
徧應微塵一切國土者，莫非乘此秘密呪心大白牛車，
故能游於微塵國土，隨類現身。
則知諸佛能徧應塵寰者，皆此呪心之功用也。
不唯現身，即使十方如來八音四辯，於微塵國土隨機演教，
轉大法輪者，莫不含此秘密呪心正法眼藏，
以為德木，然後吐露而向人也。
則知諸佛能隨根說法者，皆此呪心之功用也。
豈唯說法，即是十方如來道成之後，能於十方慈悲攝受，
摩人之頂，授人之記。
設或自果未得圓成，居因地時，亦能蒙彼十方諸佛攝受摩頂，
授菩提記者，莫不持此秘密呪心以為符券，
故能為師為弟，授受分明也。
則知諸佛若因若果，從凡至聖，皆唯持此秘呪一心，
為成佛真印，作度生巴鼻也。
不唯授受，即是十方如來能於十方救#CB15072;濟度羣灾羣橫、
八苦八難者，亦此呪心也。
此中釋文據舊解曰：八苦八難，皆與常途別異。
尋常以生老病死，合怨憎等四為八，然又贅以大小諸橫，盡其餘苦耳。
八難亦與諸經不同，今以賊、兵、王、獄、風、
水、火、饑為八，以饑渴即饑饉，而又贅以貧窮，亦盡其餘難耳。
若然，則佛語參差，名相不一，其過無窮，
今不暇辯，且伸正意。
至如八苦者，謂生、老、病、死、愛別離、怨憎會、
求不得、五陰盛也。
若准涅槃經，則前七為別，後一為總，以此五陰蓋覆真性，
集聚前七，諸苦從生，惟陰為本，最熾盛也。
八難者，一地獄、二餓鬼、三畜生、四北洲、
五盲聾瘖瘂、六佛前佛後、七世智辯聰、八長壽天。
以此八種不堪受教，難入佛法，故名為難。
蓋經中所謂地獄、餓鬼、畜生、盲、聾、瘖、瘂者，此八難之前半也。
怨憎會至五陰盛者，此八苦之後半也。
以難言之，則舉前以攝後，以苦言之，則說後而該前，此苦難之從分也。
大小諸橫者，據藥師經，大有九種，小無數量，難可具說。
且九橫者，一謂病不服藥，橫殺眾生，信邪祀鬼，
本不當死，由不服藥，傷生致死，名為橫死。
二謂橫被王法之所誅戮。
三謂橫為非人奪其精氣。
四謂橫為火焚。五謂橫為水溺。
六謂橫為惡獸所噉。
七謂橫墮山崖。八謂橫為毒藥與夫厭禱呪咀鬼害所中。
九謂橫被饑渴所困，不得飲食。
據此，則經中兵、獄二難攝入第二橫中，以皆王法故也。
賊難攝入第七橫中，以普門品云：或被惡人逐，墮落金剛山故也。
餘皆九橫三灾之明文也。
智者請詳，豈得按圖索馬，膠柱皷瑟，一槩唯以八苦八難，
而曰別異，又曰不同，以釋經文耶？
且佛語舉前略後，以後該前，錯綜苦難，
而隱明九橫三灾者，此如雲中之龍，首尾莫測也。
正顯世出世間，苦難灾橫，無量無邊，難以悉述，此特略言之耳。
意謂八苦八難，依此呪心，則同時解脫；
九橫三灾，依此呪心，則應念消散者，莫不依此秘密呪心。
猶如拯溺，必依舟航，後施救濟也。
則知諸佛能救拔苦難，濟度灾橫者，皆依仗此秘密呪心為寶筏也。
有聲無字為瘖，聲字俱無為瘂。
不唯苦難灾橫依此救濟，即是十方如來在因地中，
事奉知識，如意供養，紹隆佛道，為法王子者，莫非隨順秘密呪心。
則知諸佛在因地中，事師如意，繼佛紹化者，皆由隨順秘密呪心之功用也。
不唯事師紹法是為如此，即是十方如來而能攝受因親及親，
故曰親因。如親阿難，因及登伽者是也。
雖皆小乘，然聞秘密如來藏，心不生驚疑與怖畏者，
若非自能行此呪心，何能化他行是呪心耶？
則知諸佛能攝小歸大者，皆修行此秘呪之心，為引小入大之功用也。
不唯攝小歸大，即是十方如來出真兆聖，
八相成道，亦此呪心也。
即如離兜率，降皇宮，入胎出胎，逾城出家，
以至初成正覺，坐菩提樹，中間轉大法輪，
末後入大涅槃者，莫非誦此秘密呪心而不忘失。
故始終現相，皆不離於秘呪藏心也。
則知諸佛能得菩提入涅槃者，皆由誦此秘密心呪之功用也。
不唯此也，即使十方如來化緣既畢，將欲歸真，
於滅度時，末後遺言囑付佛法紹繼之事，
亦此呪心，乃諸佛授受，列聖相承者也。
然而欲得此心，須藉三學，即究竟堅固之定者，
證此呪心也；住持般若者，明此呪心也；
嚴淨戒律者，攝此呪心也。
所以三無漏學悉得清淨，一切佛法相續不斷者，莫非傳此秘密呪心也。
則知諸佛之道，繼往開來，無非傳此一心，
更無別物，所謂以心傳心，心心相傳者也。
設若我欲廣說呪心，雖從晨旦已至薄暮，
音聲相聯，不間不歇，與其中間，字不重舉，
句不疊宣，如是縱經恒河沙劫，終亦不能演說得盡此呪之功用也。
正華嚴所謂一字法門海，墨書而不盡者，此矣。
不唯此呪但名如來藏心，亦說此呪名如來自證理體三德秘藏之大佛頂也。
即前文云斯是如來無見頂相無為心佛，坐寶蓮華從頂發輝無上心呪也。 ^567b48

△二、述因人滅惡生善功〔三〕一、略示得失。
orig::  ^569a8

汝等有學未盡輪迴〔至〕一切諸毒所不能害。
commentary::  ^569a10

此述修因之人，受持與不受持之得失也。
自汝等有學下，至無有是處，皆明不持之失也。
從阿難下，至所不能害，皆明書寫佩帶安置，以況能持之得也。
意謂汝等三果四向已前，皆名有學，以未能盡分段生死，所以猶屬輪迴。
若發至誠心，取阿羅漢果，設不持此佛頂心呪，
而坐修道之場，欲令身心清淨，遠諸魔難，
一切事業者，決無此理也。
樺皮、貝葉、紙素、白氎者，言各從土產，隨遇而書，無簡擇也。
白氎出天竺國，有好者，價值無量，此土無之。
然書此呪，必須五會全文，非單六字呪名也。
此為愚鈍眾生，別開方便，故有或貯囊內，
或帶身上，或置宅中之說。
然一切諸毒，不能害者，正顯佩帶安置，
尚然如此，何況盡能受持讀誦者耶。 ^569a12

△二、廣顯利益〔八〕一、獲益免難。
orig::  ^569a38

阿難！我今為汝更說〔至〕皆領深恩常加守護。
commentary::  ^569a40

此顯呪心功用，能獲出世大益，亦免世間毒難也。
以此呪心，乃三德秘藏，無法不具，而誦持者，
則亦具足秘藏功能，何益不獲？
何難不免？故知此呪，如如意珠，無益不備，
如阿陀藥，無毒不消，足見難思之妙用也。
意謂阿難！我今為汝此第二番，重更說此佛頂神呪，
有二功能：一者在世間，則能護生，令無怖畏，
免於諸難；二者出世間，則能助道，令得菩提，
成就智慧，所謂救世悉安寧，出世獲常住也。
何以知其能獲生免難耶？
設若我滅度後，末世之中，其有眾生，有能自誦佛頂呪者，
其或不能，若是轉教他人代己誦者，汝應當知，
如是眾生，設入大火，火不能燒，或入大水，
水不能溺，即使世間所有一切大小諸毒，
皆不能害者，以得此呪心，則山河大地，
尚然化成無上知覺，何況水火諸毒，而不化耶？
不特此也，如是乃至天神地祇，毒龍惡鬼，
精靈魔魅，所有迷惑人心，惡毒邪呪，皆不著者，
以正能壓邪，如文殊密持，即破登伽邪呪者是矣。
心得正受者，謂持心呪，不受諸受，故名正受。
以邪受不能動，故惡呪不能著，即究竟堅固之三昧也。
即使一切世人所有呪詛之術，或作厭勝之法，
或下蠱毒之樂，所謂金銀草木與夫蟲蛇萬物毒氣，
但有入此持呪人口，不惟不傷，抑且皆成甘露上味。
此如鼎有靈丹，而頑銅鈍鐵入者成金也。
即使一切灾變惡星臨宮相照，并諸一切惡鬼惡神，
以至磣心全無慈念狼毒惡人，然於如是持呪之人，
俱皆不能起惡念者，以此呪心上合慈力，
是故一切惡毒鬼神磣心之輩，莫不睹德容以意銷，被慈風而心化也。
不惟不能為害，且而猪頭象鼻諸惡鬼王及其眷屬，
以能誦呪饒益彼類，咸以為德，皆領深恩，
且於尋常勤加保守，由其護呪而兼護人也。
足見善惡皆人自致，所以持呪之者，雖有惡毒鬼神，
不惟不能為患，而且感恩佩德。
守而護之者，則知神呪乃吾自心轉變不思議力也明矣。
然欲推此救護世間，正如順木張帆，何難之有哉？
厭即厭勝，謂厭彼勝作邪術以鎮厭之。
蠱毒者，西南夷所畜有蛇鼠蝦蟆等類，
即左傳云皿蟲為蠱，謂以蠱藥行毒以害人也。 ^569a42

△二、諸聖擁護。
orig::  ^569c20

阿難當知，是呪常有〔至〕周徧了知，得無疑惑。
commentary::  ^569c22

此下至悟無生忍，皆明助道成智也。
蓋諸聖擁護者，以此呪心即金剛藏心也。
故慈恩翻首楞嚴為金剛藏，此諸菩薩證是定故，因以彰名。
所以持是呪者，即持金剛藏心，以故同聲相應，
同氣相求，不分晝夜，常隨侍也。
八萬四千者，正顯未持此呪，則有八萬四千煩惱，
既持此呪，則成八萬四千正智也。
那由他云萬億，當此方該數，俱胝云百億，
當此方兆數，乃十大數之二也。
此中以八萬四千如是數等恒河，又以如是眾多恒河所有之沙，
以一沙對一金剛，則金剛之多，豈可得而思議者哉。
此唯一類相聚，故曰種族，非謂此中兼種族也。
何況一一皆有眷屬，則金剛藏王主伴之多，愈難量矣。
此諸聖眾為呪衛人，若晝若夜，參隨侍衛，
如是之人，猶慈母之護嬰兒，時刻不離者也。
設若眾生縱於散亂之時，非有正定之念，
但能散心思憶，信口受持，是金剛王亦常隨侍，
何況決志修定，發菩提心者，而不隨侍乎。
以此菩薩既得如來藏心，去惑純精，而與行人現具藏心，
本無差別，雖聖凡各異，心精則同，故能以同體心精，
冥冥之中，如兩鏡相對，以心印心，疾速啟發彼持呪者自性神通，
覺明真識，是人應時得大開悟，便能記憶過去久遠沙劫前事，
一切妙理，周徧無遺，了知不謬，毫無疑惑，
得真見道，故能獲宿命而得天眼也。 ^569c24

△三、不墮惡趣。
orig::  ^570a22

從第一劫乃至後身，〔至〕貧窮下賤不可樂處。
commentary::  ^570a24

此顯能持呪者，則永離惡趣，不生下賤也。
第一劫者，指今發心持呪之初時也。
後身者，指最後成佛之一身也。
於其中間，不生藥叉等，俱准前。
釋迦吒云：辛奇臭餓，即奇辛奇臭之餓鬼也。
對本曰讀，背念曰誦，圖印曰書，抄謄曰寫，
顯佩曰帶，密置曰藏。
貧則困苦，賤則役苦，皆妨道業。
以上諸趣，俱為不可樂處。
既不生此，則定生可樂處矣。
以持尊勝頂法，故感尊勝妙報也。 ^570a26

△四、得佛功德
orig::  ^570a42

此諸眾生縱其自身〔至〕不持齋戒自成齋戒。
commentary::  ^570a44

此顯能持呪者，則能得佛功德也。
意謂此人雖不修福，但能持呪，而諸佛所有功德皆與之者，
以呪力使然也。梵語阿僧祇，此云無數。
若准華嚴百二十大數者，此當一百第三數。
以天人中能知算數者，極數無能算，故曰無數不可說。
不可說者，當一百十九數。
甚言其劫數之多，不可以語言說也。
由是諸佛所有功德，本欲等與眾生，其如眾生不能了達同體法性，
故難領受。既持此呪，則知諸佛是眾生心內諸佛，
眾生是諸佛心內眾生，了得心佛與眾生，是三無差別故。
如惡叉聚果，同在一處熏修，永無分離失散。
是故戒根不淨者，能令清淨；未能得戒者，
能令得戒；於正定中未精進者，能令勇猛精進；
於三無漏學未有智慧者，能令得大智慧；
於五住二死未清淨者，能令速得菩提涅槃究竟清淨。
設或此人縱有宿愆，不能持齋與持戒者，
但誦此呪，日久月深，消除魔障，自然成就。
能令齋戒圓成等者，以與諸佛同處熏修，
如荊棘生於麻中，雖不扶而自直也。 ^570a46

△五、消除現業。
orig::  ^570b34

阿難！是善男子持此呪時〔至〕悉皆滅除，更無毫髮。
commentary::  ^570b36

此明持呪能滅現在罪業也。
意謂阿難，是人持此呪時，設有毀犯一切禁戒，
於未受持此呪之時，今既持呪，自此之後，
誓不再犯，則從前所有眾破戒罪，無問所犯若輕若重，
頓於一時，悉皆銷滅。
縱其往日曾經飲酒食肉，復噉葱韭薤蒜興蕖，
此五辛味，以至種種葷腥不淨之物，今持呪後，
一切佛聖天仙鬼神，亦不將此而為過也。
以上皆明犯戒食噉於未持呪先，滅罪免過於既持呪後，
非謂持呪之後，仍可任意無忌也。
設或此人頭陀自律，囊橐蕭然，即不能備新衣淨服，
雖著不淨破衣弊服，凡一行動，凡一住止，皆悉同於清淨不二。
縱使此人乏於資斧，不能作壇，又不能入楞嚴道場，
而亦不能隨眾熏修三七行道，但能誦持此佛頂呪，
還同於彼入壇行道，所有功德無有異也。
設若有人縱造五逆，所謂殺父、害母、殺阿羅漢、
出佛身血、破和合僧，是皆五無間獄極大重罪，乃在不赦者也。
以及出家二眾所犯之律，梵語波羅夷，
此云棄，謂犯此罪者，則永棄佛法邊海之外，猶如死屍大海不納也。
比丘四者，即婬、殺、盜、妄四根本也。
尼云八者，即四根本復加觸八覆隨也。
如是等業，皆極重而不可懺者，若能悔過持此心呪，
則罪業如沙聚，呪力猶猛風，一吹便散，
悉皆滅除，更無毫髮之少留也。
然此棄罪，在未持呪前，或有所犯，以能悔過持此心呪，
便可滅罪，非謂持呪可以滅罪，仍然妄行，須知再犯則不容矣。 ^570b38

△六、消除宿愆
orig::  ^570c40

阿難！若有眾生從無量無數〔至〕不久皆得悟無生忍。
commentary::  ^570c42

此明持呪能除過去罪業也。
以上文惟除一生罪業，今除無量劫來多生罪業也。
不惟單除罪業，乃至不久得無生忍者，入聖位也。
則其呪力神功妙用，可盡述哉。
所謂成就眾生，由世間智者，此矣。
懺悔者，懺是梵語，具云懺摩，此翻悔過。
悔是華言，華梵兼舉，故曰懺悔。
蓋懺名陳露先罪，悔謂改往修來。
館，客舍也。 ^570c44

△七、隨求滿願。
orig::  ^571a10

復次，阿難！若有女人〔至〕邊地下賤，何況雜形。
commentary::  ^571a12

此明隨求滿願也。
以前皆因男眾而說，故此多就女人明之。
求長命下，雖兼男子，屬女意多。
欲求果報速圓滿者，是求近効，乃福利果報也。
如謂身體康徤，壽命延長，形色端正，筋力強壯，
亦復如是者，即指上來速得圓滿也。
此謂小根弱機，不知持呪之報，為當來成佛之因，
惟求現前色身利益，欲速得之，故亦滿其願也。
雜形者，鬼神禽畜之類也。
以此呪心，如如意珠，取之無禁，用之不竭，
故現在時，所求皆獲，而命終時，隨願往生，
則知無不遂心，無不滿願者也。 ^571a14

△八護國安民。
orig::  ^571a34

阿難！若諸國土州縣聚落〔至〕諸惡灾祥永不能入。
commentary::  ^571a36

正顯此呪能護國安民，轉#CB04846;為吉也。
癘者，四時不和之氣，人得之而成疾疫也。
餘厄難者，如蟲灾旱潦等也。
地，即國土州縣聚落之地方也。
梵語支提，此翻可供養處，即淨剎之通稱也。
梵語脫闍，此云幢。
又闍訓都，若云脫都，即是城臺，乃高顯處也。
一心供養者，必專心致敬，始得靈驗也。
五穀者，謂麻、忝、稷、麥、豆也。
十億曰兆，兆即京兆，謂大國之多民也。
星各有方，故曰隨方。
在手曰杻，在足曰械，在頸曰枷，在項曰鎻，此三木一鐵也。
然上灾異，共有八種，謂饑、荒、疫、癘、刀、兵、
賊、難、鬬、諍、風、雨、刑、罰，及灾變惡星也。
夫日月失其行，則薄蝕為妖；風雨非其時，
則毀拆為灾；五星失其度，則周國受殃。
此反常逆理，由人所致，則天以灾變而應之，非謂星有#CB04846;惡者也。
皆由人心之不善，故天象亦成其惡矣。
所以誅暴則多飄風，枉法則多蟲螟，故鄒衍下獄則六月飛霜，
齊婦含冤則三年不雨，亦此義也。
言八萬四千者，乃周天列宿之總數也。
二十八者，為四方之經。
八大星者，乃循經之緯，即五星與羅計孛也。
順應為福，逆應為灾，所謂惠廸吉，從逆#CB04846;。
故從灾變言之，則名惡星也。
作種種形出現世時者，如為小兒幻出歌謠，
或作老媼讖言赤白，皆此類也。
由是之故，能生世間一切眾生種種灾患變異非常不測之事。
然而有此秘呪之地，則能反#CB04846;為吉，
所有灾象悉皆銷滅者，以神呪之力叶乎百順，
故惡變悉滅於天，灾象不入其境也。
由旬者，正云踰繕那，此云合，猶此方之驛站也，乃輪王巡狩一停之舍。
然彼由旬數有大小，或四十里，或六十里，如此方所謂吉行三十里者是也。
祥者，吉#CB04846;之先兆也。 ^571a38

△三、結勸真實。
orig::  ^571b46

是故如來宣示此呪〔至〕十方如來便為妄語。
commentary::  ^571b48

此總結勸持，以明功德真實也。
意謂持呪能獲如上所顯種種利益，由是之故，
宣示此呪，留於未來，以便保護初心修學，
從耳根圓通入正定者，令得安隱，無諸惱害也。
然而現前當來欲修習者，須知四事，方能獲益，否則無成。
一要依我壇場，二應守我戒律，三當所師不穢，四須於呪無疑。
果能如是毫無缺略，此善男子，設於父精母血，
和合共生此四大五蘊現前色身，若不能得了明藏心，
以獲圓通者，則十方如來所說之法，不名真語實語，
如語不誑，便為虗妄之語矣。
此正反顯所說真實，必不賺悞者也。 ^571c2

△三、眾聖願護〔二〕一、天神願獲
orig::  ^571c24

說是語已，會中無量〔至〕得成菩提永無魔事。
commentary::  ^571c26

此明外眾金剛力士，及天神地祇，發願獲呪也。
蓋金剛者，即執金剛神，乃力士眾也。
由獲呪故，所以護人。
亦或藏王眷屬之類，非是後文之菩薩也。
修菩提者，謂修耳根圓通，乃得菩提之正定也。
者之一字，指定其人。
即欲求正定，先持心呪助修之人也。
後皆倣釋。爾時下，諸天眾也。
審，猶果也。一生如願者，謂令現在一生之中，
凡有所作，悉能如願也。
復有無量藥叉下，八部眾也。
帥，謂將帥，即鬼中之首領也。
復有無量日月下，天神眾也。
此中列者，謂風雲雷雨，日月星辰，以及閃電之類也。
電者，陰陽相感，薄而為電。
電，雷光也。據法華疏，電伯有四，東曰身味，
南名伯主，西號阿竭羅，北稱阿祝藍。
然皆曰師曰伯者，乃主宰統領之尊稱也。
年歲巡官者，即經年每歲，監察人間所有善惡之巡査官也。
此則於立道場時，誓為保護，不同上文。
蓋前所誓，保護一生。
此則立道場時，無風雨等事之為患耳。
以故前云天龍歡喜，風雨順時者，正明此等護法之意也。
復有無量山神，下靈祇眾也。
山神即主山神，如陽元五岳之類。
海神即主海神，如水府四瀆之類。
土地即主地神，如堅牢地神之類。
水陸空行者，此舉三居以該一切神祇也。
萬物精靈者，如主樹木花卉蔬果苗稼等神也。
以上乃有形之類，下明無形之眾。
蓋上來所舉，已盡欲色二界矣。
此中言風神王者，即主風神也。
無色界天者，即無業果色一類天人。
此則通該上界四空天也。
以是而觀，天神地祇，凡係三界萬物靈崇，莫不發心獲持神呪者。
足知此呪，密詮藏心。
雖三界萬法，均不出此。
乃一切眾生，同秉共具之道。
所以持者，持此心也。
護者，護此心也。若持若護，均不外於此心者也。 ^571c28

△二、菩薩願獲。
orig::  ^572a38

爾時八萬四千那由他〔至〕恒令此人所作如願。
commentary::  ^572a40

此明內聖金剛藏王發願護呪也。
金剛藏王者，乃依究竟堅固如來藏心全體大用以立名也。
蓋首楞嚴定亦名金剛三昧，所以地上菩薩破除無明皆用金剛正智，
以其根本無明最細極堅，若非金剛正智則不能破，
故此呪心亦稱金剛者，以從如來金剛心內所流出也。
故能除宿障、破無明，翻轉塵勞而成護法，即有八萬四千金剛正智常隨守護也。
不取涅槃隨呪獲人者，以明帶果行因酬護生之本願也。
定散常隨者，正顯為法為人之深心也。
大自在天者，即色界魔王天也。
以寶杵碎首者，乃大聖訓物折攝並行權巧方便也。
所作如願者，即凡有所作菩薩加庇悉能如願，斯則成就如幻聞熏金剛三昧者也。
故知末世有能持呪而入正定者，皆此菩薩救護之力也。
然此修習有正有助不可不知，若利根人即從耳根返聞自性是名正修，
設根器稍劣不妨結界立壇持戒誦呪皆為助行，謂是助正修之行也。
以上一明正助以示行竟。 ^572a42

△二、辯迷悟以明證。
〔二〕一、當機悟修請位。
orig::  ^572b28

阿難即從座起，頂禮佛足〔至〕佇佛慈音，瞪瞢瞻仰。
commentary::  ^572b30

此明當機已悟，正助修習，復請證果位次也。
所以欲問位次，先謝教誨。
曰：若我等輩，愚而且鈍。
不明正定之理，此其愚也。
未斷無始之惑，此其鈍也。
而況躭染樂著名言習氣，且好多聞，徒資博學。
故於欲色無色一切諸漏，未能超出而遠離者也。
茲者蒙佛慈悲訓誨，始得正助熏修楞嚴定法。
是以若身若心，無不快然者矣。
誠於今日，獲莫大之豐饒利益也。
然則世尊，設依如是正助熏修，必能證果。
同與諸佛自處三摩提中者，應無有異。
敢問世尊，至如未到末後究竟涅槃之前，
云何便是最初發心，名為乾慧之地耶？
四十四心，乃至以何為其漸次得成修行之名目耶？
自此之後，又詣何所，方名入十地之中耶？
云何修習，名為等覺之菩薩耶？
作是語已，乃至瞪瞢瞻佛，仰求開導也。
蓋此四問，涅槃者，末後圓極之果。
乾慧者，最初發覺之因。
而於中間四十四心，即十信、十住、十行、
十向，及煖、頂、忍、世四加行也。
以此四十四心，漸次增進，至歡喜地，始得見道之名目也。
修行者，自離垢已去，名為修行。
十地之中也，道成德備，與佛齊等，名為等覺。
以上皆屬修道之位。
若到涅槃，名為妙覺，則屬證果之位。
茲惟通合見修始終，而有五十五位，為妙修行路也。
然非同於權小事修，此則如幻熏修正定理中之所建立，乃從本無修習位次而建立。
修習位次者，其猶得門入宅，須識堂奧之淺深也。
蓋涅槃猶自家之堂奧，諸地即堂奧之淺深，修習乃主人之步趨也。 ^572b32

△二、如來讚許開示〔二〕一、讚許。
orig::  ^572c36

爾時，世尊讚阿難言〔至〕合掌刳心，默然受教。
commentary::  ^572c38

此讚歎許說也。蓋佛深嘉當機，非為一身一世，
乃能普為現前大眾，末及當來。
凡修楞嚴正定求大乘法者，始自凡夫，
由三漸次，終至妙覺大涅槃海。
其間經歷所有地位，願其預先懸為指示無上菩提五十五位正修行路，
以令現未修正定者，得以中中流入，不落支岐，更無委曲之相。
則其請問之意，可謂善而又善者矣。
刳者，剔去也。如易所謂刳木為舟，乃剔其實而虗其中也。
凡弟子受法於師，若引瓶之受水，必虗其心，然後方有所得也。 ^572c40

△二、開示。〔二〕一、總標真妄之源。
orig::  ^573a10

佛言阿難當知玅性圓明〔至〕及大涅槃二轉依號。
commentary::  ^573a12

此明如來藏，乃真妄之源也。
若言其體，離名絕相，本無一物。
若言其用，循業發現，則有千差。
以能隨彼染淨二緣，故有迷悟生佛之名相也。
意謂阿難，汝應當知，妙性者，即妙真如性，如來藏體也。
圓明者，即圓明妙心，如來藏用也。
合而言之，曰妙性圓明者，乃明如來藏全體大用也。
蓋此如來藏性，清淨本然，離諸一切生佛之名，迷悟之相。
以其本來真淨，無有一物，即佛之一字，
尚不可得，何況而有依正世界，及情想之眾生耶。
然所以有生佛之名，迷悟之相者，良由如來藏性，
體雖不變，用能隨緣，循染淨業，故有生佛迷悟之名相也。
由其最初一念，不覺從真起妄，而成無明，
遂有世界眾生，忽然生起。
既因無明，而有妄生，則因妄生，便有妄滅。
所以有生有滅，皆名為妄。
從是故有二種顛倒，乃至十二類生。
此依染緣，而立眾生世界之名相也。
由能滅妄，則名為真。
故有三種漸次，五十五位真修行路。
此依淨緣，而立菩提涅槃之名相也。
是知尋常，雖稱如來得無上正智，及證大涅槃者，
無非轉煩惱依菩提，轉生死依涅槃。
足見煩惱生死，菩提涅槃，皆是生佛由迷由悟，
展轉相依，二種名號而已，非有實體者也。
須知此下十二類生，不出生滅名妄。
五十五位，不出滅妄名真。
此二句也。 ^573a14

△二、別示迷悟之理〔二〕一、示迷真逐妄則為類生
〔二〕一、通明二倒
orig::  ^573b10

阿難！汝今欲修真三摩地〔至〕斯則如來真三摩地。
commentary::  ^573b14

此通明須識二種顛倒之因也。
意謂阿難，汝今欲達五十五位，而要真修首楞嚴王如幻三摩地，
直往如來大涅槃海者。
若然，應當預先識此眾生，與夫世界，二種顛倒生起之因，
了然明悟，而無疑惑，方可進修。
果然能得顛倒情計，設不妄生，斯則十方如來一門超出之真實定矣。
所謂狂性自歇，歇即菩提者，此也。
真者，乃全性起修，全修在性，故言真也。
直詣者，猶直往也。
謂始從發心，終至究竟，直心正念，中間永無諸委曲相也。
問：前在滿慈章內，則云三續，此中惟言二倒者，何耶？
答：舉眾生顛倒，則攝業果相續。
因前滿慈求生起之源，故佛告之三續，以明業果為不斷之因。
茲者當機求修斷之位，故佛止說二倒，
不明業果，惟示轉依之故也。
正見如來應人，而示隨事說法之妙，豈膠柱者之可比哉。
然此通明二因者，由性顛倒故，轉菩提為煩惱，則成十二類生。
性不顛倒故，轉生死為涅槃，則歷五十五位，以至如來真三摩地。
固知因之一字，乃聖凡染淨之根源也。 ^573b16

△二、別釋二倒〔二〕一、釋眾生顛倒。
orig::  ^573c4

阿難！云何名為眾生顛倒〔至〕由是故有眾生顛倒。
commentary::  ^573c6

此釋眾生顛倒也。
云何下。徵問之詞。
意謂阿難皆由常住真心性淨明體，不守自性循業發現，
故此性明之中全體大用，隨染淨緣而有十界，
以隨淨熏則成聖位，以隨染熏則成類生。
所以可真可妄者，以性明體中圓具十界故也。
但因一念妄立能明便成妄明，以故因妄明遂發妄性而成業識，
因此妄性轉生妄見即成轉相，於是從畢竟無有生死之相及涅槃相，
真如體中遂妄現成有眾生相、有世界相之妄相也。
是為現相皆由性明體中一念妄動而有妄明，
因妄明而成妄業，因妄業而有轉現，因轉現而有世界眾生，
所謂無同異中熾然成異者此也。
然此三細皆從本無體中惟以一念無明虗妄而有，
以故能有之無明與所有之世界眾生，
本非有因為其所生之因，亦非有住為其所依之住，
如空中華猶睡時夢，詰之了無其根，覔之了無其本，遂而本此無住之本。
從無眾生無世界中，而因無明幻妄，建立世界眾生。
所謂從畢竟無，成究竟有者，此也。
故知眾生世界，不出一心，總由無明建立。
由無明與見思互起，故有眾生顛倒。
由無明與根塵交涉，故有世界顛倒。
其過皆由迷此本有圓明真如之體，由是生起無始無明虗妄，
建立眾生世界二種顛倒，是以此心全成虗妄。
然此顛倒二種妄性，因無明起，亦屬虗妄，
本無實體，非有能依及所依也。
以無明本空，故無能依。
況因無明而建立之世界眾生，為所依者，豈實有哉？
可見真不變，而妄本空矣。
妄既本空，則無可滅。
真既不變，則無可復。
今將欲滅無明，復還真性者，惟當達妄本空，
知真本有，則狂心自歇。
歇即菩提，而勝淨明心，不從他得也。
設或不爾，若欲滅妄，外此求真，則早已成妄，
非是本有不變真如，常住真心性淨明體矣。
以其於無可滅者，而欲強滅。
於無可復者，而欲強復。
所謂騎驢覔驢，無事生事者矣。
既不知其是為非真，謬執為真，則向外馳求，
而欲強復，再四不已。
此如靈龜拂跡，愈拂愈多，奚能得復本有真性？
但見世界眾生，塵勞滿目，宛然成其非真之相，何由而得真正真如之性耶？
由是此心本非生住異滅之四相者，而妄有生住異滅之四相，
本無身受心法之四倒者，而妄有身受心法之四倒，所謂宛成非相者此也。
然而因此妄相妄倒，循環展轉，引起發業，以至潤生。
由其潤生無明，業力勝故，則見明色發熏以成業者，即明見想成也。
以父母與己三者業同，互相交感，因有交媾為能感，
而已業識為所感，遂攬赤白二滴，則中陰之相滅，
後陰之相生，由是入胎以至出胎，故有眾生顛倒相也。
問：此章既釋眾生顛倒，云何其間有建立世界之說耶？
答：眾生世界，元本一心，不相離者，以眾生必依世界而居，世界必因眾生而立。
蓋世界如大地，眾生如草木，言眾生不妨兼說世界者，如言草木不妨兼說大地也。
況下文世界顛倒中，亦言變化眾生成十二類者，
則前後二章，兩文並觀，自可明矣。 ^573c8

△二、釋世界顛倒〔三〕一、總釋因名。
orig::  ^574b14

阿難！云何名為世界顛倒〔至〕若非有想若非無想。
commentary::  ^574b16

此總釋世界顛倒之因也。
此中雖釋世界，亦兼眾生，則知眾生世界，
唯一妄心，本不相離者也。
此中當同上文，應云：阿難！
由性明心，性明圓故，因明發性，性妄見生，
從畢竟無，成究竟有。
以接今文，義方貫徹，斯譯者略之耳。
云何下。徵問之詞。
蓋世界顛倒者，以是能有之無始無明，故有所有之世界眾生。
而眾生則有根身之分段，世界則有方隅之分段，此皆真如心內一念無明虗妄而生。
因此分段，則界由是立。
求其所以，本非有因為彼所生之因，亦無有住為彼所住之處，
皆由念念遷流，新新不住，故有過、現、未來。
因此不住，則世由是成。
所以自世而言，則有三世；自界而論，則有四方。
以三涉四，以四涉三，三四和合，互相交涉，宛轉皆成一十二數。
故變化眾生，亦應其數，以成十二類也。
是故世界，皆因真如心內一念不覺無明妄動。
所以外感風輪，故有聲現；因空生搖，堅明立礙，
故有色立；金風相摩，則有火光，火則有氣，
氣則香也；寶明生潤，火光上蒸，由斯流水，
水有冷暖，故成觸也；觸分澁滑，與舌相對，
則有味生；五境合意，則名為法。
此六塵境，染著六根，交相互織，參雜難分，故云六亂。
由此妄想，起諸惑執，造作一切，故成業性。
業必有報，十二品類，因是區分，由此輪轉。
是故世間六根六塵，隨舉一法，則十二法，一時俱現。
故謂根塵窮十二變者，即變化眾生，成十二類也。
此乃為一周旋，循環往復。
以根塵造業，既具十二，則乘此業力，輪轉諸趣。
故世界顛倒之相，亦成十二類生也。
由是故有卵胎濕化，以至若非有想，若非無想也。
而此類生，亦隨舉一類，則十二類，一時俱現。
窮十二變，為一周旋，循環往復，故成顛倒之世界也。
然十二類生，約而收之，不出情想二法，各生四相。
從情上生，一有色，二無色，三非有色，四非無色。
從想上生，一有想，二無想，三非有想，四非無想。
胎因情有，卵唯想生。
情想合為濕生，情想離為化應。
情上無情，則是空散消沉。
想上無想，則為土木金石。
此二雖屬無情無想，然皆從識見相所變故。
眾生顛倒，是眾生之別，業見所獨故。
世界顛倒，是眾生之共，業相所共故。
若破我執，得證人空，除分段生死，獲有餘涅槃，則眾生顛倒始息。
若破法執，得證法空，除變易生死，獲無餘涅槃，則世界顛倒始空。
故云顛倒不生，斯則如來真三摩地者此也。 ^574b18

△二、別釋果相〔十二〕一、卵生相。
orig::  ^575a2

阿難由因世界虗妄輪迴〔至〕魚鳥龜蛇其類充塞。
commentary::  ^575a4

此下別釋十二種類皆從如來藏心不覺起惑循業受報，乃明隨心應量之義也。
茲且先釋卵生一類起惑造業果報之相，
然下皆明十二類生，而首則皆曰由因世界者，何耶？
良以前文世界顛倒中云：三世四方和合相涉，變化眾生成十二類。
正謂此等皆由世界顛倒，以明虗妄有生之故也。
故曰：阿難，由因世界互相交涉，故有依殻而生者，名曰卵生。
蓋卵唯想生，虗妄即想，由是妄想展轉不息，故曰輪迴。
此以真如不守自性，無故妄動，豈非顛倒之惑乎？
由此妄動便感風輪，遂有聲氣，所以妄想即於聲氣而成和合。
故卵生者多以聲氣為交，故曰氣成。
如云：雄鳴上風，雌鳴下風，虗以生氣，氣以成形之類。
然此虗想之惑既循聲氣之業，而氣之為性又有太剛者，
則過於飛揚利便；更有太柔者，則過於沉溺鈍滯。
由此便有八萬四千者，乃隨煩惱之數也。
故過剛則成飛揚利便之亂想，過柔則成沉溺鈍滯之亂想。
以上皆明起惑造業，下則正明受報之相。
所謂以如是因感如是報有者，因果不亡之謂也。
羯邏藍云：凝滑即入胎初位，止胎卵未分之相也。
由是出殻遷流，展轉徧諸國土，故鳥則高飛。
餘三下沉者，此隨飛沉二想之業以感報也。
問：尋常皆謂胎卵濕化，此中反以卵居胎先者，何耶？
答：此中乃明藏性隨緣，正約從本至末生起次序，故當然耳。
以無明為卵者，是迷藏心於不覺時見相未分之相也，即世人所執混沌為卵者是矣。
故藥師云：破無明#CB00592;者，此也。
固知此正根本無明，既是根本，故首明之。
依此無明則能發業，蘊在藏識，故有含藏胎類；
貪愛水潤，故有合暖濕類；從無而有，故成變易化類。
因此相生，本有次第，故特首舉。
八萬四千者，約無明具足利鈍十使三疊而論，
以無明一法體具利鈍，以故有十；每十互具，
以故成百；於此百中每復具十，以故成千；
配身口七支，每各一千，則成七千；更約三世分之，
則成二萬一千；依三毒等分，四心各具二萬一千，合而共成八萬四千也。
後類釋文亦皆准此。 ^575a6

△二、胎生相
orig::  ^575b28

由因世界雜染輪迴〔至〕人畜龍仙其類充塞。
commentary::  ^575b30

此明胎生起惑，造業受報之相也。
由因世界互相交涉，故有含藏而出者，名曰胎生。
蓋胎因情有，雜染即情，由是情塵互貪互愛，
展轉不息，故曰輪迴。
此正發業潤生，惑習增勝，無故妄見可意之境，
遂生憎愛之心，豈非貪欲顛倒之惑乎？
由此憎愛，遂有雜染，是以父母與己，三緣和合，任運滋生。
故胎生者，多以情欲造業，從事精血，故名曰滋，
即陰陽配合，男女遘精之類也。
然此情欲雜染之念，既循交遘之業，而情之為性，
又有正者，有不正者。
如夫婦之道，情之正也，設或逆理傷倫，
則情之不正也，由是便有橫豎亂想。
故情之不正，則成橫行亂想，而情之正者，則成豎行亂想。
須知橫豎固異，而亂想則一，故人之異畜者，惟在情之正與不正而已。
以上惑業，下明受報。
所謂以如是業，感如是報，有即邪正之情，因果不亡之謂也。
遏蒲曇云：皰即胎卵漸分之相也。
因此之後，出胎長成，傳流種類，展轉滋生，徧諸國土。
故為人為仙者，則豎首而行，以其得情之正也；
為畜為龍者，則以手當足，倒身橫行，以其得情之不正也。
此隨邪正二情之業，以感橫豎二種之報，
故其此類，無處不有，充徧國土，塞滿世間也。 ^575b32

△三、濕生相
orig::  ^575c26

由因世界執著輪迴〔至〕含蠢蠕動其類充塞。
commentary::  ^575c28

此明濕生起惑，造業受報之相也。
由因世界互相交涉，故有假潤發生者，名曰濕生。
蓋濕以合感，執著即合。
由是妄想執著，趨時附合，展轉不息，故曰輪迴。
此正不達清淨藏心，本無染著，而反尋香逐臭，
貴熱賤寒，豈非顛倒趣附之惑乎？
因此炎涼易志，執著存心，以故聞香而往，遇濕便合。
是以濕暖與己，三緣和合，遂而成趣。
故濕生者，多藉陽氣，喜於炎熱，故名曰暖。
正猶人中趨炎，附會炙手之徒。
然此趨附之念，既循炎熱之業，而其所趣，亦無定準。
所謂違心背信，惟利是圖，翻手為雲，覆手作雨，故云翻覆亂想。
以上惑業，下明受報。
所謂以如是業，感如是報，有即因果不亡之謂也。
蔽尸云軟肉，即濕生初相也。
既不入胎，故無前二位矣。
因是之後，傳流展轉，徧諸國土，或為含蠢，
或為蠕動，如醯雞蠛#CB16915;之類。
故其此類，無處不有，充徧國土，塞滿世間。
惟是生平不循道義，趨時附勢，阿諛諂媚，
全無正氣，故獲蠢然無知之報，可不惜哉！ ^575c30

△四化生相
orig::  ^576a16

由因世界變易輪迴〔至〕轉蛻飛行其類充塞。
commentary::  ^576a18

此明化生起惑，造業受報之相也。
由因世界互相交涉，故有革貌易形而生者，名為化生。
蓋化以離應，變易即離。
由是更變改易，離此托彼，循環無已，故曰輪迴。
此正不達不變真如，而反隨時更改，假故易新，豈非顛倒虗假之惑乎？
因此更改莫定，操守無恒，以故喜新厭舊，遇物移情。
是以假此託彼，觸類而變，故名曰觸。
此如人中全無信義，朝秦暮楚，面是背非，假託知交之類。
然此假託之惑，既循更變之業，而所託質，亦不恒常。
所謂隨情任意，愛此忘彼，因時藉勢，厭故喜新。
故云新故亂想。以上惑業，下明受報。
所謂以如是業，招如是報，有即因果不亡之謂也。
羯南云硬肉，以蛻即成質，故無軟相。
自此已下，皆曰羯南者，以是諸類通稱也。
若第五鉢囉奢佉云形位，則各隨狀貌，非通稱矣。
因是之後，傳流展轉，徧諸國土。
或蛻行為飛者，如蠶蛻為蛾，蟲化成蝶也。
或蛻飛為行者，如鷃鶉之為蝦蟇，青蠅之變蛆蟲，皆此轉變之類也。
故其此類，無處不有，充徧國土，塞滿世間。
由其生平全無操守，不循正理，觸境生變，
逐物移情，感斯報也。
此中隨文解釋，唯明當體轉變之化。
若欲廣收，應明四化。
所謂有情化有情，無情化無情，無情化有情，
有情化無情，以及無而忽有之化。
如諸天地獄等，方盡化生之類耳。 ^576a20

△五、有色相
orig::  ^576b18

由因世界留礙輪迴〔至〕休咎精明其類充塞。
commentary::  ^576b20

此明有色一類，起惑造業受報之相也。
由因世界互相交涉，故有希求光明色相而生者，名為有色。
蓋色乃色質，性非通達，以是遮留障礙之物，
於此強欲求明求通，展轉不息，故曰輪迴。
此正不悟自性圓通大光明藏，而反循塵逐色，
因其留礙，遂事日月水火以求光明，而殊不知因礙求礙，豈非顛倒自障之惑乎？
以其遮留莫顯，障礙難通，以故欲求光明顯著，
遂於通明之處，生和合想，或吞其精，或吸其華，
意在感格，假彼精華，成己明顯，故名曰著。
此皆修行不得其正道者也。
既有求明之業，自獲光明之報，故成精明光耀之想。
此皆惑業，下乃受報，所謂以如是業，招如是報，有即因果不亡之謂也。
色相者，謂其妄想已成精耀，惟有色相而已。
因是之後，傳流展轉，徧諸國土，為休為咎，
或為日月之精華，或作星辰之明耀，故日月星辰之吉者曰休，
凶者曰咎。所以上自水火九曜，下至犀角螢光，皆此類攝。
故其此類，無處不有，充徧國土，塞滿世間也。 ^576b22

△六、無色相。
orig::  ^576c10

由因世界銷散輪迴〔至〕空散銷沉其類充塞。
commentary::  ^576c12

此明無色一類起惑造業受報之相也。
由因世界互相交涉，故有厭有趨空，滅色歸無而生者，名為無色。
蓋無色者，謂無形色也。
以色身障礙為大患根，意欲銷礙入無，
散色歸空，甚而窮空無歸，銷磨不已，故曰輪迴。
此正不悟如來藏中性色真空，性空真色，
而反向外銷磨障礙，析色歸空，以求無礙者，豈非顛倒惑之甚歟？
以其欲求銷礙，願得無礙，故於頑空遂生和合之念，
已而結暗為色，故名曰暗，以成陰暗幽隱之想。
此皆以有漏天作無為解者也。
既有求無礙之業，自獲頑空之報，故成陰暗幽隱之想。
此皆惑業，下正受報。
所謂以如是業感如是報，有即因果不亡之謂也。
無色者，謂但有想心而無形色者也。
因是之後，流傳展轉，徧諸國土，為空為散，為銷為沉。
此對四空也。空指空處，以脫色籠故；散指識處，
緣識生定，未免散亂故；銷指無處，銷前識故；
沉指非處，到空之底故。
以至舜若多神，旋風魃鬼，皆此類攝。
故其此類無處不有，充徧國土，塞滿世間。
問：既云無色，何謂羯南？
答：此取定果色以名其類，非謂業果色也。
故此羯南即定果色，雖無業相，不妨依定果而立名也。 ^576c14

△七、有想相
orig::  ^577a6

由因世界罔象輪迴〔至〕神鬼精靈其類充塞。
commentary::  ^577a8

此明有想一類，起惑造業受報之相也。
由因世界互相交涉，故有虗妄失真，邪憑影像而受生者，名曰有想。
謂無實色，但有想心者也。
蓋有想者，惟依影像，依稀似是，彷彿不真，了無實跡。
由是虗罔不息，想像無休，故曰輪迴。
此正不了自性真實，而反向外謬執影像，
豈非迷頭認影，顛倒之惑乎？
因此虗妄，得影遺真，以故旦夕撮心，懸在一處，
和合妄像，愛念想慕，任運思憶，久成其類。
故有想眾生，多籍想念，然後託陰，故名曰憶。
此如人間諂神媚鬼，志慕靈通之類。
然此憶想之惑，既循罔象之業，由是幽潛之中，
妄結生因，故云潛結亂想。
以上惑業，下明受報。
所謂以如是業，招如是報，有即因果不亡之謂也。
有想者，無有顯明之色，但有潛結之想耳。
自此之後，傳流展轉，徧諸國土。
故有在天地間，為神為鬼者；在萬物內，為精為靈者。
然其形色，雖不可見，而幽隱靈通，則不無耳。
斯皆認影遺真，所獲之報。
故其此類，無處不有，充徧國土，塞滿世間。
罔象者，猶云彷像，乃影中影也，又不真之貌。
以鬼神精靈，惟有影像，元無實狀故耳。
莊子云水有罔象者是也。 ^577a10

△八、無想相。
orig::  ^577b2

由因世界愚鈍輪迴〔至〕土木金石其類充塞。
commentary::  ^577b4

此明無想一類，起惑造業受報之相也。
由因世界互相交涉，故有一種不明諦理，
頑無知識而受生者，名曰無想，謂有色相而無思想也。
蓋無想者，惟依癡愚頑鈍，毀棄聰明，絕除知識，
如是執迷而不休息，故曰輪迴。
此正不了自性法身常住不滅，而反謬計無情有命，
金石堅牢，豈非愚癡顛倒之惑乎？
因此癡頑，遂而想念俱類#CB01926;凝，
以故用無識為真修，將頑愚為至道，於無知覺處，
妄生和合之念，任運沉思，即成頑類。
故無想眾生，多滅想心，然後託陰，故名曰頑。
此如人間不明聖教，謬謂無心是道之類。
然此愚鈍之惑，既循頑癡之業，由是心同槁木，
思類寒#CB01926;，故云枯槁亂想。
以上惑業，下明受報，所謂以如是業，招如是報，有即因果不亡之謂也。
無想者，但有頑然之色，而無思念之想耳。
自是之後，傳流展轉，徧諸國土，故有土木之恠，
金石之妖，如華表成精，黃頭化石之類，
所以但有頑色，而無想心者矣。
斯皆頑無知識，以無心為道者所感之報，
故其此類，無處不有，充徧國土，塞滿世間。
須知此等，皆癡心凝結，暫遏不行，如草木枯槁，根性尚在。
故其精神，雖化木石，但因頑念，化為頑物，
頑念力銷，依然流轉，如草木逢春，則油然而起。
故無想天，報盡入輪者，亦此類也。 ^577b6

△九、非有色相
orig::  ^577c2

由因世界相待輪迴〔至〕以蝦為目其類充塞。
commentary::  ^577c4

此明非有色一類，起惑造業受報之相也。
由因世界互相交涉，故有互相假待，藉物為導，
託穢成身而受生者，名非有色。
謂本來非有形色，而藉物以成形色耳。
蓋非有色者，惟依彼此相假，不自有用，
待物成用，互相假借，而不休息，故曰輪迴。
此正不了自性清淨正法眼藏，而反假借外物之明，
以成自己之見，豈非虗偽顛倒之惑乎？
因此虗偽，迷己天真，假托浮偽，於相待處，
妄生和合之念，任運躭著，即成染類。
故非有色一類眾生，不從自類受生，多藉穢物，
然後託陰，故名曰染。
此如人間狐假虎威，#CB15325;倚形勢，
資身養命，#CB12477;躅之流。
然此相待之惑，既循偽染之業，由是彼此假借，
因互相依，故云和合。
因依亂想，以上惑業，此下受報。
所謂以如是業，招如是報，有即因果不亡之謂也。
非有色者，以不從自類受身，乃本非有色，假物成色者也。
自是之後，傳流展轉，徧諸國土，故有諸水母等，以蝦為目之類。
水母，俗謂蝦#CB17645;，有知無腹，
以水沫成身，形如羊胃。
然自無目，以蝦為目，故水母因蝦而得行，蝦依水母而獲食。
即蛩驉負蟨，蛔蟯依人，皆此等類。
是皆倚聲仗勢，因互相依，所感之報。
故其此類，無處不有，充徧國土，塞滿世間，可甚言哉！ ^577c6

△十、非無色相。
orig::  ^577c48

由因世界相引輪迴〔至〕呪詛厭生其類充塞。
commentary::  ^578a2

此明非無色一類起惑造業受報之相也。
由因世界互相交涉，故有一種因聲呼召，
引發神識而有生者，名非無色。
謂本非有色，因呼召而顯靈異，則非無色者也。
蓋此非無色者，惟依世人邪呪邪術，相呼相召，
牽引發生，展轉不已，故曰輪迴。
此正不了自性本無動搖，而反隨邪術牽引，
豈非心性失真，顛倒之惑乎？
因此牽引，迷惑自性，於呼召處，妄生和合之念，
任隨調遣，聽命從令，即成呪類。
故非無色一類眾生，多藉邪術邪呪，然後生起，故名曰呪。
此如人間不明正理，互相調誘，彼此牽引邪言妄語性，以習成之者。
然此相引之惑，既循呼召之業，由是彼此互相訂約，
或曰隨符而至，或曰聞呪而來，故云和合呪成。
從此遂有可呼之鬼，可召之神，因而得成此亂想矣。
以上惑業，下明受報。
所謂以如是業，招如是報，有即因果不亡之謂也。
非無色者，以本非有色，因呪而生，則非無色者也。
自是之後，傳流展轉，徧諸國土。
故有隨呪詛而顯異者，稱神稱仙；有隨厭禱而作祟者，為妖為孽。
斯皆邪物，聽人驅役，以報吉凶，如樟鬼、乩仙之類也。
乃由多生呼羣嘯聚，不正牽引所獲之報。
若夫正神，非至誠至德，則不能感，豈聽妄人所呼召哉？
故其斯類，無處不有，充徧國土，塞滿世間，
難以指屈，可盡道哉？ ^578a4

△十一、非有想相
orig::  ^578b2

由因世界合妄輪迴〔至〕異質相成其類充塞。
commentary::  ^578b4

此明非有想一類起惑造業受報之相也。
由因世界互相交涉，故有一類誣罔取他，
納為己有者，名非有想。
謂非如胎卵想中傳命之有想者也。
蓋非有想者，惟依二物共迷，同合成妄，
展轉互取而不休息，故曰輪迴。
此正不達自性，慧男定女，本無斷絕，而反取人之子以成己子，
豈非誣罔相成顛倒之惑乎？
因此誣罔，取異為同，迴他作己，於異類中妄生和合之念，
任運誣罔，使異同己。
故非有想一類眾生，多藉異類然後得生，故名曰異。
此如人間背親向義，棄本從他，謬繼別宗，妄襲餘族之類。
然此合妄之惑，既循異類之業，由是彼此誣罔。
如本無有子，妄謂有子；本非是父，妄認為父。
以故自他莫別，同異難分者，皆因同妄互相迴互之故耳。
故云迴互亂想。以上惑業，下明受報。
所謂以如是業招如是報，有即因果不亡之謂也。
非有想相成想者，謂彼此異質，本非有想，
欲成此相，但以合妄，竟成其想耳。
自是之後，傳流展轉，徧諸國土。
如蒲盧者，俗謂蠮螉，亦名蜾#CB15158;，取彼異質桑蟲之子以成己子。
法言云：螟蛉之子殪，而逢蜾#CB15158;，
祝之曰：類我，類我。
久則肖之矣，速哉！
是皆好為誣罔，取他人物，納為己有之報也。
故其斯類，無處不有，充徧國土，塞滿世間，寧有量哉！ ^578b6

△十二、非無想相。
orig::  ^578c2

由因世界怨害輪迴〔至〕皆遭其食其類充塞。
commentary::  ^578c4

此明非無想一類起惑造業受報之相也。
由因世界互相交涉，故有一類懷怨圖報，
生理怪誕者，名非無想。
謂父子有情，非無想也。
蓋非無想者，惟依怨恨莫解，展轉圖害，
循還無已，故曰輪迴。
此正不達冤親平等，而反託至親之父子，
發至怨之殺害，豈非至怪至誕顛倒之惑乎？
因此懷怨圖害之念，遂而和合，滅倫亂常。
怪類之中，因以託陰，故非無想。
一類眾生，多因怪念，託質受生，故名曰怪。
此如世間殺父害母，傷天害理之類。
然此怨毒之惑，既循殺害之業，由是遂起天倫父母可食之想，
故云食父母想。以上惑業，下明受報。
所謂以如是業，招如是報，有即因果不亡之謂也。
非無想相。無想者，謂最初託質，互有愛想，故云非無想相。
後時成大，父母遭食，則無愛想，故云無想。
自是之後，傳流展轉，徧諸國土。
如土梟之類，附土塊為兒及破鏡等，以毒樹之果，
抱為其子，而子成大，則其父母皆遭其食。
按史記？孝武本記云：祠黃帝，用一梟破鏡。
孟康註曰：梟，鳥名，食母。
破鏡，獸名，食父。黃帝欲絕其類，使百祠皆用之。
破鏡，如貙而虎眼。
述異記云：鏡狀如虎豹而小，始生，還食其母。
今云鳥者，恐譯人之誤。
或鳥字合是等字，為抄謄者錯耳。
此皆不忠不孝逆惡之徒所感之報，故其此類，
無處不有，充徧國土，塞滿世間，可忍言哉！ ^578c6

△三、通結其名。
orig::  ^579a4

是名眾生十二種類。
commentary::  ^579a6

此通結十二類也。
蓋類生文首，皆言世界，而結處則曰眾生者，
是由相涉而言，故名世界。
若依變化而論，則曰眾生。
故前文云：三世四方，和合相涉，變化眾生，成十二類者是也。
大佛頂首楞嚴經寶鏡疏卷第七
 ^579a8
