
other:: 
other:: 大佛頂如來密因修證了義諸菩薩萬行首楞嚴經要解卷第十四
other:: 唐天竺沙門般剌蜜諦譯
other:: 烏萇國沙門彌伽釋迦譯語
other:: 菩薩戒弟子前正議大夫同中書
other:: 門下平章事清河房融筆受
author:: 溫陵開元蓮寺比丘戒環解
commentary:: 
△三、結功。
orig::  ^847a16

阿難！是佛頂光聚悉怛多般怛囉祕密伽陀微妙章句，出生十方一切諸佛。
十方如來因此呪心，得成無上正徧知覺。
十方如來執此呪心，降伏諸魔，制諸外道。
十方如來乘此呪心，坐寶蓮華應微塵國。
十方如來含此呪心，於微塵國轉大法輪。
十方如來持此呪心，能於十方摩頂授記，
自果未成，亦於十方蒙佛授記。
十方如來依此呪心，能於十方拔濟群苦，
所謂地獄、餓鬼、畜生、盲、聾、瘖、瘂、冤憎會苦、
愛別離苦、求不得苦、五陰熾盛、大小諸橫同時解脫、
賊難、兵難、王難、獄難、風、火、水難、飢渴、貧窮應念消散。
十方如來隨此呪心，能於十方事善知識，
四威儀中供養如意，恒沙如來會中推為大法王子。
十方如來行此呪心，能於十方攝受親因，令諸小乘聞祕密藏不生驚怖。
十方如來誦此呪心，成無上覺，坐菩提樹，入大涅槃。
十方如來傳此呪心，於滅度後付佛法事，
究竟住持，嚴淨戒律，悉得清淨。
若我說是佛頂光聚般怛囉呪，從旦至暮音聲相聯，
字句中間亦不重疊，經恒沙劫終不能盡。
commentary::  ^847a18

所謂呪心者，即大白傘蓋，廣大無染，周覆法界，如來藏心祕密法門也。
惟其廣大周覆為如來藏，故持之因之，
即能出生諸佛，成無上覺，降魔應化，拔濟群苦，
及餘功德，經恒沙劫，說不能盡也。
地獄餓鬼等，略舉八難之四，怨憎愛別等，略舉八苦之四也。
灌頂經大橫有九，小橫無數，攝受親因，即攝諸有緣也。
orig::  ^847b6

亦說此呪名如來頂。
汝等有學未盡輪迴。
發心至誠取阿羅漢。
不持此呪而坐道場。
令其身心遠諸魔事。
無有是處。
commentary::  ^847b20

上顯如來境界，此明亦攝漸修。
△四、勸持三。一、總勸。
orig::  ^847b26

阿難！若諸世界隨所國土所有眾生，隨國所生樺皮、
貝葉、紙素、白#CB00626;，書寫此呪貯於香囊，
是人心昏未能誦憶，或帶身上、或書宅中，
當知是人盡其生年，一切諸毒所不能害。
commentary::  ^847b30

△二、顯益二：一、標。
orig::  ^847b38

阿難！我今為汝更說此呪，救護世間得大無畏，成就眾生出世間智。
commentary::  ^847b40

△二、釋。
orig::  ^847b44

若我滅後末世眾生，有能自誦、若教他誦，
當知如是誦持眾生，火不能燒、水不能溺、
大毒小毒所不能害，如是乃至龍天鬼神、
精祇魔魅所有惡呪，皆不能著心得正受。
一切呪詛厭蠱毒藥、金毒銀毒、草木蟲蛇萬物毒氣，入此人口成甘露味。
一切惡星并諸鬼神磣心毒人，於如是人不能起惡。
頻那夜迦諸惡鬼王并其眷屬，皆領深恩常加守護。
commentary::  ^847b46

即所謂救護世間得大無畏也。
以誦呪利彼故，諸惡鬼王皆領深恩，金銀入藥或能發毒。
orig::  ^847c12

阿難當知，是呪常有八萬四千那由他恒河沙俱胝金剛藏王菩薩種族，
一一皆有諸金剛眾而為眷屬，晝夜隨侍。
設有眾生於散亂心、非三摩地，心憶口持，
是金剛王常隨從彼諸善男子，何況決定菩提心者。
此諸金剛菩薩藏王，精心陰速發彼神識，
是人應時心能記憶，八萬四千恒河沙劫周徧了知，得無疑惑。
commentary::  ^847c16

所謂成就眾生出世間智也。
華嚴百二十大數初云：一百洛叉為一俱胝，
俱胝俱胝為一阿庾多，阿庾多阿庾多為一那由他。
對此方百千萬億兆京姟，則洛叉為一億，
俱胝為兆，那由他即姟也。
精心陰速者，妙心陰潛，速疾資發也。 ^847c28

△三廣顯十一不墮惡趣。
orig::  ^847c36

從第一劫乃至後身，生生不生藥叉、羅剎及富單那、
迦叱富單那、鳩槃茶、毗舍遮等，并諸餓鬼、
有形無形、有想無想如是惡處。
是善男子，若讀若誦、若書若寫、若帶若藏諸色供養，劫劫不生貧窮下賤不可樂處。
commentary::  ^847c40

一劫言修行之始，後身言修行之成。
△二、獲功德聚。
orig::  ^847c48

此諸眾生縱其自身不作福業，十方如來所有功德悉與此人，
由是得於恒河沙阿僧祇不可說不可說劫，
常與諸佛同生一處，無量功德如惡叉聚，同處薰修永無分散。
commentary::  ^848a2

不作有為之業，自獲無漏之福。
華嚴百二十大數，阿僧祇當一百三，不可說不可說當一百十九。
惡叉果名，生必同聚。 ^848a10

△三、眾行成就。
orig::  ^848a14

是故能令破戒之人戒根清淨，未得戒者令其得戒，
未精進者令得精進，無智慧者令得智慧，
不清淨者速得清淨，不持齋戒自成齋戒。
commentary::  ^848a16

以摩登得果，推之不誣，然持之須得其人也。
故前言一不清淨，不得成就；後言如法持戒，必得心通。
行人審之，勿徒希覬也。 ^848a22

△四、滅輕重罪。
orig::  ^848a26

阿難！是善男子持此呪時，設犯禁戒於未受時，
持呪之後眾破戒罪，無問輕重一時消滅，
縱經飲酒食噉五辛種種不淨，一切諸佛菩薩金剛天仙鬼神不將為過。
設著不淨破弊衣服，一行一住悉同清淨，
縱不作壇不入道場亦不行道，誦持此呪還同入壇行道功德無有異也。
若造五逆無間重罪，及諸比丘比丘尼四棄八棄，
誦此呪已，如是重業猶如猛風吹散沙聚，悉皆滅除更無毫髮。
commentary::  ^848a28

未受，謂未持呪時。
飲噉等，皆言往事也。
比丘四棄，即前四重犯，當屏棄不得共住。
比丘尼八棄，加觸八覆，隨 ^848a44

△五、消除宿障
orig::  ^848a48

阿難！若有眾生從無量無數劫來，所有一切輕重罪障，
從前世來未及懺悔，若能讀誦書寫此呪身上帶持，
若安住處莊宅園舘，如是積業猶湯消雪，不久皆得悟無生忍。
commentary::  ^848b2

△六、所求隨願。
orig::  ^848b10

復次，阿難！若有女人未生男女欲求孕者，
若能至心憶念斯呪，或能身上帶此悉怛多般怛囉者，
便生福德智慧男女，求長命者即得長命，
欲求果報速圓滿者速得圓滿，身命色力亦復如是。
命終之後，隨願往生十方土國，必定不生邊地下賤，何況雜形。
commentary::  ^848b12

雜形，鬼畜等類也。
△七能安家國。
orig::  ^848b22

阿難！若諸國土州縣聚落飢荒疫癘，或復刀兵賊難鬬諍，
兼餘一切厄難之地，寫此神呪安城四門，
并諸支提或脫闍上，令其國土所有眾生奉迎斯呪，
禮拜恭敬一心供養，令其人民各各身佩，
或各各安所居宅地，一切災厄悉皆消滅。
commentary::  ^848b24

支提，云可供養處，即淨剎通稱也。
脫闍，云幢。
△八、歲豐民樂。
orig::  ^848b34

阿難！在在處處國土眾生，隨有此呪，天龍歡喜，
風雨順時，五穀豐殷，兆庶安樂。
亦復能鎮一切惡星，隨方變怪，災障不起，
人無橫夭，杻械枷鎻不著其身，晝夜安眠，常無惡夢。
commentary::  ^848b38

△九、災變不作。
orig::  ^848b46

阿難！是娑婆界有八萬四千災變惡星，
二十八大惡星而為上首，復有八大惡星以為其主，
作種種形出現世時，能生眾生種種災異。
有此呪地悉皆消滅，十二由旬成結界地，諸惡災祥永不能入。
commentary::  ^848b48

天反時，物逆理，皆所以為災。
而反之逆之，職由乎人，天與物應之而已。
所謂災變惡星，則應人之災惡者也。
八萬四千，應眾生煩惱業也。
二十八則四方之紀，八則五行之經，及羅計孛也。
順則福應，逆則災應。
所謂惠迪吉，從逆凶也。
能生災異者，亦應其逆而已。
如彗孛飛流，為應同分，非星之為也。
今以呪力叶乎百順，故惡變悉滅於天，
災祥不入其境，祥吉凶先見也。 ^848c8

△十、結告行人。
orig::  ^848c22

是故如來宣示此呪，於未來世保護初學諸修行者入三摩地，
身心泰然得大安隱，更無一切諸魔鬼神及無始來冤橫宿殃、
舊業陳債來相惱害。
汝及眾中諸有學人及未來世諸修行者，
依我壇場如法持戒，所受戒主逢清淨僧，於此呪心不生疑悔。
是善男子於此父母所生之身不得心通，十方如來便為妄語。
commentary::  ^848c24

言戒潔心誠，決能感致也。
心通，謂障消智明，如金剛藏速發之事。 ^848c36

△三、眾願護持六。
一、金剛眾。
orig::  ^848c38

說是語已，會中無量百千金剛，一時佛前合掌頂禮，
而白佛言：如佛所說，我當誠心保護如是修菩提者。
commentary::  ^848c40

△二、天王眾。
orig::  ^848c44

爾時，梵王并天帝釋、四天大王，亦於佛前同時頂禮，
而白佛言：審有如是修學善人，我當盡心至誠保護，令其一生所作如願。
commentary::  ^848c46

唐宣律師行道跌足事符此說。
△三鬼帥眾。
orig::  ^849a4

復有無量藥叉大將，諸羅剎王、富單那王、
鳩槃茶王、毗舍遮王、頻那夜迦諸大鬼王及諸鬼帥，
亦於佛前合掌頂禮：我亦誓願護持是人，令菩提心速得圓滿。
commentary::  ^849a6

△四天神眾
orig::  ^849a12

復有無量日月天子、風師、雨師、雲師、雷師并電伯等，
年歲巡官諸星眷屬，亦於會中頂禮佛足而白佛言：
我亦保護是修行人，安立道場得無所畏。
commentary::  ^849a14

△五、地祇眾。
orig::  ^849a20

復有無量山神海神，一切土地水陸空行萬物精祇，
并風神王無色界天，於如來前同時稽首而白佛言：
我亦保護是修行人，得成菩提永無魔事。
commentary::  ^849a22

風師行風，風王主風，此與無色天繼地祇舉者，
前舉釋梵方及二天，後舉地水未盡風火，
故終舉風神以該四大，舉無色以該三界也。 ^849a28

△六、菩薩眾。
orig::  ^849a32

爾時八萬四千那由他恒河沙俱胝金剛藏王菩薩，
在大會中即從座起，頂禮佛足而白佛言：世尊！
如我等輩所修功業，久成菩提不取涅槃，常隨此呪救護末世修三摩地正修行者。
世尊！如是修心求正定人，若在道場及餘經行，
乃至散心遊戲聚落，我等徒眾常當隨從侍衛此人，縱令魔王大自在天求其方便終不可得。
諸小鬼神去此善人十由旬外，除彼發心樂修禪者。
世尊！如是惡魔若魔眷屬，欲來侵擾是善人者，
我以寶杵殞碎其首猶如微塵，恒令此人所作如願。
commentary::  ^849a34

欲色界中一天，名大自在，即魔王天也。
二、修道分竟。 ^849b6

△三、證果分。由前密因了義而修，可以高證佛果也。
阿難於此獨問修證地位。
世尊答文，首敘十二類生，而後明五十七位者，
意使一切眾生，依此法門，從凡入聖，重重研極，
至盡妙覺，成無上道而後已也。
文二：初、阿難請問。
orig::  ^849b8

阿難即從座起，頂禮佛足而白佛言：我輩愚鈍好為多聞，
於諸漏心未求出離，蒙佛慈誨得正熏修，身心快然獲大饒益。
世尊！如是修證佛三摩地未到涅槃，云何名為乾慧之地？
四十四心至何漸次得修行目？
詣何方所名入地中？
云何名為等覺菩薩？
作是語已五體投地，大眾一心佇佛慈音瞪瞢瞻仰。
commentary::  ^849b18

聖位極果曰涅槃，初因曰乾慧。
自乾慧入信住行向及四加行，為四十四心，
即信解行位，目曰修行。
復進十地，名入地中，是為初證。
至十一地，名為等覺，猶是分證。
及到涅槃，名為妙覺，乃極證也。
凝視曰瞪，冥心則瞢。 ^849b30

△二、佛慈開示二：初、讚許。
orig::  ^849b38

爾時，世尊讚阿難言：善哉，善哉！
汝等乃能普為大眾及諸末世一切眾生，
修三摩地求大乘者，從於凡夫終大涅槃，懸示無上正修行路。
汝今諦聽，當為汝說。
阿難大眾合掌刳心，默然受教。
commentary::  ^849b40

刳除雜想，虗心受教也。
△二、廣陳五：初、本無修證。
orig::  ^849b48

佛言：阿難！當知妙性圓明離諸名相，本來無有世界眾生。
commentary::  ^849c2

△二、因妄有修
orig::  ^849c6

因妄有生，因生有滅，生滅名妄，滅妄名真，是稱如來無上菩提及大涅槃二轉依號。
commentary::  ^849c8

生滅、真妄、菩提、涅槃，皆所謂諸名相也。
妙性之中，本來圓離，由迷妄相因故，有修有證，
於是轉不覺而依菩提，轉生死而依涅槃，名二轉依號。 ^849c12

△三、令識妄因二：一、略舉。
orig::  ^849c16

阿難！汝今欲修真三摩地，直詣如來大涅槃者，
先當識此眾生、世界二顛倒因，顛倒不生，斯則如來真三摩地。
commentary::  ^849c20

前明三種相續，此明二顛倒因，乃開合言之。
下云熏以成業即攝業果，但前明生起之相，
此明修斷之要，義同意別也。
修三摩地能識倒因乃能斷治，倒妄不生則復正性，故曰斯則如來真三摩地。 ^849c26

△二、詳明三。一、總敘倒因。
orig::  ^849c32

阿難！云何名為眾生顛倒？
阿難！由性明心性明圓故，因明發性性妄見生，
從畢竟無成究竟有，此有所有非因所因，
住所住相了無根本，本此無住建立世界及諸眾生。
commentary::  ^849c36

性明心，指真如體也。
性明圓，言不守自性也。
由其不守自性，故因妄明而發妄性，因妄性而生妄見，
於是從無相真，成有相妄，故曰從畢竟無，成究竟有。
然此能有所有，能住所住，悉皆非因所因，
悉皆了無根本，文互見也。
本此無住，建立世界眾生，則知二者無因無本，全即倒妄而已。 ^849c44

△二、派成二倒二：一、眾生顛倒。
orig::  ^850a6

迷本圓明，是生虗妄。
妄性無體，非有所依。
commentary::  ^850a10

迷真起妄，眾相競生，故名眾生。
此明起妄之本，下明競生之相。
orig::  ^850a12

將欲復真，欲真已，非真真如性，非真求復，
宛成非相，非生非住，非心非法，展轉發生，
生力發明，熏以成業，同業相感，因有感業，
相滅相生，由是故有眾生顛倒。
commentary::  ^850a16

因迷本性，故欲復真。
然希欲心生，自已失真，故曰欲真已非真。
真，如性也。以非真而求復於真，則宛轉成妄，故曰宛成非相。
遂使生住心法，百非競發。
展轉熏感，故眾相競生焉。
無而忽有曰生，生而暫停曰住，緣慮相續曰心，染淨差別曰法。
眾生顛倒，由是發生也。 ^850a22

△二、世界顛倒
orig::  ^850a32

阿難！云何名為世界顛倒？
是有所有分段妄生，因此界立；非因所因、
無住所住、遷流不住，因此世成；三世四方和合相涉，變化眾生成十二類。
commentary::  ^850a34

牒前此有所有、非因所因等義以明也。
有所有故有分段，有分段故有方位，界為方位，故因此界立也。
無所因則無所住，無所住則常遷流，世為遷流，故因此世成也。
三世四方，宛轉十二，故涉乎其間者，悉從其變，此世界顛倒之由也。 ^850a40

△三、廣明化理二。
一、原十二變。
orig::  ^850a48

是故世界因動有聲，因聲有色，因色有香，
因香有觸，因觸有味，因味知法，六亂妄想成業性故，十二區分由此輪轉。
是故世間聲、香、味、觸，窮十二變為一旋復。
commentary::  ^850b4

萬物皆從流動生形，動則有聲，形即色也，
故曰因動有聲，因聲有色，香味觸法，皆相因而具焉。
由此六境，發起六情，名六亂妄想，正為惑業之本，故名業性。
十二類生，因此輪轉也。
世間聲香味觸，牒上六亂妄想之類也，
謂其區分既各十二，窮變亦各十二，故六亂妄形，
自無明緣行而變，以至老死，終而復始，故曰窮十二變為一旋復。 ^850b10

△二、辯十二類三：一、總標。
orig::  ^850b22

乘此輪轉顛倒相故，是有世界卵生、胎生、
濕生、化生，有色、無色，有想、無想，若非有色、
若非無色，若非有想、若非無想。
commentary::  ^850b26

輪轉顛倒相，即六亂妄想等也。
△二別明十二。一、卵生。
orig::  ^850b32

阿難，由因世界虗妄輪迴動顛倒故，和合氣成八萬四千飛沉亂想，
如是故有卵羯邏藍流轉國土，魚、鳥、龜、蛇其類充塞。
commentary::  ^850b36

卵惟想生，虗妄即想也。
想體輕舉，名動顛倒。
卵以氣交，名和合氣成。
想多升沉，名飛沉亂想。
故感魚鳥飛沉之類也。
十二類各八萬四千者，各由八萬煩惱感變也。
羯邏藍云：凝滑入胎，初位胎卵未分之相也。 ^850b42

△二胎生
orig::  ^850c2

由因世界雜染輪迴欲顛倒故，和合滋成八萬四千橫竪亂想，
如是故有胎遏蒲曇流轉國土，人畜龍仙其類充塞。
commentary::  ^850c4

胎因情有雜染，即情也。
情生於愛，名欲顛倒。
胎以精交，名合和滋成。
情有偏正，名橫竪亂想，故感人畜橫竪之類。
遏蒲曇云：泡即胎卵漸分之相也。
虗妄雜染，執著留礙等，有情皆具，但隨偏重者感類耳。
羯南等胎卵皆具，而次第言者，前能具後，後不具前。 ^850c10

△三濕生
orig::  ^850c20

由因世界執著輪迴趣顛倒故，和合煖成八萬四千翻覆亂想，
如是故有濕相蔽尸流轉國土，含蠢蝡動其類充塞。
commentary::  ^850c22

濕以合感，執著即合也。
合由愛滯，觸境趨附，名趣顛倒。
濕以陽生，名和合煖成，所趣無定，名翻覆亂想，故感蠢蝡飜覆之類也。
蔽尸云：軟肉濕生，初相也。
十生皆本於婬欲，起於情想，以迷情愈妄，
故化理愈乖，以至蕩為空散，頑為木石，
妄末雖殊，妄本一也。 ^850c28

△四化生
orig::  ^850c38

由因世界變易輪迴假顛倒故，和合觸成八萬四千新故亂想，
如是故有化相羯南流轉國土，轉蛻飛行其類充塞。
commentary::  ^850c40

化以離應，變易即離也。
離此托彼，名假顛倒。
觸類而變，名和合觸成。
轉故趣新，名新故亂想。
故感報亦爾，蛻脫故趣新也。
如虫為蝶，則轉行為飛；如#CB15179;為蛤，則蛻飛為潛。
凡以不同形而相禪，皆轉蛻也。
羯南云硬肉，蛻即成體，無軟相也。
自下皆稱羯南者，諸類通稱止此。
若第五鉢羅奢佉曰成形，則各隨貌狀，非通稱也。 ^850c46

△五有色
orig::  ^851a10

由因世界留礙輪迴障顛倒故，和合著成八萬四千精耀亂想，
如是故有色相羯南流轉國土，休咎精明其類充塞。
commentary::  ^851a12

真性融湛，本非留礙，亦非光耀。
由迷滯故，成留礙輪迴。
障失融湛，妄合明著，粘湛發光，以成精耀。
休為三光，咎為孛彗。
一切精明神物，皆精耀也。
其想已結成精耀，故但有色而已。
涅槃云：八十神皆因留礙想，元成其精耀。
此雖至精至神，亦未離乎乘彼輪轉顛倒想也。 ^851a18

△六無色。
orig::  ^851a28

由因世界消散輪迴惑顛倒故，和合暗成八萬四千陰隱亂想，
如是故有無色羯南流轉國土，空散消沉其類充塞。
commentary::  ^851a30

厭有著空，滅身歸無，名銷散輪迴。
迷漏無聞，名惑顛倒。
厭有歸無，則依晦昧空，故和合暗成，而名陰隱亂想，即無色界外道類也。
此有想無色，而不無業體，故亦稱羯南。
又有惑業昏重，形色消磨，體合空昧，識附陰隱，亦空散消沉類也。 ^851a36

△七有想
orig::  ^851a44

由因世界罔象輪迴影顛倒故，和合憶成八萬四千潛結亂想，
如是故有想相羯南流轉國土，神鬼精靈其類充塞。
commentary::  ^851a46

虗妄失真，邪著影像，無所托陰，從憶想生，於罔象中潛結貌狀。
其神不明而幽為鬼，精不全而散為靈，
無有實色，但有想相。 ^851b4

△八無想。
orig::  ^851b8

由因世界愚鈍輪迴癡顛倒故，和合頑成八萬四千枯槁亂想，
如是故有無想羯南流轉國土，精神化為土、
木、金、石，其類充塞。
commentary::  ^851b10

不了諦理，固守愚惑，愚鈍之極，則癡頑無知，
精神化為土木金石，無復情想，即枯槁也。
如劫毗羅之石，燕昭墓之木，鄭人緩之璧，皆精神之化也。 ^851b16

△九非有色
orig::  ^851b20

由因世界相待輪迴偽顛倒故，和合染成八萬四千因依亂想，
如是故有非有色相成色羯南流轉國土，諸水母等以蝦為目其類充塞。
commentary::  ^851b24

水母之類，以水沫為體，以蝦為目，本非有色，
待物成色，不能自用，待物有用，迷失天真，
綿著浮偽，彼此異質，染緣相合，故曰因依。 ^851b30

△十非無色。
orig::  ^851b34

由因世界相引輪迴性顛倒故，和合呪成八萬四千呼召亂想，
由是故有非無色相無色羯南流轉國土，呪詛厭生其類充塞。
commentary::  ^851b36

邪業相引，使性情顛倒，而乘呪托識，不由生理，
妄隨呼召，即世間邪術呪詛，精魅厭物，因而有生者。
不由生理，則本自無色，既感成質，非無色也。 ^851b42

△十一、非有想
orig::  ^851b46

由因世界合妄輪迴罔顛倒故，和合異成八萬四千迴互亂想，
如是故有非有想、相成想羯南流轉國土，彼蒲盧等異質相成其類充塞。
commentary::  ^851c2

二妄相合，性情罔昧，異質相成，生理回互。
如彼蒲盧，本為桑虫，非有蜂想，而成蜂想。 ^851c8

△十二、非無想。
orig::  ^851c10

由因世界怨害輪迴殺顛倒故，和合怪成八萬四千食父母想，
如是故有非無想相。
無想羯南流轉國土，如土梟等附塊為兒，
及破鏡鳥以毒樹果抱為其子，子成父母皆遭其食，其類充塞。
commentary::  ^851c12

怨害相酬，傷殺相反，生理怪誕，棄絕倫義。
故感土梟之類，因土塊毒果成形，非無鳥想，而本無想。 ^851c20

△三、結。
orig::  ^851c22

是名眾生十二種類。
commentary::  ^851c26

此皆不了妙覺明心，迷陷情欲，積妄發生，
隨妄輪轉，非正修行，莫能免脫。
故次示除妄修證之法。
大佛頂如來密因修證了義諸菩薩萬行首楞嚴經要解卷第十四
w:: 音切
note:: 樺 ^851c28

〔胡化切。〕詛
〔莊助切。〕磣
〔初錦切。〕夭
〔於兆切。〕刳
〔音枯。〕區
〔豈俱切。〕邏
蠢 ^851c42

〔尺尹切。〕蝡
〔而尹切。〕蛻
〔音稅。〕蝦
〔呼牙切。〕梟
〔音澆。〕塊
〔苦對切。〕
 ^851c44
