法華天台文句輔正記卷第十〔輔妙樂記〕
author:: 吳興永定寺　釋沙門　道暹　述
other:: 
# 釋隨喜功德品第十八
釋隨喜功德品
雙消二意者，雙消本迹二意也。 ^794c8

今昔二門者，昔是本門，今是迹門也。 ^794c10

及隨喜後位者，如前已對滅後五品，與現在四信位齊，應云及隨喜等位。
今云後者，指餘四品也。 ^794c12

答：後未說故者，迹門但單流通權實。
未云久遠者，以本門未說故爾。 ^794c16

了此權實者，今了己權實全是佛權實，
佛權實全是己權實，故云無二也。 ^794c20

疏云：慶人有慈悲者，只是有慈悲故，故能慶人也。 ^794c24

具於悲智者，悲只是前權實耳。 ^794c26

理有事者，謂實中有權，由自解理，故能慶人。
達事即理，故能自慶也。 ^794c28

又不二而二者，己他為二也。 ^794c32

行願俱時者，行只是智，願謂慈悲也。 ^794c34

疏：深遠深遠者，實證尚過塵點，故云深遠深遠。
又深者，指迹門實理也。
遠者，本成時遠也。 ^794c36

於理聞久者，謂信於開權顯實理，聞說久遠之本，故無疑也。 ^794c40

化久等者，既事理並具本迹，故以久本為竪，中間節節廣遍為迹為橫。
又亦可以事為迹、以理為本，本迹中三世相望名竪，
當世廣被為橫，故下文云即廣事等。 ^794c44

通約本迹者，釋二也。 ^795a4

別對多境者，釋別也。
謂本多境、迹中多境、不同境，謂十界恒沙之法，
及以四門、四悉等。 ^795a6

皆以三千者，本迹標二、三千標別，若二若別雙遮二邊，
無非實相故名收入，而復雙照宛然故名妙事也。 ^795a10

非至今經不會方便者，迹門意也。 ^795a16

無以顯本者，述本門也。 ^795a18

唯佛知者，佛種智知也。 ^795a20

唯佛見者，佛眼見也。 ^795a22

通歎橫竪者，別論無崖曰廣，無底曰深，謂法界之量深廣無崖底也。 ^795a24

好堅迦陵者，大論云：譬如有樹名為好堅，
在於地中時經百歲枝葉具足，出生一日便高百丈。
佛亦如是，無量阿僧祇劫在菩薩地一日菩提樹下，實知諸法而成佛道。
今譬圓人初品之初也。 ^795a28

疏頻伽在#CB00592;者，大論又云：
此鳥#CB00592;中未出之時，其聲已勝諸鳥。
菩薩摩訶薩亦爾，未出無明#CB00592;法，音超二乘。
論文乃通，今則別如。
疏： ^795a36

疏：輕疑者，輕謂輕弱之想，疑謂不了之心。
此二減遣，故云釋然。 ^795a42

未即觀故者，別人初心雖知中，修行之時先用折體及以無量，
至迴向後心方始造境。
修中行次第故偏，不即故拙，故非所歎也。 ^795a46

不共不別者，意云彼不共般若，與今圓不別也。 ^795b4

承機扣佛者，機如搥，佛如鼓，由機扣故，佛出妙聲。 ^795b6

經得幾所福者，但一念隨喜，未有修行觀慧，故屬福也。 ^795b8

經及餘智者者，從於方便教中來，名為餘智人也。 ^795b12

疏格後況初者，明今師不同古人判五十人者，
但取第五十人聞法最薄，以況於初，不須云展轉劣乎勝也。
又今復約前三教判五十人者，為圓人所教，令得展轉開顯也。 ^795b14

一七而止者，只是大七，即當七七四十九人也。 ^795b22

如前破古師中者，今意亦與古師展轉劣同。 ^795b24

經：濕生、化生者，以飛鵝等生從濕氣，是名濕生。
如諸天子等，諸根頓具，無而歘有，是名化生。 ^795b26

經無形者，圓鏡解云：欲界具有色心婬食，
色界除二但有色心，無色界中唯一心。
又欲界色劣欲勝故名欲，色界色勝欲劣故名色，
無色界中色欲俱劣，心是無形故云無色界。
又無形者鬼神也。 ^795b30

經：有想、無想者，圓鏡云：有想，謂有心而麤；
無想，謂無心而寂。
非有想，悲無想，謂雖有心，非麤非寂。
非麤故，異有想；非寂故，異無想。
十地論云：六趣者，苦、樂差別；四生，依止為別，謂依業故。
有形、無形者，色、無色差別；有想、無想者，
麤、細差別；有足、無足者，形、想差別也。 ^795b38

望上屬福者，上謂證中未證中，俱名為福也。 ^795c2

疏云非實者，約法非圓，但成三教也。 ^795c4

經云何況一心聽等者，聽字，指上往詣僧坊聽受之人。
說字，指上初隨喜品人，彼品多人皆能展轉為他說故。
讀誦，指第二品。而於大眾為人分別，指第三品。
如說修行，指後二品人。
其能兼行正行六度，故云如說修行也。 ^795c6

疏：前是相似位等者，指前四品也。
今則指今隨喜品也。
other:: 
# 釋法師功德品第十九
釋法師功德品 ^795c16

亦以五種為法師者，謂受持等五是法師所行之法，故指前法師品釋也。 ^795c22

是隨喜果者，應云隨喜等五品俱是此品因功德，
今但云隨喜者，且一往舉初耳。 ^795c26

法師唯二三者，五種法師各對五品弟子位，
只有讀說二師名，通當今第二三品故也。 ^795c30

義亦兼後二者，傍行、正行二品也。 ^795c34

縱以五品在六根外者，即依今經文也。 ^795c36

前云以五品入六根者，即依普賢觀經判位也。 ^795c38

一向未入凡位者，以未修觀行，且判在五品初，未入五品位故。 ^795c40

五師五品真似者，此作相生，以釋五師成五品，
五品成六根，六根成分真，故成世界義。 ^795c44

以隨喜始者，應云顯六根終，言顯妙覺終。
大深懸解下。釋第一義相也。 ^795c48

疏三品分之者，光宅意云：一人皆作三品分之，
則成三四一十二，所以一師皆得一千二百，是則五師成六千矣。 ^796a4

是散善耳者，如何聞法華經但生十善？
夫十善者，皆屬散心所指，故不可用也。 ^796a10

二、二分對者，既云下品八百等，則成分於六根，
二為下品、二為中品、二為上品，故有八百、
一千、千二不同也。 ^796a14

經八百眼功德者，注云：眼為形面之標，
處眾根之上，故先敘其眼也。
夫眼者，通光照色，在守形器文字而已，故其功八百。
耳者，通神納聲，善惡眾聲呼一聽，於宣受功博，
其報亦優，故千二百。
鼻者知香，身止覺觸，於助道義輕，故報同於眼。
舌則宣暢萬教，意則研了眾法，於通化用深，故功齊於耳。
次辨根者，眼根重果，如丸而住，體清徹故，
知如頗胝迦，不相鄣礙。
耳根居耳穴內，旋環而住，如卷樺皮。
鼻根居鼻頞內，背上而下，如雙爪甲。
舌根極微，布有舌上，形如半月。
身根極微，遍住身分，分如身形量。
意無質礙，不可辨形量。
又引薩婆多、俱舍，明六根離合，三根離中知，
謂眼、耳、意三根合中知。
故論頌云：眼耳意根境，不至三相違。
謂鼻、舌、身三與眼等相違，至境方知故。 ^796a20

對三千塵者，如經見於三千大千世界等，故一一根皆悉對三千大千世界以明其塵也。 ^796a48

色二十者，俱舍頌云：色有二種：一、顯，二、
形，或開二十。顯色十二，謂青、黃、赤、白、影、
光、明、闇、雲、烟、塵、霧。
形色八，謂長、短、方、圓、高、下、正、不正。
釋云：日#CB08504;名光，月、
星、火、藥諸#CB08504;名明，
餘色可見名影，翻此為闇。
形平等曰正，不平等為不正。 ^796b4

聲八者，俱舍云：一、有執受大種為因，有情名可意聲，
即眾生善言，名句可詮表故。
二、有執受大種為因，有情名不可意聲，
即眾生惡言，詮表惡故。
聲有三：有執受大種為因，非有情名可意聲，即彈指等無名句詮表也。
四、有執受大種為因，非有情名不可意聲，
即指平等聲，不能詮表故。
五、無執受大種為因，有情名可意聲，即化人善語，
雖無執受，名句詮表故。
六、無執受大種為因，有情名不可意聲，
即化人惡言，亦有詮表故。
七、無執受大種為因，非有情名可意聲，
即山林河等善聲，無詮表故。
八、無執受大種為因，非有情名不可意聲，
即風林河等所發惡聲，亦無詮表。
有情身中所發音聲，名有執受，語業能詮表故。
風林河等所發音聲，名無執受。
無執受中有情名者，謂化人語聲。
此化人身雖無執受，能詮表故，稱有情也。 ^796b14

疏以是功德至同者，既云莊嚴，則何優、劣？
故與正經各一千同。
問：此中三業即是六根者，應云：既將三業以對六根，
何以不對六根，但云三業耶？
故不下，即是答出不更對六根所以也。 ^796b44

疏即成六千者，室亦具自行、化他二千也；
衣、坐亦爾，故成六千。
故言一一善皆具十如。
以十善不出因界，十如亦爾，所以一一善皆具十如也。 ^796c4

瓔珞經中具列六輪者，十住為銅輪王，
十行為銀輪，十向為金輪，十地琉璃輪，
等妙為摩尼輪，十信為鐵輪。
俱舍所列，即云金、銀、銅、鐵輪是也。 ^796c10

唯瓔珞始終者，是兩卷菩薩瓔珞經也。 ^796c16

但斷不斷異者，若圓住不斷，即別地方斷矣。 ^796c18

信通進別者，信通餘九，進局第二。
今釋六根，故寄精進菩薩以明其相也。
菩薩戒疏列常精進在第二。 ^796c20

又五與十者，應云今品一根具五根相，
為華嚴一根共九種用，但是離此為彼十千。 ^796c24

不以鼻、舌為通者，但取天眼、天耳、身、如意三為通。 ^796c28

於意離三者，漏盡、他心、宿命三世也。 ^796c30

只是傍小者，謂大乘附傍小乘，立六通名，
而復以大六通斥小六通，如淨名、阿那律、
天眼，即其相也。 ^796c32

至邊乃為風輪所隔者。
明梵王若在三千大千界邊，但見三千大千界內一半而已，
大千界外為風輪所隔，故不見他界也。 ^796c36

疏云支佛見百佛世界者，縱見百佛世界，
亦未信有佛教化，以小乘不信有他佛故。 ^796c42

經：彌樓山者，此云梵山，亦云殊特。
言內外者，此山有五：一、大，四、小。
大者在中，小者在邊，四面而住，在閻浮提西隅大海，在目真隣陀山南。 ^796c46

經云命命鳥者，亦名共命之鳥，命共形殊，
以命從形，故云命命。 ^797a4

經云：須曼那者，此云妙意。
闍提，此云生華，亦云寶華，亦云金錢。
末利，此云奇妙。瞻蔔，此云黃樹華。
婆羅羅，此云重華、平華。
多伽羅，是草香，無名可飜。
沉水香者，華嚴云：阿那婆達多池邊出沉水香，
名蓮華藏，其香一丸如麻子大，若燒香氣普薰閻浮提界，
眾生聞者離一切罪，戒品清淨也。
塗香者，華嚴云：海中有香名無勝，若以塗鼓及諸螺貝，
其聲發勝時，一切敵輩皆自退散也。 ^797a8

經：在勝殿上者。正法念云：善見城中有十千大殿，
毗琉璃寶，或閻浮檀金，或白銀、因陀喜寶，及餘七寶間錯莊嚴。
又婆沙云：善見城中有殊勝殿，種種妙寶具足莊嚴，
蔽諸天宮，故號殊勝。
面各二百五十，周千踰繕那。 ^797a24

疏：有八觸者。謂從未到定，漸覺身心虗寂，
內不見身，外不見物。
或經一日，乃至月歲，定心不壞。
於此定中，即覺身心微微然運運而動，
或發痒、輕、重、冷、煖、澁、滑。
謂動輕是風大，痒煖是火大，冷滑是水大，重澁是地大。
體用相添，則有八觸也。 ^797a34

經大小轉輪王者，樓炭經云：轉輪聖王城，
東西長四百八十里，南北廣二百八十里。
諸天為王化作宮殿，城壁七重，七重欄楯，
七重交露，七重行樹，及金殿銀門，銀壁金門。
王有四德：一大富，二端正，三無病疾，四長壽也。 ^797a44

疏云皆於身中現者，謂諸佛示為肉身，於己身中現故。 ^797b6

疏：四月者，以西方但立三時，無秋時，故云一歲，即十二月也。
other:: 
# 釋不輕品第二十
釋不輕品 ^797b10

可以證因者，明不輕品中雙證因果也。 ^797b16

四、明眾生唯一乘者，彼云：欲說眾生悉有佛性成一乘義，故說此品。
一切眾生唯有佛性無餘性故，雖有一乘無有餘乘也。 ^797b18

上明勸福者，他云：上來一品廣明持經之福勸物修行，
今欲廣敘謗法毀人之罪，為誡未來勿作斯業，故說此品也。 ^797b24

七者、引事者，他云近從法師品來，上雖言持經之人得六根清淨，
未有其事，今引釋迦本生親自驗證，佛滅後持經人得六根淨，
勸未來眾生令持經也。 ^797b30

隨喜容下者，且約展轉至第五十人，第五十人在五品初，且屬下耳。 ^797b36

弘宣一句者，皆當作佛一句也。 ^797b40

以生後見者，意云今通述彼，令修行者於今經文而生正見矣。 ^797b42

上全弘經文者，五種法師受持讀誦等以為流通也。
今略弘經意者，但宣汝等皆當作佛，即是經意也。 ^797b46

未為二因者，自法華前小典，但趣於真未趣於中，以未開故緣了不成也。 ^797c2

逆化通理者，明今品非但弘於一乘之教，正令眾生當得至於實故也。 ^797c6

迹尚不周者，未開權故，有兼帶故。 ^797c10

末代弘者迷津者，此斥弘唯識人，談一切眾生全無佛性也。
若唯識是則不輕非，若不輕是則唯識非，此縱橫破也。 ^797c12

各得教旨者，唯識只可申於方等，則不違彼經之大旨，
故法華論自申今經，則得今經二門大旨也。 ^797c18

以解貫四者，即內懷不輕之解。
由有解故，則能外敬不輕之境等。 ^797c22

而不先責不輕者，意云不輕既謬授記，佛何以不先責不輕失？ ^797c26

疏：通亘本當者，無始本有，究竟至於無上菩提，無有改易。 ^797c30

疏云種子本有者，此不同法相宗中立種子義，
以業惑為緣，了種子故。 ^797c34

疏云：將解以歷人者，將法華之解以歷他人。 ^797c38

以對新熏者，謂外言教及以善知識助於修行，即名修得也。 ^797c40

初二世界者，謂內懷外敬故屬世界身，
立不輕行正當生善宣教屬對治人，作不輕目當第一義，故云汝等皆當作佛。
此亦不全同序文所對，彼以理一屬第一義故。 ^797c44

疏於其則非聖者，必見諸佛即是眾生，故云於其則非聖。
如大經中六師之徒，謂佛年少，學業夫淺等是。 ^798a4

彼則化佛至空身者。
此從未說，遂於語便，且云化佛，此即報身。
故上經云復次菩薩摩訶薩觀一切法空如實相等，
即表法身，故云虗空身也。 ^798a10

此乃虗空身者，經云：於虗空中，具聞威音王佛先所說法華等。
即以虗空表法身也。 ^798a16

詮於化事者，只聞說法華經，即是化儀之事也。 ^798a20

彼則列勝行法者，只四安樂行是。 ^798a22

經究竟佛慧者，准序中，究竟佛慧在於開顯也。 ^798a24

不過實相者，實對不虗也。
常住故，對不改也。
又對無常住，對流通動也。 ^798a26

或雜助門者，且如藏須以事六度，助通須藏助，
別於住中須用折體二門為助，圓用前三以為扶助，即其相也。 ^798a30

或抑者，以大教抑小。 ^798a36

或覆者，謂覆菩薩實用，權掩於實隨機設教，故云文寬。
漸頓化儀或兼或帶，故云事廣。 ^798a38

但宣二十四字者，經從我深敬汝等至輕慢九字，標也。
所以者何下汝等皆行菩薩道當得作佛一十五字，釋也。 ^798a42

具述因果者，汝等皆行菩薩道，述因也；
當得作佛，述果也。 ^798a48

四、一一一只是三故者，人一必具三因故，
教一必詮三性故，行一行三因行故，理一本理具故，又為前三所依故。 ^798b4

俱獲大功者，現得六根清淨以為大功也。 ^798b10

令合此文者，文旨唯一大涅槃耳。 ^798b12

不獨五種法師者，或法師行等。 ^798b14

或冥者，謂毀者但得冥益耳。 ^798b16

或顯者、信者，現得六根清淨報故。 ^798b18

或廣者，具足受持故。 ^798b20

或略者，但聞作佛一句故。 ^798b22

不專對專者，既是不專讀誦，只道專行禮拜。
又圓鏡中問云：不輕于時何故但行敬歎二事弘一乘耶？
答：不輕弘經凡有二種：但行敬歎即是密說，得六根清淨具足神通即是頓說。
所以前密後頓者，末世之時增上慢人惡強善弱，不可頓說故須漸也。
如此釋者，與今文殊經旨安顯？ ^798b24

廣略准知者，廣為他說，或但說一句一偈而已。 ^798b36

大經中禮知法者者，圓鏡引大經云：有知法者，
若老若少，皆應恭敬。 ^798b38

已獲重恩者，彼經那律章中，淨名為二比丘懺罪滅已得無生證，
故云重恩也。 ^798b42

忘犯設敬者，經云時二比丘稽首禮維摩詰足等。 ^798b46

不為宣通大小非教者，意云若為宣通法華禮俗，
乃可違於律文及以梵網所制，若不爾者必不可違，
故小乘中上座不禮下座，況於俗人？
今不輕為弘法華故禮，非為弘宣不聽禮俗之經。 ^798b48

今禮四眾等者，斥古人也。
他云：菩薩要須禮俗。
今問：要須一切菩薩悉皆禮俗，而復濟眾何罪耶？ ^798c8

禮尚不受者，更反斥他也。
今不輕禮四眾，尚被四眾打擲不受，他既不受，濟義不成。 ^798c12

初正約三四者，謂依三而行四行也。 ^798c16

疏云：不受理一者，不輕以一理而毒之，
無智不受，故無理一也。 ^798c18

疏云比丘即不受人一者，不受彼比丘即無人一也。
行一者，一等可知。 ^798c22

疏本已有善者，本有大善也。
疏從比丘臨欲下，第三、雙明信、毀果報，
又二：先明信者果報，次明毀者果報。
初信者，又二，如疏。 ^798c26

經即得如上眼根清淨者，如上法師功德品說也。 ^798c32

廣對一切者，應對十種三法，如玄文。
得大勢於意下，第二、結會，又二：初、結會；
若我於宿下，舉己昔信佛得益以勸今持也。 ^798c34

尚猶墮苦者，謂即雖隨從，以信薄故，寧免墮苦也。 ^798c40

擊信毀之二鼓者，信即天鼓，以生善故；
毀即毒皷，作遠因故。 ^798c42

為生後之兩因者，毀為生因故墮地獄，
信為後報之因故畢是罪已，復遇常不輕等，此是二因之相也。 ^798c46

經#CB02494;陀婆羅等者。
圓鏡云：#CB02494;陀婆羅是菩薩名，
師子月比丘名，尼思佛是優婆塞名。
舉菩薩則攝聲聞，舉僧則兼尼，舉近事男則兼女也。
千佛因緣經云：思佛等千優婆塞得無生忍，
#CB15106;多羅母善賢比丘尼等五百比丘尼不受諸漏，
心得解脫。彼經既無師子月等五百比丘尼，具秀公以讀。 ^799a2

疏：舉逆以顯順者。
此重舉前逆、順文意，成今勸持。
上是總說今文大意耳。
謂舉彼時四眾比丘、比丘尼等，以嗔恚意之逆也。
畢是罪已至得三菩提等為順。
應知此一段文，唯有勸持、遮毀之相耳。 ^799a14

次其罪下十行，明信毀果報者，初三行，
頌現報；次不輕命下半行，頌生報；三、說是下一行，
頌後報；從我於前世下二行，追頌舉信勸順意。 ^799a22

疏如牛皮等者。大論云：龍鬢縛身，入水漸急；
牛皮繫體，向日彌堅。
初損戒皮，次損定肉，後損慧骨。
戒、定、慧如身，如體；有相心修，如縛，如繫；
受人、天果，如入水向日。
今由四執失於正法，亦復如是。
other:: 
# 釋神力品第二十一
釋神力品 ^799a28

此品初應具四悉，內外力用異，即世界都此力用，
善生惑滅入中，四悉義足也。 ^799a38

神在於內，即體宗者。
神是能取之智，智即因果。
體是所趣之境，體是宗家之體。
宗是體家之宗，方有勝用。
從始至終，宗體具足。 ^799a42

今復身輪現此勝用者，唯獨今經開權顯實、
開近顯遠，諸經所無，故云勝也。 ^799a48

疏：體深等者，堅窮故體深，橫廣故力大也。 ^799b4

疏：分身等國者。等取橫遍十方菩薩國土也。 ^799b6

應非四眾八部者，謂舊住菩薩即是本時所化，應非迹中經文所列四眾八部也。 ^799b8

疏：出過凡聖者，福人凡也，三藏佛等聖也。
且以梵淨而為所表，故云極淨也。 ^799b12

經出廣長舌者，注家云：言滿三界無以過故舌至梵世，行滿十方無怨惡故光遍此界。
身分亦爾者，明五陰雖分一極莫二，故神力所顯常為影響也。
今謂十種所表過諸教上，但云言行滿故使爾者，佛何常不言行滿耶？ ^799b16

疏：三藏、佛舌至髮際者。
時有婆羅門偈呵佛曰：
　　汝是日炙種剎利，姓淨飯國王太子，
　　而以食故大妄語，如此臰食報何重。 ^799b26

佛即出舌覆面至髮際，曰：汝見經中有此舌人作妄語不？
〔云云〕。 ^799b32

疏智境罄者。罄猶竭也。
謂智窮境過，橫竪周照，故云也。
疏今明復動下。表流通未來一切，令淨六根也。 ^799b36

疏云：而今而後者，而今表現，而後表流通也。 ^799b40

宗雖近遠，同名因果者，本門之宗名遠因果，
中間因果、今日因果名近因果，俱今經宗也。 ^799b42

疏餘悉如文者，生處通三：得道之場既是法身生處，
轉法輪即般若生處，入涅槃即解脫生處。 ^799b46

而總於三者，以名下具體、宗、用故。 ^799c2

滿理釋權疑者，迹門入實，三德究竟，無復權執，迹力用也。
地涌品初唱云：我娑婆世界，自有六萬恒河沙等菩薩，
能於我滅後，護持讀誦，廣說此經。
因即地烈，本屬涌現，由茲問答，方袪近疑，本力用也。
other:: 
# 釋囑累品第二十二
釋囑累品 ^799c4

安國者，涉法師。 ^799c14

不越先規者，秀公不違於什師也。
彼先立問云：依於梵本及法華論並正法華並諸經，
皆安囑累品在末，何故此經安囑累品在神力後耶？
答：生法師云：前說因之時亦並已付屬，義既未周則不別立品。
今明因果俱竟理說都畢，斯則如來大慧於茲顯然。
今持此經摩頂付囑，理深事大必須慇懃，為是義故別立品也。
又引藏法師云：羅什法師善解秦言妙得經旨，
安囑累品在神力後者必有深致，若在經末猶是淨土，
妙音來時何事被誡，於此國土勿生下劣想等，
難詞甚廣〔云云〕。 ^799c16

今攢舊聞者，即記主思述也。
昔自左溪尊宿云：此八相違七，並據現文，是則易破。
唯有多寶還本，未見有現文，稍為難破。
後因撿藏，見南山內典錄云：崛多檀移囑累，
見此文已破，為不難故。
今攢舊聞，及後見他章疏所立義旨也。 ^799c36

總別救者，護持人意而不云破耳，救即破也。 ^799c46

無出塔處者，從法座起，即出塔時處也。 ^799c48

師弟參雜者，意云良由如來付囑已竟，
諸菩薩發誓弘經，若移在後，則成弟子有擅弘之失，及以師弟雜亂不別。 ^800a2

正本既其居先者，謂正經在添品前譯也。 ^800a8

梵音錯者者，謂須憑梵本以正之。 ^800a10

秦言謬者者，以字義正之也。 ^800a12

即而書之者，只是不可飜者，依梵音耳。
例囑累亦爾，彼本在此，故不可移也。 ^800a14

此亦是一見者，今家亦未依此以判。
何者？但依什帥二十八品次第，大理略足，
不須云經度未盡，以論及正經並隨喜譯者所見，不可依也。 ^800a18

二事乖角者，正云唱散是一，去住相違故云也。 ^800a24

安可議耶者，便破意云：冥加已逐者，受持讀誦皆有應驗，
只可仰信，安可商議在前後耶？ ^800a26

一乘四德為小義者，他解此一乘四德之文，
乃云料申小義，如此說者則成形。
今圓經同於小典，故云形斯為小也。 ^800a30

表現表當者，謂分為二分。
施二佛者，只是表正說及流通二意耳。
又施釋迦表現，以正說故。
施多寶表當，以發誓處處聽經，便當當不絕故。 ^800a36

更加寶印首者，只是離於寶掌菩薩，出於寶印首菩薩耳。 ^800a42

以大梵冠首者，如云大梵自在天子也。 ^800a46

大梵字不盡者，以譯大梵字不盡也。 ^800a48

縱是什公所移者，且順自古相傳之什公，
移囑累品在神力品後，深為得旨。
理契真源，詞含玉調，光前絕後，千古共現，
尚欲垢之，強增瑕礫哉！
如前引藏法師文是。 ^800b2

連及也者，是佛弟子繼嗣傳燈，何辭連及也？ ^800b10

疏三千三百者，如上寶塔品中三變淨土，八方各變四百萬億那由他土。
且如一變，八方各更四百萬億那由他，
皆令清淨，即是四八三十二，並本淨娑婆一千，則成三千三百也。
此亦且語其一變耳。 ^800b12

有人引大經等者，圓鏡引也。 ^800b20

疏云：若根深智利者，至法華中，根深智利；
若法華前，須以餘深助耳。 ^800b22

經云為令其人者，良以專弘佛慧，故能令他得佛慧益也。 ^800b26

受大施主者，若非無緣大慈悲，安得稱大施主也？
有人云：設殊不體文，只於結文亦具衣等三法，故今領上義意周遍也。
other:: 
# 釋藥王品第二十三
釋藥王品 ^800b30

而成四悉者，從此文下是生善，從輕生重法是對治，
治其不輕之惡，從命殞道存即第一義。
寶雲經說：菩薩有名大藥樹，譬如藥樹名曰善見，
眾生有得根者，有得莖枝葉華果，見色聞香得味得觸等而皆治病。
菩薩亦爾，眾生有種種病，有依施治者，
依戒依精進定智，見色聞聲依利行同事得治事，具此十事名菩薩為大藥樹。
准此一切菩薩皆是藥王，今別舉喜見以標品目。
圓鏡行云：觀經云：日光 ^800b38

疏云聞說佛慧者，佛慧是同，故得引用也。 ^800c6

疏云：號曰藥王者，以因世藥成出世心，故號藥王也。
疏：所以竭其神力者，經云：以神通願力而燃身也。 ^800c8

盡其形命者，經云：其身火燃千二百歲，
過是已後，其身乃盡也。 ^800c12

疏云：志猶未已者，謂當當不已也。 ^800c16

疏我傳爾明者。謂藥王傳明與於弟子，
弟子又傳明與他，故云也。 ^800c18

疏：勗者，勉也。又勗者，誡勗也。
即勸勉誡勗也。 ^800c22

疏：他方大士者，只是西方東方二菩薩等。 ^800c24

疏云：形無定准者，意云：位取法正，何擇其形焉？ ^800c26

真如實相是所乘體者，如來所說妙法為體也。 ^800c28

是乘乘之緣者，只為機緣不等，且令能乘乘不同矣。 ^800c30

以依一實立因果者，明藥王等自入住已，
方乃隨緣立行，遂物所宜，故云也。 ^800c32

疏：於化他流通者。
文略，應云化他自行，以普賢屬自行流通也。 ^800c36

經及此聲聞眾者，仍本為名，非謂今經有新得小者。 ^800c40

意在苦行者，明藥王雖有百千萬億難行之行，
今經弘法，最逗物所宜，專在苦行也。 ^800c42

經：彼國無有女人者，女人則開四惡趣門。
既無女人，則無四趣也。 ^800c46

經一箭道者，百二十步也。 ^801a2

疏：若行又二者。上分文云二、修供養者，
只以苦行供養，故不相違也。 ^801a4

經不如以身供養者，此菩薩入初住已，
故能捨父母生身，長時供養也。 ^801a8

既即實相者，實相之體具法空也。 ^801a12

所以投巖等者，總舉勝熱及善財事以顯邪正，
良由勝熱投巖有於正法，所以不為華嚴中眾說為外道之行，
不為佛法內眾所譏。 ^801a14

故。勝熱至疑者，善財南行，有聚落名伊沙那，
有婆羅門名勝熱，修於苦行，四面火聚猶如大山，
中有刀山高峻無極，登彼山上投身火中。
善財見之云：我已先發菩提心。
婆羅門言：汝若能爾，諸菩薩行悉皆清淨。
善財言：人身難得，乃至受如法教難得正命，此非魔耶？
諸梵空中散華供養，告善財言：勿疑聖者，
今此聖者得金剛炎三昧光明法門，廣度眾生。
善財聞已，於婆羅門起真實想，投身未至得善住三昧，觸火得寂靜三昧。
婆羅門言：以解脫火燒諸眾生，見惑無餘必不退轉，
獲益歡喜，何況息疑？
疑由解生，可引用也。 ^801a20

尼乾者，為王廣說名國法，及呵斥於生身有過，
悉讚歎如來觸無其過，因生正信並內解力。 ^801a42

智邪事邪者，智即心也，事即行也，必以正智而導於行，故云智不可亡。 ^801a46

豈獨令俗等者，此斥圓鏡也。
他答云此或可是在家之人，不在犯戒之例，故今非之。
先小後大下，簡小大憂次，謂須開小憂以成大憂，
是故在小則依小次，在大則依大次，大在於小須依小次而坐故也。
先大後小下，簡受大後受小，但為增其小乘身口律儀及入小乘坐次故受，
不可令其戒體更發。
先小後大下，簡開遮，若後受大已小遮須開，
不可遮依小制，不得燒身等。
先大後小下，簡小不能遮，通大須依大制，不同依小。
一界之內下，簡二眾同住通局進否，若大乘布薩須簡小乘，
若小乘布薩大人須集。
一身之中下，簡二戒體，應知先小後大則一切但開，
咸成大乘無作，若先大後小則小無作不復更發，但增身口律儀同己。
大乘於小下，簡大人為他受小，須依小教以立心境，不得為說大三聚淨戒立於心境而相混濫。
小誦於大下，簡得誦不得誦，應知未受大戒不得誦大乘戒本。 ^801b2

並出開制之方者，此明制之方，但為地前菩薩須依開制，
地住已上菩薩並出開制之外，故云出也。 ^801b34

經命終之後等者，明憙見此國沒生此國、
王家沒生王家，故云也。 ^801b38

經八百千萬億等者，藏法師云：此文有二數：
一者、八百千萬億，蓋是此土之數；次從那由他已下，是外國數。
按新華嚴六十五云：一百落叉為一俱低，
俱胝俱低為一阿庾多，阿庾多阿庾多為一那由他，
那由他那由他為一頻婆羅，頻婆羅頻婆羅為一矜羯羅，
乃至僧祗僧祗為一趣，一趣一趣為一至，
一至一至為一阿僧祗，阿僧祗阿僧祗為一阿僧祗轉，
阿僧祗轉阿僧祗轉為無量，如是乃至不可說不可說為不可說轉，
總有一百二十倍。
此則文類相似，故知是外國數名也。 ^801b42

他人疑云者，圓鏡引大論云：大愛道及五百比丘尼入涅槃，
諸得三道優婆塞舉五百床，四天王舉佛乳母，佛自在前擎香爐燒香供養。
佛語比丘：汝等助我供養乳母。
諸阿羅漢比丘各以神足到摩梨山，取牛頭栴檀香作藉而焚燒之。
愛道是生身乳母，佛尚焚之，況佛是法身之父，而喜見不爾也？ ^801c14

經高三世界者，只是高出欲、色、無色三界外耳。 ^801c26

此中須在極果者，此是究竟極位勝應八相也。 ^801c28

此即始終者，位位並具能所生即世界，
長養生善即為人，惑盡果圓為對治，應依於理即第一義，即始終之相也。 ^801c30

疏：無量義云：四水者，彼經云：譬如水能洗垢穢，
若井，若池，若江，若河、溪、渠、大海，悉皆能洗諸有垢穢。
其法水者亦復如是，能洗眾生諸煩惱垢。
有人云：四水者，誤。
今疏引彼四對今經四，非誤也。 ^801c36

十寶山名出華嚴者，謂雪山集一切藥，
二香山集一切香，三軻梨羅山集一切華，
四仙聖山集於五通，五由乾陀羅山集於夜叉，
六馬耳山集於妙果，七尼民陀羅山集於一切龍，
八斫迦羅山〔此云輪圍〕集諸大力，九宿慧山
〔十地論云眾相山〕集諸脩羅，十須彌山集諸天子。 ^801c44

蘇迷盧四寶者，東金，西銀，南琉璃，北頗梨。
彼經以十山次第配十地也。
俱舍云：前七金所成。
頌云：蘇迷盧處中，次踰健達羅〔此云持雙山，
頂有二持雙跡〕，伊沙#CB00501;羅山
〔此云持軸山，峯上如車軸〕，竭地洛迦山，
蘇達梨舍那〔此云善見〕，頞濕縛羯拏〔此云馬耳〕，
毗那坦迦山〔此云象鼻〕，尼民達羅山〔此是烏也〕。
又俱舍云：海有八別，在九山間，妙高為初，鐵輪圍為後。
中間八海，前七名內，第八名外。
前七中皆具八功德水：一甘，二冷，三燸，
四輕，五清淨，六不臰，七飲時不損喉，亦云飲時調適，八飲已不壞腹。
如是八海，初廣八萬，餘七半半陿。 ^802a8

疏十地等者。十地約通教，乾慧地屬外凡，
性地屬內凡，別三十心屬賢，十地屬聖。
若純約別教釋者，或凡，謂十信外凡；或賢，
謂三十心屬內凡；或聖，即十地也。
以對所依次第，三諦最順。 ^802a28

疏：或俗真等者。次第三諦也。 ^802a36

疏云：虧盈者，盈實虧權也。
相指者，只是即權而實，即實而權耳。 ^802a38

不及此經說施權意者，謂於一佛乘分別說三，即是說意。
何者？昔所不說今方說之，為破權疑說於施意，意在實故。 ^802a42

疏餘經說三諦等者，此即別教次第三諦三昧也。 ^802a48

疏：實相入真等者，入只是開也。 ^802b2

應具簡車體者，謂真詮實理為車體，故云其車高廣。
道品為白牛，即能契之智也。
幰盖等並莊嚴具四十二位無功用道，
任運趣極如順流揚帆，故云其疾如風。 ^802b4

經：此經能大饒益至其願者。
此句為總，餘句是別，以總冠別故也。 ^802b12

安樂行是同居至分者，以四行是淨土之行故。
other:: 
# 釋妙音品第二十四
釋妙音品 ^802b16

音樂世界者，樂是世間之法，令人生於樂欲心故。 ^802b20

自隨為人者，自生己善復生他善故。 ^802b22

奉鉢對治者，奉鉢治於不施之惱，故屬對治也。
器表中道，即第一義。 ^802b24

此從自行者為對普門，且云自行從名而說，
名為妙音宜從自立，名為普門可從化他，宜從他立故爾。 ^802b28

又如常不輕者，引同也。
明不輕品是從名而釋，故云即名以顯本事。
如經云：有比丘名常不輕，意合應知。
諸品人法俱等，自行化他咸同，雖乃從名偏立，人法必無二矣。 ^802b32

普門居中者，從藥王下五品則普門居中，
以普門中人法俱普，故得俱通餘品也。 ^802b40

單消其名者，什意云：此五品經文，其名雖異，
而體必同，不出人法俱普，故云義亦無#CB17859;也。 ^802b44

疏：但甘其味者，但取其法耳。 ^802b48

不思議相海者，以小乘中但有相好之名，
無有相海之稱，故偏小相好，皆從一圓相好流出也。 ^802c2

順於師長者，謂白毫從敬順師長而得名，
從小教而立，且寄於小，用表大教。 ^802c6

因果相召者，明佛由順師長之因，感得白毫之果。
以白毫之果光，召於妙音之因人。
妙音若來，如佛昔順師長之因，而感白毫之果。 ^802c10

實因所感者，緣中道實相以之為因，光為能表，
法為所表，改云令弘此法也。 ^802c16

以撮初依相海者，此問意者，初既云大人相者，
大相海也，則是三十二相無非相海，何故復約事校量，云展轉有優劣耶？ ^802c20

任運接照者，任運攝得照於中間，令修行成就耳。 ^802c26

疏淨名云日、月等者，彼經言：菩薩如是雖生不淨佛土，
為化眾生，不與愚闇而共合也，但滅眾生煩惱闇耳。 ^802c28

經：得妙幢相三昧者，謂竪極實相之頂，
名為妙勝；出諸偏三昧之上，喻之如幢。 ^802c34

法華三昧者，攝一切法歸一實相，故名法華。 ^802c38

淨德三昧者，謂三障即三德，故云淨德也。 ^802c40

宿王戲三昧者，宿即是主，主即王也。
得此三昧遍遊法界，故云戲。 ^802c42

無緣三昧者，謂法界為所緣，三昧為能緣，
緣所相稱無思無念而常遍攝，故云無緣也。 ^802c46

智印三昧者，智與境合故名智印，此從照而常寂得名也。 ^803a2

解一切眾生語言三昧者，中道三昧諸法具足，
殊方異類無不解了，皆歸實也。 ^803a6

集一切功德三昧者，三德秘藏，恒河沙萬德悉集其中矣。 ^803a10

清淨三昧者，三德畢竟無染，故云清淨也。 ^803a14

神通遊戲三昧者，不起滅定現諸威儀也。 ^803a16

慧炬三昧者，三智朗三惑，此從即寂而照得名。 ^803a18

莊嚴王三昧者，不思議慧即照而寂，莊嚴法身。 ^803a20

淨光明三昧者，實相之光無二邊染故。 ^803a22

淨藏三昧者，調達三道即三德，故云淨藏也。 ^803a24

不共三昧者，楞嚴三昧不與三教共也。 ^803a26

日旋三昧者，如普賢三陀羅尼即其相也。 ^803a28

豈同世有者，謂不同世間之福也。 ^803a30

規謂規模者，以妙音所將有未斷惑之眾，故誡妙音為未達者之模諧也。 ^803a32

而耐其拙者，用權為拙耳。 ^803a36

以中空等者，中空釋座、慈悲釋室、莊嚴釋衣。 ^803a38

疏雖同一位至終者，仁王經歎菩薩三十生功德，
一地有三生，謂入分為初生，住分為中生，滿分為終生。
故今推彼而論高、下耳。 ^803a40

經甄叔迦寶者，注家云：此寶似鸚鵡，#CB00047;邊赤。
或云色緣。 ^803a46

經云：如那羅延者，天帝第二大臣名。
其身堅剛，研刺不入。
菩薩以色身現世，故以世中極堅牢身，而況類之。 ^803b2

經世事可忍不者。
問意云：內四大既其調和，外諸違情境復可忍不？
故云世事也。 ^803b8

經無不孝父母等者，此下總有五句，皆以無字著句頭，不字著句末。
如云：無不孝父母不？
無不敬沙門不？無有邪見不？
無不善心不？無不攝五情不？
經中存略說者應知。 ^803b12

疏云：種何善根者，屬智，以神力屬福也。 ^803b20

疏：體一而用異者，同以不二實相為體也。 ^803b22

故得互用者，三昧從定，陀羅尼從慧，以名異體一，名為互耳。 ^803b24

疏：又舌根清淨名陀羅尼者，取其音聲之用便故。
other:: 
# 釋普門品第二十五
釋普門品 ^803b28

將釋此文大分為四：先明得名之由，次釋題目，
三十雙者下廣釋經題，四依經解釋。 ^803b32

初文者，是故娑婆世界受無畏之名，寶藏佛所稟觀音之目，
已成種覺號正法明，次當補處稱為普光功德，
其本迹若此寧可測知，方便隨緣趣舉一名耳。 ^803b34

次略題者，觀世音者，西土正音，名阿那波婁吉低輸，此言觀世音。
能所圓融，有無兼暢，照窮正性，察其本末，故稱觀也。
音者，是所觀之境也。
萬像流動，隔別不同，類音殊唱，俱蒙離苦。
菩薩弘慈，一時普救，皆令解脫，故曰觀世音。
此即境智雙舉，能所合標。
經者，由聖人心口，故文理表發，織成行者心，故稱曰經。
普門者，普是遍義，門曰能通。
用一實相，開十普門，無所障礙，故稱普門。
品者，類也。義類相從，故名為品。 ^803b40

三、廣釋。初、不云因緣者，文雖不顯，其義已彰。
人法異即世界聞，能生善即為人聞，能滅惡即對治聞，即見理第一義也。 ^803c10

疏人有多種等者，人即假名所成之人，法即五陰能成之法。
此之人、法通於九聖：若色、受、想、行、識是凡鄙法，
攬此法能成生死之人；戒、定、慧、解脫、解脫知見是出世法，
攬此法成出世聖人；上、中、下惡即成三途人、
法，上、中、下善即成三善道人、法。
故六道階差及四教人、法不等，故云多種。
廣如彼玄文釋。 ^803c16

疏：二、慈、悲者，悲名愍傷，慈名愛念。
愍，故拔苦；念，故與樂。
菩薩若但起慈、悲，心不窂固，故須發弘誓加持，使期心有尅也。
謂四教菩薩，皆發此心也。 ^803c28

三福慧者，亦名定慧。
定名靜愛，慧名觀#CB15081;。
大論云：定愛慧#CB15081;，
寂照之智，無幽不朗，如明鏡高堂。
福德禪定，純厚資發，如明燈淨油。
亦稱為目足備故，入清涼池。
池即涅槃，涅槃稱為二種莊嚴，莊嚴法身也。
亦有四教不同也。 ^803c34

福能轉壽者，轉分段短壽，成常住慧命。
四、真應者，真名不偽不動，應名稱適根緣，集藏名身。
若契實相不偽不動之理，即能稱機而應。
始從外道，終至圓極，比決不同。
唯有別圓，任運能現〔云云〕。 ^803c44

五、藥珠二身者，藥王療治苦患，出奈女經。
珠是如意之寶，如華嚴云：有一上藥樹，
其根深入，枝葉四布，根莖枝葉，皆能愈病，
聞香觸身，無不得益。
菩薩亦如是，大悲薰身，形聲利物，名大藥王身。
又如如意珠，能雨大千七寶琳瑯，降雨攘攘，
隨意而雨，不窮不盡。
菩薩大慈薰身，與眾生樂，名如意珠王身。
此亦約六即判位。
就前問答，遍救幽厄苦難，得藥王身。
若從後問答，稱適所求，雨實相雨，得涅槃樂，
得如意珠王身，名 ^804a4

六、冥顯兩益者，冥是冥密，顯是彰露。
大聖恒以二利益安一切眾生，及以下地日用不知。
譬如日月照世，盲雖不見，實荷深恩。
此亦約六即判位。
就前問答，不見形聲，密荷深祐；從後問答，
親覩色身，得聞說法，視聽彰灼，法利顯然〔云云〕。 ^804a22

七、權實者，權是蹔用，實非暫用。
一、自行論權實，自觀中道為實，二觀為權。
二、化他論權實，他則根性不同，或說權為實，
說實為權，不可定判，但約他意以明權實。
三、自行化他合明，若自觀三諦有權有實，
皆名為實；化他隨緣亦有權有實，皆名為權。
用此三義歷四教，今就自行權實明。
六、即判位，依前問答，從自行化他實智益物；
依後問答，從自行化他之權智以益物〔云云〕。 ^804a32

八、本迹者，本名實得，迹名應現。
始坐道場，及初住所得法身，即是其本迹。
為上地佛，及作上地菩薩，悉名為迹。
就前問答，不可說示，但冥祐前人，從本地得名。
依後問答，珠形異狀，應現度脫，從迹得名。
六即〔云云〕。 ^804a48

九、緣了者，了是顯發，緣是資助。
於了，顯發法身。了者，即是般若觀智，亦名慧行正道，智慧莊嚴。
緣者，即是解脫之行，行助道，福德莊嚴。
大論云：一人能耘，一人能種。
種喻於緣，耘喻於了。
通論教教皆具緣了義。
今明圓教二種莊嚴之因，佛具二嚴之果。
原此因果根本，即是性得緣了也，即是性得為修得種子也
〔云云〕。 ^804b10

十、智斷者，普賢觀云：大乘因者，諸法實相；
大乘果者，亦諸法實相。
智德既滿，湛然常照，隨機即應，一時解脫；
斷德既滿，處處調伏，皆令得度。
前問答從智德分滿受名，故云如十四夜月光；
後問答從斷德分滿受名，故云如二十九夜月邪輝將盡。 ^804b24

疏：別釋五隻者，觀世音普門五字也。
還將此別，一一冠前五隻。 ^804b34

疏：今簡三觀者，且約相待而云簡耳。
疏：云音者，機也者，謂觀其音，知機差別不同也。 ^804b38

疏：一切法邪等者，心邪則法邪，心正則法正也。 ^804b42

疏慈、悲普者，由慈、悲具，方能起四弘誓。
四弘誓：有悲，故眾生無邊誓願度，此依苦諦境；
煩惱無邊誓願斷，此依集諦境。
此二俱名下化也。
有慈，故法門無盡誓願學，此依道諦境；
佛道無上誓願成，此依滅諦境。
此二即上求也。 ^804b44

疏云未值定光佛等者，瑞應經云：至于昔者定光佛時，
我為菩薩，名曰儒童，買華奉佛，散華供養。
華住空中，佛知其志，而讚歎言：汝無數劫所學清淨，
自是已後九十一劫，劫號為賢，汝當作佛，名釋迦文。
獲記之時，得無生忍，方與理合也。 ^804c6

疏：理、智歷法者。謂智與境，令遍歷一切，無非實相。
依此修行，方名行普。 ^804c16

疏斷惑普者，釋論云：無礙道中行名菩薩，解脫道中行名佛。
此究竟為悟佛，證三菩提名解脫道也。
然修行是方便道，斷惑是無礙道，入法門是解脫道。
此約自行次第也。 ^804c20

疏道前名修方便道者，此則住前及初住，
俱為道前；初住已上，為道後；從此已去，任運分普。
今不論道中妙覺，證後為道後也。 ^804c28

疏：相似神通，如上說者。
如法師功德品，六根清淨也。 ^804c34

疏：況真神通者。若欲化他，他示三密：神通是示色身，
方便是示意，同情說法是示口。
隨其類音，此即化他。 ^804c36

疏：二、種道前方便者，進行方便是道前方便，
即以空、假二觀也。
地前所用為入住方便，名修行中攝。 ^804c40

疏如入法門中說者，入初住，證一分實法為體，即是入法門。
如前入法門普中云道後所入名法門是也。 ^804c44

疏：化用如今說者，今觀音正是真道方便化用也。 ^804c48

如釋籤者，伯益造井，貨狄造舟，容成造曆，
岐伯造醫，蒙恬造筆，荼倫造紙等。 ^805a2

疏：農甞者，只是甞五糓而已。 ^805a6

疏：空通而假壅者。
謂偏行偏用，不能一時雙照。
何者？初但住空，不能用假，故云假壅。 ^805a8

假通而空壅者，出假之時，偏用於假，而息於空，故云而空壅也。
第二明體者，以靈智合法身為體也。
第二明宗，以感應為宗。
十界之機，感於寂照之智，致有前後感應之益，
不取因果為宗〔云云〕。
第四慈悲，利物為用。
第五教相，即開權顯實之教，令冥顯兩益，被於將來。
以十法界身，圓應一切，使得解脫。
圓人秉於圓法流通，此圓教五味之中，即流通醍醐味也。 ^805a12

疏次說西方菩薩時者，此釋品初爾時相對以為四悉，
即是說東方妙音弘經已訖，次說西方觀音弘經之時，故云爾時。
下三悉一一皆結云爾時也。 ^805a28

二處皆有初聞名時者，前品初聞名云爾時一切淨光莊嚴國中有一菩薩名曰妙音等是，
此品從佛告無盡意菩薩下至聞是觀音菩薩一心稱名是。 ^805a34

皆有隨應為說者，即是各有現身說法是。 ^805a40

皆有問答。得三昧由者，初品經云文殊師利白佛言乃至行何三昧，
次華德菩薩問種何善根、修何功德乃至住何三昧等，
是此品皆是無盡意菩薩問，佛答斷疑。 ^805a42

疏大品明空，則無盡者，經云：即色是空，
非色滅空，空故無盡也。 ^805b2

大集明八十無盡門者，彼經云：身子問：
誰為汝作字，名無盡意？
答云：一切諸法因緣果報無盡，一切諸法不可盡，初發無上菩提心已不可盡。
譬如虗空不可窮盡，為一切智發菩提心，豈可盡乎？
諸佛戒、定、慧、解脫、解脫知見、十力、無畏等無盡，因如是等發心故不可盡。
眾生性無盡，教化眾生無盡，知一切法性無盡，菩薩發心無盡。
又檀波羅蜜無盡，乃至方便無盡，九、八、十無盡。
八、十無盡，悉能含受一切佛法，從是得名，名無盡也。 ^805b6

皆無自性者，以境不自境賴智故，智不自智賴境故。
如此云者，則成他性等。
今文正在和合能所皆空，方無自性等過。 ^805b24

經云即從座起者，禮云：請益起，請業起。
菩薩於佛備其二儀，故言起。
觀解者，菩薩常遠離行，故言起。
亦是契諸法空，空即是座，於此空無所染著，故言起。
又菩薩安於空理，理本無起，愍眾生故，
承機利益，故言起。
又中道本寂，非起非不起，而能起能不起，
無起之起，起即實相，亦起眾生實相，故言起。
此約三觀釋起也。 ^805b30

偏袒右肩者，外國以袒為敬。
露右肩者，示執奉為便，表弟子事師充伇之儀，是故以袒為恭也。
此方以袒為慢，然古有須賈先生肉袒謝於張儀，露兩脾也。
觀解者覆露表空假二諦，又表權實，實不可說，
如覆左表有冥益，權於化便，如露右表有顯益也。 ^805b44

合掌者，此方以捧手為恭，外國合掌為敬，
專至一心，一心相當，以表敬也。
觀解者，權實不合，而今得合。
向佛者，表萬善之因，向萬德之界也。 ^805c6

經云：善男子者，圓鏡云：子有紹繼之能，
男有剛幹之用，行有自利利他，府理清昇感樂之義，稱之為善也。 ^805c12

況二菩薩乃至俱從慧立者，佛從覺、菩薩從觀，故俱屬慧也。 ^805c18

經云以何因緣者，若就眾生，則以善惡兩機為因，聖人靈智慈悲為緣。
若就聖人，觀智慈悲為因，眾生機感為緣，名觀世音也。 ^805c22

經云聞是觀世音，菩薩一心稱者，聞是聞慧，
心無所依，無住無著，即思慧。
一心稱名，即修慧也。
一心稱名者，若用心存念，念念相續，餘心不間，名事一心。
又如請觀音中，繫念數息，十息不亂，名一心念。
或無量息，不雜異想，心想雖長，亦名一心。
一心歸憑，更無二意，名事一心。
理一心者，達此心自他共無，因不可得，
無心無念，空慧相應，假慧相應，中慧相應，即理一心也。 ^805c28

亦不須足者，何以知之？
上既云聞是觀世音，又云一心稱名，口稱名，
意足安下，明其應相也。 ^805c44

由過現緣差者，只是緣不等耳。 ^805c48

亦有人云：三灾等者，圓鏡云：無情有三，
火、水、風；有情亦三，身、命、財。
無情三，次第有二：一、從急至縱；二、從小至大。
三災小大也。有情難，次第亦二：一、從重至輕，
故前命、次身、後財；二、從難至易，以命難難勉，
乃至財難易脫也〔云云〕。 ^806a2

自身出火者，如大論云：醫師兒愛公主於天祠中，
欲火從口出，燒於天祠也。 ^806a12

木火自出者，雖云久旱，亦由樹枝相磨而出也。 ^806a16

釋水則無七相者，圓鏡云：復次水有內外，外可知。
內復二種：一、成身水，以濕濁為性、和接為業，
眾生身由此和接故；二、違身水，與身為病故。
但有二相而已。 ^806a18

疏火難為四者，一、持名是善，為機；二、遭苦即是惡，
為機；三、應；四、結。如文。
釋諸難，例為三意：一、帖文，二、引事證，三、觀行解釋。
帖文者，口為誦持，心為秉持，秉持為理不失。
以火難卒暴，須預憶持，憶持必無難。
設脫有者，皆是放捨所持，背善從惡，稱之為設。
經云：若有，設有，復有。
皆是不定挑脫之辭也。
次引證者，晉世謝敷作觀音應驗傳，齊陸杲又續之。
其傳云：竺長舒晉元康中於洛陽為延火所及，
草屋下風，豈有勉理？
一心稱名，風迴火轉，除舍而滅。
鄉里淺見，謂為自爾。
因風#CB02411;日，擲火燒之，
三擲三滅，即叩頭懺謝。
法力於魯郡起精舍，上谷乞得一車麻，於空野遇火。
法力小臥，比覺，火勢已及，因舉聲稱觀。
未得稱世音，應聲火滅〔云云〕。
三、觀行者果報。火難者，從地獄有，上至初禪，皆有火難。
如何？鼻隔子八萬四千，內外洞徹，上下夾炎；
餓鬼支節烟起，舉體燋熱；畜生燠煑湯炭；
脩羅亦有火難，人中焚燒現見故。
若至劫盡須彌洞燋，諸天宮殿廓都皆都盡。
初禪已下無勉火灾，凡十五有眾生百千萬億諸業苦惱，持是觀世音名者火不能燒。
次惡業火者，隨有改惡修善之處，若五戒十善多為惡業所難，
故經云：燒諸善根無過嗔恚，雖生有頂頭上火燃。
請觀音經云：破梵行人作十惡業，蕩除糞穢令得清淨，由斯菩薩威神力也。
三明煩惱火，若聲聞人厭患生死，見三界因果猶如火宅，
四倒結業烟炎俱起，輪迴墮落為火所燒，
生死蔓莚晝夜不息，懃求方便競共推排，
諍出火宅稱觀世音，機成感應乘於羊車速出火宅，入有餘無餘涅槃即得解脫。
次明支佛，次明六度菩薩，次通教、別教、
圓教及變易土鈍根人、變易土利根，凡有九番行人，
修道之時並為五住煩惱惑火所燒害，
各修方便，方便未成火難恒逼，稱觀世音方便即成，便得解脫。 ^806a26

第二、水難者，亦為三意：一、帖文，二、引證，
三、觀釋。帖文為三：一、遭水是有苦，二、稱名是善，
三、得淺處是應。二、引證。
傳云：海鹽有溺水，同伴皆沉，此人稱觀世音。
偶得一石，困倦如眠，夢見兩人乘船喚入，
開眼果見有船人送達岸，不復見人船。
此人為沙門大精進〔云云〕。
三、觀解者，果報水至二禪，惡業水通三界，煩惱水通大小乘。
如地獄鑊湯沸、尿屎醎，海 #CB01926;河流漂沒溺，
餓鬼道中亦有填河塞海，畜生淹沒衡沒波致患。
脩羅亦有水難，人中可知。
水灾及二禪，沉瀁無崖。
是時若不稱名，尚不致淺處，何況永勉。
次、惡業水者，波浪愛欲因緣之所毀壞，
澍入三惡道中，忘失正念，放捨浮囊，見思羅剎，
退善入惡，即是水漂，何必洪濤巨浪？
若能一心稱名，即得淺處。
三、煩惱水者，經云：煩惱大河能漂香象，
緣覺愛欲之水增長二十五有稠林，老水波蕩，
惱亂我心，暴風巨浪有河浀復沒。
眾生無明所盲，不能出涅槃，彼岸何由可登？
二乘人修三十七品，運手動足，截流而去。
三果名淺處，無學為彼岸，支佛通別各有淺處及彼岸。
圓人得六根淨為淺處，入初住為彼岸，
變易中分分是淺處，無明究竟盡方彼岸〔云云〕。 ^806b42

第三羅剎難，為三：一帖文，二引證，三觀釋。
帖文又二：一明難，二結名。
難中為五：一舉數，二明遇難之由，三遭苦，
四明機，五明應。初人數者，舉百千總數，
不定判多小，以入海求珍，結伴無定數，
雖不定數，終不可獨往，故舉百千。
賢愚經云：田殖百倍，商估千倍，仕官萬倍，
入海吉，還得無量倍，故入海也。
次遭風是難由，樓炭云：巨海有七種似寶，一百二十種真珠寶。
黑風者，請觀音云黑風，洄波仁王般若云：
有六色風，黑、赤、青、天、地、火也。
受陰身經明五風，阿含亦云：有黑風，風加以黑，怖之甚也。
羅剎是食人鬼，人屍若臰，能咒養之令鮮。
復有噉精氣鬼，又人心中有七渧甜水，
和養精神鬼，噉一渧令頭痛，三渧悶絕，七渧盡即死。
一人稱名，餘者悉得脫者，同舟憂感，体否是共，
散口不同唱，心助覓福，故俱獲濟是均。
二引證者，傳云：外國百餘人，從師子國汎海向扶南，
忽遇惡風墮鬼國，便欲盡食一船，眾人怖稱觀音，
中有一小乘沙門，不信觀音，不肯稱名，
鬼索此沙門，沙門狼狽學稱，亦得勉脫。
三、觀釋者，華嚴云：嫌恨猛風，吹罪心火，
常令熾然，吹諸行商人，墮落惡道，失人道善寶，
及無漏聖財，從地獄上至三禪，皆有果報風難，
若風灾起時，諸山擊搏，上至三禪宮殿，
碎為微小土，當知此時，誰能救濟，唯一心稱觀世音菩薩，
以王三昧力，或以手障，或以口，及無量方便，令得解脫。
次明若修諸善惡業風，吹壞五戒十善船舫，
墮三塗鬼國，及愛見境中。
次明二乘人採聖財寶，為煩惱風，吹慧行船行行舫，
墮見愛境，為見愛羅剎所害，若能稱觀世音，
得脫見愛二輪，永勉二十五有黑業。
次明支佛六度行，通別圓變易等，入煩惱海，
採一切智寶，八倒暴風所吹，飄諸行船，
墮二邊鬼國，用正觀心，體達諸法不生不滅，
入實際中，即得解脫〔云云〕。 ^806c36

第四、明刀杖難。亦為三：一、帖文，二、引證，
三、觀釋。帖文為三：一、遭難是苦，二、稱名是善，
三、應也。今言刀杖段段壞者，由人執殺具，
一折一來，隨來隨斷，彌顯力大。
二、引證者，傳云：晉太元中，彭城有一人，
被狂為賊，本供養觀音金像，帶在髻中，
後伏法刀下，但聞金聲，刀三折三斫，頭終無異，
解看像有三痕，由是得放。
又晉太元高簡，滎陽京人，犯法臨刑，一心歸命，
鉺鏁不復見處，下刀刀折，絞之寸斷，遂賣妻子及自身，
起五層塔，在京縣〔云云〕。
三、明觀釋者，非但世間殺具名刀杖，惡業亦能傷善業，
身命、煩惱、六塵、三毒等，皆名刀箭。
地獄即有刀山挂骨，釰樹傷身，鋸解屠鱠等餓鬼，
更相斬#CB02863;，互相殘害。
畜生則魚鱗相順，強者伏弱，牙角相觸。
脩羅晝夜征戰，人中前履，白刃衝刀。
東市等地天，共脩羅鬪時，五情失守，怖畏失命之苦。
若能稱觀世音，若應刑所，尋斷斷壞。
次明修諸善因，為三毒刀箭惡業，破壞善心，
割斷戒皮、定肉、慧骨、微妙心髓，法身慧命，
退失墮落，失人天道，乃至正命。
若能稱觀世音，即蒙救護，三毒不傷，清昇受樂。
次聲聞人，厭患生死，觀三界見思，劇於刀箭〔云云〕。
次支佛六度行，通、別、圓、變易等五住刀箭，
傷法身，損慧命。若能稱名，即蒙聖應〔云云〕。 ^807b2

第五、鬼難，為三：一、帖文；二、引證；三、觀釋。
帖文為四：一、標處所；二、遭難是苦；三、稱名是善；
四、應三千大千。滿中者，假設辭也。
若言滿中，復更從何處來？
今言欲來者，知是假設也。
鬼所以畏者，觀音有威有恩，若非懷恩則是畏威，
所以聞名尚不能加於惡眼，豈容興害心？
害心惡眼二俱歇也。
次、引證，無文。三、觀解者，果報鬼難者，地獄道有蔽惡大力鬼惱諸罪人，
鬼道中力大者惱小鬼，畜生道鬼亦噉畜生，人中可知。
如阿含中云：有大力鬼忽坐帝釋床，帝釋大嗔，
鬼光明轉盛，釋還發慈心，鬼光滅即去。
天主既為鬼所惱，何況四王〔云云〕。
次、修因者，如阿含中云：婬欲破梵行，嗔破慈悲，
貪鬼惱不盜戒，嗜酒鬼惱不飲酒戒，乃至十善諸禪亦如是。
為業惡鬼毀損人天動不動業，若能稱名即不加害。
次、明煩惱鬼者，見心為男鬼，愛心為女鬼，
歷三界合有九十八，豈不遍滿惱二乘人，乃至六度通別圓等？
行人若稱名誦念觀智成就，能令見愛塵勞隨意所轉，
不能為害〔云云〕。 ^807b46

第六，枷鏁難。為三：一帖文，二引證，三觀釋。
帖文為四：一標有罪無罪，二遭難，三稱名，四應。
帖文者，上臨當被害，此定入死。
自此明有罪無罪，或是推撿未定，或可判入徒流。
若判未判，俱被撿節。
聖心平等，本救其囚執，不論其罪有無也。
在手名扭，在脚名械，在頸名枷，連身名鏁，繫名繫礙。
撿是封撿，繫未必撿，撿必被繫。
繫而具撿，憂怖亦深。
若能稱觀世音者，重關自開，鐵木斷壞。
次引證者，傳云：蓋護山陽人，繫獄應死。
三日三夜，心無間息。
即眼見觀音，放光照之。
鏁脫門開，尋光而去。
行二十里，光方息〔云云〕。
三觀解釋者，地獄體是囹圄，鬼及畜生龍檻繫閇等。
脩羅亦被五縛，無勉幽厄。
若能稱名，皆得斷壞也。
次明修因者，故經云：妻子以為鏁械，錢財以為窂獄，王法以為狼#CB13631;。
遮礙行人，不得修道。
望現在是果報縛，望過去是業。
若聲聞人者，凡夫乃三果，是有罪。
羅漢是無罪。雖有罪無罪，同在三界獄中。
五陰繩所縛，三相無常。
撿覆權實上惑名杻，定慧上惑名#CB01965;，
中道上惑名枷，法身上惑名鏁。
如是等束縛行人，不能得脫。
稱名繫念，必蒙靈應。
若發定慧，及發權實。
法身顯現，無明永破。
即是杻械枷鏁斷，入無餘涅槃也。
支佛六度，行通別圓。
起無緣慈悲，薰諸眾生。
十法界有機，即能一切一時而得解脫也。 ^807c34

第七怨賊難，為三：一帖文，二引證，三觀釋。
帖文為四：一標難處，二標遭難人，三明有機，四明應。
難處即是大千國土，次明難即滿中怨賊。
滿者假設也，國曠賊多聖力能救，顯功之至也。
怨者此難重也，賊本求財怨本奪命，今怨為賊必財命兩圖，
若過去流血名為怨，現在奪財名賊，如此怨賊遍滿大千尚能攘之，
輕者豈不能救也。
二遭難人即商主也，又為四：一明主，二有徒，
三壞寶，四涉嶮。商者訓量，此人精識貴賤善解財利，
商量得宜堪為商人之主，既有商主即有將領，
諸商人既涉遠，所賷者必是難得之貨，故言重寶也。
嶮路，或可曠絕幽隘名嶮，或值怨賊衝出處名嶮路也。
三有機者亦四：先明一人安慰，二勸稱名，
三歎德，四眾人俱稱。
所以安慰者，止其恐怖也。
所以勸稱名者，設其上#CB15081;也。
所以歎德者，奘令定瞻也。
若不安慰則怖遽障惶，雖安慰止怖，若不設計唐慰何益？
故勸稱名。雖勸稱名，若不歎德設計，則心不定瞻亦不勇，所以歎德。
故知此菩薩決定能施無畏決果依憑，
三義既足俱時稱唱，機成獲應即得解脫也。
南無云歸命，亦稱為救我。
次結口機也。顯觀音勢力既大，加護亦廣，豈止七難而已。
當知遍法界皆能救護，故言巍巍。
巍巍者，重明高累之辭也。
明觀音力出分段外，竪應二土，故言重明。
再沐神應，故言高累。
以是義故，故言巍巍。
二引證者，傳云：慧達以晉隆安二年，北隴上堀甘草。
于時羗餓，捕人食之。
達為羗所得，閇在柵中，擇肥者先食。
達急一心稱名誦經，食餘人盡，唯達並一少兒。
次擬明日，達竟夜誦，猶冀一感。
向曉羗來取之，忽見一虎從草透出咆吼，諸羗散走。
虎因喫柵，作一穿而去。
達將小兒走叛，得勉道明住，俓過賊難等。
三觀釋者，若果報怨賊者，從地獄至第六天，皆有鬪諍。
如阿含云：忉利戰，不如脩羅索援至第六天。
如此怨會，稱名得解脫。
次修善時，惡色是怨，猶如水#CB01926;。
稱名惡退，善業成就，如闇滅明生。
次明煩惱怨賊者，一切煩惱是出世法怨，
商主是三師，羯磨受戒人是商人，無作戒是重寶，五塵是怨賊。
或法是商主，商人是徒眾，理教是重寶，兩遇魔事是怨賊。
或心王是商主，心數是商人，正觀之智是重寶，覺觀為怨賊。
或般若是商主，五度萬行是商人，法性實相是重寶，六蔽是怨賊。
稱名即解脫也〔云云〕。 ^808a32

第二、明意機，為二：初、帖文，二、觀解。
帖文為二：初、明意機，次、結意機。
意機約三毒為三章，章各有三：一、明有苦，
二、嘿念。此兩明機，三明離是應也。
通稱毒者，侵害行人，喻之如毒。
又久滯為婬，悕為欲。
嗔恚多者，今世、後世人不憙見。
遺教云：劫功德賊，無過嗔恚。
華嚴云：一念嗔恚起，障百法明門。
又嗔則在聲，恚則居心。
愚癡者，邪起諸見，撥撫因果，謗毀大乘。
又愚謂迷境，癡謂障智。
二、觀解者，大經云：一切善法，欲為其本。
二乘欲樂涅槃名貪，厭生死名嗔，不達此理名癡。
開三毒，即有八萬四千具足。
又未斷別惑菩薩，貪求佛法，於恒沙劫未曾蹔捨，即是貪相惡賊。
二乘不憙聞其名，如大樹折枝之喻，豈非嗔相？
無明重數甚多，佛菩提智之所能斷，佛性理未了，未了者是癡相。
欲除此三煩惱故，常念觀音，隨機應赴，
即得永離〔云云〕。 ^808c16

第三、明身業為機。
為三：一、帖文；二、引證；三、觀解。
帖文為二：一、二求願滿；二、結歎。
求又二：一、求男；二、求女。
文云：女人求男，若是無子則絕嗣，有子則父母俱欣，云何獨標女人求男耶？
解云：女人以無子為苦，夫之所棄，並婦所輕，傍人所#CB00764;。
又婦有七失，六猶可忍，無子最劇，容惡性妬，
不能事公姑，貪食無子拙，無子既苦，故標女人求男也。
德業者，明士有百行，智居其首，若但智而無福，
則位卑而財貧，觸途墂坎，智與福合，彌相扶顯，
福則財位高昇，慧則名聞博遠，故云便生等也。
求女業者，端正七德之初，但端正無相者，
或卑孤少寡，相貌不佳，今明貌與相相扶，
彌顯其德，端正則招寵愛，相則招於福敬，
故云眾人愛敬〔云云〕。
次引證者，傳有人姓鬲，四月八日生月氏國，癡人。
三、觀解者，果報求男女者，如阿含中，地獄已上，
乃至欲天，皆有無子之苦，禮拜求願，亦能滿心。
次明修因者，先辨法門，次明與願。
法門者，無明為父，貪愛為母，六根男，六塵女，
識為媒嫁，生出無量煩惱之子孫，此男女不勞願求，任運成眷屬也。
又善權方便父，智度菩薩母，一切諸導師，無不由是生。
又慈悲為女，善心為男等〔云云〕。
次應機願滿者，若就修五戒而論，不殺是仁，
不盜是廉，屬女，表定法。
不妄語是質直，不婬是貞良，不飲酒是離邪昏，
此屬男，表慧法。若不得此五戒，男女則失人天道，
孤獨墮在三途，歸命求救。
五戒完全，即男女願滿，十善例然。
修禪時，方便、修慧、精進等三方便為男，念一心為女。
覺觀喜為男，樂一心為女〔云云〕。
次聲聞五停心觀，治嗔用慈，治散用息，此二為女。
治貪用不淨，治癡用因緣，治障道用念佛，
此三屬男〔云云〕。次支佛者，緣方便道起慈悲觀名女，慧觀名男。
若發真緣里名男，出觀緣慈名女〔云云〕。
六度菩薩，有慈悲不斷惑，在生死利物名女，
行六度方便智慧名為男〔云云〕。
次通教菩薩，既斷煩惱，則有智斷，緣諦理之慧為男，
慈悲扶餘習入三界名女〔云云〕。
次別教十信菩薩，修五波羅蜜，福德莊嚴為女，
智波羅蜜為男，三十心名男女詫。
聖胎初地中道正智開發名男生，無緣慈悲心發名女生〔云云〕。
次圓教，以無緣慈悲種三十二相業名女，
此女端正有相，以中道智慧為男，六根清淨名處胎。
初住慈智，男女雙生〔云云〕。 ^808c46

第三、勸受持者，分文，如疏。
疏上述勝名、美德等者，此述從品初來，
但歎持觀音名及感威神之力，故云美德，
未辯其現身說法，故今勸持名。
二、格量，為四：一、格量本，二、問，三、答，四、正格量。
格量本者，六十二億舉福田多，盡形壽舉時節多，
四事具足舉種子多，今持名號多，凡舉四多為格量本也。
次問、答，如文。四、正格量者，還舉四少〔云云〕。
格四多，功德正等：持名少，田少，時少，種子少。
問：何意以少歒多？
答：佛眼稱量，不增不減；四多重倍，功德正齊〔云云〕。
三、結成。一時稱名，福不可盡。
大品云：一華散空，乃至畢告，其福不盡。
如文。 ^809b28

有人云：佛法二門者，圓鏡云：一、平等門者，
如妙音得普現色身三昧，八萬四千菩薩共得此定也。
二、不等門者，六十二億實與觀音等，欲令人尊重觀音故，於等作不等說。
例如稱揚諸佛經說：禮寶明佛，正滅十二劫生死罪；
禮拘留孫佛，滅無量劫罪也。 ^809c2

亦未申難者，今文正明六十二億菩薩不及觀音，
應先明數量，如何俱云等不等耶？ ^809c12

兩俱句邊者，今經即是心境俱妙，六十二億即是心境俱麤。 ^809c16

若二交互句者，若境妙心麤，則境隨心轉；
若境麤心妙，則境隨心妙也。 ^809c20

有云論悞者，他意云：論與經不同，故云論悞耳。 ^809c24

但念果德者，他人但云唯念觀音果德之身，
今破意者，若唯念果德則不識法身之理，
應先念應身，則於應身即見法報之身，則見三身一體於與諸佛等也。 ^809c26

若以念法身者，意云：若念觀音即應報之法身，故與十方佛等。
又今文中從論云受持觀音下乃至功德無差具足，無引論一段文卷。 ^809c34

疏：第二、番問者，前何緣得名？
佛答：眾生三業顯機為境，法身靈智冥應，
境、智因緣名觀世音。
此義已竟。今問：云何遊此娑婆世界？
佛答：以普門示現，三業顯應，應眾生冥機〔云云〕。 ^809c40

疏此聖人三密等者，亦名三不護。
三不護者，明觀音住不思議圓普法門，
實不作意計校、籌量，不次第經營，方施此應，
即無分別，亦無前、後，任運成就。
譬如明鏡，隨對即現，一時等應。
故言三業不護。亦名三無失。
眾生根、機不同，深、淺有異。
觀音雖不作念逗機，逗機無失，契當前人，
冥會事、理。故言不失三輪不思議化。
若示為佛心、佛口，乃至示執金剛神身，
亦示金剛心、口，雖普現色身，屈曲利物，
於法身、智慧無所損減。
淨名云：若能分別諸法相於第一義而不動不動而動，此乃不思議化也。
問：意業云何示？答：聖意無能測者。
若欲示之，乃至昆虫亦能得知也。 ^809c48

疏：應以者，答方便力者。
何以故？意地觀機，見其所宜，宜示何身，
宜說何法，隨而化之。
故知應以是答意也。
現身是答身業，說法是答口業，故知具答三問也。 ^810a24

疏凡有三十三身等者，束為十法界身。
文闕二界者，指上品云菩薩身。
或言翻者脫落，或依古本正法華文，或言觀音即是菩薩身，
何須更現？今依古本，為明菩薩義，故本體菩薩一界，
或權，或實，種種應化，義不可闕。
又無地獄界身，今明別判雖無，總答中有。
文云：以種種形遊諸國土，何得言無？
釋論云：菩薩化地獄多作佛身，獄卒見不？
故遮。以此而推，應有地獄界身說法也。
今通約十身四句料簡：自有一界身度一界，
自有十界身度十界，自有一界身度十界。
十界身度一界也。
若妙覺法身應實報土，為舍那佛受化之人，
純諸菩薩，皆求佛道，更無異身。
此一界度一界也。
若方便土，五人同生，皆求大乘。
上文云：而於彼土求佛智慧，亦是一界度一界也〔云云〕。
若寂滅道場稟教之徒，諸界不同，或人，
或天、龍、神、鬼等。又根性圓、別兩異，雖諸界不同，
同見一佛身而為說法者，即是一界度多界也。
若有一界之身，但見一界身，現不得度，
則示種種身，眷屬圍遶，供逗一緣。
是名多界身度一界也。
若佛身、菩薩身遍作十法界身，遍入諸道，
各令得見，同其形像，而為說法。
此是多界度多界也。
用此四句，歷五味時，現身皆如此。
約說法多、少者，如善財從百一十知識聞諸法門，則多人多法為一人說也。
如淨名云：為聲聞說四諦，為緣覺說十二因緣，
乃至為梵王說勝慧，為帝釋說無常，此一人用一法為一人說。
若如通教說般若，三乘人同稟，此則一法為多人說。
若是一切無礙人，一道出生死，開佛知見，
此則多法為多人說〔云云〕。
今明三十三身，又為八番：一、聖身，二、天身，
三、人身，四、四眾身，五、婦女身，六、童男女身，
七、八部身，八、金剛身。
一、明聖人。先明佛身，為是應佛？
為是化佛？但聖人逗物，具有二義：若一時歘有，
名為化；應同始終，名為應。
若尋此文，明於應義。
今文不明真佛，妙覺法身究竟極地，毗盧遮那乃名真佛。
真佛淵遠，不可說示，云何能解〔云云〕？
次、明應以菩薩得度者，或上地、下地，三藏、
通、別、圓等，輔佛不同。
若佛於實報作佛，觀音即為實報菩薩形，
或作方便土菩薩形，或作同居土菩薩形，
赴利、鈍兩緣。赴利緣者，如華嚴中法慧、
功德林、金剛幢、金剛藏等；赴鈍緣者，如彌勒等。
若佛轉五味法門，法門興廢，輔佛、菩薩亦節節興廢，
若權、若實，廣利眾生〔云云〕。
次、明應以支佛者，如文殊二萬億劫作支佛，
化眾生，現身說法。
次、明應以聲聞身者，或作三藏，或作通教聲聞，
或作隨五味轉聲聞，內秘外現，莊嚴四枯、
四榮，導利眾生。二、明梵身者，梵即色天主，
此名尸棄，亦云頂髻瓔珞，明四禪皆有王。
此言梵者，應是初禪頂，猶有覺觀語法，得為大千界主也。
觀音修白色三昧不取不捨，不取故不隨禪生，
不捨故應為梵王說出欲論，四句現身以權引實。
應以帝釋身者，此地居天主也。
具云釋迦提桓因陀羅，釋迦言能，提桓只是提婆，
提婆即是天，因陀羅名主，能作天主。
菩薩修難伏三昧不取不捨，說種種勝論，四句現身以權引實。
自在天是欲界頂，具云婆舍#CB02494;提，
此云他化自在，假他所作以成己樂，即是魔王也。
淨名云：多是不思議解脫。
菩薩住赤色三昧不取不捨，應為魔王，
令諸魔界即是佛界，四句現身以權引實。
大自在即色界頂，魔醯首羅也。
樓炭稱為阿迦尼吒，華嚴稱為色究竟〔云云〕。
天大將軍者，如金光明，即以散脂為大將。
大經云：八建提是天中力士〔云云〕。
小王身者，或云天王為大，人王為小。
人王中四種轉輪王自有大小，非四種輪王者名粟散王，自有大小。
中國名大，附庸名小，傳傳相望。
今言小尚為王，何況其大〔云云〕。
長者者，有長人之德，內合法門十德，如譬喻釋。
居士者，多積賄貨居業豐盈，以此為名也。
宰官者，宰主義，官是工能義，謂三台以工能輔政於主，故云宰官。
郡縣亦稱為宰，宰政民下也。
婆羅門者，稱為淨行劫初種族，山野自閑人以稱之。
次列四眾，釋如前。
次婦女者，不明小王婦女者，王家禁固不得遊散，化物為難故不作。
若如妙音，即云於王後宮變為女像也。
童男女者，取妙莊嚴二子釋之，華嚴童子挊砂嬉戲。
七、明八部者，上列大威德天，今更舉二十八天等。
龍有四種：一、守天宮殿，持令不落人間屋上，
作龍象之耳；二、興雲致雨益人間者；三、
地龍，決江開瀆；四、伏藏，守轉輪王大福人藏。
夜叉，此云捷疾，此有三處海嶋，空中天上傳傳相持，不得食人。
乾闥婆，此云香陰，帝釋樂神，在須彌南金剛窟住。
天欲作樂，其心動。
什師云：在寶山中住，身有異相，即上天奏樂。
阿脩羅，千頭二千手，萬頭二萬手，或三頭六手，
此云無酒，持一不飲酒戒，男醜女端，在眾相山中住。
或言居海底，掌搏須彌，須彌為之岥峨，
入海齊腰〔云云〕。迦樓羅者，此云金翅，翅頭金色，因以名之。
此鳥與龍約：汝遶須彌令斷，我搏海見泥，
我不如輸子為汝給使，汝不如輸子與我噉。
天力持須彌不斷，故龍輸子卵，鳥食卵，龍不能食。
三、濕生食；二、胎生食；三、化生食；四、云緊那羅者，
天帝系竹樂神，小不如乾闥婆，形似人而頭有角，
亦呼為疑神，亦為人非人。
今不取人非人釋緊那羅，此乃是結八部數耳。
摩睺羅者，什師云：是地龍。
肇師云：是大蟒腹行也。
八部皆能變本形，在座聽法也。
金剛非八部數，手執此寶護持佛法。
或言在欲色天中教化諸天，即大權神也。 ^810a32

經云以種種形遊諸國土者，諸名不一，
橫則遍周十方，竪則冠通三土。
隨機二變現，何止三十三身？
任化逐緣，豈局在娑婆世界？
以種種形，總明示現身廣。
遊諸國土者，總明所化處廣。
度脫眾生，總明得益功廣。
言雖略上，義極廣前，故稱總答。 ^811b20

疏：三、勸供養者，佛答前問，先總，後別，未勸受持；
佛答後問，前別，後總，未勸供養。
眾生既荷顯益，見色聞聲，故勸供養。
而總、別前後者，互舉耳。 ^811b30

疏：初、勸者，又二：先、稱美功德，如文；二、從是故下，出供養意。
正由能施眾生無畏，從德受名；眾生於畏得脫，為作此名。
德既無量，名亦應多，不可說，不可說也。 ^811b36

疏：奉命者，眾寶間珠共為嚴飾也。
若依瓔珞經，初住銅寶瓔珞乃至等覺摩尼寶瓔珞，
今無盡意位高，那忽止直百千兩金？
答：此略言百民萬姓耳，實不啻堪此也。
觀解者，以事表理。
頸者，表中道一實之理，以眾多無著法門莊嚴寶相，如瓔珞在頸。
解者，表菩薩為常捨行故，一切願行功德乃至佛智、
菩提、涅槃亦不住不著，無依無猗，故言解也。
大集云：戒、定、慧、陀羅尼以為瓔珞，莊嚴法身也。
百千是十萬，此表一地有萬功德，即十萬也。
法施者，舊云：如法施、重法施、求法施、學法施，皆名法施。
無盡意重法，故施也。
今明如法施也，正以財通於法，名財即是法。
財即因緣生法，即空，即假，即中，三諦一心，
一切具足，於法平等，於財亦等。
如此施者，即是法施。
不肯受者，事解：無盡意奉命供養，我未奉命，那忽輙受？
亦是事須遜讓。觀解者，不受三昧廣大之用，故無所受。
重曰：愍我等者，或可請上愍下；或可地位相齊，
故相愍；或可我為四眾故施，仁愍四眾故受，以無所受而受諸受。
佛勸愍者，即是愍一切眾生及四眾也，
正以菩薩為物故施，為物故受。
二分者，表事、理二因。
奉二佛者，將二因趣二果也。
理圓即法佛，事圓即報佛，二佛表二果也。 ^811b42

經觀音偈者，圓鏡云：羅什本經元無此偈，
以囑累品後亦無偈，故梵本之中具有此偈。
按續高僧傳云：隋時闍那堀多於益州龍泉寺為譙王宇文德譯，
諸德製疏並不釋偈，今因講次但加文句矣。
文二：先問，具足下答。
答文三：先誡聽，二答問，三舉二菩薩德齊。
假使下二正答問，有三：一先明冥益，次從具足下明顯益，三從諍訟下重明冥益。
又就第二顯益，文又三：先明化他，次真觀下二歎自德，無垢下三重明化他也。
妙音下第三舉二菩薩德齊，文又三：先舉勝人，
是故須常下二勸念，觀世音淨聖下三勸禮。
勸禮又三：先以無救，具一切下二明能度，是故須頂禮下三結。 ^811c36

經慈音妙大雲者，字誤也。
梵云梅怛利，末那三藏翻為慈意妙大雲。
秀親問今時解梵語僧云：慈意妙大雲，
此翻最勝，當用之。
今師於偈頌大分為五：初一行頌上無盡意問，
次三行頌上佛答，三十三行頌上七難，
四三行頌上結別開總等文，五七行頌上持名勸供養結名等文。
依今分文，甚與上長行文合矣。 ^812a12

經還著於本人者，問：何故呪咀毒藥還著本人？
答：凡呪殺人皆屬鬼神部，若殺人不得必却殺呪師。
如譬喻經中，田家本持五戒，有渴梵志詣於田家乞飲，
田家緣事不暇與飲，梵志置恨使鬼勅之：彼人辱我往彼殺之。
有羅漢聞之往語田家：今夜明燈勤三自歸，
誦守口攝意身莫犯，如是行者得度世之偈，慈念眾生必得安樂。
田家如教，鬼不得便却擬害彼，其法爾故，以羅漢力蔽梵志身令鬼不見。
於是田家悟道梵志得活，即是其事。 ^812a26

經：真觀者，空觀也。
清淨觀者，入假無染，即假觀也。
廣大智慧，即中觀也。
謂中體無邊，故云廣大也。 ^812a44

經：海潮音者，若有念者，菩薩即應而不過時，如潮不過限也。 ^812a48

經：勝彼世間音者，如上釋名中云：勝有為世間、
無為二邊生死世間，方稱觀音之德。 ^812b4

疏聞品功德者，文云聞是觀世音者，是聞上冥益一段問答也。
普門品者，是聞顯益一段問答也。
自在業者，若是凡夫之業，為愛所潤，有漏因緣不得自在。
觀音為調伏十法界，示此三業，慈悲力潤，
隨感受生，不為煩惱所累，故言自在。
業為中道第一義諦所攝，於二諦中得自在。 ^812b8

經云皆發無等等至心者，然發心有三：
一、名字發，即五品弟子；二、相似發，是六根清淨；
三、真發心，即初住已上。
此發心是真發心也。
故大經云：發心畢竟二不別，如是二心前心難。
今發初心等於後心，初心難發心，故言無等等於後心，名無等等。 ^812b20

寶雲經云：菩薩有十法者：一者如地廣大無量無邊，菩薩亦爾。
二者如地為眾生依止所欲稱意，菩薩亦爾。
三者如地無好無惡不忻不恨，菩薩亦爾。
四者如地受大雨，菩薩亦爾，而受諸佛法雨。
五者生草木為眾生所依，菩薩亦爾，一切眾生修行皆悉依之。
六者一切種子依之而生，菩薩亦爾，生一切法。
七者能生眾寶，菩薩亦爾，能生眾德。
八者出生眾藥，菩薩亦爾，能出法藥。
九者大風不動眾生莫虧，菩薩亦爾，諸緣不能動。
十者師子等吼而不能驚，菩薩亦爾，諸外道等而不能驚。
非不一途而闕約教。 ^812b30

須辨其旨者，教雖不傳，聞法不無，秘密得益。
若方等下，出其旨相也。 ^812c4

或品似大者，此約共部說，如方等般若中即色是空、
空即是色，似相融相入不可思議，而猶有得小益者，文云似也。 ^812c8

或品似小者，指方等中多有此相也。
或兼大小等者，此約共教說也。 ^812c14

以向來三義者，從以部共故，下文是謂皆具顯密及不定意也。 ^812c18

以成大車者，空為高爾，白牛假為廣智，
具度高廣不二，即是中道以為車體也。 ^812c22

次約初心緣畢竟理者，初心淺而理深，故云竪也。
other:: 
# 釋陀羅尼品第二十六
釋陀羅尼品 ^812c26

疏此飜總持者，應用總持二字，通冠四悉，無非總持。
又初世界文總持二字，總持遮惡，總持眾善，故屬世界也。 ^812c30

生云近識者，生云：其因緣歷數符若影響，吉凶禍福豈可避哉？
但云言理說妙絕群庶，致令近識受持心薄，故寄之呪術以敦時情也。
注云幽顯等者，注云：夫憑理虗心則三界非染，虎經通化則百神可彰。
既幽顯恊讚，故曰陀羅尼品。
幽謂鬼神等，顯謂藥王等。 ^812c36

本不合翻者，意云：呪但須念，持亦不為，
專緣文義，念若有功，則有感驗，所以不翻。 ^812c48

若全不可翻者，許與復斥，翻既無益，何故飜之？
今家不翻，良由此也。 ^813a4

疏眾經開遮下，亦具四悉，隨相配之，以釋前四。
言開遮者，用不等耳。 ^813a8

疏那達居士下，未見所出。
方等陀羅尼經云：文殊師利白佛言：世尊！
佛去世後，若比丘、比丘尼、若菩薩、若沙彌、
沙彌尼、優婆塞、優婆夷毀犯諸戒，云何當滅如是等過？
佛言：善哉！當為汝說四番陀羅尼，一一悉明滅罪法度〔云云〕。
請觀音經云：毗舍離國一切人民遇大惡病：
一者、眼赤如血，二者、兩耳出膿，三者、鼻中流血，
四者、舌噤無聲，五者、所食化為麤澁。
爾時世尊令月葢長者等請彌陀佛、觀音、勢至。
於是彼佛及二菩薩受其請故，到毗舍離，
住立門閫，放大光明。
觀世音菩薩為說救護眾生陀羅尼，毗舍離人平復如本。
於時世尊又謂說消伏毒害陀羅尼。
觀音受請說已，作如是言：一切毒害、一切惡鬼及虎、
狼等，聞此呪時，不能為害；破梵行人作十惡業，
聞此呪時，不能為害，還得清淨。
爾時世尊為擁護受持此經及觀世音菩薩名者，故自說灌頂言祥陀羅尼。 ^813a12

疏大明等者。大品既云般若是大明等，
即是別歎三智：一切智知空，空體明淨，
法界遍朗，故曰大明；道種智知假，遍知法界世、
出世法恒沙種類，不差不滿，了了別知，
無能逾勝，故曰無上；一切種智知中，中理無等種智與之相應，
故曰無等等也。又此三呪名三般若：實相般若與諸佛同體，
名一切種智；觀照般若與諸佛同意，名一切智；
文字般若與諸佛同事，名道種智。
此既歎說三智、三般若，不同上來別有所主，故云非治病等。
呪者，屬對也，以秘妙之言相屬成文故也。 ^813a44

總用總持等者，將此總用等四次第，以對四悉釋大明呪等。 ^813b16

別對三教者，以般若部通三教故，大明屬通，
無上屬別，無等等屬圓，亦是三觀。
般若則通三，今唯開顯一實故也。 ^813b20

復名為通者，亦是通三教耳。 ^813b26

增益等者，誦增益差根、增益壽命等。 ^813b28

攝召者，攝召鬼神也。 ^813b30

疏：勿乖於教者，意今是治病者，須依治病等今經，專為護法也。 ^813b32

疏如王索先陀婆者，一名四實：行時索給馬，
食時索給鹽，飲時索給水，洗時索奉。
器譬呪智，臣譬諸菩薩，無識譬凡夫。 ^813b36

疏下例有三，如文者，勇施、沙門、持國三無佛印。
可雖無佛，彰言印定，應是嘿印矣。
藍婆〔云結縛〕、毗藍婆、曲齒〔云施積〕、華齒
〔云施華〕、黑齒〔云施黑〕、多髮〔云被髮〕、無厭足
〔云無普〕、持瓔珞〔云持華〕、臯諦〔云何所〕。
又曲齒等，亦是從相及所執為名。 ^813b42

疏：震銘其背者。此土人被霹#CB15439;死，
背上云：市中用小斗五字，皆不著中央直書。
此土無人識者，西國婆羅門來見，即識著中央一直書，則成五字矣。
other:: 
# 釋嚴王品第二十七
釋嚴王品 ^813c4

疏云出佗經者，謂藥藏菩薩經。
彼經飜譯甚質，今疏取意調彼經文，以出求法之相，非全錄彼經文。 ^813c12

疏：甘露未沾者，未得法華教下諦理之旨沾心也。 ^813c16

疏云：#CB15092;刻者，日影也。
刻者，周禮有挈壺氏，掌漏刻，懸一壺而成水，
下安示水器，壺有小孔，漏滴其水於下器中，
器內有竪木，刻為百刻，水浮竪木，其刻漸出，
竟一日夜，百刻方盡，仍於木上為二獸形，以正十二時也。
今國家用之。 ^813c18

疏云：一飡喀喀者，列子曰：東方有人焉，
曰爰旌目，將有適也，而餓於道。
狐父之盜曰丘，見而下壺飡以鋪之，三鋪而後視，
曰：子何為者也？曰：我狐父之人丘爰旌目。
嘻，汝非盜耶？吾義不食子之食也。
兩手據地而嘔之，不出，喀喀而死。
亦云出，十六國春秋云：爰旌目長路而行，
質粮乏絕，困餓委地，遇胡盜，文與之食。
良久，精目方能視人，乃見盜父，問曰：君是何人？
答云：故丘之盜也。
精目遂手據地，吐其食，曰：吾終不食不義食也。 ^813c28

疏：十旬九#CB01366;者，魯有子思，孔仲尼之孫也。
博學精敏，英明美才，高蹈全德，安食不仕。
乃十旬唯九飯，事現史記。
其樂於道，安於貧，不以軒冕為心，則雲霄之志屈矣。 ^813c46

疏：慍〔於問反，怒也，惠也，怨也。〕 ^814a6

疏：無忘者，不遺也。 ^814a8

疏：苟者，且也。意云我等非其求法人乎？ ^814a10

地非其處乎者，古人修道，皆擇地而居，則使安神進行矣。
愀〔子小反，隘〕 ^814a12

疏：其誠者，誠，約信也，亦立也，謂得其道立也。 ^814a16

疏：功由此王者。此從後說，故云此王。
若從初說，應云功由此人也。 ^814a18

疏云：而復邪見者，應是推理之邪。
若是鈍使，邪見未必易悟。 ^814a22

疏：紫臺者，前品經云：入七寶臺，七寶之中，金居其首。
即紫磨真金也。 ^814a26

得聖前却者，三人前得，一人後得耳。 ^814a30

又利物多端下，約本迹釋。 ^814a32

邪正異轍者，二子及母以正化、嚴化也。 ^814a34

今從示迹者，若從示迹本是大權，若從得道已說則成兩量，
重得四聖名也。 ^814a36

王及能化者三人為能化，王為所化，王於宮人王為能化也。 ^814a40

有稱歸心者是何？
#CB17860;國王也。
勝鬘夫人是末利夫人女，嫁有稱王。
其母送書與女，具說佛相好等。
女得書讀竟，即說偈云：如來妙色身等。
說已，佛即於空中現等。
夫人教國中女人七歲已上發菩提心，
王教國中男子七歲已上皆發菩提心等〔云云〕。 ^814a44

疏六度、四弘者，文誤，應云四等，經云慈、
悲、喜、捨是也。餘經指此為十波羅蜜，未如未曾有因緣經中先說六度，
次說四無量心，次第說竟。
又總釋云：眾生無量，故慈、悲、喜、捨，皆悉無量。
遠前六度，名十波羅蜜，總稱一切菩薩行願也。 ^814b6

餘三合在七度內者，智在般若，力、願合在禪度內也。 ^814b16

疏今經指十度為正者，經云：久修菩薩所行之道，所謂檀等。 ^814b18

疏：常宣正法者。說前四味，於王緣弱，為正法也。 ^814b22

疏：論議者，謂共母論量商度此事也。 ^814b24

疏子白母時至者，說法華經是五時畢，故云時至也。
磓砧者，二子如磓，母如砧，父王如器皿。
又二如磓，王如砧，宮中八萬等如器皿也。 ^814b26

經我等是法王子者，已得無生忍竟，故云也。 ^814b32

經或聽者，言或者，亦且進退，恐化不得，故云或也。 ^814b34

疏：狹而且陋者。不具十八名狹，但是邪變名陋。
十八變闕二，應云在地而滅及忽然在空。 ^814b36

經我等為父已作佛事者，父心已轉，菩提心已發，
信受妙法華經，故云佛事。 ^814b40

疏歸一、實相如前者，如三周開顯是。 ^814b44

疏：即秘密藏者，三德秘藏，三世諸佛皆集其中也。 ^814b46

經云四柱寶臺者，表王等當證，開示悟入常樂我淨之果也。
床是所依，表畢竟空理以為所依，所依即座也。
天衣表寂忍稱理，柔和忍辱衣，其上有佛，表大慈悲之室。
良由境智相稱，故能應現無窮。 ^814b48

經：放大光明者。復表一實智光，照破諸愚闇也。 ^814c8

經：成就第一微妙之色者，以供養是色故，表以色微妙。 ^814c10

經云精勤修習助佛道法者，上二子既修正道已，次方云乃至三十七品等。
今父王為偏著依正而復邪見，是故先修無作道品以為助行。
何但修於無作道品，亦兼修餘三教以為助治？
所以三十七品之初念處之觀，先破四倒、
破邪見等並亡，助治力大疾得菩提。
所以先修，方修於法華三昧及十度等正行〔云云〕。 ^814c14

疏：善知識者，有善法故。
何等善法？所作之事不求自樂，常為眾生而求於樂；
見他有過，不說其短；口常宣說純善之事。
以是義故，名善知識。 ^814c28

疏：實際者，大品云：法性、實際是善知識。 ^814c34

疏：若貞良妻者，謂內肅禮儀，外無譽毀，
營估家事，以給所須，即外護也。 ^814c36

疏：如宗親財者，親能成我，財能資我，常相隨逐，即同行義。 ^814c40

疏：如商主導者，主達通塞，寶所可期，即教授義。 ^814c44

疏：如子臥父懷者，約理也。
境發於智，即如子；智還契境，如臥父懷。
此則借小名而成開顯之義。 ^814c46

經云今佛前光照莊嚴相菩薩者，妙音品初云釋迦牟尼佛光照其身等，
是則指釋迦名今佛也。
此品望上，上名為前。
莊嚴相者，上云是菩薩目如廣大，乃至身真金色，
無量百千功德莊嚴，威德熾盛，光明照曜，
諸相具足，即其相也。
是故疏云婦者，妙音是也。 ^815a2

經一切世間諸天人民亦應禮拜者，令一切天人禮拜識二菩薩名字人也。 ^815a14

經云得法眼淨者，准度無極集經云：有求聲聞乘，
心開意解；有志求大乘，得法眼淨。
又大莊嚴論云：見道所斷煩惱菩薩，爾時遠塵離垢，得法眼淨。
今聞開顯分，麤惑先除，例同彼論釋。
other:: 
# 釋普賢品第二十八
釋普賢品 ^815a18

疏：遍吉者，遍故名普，吉故名賢也。 ^815a28

問：華嚴至如如，若彼經云：普賢身相猶如虗空，依於如如不依佛土。
大論亦云：是遍吉菩薩一一毛孔出諸佛土，及菩薩遍滿十方以化眾生。
無的處所矣。 ^815a30

疏：纔，僅也。 ^815a38

疏：幾〔巨衣反，近也〕亦有機音，亦有紀音。 ^815a40

疏：自在理一者，約所證邊屬理一也。 ^815a42

疏：神通者行一者，修行以神通為本。
又神通動作，皆修行之相。 ^815a44

疏：威德者，我也者，以得理，故威德則盛也。 ^815a48

疏：名聞者，淨者，以行淨故，名聞遍於法界。 ^815b2

疏言說如此者，意云：說時如上次第，對於四德應知。
即一具四，故云自在等。 ^815b4

隨去者，皆云隨者，圓四德力，不謀而運，故謂之隨。 ^815b8

疏：流起者，任運水流雲起也。 ^815b10

此是心力者，謂龍心力也。 ^815b12

法力者，法爾力也。 ^815b14

眾生力者，謂眾生機感力耳。 ^815b16

不思議力者，得一實不思議理，故有難思之用也。
普賢亦爾，具四德力，故來勸發也。 ^815b18

疏：光光無極者，謂明明無極也。 ^815b22

疏：佛護念者。昔護，今開也。 ^815b24

疏殖眾德本至入正定者，眾善得理，而能生成，
無德不備，故云德本。
亦是正定聚者，即照而寂安王三昧，稱為正定。
一切三昧悉入其中，謂之為聚，即雙照意也。 ^815b26

疏：不亂、不味者。約於定、智用，論於雙非。
不亂、不味二是定用，不取、不捨二是智用，論解脫力也。 ^815b34

疏又佛護念是開佛知見者，中道初開，
為佛所護，示本了因故；般若對示真道，
迴向極果，必能廣利群生故；大慈名悟佛之知見，即正定聚。
況一俱云入，名義最便。 ^815b38

疏入正定聚至如來衣者。
寂滅忍衣，方名正定。
體遍法界，為佛所護念，即從所覆為衣也。 ^815b46

疏殖眾德本，是坐如來座者。
畢竟空知，是眾德本；若非久殖，德無由生。 ^815c2

疏發救眾生是誓願安樂行者，上文云：
其人雖不問，不信是經，我得阿耨菩提時，
隨在何地引之，令得住是法中〔云云〕。 ^815c6

疏入正定聚，是意安樂者。
上文云：嫉、恚違慈悲之心，非化他之法；
諂、狂乖智慧之道，非自行之法。
乖心成心，成惱；心安空理，破偏執諍。
故意安也。 ^815c12

疏殖眾德本，是口安樂行者，文云：觀諸法空，是眾德本所取著心。
苟執不逆人意，不違法相，則不說小乘法。
答：但以大乘而為解說也。 ^815c18

疏護念是身安樂者，上文云：蒙佛護念，
身無危險，故安；心無憂惱，故樂。
身安心樂，故能進行。
又上文云：身體及手足靜然安不動其心常恬怕未曾有散亂等
〔云云〕。 ^815c24

則以空座為般若者，此取能空為般若也。
廣如法師品末云：修如來室是大慈悲，
若就同體即法身也，若被眾生即是解脫，能令眾生會於體即是般若。
修如來衣者，若就所覆即法身也，若就能覆嚴身即寂滅忍也，
若就和光利物即解脫也，若就能坐即般若也，
若就所坐即法身也，身座冥稱即解脫也。 ^815c32

體宗用者，衣體座，宗室用也。 ^815c46

經云即得三昧者，按普賢觀經所謂諸佛現前三昧，
得是三昧，見十方佛及妙國土，了了分別〔云云〕。 ^815c48

疏旋假入空等者。
專約體、法相似，入於圓妙之空。
入假，准此言。 ^816a4

疏：二、為方便等者。
明法音方便陀羅尼在於似位，雙用空、
假，為入中道法音之方便也。
而云得入中道者，顯此方便是中道因，非謂已入。
故玄文云：經明三陀羅尼但名似道，未是真道〔云云〕。
又復應知衣、座、室三以為能弘之方法，
開、示、悟、入以為所依之法也。 ^816a8

疏：常手得是經者。
他意云：能行四法，則經卷常在心手也。 ^816a20

開示等四句而為四釋者，述於方便品中開示悟入而為四釋，
謂約位乃至觀心也。 ^816a24

有人至此等者。圓鏡引云：依普賢觀經，
行法有五，列五法竟。
結云：此由罪有輕重，根有利鈍，故今言三七，
謂上根人，後加四例，通於中下。
由此得知普賢觀經同於勸發品也。 ^816a28

經正憶念如說修行者，如上五種法師及三七日等，是修行之相也。 ^816a36

疏：述成意足者。若將此文述前第三覆以神力，其文則足。
看其文勢，只似先敘示身教法意耳。
又與上文不多相稱，則成欠其一文。
左溪文句亦云：今不述覆以神通力也。 ^816a40

非玄文等者，玄談教旨，無非妙心，即導義也。
止觀乃依經修觀，軌則行人分到寶所，故名達也。
此疏即分節文句，軌範弘讚，觀誦合理，方得名持。
雖三不同，意存修入，故云非一家無以進也。
法華天台文句輔正記卷第十〔終〕
 ^816a48
