大佛頂首楞嚴經寶鏡疏懸談
author:: 大清　欽賜雲南法界寺講經廣陵沙門溥畹述
other:: 
# 前文

良以聖教綱宗，理原一貫。
其如尋羊覔跡，自惑多岐。
故迷雲布乎覺海，而陰霾起於晴虗。
致華屋之門，恒封荊棘；則如來之藏，永錮凡愚。
諦思佛語分明，但惜人言舛錯。
既乖了義，復誤初機。
余故往往蒲團對月，石上松間，執卷披文，難禁浩歎。
由是廿年翫味，午夜參究。
徧搜諸註精英，直探本經的旨。
務在仰體聖意，以契合經文；委示大定，而指明心性。
漫云錦上鋪花，聊自眼中除屑。
茲述是疏，先標懸敘。
秉承賢首，總啟十門：一、教起因緣，二、藏乘分攝，
三、教義分齊，四、所被機宜，五、能詮體性，
六、所詮宗趣，七、教迹前後，八、傳譯時年，
九、通釋名題，十、別解文義。
other:: 
# 一教起因緣
 ^427a9

一、教起因緣者，以諸世間，凡舉一事，必有所為因緣，
況佛大教，豈無故而然耶？
因緣有二：一、總，二、別。
總者，謂酬因酬請，顯理度生，一代教興，皆繇此矣。
原佛本意，唯為一大事因緣，欲令眾生開示悟入佛之知見。
然此知見，眾生本有，迷不自知，故淪生死。
佛於因中，悟得此理，發願成佛，普示眾生。
故今五時諸教，雖有權、實、頓、漸、偏、圓、不定等說，
而其本意，唯為一大事耳。
此乃諸教之總因緣也。
別則有十：一、為#CB15081;進多聞，
二、為尅示真定，三、為揀別真妄，四、為直指人心，
五、為拔除貪欲，六、為堅持淨戒，七、為巧示修門，
八、為證入有階，九、為決疑警滯，十、為顯正破邪。 ^427a33

一為#CB15081;進多聞者，
正為多聞誤墮，以警狂慧，#CB15081;進於真修也。
良以此經因婬席發起，以提獎開端。
自尊者從婬室歸來，即云：恨無始來，一向多聞，
未全道力，殷勤啟請十方如來，得成菩提妙奢摩他、
三摩、禪那最初方便。
故後佛責之曰：縱能憶持十二部經清淨妙理，不如一日修無漏業。
文殊亦言：將聞持佛，佛何不自聞聞？
故論云：阿難種種諸經，聽持通利，智慧多，攝心少。
一遭登伽之難，十二部經積劫憶持，如瀉瓶水者，
如風如影，無可憑依，乃始自責無功，回心請定。
若非登伽一番遣攝，則阿難尚沉多聞藏海，
歷劫依然，未必能猛利破除，熏修無漏也。
茲以多聞士為緣起者，正為後世聰明人作警#CB15081;之榜樣耳。
故勞如來放頂光以除貪愛，說頂法而拔欲泥，
普破大地牢關，頓釋人天覊鎖。
若曰以毒攻毒，則惡呪乃#CB15081;進之機；
畜聞返聞，而婬女正熏脩之導。
總之，示徒聞之無功，勸真脩而有益。
以是之故，而說此經。 ^427b12

△二、為剋示真定者。
葢當機被攝，由無真定，故有妙奢之請。
而佛許云：有三摩提，名大佛頂。
首楞嚴王，具足萬行。
十方如來，一門超出妙莊嚴路。
此示真定也。良以世出世間，凡外權小，均各有定。
然無究竟者，緣其所依定體，皆用生滅識心，非不生滅真實心也。
故經云：縱滅一切見聞覺知，內守幽閒，猶為法塵分別影事。
斯則一切人天，初心脩定，未能決擇，尠有不用此心者也。
即四禪八定，雖奮精研，亦不越是。
又云：分別都無，非色非空，拘舍離等，昧為冥諦。
是則一切外道所脩邪定，亦用此心。
又言：世間一切諸脩學人，現前雖成九次第定，不得漏盡成阿羅漢。
皆由執此生死妄想，誤為真實。
由是則知一切權小，亦用此心。
故阿難云：若此發明不是心者，我乃無心，同諸土木。
兼此大眾，無不驚疑。
據此，則一切凡外權小，莫不執此為真實心也。
然欲脩此真定，須先揀去生滅妄識，而必認取真心。
以故佛就根中，指出見聞等性，乃至擎拳屈指，
左右飛光，會三科，融七大，藉鍾聲，借杵響，
莫非顯此周徧圓融，真常不動，無生無滅之真心也。
故四卷末云：若棄生滅，守於常光，常光現前，
根塵識心，應時銷落。
想相為塵，識情為垢，二俱遠離，則汝法眼應時清明，云何不成無上知覺？
然此定體，即常住真心，性淨明體。
設以十軸雄文，要而論之，統唯一定。
故經初云：有三摩提，名大佛頂，首楞嚴王等，
則知一切三昧，靡不統攝。
故吳江釋為一經總相法門，良有味焉。
即下十番顯示，以及三科七大，皆云本如來藏妙真如性者，
正指妙定真體也。
即阿難大眾，各各自知心精徧圓，包褁十方，
觀空如葉，視身猶塵，正信真定之理，而明真定之體也。
乃至滿慈章中，發明萬法生續，五大圓融，
備彰三藏，大眾獲益，正解真定之理，而獲真定之體也。
於四卷半後，明發覺初心，二決定義，以至三七行道，
十方佛現，二十五聖，各說圓通，是以正助之事，而示真定之行也。
從十二類生，至三漸次，安立五十五位，
此又以迷悟之事，而顯真定之證也。
至於經末五重陰魔，乃指通定之妄境也。
由是而知，則一經所談信解者，乃真定之理體；
行證者，即真定之事用也。
固知欲求真定，須識真心，但識真心，即名真定。
是以經云：譬如琴瑟箜篌，雖有妙音，若無妙指，終不能發。
即此謂也。而佛為指示真定，故說此經。 ^427b44

△三、為揀別真妄者。
揀謂揀去其妄，別謂辯別其真。
即本經二種根本是也。
云何二種？一者無始生死根本，則汝今者用攀緣心為自性者。
二者無始菩提涅槃元清淨體，則汝今者識精元明，
能生諸緣，緣所遺者。
此佛示當機真妄本也。
然欲揀別，非善用平等、方便二門者，則不可耳。
何為平等？良以萬法原本一心。
既唯一心，則真妄、虗實、邪正、是非、一切差別、
修證之相，悉不可得，故名平等。
云何方便？以理雖是一，而事有千差。
故不妨于諸法中顯真破妄，辯正排邪，
許是斥非，明修示證，故名方便。
是以如來雙用二門，先將方便決擇真妄。
始破七處妄識，終破非不和合。
故於識則決定破其為妄，而令捨之。
於見性則決定顯其為真，而令取之。
此方便門也。然真妄既明，藏體既顯。
若獨局於根中，不與萬法融會，則何以稱圓妙大定者哉？
故次用平等普融真妄。
始自會通四科，徧歷七大。
終至圓彰三藏，普責思議。
是則塵尚不揀，識何擇焉？
以其本無一法可分真妄，所謂平等門也。
然此二門，猶體之與用，相資相助，不可偏廢者也。
設無方便，則真妄混淆，是非莫辯，何以尅體見真？
若缺平等，則真妄永隔，是非顯然，何能稱圓而曰妙哉？
故談性定，須善二門，方成圓妙。
佛為顯真破妄，融會妄真，示此二門，故說此經。 ^428a28

△四、為直指人心者。
乃佛就眾生六根門頭，指示見聞等性，即常住真心也。
以故當機初請三昧，佛即先審發心。
既陳愛見之源，全迷真實之體。
故曉之曰：一切眾生，從無始來，生死相續，
皆由不知常住真心，性淨明體，用諸妄想。
此想不真，故有輪轉。
又曰：此真妙明，即是菩提涅槃元清淨體。
及至當機自責，不知寂常，如來許可，發妙明心。
故即當機現前身中，指出見性，曰是心非眼。
只此一句，已是分明的指，然似口行人事。
所以不動章中，如來屈指，左右飛光，正是覿面相呈。
此時當機向六根門頭，始識不動主人，故滿口招承話會。
已上不唯此處，即前破識文中，舉拳相示，
一咄徵心，乃是斥印交馳，言思迥絕。
以此觀之，何一言不是直指人心？
何一處不可見性成佛？
總之，如來即教明宗，不看他人面目。
沿至後世，將宗判教，轉成第二義門。
故難免於盲瞽之流，以如來禪、祖師禪自立疆界，妄分優劣也。
即其向後羅云擊鐘，使伊親驗，睡人夢杵，
令渠自知，是皆如來徹底掀飜，和盤托出，
斬新條令出格光鋩，全提殺活，直指人心處也。
故知此經始終一貫，唯指人心，別無餘事，
所以當機正請妙定，世尊且問發心。
欲其生信，則廣破七處，顯示十番，通會四科，
圓彰七大，以明徧法界之真心全體。
欲其開解，則明生續之由，圓融之故，以一心而為萬法，
會萬法而歸一心，是以一心顯萬法之本體也。
然欲示之以行，則雙明正助，各述圓通，
而至獨選聞性，再說呪心，顯密互陳，無非為資發此心之妙用耳。
欲示之以證，則與之論迷悟，談染淨，轉類生成聖位，是皆正顯此心之大用也。
即重說章，談七趣則本乎心之內分外分，
辯五魔則由于心之愛念邪思，是知一經所詮，
若染若淨，若聖若凡，乃至真妄邪正，因緣自然，
一切皆心，更無別法，而直指真詮，豈復有過於此者乎？
是知如來為直指人心，故說此經。 ^428b24

△五、為拔除貪欲者。
良以眾生相續，咸由貪欲成因。
七趣輪迴，均依情想為本。
故知四生六道，天上人間，雖獲昇沉有異，同歸生死無殊。
求其所以，莫不皆中貪欲情想之毒箭耳。
故言一切眾生，皆以淫欲而正性命。
倘婬欲不斷，則生死難辭。
欲出生死，須除淫欲。
故我如來，普欲眾生，咸除斯箭。
廼因寵弟，誤墮淫室。
由是從無見頂，放無畏光，現無為佛，說無上呪。
然非大智之人，莫尅拔除情欲毒箭。
故遣文殊，將呪往護。
正向烈火場中，傾此清凉甘露也。
是以登伽淫心始歇，而當機戒體方全。
然後提撕獎勸，令歸佛所。
故登伽淫女，愛河乾枯。
於佛法中，成精進林。
且與耶輸，同悟宿因。
貪愛為苦，俱成聖果。
則愛結永離，邪婬永斷。
正是骷髏粉膩，頓化香光。
淫亂身心，圓成聖果。
斯正斷淫欲而出生死之龜鑑也。
然在本經，詳明始末，皆以離欲為要。
故當機見佛相好，便謂此相非是欲愛所生。
所以者何？欲氣麤濁，腥臊交遘，膿血雜亂，
不能發生勝淨妙明紫金光聚，是以渴仰從佛剃落。
而至滿慈章內眾生相續，則曰想愛同結。
愛不能離，則諸世間父母子孫相生不斷。
是等則以欲貪為本。
乃至四種明誨首云：六道眾生其心不婬，則不隨其生死相續。
汝修三昧本出塵勞，婬心不除塵不可出。
縱有多智禪定現前，如不斷淫必落魔道。
而十習因且以婬習居首。
至六交報甚明，欲報為尤。
所以三毒之中貪欲最毒，而諸衰之內女色最衰。
故遭之者莫不喪法身而傷慧命，淪生死而受輪廻。
噫，毒矣哉，斯之為箭也。
故文殊勸進當機則語之曰：欲漏不先除，畜聞成過誤。
以是而觀，則多聞智者一著此箭，尚無增進之階，
返成過誤，而況愚癡凡流及無聞之啞羊者乎。
故七趣中以情想而分昇墜，至五陰內即貪欲以辯魔羅。
是知欲修真定先去婬心，如不斷婬必歸魔道。
故寶蓮私行以陷獄，烏蒭生厭而證真。
所以如來為除貪欲箭故而說此經。 ^428c42

△六、為堅持淨戒者。
以本經正旨，雖明定慧均修，設無淨戒為基，則定慧亦難成就。
以故如來一經，始末諄諄發明，無非欲人持淨戒而修定慧也。
故於證信開章經家，便敘嚴淨毗尼，弘範三界。
而於發起誤墮，則曰將毀戒體。
及至正宗文中，示行章內，原無別法。
佛惟告言：汝常聞我毗柰耶中，宣說修行三決定義。
所謂攝心為戒，因戒生定，因定發慧，是則名為三無漏學。
又言：云何攝心，我名為戒？
若諸世界六道眾生，其心不淫，則不隨其生死相續。
乃至汝教世人修三摩地，先斷心淫，是名如來先佛世尊第一決定清淨明誨。
又諸世界六道眾生，其心不殺，則不隨其生死相續。
以至汝教世人修三摩地，次斷殺生，是名如來先佛世尊第二決定清淨明誨。
又復世界六道眾生，其心不偷，則不隨其生死相續。
以至汝教世人修三摩地，後斷偷盜，是名如來先佛世尊第三決定清淨明誨。
更云：如是世界六道眾生，雖則身心無殺盜婬，
三行已圓，若大妄語，即三摩地不得清淨，
成愛見魔，失如來種。
以至汝教世人修三摩地，後復斷除諸大妄語，是名如來先佛世尊第四決定清淨明誨。
然即示證三漸次中，除助因，刳正性，違現業，無非仗此始得。
中中流入五十五位，莫不以是為基。
故知戒為無上菩提本，應當一心持淨戒。
即七趣章。則人天善道，乃由戒善，離欲而昇。
餘諸惡趣，因失戒善，貪欲而墮。
是故五陰魔羅，唯欲非毀戒律，疑誤眾生，專謗持戒清淨比丘為小乘道。
是知讚乃賢聖，謗即妖魔。
故凡欲修性定玅慧者，必先持此，皎若冰霜，
併誦心呪，以建根基，則入三摩地，方無委曲。
不然，所修行業，悉為魔鬼攝持。
是以如來欲為修定慧者持淨戒故，而說此經。 ^429b12

△七、為巧示修門者，即善巧指示修行要門。
此取用力少而收功多也。
由因當機，於四卷半後，雖欣藏性已知，
復喻華屋未入，而更請曰：我今猶如旅泊之人，
忽蒙天王賜與華屋，雖獲大宅，要因門入。
此正請修之意也。
然復問云：從何攝伏疇昔攀緣，入佛知見？
如來告以二決定義，以為發覺初心。
首令以湛旋妄，成不生滅。
次令審詳煩惱，知根降伏。
但得一根既返，餘根自旋。
諸妄既銷，不真何待？
然後如來徧詢大眾，令陳最初入道法門。
由是諸聖略說，而觀音廣陳。
佛命文殊一一揀選，獨取觀音耳根為最。
故云：此方真教體，清淨在音聞，欲取三摩地，實以聞中入。
故知此定唯一返聞，別無餘事。
是最簡最略，極為省要。
而修習之法善且巧者，莫妙於斯。
是知佛為巧示修門故，而說此經。 ^429c22

△八、為證入有階者。
所謂理固頓悟，事須漸除。
雖圓頓修習，一超直入，不落階差。
然猶快刀截紙，不無層次。
鵬翮搏風，奚離丈尺？
正圓融不礙於行布，且行布無礙於圓融。
固知理絕修證，不妨事存階漸。
設偏一則落空有，須圓具方融真俗，乃不離寂滅而建立諸位也。
始從漸次，終乎極果。
於如幻三摩地中，立五十五位。
所謂不斷而斷，惑障原空。
非證而證，妙用斯備。
豈同魔外都無位次者哉？
故仁王經云：若言越此地位得成佛者，是魔所說。
且本經亦言：是種種地，皆以金剛觀察如幻十種深喻奢摩他中，
用諸如來毗婆舍那清淨修證，漸次深入。
是知佛為示人證入有階，故說此經。 ^430a2

△九、為決疑警滯者，為決破疑團而警策淹滯也。
細析一經之內，疑網交羅。
始從七處推窮，繼以十番辯析。
且當機自謂見必我真，我今身心復是何物。
又言云何得知是我真性。
又云兼此大眾，無不驚疑。
乃至云拔我疑根，歸無上道。
而滿慈亦疑萬法生續，五大圓融。
直饒大智文殊，尚有精見色空之辯，而況餘者。
諦觀如來，正似金剛王劍，無論大小疑團，
觸著撞著，莫不土崩瓦解者矣。
至最後警#CB15081;淹滯者，
以當機復疑生佛之體，本來清淨，云何復有地獄等趣。
故佛重說內分外分，廣明七趣，均屬輪迴。
此正#CB15081;進淹滯之深意也。
是知世尊始終皆為決疑警滯，故說此經。 ^430a26

△十、為顯正破邪者。
乃係世尊最後慈悲，懸愍後學力弱魔強，
特指陰內之魔，通示定中之境。
每有十種，共成五十。
分析邪源，發明利害。
使末世修正定者，不為所惑。
斯則如來資正破邪之本致也。
然在諸經，雖明五陰，而未細析根源。
今則凡破一陰，則出一種妄想。
正為盡袪邪源，以杜魔魅而後已也。
然破則從麤至細，起則自細成麤。
緣其根本，唯一識陰，原無別體。
然此識陰，即是真常。
以故經云：湛入合湛，歸識邊際。
是知五陰全體皆妄，而當體即真。
然修定者，但能達妄本空，自必知真本有。
故云：狂心歇處，即菩提耳。
是以本經云：彼塵勞內，汝妙覺中，如風吹光，如刀割水。
魔由定起，還依定滅。
用定治魔，如湯消雪。
唯在修此定者，善覺照耳。
故知佛為指示正定，欲破邪魔，而說此經。
other:: 
# 二藏乘分攝
 ^430b2

二、藏乘分攝者，若准圓覺疏釋，則有三門，
所謂初藏、次乘、後分也。 ^430b30

△且初藏者，復有三、二之別。
今確論所詮，從正而不從兼，取多分而不取少分。
則經詮定學，律詮戒學，論詮慧學。
而斯經多談大定，正詮定學。
雖有少分起行之戒，論議之慧，是但所兼，而非正也。
故知斯經，三藏之中，修多羅攝。
至於二藏，定屬菩薩，不屬聲聞。
以當機所請，皆菩薩事也。
然雖兼說心呪，名標灌頂。
而信、解、行、證，顯說較密，過數十倍。
是但以密助顯，而實非密藏所收也。
若此攝彼，則兼該二、三，亦通密攝。
以持戒證果，有小乘故。
徵難辯析，最明顯故。
誦呪除障，乃密資故。 ^430b32

△次乘攝者。然有開合之異。
故開之則有三，有四，有五，而合之則統是一乘。
故言十方佛土中，惟此一乘法，無二亦無三。
是三尚不有，而況四於五哉！
然此亦有同教別教之分。
斯經正惟同教一乘，而兼屬別教一乘。
若此攝彼，則三五全該。
以四重三漸，乃至七趣，因果俱彰，尚不遺其人天，而況餘乘者乎！ ^430c2

△後分攝者。長水，謂契經方廣二分所攝。
若以此經攝彼十二分者，兼通十一，唯不攝本生耳。
other:: 
# 三教義分齊
 ^430c16

三、教義分齊者，文之實曰義，事之主曰理。
又義乃相也，理即體也。
故聖人之設教也，理以統之，義以析之。
理雖至一，而逐機則有淺深；義固多方，然歸理原無別體。
是則諸經義理既有淺深，而明經者設不辯別，何以知其分齊之所詣乎？
斯經長水所遵，華嚴大疏，起信全文。
夫賢首老人，命世宗師，誠可遵尚。
然彼既悉，茲不煩引，今唯述略指廣可也。
彼開有二：一、約教通局，二、約法生起。 ^430c20

△而約教中，從淺向深，教類有五：一、小乘教，
但說人空，從少說法空，亦不明顯。
唯依六識三毒，建立染淨根本。
二、大乘始教，亦名分教。
但說諸法皆空，有遮無表，未盡法源，故名為始。
唯談一切法相，有不成佛，故名為分。
三、大乘終教，亦名實教。
說如來藏隨緣成阿賴耶識，緣起無性，一切皆如定性。
二乘無性，闡提悉當或佛，方盡大乘至極之談，故名為終。
以稱實理，復名為實。
四、大乘頓教，總不說法相，惟辯真性，亦無八識差別之相。
呵教勸離，毀相泯心，但一念不生，即名為佛。
不依地位漸次，故說為頓。
五、一乘圓教，所說一真法界，性相圓融，
緣起無礙，相即相入，帝網重重，主伴無盡也。
若將此經於五教中明分齊者，即所指見聞等性，
近具根中，徧為四科。
七、大體性，乃如來藏真如隨緣所成。
陀那細識，即黎耶別名。
而異生翻染，小乘向大，皆當成佛，正屬終實之教。
而歇即菩提，圓照法界，兼屬頓圓二教。
若以教攝經五，唯後三攝此。
設以經攝教，則此可以全攝彼五。
以不廢小教果法戒品，而兼存始教八識三空故也。 ^430c34

△二、約法生起中，從本起末，亦有五重淺深。
然所約者，即起信論文。
而分屬者，亦不離於五教。
但從深至淺，為異前門耳。
初、唯一心為本源，即一真法界，該四法界，此圓教分齊也。
二、依一心開二門，即該二教。
一、心真如門，所謂真性不生不滅，即頓教分齊。
二、心生滅門，謂依如來藏與生滅合，名阿黎耶識，即終教分齊。
三、依此識明二義。
一、覺義，謂心體離念等。
二、不覺義，謂不如實知真如法一不覺心動等。
四、依後義生三細。
一、依不覺故心動，名業相。
二、依動故能見，名轉相。
三、依見故境界妄現，名現相。
五、依最後生六麤。
一、智相，乃依境分別，法執俱生也。
二、相續相，即依智起念不斷，乃法執分別也，即始教相宗分齊。
以彼宗不達此等與真如同依一心為源，故說真如。
不許隨緣生法，唯齊業識。
縱轉成智，亦終有為，而不同真故。
三、執取相，由心起著，即我執俱生。
四、計名字相，此我執分別也。
上四皆惑。五、起業相，即所造業也。
六、業繫苦相，即受報也。
第三、四小教分齊。
第五、六人天分齊。
設以諸教就此五重統論分齊者，則人天唯齊業報，
小乘齊後二麤，法相極於三細，終頓圓通乎本末，方窮初唯一心之本源也。
若此五中單明斯經分齊者，察其文義，
廣明從真起妄，以至三細六麤，復說返妄歸真，與夫會融真妄。
參而考之，此正顯然齊於心生滅門，而為終實分齊。
若更細研，融會諸妄而歸藏性，則兼齊於心真如門，亦不違前兼頓教也。
然真妄會融，既以妙極於法界真心三如來藏，
是亦兼齊於一心本源，合前圓教分齊也。
若欲通詮小始，則三種相續，七趣昇沉，
且人天尚猶不遺，而況小始教耶？
是知此經俱詮本末，足見幽深，殆於法華、
圓覺同條共貫，其亦圓實之奧典也。
other:: 
# 四所被機宜
 ^431a24

四、所被機宜者，應分通局收揀。
但古德謂揀去非機，而今則揀定當機也。
所謂通則普收，局乃別揀。 ^431b38

△茲明通收者。以終實之教，明一切眾生，
凡有心者，皆當作佛。
斯經既談楞嚴性定，成佛真因，則何一人而非所被？
故云：一切眾生，從無始來，生死相續，皆由不知常住真心，用諸妄想。
又曰：一切眾生，業種自然，如惡叉聚。
諸修行人，不成菩提，乃至別成聲聞、緣覺、
諸天魔外，皆由不知二種根本，錯亂修習。
由此而推，則無一人而非此經所被，乃通收之至也。
然此何故而復有局揀之意？
以通收中所被雖廣，設若論益，則多遠因而非近益，但成結緣之眾耳。
今欲取其聞法領解，機教相扣，故不得不局以文義，揀定當機也。
約義有二：初據文說小，次以義推大。 ^431b42

△今初。據文有四。
本經乃阿難當機，迹在小乘，故佛急欲引小入大。
所以經言汝先厭離聲聞、緣覺諸小乘法，發心勤求無上菩提等是也。
於中分四：一、被有學聲聞。
經云憐愍阿難及諸會中諸有學者，又曰亦令將來諸有漏者獲菩提果是也。
二、被無學聲聞。經云告富樓那及諸會中漏盡無學諸阿羅漢是也。
三、兼被緣覺。經云哀愍會中緣覺、聲聞，於菩提心未自在者是也。
四、並被定、不定性。
經云令汝會中定性聲聞及諸一切未得二空，回向上乘阿羅漢等是也。
是皆據文說小，以明正被之當機也。 ^431c16

△次、以義推大者。
在經雖未明言，然以義推，則小機尚被，而大豈見遺？
但為急欲引小，故特逐節顯標。
而被大之意，自在其中矣。
故經云：吾今為汝建大法幢，亦令十方一切眾生獲妙微密等。
又云：及為當來佛滅度後，末法眾生發菩提心，開無上乘妙修行路等。
又云：亦為未來一切眾生為出世因，作將來眼。
夫既屢云一切，而又曰末世發菩提者，
即知不獨被小，亦兼被大。
不唯現在，亦兼未來。
可以明矣。然約其大應有六，謂權乘二而圓實四也。
權乘二者，謂法相宗人動執法相，而不能以性相融者。
二、破相宗人觸言賓無，而不達藏性圓融者。
今經既以即相明心，融空歸性，安得不被？
圓實四者，謂帶過三而無過一也。
帶過三者，一、恃他加被，二、恃聞忽定，三、恃性忘修者也。
無過一者，即無上三過者也。
雖求加而務親證，雖多聞而恒在定，雖明性而極精修。
此則最上第一妙根，極為所被之當機也。
舊解於此前五，皆揀非機。
不知明言小根尚是當機，豈有反揀大乘非機之理？
葢斯經猶應病之藥，在小根深病，尚調治以起其危。
況大機微恙，寧悋一劑而不為愈乎？
故經明敘小果，而不顯標大乘者，正謂難治尚治，況於易治者哉？
是故通前十類，均屬所被之機也。
other:: 
# 五能詮體性
 ^431c36

五、能詮體性者，若依清凉，明教體淺深，廣有十種。
今從賢首，略作四門。 ^432a32

△一、隨相門。開之為二：一、聲、名、句、文體。
以佛在世，則音聲居多。
佛滅度後，紙墨流傳，則名、句、文多。
故凡有生解之義，悉為教體。
設以此方他界廓而論之，則不獨此也，
即六塵境界，均得為體。
故有以香為佛事者，有以飯作佛事者，
有以光明作佛事者，有以天衣為佛事等。
二、通攝所詮體。上乃是文，此則屬義。
故瑜伽論云：諸契經體，略有二種：一、文，
二、義。文為能詮，義屬所詮。
故文義相隨而不相離，方成隨相之教體也。 ^432a34

△二、唯識門。謂攝上二體，俱不離識，以一切所有唯心現故。
然亦有二：初、本、影相對，次、說、聽全收。 ^432b2

△初、本影中。若依清凉，通就五教以成四句：
一、唯本無影，謂即小乘不知唯識故。
二、亦本亦影，即大乘始教。
謂佛宣說若文若義，皆是如來妙觀察智相應淨識之所顯現，
名本智教。若就聞者識上所變若文若義，名為影像。
三、唯影無本，即大乘實教。
謂如實教緣起無性，一切皆如，唯有如如理及如如智，
獨存大悲大智為增上緣，令彼所化根熟眾生心中現佛色聲說法。
是故聖教唯是眾生心中影像。
四、非本非影，即大乘頓教。
謂非獨心外無佛色聲，並眾生心內影像亦空，乃忘言絕慮無教之教耳。
故淨名云夫說法者無說無示，其聽法者無聞無得是也。
通前四說，總合為一，即名圓教。
所謂圓融無礙，本影俱融，攝眾生也。 ^432b6

△次說聽中，復開為二：一、約同教以成四句，
二、約別教以成四句。 ^432b32

△今初，四教同句者，此以生、佛互泯，明同教義也。
一、佛真心外無別眾生，以眾生真心即佛真心故。
此則唯說無聽，故所說教唯佛所現。
二、眾生心外更無別佛，以佛真心即眾生真心故。
此則唯聽無說，故所說教唯眾生自現。
三、佛真心現時，不礙眾生真心現。
故說、聽雙融，二俱齊泯。
四、佛即眾生，故非佛；眾生即佛，故非生。
互奪雙亡，則說、聽俱寂。 ^432b34

△二、明別教四句者。
此以生佛互存，明別教義也。
一、眾生全在佛心中故，則果門攝法無遺。
以眾生尚在佛心，況所說教非佛心現。
二、佛在眾生心中故，則因門攝法無遺。
以佛尚在生心，況所說教非生心現。
三、由生佛互相俱在，各實非虗，則因果交徹。
隨一聖教，全在二心。
故眾生心中佛，為佛心中眾生說法。
佛心中眾生聽，眾生心中佛說法。
四、生全在佛，則同佛。
乃至佛全在生，則同生。
所以兩相再立，因果齊彰。
故凡說聽，皆俱同別。
但悟佛心中眾生無聽，眾生心中佛無說，則知此經歸無所得。
同別雙該，乃為究竟甚深唯識。 ^432b48

△三、歸性門。賢首云：此攝所現之八識，
歸於能現之一心，即是藏性，故云歸性也。 ^432c22

△四、無礙門。賢首謂於前三門，心境理事，
同一緣起，混融無礙，交徹相攝，以為教體。
以一心法有二門，皆各攝一切法故。
是以生滅門收隨相唯識，以真如門而收歸性，
則前門成心境無礙，而後門成理事無礙矣。
故清凉廣演理事與事事無礙門，末乃收歸海印三昧，亦極盡無礙之旨。
然則斯經既正屬終教，兼涉頓圓，則於賢首、
清凉所判全門教體，皆允協也。
other:: 
# 六所詮宗趣
 ^432c24

六、所詮宗趣。即賢首所謂當部所崇曰宗，宗之所歸曰趣。
然具通局兩門，通謂一大時教，局則專取本經。 ^432c42

△彼於通中，徧約諸教，門類頗多，茲不繁引。
今約總意，略明宗趣於五時之教，以明權實大槩。
夫權乘多重修成，動彰因果，則因即宗而果即趣也。
圓實多重性具，貴在悟入，則悟即宗而入即趣也。
斯經若泛就圓實一類之教取宗趣者，
則以悟明心地為宗，證入果地為趣，斯亦略明其槩也。 ^432c46

△然彼局中，義亦浩繁，難以悉述。
今唯局定本經，以取宗趣，亦有總別。
總謂信解大定為宗，修證極果為趣。
良以當機所請妙奢摩等，而世尊所示如來藏心，
即性具圓融大定，豈非一經之所宗乎？
當機欲請十方如來得成菩提，而世尊示以入於如來妙莊嚴海，
圓滿菩提，歸無所得，即十方佛究竟極果，豈非一經之所趣乎？
若明別意，則有六對，謂破顯、偏全、悟入、
體用、行位、分滿也。
是皆先宗後趣。又皆躡前對之趣，作後對之宗，而復起其趣也。
一、破顯者，謂徵破識心為宗，顯發根性為趣。
即委悉破妄識，意在捨妄識而信認見聞等性也。
二、偏全者，謂偏指根性為宗，全彰藏性為趣。
此即十番顯示，偏明見精，意在廓充解悟，自近及遠。
所以會四科，歷七大，全歸乎藏性也。
三、悟入者，謂圓悟華屋為宗，得門深入為趣。
此亦躡前全彰藏性，即是圓悟華屋。
然所以必求圓悟華屋者，意在得圓通一門，
初從入流忘所，直至寂滅現前也。
四、體用者，謂證圓通體為宗，發圓通用為趣。
此亦躡前一門深入，即證此體。
然必證此體者，意在發圓通三十二應等大自在用也。
五、行位者，謂運圓定行為宗，歷圓因位為趣。
此亦躡前大用，以為作略。
然此有二：一、利生作略，二、取果作異。
前三十二應，但彰利生，而隱取果。
茲運圓行，正為取果。
然必運圓行者，意在徧歷圓因五十五位也。
六、分滿者，謂歷分證聖位為宗，取圓滿菩提為趣。
此亦躡圓因之位，即分證位。
言必歷此位者，意在圓滿菩提也。
是皆由圓信而發圓解，因圓行而獲圓證，
一經宗趣，由指諸掌，所謂圓融次第，二無礙矣。
other:: 
# 七教跡前後
 ^433a8

七、教迹前後者，良以此經文辭深奧，義理幽微，
猶雲中之龍，出沒隱現，首尾莫測。
是以古今判釋，議論紛紜，致令後學無本可據。
茲釋教迹，先開二義：一、泛述古今，二、確定前後。 ^433b18

△初、泛述者。竊謂今古諸師，判時迥異。
然各有所見，不無證據。
所以有判法華後、涅槃前者，如長慶、真際、
長水、孤山、泐潭、交光也。
有同前判尅定，第四十九年說此經，第五十年說涅槃者，孤山也。
有判般若後、法華前者，溫陵也。
有判為方等後分者，神智義也。
有云一家判攝規矩，但非四時所攝，悉得以方等收取者，柏庭月也。
唯其本經事迹之在諸教前後者，此順彼違，
甲伸乙破，全無定案。
復有曲為和會者，謂事緣在昔，發起在今，
示迹在方等之時，追敘在法華之後，此臺山印也。
有云此經該五時，貫五教，判歸密部，不定何時何教者，憨山清也。
此上則略明而泛述也。 ^433b24

△次確定者，即長水所謂佛說此經，非一時頓說，說必前後。
集者約類，總為一部。
謂佛初說，匿王在座，敘外致疑，因除斷見。
後至阿難疑問七趣，舉琉璃誅釋，善星說空，
二俱生身，陷入地獄。
琉璃豈非匿王之子？
王死為嗣，方誅釋種。
豈有事之未形，預致問耶？
故知此經非一時說。
斯判誠當，乃千古之高論也。
然欲以斯經全歸法華之後，涅槃之前，
則又似乎稍欠詳審，致有溫陵之辯。
今以前後二分，即開二章：一曰正請正說，二曰重請重說。
所以正說即前分，重說即後分耳。
以正說確在法華之前，重說定在法華之後。
此准因果經及釋迦譜，以佛生之日，天竺八王同日生子，各製好名。
舍衛國太子名波斯匿，又同日立為太子。
本經匿王請法，自敘行年六十有二，則佛年亦爾。
在成道後三十二年，正應轉教說般若時。
且在祇園，乃說般若將竟之處也。
又菩提留支法界性論云：佛言：我成道後四十二年，說法華經。
若准經論證之，則正說當在般若後，而法華前矣。
以般若之後，慧學雖彰，定力未具。
於是如來示以楞嚴大定，資其般若深慧。
欲其定慧均修，解行兩全，則密因萬行靡不究竟，以至一切圓妙無復進修。
故法華會上純談妙法，隨根印可，授記作佛，則如來出世本懷大事已畢。
故彼經云：復經少時，父知子意，漸已通泰。
則斯正請正說皆少時之談耳。
故唯此經明破顯位次已後，法華涅槃更無位次之說及破顯之談矣。
是知正說確在般若後法華前也。
次重說在法華後者，以當機請問琉璃善星廣明七趣，
世尊再來凭倚自說五魔，此皆重請重說。
以中阿含五十九匿王告佛我年八十，
則如來亦八十，即匿王代謝之年，正琉璃篡父滅釋之時，
而善星陷獄，即涅槃之緣起也。
故遺教品云：佛告阿難：佛去世後，尸波羅戒是汝大師。
故今辯魔文中廣言誹毀律儀即屬魔羅，
且云汝遵佛語即報佛恩，豈非雙林顧命叮嚀囑咐之致意乎？
所以楞嚴初首，涅槃末後，婬攝魔撓，神呪雙顯，
則此重說定在法華之後涅槃之前，決無疑矣。
設以此說折衷諸師，則長水前後二分誠是，
唯欠通前；溫陵少時之說良是，稍遺貫後；
即長慶、真際、孤山、泐潭、交光等師判法華後者皆是，然亦不應局指一時。
所以古德有言：說時不一，古今異判。
今之融會頗異舊聞，但期義暢，非敢執諍，尚冀高明曲為印可。
other:: 
# 八傳譯時年
 ^433b48

八、傳譯時年者，據開元中智昇續古今譯經圖記，
謂極量乃中印土人，梵名般剌密諦。
剖膊藏經，泛海達廣，寓制止寺。
值宰相房融謫嶺南，聞有此經，遂欲請譯，師乃出之。
柰藏日久，苦於血凝，融妻以水清之，始得明顯，即就制止翻譯。
所以有彌伽譯語，懷廸證譯，房相筆授耳。
時在大唐神龍元年五月二十三日也。
然此經即灌頂部錄出別行者，而極量譯畢，遂即回國。
以彼王嚴制，不許斯經私出境外，秘為國寶。
師既潛匿賫來，未免邊境受責，為解此難，故速歸也。
及房相因南使附奏，又值中宗初承大統，
國家多事，不暇宣布。
時有神秀禪師於內道場因見奏本，遂抄寫隨身，携歸荊州度門寺。
後以魏北館陶振公仰慕斯經，搜訪靈迹，
於度門寺方獲此本，始為科判。
斯則當經來源始末，傳譯時年之大概也。
other:: 
# 九通釋名題

commentary::  ^434a34

△九、通釋名題〔二〕。
other:: 
## 一經題

commentary:: 
一、經題。
orig::  ^434b14

大佛頂如來密因修證了義諸菩薩萬行首楞嚴經。
commentary::  ^434b16

夫此一經，佛說五名，而譯人標題，則存三隱二。
以約該博，故茲能詮、所詮，共止二十言耳。
今初，且明所詮一十九字。
若約文義，應分總、別。
如上三字，即統明總相法體；下十六字，乃詳示別相妙用。 ^434b18

△今且明總，略開二釋：一、隨事釋，二、入理釋。 ^434b24

△初、隨事者。大乃讚美之詞，即大哉佛頂楞嚴也，亦能讚之總稱。
而密因下，皆所讚之別義。
若以此而稱別，則密因是大因，了義為大義，
萬行即大行，楞嚴乃大定。
具此諸大，足知斯經為大教也。
然則欲成菩提者，可不依大教而生大信，
稱大理而發大解，悟大理而起大行，圓大行而證大果乎？
故大之為義，未易盡言。
所謂佛者，即梵語佛陀耶，此名為覺。
乃自覺覺他，覺行圓滿，故稱為佛。
而曰頂者，乃三十二相之無見頂相也。
在青螺紺髮之中，如春山吐日者是矣。
而稱無見頂者，即華嚴所謂初生即捧持，諦觀不見頂者是也。
又金剛密迹經言：佛成道後，遊波羅柰。
東方有菩薩名應持，來禮佛足，欲量佛身。
以佛神力，往至上方恒沙世界，不見釋尊之頂。
往問蓮華世界，彼佛答云：更過恒沙世界，亦不能見釋尊之頂。
若據此經，則大佛頂無見相義可明矣。 ^434b26

△次、入理者。蓋大佛頂乃三德秘藏，為一心三大之異稱也。
大即當人法身當體得名。
以其此體徧週法界，含攝森羅，豎窮三際，
橫亘十方，超言思之表，絕朕兆之機，無可得以稱之，故強名而為大。
即體大也。佛即當人般若覺照為義。
以其靈照不昧，鑒覺全彰，本無垢染及諸妄想，
清淨本然，乃自性天真本來覺照，故名為佛。
即用大也。頂即當人解脫尊極之稱。
以其至尊至極，無上無過，為諸佛之所師，
乃羣聖之共仰，故稱為頂。
此相大也。以上三德三大，皆統一心。
然此一心，即本如來藏妙真如性，亦是當人常住真心，性淨明體。
故以一心釋大佛頂，豈非起信所謂一法界大總相法門乎？
然此三字，非止一題，即在十軸，亦稱總相。
以文言雖多，而求佛所說，無過顯密。
若以大佛頂而收攝之，則罄無不盡。
故經初云：有三摩提，名大佛頂。
首楞嚴王，具足萬行。
十方如來，一門超出妙莊嚴路。
以是而觀，則此三字總收顯說明矣。
而後又云：佛頂光明摩訶悉怛多般怛囉無上神呪，
斯為如來無見頂相無為心佛，從頂發揮坐寶蓮華所說心呪。
又曰：亦說此呪，名如來頂。
只此三字，又總攝密說明矣。
此則統明總相法體竟。 ^434c10

△次、詳示別相妙用者，亦開為二：一、詳果人妙用之相，即初八字。
二、示因人妙用之相，即下八字。 ^435a2

△今初，明果相者。
如來二字，即果人也。
密因、修證、了義，皆妙用之相也。
蓋如來者，十號之一，倣同先德號也。
若隨相釋，則諸佛一身一智，應用亦然。
故後佛如先佛之再來，故云倣同先德。
若入理釋，則隨教淺深，義有多種。
茲據終教，如謂本覺，來謂始覺。
始本究竟，故名如來。
此舉一佛以該多佛也。
密因者，若據當經之義，則顯教微密，密教秘密。
顯密二說，俱能感果，故曰密因。
若指當人之心，則是諸佛在凡夫時，欲求成佛，
親向六根門頭，認取不生不滅妙明真心，
以為因地，而修果位。
所以云我以不滅不生合如來藏者，正明此心乃最微最密之因地也。
然世之人，止知密非是顯，因非是果。
又豈知如來修因時，原不離於現前見色聞聲處耶？
即此六根門頭，識取成佛真因。
所以一切分明，無不究竟。
其如凡外權小，逐境生心，迷頭認影，將謂離此別有真因，向外馳求。
所以百姓日用而不知，故謂之密。
非如來之因，有密與不密者也。
以故淪生死者，此也。
而證妙常者，亦此也。
誠生佛之源，聖凡之本。
捨此之外，更無別法。
所以依此而修，即了義之真修。
由此而證，即了義之圓證。
故云十方婆伽梵，一路涅槃門者，此也。
是知密因者，乃諸佛之因心。
而佛頂者，即諸佛之果體也。
所以果人由證此體，乃能自利利他，隨機演教，
直指人心，決了大義者，正果人妙用之相也。 ^435a6

△次、明因相。諸菩薩者，因人也。
萬行首楞者，明妙用之相也。
菩薩乃略梵，具云菩提薩埵，此名覺有情。
若據自利而言，即覺已分證，識情未盡。
設自他俱利而釋，即上求大覺，下化有情。
諸者，眾多不一之辭。
如本經所明五十五位，及各說圓通之眾，
而位次、淺深、階級不等，故名為諸。
萬行者，即諸位中歷修之行。
如十信則全根力而植佛種，十住則生佛家而成佛子，
十行則廣六度而行佛事，十向則回佛事而向佛心，
四加則泯心佛而滅數量，十地則契真如而覆涅槃，等覺則齊佛際而破生相。
此約本經以明萬行也。
若准大品般若，則一切佛法諸三昧門，
謂百八三昧、五百陀羅尼及諸解脫、大慈大悲、
一切種智、五眼、六神通、三明、八解脫、十力、
四無畏、十八不共法、三十二相、八十種好、
六波羅密、三十七品、四弘誓願、四無量心、
如意神通、四攝等法。
故大品萬行偈云：初從發心至成佛，一身一心一智慧，
欲為教化眾生故，萬行名字差別異。
須知菩薩之行，收則一心，放則無量。
茲云萬者，乃隨世之極數，豈菩薩之行而定局於萬哉？
首楞嚴者，即大定之總名，以能圓統諸定，故稱為王。
故楞嚴三昧經云：譬如轉輪聖王行時，七寶皆從。
所以諸佛證此，而菩薩修此。
凡外權小雖各具此，然各迷此。
故涅槃經佛自釋云：首楞者，名一切事究竟；
嚴者，名堅固，即一切事究竟堅固。
如本經所謂五蘊、六入、十二處、十八界以至七大，此一切事也。
然皆本如來藏妙真如性，此究竟堅固也。
在涅槃經亦名佛性，以一切眾生悉有此故。
論云徤相，以能知諸三昧行相深淺，如主兵寶將善知兵力多少，
所至之處無能摧伏，亦名金剛三昧，慈恩翻為金剛藏，然皆不出堅固義也。
而諸菩薩修此三昧，則能滅除諸生死因，
以獲無上二轉依果，故得現身說法自在無礙，
所謂不起寂滅定而現諸威儀，此為因人妙用之相也。
斯則詳示妙用明所詮竟。 ^435b6

△次明能詮者。蓋經之一字，是能詮之文字般若也。
亦聖教之都名。梵語修多羅，古翻為契經。
契謂契理契機，經謂貫穿攝持。
亦翻為線。以線能貫花，經能持緯。
此方不貴線稱，故存於經。
古德因此方儒墨，皆稱為經。
遂借彼席經，以目聖教。
則雙含二義，俱順兩方。
借義助名，更加契字，以揀異席經也。
若據佛地雜心諸論，則有多義，茲不煩贅。
要而言之，不出於四。
所謂法、常、貫、攝也。
謂依此言說，詮顯性相，令物生解，故名為法。
一切諸佛，皆同此說，故名為常。
能令義理，永無散失，名之為貫。
以此化生，令不墜墮，稱之為攝。
此泛說也。若欲的指本經所詮如來藏體，
說名經者，亦有四義。
謂此心性，諸佛所師，可軌可則，故名為法。
不生不滅，無有變異，故名為常。
上聖下凡，無不同此，故名為貫。
具諸功德，徧含染淨，故名為攝。
統收四義，總目為經。
若准字義解釋，則經者逕也，謂此即是入妙莊嚴路之捷逕也。
然此二十字中，若准古式作對釋者，茲亦有六，
謂能、所、總、別、體、用、因、果、人、法、理、事也。
夫能謂能詮，即經之一字。
所謂所詮，即上十九字。
總謂總相，即大佛頂。
別謂別相，即如來等十六字。
體謂法體，即佛頂首楞。
用謂妙用，即修證了義及諸萬行。
因謂因位，即諸菩薩。
果謂果位，即佛如來。
人謂因人果人，即佛如來及諸菩薩。
法謂因法果法，即密因了義萬行首楞。
理謂理性，即密因首楞。
事謂事相，即修證萬行。
若離合釋者，茲約能所體用，略作二釋。
一經為能詮，但聲名句文故劣。
上皆所詮，是性修等妙義故勝。
若經上加之字，謂大佛頂首楞嚴之經，即依主釋。
二經是教之自體，上皆因果修證之用。
若經上加即字，謂大佛頂等即經，此持業釋也。
若准七種立題，此當複中人法立題也。
orig::  ^435c22

一名中印度那爛陀大道場經，於灌頂部錄出別行。
commentary::  ^436a36

此本經之別目也。
即長水所謂印度名月，具云印特伽，此云月#CB15131;。
以此大國形諸小國，如星中月。
彼有五印，此當中也，即一境之都名。
一境之中有多國別，最中大者號摩竭提，
此云大體，以總攝故，或云不害，皆義翻也。
那爛陀，此云施無厭，龍名。
西域記云：菴摩羅國有池，池中有龍，名施無厭。
寺近彼池，故以標號。
大道場者，沙門體心修道之地也。
佛滅度後，六帝緝興，遐疎紺宇，園林普洽，
都建一門，主客萬僧住持增峻，印度諸寺莫先於此，故名曰大道場也。
灌頂部者，彼有五部，此當其一，毗盧為主。
既標部處，尋驗可憑，無謂近翻，疑非正說。
別行者，即融室云：如大部楞伽分行經也。
以上經題竟。
other:: 
## 二譯人

commentary::  ^436a38

△二、譯人〔三〕。
other:: 
### 一主譯人

commentary:: 
一、主譯人。
orig::  ^436b14

天竺沙門般剌密諦譯。
commentary::  ^436b16

首言天竺者，指譯主生處也。
有名乾竺、乾豆、身毒、印度者，此梵音之楚夏也，皆西域之總名。
此云月 #CB15131;，以有聖賢繼化，
如月之照臨，又以大形小之謂也。
沙門，此云勤息，謂勤行善法，息滅惡事，此釋子之通稱。
般剌密諦，此云極量，乃譯師之別號。
譯之言易也，謂易梵文而成華言耳。
周制有四方之官，達四方之言，東曰寄，
南曰象，西曰狄鞮，北曰譯。
今翻西語而曰譯者，由漢世多事北方，
而譯人兼善西語，因以稱焉。
又寄等四別也，譯言通也。
然科為主譯者，以此經未來，盛名先至，
所以天台西向拜求一十八年，終未得見。
以彼王秘為國寶，師潛航海賷來。
夫#CB00155;禁艱苦，志益此方，功莫大焉。
且具通方才智，總統譯場，以至功成身退，
故首明譯主，以尊元勳也。
other:: 
### 二譯語人

commentary::  ^436b18

△二、譯語人。
orig::  ^436b44

烏萇國沙門彌伽釋迦譯語。
commentary::  ^436b46

烏具萇，云烏仗那，此云苑，昔阿輸迦王之苑也。
或云烏場、烏孫、萇、烏荼，皆訛也，乃北印度之屬境。
彌伽釋迦，此云能降伏，譯語即度語，謂兼通華梵，
裁度兩方，而合音義，此譯語之任也。
此中證義，應有懷廸，後人略去，茲亦不述。
other:: 
### 三筆授人

commentary::  ^436b48

△三、筆授人。
orig::  ^436c8

菩薩戒弟子前正議大夫同中書門下平章事清河房融筆授
commentary::  ^436c10

此明雖為宰官，而受菩薩戒者。
故梵網經云：欲受國王位，乃至百官受位時，
應先受菩薩戒，一切鬼神救護王身及百官身也。
弟子者，皈依佛法，以三寶為師者，所以資於師長，
以父兄之道事之，故云弟子。
前者，舊也。以下官名，乃其舊職，現已謫在廣州，故云爾也。
正議者，史稱正諫，言官之名，即諫議也。
大夫者，即舉賢進能，扶持名教，大樹人材之尊稱也。
同者，乃權兼二省，即下之中書、門下也。
此二省者，即左右相府之名。
然中書多掌王言，門下多出政事。
平章者，平謂均平，章謂憲章，即均平政務，憲章法度也。
故書云：平章百姓事。
即政務、法度等事也。
清河房融者，以融乃清河人，琯之父也。
天后長安四年甲辰十月，繇懷州刺史拜正議大夫、同鳳閣鸞臺平章事。
於中宗神龍元年乙巳二月，除名流高州，是以獲遇其事。
筆授者，即秉筆確定文字者也。
謹按譯場專司，次重筆授，須才宏學博，
明辯華梵，務使相當，然後下筆，故名筆授。
然融請譯筆授而兼潤文，誠有大功於斯典矣。
以故同極量等，並得冠之於卷首也。
大佛頂首楞嚴經寶鏡疏懸談
 ^436c14
