
other:: 大方廣佛華嚴經綱要卷第四十九
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
other:: 
## 普賢行品第三十六
普賢行品第三十六
commentary:: 
初來意者，先通後別。
通謂二品明出現因果，故次來也。
亦名平等因果，謂會前差別因成此普賢之圓因，會差別果成性起出現之果。
又前約修生，此約修顯故。
若爾，何以更無別問？
復何以差別果終而無瑞證，平等因竟便有瑞耶？
即以此義顯是會前，若更別問便有隔絕，
欲會前故不以瑞隔，普法希奇因果各瑞。
又前應有瑞，經來未盡所以無耳。
別謂此品先因後果義次第故，亦遠答第二會初所行問，及不思議品念請本願問故。
前雖已答下二深妙，故重明之。
亦猶相海隨好，而妙中之妙古德別為一段因果。
二、釋名者，初通顯二品義名，依性起修、
依性起用，差別相盡因果體均，故云平等因果。
又因是果因量周法界，果是果果境界如空，
因果俱盡未來利樂含識，故名出現。
別則品名普賢，即標人顯法，明此行法非次第法。
行者顯法非人，品明所行非說人體。
德周法界為普，至順調善曰賢，依性造修曰行。
然普賢行諸經多有其名，品中雖廣，今略顯十義以表無盡：
一、所求普，謂要求證一切如來平等所證故；
二、所化普，一毛端處有多眾生皆化盡故；
三、所斷普，無有一惑而不斷故；四、所行事行普，
無有一行而不行故；五、所行理行普，即上事行皆徹理源，
性具足故；六、無礙行普，上二交徹故；七、
融通行普，隨一一行融攝無盡故；八、所起用普，
用無不能、無不周故；九、所行處普，上之諸門遍帝網剎而修行故；
十、所行時普，窮三際時念劫圓融無竟期故。
上之十行參而不雜、涉而重重，故善財入普賢一毛，所得法門過諸善友不可說倍。
又上十行通收為二：若位後普賢，則得果不捨因，
窮徹未際為普賢行，以人彰法則普賢之行；
若位前位中普賢，則以德成人，但修普行即曰普賢，
亦則普賢即行，但從行得名；若獨位後，普賢之行無施下位。
廣釋普賢，如初會辨。
三、宗趣者，亦先通、後別。
通以二品明平等因果為宗，會前差別為趣；
別以此品明平等圓因為宗，成平等果無二為趣。
orig::  ^36c25

爾時，普賢菩薩摩訶薩復告諸菩薩大眾言：佛子！
如向所演，此但隨眾生根器所宜，略說如來少分境界。
何以故？諸佛世尊為諸眾生無智作惡，
計我、我所，執著於身，顛倒疑惑，邪見分別，
與諸結縛恒共相應，隨生死流遠如來道故，出興於世。
commentary::  ^37b2

文中二：此品辨因，後品明果。
前中亦二：先長行直明，後以偈重頌。
前中又二：先正說，後瑞證。
今初，亦二：先明說因；後佛子！
我不見下，正陳今義。
前中亦二：先標前少說，後徵釋所由。
今初，普賢說者，以人表法故。
言如向者，一、近指向前隨好，品為障重，
地獄眾生略說隨好，少分用故，廣說難思。
二、通指前所說之果為少分境，果海絕言故。
三、遠通差別，因果雖有圓融之義，以五位漸次，
因果殊分，逐機就病，未盡法源，故名少分。
則顯下，平等因果逐法性說，因果圓融，名廣大說。
二、徵釋中，徵意云何？
以前名少說，釋文二意：一者、成上，諸佛所以出世者，
以眾生有無明等十過，未宜廣說，故先明差別等。
二者、生後，謂眾生既過滋多，障累無盡，
則一治一切治，一現一切現，眾生無盡因果亦窮來際，前之所隨由未盡故。
言十過者，一者、無明；二、惡作行，此二為總，
次六皆無明；三、計我、我所；四、著身見，故六地云：
世間受身，皆由著我；五、三倒、四倒等不能決斷；
六、乖僻正理；七、徧計分別；八、結縛恒隨；
九、隨生死流，義通業、苦，因流、果流故；十、遠如來行邪徑故。
此結成其失。結縛等名，如常所辨。
orig::  ^37b12

佛子！我不見一法為大過失，如諸菩薩於他菩薩起嗔心者。
commentary::  ^37c4

第二正陳普賢行中二：先明所治廣多，後是故諸菩薩下能治深妙。
今初。既一惑成百萬障，則一障一切障，則惑惑皆然。
今從眾說。文中三：初標，次徵釋，後結成。
今初。標嗔最重。除嗔之外，更徧推求，無有一惡如嗔之重。
故晉經云：是一嗔心，一切惡中無過此惡。
決定毗尼經云：菩薩寧起百千貪心，不起一嗔。
以違害大悲，莫過此故。
言於他菩薩者，若於菩薩起嗔，其過尤重，以令菩薩廢大行故。
是以大般若中，天魔見諸菩薩互相是非，過常大喜。
orig::  ^37c8

何以故？佛子！若諸菩薩於餘菩薩起瞋恚心，即成就百千萬障門故。
commentary::  ^37c26

二、徵釋。釋中二：一、總顯。
orig::  ^37c30

何等為百萬障？所謂：不見菩提障；不聞正法障；
生不淨世界障；生諸惡趣障；生諸難處障；
多諸疾病障；多被謗毀障；生頑鈍諸趣障；
壞失正念障；闕少智慧障；眼障；耳障；鼻障；
舌障；身障；意障；惡知識障；惡伴黨障；樂習小乘障；
樂近凡庸障；不信樂大威德人障；樂與離正見人同住障；
生外道家障；住魔境界障；離佛正教障；
不見善友障；善根留難障；增不善法障；
得下劣處障；生邊地障；生惡人家障；生惡神中障；
生惡龍、惡夜叉、惡乾闥婆、惡阿修羅、惡迦樓羅、
惡緊那羅、惡摩睺羅伽、惡羅剎中障；不樂佛法障；
習童蒙法障；樂著小乘障；不樂大乘障；
性多驚怖障；心常憂惱障；愛著生死障；
不專佛法障；不喜見聞佛自在神通障；
不得菩薩諸根障；不行菩薩淨行障；退怯菩薩深心障；
不生菩薩大願障；不發一切智心障；於菩薩行解怠障；
不能淨治諸業障；不能攝取大福障；智力不能明利障；
斷於廣大智慧障；不護持菩薩諸行障；
樂誹謗一切智語障；遠離諸佛菩提障；
樂住眾魔境界障；不專修佛境界障；不決定發菩薩弘誓障；
不樂與菩薩同住障；不求菩薩善根障；
性多見疑障；心常愚闇障；不能行菩薩平等施故，
起不捨障；不能持如來戒故，起破戒障；
不能入堪忍門故，起愚癡、惱害、瞋恚障；
不能行菩薩大精進故，起懈怠垢障；不能得諸三昧故，
起散亂障；不修治般若波羅蜜故，起惡慧障；
於處、非處中無善巧障；於度眾生中無方便障；
於菩薩智慧中不能觀察障；於菩薩出離法中不能了知障；
不成就菩薩十種廣大眼故，眼如生盲障；
耳不聞無礙法故，口如啞羊障；不具相好故，
鼻根破壞障；不能辨了眾生語言故，成就舌根障；
輕賤眾生故，成就身根障；心多狂亂故，
成就意根障；不持三種律儀故，成就身業障；
恒起四種過失故，成就語業障；多生貪、
瞋、邪見故，成就意業障；賊心求法障；斷絕菩薩境界障；
於菩薩勇猛法中心生退怯障；於菩薩出離道中心生懶惰障；
於菩薩智慧光明門中心生止息障；於菩薩念力中心生劣弱障；
於如來教法中不能住持障；於菩薩離生道不能親近障；
於菩薩無失壞道不能修習障；隨順二乘正位障；遠離三世諸佛菩薩種性障。
commentary::  ^37c32

次徵列。標雖百萬，略列百門。
古人寄位，分五以釋，非不有理。
如賊心求法，豈獨障於地耶？
是知通障一切，信尚不起，況後位耶？
又所障法界，如帝網重重，能障同所，亦皆無盡。
故知百萬，猶是略明。
orig::  ^38b8

佛子！若菩薩於諸菩薩起一瞋心，則成就如是等百萬障門。
何以故？佛子！我不見有一法為大過惡，如諸菩薩於餘菩薩起瞋心者。
commentary::  ^38b16

三，結成。
orig::  ^38b22

是故諸菩薩摩訶薩欲疾滿足諸菩薩行，應勤修十種法。
commentary::  ^38b24

第二、能治深妙中二：先正顯，後結勸。
今初，文有六位，位各十行，初一始修，後五成益，
後五段展轉依初，是為初即攝後一治一切治也。
說有前後，得即一時。
今初，分二：先標舉勸修。
orig::  ^38b28

何等為十？所謂：心不棄捨一切眾生，於諸菩薩生如來想，
永不誹謗一切佛法，知諸國土無有窮盡，
於菩薩行深生信樂，不捨平等虗空法界菩提之心，
觀察菩提入如來力，精勤修習無礙辯才，
教化眾生無有疲厭，住一切世界心無所著。
是為十。
commentary::  ^38b36

後徵列及結。於中十法攝為五對，辨五種修：
初二約人明謙敬修，敬上愛下故；次二約法明真正修，
順教知事故；次二約心行明廣大修，樂大行大心故；
次二約智明增勝修，內入果智外起勝辨故；
後二約悲願明長時修，眾生無盡悲化不疲，世界無邊願住不著故。
orig::  ^38b46

佛子！菩薩摩訶薩安住此十法已，則能具足十種清淨。
何等為十？所謂：通達甚深法清淨；親近善知識清淨；
護持諸佛法清淨；了達虗空界清淨；深入法界清淨；
觀察無邊心清淨；與一切菩薩同善根清淨；
不著諸劫清淨；觀察三世清淨；修行一切諸佛法清淨。
是為十。
commentary::  ^38c10

第二、清淨者，依前正修行時成離染故。
文中二：初躡前起後，後徵數列名。
下皆倣此。列中十句，次第從前十句而成：
一、由不捨眾生故，達深法淨，以眾生皆有佛性，
即妄而真，為深法故；二、由敬上故能近；
三、由不謗故能護；四、由知無盡故了如空；
五、由菩薩行不離法界故深入；六、知菩提心等虗空故無邊；
七、觀察菩薩皆同此觀，能入佛力，故名為根；
八、精修不懈故，不著劫數；九、由化無厭故，
觀三世眾生化、未化等；十、由願住世界，能修一切佛法。
orig::  ^38c22

佛子！菩薩摩訶薩住此十法已，則具足十種廣大智。
何等為十？所謂：知一切眾生心行智；知一切眾生業報智；
知一切佛法智；知一切佛法深密理趣理智；
知一切陀羅尼門智；知一切文字辯才智；
知一切眾生語言、音聲、辭辯善巧智；於一切世界中普現其身智；
於一切眾會中普現影像智；於一切受生處中具一切智智。
是為十。
commentary::  ^38c40

第三、廣大智者，垢染既拂，本智自明，稱性相知，故云廣大。
亦從前十及次十而成，可以意得。
orig::  ^39a6

佛子！菩薩摩訶薩住此十智已，則得入十種普入。
何等為十？所謂：一切世界入一毛道，一毛道入一切世界；
一切眾生身入一身，一身入一切眾生身；
不可說劫入一念，一念入不可說劫；一切佛法入一法，
一法入一切佛法；不可說處入一處，一處入不可說處；
不可說根入一根，一根入不可說根；一切根入非根，
非根入一切根；一切想入一想，一想入一切想；
一切言音入一言音，一言音入一切言音；
一切三世入一世，一世入一切三世。
是為十。
commentary::  ^39a10

第四普入者，事隨理融本來即入，智了法爾無境不通，
故身心皆入，亦從前三生可以意得。
非根者，境識及理皆非根也。
orig::  ^39a28

佛子！菩薩摩訶薩如是觀察已，則住十種勝妙心。
何等為十？所謂：住一切世界語言、非語言勝妙心；
住一切眾生想念無所依止勝妙心；住究竟虗空界勝妙心；
住無邊法界勝妙心；住一切深密佛法勝妙心；
住甚深無差別法勝妙心；住除滅一切疑惑勝妙心；
住一切世平等無差別勝妙心；住三世諸佛平等勝妙心；住一切諸佛力無量勝妙心。
是為十。
commentary::  ^39a34

第五勝妙心者，由前知法本融，則事理無礙，
應機成益，名勝妙心。
從前四生，亦可意得。
orig::  ^39a48

佛子！菩薩摩訶薩住此十種勝妙心已，則得十種佛法善巧智。
何等為十？所謂：了達甚深佛法善巧智；
出生廣大佛法善巧智；宣說種種佛法善巧智；
證入平等佛法善巧智；明了差別佛法善巧智；
悟解無差別佛法善巧智；深入莊嚴佛法善巧智；
一方便入佛法善巧智；無量方便入佛法善巧智；
知無邊佛法無差別善巧智；以自心自力於一切佛法不退轉善巧智。
是為十。
commentary::  ^39b4

第六、善巧智者，由上理事無礙，今則權實決斷，名善巧智。
有十一句，後二合一，餘皆如次。
從前十成：一、即亡言，言為甚深；二、無依，
故廣大；三、如依空生色，故能說種種；四、
住無二邊故，故證平等；五、了種智深密，
故了差別；六、無差全同；七、若無礙惑，則佛法莊嚴；
八、以平等成一方便；七、三世法約差別門為無量方便；
十、由住佛力，得知佛無邊，自力不退。
從前十既爾，從前四段亦然。
如是展轉，不離始修，故隨一法具一切矣。
orig::  ^39b20

佛子！菩薩摩訶薩聞此法已，咸應發心，恭敬受持。
何以故？菩薩摩訶薩持此法者，少作功力，
疾得阿耨多羅三藐三菩提，皆得具足一切佛法，悉與三世諸佛法等。
commentary::  ^39b38

第二、結勸一行能具一切，故疾得菩提。
orig::  ^39b46

爾時，佛神力故，法如是故，十方各有十不可說百千億那由他佛剎微塵數世界六種震動，
雨出過諸天一切華雲、香雲、末香雲、衣蓋、
幢旛、摩尼寶等及以一切莊嚴具雲，雨眾妓樂雲，
雨諸菩薩雲，雨不可說如來色相雲，雨不可說讚歎如來善哉雲，
雨如來音聲充滿一切法界雲，雨不可說莊嚴世界雲，
雨不可說增長菩提雲，雨不可說光明照耀雲，雨不可說神力說法雲。
如此世界四天下菩提樹下菩提場菩薩宮殿中，
見於如來成等正覺演說此法；十方一切諸世界中，悉亦如是。
commentary::  ^39b48

大文第二證成中二：初現瑞證；先此界，後如此下結通。
orig::  ^39c20

爾時，佛神力故，法如是故，十方各過十不可說佛剎微塵數世界外，
有十佛剎微塵數菩薩摩訶薩來詣此土，
充滿十方，作如是言：善哉！
善哉！佛子！乃能說此諸佛如來最大誓願授記深法。
佛子！我等一切同名：普賢，各從普勝世界普幢自在如來所來詣此土，
悉以佛神力故，於一切處演說此法；如此眾會，
如是所說，一切平等，無有增減。
我等皆承佛威神力，來此道場為汝作證；
如此道場，我等十佛剎微塵數菩薩而來作證，十方一切諸世界中悉亦如是。
commentary::  ^39c24

二、諸菩薩證，亦先此土；後如此下，結通。
言授記深法者，少用功力即得菩提故。
同名普賢者，皆有此行故。
普勝世界者，依此普法最為勝故。
普幢自在者，此行成果高出無礙故。
orig::  ^39c42

爾時，普賢菩薩摩訶薩以佛神力、自善根力，
觀察十方洎于法界，欲開示菩薩行，欲宣說如來菩提界，
欲說大願界，欲說一切世界劫數，欲明諸佛隨時出現，
欲說如來隨根熟眾生出現令其供養，
欲明如來出世功不唐捐，欲明所種善根必獲果報，
欲明大威德菩薩為一切眾生現形說法令其開悟，
而說頌言：
commentary::  ^40a2

第二以偈重顯中二：先敘述，後正頌。
先說儀，後欲開說意。
此有十意，偈中並具，文顯可知。
orig:: 
　　汝等應歡喜，捨離於諸蓋，一心恭敬聽。
　　菩薩諸願行。
commentary::  ^40a14

第二正頌中百二十一頌分二：前二十四顯說分齊，餘皆正辨普賢行相。
此是伽陀與前長行綺互共顯普賢之行。
前是略明十法展轉相生，此則廣顯諸門略無展轉文。
前多顯體，此多辨用。
前中二：初一誡聽許說。
orig:: 
　　往昔諸菩薩，最勝人師子，如彼所修行，
　　我當次第說。　亦說諸劫數，世界并諸業，
　　及以無等尊，於彼而出興。
　如是過去佛，
　　大願出於世，云何為眾生，滅除諸苦惱？
　　一切論師子，所行相續滿，得佛平等法。
　　一切智境界，見於過去世，一切人師子，
　　放大光明網，普照十方界。
　思惟發是願：
　　我當作世燈，具足佛功德，十力一切智，
　　一切諸眾生，貪恚癡熾然，我當悉救脫。
　　令滅惡道苦，發如是誓願，堅固不退轉。
　　具修菩薩行，獲十無礙力。
　如是誓願已，
　　修行無退怯，所作皆不虗，說名論師子。
commentary::  ^40a22

餘正示分齊。於中二：前九頌許說過去菩薩行。
orig:: 
　　於一賢劫中，千佛出於世，彼所有普眼，
　　我當次第說。　如一賢劫中，無量劫亦然，
　　彼未來佛行，我當分別說。
　如一佛剎種，
　　無量剎亦然，未來十力尊，諸行我今說。
commentary::  ^40b8

次於一賢劫下，許說三世佛菩薩行。
於中二：前三偈舉說時處：前二時，後一處。
orig:: 
　　諸佛次興世，隨順隨名號，隨彼所得記，
　　隨其所壽命，隨所修正法，專求無礙道。
　　隨所化眾生，正法住於世；隨所淨佛剎，
　　眾生及法輪，演說時非時，次第淨羣生。
　　隨諸眾生業，所行及信解，上中下不同，
　　化彼令修習，入於如是智，修其最勝行。
　　常作普賢業，廣度諸眾生，身業無障礙。
　　語業悉清淨，意行亦如是，三世靡不然。
　　菩薩如是行，究竟普賢道，世生淨智日，
　　普照於法界。　未來世諸劫，國土不可說，
　　一念悉了知，於彼無分別，行者能趣入。
　　如是最勝地，此諸菩薩法，我當說少分。
　　智慧無邊際，通達佛境界，一切皆善入。
　　所行不退轉，具足普賢慧，成滿普賢願。
　　入於無等智，我當說彼行。
commentary::  ^40b18

後十一偈明所說行。
於中，前諸佛出世行，即普賢行，故名因果圓融；
後七菩薩三輪願智行，即普賢行。
orig:: 
　　於一微塵中，悉見諸世界，眾生若聞者，
　　迷亂心發狂。　如於一微塵，一切塵亦然，
　　世界悉入中。　如是不思議，一一塵中有，
　　十方三世法，趣剎皆無量，悉能分別知。
　　一一塵中有，無量種佛剎，種種皆無量，
　　於一靡不知。　法界中所有，種種諸異相，
　　趣類各差別，悉能分別知。
commentary::  ^40c4

第二、正顯普賢行。
九十七頌分二：初六十七頌明即悲大智行；
後未安者下，三十頌明即智大悲行。
今初，有十種行：一、初五頌明入帝網行。
orig:: 
　　深入微細智，分別諸世界，一切劫成壞。
　　悉能明了說，知諸劫修短。
　三世即一念，
　　眾行同不同，悉能分別知，深入諸世界。
　　廣大非廣大，一身無量剎，一剎無量身。
　　十方中所有，異類諸世界，廣大無量相，
　　一切悉能知。　一切三世中，無量諸國土，
　　具足甚深智，悉了彼成敗。
　十方諸世界，
　　有成或有壞，如是不可說，賢德悉深了。
　　或有諸國土，種種地嚴飾，諸趣亦復然，
　　斯由業清淨。　或有諸世界，無量種雜染，
　　斯由眾生感，一切如其行。
　無量無邊剎，
　　了知即一剎，如是入諸剎，其數不可知。
　　一切諸世界，悉入一剎中，世界不為一，
　　亦復無雜亂。　世界有仰覆，或高或復下，
　　皆是眾生想，悉能分別知。
　廣博諸世界，
　　無量無有邊。　知種種是一，知一是種種，
　　普賢諸佛子，能以普賢智，了知諸剎數，
　　其數無邊際。　知諸世界化，剎化眾生化，
　　法化諸佛化，一切皆究竟。
　一切諸世界，
　　微細廣大剎，種種異莊嚴，皆由業所起。
　　無量諸佛子，善學入法界，神通力自在，
　　普徧於十方，眾生數等劫，說彼世界名：
　　亦不能令盡，唯除佛開示。
commentary::  ^40c24

第二有十七偈，頌深入時處微細行。
orig:: 
　　世界及如來，種種諸名號，經於無量劫，
　　說之不可盡，何況最勝智？
　三世諸佛法，
　　從於法界生，充滿如來地，清淨無礙念。
　　無邊無礙慧，分別說法界，得至於彼岸。
commentary::  ^41a28

第三有三頌，明了佛心祕密行。
前一偈半攝前起後，後一偈半正顯難了能了。
orig:: 
　　過去諸世界，廣大及微細，修習所莊嚴，
　　一念悉能知，其中人師子，修佛種種行。
　　成於等正覺，示現諸自在。
　如是未來世，
　　次第無量劫，所有人中尊，菩薩悉能知。
　　所有諸行願，所有諸境界，如是勤修行。
　　於中成正覺。　亦知彼眾會，壽命化眾生，
　　以此諸法門，為眾轉法輪，菩薩如是知。
　　住普賢行地，智慧悉明了，出生一切佛。
　　現在世所攝，一切諸佛土，深入此諸剎，
　　通達於法界。　彼諸世界中，現在一切佛，
　　於法得自在，言論無所礙。
　亦知彼眾會，
　　淨土應化力，盡無量億劫，常思惟是事。
　　調御世間尊。　所有威神力，無盡智慧藏，
　　一切悉能知。
commentary::  ^41a38

第四有十偈，了三世佛攝化行。
orig:: 
　　出生無礙眼，無礙耳鼻身，無礙廣長舌，
　　能令眾歡喜，最勝無礙心，廣大普清淨。
　　智慧徧充滿，悉知三世法。
commentary::  ^41b22

第五有二偈，六根無礙行。
orig:: 
　　善學一切化，剎化眾生化，世化調伏化，
　　究竟化彼岸。　世間種種別，皆由於想住，
　　入佛方便智，於此悉明了。
　眾會不可說，
　　一一為現身，悉使見如來，度脫無邊眾。
commentary::  ^41b30

第六有三偈，如化無方行。
orig:: 
　　諸佛甚深智，如日出世間，一切國土中，
　　普現無休息，了達諸世間，假名無有實。
　　眾生及世界，如夢如光影，於諸世間法，
　　不生分別見，善離分別者，亦不見分別。
　　無量無數劫，解之即一念，知念亦無念。
　　如是見世間，無量諸國土，一念悉超越。
　　經於無量劫，不動於本處，不可說諸劫，
　　即是須臾頃。　莫見修與短，究竟剎那法。
　　心住於世間，世間住於心，於此不妄起。
　　二非二分別。　眾生世界劫，諸佛及佛法，
　　一切如幻化，法界悉平等，普於十方剎，
　　示現無量身，知身從緣起，究竟無所著。
　　依於無二智，出現人師子，不著無二法，
　　知無二非二。
commentary::  ^41b40

第七有十偈，三世間自在行，此中玄妙，宜審思之。
orig:: 
　　了知諸世間，是燄如光影，如響亦如夢，
　　如幻如變化，如是隨順入，諸佛所行處。
　　成就普賢智，普照深法界。
　眾生剎染著，
　　一切皆捨離，而興大悲心，普淨諸世間。
　　菩薩常正念，論師子妙法，清淨如虗空，
　　而興大方便，見世常迷倒，發心咸救度。
　　所行皆清淨，普徧諸法界。
　諸佛及菩薩，
　　佛法世間法，若見其真實，一切無差別。
commentary::  ^41c22

第八有六偈，別明智正覺，世間自在行。
orig:: 
　　如來法身藏，普入世間中，雖在於世間，
　　於世無所著。　譬如清淨水，影像無來去，
　　法身徧世間，當知亦如是。
　如是離染著，
　　身世皆清淨，湛然如虗空，一切無有生。
　　知身無有盡，無生亦無滅，非常非無常。
　　示現諸世間，除滅諸邪見，開示於正見。
　　法性無來去，不著我我所。
commentary::  ^41c40

第九有五偈，明非身示身行。
法身藏者，即前藏身。
普賢菩薩自體遍言，亦同此也。
orig:: 
　　譬如工幻師，示現種種事，其來無所從。
　　去亦無所至。　幻性非有量，亦復非無量，
　　於彼大眾中，示現量無量。
　以此寂定心，
　　修習諸善根，出生一切佛，非量非無量。
　　有量及無量，皆悉是妄想。
　了達一切趣，
　　不著量無量。　諸佛甚深法，廣大深寂滅，
　　甚深無量智，知甚深諸趣，菩薩離迷倒，
　　心淨常相續，巧以神通力，度無量眾生。
commentary::  ^42a8

第十有六偈，非量示量行。
orig:: 
　　未安者令安，安者示道場，如是徧法界。
　　其心無所著，不住於實際，不入於涅槃。
　　如是徧世間，開悟諸群生。
　法數眾生數，
　　了知而不著，普雨於法雨，充洽諸世間。
　　普於諸世界，念念成正覺，而修菩薩行。
　　未曾有退轉。
commentary::  ^42a28

大文第二即智之悲行中亦有十行：一、初四偈無住攝化行。
orig:: 
　　世間種種身，一切悉了知，如是知身法。
　　則得諸佛身。　普知諸眾生，諸劫及諸剎，
　　十方無涯際，智海無不入。
　眾生身無量，
　　一一為現身。　佛身無有邊，智者悉觀見，
　　一念之所知，出現諸如來，經於無量劫。
　　稱揚不可盡。
commentary::  ^42a42

二有四偈：非身現身行。
orig:: 
　　諸佛能現身，處處般涅槃，一念中無量。
　　舍利各差別。
commentary::  ^42b10

三、有一偈分布舍利行：
orig:: 
　　如是未來世，有求於佛果，無量菩提心，
　　決定智悉知。　如是三世中，所有諸如來，
　　一切悉能知，名住普賢行。
commentary::  ^42b16

四、有一偈知佛大心行：
orig:: 
　　如是分別知，無量諸行地，入於智慧行。
　　其輪不退轉，微妙廣大智，深入如來境。
　　入已不退轉，說名普賢慧。
　一切最勝尊，
　　普入佛境界，修行不退轉，得無上菩提。
commentary::  ^42b24

五、有三偈：法輪深入行。
orig:: 
　　無量無邊心，各各差別業，皆由想積集。
　　平等悉了知，染汙非染汙，學心無學心，
　　不可說諸心，念念中悉知，了知非一二。
　　非染亦非淨，亦復無雜亂，皆從自想起。
　　如是悉明見，一切諸眾生，心想各不同。
　　起種種世間，以如是方便，修諸最勝行。
　　從佛法化生，得名為普賢。
commentary::  ^42b34

六、有五偈：了知根器行。
orig:: 
　　眾生皆妄起，善惡諸趣想，由是或生天。
　　或復墮地獄。　菩薩觀世間，妄想業所起，
　　妄想無邊故，世間亦無量。
　一切諸國土，
　　想網之所現，幻網方便故，一念悉能入。
commentary::  ^42c2

七，有三偈了世業惑行。
orig:: 
　　眼、耳、鼻、舌、身、意根亦如是，世間想別異。
　　平等皆能入。　一一眼境界，無量眼皆入，
　　種種性差別，無量不可說，所見無差別，
　　亦復無雜亂，各隨於自業，受用其果報。
　　普賢力無量，悉知彼一切，一切眼境界。
　　大智悉能入，如是諸世間，悉能分別知。
　　而修一切行，亦復無退轉。
commentary::  ^42c12

八、有五偈：了達根境無礙行。
orig:: 
　　佛說眾生說，及以國土說，三世如是說。
　　種種悉了知。
commentary::  ^42c28

九、有一偈知四種說法行而剎說等者，
略有三義：一、約通力；二、約融通，一說一切說故；
三、約顯理，是說菩薩觸境皆了知故，則觸類成教，如香飯等。
orig:: 
　　過去中未來，未來中現在，三世互相見。
　　一一皆明了，如是無量種，開悟諸世間。
　　一切智方便，邊際不可得。
commentary::  ^42c34

十、末後二偈，三世攝行。
已上一品平等因竟。
大方廣佛華嚴經綱要卷第四十九
 ^42c46
