
other:: 金剛經疏記科會卷第九
author:: 唐　圭峰大師　疏
author:: 宋　長水大師　記
author:: 後學古杭雲棲寺大#CB15358;科會
commentary:: 
△十七、斷無為何有相好疑〔疏〕二：初、標章敘疑，
二、依經斷疑。初、標章敘疑四：初、標章，二、
指疑起處，三、結成疑，四、出疑所依。 ^464c35

初標章。 ^464c39

【疏】十七、斷無為何有相好疑。 ^464c41

【記】第十七疏，初標章。 ^464c43

△二、指疑起處。 ^464c45

【疏】論云：若諸佛以無為得名。 ^465a2

【記】若諸佛下，指疑起處，此從第三中來。 ^465a4

△三、結成疑。 ^465a6

【疏】云何諸佛成就相好而名為佛？ ^465a8

【記】云何下，結成疑也。 ^465a10

△四、出疑所依 ^465a12

【疏】此約法身佛，故以為疑。 ^465a14

【記】此約下，出疑所依。
意云：既言無相法身是佛，何以成就相好亦名為佛？
此約法身疑色身也。 ^465a16

△二、依經斷疑〔疏〕二：初、標科，二、分釋。
初、標科。【疏】斷疑之文二。 ^465a20

△二、分釋〔經〕二：初、由無身故現身，二、由無相故現相。
初、由無身故現身〔疏〕二。
初科經。二釋義。 ^465a24

初科經。 ^465a26

【疏】初、由無身故現身。
orig::  ^465a28

須菩提！於意云何？
佛可以具足色身不？ ^465a30

不也，世尊。如來不應以具足色身見。
commentary::  ^465a32

【記】現身經，問答可知。
orig::  ^465a34

何以故？
commentary::  ^465a36

【記】徵意云：以何義故，不以色身見佛？
orig::  ^465a38

如來說具足色身，即非具足色身，是名具足色身。
commentary::  ^465a40

【記】釋意云：以約勝義，非世諦故，由此不應定以色身見於佛也。 ^465a42

△二、釋義五：初、指法，二、喻明，三、約性相揀收，
四、釋相好為佛之由，五、約存泯會釋經文。 ^465a46

初指法。 ^465a48

【疏】即隨形好也。 ^465b2

【記】隨形好者，八十種也。
法數如常，即小相也。
隨其身形，一一皆好，故八十好即色身。 ^465b4

△二喻明 ^465b8

【疏】如鏡中無物，方能現物故。 ^465b10

【記】鏡中下，喻明也。
故知鏡中有物，却不能現物。
如凡夫雖有法身，不能現相好者，葢緣有物。
所言物者，妄身心也。 ^465b12

△三、約性相揀收。 ^465b18

【疏】論云：法身畢竟非色身，非諸相。 ^465b20

【記】論云下，約性相揀收也。
○畢竟等者，約體揀。 ^465b22

【疏】然相好二種，亦非不佛。 ^465b24

【記】然相好下，隨相收也。 ^465b26

△四、釋相好為佛之由。 ^465b28

【疏】此二不離法身故。 ^465b30

【記】此二下，釋相好為佛之由。
如金畢竟非師子，亦非無金，以師子不離於金故。 ^465b32

△五、約存泯會釋經文。 ^465b36

【疏】是故此二亦得言無，故說非身。 ^465b38

【記】是故下，約存泯會釋經文。
○言無者，約體而說，釋即非色身。 ^465b40

【疏】亦得言有，故說成就。 ^465b44

【記】言有者，隨相而說釋，是名色身。
○成就者，魏經即是今文具足義。 ^465b46

△二、由無相故現相〔疏〕二。
初科經。二釋義。
初科經。 ^465c2

【疏】二、由無相故現相。
orig::  ^465c4

須菩提！於意云何？
如來可以具足諸相見不？ ^465c6

不也，世尊。如來不應以具足諸相見。 ^465c8

何以故？ ^465c10

如來說諸相具足，即非具足，是名諸相具足。
commentary::  ^465c12

【記】現相經，如前。 ^465c14

△二、釋義。 ^465c16

【疏】即三十二相也。 ^465c18

【記】三十二相者，法數如常，即大相也。 ^465c20

【疏】一一如前色身中說。 ^465c22

【記】一一等者，前從鏡中無物已下，義意並同，
前文已明，今不別釋也。 ^465c24

△十八、斷無身何以說法疑〔疏〕二：初、標章敘疑，
二、依經斷疑。初、標章敘疑三：初、標章，二、
指疑起處，三、結成疑。 ^465c28

初標章。 ^465c32

【疏】十八、斷無身何以說法疑。 ^465c34

【記】第十八疏，初標章。 ^465c36

△二、指疑起處。 ^465c38

【疏】論云：若如來色身相好，不可得見。 ^465c40

【記】若如來下，指疑起處。
○此與前疑同時於第三中起，起則同時斷成先後。 ^465c42

○非從次前文來。
若言從彼來者，已悟非身之身，何疑無說之說？
思之可見。 ^465c44

△三、結成疑。 ^466a2

【疏】云何言說法？ ^466a4

【記】云何下，結成疑也。
意云：聲不自聲，依色而發。
既無所依之色，何有能依之聲？
故成疑也。 ^466a6

△二、依經斷疑〔疏〕二。
初標科。二分釋。
初標科【疏】斷疑之文三。 ^466a10

△二、分釋〔經〕三：初遮錯解。
二釋所以。三示正見初遮錯解。
orig::  ^466a14

須菩提！汝勿謂如來作是念：我當有所說法。
莫作是念！
commentary::  ^466a18

【疏】初、遮錯解。 ^466a22

【記】遮錯解，經文可知。 ^466a24

【疏】谷中無人，能作音聲故。 ^466a26

【記】谷中下，喻明也。
意云：以有外聲，遂有響答。
谷中實無作響之者，說法亦爾。
法身實無能說之者，以機感故，遂見如來有所說法。 ^466a28

○又谷雖應聲，而無應聲之念。
佛雖說法，而無說法之心。 ^466a32

○據此，却由無念故，方能說法，是故遮云勿謂等也。 ^466a34

△二、釋所以。
orig::  ^466a38

何以故？若人言如來有所說法，即為謗佛，不能解我所說故。
commentary::  ^466a40

【疏】二、釋所以。 ^466a44

【記】釋所以。經徵意云：以何義故，令我不作是念？
釋意可知。 ^466a46

【疏】世尊達諸法空，畢竟無執，今言有說，是謗佛執法也。 ^466b2

【記】世尊下，疏，如文可解。 ^466b6

△三、示正見。
orig::  ^466b8

須菩提！說法者，無法可說，是名說法。
commentary::  ^466b10

【疏】三、示正見。 ^466b12

【記】示正見經意，如疏。 ^466b14

【疏】偈云：如佛法亦然，所說二差別，不離於法界，說法無自相。 ^466b16

【記】如佛法亦然者，佛既無身故現身，法亦無說故強說，
以佛例法，故曰亦然。 ^466b20

○二、差別者，論云：一者、能詮，名、句、文也。
二者、所詮，義也。此能、所詮，若望於佛，俱是所說，
通名、法也。 ^466b22

○不離等者，論云：釋是名說法法相之界，故名法界。 ^466b26

○說法無自相者，論云：釋無法可說，謂相即性故，言說緣生無自性故。 ^466b28

○又解：不離法界下二句，俱是釋無法可說。
謂此二種不離法界，法界之外，無別二法自相可得。
以此二法自相本空，不可得故。
此即以下句釋上句也。 ^466b30

【疏】大雲云：若言無說，是真說法；若言有說，
不名說法，是謗佛故。 ^466b38

【記】真說等者。夫為說法，當如法說，名真說法。
法離一切名相分別，若稱此說，是如法說。
故下文云：云何為人演說？
不取於相，如如不動。 ^466b42

【記】然第三、第五、第七及此四處，皆明無說者，意各不同。
以第三疑化身有說，第五疑證智可說，第七明佛無異說。
此文疑無身何說，以此為異。 ^466b48

△所說既深無信疑〔經〕三：初、疑甚深，無信以問；
二、揀聖性，有人以酬；三、徵是非，生信以釋。 ^466c6

【記】然諸疏於十八九之間，約魏本經文，
皆出一疑龍外，皆云何人能信疑雲云。
能信深法疑，今秦經既無其文，疏亦不敘而解。
今見近本秦文，皆有此段，乃於抄中略要敘釋，
名為所說既深，無信疑。 ^466c10

○論云：若言諸佛說法者，是無所說，無說不離法身，
法身無相，有何等人能信如是甚深法界？ ^466c16

○斷之。 ^466c20

△初疑甚深無信以問。
orig::  ^466c22

爾時慧命須菩提白佛言：世尊！
頗有眾生，於未來世，聞說是法，生信心不？
commentary::  ^466c24

【記】經云。爾時慧命須菩提白佛言。
世尊。頗有眾生。於未來世。
聞說是法。生信心不。 ^466c28

【記】此疑甚深，無信以問也。
○解空第一。智慧圓通，以慧為命，故稱慧命。 ^466c32

○生信心者，生大乘正信心也。
不信一切法，方為正信。
此信與聖性相應，故起信云：如是信心成就，
得發心者，入正定聚，畢竟不退，名住如來種中，正因相應。 ^466c34

△二、揀聖性有人以酬。
orig::  ^466c42

佛言：須菩提！彼非眾生、非不眾生。
commentary::  ^466c44

【記】次揀聖性，有人以酬。 ^466c46

【記】佛言：須菩提！彼非眾生，非不眾生。 ^466c48

【記】須菩提下，合云實有眾生能信此法。
彼能信者，非是凡夫眾生，非不是聖性眾生也。 ^467a2

○論云：非眾生者，非凡夫體故。
非不眾生者，以有聖體故。
非不是聖體眾生。 ^467a4

○偈云：非眾生眾生，非聖非不聖。
○此中聖體者，佛之知見也，以是信之根本故。 ^467a8

△三、徵是非生信以釋。
orig::  ^467a12

何以故？須菩提！眾生、眾生者，如來說非眾生，是名眾生。
commentary::  ^467a14

【記】次徵是非，生信以釋。 ^467a18

【記】經云：何以故？須菩提！
眾生眾生者，如來說非眾生，是名眾生。 ^467a20

【記】何以故者，徵也。
以何義故，說非眾生，又名眾生耶？ ^467a24

○須菩提！眾生，眾生者，此牒也。
於非眾生中說為眾生者。 ^467a26

○如來說非眾生，是名眾生。
非眾生者，非愚小異生也。
是名眾生者，結成能信之人，有聖體也。 ^467a28

○偈云：所說說者深，非無能信者。 ^467a32

【記】此上經文，魏譯則有，秦本則無。
既二論皆釋此文，後人添入，亦無所失。
況有冥報之緣，宜亦可信。 ^467a34

△十九、斷無法如何修證疑〔疏〕二：初、標章敘疑，
二、依經斷疑。初、標章敘疑四：初、標章，二、
指疑起處，三、結成疑，四、預指斷疑之意。 ^467a38

初標章。 ^467a42

【疏】十九、斷無法如何修證疑。 ^467a44

【記】第十九疏，初標章。 ^467a46

△二、指疑起處。 ^467a48

【疏】論云：如來不得一法。 ^467b2

【記】不得一法者，指疑起處。
○此從第三、第十二、第十三中來，以彼文中皆言無法得菩提故。 ^467b4

△三、結成疑。 ^467b8

【疏】云何離上上證轉轉得阿耨菩提？ ^467b10

【記】云何下，結成疑也。
○離上上者，如初地並於地前名上，未離二地之上，
乃至等覺亦未免於妙覺之上，唯佛極證，
更無上位之上，故云離上上。
是則凡夫離下下，諸佛離上上，餘之中流不離上下。 ^467b12

○轉轉等者。謂轉捨二障，轉得二果。
轉捨轉得，故云轉轉。
意云：既若轉得菩提，云何不得一法？
故成疑也。 ^467b18

△四、預指斷疑之意。 ^467b26

【疏】為斷此疑，示現非證法，名為阿耨菩提。 ^467b28

【記】為斷下，預指斷疑之意也。
指示顯現，故云示現。 ^467b30

△二、依經斷疑〔疏〕二。
初標科。二分釋。
初標科【疏】斷疑之文三。 ^467b32

△二、分釋〔經〕三。初以無法為正覺。
二以平等為正覺。
三以正助修正覺。 ^467b36

初以無法為正覺。
orig::  ^467b38

須菩提白佛言：世尊！
佛得阿耨多羅三藐三菩提，為無所得耶？ ^467b40

佛言：如是，如是！須菩提！
我於阿耨多羅三藐三菩提，乃至無有少法可得，是名阿耨多羅三藐三菩提。
commentary::  ^467b44

【疏】初、以無法為正覺。 ^467b48

【記】無法為正覺經，縱問無得、是得，並可知矣。 ^467c2

【疏】偈云：彼處少法知，菩提無上。 ^467c4

【記】彼處等者，此明無有一法可名為上。
如須彌至大，微塵至小，盡未免於上，以皆有故。
如虗空無故，得名無上也。 ^467c6

【疏】論云：彼菩提處，無有一法可證，名為阿耨菩提。 ^467c12

【記】菩提處者，菩提即所證處也。
○無一法等者，但妄盡覺滿，名曰菩提。
離此寧有菩提可得？ ^467c14

△二、以平等為正覺。
orig::  ^467c18

復次，須菩提！是法平等，無有高下，是名阿耨多羅三藐三菩提。
commentary::  ^467c20

【疏】二、以一等為正覺。 ^467c24

【記】平等為正覺，經亦可知。 ^467c26

【疏】偈云：法界不增減。 ^467c28

【記】不增減者，即釋經中無有高下。
謂在聖不增故無高，居凡不減故無下，斯則平等之義也。 ^467c30

【疏】論云：是法平等，是故名無上，以更無上上故。 ^467c34

【記】平等名無上者，夫上以待下得名，下既不立，上豈存焉？ ^467c36

○更無下，轉釋無上義。 ^467c38

【記】然此問答之中，有三種無上義。
初問中言無上頭之上，約修證說。
次則無法為上，故名無上，約空寂說。
後則無對下之上，故名無上，約凡聖同體說。
後二是答中意也。 ^467c40

△三、以正助修正覺。
orig::  ^467c48

以無我、無人、無眾生、無壽者，修一切善法，則得阿耨多羅三藐三菩提。 ^468a2

須菩提！所言善法者，如來說即非善法，是名善法。
commentary::  ^468a6

【疏】三、以正助修正覺。 ^468a8

【記】修正覺。經意云：然雖無法，然雖平等，非謂不修得成正覺。
應以無我等心，修諸善法，然後得成。 ^468a10

○然此善法，約勝義則無，約世諦則有，天親異此詳之。 ^468a12

【疏】無我等是了因，即正道也；修一切善法是緣因，
即助道也；即得阿耨菩提是正覺也。 ^468a18

【記】了因者，了有二義：一、了斷義，以般若能了煩惱空故；
二、顯了義，能顯法身故。
今無我等，即是此義。
亦名正因，正由此慧除妄，得法身故。
今云正道，道即因義。 ^468a22

○緣因者，即施戒等五，與彼般若為資緣故。
助即資也。資彼正因之力，斷煩惱成菩提也。
猶燈能破暗顯空，必藉心油為助緣也。 ^468a28

○是正覺者，以梵語三菩提，此云正覺，即所證之果。 ^468a32

【疏】所言善法者，標指也。
即非等者，論云：彼法無有漏法故，名非善法；
以有無漏法故，名為善法。 ^468a36

【記】無漏善者。問：有漏之中，亦有善法，何故偏局無漏耶？
答：以無我等相所修，故唯無漏也。 ^468a40

○又以有漏之善，非菩提因。
今為菩提，故須無漏。 ^468a42

【記】問：上三段中，前二無得，後一有證，義既矛盾，云何兩存？
答：所言修者，但是斷除我法，顯自真理，竟無一法可得。
由此二義，宛相符順。 ^468a46

【記】問：第三、第十二、第十三，兼此一段，前後四處，
皆說不得菩提，如何辨異耶？
答：前後文雖相似，義意不同。
以第三疑釋迦得果，第十二疑善慧成因，
十三疑無法無佛，十九疑有修有證。
茲義迢然，請無所濫。 ^468b4

△二十、斷所說無記非因疑〔疏〕二：初、標章敘疑，
二、依經斷疑。初、標章敘疑四：初、標章，二、
指疑起處，三、結成疑，四、立理。 ^468b14

初標章。 ^468b18

【疏】二十、斷所說無記非因疑。 ^468b20

【記】第二十疏，初標章。 ^468b22

△二、指疑起處。 ^468b24

【疏】論云：若修一切善法，得阿耨菩提者。 ^468b26

【記】若修下，指疑起處。
此從十九中來。 ^468b28

△三、結成疑。 ^468b30

【疏】則所說法不能得菩提。 ^468b32

【記】則所說下，形對前之數段，結成疑也。
意云：既言修一切善法得菩提，云何前來頻言持說得菩提耶？ ^468b34

△四立理 ^468b40

【疏】以是無記法故。 ^468b42

【記】以是下，成立持說不得菩提之理。
以名、句、文三無記性攝，無記性法中無因果故，豈感菩提耶？ ^468b44

△二、依經斷疑。 ^468b48

【疏】依經斷疑。
orig::  ^468c2

須菩提！若三千大千世界中，所有諸須彌山王，
如是等七寶聚，有人持用布施。 ^468c4

若人以此般若波羅蜜經，乃至四句偈等，受持讀誦為他人說。 ^468c8

於前福德，百分不及一，百千萬億分乃至算數譬喻所不能及。
commentary::  ^468c12

【記】經之比較，如文可知。 ^468c16

【疏】偈云：雖言無記法，而說是彼因，是故一法寶，勝無量珍寶。 ^468c18

【記】雖言等者，許為無記也。
而說等者，不許非因也。
是故下，出經意。能為佛因，故勝寶施。 ^468c22

【疏】論云：以離所說法，不能得大菩提故，此法能為菩提因。 ^468c26

【記】論云下，轉釋為因之由。
以經詮真理，因之悟解，依解起行，方得菩提。
若無教門，安知所入？
故法華云：以佛教門，出三界苦。 ^468c30

【疏】又言：汝法是無記，而我法是記，是故勝捨無量七寶。 ^468c36

【記】又言下，論之別意。
○汝法無記，謂小乘薩婆多宗說：聲通善惡，
名句文身，唯無記性。 ^468c40

○我法是記者，謂大乘宗地上菩薩，於後得智中所變名等，
唯是善性，非無記性。 ^468c42

○是故等者，意云：只就無記尚得為因，
況是無漏善性所攝，而不得菩提耶？ ^468c46

【記】問：此與第九疑何別？
答：彼約有為無體難，此約無記非因難。
又彼唯據持說難，此則兼對善法難，迢然不同也。 ^469a2

△二十一、斷平等云何度生疑〔疏〕二：初、
標章敘疑，二、依經斷疑。
初、標章敘疑三：初、標章，二、指疑起處，三、結成疑。 ^469a8

初標章。 ^469a12

【疏】二十一、斷平等云何度生疑。 ^469a14

【記】第二十一，疏，初標章。 ^469a16

△二、指疑起處。 ^469a18

【疏】論云：若法平等，無高下者。 ^469a20

【記】若法下，指疑起處，此從十九中來。 ^469a22

△三、結成疑。 ^469a24

【疏】云何如來度眾生？ ^469a26

【記】云何下，結成疑也。
既度眾生，即有高下，高下即不平等，故成疑也。 ^469a28

△二、依經斷疑〔疏〕二。
初標科。二分釋。
初標科【疏】斷疑之文四。 ^469a32

△二、分釋〔經〕四。初遮其錯解。
二示其正見。三反釋所以。
四展轉拂跡。 ^469a36

初、遮其錯解。 ^469a38

【疏】初。遮其錯解。
orig::  ^469a40

須菩提！於意云何？
汝等勿謂如來作是念：我當度眾生。 ^469a42

須菩提！莫作是念。
commentary::  ^469a46

【記】錯解經文，初、正遮，二、再誠，可知。 ^469a48

△二、示其正見。 ^469b2

【疏】二、示其正見。
orig::  ^469b4

何以故？
commentary::  ^469b6

【記】正見。經徵意云：以何義故，令不作是念？
orig::  ^469b8

實無有眾生如來度者。
commentary::  ^469b10

【記】釋意云：以實無眾生為如來所度故。 ^469b12

【疏】偈云：平等真法界，佛不度眾生，以名共彼陰，不離於法界。 ^469b14

【記】平等下兩句，立其義宗。
○以名下兩句，釋其所以。 ^469b18

【疏】論云：眾生假名，與五陰共，不離法界。 ^469b22

【記】論云下，轉釋後二句也。
○假名者，但有眾生之名，而無眾生之體，故云假也。 ^469b24

○與五陰共者，謂於五蘊和合之處，說言眾生不即不離，故云共也。 ^469b26

○不離法界者，佛是極證之人，已全是法界。
眾生雖未能證，緣生無體，亦同法界。
豈將法界度於法界？
是故偈云平等等也。 ^469b28

△三、反釋所以。 ^469b36

【疏】三、反釋所以。
orig::  ^469b38

若有眾生如來度者，如來則有我、人、眾生、壽者。
commentary::  ^469b40

【記】所以經文反顯。
○若順言之，應云以佛無我人等相故，不見有眾生為所度也。 ^469b42

【疏】論云：若如來有如是心，五陰中有眾生可度者，此是取相過。 ^469b46

【記】取相過等者，以無謂有故，不如法界故，
不了緣生故，便成有念故。 ^469c2

【疏】無著云：如來如爾炎而知，是故若有眾生想，則為有我取。 ^469c6

【記】爾炎，梵語。此有兩義：一、謂智母，已如前說；
二、謂境界，然是定中境界。
今取此義。 ^469c10

○意云：佛智稱境而知，真如是有作有知，眾生是無作無知也。 ^469c12

○若作智母釋者，即根本智，證平等理，無有分別。
今觀眾生，亦復如是也。 ^469c14

△四、展轉拂跡。 ^469c20

【疏】四、展轉拂跡。
orig::  ^469c22

須菩提！如來說有我者，則非有我，而凡夫之人以為有我。 ^469c24

須菩提！凡夫者，如來說則非凡夫。
commentary::  ^469c28

【記】拂跡。經意云：佛雖說我，元來無我。
執有我者，葢是凡夫。 ^469c30

○雖言凡夫，亦無凡夫。
○如夢人見虎。虎與夢人，皆不可得。 ^469c32

○法中亦爾。
○以凡夫人執我，故云非我。
恐執凡夫，故云非凡夫。
邐迤，除遣執情，故云展轉拂迹。 ^469c34

【記】然前正答問中，及第十一、十四，兼此一段。
前後四處，皆說度生無度，雖文同而意異。
謂最初令離我度生，十一疑能度者是我，
十四疑無我而誰度，二十一疑真界平等，
不合度生，同異昭然。 ^469c40

△二十二、斷以相比知真佛疑〔疏〕二：初、
標章敘疑，二、依經斷疑。
初、標章敘疑二。初標章。
二指疑起處。 ^469c48

初標章。 ^470a4

【疏】二十二、斷以相比知真佛疑。 ^470a6

【記】第二十二，疏，初標章。 ^470a8

△二、指疑起處。 ^470a10

【疏】論云：雖相成就，不可得見如來。 ^470a12

【記】論云下，指疑起處。
此從十七中來。
○雖相等者，以前文云即非具足色身，即非諸相具足。 ^470a14

○具足即成就義，秦、魏經異也。 ^470a16

【疏】而以見相成就比智，則知如來法身。 ^470a20

【記】而以等者，以前文云：是名具足色身，是名諸相具足。
彼中意者，法身畢竟非相好，相好亦非不。
佛由無相故，現相不離法身。
所以疑云：既無相故，方能現相。
則但見於相，便知無相也。
如遠見煙，定知有火，以離於火，必無煙故。 ^470a22

△二、依經斷疑〔疏〕二。
初標科。二分釋。
初標科【疏】斷疑之文五。 ^470a32

△二、分釋〔經〕五。初問以相表佛。
二答因苗識根。三難凡聖不分。
四悟佛非相見。五印見聞不及。 ^470a36

初、問以相表佛。 ^470a38

【疏】初。問以相表佛。
orig::  ^470a42

須菩提！於意云何？
可以三十二相觀如來不？
commentary::  ^470a44

【記】表佛經。問意云：可以相此觀無相法身如來不？ ^470a46

△二、答因苗識根。 ^470a48

【疏】二、答：因苗識根。
orig::  ^470b2

須菩提言：如是，如是！
以三十二相觀如來。
commentary::  ^470b4

【記】識根經。答意云：實可以相比觀法身如來。 ^470b6

【疏】大雲云：前悟色身，今迷法身。 ^470b8

【記】悟色身者，知應化非真義也。
迷法身者，不知法身畢竟非色相義。 ^470b10

【疏】意謂法身既流出相身，即由此相，知佛證得無相法身。 ^470b14

【記】意謂下，出答意也。
意云：但見法身之相好，則知相好之法身；
如見草木之苗，必知其根。
由是科文約喻而立。 ^470b18

△三難凡聖不分。 ^470b24

【疏】三、難凡聖不分。
orig::  ^470b26

佛言：須菩提！若以三十二相觀如來者，轉輪聖王則是如來。
commentary::  ^470b28

【記】凡聖不分。經意云：輪王亦有此相，應是如來。 ^470b32

【疏】偈云：非是色身相，可比知如來，諸佛唯法身，轉輪王非佛。 ^470b34

【記】偈云等者，意云：但約本望末則定，若約末望本則不定。
且如輪王與佛，色相雖同，相之所依，二各有異。
佛相即法身所現，王相依業因而生。
凡聖雲泥，復何準的？
況依法身有自他，受用復有大小，隨類化等，各各不同。
如苗與根，事亦不定。
初栽之樹，則有苗無根；所接之樹，則苗根各異故也。 ^470b38

△四、悟佛非相見。 ^470c2

【疏】四、悟佛非相見。
orig::  ^470c4

須菩提白佛言：世尊！
如我解佛所說義，不應以三十二相觀如來。
commentary::  ^470c6

【記】佛非相見。經意云：緣聞依真現假，假不離真；
及乎約假求真，真不由假。
實德不在相，令色鮮矣。
仁以貌取者，失之子羽。
而今以後，焉敢不識？ ^470c10

△五印見聞不及。 ^470c16

【疏】五、印見聞不及。
orig::  ^470c18

爾時，世尊而說偈言：若以色見我，以音聲求我，
是人行邪道，不能見如來。
commentary::  ^470c20

【記】見聞不及，經文可見。
○然恐空生更約說法比知如來，故言音聲求之不得。
此疑即從第十八中來，今預遮防，故無後說。 ^470c24

【疏】魏加後偈云：彼如來妙體，即法身諸佛，
法身不可見，彼識不能知。 ^470c30

【記】魏偈者，明見聞不及之由也。
秦經則但明見聞不及。 ^470c34

【疏】偈云：唯見色聞聲，是人不知佛，以真如法身，非是識境故。 ^470c38

【記】偈云等者，彌勒偈也。
於中，半釋秦偈，半釋魏偈。
意云：見聞是識，但能緣於色聲，佛非色聲，故不可知。 ^470c42

【疏】無著云：以彼法真如相故，非如言說而知，唯自證知故。 ^470c48

【記】彼法者，法身也。
○真如相者，即離一切相，是真如相。 ^471a4

○非如言說知者，以真如法離言說故。
○但是真智之境，唯證相應，故云自證。 ^471a6

【記】第一、第七、第十七，及此一段，皆云不以相見如來者，義意皆別。
初以對果疑因，次明感果離相，次說依真現假，
後明約假求真，故不同也。 ^471a10

△二十三、斷佛果非關福相疑〔疏〕二：初、
標章敘疑，二、依經斷疑。
初、標章敘疑六：初、標章，二、指疑起處，三、
指起疑之宗，四、結成疑，五、結疑名，六、引證。 ^471a16

初標章。 ^471a20

【疏】二十三、斷佛果非關福相疑。 ^471a24

【記】第二十三，疏，初標章。 ^471a26

△二、指疑起處。 ^471a28

【疏】由前相比，法身是失。
又聞以色見聲求是邪。 ^471a30

【記】由前下，指疑起處。
此從二十二中來。 ^471a32

△三、指起疑之宗 ^471a34

【疏】遂作念云：佛果一向無相無為。 ^471a36

【記】遂作念下，作一向離相解，便是指起疑之宗也。 ^471a38

△四、結成疑。 ^471a40

【疏】若爾，則修福德之因，但成相果，相果既非佛果，佛果則不以具相而得。 ^471a42

【記】若爾下，結成疑也。
意云：福但成相，果相既非佛，修福何益？ ^471a46

△五、結疑名。 ^471b2

【疏】故佛果畢竟不關福相。 ^471b4

【記】故佛果下，結成疑名也。 ^471b6

△六、引證。 ^471b8

【疏】故論云：有人起如是心：若不依福德得大菩提，如是諸菩薩則失福德及失果報。 ^471b10

【記】論云下，引證。失福者，非菩提因故；失果者，非菩提果故。 ^471b14

△二、依經斷疑〔疏〕二。
初標科。二分釋。
初標科【疏】斷疑之文四。 ^471b18

△二、分釋〔經〕四。初遮毀相之念。
二出毀相之過。三明福相不失。
四明不失所以。 ^471b22

初、遮毀相之念。 ^471b24

【疏】初。遮毀相之念。
orig::  ^471b26

須菩提！汝若作是念：如來不以具足相故，得阿耨多羅三藐三菩提。 ^471b28

須菩提！莫作是念：如來不以具足相故，得阿耨多羅三藐三菩提。
commentary::  ^471b32

【記】遮念。經意云：汝若謂如來不以具足相故得菩提，莫作是念。
文勢似重，意實不重，但前敘後遮也。 ^471b36

【疏】華嚴經云：色身非是佛，音聲亦復然，
亦不離色聲，見佛神通力。 ^471b40

【記】華嚴偈中。前半屬前文，後半屬此段。
以文意鈎鏁，故就一處而引。 ^471b44

○既言不離色聲，豈合一向毀相？
毀相非理，故此遮之。 ^471b46

【疏】肇云：不偏在色聲，故言非；非不身相，故復言是。 ^471c2

【記】肇云：下亦前後相半耳。
○不偏等者，相不定故，如輪王非佛。 ^471c4

○非不等者，應機即現，不離法身故。
如釋迦是佛。 ^471c6

【疏】大雲云，若言如來不以相具斷滅見矣，故佛止云莫作是念。 ^471c10

【記】斷滅見者，義在次文。 ^471c14

△二、出毀相之過。 ^471c16

【疏】二、出毀相之過。
orig::  ^471c18

須菩提！汝若作是念：發阿耨多羅三藐三菩提心者，說諸法斷滅。
莫作是念。
commentary::  ^471c20

【記】出過經文，可知。 ^471c24

【疏】毀相則墮斷滅，斷滅是損減之過。
斷見，邊見之過。 ^471c26

【記】損減等者，謂執有是增益過，執無是損減過。
今既一向離相，正當此句。
斯則於果損福德莊嚴，於因損五度之行，壞俗諦也。 ^471c30

○斷見者，中論云：定有則著常，定無則著斷。
今既一向作無相解，正當斷見。 ^471c34

○邊見者，空、有、斷、常，皆是著邊邪之見。
○並非正見，故云過也。 ^471c38

△三、明福相不失 ^471c42

【疏】三、明福相不失。
orig::  ^471c44

何以故？發阿耨多羅三藐三菩提心者，於法不說斷滅相。
commentary::  ^471c46

【記】不失經。
○徵意云：以何義故，令不作此念？
○釋意云：但發菩提心者，皆不作此念，
故知作此念者，豈非過歟？ ^472a2

【疏】無著云：於法不說斷滅者，謂如所住法，
而通達不斷一切生死影像法，於涅槃自在行利益眾生事。
此中為遮一向寂靜故，顯示不住涅槃。 ^472a8

【記】如所住法者，所住之法，即大菩提心。
菩提心者，即悲、智、願也。
一切菩薩，皆安住此心，行菩薩行。
有大智故，不住生死；有大悲故，不住涅槃。
今令離於斷常二見，即是不住生死涅槃，
故云如所住法，即七最勝中依止最勝。 ^472a14

○不斷等者，意云：生死本空，猶如影像。
影像不有，復何斷焉。
今言不斷者，非謂固留，但了性不有，了相不無，
隨順俗諦，故云不斷。
此即通達之義。 ^472a22

○於涅槃等者，若被寂所縛，即不自在。
今寂而常用，用而常寂，是自在義。 ^472a28

○此中下。顯偏說之意。
然據不斷生死，利益眾生，但成大悲，不住涅槃。
如其具論，亦須不住生死，方成如所住法。
一向下。即出偏說之意。
遮寂者，即二乘人#CB01926;身滅智，
撥喪無餘，被涅槃所拘，是不自在。
今以不具相發心，正墮於此。
為對治故，偏示一門。
下文菩薩不受福德，即不住生死，義則圓矣。 ^472a30

【疏】偈云：不失功德因，及彼勝果報。 ^472a44

【記】偈云下，引證。 ^472a46

【疏】論云：雖不依福德得真菩提，而不失福德及彼果報，
以能成就智慧莊嚴、功德莊嚴。 ^472a48

【記】論云下，釋偈。
○雖不依下，縱也。
法身真佛是真菩提，正由智了為因，故不依彼。 ^472b4

○而不失下，奪也。
福德是因，即五度。
果報是果，即三十二相。
相非不佛，故言不失。
既不失果，即不失因。 ^472b6

○以能下。明不失之由。
謂真菩提必須具足二莊嚴故。
智慧即真身，福德即應身。
故論云：法身者，智相身。
福相者，異相身。以諸如來皆合具此二種相故。
故法華云：如其所得法，定慧力莊嚴，以此度眾生，自證無上道。 ^472b10

△四、明不失所以二。
初明得忍故不失。
二明不受故不失。 ^472b20

初、明得忍故不失。 ^472b22

【疏】四明不失所以二。
初明得忍故不失。
orig::  ^472b24

須菩提！若菩薩以滿恒河沙等世界七寶布施。 ^472b26

若復有人知一切法無我，得成於忍。 ^472b28

此菩薩勝前菩薩所得功德。
commentary::  ^472b30

【記】得忍。經意云：菩薩於無我心中所修福德，
勝彼有我心中所修福德，以莊嚴法身，究竟不失故。 ^472b32

【疏】論云：有人起如是心：諸菩薩得出世智，
失彼福德，以果報為遮此故。 ^472b36

【記】論云下，先敘所遣之念。
念云若出世無分別智，正是佛因，即所修福德，盡皆失也。
何以故？福非因故。 ^472b40

○為遮此故者，引起能遣之文。 ^472b44

【疏】偈云：得勝忍不失，以得無垢果。 ^472b46

【記】得勝忍不失者，正明不失義。
謂若心住相，修諸福德，墮於有漏，此福則失。
若心離相，修諸福德，成於無漏，此福不失也。 ^472b48

○以得下，出不失之由。
斯則以果驗因，成不失義。 ^472c4

○無垢即清淨，無漏是佛身矣。 ^472c6

【疏】無我者，二種無我也。 ^472c10

【記】二、無我者，人、法也。
得此二空之智，名之為忍。 ^472c12

△二、明不受故不失二。
初正明。二徵釋。
初正明。 ^472c14

【疏】二、明不受故不失二：初、正明。
orig::  ^472c16

須菩提！以諸菩薩不受福德故。
commentary::  ^472c18

【記】正明。經意云：前言無我所修之福以為勝者，只由菩薩不受福故。 ^472c20

【疏】論云：彼福德得有漏果報，故可訶也。 ^472c24

【記】可訶等者，明不受之由，亦是以果驗因，成不受義。
意云：果若有漏，則知受福，是可訶責；果既無漏，
則知不受，云何可訶？ ^472c26

【疏】無著云：此顯示不著生死故。
若住生死，即受福德。 ^472c32

【記】無著下，顯對前文不住涅槃，前後相望，共成非智之義耳。 ^472c36

○若住等者，反明也。 ^472c38

△二、徵釋。 ^472c40

【疏】二、徵釋。
orig::  ^472c42

須菩提白佛言：世尊！
云何菩薩不受福德？ ^472c44

須菩提！菩薩所作福德不應貪著，是故說不受福德。
commentary::  ^472c46

【記】徵釋。經意云：菩薩作福，若生貪著，則成有漏。
因既有漏，果亦有漏，得三十二相，但同輪王，不名為佛。
此則因果俱失，成其所疑。 ^472c48

△今既作福，不生貪著，則因成無漏。
因既無漏，果亦復然。
所得三十二相莊嚴法身，名之為佛，云何疑其失因及果？ ^473a4

△二十四、斷化身出現受福疑〔疏〕二：初、
標章敘疑，二、依經斷疑。
初、標章敘疑三：初、標章，二、指疑起處，三、結成疑。 ^473a10

初標章。 ^473a14

【疏】二十四、斷化身出現受福疑。 ^473a16

【記】第二十四，疏，初標章。 ^473a18

△二、指疑起處。 ^473a20

【疏】論云：若諸菩薩不受福德。 ^473a22

【記】若諸菩薩下，指疑起處，即從次前文來。
○論中即云：若菩薩不受彼果報等。 ^473a24

△三、結成疑。 ^473a28

【疏】云何諸菩薩福德眾生受用？ ^473a30

【記】云何下，結成疑也。
○眾生用者，據佛壽量，合滿百年，至八十便入涅槃，
意留二十年福，與後代弟子受用。 ^473a32

○又於佛供養承事，能令眾生獲福無量，
斯亦佛福，眾生受用也。 ^473a36

【記】問：前云菩薩不受，今何難佛受用？
又前言受是取義，今疑受是用義。
文義既異，何以成疑？
答：此皆以果驗因也。
因中若不受取，果中焉合受用？
果中尚自受用，因中豈無受取耶？ ^473a40

△二、依經斷疑〔疏〕二：初、標科，二、分釋。
初、標科。【疏】斷疑之文二。 ^473a48

△二、分釋〔經〕二。初斥錯解。
二示正見。
初、斥錯解。 ^473b4

【疏】初。斥錯解。
orig::  ^473b6

須菩提！若有人言：如來若來若去、若坐若臥。
是人不解我所說義。
commentary::  ^473b8

【記】錯解。經意云：若人言：如來出、現、來、入、
滅、去、住世間，皆不解我所說義。 ^473b12

【疏】偈云：是福德應報，為化諸眾生，自然如是業，諸佛現十方。 ^473b16

【記】是福等者，是彼無漏福德之應報，即無垢果也。
果中無有色相，故論云：佛果無有色相，迭相見故。
又論云：佛果無別色聲，唯如如及如如智獨存，故無來去等。 ^473b20

○為化下。或問曰：既佛果無別色聲來去等，
何以出現受福，為眾生受用耶？
故此釋之意，說眾生根熟，為能感緣。
以佛無緣大悲，無量劫來，利他善根，熏淨法界，以成善習。
有感即應，任運無心。
如一月不下降，百水不上昇。
慈善根力，法爾如是。 ^473b26

○正是斷疑之意。
若果中有心受用，則因中亦有心受取。
果中既是自然，因中足明無著也。 ^473b36

△二、示正見。 ^473b40

【疏】二、示正見。
orig::  ^473b42

何以故？如來者，無所從來亦無所去，故名如來。
commentary::  ^473b44

【記】正見經。
○徵意云：以何義故，名為如來？
既名為來，亦表其去，何言錯解？ ^473b46

○釋意云：以真佛本來無來去故。 ^473b48

【疏】偈云：去來化身佛，如來常不動。 ^473c4

【記】偈云下，標真化異也。
如來即是法身，本來不動，猶若虗空，故不同化身隨機來去，
此非異而異也。【疏】大雲云：眾生心水，若清淨則見佛來，
來無所從；濁則見雙林示滅，則云佛去，去無可至。 ^473c6

【記】大雲下，釋。此約機心染淨，遂見佛有來去，名為化身。
來無所從，去無所至，即是不動，名為法身。
斯則機見有佛來去，佛實不動。
云云自彼，於彼何為？ ^473c14

○此中略舉水喻眾生心，則知月喻法身，
影喻化體，清濁喻染淨也。 ^473c20

○水清月現，月亦不來；水濁月隱，亦非月去。
但是水有清濁，非謂月有昇沉。 ^473c22

○法中亦爾，心淨見佛，非是佛來；心垢不見，亦非佛去。
但是眾生垢淨，非謂諸佛隱顯。 ^473c24

【疏】肇云：解極會如，體無方所，緣至佛現，
來無所從，感畢為隱，亦何所去？ ^473c30

【記】解極等者，謂解極則心絕，心絕則會如，
如體本周，故無方所。
此明即應之真。 ^473c34

○緣至下。明即真之應也。
意同大雲隱顯。 ^473c36

【記】斷疑意者，諸佛本無來去，眾生妄見去來，
尚無出現之佛，寧有受福之事？
金剛經疏記科會卷第九
 ^473c40
