
other:: 
#  No. 263-A 圓覺經析義疏大義
No. 263-A 圓覺經析義疏大義
author:: 賢宗後學　通理　述
other:: 嗣法門人　心興　較訂
初、通敘大義。 ^694a11

具足大方廣，籠羅世出世法，名之為圓。
貫通本始妙，照徹凡非凡心，目之曰覺。
非名色之可色，詎音聲所能聲。
結集者，不得已而聲之，強云如是我聞。
又不得已而色之，強云一時婆伽婆，入於神通大光明藏三昧正受。
諭茲，則圓覺不離當處，佛果無容外求。
其如凡外夢沉長夜，夢重夢而醒期莫由。
權小華起翳睛，華再華而淨眼靡現。
故勞婆伽至尊，於不二境，現諸淨土，併致法身清眾，
依淨覺天，起大悲雲，主伴重重，同住如來平等法會。
古德目此為六種成就，亦即以此為證信敘焉。
或謂本經敘闕發起。
私曰：不然。試看文殊師利，創問如來本起因地，
次請菩薩發清淨心，後及末世修行，不墮邪見。
佛亦鄭重其機，裁分兩義，謂總標真宗，別答前問。
總標真宗者，總冠下文信解修證，皆不離此真宗也。
先示體，則曰無上法王，有大陀羅尼門，名為圓覺。
次彰用，則曰流出一切清淨真如，菩提涅槃，及波羅密等。
別答前問者，向下一一別答前來文殊之問也。
答初問，則曰一切如來本起因地，皆依圓照清淨覺相，
永斷無明，方成佛道。
次徵釋云何無明，謂一切眾生，從無始來，
種種顛倒，妄認四大為自身相，六塵緣影為自心相。
如彼病目，見空中華及第二月，由此妄有輪轉生死，故名無明。
修圓覺者，知是空華，即無輪轉，亦無身心受彼生死。
末總結云：是則名為因地法行。
隨答次後二問，則曰：菩薩因此發清淨心，
末世依修，不墮邪見。
據此，則普賢等十章皆依此文殊章而發起也。
敘分既竟，正宗當陳。
遵照華嚴疏例，大章分為四分：第一、三問三答生信分，
第二、兩問兩答開解分，第三、四問四答教修分，
第四、一問一答示果分。
生信分中三問三答者，第一即普賢章也。
據普賢，有略問，有詳質，有結請。
略問者，由前佛答文殊，謂本起、因地皆以圓照清淨覺相。
普賢意以圓覺清淨境界非修行不能契入，但不知云何修行方能契入也。
詳質者，承前章知是空華，即無輪轉等義來。
空華即幻，故曰：設知如幻者，則身心亦幻。
若更用身心歷事進修，則是以幻還修於幻，則幻幻云何修耶？
又既知如幻，更歷事修，必令諸幻盡滅。
若必盡滅，則無有心，向後憑誰修行？
云何復說修行如幻？
又既知如幻，本來不用修習。
若不修習，則於生死中常居幻化。
既無觀行，曾不了知如幻境界。
又無事修，令妄想心如何解脫？
結請中，承上不修有如是之失，正顯決定應修，
但不知作何方便漸次修習，乃能永離諸幻。
答中，先云：種種幻化生於覺心，以為義本。
次云：眾生幻心還依幻滅，諸幻滅盡，覺心不動。
正釋前疑。末云：知幻即離，不作方便；離幻既覺，亦無漸次。
以酬其請。復總結云：依此修行，乃能永離諸幻。
亦是答前云何修行之問也。
按普眼有三請四義，由上章佛答普賢離幻法門，
教以知幻即離，不作方便，離幻即覺，亦無漸次。
普眼意以有正方便思惟修行者，或可悟入，
若無此者，未免迷悶，故連申三請。
初正請有四義：初問修行漸次，二問云何思惟，
三問云何住持，四問作何方便。
二反請，若彼眾生無正方便思惟，聞佛說此三昧，
心生迷悶，即於圓覺不能悟入。
三結請，願與慈悲，為我等輩，及末世眾生，假說方便。
答中先明二空觀，滅除諸幻，以便進修，答正請中前三義。
後示法界觀，令其悟入，更進深玄，答正請中後一義。
果能從此悟入住持大圓覺場，同佛受用，無庸再請。
其奈疑情不了，又勞剛藏出座也。
按金剛藏菩薩，因前章本來成佛之語，
遂代眾致難，有三：一云眾生本來成佛，何故復有一切無明？
此以真難妄，不應復有也。
二云無明眾生本有，何故復說本來成佛？
此以妄難真，不應說成也。
三云異生本成佛道，後起無明，一切如來何時復生煩惱？
此以本覺難妙覺，還應起惑為眾生也。
初難顯自語相違，以眾生本成是佛自語，復有無明違自語故。
次難顯世間相違，以無明本有世間共計，復說本成違世間故。
三難顯總成非量，以異生本覺非始覺，
終無成理，如來妙覺既已成，不復再迷，
三覺不明，故成非量。
至觀如來立法立喻，備悉開通，末復斥以虗妄浮心，
多諸巧見，如是分別，非為正問。
新學聞此，自應於大涅槃生決定信，至下章彌勒謝前自知。
齊此已前，為三問三答生信分竟。
第二兩問兩答開解分中，第一即彌勒章也。
由上章佛答金剛藏云欲入如來大寂滅海，
乃至云先斷無始輪迴根本等，彌勒意以輪迴由於愛欲，
愛欲起於六識，生滅無常，何能為本？
故初問云何當斷輪迴根本，其意以斷則須從賴耶邊起。
又根本既在賴耶，種性應兼出世，故次問於諸輪迴有幾種性。
若輪迴局在分段，而變易即稱無輪，無輪自應上修，故三問修佛菩提幾等差別。
設有差別，即兼邪正，除邪歸正，教化良難，
故四問迴心塵勞當設幾種教化方便，
至觀如來應問而答，備悉周詳。
新學聞之，其間不無微解，況夫如來偏憐末世眾生，
教以於大圓覺起增上心，當發菩薩清淨大願，
莫值外道及與二乘等，現前新學亦應有所感發。
所以不結解分者，以正結解分須待下之清淨慧菩薩章也。
由上章佛教末世眾生於大圓覺起增上心，淨慧意以起增上心必是求佛所證。
若爾，則諸來法眾理應先聞，故請為諸來法眾重宣法王圓滿覺性。
言重宣者，顯前非不宣，今為末世眾生令代傳也。
但圓滿覺性非可遽得，故又問眾生菩薩世尊所證所得云何差別，
至觀如來答初請有三：一約本覺以顯自性平等，
二約不覺及始覺以明執幻成差，三約妙覺仍顯究竟平等。
如是則諸來法眾，於法王圓滿覺性，亦略以悉其槩矣。
答：次問有四：一謂勞慮永斷得法界性，
即彼淨解為自障礙，是名凡夫隨順覺性。
二謂一切菩薩見解為礙，雖斷解礙猶住見覺，是名菩薩未入地者隨順覺性。
三謂有照有覺俱名障礙，是故菩薩常覺不住，是名菩薩已入地者隨順覺性。
四謂一切障礙即究竟覺，乃至云法界海慧照了諸相同如虗空，
是名如來隨順覺性。
然末世聞此，雖可隨順修習，但任運成礙，不覺則難入佛乘。
若果是頓圓之機，只須居一切時不起妄念，
於諸妄心亦不息滅，住妄想境不如了知，
於無了知不辯真實，聞此而不生驚畏，是則名為隨順覺性。
況復現前法眾，親見如來三業殊勝面命耳提，
於諸法王圓滿覺性，未有不黑夜觀火、白日看山者矣。
齊此已前，為兩問兩答。
開解分竟。第三、四問四答。
教修分中，第一、即威德自在章也。
按前信解二分，雖皆開示圓覺，却未指示觀門。
良以圓頓行人，根性猛利，言言見諦，句句明宗。
若必令依觀分門，反成鈍置。
故世尊於未悟之前，却祇散漫開示。
今於既悟之後，大用繁興，不假理觀，略有二失：
一自恃根性，妄慧照而悞落有為；二不念尊貴，遇患難而易生退屈。
大威德知時知機，說喻以請。
而云譬如大城者，即喻圓覺妙心清淨法身之所依故。
外有四門者，喻諸菩薩欲證圓覺，隨機分門，四法界皆可修故。
然四法界，即三觀所照之境。
以是之故，如來應其所求，而示之以三種觀門。
至觀三種觀門，最初皆云悟淨圓覺，明知其是悟後事也。
又奢摩觀中，而云以淨覺心取靜為行，明是理法界境。
三摩觀中，而云以淨覺心起諸幻化，明是事法界境。
禪那觀中，而云以淨覺心不取幻化及諸靜相，
乃至云永得超過礙無礙境，受用世界及與身心，
明是理事無礙、事事無礙二法界境。
末總結云，此三法門皆是圓覺，親近隨順一切圓證，即成圓覺。
據此，則始終惟一圓覺也。
此明三觀行相，下明單複修習。
辯音章中，菩薩名辯音者，應是往昔因中修習輪觀，
成就無礙智慧，發起無礙辯才，今來輔佛揚化，仍以辯音為名。
聞前章佛答威德，三觀行相甚為希有，
良以觀門雖同，根性不一，故聞此諸方便，一切菩薩於圓覺門有幾修習？
至觀如來答處，有單修，有統修，有圓修。
單修，則三觀皆能究竟。
統修中，則三觀所統復各有三：一、疊複修，
二、具足修，三、齊零修。
疊複修，則先後兩不相違。
具足修中，除能統，則中後隨宜。
齊零修中，合能所，則隨便俱得。
至論圓修，則以圓覺慧圓合一切無離覺性二十四輪，
同歸三觀之中，一力圓修，共成二十五種。
末復教以各安標記，隨手結取，騐知宿根先後一門而入。
然既稱輪觀，還應就此一門輪替徧修，
如是則無障不銷，無行不成。
修分中還餘兩章，今且約淨業章言之。
按淨業菩薩因前章云一切如來圓覺清淨，
故此興問：若此覺心本性清淨，因何染污，使諸眾生迷悶不入？
至觀如來答處，而分迷識、迷智二種四相。
迷識四相者，一切眾生從無始來，妄想執有我、
人、眾生及與壽命，由此便生憎、愛二境。
依於憎、愛，造種種業。
由妄業故，妄見流轉，謂人間、天上也。
厭流轉者，妄見涅槃，謂聲聞、緣覺也。
由此不能入清淨覺。
此約凡夫、二乘為識所迷，動念、息念皆歸迷悶。
迷智四相者，由有無始本起無明，轉成賴耶，
為己主宰，相續求道，皆不成就，以四相未脫故。
如彼眾生微有所證，不忘能證之智，是即為智所迷，名為迷智我相。
設悟能證為我，雖不認證，而於能悟不忘，
是又為智所迷，名為迷智人相。
為對彼我故，說名為人。
至又能了彼證悟為我、為人，雖二皆不取，
乃存有所了，是又為智所迷，名為迷智眾生相。
謂了此了彼，生生不已故。
若更能覺彼能了及與所了，而獨以能覺為真，
殊不知此覺即是一切業智，猶如命根，
是最後為智所迷，名為迷智壽者相。
於此四相不復迷執，即入淨覺。
若更於中起心照見一切覺者，皆為塵垢障淨覺故。
然此雖分四相，其實惟一我執，故後文處處發明不離於我。
又有我者，一切煩惱因之而生，是為大患，急須斷除。
觀後偈云：一切諸眾生，皆由執我愛，無始妄流轉，
愛憎生於心，諂曲存諸念，是故多迷悶，不能入覺城。
其意自見。此下即是普覺章也。
按普覺請問有五，由上章勸依正修文云：
末世眾生希望成道，無令求悟，惟益多聞，但當精勤降伏煩惱。
乃至云：求善知識，不墮邪見。
普覺意以末世眾生去佛漸遠，賢聖隱伏，
邪法增熾，初心道眼不明，真似難免悞認，
故初問使諸眾生求何等人，蓋求佛於眾多人中指出求何等人為善知識。
又既求其人，必依其法，故次問依何等法，蓋求佛說出於彼所說法中當依何等之法而為軌持。
又既依其法，必行其行，故三問行何等行，蓋求佛說出於彼所行行中當以何等之行而為專習。
又既行其行，必有所得，故四問去何等病，蓋求佛說出於彼所得真似道中當去何等似病而存真藥。
又既得其道，還須發度生心，故五問云何發心，
蓋求佛說出於權、實、頓、漸、偏、圓中當云何而發度生之心。
至觀如來答處，答初問，則曰：求善知識欲修行者，
當求一切正知見人，不住人天，不著聞緣。
答次問，則曰：身現塵勞，心恒清淨，示有諸過，常讚梵行。
答三問，則曰：應當供養，不惜身命，見彼示逆，不生惡心。
答四問，則曰：所證妙法應離四病：一、作，
二、任，三、止，四、滅。答五問，則曰：一切眾生，
我皆令入究竟圓覺，於圓覺中，無取覺者。
末總結云：末世眾生果，其如是發心，自不墮諸邪見。
齊此已前，為四問四答。
教修分竟。第四，一問一答。
示果分中，即圓覺菩薩章也。
菩薩名圓覺者，謂已證圓滿覺性，示居因門，乃過來人也。
恐末世眾生，於修因證果之際，悞正難分，
故特為出眾啟請，而云：我等今者，已得開悟。
謂我等親於佛前，蒙佛開示，於生信、發解、
起行，已得開悟。至於證果，自應無悞，無庸更問矣。
第慮夫末世眾生，未得悟者，云何安居，修此圓覺清淨境界？
按佛答通相方便，此前應有二義：一、隨分思察，
二、尅期修習。今二俱不問，而獨問云何安居者，扶戒律故。
修此圓覺清淨境界者，為所依之法體也。
至問三種淨觀，以何為首者，亦為末世未悟，
意求如來於事相中，另開方便，為三觀之入手處也。
至下如來答處自知。
按如來開示，有通相方便，有別相方便，有鈍根修證。
通相方便有四：一、隨分思察，二、尅期修習，
三、夏首安居，四、示無悞取。
隨分思察者，謂主持伽藍，匡徒領眾，有緣事故，
不能專修，聽其隨分思察，如前普眼章中所說。
尅期修習者，若復無有他事因緣，當立限期。
長期百二十日，約上根，一期事辦，以四箇月為限也。
中期百日，約中根，恐過長力倦，無若合中，促長期於兩旬日也。
下期八十日，約下根，一期不成，還容再修，於中期仍減兩旬。
如是則下根者種，中根者熟，上根脫故。
夏首安居者，謂尅定之期限未終，安居之夏首已至。
若入眾安居，則修習之心約妄立；若固守尅期，而安居之毗尼有違。
如來懸念，預示以當作清淨菩薩止住，
心離聲聞，不假徒眾。
示無悞取者，謂求菩薩道。
入三期者，非彼從佛所聞一切境界，如事水、
事火、事天，奉時、奉方、奉塵，乃至二十五冥諦等，
取之而修，必招奇損，故示之以終不可取別相。
方便亦四：一、奢摩方便，二、三摩方便，三、
禪那方便，四、徧修即佛。
奢摩方便者，按前威德自在章所說三觀，皆約悟後之修。
今約末世未悟，修奢摩時，最初從何下手？
故云先取至靜。謂先觀一切眾生染著五欲，
造種種業，從此眼不著色，耳不取聲，鼻不染香，
舌不貪味，乃至意不攀緣，則至靜矣。
此即以至靜為方便。
其次又以末世未悟，欲修三摩，最初從何處下手？
故云先當憶想諸佛菩薩，我當師之友之，倣修倣證。
此即以倣修倣證為方便。
又其次亦以末世未悟，欲修禪那，最初從何處下手？
故云先取數門。蓋即以數息觀為方便。
良以奢摩中先取至靜，不得意則墮落無為，
滯於聲聞、緣覺；三摩中倣修倣證，不得意則流注有為，
雜於凡夫、外道。今則攝修證於數門，有為不落；
化至靜於計息，無為亦超。
威德章禪那成時，超出礙、無礙境，此數門乃其漸耳。
徧修即佛者，謂三種妙觀，皆為成佛正因，
末世未悟，不得其門而入。
今既蒙各示方便，應即以方便深修，或觀觀皆能究竟，
或三觀次第圓成，或前後交互，或單雙齊零，
或圓慧普照，圓合一切，如前二十五輪，名為徧修。
但辦懇心，必成巨益，即名如來出現。
此名別相方便。鈍根修證者，謂雖在末世，
遇有根性通利者，如上所說三觀周徧修習，
依因致果，不待言矣。
設有根性遲鈍，屢修屢廢，皆由習業所障，
應當勤求懺悔此觀，不得復習彼觀，心不放捨，漸次求證。
此又世尊懸念末世，為後後際眾生重結無盡未來緣也。
正宗分畢，次當流通，即賢善首章也。
據賢善首菩薩請問有五：一、問此教名字；
二、問云何奉持；三、問修習功德；四、問云何護持；
五、問流布至地。如來答中，文雖隱顯，義實相通。
初云：是經名大方廣圓覺乃至如來藏自性差別，汝當奉持。
此顯答初二問也。
次云：依此修行，漸次增進，至於佛地。
此隱顯答三五問也〔隱流布功德，顯修習至地〕。
向下一句勝大千寶施，半偈超？
河沙小乘，正顯功德無漏難思。
至於頓悟漸修，聞信宣說，即是流布，亦通奉持。
末云：汝善男子！當護末世是修行者，無令惡魔及諸外道惱其身心，
令生退屈。此答第四護持問也。
於時即有火首金剛、大梵須彌、護國天王、
大力鬼王，各領眷屬，陳白佛言：我等守護是持經人，令不退轉。
由是觀之，此經自應永遠流通而無壅滯也。 ^694a13

圓覺經析義疏大義〔終〕
other:: 
#  No. 263-B 圓覺經析義疏懸示
No. 263-B 圓覺經析義疏懸示
author:: 賢宗後學　通理　述
other:: 嗣法門人　心興　較訂
　　歸命婆伽婆，所宣修證法。
　文殊師利等，
　　十二百千僧。　三寶大威神，冥資蠡管意。
　　佇思騰義路。　揮筆轉文乘。
　用此攝含靈。
　　速成圓覺慧。　觀門如法煉，果海以時登。 ^697b28

將釋此經，啟以十門：一教起因緣，二藏乘分攝，
三能被教義，四所被機宜，五體性淺深，
六宗趣通別，七傳譯紀略，八註釋倡先，
九總釋名題，十別解文義。
other:: 
## 第一教起因緣
 ^697c22

第一、教起因緣，有總有別。
總為酧因酧請，顯理度生。
若原佛本意，則惟為一大事因緣，所謂欲令眾生開佛知見，
使得清淨，故出現於世等是也。 ^697c30

別則別。就當經有十所為：一、為示因行有本故。
良以欲行千里，貴在初步，設或因地不真，自致果招紆曲。
為示行本，故說此經。
如文殊問本起因地，而佛說一切如來皆依圓照清淨覺相，
永斷無明，方成佛道等是也。
二、為示離幻即覺故。
良以金屑雖貴，落眼成塵，設或一翳在眼，自致亂華盈空。
為示遠離，故說此經。
如普賢問：若彼眾生知如幻者，身心亦幻，云何以幻還修於幻？
若諸幻性一切盡滅，則無有心，誰為修行？
云何復說修行如幻？
若諸眾生本不修行，於生死中常居幻化，
曾不了知如幻境界，令妄想心云何解脫？
而如來答以種種幻化皆生如來圓覺妙心，
猶如空華從空而有，幻華雖滅，空性不壞等是也。
三、為示修行漸次故。
由上章云：知幻即離，不作方便；離幻即覺，亦無漸次。
然眾生無始迷真，久隨妄轉，不假思惟，云何便能知幻？
雖知是幻，旋知旋忘，云何便能住持？
是須於無方便中假說方便。
蓋即以思惟為方便，亦即以思惟為住持。
思惟為方便者，初心思惟是入手處，故為方便；
次心思惟是正修不忘；後心思惟是漸次深入，故總名住持。
如是則一心入理思惟即成觀行，非彼散心思惟者所可比耳。
如世尊答普眼云：彼新學菩薩及末世眾生，
欲求如來淨圓覺心，應當正念遠離諸幻等。
其為示修行漸次者，在文歷歷可證。
四、為示窮盡深疑故。
由前文殊章云：一切如來本起因地，皆依圓照清淨覺相，永斷無明方成佛道。
普賢章云：一切眾生種種幻化，皆生如來圓覺妙心。
普眼章云：圓覺普照寂滅無二，諸佛世界猶如空華，
始知眾生本來成佛，生死涅槃猶如昨夢。
於是金剛藏菩薩通躡前三章所說，以成三種深疑：
一曰、若諸眾生本來成佛〔此躡普眼章義〕，
何故復有一切無明〔此疑文殊章義〕？
二曰、若諸眾生無明本有，何故復說本來成佛〔此疑普眼章義〕？
三曰、十方異生本成佛道後起無明，一切如來何時復生一切煩惱？
然此皆根心之疑，能障正信。
而世尊答以種種取捨皆是輪迴，未出輪迴而辯圓覺，彼圓覺性即同流轉等。
其為示窮盡深疑者，亦在文歷歷可證。
五、為示離障順覺故。
良以本覺清淨永絕數量，由依二障而現淺深，於是乃有五種性起。
如世尊答彌勒問云：欲泛如來大圓覺海，先當發願勤斷二障。
乃至云：依願修行漸斷諸障，障盡願滿便登解脫清淨法殿等。
此為離障故說此經也。
又以妙覺圓滿本無差別，由依始覺妄功用中，
於是乃有五種隨順，設不隨順終成違礙。
如世尊答清淨慧偈云：清淨慧當知，圓滿菩提性，無取亦無證。
覺與未覺時，漸次有差別。
眾生為解礙，菩薩未離覺。
入地永寂滅，大覺悉圓滿。
末世諸眾生，心不生虗妄。
乃至云：雖有多方便，皆名隨順智。
此為順覺，故說此經也。
二義互成，故合為一義明之。
六、為示修必依觀故。
良以末法行人，惟重頓悟，不貴漸修。
故頓悟必假禪觀，而漸修唯事力行。
殊不知捨禪觀而力行，終不免誤入岐途。
故示修仍依禪觀。
如世尊答威德云：若諸菩薩悟淨圓覺，以淨覺心取靜為行。
由澄諸念，覺識煩動，靜慧發生，身心客塵從此永滅，
便能內發寂靜輕安〔此明斷惑必依禪觀〕。
由寂靜故，十方世界諸如來心於中顯現，
如鏡中像〔此明證真必依禪觀〕。
此方便者，名奢摩他。
下之二觀，義可准思。
末復結示云：此三法門，皆是圓覺親近隨順，十方如來因此成佛等。
正顯進修必依此故。
七、為示輪觀隨修故。
良以前章三觀，似有次第。
謂先修奢摩，次修三摩，後修禪那。
殊不知悟後之修，不必一定。
蓋以能修之機不同，所修之行亦異。
但取其與能修相宜，與所修相近。
相宜則易用，相近則易成。
或單修，或雙修，或圓修，或單雙雙單隨意合修。
設或自心不決，仍復各安標記，志心求哀，依結開示。
然亦觀觀互到，修修可憑。
設或溺於前章，未免失宜失近。
因示輪觀，為行所依。
如世尊答辯音偈云：無礙清淨慧，皆依禪定生。
所謂奢摩他，三摩提禪那，三法頓漸修，有二十五種。
十方諸如來，三世修行者，無不因此法，而得成菩提。
是知未成菩提之前，六度萬行，皆依此為目也。
八、為示窮盡四相故。
良以四相有二：一、迷識四相，二、迷智四相。
迷識四相，起於枝末無明，能障小乘涅槃。
迷智四相，起於根本無明，能障無上菩提。
今經淨業障菩薩求佛開悟法性，令眾作將來眼，故世尊示以窮盡四相。
如世尊答淨業云：一切眾生，從無始來，
妄想執有我、人、眾生及與壽命，認四顛倒為實我體，由此便生憎愛二境。
於虗妄體，重執虗妄。
二妄相依，生妄業道。
有妄業故，妄見流轉。
厭流轉者，妄見涅槃。
由此不能入清淨覺。
此示述識相也。又云：云何我相？
謂諸眾生心所證者。
〔其心乃至證於如來清淨涅槃，皆名我相。〕
云何人相？謂諸眾生心悟證者。
〔悟已超過一切證者，悉為人相。〕
云何眾生相？謂諸眾生心自證悟所不及者。
云何壽命相？謂諸眾生心照清淨，覺所了者。
〔一切業智所不自見，猶如命根，名壽者相。〕
此示迷智相也。二相窮盡，乃入如來清淨覺海，其意在文可見。
九、為示四病應離故。
良以作止任滅，藥病雙通，要在有住及與無住。
蓋無住則為進修方便，是名為藥。
有住則為入道障緣，是名為病。
但為藥之義，人或易見。
為病之義，人所難明。
故此經但教離病，設無住即離也。
果其無住，則轉病為藥矣。
又作止任滅二對，互為藥病。
以作則止治，止則作治。
任則滅治，滅則任治。
古德云：住則印破，破則印住。
乃善用此意者也。
如本經普覺菩薩問云：大悲世尊，快說禪病，
令諸大眾，得未曾有，心意蕩然，獲大安隱。
而世尊答以末世眾生，求善知識，當求一切正知見人，心不住相。
蓋以心不住相，自應能離四病。
親近是人，將必不墮邪見，而住四種病矣。
十、為示真修實證故。
由前十位菩薩，相沿請問淨土，世尊如問而答。
其於信解修習之義，業已極力發揮，應無餘蘊。
其如說藥不濟病軀，話餅何益飢腸。
故於後二章，進示修必真修，證須實證。
修必真修者，要在尅期取功。
如第十一圓覺章云：若復無有他事因緣，
即建道場，當立限期。
長期百二十日，中期百日，下期八十日，安置淨居等是也。
證須實證者，務以究竟為圓。
如第十二賢善首章云：是經惟顯如來境界，
惟佛如來，能盡宣說。
若諸菩薩，及末世眾生，依此修行，漸次增進，至於佛地等是也。
此依一經大義，別示十緣，微細分之，應有無盡。
以此經直通於圓。
如華嚴十十無盡教起因緣門竟。
other:: 
## 第二藏乘分攝
 ^697c36

第二、藏乘分攝者，謂如來一代聖教，約想相含攝，
有三藏，有二藏。約修證權實，有三乘，有五乘。
約品類詳分，有九分，有十二分。
應知此經於諸彼彼法中，各何攝屬，故次第明之。 ^699b24

言三藏者，一修多羅，亦名修妬路，或名素怛纜，蓋梵音楚夏不同。
此云契經，或翻為線。
按五印土呼線、席經、井索，聖教皆名修多羅。
若爾，應翻聖教。古德見此方聖教稱經，故分取席經。
經字既順此方，亦不失彼聖教之義。
不取席線及井索者，此方不貴故，非是聖教故。
但經上加契字，乃借義助名，顯是契理合機之經故。
又經有多義，如雜心五義等，見華嚴懸談。
又雖有多義，不出貫攝。
如佛地論云：能貫能攝，故名為經。
謂依佛聖教，貫穿所應說義，攝持所應度生故。
正說定學，兼通戒慧。
二毗奈耶，亦名毗尼，蓋梵音賒切耳。
此云調伏，謂調練三業，制伏過非故。
調練通於止作，制伏唯明止持，就所詮之行彰名。
或翻為滅，謂滅惑業，得滅果故。
亦名波羅提木叉，此翻別解脫，謂三業七支各別，
防非現前，無違犯故。
又揀異道共及定共戒，故名為別。
此從因得名，亦可言果，以解脫即果也。
亦翻隨順解脫，謂隨順有為、無為二解脫果故。
此從果得名，亦可言因，以隨順即因也。
或名尸羅，具云翅怛羅，此云清涼，謂離熱惱因，得清涼果故。
此雙從因果得名，正詮戒學，亦兼定慧。
三阿毗達摩，亦名阿毗曇，亦梵音賒切之異。
此翻對法。法有二種：一勝義法，所謂涅槃，
是善是常，故名勝義。
二法相法，通四聖諦，世出世異，及因果異，故名法相。
對亦有二：一對向涅槃，二對觀四諦。
其能對者，皆無漏淨慧及相應心，所以對果、對境分二。
對名舊譯為無比法，以無漏淨慧最為勝故，此明惟依能對立名。
亦名優波提舍，此翻論議，謂問答辯論議邪正故。
亦名磨怛哩迦，此翻本母，以教與義為本為母生解行故。
正詮慧學兼亦攝二。
此三云何名藏？以含攝故。
今經何所攝屬？正屬經藏，始終多說定故。
若以此攝彼亦兼餘二，以普眼章遠離諸幻、
圓覺章三月安居，皆重戒故。
十二大士相沿致問，淨土世尊如問而答，同論議故。
言二藏者：一、聲聞藏，二、菩薩藏。
即前三藏詮示聲聞理行果故名聲聞藏，全示菩薩理行果故名菩薩藏。
不開辟支者，以辟支多不借教出無佛世，
佛在世時攝屬聲聞，以與聲聞理果同故。
若以教行別者，亦可聞三乘為三藏，但古皆不開，今亦應爾。
若明攝屬者，此經屬菩薩藏攝，以經中雖存聲聞之名，不取聲聞理行果故。
如彌勒章云：若謂末世一切眾生於大圓覺起增上心，
當發菩薩清淨大願，應作是言：願我今者住佛圓覺求善知識，
莫值外道及與二乘。
又淨業章云：一切眾生認四顛倒為實我體，
乃至云有妄業故妄見流轉，厭流轉者妄見涅槃，由此不能入清淨覺。
又圓覺章云：若經夏首三月安居，即於佛前作如是言：
我今敬請不依聲聞，當與十方如來及大菩薩三月安居，為修菩薩無上妙覺大因緣故不繫徒眾等。
如是語類皆欲揀棄小道，唯取菩薩理行果也。 ^699b32

言三乘者，一聲聞乘，依四諦法慇勤精進，欲速出三界自求涅槃。
法華云：如彼諸子為求羊車出於火宅。
二辟支乘，依因緣法慇勤精進求自然慧，樂獨善寂深知諸法因緣。
法華云：如彼諸子為求鹿車出於火宅。
三菩薩乘，依六度法勤修精進求一切智，利益天人度脫一切。
法華云：如彼諸子為求牛車出於火宅。
然有權有實，若住相之行因果歷別則名為權，若從性起修因果該徹則名為實。
若明攝屬者，此經屬菩薩乘攝，以經中問處答處多言為菩薩故。
又賢善首章云：若諸菩薩及末世眾生，
依此增進至於佛地，如是則唯實一分攝。
以是悟後之修，修即無修，如威德章奢摩三摩等皆云悟淨圓覺，
以淨覺心修故不屬餘二，其義可知。
若以此攝彼亦可通收，以此經直通於圓，包含無量乘故。
又賢善首章云：是經名為頓教大乘，頓機眾生從此開悟，
亦攝漸修一切羣品，譬如大海不讓小流。 ^700a34

言五乘者：一、人天乘，依戒善禪定之法，
求下界五欲及上二界淨妙之樂，法華經喻以最小之車。
二、聲聞乘，三、辟支乘，四、菩薩乘，此三即上之三乘。
五、佛乘，依萬行因華嚴一乘道果，法華經喻以大白牛車。
如云：若是長者，乃至不與最小一車，猶不虗妄，
何況長者自知財富無量，欲饒益諸子，等與大車。
是蓋以最小之車喻人天，等與大車喻佛乘也。
若明攝屬者，此經屬佛乘攝。
如文殊發起則曰：願為此會諸來法眾，說於如來本起清淨因地法行。
賢善流通則曰：是經唯顯如來境界。
是則因為果設，果成因絕，尚不屬於菩薩，況夫餘乘。
若以此攝彼，雖人天不遺，譬夫一雲一雨，
三草二木，隨分受潤。
試看如來說此經已，一切大眾聞皆歡喜，
信受奉行，則人天普攝之義，可以意會。 ^700b20

言九分十二分者，通論聖教有十二分：
一修多羅，此云契經〔謂十一分及三藏中正文之外，
餘有前後相承貫穿契合等義，別為修多羅分〕。
二祇夜，此云重頌。
三和伽羅，此云授記。
四伽陀，此云孤起頌。
五優陀那，此云自說。
六尼陀那，此云因緣。
七阿波陀那，此云譬喻。
八伊帝目多伽，此云本事。
九闍陀伽，此云本生。
十毗佛略，此云方廣。
十一阿浮達摩，此云未曾有。
十二優波提舍，此云論議。
孤山云長行〔契經〕。
重頌并授記、孤起，無問而自說。
因緣、譬喻及本事、本生、方廣、未曾有、論議，俱成十二名。
廣如大論三十三。
九分者，大小暫分，如法華小乘唯九部
〔方便品偈云：我此九部法，隨順眾生說〕。
古德釋云：小乘談理狹隘，故無方廣〔非是全無，但無至方至廣〕。
不言成佛，故無授記〔非全無記，但無授記成佛〕。
請問方說，故無自說〔非是全無，但非直指〕。
按智論說，大乘亦惟九部。
古德釋云：大乘多直顯，故無因緣〔非是全無，
但不類戒因事制〕、譬喻〔非是全無，但不同信必喻誘〕、
論議〔非是全無，但不至算沙自困〕之三。
又古德云：部恐濫部秩，後易為分。
若明攝屬者，十二分中，此經正屬方廣。
以題稱大方廣，故兼通八分。
大疏云：貫攝之義通故，正宗一一有重頌故
〔即該祇夜〕，記安心人成就佛智故〔即該授記〕，
因請方說故〔即該因緣〕，說佛因地法行故
〔即該本事〕，六度非因、涅槃非果〔即該未有〕，
二十七喻故〔即該譬喻〕，普賢有徵、剛藏有難故〔即該論議〕。
唯不攝伽陀、自說、本生等三也。
問：契經居多，何非彼攝？
答：藏中契經已全攝故，分中契經此但少分。
藏乘分攝竟。
other:: 
## 第三能被教義
 ^700b48

第三、能被教義者，謂教海冲深，法雲彌漫，
智光無際，妙變莫窮。
以無言之言，詮言絕之理；運無變之變，應變態之機。
機差教殊，義分多種，亦有不分，得少失多。
今將有分，略為三章：一、約宗分教，二、約論辯義，
三、會通淺深。言約宗分教者，西竺、東夏弘闡之流，
於一代聖言，或含為一教，或開為二三，
再開之而至四五，人兼緇素，凡有一十八家。
甲順乙違，難盡他宗，事精理備，無越賢首。
因依賢首祖師，略述五教。 ^700c48

一、小乘教亦名愚法，二乘教異大乘故、
逐機設故、隨他語故，說諸法數一向差別，
以其揀邪正、辯聖凡、明因果、分欣厭。
然其所說法數唯七十五，但說人空不明法空，
縱說法空少不明顯，唯依六識三毒建立染淨根本，未盡法源故多諍論。 ^701a18

二、大乘始教，亦名分教。
但明諸法皆空，未盡大乘法理，故名為始。
但明一切法相，有成佛，有不成佛，故名為分。
廣談法相，少及法性。
其所云性，亦是相數。
說有百法，決擇分明，故少諍論。 ^701a28

三、終教，亦名實教。
謂明緣起無性，一切皆如定性；二乘無性，闡提悉當成佛。
方盡大乘至極之說，故名為終。
以稱實理，故名為實。
多談法性，少及法相。
其所云相，亦會歸性。
盡大乘說，故無諍論。 ^701a36

四、一乘頓教，但一念不生即名為佛，不依地位漸次而說。
如思益經云：得諸法正性者，不從一地至於一地。
楞伽經云：初地即為八，乃至無所有。
何次等既不同前漸次修行，又不同後圓融具德，故名為頓。
總不說法相，惟辯真性，一切所有惟是妄想，
一切法界惟是絕言，五法、三自性皆空，
八識、二無我俱遣，呵教勸離，毀相泯心，
生心即妄，不生即佛，亦無佛無不佛，無生無不生，
如淨名、默住等，別為一類離念機故，亦為對治空、
有、俱三種著相人故。
五、圓教，謂統該前四圓滿具足，一位即一切位，
一切位即一位，十信滿心即攝五位成等正覺，故名為圓。
所說惟是無盡法界，性海圓融，緣起無礙，
相即相入，如因陀羅網重重無際，微細相容，主伴無盡。 ^701a44

已上略出各義，令知大端。
若廣辨所詮，及斷證分齊，具如華嚴懸談，並賢首教儀等書。 ^701b22

言約論辨義者，佛教本乎一心，心有差別，則教有支異。
故如來說教，說此心也；諸祖判教，判此心也。
今即以起信論中一心差別，以明五重教義。
准起信論，初惟以一心為本源，即圓教分齊。
二、依一心開二門：一者、心真如門〔所謂心性不生不滅〕，
即頓教分齊；始教空宗亦密示此門，以彼不知如來遣相即為顯性，
故非彼分。二者、心生滅門〔謂依如來藏有生滅心，
所謂不生不滅與生滅和合，名為阿賴耶識〕，
即終教分齊；分教相宗亦密示此門，以彼不知佛說賴耶通如來藏，
故非彼分。三、依生滅門明二義：一者、覺義
〔謂心體離念，離念相者，等虛空界，即是如來平等法身〕，即始教空宗分齊。
二者、不覺義〔謂不如實知真如法一故〕。
四、依此義生三細：一、依不覺故心動，名業相；
二、依動故能見，名轉相；三、依能見故境界妄現，名現相。
五、依此相生六粗：一、智相，二、相續相〔謂依智起念不斷，
即法執分別〕，三、執取相，四、計名字相〔謂妄計名字，
即我執分別〕，即小教分齊，五、起業相〔謂循名造業〕，
六、業繫苦相〔謂隨業受報〕，即人天分齊
〔又六道業報，即苦、空、觀等之方便，亦小教分齊〕。 ^701b26

言會通淺深者，此經正屬頓教，兼攝小、
始、終三，直通乎圓。
如賢善首章云：是經名為頓教，大乘頓機，眾生從此開悟。
其正屬頓教可知。
又云：亦攝漸修一切羣品，譬如大海，不讓小流。
其兼攝小、始、終三可知。
又云：乃至蚊#CB00044;及阿修羅，
飲其水者，皆得充滿。
其直通乎圓可知。
以飲水多少，皆具百川味故。
此約賢善首章，通以會通。
若別以會通者，教各有文，散在十一章中，繁不具悉。
所冀學賢首者，當體心會教，借教通經，
則經可通，而教可會矣。
能被教義竟。
other:: 
## 第四所被機宜
 ^701c14

第四、所被機宜者，夫教因機設，機以教成。
上說教義，已知能被宏深；今示機宜，略彰所被廣大。
復分兩門，以盡揀收：一、遵古所判，二、依經所明。 ^701c34

言遵古所判者，依古德開為二門：一料揀，二普收。
料揀非機，則有五種：一謂樂著名相，以文為解者；
二謂繫滯行位，高推聖境者；三謂情尚於空，
觸言賓無者；四謂自恃天真，輕厭進修者；
五謂固執先聞，擔蔴棄金者。
如是皆名非機，反是皆機。
若普收者，則一切眾生皆有佛性，但得聞之，無不獲益。
宿機深者悟入，淺者信解。
都無宿種者，結緣成種。
食金剛喻，可為譬也。 ^701c40

言依經所明者，亦有料揀、普收二門。
料揀者，按淨業、普覺二章，俱有十種非機：
一者有妄業道妄見流轉，此六道凡夫堅執四相者。
二者厭流轉者妄見涅槃，此小教二乘厭有趣空者。
結此二種，文云：是故動念及與息念皆歸迷悶。
故知非機。三者心有所證顯有能證，此住位菩薩猶有微細我相，
以能證即我故。四者悟證有我不復認證，
此行位菩薩猶有微細人相，以超我即人故。
五者了彼證悟不住我人，此向位菩薩猶有微細生相，以存有所了即眾生相故。
六者心照清淨覺所了者，此地位菩薩猶有微細壽者。
然既心照清淨，則了已不存，當下即是。
若更起心覺彼所以能了之者，此覺則是一切業智
〔業識上微細分別〕所不自見，猶如命根即壽者相故。
結此四相，文云：末世眾生不了四相，雖經多劫勤苦修道，
但名有為，終不能成一切聖果。
故知非機。此上共六種，詳見淨業章中。
七者我於本心作種種行〔此名作病〕，揀云彼圓覺性非作得故
〔此顯非機〕；八者任彼一切隨諸法性〔此名任病〕，
揀云彼圓覺性非任有故〔此顯非機〕；九者於自本心止息諸念
〔此名止病〕，揀云彼圓覺性非止合故〔此顯非機〕；
十者滅諸煩惱一切永寂〔此名滅病〕，揀云彼圓覺性非寂相故
〔此顯非機〕。以上四種，詳見普覺章中。
若普收者，按清淨慧章，從凡至聖皆稱隨順覺性。
然既皆稱隨順，自應咸是所被，無容揀棄。
若果能居一切時不起妄念，則作任俱銷；
於諸妄心亦不息滅，則止滅咸停。
若更能住妄想境不加了知，於無了知不辨真實，
則一切障礙即究竟覺，得念失念無非解脫，
成法破法皆名涅槃，智慧愚癡通為般若，
菩薩外道所成就法同是菩提，無明真如無異境界，
諸戒定慧及淫怒癡俱是梵行，眾生國土同一法性，
地獄天宮皆為淨土，有性無性齊成佛道，一切煩惱畢竟解脫。
如是則四相四病盡是圓覺性門，六根六塵全彰法界智境，
是機皆被，有性咸收。
楞嚴云：聖性無不通，順逆皆方便。
圓覺妙心亦復如是，凡諸有生幸勿錯過。
所被機宜竟。
other:: 
## 第五體性淺深
 ^702a8

第五、體性淺深者，夫聖言無定，大小通關；
真教難評，淺深異體。
今依本經大旨，通收古德所說，略為三章：
一、開為十種〔清涼疏華嚴等〕，二、合為四門
〔圭峯註圓覺等〕，三、總以會通。 ^702b30

言開為十種者：一、音聲語言體，二、名句文身體，
三、通取四法體，四、通攝所詮體，五、諸法顯義體，
六、攝境性心體，七、會緣入實體，八、理事無礙體，
九、事事無礙體，十、海印炳現體。
此之十種，前淺後深，言盡理圓，詳華嚴懸談。 ^702b38

言合為四門者，即上十種圭峯束而為四：
一、隨相門，二、唯識門，三、歸性門，四、無礙門。
隨相門中復有二種：一、聲、名、句、文體，謂大小乘教，
或以聲為教體，攝假從實故；或以名、句、
文為教體，以體從用故。
今通取之，以假實、體用遞互相資而為教體。
二、通攝所詮體，以聲、名、句、文但屬能詮，
若無所詮之義，不成教體，故必通攝所詮，文義相隨而為教體。
唯識門者，以上能詮、所詮皆唯識現，故唯識云：
唯遮外境，識表內心，離識之外，更無別法。
釋論亦云：十地經者，彼聖者金剛藏識所變影像為增上緣，
聞者識上影現似彼法門，展轉傳來，說名為教。
是知一切諸法皆是識心所變影像，故以唯識為體。
歸性門者，以上識心無體，唯是真如故。
然有二義：一、約生滅門，真如隨緣變起識境，
諸法從緣無性，會歸唯一真如。
如起信論云：依於此心，顯示摩訶衍義。
華嚴？梵行品云：知一切法即心自性，成就慧身，不由他悟。
故以歸性為體。二、約真如門，不變名真，
不壞名如，惟此可為教體，顯有變、有壞者非教體故。
如起信論云：一切諸法惟依妄念而有差別，
若離妄念，則無一切境界之相。
是故一切法，從本已來，離言說相，離名字相，
離心緣相，畢竟平等，無有變異，不可破壞，
惟是一心，故名真如。
維摩經：文殊歎維摩詰曰：乃至無有文字語言，是名真入不二法門。
故惟以歸性為體。
此二義中，前是終教唯心，後是頓教惟心，合為一歸性門也。
四無礙門，亦有二義：一、理事無礙，二、事事無礙。
理事無礙，復有二義：一、前後交徹，二、說聽全收。
前後交徹者，以上三門中，前二屬生滅門，
是事法界；後一約所歸之性，屬真如門，是理法界。
起信論云：依一心法，有二種門。
然既依於一心，則真如即是生滅，生滅即是真如，
故統收前三理事無礙，而為教體。
說聽全收，有四句：一、佛全攝生，謂佛真心外，
無別眾生，則唯說無聽；二、生全攝佛，謂眾生真心外，
無有別佛，故惟聽無說；三、生佛互融，謂佛真心攝眾生時，
不礙眾生心中攝佛，眾生心中攝佛時，
不礙佛真心攝眾生，則說聽雙存，二教齊立；
四、生佛俱泯，謂佛真心攝眾生時，生即同佛，
故非生，眾生真心攝佛時，佛即同生，故非佛，
則說聽互奪，二教齊泯。
如是則存泯自由，理事無礙，故以無礙為體。
事事無礙中亦有二義：一重重互攝，二說聽全收。
重重互攝者，謂由上三門理與事無礙故，能令聲名句文等一一事法皆悉稱理無礙。
如法華意根清淨文云：以是清淨意根，
乃至聞一偈一句，通達無量無邊之義。
今識門稱性亦然。
又云：解是義已，能演說一偈一句，至於一月四月乃至一歲。
今聲名句文義稱性亦然。
說聽全收者，亦有四句：一由佛果稱性攝法無遺，
眾生尚在佛中，況所聞教。
故佛果一一身分一一毛端等皆為所聞。
二謂眾生稱性攝法無遺，佛尚在眾生中，況所說教。
故眾生一一身分一一毛端等皆成所說。
三由生佛互在各不壞相，則隨一聲教互說互聞。
故眾生身中佛為佛身中眾生說法，佛身中眾生聽眾生身中佛說法。
四由生全在佛故同佛非生，佛全在生故同生非佛。
二位齊泯說聽互無，故佛身中眾生無聽，眾生身中佛無說。
如是則一聞一切聞，一說一切說。
生佛互在二俱存，說聽互無兩俱泯。
究竟存亦不可說，泯亦不可說。
以正互泯時即互存，正互存時即互泯。
一切圓成無障無礙，故最後以事事無礙為教體也。 ^702b48

言總與會通者，圭峯初門即攝清涼前五，
二分攝六〔以彼唯心義寬，圭峯唯識門中雖有本影四句，
亦止潛通終頓，尅論唯齊始分二教，故不俱攝〕，
三分攝六，全攝彼七，四攝後三可知。
若以本經會通者，此經正屬頓教，應以歸性為體，
亦兼小、始、終三。小教顯屬隨相，冥通唯識；
始教顯屬唯識，冥通歸性。
至若終教，與頓教同屬歸性。
又此經直通乎圓，亦兼以無礙為體。
教體淺深竟。
other:: 
## 第六宗趣通別
 ^703b20

第六、宗趣通別者，語之所尚曰宗，宗之所歸曰趣。
然有通有別，通謂通論。
一代佛教，諸部異計，各各不同，以義相從，
更復合之，略為六宗。 ^703b36

一、隨相法執宗，謂於一切我法中起有無執故。
即小乘諸師依阿含緣生等經，造婆沙、俱舍諸部論等。
此中復分為六：一、我法則有宗，謂犢子法、
上賢胄、正量、密林山部等。
以立我故，諸部論師共推不受，呼為附佛法外道。
二、法有我無宗，謂薩婆多、上座、多聞部等。
彼說諸法皆悉實有，但不立我，異外道計。
又立正因緣，以破外道邪因及無因等。
三、法無去來宗，謂大眾部及鷄胤、制多、
西山、北山、法藏、飲光部等。
惟說現在有為及無為法，以過未之法體用俱無，故所不說。
四、現通假實宗，謂說假部。
就前現在有為法中，說五蘊為實，界處為假。
其成實論末經部師〔對根本經部言〕亦是此說。
五、俗妄真實宗，即說出世部等。
謂世俗是假，以虗妄故，出世反上。
六、諸法但名宗，即一說部等。
說一切我法但有假名，無實體故。
六中初唯執有，後唯執無，中通有無，故總唯一隨相法執宗。 ^703b42

二、唯識法相宗，謂一切法皆唯識現故，
即無著天親依方廣深密等經，造瑜伽唯識論等。 ^703c26

三真空無相宗，謂一切諸法皆空無相故，
即提婆清辯依妙智般若等經，作百門掌珍論等。 ^703c30

四、藏心緣起宗。謂一切諸法唯是真如，隨緣具恒沙德故。
即堅慧、馬鳴，依勝鬘、涅槃等經，造寶性起信論等。 ^703c34

五、真性寂滅宗，謂想相俱絕，直顯性體故。
即馬鳴、龍樹依楞伽、般若等經，造真如三昧智度論等。 ^703c40

六、法界圓融宗。謂無盡法界，如因陀羅網，
主伴重重，圓融無礙故。
即龍樹、天親依華嚴等經，造不思議十地論等。 ^703c44

此之六宗，除第一宗中，第一有宗無趣，以佛教所不受故。
其餘皆各為一類之機，啟揚悟門，資修行業，以證自類之果為趣。 ^704a2

若別就當經以明宗趣者，於中復有通別。
通則此經唯依如來本起因地，圓照清淨覺相為宗。
永斷無明，成就妙圓覺性，究竟極果為趣。
若就前通中，宗唯第五，趣兼第六。
一二三四，亦可旁通。
別則唯就本經，次第循環，別分六對。
一教義一對，謂欲求圓覺，須依聖教，故先以永離諸幻之教為宗。
教不虗傳，要在如教思義，故次以深思幻盡之義為趣。
二疑信一對，謂幻盡覺圓，聞者多疑，故先以曲辯三疑為宗。
深疑既辯，真信斯生，故次以決定信生為趣。
三悟修一對，謂信既決定，悟應真實，故先以心悟實相為宗。
徒悟無功，要必從性起修，故次以進修三定為趣。
四偏圓一對，謂悟有深淺，初修尚應隨機，故先以偏修三定為宗。
境變純雜，久修自應無礙，故次以圓修輪觀為趣。
五因果一對，謂輪觀磨礱，正因無礙，故先以滅障成因為宗。
因成果契，力在後時，故次以尅期取證為趣。
六終始一對，謂果成報本，崇闡微言，故終以出名勸持勸護為宗。
持護所期，仍假方便，故始以圓照清淨覺相為趣。
此則從前起後，次第循環，別為一經宗趣。
隨順修習，自然相應。
亦可云知所先後，則近道矣。
宗趣通別竟。
other:: 
## 第七傳譯紀略
 ^704a8

第七、傳譯紀略者，謂自西而東，傳來必致命委身；
翻梵成華，譯人皆乘願受囑。
況茲真詮，逈異餘誥。
佛說必現淨土，傳譯定非常倫。
末世親逢，無任慶躍。
為茲紀略，昭示來今。
謹按開元釋教目錄云：沙門佛陀多羅，
此云覺救，北印土罽賓人也。
於東都白馬寺譯，不載年月。
續古今譯經圖記，亦同此說。
又北都藏海寺道詮法師疏云：羯濕彌羅三藏法師佛陀多羅，
於長壽二年龍集癸巳，持梵本至神都白馬寺翻譯，四月八日畢。
然釋教目錄、譯經圖記，二俱不載年月，
而道詮特書者，想必有所見。
傳紀略竟。
other:: 
## 第八註釋倡先
 ^704b2

第八、註釋倡先者，依大疏有四家，謂京都報國寺惟慤法師、
先天寺悟實禪師、薦福寺堅志法師，并北京道詮法師。
大疏云：慤邈經文，簡而可覧；實述理性，顯而有宗。
詮多專於他詞，志可利於羣俗。
然既各有所長，均可行世，各接一類之機，普收結緣之眾。
無何，人有政舉，人亡政息，弗獲神遇，徒仰嘉名。
目今盛行海內，獨步講筵者，唯我法界第五祖賢宗正三世圭峯大士所出兩疏兩鈔為尤著也。
如相國裴序讚云：其敘教也圓，其見法也徹，
其釋義也端如析薪，其入觀也明若秉燭。
其辭也，極於理而已不虗騁；其文也，扶於教而已不苟飾。
不以其所長病人，故無排斥之說；不以其未至蓋人，故無胸臆之論。
乃至云：後世雖有作者，不能過矣。
然向以獅絃既奏，羣音絕嚮，所以此經自圭峯而後，註者希焉。
近因長夏無事，檢閱方冊藏經，與大疏同函者，
圓覺之註釋有三：一日直解，憨山大師註也。
師深通禪理，而尤精於教乘。
嘗以圓覺為最勝法門，統攝無邊教海，
該羅法界圓宗，徹一心之源，歷三觀之旨，
偏正互換，單複圓修，搜窮妄宰，披剝禪病。
圭峯師扶教竪宗，為疏為鈔。
修學人厭繁苦略，難解難通。
大師於禪餘展玩，深有慨焉。
自稱祖疏義而徑釋經文，目曰直解。
若為結法緣而暫一隨喜，殊覺暢明。
二曰句釋，正白羅峰大師註也。
師為博山嗣孫，開法於嶺南曰新山，亦一時洞宗之丁丁者矣。
法語行世者若干，而圓覺經註乃最後絕筆也。
應華王居士序，謂其以大悲願力，遊如來大圓覺海，
普令開示悟入，打翻圭峯窠臼，闡揚洞上宗風。
繹此數語，則大師註釋此經之本意，已略見其槩矣。
三曰要解，勤息寂正師註也。
師不知何如人，寂其派，正其名也。
勤息者，乃沙門之華言，義取乎勤修戒定慧，息滅貪瞋癡也。
既不用五重玄義，又不假十門通經，知師非台賢兩宗。
其所住寺，既名通律，或者為南山宗耳。
至觀其首敘經義，隨章頗得其次。
又玩其正釋經文，逐句略辯其神。
利便初心，應名略解。
或冀其一言之下，心地開通，則略即成要。
師意果如是乎？然此已上三師，既立言在先，宜皆為我師。
謂善者從之，不善者易之。
所以隨門續錄者，正為此耳。
註釋倡先竟。 ^704b26

圓覺經析義疏懸示〔終〕
other:: 
# 圓覺經析義疏
圓覺經析義疏卷第一
author:: 賢宗後學　通理　述
other:: 嗣法門人　心興　較訂
other:: 
## 第九總釋名題
 ^705a8

△第九、總釋名題者，謂名者實之賓，題者經之綱。
一經大義，攝在名題，故云總釋。
謂總釋一經大義於名題中也。
於中分四：一、略釋五名，二、詳釋現題，三、
附辯古法，四、後釋卷次初。 ^705b14

按經中佛自所說，有五種題名：一曰大方廣圓覺陀羅尼，
二曰修多羅了義，三曰秘密王三昧，四曰如來決定境界，五曰如來藏自性差別。
大疏云：事周理盡，須建五名，〔為令行人依真法義，
成勝定慧，修證圓因果也。〕
取要標題，且存兩號。
略釋五名竟。 ^705b20

△二、詳釋現題二：一、釋所詮法義，二、釋能詮名目。
初。
orig::  ^705c4

大方廣圓覺修多羅了義經卷上。
commentary::  ^705c8

大疏云：凡欲解了義經論，先須明釋法義。
依法解義，義即分明。
以義照法，法即顯著。
故論中〔起信論中〕欲顯大乘深隱性相道理，先開此二。
如論云：摩訶衍者，略有二種：一者法，二者義。
法指一心，義開三大。
今此中五字，圓覺二字正是其法。
以圓覺在纏，即是如來藏性。
故論云：所言法者，即眾生心。
為欲眾生發其大乘信根，故目此圓覺在纏為眾生心也。
大、方、廣三字，即名為義。
以如次即是體、相、用三大義。
故大疏云：大者，當體得名，常徧為義。
當體者，當圓覺之全體，無邊涯，絕分量，強名為大。
揀非法相宗中對小言大之大。
以對小言大，則大有分限，非真大故。
常徧為義者，常則竪通三世，徧則橫該十方。
竪通三世者，過去無始，未來無終，無有一法能先後之。
唯此能先後於諸法，故名為大。
如涅槃云：所言大者，名之為常。
橫該十方者，外則能包，內則能徧，無有一法能包徧之。
唯此能包徧於諸法，故名為大。
如涅槃云：所言大者，其性廣博，猶如虗空。
方者，就法得名〔以方者，法也〕，軌持為義。
軌則軌生物解，持則任持自性。
軌生物解者，如眾生悟入圓覺，雖因善友開示，然其智解從覺性生。
如水土之潤生糓芽等，芽從種生，不從水土。
故知悟入圓覺，還依圓覺為方以軌之。
任持自性者，以一切眾生皆具本覺，雖流浪六道，而此覺性不曾失滅。
設能依此修證，則一切勝因妙果皆從此出。
如文殊章世尊答文殊云：有大陀羅尼名為圓覺，
清出一切清淨真如、菩提、涅槃及波羅密，教授菩薩。
是知修證圓覺，還依圓覺為方以持之。
廣者，從用得名，多博為義。
多則此圓覺性本有過塵沙之妙用，潛興密應，
無有休息，無有窮盡。
此則以多名廣，如世間凡數之多者，即名為廣。
博則此無盡用一一同於覺性，無有邊際，無有分限。
如普眼章世尊答普眼云：覺性徧滿，圓無際故，當知六根徧滿法界。
根徧滿故，當知六塵徧滿法界。
塵徧滿故，當知四大徧滿法界。
如是乃至八萬四千陀羅尼門徧滿法界。
此則以博名廣，如世間凡量之博者，亦名為廣。
圓覺二字，直指其法。
言上來所稱大方廣者，畢竟是甚麼法耶？
故直指圓覺示之，意顯即是圓覺性故。
若釋其義者，滿足周備曰圓，顯此外更無一法故。
虗明靈照曰覺，顯此中不存一念故。
又具足大方廣義，該盡世出世法，故名為圓。
備歷本如，究竟照徹凡非凡位，故名為覺。
裴相國序云：統眾德而大備，爍羣昏而獨照，故曰圓覺。
此之謂也。 ^705c10

△次釋能詮名目。
修多羅三字，是諸經通名。
了義經三字，是當經別目。
總別合稱，意顯此經乃諸經中了義經也。
修多羅，華梵名義，已於藏乘分攝中釋。
了義者，決擇究竟顯了之說，非覆相密意含隱之談。
順宗皇帝問：諸經中何者了義？
何者不了義？清涼答云：佛一代教，若約本為一事，
八萬度門，莫非了義。
若圓器受法，無法不圓，得之由人，亦皆了義。
此二不足揀別。今約開方便門，示真實相，有了不了。
故淨名、涅槃、寶積等經，皆云依了義經，不依不了義經。
言不了義者，謂小乘教。
了義經者，謂大乘教。
又大乘教，復有了不了。
謂有大乘，雖六度悲智兼修，而定說三乘不一，亦非了義。
若有會歸一極，以玄鑪陶於羣像，智海總乎萬流，
無二無三，無不成佛中道理，觀不共二乘，方為了義。
又大寶積經，佛告舍利弗，若諸經中，宣說世俗，
名不了義，宣說勝義，名為了義。
若諸經中，宣說作業煩惱，名不了義，宣說煩惱業盡，名為了義。
若諸經中，宣說厭離生死，趣求涅槃，名不了義，
宣說生死涅槃無二無別，名為了義。
若諸經中，宣說種種文句差別，名不了義，
宣說甚深難見難覺，名為了義。
此等乃祖佛料揀，固應無惑，細研本經語意，
知非不了義教，故題中特標為了義經也。
詳釋現題竟。 ^706a44

△三、附辯古法二：一、立題法。
謂諸經題目，或佛說時，便自立名，如妙法蓮華經等。
或佛滅後，結集者立，如佛說阿彌陀經等。
今經是佛自立，結集裁成，如前略釋五名中說。
又人、法、喻三，單複具足，例有七種：一、單人，如淨名。
二、單法，如涅槃。三、單喻，如寶積。
四、法喻，複如妙法蓮華。
五、人法，複如勝天王般若。
六、人喻，複如佛說梵網。
七、具足三，如大方廣佛華嚴。
今經若通論五題，則例同華嚴。
若唯就現題，則立準涅槃。 ^706b44

△二、釋題。法謂古釋有二：一、作對釋，二、離合釋。
今作對有三：一、圓覺是法，大方廣是義，為法義對。
二、經字是能詮教，屬事；大方廣等是所詮法，
屬理，為理事對，亦教理對。
三、修多羅乃諸經通名，了義經為當經別目，為通別對。
離合亦三：一、大字是體，能具相用得勝之義。
方字是相，廣字是用，為體所具得劣之義。
方廣上加之字，依主釋也。
二、了義是用，經字是體。
經上加即字，體持業，用持業釋也。
三、大方廣、圓覺，是修多羅藏中之了義說，故稱為經。
居近隣，強隣近釋也。
此與上科，蓋為不廢古式，略備參考。
餘或可通，避繁不悉。
附辯古法竟。 ^706c12

△四、後釋卷次。卷者，對舒而言，謂舒之以便誦持，卷之以便供奉也。
又古經書多以軸為卷，今易制，未譯其名耳。
上者，下之對也。此經文有兩卷，數配兩儀，
故以上下分之，此卷居上也。
總釋名題竟。
other:: 
## 第十別解文義
 ^706c34

△十、別解文義分三：一、敘分，二、正宗分，
三、流通分。此且通標三分，下乃別依分釋。
other:: 
### 敘分
 ^706c46

初、敘分〔敘一經之來源，述說法之由致〕
二：一、結集證信敘，二、問答發起敘。
初。 ^707a4

分三：一、標信與聞，二、時主及處，三、法眾同會。
初
orig::  ^707a6

如是我聞：
commentary::  ^707a30

如是者，信成就也。
為順此意解，作信順之詞。
以信則言如是，不信則言不如是。
故華嚴云：信為道元功德母，長養一切諸善法。
故首標之。又如是者，許可之詞。
佛地論云：結集時，諸菩薩咸共請言：如汝所聞，當如是說。
傳法菩薩便許可言：如是當說，如我所聞〔云云〕。
又如是者，指法之詞。
有能指、所指之別。
能指即結集之人，所指即結集之法。
結集之人有二：如纂靈記云：摩訶衍藏，
是文殊師利與阿難海，在鐵圍山間結集。
所指之法，有事有理。
事則能詮虗文，從此以後，直至歡喜奉行，皆如是之事。
理則所詮實義，經云：無上法王，有大陀羅尼門，名為圓覺。
又云：依願修行，漸斷諸障，障盡願滿，便登解脫清淨法殿等，
皆如是之理。若事若理，總屬此法，故不別指，直言如是。
若連下釋之，是結集者對眾標唱之語。
蓋謂如是之法，我從佛聞也。
我聞者，聞成就。謂成就雖在信順，臨期實賴音聞。
不有音聞，教體何立？
故楞嚴云：此方真教體，清淨在音聞。
釋義則揀別賓主曰我，聲來達耳曰聞。
合論則是結集者自謂耳提面命，親從佛聞，揀非私淑讀古者比也。
又從凡至聖，說有四我：一、凡夫徧計我，
二、外道宗計我，三、諸聖假立我，四、法身真實我。
今就文殊與阿難海，應屬後二，以無徧計及邪計故。
聞謂耳根發識，聲在可聞處，作心欲聞，即便得聞。
今不云耳聞及識聞等，但云我聞者，廢別從總，易明了故。
若按空生晏坐，帝釋散花，則聞既無聞，我何有我？
無我無聞，乃一乘頓教之真我真聞也。
標信與聞竟。 ^707a32

△二、時主及處。
orig::  ^707b36

一時婆伽婆入於神通〔至〕於不二境現諸淨土。
commentary::  ^707b38

一時者，時成就也。
謂臨期雖在音聞，說聽全憑佳會。
不有佳會，大法難弘。
故古德云：世事合會，尚待昌期。
大法弘宣，豈違佳運。
釋義則一者，始終究竟之謂。
時者，遷流轉變之義。
合論則說無異座，聽無異席。
說聽事畢，一期究竟，名為一時。
又時乃不相應法，或否或泰，俱以時稱。
今云一者，揀非否也。
以否則不能究竟，不得稱一故。
不云年月日者，以如來說法，通乎上下〔謂天上人間也〕。
滅後結集，達於遐邇。
年月日紀，難以對同。
故總以一時該之。
若依當經所宗，則是心境泯理，智融凡聖。
如本始會，此諸二法，皆一之時也。
婆伽婆者，主成就。
謂說聽雖期良時，御眾必推教主。
不有教主，羣機何歸。
然諸經教主，多用佛字，乃梵語之略具。
云佛陀耶，此翻覺者。
謂自覺覺他，覺圓滿故。
是十種通號之一。
今云婆伽婆者，名具六德，義該十號，顯最勝也。
名具六德者，一自在德，謂五住不能染，二死不能繫故。
二熾盛德，謂身光與智光，降魔制外故。
三端嚴德，謂具相及妙好，端正嚴麗故。
四名聞德，謂名聞徧十方，稱揚無盡故。
五吉祥德，謂滅罪銷灾障，賜福延壽齡故。
六尊貴德，謂世間出世間，尊重珍貴故。
為具六德，故經存梵語。
五不翻中，含多義不翻也。
義該十號者，自在攝二，謂證理自在，則攝如來；
化他自在，則攝應供。
熾盛攝一，謂降魔熾盛，則攝正知；制外熾盛，則攝徧知。
端嚴攝一，謂相好端正，則攝行足；相好嚴麗，則攝明足。
名聞攝二，謂名聞周徧，則攝妙往菩提；
稱揚無盡，則攝達偽通真。
吉祥攝一，謂到處皆吉，攝無上士；轉難成祥，攝調御丈夫。
尊貴攝三，謂世間尊貴，攝天人師；出世尊貴，則攝於佛。
據此，則三世間主，共相尊貴，則攝世尊。
良以根鈍眾生，樂減厭繁。
若但言佛，則太減，遺九德故。
若通言十，則太繁，難憶持故。
今言婆伽婆者，均於繁減，亦不遺彼繁減。
是不唯顯其最勝，且憶持亦易耳。
入於神通，等處成就也。
謂御眾雖推教主，際會必依宏方。
為說一乘頓教，故現法界玄境。
大光明藏，即一真法界智也。
具一切智，遇緣則興，故名為藏。
稱法界起，還照法界，故以大光明稱之。
益以神通者，不可思議曰神，無能障礙曰通，
意顯此智唯證乃知難可思議，有緣則應無能障礙故。
入之一字對下三昧而言，謂智契法界則是入此三昧，
入此三昧法界之理現前，唯受此理不受餘受，故益以正受。
若以三身言之，智契法界則是現法性身，
依法性土身土同為一法界故，一切如來已成佛果人也。
已成佛果現自受用身土，故曰光嚴，以自受用身土皆有光明及莊嚴故。
住持者，依法界住為法界持，意顯一切如來所有自受用身土皆依法界性為緣起也。
眾生者，眾處受生，以有無明昏濁、煩惱雜染不清淨故，
當其無明未起、煩惱未生，原本自有清淨覺地，
即法界是，意顯凡諸所有眾生身土亦依法界性為緣起也。
緣起無性，故曰身心寂滅，謂生佛身心皆歸寂滅，
寂無形、滅不生故。
然身心為能依，既已寂滅，所依勝劣二土豈有形生？
是唯有法界平等即是本性實際，包羅萬有彌綸太虗，故云圓滿十方。
唯是一法界性本無二體，逢緣變現諸法故能隨順，
今當為諸菩薩演斯頓教，故且於不二竟現諸淨土。
據此則他受用身土仍依一真法界性為緣起耳。
時主及處竟。 ^707b40

△三、法眾同會三：一、舉類標數，二、列上首名，
三、與伴同會。初。
orig::  ^708b6

與大菩薩摩訶薩十萬人俱。
commentary::  ^708b10

初、舉類與者，相與意有所為，為演一乘頓教之法故爾。
相與大菩薩類，為是一乘頓教機故。
菩薩者，略梵語，具云菩提薩埵。
此翻覺有情，有三義：一、約自利，謂菩薩是能覺悟之有情，
揀凡夫不自覺故；二、約利他，謂菩薩能覺悟一切有情，
揀二乘不覺他故；三、約兩利，謂菩薩上求佛覺、
下化有情，顯行願兼資、悲智雙運故。
首言大者，揀權、漸教故。
大疏云：信大法、解大義、發大心、證大道、
行大行、趣大果，六事俱大，顯是實教及頓教故。
摩訶薩具足，應云摩訶菩提薩埵，摩訶亦翻為大。
謂此菩薩又是實教、頓教中之大菩薩，揀非地前諸位可比。
末四字標數，謂一類相從者，大數約有十萬同德同心和合集聚，
故云俱也。舉類標數竟。 ^708b12

△二列上首名
orig::  ^708b38

其名曰文殊師利菩薩〔至〕賢善首菩薩等而為上首。
commentary::  ^708b40

首句總指其名。文殊下，依次別列。
文殊師利者，梵音之訛，正云曼殊室利，
此翻妙吉祥，以初生時有祥光滿室之兆故。
亦翻妙德，謂智德深妙。
華嚴云：了了見佛性，猶如妙德等。
道成先劫號龍種尊王，現證北方為摩尼寶積，
當來成佛名曰普現，影嚮大化示同菩薩。
華嚴表根本智，今經為發起師，一乘頓教非智莫解，故首標之。
梵語邲輪#CB02494;陀，此云普賢。
悲華經云：我誓於穢惡世界行菩薩道使得嚴淨，我行要當勝諸菩薩。
寶藏佛言：以是因緣，今改汝字名為普賢。
據此則普賢之名應具二義：一者穢惡世界使得嚴淨，
是普化眾生皆令成賢；二者我行要當勝諸菩薩，是普超同倫獨讓我賢。
古德云：行彌法界德無不徧曰普，隨心益物乘時設化曰賢。
與悲華亦不相違。
常見塑畫聖像多以文殊普賢為對，蓋以文殊表智、
普賢表行，智行相成如目足更資。
今經亦爾，故次列之。
普眼者，依本經佛答其問，略具二義：一者普見諸法清淨是大智普眼，
二者普見眾生同佛是大悲普眼。
金剛者，最堅最利，一切無能壞，能壞於一切。
菩薩之智慧亦爾，煩惱不能侵，魔外不能動，
能斷一切障，能除一切礙。
故觀經中備起三難，乞世尊銷末世之疑，其義可見。
智既如此，能含能生無盡功德，故名為藏。
彌勒，此云慈氏，由過去遇大慈如來，得慈心三昧。
又由在母胎時，其母使有慈心，故以慈氏為姓名。
阿逸多，此云無能勝，謂位居補處，除佛無能勝故。
若依本經，則菩薩深究愛根，蕩除細惑，
人所不及，況復能勝哉？
清淨慧者，慧用了然，無住無著，一切幻化所不能染。
故大疏云：若慧不清淨，即落地位，滯因果，乖覺性。
菩薩不爾，故以清淨慧為名。
威德自在者，有威可畏，有德可仰，魔外不能嬈，妄惑不能侵。
依本經，則三觀成就，功用猛利，故能爾也。
辯音者，具無礙辯，能辯一切差別言音。
如本經，佛說二十五種輪觀，單複圓修，
唯菩薩能辯識，亦唯菩薩能宣傳故。
淨諸業障者，斷惑證真，身三口四，永不生故。
依本經，則一切業障，盡依四相而生。
菩薩致問，如來為說，能令一切眾生，淨諸業障，故仍依之名也。
普覺者，生死涅槃，猶如昨夢，菩薩能覺，其覺可謂普矣。
依本經，則我人生壽，能生業障，因枝尋本，易得覺了。
至於作止任滅，但障禪那，任運而興，覺了成難。
菩薩因問而覺，覺斯周普。
圓覺者，妄盡真極，如望夜月故。
依本經，則尅期修證，心不放捨，諸障銷滅，
佛境現前，菩薩乃過來人也。
賢善首者，以善為賢，無過弘法，菩薩能之，故為首也。
依本經，則流通聖教，端賴此人，故為至賢至善之首。
等字非等下，乃等上十一位，合十二位，為十萬人之上首也。
列上首名竟。 ^708b42

△三、與眾同會。
orig::  ^709a36

與諸眷屬皆入三昧，同住如來平等法會。
commentary::  ^709a38

諸眷屬者，除上首外，餘諸所有人也。
然上首既有十二，若人各一萬，眷屬合有十二萬人，
或亦多少不定，則上云十萬者，亦唯約大數言之。
上首護念曰眷，攝令從道曰屬，是則此之眾人，
時時為上首護念，攝令從道，當此圓覺妙場，故相與而來也。
皆入三昧者，有二義：一者佛力所加，二者智同於師。
佛力所加者，如來入於神通大光明藏三昧，
則是以法界智契法界性，而此之眾人，
皆在法界性中，頓覺身心輕安，智契法界，故云皆入三昧。
智同於師者，十二上首，皆法身大士，與如來同一法身，
佛既入三昧，大士亦入三昧，而此之眾人，
向為大士護念，攝令從道，已得智同於師，
因見師入，自亦從入，故云皆入三昧。
然既皆入三昧，自然身心寂滅，平等本際，故云同住如來平等法會。
同住者，智契法界故。
所稱平等法會者，如前所云圓滿十方，
不二隨順〔即是法會，以諸法同出故〕是也。
又如來既於不二境中，現諸淨土，而諸菩薩等，
亦應於彼不二境中，現諸淨身〔分證受用身〕，
此正所謂機感盈前，不得不說，所謂大眾成就者以此。
結集證信序竟。 ^709a40

△二、問答發起序〔文殊問，世尊答，發起一經之端序〕
三：一、文殊代問，二、師資緣合，三、酧請開示。
初三：一、眾中具儀，二、備陳問詞，三、至三顯慇。
初
orig::  ^709b28

於是文殊師利菩薩〔至〕長跪叉手而白佛言：
commentary::  ^709b36

據上所釋，如來既於不二境中現諸淨土，而諸菩薩等亦應於不二境中現諸淨身。
雖曰淨身，亦自有清淨色相，可別主伴。
約此章，文殊為主，餘眾皆伴，故云在大眾中。
從座而起者，將有所問故。
將有所問，三業維誠，故云頂禮佛足。
謂文殊以自己最尊之頂，禮如來最卑之足，此顯身業誠也。
右繞者，意表隨順於佛。
必至三帀者，意表初中後際無間斷故，此顯意業誠也。
長跪者，安危不易，雖時長不以為苦。
叉手者，指掌相抵，儼然是端秉一心。
如此而白，表所問非常，此顯口業誠也。
眾中具儀竟。 ^709b38

△二、備陳問詞。
orig::  ^709c10

大悲世尊願為此會〔至〕求大乘者不墮邪見。
commentary::  ^709c12

大。疏云：諮來法要，本為眾生，故偏稱大悲世尊。
又悲而云大者，不唯令現前得益，且利及將來也。
此中問詞有二：願為此會等，是初約如來問本起法行。
此會即平等法會。
諸來法眾者，通指十二上首及所統眷屬。
約上首，則與佛同來；約眷屬，則隨上首來。
統稱法眾者，上云皆入三昧，同住平等法會故。
說者，謂文殊為眾請佛說如來者，是已成佛果之人。
已成佛果，根本起於清淨因地，說來乃可憑信，故文殊特為致請。
清淨因地，即自性清淨為因地心，下文所謂清淨覺相是也。
法行者，即因地所修無漏妙行，揀非有漏可比。
縱有所修，皆非法行。
此乃出世軌則，如法如律之行。
此且渾言，向下答處，佛自分明顯示。
及說菩薩等，是次約菩薩問發心正修。
菩薩者，乃未成佛果之人。
雖未成佛，誓期必成，故以根器元大，不復樂著小乘等法，
信大教，解大理，故能於大乘中發清淨心，即菩提心也。
不云菩提而云清淨者，以既發此心，修大行，
證大果，直取無上菩提，不為一切聲聞、
緣覺等法之所混擾，故云清淨。
又菩提心有三種：一者、直心，謂直心，正念真如法故；
二者、深心，樂集一切諸善法故；三者、大悲心，普度一切諸眾生故。
三心皆名清淨者，以正念真如，不念餘法，
故能清淨；樂集善法，對治不善，故能清淨；
普度眾生，不住度相，故能清淨。
如是則但言清淨，而三心具矣。
三心既具，諸病無所由生，故能遠離。
細閱下之十章，章章有病，能障正修。
既能遠離，則十章之正修成矣。
所以本疏判此章為發起序也。
能使下，是後約未來，顯利益深遠。
未來者，統言佛滅度後。
末世者，遠指末法之世，謂正法、像法已過時也。
去聖時遙，背教日遠，不知求大乘者，無庸論矣。
縱有發心求大，不知如來因地法行，不學菩薩發清淨心，
其不至於錯亂修習，墮落邪見者，無有是處。
文殊懸念及此，致斯二問，求佛開示，令末世求大乘者知此學此，
自能不墮邪見。楞嚴云：諸修行人不能得成無上菩提，
乃至別成聲聞、緣覺、諸天、外道、魔王，皆由不知二種根本，錯亂修習。
今不知不覺，此二亦然，故云爾也。
備陳問詞竟。 ^709c14

△三至三顯慇。
orig::  ^710a38

作是語已，五體投地，如是三請，終而復始。
commentary::  ^710a40

作是語已，謂陳問已竟也。
五體者，四肢及頭。
投地者，問畢結拜。
此一請也。大疏云：若唯一二，未展#CB05418;誠。
若過於三，禮煩則亂。
故唯三請，終而復始者。
一請終，從頭又請曰復始，是為二請。
二請終，復始亦然，是為三請。
其慇懃懇切之意，已自可見。
文殊代問竟。 ^710a42

△二、師資緣合二：一、師與資合，二、資與師合初。
orig::  ^710b4

爾時世尊告文殊師利〔至〕汝今諦聽，當為汝說。
commentary::  ^710b8

初讚其所問。爾時者，文殊代問已竟時也。
告文殊者，以其慇懃三請，要讚許以安其心故。
善哉者，讚美詞。雙言者，讚其二問俱善，
不唯有益現在，且兼利末世也。
稱文殊為善男子者，以其智慧勝妙，遇理能順，遇事能斷故。
汝字仍指文殊等，乃兼於餘眾，以十萬合集文殊問，即餘眾問故。
乃能為諸等，是牒其所問二事，以顯讚善之不虗故。
諮詢者，諮扣詢問因地法行，如上所釋。
然問處雖約如來，而令知意在菩薩，故云為諸菩薩等，乃約義牒也。
準前文殊第二問，求說菩薩於大乘中，
發清淨心，遠離諸病，雖為現在，而意在令末世求大乘者，學此不墮邪見。
今亦唯是約意而牒，故但云及為末世等。
末世眾生，去聖遙遠，不知求大者，無庸問矣。
設有求大乘者，要必得正住持，即是發菩提心也。
菩提心有三種：一者直心，正念真如，不念餘法，故名為正。
二者深心，樂集善法，安住修習，故名為住。
三者大悲心，普度眾生，攝持自己，故名為持。
三心既得，邪見無所從生，故云不墮。
如華嚴云：忘失菩提心，而修諸善根，魔所攝持。
今得則不忘，其不墮邪見也必矣。 ^710b10

○汝今下，誡聽許說。
汝今者，面命文殊。
諦聽者，誡以諦審而聽，勿得以生滅心而聽實相法。
故當為汝說者，不失人，亦不失言也。
智論偈云：聽者端視如渴飲，一心入於語義中。
〔可當誡聽之句。〕踊躍聞法之悲喜，如是之人可為說。
〔可當許說之句。〕然世尊既已讚其所問，
仍復誡聽許說，是師緣與資合矣。
師與資合竟。 ^710b48

△二、資與師合。
orig::  ^710c12

時文殊師利菩薩奉教歡喜，及諸大眾默然而聽。
commentary::  ^710c14

奉教者，奉聞誡聽許說之教。
歡喜者，喜其現未俱利，不空問也。
及諸大眾者，兼十萬人。
默然而聽者，不涉餘緣，澄心諦聽。
如十地經云：如渴思冷水，如饑思美食，
如病思良藥，如眾蜂依密，我等亦如是，願聞甘露法。
即奉教喜聽之義也。
然文殊既已奉教歡喜，仍復同眾默聽，又資緣與師合耳。
師資緣合竟。 ^710c16

△三、酬請開示二：一、總以略示，二、別以詳示。
初。
orig::  ^710c28

善男子！無上法王〔至〕及波羅密教授菩薩。
commentary::  ^710c32

重呼善男子者，顯答問有所屬，使文殊著耳故。
無上法王者，出能證人即是如來，以如來證無上法，於諸法中得自在故。
有大等者，出所證法陀羅尼翻為總持，
謂總一切法持無量義，故有多字少字、一字無字。
多字如楞嚴等呪，少字如唵齒臨等，一字如吽字等，無字即是一心。
今取無字，謂一真法界心也。
一真法界總一切法持無量義，故名為大。
既能總能持，即能出能生，故名為門。
名為圓覺者，照無所遺曰圓，迷不能侵曰覺，此即因地法也。
一切者，總該之詞，謂總指清淨真如、菩提涅槃等為一切故。
流出者，如來依此對機演教，眾生依此證果修因，所謂無不從此法界流故。
真如者，頓教所詮，即是心真如門。
然頓教不立文字，真如亦是強名，故以清淨二字揀之，
以其離言說相、離心緣相故。
菩提涅槃，終教所詮，即是智斷二德。
以終教有真可證，證極則成智德，名曰菩提。
又終教有惑可斷，斷盡則成斷德，名曰涅槃。
此上皆屬果德，及波句乃屬因行。
波羅密，或云波羅密多。
若尅對西音，翻為彼岸。
到依此方，順義回文，當云到彼岸。
謂修此者，能離生死此岸，渡煩惱中流，到涅槃彼岸。
故尋常經中，多說六種，亦有說十者。
大疏云：輟己惠人名施，防非止惡為戒，
堪受諸法未能忘懷為忍，鍊心於法為精，
精心務達為進，心慮寂靜為禪，推求揀擇為慧，
方法便宜為方便，希求樂欲為願，不可屈伏名力，如實決斷為智。
今且後六，以十中後四，皆從慧度開出。
如方便者，慧之運用。
願者，慧之期望。力者，慧之堅強。
智者，慧之果決。如是則六可攝十，故釋且從六，
謂施、戒、忍、進、禪、慧也。
若依頓教而修，則但觀法性。
觀法性無慳貪，則是布施因，知一切布施皆法性也。
觀法性無染汙，則是持戒因，知一切持戒皆法性也。
觀法性無瞋恚，則是忍辱因，知一切忍辱皆法性也。
觀法性無懈怠，則是精進因，知一切精進皆法性也。
觀法性無散亂，則是禪定因，知一切禪定皆法性也。
觀法性無愚癡，則是智慧因，知一切智慧皆法性也。
如是則觀法性常行六度，修六度常見法性。
清淨真如，不期得而自得，雖得亦無能得所得。
設有能所，則清淨壞，真如背矣。
若以終教而修，則為治慳貪，隨緣修行施波羅密。
為治破戒，隨緣修行戒波羅密。
為治瞋恚，隨緣修行忍波羅密。
為治懈怠，隨緣修行進波羅密。
為治散亂，隨緣修行禪波羅密。
為治愚癡，隨緣修行慧波羅密。
如是則為治六蔽，修行六度。
不墮於空，隨緣而修。
修即無修，不墮於有。
不墮於有，以是即空而有。
不墮於空，以是即有而空。
即有而空為真空，即空而有為妙有。
真空妙有，體合中道。
菩提涅槃〔皆依中道建立〕，不期證而自證，雖證亦不滯有滯空。
設有滯執，則菩提迷而涅槃違矣。
教授菩薩者，以此頓終二教，授諸菩薩，令依因而趣果。
此圓覺法之行相也。
總以略示竟。 ^710c34

△二、別以詳示二：二、長行，二、偈頌。
初二：一、為酬初請，二、為酬次請。
初三：一、明真因有力，二、明執妄成輪，三、明妄盡還覺。
初
orig::  ^711b36

一切如來本起因地〔至〕永斷無明方成佛道。
commentary::  ^711b42

一切如來成佛，根本起於因地，因地所依，
當先明之，故云皆依等。
言皆依者，非是一佛二佛，乃一切如來，皆以此為因地心也。
圓照即是圓覺，謂一真法界，全體以此照法，
法無所遺，故以圓照明之。
清淨覺相，別指心真如門言，因心雖依圓覺，
而研真斷惑，得力憑真如門故。
不言真如，而言覺相者，以真如清淨，即是圓覺相故。
從本以來，離言說相，離心緣相，故言清淨。
又清淨約真如理言，覺相約真如智言，
以有此智，乃能永斷無明，以達妄本空故。
無明者，即生滅門，以生滅門中，業轉現識等，皆依無明而變現故。
若非達妄本空，何能永斷？
永斷者，不復再生，不復再生，自能轉識成智，故云方成佛道。
言方成者，顯成之不易，所謂轉生滅心，而成不生滅性也。
明真因有力竟。 ^711b44

△二、明執妄成輪二：一、執所變成輪，二、執能變成輪。
初。
orig::  ^711c22

云何無明？善男子〔至〕妄有輪轉生死，故名無明。
commentary::  ^711c26

初徵由妄執。云何句，承前徵起。
上云永斷無明方成佛道，但不知無明何似，故承前而徵起之。
善男子者，呼而告之也。
一切眾生者，九界之中唯除菩薩，以下云修圓覺者，乃指菩薩故。
從無始來者，遙指晦昧真心以來。
晦昧真心即是根本無明，依於根本重起枝末，
如無我中計我、無法中計法，故云種種顛倒。
顛倒之言其義難明，若以喻言之，則猶如迷人四方易處。
迷人者，迷正之人，喻晦昧真心者。
晦昧真心於無我中計我、無法中計法，
計我即我執、計法即法執，俱生分別共有四種，
皆是於無中計有，故以四方易處喻之。
四方者，指正方，謂東西南北，喻俱生我、
分別我、俱生法、分別法皆本無也。
易處者，謂東作西、西作東、南作北、北作南，喻所計二我二法皆為顛倒也。
雖知顛倒，未明因何法起，故以妄認等釋之。
妄認者，非是而認。
四大者，地水火風四大假合本無實體，
認為自身即是執我，認四大為實有即是執法。
六塵緣影者，謂於色聲香味等六塵境上現起能緣影事，即六識也。
托塵似有、離塵實無，故以影事稱之。
然既稱影事本無實體，認為自心即是執我，
認六識為實有即是執法，不當認而認故名妄認。
下以喻言當自見矣。 ^711c28

○譬彼下。喻明妄執。
病目者，有病之目。
〔如白翳赤眚等。〕目既有病，則見亦非真，不過似見。
空謂晴空，華及二月，皆屬似境。
是蓋以病目喻根本無明。
似見喻枝末無明。
〔謂二種我執，及二種法執。〕
晴空喻真如理性。
華喻四大為身，似色可見故。
二月喻六識為心，似心能照故。
如是則華及二月，本屬烏有，皆由病目重起似見，於晴明空中妄有所見。
以此為喻，因之四大之身，六識之心，亦本屬烏有，
皆由根本無明重起枝末無明，於真如理性中妄有所執。
所以釋妄認為不當認而認也。 ^712a20

○善男下，結示應徵。
空實無華，文稍不足。
若據上喻，明應補云：及第二月，喻中可知。
法中言真如理性中，本無地水火風身相，亦無六塵緣影心相。
所以似有者，喻中言病者妄執，法中即是依根本無明，重起枝末無明。
虗妄執有身心，計我計法，皆依此耳。
由妄執故句，是重牒上文。
由病目起，似見妄執華及二月是空中實有，
則是人已惑虗空之性，以虗空之性無法可當情故。
非唯者，不但也。言是人不但惑虗空之性，
且更有甚焉者，故云亦復迷彼實華生處。
據上文，華下必帶二月，喻身相及心相。
文中空實無華、實華生處俱不帶者，以前喻明中既有，可例知故。
法中即是由根本無明，重起枝末無明，
妄執四大之身、六識之心是真如性中實有，
則是人已惑真如之性，以真如性中無法可當情故。
非惟者，言是人不但惑於真性，亦復迷於妄元。
喻中言實華生處，即喻諸妄根元，謂本末無明，以是身心之生處故。
由此者，承上而言。
言上來惑虗空性，是喻迷真體；迷華生處，是惑妄元。
迷真體，則不能修真；惑妄元，則不能斷妄。
生唯糢糊而生，死亦糢糊而死。
一念善，天上人間；一念惡，地獄三途。
故云妄有輪轉生死。
結上故名無明執所變成輪竟。 ^712a40

△二、執能變成輪。
orig::  ^712b34

善男子！此無明者非實有體〔至〕是故說名輪轉生死。
commentary::  ^712b36

初明無明無體。以上云譬彼病目見空中華及第二月，
病目喻根本無明，似見喻枝末無明，空華二月喻身心二相。
無明為能變？身心為所變？
所變虗妄，上已俱明；能變虗妄，恐猶未了。
今且先明無體。此無明即指本末二種非實有體者，
迷時似有，覺則元空。
故喻中言夢中人，非指作夢之人，乃夢中所現人也。
夢時等喻非實有體，其義易明。 ^712b38

○如眾下。明無明無因。
無因之義難明，重設喻以顯，故云如也。
如者，設若義。眾空華病目，觀之似有。
喻二種無明，亦迷時似有也。
滅於虗空者，目若淨時，不見空華，義似滅於虗空。
喻迷若覺時，本無無明，義似滅於真如。
然空華雖似滅於虗空，不可說言虗空中定有滅處。
喻無明雖似滅於真如，不可說言真如中定有滅處。
何以二句乃徵釋不可說義？
言既有滅處，必原有生處。
今諦觀虗空，原無生處，又豈有滅處哉？
真如亦然，則無明無因明矣。 ^712c2

○一切下。結妄見成輪。
一切眾生者，迷位中人也。
言如上所喻，真如無生處，則無明非所生。
而一切迷位中人，所以執無明有生滅者，蓋是於無生真如中虗妄見也。
本屬妄見，誤為真實。
三細六粗，緣茲而興。
故曰：是故說名輪轉生死。
明執妄成輪竟。 ^712c20

△三、明妄盡還覺。
orig::  ^712c30

善男子！如來因地修圓覺者〔至〕究竟圓滿徧十方故。
commentary::  ^712c34

初、以智除妄。如來因地，即佛為菩薩時也。
為菩薩時，發心修於圓覺，即知其為圓頓大根，非劣器耳。
知即真如智，謂修圓覺者，從真如門離念頓入也。
據上所說，身心無明皆如空華，但以眾生不知，妄受輪轉。
然眾生所以不知者，以有念故。
今云知是空華，則是從本圓覺心發起離念真智，
頓悟無明同於空華，焉有輪轉？
故即無也。根本既斷，枝末自然不生，故云亦無身心受彼生死。
非作故無，本性無故者，非同漸教研真斷惑，
作之使無，乃悟妄即真，本性無故。 ^712c36

○彼知下。泯智合覺。
彼知覺者，謂彼知是空華之覺者，仍指真如智言。
此智本來離念，當體即是真如。
故云猶如虗空。然既體是真如，猶如虗空，則不可以智知。
若更起念，欲知同虗空之真如者，則是於虗空中更生華相。
故云即空華相，則了無實也。
雖爾無實，但不可說，說無即成斷滅。
故云亦不可說無知覺性。
意顯說有說無，二俱成過。
故須有無俱遣，一念不生，即是真如。
當知真如為圓覺之門，直通於圓。
故曰是則名為淨覺隨順。
淨即真如，覺即圓覺也。
隨順者，即不違義。
言如來因地修圓覺，至此則能隨順清淨覺性而不違也。
亦同顏子不違之義。 ^713a6

○何以下，徵釋還圓。
何以句，徵起。徵上有無俱遣，名為淨覺隨順者。
何以故爾？虗空性故等，釋成。
先釋淨字，即清淨真如圓覺入門。
虗空性故句，指起信論心真如門中所言空義，非有無一異等相。
以無虗妄心念故，常不動故，即頓教所詮真如。
一切法無能動轉，此常時孤標也。
如來藏無起滅，翻終教所詮藏性隨緣。
隨緣有二：一、隨染緣，從真起妄，現起世間六凡等法。
二、隨淨緣，返妄歸真，現起出世間四聖等法。
雖隨緣起滅，而本體凝然，故無起滅，無知見故。
既無起滅，惟一真體，則是根塵逈脫，知見依何而立？
故云無也。據此，則妄念不能侵，諸法不能轉，
起滅無所從，知見莫能立，故稱為淨，無可疑矣。
如法等文，次釋覺字，即圓覺妙心法界。
全體法界者，且指事法界。
謂一一事法，各有界分，不相紊亂，故言如法界。
性者，謂知淨覺已，仍復諦觀此理，稱法界而為其性，所謂理隨事徧是也。
究竟圓滿者，謂既已理隨事徧，仍用審諦究竟進觀，
久之不見有事，全事全理，故云圓滿，所謂事得理融是也。
既已事得理融，自能千剎涉入，故云徧十方界。
以上云淨覺隨順者，於此可見。
為酬初請竟。 ^713a28

△二、為酬次請。
orig::  ^713b20

是則名為因地法行〔至〕依此修行不墮邪見。
commentary::  ^713b22

首句結前，謂結上因地法行。
菩薩下，正示。謂如來既依之成佛，菩薩即應因之發心，
發心求成佛果，自應不慕小道，故云於大乘中所發之心即菩提心。
而云清淨者，謂直心正念真如法故，末世依修得正住持，故云不墮邪見。
長行竟。 ^713b24

△二、偈頌二：一、標頌，二、正頌。
初。
orig::  ^713b32

爾時，世尊欲重宣此義，而說偈言：
commentary::  ^713b36

大疏云：汎論偈頌，總有四種：一名阿耨窣覩婆，
此不論長行與偈，但數滿三十二字，即為一頌。
二名伽陀，此云諷誦戒，名直頌，謂以偈說法，
非頌長行〔註疏家多稱孤起頌也〕。
三名祇夜，此云應頌〔應上長行故〕。
四名蘊陀南，此云集施，謂以少言集攝多義，施他誦持故。
今於四中屬祇夜頌，以標云重宣此義故。
又天台註法華，於祇夜頌中復開為二：
一超頌，謂長行在後，偈頌在前，超過餘文而頌故。
二追頌，謂長行在前，偈頌在後，追其已失而頌故。
私註法華，指掌復開為四：一廣頌，謂長行中略，偈頌中廣。
二略頌，謂長行中廣，偈頌中略。
三補頌，謂義順長行，而長行却無文相，
蓋是長行未周，偈頌補出。
四義頌，謂義似長行，而文却不類。
今此經章章有偈，故備錄之，以備遇便指授。
世尊欲重宣者，有二義：一慈誨諄切故，二眾集先後故。 ^713b38

△正頌分二：一頌酧初請，二頌酬次請。
初三：一頌真因有力，二頌執妄成輪，三頌妄盡還覺。
初〔略頌〕。
orig::  ^713c18

文殊汝當知，一切諸如來，從於本因地，皆以智慧覺。
commentary::  ^713c24

長行恐其未詳，復欲說偈，故教以當知，
謂少言而攝多義，不可忽也。
一切二句，全同長行，皆以句義攝長行三句。
智慧二字，即圓照清淨覺相。
覺之一字，即永斷無明成佛。 ^713c26

△二、頌執妄成輪〔略頌〕二：一、頌執所變成輪，
二、頌執變成輪。初。
orig::  ^713c32

了達於無明，知彼如空華，即能免流轉。
commentary::  ^713c36

了達於無明者，了根本無明，能生枝末無明，
達枝末無明，於現前身心，執我執法，妄有輪轉空華。
下準長行，仍帶二月，彼字指現前身心言，
設能知彼四大假合之身，六塵緣影之心，
如空中華及第二月，自不於中執我執法，
造業受報，故能免於流轉。
是反顯此上應有因執成輪之語，第以偈略難周，
故私於了達無明，約長行之義補釋，智者詳之。
頌執所變成輪竟。 ^713c38

△二、頌執能變成輪。
orig::  ^714a4

又如夢中人，醒時不可得。
commentary::  ^714a6

長行云：如夢中人，夢時非無，及至於醒，了無所得。
其意以起念成迷，似有無明，如夢中人，
夢時非無；若離念即覺，覓無明了不可得，
如夢若醒時，夢中人當下寂滅。
以是而觀，則滅本無滅，生亦無生。
故長行云：一切眾生於無生中妄見生滅，是故說名輪轉生死。
此亦因偈文從略，約長行之義補釋，顯無異也。
頌執妄成輪竟。 ^714a8

△三、頌妄盡還覺二：一、頌諸妄盡極，二、頌不真何待初。
orig::  ^714a20

覺者如虗空，平等不動轉。
commentary::  ^714a24

長行云彼知覺者，今但言覺者，即指真如智言，以彼即是知空華之覺者。
彼既悟妄，當體即泯合真如，故如虗空。
長行云猶如，偈唯存如，從略也。
平等者，言既泯合真如，猶如虗空，則有不能有，
無不能無，生不能生，滅不能滅，有無生滅，等皆平等故。
不動轉者，真真如性，三際莫能遷，諸法無能變，長行所稱淨覺是也。
頌諸妄盡極竟。 ^714a26

△二頌不真何待。
orig::  ^714a38

覺徧十方界，即得成佛道〔至〕本性圓滿故。
commentary::  ^714a40

初二句略頌長行。
長行云：如法界性，究竟圓滿，徧十方界。
如法界性偈，略不具其意，蓋是進觀淨覺，
理隨事徧，故曰覺徧。
覺既徧已，仍復審諦，究竟進觀，久之事得理融，
千剎攝入，故得至十方界也。
今但云覺徧十方界，以一句攝長行兩句義也。
即得成佛道者，覺圓滿故。 ^714a42

○後三句，補頌防難。
其意以眾幻元無，並非滅於真如。
佛道本成，亦無得於真如。
良以本性圓滿，因執妄而成虧。
妄滅仍圓，義言成佛。
何得以有成為難？
頌酬初請答竟。 ^714b4

△二頌酧次請答。
orig::  ^714b14

菩薩於此中，能發菩提心，末世諸眾生，修此免邪見。
commentary::  ^714b16

此科之初，長行有結前成因一句偈，略之也。
菩薩於此中，長行云於大乘中，菩提心長行云清淨心。
心既清淨，諸病皆離，末世依修，自能免於邪見。
此是問答發起序，合前結集證信序。
總結序分已竟。圓覺經析義疏卷第一
 ^714b18
