華嚴懸談會玄記卷第三
collector:: 蒼山再光寺比丘　普瑞集
orig:: 
疏：剖裂玄微，昭廓心、境者，玄微與心、境即所詮之義，
剖裂與昭、廓即能詮之經。
鈔：外略申三解：一、揀偏顯圓釋；二、上通下，
總釋；三、迎前帶後釋。
初者，如五教相望，小教詮生空等，雖曰玄微，
望始教二空，則為淺近也。
如次終教理、事無礙，頓教絕待真理，雖曰玄微，
望華嚴經，皆淺近也。
故獨此經得剖裂玄微之稱。
言昭廓心、境者，小乘心外有境，始教雖攝境唯心，
猶存八識；終、頓雖明真心，然猶未得心、境無礙。
一即一切，故獨此經昭廓心、境。
二、上通下，總釋者，上句通指上法界宗、
體，剖裂在於經中；下句總廓心、境，收一切法。
故鈔云：因果萬法，心、境普收。
三、迎前帶後釋者，以今玄微心、境即上法界宗、
體，必迎前所詮，目此能詮。
又剖裂、昭、廓雖是能詮，若不帶後說，主是誰剖等？
commentary::  ^103b44

鈔：故難思議者，以上所詮難思議，故能詮亦難思議也。
謂以雖昭廓而言無在，而昭廓等不可作言與無言之思議也。 ^103c26

▲鈔：謂於無障礙法界者，然此法界，非界，
非非界，非法，非非法，無名相中強為立名，名為無障礙法界。
問：上云玄微，即前法界多義。
今剖玄微為心境，何獨剖無障礙法界耶？
答：上雖有多義，法界皆不離無障礙法界。
約能歸有多，所歸唯一故。 ^103c30

▲鈔：一、真法界者，未分理、事等殊。
絕待曰一，非妄曰真。
問：上云無障礙，今云一、真，有何異耶？
答：無異也。約離過義，名為一真；約具德義，名無障礙。
體即一也。體絕對待，本無內心、外境，一理、多事等殊。
為引生悟入，義分心、境，為趣入之門也。 ^103c40

▲鈔：故下裕公云者下，宗趣疏中引，即靈裕法師也。
彼謂法界門中義分為心、境，諸佛證之以成淨土；
法界即是一心，諸佛證之以成法身等。
此但證義分心、境，非證能、所證也。
從則二皆所證下，是鈔出彼意也。
問：上立義，以心為能證，境為所證。
今引證，如何却以心為所證耶？
答：心有王、所不同。
若總望境為言，則王、所皆名心，故得為能證；
若約人運智，則王、所別明，故心為所證，心所中智為能證也。
故諸佛語其總體尅性，唯智能證，心、境皆為所證。
此所證唯在果 ^103c48

▲鈔：所證之境下，却以心為能證也。
能、所證通因、果，故以佛華嚴為能證也。 ^104a20

▲鈔文中廣說者，既配一題，此即經字。
准此，則亦剖裂於心境及前法界多義也。 ^104a22

鈔：若凡等者，地前為凡，地上為聖；等覺已下為因，妙覺為果。
此等心、境廣明故。 ^104a28

▲鈔：出現品下，以佛果心境例餘心境也。
佛境者，經云：云何知應、正等覺境界？
佛子！菩薩摩訶薩以無障無礙智慧知一切世界境界是如來境界：
〔一〕、一切三世境界，〔二〕、一切剎土，〔三〕、一切法，
〔四〕、一切眾生，〔五〕、真如無差別，〔六〕、法界無障礙，
〔七〕、實際無邊，〔八〕、虗空無量，〔九〕、無境界之境界是如來境界，
〔十〕、一切世間境界無量，如來境界亦無量，乃至無境界無量。
又云：應知如來智海無量，從初發心，修菩薩行，皆佛境界。
應如是知。疏云：正顯分齊之境，兼辨所緣之境。
分齊，即因、果、理、智；凡、聖；有、無等，即無分齊之分齊境；
所緣，則齊佛所知。
二義相成，皆難思之境界矣。
如來心者，出現亦云：如來心、意、識俱不可得，但應以智無量。
故知如來心譬虗空，為一切物所依，而虗空無所依；
如來智慧亦復如是，為一切世間、出世間智所依，而如來智無所依等。
總有十相，如經 ^104a30

▲鈔：諸位心、境例此，可知者，如三、四、五會明內凡三賢心、
境，第六、一會明十地菩薩心、境，第七會初六品明等覺心、境。
廣如經說。下皆准此。 ^104b12

▲鈔：如云欲知下，亦以觀佛心例餘也。
此偈即出現品如來心也。
長行如次上所引。
疏云：諸乘之智依佛智生，而佛智果滿，更不依他。
問：豈不依心及依理耶？
答：此中王、所無二故，無智外如故。
然此中言令觀佛心者，如何觀耶？
鈔：主云：欲言其有，同如絕相；欲言其無，
幽靈不竭；欲言其染，萬累斯亡；欲言其淨，
不斷性惡；欲言其一，包含無外；欲言其異，
一味難分；欲謂之情，無殊色性；欲謂無情，無幽不徹。
口欲談而詞喪，心將緣而慮亡，亦由果分不可說故。
是知佛心即有，即無，即事，即理，即王，即所，
即一，即多；心中非有意，亦非不有意；意中非有心，
亦非不有心；王中非有數，亦非不有數；
數非依於王，亦非不依王。
一一皆示圓融無礙，即觀佛心義也。 ^104b18

▲鈔：又云：若有下，出現品偈。
後空心、境中亦引，當具釋之。
疏云：初二句總以喻顯，後二句約法別顯。
別顯有二：妄取，如彼淨空，無雲翳故，斯則真止；
二、觸境無滯，如彼淨空，無障礙故，斯即真觀。
此觀不作意以照境，則所照無涯；此止體性離而息妄，故諸取皆寂。
若斯，則不拂不瑩，而自淨矣。
無淨之淨，則闇蹈佛境。
此為心要。後學思行既遠離妄想，空能觀之心及空所取之境，
令心所向，皆得無礙。 ^104b44

▲鈔：又云：若有欲得下，十地品文。
疏云：勸修利益，初句所求，次句空妄心也，
次句不許斷、常通達平等空妄境也。
亦無平等之念，以遠離微細念故。
能如是修，疾作人、天大導師也。 ^104c12

▲鈔：云何張小下，意云：心、境不互全收，
皆名為小；心、境互收，張小使大也。
故下經云者，即迴向品文。
疏中自有三釋：一、約如體性空，故如外無智等；
二、如智一味，同一真體，安得智外更有如耶？
三、事事無礙，舉一全收。
佛智稱真，收法界盡。
差別事法，皆隨所依，理在佛智中。
況所證如，寧在智外？
評曰：第一義順前心、境空義，次義即下終教中所引義。
今正用第三義，故證如智相收也。 ^104c20

鈔：真心、真境下，通難也。
此牒難辭。然此難與答真、妄影略問。
准答妄具難，應云：真心、真境本自無涯，
無可張小；妄心、妄境本自局小，如何使大？
答中應云：真體雖爾，若非經說，無由得知。
妄隨情局，經說即真，名張小使大也。 ^104c36

▲鈔：經云下，問明品文。
疏云：上句總標體深，次句分量廣大。
故佛地論引經釋云：諸佛境界，唯除虗空，無能為喻。
下二句云：一切眾生入而實無所入。 ^104c44

▲鈔：又云下，法界品文。
疏釋云：即二十一種功德中於所知一向無量轉功德也。
謂佛無障礙智，於一切事品類差別，無著無礙故。
今唯取其如空廣大之義。
下句云：其心本來常清淨。 ^105a2

▲鈔：知妄本自真下，須彌偈讚品文。
疏：鈔云：遍計所執，理本是無。
今既知妄本真，則見依圓名，見佛清淨也。 ^105a10

▲鈔如心佛下，晉經夜摩偈讚文也。
下釋云：心為總體，悟之名佛，成淨緣起；
迷作眾生，成染緣起。
雖有染、淨，心、體不殊。
然上三各有二義：總心二者，一、染，二、淨。
佛二義者，一、應根隨染，二、平等違染。
眾生二者，一、隨流背佛，二、機熟感佛。
各以初義成順流無差，各以後義為返流無差。
上約橫論。若約一人，心為總相，佛即本覺，眾生即不覺。
無差，可知。 ^105a14

▲鈔：皆張妄心者，影取妄境故。
以上文中亦有妄境即真之義也。
或云：此約唯心門，境不離心故。 ^105a28

▲鈔：因果萬法等者，問：經中昭廓無邊之法，
何以但言心、境？故此答也。
如或有別說不同，則隨一一事，皆有張廓也。
准此，則前三義別說，因果萬法亦然。
orig::  ^105a32

疏窮理盡性，徹果該因者，大意如鈔。
今鈔外別伸二解：一、望前總、別解，二、望後揀餘解。
初者，科云別顯深、廣者，由上總明能詮剖裂玄微，
昭廓心、境，然未知玄微心、境窮理盡性，徹果該因否故。
此別顯前總中玄微等，理無不窮，性無不盡，
果無不徹，因無不該，故云爾也。
二、望後揀餘者，對下結法所屬。
唯華嚴有窮理盡性等，反顯餘經於理未窮，
於性未盡，於果未徹，於因未該也。
如法華等，尚於事事無礙，理趣未窮，況餘權教耶！
又餘經雖明佛性，未顯法界性；雖明三身之果，
未徹十身滿果；又徹果唯屬果，未能屬因故。
又雖該因，未徹五周圓融之因；又該因唯屬因，不能屬果故。
並非深、廣以揀之也。
commentary::  ^105a38

鈔：理謂理趣、道理等者，理、性各二義釋。
然理雖通真理，今對性字，故唯目理、理二訓。
然理趣，則義有所歸；道理，則但可詮顯。
如言火，但詮顯火，而非水等，名道理；若言要火，
本欲成食、溫身等，名理趣。
餘則例然。今皆窮極，故云窮理、性二訓。
約法、約心，分二義也。
如在有情數中名佛性，在無情性中名法性之類也。
其體是一。然下疏云：法性者，法謂差別、
依、正等，法性即彼法所依體。
性即法之性，故名法性。
又性以不變為性，即此可軌，亦名法性。
此則性即是法，故名法性。
此二並不變釋。一切法各無性，故名為法性，
即隨緣之性，法即性也。
鈔：釋云：法性三義，前之二義雖依主持、
業不同，然皆與法不得相即，以不變之性非妄法故。
第三、隨緣與法不離，不即不離，方為真性。
評曰：今通此三，故約深也。
二、心性者，若與妄心為體，故云心性，即心之性；
若與真心為體，心即性故。
依主持、業二釋，如次。
上之二性，今經皆盡，故云盡性也。 ^105b14

▲鈔：昔者，聖人作易下，彼疏云：昔者，聖人之畫卦作易也，本意將此易卦以順從天地生成萬物性命之理也。 ^105b46

▲鈔：注云者，即韓康伯注也。
言生之極等者，有本以極字皆是傳寫誤耳。
准易注，皆極字。彼疏釋云：命者，人之稟受有定分，
從生至終，有長短之極，故云命者，生之極也。
此所賦命，乃自然之至理，故窮理則盡其極也。 ^105c2

▲鈔即以極字下，鈔，主釋也。
言取意即別者，即上二理二性也。 ^105c12

鈔言徹果該因等者一段，鈔文准指玄略，
為科排分二：初今四字通深廣二義〔二〕
初略標二義〔言徹〕後廣釋二義〔二〕初證釋成
〔二〕初釋廣〔徹究〕後釋深〔若云〕後重料揀
〔二〕初辯其廣義直目能詮經〔上約〕後釋其深義轉歸能詮經
〔二〕初證釋却是所詮〔今約〕後通妨轉歸能詮
〔而其〕後古八字唯局深一義〔然因〕 ^105c16

鈔：言徹究五周之果者，一、所信因、果〔即初會六品，
後二品是〕，二、差別因、果，三、平等因、果，四、
成行因、果，五、證入因、果。
言六位之因者，即第二會十信、第三十住、
第四十行、第五十向、第六十地、第七等覺。 ^105c44

▲鈔：若云因該果海等者，釋深義。
初發心時，便成正覺，即梵行品意，具如下引。
言雖得佛道，不捨因門者，法界品意，位後普賢。
故寂照云：文殊雖已果滿，反為佛子。
〔證果徹因源也。〕迦葉上位菩薩却禮初心。 ^105c56

▲鈔：上約廣義等者，指玄云：上字緣文隔越，
指前廣義名上；今字無隔，指上深義名今。
言以因徹彼果故者，徹字誤書，應是該字。
上釋徹果，此解該因故。
或是行文，影略互顯，不錯無妨。 ^106a6

▲鈔：而其能詮者，釋妨也。
問：既深義約所詮者，如何科云別歎能詮？
故云爾也。 ^106a14

▲鈔然因該果海下，顯用文字。
以上句用易，即全用其文，而不取其意。
下句用古人之言，然欲含其深廣，故略彼四字也。
orig::  ^106a18

疏汪、洋等二句，既結且歎。
上句別歎深、廣，下句總歎深、廣。
雖廣、大悉備，合當廣義。
然約深、廣，皆悉備談，故云爾也。
謂上句四字即為四句：汪即是深，洋即是廣，冲即非深非廣。
冲者，中也，以雙遮顯中故。
融即亦深亦廣。下句即四句皆備也。
commentary::  ^106a24

鈔：冲亦深也者，以雙非故深。
言中也者，准道教，則道體離天地之二邊，故中。
今以離理事二邊，故中也。
和者，唯准道教釋也。 ^106a34

▲鈔：老子云者，即彼道冲章第四中文也。
彼注云：道出冲和之氣而用生成，萬物有生成之功而不盈滿。
云或似者，於道不敢正言。
彼疏云：冲，虗也。謂道以冲虗為用也。 ^106a38

▲鈔：融者，融通。下無不融通謂之廣，難窮源底謂之深。 ^106a44

▲鈔故肇公云下，即涅槃無名論意也。
意云：汪哉，甚深！洋哉，甚廣！
四生九類，何有不由此本性清淨之涅槃也？ ^106a46

▲鈔：八師經者，梵志，此云淨行。
言闇旬者，撿本即耶旬，或是別譯，但梵音輕重耳。
彼經次云：巍巍堂堂猶星中月神智妙達眾聖中王諸天所不及黎民所不聞願開盲瞑釋其愚癡所事何師以致斯尊。
天尊答曰：快哉斯問！
發開大行。吾前世師，其名難數。
吾今自然神曜得道，非有師也。
然師有八，謂：一、殺，二、盜，三、婬，四、妄，五、酒，
六、老，七、病，八、死。吾見此八事多諸過患，
因而修道，離苦獲安，故曰八師。
釋曰：前五即戒。防非，故無六道之業，斷集也；
發善，故為出世之因，修道也。
後三由見苦果，即知苦也；以斯成道，即證滅也。
今但取其汪洋之言所出耳。 ^106b4

▲鈔：亦如冲和等者，上唯引文所出，此下方配釋經。
謂所如即冲和之氣，用生成萬物，無有盈滿。
能如之經，即出生無盡義理，無有盈滿時也。
問：上引三文證其汪洋，冲之三字何故唯約老子配釋？
答：雖引三文，餘二文約法顯其深廣，故不須配。
唯老子冲字對此是喻，故須配釋也。 ^106b26

▲鈔融通。下出上融字，深廣之相也。
上句廣，下句深故。 ^106b36

▲鈔：兼三才者，說卦云：立天之道，曰陰與陽。
立地之道，曰剛與柔。
立人之道，曰仁與義。
兼三才而兩之，故易六畫而成卦也。
彼疏云：八卦小成，但有三畫。
於三才之道陰陽，所以重三為六。
立天之道，有二種之氣，曰成物之陰於施生之陽。
立地之道，有二種之形，曰順成之柔於持載之剛。
天地既立，人生其間。
立人之道，有二種之性，曰愛惠之仁與割斷之義也。 ^106b38

▲鈔：強配之者，明非正義，遮後人之妄解也。
▲鈔：九、會玄文下，有二意：一云、只現行經，
權小不測，故難思深廣，故稱海也。
二云、無盡時會之大經，名難思教海，於現行八十卷中可見。
難思之經，如觀牖隙，見無盡空故。 ^106c6

▲鈔：說真妄等下，通人及法。
上句人，下句法也。 ^106c14

▲鈔：法華佛知見一義者，即問明品文殊答九首菩薩問佛境界之知偈也。
偈云：非識所能識亦非心境界其性本清淨開示諸羣生。
疏：鈔云：了別，非真知；了見心性，亦非真知。
故云非識。此遣學南宗失意之病。
意謂真知唯無念方見，故瞥起；亦非真知起心看心，
令心不起，亦是妄想。
故云非心境界。此遣學比宗失意之病。
是以真知必忘心遺照，言、思道斷矣。
心體離念，即非有念可離，故云本性清淨。
眾生等有惑翳不知，故佛開示，皆令悟入，
謂開除惑障，顯示真理，令悟體空，證入心體。
即法華一經不離開、示、悟、入佛之知見也。 ^106c16

▲鈔：一章必盡其體用者，即出現品出現涅槃一章有其十相：
一、體性真常，二、德用圓備，三、出沒常湛，
四、虧盈不遷，五、示滅常存，六、隨緣起盡，
七、存亡互現，八、大用無涯，九、體離二邊，
十、結歸無住。此一章必盡涅槃經圓淨、
性淨之體及方便淨、應化之用也。 ^106c36

▲鈔：三、天偈文者，謂般若多明性空。
忉利、夜摩、兜率各十方來集菩薩說偈讚佛，多明性空義也。
以般若是意，此讚佛知，故同也。 ^106c48

▲鈔：一、大藏教等者。
蓋別說難盡，故總收之。
以藏教雖廣，皆此所流，末不離本。
又一部之經，亦不離本題故。
謂有人，有法，有體，有用，有因，有果，有喻，
有法，攝義無邊故也。
是謂下。約佛及性、相以結歎也。
上約收教，此約收宗，故云廣大悉備者矣。
orig::  ^107a4

疏故我世尊等者，故字躡前能、所詮而起。
我者，疏主自稱。寄居傳云：西域、南海稱我，
不是慢詞；設令道汝，亦非輕稱。
但欲別其彼、此，故不並神州，將為鄙惡。
若其嫌者，改我為今。
〔上會解意。〕寂照則云：我者，尊仰之稱。
如言我國家等，即他#CB15131;君王非我國主，
天魔、外道非我所尊。
〔後意為優。〕言世尊者，目遮那也。
此有三釋：若順常途，具上九號，為世所尊，
故曰世尊；若順下經，即菩提身具無邊德，為世所尊。
或亦可世即三世間，佛為尊故。
言十身初滿，正覺始成者，以經中釋初成正覺之相，別有十德。
疏主以配十身：一、三業普周，二、威勢超勝，
三、福德深廣，四、隨意受生，五、相好周圓，
六、順身演法，七、化身自在，八、法身彌綸，
九、智身窮性、相之源，十、力持身持自、他、
依、正。若順經義，應云始成正覺，十身初滿。
今順文之平、仄，故倒舉也。
問：既云始成，何故下經云我見釋迦成道已經不可思議劫？
答：舊佛新成，新佛舊成故。
況念劫圓融，初、後一際者哉！
commentary::  ^107a16

鈔：該下二段者，即此說主難思，兼下說儀周普。
二文之中，前具四身，後有六身，十身具矣。
今疏初句約菩提身上總標十身，下二段別釋十身，
則始成正覺一句別為菩提身之相也，總中有別故。 ^107b2

▲鈔：此下當列遠則依主中列，近則次二段文中列也。 ^107b8

▲鈔：經云下，妙嚴文也。
此即三業普周之文。
而言等者，等餘九身經文也。
經次文云：譬如虗空具含眾象，於諸境界無所分別；
又如虗空普徧一切，於諸國土平等隨入。
〔上即喻三業也。〕身恒徧坐一切道場，菩薩眾中威光赫奕，
如日輪出，照明世界。
〔即威勢身超勝也。〕
乃至云：三世諸佛所有神變，於光明中靡不咸覩；
一切諸佛不思議劫所有莊嚴，悉令顯現。
故知等字等如是經，方是十身初滿之相。
故鈔斷云是初滿也。
問：鈔中何不具引以釋十身初滿之義？
答：鈔見後二段之中顯其九身之義，故不必具引重釋也。
但引菩提身以釋始成正覺一句也。
言別語菩提之身者，以對初句為別故。
言以是總故者，出所以也。
問：既是十身初滿，何故別說此身？
故此答也。謂要成正覺，餘之九身方圓滿故。
言始覺下，但終教義。
言下當廣釋者，三業普周之文，本文廣釋，今當粗引。
疏云：具無盡德，為世所尊。
〔釋世尊也。〕座相現時，〔釋爾時也。〕
身即安處。又智處諸法無前後故。
〔上釋處于此座也。〕
言於一切法者，示所覺境，即二諦三諦無盡法也。
成最正覺者，示能覺智，開悟稱覺，離倒曰正，
至極名最，獲得名成。
此當相解。若揀別者，一對凡名覺，對小名正，
對因名最，對滿名成。
二對凡曰覺，對外道曰正，對小曰最，對因曰成。
我佛獨具，故云成最正覺。
言智入下，一意業也。
即二智、三智、四智、無障礙智。
二智者，一如量達俗名入三世，二如理達真名悉平等。
言三智者，一俗智覺三世，二真智覺平等，三中道智覺三世平等。
言四智者，四智通緣三世境故並入三世。
言悉皆平等者，鏡智離分別故依持平等，
現行功德之依、種子功德之持故平等，
性智自他平等，妙觀察智觀一切法自相共相平等，
成所作智普利平等，四智圓融無二性故，
修生本有非一異故，不失經宗。
其身下，二身業也。
以是十身之總故，此其身之言通於三身，
十身充滿三世間故，並是圓遍非分遍也。
謂一一剎土一一塵等，佛皆圓遍非分遍也。
總看亦現，別看亦現。
其音下。三語業也。
一、順異類音。經云：一切眾生語言海，一言演說盡無餘。
二、順所宜。如來於一語言中，演說無邊契經海。
三、順遍。佛以一妙音，周聞十方國。
又圭峯華嚴綸貫中云：智入三世平等，
充滿一切世間，普順十方國土。
其身入三世平等，充滿一切世間，普順十方國土。
其音入三世平等，充滿一切世間，普順十方國土。
經各舉一邊，互影略故。
言正覺始成者，則有五教不同。
小乘三十四心，斷結五分，法身初圓，名始成正覺，是實非化。
大乘之中，約化，八相示成；約報，十地行滿，
四智創圓，名曰始成正覺。
據實，即今古情亡，心無初相，名之曰始；
無念而照，目之曰正；見心常住，稱之為覺；
始本不二，名之曰成。
約頓，則法身自覺，聖智無成無不成。
若依此經，以十佛法界之身，雲遍因陀羅網無盡之時處，
念念初初，為物而現，具足主伴，攝三世間。
此初，即無量劫之初，無際之初，一成一切成，
無成無不成〔一覺一切覺，無覺無不覺〕。
言窮慮絕，不壞假名，故云正覺始成也。
釋曰：前二成事，次一事同理成，次一唯理，後一皆無礙也。
orig::  ^107b12

疏乘願、行以彌綸者，應先問云：果滿十身，由何致耶？
故此答也。願以希求為義，欲、勝解、信三法為體，即四弘誓願等也。
行即六度萬行無盡之因行也。
言彌綸者，雙彰願、行、果用普周之狀。
意云：昔願、行既普周法界，故佛身則徧剎利生也。
commentary::  ^108a24

鈔：即是願身者，然願不是身，是願之身，依士釋也。
問：乘、因有二，何獨以願立身？
答：行由願立，從其本故，但是願身。
十身之中不立行身者，義亦同此。 ^108a34

▲鈔：易與天地準者，彼疏云：準者，準擬。
如乾徤以法天，坤順以法地之類也。
彌者，彌縫補合。綸謂經綸牽引，能補合牽引天地之道也。
今則取其包徧之義，可知。
orig::  ^108a38

疏混虗空為體性者，因上願、行彌綸，故得佛身同空包遍。
下說虗空有四義同於佛身：一、含攝義，
二、無分別義，三、普遍義，四、遍入義。
出現品身業第二喻云：譬如虗空寬廣非色，
而能顯現一切諸色，而彼虗空無有分別，亦無戲論。
合中云：如來身亦復如是，一切眾生諸善根、
業皆得成就〔即含攝義〕，而如來身無有分別。
又云：譬如虗空徧至一切色、非色處，非至，非不至。
如來身亦復如是，徧至一切法、一切國土等
〔即普徧義〕，亦非至，非不至〔即平等徧入義〕。
若約法、喻說，即法性身；若唯約法說，即虗空身。
如鈔所明。
commentary::  ^108a48

鈔：亦有二義者，初義。
鈔：亦有二：一、故下經云下，約諸法本空，
故云混虗空，即是性空之義也。
此性空即法身，疏中虗空即體性也。
二、又云下，約喻以明，即虗空之體性也。
法身離垢清淨，故以虗空為喻也。
上即理空，此即事空，俱目法性身也。
二者、約外空下，唯約事空為虗空身，亦虗空即體性也。
下八地疏鈔云：虗空不可見，今世人見者，但見空一顯色。
成實論及涅槃經說：虗空唯一，不可眼見。
世人見者，但見空中光明之色。
想心於中知無實物，作虗空解，便謂見空，其實不見。
又下經云：知虗空身無量相、周徧相、無形相、
無異相、無邊相、顯現色身相。
今混此六相為佛體性也。
orig::  ^108b20

疏：富有萬德，蕩無纖塵者，孟子云：富有天下。
繫辭云：富有之謂大業。
今遮那富有法界無盡之德，可謂大業也。
萬德據法，纖塵約喻。
又萬德據總數以彰無盡，纖塵約微細以例麤惑，乃文之巧妙也。
commentary::  ^108b44

鈔：故下經云下，即法界品末一偈，假設四喻以讚佛德也。 ^108c4

▲鈔：塵沙、無明等者，謂無明之數廣有塵沙，
而皆有種子、現行及習氣三也。
然習有二：一、業習，如阿難、迦葉；二者、煩惱習，
如迦留陀夷有貪習，身子有嗔習，周利盤特有癡習，畢陵伽婆蹉有慢習等。
今佛位中，三皆斷盡故。 ^108c6

▲鈔總即二障等者，問：塵沙、無明與二障何別？
答：此有二義：一云：塵沙、無明即別，以所障非一，
能障亦多，不唯二障故。
言二障者，即總束也。
其中障菩提者，皆為所知；障涅槃者，皆為煩惱。
故云總也。二云：塵沙是總，約大數故，通二障也。
所障不同，分二障別。
今約初義。 ^108c14

▲鈔：細中之細等者，用起信文勢，釋前種現習氣麤、細之異。
起信則約六染以成四句：一、麤中之麤，
凡夫境界〔謂六染中執相應染，是內凡、
三賢所覺境故〕；二、麤中之細；三、細中之麤
〔謂能現、能見二不相應染也〕，菩薩境界；
四、細中之細，是佛境界。
今此三種分四句者，種子一義，獨得二句，
謂望現行，是麤中之細；望習氣，即細中之麤。
餘二各當一句，故云等字，可知。 ^108c24

▲鈔：若總配三德等者，問：智斷恩與般若等，三德何別？
答：智斷恩唯果德，般若等通性德也。
問：下斷德可當法身，今何二句皆福德身耶？
答：若三德別配，三身則爾。
今約三皆名德，即福德身也。
問：既上下諸句皆是別德，應皆是福德身？
答：雖皆是德，然約別義配於餘身等，但以總句為福德身也。
問：萬德為總，以含諸德，何要解脫、法身配上下句？
答：就文顯故。
orig::  ^108c40

疏湛智海之澄波，虗含萬象者，科云所依定，即海印三昧也。
三昧，此云等持，平等持心趣一境故。
若言定者，謂心一境性。
今云三昧，科云定者，疏主云：然三昧為定，
雖非敵對，由平等持心至一境故。
義、旨相順，故略云定。
義如鈔釋。
commentary::  ^109a8

鈔：今初、說經所依三昧等者一段，鈔文前後廣略。
口科分二初懸明疏意〔二〕初例舉諸教
〔今初〕二正明此經〔二〕初標名指廣〔今說〕
後略示相〔二〕初約喻〔二〕初遠喻〔今略〕後近喻
〔亦猶〕後約法〔二〕初現所應根〔二〕初正釋
〔如來〕二引證〔故下〕後現能應象〔二〕初正釋
〔非唯〕二引證〔賢首〕後正消疏文〔然此〕 ^109a18

鈔：無量義處三昧者，彼經云：爾時世尊四眾圍繞，
供養，恭敬，尊重，讚歎，為諸菩薩說大乘經，
名無量義教菩薩法，佛所護念。
說此經已，結跏趺坐，入於無量義處三昧，
身、心不動等。玄贊云：觀無相理定，名無量義處三昧。
處謂處所；無量義者，是教所詮眾義。
因真理故，說真理名處。
言依等持王三昧者，彼經云：爾時世尊於獅子座上自敷尼師壇，
結跏趺坐，端身正願，住對面念，入等持王妙三摩地。
諸三摩地，皆攝入此三摩地中，是所流故。
貞元疏云：大智度論說：一切三昧，皆入此中，故名為王。
體即如如，如如本寂。
真智契此，故名三昧。
言說涅槃等者，彼經第三十卷云：我於雙樹間入大寂定。
大寂定者，名大涅槃。
今鈔云不動三昧者，依下經出現品云：佛子！
如來、應、正等覺示涅槃時，入不動三昧。
疏云：究竟滅也。由寂無動，故無所不動耳。
則名異義同。問：若爾，何以智論說降魔已，
得不動三昧，成無上道，則應說華嚴經亦依不動三昧？
答：已却諸魔，成無上道，孰可動耶？
與入涅槃時不動三昧，名同義異；望說華嚴，時同定別。 ^109a54

▲鈔：海印三昧者，海印之三昧。
海印即三昧。二釋皆通。
問：經中諸會入定，但有藏身等定。
曾何言入海印，而說此經耶？
答：如藏身等定，當會別義。
今海印定即一部通義。
此應古德義取海印炳現，以為所依。
不然，豈得諸會皆一念頓演耶？
故指涅槃不動，亦以此經之文義顯他經之意。
故知義取爾。 ^109b22

▲鈔：賢首品疏廣說之者，彼疏云：今以十義釋之，
以表無盡：一、無心能現義，經云：無有功用，無分別故。
〔此句即賢首品。〕二、現無所現義，經云：如光影故。
出現品云：普現一切眾生心念、根性、欲樂，而無所現故。
三、能現與所現非一義。
四、非異義，經云：大海能現，能、所異，故非一；
水外求像，不可得，故非異。
此顯定心與所現法即性之相，能、所宛然；
即相之性，物、我無二。
五、無去來義，水不上取，物不下就，而能顯現。
三昧之心亦爾，現萬法於自心，彼亦不來；
羅身雲於法界，未曾暫去。
上之五義與鏡喻大同。
六、廣大義，經云：於一念頃徧十方，悉能包含，無所拒故。
明三昧心周于法界，則眾生色心皆定心中物，
用周法界，亦不離此心。
七、普現義，經云：一切皆能現故。
出現品云：菩提普印諸心行故。
此與廣大義異者，此約所現，不揀巨、細；
彼約能現，其量普周。
又此約所現，無類不現；彼約能現，無行不修。
八、頓現義，經云：一念現故，謂無前、後，一念頓成。
九、常現義，非如明鏡有現、不現時。
十、非現現義，非如明鏡對至方現。
經云：現於四天下像故，謂四兵、羅空對而可現。
四天之像不對而現，故云非現現也。
以不對待故，是故常現，該三際也。
〔釋成橫、竪，九竪、十橫所以異也。〕
具上十義，故稱海印。
諸佛窮究菩薩相似 ^109b34

▲鈔：今略示其相者，法、喻交互，亦略具前十義。
初遠喻中，即前第十兼第九義。
問：凡鏡水、印物，對至方現。
如何海印不對而現耶？
答：此即海上有希奇之德也。
賢首品經云海有希奇殊特法能為一切平等印眾生寶物及川流普悉包含無所拒無盡禪定解脫者為平等印，
亦如是等。 ^109c30

▲鈔：亦猶下，以香水海，世人不能見，故再舉近水以喻之。
無來無去，即前第五義；非有非無，即第二義；
非一，即第三義；非異，即第四義。 ^109c42

▲鈔：如來智海下，約法說。
此中具四義：無心，即第一義；頓現，即第八義；
一切眾生心念根欲下，即六、七二義。
雖十義無遺，而不廣釋，故云略示。
又法、喻影略而示，故云略示也。 ^109c48

▲鈔：故下經云者，即出現品偈，唯證第七義。 ^110a6

▲鈔：非唯下，上句顯前有缺，下正顯本義。 ^110a8

▲鈔：賢首品云下，然經有六偈，純顯現十法界之化用。
具云：或有剎土無有佛。
於彼示現成正覺。
或有國土不知法。
於彼為說妙法藏。
無有分別無功用。
於一念頃徧十方。
如月光影靡不周。
無量方便化眾生。
於彼十方世界中。
念念示現成佛道。
轉正法輪入寂滅。
乃至舍利廣分布。
或現聲聞獨覺道。
或現成佛普莊嚴。
如是開闡三乘教。
廣度眾生無量劫。
〔此一偈現三乘化用。〕
鈔中二偈：意明頓現十法界能應之身，
應一切眾生心、念、根、欲故也。 ^110a10

▲鈔：能應、所應，皆為萬像者，前義即所應，後義即能應。
二義同時，方為智海含萬像也。
orig::  ^110a28

疏皎性空之滿月，頓落百川者，問：新經疏序云：
星羅法身，影落心水。
鈔：約感、應相對分四句中，今此疏文唯有一、
二兩句，缺三、四兩句，謂：一、一星落一川，
如一佛應一機；二、一星落百川，如一佛應多機
〔此二句今疏可說〕；三、一切星落一川，如多佛應一機；
四、一切星落一切川，如多佛應多機〔此二句今疏義缺〕。
今文既缺，豈得稱滿？
答：今所以不同彼者，唯取一、多無礙義故。
雖有多佛，本唯一無障礙身雲故。
兼順彼文，不起樹、王、羅七處之義故。
又新、舊影顯，義方足故。
commentary::  ^110a34

鈔：第二、明能應身。
一段鈔文口科分二初略消疏文〔此之〕
後具釋疏意〔二〕初喻顯〔謂若〕二法合〔二〕
初能依所依異〔三〕初總法合〔能空〕二引證
〔二〕〔故一〕初月喻身〔二〕初水喻機〔故出〕後水喻剎
〔智幢〕後月喻法〔若准〕三結顯〔上皆〕二能依所依同
〔三〕初總法合〔若以〕二引證〔二〕〔故一〕初月喻身
〔二〕初水喻機〔故出〕後水喻剎〔智幢〕後月喻法
〔若准〕三結顯〔則空〕 ^110b4

鈔：唯性字是法等者，影顯前對，亦智字是法，餘皆是喻。
以智該之，皆含法、喻也。
今言以性該之，餘文皆含法、喻二意也。
含喻，可知。含法者，以法性為所依，有報圓之智月，分百川之應化月影也。
無勞異說。 ^110b48

▲鈔：若秋空下，喻及法中皆三身，對詳可了。
▲鈔：譬如下，以月喻身，唯證化身也。
喻中四義：一、映眾星光；二、隨時圓缺；三、
澄淨水中，影無不現；四、一切見者，皆對目前。
法中亦四：一、智圓映二乘眾；二、常身隨宜，
現壽延促；三、淨心器中，影無不現；四、見佛之者，皆謂對前。 ^110b56

▲鈔：智幢偈云者，雙證報、化二身。
喻及法中，各初、後一句是報身，中間二句皆化身。
言水亦喻剎者，前以百川喻物根，明有善皆見；
今亦喻所依剎，顯無所不周。 ^110b66

▲鈔若准離世間品下，若依前自具十身故下，
鈔配為化身，則唯證化身。
若依融三世間為十身，則此偈證菩薩身及法身之二身也。
以經云菩薩淨法輪故，或唯證法身是菩薩之法輪，故唯取法輪喻月也。
言不為世所雜者，悲不失智，故雖處世而無染。
准此，則水亦喻於世間。 ^110b72

▲鈔：若以相歸性者，喻中如攝月歸空，
離所依空，無能依月故。
言空亦名佛者，即性空真佛也。 ^110c6

▲鈔則空色照水等者，以空天之色照現淨水，則天之晴空影落淨水。
言天猶空也者，此中晴天字即疏中空字也。
若次第歸者，月影化身歸本月報身，本月報身歸晴空法性。
物根及剎土、淨水與晴空一際，則唯一法性也。
又若唯前義，則似法、報相分；若唯次義，
則法、報冥一。今雙明二義，不即不離，方為圓暢。
華嚴懸談會玄記卷第三
 ^110c10
