宗鑑法林卷七十二
editor:: 集雲堂　編
other:: 
# 尊宿
尊宿〔未詳嗣法〕
other:: 
## 福州東山雲頂禪師
福州東山雲頂禪師
因僧問如何是和尚日用事。
師曰。我喫飯。汝受饑。
曰法法不相到又作麼生。
師曰。汝作罪。我皆知。 ^713a23

法林音云。理不借處爭敢侵著它一些子。
道不礙時又何嘗有一物為對為待。
此是東山見處。若約法林門下。
正是白日迷路。復頌。 ^713a29

越水吳山引斷腸。
春風夢裏繡鴛鴦。
箇中法法不相到。
明月依然照故鄉。 ^713a35

翡翠貪魚渚芷邊。
青錢點碧水中旋。
隨風上下渾無礙。
數數閒情別有天。
〔粟菴鼎〕 ^713a39

雲頂因僧問如何是和尚一枝拂。
師曰打破修行窟。
曰恁麼則本來無一物也。
師曰知無者是誰。
曰學人罪過。師曰再思可矣。 ^713a43

法林音云。佛來也斬。
魔來也斬。東山究竟不知者拂子來處。
若一槩放過。何異截鶴續鳧。
　永寧鼎云。好一枝拂。
者僧拈不起。東山用不得。
永寧慣行平展。要且難為分析。 ^713b4

雲鎖蒼崕花滿溪。
行人到此路猶迷。
一聲嗁鳥出幽谷。
正是仙家對奕時。
〔海慧惺〕 ^713b12

重門吏散印刁刀。
片紙從教聳骨毛。
欲問中書堂裏事。
紛紛劍戟似蓬蒿。
〔法林音〕 ^713b16

峰頂池開十丈蓮。
香風吹醒洞中仙。
斜冠倒履雲端現。
故爾蹁蹮聲色前。
〔粟菴鼎〕 ^713b20

雲頂因士問。洞山道有一物上拄天下拄地。
未審是甚麼物。師曰擔鐵枷喫鐵棒。
曰天地黑山河走。
師曰。閻老殿前添一鬼。
北邙山下臥千年。
士呼快活快活。師曰也是野狐吞老鼠。 ^713b24

法林音云。蠱毒之家水莫甞。
東山既不能覰透价老心肝。
爭免數百年後帶累者漢活葬在洞山門下。
復頌。 ^713b32

荊棘巖前出老根。
多年猶帶血斑痕。
不知何處腥風至。
徒向荒郊欲返魂。 ^713b38

劃斷千江白雪紛。
赤梢沉困暗消魂。
漁翁夜半鳴桹急。
大叫天明失路行。
〔粟菴鼎〕
other:: 
## 高郵州定禪師
高郵州定禪師 ^713b42

因僧問透網金鱗以何為食。
師曰乾屎橛。 ^713b46

法林音云。百尺竿頭不知轉身之路。
空扭揑三聖鼻孔。
萬仞巖前不解垂手之機。
徒模糊雲門眼睛。
今日有人恁麼問。
法林終不肯。祇有受璧之心。
　永寧鼎云。索價八百。
擬酬一千。可謂高邁古今。
在今之世十箇五雙。
背秦忘楚者多。摹腹問心者少。 ^713c2

鐵壁銀山湧出來。
當頭一拶便成#CB01926;。
錦鱗若解生頭角。
迸破青天走逆雷。
〔海慧惺〕 ^713c12

蹋碎佛堦襯馬蹄。
殘紅飄處印香泥。
清波湧出遊艇子。
遙望蘆花一色迷。
〔法林音〕
other:: 
## 鄭州普照寺佛光道悟禪師
鄭州普照寺佛光道悟禪師 ^713c16

身著白衫。跨黃犢吹短笛。
遊於洛中。甞曰。道我凡耶。
曾向聖位中來。道我聖耶。
又向凡位中去。道我非凡非聖耶。
却向毗盧頂上別有行處。 ^713c20

法林音云。佛光貪它一粒米。
却將曩劫熏修狼藉殆盡。
且道那裏是貪它粒米處。 ^713c28

手內瑯玕七尺笻。
穿雲度水活如龍。
有時拈在融峰上。
劃破青天不放鬆。
〔#CB00589;菴怡〕 ^713c32

茅菴縛就傍雙林。
拄杖常隨過別岑。
謾道渠儂無住處。
滿山枯木似龍吟。
〔法林音〕
other:: 
## 溫州靈雲省菴思禪師
溫州靈雲省菴思禪師 ^713c36

結夏上堂。以大圓覺牛角馬角。
為我伽藍瓜籃菜籃。 ^713c40

法林音云。掀翻威音那畔。
了無踪跡可尋。掃除今世門頭。
不留一些餘習。要且無出身之路。 ^713c44

霜葉飛飛月一天。
閒將錦瑟調牕前。
知音欲得周郎至。
故意時時誤拂絃。
〔慈雲文〕 ^713c48

歷歷古今磨晝夜。
忙忙日月跳雙丸。
不知天地為誰老。
留得青山畵裏看。
〔海慧惺〕 ^714a4

縛箇菴兒傍水灣。
惟留心事對青山。
幽居不問朝堂事。
鎮日寥寥獨掩關。
〔法林音〕
other:: 
## 泗川大癅禪師
泗川大癅禪師 ^714a8

所至以勘驗為事。
過雪竇乃曰。者老漢口裏水漉漉地。
竇曰你不肯老僧那。
師曰果然口裏水漉漉地。
以坐具一摵便去。
直歲不甘。趁至中路損師一足。
師曰此是老漢使之。
它日須折一足償我。
竇果如其語。 ^714a12

法林音云。雪竇水漉漉底。
後折一足償它。大癅水漉漉底。
直歲打折一足。還償得雪竇也未。
復頌。 ^714a22

詩腸僅比酒腸寬。
痛飲揮毫興未闌。
引雨寒烟入戶急。
柳弓葦箭帶心肝。 ^714a26

瞋不是瞋。打亦非打。
得人一牛。還人一馬。
白雪陽春唱高和寡。
兩箇獨脚可知禮也。
〔植山樹〕
other:: 
## 杭州雲棲蓮池袾宏大師
杭州雲棲蓮池袾宏大師 ^714a30

謁笑巖於柳巷。求開示。
巖曰。阿你三千里外來開示我。
我有甚麼開示你。
師恍然辭歸。過東昌道中。
聞譙樓鼓聲忽大悟。
述偈曰。三十年前事可疑。
三千里外遇何奇。
焚香擲戟渾閒事。
魔佛空爭是與非。 ^714a34

承天惺云。雲棲雖然悟去。
爭奈墮在半途。若要歸家穩坐。
直須掉轉頭來再見笑巖始得。
　法林音云。歸馬華山之陽。
放牛桃林之野。雖則南向讓三北向讓再。
依然征誅而得天下。
復頌。 ^714a44

上園歷罷到江濵。
滿眼紅黃入夢頻。
興罷歸來無覓處。
故鄉端不在西秦。 ^714b4

水到燕山心不正。
撞頭偏遇打頭風。
可憐拶破東昌鼓。
喪盡家私兩手空。
〔慈雲文〕 ^714b8

東昌門外鼓騰騰。
驀拶虗空撲地崩。
拈得紅爐一片雪。
却是黃河六月冰。
〔予哉元〕 ^714b12

雲棲因侍郎王宗沐問。
夜來老鼠唧唧。說盡一部華嚴經。
師曰貓兒突出時如何。
王無語。師自代曰。
走却法師。留下講案。
遂頌。老鼠唧唧。華嚴歷歷。
奇哉王侍郎。却被畜生惑。
貓兒突出畵堂前。
牀頭說法無消息。
無消息。大方廣佛華嚴經。
世主妙嚴品第一。 ^714b16

法林音云。既不能格外追問。
又不能格外提持。
豈善作者乎。致令王公死在句下。
不見道大凡宗師不可祇一路也。
復頌。 ^714b28

毗盧樓閣月#CB15167;朧。
剎剎塵塵絕異同。
堪笑善財無覓處。
清光狼藉粉牆東。 ^714b34

西風愁起綠波間。
菡萏香消翠葉殘。
細雨夢回鷄塞遠。
小樓吹徹玉笙寒。
〔粟菴鼎〕 ^714b38

主重重也伴重重。
一夜深談性海空。
二十四幢平榻地。
不知誰撞玉樓鐘。
〔辨才海〕 ^714b42

雲棲因僧問。參禪念佛可融通否。
師曰。若然是兩物。
用得融通著。 ^714b46

法林音云。天地一理。
萬法一如。大師不妨會盡。
祇是中心樹子猶望它人討保在。 ^714c2

孤山梅白非因雪。
雪谷香生不是梅。
梅雪兩忘丰骨露。
清香隱隱襲人來。
〔寧壽恒〕 ^714c6

桃源洞裏卜幽棲。
雞犬桑麻樂有餘。
采得黃精和白术。
一時收入藥胡盧。
〔海慧惺〕 ^714c10

滿山筍蕨滿園茶。
歷落巖前鬬晚霞。
午夜夢回纔一顧。
般般風味不須賒。
〔法林音〕 ^714c14

雲棲新春日示眾。
今日賀新春。歲時重換却。
昨日作麼生。十二月廿八。 ^714c18

法林音云。拈頭作尾。
拈尾作頭。不知四時密移。
那管日月推遷。更贈一柄埽帚去。
舘驛門前作生涯。 ^714c22

青山日伸頸。綠水夜揚眉。
握管虗空判。寫出舊鍾馗。
〔界弘量〕 ^714c26

華陽道士呪金鐘。
鬼谷先生祝卦筒。
惟有東村王大伯。
渾家燒紙送年窮。
〔海慧惺〕 ^714c30

水色山光皆入詩。
一行鴻雁影差池。
醉後不知天地窄。
梅移牕外月來時。
〔法林音〕 ^714c34

雲棲甞自贊曰。十畫九不像。
惱殺丹青匠。庶幾此近之。
權留作供養。若道者便是。
依然成兩#CB15828;。
不兩 #CB15828;。
三十棒。 ^714c38

慈雲文云。雲棲道庶幾此近之。
大似折空花濃淡。
較兔角短長。　法林音云。
款出囚口。要且三十棒。
也祇令行一半。復頌。 ^714c44

三個猢猻夜簸錢。
飜來覆去絕中邊。
巖前忘却來時路。
水底徒分上下天。 ^715a2

禿帚拈來巧畫眉。
塗脣赤土美西施。
自憐越國人烟積。
擁翠樓頭錯認伊。
〔粟菴鼎〕 ^715a6

自梳雲#CB15150;理宮糚。
十曲春風九斷腸。
打破蔆花雙照影。
一時羞殺杜韋娘。
〔環六聞〕
other:: 
## 紫柏達觀真可大師
紫柏達觀真可大師 ^715a10

聞誦斷除妄想重增病。
趣向真如亦是邪。
大疑之。一日齋次忽大悟。
乃曰。使我在臨濟德山座下。
一掌便醒。安用如何若何。 ^715a14

法林音云。從門入者不是家珍。
既不能胸襟流出。
縱然瞠開睡眼。也是倚門傍戶。 ^715a20

八駿圖邊騰逸足。
掀翻槽櫪脫羈銜。
當時伯樂如相顧。
管取千金製錦鞍。
〔寧壽恒〕 ^715a24

哭月狂猿攀古樹。
嘯風猛虎踞懸崖。
人間別有通霄路。
不必行從者裏來。
〔誕登清〕 ^715a28

清風明月兩相留。
獨傍溪邊覓舊遊。
轉過巖前偶一笑。
扶桑日出海門秋。
〔法林音〕
other:: 
## 瑞州黃蘗無念深有禪師
瑞州黃蘗無念深有禪師 ^715a32

因僧問。道果有耶。
果無耶。師曰說有說無二俱成謗。
曰如何即得。師曰無求即得。
曰如何是道之體。
師曰滿口道不著。
曰四大離散時如何。
師豎起拳曰者箇不屬四大。 ^715a36

法林音云。把住時海闊山遙。
放行處纖塵不立。
若人透得。許與古佛同參。
更須知向上有一人在。
復頌。　不勞井底種林檎。
桃李滿園俱是金。
萬里區區歸未得。
可憐明月印波心。 ^715a44

歷盡千山與萬山。
白雲影裏轉身難。
為君指出竿頭路。
須信拘盧不在南。
〔辨才海〕 ^715b4

無念因僧問。古人并却咽喉脣吻道將一句。
者一句如何道。師曰我不并却咽喉脣吻。
你且道一句看。僧無對。
師曰你被音聲塞却口。 ^715b8

法林音云。者僧被音聲塞却即且置。
無念老漢且道脫得也無。 ^715b14

老將鎮邊關。單于盡胆寒。
太平歸故國。露布寫平蠻。
〔定生純〕 ^715b18

邊關那聽假鷄鳴。
車馬蕭蕭不放行。
關吏謾言刻薄甚。
從來符節要分明。
〔法林音〕
other:: 
## 夔州白馬寺儀峰方彖禪師
夔州白馬寺儀峰方彖禪師 ^715b22

因僧問如何是西來意。
師曰兩頭燒火一頭烟。 ^715b26

法林音云。西來大意。
道者何止萬千。者漢較些子。
祇是不合杜撰。復頌。 ^715b30

颯颯清風掌上仙。
謾拕雙袖繞雲烟。
高歌一曲乾坤暗。
塔影倒插波底天。 ^715b34

望梅止渴太惺惺。
齒頰津生任吐吞。
路不齎糧戶不扃。
謳歌鼓腹徧乾坤。
〔粟菴鼎〕 ^715b38

儀峰手中常執一鼗鼓。
一面書矗字。一面書犇字。
凡應機多舉而搖之。 ^715b42

法林音云。在儀峰門下不道全無。
若是今時。何異擔水河頭賣。
復頌。 ^715b46

神頭鬼面幾多般。
拈出當陽不等閒。
一曲兩曲誰會得。
却將紈扇掩慚顏。 ^715c2

覿面神鋒不露形。
血痕零碎似春淋。
生靈兀兀知還否。
可歎晨昏臥翠陰。
〔粟菴鼎〕
other:: 
## 廣信府鵝湖養菴心禪師
廣信府鵝湖養菴心禪師 ^715c6

畫大圓相於壁間。
內寫莫教塗黑。外寫勿使傷白。
有人向圈裏圈外下得注脚者。
許汝學道。不然總是懡#CB01334;。 ^715c10

法林音云。正不立玄。
偏不附物。鵞湖盡力顯揚了也。
千載之後爭能免箇以己昏昏使人昭昭。
　永寧鼎云。鵞湖無端畫地為牢。
要截斷天下人脚跟。
殊不知帶累自己生陷地獄。 ^715c16

明月堂前寶鏡開。
正偏無地可安排。
何如室內陳家晏。
把酒行籌暗裏猜。
〔海慧惺〕 ^715c24

吸盡湘江數派清。
迢迢桂轂夜初明。
蟾光萬斛沒藏處。
無限遊人夢裏行。
〔法林音〕 ^715c28

養菴甞置無門鎖。
室中以驗方來。偈曰。
上古留傳鎖。憑君智鑰開。
若無開鎖法。相見不須來。 ^715c32

法林音云。且道是無門鎖不是無門鎖。
復頌。 ^715c36

夾路黃花色色新。
遊人空逐馬蹄塵。
幾回迷却來時路。
苦雨復聞鳩喚頻。 ^715c38

門墻萬仞許誰窺。
造室升堂幾箇兒。
若是自家親骨肉。
家風狼藉播支離。
〔粟菴鼎〕
other:: 
## 韶州曹溪憨山德清大師
韶州曹溪憨山德清大師 ^715c42

閱肇論。至梵志出家白首而歸。
鄰人見之曰昔人猶在耶。
梵志曰吾猶昔人非昔人也。
忽有省曰。今日始知鼻孔向下。
妙峰曰何所得耶。
師曰夜來兩箇泥牛。
鬬入水中去。至今絕消息。
峰笑曰且喜有住山本錢。 ^715c46

承天惺云。憨大師雖知鼻孔向下。
定不知眉毛在上。
　法林音云。住山本錢即不無。
若要見梵志。直是未在。
妙峰當時何不與它本分艸料。
復頌。 ^716a8

何處老仙吹鐵笛。
聲聲吹出故鄉來。
百年舊夢渾如昨。
無限心思當下#CB01926;。 ^716a14

憨山參笑巖寶。巖問何處來。
師曰南方。巖曰記得來時路麼。
師曰一過便休。巖曰子却來處分明。
師便禮拜。 ^716a18

法林音云。一人顢頇。
一人懵懂。兩箇漢脚跟蹺至半空中。
直至如今猶未點地在。 ^716a24

南來修阻路三千。
陸有征車水有船。
公驗分明雖放過。
艸鞵依舊要還錢。
〔#CB00589;菴怡〕 ^716a28

洞裏桃花逐水流。
是誰箇裏盪輕舟。
家人忽憶當年事。
六月凉生萬井秋。
〔法林音〕 ^716a32

纔動脚跟早已差。
南來況且路途賒。
縱然來處分明也。
點撿將來未到家。
〔崇効玉〕
other:: 
## 杭州真寂聞谷廣印禪師
杭州真寂聞谷廣印禪師 ^716a36

參龍池傳和尚。適池負暄階下。
師問曰和尚在那裏。
池曰恰好不在。師便禮拜。
池休去。 ^716a40

法林音云。真寂禮拜具眼不具眼。
如今師僧家祇管說和盤托出。
又道是納盡敗闕。
恁麼會又爭得。　永寧鼎云。
與麼來却與麼去。
若是出門句子。直饒四大部洲打箇之遶來。
可曾夢見否。 ^716a46

蓬萊深處玉為屏。
極目烟波雙眼青。
仙子不知何處是。
惟聞伐木響丁丁。
〔法林音〕 ^716b6

臨行把臂太躊蹰。
反覆叮嚀意自殊。
趁晚歸途山徑滑。
回頭還識故人無。
〔粟菴鼎〕 ^716b10

雲封秦樹路封苔。
何處漁郎闖入來。
隔岸殷勤問仙子。
為言松際鶴初回。
〔慈雲文〕 ^716b14

真寂辭行。池送至門外。
撫師背曰。老姪。我還疑你在。
師曰甚處疑某甲。
池曰如何是密啟其意。
師曰今日不打宜興轉。
池呵呵大笑。師戴笠便行。 ^716b18

法林音云。直饒頂笠便行。
密啟其意。端的千古疑案。 ^716b24

李白乘舟將欲行。
忽聞岸上蹋歌聲。
桃花潭水深千尺。
不及汪倫送我情。
〔海慧惺〕 ^716b26

野水#CB05523;#CB05523;引恨長。
田家父子為誰忙。
雨蓑高挂夕陽外。
小麥青青大麥黃。
〔法林音〕 ^716b30

漁翁埀釣曲江濵。
出沒烟波不記春。
自說孤舟寒水畔。
不曾逢著獨醒人。
〔定生純〕
other:: 
## 海虞破山洞聞法乘禪師
海虞破山洞聞法乘禪師 ^716b34

一日謂嚴天池曰。
穹窿山昨夜點頭矣。
不知居士道箇甚麼。
勿謂三世諸佛口挂東壁也。
如居士灑灑落落。
不妨我哆哆和和。 ^716b38

承天惺云。洞聞老師含血噴人。
先污其口。非但令嚴公不甘。
穹窿山未免冷笑去在。
　法林音云。縱然灑灑落落哆哆和和。
穹窿山橫點頭有分。
復頌。 ^716b46

白蘋紅葉兩無期。
夢裏關山月到遲。
千里長安無住處。
指頭蘸血寫秋思。 ^716c4

欲向湖山訪舊遊。
偶逢嘉客共扁舟。
分明話盡篷牕月。
未必湖山暗點頭。
〔辨才海〕
other:: 
## 順天府大千佛寺徧融真圓禪師
順天府大千佛寺徧融真圓禪師 ^716c8

因陸五臺問如何是文殊智。
師曰不隨心外境。
曰如何是普賢行。
師曰調理一切心。
曰如何是毗盧法界。
師曰事事無礙。陸歎曰。
今而後萬殊一體。
我知之矣。 ^716c12

法林音云。陸五臺祇知萬殊一體。
不知一體萬殊。如何是文殊智。
盲人摸象。如何是普賢行。
慣嫌拕犂拽耙。如何是毗盧法界。
趁出淫房未還酒債。
且教伊疑七年。 ^716c20

一片桃花紅似火。
滿堤楊柳綠如烟。
桃花月落迷蝴蝶。
楊柳春深泣杜#CB15102;。
〔定生純〕 ^716c28

華嶽三峰倒卓天。
清風明月為誰還。
閒看野鳥棲巢處。
偃蹇蒼髯顛復顛。
〔法林音〕
other:: 
## 順天府潭柘古淵福源禪師
順天府潭柘古淵福源禪師 ^716c32

復參廓樂。樂曰。你來耶。
親切處道一句看。
師進前曰即日恭惟和尚尊候萬福。
曰如何是佛法大意。
師曰滿口牙是骨。
耳朵兩片皮。樂作色曰何曾見圓明來。
師却問如何是佛法大意。
樂喝。師擬議。樂打曰滿口牙是骨。
耳朵兩片皮。師始大悟。 ^716c36

法林音云。若悟在圓明處。
實不知牙是骨耳是皮。
若悟在廓樂處。端何曾見圓明來。 ^716c48

紅爐焰裏種芭蕉。
長出亭亭百尺苗。
驟兩狂風連夜作。
不知誰倚綠天高。
〔海慧惺〕 ^717a4

烏鵲橋邊雲靉靆。
乘槎河畔月#CB15167;朧。
古人遙與分秋恨。
不覺渾身淚染虹。
〔法林音〕 ^717a8

從來壯士氣如虹。
赤脚捎空過海東。
翻手拏雲覆手雨。
厲聲喚起碧潭龍。
other:: 
## 寶頂曉山元亮禪師
寶頂曉山元亮禪師 ^717a12

示眾。瓮裏何曾走却鼈。
鰕跳元來不出斗。
出世若無堅固心。
六道輪#CB06873;空自走。
兄弟們。即今入寶山。
還有不空手而歸者麼。
設有。正須朝打三千暮打八百。 ^717a16

報恩純云。若道堅固心。
出得六道輪#CB06873;。
更當入地獄如箭射。
　法林音云。要得了脫六道輪#CB06873;。
直須除却堅固心始得。
復頌。 ^717a24

朝打三千暮八百。
輪#CB06873;六道何時歇。
寶山笑倒黃番綽。
瓮裏何曾走却鼈。 ^717a30

焦頭爛額#CB15150;髼鬆。
平演真機信不通。
未是口門能陷虎。
猶來齒缺不關風。
other:: 
## 南康府雲居顓愚觀衡禪師
南康府雲居顓愚觀衡禪師 ^717a34

時有聞上座謂師曰。
諸方手段。縱好殺人必有血痕。
和尚殺人莫道血痕。
氣息也無。師曰你又來塗污病僧。 ^717a38

法林音云。莫道血痕。
連刀子也不曾摸著。 ^717a44

瀟湘漁父逢三閭。
落日孤舟若放為。
珍重汨羅江上水。
夜來蘭芷莫深思。
〔海慧惺〕 ^717a46

淺水平田即便休。
相逢狹路不勝愁。
看它鷸蚌相爭處。
祇有漁翁暗點頭。
〔法林音〕 ^717b2

雲居因僧問。婆子具何手段。
便燒却菴。師曰。諸供養中。
法供養最。曰。菴主便去。
未審是何意旨。師曰。
明槍易躲。暗箭難防。 ^717b6

法林音云。恁麼莫屈它婆子麼。
恁麼莫屈它菴主麼。
若要兩不相屈。何不來問法林。
復頌。 ^717b12

裊裊綠楊傍水邊。
行人到此盡茫然。
長江一練渾如洗。
帆影誰分上下船。 ^717b16

野店春風颺酒帘。
遊人勒馬口垂涎。
幾回欲向它家飲。
怕解貂裘當酒錢。
〔定生純〕 ^717b20

一任青山雲出沒。
意行深入薜蘿層。
露眠艸宿渾無礙。
又見峰頭月作燈。
〔鐵機信〕 ^717b24

雲居因僧問如何是二種根本。
師曰。火性懆。水性溼。 ^717b28

法林音云。二種根本。
雲居灼然道著。如今若有人問法林。
祇為伊據款結案。
復頌。 ^717b32

好風好雨過前川。
紅葉紛紛寄恨還。
午夜夢回不忍看。
雙峰依約半空懸。 ^717b36

火性燥。水性溼。明眼衲僧難辨別。
一箇胡盧兩箇瓢。
生鐵蒺藜當面擲。
〔仰明旭〕 ^717b40

雲居因僧問如何是常住真心。
師曰青山突屼綠水長流。
曰真心與妄想相去幾何。
師曰。黃花熳熳。翠竹珊珊。 ^717b44

法林音云。灼然語不知偏正。
法不知倒邪。為人即禍生。
法林恁麼批判。莫道也是老婆見解。
　德實信云。裂破面門古今獨邁。
猶較些子。若是真妄二心。
未免笑殺露柱。 ^717c2

晚日斜風雁弄沙。
惟將心事寄流霞。
不知霞可如心否。
一派遙分千萬家。
〔法林音〕 ^717c10

月映洞庭秋水寒。
碧雲散盡楚天寬。
風恬浪靜平如掌。
動蕩星辰在玉盤。 ^717c14

日長風暖柳青青。
北鴈歸飛入窅冥。
岳陽樓上閒吹笛。
贏得春心滿洞庭。
〔旵庵曉〕
other:: 
## 翠巖古雪通#CB15223;禪師
翠巖古雪通#CB15223;禪師 ^717c18

開爐上堂。翠巖啟大爐韛。
柴炭渾無半塊。一雙赤手空拳。
煅盡凡情空解。且道煅盡後如何。
火裏蝍蟟吞却螃蟹。 ^717c22

法林音云。一期施設足稱良匠。
若是躍冶之金。自然別有生涯。
復頌。 ^717c28

火裏蝍蟟吞却蠏。
一回鼻痛自心酸。
今來古往英靈漢。
好肉無端祇自剜。 ^717c32

寒風乍起碧天空。
幾片閒雲過嶺東。
白雪三冬山谷冷。
陽回大地萬花紅。 ^717c36

西江吸盡無涓滴。
四海於今信不通。
赤手打翻凡聖窟。
蝍蟟螃蟹總成龍。
〔辨才海〕 ^717c40

翠巖因僧問如何是本來面目。
師曰階前石磉盤。
僧禮拜。師曰看看磉盤動也。 ^717c44

法林音云。動底是石磉盤不是。
如今有一等借蝦為目底便道。
古雪借事明心因物彰理。
復頌。 ^717c48

攜笻獨自訪烟霞。
訪得烟霞不憶家。
謾道仙踪無覓處。
好山多是被雲遮。 ^718a4

一錘擊碎精靈窟。
帀地腥風冷逼人。
撼動稠林溪水碧。
歸家就路賀新聲。
〔粟菴鼎〕 ^718a8

自入終南種术田。
錯教人喚洞中仙。
瓮頭春熟長生酒。
盡日醺醺枕石眠。
〔環六聞〕 ^718a12

翠巖因僧呈偈。有萬象森羅露真容之句。
師問如何是真容。
曰雪後始知松柏操。
師曰。松柏是萬象。
如何是真容。曰全機獨露。
師曰露後如何。曰心外無法。
師便打。 ^718a16

德菴心云。者僧著著有出身之路。
不虗親見作家。若非翠巖本分鉗鎚也勘它不破。
然雖如是。若到衲僧門下。
棒折也未放在。
other:: 
## 江西泐潭元白通可禪師
江西泐潭元白通可禪師 ^718a24

上堂。死蛇把作活蛇弄。
曹家女千古風流。
雪峰攛下拄杖。真箇嚇人。
寶峰攛下拄杖。可有要喫嚇底衲僧麼。
平地商量。千峰互峻。
一任當堂。打破古鏡。 ^718a30

法林音云。直饒打破古鏡。
也是活蛇作死蛇弄却。 ^718a38

雲裏飛龍擺赤梢。
腥風陣陣雨飄飄。
無端攪動滄溟水。
平地波濤萬丈高。
〔寧壽恒〕 ^718a40

竹葉交加迎眼綠。
桃花爛熳襯顋紅。
東君雙手齊分付。
九十春光似夢中。
〔法林音〕 ^718a44

語出團圝無縫罅。
東拋西擲意閒閒。
赤脚波斯剛蹋著。
通身不覺骨毛寒。
〔粟菴鼎〕 ^718a48

元白上堂。有時言句硬如鐵。
有時言句軟如綿。
遇薑則辣。遇鹽則鹹。
且道遇著達磨祖師如箇什麼。
西天梵語。東土華言。 ^718b4

承天怡云。泐潭雖有湛水之波。
且無滔天之浪。　法林音云。
法林即不恁麼。遇著達磨如箇什麼。
呼來拽磨轆轆轉。
喚去拕犁迤邐行。
復頌。 ^718b10

終朝無事巧梳妝。
結打同心寄與郎。
郎意不知如妾否。
鴛鴦空帶淚千行。 ^718b16

殘月沉沉冷浸陂。
平橋柳影映深池。
行人莫向欄邊立。
正是深閨夢斷時。
〔粟菴鼎〕 ^718b20

盡把家私贈與人。
一身贏得一身貧。
生涯到處齩豬狗。
滿口牙關似鐵釘。
other:: 
## 杭州積翠惟一普潤禪師
杭州積翠惟一普潤禪師 ^718b24

示眾。麻換布。絲換絹。
買處貴。賣處賤。所以道盞子撲落地。
碟子成七片。莫動莫移。
不遷不變。卓拄杖曰。
若能直下承當。虎溪分汝半院。 ^718b28

法林音云。承當亦不難。
深恐半院黏著。然陳糓爛芝麻。
拈出不妨好手。若是行家。
直欲掩鼻而吐。 ^718b36

龍出海雲彌島嶼。
虎搖林樹動巖根。
雨乾風盡無消息。
龍虎呼來護竹門。
〔海慧惺〕 ^718b40

桂影婆娑貫斗牛。
依依楊柳鎖輕舟。
關山極目不堪顧。
白雁黃蘆一色秋。
〔磵南音〕 ^718b44

深山人境與城別。
旋採生柴帶葉烘。
滿室白雲推不出。
半牕月映半牕松。
〔德實信〕 ^718b48

積翠因僧問。未開口以前。
乞師指示。師曰。東風急。
帶雨笠。僧佇思。師曰白雲早已過新羅。 ^718c4

法林音云。就地彈死#CB15179;。
惟一不妨作家。若向空中搏 #CB15143;子。
猶欠一著在。　□□□云。
者僧無門可入。積翠無門可出。 ^718c8

華嶽山人洞裏眠。
天台遊客石橋邊。
艸鞵蹋斷夢初醒。
彈指相逢路八千。
〔壽寧恒〕 ^718c14

騰空彩鳳衝霄去。
出洞蒼龍帶雨過。
試問箇中消息子。
白雲早已過新羅。
〔法林音〕
other:: 
## 僧摩馬一騰居士
僧摩馬一騰居士 ^718c18

因陸文垓問曰。向參父母未生前。
至今未有消息。士曰汝未到無消息地。
垓曰。師向謂青色青光。
作麼生。士曰。我如今又不與麼說。
淨土黑如漆。 ^718c22

法林音云。我如今又不與麼。
倒不妨令文垓疑著。
乃云淨土黑如漆與青色青光相去多少。 ^718c30

水無舟楫陸無車。
古路霜橫鴈影斜。
將謂故鄉消息斷。
天涯依舊有梅花。
〔海慧惺〕 ^718c34

杜#CB15102;聲裏鼓融和。
碎剪紅羅引客過。
行到溪邊凭極目。
一層波湧一層波。
〔磵南音〕 ^718c38

東魯西秦各有心。
陰謀只為用來深。
烟塵息得無餘事。
六國連兵不敢侵。
〔正覺#CB15223;〕
other:: 
## 賣鹽翁
賣鹽翁 ^718c42

路逢一僧去覆船。
問覆船路向甚麼處去。
翁良久。僧再問。翁曰你患聾那。
僧曰你向我道甚麼。
翁曰向你道覆船路。
僧曰翁莫會禪麼。
翁曰。莫道會禪。佛法也會盡。
僧曰你試說看。翁挑鹽示之。
僧曰難。翁曰你喚者箇作甚麼。
僧曰鹽。翁曰有甚麼交涉。
僧曰你喚作甚麼。
翁曰不可更向你道是鹽。 ^718c46

法林音云。直饒會盡佛法。
肩頭擔子端的不曾卸却。
然在今之世。覓箇漢也難得。 ^719a12

翁翁慣解賣私鹽。
衲子無端問覆船。
兩箇伎窮歸不得。
都盧只在半途邊。
〔海慧惺〕 ^719a16

山作劒巑水作刀。
風雲變化鼓蕭騷。
誰能獨向秦川去。
為我拈來葢膽毛。
〔法林音〕 ^719a20

冒露持竿向水濵。
一重烟雨一重春。
及乎轉到漫漫處。
却被旁人笑指陳。
〔粟菴鼎〕
other:: 
## 台州黃巖濠頭覺真
台州黃巖濠頭覺真 ^719a24

安人晚年就邑中明因寺側開接待。
一僧提包笠直入臥內。
真問是甚麼。僧曰行脚僧。
真遽指其足曰艸鞵繩斷為甚不知。
僧無對。真便將包笠擲出曰。
者裏無汝措足處。 ^719a28

法林音云。者僧行脚。
黃巖腿痛。者裏無措足處。
三十棒自行還須自領始得。 ^719a36

木人帶月投空谷。
石女穿雲入鬧藍。
兩地相思天萬里。
至今猶自憶江南。
〔海慧惺〕 ^719a40

一身還有一身愁。
牢落關山恨不休。
邊塞近傳郎計至。
者回不夢大刀頭。
〔磵南音〕 ^719a44

黃巖因明奎長老相看。
真曰聞說長老夜來生得兒子是否。
奎曰且道是男是女。
真曰。雞銜鐙盞走。
鼈齩釣魚竿。 ^719a48

法林音云。男女面目。
覺真不妨歷歷供出。
盡道明奎貪程太速。
法林齩緊牙關道箇瞎。
以俟後之君子。復頌。 ^719b6

青波湧出玉團團。
誰解當機著眼看。
無限秋光收拾盡。
更闌惟覺曉風寒。 ^719b12

特牛產下玉麒麟。
奕奕祥光透四隣。
忙把陰陽頻借問。
芭蕉葉上綠初勻。
宗鑑法林卷七十二
 ^719b16
