般若綱要卷九
other:: 古南沙門　通門　閱正
author:: 七空居士　葛#CB17830;　提綱
other:: 
# 第七會
○大般若經第七會曼殊室利分序。
聞夫即相無覩，挺真如之壯觀；即慮無知，成種智之默識。
但二塵且落，時逐見以輕濃；五瞖將披，復因疑而聚散。
是以驟明空道，給孤總旋憇之場；歷選時徒，妙吉昇對揚之重。
忽無覲以瞻仰，俄不聆以#CB04432;悟。
既泯修而造修，亦絕學以趣學。
狀其區別，則菩提萬流；斷其混茫，則涅槃一相。
一相則不見生死，萬流則無非佛法。
不壞假名之繁總，而開實相之沈寥。
正明如來法無，況菩薩法；菩薩法無，況二乘法；
二乘法無，況凡夫法。
法尚不有，何有菩提；尚無菩提，云何可趣；
尚無可趣，何有證得；尚無證得，何有證者。
是故有之斯殊，無之斯貫，洞之斯遠，沮之斯局。
豁爾夷蕩而無懈，熾然翹厲而不精。
惱祲與慈渰分華，劒林將玉毫比色。
皆其所也，何以易諸。
觀其假言路以便便，仰真宗而止止。
奕奕珠轉，冷冷玉振。
起予聖旨，莫尚於慈。
晞體法王，不亦宜矣。
然則探其義也，發秘藏之玄局；味其談也，包密語之殊轍。
詞婉而旨密，即舊文殊般若矣。
雖雙軸成部，而警策備彰。
庶七眾所歸，較然無遠。 ^155c10

唐西明寺沙門玄則製 ^155c44

卷五百七十四〔曼殊室利分〕 ^155c46

曼殊室利白佛言：我觀如來即真如相，
若以此等觀於如來，名真見佛，亦名禮敬、
親近如來，實於有情為利樂故。
佛告曼殊室利：汝作是觀為何所見？
曼殊室利白言：世尊！
我作是觀都無所見，於諸法相亦無所取。
時，舍利子謂曼殊室利言：仁能如是親近、
禮敬觀於如來，甚為希有！
雖常慈愍一切有情，而於有情都無所得；
雖能化導一切有情令趣涅槃，而無所執；
雖為利樂諸有情故擐大甲冑，而於其中不起積集、散壞方便。
時，曼殊室利白舍利子言：如是！
如是！我為利樂諸有情故，擐大甲冑令趣涅槃，
實於有情及涅槃界所化、所證無得、無執。
所以者何？諸有情界無增無減，雖有爾所諸佛世尊經爾所時說爾所法，
度脫爾所有情，皆令證入無餘涅槃，而有情界亦無增減。
何以故？以諸有情自性離故、無邊際故、不可增減故。
舍利子言：若諸有情無增減者，何緣菩薩求大菩提，欲為有情常說妙法？
曼殊室利言：有情都不可得，何有菩薩求大菩提，欲為有情常說妙法？
何以故？諸法畢竟不可得故。
佛告曼殊室利：若諸有情都不可得，云何施設諸有情界？
曼殊室利白言：世尊！
有情界者但假施設。
曼殊室利！設有問汝：有情界者為有幾何？
汝云何答？世尊！我作是答：如佛法數，彼界亦爾。
曼殊室利！設復問汝：有情界者其量云何？
復云何答？世尊！我作是答：有情界量如諸佛境。
曼殊室利！設有問言：諸有情者為何所屬？
復云何答？世尊！我作是答：彼界所屬如佛難思。
曼殊室利！設有問言：有情界者為何所住？
復云何答？世尊！我作是答：若離染際所應住法，即有情界所應住法。
曼殊室利！汝修般若波羅蜜多為何所住？
世尊！我修般若都無所住。
曼殊室利！無所住者云何能修？
世尊！我由無所住故能修。
曼殊室利！汝修般若波羅蜜多，於善、於惡何增何減？
世尊！於善、於惡無增無減，於一切法亦無增減。
世尊！般若波羅蜜多出現世間，不為增減一切法故修學甚深般若波羅蜜多，
不為棄捨異生等法，不為攝受一切佛法。
所以者何？甚深般若波羅蜜多不為捨法、
得法故起修學甚深般若波羅蜜多，不為厭離生死過失，不為欣樂涅槃功德。
所以者何？修此法者不見生死，況有厭離！
不見涅槃，況有欣樂！
修學甚深般若波羅蜜多不見諸法有劣有勝、
有失有得、可捨可取，修學甚深般若波羅蜜多不得諸法可增可減。
所以者何？非真法界有增有減。
佛告曼殊室利：諸佛妙法豈亦不勝？
世尊！諸佛妙法不可取故，亦不可言是勝是劣，如來豈不證諸法空？
離相空中有何勝劣？ ^155c48

佛告曼殊室利：汝已親近供養幾佛？
世尊！我已親近供養佛數量同幻士心、
心所法，以一切法皆如幻故。
曼殊室利！汝於佛法豈不趣求？
世尊！我今不見有法非佛法者，何所趣求？
曼殊室利！汝於佛法已成就耶？
世尊！我今都不見法可名佛法，何所成就？
曼殊室利！汝豈不得無著性耶？
世尊！我今即無著性，豈無著性復得無著？
曼殊室利！汝不當坐菩提座耶？
世尊！諸佛於菩提尚無坐義，况我能坐！
何以故？以一切法皆用實際為定量故，於實際中座及坐者俱不可得。
曼殊室利！言實際者是何增語？
世尊！實際當知即是偽身增語。
曼殊室利！云何偽身可名實際？
世尊！實際無去無來、非真非偽，身非身相俱不可得，
偽身亦爾，是故偽身即是實際。 ^156b36

佛告曼殊室利：汝觀何義欲證無上正等菩提？
世尊！我於無上正等菩提尚無住心，況當欲證！
我於菩提無求趣意。
所以者何？菩提即我，我即菩提，如何求趣！
佛言：汝能巧說甚深義處，汝於先佛多種善根、
久發大願，能依無得修行種種清淨梵行。
曼殊室利白佛言：若於諸法有所得者，
可依無得修淨梵行，我都不見有法可得及無所得，如何可言能依無得淨修梵行？ ^156c14

舍利子言：曼殊室利！
佛於法界豈不證耶？
不也！大德！所以者何？
佛即法界，法界即佛，法界不應還證法界。
又，舍利子！一切法空說為法界，即此法界說為菩提，
法界、菩提俱離性相。
又，舍利子！若造無間，當知即造不可思議亦造實際。
何以故？不可思議與五無間，俱即實際性無差別。
既無有能造實際者，是故無間、不可思議亦不可造。
由斯理趣，造無間者非墮地獄，不思議者非得生天；
造無間者亦非長夜沈淪生死，不思議者亦非究竟能證涅槃。
何以故？不可思議與五無間，皆住實際性無差別。 ^156c30

真法界中，若持若犯，平等無別。 ^157a2

佛告曼殊室利：頗有因緣，可說菩薩坐菩提座不證無上正等菩提？
世尊！亦有因緣可說，謂菩提中無有少法可名無上正等菩提，
然真菩提性無差別，非坐可得、不坐便捨，無相菩提不可證故。
曼殊室利復白佛言：無上菩提即五無間，彼五無間即此菩提。
所以者何？菩提、無間俱假施設，非真實有。
菩提之性非可證得、非可修習、非可現見，彼五無間亦復如是。
又，一切法本性畢竟不可現見，於中無覺、
無覺者，無見、無見者，無知、無知者，無分別、
無分別者，離相平等名為菩提。
五無間性亦復如是，由此菩提非可證得。
言可證得、修習、現見大菩提者，是增上慢語。
佛告曼殊室利：汝今謂我是如來耶？
不也！世尊！我不謂佛是實如來。
所以者何？夫如來者，以微妙智證會真如，
妙智、真如二俱離相，真如離相非謂真如，妙智亦然非謂妙智。
既無妙智及無真如，是故如來亦非真實。
何以故？真如、妙智俱假施設，如來亦爾，
非二、不二，故不謂佛是實如來。
佛告曼殊室利：如來豈不出現世間？
不也，世尊。若真法界出現世間，可言如來出現於世；
非真法界出現世間，是故如來亦不出現。
曼殊室利，汝謂殑伽沙數諸佛入涅槃不？
世尊，豈不見諸佛如來同一不思議境界相？
曼殊室利復白佛言：今佛世尊現住世不？
佛言：如是。曼殊室利便白佛言：若佛世尊現住世者，殑伽沙等諸佛世尊亦應住世。
何以故？一切如來同不思議一境相故。
不思議相無生無滅，如何諸佛有入涅槃？
是故，世尊，若未來佛當有出世，一切如來皆當出世；
若過去佛已入涅槃，一切如來皆已滅度；
若現在佛現證菩提，一切如來皆應現證。
何以故？不思議中去、來、現在所有諸佛無差別故。 ^157a4

曼殊室利復白佛言：佛、有情心及一切法，
若皆平等不可思議，今諸聖賢求涅槃者，勤行精進豈不唐捐？
所以者何？不思議性與涅槃性既無差別，何用更求？
若有說言：此異生法、此聖者法有差別相，
令諸有情執二法異，沈淪生死不得涅槃。
佛告曼殊室利：如來於有情類最為勝不？
世尊！若有真實有情，我願如來於彼最勝，然有情類實不可得。
曼殊室利！佛成就不思議法耶？
世尊！若有不思議法實可成就，我願如來成就彼法，然無是事。
曼殊室利！如來說法調伏弟子眾不？
世尊！諸有情類皆住無雜真如法界，於此界中異生、
聖者、能說、能受俱不可得。 ^157b12

卷五百七十五 ^157b34

舍利子白佛言：曼殊室利！
所說法相不可思議。
佛告曼殊室利：汝之所說實難思議。
曼殊室利即白佛言：我所說法不可說可思議，亦不可說不可思議。
所以者何？不可思議、可思議性俱無所有，
但有音聲，以一切法自性離故，作是說者乃名為說不可思議。
佛告曼殊室利：汝今現入不可思議三摩地耶？
世尊！我不現入此三摩地。
所以者何？我都不見此三摩地性異於我，不見有心能思惟我及此定故。
不可思議三摩地者，心、非心性俱不能入，云何可言我入此定？
世尊！我昔初學作意現入此三摩地，非於今時復更作意現入此定。
如射初學注心發箭，久習成就不復注心。
如是我先初學定位，要先繫念在不思議，
然後乃能現入此定，久習成就不復繫心任運能住。
所以者何？我於諸定已得善巧，任運出入不復作意。
舍利子言：曼殊室利！
豈今此定亦不可得？
大德！此定實不可得。
所以者何？謂一切定，可思議者有相可得，不思議者無相可得。
此定既曰不可思議，是故定應實不可得。
又，舍利子！不思議定，一切有情無不得者。
所以者何？一切心性皆離心性，離心性者皆即名為不思議定，
故有情類無不得者。
佛讚曼殊室利：汝依無得發言皆說甚深義處，汝豈不以住深般若波羅蜜多能一切時說甚深義？
曼殊室利即白佛言：若我由住甚深般若波羅蜜多能如是說，
便住我想及住有想；若住我想及住有想，
則深般若波羅蜜多亦有所住；若深般若波羅蜜多有所住者，
則深般若波羅蜜多亦以我想及以有想為所住處。
然深般若波羅蜜多遠離二想住無所住，
如諸佛住微妙寂靜，無起、無作、無動、無轉以為所住，
不住有法、不住無法，故此所住不可思議、
不思議界與如來界、我界、法界無二無別。 ^157b36

當知佛智無法可知，名不知法。
所以者何？此智自性都無所有，無所有法云何能於真法界轉？
此智自性既無所有即無所著，若無所著即體非智，
若體非智即無境界，若無境界即無所依，
若無所依即無所住，若無所住即無生滅，
若無生滅即不可得，若不可得即無所趣，
既無所趣，此智不能作諸功德，亦復不能作非功德。
所以者何？此無思慮、不可思議即是佛智，
無餘智類此可得故名無等等智，又無餘智對此可得故名無對對智。
佛告曼殊室利：如是妙智不可動耶？
世尊，如是妙智久修成熟，無作、無證，無生、
無盡，無起、無沒，安固不動。
曼殊室利，誰能信解如是妙智？
世尊，於生死法不起、不墮，於諸聖道不離、
不修，彼於此智能深信解。 ^157c46

大迦葉波白佛言：如來善說聞深般若波羅蜜多信解修行諸行、
狀、相。 ^158a24

能正修行一相莊嚴三摩地者，疾證無上正等菩提。 ^158a28

諸佛無上正等菩提即是不思議界。 ^158a30

曼殊室利白佛言：世尊！
善男子等來至我所，作是問言：仁與如來嘗所談論甚深般若波羅蜜多，
請為說之。我當告彼：汝等欲聞，勿起聽心，
勿專繫念，當起如幻如化等心，如是乃能解我所說。
如是教誡教授，以無相印印定諸法，令求聽者離取著心，然後為說相應之法。
〔第七會竟〕
other:: 
# 第八會
○大般若經第八會那伽室利分序。 ^158a32

載維清規外滌，乃照晉於襟靈；神理內康，俄發揮於事業。
若不訊諸動寂，將或謬以隨迎。
是故妙祥資舍衛之稟，龍祥扣分衛之節。
挫舉下而迂足，措屈伸而矯手。
慮不慮以思惟，行無行以發趣。
食夫幻食，反類懸#CB17838;；
資以無資，翻同冽井。
俄而縱觀空術，澄襟海定。
孕生靈為水性，罄功德為珍府。
晏六動而不搖，走三乘以終駐。
無宰不宰，黜心王而利見；無親不親，恢善友而遙集。
是令近事取鉢，駭循臂之不存；應供投襟，兀撫心其已滅。
譬蜃樓切景，知積氣以忘躋；鸞鏡含姿，悟惟空而輟攬。
故能自近而鑒遠，由真以立俗。
識危生之露集，知幻質之泡浮。
電倐青紫之輝，雲空軒葢之影。
文約理贍，昔秘今傳。
雖一軸且單譯，而三復固多重味矣。 ^158a46

唐西明寺沙門玄則製 ^158b22

卷五百七十六〔那伽室利分〕 ^158b24

妙吉祥欲入室羅筏城乞食，龍吉祥言：尊者！
今於食想猶未破耶？
妙吉祥曰：吾於食想都不見有，知何所破？
所以者何？一切法本性空寂，猶若虗空無斷無壞，我何能破？
龍吉祥言：頗有能證菩提者不？
妙吉祥曰：若無名姓施設，以無表心、無見心等能證無上正等菩提。
龍吉祥言：以何等心當得菩提？
妙吉祥曰：我無所趣亦非能趣。
所以者何？諸法無動，不可破壞、不可攝受，畢竟空寂。
我以如是非趣心等當得菩提。
龍吉祥言：菩提何謂？
妙吉祥曰：言菩提者，徧諸時處一切法中。
譬如虗空都無障礙，於時處法無所不在，如是菩提最為無上。
仁今欲證何等菩提？
龍吉祥言：欲證無上。
妙吉祥曰：無上菩提非可證法，汝欲證者便行戲論。
何以故？無上菩提離相寂滅，仁今欲取成戲論故。
諸佛世尊說一切法不可分別皆如幻事，
汝今欲證無上菩提，豈不便成分別幻法？
然一切法皆不可取亦不可捨，無成無壞，
非法於法能有造作及有滅壞，無法於法能有和合及有別離，
寧可於彼起分別心？
龍吉祥言：我今由此定得菩提，由尊為我說深法故。
妙吉祥曰：我於今者曾未為汝有所宣說若顯、
若密、若深、若淺，云何令汝能得菩提？
所以者何？諸法自性皆不可說，以一切法皆如幻事，
畢竟性空尚不可知，況有宣說！
爾時，無能勝菩薩求至其所讚言：正士大士能共宣說甚深法門。
時，妙吉祥語無能勝言：正士大士為說何法？
作是念者便行戲論，若行戲論流轉生死。
彼於一切如響法中，不如實知起諸乖諍，
心則動搖多諸迷謬，是故世尊親於晝夜教誡教授：
汝等苾蒭勿行戲論，於我所說寂滅法中，
常應思惟審諦觀察，精勤修習無得法忍。
如是能寂大聖法王，說諸法空本性寂靜，
無染、無得、無所依住，能如實知解脫生死，定當證得菩提涅槃。 ^158b26

諸有情類本來皆有諸佛妙法，一切已有無退佛智故，諸有情咸可安立於佛妙法。
龍吉祥言：諸佛妙法誰能信解？
妙吉祥曰：諸佛真子皆能信解，已善安住畢竟空法、無所得法。
所以者何？是諸菩薩妙菩提座已現在前，
能對世間天、魔、梵、釋等前大師子吼：我於此座結跏趺坐，
乃至未得無上菩提，終不中間暫解斯坐。
何以故？菩薩已善安住畢竟空法、無所得法，
一切有情不能傾動，令離覺、所覺及菩提座處。 ^158c38

妙吉祥言：諸菩薩眾無得法忍豈無差別？
龍吉祥曰：若菩薩眾於少分法有執著者，
是則名為行有所得；菩薩不行有所得故，無得法忍非有差別。
妙吉祥言：若爾，菩薩云何修學趣菩提行？
龍吉祥曰：若菩薩眾於諸法中無所取著，
是為修學趣菩提行；若菩薩眾雖有所行而無行想，是為修學趣菩提行。
妙吉祥言：如是！如是！
如人夢中雖謂遊止種種方所，而無去、
來、行、住、坐、臥，亦無真實遊止處所；菩薩亦爾，
雖住寤時有所修行而無行想，觀所行行本性皆空，於諸法中無所取著。
能如是行無所執取、離諸戲論，是天、人等真淨福田，堪受世間恭敬供養。
爾時，龍吉祥歡喜踊躍而作是言：我今欲往寶羅筏城乞食。
妙吉祥曰：隨汝意往。
然於行時勿得舉足、勿得下足，勿屈、勿伸，
勿起於心、勿興戲論，勿生路想，勿生城邑、
聚落、大小、男女之想，勿生街巷、園林、舍宅、
戶牖等想，遠離諸所有想，是為菩薩所趣菩提。
龍吉祥既承教誡威力入海喻定，此定威力廣深神明難思，
三業安靜具功德寶攝養含識。
時，有菩薩名曰善思，為欲令彼速出定故，
設大加行觸動其身，雖令三千大千世界諸山、
大地六反變動，而龍吉祥身心宴寂安固不動如妙高山。
後從定起，善思問言：仁在定中覺地動不？
龍吉祥曰：善思當知，若諸身心有動轉者，見大地等亦有傾搖。
諸佛、菩薩及大獨覺、大阿羅漢，身心安靜遠離動搖，
於諸法中不見不覺有動、有轉、有傾、有搖。
時，妙吉祥見聞此已，歡喜讚歎：善哉！
善哉！今者隨意入城乞食。
龍吉祥曰：我今已證海喻勝定無上法食，於諸段食不復希求。
我今惟求布施、淨戒、安忍、精進、靜慮、般若、
方便善巧、妙願、力、智波羅蜜多及餘無邊菩薩勝行，
疾證無上正等菩提轉妙法輪，拔有情類生死大苦，
令住究竟清淨涅槃，棄捨諸行不欲資養雜穢身心。
今我由尊真淨善友哀愍我力證獲勝定，我今頂禮。
妙吉祥言：善哉！仁者，能得如是海喻勝定了達諸法。
汝今應求如來十力、四無所畏、四無礙解、
大慈、大悲、大喜、大捨并十八佛不共法等無量無邊無上法食，
用自資益解脫法身，一切如來、應、正等覺皆由此食。
所以者何？如是法食無漏無繫，能永解脫執著世間不出離法，
一切菩薩摩訶薩眾皆希此食。
龍吉祥曰：我今聽尊所讚如斯無上法食已為充足，況得食耶？
我食當來得斯法食。
即以無食而為方便自充足已，復持充足一切有情。
妙吉祥言：汝能充足虗空界不？
汝能充足響、像、夢、幻、陽焰、光影、諸變化事、尋香城不？
汝頗能以眾流充足諸大海不？
答曰：不能。妙吉祥言：諸法亦爾，云何汝欲充足一切？
汝欲充足一切者，則欲充足大虗空界，
亦欲充足響、像、夢等，亦欲充足一切大海，
亦欲充足一切法空、無相、無願、無造、無作、
無生、無滅，亦欲充足遠離、寂靜、離染、涅槃、
畢竟解脫，亦欲充足無色、無見、無對、一相與虗空等不可執取真如法界。
龍吉祥言：如尊所說，食及食者無不皆空，則諸有情應不資食。
妙吉祥曰：法及有情皆如幻化，是故一切無資食者。
若不能了達諸法皆如幻化，則於諸趣生死輪迴，
虗妄執為有所資持，然彼資持都不可得。
龍吉祥言：我今欲住斷除饑渴。
妙吉祥曰：饑渴尚無，何有能斷？
諸法本來自性充足，都無饑渴，何所除斷？
龍吉祥言：尊者說諸法要，如是，如是，法界出現。
妙吉祥曰：非真法界有出有沒、有屈有伸。
真法界者，離相寂然，無出無沒，不可分別，不可戲論。
諸法亦爾，自相本空，性亦非有，相不可得。
若諸法相有可得者，已般涅槃佛應可得，故一切法本來寂滅。
是故諸佛雖已般涅槃，而無一法般涅槃者。
諸有欲令般涅槃位有法滅者，即為欲令太虗空界彼位亦滅。
所以者何？一切法性本來寂滅，自性寂靜，
最極寂靜，不可更滅。
諸愚夫類不如實知，般涅槃時方起滅想，
謂我、我所今時乃滅。
彼由執著我及有情，及由執有無自性法，
般涅槃時一切永滅，我說彼類皆不能解脫生老病死、愁歎苦憂惱。 ^159a6

爾時，善現來至其所言：二大士何所談論？
妙吉祥言：諸法如響皆非真實，其響豈能有所談論？
善現聞是語已，入無所得三摩地門。
時，舍利子來至其處，問妙吉祥：大士頗知善現今者入何等定？
妙吉祥言：大德善現不違少法，由此常入不違法定、
無所住定、無依法定、無執藏定、害執藏定，
非住此中有言有說、有來有往、有住有臥。
何以故？信解諸法自性皆空不可得故。
善現爾時便從定起，妙吉祥曰：食時將至，宜速入城。
善現對曰：我今不復入城乞食，我已遠離一切城邑、
村落等想，亦已遠離諸色、聲、香、味、觸、法想。
妙吉祥曰：若遠離者，云何現有遊履往來？
善現詰言：如來變化，云何現有色、受、想、
行、識等諸法？云何現有遊履往來、屈伸顧視？
妙吉祥曰：且止斯事！
奉請大德設希有食令獲善利。
舍利子言：今者欲為我輩設何等食？
妙吉祥曰：我今所設食者，不可分段，不可吞咽，
非香、味、觸，非三界攝亦非不繫，如是妙食是如來食，非餘食也。
舍利子言：我等聞希有食名悉已飽滿，況當得食！
妙吉祥曰：我此食者，肉、天慧眼皆不能見。
爾時，善現及舍利子聞如是語俱入滅定。
善思菩薩問妙吉祥言：今二上人食何等食、入何等定？
妙吉祥言：此二尊者食無漏食，入無所依、
無雜染定，諸食此食、住此定者，畢竟不復食三界食。 ^159c40

善現！乞食近事女因緣〔第八會竟〕。
other:: 
# 第九會
○大般若經第九會能斷金剛分序。 ^160a36

竊尋浩汗其源者，必總靈怪之儲；紛糺其峯者，自動 #CB15106;冥之觀。
況沖照倬存，逸韻遐舉，規真附體，紐玄立極，
根大衍於初會，革小成於後心，蓄靈蘊福，信哉宜矣！
故其承閑語要，三問桀其標；節理情兩塗，如肅其致。
窮非想以布想，弘不濟之大勳；攝眾度以檀度，勵無行之廣德。
願侔皦日，格虗空而未量；信異隨風，泛聲香而不住。
忘法身於相好，豈見如來？
分剎土於微塵，誰為世界？
河沙數非多之多福，山王比非大之大身。
法性絕言，謂有說而便謗；菩提離取，知無授而乃成。
皆所以拂靄疑津，剪萌心徑，尚觸類而不極，悋緣情而必盡。
然金剛之銳，賞二物之可銷；對除之猛，雖一念其無罣。
詞必舉凡，故率言每約；理好鉤#CB07411;，故屬意多迷。
前聖由之著論，後賢所以殷學，非直有緣震旦，實亦見重昌期。
廣略二本，前後五譯，無新無故，逾鍊逾明。
然經卷所在，則為有佛，故受持之跡，其驗若神，
傳之物聽，具如別錄。
爾其刷蕩二邊，彰明九觀，雲飄絲#CB15150;，
愁含變滅之影；電轉珠目，榮遷倐忽之光。
星夜編而曉落，則邪見難保；露陰泫而陽晞，則色蘊方促。
以有為之若此，加無相之如彼，寧不荷付囑之遙恩，躬受行之美證矣！ ^160a40

唐西明寺沙門玄則製 ^160b30

卷五百七十七〔能斷金剛分〕 ^160b32

金剛般若波羅蜜經〔較流通本為詳〕，〔閱至此，
誦全經一過〕
other:: 
# 第十會
○大般若經第十。會般若理趣分序。 ^160b34

般若理趣分者，葢乃覈諸會之旨歸，綰積篇之宗緒，
眇詞筌而動眷，燭意象以興言。
是以瞬德寶之所叢，則金剛之慧為極；
晞觀照之攸炫，則圓鏡之智居尊。
所以上集天宮，因自在而為心表；傍開寶殿，寄摩尼而作說標。
明般若之勝規，乃庶行之淵府。
故能長驅大地，抗策上乘。
既得一以儀真，且吹萬以甄俗。
行位兼積，聳德山而秀峙；句義畢圓，吞教海而澄廓。
爾其攝真淨器，入廣大輪，性印磊以成文，智冠嶷以騰質。
然後即灌頂位，披總持門，以寂滅心，住平等性。
滌除戲論，說無所說；絕棄妄想，思不可思。
足使愉忿共情，親怨等觀。
名字斯假，同法界之甚深；障漏未銷，均菩提之遠離。
信乎心凝旨敻，義皎詞明。
言理則理#CB15035;環中，談趣則趣冲垓表。
雖一軸單譯，而具該諸分。
若不留連此旨，咀咏斯文，何能指晤迷津，搜奇密藏矣。 ^160b38

唐西明寺沙門玄則製 ^160c16

卷五百七十八〔般若理趣分〕 ^160c20

世尊！為諸菩薩說一切法甚深微妙般若理趣清淨法門，此門即是菩薩句義。
云何名為菩薩句義？
一切法空寂清淨句義是菩薩句義。
所以者何？以一切法自性空故自性遠離，
由遠離故自性寂靜，由寂靜故自性清淨，由清淨故甚深般若波羅蜜多最勝清淨。
如是般若波羅蜜多，當知即是菩薩句義，諸菩薩眾皆應修學。 ^160c22

復依徧照如來之相，宣說般若波羅蜜多一切如來寂靜法性甚深理趣現等覺門；
依調伏一切惡法釋迦牟尼如來之相，
宣說攝受一切法平等性甚深理趣普勝法門；
復以性淨如來之相，宣說一切法平等性觀自在妙智印甚深理趣清淨法門；
依一切三界勝主如來之相，宣說一切如來和合灌頂甚深理趣智藏法門；
依一切無戲論法如來之相，宣說甚深理趣輪字法門；
依一切如來輪攝如來之相，宣說入廣大輪甚深理趣平等性門；
依一切廣受供養真淨器田如來之相，
宣說一切供養甚深理趣無上法門；依一切能善調伏如來之相，
宣說攝受智蜜調伏有情甚深理趣智藏法門；
依一切能善建立性平等法如來之相，
宣說一切法性甚深理趣最勝法門；依一切住持藏法如來之相，
宣說一切有情住持徧滿甚深理趣勝藏法門；
依究竟無邊際法如來之相，宣說究竟住持法義平等金剛法門；
復依徧照如來之相，宣說得諸如來秘密法性及一切法無戲論性大樂金剛不空神呪金剛法門；
初、中、後位最勝第一甚深理趣無上法門。
other:: 
# 第十一會
○大般若經第十一會：布施波羅蜜多分序。 ^160c36

葢萬德相照，統之者三身；萬行相資，都之者六度。
若中虗之六翮，伺塵之六情矣。
故每因別會，各彰其分焉。
至如利物之基，捨著之漸，詳其要也，無出施乎。
但施有淪昇，良資誘折，所以室羅復集，檀那肇唱。
欲令三堅失守，十度成津，即當躡四誓之修期，
排七空之秘鍵，鑠二乘之直上，摧三輪以遐騖。
糺以唯識，何國城之可依；斥以假名，豈頭目之為我。
推之以隨喜，則不植而自滋矣；終之以迴向，
則不勸而自覃矣；控之以菩提，則不遷而自致矣；
權之以方便，則不念而自融矣。
故不患物之少也，患夫用心之不弘；不患施之難也，患夫忘取之不易。
其有嚴心以為淨，是未臻其嚴矣；趣寂以為真，是未會其寂矣。
又況名譽福樂之求，王賊水火之慮，其於致極，不亦彌遠。
然則大覺之士，弘願所歸。
其財施也，畢生品以充足；其法施也，罄含識而出離。
然後忘其所以為之，失其所以利之，洎乎無感矣，巍乎有成矣。
惟斯文之允被，欣此念之方恢，雖盧志之不拔，
卜商之難假，亦冀慈音漸染，鄙悋推移，
自此而還，孰能毋變。
其文句贍溢，誨喻殷明，凡勒成五卷，非重譯矣。 ^161a28

唐西明寺沙門玄則製 ^161b16

卷五百七十九〔布施波羅蜜多分〕 ^161b18

世尊勑舍利子宣說布施波羅蜜多。 ^161b20

不以迴向二乘地心而行布施，應怖聲聞、獨覺地故。
聲聞行施，迴向涅槃、阿羅漢果；菩薩行施，
迴向菩提、一切智智。 ^161b22

若菩薩欲證無上正等菩提，一切行中應先行施，
作如是念：我今所造此惠施業，施十方界一切有情，
令永解脫惡趣生死，未發無上菩提心者令速發心，
已發心者令永不退，已不退者令速圓滿一切智智。
如是菩薩思惟外境不離內心，攝諸善根令其漸次皆得增長。
是諸菩薩若時若時攝受善根護令不退，
此諸菩薩爾時爾時展轉鄰近一切智智，
是諸菩薩若時若時漸得鄰近一切智智，
此諸菩薩爾時爾時善根圓滿，趣向無上正等菩提，能盡未來利樂一切。 ^161b28

菩薩修行布施生如是心：我施善根勿招餘果，唯證無上正等菩提。
如是迴向乃名布施波羅蜜多，普令一切波羅蜜多皆得圓滿。 ^161b46

菩薩隨喜之心超諸世間所行施福，十方有情所行施福雖無量無邊，
而為菩薩隨喜心所引善根之所映奪。 ^161c4

菩薩修行布施應起是心：我今惠捨如是財物，
諸所引發殊勝善根，普施十方諸有情類，
在地獄者速出地獄，住傍生者速脫傍生，
居鬼界者速離鬼界，人、天趣中有憂苦者願彼一切諸苦永息，
厭生死者速出三界。
是諸菩薩若時若時捨諸善根施有情類，
此諸菩薩爾時爾時攝受布施波羅蜜多，乃至展轉親近一切智智。
如是菩薩方便善巧，雖少用功而獲多福。 ^161c10

菩薩能捨一切色、非色物，能捨一切自他所有殊勝善根，
乃至能捨一切智智，施諸有情令同證得。
如是菩薩大師子吼：我於諸法都無所見，
我於一切有色、無色、內外諸物亦無所見，雖無所見而皆能捨。
由諸菩薩能捨一切，是故證得無上覺時，於一切法能究竟捨。
由捨究竟，於一切法無不現證、無不徧知，如如於法無所不捨。 ^161c24

修行布施波羅蜜多，先應修習方便善巧。 ^161c38

菩薩雖經？河沙數大劫，恒捨無量無數珍財普施有情，
而不迴向無上菩提，願與有情同證一切智智，
如是菩薩多行布施攝受少福；雖經少時施有情類少分財物，
而能迴向無上菩提，願與有情同證一切智智，如是菩薩少行布施攝受多福。 ^161c40

卷五百八十 ^162a2

菩薩求一切智，非初心起即能證得，亦非後時坐菩提座最後心起獨能證得，
然由初心相續乃至坐菩提座最後心起，展轉相資得一切智。
初、中、後心無不皆能引一切智證得無上正等菩提，要由諸心展轉相續伏斷障法方成辦故。 ^162a4

滿慈子！欲疾證得無上菩提，不應今心有所間雜。
時，滿慈子問舍利子言：齊何名為心無間雜？
舍利子言：若諸菩薩非理作意現在前時，
能正觀察：此能隨順一切智智，非為違逆。
此菩薩能如實知：我今所起非理作意，
於一切智能為助伴，謂我所起非理作意，能引有身令於生死相續久住饒益有情。
我身若無非理作意資引令住即便斷滅，
尚不能令自行圓滿，豈能饒益他諸有情？
齊此名為菩薩心無間雜。
又，滿慈子！若諸菩薩能觀諸法若順若違，
皆能助引一切智智，不為順違心無間雜，
能於違境心不生瞋，於順境中心不起愛。
若違若順皆能正知為資助緣引一切智，
於一切時、一切境中心無間雜。
菩薩求一切智，雖如是住無間雜心，精進修行趣菩提行，能速圓滿菩提資糧。
餘菩薩眾經無數劫，有間雜心修菩薩行，乃得無上正等菩提資糧圓滿。
何以故？是諸菩薩求一切智，諸餘作意無容暫起，
於中間雜大菩提心，故無雜心修菩提行，不經百劫即能圓滿。
有間雜心多時相續不能成辦，無間雜心少時相續即能成辦，
剎那剎那常增進故。
滿慈子問舍利子言：無間雜心以何為性？
何等作意能間雜心？
云何避之？舍利子言：菩薩方便善巧求一切智，
無餘作意於中間雜，無間雜心以此為性。
若聲聞乘作意、若獨覺乘作意，皆能間雜大菩提心，俱名菩薩非理作意。
所以者何？二乘作意違害無上正等菩提，
若起彼心現在前者，不能圓滿菩提資糧，
欣樂涅槃、厭背生死。
菩薩於彼應遠避之，作是思惟：二乘作意違一切智、
順般涅槃，我心不應為彼間雜。
是故菩薩應作是念：貪、瞋、癡等相應之心，
於大菩提雖為障礙，而能隨順菩提資糧，
於菩薩心非極間雜，如求獨覺、聲聞地心。
所以者何？貪、瞋、癡等能令生死諸有相續，
助諸菩薩引一切智，謂菩薩眾方便善巧，
起諸煩惱受後有身，與諸有情作大饒益，
依之修學六種波羅蜜多令得圓滿，乃至修學無量無邊諸佛功德令得圓滿。
如是煩惱能助菩薩，令證無上正等菩提，
非諸聲聞、獨覺作意，由彼作意障大菩提，亦礙資糧令不圓滿。
是故菩薩眾起彼作意間雜心時，無上菩提則為更遠。
是故間雜諸菩薩心，無如聲聞、獨覺作意，
求大菩提應遠避之，無令暫起。
煩惱作意順諸有身，於菩薩心非極間雜。
何以故？菩薩求大菩提，為度有情被精進鎧，
久住生死作大饒益，不應速斷煩惱作意。
由此作意現在前時，令諸有身長時相續，依之引攝六種波羅蜜多及餘無量無邊佛法皆得圓滿。
菩薩眾不應於中極生厭惡。
所以者何？由諸有結未永斷故我能修行，
因斯引發一切智智，是故菩薩未坐妙菩提座不求滅除。
由是菩薩諸作意中，唯除二乘相應作意，
諸餘作意皆不厭捨，以於證得一切智智，無不皆有助伴之力。
時，滿慈子便問舍利子言：豈不二乘於一切智亦有助力？
舍利子言：聲聞、獨覺相應作意，於二乘地有勝助力，
於諸菩薩所求無上正等菩提及此資糧極不隨順，
謂厭生死、欣般涅槃、捨大菩提及有情類，
故諸菩薩定不應起獨覺、聲聞作意，由彼作意於諸菩薩所求佛果、
所益有情俱不隨順。 ^162a14

修行布施波羅蜜多，雖有棄捨珍財等事，而於彼事無取相想。
若不捨相迴向菩提，欲為有情作大饒益，終不能得一切智智。 ^162c22

諸有相法皆有數量，有數量法有分限故，緣彼不能證無分限一切智智。
菩薩能捨內外一切種相，心無所著求證一切智智，當得如頂無上菩提。 ^162c28

卷五百八十一 ^162c34

滿慈子白佛言：若一切法皆非實有，菩薩行布施時為何所捨？
當證無上正等覺時為何所得？
佛言：如布施時於一切法都無所捨，當證無上正等覺時於一切法亦無所得，
諸有智者應正了知。
是故菩薩行布施時，雖有所捨而不生憂，
當證無上正等覺時，雖有所得而亦無喜，知所捨得如幻化故。 ^162c36

十方世界，菩薩行施， ^162c48

卷五百八十二 ^163a2

舍利子白佛言：云何菩薩最初發心？
云何菩薩第二發心？
云何菩薩住不退地？
云何菩薩坐菩提座？
佛告舍利子：若菩薩最初發心超阿羅漢，
應受一切世間天、人妙供養故。
若菩薩第二發心超獨覺地，普覺一切我空、法空所顯平等真法界故。
若菩薩住不退地超未授記不定，菩薩定當證得大菩提故，
不為煩惱間雜心故。
若菩薩坐菩提座不起，定得一切智智，
以諸菩薩坐菩提座，若未證得一切智智，無處無容起斯座故。
又，舍利子！過去、未來、現在菩薩坐菩提座，
定無未得一切智智於其中間起茲座者，應知菩薩坐菩提座即是如來坐菩提座。
所以者何？如是菩薩定證無上正等菩提，
號為如來、應、正等覺，如實利樂諸有情故。 ^163a4

時，舍利子及諸大眾，佛神力故，即見東方無量沙等世界，
無數菩薩坐菩提座證大菩提；無數菩薩正信出家，
能捨種種難捨施諸有情；無數菩薩作轉輪王行菩薩道；
無數菩薩為欲化度有情，殷勤勸誨為諸有情說微妙法，
令勤修學一切法；無數菩薩雖勤精進，
無間訪求波羅蜜多相應之法；無數菩薩修行種種難行、
苦行；無數菩薩降伏無量天魔怨敵，令退散已，證得無上正等菩提。
復見十方無量沙等世界，無數如來、應、
正等覺為諸菩薩摩訶薩眾，宣說色蘊乃至受、
想、行、識蘊常無常相不可得乃至寂靜不寂靜相亦不可得，
宣說眼處乃至耳、鼻、舌、身、意處常無常相不可得乃至寂靜不寂靜相亦不可得，
宣說色處乃至聲、香、味、觸、法處常無常相不可得乃至寂靜不寂靜相亦不可得，
宣說眼界乃至耳、鼻、舌、身、意界常無常相不可得乃至寂靜不寂靜相不可得，
宣說眼觸為緣所生諸受乃至耳、鼻、舌、
身、意觸為緣所生諸受常無常相不可得乃至寂靜不寂靜相亦不可得，
宣說地界乃至水、火、風、空、識界常無常相不可得乃至寂靜不寂靜相亦不可得，
宣說因緣乃至等無間緣、所緣緣、增上緣常無常相不可得乃至寂靜不寂靜相亦不可得，
宣說無明乃至行、識、六處、觸、受、愛、取、有、
生、老死常無常相不可得乃至寂靜不寂靜相亦不可得。
復見無數如來、應、正等覺，為欲饒益諸菩薩故，
多俱胝劫不般涅槃，未發無上菩提心者令其發心，
已發心者令永不退，已不退者令其圓滿一切智智；
為欲饒益諸聲聞故，經多劫住方便成熟，
令其證得阿羅漢果；為欲饒益諸獨覺故，
經多劫住方便成熟，令其證得獨覺菩提；
為欲饒益諸有情故，經多劫住方便成熟，
隨其種性得般涅槃，或令脫惡趣苦得人天樂，
以神通力往餘無量無邊世界，方便善巧利益安樂無量有情。 ^163a30

時，舍利子見如是事歡喜踴躍：甚奇！
世尊，成就如是大威神力，令我得見東方無量沙等世界，
無數菩薩行、菩薩行種種差別，無數如來、
應、正等覺種種方便饒益有情，能令菩薩發心趣求諸佛所成廣大妙法。
爾時，世尊告舍利子：由此能修資糧圓滿，
疾能證得一切智智，乃至復見十方悉亦如是。 ^163b44

卷五百八十三 ^163c8

舍利子白佛言：頗有初心勝後心不？
世尊告曰：善哉！能問如來如是深義，亦有初心勝後心義。
謂阿羅漢、獨覺諸無漏心，雖離自身一切煩惱，
而不能化無量有情，皆令發心捨諸煩惱。
菩薩初發大菩提心，雖於自身煩惱未斷，
而能普化無量有情，皆令發心捨諸煩惱，
展轉饒益無量有情，是為初心勝後心義。 ^163c10

菩薩所發大菩提心威力殊勝，若善修習疾證無上菩提，
能授有情無顛倒記，非諸聲聞、獨覺能授他記，
設有能記皆從佛聞，是為初心勝後心義。 ^163c22

舍利子復白佛言：云何菩薩心勝諸獨覺及阿羅漢無漏之心？
世尊告舍利子：汝謂菩薩心尚有貪、有瞋、有癡及有慢等隨煩惱不？
舍利子言：如是！世尊！
世尊復告舍利子言：汝謂獨覺及阿羅漢心已離貪、
離瞋、離癡及離慢等隨煩惱不？
舍利子言：如是！世尊！
世尊復告舍利子言：汝謂獨覺及阿羅漢諸漏永盡，
有時能入慈悲無量、普緣無量，能令諸有情類真實得樂及離苦不？
舍利子言：不爾！世尊！
彼諸獨覺及阿羅漢，其心都無方便善巧，
云何能入慈悲無量、普緣無量，令有情得樂、離苦？
唯暫假想作如是觀：諸菩薩眾發菩提心，
決定趣求一切智智，為欲利樂一切有情，
窮未來際常無間斷，是故菩薩入慈悲定，欲令無量無邊有情皆得安樂及離眾苦。
無重障者，即此剎那實皆得樂及離眾苦，
況得無上正等覺時，而不能令諸有情類實皆得樂及離眾苦！
佛告舍利子：如是！
如是！諸菩薩心於諸獨覺及阿羅漢無漏之心，
為最為勝、為尊為高、為妙為微妙、為上為無上。
又，舍利子！假使十方一切有情皆盡諸漏成阿羅漢，
具六神通、八解脫等種種功德，一一化作百億魔軍，如是無數魔軍頗有力能暫時令一不退菩薩心轉變不？
舍利子言：不也！世尊！
如是魔軍不能令一不退菩薩心有轉變。
佛言：如是！應知菩薩心力勝諸漏盡阿羅漢心。
舍利子！不退菩薩摩訶薩心普能映奪一切獨覺、
聲聞之心，不退菩薩慈悲俱心能使有情得樂離苦，
聲聞、獨覺慈悲俱心但有假想而無實用。
又，舍利子！有阿羅漢永盡諸漏，具神通、
解脫種種功德，能以神力擲此世界置於餘方，
而不能令不退菩薩心有轉變；能以神力涸大海水，
而不能令不退菩薩心有轉變；能以神力吹碎殑伽沙數世界，
其中一切妙高山王皆如 #CB01926;粉，
而不能令不退菩薩心有轉變；能以神通力能吹殑伽沙數世界，
大劫火聚猛焰熾然皆令頓滅，而不能令不退菩薩心有轉變。
由此緣故，不退菩薩心於諸聲聞及諸獨覺為最為勝。 ^163c28

舍利子言：不退菩薩摩訶薩心所有神力，
除一切智智相應之心，所有神力無能及者。
由此因緣，不退菩薩摩訶薩心所有神力，
唯佛能知，唯佛能說，於餘神力為最為勝。
佛告舍利子：如是！
如是！唯有如來、應、正等覺知彼菩薩不退轉心，為諸有情如實宣說。
爾時，滿慈子問舍利子言：何因緣故，不退菩薩不可轉變？
舍利子言：如諸菩薩行布施時，無不皆緣一切智智，其心堅固不可傾動。
如是證得不退轉時，心不隨緣而有轉變。
是故菩薩欲不退轉，常應依止一切智智，修菩薩行勿樂餘乘。
滿慈子言：何等菩薩為諸獨覺、聲聞所勝？
舍利子言：聞說獨覺、聲聞勝事，心生欣慕讚二乘教，
由起如斯非理作意，便為獨覺、聲聞之所勝伏。
滿慈子言：何緣說此作意名非理耶？
舍利子言：此能障礙一切智智，能令引發一切智心漸微漸遠，
故名菩薩非理作意。
滿慈子白舍利子言：若諸菩薩發起二乘相應作意，
便為二乘之所勝伏，當知不入諸菩薩數。
何以故？菩薩唯求無上正等菩提，若起二乘相應作意，
違本所欲，不能證得一切智故。
如預流者煩惱現行，便違所求若智若斷，
勤求智斷故名預流，非煩惱行有勤求義。
何以故？夫預流者求二遍知：一、智遍知；
一、斷遍知。煩惱現行二求俱壞，故預流者常應精勤求智遍知滅諸煩惱。
如是菩薩若起二乘相應作意，便違菩薩本所希求一切智智，
則不名為真實菩薩。 ^164a46

爾時，滿慈子問舍利子言：菩薩欲證無上菩提，當起何等相應作意？
舍利子言：應正發起一切智智相應作意，
住此作意修行布施，即能迴向一切智智；
若不能迴向一切智智所行布施，不名布施波羅蜜多。
是故菩薩欲不障礙一切智智，應離分別思惟，應平等施。
又，滿慈子！菩薩欲證無量一切智智，應當發起無限量心而行布施：
我當修行無限量施，乃至未證無上菩提，
於諸有情且行財施；若證無上菩提，於諸有情當行法施。
爾時，佛告阿難陀言：汝應受持舍利子等所說，
菩薩被大願鎧趣大菩提，具勝善巧增上意樂，
修行布施波羅蜜多，捨法、捨財，無染、無著。
other:: 
# 第十二會
○大般若經第十二會淨戒波羅蜜多分序。 ^164b46

夫欲儲淨法，先滌身器；將越愛流，前鳩行檝。
居其選也，特有戒焉。
所以復指名區，更申玄集。
切身口而流訓，則一言一行，斯佛事矣；
因動靜以妍機，則舉足下足，斯道場矣。
誠險道之夷隥，闇室之凝缸，度疾之仙丸，
出苦之神馭，鑒德者之明鏡，嚴心者之寶鬘，
涉象季之大師，處塵俗之善友。
雖目之無朕，搏之不觸，而芬郁布寫，類迷迭之盈空；
潔映澄華，比醍醐之洞色。
含靈所以埏埴，法界所以彌綸。
善逝法王抗之以為明足，具壽尊者養之而為淨命。
但簡以行處，或非處而難遵；格以正乘，或他乘而致爽。
十七羣之喧俗，尚動王譏；五百生之掉影，仍貽佛誡。
矧復嗅蓮馥而為盜，分釧響以成婬。
涅槃為求，保專精而尚犯；菩提入願，欲受樂而猶持。
輕嫌與重性同科，意防與身遮共品。
諦故住故，能行所行，導以隨喜，融以法性。
豈止艸繫情殷，木叉義遠，毒龍卷毒，怖鴿忘怖？
將被之黎蠢，棲之常樂，使八寒流煦，五熱浮涼，
薜茘失其炎河，輪圍發其闇渚，行門允備，種智克圓。
其五軸單譯，一如施分，凡息心之士，豈不諏焉？ ^164c24

唐西明寺沙門玄則製 ^165a10

卷五百八十四〔淨戒波羅蜜多分〕 ^165a12

若諸菩薩安住聲聞、獨覺作意，是名菩薩非所行處，
決定不能攝受淨戒波羅蜜多，是為菩薩犯戒。 ^165a14

若諸菩薩雖處居家，而受三歸深信三寶，
迴向無上正等菩提，是諸菩薩雖復受用五欲樂具，
而於菩薩所行淨戒波羅蜜多常不遠離，亦名真實持淨戒者。
雖多發起五欲相應非理作意，而起一念無上菩提相應之心即能摧滅。 ^165a18

時，滿慈子問舍利子言：若菩薩求一切智智而修行布施，豈不執著一切智智？
若起心執著成戒禁取，云何名為持菩薩戒？
舍利子言：一切智智遠離眾相非方處攝，
一切智智非色蘊不離色蘊，非受、想、行、
識蘊不離受、想、行、識蘊，乃至非諸佛無上正等菩提不離諸佛無上正等菩提，
一切智智遠離眾相無法可得，無所得故不可執取。
是故菩薩修行布施、受持淨戒、迴向無上正等菩提，
雖求證得一切智智，而不名為戒禁取攝。
若迴向聲聞、獨覺地執取淨戒，是諸菩薩失菩薩戒，應知名為犯戒菩薩。
滿慈子言：違犯菩薩所受戒，為有因緣可還淨不？
舍利子言：迴向聲聞、獨覺地已，未見聖諦、
未證實際，或有因緣易可還淨。
若見聖諦、證實際已，異見深重難可還淨。 ^165a28

修行淨戒波羅蜜多，不應受持二乘淨戒，
由彼淨戒不能攝受一切智智，不能引發一切智智。 ^165b6

滿慈子問舍利子言：云何名為菩薩持戒？
舍利子言：菩薩隨所護戒，一切迴向無上菩提，
與諸有情作大饒益，窮未來際無間無斷，應知是為菩薩持戒。
若諸菩薩雖經殑伽沙數大劫，修行淨戒令得圓滿，
而心迴向聲聞、獨覺，是諸菩薩不能攝受淨戒波羅蜜多，
雖多受持二乘淨戒，而可名為犯淨戒者。
何以故？應知名為行於非處，言非處者即二乘地，非諸菩薩所行處故。
云何名為菩薩行處？
舍利子言：布施、淨戒、安忍、精進、靜慮、般若波羅蜜多相應作意，
應知是為菩薩行處，乃至一切智智相應作意，應知是為菩薩行處。
若諸菩薩諦故、住故行此行處，應知是為菩薩持戒。 ^165b10

滿慈子問舍利子言：若諸菩薩心作分限：
我當精勤經爾所劫，定當證得一切智智。
如是期心有何過失，而不能得一切智智？
舍利子言：是諸菩薩厭怖生死速求菩提，
由心速故便作分限，由作分限不能成熟殊勝善根。
若諸菩薩求證無上正等菩提，決定不應心作分限修行布施乃至般若波羅蜜多。
若時若時六處生死修菩薩行，爾時爾時所修布施乃至般若波羅蜜多漸善成熟，
堪能證得一切智智。 ^165b34

菩薩成就，廣大妙法，普勝獨覺，及諸聲聞。 ^165c2

卷五百八十五　卷五百八十六 ^165c4

舍利子告滿慈子言：若菩薩修行淨戒波羅蜜多，
見有少法名為作者，當知雖住菩薩法中，
而名棄捨諸菩薩法，是為非理作意，名為犯戒。
滿慈子！復，舍利子言：若不見少法名為作者，
是諸菩薩受持淨戒波羅蜜多無所違犯，何法於此淨戒波羅蜜多為益為損？
舍利子言：無法於此淨戒波羅蜜多為益為損。
若見少法為益為損，當知執取菩薩淨戒不能攝受；
若不見少法名為作者，是諸菩薩能正攝受。
若受持淨戒迴向趣求一切智智乃名淨戒，
不能迴向一切智智，雖得戒名而非淨戒，或求世間二乘果故。 ^165c6

又，滿慈子！若諸菩薩隨所行施、隨所護戒、
隨所修忍、隨所精進、隨所靜慮，一切智用大悲為首，
常能發隨順迴向一切智智相應之心，是名具戒菩薩。
若諸菩薩隨所修行甚深妙慧，皆為於法遠離顛倒得諸善巧，
謂蘊善巧、若界善巧、若處善巧、若諦善巧、
若緣起善巧、若是處非處善巧，如是菩薩於諸蘊等應修善巧，
由善巧故為諸有情如應說法，令永斷滅有情想等。
菩薩如是起殊勝心，為利自他修諸妙慧，
一切皆用大悲為首，常能發起隨順迴向一切智智相應之心，
是名具戒菩薩。菩薩以此六種波羅蜜多，
迴向趣求一切智智，是諸菩薩由此淨戒，
普勝一切聲聞、獨覺。 ^165c26

滿慈子言：尊者！說何等法名為第八，令我了知義趣如理受持？
舍利子言：若於諸法平等性中，以如實智知平等性、
證平等性，由此智故所作已息，我於此中不見第八，
亦復不見知平等智，此中無我、我所故。
滿慈子言：尊者！前說一切第八所有淨戒，
於發無上正等覺心諸菩薩眾初發心時一菩薩戒，
百分不及一，乃至鄔波尼殺曇分亦不及一，今復說言於此中不見有第八及智。
舍利子言：我先所說為初學者，不為已入平等性者，
欲使有情知大乘行出過二乘，欲使有情如實覺了佛乘、
大乘淨戒殊勝，故作是說。
當知欲令聲聞、獨覺所有淨戒勝菩薩戒，
則為欲令聲聞、獨覺所有淨戒勝如來戒，
彼類欲與如來共爭勝劣，而諸菩薩法不可勝，菩薩是真法王子故。 ^166a2

滿慈子問舍利子言：云何菩薩有漏淨戒能勝聲聞、緣覺無漏淨戒？
舍利子言：聲聞、獨覺唯求自利迴向涅槃，
菩薩淨戒普為度脫無量有情迴向無上菩提，是故能勝。
所以者何？菩薩淨戒能引無量無邊有情，解脫生死及諸惡趣。
由此因緣，菩薩淨戒於諸異生、聲聞、獨覺所有淨戒，
為最為勝、為尊為高、為妙為微妙、為上為無上。 ^166a28

舍利子白佛言：若有欲勝菩薩戒者，當知彼欲勝如來戒。
所以者何？除如來戒，定無能勝菩薩戒者。
若修菩薩淨戒圓滿，即名如來、應、正等覺。 ^166a42

卷五百八十七 ^166a48

又，滿慈子！一有菩薩有方便善巧故，疾證無上正等菩提；
一有菩薩無方便善巧故，遲證無上正等菩提。
當知寧為菩薩遲證菩提，不墮聲聞或獨覺地。
若速求無上正等菩提，應知此中容有二事。
如火宅中有眾寶聚，有人求寶入此宅中，
其人爾時容有二事：一者、若無方便善巧，
死於火宅；二者、若有方便善巧，持寶而出。
如是菩薩速求無上正等菩提：一者、若無方便善巧，
便證實際墮二乘地，如死火宅；二者、若有方便善巧，
疾證無上正等菩提，如持寶出。
是故寧為菩薩遲證無上菩提，不為速求墮二乘地。
時，滿慈子便問舍利子言：速證實際豈非菩薩方便善巧？
舍利子言：速證實際非為菩薩方便善巧。
所以者何？墮二乘地非為方便善巧等流，
乃是無方便善巧等流果，退失所求大菩提故。
夫為菩薩求大菩提，饒益有情不求實際，故證實際非巧便果。 ^166b2

若諸菩薩方便善巧修諸功德，若起如是種種思惟，應知彼非方便善巧。
何以故？菩薩不應欲勝菩薩，菩薩不應輕慢菩薩，菩薩不應降伏菩薩。
菩薩於餘諸菩薩所供養恭敬，應如供養恭敬如來，
亦應敬餘有情，心無差別。 ^166b32

大悲般若力所任持，不怖法空，不證實際，
方便善巧成就圓滿淨戒波羅蜜多為所依止，
於一切法應勤修習時無間斷，而於其中不應味著。 ^166b42

卷五百八十八 ^166b48

舍利子白佛言：諸菩薩眾若暫起心欣讚聲聞或獨覺地，
應知毀犯淨戒；若暫起心厭毀聲聞或獨覺地，應知毀犯淨戒。
所以者何？心生愛著不能趣求一切智智，
心生輕蔑即障所求一切智智，皆是行於非處。
是故菩薩於二乘地，但應遠離不應讚毀。 ^166c2

世尊！我謂煩惱於諸菩薩有大恩德，謂能隨順一切智智。
若菩薩能觀煩惱能助發一切智智，於菩薩眾有大恩德，應知已證於一切事方便善巧。 ^166c12

舍利子白佛言：菩薩迴己善根施有情類，經幾劫數修行大乘當得出離？
佛言：五百大劫修行大乘當得出離，如是菩薩當知已住不退轉位。 ^166c18

如來、應、正等覺皆不棄捨一切有情，其心平等。 ^166c24

如來、應、正等覺於諸菩薩最不棄捨。
何以故？如來般涅槃後，有諸菩薩精進修行一切法漸次圓滿，
與諸世間作法明照。
舍利子言：誠如聖教。
如來般涅槃後，十方世界有菩薩摩訶薩，
紹先如來、應、正等覺宣說無量法門，令勤精進方便善巧，
無倒觀察離諸戲論，方便修行六波羅蜜多及餘無量無邊佛法，
究竟證得一切智智〔淨戒波羅蜜多分竟〕。
other:: 
# 第十三會
○大般若經第十三會安忍波羅蜜多分序。 ^166c26

惟夫擅等覺之靈根，膺廣慈之奧主，馮闇海而利往，
籠蒼品以遐征，則忍波羅蜜為無與競。
是以玄朋踵萃，神謨繼闡，將夷道梗，為沮心怨。
播親親於蠢徒，闢蕩蕩於情路。
雖毀甚矛箭，害窮齏粉，必當內蠲我想，外抵人相。
目鄰虗之有間，投刃曷傷？
念機關之無主，觸舟奚若？
我無自我，物復誰物？
譬夫大浸稽空，而空無溺懼；積洿歸澤，而澤無垢忿。
況已謝之聲，毀譽一貫；既遷之色，損益同科。
大欲饒之以樂，豈復加之以苦？
不有來損，則攝受之路無從；不有往慈，則菩提之行無主。
翻為善友，更領深恩。
聞罪劇絲竹之娛，得捶踰捧戴之悅。
太子之二目兼喪，曾靡二心；仙人之七分支解，方酬七覺。
其感通也，則百矛集體，百福之相開；萬惱嬰身，萬德之基立。
其致用也，則遠契無生，俯遠塵於證淨；
遙資大捨，均左塗而右割。
比慚愧而為衣，則龍兗不侔其麗；禦煩惱而成鎧，則犀渠有謝其堅。
語其大力，則拔山無以喻；談其無畏，則賈勇弗之倫。
始即事而為三，卒階行而成五。
莫不具依方便，斯著圓音。
詞旨殷勤，理義詳覈。
一軸單譯，比於勤分。
規弼之美，不其要歟？ ^166c42

唐西明寺沙門玄則製 ^167a30

卷五百八十九〔安忍波羅蜜多分〕 ^167a32

舍利子問滿慈子言：諸菩薩眾所修安忍，與聲聞眾所修安忍有何差別？
滿慈子言：聲聞所修安忍，名為少分行相所緣，
非極圓滿；菩薩所修安忍，名為具分行相所緣，最極圓滿。
是故聲聞安忍，唯為棄捨自身煩惱，非為有情，
非如菩薩安忍無量，不離安忍波羅蜜多。 ^167a34

舍利子復問滿慈子言：菩薩修安忍時，
有二人來至菩薩所，一善心故以旃檀塗，
一惡心故以火燒身，菩薩於彼應起何心？
滿慈子言：是菩薩欲證無上正等菩提，
於第一人不應起愛，於第二人不應起恚，
應於彼二起平等心，俱欲畢竟利益安樂。
如是菩薩能行安忍波羅蜜多，能住安忍波羅蜜多，
如是有情來至我所欲與鬬諍，當為宣說所有諸法皆如幻化畢竟性空，
畢竟空中無所諍競，令彼聞已鬬諍心息，
由斯感得大士夫相所莊嚴身，見者歡喜互相饒益，
乃至證得清淨涅槃，離諸戲論畢竟安樂。
舍利子問滿慈子言：菩薩、聲聞二種安忍，
應知何者廣大、微妙、清淨、殊勝？
滿慈子言：聲聞乘人所有安忍，唯觀色蘊乃至識蘊，
無我、有情乃至知者、見者之所引發；菩薩乘人所有安忍，
亦觀色蘊乃至識蘊，都無自性、無生無滅、
無染無淨、無增無減、本來寂靜之所引發，是故菩薩安忍殊勝。 ^167a46

菩薩欲證無上正等菩提，應修其身令如大地、
大水、大火、大風、虗空無所分別，雖以可愛色、
香、味、觸擲置其中而都不生高欣喜愛，
雖以非愛色、香、味、觸擲置其中而都不生下蹙憂恚，
安忍、淨信常現在前，猶如大地乃至虗空平等而轉。 ^167b30

舍利子問滿慈子言：虗空無為，諸菩薩眾豈無為攝？
滿慈子言：菩薩依止般若波羅蜜多，觀察身心與虗空等，攝受安忍波羅蜜多。
假使恒時地獄猛火、刀杖及餘苦具逼迫其身亦能忍受，
其心平等無動無變，即是安忍波羅蜜多。
如是菩薩修行般若波羅蜜多，重苦觸時便作是念：
我從無始生死以來，雖受身心猛利眾苦，
而由此苦尚不能得若預流果、若一來果、
若不還果、若阿羅漢果、若獨覺菩提果，況由此苦能證無上正等菩提！
今我身心所受眾苦，既為利益諸有情故，
定證無上正等菩提，應歡喜受。
如是菩薩觀此義故，雖受眾苦而能發生增上猛利歡喜忍受。 ^167b40

菩薩恒不捨離一切智心，於諸有情欲饒益故，
假使身受百千鉾#CB00267;，
而無一念報害之心，於彼常生淨信安忍。
所以者何？菩薩寧以自身具受生死無邊大苦，
而不愛著聲聞、獨覺自利退失。
自所行處、行他行處，起聲聞作意或獨覺作意，
是菩薩行他行處；修行六種波羅蜜多一切智智相應作意，
是菩薩行自行處。 ^167c14

若菩薩於此六種波羅蜜多隨一現行，
不能憶念一切智智，不能迴向一切智智，
是為虗費時日，損時日果。
若能憶念迴向一切智智，名為有時日果。
other:: 
# 第十四會
○大般若經第十四會精進波羅蜜多分序。 ^167c26

觀夫至運無動，妙警伊寂，梵輪冥退轉之規，
慈航虗下濟之影，斯進德所以為貴，勤音所由而作也。
其有揭情區而遠荷，指覺地以高驤，比擐甲之精堅，
同策駟之遄夙，則必任善以為軛，引之無窮之路；
委身而作隸，驅之罔極之期。
微五欲之宴安，乃三塗之酖毒；從四修之勞悴，實萬德之光敷。
惟夫淺溜穿石，小滴盈器，鑽燧之勤，斷幹之漸，
皆積微不已，故在著可觀。
蚓弱質而飲泉，蟹壯容而寄穴，驊鑣怠已，駑駕先之。
矧乎摩訶衍心，波羅蜜行，其於勉刻，豈忘動靜？
故能千界如#CB05137;，詢一句以投之；
萬流方割，拯一命而派之。
假使駐補處以三祇，終競勇於初發，雖復澹即空於萬行，
乃均熾於昔耽，不端倪其所欲行，不翹佇其所當證。
撫塵劫之修如瞬，仍如渴日；視沙界之赴若鄰，猶殷夙夜。
故精進之於諸度也，若銜捶之在群馭焉；
正勤之於道品也，若鹽梅之資列鼎焉。
正法源底，由之而至；聖人能事，於茲而畢。
然後聞舍利之談覺支，則輟賞無地；憶底沙之流讚頌，則勃興斯在。
三練之業允該，六意之修奚極？
緬惟景躅，豈遑寧處？
載詠玄章，益荷昭趣。
文乃單卷，事非重譯，庶將#CB15243;寸陰以尺璧，
甘夕死於朝聞矣。 ^167c36

唐西明寺沙門玄則製 ^168a26

卷五百九十〔精進波羅蜜多分〕 ^168a28

滿慈子白佛言：云何方便安住精進波羅蜜多？
世尊告滿慈子言：欲證無上正等菩提，
初發心時應作是念：我諸所有若身若心，
先應為他作饒益事，當令一切所願滿足，
依止精進波羅蜜多，誓為有情作所應作，
不隨己心而有所作，將護他心隨他意轉，
為作種種利益安樂，如己事業常無厭倦。
是為安住精進波羅蜜多。 ^168a30

菩薩為疾證得一切智智，與諸有情作大饒益，
常勤修學一切法，心無退轉。 ^168a44

菩薩觀經一年，所作事業生長久想，當知名為懈怠。
菩薩觀經一年，所作事業謂如一日，當知名為精進菩薩安住精進波羅蜜多。 ^168a48

菩薩修菩提行，不應思惟劫數多少。
若思惟劫數而作分限，精勤勇猛修菩提行，
求證無上正等菩提，當知名為懈怠菩薩。
作是思惟：設經無量無邊大劫，精進勇猛修菩提行，
方證無上正等菩提，我定不應心生退屈，勤求無上正等菩提。
當知是為精進菩薩安住精進波羅蜜多，
修行精進波羅蜜多，令速圓滿遠離生死，
疾能證得一切智智，與諸有情作大饒益。 ^168b6

滿慈子白佛言：世尊！
諸菩薩如是精進，我謂非難。
所以者何？佛說諸法皆如幻事，樂受、苦受及助受法既如幻事，
菩薩已能通達諸法實性，精進何難？
世尊告滿慈子言：當知菩薩雖知諸法皆如幻事，
而能發起身心安住精進波羅蜜多，求大菩提常無萎歇，由此菩薩精進最極為難。
時，滿慈子便白佛言：希有！
世尊！善說菩薩精進，當知菩薩能為難事。
雖知諸法都無所有，而求無上正等菩提，為有情類說能永斷無智正法。
然諸無智實無所有，亦無實法能令無智取之為我及我所，
亦無有情能作是念：此是真實我及我所。
如是無智緣合故生而實無生，緣離故滅而實無滅。
若菩薩雖如是知而心無退，當知名為精進菩薩。
若作是念：諸法皆空，我今何為發起精進？
當知名為懈怠菩薩。
若菩薩作如是念：以一切法畢竟空故，
我求無上正等菩提，覺諸法空為有情說，令脫五趣生死眾苦。
當知名為精進菩薩。
若作是念：生死無際，我豈能令皆得滅度？
當知名為懈怠菩薩。
佛告滿慈子言：我觀世間天、人等眾，無有成就希有功德如諸菩薩，
唯除如來、應、正等覺。
滿慈子言：若無菩薩則無諸佛出現世間，
若無諸佛出現世間則無菩薩及聲聞眾，
要有菩薩修菩薩行乃有諸佛出現世間，以有諸佛出現世間便有菩薩及聲聞眾。
譬如大樹，由有根莖便有枝葉，由有枝葉便有華果，由有華果復生大樹。
佛讚滿慈子言：善哉！
善哉！如汝所說〔精進波羅蜜多分竟〕。
other:: 
# 第十五會
○大般若經第十五會靜慮波羅蜜多分序。 ^168b20

夫心之用也，其大矣哉！
動之則舛競聿興，靜之則眾變幾息；大之則充乎法界，細之則入於鄰虗。
故海嶽寰區，心之影也；形骸耳目，心之候也；
生死邅迴，心之迷也；菩提昭曠，心之悟也。
三界唯此，實曰難調；一處制之，斯無不辦。
所以仍給孤之勝集，開等持之妙門，明夫定品克遷，
心源允晏，沉掉雙斥，止觀兩澄，朋棲欲界之表，
孤騫有頂之外，境焰滅而逾明，因枝翦而更肅，
湛乎累盡，動與德會。
故統之則一如，權之則二相，敞之則三脫，
依之則四神，行之則五印，檢之則六念，
聚之則七善，流之則八解，階之則九次，肆之則十遍。
其餘四念、四等之儔，五根、五力之類，莫不互諸禪地，
蒨萰乎根本；儲之定#CB06327;，磊砢乎邊際。
譬泥之在均，金之在鍛，唯所用耳，豈有限哉！
故能力味精通，神妙揮忽，日月上掩，川嶽下搖，
身遍十方，聲覃六趣，水火交質，金土易形，
殫變化之塗，出思議之表。
具微妙定，不受快己之勝生；關惡趣門，而甘利他之獄苦。
至有入禪分用，三昧異名，日旋星光，月愛華德，
遊戲奮迅，清淨照明，或百或千，難階難極，
咸資說力，具啟嗣編。
凡勒成兩卷，亦未經再譯。
罣入禪秘，其誰捨諸？ ^168c22

唐西明寺沙門玄則製 ^169a10

卷五百九十一〔靜慮波羅蜜多分〕 ^169a14

菩薩欲證無上正等菩提，應先入初靜慮，
應作是念：我從無際生死以來，數數曾入如是靜慮，
作所應作身心寂靜，此復應入，此為功德所依。
乃至入第二靜慮、第三靜慮、第四靜慮已，
復應思惟：此四靜慮於菩薩眾有大恩德，
與諸菩薩眾為所依止，謂諸菩薩將得無上正等覺時，
皆漸次入此四靜慮，依四靜慮引發五神通，降伏魔軍成無上覺。
此菩薩依如是靜慮波羅蜜多，隨意所樂引發般若波羅蜜多。 ^169a16

又，舍利子！一切菩薩無不皆依第四靜慮，
方便趣入正性離生，證會真如捨異生性；
無不皆依第四靜慮，方便引發金剛喻定，永盡諸漏證如來智。
如是菩薩雖能現入此四靜慮，而不味著四靜慮樂及此等流勝生妙處。 ^169a32

又，舍利子！菩薩安住四種靜慮引諸功德，
起空無邊處想引空無邊處定，依空無邊處定起識無邊處想引識無邊處定，
依識無邊處定起無所有處想引無所有處定，依無所有處定起非有想非無想處想引非想非非想處定。
如是菩薩雖能現入四無色定，而不味著四無色定及此所得勝妙生處。
爾時，舍利子白佛言：菩薩觀何義故，雖能現入滅受想定而不現入？
佛言：菩薩怖墮聲聞及獨覺地故，不現入滅受想定，
勿著此定寂滅安樂，便欣證入阿羅漢果或獨覺果入般涅槃。
舍利子便白佛言：菩薩雖現入如是諸定，
而於諸定不生味著，又雖現入如是諸定，能起勝用而不離染。
佛言：如是！如是！菩薩雖復現入四種靜慮、
四無色定寂靜安樂，歷觀其中所起種種微妙寂靜殊勝功德而不味著，
還入欲界方便善巧，依欲界身精勤修學六種波羅蜜多乃至諸佛無上正等菩提，
亦勸有情修諸善法，如是等事甚為希有。 ^169a42

如來、應、正等覺許諸菩薩捨勝定地寂靜安樂，
還受下劣欲界之身，不許生長壽天，失本所願。 ^169b26

舍利子！菩薩捨勝地身，還生欲界起勝作意，
雖觀色蘊常無常性都不可得，及觀受、
想、行、識蘊常無常性亦不可得，而不棄捨一切智智。 ^169b30

滿慈子問舍利子言：何緣如來許諸菩薩入四靜慮、
四無色定，不許久住其中心生染著？
舍利子言：若生欲界，速能圓滿一切智智，
生色、無色無斯用故。 ^169b36

佛告滿慈子言：菩薩不作是念：我由此定生色、無色。
亦不思惟：我由靜慮及無色定超色、無色。
但欲引發自在神通，與諸有情作大饒益，
亦欲調伏粗重身心，令有堪能修諸功德。
是諸菩薩受欲界身，於諸勝定亦無退失，
不超三界亦不染著，饒益有情、親近諸佛，疾能證得一切智智。 ^169b42

滿慈子白佛言：如來、應、正等覺一切智智超過三界，
觀何義故，不許菩薩眾於三界法究竟出離？
佛告滿慈子言：菩薩求證無上正等菩提，
安住靜慮波羅蜜多，如來若許超過三界，彼便退失菩薩誓願。
安住聲聞或獨覺地觀如是義，不許菩薩眾於三界法究竟出離，
勿捨本所誓願。若菩薩坐菩提座眾行圓滿，
方乃究竟捨三界法，由斯證得一切智智。
又，滿慈子！菩薩隨所生起六種波羅蜜多及餘無邊菩提分法，
隨所觀察內空、外空乃至真如等甚深理趣，
一一皆發無染著心，迴向趣求一切智智，
是菩薩於三界法漸捨漸遠，展轉鄰近一切智智。 ^169c6

卷五百九十二 ^169c28

菩薩安住靜慮波羅蜜多，攝受般若波羅蜜多，於諸靜慮及靜慮支不生味著亦不退轉。 ^169c30

菩薩安住靜慮波羅蜜多，超過欲界諸雜染法，
還復棄捨受欲界身，精進修行六種波羅蜜多及餘無邊菩提分法，
攝受精進波羅蜜多。 ^169c34

菩薩修學成就大慈、大悲，於諸有情欲作饒益，
安住靜慮波羅蜜多；遇諸違緣心無雜穢，攝受安忍波羅蜜多。 ^169c40

安住靜慮波羅蜜多，於諸聲聞及獨覺地不生取著；
攝受淨戒波羅蜜多； ^169c46

於諸有情起大悲念誓不棄捨，欲令解脫生死苦故，
作是念言：我當決定以大法施攝受有情，常為有情宣說永斷一切煩惱真淨法要。
如是菩薩安住靜慮波羅蜜多，攝受布施波羅蜜多。 ^170a2

諸法無我，亦無我所。
眾苦生時，唯有苦生，無能生者；眾苦滅時，
唯有苦滅，無能滅者。 ^170a10

世尊告滿慈子言：若菩薩心無散亂，相續安住一切智智相應作意，
應知名為靜慮波羅蜜多。
若住聲聞地或獨覺地相應作意，應知名為心常散亂。
何以故？修學二乘相應作意，障礙無上正等菩提，令菩提心恒散亂故。 ^170a14

菩薩諸有所作無不定心，如吠瑠璃隨所在處，於自寶色終不棄捨。 ^170a24

滿慈子白佛言：齊何應知菩薩心定？
佛言：菩薩見彼有情便作是念：我當精勤修菩薩行，
證得無上正等覺時，決定當令有情入無餘依涅槃界或證菩提，
乃至方便勸導修行一切法。
安住此已，即持如是所集善根，迴向趣求一切智智，齊此應知菩薩心定。
若於一切處心得定已，應知名為安住靜慮波羅蜜多。
何以故？常不遠離一切智智勝作意故。
二乘靜慮遠離一切智智相應作意故，於菩薩靜慮為劣。 ^170a28

時，滿慈子便白佛言：聲聞住此靜慮，證得法性成聲聞果，
即諸菩薩住此靜慮，證得法性離諸執著，
得成如來、應、正等覺，云何可說聲聞靜慮決定遠離一切智智相應作意？
佛告滿慈子言：諸聲聞人雖能現入四種靜慮、
四無色定，證得法性成聲聞果，而無如來力、
無畏等殊勝功德及諸相好，不名如來由斯遠離一切智智相應作意，
由無佛德說名聲聞。
滿慈子便白佛言：何等名為菩薩勝定？
如是勝定復有何名？
世尊告言：菩薩勝定名不思議威力難思，速能證得一切智智故。
如是勝定亦名利樂一切有情，若現在前引發無邊方便善巧，
教誡教授無量有情，證真法性斷諸煩惱，
入無餘依般涅槃界，或證無上正等菩提。
滿慈子白佛言：我謂聲聞所得諸定勝菩薩定。
所以者何？聲聞具得九次第定，菩薩於中唯得前八，不得滅受想定。
世尊告言：菩薩亦得滅受想定，謂於此定已得自在但不現入。
所以者何？如來不許現入此定，勿由現入退墮聲聞或獨覺地。
所以者何？菩薩若入滅受想定便非時處。
若菩薩坐菩提座，永害一切虗妄相想證甘露界，爾時方入滅受想定。
時，滿慈子白佛言：菩薩甚為希有能作難作，
謂雖有力引滿盡智，而為有情不證漏盡，
以於有情所長夜思惟利益安樂，增上意樂恒現在前。
爾時，舍利子白佛言：菩薩安住靜慮波羅蜜多，云何方便還從定起？
世尊告舍利子言：菩薩離欲惡不善法，
有尋有伺離生喜樂，入初靜慮乃至非想非非想處具足而住，
於色、無色靜慮等至順逆次第超越串習，
極善純熟遊戲自在，復入欲界非等引心。
所以者何？勿由定力生色、無色長壽天故，
勿色、無色靜慮等至引起彼地續生之心，
為護彼心令不現起，還入欲界非等引心。
由起此心還生欲界，親近供養諸佛世尊，
引發無邊菩提分法，生色、無色無如是能，上二界生身心鈍故。
由斯菩薩先習上定令善純熟，後起下心還生欲界，
修集無量菩提資糧，至圓滿已超過三界，證得無上正等菩提。
般若綱要卷九
 ^170a44
