
other:: 焭絕老人天奇直註雪竇顯和尚頌古下
editor:: 金臺慈仁沙門性福編集
other:: 古杭菩曇禪寺淨深重梓
雪峰住庵。二僧來拜。
峰見。兩手托門放身出云。
是什麼〔當央直示。
恐蹉再提〕。僧云是什麼〔失見悞問〕。
峰低頭歸庵〔全提向上〕。
僧到巖頭。頭問什麼處來〔就事藏峰〕。
僧云嶺南來〔具實〕。
頭云曾到雪峰麼〔不見來歷。
所以再勘〕。僧云曾到〔同前〕。
頭云有何言句。僧舉前話〔依舊不達〕。
他道什麼〔審其始終〕。
僧云他無語低頭歸庵〔只知供欵。
不知着賊〕。頭云噫〔嘆峰不遇知音。
點僧當面蹉過〕。我當初悔不向他道末後句。
若向他道。天下人不柰雪老何〔隔身傍註〕。
僧至夏末再舉前話請益〔始終未決〕。
頭云何不早問〔賊打不妨〕。
僧云未敢容易〔實供〕。
頭云。雪峰與我同條生。
不與我同條死〔隔身點罰〕。
要識末後句。只這是〔竭力提持〕○〔主意當央直示。
旨明句裏藏機〕。總結〔不遇知音〕。 ^261c11

末後句。為君說〔舉前引後〕。
明暗雙雙底時節。
同條生也共相知〔相知明同〕。
不同條死還殊絕〔殊絕暗異〕。
還殊絕。黃頭碧眼須甄別。
南北東西歸去來。
夜深同看千巖雪〔夜是暗。
雪是明。正當此時。
四海咸來。你看誰明誰暗〕。 ^261c33

僧問趙州。久響石橋。
到來只見略彴〔借事驗主。
眇視趙州〕。州云。汝只見略彴。
不見石橋〔就見反追。
深識來風〕。僧云如何是石橋〔就機驗機〕。
州云度驢度馬〔當央直指〕○〔主意主賓互換。
旨明無有意路〕。總結〔心倖〕。 ^261c43

孤危不立道方高〔諸方孤危。
此老平實〕。入海還須釣巨鰲。
堪笑同時灌溪老。
解云劈箭也徒勞〔用處一般。
爭奈尖新〕。 ^262a4

馬祖與百丈行。見野鴨飛過。
祖云是什麼〔就物明宗〕。
丈云野鴨子〔實供〕。
祖云什麼處去也。
丈云飛過去也〔依舊不達〕。
祖扭丈鼻。丈作痛聲。
祖云何曾飛去〔大用急提〕○〔主意隨緣令人。
旨明就事明宗〕。總結〔老婆心切〕。 ^262a10

野鴨子。知何許〔審其下落〕。
馬祖見來相共語〔遇物令歸。
免陷偏方〕。話盡山雲海月情。
依前不會還飛去〔盡情兩次。
依舊不會〕。欲飛去。
却把住〔恐逐外物。
故扭其鼻〕。道道〔活處垂釣〕。 ^262a18

雲門問僧。近離甚處〔常理〕。
僧云西禪〔同上〕。門云西禪有何言句〔探竿〕。
僧展兩手〔呈機驗主〕。
門打一掌〔一截二驗〕。
僧云某有話在〔一拈二辨〕。
門展兩手〔劈筈奪窩〕。
僧無語。門便打〔正令全提〕○〔主意就身打劫。
旨明全提正令〕。總結〔權衡在手〕。 ^262a24

虎頭虎尾一時收〔前後兩打〕。
凜凜威風四百州。
却問不知何太險〔只知展手奪機。
不知有險〕。師云放過一著〔雪竇不#CB16290;。
點他二人不顧前後〕。 ^262a32

道吾與漸源一家弔慰。
源拍棺云。生耶死耶〔就事請益〕。
吾云。生耶不道。死耶不道〔就機直指〕。
源云為甚不道〔可惜錯會〕。
吾云不道不道〔始終不改〕。
回至中途。源云。快與某道。
不道打和尚去〔自昧反怪〕。
吾云。打即任打。道即不道〔盡心盡力。
無能分解〕。源便打〔瞎打屈受〕。
道吾遷化。源至石霜舉前話。
霜云。生耶不道。死耶不道〔當央直提〕。
源云為甚不道〔似見不見。
故又復追〕。霜云不道不道〔要他直領。
所以不那〕。源方有省〔始見全提〕。
一日將鍬於法堂上東邊過西西邊過東〔呈機求註〕。
霜云作什麼〔探竿在手〕。
源云覔先師靈骨〔影草隨身〕。
霜云。洪波浩渺。白浪滔天。
覔什麼先師靈骨〔恐執孤危。
以活拈死〕。師著語云。
蒼天蒼天〔一截二拈〕。
源云正好著力〔正好用心〕。
霜云。一物也無。著什麼力〔恐執平實。
以死拈活〕。源持鍬便行〔截斷二邊。
獨明向上〕。太原孚云。
先師靈骨猶在○〔主意以機呈機。
旨明就窩打免〕。總結〔不落堦級〕。 ^262a38

兔馬有角〔劫外徹於今時〕。
牛羊無角〔今時徹於劫外〕。
絕毫絕氂。如山如嶽〔全機獨露四句。
只明道吾答處〕。黃金靈骨今猶在。
白浪滔天何處著〔石霜太原一並拈出〕。
無處著〔恐後滯無。
故拈令看〕。隻履西歸曾失却〔達磨葬於熊耳。
葱嶺獨露。且問諸人是生耶是死耶〕。 ^262b16

良禪客問欽山。一鏃破三關時如何〔借事呈解〕。
山云放出關中主看〔就見拶見〕。
良云與麼則知過必改〔以見首見〕。
山云更待何時〔見首就逼〕。
良云好箭放不著所在。
便出〔一拈二點〕。山云闍黎且來〔見其勉強。
不免招回〕。良回首〔失其主張〕。
山云。一鏃破三關且止〔不用誇功〕。
試與欽山發箭看〔我作其主。
你是射看〕。良擬議。
山打七棒云。且聽這漢疑三十年〔法窟爪牙〕
○〔主意見機而作。
旨明攙旗奪鼓〕。總結〔權衡在手〕。 ^262b24

與君放出關中主。
放箭之徒莫莾鹵。
取箇眼兮耳必聾。
捨個耳兮目雙瞽〔見沉取捨。
放失來機〕。可憐一鏃破三關〔空擔虗名〕。
的的分明箭後路。
君不見。玄沙有言兮。
大丈夫。先天為心祖。 ^262b38

僧問趙州。至道無難。
唯嫌揀擇。如何是不揀擇〔心倖辯主〕。
州云。天上天下唯我獨尊〔全身指註〕。
僧云此又是揀擇。
州。云田庫奴〔當央一點〕。
什麼處是揀擇〔急處一提〕。
僧無語○〔主意句裏呈機。
旨明盡力提持〕。總結〔權衡在手〕。 ^262b48

似海之深。如山之固〔幽深如海。
堅固如山〕。蚊蝱弄空裏猛風。
螻蟻撼於鐵柱〔州如猛風鐵柱。
僧如蚊蝱螻蟻〕。揀兮擇兮。
當軒布皷〔末後急提。
如鼓當央〕。 ^262c8

僧問趙州。至道無難。
唯嫌揀擇。是時人窠窟否〔心倖驗主〕。
州云。曾有人問我。
直得五年分訴不下〔隔身點罰〕○〔主意拈情。
旨明爪牙〕。總結〔言思無路〕。 ^262c14

象王嚬呻。獅子哮吼〔自在無畏〕。
無味之談。塞斷人口。
南北東西。烏飛免走〔雪竇呈機〕。 ^262c20

僧問趙州。至道無難。
唯嫌揀擇。纔有語言是揀擇。
和尚如何為人〔心倖驗主〕。
州云。何不引盡此語〔就身套他〕。
僧云某只念到這裏。
州云。只這至道無難。
唯嫌揀擇○〔主意紅綿套索。
旨明法窟爪牙〕。總結〔權衡在手〕。 ^262c24

水洒不著。風吹不入〔一切不到〕。
虎步龍行〔州之全威〕。
鬼號神泣〔僧之悲愁〕。
頭長三尺知是誰。
相對無言獨足立。 ^262c32

雲門以拄杖示眾云。
拄杖子化為龍。吞却乾坤去了。
山河大地什麼處得來〔契理於心。
外相何有〕○〔主意理非外物。
旨明垂釣為人〕。總結〔心境不二〕。 ^262c38

拄杖子。吞乾坤。徒說桃花浪奔。
燒尾者不在拏雲 #CB05181;霧〔不須誇化〕。
曝腮者何必喪膽忘魂〔不須言點〕。
拈了也〔拈了二邊〕。
聞不聞〔知不知也〕。
直須洒洒落落〔不住化點自然乾淨〕。
休更紛紛紜紜〔若逐化點便遭困苦〕。
七十二棒且輕恕〔執語可恕〕。
一百五十難放君〔若又迷悶。
更加倍打〕。師驀拈拄杖下座。
大眾一時走散〔雪竇全提大用。
大眾當機辜負〕。 ^262c44

風穴垂語云。若立一塵家國興盛〔纖塵不立一性圓明〕。
不立一塵家國喪亡〔機盡情忘杳無依倚〕。
師拈拄杖云。還有同生同死底衲僧麼〔未有得者。
我與你立〕○〔主意垂釣。
旨明無住〕。總結〔大功不宰〕。 ^263a8

野老從教不展眉。
且圖家國立雄基〔去妄明真〕。
謀臣猛將今何在。
萬里清風只自知〔獨得無共〕。 ^263a14

雲門垂語云。乾坤之內。
宇宙之間〔明其依報〕。
中有一寶。秘在形山〔寶隱在身〕。
拈燈籠來佛殿裏。
將三門來燈籠上○〔主意明宗。
旨明拈情〕。總結〔破權顯實〕。 ^263a18

看看。古岸何人把釣竿〔急看是誰〕。
雲冉冉。水漫漫。明月蘆花君自看〔明月非蘆花。
形山非六寶。應須着眼自看〕。 ^263a24

南泉一日兩堂爭猫。
泉提起猫云。道得即不斬〔全機垂釣〕。
眾無對〔不妨截斷〕。
泉斬猫為兩段〔凡聖不存〕○〔主意直下明宗。
旨明正令全提〕。總結〔截斷是非〕。 ^263a28

兩堂俱是杜禪和。
撥動烟塵不奈何〔有名無實〕。
賴得南泉能舉令。
一刀兩段任偏頗〔正令一截〕。 ^263a34

南泉舉問趙州〔疏通前旨〕。
州脫鞋戴出〔親呈大用〕。
泉云子在救得猫兒〔出身賞德〕○〔主意垂釣。
旨明大用〕。總結〔父子唱和〕。 ^263a38

公案圓來問趙州。
長安城裏任閒遊〔美德無拘〕。
草鞋頭戴無人會。
歸到家山即便休〔合心便罷〕。 ^263a42

外道問佛。不問有言。
不問無言〔雙截驗主〕。
世尊良久〔當央直示〕。
外道讚歎云。世尊大慈。
開我迷雲。令我得入。
外道去後。阿難問佛。
外道有何所證而言得入〔决疑故審〕。
佛云。如世良馬。見鞭而行〔外道之俊如馬見鞭〕
○〔主意就機一指。
旨明當央直示〕。總結〔見兔放鷹〕。 ^263a46

機輪曾未轉。轉必兩頭走〔一迷本心便逐兩頭〕。
明鏡忽當臺。當下分妍醜〔良久如鏡。
有無自分〕。妍醜分兮迷雲開。
慈門何處生塵埃〔有無一分。
佛慈自見〕。因思良馬窺鞭影。
千里追風喚得回〔因思外道之俊。
故示阿難之慈〕。喚得回。
鳴指三下。 ^263b8

僧問大龍。色身敗壞。
如何是堅固法身〔去妄明真〕。
龍云。山花開似錦。
#CB00589;水湛如藍〔當央直指〕
○〔主意拈轉話頭。
旨明平實絕待〕。總結〔問正答偏〕。 ^263b18

問曾不知。答還不會〔問以劫外。
不知劫外。答以今時。
不會今時〕。月冷風高。
古巖寒檜〔雪老自呈〕。
堪笑路逢達道人。
不將語默對〔不犯動靜。
當央直指〕。手把白玉鞭。
驪珠盡擊碎〔法身如珠。
答處如鞭〕。不擊碎。
增瑕纇〔若不打破。
便執為奇〕。國有憲章。
三千條罪。 ^263b24

雲門垂語云。古佛與露柱相交。
是第幾機。自代云。
南山起雲。北山下雨〔當央直指〕○〔主意垂釣。
旨明絕待〕。總結〔不存玄解〕。 ^263b34

南山雲。北山雨。四七二三面相覩〔會得上機。
佛祖皆見〕。新羅國裏曾上堂。
大唐國裏未打皷。
苦中樂。樂中苦。誰道黃金如糞土。 ^263b40

岩頭問僧什麼處來〔常情〕。
僧云西京來〔亦同〕。
頭云黃巢過後收得劍麼〔就事藏鋒〕。
僧云收得〔逐句妄答〕。
岩引頸近前云#CB01403;〔一呈二驗〕。
僧云師頭落也〔只見他落。
不知自落〕。頭大笑。
僧到雪峰。峰問什麼處來。
僧云岩頭〔問答同前〕。
峰云有何言句〔審其來由〕。
僧舉前話。峰打三十趂出〔光前絕後〕○〔主意就事明宗。
旨明大用現前〕。總結〔藏鋒陷虎〕。 ^263b48

黃巢過後曾收劍。
大笑還應作者知〔此劍此笑。
作者方知〕。三十山藤且輕恕〔峰處喫打。
又且可恕〕。得便宜是落便宜。 ^263c12

梁武帝請傅大士講經。
士於座上揮案一下下座。
帝愕然〔驚怖〕。志公問。
陛下還會麼〔見蹉急提〕。
帝云不會〔具供〕。公云大士講經竟〔不免註上〕
○〔主意當央直指。
旨明大用全彰〕。總結〔正令絕待〕。 ^263c18

不向雙林寄此身。
却來梁土惹埃塵〔言不守分却來講經〕。
當時不得志公老。
也是恓恓去國人〔不是志公扶持。
亦同達摩出國〕。 ^263c24

仰山問三聖汝名什麼〔探竿〕。
聖云慧寂〔劈筈奪窩〕。
山云慧寂是我〔收機反驗〕。
聖云我名慧然〔一呈二收〕。
仰山大笑〔一呈二賞〕○〔主意收放交互。
旨明就身打劫〕。總結〔作家相見〕。 ^263c28

雙收雙放若為宗〔擒縱殺活。
二俱作家〕。騎虎由來要絕功。
笑罷不知何處去〔杳無踪跡〕。
只應千古動悲風〔如此之才。
可為榜樣〕。 ^263c34

南泉歸宗麻谷去拜忠國師。
泉於地上畫一圓相云。
道得即去〔暗機為驗〕。
宗坐於圓相〔坐皆報化。
當央直示〕。谷作女拜。
泉云。與麼則不去〔既具如此。
何往他希〕。宗云是何心倖〔一點一拈。
前後相違〕○〔主意探竿。
旨明大用〕。總結〔作家相見〕。 ^263c40

由基箭射猿。遶樹何太直〔問如猿。
答如箭。二人並中其的〕。
千箇與萬箇。是誰曾中的〔作者須多。
不如二老〕。相呼相喚歸去來。
曹溪路上休登陟〔盡古盡今。
不過如此〕。復云。曹溪路坦平。
為甚休登陟〔雪老垂釣〕。 ^263c48

百丈問溈山。併却咽喉唇吻作麼生道〔鎻口探#CB15072;〕。
山云却請和尚道〔以見拶見〕。
丈云。不辭向汝道。
已後喪我兒孫○〔主意探#CB15072;。
旨明返擲〕。總結〔以機遣機〕。 ^264a8

却請和尚道。虎頭生角出荒草〔不逐言句。
如虎出草〕。十洲春盡花凋殘〔百年一春。
須奇非比〕。珊瑚樹林日杲杲。 ^264a14

百丈問五峰。併却咽喉唇吻作麼生道。
峰云和尚也須併却〔以見截見〕。
丈云無人處斫額望汝〔一賞一罰〕○〔主意探#CB15072;。
旨明直截〕。總結〔劈筈奪窩〕。 ^264a20

和尚也併却。龍蛇陣上看謀略〔如臨大陣。
以將殺將〕。令人長憶李將軍。
萬里天邊飛一鶚〔問如飛鶚。
答如神箭。言不放空〕。 ^264a26

百丈問雲巗。併却咽喉唇吻作麼生道。
岩云和尚有也未〔逐句違令〕。
丈云喪我兒孫〔當頭一點〕○〔主意探#CB15072;。
旨明失互〕。總結。 ^264a30

和尚也有未。金毛獅子不踞地〔只知逐句。
不能返擲〕。兩兩三三舊路行。
大雄山下空彈指〔見不超羣。
彈指空嘆〕。 ^264a36

僧問馬祖。離四句。
絕百非。請師直指西來意〔心倖驗主〕。
祖云。我今日勞倦不能為汝說〔全機直指。
不妨葢覆〕。問取智藏去。
僧問藏。藏云何不問和尚〔照用同時〕。
僧云和尚教來問〔具供〕。
藏云。我今日頭痛不能為汝說。
問取海兄去〔非父不生其子〕。
僧問海。海云我到這裏不會〔只知盡法。
不管無民〕。僧舉馬祖。
祖云。藏頭白。海頭黑〔當央直示〕○〔主意直指。
旨明絕待〕。總結〔權衡在手〕。 ^264a40

藏頭白。海頭黑。明眼衲僧會不得〔句中無味〕。
馬駒踏殺天下人。
臨濟未是白拈賊〔不留踪跡。
臨濟未及〕。離四句。
絕百非。天上人間只我知〔離句絕非。
何有共知〕。 ^264b6

金牛和尚每至齋時。
自將飯桶僧堂前作舞。
呵呵大笑云。菩薩子喫飯來〔大用全提〕。
師云。雖然如此。金牛不是好心〔恐落機境辜負金牛。
故乃拈之〕。僧問長慶。
古人道。菩薩子喫飯來。
意旨如何〔疑問〕。慶云。
大似因齋慶讚〔照用同時〕○〔主意垂釣。
旨明大川〕。總結〔作家唱和〕。 ^264b12

白雲影裏笑呵呵。
兩手持來分付他〔當央分付〕。
若是金毛獅子子。
三千里外見誵訛〔未舉先知〕。 ^264b22

僧問大光。長慶道。
因齋慶讚。是如何〔請决其疑〕。
光作舞。僧拜〔投他知見〕。
光云見箇什麼便拜〔審他見處〕。
僧作舞〔果逐機境〕。
光云這野狐精〔一點二拈〕○〔主意拈情。
旨明大用〕。總結〔權衡在手〕。 ^264b26

前箭猶輕後箭深〔作舞是前箭。
野狐是後箭〕。誰云黃葉是黃金〔執葉失金。
執功失位〕。曹溪波浪如相似。
無限平人被陸沉。 ^264b32

鹽官一日喚侍者。
與我過犀牛扇子來〔言中有響〕。
者云扇子破也〔見供〕。
官云。扇子既破。還我犀牛兒來〔法空追人〕。
者無對〔忙然失所〕。
投子云。不辭將出。
恐頭角不全〔有性無相。
故曰不全〕。師云。我要不全底頭角〔我正要性〕。
石霜云。若還和尚即無也〔與你我無〕。
師云。犀牛兒猶在〔知在莫昧〕。
資福#CB15148;一圓相。
於中書一牛字〔大用全彰〕。
師云。適來為甚不將出〔恠不應時〕。
保福云。和尚年尊。
別請人好〔顛懂難侍〕。
師云。可惜勞而無功〔反恩為讐〕○〔主意就事明宗。
旨明句裏呈機〕。總結〔作家唱和〕。 ^264b38

犀牛扇子用多時。
問著元來總不知〔凡聖皆具。
自昧絕知〕。無限〔諸老〕清風〔扇子〕與頭角〔犀牛〕。
盡同雲雨去難追。
復云。若要清風再復頭角重生。
今請禪客各下一語。
問云。扇子既破。還我犀牛兒來〔垂釣〕。
僧出云。大眾參堂去〔拈前截後〕。
師喝云。拋鈎釣鯤鯨。
釣得箇蝦 #CB03157;。
便下座〔法窟爪牙。
末後拂迹〕。 ^264c6

世尊一日陞座〔當央直示〕。
文殊白槌云〔大用驚眾〕。
諦觀法王法。法王法如是〔盡情註解〕。
世尊下座〔見殊漏泄。
不免拂迹〕○〔主意直示。
旨明大用〕。總結〔師資唱和〕。 ^264c18

列聖叢中作者知〔唯佛與佛乃能知之〕。
法王法令不如斯。
會中若有仙陀客。
何必文殊下一槌。 ^264c24

僧從定州到烏臼。
臼云定州法道何似這裏〔探竿〕。
僧云不別〔影草〕。臼云若不別。
更轉彼中去。便打〔一拈二截〕。
僧云。棒頭有眼。不得草草打人〔一點二拈〕。
臼云。今日打著一箇。
又打三下〔據令而拈〕。
僧便出〔見機嚴峻。
不免回互〕。臼云屈棒元來有人喫在〔一呼二點〕。
僧轉云。爭奈杓柄在和尚手裏〔一尊二遣〕。
臼云。汝要。山僧與汝〔紅綿套索〕。
僧奪臼棒打臼三下〔以令行令〕。
臼云屈棒屈棒。僧云有人喫在〔就見一遣〕。
臼云草草打著箇漢〔見俊深賞〕。
僧禮拜〔點他自誇〕。
臼云却與麼去〔拈他劣見〕。
僧大笑〔深賞作家〕而出。
臼云。消得與麼。消得與麼〔拈他不消如此賣弄〕
○〔主意主賓互換。
旨明作家相見〕。總結〔皆有權衡〕。 ^264c30

呼則易。遣則難〔縱而能奪。
收而能放。二俱作家。
所以深賞〕。互換機鋒仔細看〔更令後人可看其妙〕。
劫石固來猶可壞。
滄溟深處亦須乾〔劫石尚壞。
滄海可乾。此行難得〕。
烏臼老。烏臼老。幾何般。
與他杓柄太無端〔佛祖權衝。
善及平分〕。 ^265a2

丹霞問僧甚處來。
僧云山下來〔問答皆實〕。
霞云喫飯了也未〔未辨再審〕。
僧云喫了〔具供〕。霞云。
將飯與汝喫底人。
還具眼麼〔須是審他十分爪牙〕。
僧無語〔忙然絕所〕。
長慶問保福。將飯與人喫。
報恩有分。因甚不具眼〔借機驗機〕。
福云。施者受者。二俱瞎漢〔雙截雙拈〕。
慶云。盡其機來。還成瞎否〔盡令而行。
又作麼生〕。福云道我瞎得麼〔盡情說了我還瞎否。
現成公案可惜錯認〕○〔主意探竿在手。
旨明欺瞞做賊〕。總結〔二勝二負〕。 ^265a10

盡機不成瞎。按牛頭喫草〔責他情見。
有陷後人〕。四七二三諸祖師。
寶器持來成過咎〔一切佛祖皆是直指。
不以本分豈不壞法〕。
過咎深。無處尋。天上人間被陸沉〔既昧大旨。
無不遭陷〕。 ^265a24

僧問雲門。如何是超佛越祖之談〔請益〕。
門云餬餅〔當央直指〕○〔主意拈轉話頭。
旨明無有意路〕。總結〔直下明宗〕。 ^265a30

超談禪客問偏多。
縫罅披離見也麼。
餬餅#CB05218;來猶不住。
至今天下有誵訛。 ^265a34

古有十六開士隨僧沐浴。
忽悟水因〔觸水而悟〕。
諸禪德。作麼生會。
他妙觸宣明。成佛子住〔令人着眼。
身境俱絕。一道清孤。
各住佛地〕。也須七穿八穴始得〔若住清孤墮於大功。
直須撒手始無拘繫〕○〔主意引教破情。
旨明就路還家〕。總結〔大功不宰〕。 ^265a40

了事衲僧消一箇。
長連床上展脚臥。
夢中曾說悟圓通。
香水洗來驀面唾。 ^265a48

僧問投子。一切聲是佛聲〔心倖〕。
子云是〔陷虎之機〕。
僧云和尚莫#CB05163;沸碗鳴聲〔自屎不臭。
一點一拈〕。子便打〔正令全提〕。
又問。粗言及細語。
皆歸第一義〔只知驗人不知人驗〕。
子云是〔賣身套他〕。
僧云喚和尚作頭驢得麼〔同前〕。
子便打〔同前〕○。總結〔權衡在手〕。 ^265b6

投子投子。機輪無阻〔應用甚活〕。
放一得二。同彼同此。
可憐無限弄潮人。
畢竟還落潮中死。
忽然活。百川倒流閙聒聒。 ^265b16

僧問趙州和尚。初生孩子。
還具六識也無〔請益〕。
州云急水上打毬子〔水急不存。
一物喻上〕。復問投子。
急水上打毬子意旨如何〔沉疑再决〕。
子云念念不停流〔雙註前法〕○〔主意正案傍提。
旨明句裏呈機〕。總結〔入就藏鋒〕。 ^265b24

六識無功伸一問〔六根渾然故曰無功〕。
作家相共辯來端。
茫茫急水打毬子。
落處不停誰解看。 ^265b32

僧問藥山。平田淺草塵鹿成羣。
如何射得塵中主。
山云看箭〔以見用見〕。
僧放身便倒〔見機而作〕。
山云侍者拖出〔以見遣見〕。
僧便走〔逐句行機〕。
山云弄泥團漢有什麼限。
師拈云。三步雖活。
五步須死〔前不構村。
後不迭店。終不勦絕〕○〔主意見機而作。
旨明攙旗奪皷〕。總結〔權衡在手〕。 ^265b38

塵中塵。君看取〔令人着眼〕。
下一箭。走三步〔未出綣繢〕。
五步若活。成羣趂虎〔若解番身。
誰敢當鋒〕。正眼從來付獵人。
師高聲云。看箭〔末後垂釣〕。 ^265b48

維摩詰問文殊師利。
何等是菩薩入不二法門〔探竿〕。
殊云。如我意者。於一切法無言無說〔言語不通〕。
無示無識。離諸問答〔問答皆離〕。
是為入不二法門〔以無遣有。
一切掃蕩〕。於是文殊問維摩。
我等各自說已。仁者當說。
何等是菩薩入不二法門〔返請其佳〕。
師曰。維摩道什麼。
復云。勘破了也〔點破默然。
拈其不露〕○〔主意探竿。
旨明向上〕。總結〔#CB15325;相演揚〕。 ^265c6

咄〔大用全提〕。這維摩老〔盡力一提〕。
悲生空懊惱〔雪老深嘆。
不遇知音〕。臥疾毗耶離。
全身太枯槁〔示其微疾。
不存一見〕。七佛祖師來。
一室且頻掃〔除去所有。
接待文殊〕。請問不二門。
當時便靠倒。不靠倒。
金毛獅子無處討〔非是靠倒。
佛祖到此亦不能言〕。 ^265c20

僧到桐峰庵主處便問。
者裏忽逢大虫。又作麼生。
主作虎聲〔以機示機〕。
僧作怕勢〔就見行見〕。
主大笑〔賞其知音〕。
僧云這老賊〔拈上之見〕。
主云爭奈老僧何〔一誇二驗〕。
僧休去。師云。是則是。
兩箇惡賊只解掩耳偷鈴〔點他解放不解收〕
○〔主意見機而作。
旨明遇物明宗〕。總結〔隨緣應用〕。 ^265c28

見之不取。思之千里〔不行正令。
只打葛藤〕。好箇斑斑。
爪牙未俻〔二俱雛兒〕。
君不見。大雄山下忽相逢。
落落聲光皆振地〔師資作家。
舉例令看〕。大丈夫。
見也無。收虎尾兮捋虎鬚。 ^265c38

雲門垂語云。人人盡有光明在。
看時不見暗昏昏。
作麼生是諸人光明〔皆有靈光。
因何不見〕。自代云。
厨庫三門。又云。好事不如無〔恐執平常。
復再拈之〕○〔主意當央直指。
旨明不落二邊〕。總結〔老婆心切〕。 ^265c46

自照列孤明。為君通一線〔是境皆顯。
我又重示〕。花謝樹無影。
看時誰不見〔以無拈有。
恐執大功〕。見不見。
倒騎牛兮入佛殿〔以有拈無。
恐執大功〕。 ^266a6

雲門示眾云。藥病相治。
盡大地是藥。那箇是自己○〔主意破惑。
旨明垂釣〕。總結〔拈情〕。 ^266a12

盡大地是藥。古今何大錯〔古今作藥。
古今大錯〕。閉門不造車。
通途自寥廓〔妄生穿鑿終是死見。
若不穿鑿自然開豁〕。
錯錯〔此乃拈無〕。鼻孔遼天亦穿却〔不落有無亦非作家。
何故。不解入#CB16299;垂手〕。 ^266a16

玄沙示眾云。諸方老宿盡道利生接物。
忽有三種病人來。
作麼生接。患盲者。
拈槌竪拂他又不見〔對面親呈。
空示如瞎〕。患聾者。
語言三昧他又不聞〔開示顯揚。
空說如聾〕。患啞者。
教他說又說不得〔風月盈懷。
空具如啞〕。且道作麼生接〔審眾如何〕。
若接此人不得。佛法無有靈驗〔非干佛法。
自無手段〕。僧請益雲門。
門云汝禮拜著〔風行草偃〕。
僧禮拜起〔所旨不辨〕。
門以拄杖挃〔當央直呈〕。
僧退後〔依然不辨〕。
門云汝不患盲〔當頭直點〕。
復喚近前來〔急處一提〕。
僧近前〔聽旨不辨〕。
門云汝不患聾〔當頭直點〕。
乃云還會麼〔急處一提〕。
僧云不會〔直供〕。門云汝不患啞〔當頭一點〕。
其僧於此有省〔方達全機。
非說可及〕○〔主意垂釣為人。
旨明當央直示〕。總結〔權衡在手〕。 ^266a22

盲聾瘖啞。杳絕機宜〔向上一着。
根境不到〕。天上天下〔該羅六道〕。
堪笑堪悲〔笑他盲者不盲。
悲他不啞却啞〕。離朱不辯正色。
師曠豈識玄絲〔隔山聞蟻。
爭聞於此。正是聾人〕。
爭如獨坐虗窓下。
葉落花開自有時〔理本自然豈消安排。
雪老自誇高超二子〕。
復云還會麼。無孔鐵鎚〔你既不會。
何異鐵鎚〕。 ^266a42

雲岩問道吾。大悲菩薩用許多手眼作麼〔疑經之言〕。
吾云如人夜中背手摸枕子〔手上無眼。
深夜識枕〕。岩云我會也〔悟理非根〕。
吾云汝作麼生會〔審他見處〕。
岩云徧身是手眼〔渾然一理更無有雜〕。
吾云。道即太煞道。
只道得八成〔悟則甚的。
又在大功〕。岩云師兄作麼生〔恐有不諦。
故求深進〕。吾云通身是手眼〔就機一拈。
以見遣見〕○〔主意隔身傍註。
旨明渾然不二〕。總結〔老婆心切〕。 ^266b4

徧身是。通身是。拈來猶教十萬里〔此言諸方妄認。
及至臨時無踐〕。展翅鵬騰六合雲。
摶風鼓蕩四溟水。
是何埃塏兮忽生。
那箇毫#CB12530;兮未止。
君不見。網珠垂範影重重。
棒頭手眼從何起〔即今棒喝。
你看却從何處發現〕。
咄。 ^266b16

僧問智門。如何是般若體〔請益〕。
門云蚌含明月〔當央直指〕。
僧云如何是般若用。
門云兔子懷胎〔問答同前〕○〔主意明宗。
旨是絕待〕。總結〔坐斷兩頭〕。 ^266b26

一片虗癡絕謂情〔體絕言思〕。
人天從此見空生。
蚌含玄兔深深意。
曾與禪家作戰爭〔空生又困孤危。
不知智門平實〕。 ^266b32

楞嚴經云。吾不見時。
何不見吾不見之處。
若見不見。自然非彼不見之相。
若不見吾不見之地。
自然非物。云何非汝〔見我不見之地。
自然無見。見問無跡。
不汝而誰〕○〔主意直明向上。
旨明雙離物見〕。總結〔人境俱奪〕。 ^266b38

全象全牛翳不殊〔全象全見象有。
全牛全見牛無。有無之見皆是眼中之翳〕。
從來作者共名摸〔古今之人未出有無〕。
如今要見黃頭老。
剎剎塵塵在半途〔不住有無。
剎塵見佛亦是今時。
故曰半途〕。 ^266b46

長慶云。寧說阿羅漢有三毒。
不說如來有二種語〔一切諸法無非直指〕。
不道如來無語。只是如來無二種語〔不道無有指示。
只是無別指示〕。保福云。
作麼生是如來語〔深見其情故又探之〕。
慶云聾人爭得聞〔點他不曉〕。
福云情知你向第二門頭道〔看透心肝。
說出骨髓〕。慶云作麼生是如來語。
福云喫茶去〔當央一截。
法窟爪牙〕○〔主意深竿在手。
旨明一#CB15325;一刮〕。
總結〔作家相見〕。 ^266c4

頭兮第一第二。臥龍不鑑止水〔第一第二皆是死水〕。
無處有月波澄〔有月無龍名之死水〕。
有處無風浪起。稜禪客。
稜禪客。三月禹門遭點額。 ^266c18

趙州示眾三轉語○〔主意舉妄明真。
旨明了性非要〕。總結〔不落二邊〕。 ^266c26

泥經不度水。神光照天地〔上標下柱〕。
立雪如未休。何人不雕偽〔光未見祖妄生穿鑿。
見祖方悟心非外得〕。
金佛不度爐。人來訪紫胡〔同前〕。
牌中數箇字。清風何處無〔前示其體。
今示其用。若然會得。
天下橫行〕。木佛不度火。
常思破竈墮〔同前〕。
杖子忽擊著。方知辜負我〔一體一用皆是今時。
忽然脫落本來尊貴〕。 ^266c28

金剛經云。若為人輕賤。
是人先世罪業應墮惡道。
以今世人輕賤故。
先世罪業則為消滅○〔主意舉權明實。
旨明幻盡覺圓〕。總結〔直下明宗〕。 ^266c40

明珠在掌。有功者賞〔人人具有。
忽悟名賞〕。胡漢不來。
全無伎倆〔達性得珠。
對緣應現。機絕功忘。
凡聖不通〕。伎倆既無。
波旬失途。瞿曇瞿曇。
識我也無〔莫道波旬佛祖不見〕。
復云。勘破了也。 ^266c46

天平依和尚參西院常云。
莫道會佛法。覔箇舉話頭人也無〔誇他有禪。
所以馳騁〕。一日院見召云從依〔照用並行〕。
平舉頭〔忙然失所〕。
院云錯〔鈎錐在手〕。
平行三兩步〔十分猶豫〕。
院云錯〔法窟爪牙〕。
平近前〔依舊不達〕。
院云適來這兩錯。
是西院錯上座錯〔深入虎穴〕。
平云從依錯〔可惜逐句〕。
院云錯〔太煞威嚴〕。
平休去〔強作主宰〕。
院云且在這裏過夏。
共上座商量這兩錯〔仁義之慈〕。
平當時便行〔只知不受籠罩。
不知穿却鼻孔〕。後住院謂眾云。
我當初行脚時。被業風吹到思明長老處。
連下兩錯。更留我過夏。
共我商量。我不道恁麼時錯。
發足南方去時。早錯了也○〔主意拽回鼻孔。
旨明直下明宗〕。總結〔老婆心切〕。 ^267a6

禪家流。愛輕薄〔打草驚蛇〕。
滿肚參來用不著。
堪悲堪笑天平老。
却謂當初悔行脚。
錯錯。西院清風頓銷鑠〔會得這兩錯。
二老家風一時氷消瓦解〕。
復云。忽有箇衲僧出云。
錯〔起前徵後〕。雪竇錯何似天平錯〔鈎垂四海〕。 ^267a26

肅宗帝問忠國師。
如何是十身調御〔請益〕。
師云。檀越踏毗盧頂上行〔梵謂毗盧。
此云法身〕。帝云不會〔直供〕。
師云。莫認自己清淨法身〔一拈二註〕○〔主意拈情。
旨明向上〕。總結〔老婆心切〕。 ^267a36

一國之師亦強名〔法身不認。
何存國師〕。南陽獨許振佳聲。
大唐扶得真天子。
曾踏毗盧頂上行〔扶持聖主。
不執法身〕。鐵鎚擊碎黃金骨。
天地之間更何物〔法身一絕。
更有什麼〕。三千剎海夜澄澄。
不知誰入蒼龍窟〔須然絕點純清。
不知誰能到此〕。 ^267a42

僧問巴陵。如何是吹毛劒〔借事藏鋒〕。
陵云。珊瑚枝枝撑著月〔當央直指〕○〔主意拈轉話頭。
旨明直截言思〕。總結〔信手拈來〕。 ^267b2

要平不平。大巧若扡。
或指或掌。倚天照雪〔若然會得。
隨緣泛應。得大自在。
無不鋒利〕。大冶兮磨礱不下。
良工兮拂拭未歇。
別別〔既非造作。必不同諸。
高着眼看。是何道理〕。
珊瑚枝枝撑著月〔盡情吐露。
切忌商量〕。焭絕老人天奇直註雪竇顯和尚頌古下
〔終〕
 ^267b6
