
other:: 
pin:: 大方廣佛華嚴經綱要卷第三十三
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
pin:: 十迴向品第二十五之十一
orig:: 
佛子！菩薩摩訶薩復以法施所修善根如是迴向：
願一切佛剎皆悉清淨，以不可說不可說莊嚴具而莊嚴之。
一一佛剎，其量廣大，同於法界，純善無礙，
清淨光明，諸佛於中現成正覺。
一佛剎中，清淨境界悉能顯現一切佛剎；
如一佛剎，一切佛剎亦復如是。
commentary::  ^727a29

第三、一門願成依果。
文分為二：先總明；後其一一下，別顯。
今初十句：先一句牒前起後；次云願一切佛剎下，
正顯願相：一、願清淨，二、願莊嚴，三、分量普周，
四、純善，五、無障礙，六、具淨光，七、有佛現，
八、融攝，九、舉一例餘。
一剎之展，量同法界；一剎之卷，顯現無餘。
展卷無礙，是一佛剎；如一佛剎，剎剎皆然。
準後人嚴，塵塵尚然，況復剎剎！
orig::  ^727a39

其一一剎，悉以等法界無量無邊清淨妙寶莊嚴之具而為嚴飾。
所謂：阿僧祇清淨寶座，敷眾寶衣；阿僧祇寶帳，
寶網垂布；阿僧祇寶蓋，一切妙寶互相暎徹；
阿僧祇寶雲，普雨眾寶；阿僧祇寶華，周徧清淨；
阿僧祇眾寶所成欄、楯、軒、檻，清淨莊嚴；
阿僧祇寶鈴，常演諸佛微妙音聲，周流法界；
阿僧祇寶蓮華，種種寶色開敷榮曜；阿僧祇寶樹，
周帀行列，無量妙寶以為華果；阿僧祇寶宮殿，
無量菩薩止住其中；阿僧祇寶樓閣，廣博崇麗，
延袤遠近；阿僧祇寶却敵，大寶所成，莊嚴妙好；
阿僧祇寶門闥，妙寶瓔珞周帀垂布；阿僧祇寶牕牖，
不思議寶清淨莊嚴；阿僧祇寶多羅，形如半月，眾寶集成。
如是一切，悉以眾寶而為嚴飾，離垢清淨，
不可思議，無非如來善根所起，具足無數寶藏莊嚴。
commentary::  ^727b8

第二、別顯中，先顯寶嚴；後如寶莊嚴下，類餘嚴。
今初，分三：初其一一下，總標；次所謂下，
別顯；三、是為菩薩下，總結。
今別顯中分二：先通顯寶嚴；後佛子！
於彼一切下，別明人寶嚴。
前中以阿僧數但有九十四數，以晉經皆云無量阿僧祇，
初有數事但云無量，則阿僧祇言非是數中之一，但是無數之言。
若定是數，則為限局。
今就九十四內，寶樹之中有無量妙寶以為華果，
為一；宮殿中有無量菩薩，為二；初段顯因之後有無數寶藏，
為三；一一瓔珞中有千菩薩上妙莊嚴，
為四；下寶枝中有不思議鳥，為五；寶華中有無量菩薩，
為六，足滿百數。文中分二：初十八事略明顯勝：
先列事略明；次如是一切下，舉因顯勝。
orig::  ^727b36

復有阿僧祇寶河，流出一切清淨善法；
阿僧祇寶海，法水盈滿；阿僧祇寶芬陀利華，
常出妙法芬陀利聲；阿僧祇寶須彌山，
智慧山王秀出清淨；阿僧祇八楞妙寶，
寶線貫穿，嚴淨無比；阿僧祇淨光寶，常放無礙大智光明，
普照法界；阿僧祇寶鈴鐸，更相扣擊，出妙音聲；
阿僧祇清淨寶，諸菩薩寶具足充滿；阿僧祇寶繒綵，
處處垂下，色相光潔；阿僧祇妙寶幢，以寶半月而為嚴飾；
阿僧祇寶旛，悉能普雨無量寶旛；阿僧祇寶帶，
垂布空中，莊嚴殊妙；阿僧祇寶敷具，能生種種微細樂觸；
阿僧祇妙寶旋，示現菩薩一切智眼；阿僧祇寶瓔珞，
一一瓔珞百千菩薩上妙莊嚴；阿僧祇寶宮殿，
超過一切，妙絕無比；阿僧祇寶莊嚴具，
金剛摩尼以為嚴飾；阿僧祇種種妙寶莊嚴具，
常現一切清淨妙色；阿僧祇清淨寶，殊形異彩，
光鑒暎徹；阿僧祇寶山，以為垣牆，周帀圍繞，
清淨無礙；阿僧祇寶香，其香普熏一切世界；
阿僧祇寶化事，一一化事周徧法界；阿僧祇寶光明，一一光明現一切光。
commentary::  ^727c14

次復有下八十二事廣顯，於中分五：第一二十四事唯以外寶為嚴，
其間三兩亦標以事名、釋以法門，且從多判。
orig::  ^727c48

復有阿僧祇寶光明，清淨智光照了諸法。
復有阿僧祇無礙寶光明，一一光明周徧法界。
有阿僧祇寶處，一切諸寶皆悉具足。
阿僧祇寶藏，開示一切正法藏寶。
阿僧祇寶幢，如來幢相迥然高出。
阿僧祇寶賢，大智賢像具足清淨。
阿僧祇寶園，生諸菩薩三昧快樂。
阿僧祇寶音，如來妙音普示世間。
阿僧祇寶形，其一一形皆放無量妙法光明。
阿僧祇寶相，其一一相悉超眾相。
阿僧祇寶威儀，見者皆生菩薩喜樂。
阿僧祇寶聚，見者皆生智慧寶聚。
阿僧祇寶安住，見者皆生善住寶心。
阿僧祇寶衣服，其有著者，生諸菩薩無比三昧。
阿僧祇寶袈裟，其有著者，纔始發心則得善見陀羅尼門。
commentary::  ^728a6

二、復有阿僧祇寶光明下，有十五事，標以事名，
釋以法門，欲顯即事成法門故。
orig::  ^728a30

阿僧祇寶修習，其有見者，如一切寶皆是業果，決定清淨。
阿僧祇寶無礙知見，其有見者，得了一切清淨法眼。
阿僧祇寶光藏，其有見者，則得成就大智慧藏。
commentary::  ^728a34

三寶修習下三事，唯約法門，顯即法可貴，非要託事。
orig::  ^728a40

阿僧祇寶座，佛坐其上，大師子吼；阿僧祇寶燈，
常放清淨智慧光明；阿僧祇寶多羅樹，
次第行列，繚以寶繩，莊嚴清淨。
其樹復有阿僧祇寶幹，從身聳擢，端直圓潔；
阿僧祇寶枝，種種眾寶莊嚴稠密，不思議鳥翔集其中，
常吐妙音，宣揚正法；阿僧祇寶葉，放大智光，
徧一切處；阿僧祇寶華，一一華上，無量菩薩結跏趺坐，
徧遊法界；阿僧祇寶果，見者當得一切智智不退轉果；
阿僧祇寶聚落，見者捨離世聚落法；阿僧祇寶都邑，
無礙眾生於中盈滿；阿僧祇寶宮殿，王處其中，
具足菩薩那羅延身，勇猛堅固，被法甲冑，
心無退轉；阿僧祇寶舍，入者能除戀舍宅心；
阿僧祇寶衣，著者能令解了無著；阿僧祇寶宮殿，
出家菩薩充滿其中；阿僧祇寶珍玩，見者咸生無量歡喜；
阿僧祇寶輪，放不思議智慧光明，轉不退輪；
阿僧祇寶#CB02494;陀樹，
因陀羅網莊嚴清淨；阿僧祇寶地，不思議寶間錯莊嚴；
阿僧祇寶吹，其音清亮，充滿法界；阿僧祇寶鼓，
妙音克諧，窮劫不絕。
commentary::  ^728a44

四、寶座下二十七事，約於事寶能成法門，或顯依中有正明雜莊嚴。
orig::  ^728b30

阿僧祇寶眾生，盡能攝持無上法寶。
阿僧祇寶身，具足無量功德妙寶。
阿僧祇寶口，常演一切妙法寶音。
阿僧祇寶心，具清淨意大智願寶。
阿僧祇寶念，斷諸愚惑，究竟堅固一切智寶。
阿僧祇寶明，誦持一切諸佛法寶。
阿僧祇寶慧，決了一切諸佛法藏。
阿僧祇寶智，得大圓滿一切智寶。
阿僧祇寶眼，鑒十方寶，無所障礙。
阿僧祇寶耳，聽聞無量盡法界聲，清淨無礙。
阿僧祇寶鼻，常齅隨順清淨寶香。
阿僧祇寶舌，能說無量諸語言法。
阿僧祇寶身，徧遊十方而無罣礙。
阿僧祇寶意，常勤修習普賢行願。
阿僧祇寶音，淨妙音聲徧十方界。
阿僧祇寶身業，一切所作以智為首。
阿僧祇寶語業，常說修行無礙智寶。
阿僧祇寶意業，得無障礙廣大智寶，究竟圓滿。
commentary::  ^728b34

五寶眾生下十八事，顯於內身六根三業皆名為寶，並圓明可貴故。
此上諸事或純或雜或依正無礙，皆以事事無礙因所感故。
若將一因各對一事，如以寂忍為因所感寶衣等，恐繁不顯。
復將一因成一切果，四句融通義如常說。
orig::  ^728c12

佛子！菩薩摩訶薩於彼一切諸佛剎中，
於一佛剎、一方、一處、一毛端量，有無量無邊不可說數諸大菩薩，
皆悉成就清淨智慧，充滿而住。
如一佛剎、一方、一處、一毛端量，如是盡虗空徧法界一一佛剎、
一一方、一一處、一一毛端量，悉亦如是。
commentary::  ^728c22

第二、人寶者，法華云：彼國何故名曰大寶莊嚴？
彼國中以菩薩為大寶故，所以楚魏之朝亦不以金玉為珍，
而以賢臣為寶。徧法界微塵之處有多菩薩，可謂大心嚴剎也。
orig::  ^728c32

是為菩薩摩訶薩以諸善根而為迴向，普願一切諸佛國土悉具種種妙寶莊嚴。
commentary::  ^728c40

三，結成寶嚴。
orig::  ^728c44

如寶莊嚴，如是廣說。
如是香莊嚴、華莊嚴、鬘莊嚴、塗香莊嚴、
燒香莊嚴、末香莊嚴、衣莊嚴、蓋莊嚴、幢莊嚴、
旛莊嚴、摩尼寶莊嚴，次第乃至過此百倍，
皆如寶莊嚴，如是廣說。
commentary::  ^728c46

第二、類顯餘嚴有十一事，一一皆有上之百事，
并前一百，則一千二。
言次第乃至過此百倍者，若言嚴事過百，則不應言皆如寶嚴。
若準晉經云：衣、蓋、幢、旛乃至百事莊嚴。
則以香等為百。然過此倍之三字，譯者不妙。
若別理通者，以前寶嚴但列百事，非止為百，
應過百倍，則百百為萬，表圓融萬行，則應迴文云：摩尼寶嚴皆如寶莊嚴。
如是廣說，次第乃至過此百倍，理則無違。 ^729a6

上迴向菩提中，一門依報果圓。
orig::  ^729a20

佛子！菩薩摩訶薩以法施等所集善根，
為長養一切善根故迴向；為嚴淨一切佛剎故迴向；
為成就一切眾生故迴向；為令一切眾生皆心淨不動故迴向；
為令一切眾生皆入甚深佛法故迴向；
為令一切眾生皆得無能過清淨功德故迴向；
為令一切眾生皆得不可壞清淨福力故迴向；
為令一切眾生皆得無盡智力，度諸眾生令入佛法故迴向；
為令一切眾生皆得平等無量清淨言音故迴向；
為令一切眾生皆得平等無礙眼，成就盡虗空徧法界等智慧故迴向；
為令一切眾生皆得清淨念，知前際劫一切世界故迴向；
為令一切眾生皆得無礙大智慧，悉能決了一切法藏故迴向；
為令一切眾生皆得無限量大菩提，周徧法界無所障礙故迴向；
為令一切眾生皆得平等無分別同體善根故迴向；
為令一切眾生皆得一切功德，具足莊嚴清淨身、
語、意業故迴向；為令一切眾生皆得同於普賢行故迴向；
為令一切眾生皆得入一切同體清淨佛剎故迴向；
為令一切眾生悉觀察一切智，皆趣入圓滿故迴向；
為令一切眾生皆得遠離不平等善根故迴向；
為令一切眾生皆得平等無異相深心，
次第圓滿一切智故迴向；為令一切眾生皆得安住一切白法故迴向；
為令一切眾生皆於一念中證一切智得究竟故迴向；為令一切眾生皆得成滿清淨一切智道故迴向。
commentary::  ^729a24

大文第三、二門迴向所為中，初一門應為眾生，後一門應為菩提。
今初，有二十三句：初之二句，文雖在初，
義通二處；第三、成就眾生，是為總句，下皆是別。
始自信心，終成種智，其文並顯。
orig::  ^729b22

佛子！菩薩摩訶薩以諸善根，普為一切眾生如是迴向已，
復以此善根，欲普圓滿演說一切清淨行法力故迴向；
欲成就清淨行威力，得不可說不可說法海故迴向；
欲於一一法海，具足無量等法界清淨智光明故迴向；
欲開示演說一切法差別句義故迴向；
欲成就無邊廣大一切法光明三昧故迴向；
欲隨順三世諸佛辯才故迴向；欲成就去、
來、現在一切佛自在身故迴向；為尊重一切佛可愛樂、
無障礙法故迴向；為滿足大悲心，救護一切眾生常無退轉故迴向；
欲成就不思議差別法、無障礙智，心無垢染，
諸根清淨，普入一切眾會道場故迴向；
欲於一切若覆若仰、若麤若細、若廣若狹、
小大染淨，如是等諸佛國土常轉平等不退法輪故迴向；
欲於念念中得無所畏、無有窮盡種種辯才妙法光明開示演說故迴向；
為樂求眾善，發心修習，諸根轉勝，獲一切法大神通智，
盡能了知一切諸法故迴向；欲於一切眾會道場親近供養，
為一切眾生演一切法咸令歡喜故迴向。
commentary::  ^729b30

二、應向菩提中明因果滿大用無盡，亦顯可知。
orig::  ^729c16

佛子！菩薩摩訶薩又以此善根如是迴向，
所謂：以住法界無量住迴向，以住法界無量身業迴向，
以住法界無量語業迴向，以住法界無量意業迴向，
以住法界無量色平等迴向，以住法界無量受、
想、行、識平等迴向，以住法界無量蘊平等迴向，
以住法界無量界平等迴向，以住法界無量處平等迴向，
以住法界無量內平等迴向，以住法界無量外平等迴向，
以住法界無量發起平等迴向，以住法界無量深心平等迴向，
以住法界無量方便平等迴向，以住法界無量信解平等迴向，
以住法界無量諸根平等迴向，以住法界無量初、
中、後際平等迴向，以住法界無量業報平等迴向，
以住法界無量染淨平等迴向，以住法界無量眾生平等迴向，
以住法界無量佛剎平等迴向，以住法界無量法平等迴向，
以住法界無量世間光明平等迴向，以住法界無量諸佛菩薩平等迴向，
以住法界無量菩薩行願平等迴向，以住法界無量菩薩出離平等迴向，
以住法界無量菩薩教化調伏平等迴向，
以住法界無量法界無二平等迴向，以住法界無量如來眾會道場平等迴向。
commentary::  ^729c18

第四迴向實際有二十九句，皆言法界者，理事無礙法界也。
皆云住者，智契即事之理，無所住故。
住即入義，以安住故。
法界無二，即是等義。
初云無量住者，一切善根皆是所住，今以無住之住，便同法界無量。
他皆倣此。 ^730a8

上八門竟。
orig::  ^730a16

佛子！菩薩摩訶薩如是迴向時，安住法界無量平等清淨身，
安住法界無量平等清淨語，安住法界無量平等清淨心，
安住法界無量平等諸菩薩清淨行願，
安住法界無量平等清淨眾會道場，安住法界無量平等為一切菩薩廣說諸法清淨智，
安住法界無量平等能入盡法界一切世界身，
安住法界無量平等一切法光明清淨無畏，
能以一音盡斷一切眾生疑網，隨其根欲皆令歡喜，
住於無上一切種智、力、無所畏、自在神通、
廣大功德、出離法中。
commentary::  ^730a18

大文第三迴向成益，文有十句皆言安住者，由上智契故能得安也。
身等即差別事法，今即平等清淨，平等清淨即是法界無盡，
法界清淨即是所得，智能安住全同法界。
由八安住成後二用：一、一音普斷物疑；
二、上住佛德。佛德雖多略舉其四，謂十力、
四無畏、十自在、六神通，名廣大德，對上種智為佛二嚴，是出離法。
orig::  ^730a36

佛子！是為菩薩摩訶薩第十住等法界無量迴向。
commentary::  ^730b2

三、依釋結名。
上位行竟
orig::  ^730b4

菩薩摩訶薩以法施等一切善根如是迴向時，
成滿普賢無量無邊菩薩行願，悉能嚴淨盡虗空等法界一切佛剎，
令一切眾生亦得如是；具足成就無邊智慧，
了一切法，於念念中見一切佛出興於世，
於念念中見一切佛無量無邊自在力，
所謂：廣大自在力、無著自在力、無礙自在力、
不思議自在力、淨一切眾生自在力、立一切世界自在力、
現不可說語言自在力、隨時應現自在力、
住不退轉神通智自在力、演說一切無邊法界俾無有餘自在力、
出生普賢菩薩無邊際眼自在力、以無礙耳識聞持無量諸佛正法自在力、
一身結跏趺坐周徧十方無量法界於諸眾生無所迫隘自在力、
以圓滿智普入三世無量法自在力。
又得無量清淨，所謂：一切眾生清淨、一切佛剎清淨、
一切法清淨、一切處徧知智清淨、徧虗空界無邊智清淨、
得一切差別言音智以種種言音普應眾生清淨、
放無量圓滿光普照一切無邊世界清淨、
出生一切三世菩薩行智清淨、一念中普入三世一切諸佛眾會道場智清淨、
入無邊一切世間令一切眾生皆作所應作清淨。
如是等，皆得具足，皆得成就，皆已修治，
皆得平等，皆悉現前，皆悉知見，皆悉悟入，
皆已觀察，皆得清淨到於彼岸。
commentary::  ^730b6

大文第二位果分三：初標得因，次云成滿普賢下別列所得三種果滿：
一因果利益滿，次於念念下見佛自在滿。
先標，所謂廣大下別顯，有七行經，皆以體用理量俱無障礙是佛自在。
三又得無量清淨下有六行經，清淨果滿，由淨惑障見性淨故。
亦先標，所謂下列。
次云如是等下二行經，結能得之相。
平等者，離能所知故。 ^730b48

上文通前正說分竟。 ^730c12

下六證成前五科，在十迴向初。
orig::  ^730c14

爾時，佛神力故，十方各百萬佛剎微塵數世界六種震動，
所謂：動、徧動、等徧動，起、徧起、等徧起，踊、
徧踊、等徧踊，震、徧震、等徧震，吼、徧吼、等徧吼，
擊、徧擊、等徧擊。佛神力故，法如是故，雨眾天華、
天鬘、天末香、天諸雜香、天衣服、天珍寶、
天莊嚴具、天摩尼寶、天沉水香、天栴檀香、
天上妙蓋、天種種幢、天雜色旛、阿僧祇諸天身；
無量百千億不可說天妙法音、不可思議天讚佛音、
阿僧祇天歡喜音，咸稱善哉；無量阿僧祇百千那由他諸天恭敬禮拜；
無數天子常念諸佛，希求如來無量功德，
心不捨離；無數天子作眾妓樂，歌詠讚歡，
供養如來；百千阿僧祇諸天放大光明，
普照盡虗空徧法界一切佛剎，現無量阿僧祇諸佛境界，如來化身出過諸天。
commentary::  ^730c16

大文第六從爾時佛神力下瑞應分。
於中二：先動地生信，次云佛神力故法如是故下興供表行。
於中三：初二句興供因，二雨眾天華下外事供，次云阿僧祇諸天身下六行經內事三業。
orig::  ^730c42

如於此世界兜率陀天宮說如是法，周徧十方一切世界兜率天宮悉亦如是。
commentary::  ^731a2

大文第七如於此世界下結通十方，以是通方之說準上諸會或結瑞應，
今此結說故別開章。
orig::  ^731a6

爾時，復以佛神力故，十方各過百萬佛剎微塵數世界外，
各有百萬佛剎微塵數諸菩薩而來集會，
周徧十方，咸作是言：善哉！
善哉！佛子！乃能說此諸大迴向。
佛子！我等皆同一號，名：金剛幢，悉從金剛光世界金剛幢佛所來詣此土。
彼諸世界，悉以佛神力故而說是法；眾會眷屬，
文辭句義，皆亦如是，不增不減。
我等皆承佛神力，從彼土來，為汝作證。
如我來此眾會為汝作證，十方所有一切世界兜率天宮寶莊嚴殿諸菩薩眾來為作證，
亦復如是。
commentary::  ^731a10

大文第八爾時復以佛神力下證成。
分云百萬者，位過前故。 ^731a28

上長行竟。
orig::  ^731a30

爾時，金剛幢菩薩承佛神力，觀察十方一切眾會暨于法界已，
善知文義，增廣大心，大悲普覆一切眾生，
繫心安住三世佛種，善入一切佛功德法，
成就諸佛自在之身，觀諸眾生心之所樂及其所種一切善根悉分別知，
隨順法身，為現清淨妙色之身，即於是時而說頌言：
commentary::  ^731a32

大文第九爾時金剛下偈讚勸修分。
於中二：先敘意。
orig:: 
　　菩薩成就法智慧，悟解無邊正法門，
　　為法光明調御師，了知無礙真實法。
　　菩薩為法大導師，開示甚深難得法，
　　引導十方無量眾，悉令安住正法中。
　　菩薩已飲佛法海，法雲普雨十方界，
　　法日出現於世間，闡揚妙法利羣生。
　　常為難遇法施主，了知入法巧方便，
　　法光清淨照其心，於世說法恒無畏，
　　善修於法自在心，悉能悟入諸法門，
　　成就甚深妙法海，普為眾生擊法鼓。
　　宣說甚深希有法，以法長養諸功德。
　　具足清淨法喜心，示現世間佛法藏。
　　諸佛法王所灌頂，成就法性智藏身，
　　悉能解了法實相，安住一切眾善法。
　　菩薩修行第一施，一切如來所讚喜，
　　所作皆蒙佛忍可，以此成就人中尊。
　　菩薩成就妙法身，親從諸佛法化生，
　　為利眾生作法燈，演說無量最勝法。
　　隨所修行妙法施，則亦觀察彼善根。
　　所作眾善為眾生，悉以智慧而迴向。
　　所有成佛功德法，悉以迴施諸羣生。
　　願令一切皆清淨，到佛莊嚴之彼岸。
　　十方佛剎無有量，悉具無量大莊嚴，
　　如是莊嚴不可思，盡以莊嚴一國土。
　　如來所有清淨智，願令眾生皆具足，
　　猶如普賢真佛子，一切功德自莊嚴，
　　成就廣大神通力，往詣世界悉周徧。
　　一切眾生無有餘，皆使修行菩薩道。
　　諸佛如來所開悟，十方無量諸眾生，
　　一切皆令如普賢，具足修行最上行。
　　諸佛菩薩所成就，種種差別諸功德，
　　如是功德無有邊，願使眾生悉圓滿。
　　菩薩具足自在力，所應學處皆往學，
　　示現一切大神通，普詣十方無量土。
　　菩薩能於一念頃，覲等眾生無數佛，
　　又復於一毛端中，盡攝諸法皆明見，
　　世間眾生無有量，菩薩悉能分別知，
　　諸佛無量等眾生，大心供養咸令盡，
　　種種名香上妙華，眾寶衣裳及旛蓋，
　　分布法界咸充滿，發心普供十方佛。
　　一毛孔中悉明見，不思議數無量佛，
　　一切毛孔皆如是，普禮一切世間燈。
　　舉身次第恭敬禮，如是無邊諸最勝。
　　亦以言辭普稱讚，窮盡未來一切劫。
　　一如來所供養具，其數無量等眾生，
　　如是供養一如來，一切如來亦復然。
　　供養讚歎諸如來，盡彼世間一切劫。
　　世間劫數可終盡，菩薩供養無休懈。
　　一切世間種種劫，於爾所劫修諸行，
　　恭敬供養一如來，盡一切劫無厭足。
　　如無量劫供一佛，供一切佛皆如是，
　　亦不分別是劫數，於所供養生疲厭。
　　法界廣大無邊際，菩薩觀察悉明了，
　　以大蓮華徧布中，施等眾生無量佛。
　　寶華香色皆圓滿，清淨莊嚴甚微妙，
　　一切世間無可喻，持以供養人中尊。
　　眾生數等無量剎，諸妙寶蓋滿其中，
　　悉以供養一如來，供一切佛皆如是。
　　塗香無比最殊勝，一切世間未曾有，
　　以此供養天人師，窮盡眾生數等劫。
　　末香燒香上妙華，眾寶衣服莊嚴具，
　　如是供養諸最勝，歡喜奉事無厭足，
　　等眾生數照世燈，念念成就大菩提。
　　亦以無邊偈稱述，供養人中調御者。
　　如眾生數佛世尊，皆修無上妙供養，
　　如眾生數無量劫，如是讚歎無窮盡，
　　如是供養諸佛時，以佛神力皆周徧，
　　悉見十方無量佛，安住普賢菩薩行。
　　過去未來及現在，所有一切諸善根，
　　令我常修普賢行，速得安住普賢地。
　　一切如來所知見，世間無量諸眾生，
　　悉願具足如普賢，為聰慧者所稱讚。
　　此是十方諸大士，共所修治迴向行。
　　諸佛如來為我說，此迴向行最無上，
　　十方世界無有餘，其中一切諸眾生，
　　莫不咸令得開覺，悉使常如普賢行。
　　如其迴向行布施，亦復堅持於禁戒，
　　精進長時無退怯，忍辱柔和心不動，
　　禪定持心常一緣，智慧了境同三昧。
　　去來現在皆通達，世間無有得其邊。
　　菩薩身心及語業，如是所作皆清淨，
　　一切修行無有餘，悉與普賢菩薩等。
　　譬如法界無分別，戲論染著皆永盡，
　　亦如涅槃無障礙，心常如是離諸取。
　　智者所有迴向法，諸佛如來已開示，
　　種種善根悉迴向，是故能成菩薩道。
　　佛子善學此迴向，無量行願悉成就，
　　攝取法界盡無餘，是故能成善逝力。
　　若欲成就佛所說，菩薩廣大殊勝行，
　　宜應善住此迴向，是諸佛子號普賢。
commentary::  ^731a44

正說偈中亦二：先明第十迴向，後歎勝勸修。
次七偈頌迴向行，分三：初、隨所修行下二偈，
總頌前九段迴向；二、十方佛剎下一偈，
頌迴向嚴剎；三、如來所有下四偈，頌迴向所為；
三、菩薩具足下有二十偈，頌位果，分三：
初、一偈頌見佛自在，由己自在方見佛自在；
二、菩薩能於一念下十七偈，頌得清淨中，
一念中普入三世一切諸佛眾會道場智清淨，
上云入者必在供養，故此廣顯，此是力能，
不可頌前願成所為；三、過去未來下二偈，
總結第十迴向，然上且依麤相而分，菩薩縱任辨才體勢包攝，
大旨無異故不委論。 ^732b36

上別頌竟。
下第二、結歎勸修，通於十向。
於中九偈分二：初、此是十方下六偈，舉人就行以歎勝。
謂是菩薩所行、如來所說，六度隨相等行、
法界離相等行，故是超勝。
後、智者所有下三偈，結歎勸修。
orig:: 
　　一切眾生猶可數，三世心量亦可知，
　　如是普賢諸佛子，功德邊際無能測，
　　一毛度空可得邊，眾剎為塵可知數，
　　如是大仙諸佛子，所住行願無能量。
commentary::  ^732c8

大文第十末後二偈較量功德，德既無限宜可修行。
然此顯德深勝高遠者，一圓融教故，二約殊勝願力故。
登地已上寄位階差，故每結云：若以殊勝願力復過於此不可數知，
勿謂此深便言地劣。 ^732c26

上第五會竟。大方廣佛華嚴經綱要卷第三十三
 ^732c34
