宗門拈古彚集卷第三十九
collector:: 古杭白巖嗣祖沙門　淨符　彚集
other:: 
# 南八
△南八
other:: 
## 汝州首山省念禪師
汝州首山省念禪師〔南八風穴沼嗣〕
示眾。拈竹篦曰。喚作竹篦則觸。
不喚作竹篦則背。
汝諸人且喚作什麼。
時葉縣省在會下。
乃近前掣得拋向堦前。
却曰是什麼。山曰瞎。
縣於言下大悟。 ^225a8

廣慧璉云。省驢漢悟則太煞悟。
要且未盡先師意旨。 ^225a16

天寧琦云。廣慧恁麼道。
先師實有意旨那。
將一把火照看面皮厚多少。
下坡不走。快便難逢。
若是向上提持。還我竹篦師兄始得。 ^225a20

雲居莊云。脫體風流須是首山。
當機抗敵還他葉縣。
一向與麼去。臨濟佛法掃土而盡。 ^225a26

甌峰承云。我王庫內無如是刀。 ^225a30

明招補云。我當時若在。
待道汝諸人喚作什麼。
但噓兩虗。管取首山者漢瓦解氷消。 ^225a32

首山因汾陽問。百丈卷席意旨如何。
山曰龍袖拂開全體現。
曰師意如何。山曰象王行處絕狐蹤。
汾於言下大悟。禮拜起曰。
萬古碧潭空界月。
再三撈摝始應知。 ^225a36

保寧茂云。大小首山龍頭蛇尾。
有底便道真不掩偽曲不藏直。
拍禪牀云。毗婆尸佛早留心。
直至如今不得妙。 ^225a44

首山因僧問。如何是佛。
山曰新#CB15644;騎驢阿家牽。
曰未審甚麼句中收。
山曰。三玄收不得。
四句豈能該。曰此意如何。
山曰。天長地久。日月齊明。 ^225b2

首山念又因僧問。
新#CB15644;騎驢阿家牽。
意旨如何。山曰百歲翁翁失却父。
曰百歲翁翁豈有父耶。
山曰汝會也。又曰。
此是獨坐無尊卑。
從上無一法與人。 ^225b8

愚菴盂云。欽深淵默。
漆雞頭大。將軍除壁虱。 ^225b14

光相得云。與麼答話。
應機接物不妨迅捷。
檢較將來。未免旁觀者哂。 ^225b16

首山因僧問。如何是佛。
山曰杖林山下竹筋鞭。 ^225b20

道峰清云。首山控千里馬。
發穿楊箭。無有不中之者。
怎奈遇著者僧。致令勞而無功。
若有問道峰。如何是佛。
祇向道。此問何來。
且道與首山是同是別。
other:: 
## 汝州廣慧真禪師
汝州廣慧真禪師〔南八風穴沼嗣〕 ^225b22

風穴問。會昌沙汰時。
護法善神向什麼處去。
真曰。常在闤闠中。
要且無人見。穴曰你徹也。 ^225b28

徑山杲云。你道風穴自徹也未。
other:: 
# 青八
△青八
other:: 
## 鼎州梁山緣觀禪師
鼎州梁山緣觀禪師〔青八同安志嗣〕 ^225b34

示眾。南來者與伊三十棒。
北來者與伊三十棒。 ^225b38

瑯瑘覺云。梁山好一片真金。
將作頑鐵賣却。瑯瑘即不然。
南來者與你三十棒。
北來者與你三十棒。
從教天下人貶剝。 ^225b42

天童忞云。瑯瑘雖不將金作鐵賣。
其奈自不說價要人還錢。
廣潤又則不然。南來者與你三十棒。
北來者與你三十棒。
棒頭有眼明如日。
要識真金火裏看。 ^225b48

佛日晳舉瑯瑘語畢云。
二老可謂婆心太切。
只知入水入泥。不顧旁觀者哂。
隆安即不然。南來者任他南來。
北來者任他北來。
三十棒切忌動著。
何故。黃金自有黃金價。
何必和沙賣與人。 ^225c8

白巖符云。瑯瑘攙行奪市。
錐只恁麼利。廣潤擬出一頭。
鑿只恁麼方。要見梁山。
較三千里。 ^225c16

梁山上堂。真園頭出問。
家賊難防時如何。
山曰識得不為冤。
曰識得後如何。山曰貶向無生國裏。
曰莫是他安身立命處麼。
山曰死水不藏龍。
曰如何是活水龍。
山曰興波不作浪。
曰忽遇傾湫倒嶽時如何。
山下座把住曰。闍黎。
莫教溼著老僧袈裟角。 ^225c20

黃龍清云。梁山老漢洞達機宜。
堪稱作者。怎奈借便開門。
展轉令人著賊。黃龍即不然。
纔見問家賊難防時如何。
便與一刀兩斷。教伊永絕窺窬。
然雖如是。忽有個衲僧出來。
却指山僧云賊賊。
又作麼生。具眼者辨取。 ^225c30

天童華云。梁山和尚要且只解戰賊不解殺賊。
有問山僧。家賊難防時如何。
劈脊便打。何故。不見道齊之以禮。 ^225c40

雲門信云。園頭久默此要。
真有運籌帷幄決勝千里之機。
苟非梁山大難抵敵。
雖然末後中他一箭。
且喜卸甲而歸。還有救得者麼。
若問雲門。忽然傾湫倒嶽時如何。
但向道照管尾巴。
且看園頭作何折合。 ^225c46

棲霞成云。擒賊須擒王。
梁山縱之而不擒。
何也。葢欲試其賊之手段果能為王否。
應菴云只解戰賊不解殺賊。
嗚呼。殺又何難。戰不易也。
使其弓折箭盡自肯投降。
則賊可轉為良民矣。
齊之以禮。必先導之以德。 ^226a8

龍華體云。梁山老人向平田淺草撥着個焦尾大蟲。
直是利害。若非深諳伏虎之方幾遭毒口。
遂高聲召云。大眾。
者裏也有一個。好生隄防。
還見麼。乃驀拈拄杖下座一齊打散。 ^226a18

鳳山啟云。正偏妙叶。
玉線金針。者僧如庖丁游刃用有餘。
饒梁山似郢匠揮斤纖毫無損。
應菴曰只能戰賊不解殺賊。
殊不知垂衣裳而天下治者堯舜也。 ^226a26

河渚謙云。梁山原來膽小。
只能識賊貶賊。不能用賊。
若是山僧。待問家賊難防時如何。
但向道用防作麼。
不見道家無小使不成君子。 ^226a34

白巖符云。真公一挨一拶。
儘有捋虎鬚底膽略。
自非梁山老漢濶大門牆。
難為包裹。雖然。者裏却不恁麼。
待道忽遇傾湫倒嶽時如何。
劈脊便打云。者畜生。
看你走向甚麼處去。 ^226a40

寶光淵云。梁山老漢也是當斷不斷返招其亂。
若據寶光見處。待問家賊難防時如何。
便與三十痛棒趁出。
為什麼。不見道來說是非者便是是非人。 ^226a48

梁山因太陽玄參。
問如何是無相道場。
山指觀音像曰者是吳處士畵底。
玄擬進語。山急索曰。
者個是有相底。如何是無相底。
玄頓悟於言下。遂作禮起。
却依位立。山曰何不道取一句。
玄曰。道即不辭。恐上紙筆。 ^226b6

報親舟云。大似雲雷相送。
冲霄跨漢只在片時。
咦。 ^226b14

清化嶾云。犀因翫月紋生角。
象被雷驚花入牙。 ^226b16

棲霞成云。梁山可謂有奔流度刃之機。
活捉生擒之手。太陽如香象渡河截流而去。
忽然回顧。直得滿地落花紅似錦。
百川四凟盡芬芳。 ^226b18

烏龍岑云。玉線金針繡鴛鴦於錦上。
須是梁山。東君布令見春工於一枝。
還他玄老。雖然傑出當時。
未免費人脣舌。
other:: 
## 金陵清凉法眼文益禪師
金陵清凉法眼文益禪師〔青八地藏琛嗣〕 ^226b24

問修山主。毫釐有差天地懸隔。
你作麼生會。修曰毫釐有差天地懸隔。
眼曰與麼又爭得。
曰和尚作麼生。眼曰毫釐有差天地懸隔。
修便禮拜。 ^226b30

東禪齊徵云。山主恁麼祇對。
為甚麼不肯。及乎請益法眼。
乃仍只恁麼道。且道疑訛在什麼處。
者裏看得透。許你具一隻眼。 ^226b38

五祖戒別法眼劈脊便打。 ^226b44

保寧勇云。修山主當時何不也好向法眼道。
與麼會又爭得。白巖符云。
大小保寧錯過修山主也不知。
是他便禮拜也太煞誵訛。 ^226b46

徑山杲云。法眼與修山主絲來線去。
綿綿密密。扶起地藏門風。
可謂滿目光生。若是徑山門下。
更買草鞋行脚始得。
何故。毫釐有差天地懸隔。
甚處得者消息來。 ^226c4

天寧琦云。二老漢不會轉身句。
加今有問天寧。毫釐有差天地懸隔作麼生會。
向他道。昨日有人恁麼問。
三十棒趁出院去也。 ^226c12

報恩秀云。萬松當時見法眼道恁麼又怎得。
向道久聞和尚有此機要。
不然擺手便行。管取一時坐斷。 ^226c18

博山來云。法眼勾人在不疑之地。
且道有多少法術。
王言如絲。其出如綸。 ^226c24

河渚謙代修云。和尚元來別有長處。 ^226c28

法眼問僧甚處來。
曰泗洲禮拜大聖來。
眼曰大聖今年出塔否。
曰出。眼却問旁僧曰。
你道伊到泗洲不到泗洲。 ^226c30

浮山遠云。者僧到即到泗洲。
只是不見大聖。 ^226c36

道場全云。者僧見即見大聖。
只是不曾識法眼。 ^226c38

東禪觀云。者僧到也到泗洲。
見也見大聖。識也識法眼。
只是自討頭不見。 ^226c40

報恩琇云。者一隊漢病在膏肓。
只顧道那僧不見。
誰知却是自不識那僧。
有人出來道和尚也是扶弱不扶強。
新報恩隨聲便打。
且道是肯他不肯他。 ^226c44

法眼因僧問。聲色兩字甚麼人透得。
眼却謂眾曰。諸上座。
且道者個師僧還透得也未。
若會此僧問處。透聲色也不難。 ^227a2

天童覺云。從前不了。
祇為家賊難防。直下分明。
且向草菴止宿。 ^227a8

高峰妙云。明修棧道。
暗度陳倉。 ^227a12

愚菴盂云。平地上死人無數。 ^227a14

法眼指#CB04775;子曰。
識得#CB04775;子。
周帀有餘。 ^227a16

雲門偃云。識得#CB04775;子。
天地懸殊。 ^227a18

雪竇顯云。澤廣藏山理能伏豹。 ^227a20

薦福懷云。識得#CB04775;子是楠木做。 ^227a22

圓通秀云。識得#CB04775;子。
四脚着地。 ^227a24

泐潭清舉法眼雲門雪竇語畢云。
三個漢總是依他作解。
明昧兩岐。不脫見聞。
如水中月。黃龍即不然。
逼塞乾坤外。開張日月前。 ^227a26

徑山杲云。識得#CB04775;子。
好剃頭洗脚。雖然如是。
錯會者多。 ^227a32

龍池傳云。識得#CB04775;子。
更參三十年。歸來休云依舊是#CB04775;子。 ^227a36

雲門澄云。識得#CB04775;子。
正有事在。 ^227a40

清化嶾云。識得#CB04775;子。
不許坐着。坐着則禍事。 ^227a42

資福侶云。識得#CB04775;子。
雙目如瞽。 ^227a44

靈谿昱云。法眼解放不解收。
雲門解收不解放。
天衣平地上喫交。
總是依草附木。何如拽杖看雲起。
閒聽黃鸝三兩聲。 ^227a46

法眼問覺上座船來陸來。
覺曰船來。眼曰船在什麼處。
曰船在河裏。覺退。
眼乃問旁僧曰。你道適來者僧具眼不具眼。 ^227b4

博山來云。虗空無彩色。
大海有波瀾。 ^227b10

報恩琇代旁僧云。
賊過點兵。 ^227b12

義山訥云。絲來線去不露鋒鋩。
自非見處精明用處自在。
何以能此。雖然。你若作佛法會。
帶累他二老不值半文錢。 ^227b14

慧雲盛云。覺上座四稜蹋地。
故法眼退己讓人。
旁僧若是個漢。好與道潭州紙貴一狀領過。 ^227b20

白巖符云。與麼相見。
可謂大羮玄酒一掃諸方古今殘剩。
不妨奇特中奇特。
乃無端向旁僧露尿臭氣。
得不返令人惡心。 ^227b24

□□獬云。法眼恁麼問。
覺上座恁麼答。若作佛法會。
入地獄如箭射。 ^227b30

法眼因僧參次。乃以手指簾。
尋有二僧齊去捲簾。
眼曰一得一失。 ^227b34

黃龍清云。法眼鏌鎁在手殺活臨時。
二僧齊去卷簾。且道那個得那個失。
還會麼。世事但將公道斷。
人心難與月輪齊。 ^227b38

南#CB00589;問云。
法眼探頭。二僧逐塊。
直饒收處迅捷。未免平地喫交。 ^227b44

百丈泐云。八字打開。
眉橫鼻直。眼裏無筋一世貧。
千古萬古空相憶。
法眼道一得一失。
還有分疎得者麼。
卓拄杖云。山僧口門窄。 ^227b48

資福侶云。虎嘯堂前又且不然。
或有二僧一齊卷簾。
但向道一對無孔鐵錘。
且道賞伊罰伊。若到諸方不得錯舉。 ^227c6

曹溪珠云。清凉老漢指尖頭上大有神鋒。
二僧不善#CB06873;避。
未免喪身失命。若是個漢。
當時待指簾。便好與掀倒禪牀。 ^227c12

法眼因僧問。承教有言。
從無住本立一切法。
如何是無住本。眼曰。
形興未質。名起未名。 ^227c18

博山來云。形未興。
名未起。且道森羅萬象從何處得來。
者裏放過即不可。
喝一喝。 ^227c22

法眼上堂。三通鼓罷。
簇簇上來。佛法人事。
一時周畢。 ^227c26

慧溫尼云。三通鼓罷。
簇簇上來。拄杖不在。
苕帚柄聊與三十。 ^227c28

天童忞云。法眼用鉤。
慧溫用錐。山僧也不鉤你。
也不錐你。且放教冷來看。
乃云。三通鼓罷。簇簇上來。
向下文長。付在來日。 ^227c32

法眼問永明潛曰。
律中道隔壁聞釵釧聲即名破戒。
現覩金銀合雜朱紫駢闐。
是破戒是不破戒。
明曰好個入路。眼曰汝向後有五百毳徒。
為王侯所重在。 ^227c38

天寧琦云。真個入得。
錦上鋪花。若入不得。
眼中著屑。 ^227c44

光相得云。法眼欲從火裏拈出一莖眉毛。
既不可得。而永明乃善于就窠打劫。
固足稱矣。然只解瞻前不能顧後。 ^227c48

資福廣云。石雨和尚住雲門時。
每拈此話問人。無有契其機者。
廣後至亦蒙問及。
廣答云。此是古人作用耳。
雨持以示眾。大為稱賞。
越年復舉此話問廣云。
汝去年道是作用。
且道是甚麼作用。
廣云大似騎賊馬殺賊。
雨便休去。不復措一辭。
大眾。且道山僧此兩語有得失無得失。
雨和尚讚嘆休去。
是好心不是好心。
者裏見得。方有參學眼。 ^228a6

法眼因僧問。如何是曹源一滴水。
眼曰是曹源一滴水。 ^228a20

天童傑云。法眼和尚向百戰塲中舞纛旗。
未免旁觀者哂。忽有問靈隱。
如何是曹源一滴水。
只對他道。和屎合尿。 ^228a24

法眼因僧慧超問。
如何是佛。眼曰汝是慧超。 ^228a30

金粟元云。法眼恁麼抵對。
可謂瘥病不假驢#CB00501;藥。
能彈何用玉絲絃。
者僧悟去亦覺可人。
檢點將來。猶有事在。
且道是什麼事。咄。
玄沙道底。 ^228a32

廣胤標云。紅爐點雪還他作者。
者僧懵懵懂懂。擔一尊沒鼻孔古佛。
要法眼與他點睛。
法眼輕輕與他一點。
立時光天照地。然到衲僧門下。
更須擉瞎。方堪共語。 ^228a38

法眼因僧問。古佛堂前何人先到。
眼曰不動步者。 ^228a46

資福廣云。法眼恁麼答話。
引他業識茫茫者坐在無魂必死之地。
將謂古佛堂前可以坐致。
殊不知唐喪光陰虗消歲月。
古佛堂前。驢年夢見。
然則畢竟什麼人先到。
即向他道。牛頭獄卒。
other:: 
## 襄州青溪洪進禪師
襄州青溪洪進禪師〔青八地藏琛嗣〕 ^228a48

問修山主。明知生是不生之理。
為甚麼為生死之所流。
修曰。笋畢竟成竹去。
如今作篾使還得麼。
進曰汝向後自悟去在。
修曰某甲所見止如此。
上座意作麼生。進指廊下曰。
者個是監院房。那個是典座房。
修即禮謝。 ^228b8

白巖符云。大小青溪他是將門之子。
不是慣欺僚屬。祇為他富堪敵國。
差珍異寶東擲西拋。
總是他尋常事。又何足怪。
雖然。祇如修山主禮謝。
且道是會了恁麼。
不會恁麼。為是別有利害。
other:: 
## 撫州龍濟紹修禪師
撫州龍濟紹修禪師〔青八地藏琛嗣〕 ^228b18

問僧甚處來。曰翠巖。
濟曰翠巖有何言句示徒。
曰。尋常道出門逢彌勒。
入門見釋迦。濟曰與麼道又爭得。
僧便問和尚又如何。
濟曰。出門逢阿誰。
入門見什麼。僧於言下有省。 ^228b26

薦福懷云。山僧則不然。
出門則吳山楚水。
入門則佛殿行廊。
或有個衲僧出。問師意如何。
却許伊具一隻眼。 ^228b34

西禪需云。龍濟頭白齒黃作恁麼語話。
嬾菴即不然。出門竹徑無人埽。
入戶方塘照影寒。 ^228b40

龍濟上堂。具足凡夫法。
凡夫不知。具足聖人法。
聖人不會。聖人若會。
即同凡夫。凡夫若知。
即是聖人。此語具一理二義。
若人辨得。不妨於佛法中有個入處。
若辨不得。莫道不疑好。
珍重。 ^228b44

黃龍清云。修山主只知布網張羅。
不覺自遭籠#CB00746;。
至今不得出身。 ^228c4

徑山杲云。點鐵化為金玉易。
勸人除却是非難。 ^228c8

天寧琦云。修山主熟處難忘。
也是胡地冬抽笋。 ^228c10

淨慈一云。直饒有個入處。
堪作什麼。凡夫則是凡夫。
聖人則是聖人。且道凡聖兩忘一句作麼生道。
閒持經卷倚松立。
笑問客從何處來。 ^228c12

愚菴盂云。辨得也是草裏漢。
辨不得也是草裏漢。
若龍濟者不敢批評。
請自領去。 ^228c18

龍濟頌曰。欲識解脫道。
諸法不相到。眼耳絕見聞。
聲色閙浩浩。 ^228c22

昭覺勤云。聲不到耳。
色不到眼。聲色交參。
萬法成現。且道還蹋著解脫道也無。
不省者個意。修行徒苦辛。 ^228c26

龍濟頌曰。初心未入道。
不得閙浩浩。鐘聲裏薦取。
鼓聲裏顛倒。 ^228c32

天目禮云。修山主可謂五音六律無相奪倫。
美則美矣。要且活埋在聲塵堆裏。
至今出身不得。何故。
玄沙道底。 ^228c36

龍濟頌曰。二破不成一。
一法鎮長存。若人一二解。
永劫受沉淪。 ^228c42

昭覺勤云。修山主直似倚天長劒凜凜神威。
向平坦坦處壁立千仞。
壁立千仞處平坦坦。
雖然。只道得一半。
山僧即不然。二破不成一。
一法亦不存。不作一二解。
永劫受沉淪。 ^228c46

龍濟曰。是柱不見柱。
非柱不見柱。是非已去了。
是非裏薦取。 ^229a6

徑山杲咄云。又是從頭過。 ^229a10

天寧琦云。教裏少哩。
修山主有多少奇特。
也只是座主見解。
未夢見我衲僧巴鼻在。
見露柱但喚作露柱。
見燈籠但喚作燈籠。
不得動著。動著三十棒。 ^229a12

龍濟曰。萬法是心光。
諸緣唯性曉。本無迷悟人。
只要今日了。 ^229a18

天寧琦云。既無迷悟。
了個什麼。從前汗馬無人識。
只要重論葢代功。
other:: 
## 福州東禪玄亮禪師
福州東禪玄亮禪師〔青八白龍希嗣〕 ^229a22

僧問。本無迷悟為什麼却有佛有眾生。
禪曰話墮也。 ^229a26

灜山誾徵云。且道是者僧話墮。
東禪話墮。試論量看。
other:: 
## 隨州智門光祚禪師
隨州智門光祚禪師〔青八香林遠嗣〕 ^229a30

僧問。蓮花未出水時如何。
門曰蓮花。曰出水後如何。
曰荷葉。 ^229a34

天童覺云。靈龜無卦兆。
空殻不勞鑽。 ^229a38

智門因僧問。如何是佛。
門曰踏破草鞋赤脚走。
如何是佛向上事。
門曰拄杖頭邊挑日月。 ^229a40

雪竇顯云。千兵易得。
一將難求。 ^229a44

笑巖寶云。一句明三句。
三句明一句。還他智門。
只如雪竇恁麼道。
在者僧。在智門。具眼者定當看。 ^229a46

智門因僧問。如何是般若體。
門曰蚌合明月。曰如何是般若用。
門曰兔子懷胎。 ^229b2

雪竇顯云。非惟把定世界。
亦乃安怗#CB15131;家。
若善能參詳。便請丹霄獨步。 ^229b6

古南門云。古南則不然。
如何是般若體。盲人見暗。
如何是般若用。機婦停梭。
大眾。何必特地參詳。
幸在家中穩坐。還會麼。
早知燈是火。飯熟幾多時。
other:: 
## 鼎州德山慧遠禪師
鼎州德山慧遠禪師〔青八雙泉郁嗣〕 ^229b10

解夏上堂。僧問九旬禁足今已滿。
自恣之儀事若何。
山曰。猢猻趁蛺蜨。
九步作一歇。曰未審意旨如何。
山以頌示之曰。兩個兒童舁木鼓。
左邊打了右邊舞。
剎那變現百千般。
分明示君君記取。 ^229b16

瑞巖慍云。答也答了。
頌也頌了。怎奈者僧未肯點首在。
靈巖路見不平。要與德山相見。
自恣在今朝。有花當面貼。
一句定誵訛。猢猻趁蛺蜨。
蛺蜨飛。無處尋。空中打坐。
海底穿針。驀拈拄杖顧視左右云。
眾中莫有因齋慶贊者麼。
卓拄杖云。休將閒學解。
埋沒祖師心。
other:: 
## 蘄州五祖戒禪師
蘄州五祖戒禪師〔青八雙泉寬嗣〕 ^229b26

因玉#CB00589;頌雲門北斗藏身話曰。
北斗藏身為舉揚。
法身從此露堂堂。
雲門賺殺他家子。
直至如今謾度量。
且問其作頌之意。
#CB00589;乃張目視之。
戒曰若恁麼會。雲門不值一錢。
公亦當無兩目。後#CB00589;果如其言。
戒暮年亦失一目。
覺範曰。今人妄意測度先德之言。
疑誤後昆。亦可以少誡。 ^229b38

中峰本云。北斗藏身。
豈但玉#CB00589;頌不出。
便是五祖戒也只得向背後叉手。
暮年各損其目。也是好采。
洪公謂誤謗先宗感果如是。
休將閒學解。埋沒祖師心。 ^229c2

五祖問僧近離甚處。
曰東京。祖曰還見天子也無。
曰常年一度出金明池。
祖曰。有理可恕。無理難容。
出去。 ^229c10

真如元徵云。者僧親從東京來。
他恁麼應對。見天子不見天子。
五祖末上與麼道。
是賞伊是罰伊。
other:: 
## 蓮華峰祥菴主
蓮華峰祥菴主〔青八奉先深嗣〕 ^229c14

示寂日拈拄杖示眾曰。
古人到者裏為什麼不肯住。
眾無對。峰乃曰。為他途路不得力。
復曰。畢竟如何。以拄杖橫肩曰。
楖#CB05175;橫擔不顧人。
直入千峰萬峰去。
言畢而逝。 ^229c18

昭覺勤云。也好與三十棒。
只為他擔板腦後見腮莫與往來。
諸人還辨得菴主麼。
脚跟也未點地在。 ^229c26

天童覺云。負入不負出。
本色住山人。思大吞盡諸佛。
普眼不見普賢。且道病在甚麼處。
驀拈拄杖卓一下云。
官不容針。私通車馬。 ^229c30

寶壽新云。蓮峰拄杖子攪亂三千大千世界了也。
還知麼。却化為龍矣。
還降得麼。咦。 ^229c36

明招補云。菴主老不歇心。
怎奈土曠人稀。相逢者少。
other:: 
## 棗樹第二世禪師
棗樹第二世禪師〔青八黃龍機嗣〕 ^229c40

問僧近離甚處。曰漢國。
樹曰漢國天子還重佛法也無。
曰。苦哉。賴值問著某甲。
若是問著別人則禍生。
樹曰作什麼。曰。人尚不見。
有何佛法可重。樹曰。
闍黎受戒來多少時。
曰二十夏。樹曰大好不見人便打。 ^229c44

雪竇顯云。者僧棒即喫。
要且去不再來。棗樹令雖行。
怎奈無風浪起。 ^230a6

南堂欲云。者僧句裏藏鋒。
棗樹棒頭有眼。說什麼去不再來。
直須棒了出院。 ^230a10

天奇瑞云。埋兵索戰輸他作者。
量敵排軍豈不傷軀。
正眼從來付大謀。
大眾。到者裏如何免得。
良久云。塗毒鼓邊休側耳。 ^230a14

古南門云。者僧有前無後。
棗樹有後無前。雪竇明眼難瞞。
要且蹉過棒頭。 ^230a20

白巖符云。者僧祇解慎初不解護末。
棗樹雖善護末要且不解慎初。
拈拄杖云。者裏還有善始善終者麼。
設有。在白巖門下並須喫棒。
為什麼聻。待你脫却汗臭衫子。
謾謾來與你道。 ^230a24

棗樹問僧發足甚處。
曰閩中。樹曰俊哉。
曰謝師指示。樹曰屈哉。
僧作禮。樹曰。我與麼道。
落在什麼處。僧無語。
樹曰彼自無瘡勿傷之也。 ^230a32

昭覺勤云。凡為宗師言不虗發。
者僧既是閩中來。
有何俊哉。謝師指示。
有何屈哉。還見得誵訛麼。
若見得。方信道棗樹在山僧拂子頭上。
無風起浪好肉剜瘡。
其或未然。老僧罪過彌天。 ^230a38

棗樹因僧辭。乃問。
若到諸方。有問老僧此間法道。
你作麼生對。曰待問即道。
樹曰何處有無口底佛。
曰祇者也還難。樹豎拂子曰還見麼。
曰何處有無眼底佛。
樹曰祇者也還難。
僧遶禪牀一帀而出。
樹曰善能祇對。僧便喝。
樹曰老僧不識子。
曰用識作麼。樹敲禪牀三下。 ^230a46

昭覺勤云。棗樹有口如啞。
者僧有眼如盲。遶禪牀一帀。
敗軍之將。敲禪牀三下。
弓折箭盡。 ^230b10

白巖符云。棗樹用盡伎倆。
畢竟不奈者僧何。
者僧呈盡醜態。畢竟脫棗樹籠#CB00746;不得。
二俱不了。若到山僧者裏。
并須喫棒趁出。宗門拈古彚集卷第三十九
 ^230b14
