第二之上楞伽阿#CB02494;多羅寶經會譯卷第二之上
translator:: 宋天竺三藏求那#CB02494;陀羅初譯
translator:: 魏天竺三藏菩提留支再譯
translator:: 唐于闐國三藏實叉難陀後譯
other:: 明臨濟正宗中都沙門員珂會譯
other:: 
# 一切佛語心品第二
一切佛語心品第二之上
爾時，大慧菩薩摩訶薩白佛言：世尊！
世尊脩多羅說：如來藏自性清淨，轉三十二相，入於一切眾生身中。
如大價寶垢衣所纏，如來之藏常住不變亦復如是。
而陰、界、入垢衣所纏，貪欲、恚、癡、不實妄想、
塵勞所汙，一切諸佛之所演說。
云何世尊同外道說我，言有如來藏耶？
世尊！外道亦說：有常作者，離於求那，周徧不滅。
世尊說彼有我。 ^264c17

〔魏譯〕爾時，聖者大慧菩薩摩訶薩白佛言：世尊！
世尊！如脩多羅說：如來藏自性清淨，具三十二相，
在於一切眾生身中，為貪、嗔、癡不實垢染，
陰、界、入衣之所纏裹，如無價寶垢衣所纏。
如來、世尊復說：常、恒、清涼、不變。
世尊！若爾，外道亦說：我有神我，常在不變。
如來亦說：如來藏常，乃至不變。
世尊！外道亦說：有常作者，不依諸緣自然而有，周徧不滅。
若如是者，如來、外道說無差別。 ^264c31

〔唐譯〕爾時，大慧菩薩摩訶薩白佛言：世尊！
脩多羅中說：如來藏本性清淨，常恒不斷，
無有變易，具三十二相。
在於一切眾生身中，為蘊、界、處垢衣所纏，
貪、恚、癡等妄分別垢之所汙染，如無價寶在垢衣中。
外道說我是常作者，離於求那，自在無滅。
世尊所說如來藏義，豈不同於外道我耶？ ^265a2

佛告大慧：我說如來藏，不同外道所說之我。
大慧！有時說空、無相、無願、如、實際、法性、
法身、涅槃、離自性、不生不滅、本來寂靜、
自性涅槃，如是等句說如來藏已，如來。
應供。等正覺，為斷愚夫畏無我句故，說離妄想無所有境界如來藏門。
大慧！未來現在菩薩摩訶薩，不應作我見計着。 ^265a14

〔魏譯〕佛告聖者大慧菩薩言：大慧！
我說如來藏常，不同外道所有神我。
大慧！我說如來藏空、實際、涅槃、不生、不滅、
無相、無願等文辭章句，說名如來藏。
大慧！如來、應、正徧知，為諸一切愚癡凡夫，
聞說無我，生於驚怖，是故我說有如來藏。
而如來藏無所分別，寂靜無相，說名如來藏。
大慧！未來、現在諸菩薩等，不應執着有我之相。 ^265a26

〔唐譯〕佛言：大慧！我說如來藏，不同外道所說之我。
大慧！如來、應、正等覺，以性空、實際、涅槃、
不生、無相、無願等諸句義，說如來藏。
為令愚夫離無我怖，說無分別、無影像處如來藏門。
未來、現在諸菩薩摩訶薩，不應於此執着於我。 ^265a40

譬如陶家於一泥聚，以人工水木輪繩方便作種種器。
如來亦復如是，於法無我離一切妄想相，
以種種智慧善巧方便，或說如來藏或說無我，
以是因緣故說如來藏，不同外道所說之我，是名說如來藏。
開引計我諸外道故說如來藏，令離不實我見妄想，
入三解脫門境界，希望疾得阿耨多羅三藐三菩提。
是故如來、應供、等正覺作如是說如來之藏，若不如是則同外道。
是故大慧！為離外道見故，當依無我如來之藏。 ^265b2

〔魏譯〕大慧！譬如陶師，依於泥聚微塵輪繩人工手木方便力故，
作種種器。大慧！如來世尊亦復如是，彼法無我，
離諸一切分別之相，智慧巧便說名如來藏，
或說無我，或說實際及涅槃等，種種名字章句示現，如彼陶師作種種器。
是故，大慧！我說如來藏，不同外道說有我相。
大慧！我說如來藏者，為諸外道執着於我，
攝取彼故說如來藏，令彼外道離於神我妄想見心執着之處，
入三解脫門，速得阿耨多羅三藐三菩提。
大慧！以是義故，諸佛如來、應、正徧知說如來藏，
是故我說有如來藏，不同外道執着神我。
是故，大慧！為離一切外道邪見，諸佛如來作如是說：汝當脩學如來無我相法。 ^265b20

〔唐譯〕大慧！譬如陶師於泥聚中，以人工水杖輪繩方便作種種器。
如來亦爾，於遠離一切分別相無我法中，
以種種智慧方便善巧，或說如來藏，或說為無我，種種名字各各差別。
大慧！我說如來藏，為攝着我諸外道眾，
令離妄見入三解脫，速得證於阿耨多羅三藐三菩提。
是故諸佛說如來藏，不同外道所說之我。
若欲離於外道見者，應知無我如來藏義。 ^265b44

爾時，世尊欲重宣此義，而說偈言：人相續陰，
緣與微塵，勝自在作，心量妄想。 ^265c12

〔魏譯〕爾時，世尊重說偈言：人我及於陰，
眾緣與微塵，自性自在作，惟心妄分別。 ^265c16

〔唐譯〕爾時，世尊即說頌言：士夫相續蘊，
眾緣及微塵，勝自在作者，此但心分別。 ^265c20

爾時大慧菩薩摩訶薩觀未來眾生，復請世尊：
惟願為說脩行無間，如諸菩薩摩訶薩脩行者大方便。 ^265c24

〔魏譯〕爾時，聖者大慧菩薩觀察未來一切眾生，
復請佛言：惟願世尊！
為諸菩薩說如實脩行法。
彼諸菩薩聞說如實脩行之法，便得成就如實脩行者。 ^265c28

〔唐譯〕爾時大慧菩薩摩訶薩普觀未來一切眾生，
復請佛言：願為我說具脩行法，如諸菩薩摩訶薩成大脩行。 ^265c36

佛告大慧：菩薩摩訶薩成就四法，得脩行者大方便。
云何為四？謂善分別自心現觀，外性非性離生住滅，
見得自覺聖智善樂，是名菩薩摩訶薩成就四法，得脩行者大方便。 ^265c42

〔魏譯〕佛告聖者大慧菩薩摩訶薩言：大慧！
有四種法，得名為大如實脩行者。
何等為四？一者、善知自心現見故；二者、
善解外有無故；三者、遠離生住滅故；四者、樂脩內身證智故。
大慧！菩薩成就如是四法，得成就大如實脩行者。 ^266a2

〔唐譯〕佛言：大慧！菩薩摩訶薩具四種法，成大脩行。
何者為四？謂觀察自心所現故，善知外法無性故，
遠離生住滅見故，專求自證聖智故。
若諸菩薩成此四法，則得名為大脩行者。 ^266a12

云何菩薩摩訶薩善分別自心現？
謂如是觀三界唯心分齊，離我、我所，無動搖、
離去來，無始虗偽習氣所熏，三界種種色行繫縛、
身財建立、妄想隨入現，是名菩薩摩訶薩善分別自心現。 ^266a20

〔魏譯〕大慧！何者菩薩摩訶薩觀察三界？
但是一心作故，離我我所故，無動無覺故，
離取捨故，從無始來虗妄執着三界熏習戲論心故，
種種色行常繫縛故，身及資生器世界中六道虗妄現故。
大慧！是名諸菩薩摩訶薩善知自心現見相。 ^266a28

〔唐譯〕大慧！云何觀察自心所現？
謂觀三界唯是自心，離我、我所，無動作、
無來去，無始執着過習所熏，三界種種色行名言繫縛，
身資所住，分別隨入之所顯現。
菩薩摩訶薩如是觀察自心所現。 ^266a38

云何菩薩摩訶薩善觀外性非性？
謂#CB08504;夢等一切性，無始虗偽妄想習因觀一切性自性。
菩薩摩訶薩作如是善觀外性非性，是名菩薩摩訶薩善觀外性非性。 ^266a46

〔魏譯〕大慧！云何菩薩善解外法有無之相？
所謂菩薩見一切法如陽#CB08504;、
如夢、如毛輪故；因無始來執着種種戲論分別妄想熏習故；
見一切法無體相，求證聖智境界脩行故。
大慧！是名菩薩善解外法有無之相。 ^266b6

〔唐譯〕大慧！云何觀察外法無性？
謂觀察一切法，如陽焰、如夢境、如毛輪，
無始戲論種種執着，虗妄惡習為其因故。
如是觀察一切法時，即是專求自證聖智。 ^266b16

云何菩薩摩訶薩善離生、住、滅見？
謂如幻夢一切性自他俱性不生，隨入自心分齊故，
見外性非性、見識不生及緣不積聚、見妄想緣生，
於三界內外一切法不可得，見離自性生見悉滅，
知如幻等諸法自性得無生法忍，得無生法忍已離生、
住、滅見，是名菩薩摩訶薩善分別離生、
住、滅見。 ^266b24

〔魏譯〕大慧！云何一切菩薩摩訶薩見遠離生住滅法？
謂觀諸法如幻如夢故，一切諸法自他二種無故不生，
以隨自心現知見故，以無外法故諸識不起，
觀諸因緣無積聚故，見諸三界因緣有故，
不見內外一切諸法無實體故，遠離生諸法不正見故，
入一切法如幻相故，菩薩爾時名得初地無生法忍。
大慧！是名菩薩摩訶薩遠離生住滅相。 ^266b36

〔唐譯〕大慧！云何得離生住滅見？
所謂觀一切法如幻夢生，自他及俱皆不生故，
隨自心量之所現故，見外物無有故，見諸識不起故，
及眾緣無積故，分別因緣起三界故。
如是觀時，若內若外一切諸法，皆不可得，
知無體實，遠離生見，證如幻性。
是名菩薩摩訶薩遠離生住滅見。 ^266c2

云何菩薩摩訶薩得自覺聖智善樂？
謂得無生法忍，住第八菩薩地，得離心意意識、
五法、自性、二無我相，得意生身。 ^266c14

〔魏譯〕遠離心意意識五法體相故，得二無我如意意身，乃至得第八不動地如意意身故。 ^266c20

〔唐譯〕即時逮得無生法忍，住第八地，了心、
意、意識、五法、自性、二無我境，轉所依止，獲意生身。 ^266c24

世尊！意生身者何因緣？
佛告大慧：意生身者，譬如意去迅疾無碍，故名意生。
譬如意去石壁無碍，於彼異方無量由延，
因先所見憶念不忘，自心流注不絕於身無障礙生。
大慧！如是意生身得一時俱，菩薩摩訶薩意生身，
如幻三昧力自在神通妙相莊嚴聖種類身一時俱生，
猶如意生無有障礙，隨所憶念本願境界，為成就眾生得自覺聖智善樂。 ^266c28

〔魏譯〕大慧菩薩白佛言：世尊！
何故名為如意意身？
佛告大慧：隨意速去，如念即至，無有障礙，名如意身。
大慧！言如意者，於石壁山，障無量百千萬億由旬，
念本所見種種境界，自心中縛，不能障礙，自在而去。
大慧！如意身者，亦復如是，得如幻三昧自在神力，
莊嚴其身，進取一切聖智種類，身無障礙，
隨意而去，以念本願力境界故，為化一切諸眾生故。 ^266c42

〔唐譯〕大慧言：世尊！
以何因緣名意生身？
佛言：大慧！意生身者，譬如意去速疾無礙，名意生身。
大慧！譬如心意於無量百千由旬之外，
憶先所見種種諸物，念念相續疾詣於彼，非是其身及山河石壁所能為礙。
意生身者亦復如是，如幻三昧力通自在諸相莊嚴，
憶本成就眾生願故，猶如意去生於一切諸聖眾中。 ^267a10

如是菩薩摩訶薩得無生法忍，住第八菩薩地，
轉捨心意意識、五法、自性、二無我相身，
及得意生身，得自覺聖智善樂，是名菩薩摩訶薩成就四法得脩行者大方便，
當如是學。 ^267a24

〔魏譯〕即成就大如實脩行者。
大慧！汝應如是脩學。 ^267a32

〔唐譯〕大慧！是名菩薩具四種法成大脩行，汝應如是勤加脩學。 ^267a36

爾時大慧菩薩摩訶薩復請世尊：惟願為說一切諸法緣因之相。
以覺緣因相故，我及諸菩薩離一切性有無妄見，無妄想見漸次俱生。 ^267a40

〔魏譯〕爾時，聖者大慧菩薩復請佛言：世尊！
惟願世尊說一切法因緣之相，知諸法因緣之相。
我及一切諸菩薩等，善知離於有、無、不正等妄想分別，諸法次第一時生過。 ^267a46

〔唐譯〕爾時大慧菩薩摩訶薩復請佛言：
願說一切法因緣相，了達其義，令我及諸菩薩摩訶薩離有無見，
不妄執諸法漸生頓生。 ^267b6

佛告大慧：一切法二種緣相，謂外及內。
外緣者，謂泥團、柱、輪、繩、水、木、人工諸方便緣，有瓶生。
如泥瓶，縷疊、草蓆、種牙、酥、酪等方便緣生，亦復如是。
是名外緣前後轉生。 ^267b12

〔魏譯〕佛告大慧菩薩言：大慧！
一切諸法有於二種因緣集相，所謂內、外。
大慧！外法因緣集相者，所謂泥團、輪柱、
輪繩，人工方便緣故則有瓶生。
大慧！如泥團等因緣生瓶，如是縷、氎、草、
席、種、芽種等人功，生酥、生酪已，生酥、生酪已得醍醐。
大慧！是名外法因緣集相，從下上上應知。 ^267b20

〔唐譯〕佛言：大慧！一切法因緣生有二種，謂內及外。
外者，謂以泥團、水杖、輪繩、人工等緣，和合成瓶。
如泥瓶，縷疊、草席、種芽、酥酪，悉亦如是。
是名外緣前後轉生。 ^267b32

云何內緣？謂無明、愛、業等法得緣名，從彼生陰、
界、入法得緣所起名，彼無差別而愚夫妄想，是名內緣法。 ^267b40

〔魏譯〕大慧！何者內法因緣集相？
大慧！所謂無明、業、愛，如是等法名內因緣集相。
大慧！因無明等陰、界、入等，而得名為因緣集相，而諸凡夫虗妄分別各見別相。 ^267b44

〔唐譯〕內者，謂無明、愛、業等生蘊、界、處法，是為內緣起。
此但愚夫之所分別。 ^267c4

大慧，彼因者有六種，謂當有因、相續因、
相因、作因、顯示因、待因。
當有因者，作因已，內外法生。
相續因者，作攀緣已，內外法生陰種子等。
相因者，作無間相續相生。
作因者，作增上事，如轉輪王。
顯示因者，妄想事生已，相現作所作，如鐙照色等。
待因者，滅時作相續斷，不妄想性生。 ^267c8

〔魏譯〕大慧！因有六種。
何等為六？一者、當因，二者、相續因，三者、
相因，四者、作因，五者、了因，六者、相待因。
大慧！當因者，作因已能生內外法。
大慧！相續因者，能攀緣內外法陰種子等。
大慧！相因者，能生相續次第作事而不斷絕。
大慧！作因者，能作增上因，如轉輪王。
大慧！了因者，妄想事生已能顯示，如燈照色等。
大慧！相待因者，於滅時不見虗妄生法，相續事斷絕故。 ^267c20

〔唐譯〕大慧！因有六種，謂：當有因、相屬因、
相因、能作因、顯了因、觀待因。
大慧！當有因者，謂：內外法作因生果。
相屬因者，謂：內外法作所緣生果，蘊、種子等。
相因者，作無間相，生相續果。
能作因者，謂：作增上而生於果，如轉輪王。
顯了因者，謂：分別生能顯境相，如燈照物。
觀待因者，謂：滅時相續斷，無妄想生。 ^267c36

大慧！彼自妄想相愚夫，不漸次生、不俱生。
所以者何？若復俱生者，作所作無分別，不得因相故。
若漸次生者，不得相我故，漸次生不生，如不生子無父名。 ^268a2

〔魏譯〕大慧！如是諸法，凡夫自心虗妄分別。
大慧！是諸法非次第生，非一時生。
何以故？大慧！若一切法一時生者，因果不可差別，以不見因果身相故。
若次第生者，未得身相，不得言次第生；
如未有子，不得言父。 ^268a8

〔唐譯〕大慧！此是愚夫自所分別，非漸次生亦非頓生。
何以故？大慧！若頓生者，則作與所作無有差別，求其因相不可得故。
若漸生者，求其體相亦不可得，如未生子云何名父？ ^268a18

大慧，漸次生相續方便不然，但妄想耳！
因攀緣、次第增上緣等生所生故。
大慧，漸次生不生，妄想自性計著相故；
漸次俱不生，自心現受用故；自相共相，外性非性。
大慧，漸次俱不生，除自心現，不覺妄想故相生；
是故因緣作事方便相，當離漸次俱見。 ^268a26

〔魏譯〕大慧！愚痴凡夫自心觀察次第相續不相應故，
作如是言：因緣、次第緣、緣緣、增上緣等能生諸法。
大慧！如是次第諸法不生。
大慧！虗妄分別取法體相，一時次第俱亦不生。
復次，大慧！自心中見身及資生故。
大慧！自相同相外法無法，是故次第一時不生。
大慧！但虗妄識生自心見故。
大慧！汝當應離不正見因緣生事次第一時生法。 ^268a36

〔唐譯〕諸計度人言：以因緣、所緣緣、無間緣、
增上緣等，所生能生互相繫屬次第生者，
理不得成，皆是妄情執着相故。
大慧！漸次與頓皆悉不生，但有心現身資等故，
外自共相皆無性故，唯除識起自分別見。
大慧！是故應離因緣所作和合相中漸頓生見。 ^268b2

爾時，世尊欲重宣此義，而說偈言：一切都無生，
亦無因緣滅，於彼生滅中，而起因緣想。
非遮滅復生，相續因緣起，唯為斷凡愚，癡惑妄想緣。
有無緣起法，是悉無有生，習氣所迷轉，從是三有現。 ^268b14

〔魏譯〕爾時，世尊重說偈言：因緣無不生，
不生故不滅，生滅因緣虗，非生亦非滅。
為遮諸因緣，愚人虗妄取，有無緣不生，故諸法不起。
以於三界中，熏習迷惑心。 ^268b22

〔唐譯〕爾時，世尊重說頌言：一切法無生亦復無有滅於彼諸緣中分別生滅相。
非遮諸緣會如是滅復生但止於凡愚妄情之所着。
緣中法有無是悉無有生習氣迷轉心從是生有現。 ^268b30

真實無生緣，亦復無有滅，觀一切有為，猶如虗空華。
攝受及所攝，捨離惑亂見，非已生當生，亦復無因緣。
一切無所有，斯皆是言說。 ^268b38

〔魏譯〕因緣本自無，不生亦不滅，見諸有為法，石女虗空華。
轉可取能取，不生惑妄見，現本皆不生，緣本亦不有。
如是等諸法，自體是空無，亦無有住處，為世間說有。 ^268b44

〔唐譯〕本來無有生，亦復無有滅，觀一切有為，譬如虗空華。
離能取所取，一切迷惑見，無能生所生，
亦復無因緣，但隨世俗故，而說有生滅。 ^268c4

爾時大慧菩薩摩訶薩復白佛言：世尊！
惟願為說言說妄想相心經。
世尊！我及餘菩薩摩訶薩，若善知言說妄想相心經，
則能通達言說所說二種義，疾得阿耨多羅三藐三菩提。
以言說所說二種趣，淨一切眾生。 ^268c10

〔魏譯〕爾時，聖者大慧菩薩復白佛言：世尊！
惟願世尊為我說名分別言語相心法門。
我及一切諸菩薩等，若得善知名分別言語相心法門，
則能通達言說及義二種之法，速得阿耨多羅三藐三菩提。
得菩提已，言說及義能令一切眾生得清淨解。 ^268c20

〔唐譯〕爾時大慧菩薩摩訶薩復白佛言：世尊！
願為我說言說分別相心法門。
我及諸菩薩摩訶薩善知此故，通達能說、
所說二義，疾得阿耨多羅三藐三菩提，令一切眾生於二義中而得清淨。 ^268c30

佛告大慧：諦聽！諦聽！
善思念之，當為汝說。
大慧白佛言：善哉！
世尊，唯然受教。佛告大慧：有四種言說妄想相，
謂相言說、夢言說、過妄想計着言說、無始妄想言說。
相言說者，從自妄想色相計著生。
夢言說者，先所經境界隨憶念生，從覺已境界無性生。
過妄想計着言說者，先怨所作業隨憶念生。
無始妄想言說者，無始虗偽計着過，自種習氣生。
是名四種言說妄想相。 ^268c38

〔魏譯〕佛告聖者大慧菩薩言：善哉！
大慧，諦聽！諦聽！當為汝說。
大慧菩薩言：善哉！
世尊，唯然受教。佛告大慧菩薩言：大慧，有四種妄想言說。
何等為四？一者、相言說，二者、夢言說，三者、
妄執言說，四者、無始言說。
大慧，相言說者，所謂執着色等諸相而生。
大慧，夢言說者，念本受用虗妄境界，依境界夢覺已，知依虗妄境界不實而生。
大慧，執着言說者，念本所聞所作業生。
大慧，無始言說者，從無始來執着戲論煩惱種子熏習而生。
大慧，我言四種言說虗妄執着者，我已說竟。 ^269a4

〔唐譯〕佛言：大慧！有四種言說分別相，所謂：
相言說、夢言說、計着過惡言說、無始妄想言說。
大慧！相言說者，所謂執着自分別色相生；
夢言說者，謂夢先所經境界，覺已憶念依不實境生；
計着過惡言說者，謂憶念怨讎先所作業生；
無始妄想言說者，以無始戲論妄執習氣生。
是為四。 ^269a24

爾時大慧菩薩摩訶薩，復以此義勸請世尊：惟願更說言說妄想所現境界。
世尊！何處、何故、云何、何因，眾生妄想言說生？ ^269a36

〔魏譯〕爾時，聖者大慧菩薩復以此義勸請如來，
而白佛言：世尊！惟願為我重說四種虗妄執着言語之相。
眾生言語何處出？
云何出？何因出？ ^269a42

〔唐譯〕大慧復言：世尊！
願更為說言語分別所行之相，何處、何因、云何而起？ ^269a48

佛告大慧：頭胸喉鼻唇舌齗齒和合出音聲。
大慧白佛言：世尊！
言說妄想為異為不異？
佛告大慧：言說妄想非異非不異。
所以者何？謂彼因生相故。
大慧！若言說妄想異者，妄想不應是因，
若不異者，語不顯義而有顯示，是故非異非不異。 ^269b4

〔魏譯〕佛告大慧菩薩言：大慧！
從頭、胷、喉、鼻、唇、舌、齗、齒轉故，和合出聲。
大慧菩薩白佛言：世尊！
口中言語虗妄法相，為異、為不異？
佛告大慧言：大慧！
言語虗妄，非異、非不異。
何以故？大慧！因彼虗妄法相生言語故。
大慧！若言語異者，應無因生。
大慧！若不異者，言說不能了前境界。
大慧！說彼言語能了前境，是故非異、非不異。 ^269b14

〔唐譯〕佛言：大慧！依頭、胸、喉、鼻、唇、齶、齒、舌和合而起。
大慧復言：世尊！言語分別為異不異？
佛言：大慧！非異非不異。
何以故？分別為因，起言語故。
若異者，分別不應為因；若不異者，語言不能顯義。
是故非異非不異。 ^269b28

大慧復白佛言：世尊！
為言說即是第一義，為所說者是第一義？
佛告大慧：非言說是第一義，亦非所說是第一義。
所以者何？謂第一義聖樂言說所入是第一義，非言說是第一義。
第一義者，聖智自覺所得，非言說妄想覺境界，是故言說妄想不顯示第一義。
言說者，生滅動搖展轉因緣起，若展轉因緣起者，彼不顯示第一義。
大慧！自他相無性故，言說相不顯示第一義。
復次，大慧！隨入自心現量故，種種相外性非性，言說妄想不顯示第一義。
是故，大慧！當離言說諸妄想相。 ^269b38

〔魏譯〕大慧復白佛言：世尊！
為言語即第一義？
為言語所說？為第一義？
佛告大慧：非言語即第一義。
何以故？大慧！為令第一義隨順言語入聖境界故，
有言語說第一義，非言語即第一義。
大慧！第一義者聖智內證，非言語法是智境界，以言語能了彼境界。
大慧！說第一義言語者，是生滅法念念不住，因緣和合有言語生。
大慧！因緣和合者，彼不能了第一義。
何以故？以無自相他相故。
是故，大慧！言語不能了第一義。
復次，大慧！隨順自心見外諸法無法分別，是故不能了知第一義。
是故，大慧！汝當應離種種言語妄分別相。 ^269c10

〔唐譯〕大慧復言：世尊！
為言語是第一義？
為所說是第一義？
佛告大慧：非言語是，亦非所說。
何以故？第一義者，是聖樂處，因言而入，
非即是言；第一義者，是聖智內自證境，
非言語分別智境，言語分別不能顯示。
大慧！言語者，起滅動搖展轉因緣生，若展轉緣生，
於第一義不能顯示；第一義者，無自他相，
言語有相不能顯示；第一義者，但唯自心，
種種外相悉皆無有，言語分別不能顯示。
是故，大慧！應當遠離言語分別。 ^269c32

爾時，世尊欲重宣此義，而說偈言：諸性無自性，
亦復無言說，甚深空空義，愚夫不能了。
一切性自性，言說法如影，自覺聖智子，實際我所說。 ^270a2

〔魏譯〕爾時，世尊重說偈言：諸法本虗妄，
無有自體實，是故諸言語，不能說有無。
空及與不空，凡夫不能知，諸法無體相，說眾生亦爾。
虗妄分別無，有如化夢等，觀察一切法，
不住於涅槃，亦不住世間，如王長者等。
為令諸子喜，泥作諸禽獸，先與虗偽物，後乃授實事。
我說種種法，自法鏡像等，為諸佛子喜，後說明實際。 ^270a8

〔唐譯〕爾時，世尊重說頌言：諸法無自性，
亦復無言說，不見空空義，愚夫故流轉。
一切法無性，離語言分別，諸有如夢化，非生死涅槃。
如王及長者，為令諸子喜，先示相似物，後賜真實者。
我今亦復然，先說相似法，後乃為其演，自證實際法。 ^270a22

爾時大慧菩薩摩訶薩復白佛言：世尊！
惟願為說離一異、俱不俱、有無非有非無、
常無常，一切外道所不行，自覺聖智所行，
離妄想自相共相，入於第一真實之義，
諸地相續漸次上上增進清淨之相，隨入如來地相，無開發本願。
譬如眾色摩尼境界無邊相行，自心現趣部分之相一切諸法，
我及餘菩薩摩訶薩，離如是等妄想自性自共相見，
疾得阿耨多羅三藐三菩提，令一切眾生一切安樂具足充滿。 ^270a32

〔魏譯〕爾時，聖者大慧菩薩復白佛言：世尊！
惟願世尊為諸菩薩及我身，說離一、異，
俱、不俱，有、無、非有非無，常、無常，一切外道所不能行，
聖智自證覺所行故，離於自相、同相法故，
入第一義實法性故，諸地次第上上清淨故，
入如來地相故，依本願力如如意寶無量境界脩行之相自然行故，
於一切法自心現見差別相故。
我及一切諸菩薩等，離於如是妄想、分別、
同相、異相，速得阿耨多羅三藐三菩提。
得菩提已，與一切眾生安隱樂具，悉令滿足故。 ^270a48

〔唐譯〕爾時，大慧菩薩摩訶薩復白佛言：世尊！
願為我說離一異、俱不俱、有無非有無、
常無常等，一切外道所不能行，自證聖智所行境界，
遠離妄計、自相、共相，入於真實第一義境，
漸淨諸地，入如來位。
以無功用本願力故，如如意寶，普現一切無邊境界，一切諸法皆是自心所現差別。
令我及餘諸菩薩等，於如是等法，離妄計、
自性、自共相見，速證阿耨多羅三藐三菩提，普令眾生具足圓滿一切功德。 ^270b20

佛告大慧：善哉！善哉！
汝能問我如是之義，多所安樂，多所饒益，哀愍一切諸天世人。
佛告大慧：諦聽！諦聽！
善思念之，吾當為汝分別解說。
大慧白佛言：善哉！
世尊，唯然受教。佛告大慧：不知心量愚痴凡夫，
取內外性，依於一異、俱不俱、有無非有非無、
常無常，自性習因，計着妄想。 ^270b38

〔魏譯〕佛告大慧：善哉！
善哉！善哉！大慧！汝為哀愍一切天人，多所安樂，
多所饒益，乃能問我如是之義。
善哉！善哉！大慧！諦聽！
諦聽！當為汝分別解說。
大慧白佛言：善哉！
世尊！唯然受教。佛告大慧：愚痴凡夫不能覺知唯自心見，
執着外諸種種法相以為實有，是故虗妄分別一異、
俱不俱、有無非有非無、常無常，因自心熏習，依虗妄分別心故。 ^270c2

〔唐譯〕佛言：大慧！善哉，善哉！
汝哀愍世間，請我此義，多所利益，多所安樂。
大慧！凡夫無智，不知心量，妄習為因，執着外物，
分別一異、俱不俱、有無非有無、常無常等一切自性。 ^270c16

譬如羣鹿為渴所逼，見春時#CB08504;而作水想，
迷亂馳趣，不知非水。
如是愚夫，無始虗偽妄想所熏習，三毒燒心，
樂色境界，見生住滅，取內外性，墮於一異、
俱不俱、有無非有非無、常無常想，妄見攝受。 ^270c24

〔魏譯〕大慧！譬如羣獸為渴所逼，依熱陽#CB08504;，
自心迷亂而作水想，東西馳走不知非水。
大慧！如是凡夫愚癡心見，因無始來虗妄執着戲論熏習，
貪嗔癡熱迷心逼惱，樂求種種諸色境界，
生住滅法不善分別，凡夫墮於一異、俱不俱、
有無非有非無、常無常等。 ^270c32

〔唐譯〕大慧！譬如羣獸為渴所逼，於熱時#CB08504;而生水想，
迷惑馳趣不知非水。
愚痴凡夫亦復如是，無始戲論分別所熏，
三毒燒心樂色境界，見生住滅取內外法，墮一異等執着之中。 ^270c44

如犍闥婆城，凡愚無智而起城想，無始習氣計着相現，彼非有城非無城。
如是外道無始虗偽習氣計着，依於一異、
俱不俱、有無非有非無、常無常見，不能了知自心現量。 ^271a4

〔魏譯〕大慧！譬如凡夫見乾闥婆城生實城想，因無始來虗妄分別城相種子熏習而見。
大慧！彼城非城非不城。
大慧！一切外道亦復如是，因無始來戲論熏習，
執着一異、俱不俱、有無非有非無、常無常法故。
大慧！以不覺知惟是自心虗妄見故。 ^271a12

〔唐譯〕大慧！如乾闥婆城，非城非非城。
無智之人，無始時來，執着城種，妄習熏故，而作城想。
外道亦爾，以無始來，妄習熏故，不能了達自心所現着一異等種種言說。 ^271a22

譬如有人夢見男女、象馬、車步、城邑、園林、
山河、浴池種種莊嚴，自身入中覺已憶念。
大慧！於意云何？如是士夫於前所夢憶念不捨，為黠慧不？
大慧白佛言：不也。
世尊！佛告大慧：如是凡夫惡見所噬，外道智慧不知如夢，
自心現性依於一異、俱不俱、有無非有非無、常無常見。 ^271a30

〔魏譯〕大慧！譬如有人於睡夢中，見諸男女象馬車步，
城邑聚落牛與水牛，園林樹木種種山河，
池泉浴流宮殿樓閣，種種莊嚴廣大嚴博，
見身在中忽然即覺，覺已憶念彼廣大城。
大慧！於意云何？彼人名為是聖者不？
大慧白佛言：不也。
世尊！佛告大慧：一切愚癡凡夫外道，邪見諸見亦復如是，
不能覺知諸法夢睡自心見故，執著一異俱不俱有無非有非無常無常見故。 ^271a42

〔唐譯〕大慧！譬如有人，夢見男女象馬車步城邑園林種種嚴飾，
覺已憶念彼不實事。
大慧！汝意云何？如是之人是黠慧不？
答言：不也。大慧！外道亦爾，惡見所噬不了唯心，執著一異有無等見。 ^271b10

譬如畫像不高不下，而彼凡愚作高下想；
如是未來外道惡見習氣充滿，依於一異、
俱不俱、有無非有非無、常無常見，自壞壞他，
餘離有無無生之論，亦說言無謗因果見，
拔善根本壞清淨因，勝求者當遠離去。
作如是說，彼墮自他俱見有無妄想已，
墮建立誹謗，以是惡見當墮地獄。 ^271b18

〔魏譯〕大慧！譬如畫像不高不下。
大慧！愚痴凡夫妄見諸法有高有下。
大慧！於未來世，依諸外道邪見心熏習，
增長虗妄，分別一異、俱不俱、有無非有非無、常無常等。
大慧！而彼外道自壞壞他，說如是言：諸法不生不滅，有無寂靜。
彼人名為不正見者。
大慧！彼諸外道謗因果法，因邪見故，拔諸一切善根白法清淨之因。
大慧！欲求勝法者，當遠離說如是法人。
彼人心著自他二見，執虗妄法墮於誹謗，建立邪心入於惡道。 ^271b30

〔唐譯〕大慧！譬如畫像無高無下，愚夫妄見作高下想。
未來外道亦復如是，惡見熏習妄心增長，
執一異等自壞壞他，於離有無無生之論亦說為無，此謗因果拔善根本。
應知此人分別有無，起自他見當墮地獄，欲求勝法宜速遠離。 ^271b48

譬如翳目見有垂髮，謂眾人言：汝等觀此而是垂髮，
畢竟非性非無性，見不見故。
如是外道妄見希望，依於一異、俱不俱、
有無非有非無、常無常見，誹謗正法，自陷陷他。 ^271c10

〔魏譯〕大慧！譬如目翳，見虗空中有於毛輪，
為他說言：如是如是，青黃赤白，汝何不觀？
大慧！而彼毛輪本自無體。
何以故？有見不見故。
大慧！諸外道等依邪見心，虗妄分別亦復如是，
虗妄執着一異、俱不俱、有無非有非無、
常無常，生諸法故。 ^271c18

〔唐譯〕大慧！譬如翳目見有毛輪，互相謂言：此事希有。
而此毛輪非有非無，見不見故。
外道亦爾，惡見分別，執着一異、俱不俱等，
誹謗正法，自陷陷他。 ^271c28

譬如火輪非輪，愚夫輪想，非有智者；如是外道惡見希望，
依於一異、俱不俱、有無非有非無、常無常想，一切性生。 ^271c34

〔唐譯〕大慧！譬如火輪實非是輪，愚夫取着非諸智者；
外道亦爾，惡見樂欲執着一異、俱不俱等一切法生。 ^271c40

譬如水泡似摩尼珠，愚小無智作摩尼想計着追逐，
而彼水泡非摩尼非非摩尼，取不取故。
如是外道惡見妄想習氣所熏，於無所有說有生緣，有者言滅。 ^271c46

〔魏譯〕大慧！譬如天雨生於水泡似玻瓈珠，
愚痴凡夫妄見執着，生於珠想東西走逐。
大慧！而彼水泡非寶珠非不寶珠。
何以故？有取不取故。
大慧！彼諸外道因虗妄心分別熏習亦復如是，
說非有法依因緣生，復有說言實有法滅。 ^272a4

〔唐譯〕大慧！譬如水泡似玻瓈珠，愚夫執實奔馳而取，
然彼水泡非珠非非珠，取不取故。
外道亦爾，惡見分別習氣所熏，說非有為生，壞於緣有。 ^272a14

復次，大慧！有三種量、五分論，各建立已，
得聖智自覺，離二自性事，而作有性妄想計着。 ^272a20

〔魏譯〕復次，大慧！彼諸外道建立三種量、
五分論，而作是言：實有聖者內證之法，離二自體虗妄分別故。 ^272a24

〔唐譯〕復次，大慧！立三種量已，於聖智內證，
離二自性法，起有性分別。 ^272a30

大慧，心意意識，身心轉變，自心現攝，所攝諸妄想斷。
如來地自覺聖智脩行者，不於彼作性非性想；
若復脩行者，如是境界性非性攝取相生者，彼即取長養及取我人。 ^272a34

〔魏譯〕大慧！離心、意、意識，轉身便得聖種類身，
修行諸行無如是心，離自心見能取可取虗妄境界故，
入如來地自身進趣證聖智故，如實脩行者不生有無心故。
大慧！如實脩行者必得如是境界故。
大慧！若取有無法者，即為我相、人相、眾生相、壽者相故。 ^272a42

〔唐譯〕大慧！諸脩行者，轉心意識離能所取，
住如來地自證聖法，於有及無不起於想。
大慧！諸脩行者，若於境界起有無執，則着我人眾生壽者。 ^272b6

大慧！若說彼性自性自共相，一切皆是化佛所說，非法佛說。
又諸言說，悉由愚夫希望見生，不為別建立趣自性法得聖智自覺三昧樂住者分別顯示。 ^272b12

〔魏譯〕大慧！說有無法自相同相，是名應化佛說，非法佛說。
復次，大慧！應化如來說如是法，隨順愚痴凡夫見心令其脩行，
非為建立如實脩行，示現自身內證聖智三昧樂行故。 ^272b18

〔唐譯〕大慧！一切諸法自相共相，是化佛說，非法佛說。
大慧！化佛說法，但順愚夫所起之見，不為顯示自證聖智三昧樂境。 ^272b26

譬如水中有樹影現，彼非影非非影、非樹形非非樹形；
如是外道見習所熏妄想計著，依於一異、
俱不俱、有無非有非無、常無常想，而不能知自心現量。
譬如明鏡隨緣顯現一切色像而無妄想，
彼非像非非像而見像非像，妄想愚夫而作像想；
如是外道惡見自心像現妄想計着，依於一異、
俱不俱、有無非有非無、常無常見。
譬如風水和合出聲，彼非性非非性；如是外道惡見妄想，
依於一異、俱不俱、有無非有非無、常無常見。
譬如大地無草木處，熱#CB08504;川流洪浪雲湧，
彼非性非非性、貪無貪故；如是愚夫無始虗偽習氣所熏妄想計著，
依生住滅、一異、俱不俱、有無非有非無、
常無常緣自住事門，亦復如彼熱#CB08504;波浪。
譬如有人呪術機發，以非眾生數、毗舍闍、
鬼方便合成動搖云為，凡愚妄想計着往來；
如是外道惡見希望，依於一異、俱不俱、
有無非有非無、常無常見，戲論計着不實建立。
大慧，是故欲得自覺聖智事，當離生住滅、
一異、俱不俱、有無非有非無、常無常等惡見妄想。 ^272b32

〔魏譯〕大慧！譬如人見水中樹影。
大慧！彼非影非不影。
何以故？有樹則有，無樹則無故。
大慧！彼諸外道依邪見心妄想熏習亦復如是，
分別一異、俱不俱、有無非有非無、常無常妄想分別故。
何以故？以不覺知唯自心見故。
大慧！譬如明鏡隨緣得見一切色像無分別心。
大慧！彼非像非不像。
何以故？有緣得見，無緣不見故。
大慧！愚癡凡夫自心分別見像有無。
大慧！一切外道自心妄想分別鏡像亦復如是，
見一異、俱不俱故。
大慧！譬如諸響因入山河水風空屋和合而聞，彼所聞響非有非無。
何以故？因聲聞聲故。
大慧！一切外道自心虗妄分別熏習，見一異、
俱不俱、有無非有非無、常無常故。
大慧！譬如大地無諸草木園林之處，因於日光塵土和合見水波動，
而彼水波非有非無。
何以故？令眾生歡喜不歡喜故。
大慧！一切外道愚癡凡夫亦復如是，因無始來煩惱心熏習戲論，
分別生住滅、一異、俱不俱、有無非有非無、
常無常，聖人內身證智門中示現陽#CB08504;渴愛事故。
大慧！譬如有人依呪術力起於死屍，機關木人無眾生體，
依毗舍闍力、依巧師力作去來事，而諸愚癡凡夫執着以為實有以去來故。
大慧！愚痴凡夫諸外道等墮邪見心亦復如是，
執着虗妄一異、俱不俱、有無非有非無、
常無常故，是故凡夫外道虗妄建立如是法故。
是故，大慧！汝當遠離生住滅，見一異、俱不俱、
有無非有非無、常無常故，自身內證聖智分別故。 ^272c18

〔唐譯〕大慧！譬如水中有樹影現，彼非影非非影、
非樹形非非樹形；外道亦爾，諸見所熏不了自心，於一異等而生分別。
譬如明鏡無有分別，隨順眾緣現諸色像，
彼非像非非像而見像非像，愚夫分別而作像想；
外道亦爾，於自心所現種種形像，而執一異、俱不俱相。
大慧！譬如谷響，依於風水人等音聲和合而起，
彼非有非無，以聞聲非聲故；外道亦爾，
自心分別熏習力故，起於一異、俱不俱見。
大慧！譬如大地無草木處，日光照觸焰水波動，
彼非有非無，以倒想非想故；愚癡凡夫亦復如是，
無始戲論惡習所熏，於聖智自證法性門中，
見生住滅、一異、有無、俱不俱性。
大慧！譬如木人及以起屍，以毗舍闍機關力故，
動搖運轉云為不絕，無智之人取以為實；
愚痴凡夫亦復如是，隨逐外道起諸惡見，著一異等虗妄言說。
是故，大慧！當於聖智所證法中，離生住滅、
一異、有無、俱不俱等一切分別。 ^273a20

爾時，世尊欲重宣此義，而說偈言：幻夢水樹影，
垂髮熱時#CB08504;，如是觀三有，究竟得解脫。
譬如鹿渴想，動轉迷亂心，鹿想謂為水，而實無水事。
如是識種子，動轉見境界，愚夫妄想生，如為翳所翳。
於無始生死，計着攝受性，如逆楔出楔，捨離貪攝受。
如幻呪機發，浮雲夢電光，觀是得解脫，永斷三相續。
於彼無有作，猶如 #CB08504;虗空，
如是知諸法，則為無所知。
言教唯假名，彼亦無有相，於彼起妄想，陰行如垂髮。
如畫垂髮幻，夢犍闥婆城，火輪熱時#CB08504;，
無而現眾生。常無常一異，俱不俱亦然，
無始過相續，愚夫痴妄想。
明鏡水淨眼，摩尼妙寶珠，於中現眾色，而實無所有。
一切性顯現，如晝熱時#CB08504;，
種種眾色現，如夢無所有。 ^273b4

〔魏譯〕爾時，世尊重說偈言：五陰及與識，
如水中樹影，如幻夢所見，莫依意識取。
諸法如毛輪，如#CB08504;水迷惑，
觀察於三界，一切如幻夢，若能如是觀，脩行得解脫。
如夏獸愛水，搖動迷惑心，彼處無水事，妄想見為水。
如意識種子，境界動生見，愚痴取為實，彼法生如翳。
無始世愚痴，取物如懷抱，如因楔出楔，誑凡夫入法。
幻起屍機關，夢電雲恒爾，觀世間如是，斷有得解脫。
陽焰虗空中，無有諸識知，觀諸法如是，不着一切法。
諸識唯有名，以諸相空無，見陰如毛輪，何法中分別？
畫及諸毛輪，幻夢乾闥婆，火輪禽取水，實無而見有。
常無常及一，二俱及不俱，依無始因縛，凡夫迷惑心。
鏡寶水眼中，現諸種種像，妄見種種色，如夢石女兒。
一切法無實，如獸愛空水。 ^273b28

〔唐譯〕爾時，世尊重說頌言：諸識蘊有五，
猶如水樹影，所見如幻夢，不應妄分別。
三有如陽#CB08504;，幻夢及毛輪，
若能如是觀，究竟得解脫。
譬如熱時#CB08504;，動轉迷亂心，
渴獸取為水，而實無水事。
如是識種子，動轉見境界，如翳者所見，愚夫生執着。
無始生死中，執着所纏覆，退捨令出離，如因榍出榍。
幻呪機所作，浮雲夢電光，觀世恒如是，永斷三相續。
此中無所有，如空中陽#CB08504;，
如是知諸法，則為無所知。
諸蘊如毛輪，於中妄分別，唯假施設名，求相不可得。
如畫垂髮幻，夢乾闥婆城，火輪熱時#CB08504;，
實無而見有。如是常無常，一異俱不俱，
無始繫縛故，愚夫妄分別。
明鏡水淨眼，摩尼妙寶珠，於中現色像，而實無所有。
心識亦如是，普現眾色相，如夢空中焰，亦如石女兒。 ^273c8

復次，大慧！菩薩如來說法，離如是四句，
謂一異、俱不俱、有無非有非無、常無常。
離於有無，建立誹謗，分別結集，真諦緣起，道滅解脫。
如來說法，以是為首，非性、非自在、非無因、
非微塵、非時、非自性相續，而為說法。
復次，大慧！為淨煩惱爾#CB08504;障故，
譬如商主，次第建立百八句無所有，善分別諸乘及諸地相。 ^273c36

〔魏譯〕復次，大慧！諸佛如來說法，離四種見，
謂：離一、異、俱、不俱故，遠離建立有、無故。
大慧！一切諸佛如來說法，依實際因緣寂滅解脫故。
大慧！一切諸佛如來說法，依究竟境界，
非因自性自在天，無因微塵時，不依如是說法。
復次，大慧！諸佛說法，離二種障：煩惱障、智障。
如大商主將諸人眾，次第置於至未曾見究竟安隱寂靜之處，
次第安置，令善解知乘地差別相故。 ^273c48

〔唐譯〕復次，大慧！諸佛說法離於四句，謂離一異、俱不俱及有無等建立誹謗。
大慧！諸佛說法以諦、緣起、滅、道、解脫而為其首，
非與勝性、自在、宿作、自然、時、微塵等而共相應。
大慧！諸佛說法為淨惑、智二種障故，次第令住一百八句無相法中，
而善分別諸乘地相，猶如商主善導眾人。 ^274a16

復次，大慧！有四種禪。
云何為四？謂愚夫所行禪，觀察義禪，攀緣如禪，如來禪。
云何愚夫所行禪？
謂聲聞緣覺外道修行者，觀人無我性自相共相，
骨璅無常苦不淨相，計著為首，如是相不異觀，
前後轉進相不除滅，是名愚夫所行禪。 ^274a28

〔魏譯〕復次，大慧！有四種禪。
何等為四？一者、愚痴凡夫所行禪；二者、
觀察義禪；三者、念真如禪；四者、諸佛如來禪。
何者愚痴凡夫所行禪？
謂聲聞、緣覺、外道修行，觀人無我，自相同相骨璅故；
無常、苦、無我、不淨，執着諸相，如是如是，
決定畢竟不異故；如是次第因前觀，次第上上，
乃至非想滅盡定解脫，是名愚痴凡夫、
外道、聲聞等禪。 ^274a38

〔唐譯〕復次，大慧！有四種禪。
何等為四？謂凡夫所行禪，觀察義禪，攀緣真如禪，諸如來禪。
云何愚夫所行禪？
謂聲聞、緣覺諸脩行者，知人無我，見自他身骨璅相連，
皆是無常、苦、不淨相。
如是觀察，堅着不捨，漸次增勝，至無想滅定，是名愚夫所行禪。 ^274b4

云何觀察義禪？謂人無我自相共相，外道自他俱無性已，
觀法無我，彼地相義漸次增進，是名觀察義禪。 ^274b14

〔魏譯〕大慧！何者觀察義禪？
謂觀人無我自相同相故，見愚痴凡夫外道自相同相自他相無實故，
觀法無我諸地行相義次第故。
大慧！是名觀察義禪。 ^274b18

〔唐譯〕云何觀察義禪？
謂知自共相人無我已，亦離外道自他俱作，
於法無我諸地相義隨順觀察，是名觀察義禪。 ^274b26

云何攀緣如禪？謂妄想二：無我妄想、如實處不生妄想，是名攀緣如禪。 ^274b32

〔魏譯〕大慧！何者觀真如禪？
謂觀察虗妄分別因緣，如實知二種無我，
如實分別一切諸法無實體相，爾時不住分別心中得寂靜境界。
大慧！是名觀真如禪。 ^274b36

〔唐譯〕云何緣真如禪？
謂若分別無我有二是虗妄念，若如實知彼念不起，是名緣真如禪。 ^274b44

云何如來禪？謂入如來地，得自覺聖智相三種樂住，
成辦眾生不思議事，是名如來禪。 ^274b48

〔魏譯〕何者觀察如來禪？
謂如實入如來地故，入內身聖智相三空三種樂行故，能成辦眾生所作不可思議。
大慧！是名觀察如來禪。 ^274c4

〔唐譯〕云何諸如來禪？
謂入佛地，住自地，證智三種樂，為諸眾生作不思議事，是名諸如來禪。 ^274c10

爾時，世尊欲重宣此義，而說偈言：愚夫所行禪，
觀察相義禪，攀緣如實禪，如來清淨禪。
譬如日月形，鉢頭摩深險，如虗空火盡，脩行者觀察。
如是種種相，外道道通禪，亦復墮聲聞，
及緣覺境界，捨離彼一切，是則無所有。
一切剎諸佛，以不思議手，一時摩其頂，隨順入如相。 ^274c14

〔魏譯〕爾時，世尊重說偈言：凡夫等行禪，
觀察義相禪，正念真如禪，究竟佛淨禪。
譬如日月形，鉢頭摩海相，虗空火盡相，行者如是觀。
如是種種相，墮於外道法，亦墮於聲聞，
辟支佛等行，捨離於一切，則是無所有。
時十方剎土，諸佛真如手，摩彼行者頂，入真如無相。 ^274c26

〔唐譯〕爾時，世尊重說頌言：愚夫所行禪，
觀察義相禪，攀緣真如禪，如來清淨禪。
脩行者在定，觀見日月形，波頭摩深險，
虗空火及畫，如是種種相，墮於外道法，
亦墮於聲聞，辟支佛境界，捨離此一切，住於無所緣。
十方諸國土，所有無量佛，悉引光明手，
而摩是人頂，是則能隨入，如如真實相。 ^274c38

爾時大慧菩薩摩訶薩復白佛言：世尊！
般涅槃者，說何等法謂為涅槃？ ^275a2

〔魏譯〕爾時，聖者大慧菩薩摩訶薩白佛言：世尊！
言涅槃，涅槃者，說何等法名為涅槃？ ^275a6

〔唐譯〕爾時大慧菩薩復白佛言：世尊！
諸佛如來所說涅槃，說何等法名為涅槃？ ^275a10

佛告大慧：一切自性習氣藏意意識，見習轉變名為涅槃，諸佛及我涅槃自性空事境界。 ^275a14

〔魏譯〕佛告聖者大慧菩薩：言涅槃者，轉滅諸識法体相故，
轉諸見熏習故，轉心、意、阿棃耶識法相熏習，名為涅槃。
大慧！我及諸佛說如是涅槃法体境界空事故。 ^275a18

〔唐譯〕佛告大慧：一切識自性習氣，及藏識、
意識見習轉已，我及諸佛說名涅槃，即是諸法性空境界。 ^275a26

復次，大慧！涅槃者，聖智自覺境界，離斷常妄想性非性。
云何非常？謂自相共相妄想斷故非常。
云何非斷？謂一切聖去來現在得自覺故非斷。 ^275a32

〔魏譯〕復次，大慧！言涅槃者，謂內身聖智脩行境界故，離虗妄分別有無法故。
大慧！云何非常？謂離自相同相分別法故，是故非常。
大慧！云何非斷？謂過去未來現在一切聖人內身證得故，是故非斷。 ^275a38

〔唐譯〕復次，大慧！涅槃者，自證聖智所行境界，
遠離斷、常及有、無。
云何非常？謂離自相、共相諸分別故。
云何非斷？謂去、來、現在一切聖者自證智所行故。 ^275a46

大慧！涅槃不壞不死，若涅槃死者復應受生相續，
若壞者應墮有為相，是故涅槃離壞離死，是故脩行者之所歸依。 ^275b6

〔魏譯〕大慧！般涅槃者非死非滅。
大慧！若般涅槃是死法者，應有生縛故。
大慧！若般涅槃是滅法者，應墮有為法故。
是故，大慧！般涅槃者非死非滅，如實脩行者之所皈依故。 ^275b12

〔唐譯〕復次，大慧！大般涅槃不壞不死，若死者應更受生，
若壞者應是有為，是故涅槃不壞不死，諸脩行者之所歸趣。 ^275b20

復次，大慧！涅槃非捨非得、非斷非常、非一義非種種義，是名涅槃。 ^275b26

〔魏譯〕復次，大慧！言涅槃者，非可取、非可捨，
非此處、非彼處，非斷、非常，非一義、非種種義，是故名為涅槃。 ^275b30

〔唐譯〕復次，大慧！無捨無得故，非斷非常故，
不一不異故，說名涅槃。 ^275b36

復次，大慧！聲聞、緣覺涅槃者，覺自相共相，
不習近境界，不顛倒見，妄想不生，彼等於彼作涅槃覺。 ^275b40

〔魏譯〕復次，大慧！聲聞涅槃者，觀察自相同相覺諸法故，名聲聞涅槃。
大慧！辟支佛涅槃者，不樂憒閙，見諸境界無常無樂無我無淨，
不生顛倒相，是故聲聞辟支佛非究竟處生涅槃想故。 ^275b44

〔唐譯〕復次，大慧！聲聞、緣覺知自共相，捨離憒閙，
不生顛倒，不起分別，彼於其中生涅槃想。 ^275c4

復次，大慧！二種自性相。
云何為二？謂言說自性相計着、事自性相計着。
言說自性相計着者，從無始言說虗偽習氣計着生。
事自性相計着者，從不覺自心現分齊故。 ^275c8

〔魏譯〕復次，大慧！我為汝說二法体相。
何等為二？一者、執着言說体相；二者、執着世事體相。
大慧！何者執着言說相？
謂無始來執着言說戲論熏習生故。
大慧！何者執着世事相？
謂不如實知唯是自心見外境界故。 ^275c16

〔唐譯〕復次，大慧！有二種自性相。
何者為二？謂：執着言說自性相，執着諸法自性相。
執着言說自性相者，以無始戲論執着言說習氣故起；
執着諸法自性相，以不覺自心所現故起。 ^275c26

復次大慧！如來以二種神力建立，菩薩摩訶薩頂禮諸佛聽受問義。
云何二種神力建立？
謂三昧正受，為現一切身面言說神力，及手灌頂神力。 ^275c34

〔魏譯〕復次，大慧！諸菩薩摩訶薩依二種願力住持故，
頂禮諸佛、如來、應、正徧知，問所疑事。
大慧！何等二種願力住持？
一者、依三昧三摩#CB02494;提住持力；
二者、徧身得樂，謂佛如來手摩其頂授位住持力。 ^275c40

〔唐譯〕復次，大慧！諸佛有二種加持，持諸菩薩，
令頂禮佛足，請問眾義。
云何為二？謂令入三昧，及身現其前，手灌其頂。 ^275c48

大慧！菩薩摩訶薩初菩薩地住佛神力，所謂入菩薩大乘照明三昧。
入是三昧已，十方世界一切諸佛，以神通力為現一切身面言說，
如金剛藏菩薩摩訶薩，及餘如是相功德成就菩薩摩訶薩。 ^276a6

〔魏譯〕大慧！諸菩薩摩訶薩住初地中，承諸如來住持力故，名入菩薩大乘光明三昧。
大慧！諸菩薩摩訶薩入大乘光明三昧已，
爾時十方諸佛、如來、應、正徧知，與諸菩薩住持力故，
現身、口、意。大慧！如金剛藏菩薩摩訶薩，及餘成就如是功德相菩薩摩訶薩。 ^276a14

〔唐譯〕大慧！初地菩薩摩訶薩，蒙諸佛持力故，入菩薩大乘光明定。
入已，十方諸佛普現其前，身語加持如金剛藏，及餘成就如是功德相菩薩摩訶薩者是。 ^276a26

大慧！是名初菩薩地。
菩薩摩訶薩得菩薩三昧正受神力，於百千劫積習善根之所成就，
次第諸地對治所治相，通達究竟至法雲地，
住大蓮華微妙宮殿，坐大蓮華寶師子座，
同類菩薩摩訶薩眷屬圍繞，眾寶瓔珞莊嚴其身，
如黃金薝蔔日月光明，諸最勝子從十方來，
就大蓮華宮殿座上而灌其頂，譬如自在轉輪聖王及天帝釋太子灌頂，
是名菩薩手灌頂神力。
大慧！是名菩薩摩訶薩二種神力。
若菩薩摩訶薩住二種神力，面見諸佛如來，若不如是則不能見。 ^276a34

〔魏譯〕大慧！如是諸菩薩摩訶薩住初地中，
三昧三摩#CB02494;提力住持故，
以百千萬億劫脩習善根力故，次第如實知地對治法相成就。
菩薩摩訶薩至法雲地，住大寶蓮華王宮殿師子座上坐，
同類菩薩摩訶薩眷屬圍繞，寶冠瓔珞莊嚴其身，
如閻浮檀金瞻蔔，日月光明勝蓮華色。
爾時，十方一切如來各申其手，遙摩蓮花王座上菩薩摩訶薩頂，
如得自在王、帝釋王、轉輪王灌太子頂授位故。
大慧！彼授位菩薩及眷屬菩薩摩訶薩，
依如來手摩頂故，得遍身樂，是故言手摩菩薩頂住持力。
大慧！是名諸菩薩摩訶薩二種住持力。
大慧！諸菩薩摩訶薩依此二種住持力故，能觀察一切諸如來身。
大慧！若無二種住持力者，則不得見諸佛如來。 ^276b4

〔唐譯〕大慧！此菩薩摩訶薩蒙佛持力入三昧已，
於百千劫集諸善根，漸入諸地，善能通達治所治相。
至法雲地，處大蓮華微妙宮殿，坐於寶座，同類菩薩所共圍繞。
首戴寶冠，身如黃金薝蔔花色，如盛滿月放大光明。
十方諸佛舒蓮華手，於其座上而灌其頂。
如轉輪王太子受灌頂已而得自在，此諸菩薩亦復如是。
是名為二。諸菩薩摩訶薩為二種持之所持故，
即能親見一切諸佛，異則不能。 ^276b30

復次，大慧！菩薩摩訶薩凡所分別三昧神足諸法之行，是等一切悉住如來二種神力。
大慧！若菩薩摩訶薩離佛神力能辯說者，一切凡夫亦應能說。
所以者何？謂不住神力故。
大慧！山石樹木及諸樂器城郭宮殿，以如來入城威神力故，
皆自然出音樂之聲，何況有心者。
聾盲喑啞無量眾苦皆得解脫，如來有如是等無量神力利安眾生。 ^276b46

〔魏譯〕大慧！若諸菩薩摩訶薩離二種住持力能說法者，愚痴凡夫亦應說法。
何以故？謂不以得諸佛住持力故。
大慧！依諸如來住持力故，山河石壁草木園林，
及種種妓樂城邑聚落宮殿屋宅，皆能出於說法之聲，自然皆出妓樂之音。
大慧！何況有心者聾盲瘖瘂無量眾生離諸苦惱。
大慧！如佛如來住持之力，無量利益安樂眾生。 ^276c12

〔唐譯〕復次大慧！諸菩薩摩訶薩入於三昧現通說法，如是一切皆由諸佛二種持力。
大慧！若諸菩薩離佛加持能說法者，則諸凡夫亦應能說。
大慧！山林草樹城郭宮殿及諸樂器如來至處，
以佛持力尚演法音，況有心者聾盲瘖瘂離苦解脫。
大慧！如來持力有如是等廣大作用。 ^276c26

大慧菩薩復白佛言：世尊！
以何因緣，如來、應供、等正覺，菩薩摩訶薩住三昧正受時，
及勝進地灌頂時，加其神力？
佛告大慧：為離魔業煩惱故，及不墮聲聞地禪故，
為得如來自覺地故，及增進所得法故，
是故如來、應供、等正覺，咸以神力建立諸菩薩摩訶薩。
若不以神力建立者，則墮外道惡見妄想，
及諸聲聞眾魔希望，不得阿耨多羅三藐三菩提。
以是故，諸佛如來咸以神力攝受諸菩薩摩訶薩。
爾時世尊欲重宣此義，而說偈言：神力人中尊，
大願悉清淨，三摩提灌頂，初地及十地。 ^276c38

〔魏譯〕大慧菩薩復白佛言：世尊！
世尊！何故諸菩薩摩訶薩入三昧、三摩#CB02494;提及入諸地時，
諸佛、如來、應、正徧知作住持力？
佛告大慧：為護魔業、煩惱、散亂心故，為不墮聲聞禪定地故，
為內身證如來地故，為增長內身證法故。
大慧！是故，諸佛、如來、應、正徧知為諸菩薩作住持力。
大慧！若諸如來不為菩薩作住持力者，
墮諸外道、聲聞、辟支佛魔事故，不得阿耨多羅三藐三菩提。
是故，諸佛、如來、應、正徧知大慈攝取諸菩薩故。
爾時，世尊重說偈言：菩薩依自身，本願力清淨，
入三昧受位，初地至十地，諸佛人中尊，神力作住持。 ^277a10

〔唐譯〕大慧菩薩復白佛言：何故如來以其持力，令諸菩薩入於三昧及殊勝地中手灌其頂？
佛言：大慧！為欲令其遠離魔業諸煩惱故，
為令不墮聲聞地故，為令遠入如來地故，
令所得法倍增長故，諸佛以加持力持諸菩薩。
大慧！若不如是，彼諸菩薩便墮外道及以聲聞魔境之中，
則不得無上菩提，是故如來以加持力攝諸菩薩。
爾時，世尊重說頌言：世尊清淨願，有大加持力，
初地十地中，三昧及灌頂。 ^277a32

爾時，大慧菩薩摩訶薩復白佛言：世尊！
佛說緣起，即是說因緣，不自說道。
世尊！外道亦說因緣，謂勝自在時微塵生，如是諸性生。
然，世尊！所謂因緣生諸性言說，有間悉檀、無間悉檀。 ^277b2

〔魏譯〕爾時，聖者大慧菩薩摩訶薩復白佛言：世尊！
如世尊說十二因緣從因生果，不說自心妄想分別見力而生。
世尊！若爾，外道亦說從因生果。
世尊！外道說言從於自性、自在、天、時、微塵等因生一切法，
如來亦說依於因緣而生諸法，而不說有自建立法。 ^277b10

〔唐譯〕爾時，大慧菩薩摩訶薩復白佛言：世尊！
佛說緣起是由作起，非自体起。
外道亦說勝性、自在、時、我、微塵生於諸法。
今佛世尊但以異名說作緣起，非義有別。 ^277b22

世尊，外道亦說有無有生，世尊亦說無有生生已滅。
如世尊所說，無明緣行乃至老死，此是世尊無因說，非有因說。
世尊建立作如是說，此有故彼有，非建立漸生觀，
外道說勝，非如來也。
所以者何？世尊，外道說因，不從緣生而有所生。
世尊說觀因有事，觀事有因，如是因緣雜亂，如是展轉無窮。 ^277b30

〔魏譯〕世尊！外道亦說：從於有無而生諸法。
世尊說言：諸法本無，依四緣生，生已還滅。
世尊說：從無明緣行乃至於有，依眼識等生一切法。
如世尊說：亦有諸法無因而生。
何以故？不從因生，一時無前後，以因此法生此法。
世尊自說：因虗妄，因法生此法，非次第生故。
世尊！若爾，外道說法勝，而如來不如。
何以故？世尊！外道說因，無因緣能生果。
如來說法，因亦依果，果亦依因。
若爾，因緣無因無果。
世尊！若爾，彼此因果展轉無窮。
世尊說言：從此法生彼法。
若爾，無因生法。 ^277b42

〔唐譯〕世尊！外道亦說：以作者故，從無生有。
世尊亦說：以因緣故，一切諸法本無而生，生已歸滅。
如佛所說：無明緣行，乃至老死。
此說無因，非說有因。
世尊說言：此有故彼有。
若一時建立，非次第相待者，其義不成。
是故外道說勝，非如來也。
何以故？外道說因，不從緣生而有所生。
世尊所說：果待於因，因復待因，如是展轉，成無窮過。
又此有故彼有者，則無有因。 ^277c14

佛告大慧：我非無因說，及因緣雜亂說。
此有故彼有者，攝所攝非性，覺自心現量。
大慧，若攝所攝計着，不覺自心現量，外境界性非性，
彼有如是過，非我說緣起。
我常說言：因緣和合而生諸法，非無因生。 ^277c30

〔魏譯〕佛告大慧：我今當說因此法生彼法，不同外道所立因果。
無因之法亦從因生，我不如是。
我說諸法從因緣生，非無因緣，亦不雜亂，亦無展轉無窮之過。
何以故？以無能取可取法故。
大慧！外道不知自心見故，執着能取可取之法，不知不覺唯自心見內外法故。
大慧！彼諸外道不知自心內境界故，見有無物。
是故外道有如是過，非我過也。
我常說言：因緣和合而生諸法，非無因生。 ^277c38

〔唐譯〕佛言：大慧！我了諸法唯心所現，無能取所取，
說此有故彼有，非是無因及因緣過失。
大慧！若不了諸法唯心所現，計有能取及以所取，
執着外境若有若無，彼有是過，非我所說。 ^278a6

大慧復白佛言：世尊，非言說有性、有一切性耶？
世尊，若無性者，言說不生，是故言說有性、有一切性。 ^278a14

〔魏譯〕大慧復言：世尊！
有言語說應有諸法。
世尊！若無諸法者，應不說言語。
世尊！是故依言說應有諸法。 ^278a18

〔唐譯〕大慧復白佛言：世尊！
有言說故，必有諸法，若無諸法，言依何起？ ^278a24

佛告大慧：無性而作言說，謂兔角、龜毛等，世間現言說。
大慧，非性非非性，但言說耳！
如汝所說，言說有性，有一切性者，汝論則壞。 ^278a28

〔魏譯〕佛告大慧：亦有無法而說言語，謂兔角、
龜毛、石女兒等，於世間中而有言說。
大慧！彼兔角非有非無而說言語。
大慧！汝言已有言說，應有諸法者，此義已破。 ^278a34

〔唐譯〕佛告大慧：雖無諸法亦有言說，豈不現見龜毛、
兔角、石女兒等，世人於中皆起言說？
大慧！彼非有非非有而有言說耳。
大慧！如汝所說，有言說故有諸法者，此論則壞。 ^278a42

大慧！非一切剎土有言說，言說者是作耳。
或有佛剎瞻視顯法，或有作相，或有揚眉，
或有動睛，或咲或欠或謦欬，或念剎土或動搖。
大慧！如瞻視及香積世界普賢如來國土，
但以瞻視令諸菩薩得無生法忍及諸勝三昧，是故非言說有性有一切性。
大慧！見此世界蚊蚋蟲蟻，是等眾生無有言說而各辦事。 ^278b2

〔魏譯〕大慧！非一切佛國土言語說法。
何以故？以諸言語唯是人心分別說故。
是故，大慧！有佛國土直視不瞬口無言語名為說法，
有佛國土直爾示相名為說法，有佛國土但動眉相名為說法，
有佛國土唯動眼相名為說法，有佛國土咲名說法，
有佛國土欠呿名說法，有佛國土咳名說法，
有佛國土念名說法，有佛國土身名說法。
大慧！如無瞬世界及眾香世界，於普賢如來、
應、正徧知，彼菩薩摩訶薩觀察如來目不暫瞬，
得無生法忍，亦得無量勝三昧法。
是故，大慧！汝不得言有言語說應有諸法。
大慧！如來亦見諸世界中，一切微蟲蚊虻蠅等眾生之類，不說言語共作自事而得成辦。 ^278b14

〔唐譯〕大慧！非一切佛土皆有言說，言說者假安立耳。
大慧！或有佛土瞪視顯法，或現異相，或復揚眉，
或動目睛，或示微咲、頻申、謦欬、憶念、動搖，以如是等而顯於法。
大慧！如不瞬世界、妙香世界及普賢如來佛土之中，
但瞪視不瞬，令諸菩薩獲無生法忍及諸勝三昧。
大慧！非由言說而有諸法，此世界中蠅蟻等虫，雖無言說成自事故。 ^278b38

爾時，世尊欲重宣此義，而說偈言：如虗空兔角，
及與槃大子，無而有言說，如是性妄想。
因緣和合法，凡愚起妄想，不能如實知，輪迴三有宅。 ^278c4

〔魏譯〕爾時，世尊重說偈言：如虗空兔角，
及與石女兒，無而有言語，如是妄分別。
因緣和合法，愚痴分別生，不知如實法，輪迴三界中。 ^278c10

〔唐譯〕爾時，世尊重說頌言：如虗空兔角，
及與石女兒，無而有言說，妄計法如是。
因緣和合中，愚夫妄謂生，不能如實解，流轉於三有。
楞伽阿#CB02494;多羅寶經會譯卷二之上第二之下楞伽阿#CB02494;多羅寶經會譯卷第二之下
other:: 明臨濟正宗中都沙門員珂會譯 ^278c16

一切佛語心品第二之下 ^278c32

爾時，大慧菩薩摩訶薩復白佛言：世尊！
常聲者，何事說？佛告大慧：為惑亂。
以彼惑亂，諸聖亦現，而非顛倒。
大慧！如春時#CB08504;、火輪、
垂髮、犍闥婆城、幻、夢、鏡像，世間顛倒，非明智也，然非不現。
大慧！彼惑亂者，有種種現，非惑亂作無常。
所以者何？謂離性非性故。 ^278c34

〔魏譯〕爾時，聖者大慧菩薩摩訶薩復白佛言：世尊！
世尊說常法，依何等法作如是說？
佛告聖者大慧菩薩言：大慧！
依迷惑法，我說為常。
何以故？大慧！聖人亦見世間迷惑法，非顛倒心。
大慧！譬如陽#CB08504;、火輪、
毛輪、乾闥婆城、幻、夢、水中月、鏡中像，世間非智慧者見有諸像，
顛倒見故；有智慧者不生分別，非不見彼迷惑之事。
大慧！有智慧者見彼種種迷惑之事，不生實心。
何以故？離有無法故。 ^278c44

〔唐譯〕爾時，大慧菩薩摩訶薩復白佛言：世尊！
所說常聲，依何處說？
佛言：大慧！依妄法說。
以諸妄法，聖人示現，然不顛倒。
大慧！譬如陽#CB08504;、火輪、
垂髮、乾闥婆城、夢、幻、鏡像，世無智者生顛倒解；
有智不然，然非不現。
大慧！妄法現時，無量差別，然非無常。
何以故？離有無故。 ^279a16

大慧，云何離性非性惑亂？
謂一切愚夫種種境界故。
如彼恒河餓鬼，見不見故無惑亂，性於餘現故非無性。
如是惑亂諸聖，離顛倒不顛倒，是故惑亂常，謂相相不壞故。
大慧，非惑亂種種相，妄想相壞，是故惑亂常。 ^279a28

〔魏譯〕佛告聖者大慧菩薩言：大慧！
云何迷惑法離於有無？
謂諸愚痴凡夫見有種種境界，如諸餓鬼大海恒河見水不見。
大慧！是迷惑法不得言有、不得言無。
大慧！餘眾生見彼是水故不得言無。
大慧！迷惑之事亦復如是，以諸聖人離顛倒見故。
大慧！言迷惑法常者，以想差別故。
大慧！因迷惑法見種種相，而迷惑法不分別異差別。
是故，大慧！迷惑法常。 ^279a38

〔唐譯〕云何離有無？
一切愚夫種種解故，如恒河水有見不見。
餓鬼不見不可言有，餘所見故不可言無，聖於妄法離顛倒見。
大慧！妄法是常，相不異故。
非諸妄法有差別相，以分別故而有別異，是故妄法其体是常。 ^279b6

大慧，云何惑亂真實？
若復因緣，諸聖於此惑亂，不起顛倒覺，非不顛倒覺。
大慧，除諸聖於此惑亂有少分想，非聖智事相。
大慧，凡有者，愚夫妄說，非聖言說。 ^279b16

〔魏譯〕大慧！云何迷惑法名之為實？
以諸聖人迷惑法中，不生顛倒心，亦不生實心。
大慧！而諸聖人見彼迷惑法，起少心想，不生聖智事相。
大慧！起少想者，是謂凡夫，非謂聖人。 ^279b22

〔唐譯〕大慧！云何而得妄法真實？
謂諸聖者，於妄法中，不起顛倒、非顛倒覺。
若於妄法有少分想，則非聖智；有少想者，
當知則是愚夫戲論，非聖言說。 ^279b30

彼惑亂者，倒不倒妄想起二種種性，謂聖種性及愚夫種性。
聖種性者，三種分別，謂聲聞乘、緣覺乘、佛乘。
云何愚夫妄想起聲聞乘種性？
謂自共相計着起聲聞乘種性，是名妄想起聲聞乘種性。
大慧，即彼惑亂妄想起緣覺乘種性，謂即彼惑亂自共相不親計着起緣覺乘種性。
云何智者即彼惑亂起佛乘種性？
謂覺自心現量外性非性不妄想相起佛乘種性，是名即彼惑亂起佛乘種性。 ^279b36

〔魏譯〕大慧！分別彼惑亂法顛倒非顛倒者，能生二種性。
何等二種？一者、能生凡夫性；二者、能生聖人性。
大慧！彼聖人性者，能生三種差別之性，
所謂聲聞、辟支佛、佛國土差別性故。
大慧！云何毛道凡夫分別迷惑法，而能生彼聲聞乘性？
大慧！所謂執着彼迷惑法自相同相，能成聲聞乘性。
大慧！是名迷惑法能生能成聲聞乘性。
大慧！云何愚痴凡夫分別迷惑法，而能生彼辟支佛乘性？
大慧！所謂執着彼迷惑法，觀察諸法自相同相不樂憒閙，能生辟支佛乘性。
大慧！是名迷惑法能生能成辟支佛乘性。
大慧！云何智者即分別彼迷惑之法，能生佛乘性？
大慧！所謂見彼能見可見唯是自心，而不分別有無法故。
大慧！如是觀察迷惑之法，能生能成如來乘性。
大慧！如是名為性義。 ^279c4

〔唐譯〕大慧！若分別妄法是倒非倒，彼則成就二種種性，
謂：聖種性、凡夫種性。
大慧！聖種性者，彼復三種，謂：聲聞、緣覺、佛乘別故。
大慧！云何愚夫分別妄法生聲聞乘種性？
所謂：計着自相、共相。
大慧！何謂復有愚夫分別妄法成緣覺乘種性？
謂：即執着自共相時，離於憒閙。
大慧！何謂智人分別妄法而得成就佛乘種性？
所謂：了達一切唯是自心分別所見，無有外法。 ^279c32

又種種事性，凡夫惑想起愚夫種性，彼非有事非無事，是名種性義。
大慧！即彼惑亂不妄想，諸聖心意意識過習氣自性法轉變性，
是名為如，是故說如離心。
我說此句顯示離想，即說離一切想。 ^279c48

〔魏譯〕大慧！何者一切毛道凡夫？
即分別彼迷惑之法，見種種事能生世間所有乘性，以觀察諸法如是如是決定不異。
是故，大慧！彼迷惑法愚痴凡夫，虗妄分別種種法體。
大慧！彼迷惑法非是實事非不實事。
何以故？大慧！聖人觀察彼迷惑法不虗妄分別，
是故聖人能轉心意意識身相離煩惱習故，是故聖人轉彼迷惑法名為真如。
大慧！此名何等法？
此名真如法，離分別法故。
大慧！為此義故，我重宣說真如法體離分別法，彼真如中無彼虗妄分別法故。 ^280a8

〔唐譯〕大慧！有諸愚夫分別妄法種種事物，
決定如是決定不異，此則成就生死乘性。
大慧！彼妄法中種種事物，非即是物亦非非物。
大慧！即彼妄法諸聖智者，心意意識諸惡習氣自性法轉依故，
即說此妄名為真如，是故真如離於心識，我今明了顯示此句。
離分別者，悉離一切諸分別故。 ^280a28

大慧白佛言：世尊！
惑亂為有、為無？佛告大慧：如幻，無計着相。
若惑亂有計着相者，計着性不可滅。
緣起，應如外道說因緣生法。 ^280a40

〔魏譯〕大慧菩薩復白佛言：世尊！
彼惑亂法，為有為無？
佛告大慧：彼迷惑法，執着種種相故名有。
大慧！彼迷惑法，於妄想中若是有者，一切聖人皆應不離執着有無虗妄法故。
大慧！如外道說：十二因緣，有從因生，不從因生。
此義亦如是。 ^280a46

〔唐譯〕大慧菩薩白言：世尊！
所說妄法，為有為無？
佛言：如幻，無執着相故。
若執着相體是有者，應不可轉，則諸緣起，應如外道說作者生。 ^280b8

大慧白佛言：世尊，若惑亂如幻者，復當與餘惑作因。
佛告大慧：非幻惑因，不起過故。
大慧，幻不起過，無有妄想。
大慧，幻者從他明處生，非自妄想過習氣處生，是故不起過。
大慧，此是愚夫心惑計着，非聖賢也。 ^280b14

〔魏譯〕大慧言：世尊！
若迷惑法如幻見者，此迷惑法異於迷惑，以迷惑法能生法故。
佛告大慧：大慧！非迷惑法生煩惱過。
大慧！若不分別迷惑法者，不生諸過。
復次，大慧！一切幻法依於人功呪術而生，非自心分別煩惱而生。
是故，大慧！彼迷惑法不生諸過，唯是愚痴人見迷惑法故。
大慧！愚痴凡夫執着虗妄微細之事而生諸過，非謂聖人。 ^280b22

〔唐譯〕大慧！又言：若諸妄法同於幻者，此則當與餘妄作因。
佛言：大慧！非諸幻事為幻惑因，以幻不生諸過惡故，以諸幻事無分別故。
大慧！夫幻事者，從他明呪而得生起，非自分別過習力起，是故幻事不生過惡。
大慧！此妄惑法，唯是愚夫心所執着，非諸聖者。 ^280b36

爾時，世尊欲重宣此義，而說偈言：聖不見惑亂，
中間亦無實，中間若真實，惑亂即真實。
捨離一切惑，若有相生者，是亦為惑亂，不淨猶如翳。 ^280b48

〔魏譯〕爾時，世尊重說偈言：聖不見惑亂，
中間亦無實，迷惑即是實，實法決迷惑。
捨離諸迷惑，若有相生者，即彼是迷惑，不淨猶如翳。 ^280c6

〔唐譯〕爾時，世尊重說頌言：聖不見妄法，
中間亦非實，以妄即真故，中間亦真實。
若離於妄法，而有相生者，此還即是妄，如翳未清淨。 ^280c12

復次，大慧！非幻無有相似見一切法如幻。
大慧白佛言：世尊！
為種種幻相計着言一切法如幻？
為異相計着？若種種幻相計着言一切性如幻者，世尊！
有性不如幻者。所以者何？
謂色種種相非因。
世尊！無有因色種種相現如幻。
世尊！是故無種種幻相計着相似性如幻。 ^280c18

〔魏譯〕復次，大慧！汝不得言幻是無故，一切諸法亦無如幻。
大慧言：世尊！為執着諸法如幻相故，言諸法如幻；
為執着諸法顛倒相故，言諸法如幻也。
世尊！若執着諸法如幻相者，世尊不得言一切法皆如幻相；
若執着諸法顛倒相故，言如幻者，不得言一切法如幻。
何以故？世尊！色有種種因相見故。
世尊！無有異因色有諸相可見如幻，是故世尊不得說言執着諸法一切如幻。 ^280c30

〔唐譯〕復次，大慧！見諸法非幻，無有相似故，說一切法如幻。
大慧言：世尊！為依執着種種幻相，言一切法猶如幻耶？
為異依此執着顛倒相耶？
若依執着種種幻相，言一切法猶如幻者，世尊！
非一切法悉皆如幻。
何以故？見種種色相不無因故。
世尊！都無有因令種種色相顯現如幻。
是故，世尊！不可說言依於執着種種幻相，言一切法與幻相似。 ^280c46

佛告大慧：非種種幻相計着，相似一切法如幻。
大慧，然不實一切法速滅如電，是則如幻。
大慧，譬如電光剎那頃現，現已即滅，非愚夫現；
如是一切性，自妄想自共相，觀察無性，非現色相計着。 ^281a12

〔魏譯〕佛告大慧：非謂執着種種法相，說言諸法一切如幻。
大慧！諸法顛倒速滅如電，故言如幻。
大慧！一切諸法譬如電光，即見即滅，凡夫不見。
大慧！一切諸法亦復如是，以一切法自心分別同相異相，
以不能觀察故；不如實見，以妄執着色等法故。 ^281a20

〔唐譯〕佛言：大慧！不依執着種種幻相，言一切法如幻。
大慧！以一切法不實速滅如電，故說如幻。
大慧！譬如電光見已即滅，世間凡愚悉皆現見。
一切諸法依自分別自共相現亦復如是，
以不能觀察無所有故，而妄計着種種色相。 ^281a30

爾時，世尊欲重宣此義，而說偈言：非幻無有譬，
說法性如幻，不實速如電，是故說如幻。 ^281a40

〔魏譯〕爾時，世尊重說偈言：非見色等法，
說言無幻法，故不違上下，我說一切法，
不見有本性，如幻無生體。 ^281a44

〔唐譯〕爾時，世尊重說頌言：非幻無相似亦非有諸法。
不實速如電如幻應當知。 ^281b2

大慧復白佛言：如世尊所說，一切性無生及如幻，將無世尊前後所說自相違耶？
說無生性如幻。 ^281b6

〔魏譯〕大慧復白佛言：世尊！
如世尊說諸法不生，復言如幻，將無世尊前後所說自相違也？
以如來說一切諸法不如幻故。 ^281b10

〔唐譯〕爾時，大慧菩薩摩訶薩復白佛言：世尊！
如佛先說：一切諸法皆悉無生。
又言：如幻。將非所說前後相違？ ^281b16

佛告大慧：非我說無生性如幻，前後相違過。
所以者何？謂生無生覺自心現量，有非有外性，非性無生現。
大慧，非我前後說相違過；然壞外道因生故，我說一切性無生。
大慧，外道痴聚欲令有無有生，非自妄想種種計着緣。
大慧，我非有無有生，是故我以無生說而說。 ^281b22

〔魏譯〕佛告大慧：我說一切法不生如幻者，不成前後有相違過。
何以故？以諸一切愚痴凡夫，不見生法及不生法，
不能覺知自心有無、外法有無。
何以故？以不能見不生法故。
大慧！我如是說，諸法前後無有相違。
大慧！我遮外道建立因果義不相當故，我說諸法不生。
大慧！一切外道愚痴羣聚作如是說，從於有無生一切法，不說自心分別執着因緣而生。
大慧！我說諸法亦有不生、亦無不生。
是故，大慧！我說諸法不生不滅。 ^281b34

〔唐譯〕佛言：大慧！無有相違。
何以故？我了於生即是無生，唯是自心之所見故。
若有若無一切外法，見其無性本不生故。
大慧！為離外道因生義故，我說諸法皆悉不生。
大慧！外道羣聚共興惡見，言從有無生一切法，非自執着分別為緣。
大慧！我說諸法非有無生，故名無生。 ^281c4

大慧！說性者，為攝受生死故，壞無見斷見故，
為我弟子攝受種種業受生處故，以性聲說攝受生死。 ^281c16

〔魏譯〕大慧！我說一切諸法有者，護諸弟子令知二法。
何等為二？一者、攝取諸世間故，二者、為護諸斷見故。
何以故？以依業故有種種身攝六道生，是故我說言有諸法攝取世間。 ^281c20

〔唐譯〕大慧！說諸法者，為令弟子知依諸業攝受生死，遮其無有斷滅見故。 ^281c28

大慧！說幻性自性相，為離性自性相故，
隨愚夫惡見相希望，不知自心現量壞因所作生緣自性相計着，
說夢幻自性相一切法，不令愚夫惡見希望計着自及他一切法，
如實處見作不正論。
大慧！如實處見一切法者，謂超自心現量。 ^281c32

〔魏譯〕大慧！我說一切法如幻者，為令一切愚痴凡夫，畢竟能離自相同相故。
以諸凡夫痴心執着墮於邪見，以不能知但是自心虗妄見故，
令離執着因緣生法，是故我說一切諸法如幻如夢無有實體。
何以故？若不如是說者，愚痴凡夫執邪見心，
欺誑自身及於他身，離如實見一切法故。
大慧！云何住如實見？
謂入自心見諸法故。 ^281c42

〔唐譯〕大慧！說諸法相如幻者，令離諸法自性相故。
為諸凡愚墮惡見欲，不知諸法唯心所現，
為令遠離執着因緣生起之相，說一切法如幻如夢。
彼諸愚夫執着惡見欺誑自他，不能明見一切諸法如實住處。
大慧！見一切法如實處者，謂能了達唯心所現。 ^282a8

爾時，世尊欲重宣此義，而說偈言：無生作非性，
有性攝生死，觀察如幻等，於相不妄想。 ^282a20

〔魏譯〕爾時，世尊重說偈言：如汝言諸法，
一切不生者，是則謗因果，不生如實見。
我說有生法，攝受諸世間，見諸法同幻，不取諸見相。 ^282a24

〔唐譯〕爾時，世尊重說頌言：無作故無生，
有法攝生死，了達如幻等，於相不分別。 ^282a30

復次，大慧！當說名句形身相。
善觀名句形身菩薩摩訶薩，隨入義句形身，疾得阿耨多羅三藐三菩提。
如是覺已，覺一切眾生。
大慧！名身者，謂若依事立名，是名名身。
句身者，謂句有義身，自性決定究竟，是名句身。
形身者，謂顯示名句，是名形身。
又形身者，謂長短高下。
又句身者，謂徑跡，如象馬人獸等所行徑跡，得句身名。
大慧！名及形者，謂以名說無色四陰故說名，
自相現故說形，是名名句形身。
說名句形身相分齊，應當脩學。 ^282a34

〔魏譯〕復次佛告聖者大慧菩薩言：大慧！
我今為諸菩薩摩訶薩說名句字身相，
以諸菩薩善知名句字身相故，依名句字身相速得阿耨多羅三藐三菩提，
得菩提已為眾生說名句字相。
大慧菩薩白佛言：善哉世尊！
唯願速說。大慧！何者名身？
謂依何等何等法作名，名身事物名異義一。
大慧！是名我說名身。
大慧！何者是句身？
謂義事決定究竟見義故。
大慧！是名我說句身。
大慧！何者是字身？
謂文句畢竟故。大慧！
復次名身者，依何等法了別名句，能了知自形相故。
大慧！復次句身者，謂句字畢竟故。
大慧！復次名身者，所謂諸字從名差別，從阿字乃至呵字名為名身。
大慧！復次字身者，謂聲長短音韻高下名為字身。
大慧！復次句身者，謂巷路行跡，如人象馬諸獸行跡等得名為句。
大慧！復次名字者，謂無色四陰依名而說。
大慧！復次名字相者，謂能了別名字相故。
大慧！是名名句字身相。
大慧！如是名句字相，汝應當為人演說。 ^282b4

〔唐譯〕復次，大慧！我當說名、句、文身相。
諸菩薩摩訶薩善觀此相，了達其義，疾得阿耨多羅三藐三菩提，
復能開悟一切眾生。
大慧！名身者，謂依事立名，名即是身，是名名身。
句身者，謂能顯義決定究竟，是名句身。
文身者，謂由於此能成名句，是名文身。
復次，大慧！句身者，謂句事究竟。
名身者，謂諸字名各各差別，如從阿字乃至呵字。
文身者，謂長短高下。
復次，句身者，如足跡，如衢巷中人畜等跡。
名謂非色四蘊，以名說故。
文謂名之自相，由文顯故。
是名名、句、文身。此名、句、文身相，汝應脩學。 ^282b38

爾時，世尊欲重宣此義，而說偈言：名身與句身，
及形身差別，凡夫愚計著，如象溺深泥。 ^282c10

〔魏譯〕爾時，世尊重說偈言：名身與句身，
及字身差別，凡夫癡計着，如象溺深泥。 ^282c14

〔唐譯〕爾時，世尊重說頌言：名身與句身，
及字身差別，凡愚所計着，如象溺深泥。 ^282c18

復次，大慧！未來世智者，以離一異、俱不俱見相，
我所通義，問無智者。
彼即答言：此非正問，謂色等常無常，為異不異，
如是涅槃諸行相所相，求那所求那，造所造，
見所見，塵及微塵，脩與脩者，如是比展轉相，
如是等問，而言佛說無記止論，非彼痴人之所能知。
謂聞慧不具故，如來、應供、等正覺，令彼離恐怖句故，
說言無記，不為記說。
又止外道見論故，而不為說。 ^282c22

〔魏譯〕復次，大慧！未來世中無智慧者，以邪見心不知如實法故，
因問論自言智者。
有智者問如實之法離邪見相一異俱不俱，
而彼愚人作如是言：是問非是非正念問。
謂色等法常無常為一為異？
如是涅槃有為諸行為一為異？
相中所有能見所見為一為異？
作者所作為一為異？
四大中色香味觸為一為異？
能見可見為一為異？
泥團微塵為一為異？
知者所知為一為異？
如是等上上次第相，上上無記置答。
佛如是說，是謂謗我。
大慧！而我不說如是法者，為遮外道邪見說故。 ^282c36

〔唐譯〕復次，大慧！未來世中，有諸邪見惡思覺者，
離如實法，以見一異俱不俱相，問諸智者。
彼即答言：此非正問，謂色與無常，為異為不異？
如是涅槃諸行，相所相，依所依，造所造，
見所見，地與微塵，智與智者，為異為不異？
如是等不可記事，次第而問。
世尊說此，當止記答，愚夫無智，非所能知。
佛欲令其離驚怖處，不為記說。
大慧！不記說者，欲令外道永得出離作者見故。 ^283a8

大慧！外道作如是說，謂命即是身，如是等無記論。
大慧！彼諸外道愚痴，於因作無記論，非我所說。
大慧！我所說者，離攝所攝，妄想不生。
云何止彼？大慧！若攝所攝計着者，不知自心現量，故止彼。
大慧！如來、應供、等正覺，以四種記論，為眾生說法。
大慧！止記論者，我時時說，為根未熟，不為熟者。 ^283a24

〔魏譯〕何以故？大慧！
外道等說，謂身即命，身異命異，如是等法，
外道所說，是無記法。
大慧！外道迷於因果義故，是故無記，非我法中名無記也。
大慧！我佛法中，離能見可見虗妄之相，
無分別心，是故我法中無有置答。
諸外道等，執着可取能取，不知但是自心見法，
為彼人故，我說言有四種問法，無記置答，非我法中。
大慧！諸佛、如來、應、正遍知，為諸眾生，有四種說言置答者。
大慧！為待時故，說如是法，為根未熟，非為根熟，是故我說置答之義。 ^283a36

〔唐譯〕大慧！諸外道眾，計有作者，作如是說：
命即是身，命異身異。
如是等說，名無記論。
大慧！外道癡惑，說無記論，非我教中。
大慧！我教中說，離能所取，不起分別，云何可止？
大慧！若有執着能取所取，不了唯是自心所見，彼應可止。
大慧！諸佛如來，以四種記論，為眾生說法。
大慧！止記論者，我別時說，以根未熟，且止說故。 ^283b6

復次，大慧！一切法離所作因緣不生，無作者故一切法不生。
大慧！何故一切性離自性？
以自覺觀時自共性相不可得故，說一切法不生。
何故一切法不可持來不可持去？
以自共相欲持來無所來，欲持去無所去，是故一切法離持來去。
大慧！何故一切諸法不滅？
謂性自性相無故，一切法不可得故，一切法不滅。
大慧！何故一切法無常？
謂相起無常性，是故說一切法無常。
大慧！何故一切法常？
謂相起無生性無常，常故說一切法常。 ^283b20

〔魏譯〕復次，大慧！一切諸法若離作者及因，
是故不生；以無作者故，是故我說諸法不生。
佛告大慧：一切諸法無有體相。
大慧白佛言：世尊！
何故一切諸法無實体相？
佛告大慧：自智觀察一切諸法自相、同相，
不見於法，是故我說一切諸法無實體相。
佛告大慧：一切諸法亦無取相。
大慧言：世尊！以何義故一切諸法亦無取相？
佛告大慧：自相、同相，無法可取，是故我說無法可取。
佛告大慧：一切諸法亦無捨相。
大慧言：世尊！何故諸法亦無捨相？
佛告大慧：觀察自相、同相法，無法可捨，是故我說一切諸法亦無捨相。
佛告大慧：諸法不滅。
大慧言：世尊！何故一切諸法不滅？
佛告大慧：觀一切法自相、同相，無体相故，是故我說諸法不滅。
佛告大慧：諸法無常。
大慧言：世尊！何故一切諸法無常？
佛告大慧：一切諸法常無常相，常不生相，是故我說諸法無常。
復次，大慧！我說一切諸法無常。
大慧言：世尊！何故一切諸法無常？
佛告大慧：以相不生，以不生體相，是故常無常，是故我說諸法無常。 ^283b38

〔唐譯〕復次，大慧！何故一切法不生？
以離能作、所作，無作者故。
何故一切法無自性？
以證智觀自相、共相不可得故。
何故一切法無來去？
以自共相來無所從、去無所至故。
何故一切法不滅？
謂一切法無性相故、不可得故。
何故一切法無常？
謂諸相起無常性故。
何故一切法常？謂諸相起即是不起，無所有故。
無常性常，是故我說一切法常。 ^283c26

爾時，世尊欲重宣此義，而說偈言：記論有四種，
一向反詰問，分別及止論，以制諸外道。
有及非有生，僧伽毗舍師，一切悉無記，彼如是顯示。
正覺所分別，自性不可得，以離於言說，故說離自性。 ^283c40

〔魏譯〕爾時，世尊重說偈言：記論有四種，
直答及質答，分別答置答，以制諸外道。
數論與勝論，言有非有生，而說悉無記，彼作如是說。
正智慧觀察，自性不可得，是故不可說，及說無体相。 ^283c48

〔唐譯〕爾時，世尊重說頌言：一向反詰問，
分別與置答，如是四種說，摧伏諸外道。
數論與勝論，言有非有生，如是等諸說，一切皆無記。
以智觀察時，體性不可得，以彼無可說，故說無自性。 ^284a8

爾時大慧菩薩摩訶薩復白佛言：世尊！
惟願為說諸須陀洹、須陀洹趣差別通相。
若菩薩摩訶薩善解須陀洹趣差別通相，
及斯陀含、阿那含、阿羅漢方便相，分別知已，
如是如是為眾生說法，謂二無我相及二障淨度諸地相，
究竟通達，得諸如來不思議究竟境界。
如眾色摩尼，善能饒益一切眾生，以一切法境界無盡身財攝養一切。 ^284a16

〔魏譯〕。爾時，聖者大慧菩薩摩訶薩白佛言：世尊！
唯願世尊為我等說須陀洹等行差別相。
我及一切菩薩摩訶薩等，善知須陀洹等修行相已，
如實知須陀洹、斯陀含、阿那含、阿羅漢等，如是如是為眾生說。
眾生聞已，入二無我相，淨二種障，次第進取地地勝相，得如來不可思議境界脩行。
得修行處已，如如意寶，隨眾生念，受用境界身、
口、意行故。 ^284a30

〔唐譯〕爾時，大慧菩薩摩訶薩復白佛言：世尊！
願為我說諸須陀洹、須陀洹行差別相。
我及諸菩薩摩訶薩聞是義故，於須陀洹、
斯陀含、阿那含、阿羅漢方便相皆得善巧，
如是而為眾生演說，令其證得二無我法，
淨除二障，於諸地相漸次通達，獲於如來不可思議智慧境界，
如眾色摩尼，普令眾生悉得饒益。 ^284a44

佛告大慧：諦聽諦聽！
善思念之！今為汝說。
大慧白佛言：善哉世尊！
唯然聽受。佛告大慧：有三種須陀洹，須陀洹果差別。
云何為三？謂下中上。
下者極七有生，中者三五有生而般涅槃，上者即彼生而般涅槃。 ^284b10

〔魏譯〕佛告大慧言：善哉！
善哉！善哉！大慧！諦聽！
諦聽！今為汝說。大慧白佛言：善哉！
世尊！唯然聽受。佛告大慧言：大慧！
須陀洹有三種果差別。
大慧言：何等三種？
佛告大慧：謂下、中、上。
大慧！何者須陀洹下？
謂三有中七反受生。
大慧！何者為中？謂三生、五生入於涅槃。
大慧！何者為上？謂即一生入於涅槃。 ^284b18

〔唐譯〕佛言：諦聽！當為汝說。
大慧言：唯。佛言：大慧！
諸須陀洹、須陀洹果差別有三，謂：下、中、上。
大慧！下者，於諸有中極七反生；中者，三生、
五生；上者，即於此生而入涅槃。 ^284b30

此三種有三結：下、中、上。
云何三結？謂身見、疑、戒取。
是三結差別，上上昇進得阿羅漢。 ^284b38

〔魏譯〕大慧！是三種須陀洹，有三種結，謂：
下、中、上。大慧！何者三結？
謂：身見、疑、戒取。大慧！
彼三種結，上上勝進，得阿羅漢果。 ^284b42

〔唐譯〕大慧！此三種人斷三種結，謂：身見、
疑、戒禁取、上上勝進，得阿羅漢。 ^284b48

大慧，身見有二種，謂俱生及妄想，如緣起妄想、自性妄想。
譬如依緣起自性，種種妄想自性計着生，
以彼非有非無、非有無無實妄想相故。
愚夫妄想，種種妄想自性相計着，如熱時#CB08504;、
鹿渴水想，是須陀洹妄想身見。
彼以人無我，攝受無性，斷除久遠無知計着。 ^284c4

〔魏譯〕大慧！身見有二種。
何等為二？一者、俱生；二者、虗妄分別而生，如因緣分別法故。
大慧！譬如依諸因緣法相虗妄分別而生實相，
彼因緣法中非有非無，以分別有無非實相故。
愚痴凡夫執着種種法相，如諸禽獸見於陽#CB08504;取以為水。
大慧！是名須陀洹分別身見。
何以故？以無智故，無始世來虗妄取相故。
大慧！此身見垢，見人無我，乃能遠離。 ^284c14

〔唐譯〕大慧！身見有二種，謂俱生及分別，如依緣起有妄計性。
大慧！譬如依止緣起性故，種種妄計執着性生，
彼法但是妄分別相，非有非無非亦有亦無，
凡夫愚癡而橫執着，猶如渴獸妄生水想。
此分別身見無智慧故，久遠相應，見人無我即時捨離。 ^284c28

大慧！俱生者，須陀洹身見，自他身等四陰無色相故，
色生造及所造故，展轉相因相故，大種及色不集故。
須陀洹觀有無品不現，身見則斷。
如是身見斷，貪則不生，是名身見相。 ^284c40

〔魏譯〕大慧！何者須陀洹俱生身見？
所謂自身、他身俱見。
彼二四陰無色，色陰生時，依於四大及四塵等，彼此因緣和合生色。
而須陀洹知已，能離有無邪見斷於身見，斷身見已不生貪心。
大慧！是名須陀洹身見之相。 ^284c48

〔唐譯〕大慧！俱生身見，以普觀察自他之身，
受等四蘊無色相故，色由大種而得生故，
是諸大種互相因故，色不集故。
如是觀已，明見有無，即時捨離。
捨身見故，貪則不生，是名身見相。 ^285a10

大慧！疑相者，謂得法善見相故，及先二種身見妄想斷故，
疑法不生，不於餘處起大師見為淨不淨，是名疑相須陀洹斷。 ^285a18

〔魏譯〕大慧！何者須陀洹疑相？
謂得證法善見相已，先斷身見及於二見分別之心，
是故於諸法中不生疑心，復不生心於餘尊者以為尊想，為淨不淨故。
大慧！是名須陀洹疑相。 ^285a24

〔唐譯〕大慧！疑相者，於所證法善見相故，
及先二種身見分別斷故，於諸法中疑不得生，
亦不於餘生大師想為淨不淨，是名疑相。 ^285a32

大慧！戒取者。云何須陀洹不取戒？
謂善見受生處苦相故，是故不取。
大慧！取者，謂愚夫決定受習苦行，為眾具樂故求受生，
彼則不取，除回向自覺勝離妄想無漏法相，
行方便受持戒支，是名須陀洹取戒相斷。 ^285a38

〔魏譯〕大慧！何者須陀洹戒取相？
謂善見受生處苦相故，是故不取戒相。
大慧！戒取者，謂諸凡夫持戒精進種種善行，求樂境界生諸天中。
彼須陀洹不取是相，而取自身內證回向進趣勝處，離諸妄想修無漏戒分。
大慧！是名須陀洹戒取相。 ^285a46

〔唐譯〕大慧！何故須陀洹不取戒禁？
謂以明見生處苦相，是故不取。
夫其取者，謂諸凡愚，於諸有中，貪着世樂，
苦行持戒，願生於彼。
須陀洹人，不取是相，唯求所證最勝無漏無分別法，
修行戒品，是名戒禁取相。 ^285b8

須陀洹斷三結，貪癡不生。
若須陀洹作是念：此諸結我不成就。
者，應有二過：墮身見及諸結不斷。
大慧白佛言：世尊！
世尊說眾多貪欲，彼何者貪斷？
佛告大慧：愛樂女人纏綿貪著，種種方便身口惡業，
受現在樂種未來苦，彼則不生。
所以者何？得三昧正受樂故，是故彼斷，非趣涅槃貪斷。 ^285b18

〔魏譯〕大慧！須陀洹斷三結煩惱，離貪瞋癡。
若須陀洹生如是心：此是三結，我離三結。
者，大慧！是名見三法隨於身見，彼若如是不離三結。
大慧！是故須陀洹不生如是心。
大慧白佛言：世尊！
世尊說眾多貪，須陀洹離何等貪？
佛告大慧：須陀洹遠離與諸女人和合，
不為現在樂種未來苦因，遠離打摑鳴抱#CB04865;視。
大慧！須陀洹不生如是貪心。
何以故？以得三昧樂行故。
大慧！須陀洹遠離如是等貪，非離涅槃貪。 ^285b30

〔唐譯〕大慧！須陀洹人捨三結故，離貪、瞋、癡。
大慧！若須陀洹作如是念：我離諸結。
則有二過，謂墮我見及諸結不斷。
大慧白言：貪有多種，捨何等貪？
佛告大慧：捨於女色纏綿貪欲，見此現樂生來苦故，
又得三昧殊勝樂故，是故捨彼非涅槃貪。 ^285b48

大慧，云何斯陀含相？
謂頓照色相、妄想生相、見相，不生善見禪趣相故，
頓來此世盡苦際得涅槃，是故名斯陀含。 ^285c10

〔魏譯〕大慧！何者斯陀含果相？
謂一往見色相現前生心，非虗妄分別想見。
以善見禪脩行相故，一往來世間，便斷苦盡，
入於涅槃，是故名斯陀含。 ^285c16

〔唐譯〕大慧！云何斯陀含果？
謂不了色相，起色分別，一往來已，善脩禪行，
盡苦邊際而般涅槃，是名斯陀含。 ^285c22

大慧，云何阿那含？
謂過去、未來、現在色相性非性生，見過患使妄想不生故，
及結斷故，名阿那含。 ^285c28

〔魏譯〕大慧！何者阿那含相？
謂於過去、現在、未來色相中，生有無心，
以見使虗妄分別心，諸結不生不來，故名阿那含。 ^285c32

〔唐譯〕大慧！云何阿那含果？
謂於過去現在色相，起有無見，分別過惡，
隨眠不起，永捨諸結，更不還來，是名阿那含。 ^285c38

大慧，阿羅漢者，謂諸禪三昧解脫力，明煩惱苦妄想非性故，
名阿羅漢。 ^285c44

〔魏譯〕大慧！阿羅漢相，謂不生分別思惟可思惟三昧解脫力，
通煩惱苦等分別心，故名阿羅漢。 ^285c48

〔唐譯〕大慧！阿羅漢者，謂諸禪、三昧、解脫、
力、通悉已成就，煩惱、諸諸苦分別永盡，是名阿羅漢。 ^286a4

大慧白佛言：世尊！
世尊說三種阿羅漢，此說何等阿羅漢？
世尊！為得寂靜一乘道，為菩薩摩訶薩方便示現阿羅漢，為佛化化？
佛告大慧：得寂靜一乘道聲聞非餘，餘者行菩薩行及佛化化，
巧方便本願故，於大眾中示現受生，為莊嚴佛眷屬故。
大慧！於妄想處種種說法，謂得果得禪，
禪者入禪悉遠離故，示現得自心現量得果相，說名得果。
復次，大慧！欲超禪無量無色界者，當離自心現量相。
大慧！受想正受超自心現量者不然。
何以故？有心量故。 ^286a8

〔魏譯〕大慧菩薩白佛言：世尊說三種阿羅漢，此說何等羅漢名阿羅漢？
世尊為說得決定寂滅羅漢，為發菩提願善根忘善根羅漢，
為化應化羅漢？佛告大慧：為說得決定寂滅聲聞羅漢，非餘羅漢。
大慧！餘羅漢者，謂曾脩行菩薩行者，復有應化佛所化羅漢，
本願善根方便力故，現諸佛土生大眾中，莊嚴諸佛大會眾故。
大慧！分別去來說種種事，遠離證果能思惟所思惟可思惟故，
以見自心為見所見說得果相。
復次，大慧！若欲遠離禪無量無色界者，
應當遠離自心見相，遠離少想寂滅定三摩#CB02494;提相故。
大慧！若不如是，彼菩薩心見諸法，以唯心故。 ^286a26

〔唐譯〕大慧言：世尊！
阿羅漢有三種，謂一向趣寂，退菩提願，佛所變化。
此說何者？佛言：大慧！
此說趣寂，非是其餘。
大慧！餘二種人，謂已曾發巧方便願，及為莊嚴諸佛眾會，於彼示生。
大慧！於虗妄處說種種法，所謂證果，禪者及禪皆性離故，自心所見得果相故。
復次，大慧！若欲超過諸禪無量無色界者，應離自心所見諸相。
大慧！想受滅三昧超自心所見境者，不然，不離心故。 ^286b2

爾時，世尊欲重宣此義，而說偈言：諸禪四無量，
無色三摩提，一切受想滅，心量彼無有。
須陀槃那果，往來及不還，及與阿羅漢，斯等心惑亂。
禪者禪及緣，斷知見真諦，此則妄想量，若覺得解脫。 ^286b18

〔魏譯〕爾時，世尊重說偈言：諸禪四無量，
無色三摩提，少想寂滅定，一切心中無。
逆流脩無漏，及於一往來，往來及不還，羅漢心迷沒。
思可思能思，遠離見真諦，唯是虗妄心，能知得解脫。 ^286b26

〔唐譯〕爾時，世尊重說頌言：諸禪與無量，
無色三摩提，及以想受滅，唯心不可得。
預流一來果，不還阿羅漢，如是諸聖人，悉依心妄有。
禪者禪所緣，斷惑見真諦，此皆是妄想，了知即解脫。 ^286b34

復次，大慧！有二種覺，謂觀察覺，及妄想相攝受計著建立覺。
大慧！觀察覺者，謂若覺性自性相選擇，
離四句不可得，是名觀察覺。 ^286b42

〔魏譯〕復次，大慧！有二種智。
何等為二？一者、觀察智；二者、虗妄分別取相住智。
大慧！何者觀察智？
謂何等智觀察一切諸法體相，離於四法無法可得，是名觀察智。 ^286b48

〔唐譯〕復次，大慧！有二種覺智，謂：觀察智及取相分別執着建立智。
觀察智者，謂：觀一切法離四句不可得。 ^286c8

大慧！彼四句者，謂離一異、俱不俱、有無非有非無、
常無常，是名四句。
大慧！此四句離，是名一切法。
大慧！此四句觀察一切法，應當脩學。 ^286c14

〔魏譯〕大慧！何者四法？
謂：一、異、俱、不俱，是名四法。
大慧！若離四法，一切法不可得。
大慧！若欲觀察一切法者，當依四法而觀諸法。 ^286c20

〔唐譯〕四句者，謂：一、異、俱、不俱、有、非有、常、無常等。
我以諸法離此四句，是故說言一切法離。
大慧！如是觀法，汝應脩學。 ^286c26

大慧！云何妄想相攝受計者建立覺？
謂妄想相攝受計著堅濕煖動不實妄想相，
四大種宗因相譬喻，計着不實建立而建立，
是名妄想相攝受計着建立覺，是名二種覺相。
若菩薩摩訶薩成就此二覺相，人法無我相，
究竟善知方便無所有覺，觀察行地得初地，
入百三昧得差別三昧，見百佛及百菩薩，
知前後際各百劫事，光照百剎土，知上上地相，
大願殊勝神力自在法雲灌頂，當得如來自覺地，
善繫心十無盡句成熟眾生，種種變化光明莊嚴，得自覺聖樂三昧正受。 ^286c32

〔魏譯〕大慧！妄想分別取相住智者，所謂執着堅熱濕動，
虗妄分別四大相故，執着建立因譬喻相故，建立非實法以為實。
大慧！是名虗妄分別執着取相住智。
大慧！是名二種智相。
大慧！諸菩薩摩訶薩畢竟知此二相，進趣法無我相，
善知真實智行地，知已即得初地，得百三昧，
依三昧力見百佛，見百菩薩，能知過去未來各百劫事，
照百佛世界，照百佛世界已，善知諸地上上智相，
以本願力故，能奮迅示現種種神通，於法雲地中依法雨授位，
證如來內究竟法身智慧地，依十無盡善根願轉，
為教化眾生種種應化，自身示現種種光明，以得自身修行證智三昧樂故。 ^287a4

〔唐譯〕云何取相分別執着建立智？
謂於堅、濕、煖、動諸大種性，取相執着虗妄分別，
以宗、因、喻而妄建立，是名取相分別執着建立智。
是名二種覺智相。
菩薩摩訶薩知此智相，即能通達人、法無我，
以無相智於解行地善巧觀察，入於初地得百三昧，
以勝三昧力見百佛、百菩薩，知前後際各百劫事，
光明照曜百佛世界，善能了知上上地相，
以勝願力變現自在，至法雲地而受灌頂，
入於佛地十無盡願，成就眾生種種應現無有休息，而恒安住自覺境界三昧勝樂。 ^287a28

復次，大慧！菩薩摩訶薩當善四大造色。
云何菩薩善四大造色？
大慧！菩薩摩訶薩作是覺，彼真諦者四大不生，
於彼四大不生作如是觀察，觀察已覺名相妄想分齊，
自心現分齊外性非性，是名心現妄想分齊。
謂三界觀彼四大造色性，離四句通淨，
離我我所，知實相自相分段住，無生自相成。 ^287a48

〔魏譯〕復次，大慧！菩薩摩訶薩應善知四大及四塵相。
大慧！云何菩薩善知四大及四塵相？
大慧！菩薩摩訶薩應如是脩行。
所言實者，謂無四大處，觀察四大本來不生。
如是觀已，復作是念：言觀察者，唯自心見虗妄覺知，
以見外塵無有實物，唯是名字分別心見，所謂三界離於四大及四塵相。
見如是已，離四種見，見清淨法離我、我所，住於自相如實法中。
大慧！住自相如實法中者，謂住建立諸法無生自相法中。 ^287b12

〔唐譯〕復次，大慧！菩薩摩訶薩當善了知大種造色。
云何了知？大慧！菩薩摩訶薩應如是觀，
彼諸大種真實不生，以諸三界但是分別，唯心所見無有外物。
如是觀時，大種所造悉皆性離，超過四句無我、
我所，住如實處成無生相。 ^287b30

大慧，彼四大種，云何生造色？
謂津潤妄想大種，生內外水界；堪能妄想大種，
生內外火界；飄動妄想大種，生內外風界；
斷截色妄想大種，生內外地界。
色及虗空，俱計著邪諦，五陰集聚，四大造色生。 ^287b40

〔魏譯〕大慧！於四大中，云何有四塵？
大慧！謂妄想分別桑輭濕潤，生內外水大。
大慧！妄想分別煖增長力，生內外火大。
大慧！妄想分別輕轉動相，生內外風大。
大慧！妄想分別所有堅相，生內外地大。
大慧！妄想分別內外共虗空，生內外相，
以執着虗妄內外邪見，五陰、聚落、四大及四塵生故。 ^287b48

〔唐譯〕大慧！彼諸大種云何造色？
大慧！謂虗妄分別津潤大種，成內外水界；
炎盛大種，成內外火界；飄動大種，成內外風界；
色分段大種，成內外地界。
離於虗空，由執着邪諦，五蘊聚集，大種造色生。 ^287c12

大慧，識者，因樂種種迹境界故，餘趣相續。
大慧，地等四大及造色等，有四大緣，非彼四大緣。
所以者何？謂性形相處所作方便，無性大種不生。
大慧，性形相處所作方便和合生，非無形；
是故四大造色相，外道妄想非我。 ^287c20

〔魏譯〕佛告大慧：識能執着種種境界，樂求異道，取彼境界故。
大慧！四大有因，謂色、香、味、觸。
大慧！四大無因。何以故？
謂地自体形相長短，不生四大相故。
大慧！依形相大小上下容貌而生諸法，不離形相大小長短而有法故。
是故，大慧！外道虗妄分別四大及四塵，非我法中如此分別。 ^287c30

〔唐譯〕大慧！識者，以執着種種言說境界為因起故，於餘趣中相續受生。
大慧！地等造色有大種因，非四大種為大種因。
何以故？謂若有法有形相者，則是所作，非無形者。
大慧！此大種造色相，外道分別，非是我說。 ^287c42

復次，大慧！當說諸陰自性相。
云何諸陰自性相？
謂五陰。云何五？謂色、受、想、行、識。
彼四陰非色，謂受、想、行、識。
大慧！色者，四大及造色，各各異相。
大慧！非無色有四數如虗空，譬如虗空過數相離於數，而妄想言一虗空。
大慧！如是陰過數相離於數，離性非性，
離四句數相者，愚夫言說，非聖賢也。 ^288a4

〔魏譯〕復次，大慧！我為汝說五陰體相。
大慧！何者五陰相？
謂色、受、想、行、識。大慧！
色依四大生，四大彼此不同相。
大慧！無色相法同如虗空，云何得成四種數相？
大慧！譬如虗空離於數相，而虗妄分別此是虗空。
大慧！陰之數相離於諸相，離有無相，離於四相。
愚痴凡夫說諸數相，非謂聖人。 ^288a16

〔唐譯〕復次，大慧！我今當說五蘊体相，謂色、
受、想、行、識。大慧！色謂四大及所造色，此各異相，受等非色。
大慧！非色諸蘊，猶如虗空無有四數。
大慧！譬如虗空超過數相，然分別言此是虗空；
非色諸蘊亦復如是，離諸數相，離有無等四種句故。
數相者，愚夫所說，非諸聖者。 ^288a28

大慧！聖者如幻，種種色像離異不異施設，又如夢影士夫身離異不異故。
大慧！聖智趣同陰妄想現，是名諸陰自性相，
汝當除滅，滅已說寂靜法，斷一切佛剎諸外道見。
大慧！說寂靜時，法無我見淨及入不動地，
入不動地已無量三昧自在，及得意生身得如幻三昧，
通達究竟力明自在，救攝饒益一切眾生，
猶如大地載育眾生，菩薩摩訶薩普濟眾生亦復如是。 ^288a40

〔魏譯〕大慧！我說諸相如幻，種種形相離一二相，依假名說如夢鏡像不離所依。
大慧！如聖人智修行分別見五陰虗妄。
大慧！是名五陰無五陰体相。
大慧！汝今應離如是虗妄分別之相，離如是已為諸菩薩說離諸法相寂靜之法，
為遮外道諸見之相。
大慧！說寂靜法得證清淨無我之相入遠行地，
入遠行地已得無量三昧自在如意生身故，
以得諸法如幻三昧故，以得自在神通力脩行進趣故，隨一切眾生自在用如大地故。
大慧！譬如大地一切眾生隨意而用。
大慧！菩薩摩訶薩隨眾生用亦復如是。 ^288b6

〔唐譯〕諸聖但說如幻所作，唯假施設離異不異，
如夢如像無別所有，不了聖智所行境故，
見有諸蘊分別現前，是名諸蘊自性相。
大慧！如是分別汝應捨離，捨離此已說寂靜法，
斷一切剎諸外道見，淨法無我入遠行地，
成就無量自在三昧，獲意生身如幻三昧，
力通自在皆悉具足，猶如大地普益羣生。 ^288b28

復次，大慧！諸外道有四種涅槃。
云何為四？謂：性自性非性涅槃，種種相性非性涅槃，
自相自性非性覺涅槃，諸陰自共相相續流注斷涅槃。
是名諸外道四種涅槃，非我所說法。
大慧！我所說者，妄想識滅，名為涅槃。 ^288b42

〔魏譯〕復次，大慧！外道說有四種涅槃。
何等為四？一者、自体涅槃，二者、種種相有無涅槃，
三者、自覺体有無涅槃，四者、諸陰自相同相斷相續体涅槃。
大慧！是名外道四種涅槃，非我所說。
大慧！我所說者，見虗妄境界分別識滅，名為涅槃。 ^288c4

〔唐譯〕復次，大慧！涅槃有四種。
何等為四？謂：諸法自性無性涅槃，種種相性無性涅槃，
覺自相性無性涅槃，斷諸蘊自共相流注涅槃。
大慧！此四涅槃，是外道義，非我所說。
大慧！我所說者，分別爾炎識滅，名為涅槃。 ^288c14

大慧白佛言：世尊，不建立八識耶？
佛言：建立。大慧白佛言：若建立者，云何離意識非七識？
佛告大慧：彼因及彼攀緣故，七識不生。
意識者，境界分段計着生，習氣長養；藏識意俱，
我、我所計着，思惟因緣生，不壞身相；藏識因攀緣，
自心現境界，計着心聚生，展轉相因。
譬如海浪，自心現境界風吹，若生若滅亦如是。
是故意識滅，七識亦滅。 ^288c24

〔魏譯〕大慧白佛言：世尊！
世尊可不說八種識耶？
佛告大慧：我說八種識。
大慧言：若世尊說八種識者，何故但言意識轉滅，不言七識轉滅？
佛告大慧：以依彼念觀有故，轉識滅，七識亦滅。
復次，大慧！意識執着取境界生，生已種種熏習增長，
阿黎耶識共意識故，離我、我所相，着虗妄空而生分別。
大慧！彼二種識無差別相，以依阿黎耶識因，
觀自心見境，妄想執着生種種心，猶如束竹迭共為因，如大海波以自心見境界風吹而有生滅。
是故，大慧！意識轉滅，七種識轉滅。 ^288c38

〔唐譯〕大慧言：世尊！
豈不建立八種識耶？
佛言：建立。大慧言：若建立者，云何但說意識滅，非七識滅？
佛言：大慧！以彼為因及所緣故，七識得生。
大慧！意識分別境界起執着時，生諸習氣長養藏識，
由是意俱我我所執，思量隨轉無別体相。
藏識為因為所緣故，執着自心所現境界，心聚生起展轉為因。
大慧！譬如海浪，自心所現境界風吹而有起滅，是故意識滅時七識亦滅。 ^289a10

爾時，世尊欲重宣此義，而說偈言：我不涅槃性，
所作及與相，妄想爾#CB08504;識，此滅我涅槃。
彼因彼攀緣，意趣等成身，與因者是心，為識之所依。
如水大流盡，波浪則不起，如是意識滅，種種識不生。 ^289a26

〔魏譯〕爾時，世尊重說偈言：我不取涅槃，
亦不捨作相，轉滅虗妄心，故言得涅槃。
依彼因及念，意識諸境界，識與心作因，為識之所依。
如水流枯竭，波浪則不起，如是意識滅，種種識不生。 ^289a34

〔唐譯〕爾時，世尊重說頌言：我不以自性，
及以於作相，分別境識滅，如是說涅槃。
意識為心因，心為意境界，因及所緣故，諸識依止生。
如大瀑流盡，波浪則無起，如是意識滅，種種識不生。 ^289a42

復次，大慧！今當說妄想自性分別通相。
若妄想自性分別通相善分別，汝及餘菩薩摩訶薩，
離妄想到自覺聖外道通趣，善見覺攝所攝妄想，
斷緣起種種相，妄想自性行不復妄想。 ^289b2

〔魏譯〕復次，大慧！我為汝說虗妄分別法体差別之相。
汝及諸菩薩摩訶薩，善分別知虗妄法体差別之相，
離分別所分別法，善知自身內脩行法，
遠離外道能取可取境界，遠離種種虗妄分別因緣法体。
相遠離已，不復分別虗妄之相。 ^289b10

〔唐譯〕復次，大慧！我今當說妄計自性差別相，
令汝及諸菩薩摩訶薩善知此義，超諸妄想，
證聖智境，知外道法，遠離能取、所取分別，
於依他起種種相中，不更取着妄所計相。 ^289b20

大慧，云何妄想自性分別通相？
謂言說妄想、所說事妄想、相妄想、利妄想、
自性妄想、因妄想、見妄想、成妄想、生妄想、
不生妄想、相續妄想、縛不縛妄想，是名妄想自性分別通相。 ^289b28

〔魏譯〕大慧！何者虗妄分別法體差別之相？
大慧！虗妄分別自体差別相，有十二種。
何等為十二？一者、言語分別，二者、可知分別，
三者、相分別，四者、義分別，五者、自体分別，
六者、因分別，七者、見分別，八者、建立分別，
九者、生分別，十者、不生分別，十一者、和合分別，
十二者、縛不縛分別。
大慧！是名分別自体相差別法相。 ^289b36

〔唐譯〕大慧！云何妄計自性差別相？
所謂言說分別、所說分別、相分別、財分別、
自性分別、因分別、見分別、理分別、生分別、
不生分別、相屬分別、縛解分別。
大慧！此是妄計自性差別相。 ^289c2

大慧，云何言說妄想？
謂種種妙音歌詠之聲，美樂計着，是名言說妄想。 ^289c10

〔魏譯〕大慧！言語分別者，謂樂着種種言語美妙音聲。
大慧！是名言語分別。 ^289c14

〔唐譯〕云何言說分別？
謂執着種種美妙音詞，是名言說分別。 ^289c18

大慧，云何所說事妄想？
謂有所說事自性，聖智所知，依彼而生言說妄想，是名所說事妄想。 ^289c22

〔魏譯〕大慧！可知分別者，謂作是思惟：應有前法實事之相，
聖人脩行，知依彼法生於言語。
如是分別，大慧！是名可知分別。 ^289c26

〔唐譯〕云何所說分別？
謂執有所說事，是聖智所說境，依此起說，是名所說分別。 ^289c32

大慧！云何相妄想？
謂即彼所說事，如鹿渴想，種種計着而計着，
謂堅、濕、煖、動相，一切性妄想，是名相妄想。 ^289c36

〔魏譯〕大慧！相分別者，謂即彼可知境界中，
熱、濕、動、堅種種相，執以為實，如空陽#CB08504;，
諸禽獸見，生於水想。
大慧！是名相分別。 ^289c40

〔唐譯〕云何相分別？
謂即於彼所說事中，如渴獸想，分別執着堅濕煖動等一切諸相，
是名相分別。 ^289c46

大慧，云何利妄想？
謂樂種種金銀珍寶，是名利妄想。 ^290a2

〔魏譯〕大慧！義分別者，謂樂金銀等種種實境界。
大慧！是名義分別。 ^290a4

〔唐譯〕云何財分別？
謂取着種種金銀等寶而起言說，是名財分別。 ^290a8

大慧，云何自性妄想？
謂自性持此如是不異惡見妄想，是名自性妄想。 ^290a12

〔魏譯〕大慧！自体分別者，謂專念有法自體形相，
此法如是如是不異，非正見見分別。
大慧！是名自体分別。 ^290a16

〔唐譯〕云何自性分別？
謂以惡見如是分別此自性決定非餘，是名自性分別。 ^290a22

大慧，云何因妄想？
謂若因、若緣，有無分別因相生，是名因妄想。 ^290a26

〔魏譯〕因分別者，謂：何等何等因，何等何等緣，
有無了別因，相生了別想。
大慧！是名因分別。 ^290a30

〔唐譯〕云何因分別？
謂於因緣分別有無，以此因相而能生故，是名因分別。 ^290a34

大慧，云何見妄想？
謂有無、一異、俱不俱惡見，外道妄想，計着妄想，是名見妄想。 ^290a38

〔魏譯〕大慧！見分別者，謂有無、一異、俱不俱邪見外道執着分別。
大慧！是名見分別。 ^290a42

〔唐譯〕云何見分別？
謂諸外道惡見，執着有無、一異、俱不俱等，是名見分別。 ^290a46

大慧，云何成妄想？
謂我、我所想，成決定論，是名成妄想。 ^290b2

〔魏譯〕大慧！建立分別者，謂取我我所相，說虗妄法。
大慧！是名建立分別。 ^290b6

〔唐譯〕云何理分別？
謂有執着我、我所相而起言說，是名理分別。 ^290b10

大慧，云何生妄想？
謂緣有無性生計着，是名生妄想。 ^290b14

〔魏譯〕大慧！生分別者，謂依眾緣有無法中生執着心。
大慧！是名生分別。 ^290b16

〔唐譯〕云何生分別？
謂計諸法若有若無，從緣而生，是名生分別。 ^290b20

大慧，云何不生妄想？
謂一切性本無生，無種因緣生無因身，是名不生妄想。 ^290b24

〔魏譯〕大慧！不生分別者，謂一切法本來不生，
以本無故，依因緣有而無因果。
大慧！是名不生分別。 ^290b28

〔唐譯〕云何不生分別？
謂計着一切法本來不生，未有諸緣而先有體，
不從因起，是名不生分別。 ^290b32

大慧，云何相續妄想？
謂彼俱相續如金縷，是名相續妄想。 ^290b36

〔魏譯〕大慧！和合分別者，謂：何等何等法和合，
如金縷共；何等何等法和合，如金縷和合。
大慧！是名和合分別。 ^290b40

〔唐譯〕云何相屬分別？
謂此與彼遞相繫屬，如針與線，是名相續分別。 ^290b46

大慧，云何縛不縛妄想？
謂縛不縛因緣計著，如士夫方便若縛若解，是名縛不縛妄想。 ^290c2

〔魏譯〕大慧！縛不縛分別者，謂縛因執着如所縛。
大慧！如人方便結繩作結，結已還解。
大慧！是名縛不縛分別。 ^290c6

〔唐譯〕云何縛解分別？
謂執因能縛而有所縛，如人以繩方便力故，
縛已復解，是名縛解分別。 ^290c12

於此妄想自性，分別通相，一切愚夫，計着有無。 ^290c16

〔魏譯〕大慧，是名虗妄分別法體差別之相。
以此虗妄分別法體差別之相，一切凡夫執着有無故，執着法相種種因緣。 ^290c18

〔唐譯〕大慧！此是妄計性差別相，一切凡愚於中執着若有若無。 ^290c24

大慧，計着緣起而計着者，種種妄想計着自性；
如幻示現種種之身，凡夫妄想見種種異幻。
大慧，幻與種種，非異、非不異。
若異者，幻非種種因；若不異者，幻與種種無差別而見差別。
是故，非異、非不異。
是故，大慧，汝及餘菩薩摩訶薩，如幻緣妄想，
自性異不異，有無莫計着。 ^290c28

〔魏譯〕是故，大慧！分別法體差別之相，見種種法執着為實，
如依於幻見種種事，凡夫分別知異於幻有如是法。
大慧！我於種種法中，不異幻說亦非不異。
何以故？若幻異於種種法者，不應因幻而生種種；
若幻即是種種法者，不應異見此是幻此是種種而見差別。
是故，我說不異非不異。
是故，大慧！汝及諸菩薩摩訶薩，莫分別幻有實無實。 ^290c40

〔唐譯〕大慧！於緣起中，執着種種妄計自性，
如依於幻見種種物，凡愚分別見異於幻。
大慧！幻與種種，非異非不異。
若異者，應幻非種種因；若一者，幻與種種應無差別。
然見差別，是故非異非不異。
大慧！汝及諸菩薩摩訶薩，於幻有無不應生着。 ^291a6

爾時，世尊欲重宣此義，而說偈言：心縛於境界，
覺想智隨轉，無所有及勝，平等智慧生。
妄想自性有，於緣起則無，妄想或攝受，緣起非妄想。
種種支分生，如幻則不成，彼相有種種，妄想則不成。 ^291a16

〔魏譯〕爾時，世尊重說偈言：心依境界縛，
知覺隨境生，於寂靜勝處，生平等智慧。
妄想分別有，於緣法則無，取虗妄迷亂，不知他力生。
種種緣生法，即是幻不實，彼有種種想，妄分別不成。 ^291a24

〔唐譯〕爾時，世尊重說頌言：心為境所縛，
覺想智隨轉，無有最勝處，平等智慧生。
在妄計是有，於緣起則無，妄計迷惑取，緣起離分別。
種種支分生，如幻不成就，雖現種種相，妄分別則無。 ^291a32

彼相則是過，皆從心縛生。
妄想無所知，於緣起妄想，此諸妄想性，即是彼緣起。
妄想有種種，於緣起妄想。 ^291a40

〔魏譯〕彼想則是過，皆從心縛生，愚痴人無智，分別因緣法。
此諸妄想体，即是緣起法，妄想有種種，眾緣中分別。 ^291a44

〔唐譯〕彼相則是過，皆從心縛生，妄計者不了，分別緣起法。
此諸妄計性，皆即是緣起，妄計有種種，緣起中分別。 ^291b2

世諦第一義，第三無因生，妄想說世諦，斷則聖境界。 ^291b8

〔魏譯〕世諦第一義，第三無因生，妄想說世諦，斷則聖境界。 ^291b10

〔唐譯〕世俗第一義。
第三，無因生。妄計是世俗，斷則聖境界。 ^291b14

譬如脩行事，於一種種現，於彼無種種，妄想相如是。
譬如種種翳，妄想眾色現，翳無色非色，緣起不覺然。
譬如鍊真金，遠離諸垢穢，虗空無雲翳，妄想淨亦然。 ^291b18

〔魏譯〕譬如脩行者，一事見種種，彼法無種種，分別想如是。
如目種種翳，妄想見眾色，翳無色非色，無智取法爾。
如真金離垢，如水離泥濁，如虗空離雲，真淨法亦爾。 ^291b24

〔唐譯〕如脩觀行者，於一種種現，於彼無種種，妄計相如是。
如目種種翳，妄想見眾色，彼無色非色，不了緣起然。
如金離塵垢，如水離泥濁，如虗空無雲，妄想淨如是。 ^291b32

無有妄想性，及有彼緣起，建立及誹謗，悉由妄想壞。
妄想若無性，而有緣起性，無性而有性，有性無性生。
依因於妄想，而得彼緣起，相名常相隨，而生諸妄想。
究竟不成就，則度諸妄想，然後智清淨，是名第一義。 ^291b40

〔魏譯〕無有妄想法，因緣法亦無，取有及謗無，分別觀者見。
妄想若無實，因緣法若實，離因應生法，實法生實法。
因虗妄名法，見諸因緣生，相名不相離，如是生虗妄。
虗妄本無實，則度諸妄想，然後知清淨，是名第一義。 ^291b48

〔唐譯〕無有妄計性，而有於緣起，建立及誹謗，斯由分別境。
若無妄計性，而有緣起者，無法而有法，有法從無生。
依因於妄計，而得有緣起，相名常相隨，而生於妄計。
以緣起依妄，究竟不成就，是時現清淨，名為第一義。 ^291c10

妄想有十二，緣起有六種，自覺知爾#CB08504;，
彼有無差別。五法為真實，自性有三種，
脩行分別此，不越於如如。 ^291c20

〔魏譯〕妄想有十種，緣法有六種，內身證境界，彼無有差別。
五法為真實，及三種亦爾，脩行者行此，不離於真如。 ^291c24

〔唐譯〕妄計有十二，緣起有六種，自證真如境，彼無有差別。
五法為真實，三自性亦爾，脩行者觀此，不越於真如。 ^291c30

眾相及緣起，彼名起妄想，彼諸妄想相，從彼緣起生。
覺慧善觀察，無緣無妄想，成已無有性，云何妄想覺？
彼妄想自性，建立二自性，妄想種種現，清淨聖境界。
妄想如畫色，緣起計妄想，若異妄想者，則依外道論。
妄想說所想，因見和合生，離二妄想者，如是則為成。 ^291c36

〔魏譯〕眾想及因緣，名分別彼法，彼諸妄想相，從彼因緣生。
真實智善觀，無緣無妄想，第一義無物，云何智分別？
若真實有法，遠離於有無，若離於有無，云何有二法？
分別二法體，二種法體有，虗妄見種種，清淨聖境界。
見妄想種種，因緣中分別，若異分別者，則墮於外道。
妄想說妄想，因見和合生，離二種妄想，即是真實法。 ^291c46

〔唐譯〕依於緣起相，妄計種種名，彼諸妄計相，皆因緣起有。
智慧善觀察，無緣無妄計，真實中無物，云何起分別？
圓成若是有，此則離有無，既已離有無，云何有二性？
妄計有二性，二性是安立，分別見種種，清淨聖所行。
妄計種種相，緣起中分別，若異此分別，則墮外道論。
以諸妄見故，妄計於妄計，離此二計者，則為真實法。 ^292a12

大慧菩薩摩訶薩復白佛言：世尊！
惟願為說自覺聖智相及一乘。
若自覺聖智相及一乘，我及餘菩薩善自覺聖智相及一乘，
不由於他通達佛法。 ^292a26

〔魏譯〕爾時大慧菩薩摩訶薩復白佛言：世尊！
唯願為說自身內證聖智脩行相，及一乘法，
不由於他，遊行一切諸佛國土，通達佛法。 ^292a32

〔唐譯〕大慧菩薩摩訶薩復白佛言：世尊！
唯願為說自證聖智行相及一乘行相。
我及諸菩薩摩訶薩得此善巧，於佛法中不由他悟。 ^292a38

佛告大慧：諦聽諦聽！
善思念之！當為汝說。
大慧白佛言：唯然受教。
佛告大慧：前聖所知性相傳授妄想無性，
菩薩摩訶薩獨一靜處自覺觀察，不由於他離見妄想，
上上升進入如來地，是名自覺聖智相。 ^292a44

〔魏譯〕佛告聖者大慧菩薩言：善哉，善哉！
善哉大慧！諦聽，諦聽！
當為汝說。大慧言：善哉世尊！
唯然受教。佛告大慧菩薩摩訶薩：離阿含名字法，
諸論師所說分別法相，在寂靜處獨坐思惟，
自內智慧觀察諸法不隨他教，離種種見虗妄之相，當勤脩行入如來地上上證智。
大慧！是名自身內證聖智脩行之相。 ^292b4

〔唐譯〕佛言：諦聽！當為汝說。
大慧言：唯。佛言：大慧！
菩薩摩訶薩依諸聖教無有分別，獨處間靜觀察自覺，
不由他悟離分別見，上上升進入如來地，如是脩行名自證聖智行相。 ^292b18

大慧，云何一乘相？
謂得一乘道覺，我說一乘。
云何得一乘道覺？
謂攝所攝妄想，如實處不生妄想，是名一乘覺。
大慧，一乘覺者，非餘外道、聲聞、緣覺、梵天王等之所能得，
唯除如來，以是故說名一乘。 ^292b26

〔魏譯〕大慧！更有三界中脩一乘相。
大慧！何者一乘相？
大慧！如實覺知一乘道故，我說名一乘。
大慧！何者如實覺知一乘道相？
謂不分別可取能取境界，不生如是諸法相住，以不分別一切諸法故。
大慧！是名如實覺知一乘道相。
大慧！如是覺知一乘道相，一切外道聲聞辟支佛梵天等未曾得知，
唯除於我。大慧！是故我說名一乘道相。 ^292b34

〔唐譯〕云何名一乘行相？
謂得證知一乘道故。
云何名為知一乘道？
謂離能取所取分別，如實而住。
大慧！此一乘道，唯除如來，非外道二乘梵天王等之所能得。 ^292b48

大慧白佛言：世尊！
何故說三乘而不說一乘？
佛告大慧：不自般涅槃法故，不說一切聲聞、
緣覺一乘；以一切聲聞、緣覺，如來調伏授寂靜方便而得解脫，
非自己力，是故不說一乘。
復次，大慧！煩惱障業習氣不斷故，不說一切聲聞、
緣覺一乘；不覺法無我，不離分段死，故說三乘。 ^292c8

〔魏譯〕大慧白佛言：世尊！
世尊何因說於三乘，不說一乘？
佛告大慧：聲聞、緣覺不能自知證於涅槃，是故我說唯一乘道。
大慧！以一切聲聞、辟支佛隨受佛教，厭離世間，
自不能得解脫，是故我說唯一乘道。
大慧！聲聞、辟支佛未證法無我，未得不可思議變易生，是故我為諸聲聞故說一乘道。 ^292c20

〔唐譯〕大慧白佛言：世尊！
何故說有三乘，不說一乘？
佛言：大慧！聲聞、緣覺無自般涅槃法故，我說一乘。
以彼但依如來所說，調伏遠離，如是脩行而得解脫，非自所得。
又彼未能除滅智障及業習氣，未覺法無我，
未名不思議變易死，是故我說以為三乘。 ^292c32

大慧！彼諸一切起煩惱過習氣斷，及覺法無我。
彼一切起煩惱過習氣斷，三昧樂味着非性無漏界覺，
覺已復入出世間上上無漏界滿足眾具，當得如來不思議自在法身。 ^292c44

〔魏譯〕大慧！聲聞、辟支佛若離一切諸過熏習，得證法無我。
爾時，離於諸過三昧無漏醉法覺已，脩行出世間無漏界中一切功德；
脩行已，得不可思議自在法身。 ^293a4

〔唐譯〕若彼能除一切過習，覺法無我，是時乃離三昧所醉，於無漏界而得覺悟。
既覺悟已，於出世上上無漏界中，脩諸功德普使滿足，獲不思議自在法身。 ^293a12

爾時，世尊欲重宣此義，而說偈言：諸天及梵乘，
聲聞緣覺乘，諸佛如來乘，我說此諸乘，
乃至有心轉，諸乘非究竟。
若彼心滅盡，無乘及乘者，無有乘建立，我說為一乘。 ^293a20

〔魏譯〕爾時，世尊重說偈言：天乘及梵乘，
聲聞緣覺乘，諸佛如來乘，我說此諸乘。
以心有生滅，諸乘非究竟，若彼心滅盡，
無乘及乘者，無有乘差別，我說為一乘。 ^293a28

〔唐譯〕爾時，世尊重說頌言：天乘及梵乘，
聲聞緣覺乘，諸佛如來乘，諸乘我所說。
乃至有心起，諸乘未究竟，彼心轉滅已，
無乘及乘者，無有乘建立，我說為一乘。 ^293a36

引導眾生故，分別說諸乘。
解脫有三種，及與法無我，煩惱智慧等，解脫則遠離。
譬如海浮木，常隨波浪轉，聲聞愚亦然，相風所飄蕩。
彼起煩惱滅，餘習煩惱愚。 ^293a44

〔魏譯〕引導眾生故，分別說諸乘。
解脫有三種，及二無我法，不離二種障，遠離真解脫。
譬如海浮木，當隨波浪轉，諸聲聞亦然，相風所漂蕩。
離諸隨煩惱，熏習煩惱縛。 ^293b2

〔唐譯〕為攝愚夫故，說諸乘差別。
解脫有三種，及以法無我，謂離諸煩惱，平等智解脫。
譬如海中木，常隨波浪轉，聲聞心亦然，
相風所漂激，雖滅起煩惱，猶被習氣縛。 ^293b10

味着三昧樂，安住無漏界，無有究竟趣，
亦復不退還，得諸三昧身，乃至劫不覺。
譬如昏醉人，酒消然後覺，彼覺法亦然，得佛無上身。 ^293b18

〔魏譯〕味着三昧樂，安住無漏界，無有究竟趣，亦復不退還。
得諸三昧身，無量劫不覺，譬如惛醉人，酒消然後寤。
得佛無上體，是我真法身。 ^293b24

〔唐譯〕三昧酒所醉，住於無漏界。
彼非究竟趣，亦復不退轉，以得三昧身，乃至劫不覺。
譬如惛醉人，酒消然後悟，聲聞亦如是，覺後當成佛。
楞伽阿#CB02494;多羅寶經會譯卷第二之下
 ^293b30
