
other:: 續華嚴略疏刊定記卷第十四〔本末合〕〔盡離世間品〕
pin:: 
## 離世間品第三十八
離世間品第三十八
將釋此品，四門同前。 ^841c18

初、釋名中三：一、分名，名託法進脩成行分，謂由仗託行法脩成正行故。
二、會名上三：一、約處，名普光明殿重會；
二、約人，名普慧普賢問會；三、約法，名說二千行法會。
問：第二會後歷忉利等四處，後來普光可名重會。
七、八兩會中聞不曾暫起復來，何名重會？
答：重會之名通於多種，謂時、處、人、法皆有重義。
前約處明，此授法說。
謂前六會同顯生解因果，令重辨彼解所成行，故名重會。
三、品名有四：一、下文有十義，至彼當辨；
二、別行，本名度世經；三、又有別行，本名普賢菩薩答難二千經。
四、今此名離世間者，略有二種：一、約位；
二、得名釋名。前中謂人、天為世間，二乘為離；
二乘為世間，菩薩為離；菩薩分假、變易俱為世間，佛果言彼為離。
二、釋名者，謂五取蘊可破壞，故名為世；
此可破壞蘊墮三世中，故名為間。
此世即間，持業釋也。
若總言離世間，是無他受稱，或持業釋。
世間性離，故世間即離世間也。
故上文力林菩薩頌云：三世五蘊法，說名為世間，
彼滅非世間，如是但假名。 ^841c20

第二來意中三：一分來，謂前明脩因契果生解分則依信起解，
今明說法進脩成行分則依解起行，故次來也。
二會來，謂前第七會明生解終因及顯其果，
今辨依彼解成行，故次來也。
三品來，謂前明出現品是生解果之作用，
今顯彼作用所依之行，作用唯在生解會說，義如前辨。 ^842a8

第三宗趣者，頓影六位為宗，為證入法界為趣。 ^842a20

第四、釋文中二：先辨長行，後偈頌。
前中有八，謂：一、序分；二、爾時，普賢菩薩摩訶薩入廣大下，
三昧分；三、入此三昧時下，發起分；四、然後下，
起分；五、爾時，普慧菩薩知眾下，請分；六、
爾時，普賢菩薩告普慧等下，說分；七、佛子！
此法門下，經勸分；八、說此品時下，來證分。 ^842a22

序分中三：一、器世間圓滿，二、妙悟下智正覺世間圓滿，
三、與不可說下眾生世間圓滿。 ^842a32

初器，同前二七會說。 ^842a36

第二智正覺中，明佛二十一種殊勝功德。
攝論第五、佛地論第二，並約唯受用身說。
此經依十身顯，就二十一位中，初一句是總，後皆為別。 ^842a38

前句總云妙幢皆滿者，親光三釋：一、於一切有為無為所應覺境正開覺故；
二、於一切所應覺淨妙圓滿正覺故；三、
就真俗，以依二諦攝境盡故。 ^842a42

後別句中依無性論總為二：先總料簡，後各別釋。
前中分二：初四位明自利，後十六德明利他。
前四分四：一智德，二斷德，三恩德，四作用平等德。
後各別釋中一云二行永絕者，無性三釋：
一於所知障一向無障轉功德，非如聲聞獨知亦有障亦無障。
二或二處現行，此中無有二處，謂生死、涅槃。
三或約未得神通者，於內外處有障現行，佛無此故。 ^842a48

二達無相法者，世親釋云：清淨真謂趣入，即是於有無無二相真如最勝清淨能入功德。
謂此真如非有相，無性為相故；亦非無相，自相有故。
於此真如最勝能入故，清淨能入故。
彼釋趣字，是此經達字。
無性兩釋，一同世親。
一云：無住涅槃名為無相，不住生死涅槃相故。 ^842b16

三、住於佛住者，世親釋云：謂佛住所處，
即是無功用佛事不休息住功德，謂此住中常作佛事無有休息。
無性釋云：謂不作功用，於諸佛事有情等中能無間斷，
隨其所應恒正安住聖天梵住，非如聲聞要起功用方能成辨，
非如外道雖有所住而非殊勝。
天住謂四靜慮，梵住四無量，聖住謂空無相等。 ^842b28

四得佛平等者，世親釋云：於法身中所依意樂作業無差別功德。
無性論云：所依無差別者，一切皆依清淨智故。
意樂無差別者，同有利樂勝意樂故。
作業無差別者，同作受用變化利他故。
非如聲聞唯有所依。
五到無障處者，世親釋云：即是脩一切障對治功德，謂一切時常脩覺慧對治一切障故。
親光兩釋：一顯示世尊永斷所治殊勝功德，
謂已證得解脫一切煩惱所知二障智故，及以永斷一切障故。
二已慣習一切煩惱及所知障，對治聖道一切種智定自在性，
已到永離一切習氣所依趣處。 ^842b40

六、不可轉法者，世親釋云：即是降伏外道功德。
無性為二釋：一、謂教、證二法皆不為他轉，
勸無勝此故；二、謂佛正法，諸魔等不能令退轉故。 ^842c12

七、所行無#CB01002;者，世親釋云：
即是生世間，不為世法所 #CB01002;功德，
謂雖現世間，不為世間八法所染污故。
無性兩釋：一、同世親；二、云：於諸者情所作利樂，
無有高下，結為勿礙。 ^842c18

八、立不思議者，世親解云：即是安立正法功德，
由契經等正法無量不思議，非諸愚夫所能解故。
無性釋云：謂十二分教名所安立，安立自共相故。
如是安立，非諸愚夫覺所行故，出世界故，不可思議。 ^842c26

九、普見三世者，世親云：即是授記功德。
無性兩釋：一、謂於三世平等法性能遍遊涉，
以於三世平等性中能隨解了過未曾當轉事，
如現授記故；二、於三世佛剎有情事皆相似故。 ^842c34

十身恒充滿一切國土者，世親釋云：即是於一切世界示現受用變化身功德。
無性釋云：謂隨所化遍諸世界亦現兩身，利樂彼故。 ^842c42

十一、智恒明達一切諸法者，世親解云：即是斷疑功德。
無性釋云：於一切境善決定故，非於諸法自不決定，
能決定化疑，非決定能斷疑故。 ^842c48

十二、了一切行者，世親釋云：即是令入種種行功德。
親光兩釋：一、顯示世尊於一切乘所作，
能隨有情所應，示現自身殊勝功德，謂遍了知一切有情性行差別，
如其所應現自身故。
後釋同世親。 ^843a6

十三、盡一切疑者，世親解云：即是法生妙智功德，
謂知當來如、當來如，是法生如來妙智無性。
釋云：謂聲聞言此全無小分善根而棄捨者，
佛知彼善法當生現證，知彼餘生微少善根種子所隨逐故。
釋曰：如經說：有人求入道，諸阿羅漢觀此人前八萬劫來未曾有一會善，
遂不度。佛知有善，度之得初果。
佛說此人昔定光佛時為採樵人，於城門首聞人說佛能救苦厄，
稱名者蒙救。彼人行至山，逢虎將欲被食，
急欲稱佛，遂忘，但得一憶念南謨。
向者城門首聞者，由有此善，今熟可度故。
如是細遠，二乘不知，唯佛達也。
親光兩釋：一、顯示世尊妙善了達一切法智能隨所應恒正教誨殊勝功德，
謂於諸法疑惑者無能隨應教誨，唯佛證見諸法智善決定能隨所應無倒教誨無休度，
餘一同無性。 ^843a14

十四、無能測身者。
世親解云：即是如其膳解示現功德。
親光釋云：顯示世尊能正攝受無染自體殊勝功德。
一、謂佛身非虗妄分別所起，無煩惱業生雜染故，故云不可分別。
二、佛雖無分別如末尼珠，然由佛增上力及自勝解力，
見佛如金色等，而佛無有分別。 ^843a42

十五一切菩薩等所求智者，世親解云：
即是無量所依調伏有情加功德，謂無量菩薩所依能作調伏諸有情事。
無性兩釋：一謂由無量菩薩所依，為欲調伏有情發起加行，
佛增上力聞法為先獲得妙智，異類菩薩攝受付屬，
展轉於後無間而轉，故證此智。
二引攝住持不定種性聲聞菩薩，故讚大乘。
為顯此事，故次說言一切等所求智。 ^843b4

十六、到佛無二究竟彼岸者，世親解云：
即是平等法身波羅蜜多成滿功德，謂無二法身名平等法身，
即於如是無二法身得清淨波羅蜜多。
無性兩釋：一、謂無二故名平等，依平等法身波羅蜜多果德成滿故；
二、果位六度無增減故，名為平等。 ^843b18

十七、具足如來平等解脫者，世親解云：謂於無雜如來智中勝解究竟。
此中勝解，即是隨其勝解示現差別佛土功德。
無性兩釋：一、謂觀眾生勝解差別，現金銀等種種佛土不相間雜，
世尊勝解現在前時，隨眾所樂悉皆顯現，無不了知。
二、間一切佛得平等，言即謂一，故應一同性。
為遮此疑，故次說言如來解脫妙智究竟。 ^843b28

十八、證無中邊佛平等地者，世親解云：
即是三種佛身方處無分限功德，謂佛法身不可分限爾所方處用變化，
亦不可說爾所世界無性。
兩釋：一、謂如世界無中邊佛地功德，方處無有分限；
或世界方處無邊，佛三身即於身中平等遍滿；
或法身等於佛地平等遍滿，無中邊分限，
復遍一切處饒益眾生，然非自性，無中邊佛地平等。 ^843b42

十九、盡於法界者，世親解云：謂極清淨法界，
是名極於法界，即是盡究竟窮生死際，常現利樂有情功德。
無性釋云：謂此法界最清淨故，能起等流契經等法，極此法於當來有情隨應利樂。
彼論極字，是此經盡字。 ^843c8

二十云：等虗空者，解深密等，皆云盡虗空性，窮未來際。
此兩句中，下句諸教，或有或無。
有者，或分或合。若依此經，總別合有二十一句。
若解深密等，則有二十二句。
初總同前，則中自有二十一句。
故世親、無性開此第二十句，為兩句別釋。
親、光合為一釋。世親釋云：盡虗空性者，
即是無盡功德，謂佛智無盡如虗空故。
無性釋云：如彼虗空，無邊際，無盡滅，無生無滅，
無變易，一切時容受，一切質礙。
法身亦爾，常作利樂為相，盡一切界遍作饒益，
常無休息，窮生除者。
世親釋云：即是究竟功德。
無性釋云：謂此功德常無間斷，窮於未來無際之際，
顯佛功德永涅槃窮盡，所化有情永無盡故。
親、光合釋，仍為兩解。
一云：二種殊勝功德，顯示世尊功德無盡。
盡虗空性，顯示世尊自利、利他二德無盡。
謂如虗空，經成壞劫，性常無盡。
如來一切真實功德亦如是，常無間斷，如來際無有盡期。
利他功德亦如是，窮未來，常作一切有情利樂。
二云：世尊無盡究竟殊勝功德，謂如虗空常無窮盡，
法佛法界所起功德亦爾，無窮盡故。
如未來際無有盡期，利樂加行亦無休息。
上來略顯二十一德。
若具顯別，名法釋同異，及法門分別，廣如別章。 ^843c18

第三眾生世間圓滿中二：先舉數歎德，二其名曰下列名歎德。
前中二：初舉數簡定，後悉具下歎顯勝德。
前中四：一不可說等舉數，二菩薩等簡大異小，
三一生等簡勝異劣，四他方等簡客異主。
亦可通後分二，謂先不可說等舉數，後皆一生下歎德。
歎德中三：一歎位高德，皆一生等故；二歎求法德，
不遠而至故；三具方便智慧德。
於中三：先總標，次所謂下別顯，後成就下總結。
初總云具方便者，有巧度生法故；具智慧者，巧度法所依故。
次別中十九句：初九句歎因位自分德，二於一念下歎果位能進德。
前中二：先四句歎巧慧德，後五句歎攝生德。
前中一觀小乘熟，以調伏方便令住大乘；
二觀法佛土，方便悉往禮供聽法；三觀樂涅槃眾生，
為說如來般涅槃無生無滅離法戲論，
方便常脩妙行；四巧以四攝方便攝受眾生；
五以四無量方便化法眾生；六知業果與無性不相違反；
七知眾生根欲心使等境，持三世佛法隨應為說；
八於世出世法知實安住；九於為無為善觀無二。
後勝進中十句：一念得三世佛，知與多劫脩得不珠，
故云一念中得；二念念中眾生有須成佛處則成故；
三化物發心成佛；四知物心所緣境；五得果不捨因行；
六知所作行本無所行；七為一一眾生各住多劫脩行不倦；
八為眾生多劫不出，令生難遇渴仰善根；
九說法調生不應損；十具三世佛行願。
後結可知。 ^844a10

二、列名歎德中三：初、列中相，莫不皆同普賢自德，故同名普。
二、結數，可知。三、歎德十句：初一、總，謂具普賢自體，如行及願。
別中：一、攝法上首，二、受持正行，三、化物令不斷種性，
四、知法佛出皆與菩薩授記次第，五、知法菩薩成說法，
六、能於無佛界成佛，七、能化染我令淨，
八、能除菩薩業障，九、令證法界行。
此上九句，望初句亦行亦願，宿願故現行。 ^844b8

第二三昧分中二：先標能入人，後顯定名。
前中普賢入者，由是會主故，表此行法普同遍故，從此出彼無邊行故。
後名華嚴者，欲說成行分故。 ^844b22

第三、發起分中二：先總，謂入定時。
後別中四：一、所動處，謂十方等；二、動相，
謂六種十八相；三、出聲；四、所為機。
問：何故發起在入後出前？ ^844b28

答：以是定中勢力，警現在機，令起決定信樂故。
問：若爾，何不出後發起耶？ ^844b32

答：先發覺令起信心，後出即為說故。
問：何故此無加分者，以此行法依前解起無別法故。
若爾，何故更入定？
釋曰：以抄解成行故須入定，法不異前故不須加。 ^844b36

第四、起分者，有三義：一、三昧事訖故說，
時至故定，無言說故，故須起也。 ^844b44

第五、請分中三：初、總標諸問；二、何等為菩薩摩訶薩下，
別問端；三、善哉！佛子下，結請問。
前法會皆於定前請問，何故此不爾耶？ ^844b48

答：前諸會從相入實成正解故，今此依體發起成於正行，故不同也。
何故普慧問者，表遍法界慧方堪發起故。
何故一人問者，表此行法專在己脩，不同於解可傳多人解故。
言知諸菩薩雲集者，知問時至故、起法之緣具故，此明問何依也。
問普賢者，無盡行法從一法界流出故。 ^844c4

二、別。別問端中有二百句，而別行本度世經中作六翻問答。
古來諸德依彼科段，今亦依彼長科為六，
謂：初、二十句，問十信行；二、從何等為發普賢心下二十句，
問十住行；三、從何等力持下三十句，問十行行；
四、從何等為如實住下三十句，問十迴向行；
五、何等為身業下五十句，問十地行；六、
從何等為觀察下五十一句，問佛果究竟位中行。
上下文中總三度說六位，今此是第二度說也。
以普賢行該六位，是故度世經云：此經唯為解說為菩薩行，
從始至終令無疑也。
彼經六段文雖不配屬信等六位，盡云從始至終，
復於末後明成佛果，故知最初信行為始，此文明矣。 ^844c16

第六大段明說分中二：初總告，後菩薩摩訶薩有十種下正答。
答中有二千句，晉本但有一千九百九十九句，
以中間#CB00830;每十句答前問中一句，是故二百句有二千句答也。
釋此二千普賢行法，略以五門分別：一因果，
二行位，三普別，四互攝，五行相。 ^844c38

初中四向：一、約大位，謂前五位為因行，
後成佛等總為果行；二、尅體，辨二百門行，
一一皆徹佛果，是故法文之末悉結云即問佛也，
此即皆通因、果二位；三、或總屬因位，以普賢位中亦現成佛攝生故；
四、或總屬果，以下文多云雖得成佛而不斷菩薩所行，是故此行皆是果行。 ^844c48

二、行位者，謂二千法約脩名行，授分稱行位相望，
非即非離位無別位，積行成位行無別行，各別稱行。 ^845a12

三、普別者，謂此中一行必遍一切，然恒不雜，
故別義常遍而不生別，普義永殊而不乖。
至若錦文常普常別，要由別而成普，必賴普而成別，
極違成順、極順成違，當知此中行相亦爾。
若然者，此即普別不相離異，何獨名為普賢行耶？
釋曰：此普即是別，故但名普賢。
若捨普更名別，即不名普賢。
如言大方廣法界具大小，故但言大不言小，離大更無別小故。
如言我聞，我即無我，故但言我聞。
若捨我別云無我聞者，即我外有無我，我不即是無我也。 ^845a16

四、互収攝者，有四重：一、以住収位，六位之內一一各収一切位故，
是故一位即具二千，為萬二千也。
二、以門収門，即二百門中一一各収一切門故，
則成二百箇，二百為四萬行也。
三、以行収行，即二千行內一一行各攝一切行故，
則成二千箇，二千過億等也。
四、以略攝廣，如此中說二千行等，下頌結云如大地一塵是也。
以此塵之略說，不離十方之廣地，是故攝廣亦不盡。
此乃等無極之法界，越無際之虗空，下云虗空可度量，菩薩德無盡是也。 ^845a34

五行相者，就此二千行中依前六位即分為六，如前所顯。
初二百答前二十問明信行中分三：初九十句明自分行滿，
二從入法菩薩下八十句明勝進行圓，三從差別知下三十句明二行究竟。 ^845b4

就初明依者，以是行起所依最居首故。
晉本加果字者，譯家誤。
文中四：一舉數標名，二依名徵數，三依徵別釋，四是為結勸。
下諸文中多具此四，或有增減，至文當顯。
言依者，簡非外器及非內親因，故但云依。
十句一一各有標釋。
其初句是總，以菩提心是萬行之本，故此二千行首先建其名，
此心於脩行時曾不暫離，離則法行無依故。
二雖內有勝心，若無善友行亦不成，故云和合如一，一謂同一心也。
三上二行依自宿善根，或脩諸行時皆由先有善根為依，所脩則得增長。
四所脩之行若不照三輪淨為依，脩行但感三有勝果，不結成就無上菩提。
五若不識一切法實性，不得究竟出離。
六菩提行得增要由大願，上文云一切佛事大願為本。
七功德海滿乃成菩提，故依諸行成就。
八與諸菩薩更互為依，彼此俱同一無生慧故。
九淨信佛心依供佛行生。
十唯佛為究竟，以就於正教授故。
四結勸，勸中諸佛所作無非智導，故說依知。
菩薩依此十法當亦得彼，故云也。 ^845b12

第二奇特想者，此十各於自所緣相，就其最勝決定作解，
故前依因緣以成諸行，今約勝想以攝善根。
四門同前，初二可知。
三列名中，一於他善根等者，菩薩勸自他無二，故於善根決定知同一也。
二於諸善根想，彼是成佛因，或有正因故，
或有相資故，或展轉故。
三於一切等者，真如用大常熏眾生，厭生死求涅槃故，
眾生心中具有無師自然智故，多聞熏習與阿賴耶識中解性識知為聖因故。
四一切菩薩與己事願，願性同故。
五故一切雜，本來性淨故，亦知自他無別，就善說故。
七知諸法實性，佛證此成正覺故。
八佛說法語言，皆同眾生語言而說，故彼語言堪法輪攝。
九菩薩受，皆由從佛聞熏所感，是故佛為菩薩慈父。
十一切佛與己同，無性為體，故無二也。
四應結勸，若得此想，則得能轉一切法之想，
以一切法隨想轉故，此是佛位也。 ^845b46

第三十種行者，以依決定心起大行故。
三別釋者，十中一攝生令熟；二為行求法，
晉本令物求法；三於善根令增長；四心一境性；
五所觀皆了；六於所脩行皆能；七脩嚴剎；
八於善友敬養；九於佛尊事。
上來九句，晉本十句，今脫第三善學一切戒，
四結勸，可知。 ^845c28

第四善知識者，令我於未知善令知，未識惡令識，故名善知識。
廣顯如章。行起必藉善友，故次明也。
別釋中十句：初一令住三種心，謂深、直、
悲等，具顯如上；二令於一切境界巧起善根；
三令於一切行照三輪淨；四令善說法；
五令稱根勤說，亦令如應巧說勝解；七令知世如幻等；
八令常起行不倦；九令行普行；十令證大菩提。 ^845c38

第五勤精進者，雖遇善友若不策勤無由進行，故次明也。
別釋中十句：一勤化物；二於一切法證無生故；
三脩嚴利故；四同法菩薩所脩故；五化物滅惡因故，
亦息物受苦果故；七摧魔業故；八令物明見善惡故；
九脩供佛福故；十廣行二利常受利樂故。
結勸可知。第六心得安隱者，晉本名正悕望，
謂加行時悕望故，果遂時心安故。
三別釋中初云自住等者，自他心住深心等故。
二自他行無諍行。
三自他離凡小行心，成唯識云：凡謂無性，愚即趣寂。
此亦凡夫樂三有、小乘厭三有，菩薩不爾故皆云離。
四可解。五波羅蜜道者，道即出離因行，此波羅蜜即是道。
六自他俱證法性家故，具釋如前。
七自他深證無生性故。
八文顯可知。九為自他願滿菩提。
十自他深證諸佛智藏，謂佛六智包攝法界故出生菩提，二乘人天道行果證故藏也。
勸可知。 ^846a4

第七、成就眾生者，此有二種：一、通；二、別。
通謂此十，一一通用成就一切眾生。
不謂此中十法，各用成一類眾生：一、為慳貪貧窮眾生；
二、為恃色形起慢眾生；三、為愚癡眾生；
四、佷#CB00128;眾生；五、貪愛眾生，
亦樂二乘眾生；七、不厭世間眾生；八、信幻術力眾生；
九、邪歸依眾生；十、信外道呪術眾生。
用上十法，如次教化，令其入道，故云成就。 ^846a34

第八戒者，依前成就眾生，惡無不離、善無不積，故次明也。
十中，初謂失壞菩提心則破菩薩戒，乃至第十若取著佛身即是犯戒，
餘亦如是。准之，此十隨應三聚所攝。 ^846a48

第九、自知受記法者，依前離過德成，自驗己行必當得果，
決定無疑，故云有知受記。
一、為眾生故發心名殊勝，自知此發是真實發，
故自知受記；二、多劫常行菩薩難行，初無厭心亦不放捨；
三、多劫脩行不以為多；四、佛所有法悉能具脩；
五、深教法亦脩，脩眾善令圓滿；七、能安受眾生佛菩提中；
八、一切所作皆順善友，同心無二；九、於善友作佛想；
十、於本大願常憶在前。
於此十行自驗有一，即知定當得佛授記。
瑜伽？菩薩地云：菩薩由六種相得佛授記：
一、安住種性未發心位；二、已發心位；三、
現前住；四、不現前；五、有定時限，謂示所證菩提；
六、無定時限，謂不說時限與授記。
善戒經云：非但種性人得授記。
釋曰：如不輕菩薩與四記，約非種性人遠當得故。
如十信中記是種性人，以約種性決定故。
如發心已去決定不退故，是三賢位也。
如梁攝論云十行菩薩名授記者是也。
初地已去證如成就故受記，如十地論云第八地中受記是無功用行成故，
如本師於然燈所得記等。
此中十種約通諸位，始在十信中，餘如前說。
上來九十句明自分行竟。 ^846b8

次第二從十種入下有八十句明勝進行。
於中初十入諸菩薩者，前既自分行成，以應明勝進入所入處。
自下有五門皆言入者，三門多約心能入境，
謂觀察彼故，如前心得安隱中說。
後二門多約身入，彼中然以身心相即故，心入身入亦無礙也。
入者證也、相應也，謂菩薩於此願等十種證徹故、相應故。
一與本願相應、二行相應、三與八萬四千法聚相應、
四十度等行相應、五所行與三輪淨相應、
六隨事隨行差別願相應、七勝解相應、
八嚴剎相應、九隨宜神力相應、十於示剎諸生相應。
結益可知。 ^846b46

二、次有十種入諸如來者，前明因位，今辨果位故也。
於中一、示多成佛，二、示多時處說法，三、
多巧隨根，四、多隨音聲，五、多隨宜調伏，
六、多神力用，七、示多身，八、入多定，九、多力、
無畏，十、示多時處涅槃。
結進可知。 ^846c18

三、次有十種入眾生：初三、三世行；次二、
二性；次四、心根解惑習氣；後一、於時非時化伏。
結進可知。 ^846c26

四、次十種入世界者，前顯正根，今辨依果故也。
別列中，初二約染淨，次四約麤細。
言微細者，非以小故得名。
世親、無性皆云微細者，以難知故，謂於一事物一向現他，非如相在此彼樂容。
次二約止住形勢，後二約化主有無。
結可知。勝進云普入者，非如前十有各各別入，此則同時頓入前十也。 ^846c30

五、次十種入劫者，前明所依處，今辨所依時故也。
別列中，前五直明入，後五約相無明入。
前中，初三約三世各別入，後二約少多各別入。
後五中，一、入少即是入多，二、入多即是入少。
三、入一切劫即入非劫者，一切劫謂小、
中、大等。小中刀兵等，大中有多種，仍重不定。
如壽量品說，婆娑中大劫望後唯小，賢勝剎中望唯喻大，
中間諸剎內劫亦小亦大，上下互望故。
即非劫者，謂入彼小大等劫時，即是入彼非劫故。
非劫有二種：一者、日月年歲等未至劫故，
不以劫名之，故名非劫。
十定品第三定中說，至百千那由他億年已去，方以劫量故。
二、依壽量品說，賢勝佛剎已去，但是佛德相外器，
減彼常時，無有劫量，是故彼時亦名非劫。
古德釋云：非劫者，會相歸性，性作是劫故。
又彼釋云：此相入是相攝者，良恐不然。
此文其顯，不知古人何意是說？
今但傍文，如前略顯。
若不爾者，理望於事，不是兩物，何故相即耶？
又德相業用中相即世等，皆是此事彼事相望，
以顯事事無礙非理，事無礙法界也。
四、入非劫即一切劫者，唯前翻顯，可知。
五、入一切等者，延促相即，一法性故，結進文易。 ^846c42

六、次十種說三世者，前劫此時故也。
於中四：初、牒問總標；二、何等下，依標徵數；
三、依數列名；四、是為下，結及勝進。
初二可知。三、列中，前九別說，後一總顯。
前中，對三世各三成，此九世結現世。
現世中，以一念之法性與前九世法性一故，故前九世即是此一無也。
又前中，未來說未來，盡是無盡；而過去說過去，何不爾耶？
釋云：未來非是滅法，故說無盡；過去是已滅，是故不同。
又現世說現，既與現不殊，即云平等。
過、未說過、未，何不亦然？
釋云：過、未之過、未，一向是無，現世是有故。
世是有，故不同爾。
法門分別，具如別章。
約文易了，不更釋也。 ^847a32

七、次有十種知三世者，舊經名入三世間，
今此以前既了時劫無礙，今辨知彼中法故。
列中，初一、知彼彼中器世間諸安立事，
二、知彼彼中眾生能詮語言，三、知彼彼中能論議論，
四、知彼彼中執議法明，五、知彼彼中所有名因表召，
六、知彼彼中真法斷惡，七、知彼彼中所立名字皆假安立，
八、知彼假體即當故無盡，九、知彼無盡法本不生故寂滅，
十、知彼寂滅法無性故空也。
四、結及勝進，可知。 ^847b6

八、次有十種發無疲厭心，舊名捨離憂惱，
心無厭悔，大同新深，悔字少異，前無知法悉曲，故互無疲厭。
列中分四：初四自利行，謂供佛近發，求法聞法故；
次三利他行，謂說法調生，令物行佛因故；
次一重明二利行廣；次一重明化廣；後一重明思惟入理自利行也。
結及勝進可知。上來八十句明信中勝進行竟。 ^847b22

第三、從十種差別知下三十句，明前二行究竟舊名不可壞知。 ^847b34

於中初十明差別智者，謂於彼諸境巨細悉知，名差別智。
於中知眾生等約勝境，知佛法等約淨境，
知世界等通勝淨，知法界約非勝淨，約並可知。 ^847b36

第二、有十種陀羅尼者，前既悉知諸法差別之相，今持彼不妄生故也。
於中：初、持教法；二、持行法；三、四持理法；
四、亦約法，先照用滅惑等；五、持定法；六、
持圓音說法，於一字中了一切字義故；
七、持三世法；八、持辨才說；九、持能聞一切佛取說法耳根；
十、持一切佛法，住佛力、無畏故。
約文可知。 ^847b42

第三、次說十種佛者，前明持法，今辨解佛。
故列中今略釋名：一、具足開悟故；二、大願成滿故；
三、萬行因感故；四、久住持遠法故；五、應化示滅故；
六、攝理普周故；七、隨物心理故；八、現言因方見故；
九、真性不變故；十、任機取欲故。
約文可知。又釋將下文十種見佛，釋此可知。
上來二百句答前二十句問，明十信中行純熟竟。 ^847c4

自下大段第二從十種發普賢心下，有二百句答前二十句十住內行法。
於中分四：初六十句別明解中初發心住義；
二、從十種波羅蜜下六十句，明餘九住中所成內德行；
三、從說十種法下三十句，得諸住位中外化攝生行；
四、從十種勝法下五十句，明無礙殊勝行熟。 ^847c18

初中創得住位，以大心為本，是故最初明發普賢心。
釋普賢如前。 ^847c30

列中初十心皆有標釋，初三心明下救濟，
次二心上求果行，次一堅心歷多生而不忘前三心故，
次一於脩善無飽心如海吞流故，以一忍心不可動搖故，
次一心施安，後一心慧極故。
結及勝進可解。 ^847c32

二、次有十種普賢行法，依前大心起廣行故，舊經加行字。
於中，前九明因行廣，後顯成果廣，以普一多即因果故。
前中，初二自行廣，次一益生廣，餘過二行廣，
皆廣立大願，脩行無限也。 ^847c40

三有十種大悲者，依前普賢行法中別辨大悲，以深要故次明也。
用此悲心緣念眾生未曾暫廢，故舊經有常字。
列中一傷無善友可以倚賴，二性行佷戾，
三貧無法財，四為昏沉所速，五設欲求出乃習邪法無利勤苦，
六雖不習邪乃與愛欲相脩善，七雖不與欲愛相應脩乃為色無色脩禪定，
故云沒生死海，八眾惑病纏不示善行，十身名無師智不能觀察故。
餘文可知。 ^847c46

四、有十種菩提心因緣：先觀悲境，次顯能起悲、
直、深等三心，故明也。
列中，前五下為含識為因緣，後五上以佛果為因緣，此則正顯菩薩之稱。
前五中，初一總，餘四別。
別中，前二除苦與樂，後二遺愚與智。
後中，亦初總後別。
別中，前二順教見相，後二順義顯位。
餘准釋。 ^848a12

五有十種親近供養善知識者，既發心已宜近善友，念心增長故次明也。
又釋此上五十門行，悉並同時說有前後，謂以依善友方能發心等故。
於中五：一標意，二徵責，三總釋，四和物，五結段。 ^848a22

別中十內：一、身業是更；二、悅意；三、順教；
四、依從；五、不求恩澤；六、無進退；七、與善友和合不二；
八、與善友俱期和物；九、與善友同乘如實道，
又重善友如佛；十、與善友行互無差別。
又前六事發，後四同脩。
六、有十種清淨者，依前發心得此清果，
故此長發心之近果，皆有標釋。
於中，初六三業淨，謂前三體淨、後用淨，
次二主伴淨，後二願行淨。
結文可知。上來別明初住位竟。 ^848a30

第二、從十種波羅蜜下，有六十句，通明住中所成內依行。
於中，初十正明法住取行之行。
於中，十度並先標後釋，釋依法性相應三輪永淨也。 ^848a46

初云悉捨等者，乃至捨亦捨故。
二三云佛戒忍者，輪淨同佛故。
四云所作等者，非唯事中策勤不轉，乃至於妄策勤亦不起有無見。
五一境，謂專一離有無境。
六正體，直一向照實性故。
七以智方便證佛十力故。
八普賢願滿故。九力度作用任志成故。
十後得智證諸佛法故。
前次三度因後得作用也。
結進准釋。 ^848b2

二、次有十種智隨覺者，由前行成，能於所知無倒了達故也。
列中，一、知依果大小染淨轉變等；二、知正果總別種種多類；
三、知前二門依正染淨諸類入一，一入諸類，
此依業用門；四、知諸事事無礙法界；五、
知事空果；六、七、八、知諸剎入過未現，現如何入？
現更相入故；九、知諸佛多行願，同一智中圓；
十、知三世佛同一行。
此上二門非約同類相似，故名同一。
何以故？一智一行即是一切智行，一切智行即是一智行。
多即一時，多亦不減；一即多時，一亦不增。
何以故？本位不生故。
一非令多，無是多一故；多亦非令一，本是多一故。
思之可知。依德相門說結可知。
勝進云：於一念次解一切佛成正覺者，由知理事無礙法界故。
一念法性與一切佛法性不二不異，知自身當即是佛，況但解了而不能也。 ^848b14

三、次有十種證知者，由前隨順無倒覺知故，
得此十種證知，舊經名決定智。
列中，初三知諸法，謂一是多一故；二、知多，
不壞多故；三、知彼一多，不離不念，顯近遠，
亦不離一心故；四、知眾生心行無礙者，
無不知者，知云無#CB01002;也；
五、知根同一，無差別故；六、知惑習氣行；
七、知心使行；八、知善不善行；九、知菩薩願行自在，
住持變化；十、知諸佛十力智成正覺。
結進准釋。 ^848b42

四、次有十種力者，由前既已證知有所堪能，故助力也。
列中，初一總，餘九別。
別中，一、體從緣生故；二、緣生之相無而忽有故；
三、緣生似有如幻故；四、知諸法實性故；
五、知無性故不染著，亦於前無性理不昧故；
七、知解法不昧，由善友故尊重不離；八、
由善友故令善根感佛果；九、由善友信佛堅固；
十、由善友求佛不退。
結進可知。 ^848c6

五、次有十種平等者，既有智力堪能於諸境界平等觀，故次明也。
列中，一、情伏怨親；二、真俗一味；三、染淨理均；
四、無有出離第一義心；五、同命一性；六、
同一道故；七、同菩提願故；八、但淨三輪故；
九、無一菩薩於諸行中#CB00830;一不脩者故，
或行體無一不具一切行故，或無有一行非淨三輪者，
故言平等；十、無等等故。
又上文云：一切諸佛身，唯是一法身，一心一智慧，力無畏亦然。
由此諸悉平等也。
結等，餘文易可知。 ^848c20

六、次有十種佛法實義句者，前既平等理事，
故此顯實法句，晉中云方便佛法句。
列中，初一、假標稱號故；二、似有如幻故；
三、稱資現故；四、無自從緣故；五、染淨俱本淨；
六、如文字，先不自立，依擊顯自，擊後非常，故本末無實也。
此上約依他起性，七、八、九、十等約圓成實性，餘文可解。
上來內德成訖。 ^848c36

第三、十種說法下，有三十句，明外化攝生行。
於中，初十於教理等法結，次說十於法中功能，後十辨說諸法。 ^848c48

就初十中，初一、說理法，二、說方廣行用等法，
三、說餘十一分教，四、說果法，五、說行法，
六、說佛力作用法，七、說與三世眾生根欲性相應法，
八、說堅進法，九、說讚佛法，十、說菩薩學佛於所化境平等相應調化法。
餘文可知。 ^849a4

二、有十種持法者，前既宣唱，今蘊於心故也。
列中，初一、持善種；二、持佛言教；三、持譬喻；
四、持理；五、持總持教文；六、持問答法；七、
持法行；八、持佛說釋定法；九、持慧照用法；
十、持佛神通法。餘文准知。 ^849a12

三、有十種辨才者，前明說持，今顯宣說故也。
列中，初一、亡見；二、業喪；三、離執；四、達無相；
五、不昧於性；六、為佛為持；七、師不離心；
八、隨相不斷；九、說無性；十、說稱報故喜也。
餘可知。上來外化攝生行竟。 ^849a20

第四、從十種自在下，有五十句，明無礙珠行，亦當位成滿行。
於中，初十自在者，前以辨才無滯，遂顯業用，
出過凡小，故云自在。
晉本勝法列中，一、調化；二、照理；三、脩善；
四、知廣；五、無依，或亦迴向菩提；七、精勤；
八、摧魔；九、隨樂，令發大心；十、隨應現佛。
餘文易了。 ^849a28

二、次有十種無著者，由前行德超昇故，於境無執故也。
又前於境自在，令於境無著。
此十皆是自心顯現，意言所化，故云智慧於中不著。
一、於所化處，二、於所化者，三、於所化法，
四、於化業，五、化所得善，六、隨化受生，七、
於所發願，八、於脩行，九、於同隨伴，七、於所供事。
佛所離執故，於上諸境皆無所著。
結及勝進准釋。 ^849a36

三、次有十平等心者，由前成無著智故，於眾法中心無差別故。
此與前十平等實者，別得於境，此授心辨故。
別中前八於因等，後二於果等。
前中一於所長養，二於所發願。
問：願既差別，何名平等？ ^849a48

答：平等為物，故差別發。
三、於化生身。四、於所化業釋。
五、於能化法。六、於依染淨剎。
七、於所化解。八、於所化行。
後二約果中，前功德智，後根本智。
此十於法皆無分別，故云平等心也。
餘文可解。 ^849b8

四、次有十種出生智慧者，從前根本無分別出生後得智慧，
故云也。列中，一、知所化解；二、知淨土差別，
如壽量品說；三、知世界綱，謂一剎種中三重遍相繞故，
已如上釋；四、知剎止住正不正；五、知諸法純雜及廣大體；
六、知眾生身差別多類；七、世間倒忘故不差；
八、知出離者皆依一道；九、知佛力能普入一切法界；
十、知三世眾生由真如因熏力，皆能厭生死繼佛種故。
結進准知。 ^849b16

五、次有十種變化者，前依根本，今依後，
得起自用，故次明也。
實眾生等化為餘法，或變餘物化為眾生等，下並准之。
列中一、一切眾生；二、一切身，如文殊變大迦葉等；
三、於剎；四、供養；五者、聲；六、行願；七、調化眾生，
如無厭足王；八、一切成正覺；九、一切說法；
十、一切加持。結等可知。
此中具三相應化，思准之。
上來四段二百句文，總是釋十住位竟。 ^849b30

自下大段第三從十種力持下有三百句，答三十句十行位中行法。
於中分三：初六十句明大志曠遠行，二從十種不思議下九十句明定慧業用行，
三從十種園林下有一百五十句勝德成滿行。 ^849b46

就初中二：先二十句明依起大歎行，後四十句明依起勝念行。 ^849c6

前中初十持標行所依，謂此住持力方能起大志。
此中通攝十地中十持，總釋應知。
於中初三即三寶力，持眾生為僧寶者，
一切菩薩皆眾生世間故，眾生之名簡佛及法故。
四、大悲所作名業持。
五、大願力令行相續，亦由願力佛果作用盡未來際。
六、十度行力住持餘行。
七、眾生及菩提為所緣境持，起菩薩悲智心。
八、化物不失時，由此不失之力能多利樂。
九、善根力能有住持。
十、智力住持。此上皆有勝力，能任持故名也。
問：既此中云佛法僧力持者，何預此菩薩耶？ ^849c8

答：由此菩薩與所為為增上緣令加持故。
如佛弟子若自為有緣、若教他自作禮佛念佛轉經供僧等福，
即令彼象三寶獲益，便是加持之義。
問：此持與前十陀羅尼及十受持各何別耶？ ^849c26

答：陀羅尼是總持文義等，受持後領納不失。
此中約加持、依持等，各有所授，不相違也。 ^849c32

二、次有十一種大欣至者，依前持力於所欣樂得稱心安至故。
晉本名大正希望。
列中一念發心盡事未來諸佛令喜，二念以上供供未來諸佛，
三念於彼諸佛所示誨等，四念必當得住菩薩地位，
五念多劫脩行等，六念自發心來無五怖畏等，
七念令眾生盡成佛等，八念當類一切剎等，
九念斷物疑惑等，十念佛難值如優曇華等，十一念當成佛時神力應諸剎等。
具顯如文。 ^849c36

三、次有十種深入佛法者，謂欣至不已，便能深入佛法故也。 ^850a2

下四十句中，初二十句為所依，後二十句為所起。 ^850a6

前中初此十深入是內證，晉本經自有句，皆諸云是為第一第二等。
列中初四入器世間佛法，次二入眾生世間佛法，
次三入智正覺世間佛法，後一總就法界入於佛法。
初中前三三世各一，後從世界數下為一授。
晉本前三種明現在一切世界入過未現，後一種數行說等入一切世界體清淨。
若依今本，但明智入剎淨性。
言數者剎數故，行者剎因故，說者為他分別故。
次二中前同前器中數說體，後同器中行。
次三中初知三世智正覺次第出世，次國土兩字該通諸佛及國土，
從眾會已下是眾生世間，從知下是後一總就法界入於佛法。
言理知等者，謂法德離言不癈常言，此是權實變行法故，悉入法界無入入也。
次云如至法說無所取差者，此釋雙行離言常言，故結及果准知。 ^850a8

二、次有十種依止者，前辨行深入，今顯所說緣起也。
列中：一、依佛脩行；二、依調生行行；三、依善友行行；
四、依集善根行行；五、依嚴土行行；六、依不損眾生行行；
七、依深入三輪淨行行；八、依圓滿願行行；
九、依能求佛果心行行；十、依所證果法行行，
謂真、俗，非即、離故。
結進可知。 ^850a34

三、次十種發無畏心者，由前有所依故行心深勝，
於可畏事得無畏心，以無難作而不能作故。
列中以勇猛故，於難非事中而悉能非：
一、業障欲滅；二、遠法難護；三、法魔難降；
四、身餘難捨；五、外道難摧；六、眾生難喜，
謂根業難識，唯佛能知故；七、大眾難喜，
謂眾心難一故；八、八部難調，謂心皆#CB00395;捩故；
九、二乘難迴，謂已入正性離生者故；十、
上行難隨，多劫勤苦故。
於此十難，心皆無畏。
結及果可知。 ^850a44

四、有十種發無疑心者，前以於難無懼，
即自知所作易，故無疑也。
列中，一、以六度四無量攝生，決能得此四字，
下九皆同，恐繁不載；二、供佛；三、嚴土；四、
誓盡未來劫，以實教調化過諸算數眾生，
悉令成就此一段文，迴消前智；五、滿本大願；
六、作世燈；七、說一切法皆是佛法，悉令眾生開悟；
八、了法法不可得，乃至成佛；九、知世法皆是出世，
以無類類一切，於此了無心外師；十、於諸法成第一覺者，
離於倒侍，對數量言說，住不可說境界際。
於上十種，決作了知，故無疑也。
結進，可解。上來六十句，明十志曠遠行竟。 ^850b12

自下第二從十種不可思議下九十句，明定慧業用。
於中分三：初三十句明融慧超情行，次十三昧下二十句明深定普周行，
後十法門下四十句業用自在行。 ^850b32

就初中，初十約行，次十約語，後十約智。
約行中有十種不思議者，由前心決無疑，故於所脩難測也。
列中一乃至一念善根悉有佛果，故云不思議，如尼拘陀子子小辨大。
二由本願力或無思任運果用，無如定前等願力。
三知諸法如仍非有似有。
四菩薩於善根雖不分別然不失壞。
五雖深入法性而不證寂滅，願理盡未來實二乘故。
六雖行菩薩行而示八相成道。
七雖現佛果自在而不捨菩薩化眾生行。
八知法雙行無礙相中五對十句：一約迷悟境，
謂凡無相妄見有相，聖相凡有悟見無相。
又一即相是無相，無相即是相，一事雙離知難思也。
餘四准之。九知心與菩提及眾生三法互望平等，由無性一故。
上文覺林菩薩頌云：如心佛亦爾，如佛眾生然，
當知佛與心，一切皆無盡。
釋曰：無盡即法性也。
古德辨此心字為初發心者，與覺林頌中前後流例甚不相當，
故今不爾也。晉本初二句同前，三四兩句云：
心佛及眾生，是三無差別。
次云亦不生等者，由知一真性之理三倒不生。
三倒義如迴向品及列行業廣釋。
十中四句：一雖入滅定盡流亦不盡流，
以流體本自盡，不得盡方盡故。
二雖知諸法本來無漏，而亦不境斷惑惑滅。
三雖知真俗互即而亦互不雜。
分別者，差別也。次一切佛法下結釋，雖諸法常與法性合，然無可合故。
四知諸法即法性，不二不變故。
結及果可知。 ^850b40

二、有十種巧密語者，正以內行難測，故發言巧密。
本疏云：唯論密語有五種：一、證深密法故，
如上出現品，名如來密藏故；二、以一言說一切法，
上文云如來於一語言中等故；三、雖近說而不聞，
如鶖子、如就子等；雖遠聽而同近聞，如因達、
約擊等；四、言近意遠，如說三乘為密意故；
五、以異言說實法，如說覺不堅為堅等。
今此文唯約初義說。
列中，一、約教法，如說意玄故，無同實故；
二、於不受生處，不云我今眾生，唯云實生，
然非妄語；三、於現道成佛，皆言是實，不云示現，
然非妄語；四、雖知眾生業報虗妄，而說因果是實，
然非妄語；五、於眾生所造染淨業，還說是實，
此意同前；六、說事事無礙法；七、說十方盡空界有無間世界，
此為對非下根所知過說，故名密語；八、
約說微塵中世界內有佛示八相事，亦非下根所知邊，
名密語；九、約眾生雖即涅槃，然以不捨本，
令脩證得，故說即涅槃，是密語，以非妄語故；
十、雖知心外無他，然常說不捨善友，轉尊重佛，
與發善根同、迴向同、所作同、體同、出離同故。
結及果准知。 ^850c36

三有十種巧分別知者，前既語巧，今顯意巧故也。
晉本名巧方便分別智。
列中一入剎，二入眾生欲樂，三入心行，
四入根，五入業報，六入聲聞二諦觀行，
七入獨覺緣生行，八入菩薩諸度行，九入有漏善法，十入無漏法。
於上十法皆智解明了，悉名入也。
結及果如文可知。 ^851a24

第二、有十種入三昧下，二十句明深定普周行。
於中，初十明定體，晉本名正受三昧；後十明業用，亦可知。
初明深定，後顯普周。
前中，一、入定受剎，二、觀眾生身為定境，
三、諸法為定境，四、觀佛為定境，五、觀劫為定境，
六、從定起現多身入定為境，七、觀諸佛身為定境，
八、悟諸眾生皆一性為定境，九、念次入多菩薩定智為定境，
十、念次以無礙智成諸菩薩行願入定無休為境。
此上諸入學並同前釋，結及果易了。
二、有十種遍入者，前明入定，今辨從定起周遍一切處故也。
晉經名一切處。列中，一、所緣悲境，二、彼身依處，
三、世間諸事物體，四、五火水灾，六、佛身，
七、佛剎嚴，八、佛功德身，九、種種說法，十、於諸佛諸供養智。
於此十皆解明了明達，故名為入。
餘文准釋。上來深定普周行竟。 ^851a36

第三、有十種解脫門下四十句，明業用自在行。
於中，初十准梵本是毗木叉，此勝解脫謂所作自在故。
今但云解脫者，略也。
晉經名法門別中十：一、明身遍一切剎，
二、於諸剎示種種色相，三、以多剎入一剎，
四、加持諸眾生，五、以法佛嚴身而嚴滿諸剎，
六、於正中見依，七、念頃往諸剎，八、一剎中示多佛出，
九、一身遍諸法界，十、念間現諸佛遊戲。
此十皆授解脫業用門說。
結等可知。 ^851b14

二、有十種神通者，前是作用自在，無 #CB01002;故解脫，
今是神通所緣，無#CB01002;故次明也。
列中，一、宿命；二、天耳；三、他心；四、天眼；五、
神足；六、隨物心現通；七、一身普現多剎；
八、念頃遍入多剎；九、出生多嚴，具嚴多剎；
十、現多化身；十一、隨多物心，於多剎現成菩提。
結及果，如文易了。 ^851b28

三有十種明者，前通此明也。
列中一知物業果。
二知物心中無師智等本成寂靜，然物不能觀察境故不現前，
佛及大菩薩已能觀察得現前故，故云知境界寂滅，出現品中有此云爾。
三知招化諸所緣境皆是一性，所謂無性，此性堅若金剛。
四語業遍十方。五滅心染著。
六等受生不受生。
七授根受境，由根令心取相、由受立於禪，
今捨此二故不住相、不味禪，或依根受滅定。
七捨離。八有四對：一知一切非相非無相，
謂真性不失、俗相不壞。
二者一知一切法一性即是無性。
三雖知諸法無有差別，然知不礙有種種法。
九有十五對：一了遠受生，知生本無生故。
二知因緣事，事即果也。
三境行。四生滅言說，謂言說說生滅，或此一別；
五、迷離迷；六、倒離倒；七、染淨；八、生死涅槃；
九、得非得；十、執無執；十一、住動；十二、去來；
十三、起坐；十四、失壞出離，謂失善根故不得出離；
十五、所成就及所調根并能調行。
後別結名，可知。十有：初於佛法剎眾生四句不起著心；
次不見有眾生下有十五句，謂不見有實眾生，
然不捨化伏故、大悲故、大願故、說法故、
聞法故、脩行故、依佛種善根敬養故、神力動剎故、
知法藥、知根病、知差別故、知苦果生滅、
知諸行如影像不礙行行故、雖永斷受生根本為救護故、
亦不礙受生行行無所行故、順佛種性發山王心故、
知諸妄倒入種智門故、智廣難動成佛生死中等濟度故。
別結及果，如文可知。 ^851b38

四有十種解脫者，前辨大願巧明，今顯惑障離縛故。
列中一貪等，前離五鈍使、後離五利使，
初離三見故、後離二取故。
四蘊等，三科中離擔累得無取蘊故。
五離二乘法執故，或捨彼烏波提涅槃故。
六捨法有生觀無生故。
七於四種境離著故。
八離二邊住故。九離分別故、念頃知三際故。
此離不了知三世迷異熟愚故，結及勝進文易。
上來四十句明業用自在行竟。 ^851c36

自下第三、從十園林下，有一百五十句，明勝德成滿行。
於中四：一、初四十句，明德圓滿行；二、十種發不動心下二十句，
明心住深行；三、十種智慧觀察下五十句，
明智德殊能行；四、從十種不可稱量下四十句，德重高深行。 ^852a4

前中初十遊賞園林，次十猶正宮殿，次十於中悞樂，
後十將在束帶，故曰莊嚴。 ^852a14

就初園林中，一一皆初舉園林名體，後以義釋成，謂遊適悅故也。
初七自分用行，後三勝進果行。
前中，初二利他行，後五自利行：一、時，二、
處，三、違，四、順，五、脩行。
以道等從佛流出，故云慈父境也。
後三中，一、念果法，二、現神通，三、成正覺。
結及果可解。 ^852a16

二有十種宮殿者，前園林是外遊，今宮殿是內安，故次明也。
亦並先標名、後顯義。
列中二：初一總，後九別。
總謂菩提心為眾生行本，若忘失則法行無依，故後別中初七利他行中初四化三界眾生。
一化色界分二：初四梵住者，謂聖天梵佛也。
住空無相無願，聖行也。
住四靜慮，天行也。
住慈悲喜捨，梵行也。
住常作佛事然無功用，佛行也。
二五淨居天，未斷五上分結，為斷彼故菩薩生彼，故云一切煩惱不染也。
五結者，色貪、無色貪、無明慢。
二五淨居，掉舉也。
次三通化中，一為染剎眾生，菩薩為彼作隨類身，故云令一切斷煩惱。
二為化昔同行現生王宮，三化憍慢。
後二自行成滿，一脩因、二得果，餘文可知。 ^852a26

三、有十種所樂者，前既住宮，欣樂勝益故也。
列中，初八因法中樂，後二果法中樂。
前中，初六自利法，或第五亦是利他，後二利他法。 ^852a48

第四有十種莊嚴者，既欣樂心熟，故以勝德自嚴也。
列中初二力無畏，次二義法辨，次二願行嚴，
次二攝剎雨法，後二持行現化。
上來根德圓滿行竟。 ^852b6

第二有二十句，明心住堅深行。
於中，初十發不動心別中，一、捨所有心堅；
二、向法；三、供佛；四、悲觀；五、慈攝；六、與求法；
七、常脩；八、信堅。有根信者，生佛果故。
無濁者，不雜疑故。
清淨者，不雜二乘故。
極清淨者，正證理故。
離垢者，不求持戒有故。
明徹者，不迷因果故。
恭敬供養一切佛者，向果故。
不退者，因行堅故。
不可盡者，心無限故。
無壞者，外緣不動故。
大歡喜者，稱本期故。
不動心乃至方便道等者，令果智滿也。
聞一切菩薩等，因行圓也。 ^852b14

二、有十種不捨深心者，以前之行堅不動，
乃能窮達深理，故云也。
別中：一、智；二、悲；三、顯化意；四、近友；五、供佛；
六、求法；七、持淨戒；八、攝同行；九、持佛法；
十、脩願行。 ^852b30

下第三、有十種智慧觀察下五十句，明智德勝能行。
於中，初十者，以心重不捨，則智慧巧觀所作。
列中，觀教法；二、行法；三、通力法；四、巧觀所詮義；
五、法佛威力者，約用，是佛神力加持；約體，
法身任持萬德；六、內持；七、外說法；八、觀深；
九、觀廣；十、觀法，法智光照，用無#CB01002;也。
餘文可知。 ^852b38

二有十種說法者，前觀察，次說法故也。
晉經名分別列中，初二說依他起性，一法一喻；
次一知所執性，無物可以違諍知；後七說圓成實性，
一恒沙功德、二體實無依、三堅若金剛、
四無是法身、五法身體寂、六證道所攝、七體相一味。
結等可知。 ^852b48

三、有十種清淨者，由簡擇深法除障清淨。
晉本云：無始列中，一、無異求；二、無疑惑；
三、無耶見；四、無所障；五、無不欲佛果；六、
無訥言；七、無性弱；八、彰大悲，以是菩薩所住故。
又若住智無，唯住涅槃，非於一處俱無住著故。
九、無染污故。十、無微細著礙故。
無上諸垢，故皆云淨。
結等如文。 ^852c8

四、有十種印者，由清淨德堅，決定無易，故名為印。
晉本云智印。列中古德，十忍配屬：一、於安受苦境，
忍智不動，故名印也。
初中十種：一、初三苦，謂苦苦，即三受中苦受及順苦受法。
有漏蘊已是行苦所，隨處加苦觸，故重言苦苦也。
二、境苦，謂與樂受及順樂受法相違，故苦也。
三、行苦，謂與捨受及順捨受法相順性遷流，
違蘊樂住，故苦也。
二、求法不怠；三、脩無疲；四、聞深法不驚；
五、不畏；六、不恐；七、不怖；八、不捨願；九、佛智；
十、堅至菩提。二、於他不饒益忍行決定；
三、於深佛法信忍決定，即諦察法忍也；
四、決定成佛當度眾生；五、決定解脫教等諸佛法故。
六、大欲決定，有十一句：初、善欲是總，餘十是別；
七、決定不惜身命求佛果；八、於善根未熟眾生令生長故；
九、已熟眾生令入法；十、因圓果滿。
上諸句中，各有多之義，隨所應釋。
結等可知。 ^852c20

五、有十種智光照者，前行體決定，令照用無#CB01002;故也。
列中皆先明所照，後顯能照。
初二求果見佛，次二見機後法，次二依友示佛，
次二攝生說法，後二佛通行滿。 ^852c48

下第四、有十種無等住下，四十門明德量高深行。
於中，初十明尊重行，次十勇脩行，次十高勝行，後十深廣行。 ^853a8

就初十中明行用難測，下藏能等故云也。
列中一住真不證難，二成善不取難，三知化行難，
四長劫無怠難，五得滅不住難。
又釋四不厭生死難，五不住涅槃難，六了劫相盡立相難，
七知法無作說有作難，八了三界三世唯是一心然不專無量無邊，
九為一一眾生多劫住脩行不生疲厭，十因滿讓果難。
由此難測超過下位也。 ^853a12

二、有十種無下劣心，晉本名無懈怠心，
言無下劣，行用超過勇猛無間故。
列中，初二破耶授正，次一巧誘令喜，次一自成遍行，
次二福慧果圓行，次二說法現身調化行，次一為物脩內外施行。
後一有五：三、世下，舉所解之法，有十門。
二、如是下，對能解之相。
於中六，謂以相應專了彼性相，故知也；
悟其境界，故覺也；分明現前，故見也；見無不徹，
故證也；無善不進，故脩也；無息，故斷也。
三、然於下，明能緣心行相，有十句，可知。
四、次不二下，轉釋。
謂既於彼無有分別，如何得說能、可、所緣耶？
於中，約知有十二句，約示現有五句，約入有一句，
入是相應義，智解明了義；約證有一句。 ^853a24

三、有十種於大菩提如山增上心者，正以勇猛行成大心決定，
向大菩提不可傾動，故云也。
列中，初一、脩能證智決定；二、觀諸法從本已來非性為性，
決定無故，證無所得，為究竟證；三、願脩稱法性行，
無漏智知見，故白淨也；四、決定成就，為物求法，
不希名利，等無異求也，非從他聞法，自言我解，
故無盜法心也，為法能捨難捨所有，離慢奉事說法者故等心，
故生尊重未曾有心也；五、大忍度生行，
遇違境乃處增忍行者，以其於諦察中得平等捨故，
如師子兒聞母哮吼時，非但不怖，乃處增威爾；
六、成超魔境行，於中四：初、成勝報，有十句；
二、雖後下，不著此勝，總別有五句；三、但深下，
唯在於法，有十三句，准前淨行品釋，可知；
四、佛子，舉因釋成，於中標、徵、釋三，亦可知；
七、精進勇脩行，攝大乘云：愚脩雖少時，
怠心疑已久，佛於無量劫，勤勇謂須臾；
八、不捨忘人行；九、無倚伴勇脩行；十、權實雙行行，
謂雖一切法畢竟無一可得，而不捨勤脩善 ^853a46

四、有十種入阿耨菩提如海智等者，前顯志高難仰故以山稱，
今辨智深叵測故以海名爾。
列中十種：一、入眾生界無量；二、入世界；
三、入虗空界；四、善入法界。
釋入有七種：入是知解明了，如前顯；五、
入三世佛邊善根界；六、七、八、入三世諸佛界；
九、能供多佛；十、能求多法。
上來總相答第三十行位中行相竟。 ^853b30

自下大門第四、從十種如寶住至十種身，
有三百句，答前三十句問，明十迴向位中行相。
古德以問中十一句自在內，初一為總，
餘句為別，分總為別，更無有總，故云答前二十九句問也。
今既問及答中自在，唯一餘句，名無#CB01002;用，
此則無彼總別之事可除其總，是故此後答中，
以二百句答前問中三十句，正相當也。
就此三百句中分三：初、一百一十句，明迴向中行體堅固義；
二、從十自在下一百二十句，明自在無#CB01002;義；
三、從十種遊戲下七十句，明行德圓滿義。 ^853b44

就初行體中分二：初、四十門明行體成就高樓彼岸；
二、從十不壞不信下，七十門明行體離障攝法勝德。
就前中，初十種如寶住者，住於正法可貴之所，故云寶住。
又以無住為住，亦名寶住。
於中，一、近佛；二、聞法；三、自在受生；四、知法從一生多，
多竟歸一，說皆無#CB01002;；
五、知則自在，謂資糧道厭離，加行道止息，
無間道除斷，其文不次。
勝進道防護，防護即恐同二乘滯寂而不取證。
不證為菩薩脩行，不證為到實際。
彼岸者，法無我際，方便善巧，無前不證。
脩行又是權實雙行。
行善學所學者，戒學令法者成無障#CB01002;。
願身不疲倦者，為物多劫受生死身故。
六、眾生心雖無處無作，為調化故，亦說有也。
七、知理事無#CB01002;法。
八、知理無不#CB01002;起行。
九、於空善巧，所願不虗。
十、聞多佛異說，善能會通，謂以四意趣、四悉檀等而決了故。 ^853c14

二、有發十種如金剛大乘誓願心者，能於大乘無限#CB01002;法，
以堅固心窮盡其際故也。
於中一、知三世無際限法；二、引多菩薩以自策勵；
三、嚴無際限剎；四、以福慧霑及無際眾生；
五、以善根供無際佛；六、見佛聞法喜，不著自及佛，
知非一切，不壞一切。
徵釋云：佛非一切取故。
七、能忍無際限苦惱，斬著為級，多劫忍多苦，不癈脩行攝生。
徵釋云：觀法無二相故。
八、無際時處行菩薩道；九、期心要成無際大行；
十、寂而常用。於中四：一、於境無所得；二、
而亦不捨下，不等起事行；三、何以故下，
舉本願釋成；四、雖後了達下，雙融大願。 ^853c40

三、有十種大發起者，於所作大事令發起現前，故云也。
於中，初三化福業大；次三化業大，嚴土為攝生也；
次二明勝進攝福；九、成佛；十、說法。 ^854a12

四有十種究竟大事者，前大事但能起現前，今明所作成滿故云究竟。
於中一敬奉佛，二逐機求救，三專求佛法，
四次二集善思法，次二願行成滿，後三事友詣佛聞持佛法。 ^854a18

第二、有十種不壞信下，有七十門明行體離障攝法勝德。
於中，初四十門明信慧善巧，後三十門顯心行攝德。
就前中。 ^854a26

初十明不壞信者，於深人法淨信不信障。
初六信行緣，後四信行體。
前中信眾生者，信是所化悲境故，又信其有如來藏性等故。 ^854a30

二、有十種得受記者，內懷堅信外蒙記莂，故有授記。
前明自知授記，辨佛與其記別也。
於中有：一、深解悟與密教合，懸與佛意同；
二、聞此大教隨順種善根，如上文第三會中眾生蒙記是也；
三、能達大志脩廣大行故；四、身在佛前與記故；
五、懸與記故；六、初地證真故；七、第八地得無生忍得記故；
八、能調化得記故，如記龍樹、馬鳴、然正法炬等是也；
九、二大阿僧祇劫滿故；十、得自在位故。 ^854a34

三、有十種善根迴向者，以己善根順同善友故云也。
於中初二同願心；次一同行；次二同脩事理；
次二同活，謂正念能對治故，清淨所治淨故；
次一同位；後二同得究竟。 ^854b2

四有十種得智慧者，以迴向德成熟故，次應無分別智故云也。
列中初二自在施深解法，三入佛智謂分明了達，
四能遣疑，五入智者境界，六解佛善巧音說法，
七解種少善能滿白法，八成菩薩不思位，
九於一念能住不可說剎，十覺佛菩提入一切法界，
聞持一切佛法，入一切如來種種莊嚴言音。 ^854b8

第二、有十種發無量無邊廣大心者，下三十門明心行攝德。
於中，初於無限之境發稱境之心，故云也。
一、廣念所求；二、廣念所度。
次廣念所顯，謂：一、念事；二、顯理。
次二、廣念因果位；七、廣了業根；八、廣嚴剎；
九、入大眾；十、觀圓音。 ^854b22

二、有十種伏藏者，由先大心普周，故使德窮行奧，故次明也。
於中：一、知諸法是能起功德；二、知是所思；
三、知是所持；四、知是辨說；五、知是能覺離言真；
六、知佛通是示所觀；七、知法是巧生平等；
八、知法見佛因緣；九、善了劫如幻住；十、知佛菩薩是生信喜緣。
此上十皆有含攝蘊積，同名藏也。 ^854b30

三、有十種律儀者，謂積德盈滿，堪為調伏，故云也。
於中，一、離謗；二、離疑；三、捨慢；四、捨自見；
五、背下乘；六、離不堅；七、捨不仁；八、進善行；
九、降魔；十、離弊。上來釋行體堅竟。
次第二十種自在下，有一百二十門明自在無#CB01002;行中二：
初十句明自在行，後一百一十句明無#CB01002;行。 ^854b40

前中自在者，所作任而成故，此中多同。
前第八地有差別者，此云資具彼名財，
此云受生彼但名生，此云神力彼名如意，所餘同也。
然一一句有標有釋，文顯可知。 ^854c4

後無#CB01002;用者，所作由己成故。
於中三：先總標十章；次佛子云何下，依章別顯；
後佛子下，總結。 ^854c12

初中三：初標舉；次何等下，徵數；後所謂下，正列名。
謂始從眾生無#CB01002;用乃至力無#CB01002;用。 ^854c16

後依章別顯中二：初總徵起，後佛子下別顯。
十章即為十段，一一章中又四：一標，二徵，
三列，四結。 ^854c20

就初明十種眾生者，是所化故。
於中初二依觀成用，二事即理，故眾生即無也。
二有二義：一唯心，二勝解。
唯心者，根為心加行，行觀眾生不離自心，故云但根所持。
二勝解者，菩薩勝解力決定印持，眾生即無故。
三為眾生說法合時故。
四能現眾生故。五內一切眾生於自毛孔故。
六現他土眾生令此見故。
後四示現八部等二乘菩薩及佛身相故。 ^854c22

二明十種國土者，所化依果故。
於中一多作一，二多入一毛。
三知無盡，知無盡有二種：一觀知多剎故，
二觀知剎體即同無為相無盡故，四生滿一切剎，
五身內現一切剎，六動剎不怖生，七多剎嚴嚴一剎，
八一剎嚴嚴多剎，九以一眾會遍一切剎，
十以九類剎遍諸方網，示所應度眾生令見。
方網者，諸二十層剎中，一一層內三重主伴遍相繞剎也。
廣剎者，橫長剎也。
深剎者，微細剎也。
以難知故名微細、名甚深爾。 ^854c36

三、明十種法者，謂所詮諸法故。
於中一一多相入，而不壞本相，故云而亦不違眾生心解。
二、從般若慧分別演說一切法。
三、知一切法離文字，然令因文悟入。
四、知諸法入一相，而能說多法相。
五、知諸法離言，然能多說。
六、於諸法善以字輪轉變其義。
七、以諸法入一法，多劫說不盡，然不相違也。
八、以世法入佛法，令皆悟解。
九、知諸法無邊。十、知諸法無#CB01002;，如幻網差別。 ^855a4

四、明十種身者，能脩行身也。
於中，初二他自，自他多，一一多互入；次二佛身多，
一一多互入同前；次一依入正；次一正滿三世諸法中；
次一一身現多身入定；次一一身現多身成佛；
次一於多眾生現作一身，於一現作多；
次一於多眾生身現法身，法身現作多眾生身。 ^855a18

五、有十種願者，於中一、以他因願作自願；
二、以他成果願作自成果願；三、利他成自利；
四、無障#CB01002;願，盡未來際劫；
五、轉識得智時，以無所得得故，是俱不著，
然以願力現種種身；六、令他身獲益；七、
令他聞法，上二皆以自願令他願滿；八、
大願故，多脩行不斷；九、以願力故，於自一毛孔中現成佛，
遍諸佛國，如為一眾生，為不可說世界眾生亦爾；
十、以願力故，說一句法，充洽遍法界、眾生界。 ^855a28

六、十種境界者，各有分齊故。
於此十種勝劣之境，轉變自在，於勝現劣，故名無#CB01002;。
一、理事；二、正耶；三、染淨；四、因果；五、靜亂；
六、真妄；七、凡聖；八、智悲；九、住定慧等，現於世界；
十、住佛境界，現二乘相儀。 ^855a44

七、明十智者，智不自彰，約所知以彰自也。
於中，初二約能化智：一、辨，二、持。
次三知所化智：一、知根，二、知心行，三、欲樂等藥病，
六、上入佛力，七、下知三世，八、示成佛，九、
於一根知一切業，十、於一眾生音解一切語。 ^855b2

八、有十種神通中，一、一身示多身；二、於一佛會聽法，
受多佛會聽法；三、於一念中成不可說大菩提，
開悟眾生；四、於一音現一切言音，各令隨解；
五、於一念現前際業果，各令自見；六、令諸剎具嚴；
七、普入三世；八、放法光，現佛菩提、眾生行願；
九、守護天、龍等二乘、菩薩等所有善根，
及如來十力善根；十、准晉本云：佛子！
略說菩薩平等觀察一切諸法通自在，
自在令應，名無#CB01002;用。
令此本脫，宜勘。 ^855b10

九、有十種神力中，一一塵中著多剎；二、
於一塵中現多剎；三、一毛孔中置諸海水，
十方往來不嬈眾生；四、以多剎內自身現通；
五、一毛繫多山，持行諸剎不怖眾生；六、
一多劫互相作示現成壞，不令眾生怖；
七、於諸剎中現三灾等，然不惱眾生；八、
一切剎三灾時，護眾生資具不令損；九、
以一手持多剎擲多剎外，不令眾生驚怖；
十、說諸剎同空，令眾生悟解。 ^855b26

十、有十種力者，是悲智無#CB01002;力用故。
於中，一、調生，二、嚴土，三、令身入無身，四、
常劫脩行，五、開覺眾生，六、一行攝一切行，
七、度脫眾生，八、自覺諸法，九、以一切智成正覺，
十、不捨眾生。 ^855b40

第三總結中四：一略結，二悉有下辨益，
三徵，四釋。上來明自在無#CB01002;義竟。 ^855b48

從此下，第三、十種遊戲等七十門，明行德圓滿。
於中分二：初二十門明行德殊勝，後五十門明行德圓備。
前中，初十明任志行成，遊賞無#CB01002;，故名也。
於中，初二明染正與依互相作；次二中，
初佛身現二乘身，後二乘身現佛身；次二菩薩身現佛身，
佛身現菩薩；次二於涅槃現生死，生死現涅槃；
次一正入定時，現四威儀；後一正在一佛所問持時，
即於多佛會身遍聞持，亦不分身，亦不起定。
如是念念相續，劫可窮盡，菩薩行不可盡也。 ^855c4

二、有十種境界者，晉名勝行。
今言境界者，因遊所有故也。
於中：一、示諸法界門，令眾生入；二、現諸剎嚴事，
令眾生悟法；三、知眾生界生悉如化，方便開悟。
其化往之言，須勘梵本。
次三明互出：一、佛身、菩薩身，二、虗空界、
世界，三、生死界、涅槃界。
後四明三業：初一、眾生世俗言中，出諸佛法言；
二、多身作一身，一身作多身；三、一身滿法界；
四、一念令眾生發心，各現多身成佛。 ^855c20

第二、有十力下，五十門明行德圓備中，
初十力者，正以德勝智用堪能，故云力也。
皆有標釋。於中，初七自分因力中，初三自行：
一、不雜世情；二、不捨佛法；三、脩善究竟。
次四利他行：一、知物心；二、滿物願；三、常化脩；
四、現乘。後三勝進行：一、毛孔現淨利及佛出；
二、令眾生發心成佛；三、說一句法稱一切眾生根欲性。 ^855c36

二、有十種無畏者，前以福智力勝，故次無懼也。
於中初二具持文義答難不畏；三了知二空無不解畏，
無作作者等，廣說如章；四威儀無缺畏；
五三業無失畏；六於魔外道等能無障畏；
七得無有不能聞持畏；八由願力於生死無貪著畏；
九示同二乘於退墮無畏；十機感現前無不能應現畏。 ^855c46

三、有十種不共法：前明無畏，今辨不共。
有二義：一、不共凡小；二、無他可共，故其十句皆云不由他教也。
於中一、自脩六度，不待師教；二、普能攝生；
三、巧迴向行；四、巧便行，於中七：一、不厭世俗巧；
二、不著己樂巧；三、於禪自在巧；四、不簡生處巧；
五、備世枝能巧；六、現小不失大巧；七、現果不斷因巧；
五、權實雙行，於中有十種：一、涅槃現生死；
二、知無生而勸化；三、入滅現惑；四、一身現多身；
五、入定示受欲；六、離三界不捨樂生；七、
內受法樂，外示無樂；八、相嚴身現陋形；
九、積善示生三惡；十、得果不捨因智；六、
三業隨智行；七、代物受三塗苦；八、物見無厭；
九、誓自堅淨，亦堅淨他；十、成自覺境智，無師自悟。 ^856a10

四有十種業者，前成不共德，今辨所作業，故次云也。
於中初一約處，次三約人，次一約時，次二約用，
一自行、二身光，後三約准持，一護法、二說法、
三隨願令滿，各有標釋。 ^856a32

五、有十種身者，先業因，後身果故也。
此亦迴向位滿所得十身。
於中，初二約體：一、來相盡；二、本無來故，
亦無去故，求不得也。
次五約用：一、如將為實，故不實也；二、以實理示世，
故不虗也；三、盡無盡住故；四、不可壞故；
五、不可動故。後三約相：一、福相；二、無相相；
三、果相。此有第九行中十身有同異，中有相攝，如章。
上來三百句答十迴向中行相竟。
本疏云：此上十業十身，古德多將入後十地位收。
然按別行本度世經六翻問答中，此在第四翻內末。
今依彼經科，判此文入迴向攝也。 ^856a40

自下大門第五從十種身業下有五百句，答前五十句問十地位中行相。
於中分四：初一百二十門明十地中三業殊能，
行寄在初地；二從十種勤脩下九十門，
明造脩離障，行寄二三地；三從十種離生道下九十門，
明造脩能熟，行寄在四地已上位；四從十種足下二百門，
明報相圓備，行寄八地已上。 ^856b12

就初中分三：初、二十句明身業行，二、次四十句明語業行，後六十句明意業行。 ^856b24

就初中二：先十種中，一、一身遍一切受，
二、三一身起一切機，三、一身一切趣受生，
四、遊諸剎，五、詣諸佛，六、一手覆諸剎，七、
一手碎諸剎金剛山為微塵，八、身中現諸剎成壞，
九、身容眾生界，十、身中現淨剎眾生成道。 ^856b28

二、後有十種者，此約行法為身說，不同前門直就無生理體說也。
於中，一、六度行，二、四攝行，三、代苦悲行，
四、救護慈行，五、饒益福行，六、同體慧行，
七、法非趣攝行，八、有感便應行，九、現通行，
十、示成佛行。 ^856b36

第二、有十種語下，四十句明語業體，應名語業，以語是身分攝故。
於中，一、離麤獷，故云柔耎；二、離熱惱，謂兩破亂令心熱，
故云甘露悉清涼；次二離妄語；餘六離綺語。
此皆約遮釋。若約表，則十種各顯一德。 ^856b44

二、有十種淨脩語業者，約脩因名故。
於中，初二樂聞佛菩薩德行，次二離過行，
次二語業供佛行，次二法施行，後二重法輕身事發行。 ^856c2

三、得十守護者，由發言誠諦，龍天等敬護，
八部外更加梵王眾及佛法王，為十可知。 ^856c8

四能成辨十大事者，由內因誠實，外緣加護，
逐使所言廣大，成辨所作故也。
於中一能斷眾疑，二能普詣，三了眾生，
四淨諸勝解，五能斷眾惑，六令離習氣，
七令欲樂淨，八令修善廣，九遍覽即理之事法界，十普證圓寂。 ^856c12

第三、有十種心下，六十門明意業。
於中，初十句明意業體，後五十句明意業用。
就前中，一、廣心，二、深心，三、勝心，四、淨心，
五、利心，六、堅心，七、無染心，八、希有心，九、
智慧心，十、無邊心。
此並意樂之心也。 ^856c22

二、有十種發心者，心體充滿，理宜發起勝用故也。
於中，初六明利他心，次二自利心，後二勝進分中利他。
又釋：初一總，餘九別。
然並利他，可知。 ^856c28

三、有十種周遍心者，前既發心，終成所作，
遍滿法界，故云也。
於中，一、悲心廣；二、智契深；三、依心辨業，
用念頃一心知三世多心；四、遍佛境，八相悉了；
五、遍知根欲習氣；六、隨諸慧所了法界；
七、知諸心所造如幻網；八、遍知諸作無生觀者，
識其體性；九、遍無#CB01002;心，
不住自他心故；十、遍諸自在心，一念成佛故。 ^856c34

四、有十根者，由前心滿堪為法器能出生，故名根也。
於中一、信根；二、淨欲根；三、進根；四、定根，
常住脩行；五、慧根；六、根，續至究竟故；七、
堅利，證徹法性故；八、證智，照用到佛境故；
九、照諸佛，同一性故；十、無礙慧，到無障際處。
此即是佛十力根本處，故云深入等。
此上從慧根已下并是慧，但異名顯示。 ^856c46

五、有十種深心，晉名直心。
今深心者，有二義：一、於諸行殷至詣極故，
二、心恒樂脩一切善行故。
於中，初二不染、雜、凡、小，次二了能、所境智，
五、於違不動，六、圓智淨脩，七、受持所聞，
八、於受生處無著，九、具難知境智，十、脩善無厭。 ^857a8

第六有十種增上深心，晉但名深心，今名增上者，行過前故也。
於中一進善堅，二了密教，三願行能持正法，
四到義幽奧，五於教自在，六到諸安立教門，
七於諸脩行成辨，八定及用勝，九令本願滿，十利他究竟。
上來初地行相竟。 ^857a18

下第二、十種勤脩普名方便下九十門，明二地已上行相。
於中分三：初、三十句明智慧勤脩行；二、
從十決定解知眾生界下三十句，明慈悲勤脩行；
三、從十種脩下三十句，明悲智究竟行。 ^857a28

初中，初勤脩者，心得增上行乃勤脩故也。
於中，初六勤脩六度行，後四勤脩攝生行。
知物無性為說名慈，知物蘊空代苦名悲，
示佛十力令語名喜，轉不退法輪至物心名捨，捨生死故。 ^857a36

二、有十種決定解，於諸善行起決定勝解故也。
一、樂勝善。二、樂異嚴。
三、樂廣大。四、樂甚深。
五、樂普遍。六、堪受加持。
七、樂慈忍。八、明了業果。
九、隨應現通。十、受記莂。 ^857a42

三、有十種決定解知諸世界者，既內心解了決定，故亦知外器互入無礙也。
於中一知多入一，二知一入多，三知一佛華座遍諸剎，
四知諸剎如空，五知諸剎具佛嚴，六知諸剎菩薩滿，
七知諸剎入一毛孔，八知諸利入一眾生身，
九知一樹王一道場遍諸剎，十知一音遍諸剎，皆令物解了。 ^857a48

第二、有十種決定解。
知眾生界，晉名入眾生性。
下三十句明慈悲勤脩中，初十明無緣悲深解物性，故名決定解。
知眾生界之者，性也，謂即無性。
於中，一、知物性以無實為性；二、諸性入一身；
三、知諸染之性入淨因身；四、知諸染之性入本淨性；
五、知一染身入諸染之性；六、知諸染之性堪佛法器；
七、知諸染之性能隨根欲現釋梵身；八、
知諸染之性能隨現二乘身；九、知諸染之性能隨現菩薩身；
十、知諸染之性現如來身。 ^857b14

二、有十種習氣者，解染淨人法之實性積行慣習氣分故也。
於中，初二自利，謂習大心故，習諸善行故；
三、化利他故；四、自曾慣觀察故；五、曾數於淨剎中受身故；
六、慣多脩施等故；七、慣多發願故；八、慣淨三輪；
九、慣數思惟一性之法；十、於諸境界各別慣習故。 ^857b30

三、有十種取者，前明慣習氣分，今顯前彼增故。
此慣習之智於境增明顯了，如緣生中愛增名取，
故晉名熾燃，熾燃即是增盛之義。
於中，初二攝生嚴土，次二依緣成善，次二悲慈，
次一亡相，次一示相，次一得無所得智，
後一總結於諸法取，由慧於境分明照了故。
三、有十種脩下三十句，明悲智圓滿行。
於中，初十修者，脩行各至究竟故。
晉名趣者，所趣向處與所至略同也。
於中，初一諸度亡相，二持犯學所，三決擇，
四所詮境，五能詮教，六治淨，七現通，八策進，
九成佛，十說法。二、有十種成就者，令諸佛法悉圓滿故，晉云為事。
於中，初二依人教，次二信法迴向，次二知境界，
次二念理遠耶，後二念佛求智。
三、有十種退失佛法應當遠離者，既於佛法悉令圓滿，便能脩道在勝不退故也。
於中，初四失利他行，後六失自利行，勸令遠離。 ^857b40

下第三、有十種離生道下九十句，明四地已上至七地來出世間行。
於中分三：初、三十句，因行體廣；二、從十種大丈夫名號下二十句，
明行用殊勝；三、從十種無量道下三十句，顯行德成就。 ^857c20

初中，初離生道者，離過患故。
謂見等惑未調，如生食在腹，惱亂故。
對治道起已，惑滅心柔，名離生。
離生即道，名離生道，或是見道。
見道之離，生依主也。
今此中非唯離惑之離，亦有離慧等緣，
用之生澀，故總名離生。
於中，一、真俗雙緣，純熟故；二、自他見離，
俱時成就故；三、不念，不著俱時故；四、起過，
復在中熟故；五、離惑，與惑者居故；六、離欲，
與欲者居故；七、樂靜，與眷屬居故；八、離界繫業，
而現死此生彼故；九、不染世，不斷世故；
十、得果，不捨因行故。 ^857c28

二、有十種決定法者，由離生強、澀、剛等，得決定當成故也。
於中，初五自分，後五勝進。
前中，一、生佛種中，二、住佛境界，三、知所應作，
四、住亡相，五、預佛會。
後中，一、顯佛種性，二、住佛力，三、入佛所證法，
四、與諸佛同一身，五、與諸佛同止。 ^857c44

三、有十種出生佛法道者，於法決定故，能從緣出生聖道故也。
於中，初二順人信法；次二願善不虗，忍謂勝解；
次二時處廣長；次二悲增及慈等，念遍空界；後二本行堅樂發心。 ^858a4

第二、有十大丈夫名號下二十句，顯行用殊勝中，
初十以實德內充、喜名外著，故云也。
菩提是所求果法，薩埵是能求有情。
於中，初一通約所求、能求以立名，後九唯依能求以標稱。
就後九中，一、簡非小宗菩薩，二、首故，三、
尊故，四、尊極故，五、超下故，六、上極故，七、
知十力故，八、無近偶故，九、心言到故。
又喻伽第四十六云：一切菩薩隨德假名有十六種，
所謂名為菩提薩埵、摩訶薩埵，乃至十六名為法師。
顯揚第八、莊嚴十二皆同此說。
然莊嚴云：此十六種皆名依義立，一切菩薩總有此名。
又商主天子經有義名：一、於菩提分住持入故，
故名菩薩；二、入大乘故、滿大智故，故名摩訶薩；
三、不可求法智德入故，故名最勝薩埵；
四、不與煩惱共住，為諸眾生滅煩惱故、
發精進故，故名淨薩埵；五、令諸眾生行淨道故，故名遊淨薩埵。 ^858a14

二有十種道者，既名德稱實，乃成菩提之道，道即因行故也。
於中十句約增數以辨，初句有三義：一約行本，以菩提心為菩薩萬行本故。
二約願力，謂願得佛果一平等智境，如初地第十願云以一三菩提知一切法界即涅槃相，
梵本中云以一正覺智普證一切法界故。
三約無儔伴，大悲行故，如上文云唯我一人志獨無侶是也。
二中是二智德，然有兩說：一云正體智名真實智，
緣實境故，即此出生是也，從此出生後得智故。
二後所得智名為方便，善巧方便化眾生故。
一云正體後得名為真實，能緣真俗二實境故；
加行智名為方便，由能引生正體智故，此即正助二智行也。
三約三空定，出三界行故道也。
四約四行，除四障故：一業障、二嫉妬障、
三謗法障、四樂世障，亦是異求障，大智度云行是悔過等四行，
疾至阿#CB16014;#CB02494;地故。
五約五根、六約六通、七約七念，於六念上加念眾生，是大悲心也。
八約八正道、九次第定者，並是菩薩寂用脩。
又行行始從初定乃至想受滅定，聖者依此次第起諸功德二利定法，
故名也。 ^858a42

於中初云離欲恚害等者，謂此中覺觀，
即是菩薩無分別淨覺，對治欲界恚害等，
顯此地有覺觀，故云說無礙也。
二滅除覺觀等者，謂前定能治覺觀，為此內淨所治，
內淨即捨念正知，由此對治前覺觀故，
令不發生眼耳身三麤動之識，此中雖無麤動分別，然以無分別智覺觀為說因也。
三捨離喜愛者，愛亦名樂，此喜樂是前地利益支，
乃是此地所治，由以此中捨念正知，治彼令離故，
捨離喜樂，受無所受相應故，一切佛心喜也。
四離世間樂等者，世間極樂，唯第三禪，
然是變異有易耶故，今此以捨念清淨，
為此能治，治前地所有樂受，為得清淨不苦不樂，故云離也。
隨順出世樂者，謂寂滅法樂也。
第五無邊處定者，瑜伽三十三，婆沙八十四等，
大同此說，云但由加行而立此名，謂初業者，
先應思惟樹舍等上諸空空相，後以假想勝解，
觀察照了無邊空相，由此加行，起初無邊定，故說此名空無邊處。
復次法爾初解脫色故，地名空無邊處。
從定出為起相似空想現前，曾聞苾芻出定已，便兩手捫摸虗空。
有聞者言：汝何所覓？
答曰：我覓自身。彼言：汝身即在林上，如何餘處覓耶？
從此出已起虗空想，此想即是定之等流，故名空無邊處。
第六識無邊處者，婆沙云：但由加行而立此名。
謂初業者，無應思惟清淨眼等六種識相。
取此相已，假想勝解脫觀照了無邊識相。
以先思此加行故，展轉引起第二無邊空，故名識無邊處。
復次依等流故，說此定名識無邊處。
謂瑜伽師從此定出，必起相似識想現前，謂於識相歡悅而住故。
第七無所有處者，婆沙云：問：何故名為無所有處？
答：此中無我無所故。
問：一切地中無我我所，何獨此名無所有處？
答：無有餘地能令我執及我所執羸劣穿薄、
勢力減少如此地者，故此獨名也。
乃至廣說。第八非想非非想處，答：此地中無明了想相，
亦無無想相，故名非想非非想處。
無明了想相者，非如七地有想定故。
無想相者，非如無想及滅定故。
由此地想闇鈍羸劣不明了不決定，故名也。
第九滅盡定者，此有二種：一依權教大乘、二依實教大乘。
前中定加行，以止息想作意為先，滅不恒行諸心心法，
及第七識染汙一分，由此止息身心勞逼安和名定。
又由偏厭受想滅故，亦名想受滅定。
依非想地微微心時，厭心種上假立非實。
又得人多少等諸門分別，廣說如章。
後教中加行，以悲智利樂一切有請作意為先，
滅恒不恒行諸心心法，然不滅盡。
無分別心為佛事，未曾暫息。
菩薩從現前地已去能入此定，以其初得無生忍故。
至遠行地能念念入出，然不作證。
住此定時隨心住劫，至不可說不可說身不變異，
雖於有無悉無所作，而能成辨諸菩薩事。
所謂恒不捨離一切眾生，教化調伏未曾失時，神通變化無有休息。
譬如光影普現一切，而於三昧寂然不動，乃至廣說。
十力道中知欲樂先知，後為說法現身等，餘並可知。 ^858b30

第三、有十種無量道下四十句，明行德成就。
於中二：先標列四名；後佛子！
菩薩摩訶薩有十種無量道下，依標名顯。 ^859a30

初中，一、事空，二、理事無礙，三、正報，四、依報，
五、劫量，六、語法，後四是佛。
三、業力，謂十力。一切智智者，通根本、後得。 ^859a34

二助道者，以前門十道並為菩薩道所依緣故，
前所緣既廣大無際等故，合顯能依六爾，故皆言如也。 ^859a38

三、脩道者，對緣脩行故。
初三別約三無性脩：一、無相觀中不見所執法來去相；
二、於無生觀中不見染分可滅、淨分可增，
以無生理實故；三、於無性性觀中不見前二性為有、
不見為無，又真如相非有、體非無，上約正體智；
四、約後得智中別就依他性以成脩行，
觀唯識如幻等成不顛倒行；五、作三空觀不離三界，
為欲處中長善根故；六、於教法不著；七、
於理法恒沙功德不壞；八、於真體平等；
九、起行勇猛；十、於佛德平等不疑。 ^859a42

四、莊嚴道者，謂脩行互相發起為莊嚴故也。
於中，初五自行無際：一、在亂常定；次二、
處小常大；次二、在欲行禪；次三、隨有攝化：
一、化行樂世；二、化耶道；三、化犯戒救苦。
九、自行成滿，於中三：初、得法滿；二、為一切眾生下，
巧便示現；三、何以故下，釋成善巧。
十、因圓果滿，於中三：先、因圓得果；二、而亦不斷下，
明得果不捨因；三、何以故下，釋成行相，可知。 ^859b10

下第四從十足下二百門，明八地已上報德純熟行。
於中分五：初二十句明手足外用，二從十腹下三十句明內德盈滿行，
三從十莊嚴下二十句外用脩行，四從十頭下七十句明六根業用行，
五從十行下六十句明四威儀動止行。 ^859b26

就初中十足：行、用、進、涉，表其脚、足。
從下為初，是故先辨。
於中，初二約行，一戒、一進；次二約通，一總、
二別；次二約心，一願、一誓；次二約法，一教、
一聞；後二約德，一說、一行。 ^859b36

二、有十手者，行、用、取、與表其身手。
於中，初四自行：一、取，二、與，三、敬，四、養。
次四利他：一、除疑惑，二、拔欲泥，三、濟，四、
流，四、授正法。後二行滿：一、除惑病，二、破無明。 ^859b42

第二、有十腹下三十句，內德盈滿中，初腹者，
含容一切淨法，故喻名也。
於中，初三約戒淨：一、離諂，二、離偽，三、離#CB02439;。
次一離貪，次一離癡，次一離垢穢，次一觀法味，
次一觀離作性，次一樂善行立，次一離有無見，後一一念包容法界。 ^859c2

二、有十藏者，前總明腹，今別顯藏。
其猶五藏，故次明爾。
此亦取其攝藏之義。
於中，初六下攝眾生，後四上攝佛果。
前中，初三總攝：一、授解；二、令行；三、成德，入不退法輪故。
後三別攝：三、聚眾生信根已定者，赴感同時，
不增減於一念，令其成就；未決定者，使信心相續，
堅固不退；於耶定者，起悲為作未來生信因緣；
涅槃眾生雖無菩提之心，法聲光明入毛孔故，而能為作菩提因緣。
後四上攝中，一、攝佛十力；二、攝四無畏；
三、攝不共法；四、攝佛了知四種境智。 ^859c10

三、有十念者，道通顯腹內諸藏，今別明心藏為最勝故。
於中，初二攝善心：一、勤策心；二、滅惡心：
一、摧耶；一、除惑。次二成行心堅：一、不退；
一、無著。上六自行。
次二攝生心：一、令悟；一、慈救等。
大梵住心者，梵住即是四無量也。
後二成德心：一、深定；一、告相。
梵本云室利#CB01998;搓相。 ^859c28

第三、從十種被甲下二十句，明身持甲仗。
初十句，被身以甲防敵傷故，表慈悲等以自防護，不令惑賊傷害。
於中，初二慈悲甲，次二被願求甲，次三被攝生甲，後三被攝德甲。
二、有十種器仗者，兵刃通稱，表施戒等用摧慳等。
於中，初五順仗破垢；次三違仗破垢，如用賊器仗還以害賊；
後二成德建功仗，可知。 ^859c38

第四、有十種首下七十句，明六根業用行。
先明首者，以身之上故。
於中，初一斷德，次一敬德，次一解德，次一福德，
次一悲德，次一尊德，後四智慧德。 ^860a4

二、有十眼者，行德淨勝，照了所緣，故同眼也。
於中，初五名同，權教大乘，體用全別，如別章。
後五中，智眼分別。
事法無礙眼者，見理事無礙法界故。
一切智眼者，見帝網境界故。
餘可知。 ^860a8

三、有十耳者，初二聞順遠音離於愛恚，
次二捨小欣大，次二愍虗苦離妄樂，次二德圓行，後二了俗皆真。 ^860a16

四有十種鼻者，領嗅行香，依鼻增故云也。
於中初四聞香體不隨境轉，次三非但不隨境轉，
乃復善了知，知身及資具等并轉。
知彼惑者，此道力也。
知有頂香者，此香准此類菩薩聞也。
後三各隨所益，一令小住佛智，二令因入果地，三無障礙願香得果不捨因行。 ^860a20

五、有十種舌者，明語業自在，依之增善根故也。
於中，初五約辨說顯德，後五約順用顯德。 ^860a30

六有十身者，明身業自在應物現形故。
於中初三現凡夫，次五現三乘身，後二現體用身一用一體。 ^860a34

七、有十種意者，明意業自在。
於中一、福，二、信，三、解，四、知樂，五、不離，六、
離塵，七、應時，八、釋處，九、調伏，十、無我我所。 ^860a38

第五、有十種行下，六十門明四威儀。
動止行中，初十行者，謂發動遊行故。
於中，初二能聞能說；次一自調；次二化物，
二界各一故；次一成慧；次二化物供養；後二得果存因。
行一涅槃即生死故，故不斷生死是涅槃；
行一佛功德滿，仍不捨菩薩行。 ^860a44

二、有十種住者，行有止息，故次明住也。
於中，初一住行本，二住行相，三住正慧，
四住定處，五住戒相應行。
次二信法近人，次二智忍圓，後一住果滿。 ^860b4

三有十種坐者，四威儀中次第三故。
於中初四說世主以表法，後六依名義以顯法：
一無畏說、二巧稱根、三不退說、四與樂說、
五伏共說、六降魔摧外。 ^860b10

四、有十種臥者，四威儀之第四也。
於中，初四表臥是寂嘿義，以顯法；次四表臥是安隱義，
顯以法；後二表臥是畢無作義，以顯法。
並思之，可見。 ^860b16

五、有十種所住處者，智有所緣處故。
前明能住，此顯所住。
又前彰身住，今辨心位故也。
於中初四住四無量，次一住一切度，次三住三空，後二住念慧滿及諸法平等。 ^860b22

六、有十種行者，遠釋云：前行是利他，今此自利也。
正云：前明始脩方便，故以樂聞等為行；
今明純熟脩，故以正念等為行。
本疏云：前約身義，此約心行。
若爾，何故前十亦有心智行耶？
釋云：此經云：菩薩身等外事，並就內行以顯其相。
例皆如是，故不疑也。
今按諸德各解不同，只為經文先未具備。
今既分明云所行處，義即決定，不煩異釋。
於中，初四自行：一、加行；二、覺法理趣；三、
後智順佛；四、諸度亡相，脩到佛智。
次四攝生行：一、總舉；二、同事；三、本語，示同貪等後覺悟故；
四、利行，後二二行成滿。
上來總五百二十句，明上第五大段十地位中行相竟。 ^860b28

自下大門第六、從十種觀察下五百一十句，
答上第六、因圓果滿行。
於中分二：初、三百二十句明因圓究竟行，
亦是等覺位；二、有十種住兜率天宮下一百九十句，
現果圓滿行，亦是妙覺位。
就前中三：初、有一百四十門，明因行體性；
二、從十種義下八十門，明方便造脩行；
三、從十種魔下一百門，明因行除障。 ^860c2

就前中二：初、四十句明起行方便；二、從十種施下，明十度行體。 ^860c14

就前中，初二十句明意業觀察，次十句身業奮迅，後十句語業哮吼。
前中，初十種觀察者，觀解方便故，善達所行通塞相故。
於中，初三觀所化：一、知業；二、知報；三、知根，知而不取相。
次六觀法寶：一、理事無#CB01002;法；
二、果法；三、教法；四、行；五、六位法：一、滅惑；
二、成德。後一化法。 ^860c16

二、有十種普觀察者，遍審之故。
於中，初六令眾生得六度行故，次一順友教，
次一證聞法，次一拔苦，後一成智。 ^860c26

三、有十種奮迅者，梵音也，翻曰自在無畏。
謂如師子王於群獸中得無所畏，出入往來無有障礙，
於中御菩薩乘，故言映蔽一切也。
二、調心運物故。三、興大法教故。
四、滅惑故。五、摧魔外道故。
六、滅惑故。七、示法相性故。
八、稱根說故。九、速說隨樂令喜故。
十、一念普令各得道果故。 ^860c30

四、有十種師子吼者，決定無畏故也。
涅槃云：師子吼有十一事。
具說如彼。此下一、菩提心，二、大悲，三、報恩，
四、堅誓，五、持戒，六、求福，七、求智，八、脩行，
九、無生忍，十、示生。
亦是如說而作。 ^860c40

第二、有十種淨施下，一百門明十度行。
初十施者，輟己惠人故。
一一相施，二遂求施，三不虗，四任須，五不著報，
六無不應，七無不施，八離邊施，九不捨施，十亡相施。 ^861a2

二、有十種戒者，防十支故。
於中，初七自分，後三約勝進。
前中，初三律儀戒，次三攝善戒。
於中，一、過劣，二、背小，三、順大。
後一攝眾生戒，巧撥毀禁，名為微細。
後勝進中，亦三聚戒也。 ^861a8

三、有十種忍者，於順違境欣耐受故。
於中，初三耐怨害忍，忍他三業所惱故。
次三安受苦忍：一、捨卑小見，二、捨命救物，
三、勿輕未知。後四諦察法忍：一、見身如幻無苦故不嗔，
二、若見自他有犯報故，三、見境非實故惑不隨起，
四、若有能所教別則諸法有生故。 ^861a14

四、有十種精進者，順理勤策故。
於中，初五明三業精進：一、供事尊田，二、讚佛說法。
三、有三種：一、入出諸定，二、離諸不實，三、
進趣佛智，六、不空過精進，七、滅惑精進，
八、智導精進，九、平等精進，十、示現八相度生精進。 ^861a24

五、有十種禪者，心一境性故。
於中，初二約自他身顯靜緣說，次二約處靜緣說，
次二約心調寂以顯，次二覺悟定體，後二定用。
上初五得定緣，次三定體性，後二定作用。
又上八現法樂住禪，九利益眾生，十引發禪。 ^861a32

六、有十慧者，委細決擇故也。
於中，初三解法：一、解因，惑果亦然；二、解脫集，
一緣至一法，生多亦爾。
如一色法，十緣至時，其十法共集，各各不同；
常知彼所集法，得緣變改，各各差別。
如色既爾，聲、香等一切法，當知亦然。
三緣所起，離有、無。
次四攝生慧：一、亡見，二、了幻，三、讎對，四、非耶小境。
後三：一、見相知性。
於中：一、見法身，二、見如來藏性，三、諸法實性，
四、見剎相盡，二、持辨善巧利樂究竟，三、得斷微細礙著究竟智。 ^861a40

七有十種慈者，與樂意樂故。
於中一等攝心、二隨樂、三同體、四恒念、
五令滅惑、六求佛果、七普照世、八遍救護、
九證如法故，此不同常說。
十無所緣，證離生真性故。 ^861b8

八、有十種悲者，拔苦作意。
於中：一、救苦無侶；二、代苦無度；三、生難處，
令不空聞故；四、生善趣，令止放逸故；五、
為令發心故，多劫何便虗令發四生；六、
唯與他樂；七、恩不求報；八、離倒；九、知法性淨；
十、知諸法如鳥跡，以空為性，悲物不能了故。 ^861b14

九、有十種喜者，度物得喜，起不離喜作意故。
於中，一、度自發心，二、慶捨所有，三、度化破戒人，
四、慶能忍使造惡人，五、慶能捨身求法，
六、慶能欲樂樂法樂，七、慶令眾生捨資生樂樂法樂，
八、慶敬養佛無厭，九、慶他得定，十、慶自順行菩薩道證佛定慧。 ^861b24

十有十種捨者，心無戀著故。
於中一捨敬養，二於輕毀不瞋，三不為八法染，
四於法器待時、於非器不嫌，五不求二乘因行果法，
六恒遠順流，七不稱美乘厭生死，八遠離一功障菩薩道語，
九小根已熟、大根未熟待時化，十於菩薩結緣、
菩薩成佛時彼方堪化、此亦待時故，十一菩薩於前二人平等無異故捨。
上來明因行體性竟。 ^861b34

第二、有十種義下，八十門明造脩方便行。
於中，初、四十門明自分行；二、從十種明足下，四十門顯勝進行。 ^861b48

前中，初十義者，所証旨趣故，依前義以成行故。
於中，一、依教行故，二、釋教故，三、思理故，
四、寂滅故，五、離言故，六、世一性故，七、諸法無故，
八、智契無性故，九、無性究竟故，十、依斷顯性故。 ^861c4

二有十種法者，自性軌持成熟行故。
於中初一稱真說行故，次四離障法，次三離相法，後二對小成行觀本來自性。
一捨二乘無餘烏波提者，此云有苦。
准世親佛性論第三說：二乘不得無餘涅槃，
以有三種餘，謂無明住地惑未斷故、無漏業未盡故、變易生死未捨故。
此即惑業苦在，故名有苦涅槃。 ^861c10

三、有十種福德助道具。
此皆成福之緣，故云助道具也。
於中，一、勸物發大心，二、順脩十向，三、以正慧教化，
四、悲心不倦，五、能捨身財，六、勤脩相好，
七、不輕小善，八、不蔑小人，九、敬養大人，
十、捨施廣大。 ^861c22

四、有十種智慧助道具者，成智因緣故云也。
於中一、近真善友，不違教令得智名具，下並准之。
二、調要順善。三、念善覺惡。
涅槃十八云：六念者，念佛、法、僧、戒、施、天。
六敬者，謂六和敬：身、語、意、戒、見、行。
行亦有云施，有云學，謂身、語、意同行慈、
同菩薩戒、同正見、同學波羅蜜故。
六堅者，本業上卷云：解、行、迴向、十地、等覺、妙覺。
釋曰：准此六堅，即明此經從十地已後至佛不思議法品已前，
中間諸品並是等覺位也。
承前諸德，判十地已後諸品俱是十地勝進行。
無等覺位者，正由不見此文及本業經故，此中今正是等覺位也。
又此六堅亦名六種性、六忍、六慧、六觀。
六堅謂堅信、堅法、堅脩、堅順、堅覺也。
六種性謂習種性、性種性、道種性、聖種性、
等覺性、妙覺性。六忍謂信忍、法忍、脩忍、
正忍、無垢忍、一切智忍。
六慧謂聞、思、修、無相照、寂寂照。
六觀謂十住觀、十行觀、十迴向觀、十地觀、
無相觀、一切種智觀，廣說如彼。
十種智者，已如前說。
四、捨世語論，遠小入大，樂能所證，為樂無厭足。
五、心專六度，行四種梵住者，具顯如前十宮殿初說。
隨順明法者，隨問為通故，餘文可知。
六、已絕欲、恚、害三種覺故，了第一義諦心，餘文准知。
七、觀三科如幻焰等，非斷常、無生滅。
八、深信寂滅。九、恒住止觀，生法平等，此彼性離。
十、見緣起法故，見一切本來清淨。
自分行竟。 ^861c30

第二有十種明足，下四十門明勝進行。
於中初十顯明足者，委解曰：明周備稱足。
又惑闇盡故明也，智用滿故足也。
涅槃十八云：云何明行足？
明者名得無量善果，行名脚足。
釋曰：准此解，彼明行足即此明足也。
又云：善果者阿耨多羅三藐三菩提，脚足者名為戒慧，乘戒慧足得阿耨多羅三藐三菩提。
又明者名呪，行者名吉，足者名果。
又呪者名為解脫，吉者名阿耨菩提，果者名大般涅槃。
又明者名光，行者名業，足者名果。
又光者名不放逸，業者名六波羅蜜，果者名阿耨菩提。
又明者名為三明：一菩薩明，二諸佛明，三無明明。
菩薩明者即是般若波羅蜜，諸佛明者即是佛眼，無明明者即畢竟空。
行者於無量劫為眾生故脩諸善業，足者明見佛性。
釋曰：今此正在等覺位中通因果也。
於中初七句約行，後三別顯。
三明可知。 ^862a26

二、有十種求法者，依求正法成勝行故。
於中，初二離過：一、離曲，一、離慢，次一重法，
次二為物成戒獲安，次二為菩提、涅槃，
次二令物發心斷疑，後一為滿足一乘。 ^862b6

三有十種明了法者，此菩薩為令所化於法明了，故此十句皆約利他也。
於中初一童蒙凡夫者，此不定聚人未能脩出離行，且隨世俗教令生長人天善根故。
二隨信行者，此至相見道十五心中鈍根者，但隨他人信他語脩行故。
三隨法者，同前在十五心中，然利根解法自依法行故。
此上二人於七人中及二十七賢聖中皆初二也。
四第八人者，此有兩釋：一云離耶見等八、
向正見八行，此八行究竟總名第八也。
一云八謂八解脫也，遠離外色拘礙乃至遠離心之謗逼，
如癕如箭皆是離障，棄背名遠離，皆對治趣解脫名為向。
第八人者，得想受滅人也，或舉後攝前以勝収劣，總云第八人也。
五初果滅眾結者，滅八十八結見所斷惑，斷惡道生死漏。
六第二果人觀欲味是患者，已斷六品故，餘未盡故。
七第三果人不樂三界等者，總意別故，
於受生等斷五下分結，不來生欲界故。
八第四果、六通、八解脫、九次第定、四辨等，
並如薩遮尼健子第五卷說，此麟角喻宿習力自思脩悟故。
十大智利根樂度物力無畏等滿，此等覺菩薩也。 ^862b12

四、有十種脩行法者，依法脩行故。
於中：一、敬重善友；二、天覺悟；三、常慚愧佛；
四、常處三有；五、脩善畢竟；六、念隨大乘心菩薩；
七、離耶求正；八、摧魔及惑業；九、知根說法，
乃至令住佛地；十、住理事無#CB01002;法界，令滅惑身淨。
上來造脩行竟。 ^862b48

第三、有十種魔下，一百門明離障行，分二：
初五十門明離障成行，後五十門離障加持。 ^862c10

前中，初二十句明所離障，次十句明離障方便，後二十句明見佛成行。 ^862c14

初中，初十魔者，與道為障故。
於中，一、取蘊擔累，脩道多礙；二、諸惑能障，
見脩究竟；三、不善諸業，皆能障道；四、慢高陵物，
我甚故障；五、由見生故；六、與眾生作樂三界緣；
七、由見諸法有實體性執取；八、樂著輕安；
九、偏於一人，情戀著故。
法謂所得法，智即能證智，有智有得，是法智障也。 ^862c16

二、有十種魔樂者，前體此用故也。
一、魔樂生死，此既癈棄亡相善，而集有漏福，
不得出生死，故是其業也。
二、惡心施等，並是有流心福，捨惡性等，
違菩提心，故成其業。
三、求利貨法，無心得燈，亦失菩提心。
四、不樂亡相，亦不專勤。
五、遠善近惡，樂小入滅。
六、瞋菩薩，求過斷供。
七、謗法不樂，不重說法。
八、樂世文詞，隱大說小，授深非器，住耶離正。
九、親已安，遠未安。
十、自高不敬，惱害蔽固。 ^862c26

三、有十種捨離者，對障脩治，故云捨離。
於中：一、敬養善友；二、離自稱舉；三、信深法；
四、專恒憶佛；五、勤不放逸；六、求菩薩法；
七、說法無倦；八、歸佛救護；九、信佛加持；
十、與諸菩薩同善根。 ^862c42

四有十種見佛者，所障既離佛境現前，故云也。
於中一佛雖現世成而無所成，如是見佛乃為見佛。
二見佛從願赴感非但因生。
三為物深信現果讎，如是見佛方為見也。
四為令遺法久住不滅佛力持住，如是隨順知名見舍利形像佛。
五為令眾生憂悲感慕戀佛善根，故示涅槃至實如來不生不滅，
如是知者名見涅槃佛，此見深入佛境界故。
六知佛身無處不至法界體故。
七住第一義諦心唯識理者，此人見佛不離此心故。
八知無依義者，此人見佛佛證無依成故。
無量者，於一切法皆無依故。
九本以無性為性，今分明見本性即為見佛。
十佛非自為成，為物作故，今知是隨一切意爾。
而現其身者，此人見佛。
普受者，普為隨示者此身故。 ^862c48

五、有十種佛業者，前體今業故。
於中，一、一切諸佛皆以化物為業。
二、宿於佛種善業，令善覺悟故。
三、未聞經，謂了義令聞，了義故斷疑也。
四、為有我造罪而生疑悔，不能自出，說本無我罪等可得故。
纏即現行，疑惱纏心。
五、為諸惑垢小心等者，樂相嚴身，令增福滅障故。
六、法難聞時令聞，普能多益故。
七、方便去魔難及令益故。
八、不證二我位，根未熟者邊，不說自證處。
九、惑能雖盡，不捨菩薩行。
十、了己及物本來已寂然，勸脩無厭。
知無造作，造作不亡。
知無相而瞻相，知無師而求發，知剎空而嚴淨，知無生而化生。
不動現通，成果脩因。
知法離言而常說，示滅更生。
此皆權實雙行業。 ^863a24

下五十句明離障加持行。
於中，初二十句成障離障行，後三十句明外加持行。
前中，初十舉障，後十顯德。 ^863b2

前中十慢業者，謂恃舉於他高舉為性，生苦為業。
於中一於所尊及有德所心不教故，二於有德及法亦不敬故，
三於所聞妙法口不稱美故。
上三及後六八，准八慢中是第八憍慢，
亦名徹慢，並於所尊境不肯敬禮故。
四通慢者，謂於等計己勝如是心高舉為性，
此是慢過，慢之異爾。
六不讚有德，七自求憍慢也。
高座等者，謂實無德自謂為有，此耶慢也。
八見有德人嚬慼等者，此同前第六。
九見有聰慧等者，此由執著自體有實主宰，
不肯暫屈取長安，示為我慢吞滅故也。
十復有眾生等者，此由慢覆心故，於增上法未得謂自已得故，
設逢佛世亦不能親近。
上來若約七九攝於配屬可知。 ^863b6

二、有十智業者，顯對治行也。
前既知惑，今對治故也。
於中，初一、信因果不亡；二、依菩提心念佛；
三、敬養善友；四、示能所詮會正違耶；五、
於物離我慢想，菩薩為佛惜法如身、護佛如命；
六、三業恒善；七、知事理得事故，不壞緣起，
離邪見等；八、順脩十迴向想，諸度亡相，
為母方便父，信心入深直悲中；九、懃集施、
戒、聞、慧、定等；十、勤脩一切佛所讚法。 ^863b28

第二、有十種魔所攝持下，三十句辨外加持行。
就中，初十句魔攝持者，盡為怨障任持，不離障#CB01002;故。
於中，一、懈怠背精進，能策萬行到菩提故，
怠為魔攝；二、志示狹劣，是二乘心，此違大菩提，
故是魔攝；三、脩少行，不至佛德海滿故，
此少行違佛菩薩行海，是魔所攝；四、既一非餘者，
梵本中云但於一處忍受，不能遍於一切處忍受故；
五、不發廣度眾生求大菩提願故；六、同二乘所示故；
七、速入涅槃故；八、不能為物脩苦行故；
九、不能為化物久流轉故；十、疑大乘實傷故。 ^863b42

二、佛所攝持者，既離耶攝，故佛攝也。
於中初二約菩提心：一、創發為難，一、深發數習；
次二為起行；次二約悲智；次二隨化悟非即離；後二權實雙行也。 ^863c10

三有十種法所攝持者，捨己從法故。
於中初四即四法印法，梵語去殟駄那，
此曰印，亦曰標相。
謂無常是有為法標相，苦是有漏法標相，
無我是一切法標相，寂靜涅槃是無為法標相。
廣說如四優陀那菩薩藏經。
次二知十二緣生：一總相觀，一逆順觀。
次二知三乘出生：一小三脫出二乘，一大度攝出大乘。
後二知菩提涅槃。
上來總三百二十門，明圓究竟說。 ^863c16

第二、住樂天所作一百九十門，明果用圓滿行。
此等多約八相現化以明佛用。
於中分六：初、二十句，明在天成行；二、從十種示現處胎下二十句，
明處胎微細趣行；三、從十種生下，明出胎行；
四、從十種大莊嚴下四十句，明在家同俗行；
五、有十種出家下六十句，明出家求道行；
六、有十種成如來力下四十句，明成佛果德行。 ^863c32

就初中，初十在天所作行，後十在天將下時行。
前十中，一、化欲界天；二、化色天；三、化三千界眾生；
四、與十方同類菩薩遙互相共論說下生八相法；
五、為十方來集菩薩隨其所應說法令善；
六、善巧降魔；七、方便教化欲界天子；八、
詣十方佛聞法；九、供多佛；十、多身益生。 ^863c46

二、在天將下時，行者在天事說物降，故次明故。
大乘方便經下卷云：菩薩如其本願處兜率天宮，
能得阿耨菩提轉于法輪，非為不能。
菩薩思惟閻浮提人不然，至此兜率天上聽受法教，
兜率天能下閻浮提聽法，是故菩薩捨兜率天於閻浮提成佛。
於中有十種：一、足光，滅在觸彼令知；二、
毫光，警覺宿在府緣；三、手光，嚴剎從置非器；
四、膝光，覺事令供隨逐；五、於心藏室利#CB01998;瑳相中放光，
覺諸力士；六、毛孔放光，覺諸助化；七、殿光，
垂照當生之處，眷屬同生；八、樓閣等光，
明照母腹；九、足光，延壽；十、少相中光，應現八相。 ^864a8

第二、示現處胎有十種事下，二十句中，
初十句明處胎，後十句明甚微細趣。
前中十種處胎者，於中，一、化小根故，二、
攝眷屬故，三、入、住、出時念不亂故，四、現廣益物故，
五、依願化眾故，六、同人處胎故，七、令應見機如瞻鏡像，
八、同類後身悉來集會，九、胎中現勝莊嚴宮殿，
十、供佛聞法。 ^864a30

二有十種甚微細趣者，明胎中廣攝幽密難知故名微細趣，
智境心所趣故。於中一現本因行，次八現八相，
後一現神力，並在胎內時常現。 ^864a40

第三、有十種生者，於右脇出時有此十種：
一、離癡亂；二、放光明；三、未來更無此生，
此最後邊故；四、攝理而生；五、如幻似生；
六、頓現十方；七、具正後二智身生；八、光普覺悟生；
九、定慧滿；十、利益生。 ^864a48

第四、以十事現微咲下四十句，明在家行。
於中，初十句明初生未行之前現微咲相故也。
於中，一、濟欲泥中者，二、智眼導盲，三、得遍三世身，
四、智眼觀諸天教化，五、接退屈，六、令大益，
七、見佛力，八、覺同行，九、救滯流轉，十、欣得佛光觸。 ^864b8

二有十事示行七光者，創趣遊行顯示自在，
於中一示俱生力；二顯在家具輪王七寶，
出家具七聖財寶；三滿他本願；四顯異人天；
五顯超象王等行；六履處皆是金剛；七小即能行，
表能與眾生勇力；八表已具行七覺分故；
九顯所證得是無師故；十顯世中無雙故。 ^864b16

三、有十事現處童子地者，約表無染，示學攝生故。
於中，初三示具藝能，次二顯三業無過，
次二顯色力超過，次一令他捨妄樂真，
次一顯重法供佛，後一顯法光加。 ^864b26

四、有十事現處王宮，顯行無染。
於中：一、為化同行綵女等故；二、不同二乘善根王宮生故；
三、顯有勝資具故；四、順同濁世故；五、顯諠恒靜故；
六、滿願意故；七、滿父母親等願故；八、顯示音供佛故；
九、於宮定時現八相故；十、順護法故。
上來在家行竟。 ^864b32

第五、以十事故示現出家下六十門，明捨家求道行。
於中初十句明出家內，初二為厭捨故，
次二顯樂勝道德故，次二顯見離言故，
次二顯離界繫家繫故，後二順果同因故。 ^864b44

二為十種事樂行苦行者，明示同實道摧諸邪見。
於中一有小根眾生拘泥菩薩，生在王宮未經苦行，何能練神得道？
故示彼世。二外道邪見以自餓為道，菩薩樂餓六年猶不得道，
後食乳糜方悟菩提，故以此激破彼邪見。
三化執無業現邪見眾生，如大乘方便經第二卷說，
佛於往昔迦葉佛時，為化外道五人令得無生忍，
故次為人罵迦葉言：禿道人！
何有禿道人能得菩提？
實以般若觀空而發此語，樂示現此業得現不實苦行六年，
令解眾生信知一生。
菩薩方便之業猶有此現，況我等耶？
乃至廣說。四順五濁者，謂五濁眾生皆有重罪，
受惱覆心不得解脫，為除彼憂示此業報，
令彼念言：菩薩謗佛尚得解脫，況我等耶？
即常悔除亦如彼說。
五策懈怠。六令求法。
七令離欲我樂。八顯殊勝者，示此苦行非是正故，對顯菩薩之勝行也。
九根未熟者，待時故。 ^864c2

三、往詣道場有十種事者，顯捨邪趣正，亦是因滿趣果。
於中初二現處，次一現身，次一覺同行，
次二嚴處，次一見佛入定成佛，次一八部供養，後一因行滿成佛。
此共是趣詣道場時有此十事。 ^864c30

四、坐道場有十事，此處成正覺故也。
於中，初二嚴剎，次一滅苦，次二嚴坐處，
次二明心量身相，次二住定受加，後一自力加他。 ^864c38

五、坐道場時，有十種奇特未曾有事者，
大果將應，奇相先現故也。
於中，初二諸佛讚加，次二情非情得向，
次二得三昧總持，次二興供了相，後二身滿業普。 ^864c44

六、坐道場忖觀十種義示現降魔者，假對魔怨顯於勝力故也。
依方便經下卷云：若非佛力召至，彼等何容近佛？
為欲界中此最尊，最尊若降餘皆隨伏。
波旬四兵滿三十六由旬，周菩提樹言作留難，
菩薩住慈悲智慧，以手指地一切散壞，
八萬四千八部大眾發阿耨菩提心，乃至廣說，如彼應知。
此是化魔眷屬也。
諸天本見魔王現滅將謂勝佛，為決彼疑故云降也。
於中初二為眾生樂勝故，三調化魔儻故，
四為應以此住化者故，五顯菩薩力無等故，
六為增滿佛者心勇故，七愍末世故，八顯坐道場當有魔嬈嬈乃起故，
九顯善強感劣故，十順濁世行故。 ^865a2

第六、有十種成如來力下，四十門明成佛攝化。
於中，初十句成佛，次二十句轉法輪，後十句入涅槃。 ^865a24

就初中成如來力者，前降魔當無間道斷障也，此當解脫道證果也。
初中魔是惡緣，煩惱是惡因，此二是所離障，
由超過彼之所作業故，顯成佛力也。
次二得定自在，次二自他德滿，次三三業具，
後二同諸佛：一、三業同，二、十力同。
是故經名如來，不名菩薩也。 ^865a26

二、如來轉法輪有十種事，大覺既圓，機熟時至，
故開甘露門，授以正法。
餘經此中具梵王請，此略不說。
於中，初十明所轉法輪，後十顯能轉之因。
前中，若小乘法輪四諦下，各為有見、知、
明、覺四行，今此十行以顯無盡。
又彼四行既苦諦下，今此亦應苦十諦下來一百行法輪也。
於中，一、具無畏；二、出四辨；三、說四諦相；
四、順無#CB01002;解知；五、
令聞必信；六、信必益；七、悉願持；八、色遍十方；
九、說無斷；十、能發道品等也。 ^865a36

三佛轉法輪時，以十事故於眾生心中種白清淨無空過者 " resp=，
顯能因是佛無漏清淨法界，故云白清法。
此等流無漏法轉入眾生心中來聞熏種子無空過者，
既無不從佛流至眾生心，是故無不還證佛也。
於中一由佛本願力故、二大悲因故、三常念眾生故、
四隨示說故、五應時故、六隨宜說、七知三世故、
八身無等故、九言難測故、十必開悟故。 ^865b4

四如來作佛事已觀十種義故示般涅槃者，化緣既畢息因歸真故示涅槃也。
於中初二顯有為是患，次二顯涅槃為德，
次二有為法非可壞非不可壞，次二顯三有與涅槃堅不堅別，
次一顯非生法而有生滅，後一應所作已法爾示滅。
經文可知。上來一百九十句明第六究竟位中行訖。
上來總辨二千行內六位差別。
明大行第五普賢說分竟。 ^865b18

第七大段、明結勸脩學分。
於中二：先、結義勸脩；二、從佛子！
此一切菩薩下，結名：勸學。 ^865b32

前中亦二：先標名讚勝；後佛子！
若有眾生下，讚聞利益。
後結名勸學中二：初顯名；後應尊重下，勸學。
前顯名中有十名：一、一切菩薩功德行處者，教諸菩薩生功德之處故。
二、決定義華者，結決菩薩行義故。
三、善入一切法者，令諸菩薩智契諸法故。
四、普生一切智者，生諸菩薩智故。
五、起諸世間者，依此教行者必超世故。
六、離二乘道者，皆菩薩行故。
七、不興一切眾生菩薩者，此中皆違眾生行故。
八、悉能照了法門者，顯諸法門正義故。
九、增長出世善根者，所說皆是離相善故。
十、離世間者，所行皆非世間攝故。 ^865b34

次勸學中有八法行，可知。 ^865c6

第八大段、表瑞證來。
分中二：先表瑞；後爾時，十方下，證來。 ^865c8

前中二：先瑞因二種，佛力故、法力故；後正顯瑞二種，
震動、光照。 ^865c10

後證成中三：一、諸佛現身讚說；二、勤持；
三、我等下，隨喜護持。
前中三：先現身讚說，略舉前四名；後勸持，可知。
隨喜中，通舉自他。
佛世界護持中，准上可知。 ^865c12

自下第二大段偈頌分中，總有二百一十五頌半，
分為四節：初、有八頌，現其德廣難說；二、
從其心下，有一百三十一頌半，明略示行德差別之相；
三、從依於佛智下，有四十頌，正頌前二千行相略顯也；
四、從雖令下，有三十六頌，頌前結勸脩學。 ^865c20

就初八頌中，每以一頌為一結，即為八事：
一、多劫苦行成二利，二、所成二利復亡相，
三、離魔惑業具德滅癡，四、說法現化為物，
五、令物發心解脫憂惱，六、脩六度四無量，
七、捨己益物，八、總結廣多。 ^865c30

第二、略示行德差別中分二：初、六十七頌半明託事表法行相殊勝；
二、從一身能示現下，六十四頌明行用廣大。 ^865c38

就前中有十五種行相：初、八頌半明法樹鳥獸等喻行；
二、菩薩為商主下四頌，明導迷德惑行；
三、菩薩為法王下四頌，明行法輪王行；
四、菩薩智慧海下四頌，明大海須彌行；
五、菩薩如金剛下四頌，明金剛法雨行；
六、菩薩正法城下五頌，明法城金翅行；
七、菩薩正法日下四頌，明日月照臨行；
八、菩薩大法王下四頌，明法王梵主行；
九、菩薩自在天下四頌，明離過成德行；
十、菩薩方便地下四頌，明四大寶纓行；
十一、菩薩德華下四頌，明華香衣帳行；
十二、菩薩無 #CB01002;乘下四頌，
明鷲將燈行；十三、菩薩功德？
河下四頌，明？河船園業行；十四、菩薩等於佛下六頌，
明等聞佛果行；十五、如是等功德下三頌半，
正明障盡德圓行，餘半頌能勸令聽。 ^865c42

後明行用廣大中六十四頌，分為十行：
初、六頌明三業深廣行。
二、菩薩身無邊下，五、頌明供佛受法定慧行。
三、示現下，四、頌明逆順行成信滿行。
四、或現聲聞相下，五、頌明隨類現身難思行。
五、或現在天宮下，八、頌明八相念劫法師行。
六、菩薩知眾生下，六、頌半明了眾生根欲行。
七、一念得菩提下，七、頌半明身心迅用甚深行。
八、如人睡夢中下，六、頌明智悲廣大玄絕行。
九、觀色如聚沫下，十、一頌明智德圓明照法行。
十、廣知下，五、頌明結德殊勝無盡行。 ^866a20

第三、正頌前二千行法。
略舉中有三十九頌，即約六位分為六段：
初、四頌頌前信位中二百門行；二、發於普賢心下四頌，
頌前十住位中二百門行；三、住持下六頌，
頌前十行位中三百門行；四、如實下六頌，
頌前迴向位中三百門行；五、諸身及身業下十頌，
頌前十地位中五百門行；六、遍觀下十九頌，頌前因圓果滿究竟位中五百門行。 ^866a38

第四、約觀脩學中有四十七頌，分三：初、
一頌總結所說，謂結前二千行名說少分；
二、雖令下，三十二頌頌前別結德用；三、末後四頌結廣勸脩。
就前別結中二：先、二十一頌別結德用廣大；
二、身語下，十一頌別結行德殊勝。
前中分五：初、五頌明於剎自在；二、無量鐵圍下，
六頌明三業自在；三、過去一切下，三頌明三世間自在；
四、深知下，五頌明身智自在；五、示現下，二頌結自在無盡。
二、別結行德殊勝中三：初、六頌明輪王七寶城郭等；
二、總持下，三頌明林泉遊觀等；三、此諸下，
二頌結上諸行多劫脩得；三、末後四頌中，
初二結德無盡，後二舉益勸脩。
上來略釋離世間品了。
續華嚴略疏刊定記卷第十四
 ^866b4
